
k“ ANTANO MACEINOS SUGRĮŽIMAS 


Kažkas yra pasakęs, kad žmogus yra dvimatė būtybė, Iš 
tikrųjų žmogus nėra vientisas kaip akmuo, kaip medis arba 
kaip laumžirgis. Jo prigimtyje nuo amžių pradžios grumiasi du 
pradai, ir nė vienam nelemta tapti šių grumtynių nugalėtoju, 
Žmogus yra švytuoklė, kabanti tarp dangaus ir žemės, o jo 
širdis tarsi paukštis nuolat blaškosi tarp grumsto ir žvaigždės. 
Žmogaus egzistencijos vieta yra didysis Tarp: tarp Dievo ir 
gyvulio, tarp kūno ir sielos, tarp gamtos ir antgamčio, tarp bū- 
tinybės ir laisvės. Žmogus visada siekė harmonijos, tačiau pa- 
siekti ją galima tik tapus arba angelu, arba gyvulių, vadinasi, 
nustojus būti žmogumi. Disharmonija yra mūsų, mirtingųjų, 
lemtis ir prakeikimas. Kartą įšvaryti iš rojaus, ten mes jau 
nebesugrįšime, Tačiau ši tragiškoji lemtis nėra tik prakeikimas. 
Iš jos kyla visi didieji žmogaus siekiai, ir stovėdamas ant žemės, 
jis stiebiasi į dangų, trupindamas grumstą, paverčia jį Žvaigž- 
de. Tik tas amžinasis dualizmas yra žmogaus kūrybiškumo 
šaltinis, Tik būdamas tame Tarp žmogus tampa kūrėjų, žmaągus 
tampa laisvas, žmogus tampa žmogumi, Žmogus apskritai yra 
tik tiek, kiek jis tampa. Štai kodėl žmogus gimsta du kartus. 
Pirmąjį kartą žmogus gimsta kaip gamtiškoji būtybė, ir nuo tos 
akimirkos prasideda tos būtybės tapimas žmogumi. Ir jeigu 
toji būtybė išties tampa žmogumi, šitokį tapsmą galima pava- 
dinti antruoju gimimu arba atgimimu. Žmogus gimsta gyvulių, 
o atgimsta žmogumi, Tauta, kaip ir paskiras žmogus, irgi gims- 
ta du kartus. Pirmasis gimimas — tai gamtinės žmonių ben- 
drijos išsiskyrimas iš pirmapradžių ūkanų. Tokia bendrija pa- 
mažu telkiasi, sukurdama savo kalbą, papročius, tradicijas, die- 
vus ir reikmenis. Ir ilgainiui sukuria savo daiktiškąjį pasaulį, 
t. y. tą vietą, kurioje jai lemta gyventi ir kuri, praslinkus il- 
giems amžiams, tampa bendrijos tėvyne. Tačiau tokia gamtinė 
bendrija, netgi susaistyta dvasiniais simboliais, šnekanti viena 
kalba ir gyvenanti vienoje teritorijoje, dar nėra tauta. Tauta 

yra idealus darinys. Ji egzistuoja tik paskiro individo sąmo- 
nėje. Galima sakyti, kad tauta yra idealus sutelktinis indivi- 
das, per atskiro individo sąmonę suvokiantis savo išskirtinį 
individualumą. Tokio idealaus sutelktinio individo suvokimą 
mes vadiname tautine savimone. Tauta yra sąmoningų, t. y. 
laisvų ir mąstančių, individų junginys. Tautiniai ryšiai yra ìde- 
alūs ryšiai. Tauta atsiranda tik tada, kai susiformuoja tautinė 
savimonė. Žmonių bendrija be tautinės savimonės dar nėra 
tauta. Ne tauta yra tautinės savimonės priežastis, o priešingai: 
tautinė savimonė yra tautos, kaip sutelktinio individo, atsira- 
dimo prielaida. Štai kodėl aš sakiau, kad tauta gimsta du kartus. 
Pirmąjį kartą ji užgimsta gamtinės būtinybės įsčiose, antrąjį — 
atgimsta antgamtinės laisvės lopšyje. Todėl tikrasis tautos gi- 
mimas yra jos atgimimas laisvėje, kuri pirmiausia suprantama 
kaip politinė laisvė. O tokia laisvė ir yra ne kas kita kaip 
sutelktinio individo būties savimonė. Tautinis atgimimas yra ab- 
soliuti metafizinė akimirka, ištinkanti kiekvienos istorinės ben- 
drijos kelyje į save. Tik nuo šios akimirkos prasideda ir tauta, 
ir tikroji tautos istorija. 

Tauta ir tautinis atgimimas yra tapatūs dalykai. Visos is- 
torinės tautos yra atgimimo kūdikiai. Bet jeigu tauta gimsta du 
kartus, tada tautinis atgimimas gali būti tik vienas. Tačiau 
toks vaizdinys dažnai neatitinka tikrovės, todėl jį turime lai- 
kyti tik idealiu modeliu. Esama tautų, kurių sklaida šį modelį 
atitinka. Tai laimingos tautos; jų istorinis kelias palyginti aiš- 
kus ir paprastas. Jų savimonė nukreipta į ateitį, kurion harmor 
ningai ir nepastebimai jausta jų praeitis. Tokiu keliu ėjo grai- 
kai, prancūzai, anglai bei švedai. Bet esama tautų, kurių kelias 
nebuvo toks lygus ir tiesus, Tai tautos, kurias likimas priver- 
tė atgimti ne vieną, o keletą kartų. Tokia lietuvių tauta, Da- 
bartinę mūsų istorijos akimirką mes vadiname tautiniu atgi- 
mimu. Bet šis mūsų atgimimas turi visai kitokią prasmę negu, 
tarkim, prancūzų ar vokiečių atgimimas; pirmųjų pavadintas 
Švietimu, antrųjų — Reformacija. Skirtingai nuo didžiųjų Eu- 
Iopos tautų, mes atgimstame mažų mažiausiai trečiąjį kartą, 
jeigu pirmuoju atgimimu laikysime „Aušros“ ir „Varpo“ ga- 
dynę, O antrasis arba trečiasis atgimimai yra labai saviti; jie 
skiriasi nuo pirmojo vienu lemtingu bruožu, kurį aš pavadin- 
čiau sugrįžimu. Tauta, atgimstanti antrąjį arba trečiąjį kartą, 
priversta sugrįžti į savo pirmąjį atgimimą ir susigrąžinti tai, 
kas buvo atrasta ir padaryta atgimus pirmą sykį. Todėl pakar- 
totinai atgimstanti tauta visų pirma atsigrįžta į praeitį, nusisu- 
ka nuo dabarties ir tik akies krašteliu žvelgia į ateitį. Sugrįži- 
mas yra ne kas kita, o tik kaip reikiant negimusios praeities 


atgaivinimas. Neatgaivinus praeities, nesusigrąžinus pirmųjų at- 
gimimų, neįmanoma atgimti dar sykį. Praeities sugrįžimas ar 
jos susigrąžinimas suriša nutrūkusią laikų grandinę ir atkuria 
vientisą istorinę savimonę. Tušti, neistoriniai tarpsniai tarsi 
išnyksta, ir praeitis regima taip, tarsi visa ji būtų buvusi is- 
toriška ir rišli. Tauta tarsi sugrįžta iš tremties. 

Dabar mes gyvename kaip tik tokio sugrįžimo laiką. Mes 
grįžtame iš tremties. Sugrįžta mūsų kalba ir istorija, mūsų pergalės 
ir pralaimėjimai, sugrįžta mūsų kilnumo ir niekšybės akimirkos, 
sugrįžta mūsų kankiniai ir išdavikai, mūsų didvyriai ir nieka- 
dėjai, sugrįžta mūsų politikai ir poetai, mūsų darbai ir mūsų 
mintys. Būname sugrįždami. Todėl ir paklauskime: kas yra su- 
grįžimas? Ar paprasta ir lengva sugrįžti? Apskritai sugrįžimas 
gali būti dvejopas: tai sugrįžimas erdvėje ir sugrįžimas laike, 
Sugrįžimas erdvėje nekelia didelių problemų, ypač mūsų epo- 
choje, Gerokai sunkesnis sugrįžimas laike. Mat erdvė nekeičia 
laiko, o laikas — gyvasis individo gyvenimo ir tautos istori- 
jos laikas — keičia erdvę, Erdvė nekeičia nei mūsų pačių, nei 
mūsų pasaulio, nes galų gale ji pati yra mūsų pasaulis. Bet 
mus ir mūsų pasaulį smarkiai keičia laikas. Todėl kaip tik su- 
grįžimas laike yra ypač sunkus, todėl žmonija yra sukūrusi 
mitą, kurio esminis sandas yra viską į nebūtį nusinešantis lai- 
kas. Pranašas, išėjęs į dykumas, sūnus paklydėlis, apleidęs tė- 
vų namus, tremtinys, išvarytas iš savo tėvynės, — visi jie, jei- 
gu bando sugrįžti, grįžta laike. O sugrįžti laike — vadinasi, 
įveikti arba atgauti prarastąjį laiką, nes sugrįžti visų pirma reiš- 
ką išeidamas turėjai ir kame buvai. Ar tai įmanoma padaryti? 
Sugrįždamas pirmiausia turi susigrąžinti save. Bet juk tai nej- 
manoma, nes esi negrįžtamai pasikeitęs; laikas nusinešė tavo 
ankstesniąją būtį, ir dabar esi visai kitoks. Negana to: sugrįžti 
reiškia susigrąžinti savo pasaulį. Bet juk tai irgi neįmanoma, 
nes anas pasaulis, kuriame buvai iki išeidamas, jau pasikeitęs. 
Jo nebėra, ir tu sugrįžti į šį, vadinasi, į kitą pasaulį. Aname 
buvai, o į šį reikia įsibūti. Todėl sugrįžimas yra ne tiek atga- 
vimas, kiek netektis ir kančia. Todėl ne visiems ir ne visada 
lemta sugrįžti, todėl sugrįžimas gali ištikti ne kaip atgimimas, 
o kaip mirtis. Gal tardamas „išėjusiems negrįžti“ Marius Kati- 
liškis kiek perdėjo, bet labai nedaug. Tikras sugrįžimas visada 
sunkus ir tragiškas. 

O dabar sugrįžimo problemą sukonkretinkime. Pas mus, į 
Lietuvą sugrįžta Antanas Maceina (1908—1987), vienas iš ne- 
daugelio tikrų mūsų tautos mąstytojų. Galime apgailestauti, 
kad sugrįžta ne jis pats, ne kaip asmuo, ne kaip egzistencija. 

Neseniai jo netekome, Maceina mirė tremtyje, Tačiau sugrįžta 
Maceinos mintis, o juk filosofo mintis yra jo esmė ir jo siela. 
Todėl galime ir džiaugtis, nes, išvydęs savo raštus, išleistus 
Lietuvoje, tikriausiai džiaugtųsi ir pats Maceina. Tačiau aš ne- 
noriu, kad šis trumpas įvadas į Maceinos raštus būtų vien tik 
džiūgavimas ir panegirika. Besaikio gyriaus, susižavėjimo šūks- 
nių, pamaldžiai sudėtų rankų ir liaupsių geidauja minios nu- 
mylėtiniai, artistai ir kino ar sporto žvaigždės. O Maceina ne- 
buvo nei minios stabukas, nei krepšinio žvaigždė. Jis buvo 
filosofas, Tai reiškia — tarnaitės tarnas. Filosofija gyvuoja jau 
keletą tūkstantmečių, bet aš nežinau tokio meto, kad jai būtų 
buvusi uždėta princesės karūna ar kad jai būtų plojusi minia, 
Dažniausiai filosofijai tekdavo kuklus tarnaitės vaidmuo. Iš 
pradžių ji buvo teologijos, paskui mokslo, o galiausiai ideologi- 
jos tarnaitė. Todėl jai nereikia nei komplimentų, nei liaupsių. 
Filosofija visų pirma yra dviejų laisvos dvasios žmonių dialo- 
gas. Ji gimė iš laisvės, todėl nepripažįsta nei vergų, nei ponų, 
nei šventųjų, nei kankinių. Filosofija pripažįsta tik lygiateisius 
dialogo partnerius. Giliausia savo prigimtimi ji demokratiška. 
Ne iš kur kitur, o iš sokratiško dialogo išaugo visa Vakarų de- 
mokratija, Štai kodėl aš neketinu liaupsinti Maceinos, nors to 
ir reikalautų laiko dvasia. Aš tik norėčiau skaitytoją parengti 
dialogui su Maceinos mintimi. Aš norėčiau apmąstyti tokio dia- 
logo galimybės sąlygas. Tai nėra antraeilis dalykas, nes mes 
galėsime sakyti, kad Maceina sugrįžo į Lietuvą, tik tada, kai bū- 
sime pasirengę laisvam dialogui su jo mintimi. O dialogas 
galimas tik su gyva mintimi, Mintis, kaip, beje, ir žmogus, gy- 
va savo galimybėmis. Tai reiškia, kad ji gyva tik tada, kai 
ji pagimdo kitą mintį arba pažadina kito mąstančio žmogaus 
egzistenciją. Jeigu mintis lieka savyje ir sau, uždaryta į kny- 
gos kalėjimą, negyva ir sustingusi lyg gelžbetonio luitas, ta- 
da geriausiu atveju ji gali būti rodoma muziejuje it kokia fa- 
raono mumija, Daug mes turime tokių mumifikuotų minčių, 
aiškiai per daug. Ir jos mums nereikalingos. Bet mes labai sto- 
kojame gyvos minties. O minties gyvumas sutampa su jos. vai- 
singumu. Nuo ko gi priklauso minties vaisingumas? Aišku, 
visų pirma nuo pačios minties. Ji pati savaime turi būti tik- 
ra, tiksli, stipri ir esminga, ir tik tada ji bus vaisinga. Be to, 
ji turi būti sveika. Juk tik sveika moteris gali gimdyti gražius 
vaikus. O mintis turi moters prigimtį, nors dažniausiai gimsta 
vyro galvoje. Tačiau minties vaisingumas priklauso ne tik nuo 
jos turinio. Jeigu mintis gyva savo galimybėmis, ją galima 
palyginti su sėkla. Ji tampa išties vaisinga tik tada, kai krenta 
į palankią intelektualinę dirvą, joje numiršta ir išlaisvina savo 

galimybes: iš jos išdygsta naujos minties augalas. Ar Macei- 
nos mintis dabarties Lietuvoje ras tokią palankią dirvą? Paklaus- 
kim paprasčiau: ar Maceina bus suprastas, ar jis taps organiška 
mūsų aukštosios kultūros dalimį kaip, tarkim, Donelaitis, Ku- 
dirka, Maironis, Mykolaitis-Putinas ar Martinaitis? Jūs paste- 
bėjote, kad aš nepaminėjau nė vieno praeities ar dabarties 
lietuvių filosofo vardo. Ir visai neatsitiktinai. Kalbėdamas apie 
Maceinos sugrįžimą, aš turiu galvoje jo įėjimą į visą lietuvių 
dvasią. Tuo tarpu filosofija šioje dvasioje, atrodo, dar nesu- 
rado sau vietos. Būkime savikritiški: tikrojo filosofinio mąs- 
tymo kontinente mes vis dar esame tarsi kokie klajokliai, ne- 
turintys savo namų — laisvo, mąstančio proto ir metafizinio 
racionalumo namų. Šiuo požiūriu mūsų kultūra yra gerokai 
skurdesnė už didžiųjų Vakarų Europos tautų kultūrą. Kantas 
ir Šopenhaueris vokiečiams, Paskalis ir Kamiu prancūzams, 
Kierkegoras danams yra organiška jų dvasios ir net mentaliteto 
dalis. O mums tokie mūsų mąstytojai kaip Šalkauskis, Jakštas, 
Girnius ir tas pats Maceina vis dar sklando kažkur mūsų in- 
telektualinio kontinento periferijoje. Patys sau neprisipažinda- 
mi, mes vis dar žvelgiame į juos kaip į kokius egzotiškus paukš- 
čius, kuriuos galima laikyti auksiniame narvelyje, bet tik, gink 
Dieve, neišleisti laukan, nes, ko gero, jie sumanys sugadinti 
tokią puikią vietinių labai dėslių vištų veislę. Mes vis dar bai- 
domės ir vengiame filosofijos, bet kaip tik todėl bejėgiškai pa- 
siduodame pseudofilosofijos kerams. Tokią mūsų šviesuomenės 
baimę ir nepasitikėjimą filosofija galima pastebėti kiekviename 
žingsnyje, kiekviename „intelektualiame“ rašinyje ir kiekvie- 
name „protingame“ pokalbyje, Žinoma, kaip ir kiekviena in- 
telektualinė baimė, ir ši pasirodo per savo priešingybę, šiuo 
atveju per pseudofilosofinius plepalus apie visokiausias „būties 
formules", „filosofines potekstes“, „simbolines gelmes“, kurias 
mūsų rašto žmonės sugeba įžvelgti ten, kur tikros filosofinės 
minties nėra nė kvapo — kokiame jauno genijaus sukurtame 
bejėgiškame eilėraštyje, chaotiškomis spalvinėmis dėmėmis pa- 
dengtoje drobėje ar paprasčiausioje medinėje trinkoje, kuri va- 
dinama skulptūra ir kuri yra nei daugiau, nei mažiau kaip „uni- 
versalaus ontologinių formų simbolizmo materiali emanacija“. 
Keisčiausia tai, kad daugiausia filosofijos įžvelgiama tokiuose 
kūriniuose, kur mažiausia aiškumo ir daugiausia beformišku- 
mo bei chaoso. Kita vertus, tai dėsninga: kur nėra nieko, tam 
galima priskirti bet ką, o tas „bet kas“, neturint geresnio 
pavadinimo, pavadinamas filosofijos vardu. Filosofija mūsuose 
vis dar siejama su tamsa, neapibrėžtumu ir neaiškumu, Koks 
paradoksas ir koks pasityčiojimas iš filosofijos! Aiškiausio re- 

gėjimo, tiksliausios minties, vidudienio valandos kūdikis ap- 
rengiamas nakties drabužiais. Filosofija verčiama teisinti viską, 
kas amorfiška, išskydę, miglota ir kieno tikroji sritis yra mis- 
tika ir pilvakalbystė. Žinoma, aš anaiptol nenoriu teigti, kad 
mes neturime profesionaliosios filosofijos, arba, kaip tą dalyką 
vadina Maceina, filosofijos mokslo. Priešingai — nors daugelis 
šio įvado skaitytojų tuo gal ir nepatikės, — mūsų profesiona- 
lioji filosofija jau šiuo metu yra pasiekusi teorinę brandą, ir nė 
kiek neperdėdamas galiu sakyti, kad ji yra, kaip sakoma, euro- 
pinio lygio. Šis tas mūsų nuveikta, ir keletas mūsų filosofų pro- 
fesionalų nepadarytų gėdos kokio nors Vakarų Europos uni- 
versiteto filosofijos katedrai. Jeigu aš kalbėčiau tik apie mūsų 
profesionalus, Maceinos sugrįžimas nekeltų jokių rimtų rūpes- 
čių. Negana to, galėčiau sakyti, kad Maceina jau seniai sugrį- 
žęs ir priimtas kaip savas tarp savų. Tačiau man rūpi ne mūsų 
profesionalai, o bendra intelektualinė atmosfera, kuriai, beje, 
tie profesionalai daro kol kas labai nežymią įtaką. Man rūpi 
vadinamoji Lietuvos šviesuomenė, kuriančiųjų elitas, man rūpi 
rašytojai, literatai, kritikai, dailininkai, architektai, mokytojai, 
žodžiu, visi tie, kurių rankose mūsų tautos dvasinio atgimimo li- 
kimas ir kurių didžioji dalis filosofija mažų mažiausiai nepa- 
sitiki, Žinoma, šis nepasitikėjimas turi gilias šaknis praeityje ir, 
be abejo, lietuviškosios filosofijos istorijoje. Du kartus lietu- 
viškoji filosofija bandė išsiristi iš lopšio ir atsistoti ant savo 
kojų. Ir abu kartus lopšinę jai dainavo sirena vardu Ideologi- 
ja: trečiajame dešimtmetyje — klerikalinė, penktajame — pro- 
letarinė, Nėra ko stebėtis, kad didelė dalis mūsų šviesuome- 
nės lietuviškąją filosofiją, ypač dabartinę, vis dar tapatina su 
ideologija. Tačiau ar tik lietuviškąją, ar tik dabartinę? Manau, 
kad ne tik ją. Nepasitikėjimo filosofija priežastys glūdi kur 
kas giliau, jų nepaaiškinsi vien tik istorinėmis aplinkybėmis 
ir mūsų filosofijos negaliomis. Man atrodo, kad šio fenomeno 
priežastys glūdi mūsų šviesuomenės (ir ne tik jos) sąmonėje 
ir net giliau — mentalitete. Patiks tai ar nepatiks mūsų in- 
telektualams, tačiau aš dristu pasakyti štai ką: mūsų sąmonė 
ir mąstysena yra perdėm ideologizuotos. Kas yra ideologizuota 
sąmonė? Kol kas glaustai ir pasiremdamas Marksu aš pasakysiu 
taip: tai iškreipta iliuzinė sąmonė, nesugebanti regėti pasaulį 
aiškiai, tokį, koks jis yra, vengianti aiškaus ir paprasto mąstymo, 
bijanti tiesos ir objektyvumo. Tokia sąmonė nenori ir nepajė- 
gia priimti tikros filosofijos, nes pastaroji yra didžiausias ideo- 
loginio iliuzionizmo priešas. Mes žvelgiame į filosofiją su 
panieka visų pirma todėl, kad vengiame tikro mąstymo, ateinan- 
čio iš Vakarų mąstymo ir filosofijos tradicijos; vengiame bran- 

daus ir vyriško mąstymo, kuris yra ideologizūoto, t. y. kūdi- 
kiško pseudomąstymo, priešingybė. Kaip žmoguje dažnai glū- 
di laisvės baimė, taip pat jame gali glūdėti ir aiškumo, t. y. 
aiškaus regėjimo ir aiškaus mąstymo, baimė. Ir ši mūsų baimė 
toli gražu neįveikta. Tuo tarpu Maceina yra tikras filosofas, 
t. y. laisvai, aiškiai ir paprastai mąstantis žmogus, Tai kaipgi 
jis gali pas mus sugrįžti, ar gali jis rasti vietą mūsų drumzli- 
nose sielose? 

Bet galbūt aš perdedu sakydamas, kad mūsų intelektualinė 
atmosfera yra perdėm ideologizuota? Gal tai niekuo nepagrįs- 
tas teiginys? Pabandysiu jį pagrįsti. Pradėsiu nuo bendro mū- 
sų šviesuomenės požiūrio į filosofiją, t. y. nuo tų reikalavimų, 
kurie jai keliami, nors dažniausiai aiškiai nesuvokiami ir aiškiai 
neišsakomi. Apskritai mūsuose vyraujantis filosofijos vaizdi- 
nys — miglotas ir primityvus, Bene Taiškiausiai toks primity- 
vus filosofijos supratimas nusakomas tokiu reikalavimu: filo- 
sofija turi būti populiari, t. y. suprantama visiems be jokio 
vargo ir įtampos. Jeigu ji nesiduoda lengvai praryjama kaip koks 
detektyvinis romanas, tada kam ji išvis reikalinga? Filosofi- 
jos populiarumo reikalavimu prabyla vartotojiškas lengvumo 
poreikis. Tikra ir vertinga yra tik tai, kas lengva, na, o jeigu 
filosofija sunkiai įkandamas riešutas, tada ji nėra nei tikra, nei 
vertinga, jau nekalbant apie tai, kad ji neduoda jokios tiesmu- 
kai suprastos praktinės naudos. Kad praktinės naudos iš filo- 
sofijos neturime, tai žinoma nuo Sokrato laikų. Savo nepraktiš- 
kumu ji visų pirma ir skiriasi nuo ideologijos. Todėl vienintelis 
filosofijos pateisinimas lyg ir būtų jos populiarumas. Juk tai, 
kas populiaru, teikia malonumą, o malonumas jau yra šiokia 
tokia nauda. Tačiau, deja, netgi pati aiškiausia, pačia papras- 
čiausia kalba bylojanti filosofija populiari būti negali. Tikra 
filosofija neatsiejama nuo tik jai būdingos kalbos; kiekvienas 
tikras filosofas kuria savo kalbą, nes stengiasi išsakyti savo 
unikalų pasaulio regėjimą, todėl minties ir kalbos ryšys yra 
-ne atsitiktinis, bet esminis. Individuali mintis gali būti išreikšta 
tik individualia kalba. O visos autentiškos filosofijos yra in- 
dividualios, nors apmąsto ir pasako visuotinius ir visiems reikš- 
mingus dalykus. Kanto mintis neatsiejama nuo Kanto kalbos. 
Skaitydami Kanto filosofijos perpasakojimus ar referavimus, 
Kanto filosofijos jūs niekada nesuprasite. Negana to, tuose 
perpasakojimuose jūs jos net nerasite. Bandyti populiarinti 
Kantą ar Heidegerį — tai tas pat, kaip populiarinti Prustą ar 
Muzilį, Šekspyrą ar Folknerį. Tai beviltiška, Ir nedera painioti 
dviejų dalykų: aiškumo ir populiarumo, Ir Kantas, ir Heidege- 
ris rašo aiškia ir paprasta kalba, nes apmąsto ir pasako labai 

paprastus dalykus. Tačiau, deja, tikras aiškumas beveik nie- 
kada nėra ir negali būti populiarus, nes jis reikalauja ne ano- 
nimiškos kasdienybės kalbos, o individualaus įr nekasdienio 
žodžio. Tą patį galima pasakyti ir apie Maceinos veikalus, 
spausdinamus šioje knygoje. Jų mintis yra aiški ir paprasta, jų 
kalba taip pat skaidri ir tiksli, tačiau jie jokiu būdu nėra ir 
negali būti populiarūs. Tad jeigu, imdami į rankas Maceinos 
raštų tomelį, jūs tikėsitės lengvo ir malonaus skaitymo, teikia- 
mo populiarių knygelių, iškart meskite jį į šalį. Jeigu mes ir 
toliau tikėsimės, kad galima sukurti populiarią filosofiją, ir lauk- 
sime jos, Maceina nesugrįš į Lietuvą. Niekada. 

Antra kliūtis Maceinos sugrįžimui — mūsų abejingumas tie- 
sai, kuri būtų niekam nenaudinga siaura ir tiesmuka šio žodžio 
prasme, t. y. objektyviai teorinei tiesai. Kas gi yra tiesa? Vi- 
sų pirma tai klausimas pasauliui, paties pasaulio paklausimas. 
Ieškoti tiesos — vadinasi, kelti klausimą pasaulio akivaizdoje 
ir rasti vienokį ar kitokį niekada ne galutinį atsakymą. Atsa- 
kymas yra pasaulio at-sakymas klausiančiajam. Bet pasaulis 
atsako tik tada, kai klausiančiajam rūpi pats pasaulis, daiktai 
sąvaime ir sau. Įsižiūrėti į daiktus dėl jų pačių — tokia yra 
tikro klausimo, vedančio į tiesą, preambulė. Tuo tarpų mūsų 
keliami klausimai yra visai kitokie, Jie nukreipti ne į pasaulį, 
o į mus pačius. Jiems tiūksta svarbiausio dalyko — objekty- 
vumo, gryno teorinio intereso. Aš beveik niekur ir niekada 
nesu skaitęs ar girdėjęs, kad kokiam mūsų intelektualui 
Irūpėtų būti objektyviam ir siekti objektyvumo, taigi klausti 
pasaulį esmingai, dėl jo paties. Vienintelis siekinys, apie kurį 
aš girdėjau ir skaičiau, — tai „kažkokia“ neapibrėžta, šilta 
salsva būsena, vadinama labai įvairiai — katarsiu, išgyvenimu, 
jauduliu, saviraiška arba — labai atsiprašau — tiesiog „kaifu“. 
Pas mus veši pasaulio ir objektyvumo baimė, orientacija į save, 
į savo vidujybę, į jausmus, žodžiu, į savo subjektyvumą. Dirglu- 
mas, jautrūs nervai, moteriškas alpulys, psichopatinis ar patolo- 
ginis svaigulys — štai labiausiai mėgstami mūsų „tiesos kriteri- 
jai". Tiesa turi būti maloni ir patogi, kitaip ji nereikalinga. Pati- 
kimiausias tiesos rodiklis — dvasinis komfortas. Deja, visas 
tas emocinis niežulys ne priartina prie tiesos, bet nuo jos nu- 
tolina, Deja, tiesa nepanaši į patogią apvalią moteriškaitę, be- 
sivoliojančią Palangos paplūdimy. Priešingai, tiesa rūsti ir tra- 
giška, nes rūstus yra pasaulis ir tragiška žmogaus egzistencija. 
Tiesa beveik niekada nebūna maloni, ir filosofija to neslepia. 
Tokiai tragiškai tiesai atvira ir Maceinos filosofija. Komfortiš- 
-kos tiesos nerasite ir šioje knygoje, Ir jeigu neatsisakysime 
mums įprasto pseudotiesos vaizdinio, jeigu užmerksime akis, 

bijodamį tiesiai pažvelgti į pasaulio Gorgonos veidą, Macei- 
na neturės kur sugrįžti. Jis liks tremtyje. 

Vengdami objektyvumo, kartu mes vengiame asmeninės at- 
sakomybės už mąstymo aiškumą ir paprastumą. Aiškumas ta- 
patinamas su primityvumu, paprastumas — su vulgarumu. Kaž- 
kaip savaime per daugelį metų įsivyravo nuostata, kad egzis- 
tuoja tik vienas aiškaus mąstymo modelis, kuris buvo pavadintas 
moksliniu. Mūsų mąstymas visur, pradedant filosofija, bai- 
giant kulinarija, turėjo būti moksliškas. Visas racionalumas 
turėjo būti sutelktas vadinamojoje mokslinėje pasaulėžiūroje, 
kurią, nors ir kaip tai atrodytų keista, „formavo“ labiausiai 
ideologizuotų žinijos sričių specialistai. Buvo toleruojamas ir 
garbstomas visoks niekalas, jeigu tik jis buvo paženklintas 
grifu „mokslinis“. Taip buvo kratomasi asmeninės atsakomybės 
už tiesą. Už ją turėjo būti atsakingas Jo Didenybė Mokslas. 
Vešėte suvešėjo pseudomokslinis autoritarizmas, po kuriuo 
slypėjo ideologinė prievarta. Pats mokslas pas mus virto ideo- 
loginiu stabu, o tamsuoliška pagarba mokslo mitui — nauja 
stabmeldyste. Savaime suprantama, kad jokių tikslesnių moks- 
liškumo kriterijų nebuvo ir negalėjo būti, nes gyvas gyvo 
žmogaus mąstymas nėra ir negali būti koks nors ypatingas, 
jo negalima įsprausti į griežtų kanonų ar vadinamojo metodo 
rėmus, Dalykas žymiai paprastesnis: mąstymas arba yra, arba 
jo nėra, žmogus arba sugeba mąstyti (t. y. nesugeba nemą- 
styti), arba nesugeba, ir jokios mokslo veikalų studijos ar moks- 
lo populiarinimo žurnalų skaitymas čia nieko negali pakeisti. 
„Išmokti mąstyti" taip pat neįmanoma, kaip neįmanoma iš- 
mokti nutapyti gerą paveikslą arba sukurti tikrai poetišką ei- 
lėraštį. Galima išstudijuoti šimtus mokslo veikalų, galima de- 
šimtmečius dirbti vadinamąjį mokslinį darbą ir kartu mąstyti 
taip, kaip mąstė urvinis žmogus, o gal net prasčiau. Ypač 
smarkiai „mokslinio mąstymo“ taifūnas siautėjo vadinamuo- 
siuose visuomenės moksluose, t. y. ten, kur tikro mąstymo buvo 
mažiausia. Mąstyti moksliškai čia reiškė tik vieną dalyką: de- 
monstruoti ištikimybę kelioms sakralizuotoms ideologinėms dog- 
moms, išmokti keletą magiškų formulių ir ritualinių užkeikimų. 
To visiškai pakakdavo gauti visokiausiems moksliniams laips- 
niams ir vardams ir tapti tikrų tikriausiu, oficialiomis insignijo- 
mis paženklintu mokslininku. Ir juo solidesnė insignija, juo, savai- 
me suprantama, moksliškesnis jos savininko mąstymas. Atsirado 
specialus „mokslinis“ žargonas, kuris mūsų kalbai ir mūsų 
mastymui padarė daugiau žalos negu visi kitataučiai, užplūdę 
mūsų kraštą. Akivaizdu, kad visa šita „mokslinės pasaulėžiūros 
formavimo“ fantasmagorija neturėjo nieko bendro nei su tikru 

mokslu, nei su tikru moksliniu mąstymu, nei juo labiau su mąs- 
tymu apskritai. Jeigu kas nors ir buvo suformuota, tai tą „ką 
nors“ geriausiu atveju galima pavadinti magišku mąstymu, jei- 
gu magiją apskritai galima kaip nors sieti su mąstymu, Beje, 
tegu vadinamųjų tiksliųjų mokslų atstovai nemano, kad jie iš- 
saugojo tikro mokslinio mąstymo nekaltybę ir liko nepaliesti 
šamaniškos mąstysenos. Tai bendra visų mūsų bėda. Taigi nors 
ir labai atrodytų keista, tačiau faktas lieka faktu: mokslas, 
gryniausio racionalumo apraiška, pas mus didžia dalimi ugdė 
savo priešingybę — iracionalumą ir skudurinį pseudomąstymą. 
Užtat pasitinkant pas mus sugrįžtantį Maceiną, reikia pasakyti 
labai aiškiai ir paprastai: pirmas mūsų žingsnis siekiant aiškaus 
ir paprasto mąstymo reikalauja nugriauti pseudomokslinio men- 
taliteto pastatytus stabus ir kuo greičiau atskirti specialiojo 
tyrimo ir filosofijos kompetencijos sritis. Reikia pagaliau su- 
prasti, kad būti mokslo tarnaite filosofijai nė kiek ne didesnė 
garbė kaip būti teologijos tarnaite. Būtina pagaliau suvokti, 
kad filosofija yra ir gali būti visiškai savarankiškas ir savitas 
pasaulio regėjimas ir kad jos negalima matuoti nei mokslo, nei 
poezijos, nei religijos masteliais. Filosofui nereikalingi ramen- 
tai, netgi moksliniai. Filosofijos moksliškumo ar nemoksliškumo 
alternatyva apskritai neegzistuoja, nes filosofiją ir mokslą mai- 
tina visai kiti šaltiniai, apie kuriuos čia kalbėti nėra nei laiko, 
nei vietos. Pakaks pasakyti, kad tuos du pasaulio regėjimo bū- 
dus suplakus į vieną daiktą, nieko nelaimi nei filosofija, nei 
mokslas. Priešingai, kaip rodo karti mūsų pastarųjų dešimtme- 
čių patirtis, prievartinis mokslo ir filosofijos sugiminiavimas 
sukelia labai nemalonią reakciją: nepasitikėjimą protu, nenorą 
aiškiai mąstyti ir būti asmeniškai atsakingam už tiesą, pagaliau 
polinkį į visokiausio plauko iracionalizmus. Neišsilaisvinę iš 
pseudomokslinio mąstymo, mes nesugebėsime atsiverti skaidriai 
ir laisvai Maceinos minčiai. 

Dar viena mūsų ideologizuoto mąstymo bėda — polinkis į 
primityvų simbolizmą ir mistiką. Tam tikroje mūsų šviesuomenės 
dalyje, ypač meno žmonėse, giliai įsišaknijęs poreikis iš pa- 
prastų dalykų daryti kuo sudėtingesnius, kasdienos banalybėse 
įžvelgti paslėptas prasmes, daiktus susimbolinti ir paversti mono- 
gramomis, per kurias esą atsiverianti kažkokia kita realybė, 
neregima paprasta akimi, nepasiekiama paprastu žemišku protu 
ir reikalaujanti ypatingo mistinio nusiteikimo. Logika čia absur- 
diška. Ją galima nusakyti taip: geriausiai matoma užsimerkus. 
Taip atsiranda monologinė ir solipsistinė jausena ir mąstysena, 
iš kurios kyla vos ne sakralinė priedermė visą galimą turinį 
paimti ne iš objektyviojo, bet iš „vidinio pasaulio“, jį išgvilden- 

ti iš savasties gelmių, išskleisti grynąjį „išgyvenimą“ per daug 
nesirūpinant, ar tas išgyvenimas turi kokį nors objektyvų tu- 
rinį, ar jame pulsuoja į visuotinybę išvedančios prasmės, šį bei 
tą bylojančios ne tik pačiam „išgyvenančiajam“, bet ir ki- 
tiems, kuriems galų gale ir skiriama išgyvenimo išsklaida. Nei filo- 
sofijos, nei meno, net religijos negalima kurti tik ant sub- 
jektyvaus jausmo ar išgyvenimo pamatų. Tokie pamatai — tik 
lakus smėlis. Nė vienas rankų ar minties kūrinys niekada nė- 
ra monologiškas; tai dialogas su pasauliu ir tradicija, žodžiu, 
su tuo, kas yra anapus subjektyvumo kriauklės. Tikros kūry- 
bos prielaida — atviras žvilgsnis į kitabūtį, į kasdienybės pasau- 
lio daiktų ir žmonių paprastumą ir jų atkaklų buvimą savaime 
ir sau. Toks monologizmas ir solipsizmas remiasi tariamai hero- 
jiška ir kilnia, bet iš tikrųjų klaidinga prielaida: gyvenu cha- 
oso ir melo pasaulyje, juo pasitikėti negaliu, todėl privalau rem- 
tis tik savimi, nes tik mano sielos geimėse glūdi autentika ir 
gyvenimo tiesa. Užuot kėlęs sau uždavinį nuo pasaulio nuplėšti 
melo kaukę ir sutvarkyti tariamą chaosą, toks autentiškumo rite- 
ris užsimerkia ir svaiginasi savo jausmais bei katarsiais. Tačiau 
jis užmiršta, kad neregiui reikalingas vedlys. Ir toks vediys 
atsiranda, nes — nors ir kaip tai atrodytų keista — subjektyvis- 
tinė jausena neatsiejama nuo autoritarizmo. Ji skatina auto- 
ritarinį mąstymą. Toks apskritai subjektyvistinės orientacijos 
paradoksas: kadangi ji negali ir nenori atsiremti į objektyvų 
pagrindą, į aiškią mintį, į daiktą, į veiksmą, į tradiciją ar pa- 
saulį, kadangi autentiškumo riterio vidujybė tuščia ir raciona- 
liai neartikuliuota, jis ontologiškai priverstas ieškoti „išganyto- 
jo“. Savo ruožtu, kadangi autentiškumo riteris neturi jokių 
objektyvių pasaulio vertinimo kriterijų, jokio intelektualinio 
ar dorinio „arba—arba“, išganytojais paprastai pasirenkami 
šarlatanai. Netgi šviesiausias mūsų tautos galvas, kurių savi- 
ninkai nebuvo abejingi šiek tiek griežtesnei minčiai ir tikrai 
filosofijai, deja, labai intensyviai formavo (tiksliau pasakius — 
deformavo) mahatmos ir guru iš Rytų ir Vakarų (žinoma, visų 
pirma iš Rytų, nors geografiškai jie ir gyventų Vakaruose), 
visokie kastanedos, sudzukiai, batiščevai, radhakrišnamurtinin- 
kai, sufijai, dzenbudistai ir kiti išminties bokštai, t. y. tie 
pseudofilosofai, kuriems mintis ar žodis iš esmės niekuo nesis- 
kiria nuo degtinės ar narkotiko, Ištartas žodis ar pasakyta min- 
tis privalą atlikti tik vieną vaidmenį — sukurti „ypatingą“ 
nuotaiką, o minties ar žodžio turinys tokioje situacijoje visai 
nesvarbu; geriausia, kad jo iš viso nebūtų. Todėl ir atsitiko 
iš pirmo žvilgsnio labai keistas dalykas: didžiuodamiesi savo 
europietiškais genais, purkštaudami prieš jėga brukamą sta- 

linistinę ideologiją, mūsų šviesuoliai puolė į glėbį vadinamajai 
Rytų išminčiai, t. y. — sakant aiškiai ir paprastai — azijietiš- 
kai mistikai, kuria grindžiama kiekviena autoritarinė ideolo- 
gija ir kuri laimina visas imperijas ir visus imperatorius pra- 
dedant Dangaus sūnumi, baigiant tautų Tėvu, Kažkodėl ir 
dabar nedaug kas dar nori suprasti tokį paprastą dalyką, kad 
visi suiizmai, dzenbudizmai ir Lysenkos „mokslas“ išaugo iš 
tų pačių šaknų ir skiriasi labai menkai, kaip sakoma, forma, o 
ne turiniu, Kažkodėl ir dabar, nors pereiti visi devyni stalinis- 
tinio pragaro ratai, išganymo vis dar laukiama iš Rytų, vis dar 
neužmiršta absurdiška Rytų ir Vakarų kultūrų sintezės idėja, 
kurią įgyvendinti esą pašaukta lietuvių tauta, vis dar der- 
giama „klystkeliais nuėjusi“ Vakarų civilizacija, vis dar klie- 
dima lozungu ex Oriente lux, vis dar ilgimasi išganytojų, ma- 
hatmų ir guru. Tai kaipgi mes susikalbėsime su Maceina, ku- 
riamn vienintelė tikro mąstančių žmonių bendravimo forma 
yra sokratiškas dialogas? Ką mes atsakysime mūsų filosofui, 
ištarusiam tokius žodžius: „Tad dėkinga bei atvira širdimi at- 
siliepiu kviečiamas pokalbio ir jungiuos į jaunesniųjų pradė- 
tą mano pozicijos bei iš jos kylančių klausimų sklaidą; jungiuos 
ne kaip koks indų „guru“ ar izraelitų „rabbi"“, o kaip dalyvis, 
mėginsiąs savo žodį paversti filosofinės biografijos nuotrupa" *, 

Be to, pasitikdamį Maceiną, mes privalome prisiminti labai 
seną, bet labai svarbią tiesą, kurią mes visiškai užmiršome: 
kiekvienas judesys dvasios žemėje yra ne tik intelektualinis 
žingsnis, bet ir dorinis apsisprendimas. Atvirumas pasaulinei 
kultūrai nėra ir neturi būti nieko neįpareigojantis žaidimas stik- 
lo karoliukais, nes mes, deja, gyvename ne Kastilijoje, o šioje 
nuodėmingoje žemėje, šiame laike ir šioje vietoje, už kurią 
esame atsakingi, Negalima priimti visko nesirenkant, negalima 
viską suprasti ir atleisti. Estetinis mėgavimasis viskuo, ką tik 
galima surasti pasaulinės kultūros lobyne, ypač mūsų dabarti- 
nėje situacijoje, yra neleistina prabanga, už kurią reikia bran- 
giai mokėti, kaip, beje, ir už kiekvieną prabangą. Dar Evan- 
gelijoje pasakyta: kas iš to, jei mes įsigysime visą pasaulį, 
bet prarasime savo sielą. O sielą prarasti labai nesunku: juk 
mankurtizmą sukelia ne tik savos istorijos ar savos kultūros 
užmarštis, bet ir neišrankus intelektualinis turizmas ar nauju- 
mo godulys, ryjantis viską, ką tik pasiūlo vadinamasis informa- 
cijos srautas. Dvasios pasaulyje — kaip, beje, ir medžiaginia- 
me — yra daugybė gražių dalykų, tačiau mūsų siela nėra ats- 
pari viskam, kas tik į ją patenka: vieni dalykai veikia kaip 

nuodai, jie susina mūsų protą, padaro abejingą širdį ir silpnina 
kūrybines galias, kiti pažadina ryžtą kurti, sustiprina ištikimybę 
pareigai ir savo pašaukimui. Pasirinkdami kokią nors pasaulio 
ir žmogaus sampratą, mes pasirenkame ir save — savo elgse- 
ną, savo moralinę nuostatą, savo pergales ir pralaimėjimus, 
Tuo tarpu vėlgi ištisus dešimtmečius mes naiviai žaidėme tuo, 
ką taip pat naiviai vadinome kultūrinėmis vertybėmis, ir net 
nesistengėme rinktis ir apsispręsti. Daug negalvodami, valgy- 
davome viską, ką tik pavykdavo nugriebti pasaulinės kultūros 
balagane, teisindamiesi tuo, kad esame provincialai ir negali- 
me būti išrankūs. Bet kaip tik toks neišrankumas yra ne tik 
provincializmo (kuris pats savaime turi daug pranašumų) ro- 
diklis, bet ir švininis svarstis, kuris mus dar giliau įtraukia į aklo 
provincializmo liūną. Tikras provincialas yra ne tas, kuris daug 
atmeta, o tas, kuris daug pasiima. Kol kas mes stengėmės eiti 
į plotį užmiršdami, kad tikrasis mirtingojo kelias yra kelias 
gilyn, tas kelias, kurio prasminga metafora yra paskutinis mū- 
sų prieglobstis — kapo duobė. Galbūt visa, ką sukūrė žmogus, 
galima pavadinti kultūrinėmis vertybėmis, bet konkrečiam žmo- 
gui iš tų vertybių išties vertinga yra labai nedaug kas. Tuo 
tarpu mums buvo vienodai vertinga viskas, užtat niekas netu- 
rėjo tikros, vienintelės ir išskirtinės vertės. Mus valdė lengva- 
būdė „įdomybės“ fėja, Jeigu reikėtų vienu žodžiu nusakyti pa- 
grindinį mūsų dvasinio gyvenimo orientyrą, tai tas žodis ir 
būtų „įdomybė“. Kas tik atkeliaudavo iš didžiojo pasaulio, kiek- 
viena naujovė, kiekviena vienadienė „srovė“, kiekvienas in- 
telektualinis triukas, sukėlęs šiokį tokį triukšmelį, — viskas 
buvo gerai, viskas įdomu. Tačiau tai, kas tik įdomu, yra vi- 
siškai nesvarbu egzistenciškai. Įdomybės kategorija yra varto- 
jimo logikos epicentras. Dvasios pasaulyje vartotojas yra kaip 
tik tas, kuriam viskas įdomu. Viską gali priimti tik tas, kuris 
pats savaime yra niekas. Orientacijos į įdomybę prielaida — 
dvasios vakuumas. Viskas tampa įdomu tada, kai prarandami 
kiek griežtesni didžiųjų žmogaus būties dualizmų — tiesos 
ir netiesos, grožio ir bjaurasties, gėrio ir blogio — kriterijai, 
Įdomybės kategorijos vyravimas rodo žmogaus egzistencinį ne- 
brandumą, nesugebėjimą priešintis tam, kas svetima, ir pasiim- 
ti tai, kas sava; rodo intelektualinio išdidumo ir savarankiškumo 
stoką. Įdomybė nutrina visas ribas ir atveria vartus į tuščiąją 
begalybę. Ji įperša iliuziją, kad žmogus gali būti ar tapti kuo 
tik nori, Taip susergama Protėjo kompleksu. Tačiau tas, kuris 
gali būti kuo tik nori, pats savaime yra niekas. Mirtingojo būtį 
lemia paprasta tautologija: ribota būtybė — o tokie, deja, esa- 
me mes visi — negali 56. beribė. Užtat ji privalo rinktis ir ap- 

sispręsti. Bet kad rinktumeis, pats privalai būti kas nors, arba, 
kaip sakoma, būti savimi, Bet kad būtum savimi, privalai save 
jau turėti, Tik turėdamas save galėsi žinoti, kas tau reikalinga, 
ir tik tada galėsi pasirinkti ir apsispręsti. Tokio apsisprendimo 
reikalauja ir Maceinos filosofija. Jeigu ji mus pasieks kaip 
eilinė įdomybė ar kaip sensacija su uždrausto vaisiaus priesko- 
niu, tada Maceinos sugrįžimo kelyje atsiras dar viena kliūtis. 
Ir pagaliau keletas žodžių apie dar vieną barjerą, stovintį 
tarp mūsų sąmonės ir Maceinos filosofijos. Jį taip pat bus 
nelengva įveikti. Kad ir kaip atrodytų keista, Maceina pas mus 
sugrįžta ir jam, kaip filosofui, ir apskritai filosofijai labai ne- 
palankiu metu. Jis sugrįžta į mūsų tautinio atgimimo laiką. 
Iš pirmo žvilgsnio gali atrodyti kaip tik priešingai: mūsų tautos 
filosofas sugrįžta į tautinio atgimimo situaciją. Ar galima tikėtis 
palankesnių sąlygų sugrįžti? Ir vis dėlto taip nėra. Mat mūsų 
tautinis atgimimas turi vieną savotišką bruožą, gniuždantį in- 
telektualinę laisvę, taip reikalingą dialogui tiek su Maceinos fi- 
losofija, tiek su filosofija apskritai. Tą bruožą galima pavadin- 
ti tautiniu solipsizmu: atgydami naujam gyvenimui, mes per 
daug rūpinamės naiviai suprastu mūsų tautiškumu. O mūsų tau- 
tiškumo supratimą galima apibūdinti žodžiais, kuriuos prieš 
daug metų ištarė Herbačiauskas, kalbėdamas apie tautinį meną. 
Pacituosiu juos: „Naujojoj Romuvoj trečiadienį majoras Tom- 
kus kalbėjo apie tautinį meną. Herbačiauskas: „Pagal tą pilietį 
atrodo, kad menas bus tautinis tik tada, kai dailininkai nupieš 
Nemuną ir jame besimaudančią tautinę vyriausybę, Ne, pilieti, 
klysti] Jei dailininkas gerai nupieš ir kopūstą, tai ir tas kopūstas 
bus tautinis menas“*. Šiek tiek pakeitus Herbačiausko pa- 
veikslo siužetą ir herojus, visa kita ir dabar liko kaip anais 
laikais. Tiesa, Nemune dabar maudytis pavojinga, todėl tau- 
tinės vyriausybės nariams reikėtų pozuoti kokioje kitoje, ekolo- 
giškai švaresnėje aplinkoje. Tautiniu mes ir dabar linkę pripa- 
žinti tik tokį meną, kuriame pirštu prikišamai demonstruoja- 
mas mūsų išskirtinis, visiškai ypatingas ir su niekuo nepalygi- 
namas tautiškumas. Galima lygiai taip pat suprasti ir filosofijos 
tautiškumą: tik tas yra tautiškas filosofas, kuris pamaldžiai ko- 
mentuoja Kudirkos pasaulėžiūrą arba samprotauja apie trispal- 
vės metafizinę prasmę, blogiausiu atveju postringauja apie tau- 
tinę savimonę ir mūsų tautos unikalumą. Jeigu mes šito lauksime 
iš šiame leidinyje spausdinamų Maceinos knygų, mums teks 
karčiai nusivilti. Nė vienoje iš jų nėra nė žodžio nei apie 


2 Cituota iš: Geda S. Jonas Aistis sugrįžta // Literatūra ir menas.— 
1988,— Gruodžio 21. 

tautą, nei apie tautiškumą, nei apie tautinį savimonę. Ar tai 
turėtų reikšti, kad Maceina nėra tautinis filosofas, nors galbūt jo 
veikaluose nėra jokių išorinių tautiškumo požymių? Manau, kad 
ne. Ir štai kodėl. Aš nė kiek neabejoju, kad tauta gali ir net 
privalo turėti savo filosofiją, ir neabejoju, kad mes, lietuviai, 
ją turime, nors yra žmonių, manančių kitaip, Tačiau aš esu 
įsitikinęs, kad tautos filosofija nėra filosofavimas nei apie tau- 
tą, nei apie tautinę savimonę. Toks filosofavimas tautos atžvil- 
giu yra išorinis ir net kosmopolitinis. Tikra tautinė filosofija 
gali atsirasti ne tada, kai filosofas mąsto apie tautą ir tautiš- 
kumą, o tada, kai jis mąsto apie tai, kas savaime su tautišku- 
mu neturi nieko bendro, pavyzdžiui, apie žvaigždėtą dangų, 
kuris, kaip žinia, vienodas visoms tautoms. Vadinasi, kad fi- 
lcsofija būtų tautinė, visų pirma ji turi būti tikra filosofija, 
per kurią atsiveria visuotinė, bendražmogiška tiesa. Jeigu fi- 
losofas sieks tautiškumo ir užmirš tiesą, tada jo filosofija kaip 
tik ir nebus tautinė, nes tai apskritai nebus jokia filosofija. 
Tikra tautinė filosofija gali atsirasti tik mąstant tautinės są- 
monės pagrindu ir taip tą sąmonę perkeliant į savimonę; ir 
svarbiausia — mąstant gerai, aukščiausiu lygiu. Aš galiu ir pri- 
valau apmąstyti Dievą, tiesą, būtį, pažinimą, pasaulio sąrangą 
ir žmogaus paskirtį, ir nors visi tie dalykai yra anttautiniai, nors 
didžiu mastu jie ateina iš Vakarų filosofinės tradicijos, bet 
jeigu aš — lietuvis — mąstau iš savo egzistencinės patirties, 
o ne tik kompiliuoju perskaitytas knygas ar perpasakoju sve- 
timas mintis, jeigu aš mąstau pats, jeigu aš tikrai mąstau, 
tada, noriu aš to ar nenoriu, aš mąstau ne turkiškai, o lietuviš- 
kai, nes man nėra kur dėtis, nes juk be jokių papildomų pas- 
tangų aš esu tauta in nuce ir niekur iš jos negaliu pabėgti 
netgi labai to norėdamas. Nesirūpinkime tautiškumu, o visų 
pirma rūpinkimės tuo darbu, kurį atliekame; ir jeigu tas darbas 
bus padarytas gerai, jis negalės nebūti tautiškas. Štai Sokratas 
ar Platonas niekada nesirūpino savo filosofijos tautiškumu. Jiems 
rūpėjo tik vienas filosofo vertas dalykas — tiesa. Bet juk 
niekas nepasakys, kad jų filosofija buvo netautiška, Būdama 
unikali graikiška, ji tapo unikaliai bendražmogiška, nesvetima 
ir mums, lietuviams. Kantui ir Hėgeliui taip pat nelabai rūpėjo 
jų filosofijos tautiškumas. Bent jau aš neskaičiau tokių jų teks- 
tų, kur jie stengtųsi apibrėžti vokiečių tautos ir vokiečių fi- 
losofijos tautiškumą. Tačiau kas išdrįs sakyti, kad jų filosofija 
nevokiška? Tautinės orientacijos nedera tapatinti su urviniu 
patriotizmu. Tautiškumo negalima ir nedera siekti kaip tikslo 
savaime, nes kaip tik tokiu atveju jis išsprūs iš mūsų rankų. 
Tautiškumą reikia išskleisti iš savęs, iš savo gyvasties ir buvi- 

mo, jį reikia išlukštenti iš pakelės krūmo, iš savo ir artimo 
kančios, iš pavasarinio lietaus, iš paukščio skrydžio, iš neištarto 
žodžio, iš obels žydėjimo ir net iš gelžbetonio džiunglių, kuriose 
mums tenka gyventi. Tautiškumas nuo mūsų paspruks tik tada, 
kai mes stengsimės jį pasivyti, bet jis visada bus su mumis, 
jeigu mes patys jame būsime ramiai, nesiblaškydami ir jo ne- 
jausdami, kaip žuvis nejaučia vandens, kuriame ji gyvena. 
Tauta tyliai ir neregimai gyvena mūsų darbuose ir žygiuose, 
jeigu tik tie darbai meistriški, o žygiai — vyriški. Kas bando 
ją prisišaukti specialiais ritualais, formulėmis ir užkeikimais, 
tam ji neatsiliepia. Ji gyvena mumyse neregima ir ateina ne- 
šaukiama, Kai Sigitas Geda sako: „Baisiam laike Golgotą savo 
nešėm ir buvome iš anksto pasmerkti", jis nė žodžio neištaria 


. apie tautą, tačiau šis dvieilis yra tautiškas be jokių išlygų, 


nes jame — visų mūsų, gyvenančių išdergtame ir pasmerktame 
pasaulyje, gėla ir neviltis. Arba kai Radauskas prabyla: „Ir 
tau liko tasai žalumas, kaip saulėlydis rausvas šuva, lėtas laikas 
ir pilkas dūmas, ir pilna debesų kalva". Čia gi nėra nė vieno 
tautiško vaizdelio; niekur, nei mūsų sodžiuje, nei Karoliniškių 
draustinyje nesu matęs rausvo šuns, o žalumos visur ir visa- 
da daugiau ar mažiau vienodos, visus mus nepriklausomai nuo 
tautybės ryja tas pats laikas, kur keliautume, kad ir po jAfriką, 
pamatysime ir dūmą, ir kalvą, ir debesis. Ir vis dėlto... Vis 
dėlto šių žodžių junginys man yra tiesiog unikali lietuvio sie- 
los ir lietuviško pasaulio regėjimo ištarmė. Tas pat ir su filoso- 
fija, neišskiriant ir Maceinos filosofijos. Nei „Didžiajame ink- 
vizitoriuje", nei „Niekšybės paslaptyje“, nei „Jobo dramoje“ 
nėra nė menkiausios tautinės atributikos, nėra jose nei pos- 
tringavimų apie tautiškumą, nei pastangų į teksto audinį įpinti 
lietuviškos medžiagos siūlą; nėra net užuominų apie tragišką 
tuometinę tiek paties filosofo tremtinio, tiek Lietuvos dalią, 
ir vis dėlto... Vis dėlto skaitydamas šias iš paviršiaus kosmo- 
politines knygas jauste jauti, kad Jas galėjo parašyti tik lietu- 
vis ir tik tuo metu, kai jos buvo parašytos, tremtyje, gėloje, 
ilgesyje ir blogio milžino paunksmėje, Jeigu mes įžvelgsime to- 
kį neregimą Maceinos tautiškumą, jeigu neieškosime jo teks- 
tuose pigių išorinio tautiškumo blizgučių, tada Maceinos kelias 
į mūsų protus ir širdis bus žymiai lengvesnis. Ir jis netrukus 
sugrįš į Lietuvą. 

Tai gal jau ir pakaks gąsdinti skaitytoją; gal dabar bus 
geriau matyti, koks nelengvas bus Maceinos minties kelias 
namo, kaip sunkiai ji susiras vietą mūsų intelektualinėje erd- 
vėje. Juk minėtuose mūsų filosofo veikaluose nėra nei išga- 
nymo pažadų, nei savimi pasitikinčio monologizmo, nei besi- 

liejančių išgyvenimų, nei tokio mums mielo jausmingumo, nei 
pretenzijų pateikti galutinę tiesą, nei išdidžios mahatmų išmin- 
ties, nei „būties formulių“, nei tariamo giliamintiškumo, pri- 
dengto pseudomoksliniu žargonu, nei tiesmuko tautiškumo, 
nei mūsų sujauktoms galvoms geidžiamo semantinio ir fi- 
losofinio šarlatanizmo. Kartu su Maceina pas mus sugrįžta 
švarus, klasikinis europietiškas mąstymas, perteiktas tiesiog 
stulbinančio grynumo lietuvių kalba. Galbūt nuostabiausias daly- 
kas šiose Maceinos knygose — ne jų turinys, o kaip tik jų 
kalba. Žinoma, kalbos negalima atskirti nuo turinio, nes, kaip 
sako pats Maceina, „kas mąsto, tas ir kalba. Tik neaiškus mąs- 
tymas ar dar nesuprastas dalykas nesiduoda ištariami. Kalba 
ir mąstymas tiek ankštai susiję, jog vienas sąlygoja kitą“ *. 
Tačiau jo kalbos grynumas yra ne tik istorinis faktas, bet ir 
uždavinys mums visiems — filosofams, rašytojams, kritikams 
ir šiaip paprastai kalbantiems žmonėms. Juk dabar mes tarsi 
iš naujo mokomės savo gimtosios kalbos ir esame reikalingi 
paramos tų, kurie ją moka tobulai. O mūsuose tokių nedaug. 
Dėl trijų spausdinamų Maceinos veikalų turinio, aš nematau 
jokio reikalo jį čia detaliai perpasakoti ar komentuoti. Ge- 
riausias komentatorius — pats autorius. Geriau pasakyti tai, ką 
pasakė jis pats, — neįmanoma. Paminėsiu tik keletą, mano 
galva, skaitytojui reikalingų dalykų, kurių jis neras pačiuose 
tekstuose. Visi trys Maceinos veikalai parašyti penktajame 
dešimtmetyje, jam tik ką pasitraukus į Vakarus. Jie sudaro 
savotišką trilogiją, kurią į vieną daiktą sieja vyraujanti mintis: 
žmogaus ir Dievo santykis. „Didžiajame inkvizitoriuje“ ir „Niek- 
šybės paslaptyje“ šis santykis nagrinėjamas istoriosofiškai. Šie 
du veikalai, kurių mintis grindžiama dualistine žmogaus ir žmo- 
nijos istorijos samprata, atskleidžia tragiškas gėrio ir blogio 
pradų grumtynes, vykstančias tiek istorinėje žmonijos sklaidoje, 
tiek, pasak Maceinos, ir kiekvieno žmogaus širdyje. Gėrio pra- 
dą, Maceinos įsitikinimu, įkūnija Kristus ir krikščionybė, blo- 
gio pradui atstovauja antikrikščioniškos jėgos: pirmajame, anks- 
tyviausiame, veikale — Didysis inkvizitorius, antrajame — anti- 
kristas. Šie veikalai yra rusų rašytojo F. Dostojevskio legendos 
apie Didįjį inkvizitorių ir rusų filosofo V. Solovjovo legendos 
apie antikristą metafizinis komentaras. Trečias veikalas „Jobo 
drama", kuriame filosofiškai apmąstomos Biblijos herojaus Jobo 
kančios, šiek tiek iškrinta iš trilogijos kaip visumos. Joje taip 
pat gvildenamas žmogaus ir Dievo santykis, tačiau šiuokart ne 
kaip istoriosofinis reginys, o kaip egzistencinė drama. Visose 


3 Maceina A. Filosofijos keliu // Aidai.—-1979.— February.— P. 81, 

trijose knygose išskleista religinė filosofija, paremta dviem ti- 
binėmis intuicijomis — tikėjimu Kristaus dieviškumu ir tikėjimu 
Dievu, Bet Maceina nėra ortodoksas — nei kaip tikintysis, nei 
kaip krikščioniškas filosofas, Jo filosofijos nepavadinsi teolo- 
gija tradicine šio žodžio prasme. Pats Maceina sako, kad „jei 
„teologiją“ suprasime tradiciškai kaip Bažnyčios pasiuntinybės 
veikmenį pažintinėje srityje — tik šitokia teologija turi pras- 
mės,—tai nesu teologas (pabraukta mano.— A. Š.) ir niekad 
juo nebuvau“ *, Jo filosofija — tai laisvas filosofavimas keno- 
tinio (žmogui atsivėrusio) Dievo horizonte, Savaime aišku, kad 
toks filosofavimas negali patikti katalikams ortodoksams, ypač 
dvasininkams. Iš jų Maceina, kaip jis pats rašo savo filosofinėje 
autobiografijoje, yra patyręs daug nemalonumų, ypač cenzū- 
rinio pobūdžio. Nieko keisto: juk laisvas filosofavimas, tegu jis 
ir skleidžiasi religijos horizonte, remiasi ne autoritetu, bet eg- 
zistenciniu apsisprendimu. O šis apsisprendimas yra labai rizi- 
kingas dalykas: mąstanti egzistencija apsispręsdama laisvai 
gali apsispręsti ir už Dievą, ir prieš Dievą, nes jokių objekty- 
vių ar faktinių apsisprendimo kriterijų juk nėra, Tai puikiai 
parodė dar XIX a, S. Kierkegoras, komentuodamas Biblijos 
patriarcho Abraomo istoriją, Todėl, norėtų to ar nenorėtų pats 
Maceina, visada demonstravęs ištikimybę katalikų bažnyčiai, 
jo filosofijoje (iš čia spausdinamų knygų ypač „Jobo dramo- 
je") daug protestantiškojo religingumo pėdsakų. Tiesa, tikro ti- 
kėjimo ieškančios minties dramatizmo, būdingo protestantiškoje 
tradicijoje išaugusiam filosofiniam mąstymui, Maceinos filo- 
sofijoje mes nerasime. Ir nors jis pats ne kartą minėtoje fi- 
losofinėje autobiografijoje sako, kad tikėjimas jam esąs baisi 
rizika, tačiau skaitant jo knygas to nematyti. Tikėjimas Macei- 
nai buvo ne klausimas, bet atsakymas, o jo knygos — šio at- 
sakymo sklaida. Ir kaip tik tai, kad visa Maceinos filosofija iš- 
auga ne iš klausimo, o iš aisakymo, aš laikyčiau didžiausiu jos 
trūkumu. Tikro — o vienintelis tikras filosofavimas, mano gal- 
va, yra laisvės sklaida — filosofavimo stichija yra kaip tik 
klausimas, ir net atsakymai tokiam filosofavimui visų pirma 
yra nuoroda į kitą klausimą ir tolesnį klausinėjimą. Aš jokiu 
būdu nenoriu teigti, kad filosofas turį būti netikintis žmogus, 
tačiau jeigu į laisvo mąstymo erdvę įsibrauna tikėjimo proble- 
ma (arba atvirkščiai: į tikėjimo erdvę įsibrauna laisvas mąs- 
tymas), tada vienintelė sąžininga filosofo pozicija — būti tarp 
tikėjimo ir netikėjimo, nes tikėjimas filosofui yra baisi rizika, 
Nerizikuoja tik tas, kuris tvirtai tiki, ir tas, kuris tvirtai netiki. 


4 Maceina A. Filosofijos keliu // Aidai.—1978.— October.— P. 353. 

Bet abu jie iš esmės ir nemąsto, Abu turi aiškų atsakymą, kuria- 
me nėra tikro egzistencinio dramatizmo. Visi mes, mirtingieji, 
siekiame ramybės ir tikrumo, todėl tai įgijusiems filosofas gali tik 
pavydėti. Tačiau jam nelemta rasti ramybės; jo lemtis — būti ke- 
lyje. Ir aš niekaip negaliu sutikti su Maceinos teiginiu, kad 
„Visi pagrindiniai egzistenciniai žmogaus aktai savo esme yra 
religiniai aktai" ir kad egzistencinis mąstymas jau pats sa- 
vaime yra nukreiptas į Dievą. Tačiau tai nereiškia, kad su šiais 
teiginiais negali sutikti kiti, ypač nefilosofai. Tai kiekvieno žmo- 
gaus egzistencinio apsisprendimo reikalas. Juk pakantumas — 
viena didžiausių žmogaus dorybių. O filosofui ši dorybė yra svar- 
biausia priedermė. Bet pakantumas kito žmogaus minčiai turi 
prasmę tik tada, kai pats turi savąją. Kitaip pakantumas išvirsta 
į abejingumą arba vergavimą įdomybei. Tiems, kurie skaitys 
Maceinos trilogiją, reikia palinkėti tvirto, vyriško pakantu- 
mo, nes tik iš jo gali atsirasti sokratiškas dialogas. O kaip aš 
jau sakiau, tik toks dialogas atveria galimybę Maceinai surasti 
vietą mūsų intelektualinėje erdvėje ir kartu — sugrįžti į tė- 
vynė. 

Arvydas Šliogeris 


$ Žr. šios knygos 563 p. 

INKVIZITORIUS 


AUTORIAUS ŽODIS PIRMAJAM LEIDIMUI 


Panagrinėti Dostojevskio „Didįjį inkvizitorių“ buvo 
senas mano noras, kurį tačiau galėjau įvykdyti tiktai trem- 
tyje. Žmogaus nužmoginimas, gimęs technikoje ir išau- 
gintas totalistinėje valstybėje, padėjo suprasti inkvizito- 
riaus užsimojimus. Pastarųjų dešimtmečių gyvenimas juk 
ir buvo ne kas kita kaip gyvoji inkvizitoriaus darbo sce- 
na. Šio darbo galo dar nematyti. Todėl istorinė inkvizito- 
riaus prasmė tebėra aktuali ir jo „pataisų“ grėsmė — ne- 
praėjusi. 

Kas nėra skaitęs Dostojevskio „Didžiojo inkvizitoriaus 
legendos“, turi šią studiją pradėti priedu, kuris šią le- 
gendą ir sudaro. Ją išvertė Vincas Kazokas. Jam šia pro- 
ga tariu gilios padėkos žodį. Legendos tekstai, naudojami 
studijoje, yra versti mano paties, todėl žodine savo for- 
ma jie kai kur skirsis nuo legendos vertimo, nors savo 
mintimis jie visur sutaps. 

„Tremtinių mokyklos“ redaktoriui Anatolijui Kairiui, 
sutikusiam šią studiją įglausti į jo redaguojamo žurnalo 
rėmus, ir „Atžalyno“ leidyklai, pajėgusiai šiuo sunkiu 
metu ją išleisti, priklauso didelė padėka ir pagarba. 


Nūrtingen, 1946 m. spalio 10 d. Autorius 


AUTORIAUS ŽODIS ANTRAJAM LEIDIMUI 


Pirmoji šios studijos laida, pasirodžiusi 1946 metų pa- 
baigoje, buvo išplatinta per keletą mėnesių. Tačiau rei- 
kėjo poros metų, kol buvo paruošta antroji. Joje esama 
jau kai kurių pakaitų. Visų pirma „Didysis inkvizitorius“ 
yra įglaustas į eilę autoriaus iš dalies parengtų, iš dalies 
rengiamų studijų, pavadintų bendru „Cor inguietum“ 

vardu. Jų visų turinys yra tas pats: Dievo ir žmogaus san- 
tykiai gyvenamojoje mūsų tikrovėje. Jų visų šaltinis yra 
tas pats: didieji poezijos kūriniai. Jose autorius mėgina 
poetų pavaizduotą Dievo bei žmogaus santykį išreikšti kas- 
dienine kalba ir tuo būdu jį priartinti mūsajam suvokimui. 
Tačiau šios studijos anaiptol nesirengia virsti tik paprastu 
didžiųjų meno kūrinių atpasakojimu. Jos nori pralaužti 
poetinio vaizdo sienas, paregėti būties problematiką bei 
jos sprendimus, kurie amžiais kankina žmoniją ir kurie 
poetų yra giliau pergyvenami bei ryškiau išsakomi negu 
visų kitų. Šioms pastangoms pateisinti ir esminei poezi- 
jos bei filosofijos tapatybei atskleisti autoriaus yra pa- 
rašytas ir čia pridėtas įvadas, pavadintas „Filosofija ir 
poezija“, skirtas visai minėtų studijų eilei. 

Po „Didžiojo inkvizitoriaus“, kuriame yra nagrinėjami 
Dievo ir žmogaus santykiai pasaulio istorijoje, turėtų eiti 
„Jobo drama“, kurioje autorius bando tuos pačius san- 
tykius nušviesti asmeniniame atskiro žmogaus gyvenime, 
pasigaudamas kenčiančio Jobo pavyzdžio. Ypatingą Dievo 
ir žmogaus santykį — kovos santykį — vaizduoja A. Mic- 
kevičius „Vėlinių“ Konrado didžiojoje improvizacijoje, 
kurios sklaida turėtų sudaryti trečiąjį šio ciklo tomelį, pa- 
vadintą „Kova su Dievu". Kaltė ir ją lydinti atgaila taip 
pat yra savotiškas žmogaus nusistatymas Dievo atžvilgiu, 
nepaprastai giliai išreikštas Dostojevskio veikalu „Nusi- 
kaltimas ir bausmė“, Šitą klausimą autorius taip pat no- 
rėtų pajudinti. Galimas daiktas, kad ilgainiui iškils dar 
kitų įvairių problemų, nes Dievo—žmogaus sritis yra ne- 
išsemiama, kaip jie patys yra neišsemiami, Tačiau viso 
šio plano įvykdymas priklausys nuo daugelio įvairių ap- 
linkybių, kurios, deja, dabartiniame mūsų gyvenime grei- 
tai kinta, 

Pirmasis šio sumanyto ciklo tomelis yra skirtas „Di- 
džiojo inkvizitoriaus“ problemai. Pagrindine savo sąran- 
ga ir savo klausimų esminiu sprendimu ši studija pasi- 
liko tokia pati, kokia buvo ir pirmojoje laidoje. Vis dėl- 
to daugelyje vietų kai kas buvo praplėsta, papildyta, kiek 
kitaip išreikšta ar pagrįsta atsižvelgiant į kritikų pastabas 
bei pageidavimus. Visai naujai yra parašyta pabaiga „Ty- 
lintis Kristus“, kur mėginama atsakyti į priekaištą, esą 
Kristaus tyla padaranti Jį rytietiškai pasyvų ir todėl ne- 

tikrą Evangelijos atžvilgiu. Pačios legendos tekstas, bu- 
vęs pirmojoje laidoje, čia yra praleistas. Paskleidus jį 
visuomenėje, Dostojevskio kūrinio turinys pasidarė žino- 

mas ir todėl nereikalingas knygai didinti, nes spausdini- 
mo sąlygos šiuo metu yra labai sunkios. 

Autoriaus sumanytas ciklas gali pasirodyti mūsų vi- 
suomenėje tik dėka kun. Pr. M. Juro (Lawrence, Mass.). 
Tai yra vienas iš tų didžiųjų lietuviškosios kultūros my- 
lėtojų, kuris nenuilstamai ją remia, aukodamas jai savo 
jėgas ir sunkaus savo darbo santaupas. Ne viena knyga 
galėjo išvysti šio pasaulio šviesą tiktai kun. Juro auka. 
Budri jo akis stebi kiekvieną lietuviškosios kultūros ryš- 
kesnį laimėjimą ir jį paskatina bei paremia. Atkreipęs 
dėmesio ir į šios studijos autoriaus rašinius, kun. Juras 
sava iniciatyva prisiėmė sunkią jų išleidimo naštą. Jam 
tad priklauso didelė padėka ir pagarba. 

Šia proga autorius dėkoja ir Dostojevskio bei Solov- 
jovo tyrinėtojui prof. VI. Šilkarskiui (Bonn a/Rh.), kuris 
dideliu entuziazmu sutiko pirmąją šios studijos laidą ir 
savo pastabomis atkreipė autoriaus dėmesį į „Didžiojo 
inkvizitoriaus legendos“ kilmę iš Solovjovo paskaitų apie 
dievažmogiškumą. 


Autorius 


Schwäbisch Gming 
1948 m. Kristaus Karaliaus šventės dieną 


AUTORIAUS ŽODIS TREČIAJAM LEIDIMUI 


Trumpai prieš I pasaulinį karą rašytojas Stefan Zweig 
ir filosofas Martin Buber svarstė sykį klausimą, kas iš 
19-0jo šimtmečio įžymybių liksią žmonijos kelrodžiais ir 
ateityje. Prakalbėję ištisą naktį, juodu galų gale sutarė, 
kad tai būsią Soeren Kierkegaard (1813—55) ir Fiodor 
Dostojevskij (1821—81) '. Parinkimas buvo iš tikro prana- 
šiškas. Juk po šio pokalbio praėjo daugiau negu 60 me- 
tų, o Kierkegaardo ir Dostojevskio vardai ne tik neišblu- 
ko, bet, priešingai, ėmė švytėti vis ryškiau ir patraukliau. 
S. Zweigas ir M. Buberis nujautė, kad hėgeliškoji „vi- 
suotinės dvasios" filosofija baigiasi ir kad prasideda rung- 
tynės už atskiros sielos likimą; kad kosmologinis mąsty- 
mas Vakaruose užleidžia vietą antropologiniam mąstymui, 
kurio viduryje stovi ne Dievas kaip savimonės ieškanti 


AKA i OPA E Ji Ei NS A DoS B ES, 
! Plg. M. Hirschberg. Die Weisheit Russlands, Stockholm, 1947, p. 
102. 

visatos dvasia ir ne žmogus kaip šios dvasios išsivystymo 
praeinanti apraiška, bet Dievas ir žmogus kaip du asmens, 
kurie laisvai susitinka ir laisvai išsiskiria. Kierkegaardas 
ir Dostojevskis yra šio naujo tarpsnio šaukliai bei pra- 
dininkai. 

Greičiausiai juodu patys nebus apie vienas kitą nė 
girdėję. Vis dėlto juodu jungia bendras pradas, būtent 
rūpestis žmogumi; jungia tiek ankštai, jog L. Šestovas 
net vadina Dostojevskį „Kierkegaardo gyvavaizdžiu (dvoi- 
nik)": kaip Kierkegaardas nusisukęs nuo Hegelio ir atsi- 
grįžęs į Jobą, šį poetinį asmeninio likimo mąstytoją, taip 
lygiai ir Dostojevskio romanai esą, pasak Šestovo, ne 
kas kita kaip „Jobo temos variacijos“ *. Kierkegaardas ir 
Dostojevskis išsilaužė iš visuotinybės kategorijų ir susi- 
telkė aplinkui asmens vienkarlybę. Čia slypi jų nauju- 
mas Vakarų minties istorijoje ir jų aktualumas mūsų am- 
žiui, kuris, kolektyvo spaudžiamas, gyvenimą daro vis 
labiau beveidį ir bevardį. 

„Didžiojo inkvizitoriaus legendoje" žmogaus nuasme- 
ninimas yra Dostojevskio atskleistas visu šiurpumu. In- 
kvizitorius iškyla čia kaip naujo gyvenimo atstatytojas, 
gyvenimo — be Dievo: visa inkvizitoriaus karalystė yra 
įkūnyto ateizmo vaizdas. Sykiu ji yra ir vaizdas naujo 
žmogaus, kuris, paneigęs Dievą, keičiasi visu plotu: „Ir 
pasaulis keičiasi, ir veiksmai keičiasi, ir mintys, ir jaus- 
mai", kaip tai Dostojevskis yra parodęs jau ankstyves- 
niame savo romane „Velniai" (1871—72) *. „Didžiojo inkvi- 
zitoriaus legendoje“ ši bedievio žmogaus kaita yra per- 
kelta į kasdieną ir tuo būdu virtusi ateistinės būsenos re- 
gimybe. 

Reikia tik pasidžiaugti, kad lietuviškoji šios gilia- 
prasmės legendos interpretacija nūnai susilaukia net 3-io- 
sios laidos. Jos pageidavo siudentai aleitininkai. Tai ženk- 
las, kad jaunimas savaime jaučia augančią grėsmę žmo- 
giškajam asmeniui, kuris šiandien vis labiau virsta „psi- 
chiniu daiktu“, kaip šią grėsmę apibūdino neseniai miręs 
didis krikščioniškojo egzistencializmo atstovas Gabriel 
Marcel“. Jaunimas stengiasi ieškoti šios grėsmės šaknų 

2 Lev Šestov. Kirkegard į egzistencijalnaja filosofija, Paris, 1939, 
p. 18—19. 


3? F. M. Dostojevskij. Sobranije sočinenij, Maskva, 1957, t. VII, p. 
124. 


* Gabriel Marcel. Erniedrigung des Menschen, Frankfurt! M., 1957, 
p. 29—30. 

ir pasižvalgyti po jos kasdieninį įsikūnijimą. Čia tad ir 
pasisiūlo Dostojevskio legenda kaip akivaizdus nurody- 
mas, kuo virsta žmogus, iškeitęs laisvę į laimę ir džiū- 
gaująs, kad galįs savą duoną imti iš kito rankų. Ar jauni- 
mas dalinsis šiuo džiaugsmu? Štai klausimas, kuris šiandien 
liečia kiekvieną, norintį išlikti asmenybe. Domėjimasis 
Dostojevskiu ir yra tokio ryžto paguodžiantis ženklas. 

Leidžiant šios knygos 3-iąją laidą „instant printing” 
būdu, nėra galimos pataisos bei pakaitos, Tačiau nors ši 
legendos interpretacija ir yra rašyta daugiau negu prieš 
25 metus, autorius nesiimtų joje nieko keisti iš esmės, net 
jeigu ir galėtų. Gal tik kiek patobulintų stilių ir vieną 
kitą kalbos bei rašybos mažmožį. 

Šia proga autorius visu nuoširdumu dėkoja Chicagos 
Ateitininkams Sendraugiams, kurie greita atoveika anam 
studentų pageidavimui ir savu rūpesčiu įgalino šią jau 
seniai nebegaunamą knygą iš naujo paskleisti lietuviš- 
koje visuomenėje. 

Antanas Maceina 
Muenster/West., 1973 m. lapkričio 5 d. 

Lasa 


ĮVADAS 


FILOSOFIJA IR POEZIJA 


Kaip R. M. Rilke savo „Duineser Elegien“, taip F. M. 
Dostojevskis „Didžiojo inkvizitoriaus legendą" laikė pačiu 
geriausiu savo veikalu. Iš tikro šitoje legendoje yra vi- 
sas Dostojevskis: su sava dialektika, su sava Žmogaus 
samprata, su savu pasaulio pergyvenimu. Tai, kas kituose 
veikaluose yra išsklaidyta ir išdalinta, kas juose yra tik 
užbrėžta, bet neišvystyta, čia pasirodo nuostabioje vieny- 
bėje ir pilnatvėje. Visi Dostojevskio kūrybos siūlai, anks- 
čiau bėgę skyrium, čia susitinka ir sukuria nuostabų au- 
dinį, Visos jo idėjos susijungia į vieną galingą vaizdą. 
„Didžiojo inkvizitoriaus legenda" virsta Dostojevskio kū- 
rybos viršūne, 

Kokią tad turimė teisę šį didelį poezijos kūrinį nagri- 
nėti filosofiniu požiūriu? Kokiu pagrindu remdamiesi dris- 
tame pojustinius jo vaizdus išversti į protines sąvokas? 
Kas yra bendro tarp poezijos ir filosofijos? Argi nepaskli- 
dusi yra nuomonė, kad šios dvi žmogaus kūrybos sritys 
stovi toliausiai viena nuo antros? 

M. Heideggeris vienoje vietoje yra pastebėjęs, kad jo 
filosofiją galima laikyti Rilke's poezijos, ypač „Duineser 
Elegien"“, komentaru !. Ir ši jo pastaba nėra atsitiktinė. 
Skaitant minėtus Rilke's kūrinius, negalima nusikratyti 
įspūdžių, kad tarp heidegeriškojo ir rilkiškojo pasaulio 
bei žmogaus pergyvenimo esama labai didelio panašumo. 
Skirtumas yra tik tas, kad Rilke savo pergyvenimą iš- 
reiškia visą kartu, pasigaudamas vientiso poetinio simbo- 
lio, o Heideggeris jį išreiškia eidamas protinės sklaidos 
keliu ir pasinaudodamas atitrauktomis sąvokomis. Rilke's 
pergyvenimas virsta skambiais eilėraščiais, o Heidegge- 
rio — sunkiai skaitomu filosofiniu veikalu. Tačiau išvidinė 


! Plg. J. F. Angelloz. Rainer Maria Rilke, 321—22 p, 1936. 

dvasia, toji, Aristotelio žodžiais tariant, entelechija, kuri 
laiko Rilke's poeziją ir Heideggerio filosofiją ir kuri jų 
abiejų kūriniuose išsiskleidžia, yra ta pati. Tas pats pa- 
saulis, be galo svetimas ir tolimas; tas pats žmogus, nu- 
sviestas į dabartinį buvimą ir jame uždarytas be prošvais- 
čių į anapus; tas pats gyvenimas, nuolatos žengiąs į mir- 
tį kaip į visišką galą. Ar Heideggeris sąmoningai Rilke's 
pergyvenimus sutapdė su savaisiais ir juos išvertė į fi- 
losofinę teoriją, gali pasakyti tik jis pats. Greičiausiai 
pagrindinio požiūrio į būtį atitikimas savaime jį patraukė 
į Rilke's kūrinius, kurie jam patarnavo kaip pradedamasis 
jo filosofijos akstinas. Tačiau, kaip ten būtų, viena yra 
aišku, kad Rilke's poezija ir Heideggerio filosofija yra iš- 
augusios iš tos pačios pasaulėjautos ir iš los pačios pa- 
saulėžiūros, Jų kelias iš sąmonės į objektyvinį gyvenimą 
buvo kitoks. Jų reiškimosi priemonės buvo skirtingos. 
Tačiau jų esmė pasiliko ta pati, 

Šitas pavyzdys rodo, kad tarp filosofijos ir poezijos 
esama gilaus išvidinio ryšio. Dažnai girdimas teigimas, esą 
filosofija esanti poezijos priešingybė, yra teisingas tik iš- 
raiškos priemonių, bet ne pačios esmės atžvilgiu. Turbūt 
neatsitiktinis dalykas, kad tik dvi žmogiškosios kūrybos 
rūšys naudoja žodį kaip savo objektyvacijų pavidalą, 
būtent: filosofija ir poezija. Tik šitos dvi žmogaus dva- 
sios dvynukės savo esmę išskleidžia žodyje ir per žodį. 
Tik filosofui ir poetui tinka šv. Augustino posakis, ku- 
riuo jis mėgino išreikšti dieviškosios kūrybos būdą: „nec 
aliter quam dicendo facis", Filosofas ir poetas kuria sa- 
kydami. Jie, kaip ir Adomas kūrinijos akivaizdoje, duoda 
vardus giliausiems savo sielos virpėjimams, giliausioms 
įžvalgoms į būties sąrangą; jie pavadina daiktus — jų 
ypatybes, jų santykius ir galop pačią jų esmę. Todėl jų 
žodis turi visai kitokios prasmės negu mokslininko. Moks- 
lininko žodis visados yra daugiau ar mažiau ierminas, 
daugiau ar mažiau etiketė, prilipdyta prie daikto pavir- 
šiaus ir išreiškianti tik vieną kurią, dažniausiai atsitik- 
tinę, daikto ypatybę. Todėl mokslas nemėgsta žodžio, 
Idealinė jo išraiškos priemonė yra formulė. Tuo tarpu 
filosofijai ir poezijai formulė yra karstas, kuriame su- 
stingsta jų gyvybė. Juodvi abi esti gyvos tiktai žodžiu. 

Tačiau žodis, kaip ir kiekvienas tikras žmogaus kūri- 
nys, jeigu panaudosime N. Hartmanno terminologiją, yra 
dvisluoksnis. Pradine savo kilme žodis yra meniškas. 
Kitaip sakant, jo garsuose glūdi įvystytas konkretus ir in- 

dividualus kurio nors daikto pergyvenimas. Jis yra garsi- 
nė-skiemeninė pergyvenimo išraiška, garsinis-skiemeninis 
pergyvenimo vaizdas. Vaizdinis pradas žodyje yra pir- 
mykštis ir esminis. Galime šiandien jo ir nebejausti. Gali 
žodžio garsai šimtmečių eigoje ir pakisti. Gali jie net 
atitrūkti nuo pirmykščio tautos pergyvenimo. Tačiau sa- 
vo esmėje žodis turi garsais išreikštą daikto įspūdį. Ne 
patį daiktą, koks jis yra objektyvinėje tikrovėje — tai 
būtų magiškas žodžio supratimas, — bet subjektyvinį daik- 
to įspūdį, kurį gavo žodį kuriąs žmogus. 

Į šilą tad vaizdinį žodžio pradą ir atsiremia poezija. 
Šiuo atžvilgiu B. Croce teisingai mano, kad poezija ne- 
santi kažkas svetima kasdieninei mūsų kalbai. Priešingai, 
poezijos branduolys glūdįs jau pačioje žodžio kilmėje. 
Poezija meninėmis savo lytimis tik išryškinanti, ištobuli- 
nanti ir atbaigianti šitą branduolį, kurį kiekvienas žmogus 
naudojąs savo kalboje, kuris tačiau pasiliekąs tarsi apte- 
męs ir todėl nesugaunamas. Poetas ištariąs tą patį žodį, 
bet taip, kad tasai branduolys atsiveriąs ir apsireiškiąs vi- 
su savo grožiu bei tobulumu, Kasdieninė kalba esanti 
sėkla, kuri išauganti ir pražydinti poezijoje. Kalba esanti 
poezijos priešlytis. l 

Vis dėlto vienas tik vaizdinis pradas žodžio visumos 
dar neišsemia. Žodyje glūdi ne tik garsinis įspūdžio — 
individualaus ir konkretaus — vaizdas, bet ir atitraukta — 
todėl bendra ir gimininė — sąvoka. Paliksime šalia ne- 
išspręstą klausimą, ar šitas sąvokinis pradas yra atsiradęs 
kartu su žodžiu, ar vėliau jam įdiegtas refleksijos bei 
atotraukos keliu. Viena yra aišku, kad šiandien žodis yra 
ir sąvoka. Dar daugiau, šiandieninis žodis yra net daugiau 
sąvoka negu vaizdas. Jeigu pirmykščio įspūdžio garsinis 
vaizdas žodyje dabar yra apsitrynęs ir apiblukęs, tai są- 
vokinė jo pusė yra stipriai išryškėjusi. Visų aukštosios 
kultūros tautų kalba darosi atitrauktesnė ir atitrauktesnė. 
Sąvoka išsivysto, vaizdas menkėja. Sąvoka žodyje auga 
vaizdo sąskaita. 

Į šitą tad sąvokinį žodžio pradą ir atsiremia filosofija. 
Aukščiau minėtą Croce's mintį reikia pratęsti ligi kalbos 
ir filosofijos santykių. Žodis slepia savyje ne tik poezijos, 

bet ir filosofijos branduolį. Kasdieninėje savo kalboje 
žmogus jį vartoja, bet neryškiai ir netikrai. Kasdienos 
kalboje sąvoka taip pat yra aptemusi, kaip ir vaizdas. 
Bet kai šitą žodį ištaria filosofas, sąvoka atgyja, nusikrato 
bet kuriuo individualumu bei konkretumu, pasidaro bend- 

ta ir atitraukta, todėl galinti išreikšti ir daikto esmę, ir 
iš jos kylančius būtinius santykius. Šituo atžvilgiu kas- 
dieninę kalbą taip pat galima vadinti sėkla, kuri išauga 
ir pražydi filosofijoje. Kalba yra ir filosofijos priešlytis. 

Todėl nors filosofijos ir poezijos keliai, kaip matome, 
išsiskiria, nuvesdami šias dvi seseris į skirtingus išraiškos 
pavidalus (sąvoka—vaizdas), tačiau jų abiejų šaknys ke- 
roja toje pačioje dirvoje, būtent žodyje. Žodis yra pir- 
mykštė filosofijos ir poezijos jungtis. Jis jas abi pagimdo 
ir jas abi palaiko, nors ir kisdamas jų įtakoje. Poezijoje 
žodis virsta vaizdu, nors ir nenustoja pirmykščio sąvoki- 
nio prado. Filosofijoje žodis virsta sąvoka, nors ir ne- 
praranda pirmykščio vaizdinio prado. Tačiau bent teo- 
riškai galima įsivaizduoti kūrinį, kuriame abu šie pradai 
būtų išvystyti ligi aukščiausio laipsnio ir sykiu suderinti 
išvidinėje sutartinėje. Tokiame veikale žodis pasidarytų 
pilnutinis. Toks veikalas taptų filosofijos ir poezijos sin- 
teze ne tik savo esme, bet ir išviršiniu pojustiniu savo 
pavidalu. Ar šitoks bandymas nėra Platono dialogai? Ar 
prie šitokios sintezės nepriartėja ir Dostojevskio „Didžiojo 
inkvizitoriaus legenda"? 

Vis dėlto filosofijos ir poezijos ryšiai čia dar nesibaigia, 
Romantikos poetai yra pastebėję ir iškėlę dar vieną jung- 
tį, gilesnę ir mūsų reikalui net prasmingesnę negu žodis. 
Štai pora pavyzdžių. „Ką turi bendro, — klausia Holderli- 
nas, — filosofija, ką turi bendro šalta šio mokslo didybė 
su poezija?" Ir čia pat atsako: „Poezija, mano supratimu, 
yra šio mokslo pradžia ir galas. Tarsi Minerva iš Jupiterio 
galvos, jis kyla iš begalinės dieviškosios būties poezijos. 
Ir paslaptinguose poezijos šaltiniuose susibėga galop visa, 
kas buvo jame nesuderinama“. Novalis teigia: „Poezija 
yra filosofijos didvyrė. Filosofija pakelia poeziją į prin- 
cipo aukštį" 2. Kitaip sakant, filosofija iš poezijos kyla ir 
esti joje atbaigiama susijungiant joje skirtingiems filo- 
sofiniams pradams ir skirtingoms filosofinėms problemoms 
(Hėlderlinas); poezija iškovoja filosofijai kelią, tapdama 
jos šaukle, filosofija suteikia poezijai sąvokinę bendrą 
formą, paversdama ją principų (Novalis); filosofija ir 
poezija turi tą patį objektą, kurį jos išreiškia skirtingomis 
žodžio priemonėmis, tačiau kuris, būdamas tas pats, gali 
įgyti ir poetinę, ir filosofinę formą. Jeigu laiko atžvilgiu 
Heideggerio pažiūras reikia laikyti Rilke's poezijos sufi- 


* Cit, H. J. Flechtner. Selbstbesinnung der Philosophie, 86 p, 1941. 

losofinimu, tai esmės atžvilgiu lygiai gerai Rilke's poeziją 
galima vadinti Heideggerio filosofijos supoetinimu. Filo- 
sofija ir poezija ne tik iš bendro šaltinio (kalbos) kyla, 
bet nešasi ir bendrą turinį, kuriuo yra žmogiškasis būties 
suvokimas ir pergyvenimas. Šios dvi seserys turi ne tik 
tą pačią motiną, bet ir tą patį paveldėjimą. 

Kad filosofijos objektas yra būtis ir kad būties suvo- 
kimas sudaro filosofinių kūrinių turinį, šiandien yra vi- 
siškai aišku. Ne taip tačiau aišku, kad tas pat yra ir poe- 
zijos objektas. 

Dvisluoksnis yra ne tik žodis. Dvisluoksnis yra ir 
pats poetinis kūrinys. Jis turi pojustinę vaizdinę formą 
ir idėjinį suvokiamąjį turinį. Veikalo forma yra daugiau 
negu tik išviršinė jo sąranga. Tai tasai pojustinis visumos 
pavidalas, kuris prabyla į mūsų pojūčius ir kurį mes per- 
gyvename kaip ženklą. Kiekvieno poetinio kūrinio for- 
ma ką nors ženklina, ką nors reiškia, į ką nors nurodo. 
Kiekvieno kūrinio forma, kalbant Nietzsche's žodžiais, yra 
strėlė į kitą upės krantą. Tasai pradas, kurį forma ženk- 
lina, į kurį ji nurodo, ir yra veikalo turinys. Turinys taip 
pat yra daugiau negu tik veiksmo eiga, negu tik ta me- 
džiaga, Kurią kūrėjas apdoroja. Turinys yra aukštesnė 
formos ženklinama ir reiškiama idėjinė tikrovė. Forma ir 
turinys yra esminiai kiekvieno poetinio veikalo pradai. 
Forma neša turinį ir jį išreiškia pojustiniu būdu. Ji yra 
ženklas mūsų dvasiai, todėl pergyvenama pojustiškai. Tuo 
tarpu turinys jau yra paskaitomas ir suprantamas. Todėl 
jis yra nebe regimasis, bet suvokiamasis poezijos pradas, 
surandamas formos reikšmėje. Šiuo atžvilgiu N. Berdiaje- 
vas teisingai sako, kad „kiekvienas menas yra simbolinis; 
jis yra tiltas tarp dviejų pasaulių; jis yra gilesnis tikrovės 
skelbėjas" 3. Ir juo poetas yra talentingesnis, juo jo kūri- 
niai yra simboliškesni, kitaip sakant, juo jo formos reikš- 
mė yra gilesnė. Genialiuose kūriniuose formos vaizdingu- 
mas susieina draugėn su turinio idėjingumu. Juose glūdi 
jau nebe tik paprastas kasdieninis įspūdis, bet ištisas poe- 
to išvidinis pasaulis su pagrindinių jo nusistalymu būties 
atžvilgiu. Juose glūdi poeto filosofija, išreikšta, be abe- 
jo, ne sąvokiniu žodžio pradu, tačiau ne mažiau gili ir 
ne mažiau visuotinė. „Kas yra poeto pasaulėžiūra?" — klau- 
sia Berdiajevas. Ir atsako: „Tai jo turimas pasaulio suvo- 
kimas, jo intuityvinis įsibrovimas į išvidinę pasaulio esmę. 


* Die Weltanschauung Dostojewskijs, 13 p., 1925, 

Tai visa, kas kuriančiajam apsireiškia pasaulio ir gyve- 
nimo atžvilgiu" *. Poetas savo veikalų turiniu pasako mums 
ne kurią nors tikrovės dalelę, ne vieną kurią daiktų ypa- 
tybę, bet visuminį savo nusistatymą pačios būties — jos es- 
mės ir prasmės — atžvilgiu. Poetinių kūrinių turinį sudaro 
poelo pasaulėžiūra. Poetas, kaip filosofas, suvokia būtį jos 
visumoje. Gali šitas jo suvokimas turėti kitokį psichologinį 
kelią. Gali jis būti išreikštas kitokiomis priemonėmis. Ta- 
čiau jis visados pasilieka būties suvokimas ir būlies per- 
gyvenimas. Poezijos objektas — giliausia šio žodžio pras- 
me — yra būtis. Tai ją poetas pergyvena savo intuicijose 
ir regėjimuose. Tai ją jis reiškia savo vaizdais ir simbo- 
liais. Tai ji sudaro giliausią kiekvieno veikalo turinį. Poe- 
zija yra būties pergyvenimas ir šito pergyvenimo išreiški- 
mas vaizdinėmis žodžio priemonėmis. Todėl visiškai pa- 
grįstai H. Rickertas atkreipia mūsų dėmesį į reikalą su- 
prasti šitą neformuluotą poeto pasaulėžiūrą, šitą visuminį 
būties pergyvenimą, jeigu norime suprasti dailiosios lite- 
ratūros veikalus net ir kaip poezijos kūrinius *. 

Čia glūdi metafizinis, Heideggerio taip stipriai — gal 
net per stipriai — pabrėžtas, poezijos pagrindas. „„Poezi- 
ja— sako jis, — nėra tik puošni mūsų buvimo palydovė, 
nėra tik laikinis susižavėjimas arba tik susijaudinimas bei 
smagus pokalbis. Poezija yra istoriją laikantis pagrindas. 
Todėl ji nėra tik kultūros apraiška, tuo labiau tik gryna 
išraiška kokios nors „kultūros sielos“. Mūsų buvimas sa- 
vo pagrinde yra poetinis”, Tuo Heideggeris nori pasa- 
kyti, kad poezija, kaip žmogiškoji kūryba, pasiekia pa- 
čias mūsų buvimo gelmes, kad jos kūrimas yra sykiu ir 
mūsų buvimo kūrimas. Šią mintį jis dar aiškiau išreiškia 
kitu sakiniu: „Poezija yra kuriamasis pavadinimas visų 
daiktų būties ir esmės. Ji nėra savavališkas pavadinimas, 
bet toks, kuriuo išeina aikštėn tai, ką mes kasdieninėje 
kalboje kalbame ir svarstome“ 7. Todėl poezijos kalba 
pasidaro esmingiausia ir metafiziškiausia. Žodis, kuris 
kasdienoje buvo nusitrynęs, poezijoje vėl prabyla visu 
savo ryškumu, atgaivindamas pirmykščius savo ryšius su 
daiktu ir šitą daiktą išreikšdamas taip tobulai, kiek tik 
žmogui yra įmanoma. Tik paviršium žiūrint poezija at- 
rodo esanti netikra. Tačiau savo gelmėse ji slepia pačią 


* Op. cit, 3 p. 

5 Goethes Faust, 9 p., 1932. 

è Hölderlin und das Wesen der Dichtung, 11 p, 1937. 
7 Op. cit, 11—12 p. 

būties tikrovę. „Poezija,— sako toliau Heideggeris,— pa- 
žadina netikrovės ir sapno įspūdį, palyginus ją su apčiuo- 
piama ir gryna tikrove, kurioje mes manome esą namie. 
Ir vis dėlto, priešingai, tikrovė yra tai, ką poetas sako 
ir prisiima" 3. Iš tikro, jeigu poezija yra kuriamasis pa- 
vadinimas, jeigu ji savame žodyje neša daikto esmę ir jo 
būtį, savaime ji virsta didesne tikrove už visa tai, kas 
pavadina daiktus tik pripuolamai ir kas iškelia tik atsi- 
tiktines daikto savybes, nes esmė visados yra tikresnė už 
savo prietapas. Todėl ne poezija yra sapnas ir svajonė, 
bet kasdieninė realybė, apreiškianti mums tik banalų mū- 
sų buvimo paviršių, o uždengianti nuo mūsų aną aukštes- 
nę, gilesnę ir prasmingesnę tikrovę, prabylančią į mus 
poetiniuose kūriniuose. Iš poezijos kalba pati būtis savo 
visumoje ir esmėje: būtis, nesuskaldyta dalimis kaip 
moksluose ir nesubanalinta savo prasme kaip kasdienoje. 

Šitoje vietoje mes paregime esminę poezijos ir filoso- 

fijos tapatybę. Savo esmėje filosofija ir poezija yra tas 
pats dalykas. Abi jos yra kuriamasis daikto pavadinimas. 
Abi jos išreiškia tą pačią vieną būtį. Abi jos yra kūryba 
žodyje ir per žodį. Iš jų abiejų gema esmės pasauliai, 
tikresni už bet kurią neesminę realybę. Būlis yra gi- 
liausias jų pagrindas ir objektas; kuriamasis pavadinimas 
yra jų kūrybos forma; žodis — jų kūrybos priemonė. 
Jeigu būtį kūrybiškai pavadinsime pasigaudami vaizdinio 
prado žodyje, turėsime poeziją. Jeigu tą pačią būtį kū- 
rybiškai pavadinsime pasigaudami sąvokinio prado žody- 
je, gausime filosofiją, Filosofija ir poezija yra dvi to 
paties dalyko pusės. Surištos savo pagrindu ir savo esme, 
jos persiskiria tik išviršiniuose objektyviniuose savo pa- 
vidaluose. 

Šita esminė tapatybė leidžia mums į poetinį veikalą 
pažiūrėti filosofiniu atžvilgiu ir jame glūdinčią pasaulė- 
jautą bei pasaulėžiūrą išreikšti protinėmis atitrauktomis 
sąvokomis. Kitaip sakant, šita tapatybė leidžia poeziją 
sufilosofinti ir filosofiją supoetinti ne tik teoriškai, nes 
argi „Dieviškoji komedija“ nėra šv. Tomo Akviniečio 
filosofijos supoetinimas? Poezijos sufilosofinimas nėra jos 
sužalojimas ar iškreipimas, kaip kai kas linktų manyti. 
Poetinis kūrinys, perėjęs per filosofo dvasią, iš esmės 
pasilieka toks pat. Tik jo turinys, jo formos reiškiama 
aukštesnė idėjinė tikrovė įgyja kitokį objektyvinį pavi- 

8 Op. cit, 13 p. 


40 


dalą. Būdamas poetinio veikalo turiniu, jis buvo išreikš- 
tas vaizdais ir simboliais. Jis kalbėjo į mūsų dvasią per 
pojūčius. Tapęs filosofinio veikalo turiniu, jis yra išreiš- 
kiamas sąvokomis ir principais. Jis prabyla į mūsų dva- 
sią per protą bei per refleksiją. Daugeliu atvejų jis dėl 
to pasidaro net aiškesnis ir suprantamesnis. Nauja filo- 
sofinė forma paryškina pagrindinius idėjinės kūrinio tik- 
rovės bruožus, iškelia paslėptas jo užbraižas, pastato jį 
priešais mus ryšium su kitais mums jau artimais ir žino- 
mais turiniais ir tuo būdu jį padaro prieinamesnį negu 
tada, kai jis buvo apvilktas poetine forma. Poezijos vei- 
kalo idėjinės tikrovės pervedimas į filosofinę plotmę 
paryškina pačią tikrovę. Čia glūdi priežastis, kodėl retas 
geresnis poezijos kūrinys nėra susilaukęs filosofinio aiš- 
kinimo. Poetinė kūrinio forma perteikia mums jo idėją 
visą kartu ir visą jos pilnatvėje. Vaizdas ir simbolis juk 
negali būti skaldomi, Todėl šitą idėją mes priimame kaip 
nepaprastai žavingą, mus patraukiančią, mus užkrečiančią, 
tačiau dažnai tamsią, turinčią neišreiškiamų bedugnių ir 
gelmių. Atsistojusi priešais mus vaizdo bei simbolio pa- 
vidalu, ji byloja mums galingai, bet sykiu ir mįslingai. Ne 
visados mes ją galime aprėpti. Ne visados galime nusi- 
leisti iš karto į jos reikšmingumo gelmes. Dažniausiai tu- 
rime ties ja susimąstyti. Dažniausiai turime ją panagri- 
nėti, palyginti su kitomis idėjomis, paanalizuoti jos są- 
rangą. Kitaip sakant, turime patilosofuoti, perkeldami ją 
iš vaizdinės plotmės į sąvokinę, iš vienkartinio intuity- 
vinio suvokimo į dalinį refleksinį. Tai yra kasdien patiria- 
mas mūsų santykis su poetiniais veikalais. Mes sufiloso- 
finame visa, su kuo tik susiduriame poetiniu pavidalu. 
Tik intuityviškai pergyventas ir refleksiškai suvoktas poe- 
zijos kūrinys pasidaro priimtas savo visumoje. Tik tuomet 
jis atidaro savo paslaptis ir anos aukštesnės tikrovės švie- 
sa nušviečia mūsų dvasią. Filosofavimas poetinio kūrinio 
akivaizdoje įvykdo minėtą Novalio reikalavimą: jis pa- 
kelia poetinę idėją į principo aukštį. 

Tuo būdu daros nubrėžtas kelias prieiti prie „Didžiojo 
inkvizitoriaus legendos“. 

Tačiau yra dar vienas, šį sykį jau specialus, pagrindas, 
kodėl filosofijos ir poezijos tapatybės dėsnį mes norime 
pritaikyti Dostojevskio pasakojimui. Jeigu Heideggerio 
filosofija visai teisingai gali būti laikoma Rilke's poezijos 
komentaru, tai „Didžiojo inkvizitoriaus legenda" taip pat, 
o gal net dar labiau gali būti laikoma Solovjovo pasaulė- 


41 


žiūros poetiniu perdirbimu. Prof. VI. Šilkarskis savo stu- 
dijoje „Solowjew und Dostojewskij" (Bonn, 1948) imasi 
uždavinio atskleisti „Didžiojo inkvizitoriaus“ atsiradimo 
istoriją. Pirmaisiais 1878 metų mėnesiais Petrapilyje So- 
lovjovas nemažam klausytojų būriui laikė eilę paskaitų 
apie dievažmogiškumą. „Dostojevskis buvo nuolatinis šių 
paskaitų lankytojas, kuriose Solovjovo pasaulėžiūra pir- 
mą sykį buvo vispusiškai išreikšta. Krikščionybės, 0 ypa- 
tingai Romos Katalikybės išsigimimas buvo sunki, tačiau 
patraukli problema, kurią Solovjovas išvystė savo pas- 
kaitose ir kuri greitai virto „generaline ataka" prieš Ro- 
mą ir apskritai prieš visą Vakarų Krikščionybę“. „Visą 
dvasinį Vakarų išsivystymą, — sako prof. VI. Silkarskis, — 
apspręstą Romos linkmės, Solovjovas vaizduoja kaip bū- 
tiną ir nuoseklų nuslydimą nuo pirmykštės krikščioniš- 
kojo tikėjimo bei gyvenimo aukštumos... Ši samprata 
įspūdingo vieningumo įgyja kaip tik todėl, kad Solovjo- 
vas svarbiausiems šio nuslydimo laiptams pritaiko Evan- 
gelijos pasakojimą apie tris Kristaus gundymus. Šiems 
gundymams, kuriems atsispyrė Išganytojas, esą visiškai 
pasidavė Vakarų dvasia, Romos vedama didžiaisiais savo 
keliais. Be abejo, tai įvyko ne iš karto, bet trimis ilgais 
jos istorijoje vienas po kito einančiais išsigimimo tarps- 
niais. Į pirmajį laipsnį, paskui kurį būtinai turėjo eiti kiti, 
nusmuko Vakarų dvasia, galutinai Romos apvaldyta, tuo 
būdu, kad buvo suviliota viršinės valdžios. Katalikų Baž- 
nyčia pačmusi cezarių kardą ir mėginusi valstybinėmis 
prievartos priemonėmis pasinaudoti savo tikslui pasiek- 
ti... Jėgos klystkeliu greitai pasekė antrasis klystkelis. 
Vakarai pateko į racionalistinio hybris nagus, būtent į 
proto puikybę. Šiuo klystkeliu ėjo protestantizmas, kuris 
Apreiškimo vietoje pastatė žmogiškojo proto arba, tiks- 
liau sakant, žmogiškojo suvokimo sprendimus. .." Tr galop 
„milžiniškos putlaus proto šventyklos griuvėsiuose pasi- 
rodė trečiasis ir pats pavojingiausias Vakarų klysikelis, 
kurį galima pavadinti materialistine kūno puikybe. Va- 
karai panorėjo akmenis paversti duona ir tuo būdu nu- 
tildyti tiek kūninį, tiek dvasinį alkį. Vadinasi, Kristaus 
darbas buvęs visiškai sugriautas ir sunaikintas“ (8—9 p.). 
Lengva suprasti, kad šitokios Solovjovo pažiūros darė 
Dostojevskiui gilios įtakos. O jo kelionė į garsų vienuo- 
lyną Optina Pustynj, kur jį palydėjo Solovjovas, sustiprino 
ne tik jo draugystę su šiuo jaunu religijos filosofu, bet 
taip pat ir jo tikėjimą anksčiau girdėtomis išvadomis, Jei- 

gu Dostojevskiui, kaip pastebi prof. VI. Šilkarskis, „kal 
kurie Solovjovo abstraktaus mąstymo vingiai liko svetimi 
ar neprieinami, nes Solovjovas dažnai pakildavo į gryno- 
sios minties sritis ir todėl netekdavo ryšio su gyvenimišku 
patyrimu, tai vis dėlto anoji nuostabi visuma turėjo jį 
patraukti labai stipriai. O šioje visumoje jam darė galin- 
giausio įspūdžio kaip tik tie pradai, kurie išreiškė jo gi- 
liausius įsitikinimus didingu, meniškai atbaigtu reginiu, 
Prie šių pradų tikriausiai priklausė Solovjovo padarytas 
Kristaus gundymų pritaikymas visam istoriniam Romos 
Bažnyčios darbui“ (14 p.). Iš tikro, kaip netrukus maty- 
sime, „Didžiojo inkvizitoriaus legenda“ taip pat yra tų 
pačių Kristaus gundymų pritaikymas, tik jau ne vienai 
Romos bažnyčiai, © visai žmonijos istorijai. Dostojevskis 
savo pasakojime eina tuo pačiu keliu, kaip ir Solovjovas. 
Jų turima pasaulėjauta ir pasaulėžiūra yra ta pati. Tiktai 
Solovjovas ją objektyvuoja sąvokiniu pavidalu, teikdamas 
jai filosofinių paskaitų formą, o Dostojevskis, priešingai, 
pasirenka poetinį priėjimą ir tą pačią aukštesnę idėjinę 
tikrovę objektyvuoja nuostabios legendos forma. Tačiau 
idėja, kuri išsivysto Solovjovo paskaitose ir Dostojevskio 
legendoje ir kuri šiuos genialius kūrinius laiko, yra ta 
pati. 

Čia, kaip pastebi prof. Šilkarskis, mes kaip tik ran- 
dame raktą „Didžiojo inkvizitoriaus legendos“ kilmei, Čia 
taip pat randame raktą ir šios legendos aiškinimui, Dosto- 
jevskio kūrinyje glūdi labai gili istorijos metafizika. Ją 
tad atskleisti, poetinius šio veikalo vaizdus ir simbolius 
išreikšti sąvokiškai ir konkrečią poetinę tikrovę pakelti į 
principų aukštį yra šios studijos uždaviniai. Kiek jie bus 
autoriui pasisekę, tesprendžia skaitytojas. 


I 
LEGENDOS PRASMĖ 


1. PSICHOLOGINĖ LEGENDOS PRASMĖ 


„Didžiojo inkvizitoriaus legenda", Berdiajevo žodžiais 
tariant, yra mįslė. Ne tik dėl to, kad mums neaišku, katrą 
joje pusę palaiko autorius: inkvizitoriaus ar Kristaus; kas 
yra Ivano lūpose Kristaus gynimas: tikra Jo apologija ar 
pasityčiojąs pasmerkimas; bet, svarbiausia, dėl to, kad 
mums pasilieka tamsi pati pagrindinė legendos prasmė. 
Dostojevskio „Didysis inkvizitorius“ yra vienas „Brolių 
Karamazovų“" romano skyrelis. Kas yra šitas skyrelis: nu- 
krypimas nuo pagrindinės veikalo linkmės ar šitos link- 
mės išryškinimas? R. Guardini įspėja mus nelaikyti „Di- 
džiojo inkvizitoriaus legendos“ poetinės laisvės šuoliu į 
šalį, nes „ji esanti įdėta tokioje svarbioje vietoje, kad 
pats vienas jos ten buvimas verčia ją mus sieti su visu 
romano turiniu" L. Iš kitos tačiau pusės, ją skaitydami mes 
negalime nusikratyti įspūdžiu, kad jos idėja toli gražu pra- 
šoka reikalą paryškinti Ivano nusistatymą Dievo ir pa- 
saulio atžvilgiu. Labai galimas daiktas, kad Dostojevskis 
čia duoda žymiai daugiau, negu ir pats sąmoningai nori. 
Juk poeto sumanymai ne visados sutampa su kūrybine jo 
tikrove. Ne kartą kūrinys atsilieka nuo kūrėjo planų, iš- 
reikšdamas tik dalį to, ko buvo norėta ir siekta. Bet ne 
kartą taip pat kūrinys — ypač genijų darbuose — pralen- 
kia kūrėjo sąmoningus apmatus ir atskiros konkretybės 
vaizdu atskleidžia tokių perspektyvų, kurios nustebina ir 
patį poetą. Argi visi kūriniai yra aiškinami pagal sąmo- 
ningus rašytojo norus? Ar poeto sumanymai jau yra pats 
autentiškiausias matas? Atrodo, kad šios rūšies kūrinį kaip 
tik turime „Didžiojo inkvizitoriaus legendoje“. Ką Dosto- 
jevskis sąmoningai norėjo ja pasakyti, mes niekados tur- 
būt neįspėsime. Gal net ir nėra reikalo spėti. Mums rei- 


! Religiöse Gestalten, 112 p., 1947. 

kia atsiremti į tai, ką jis šita legenda iš tikro pasakė. O 
ja pasakė jis tiek daug, kad žmogus valingai ir sąmo- 
ningai vargiai būtų galėjęs visa tai iš anksto suplanuoti. 
Legendos perspektyvos ir giliausia jos idėjų prasmė ga- 
lėjo būti paregėtos tik didelio įkvėpimo metu, kada at- 
sidaro daiktų paslaptys ir paaiškėja esminiai jų ryšiai. 

Sąmoningo noro ir savaimingo įkvėpimo susikryžiavi- 
mas šioje legendoje kaip tik ir apsunkina jos supratimą. 
Filosofijos ir literatūros istorijoje ji buvo aiškinama gana 
įvairiai. Atskirų idėjų atžvilgiu jos nagrinėtojai (Berdia- 
jevas, Frankas, Guardini, Rozanovas, Steinbūchelis, Wo- 
lynskis ir kt.) dažniausiai tarp savęs nesutinka. Visi pri- 
pažįsta, kad legendoje yra pasmerkiama prievarta, o gi- 
nama laisvė; kad žmogus yra vaizduojamas tragiškų prieš- 
ginybių šviesoje; kad laimės problema čia užima centrinę 
vietą. Tačiau kai reikia pasakyti, kokią prasmę turi le- 
gendos visuma, nuomonės pradeda išsiskirti, Vieni mano, 
kad šitas veikalas teturi psichologinės prasmės kaip Ivano 
Karamazovo pasaulėžiūros ir charakterio apraiška. Kiti re- 
gi jame moralinę prasmę, svarstydami legendą kaip Ka- 
talikybės išsigimimo kritiką. Ir abeji neklysta. „Didžiojo 
inkvizitoriaus legendoje“ esama pradų, į kuriuos įvairios 
sampratos atsiremia ir kurie šitas sampratas kaip tik pa- 
grindžia. Šį Dostojevskio kūrinį galima aiškinti labai įvai- 
Tiai, nes jis yra nepaprastai turtingas savo idėjomis ir 
savo simbolika. Pasilieka tik klausimas, ar šitie aiškini- 
mai — nors ir pagrįsti kiekvienas savo esmėje — išsemia 
legendos visumą, ar, galimas daiktas, yra tik atskirų jos 
idėjų, atskirų jos atžvilgių ir atskirų jos pradų sampratos. 
Legendos turtingumas leidžia mums eiti prie jos įvairiais 
keliais. Visi šitie keliai gali būti tikri. Mums tik reikia 
pasirinkti, kuris iš jų veda į pačią legendos visumą, kuris 
leidžia mums suprasti ne tik, atskiras jos idėjas, bet ir 
ją pačią jos visumoje ir vienybėje. Neabejodami tad ats- 
kirų kelių ir atskirų aiškinimų. tikrumu, mes norėtume vis 
dėlto paieškoti centrinio kelio ir, juo eidami, iškelti pa- 
grindinę legendos idėją, ir tuo pačiu bent priartėti prie 
galutinės šio didelio kūrinio prasmės, 

„Didžiojo inkvizitoriaus legenda“ yra savotiška tuo, 
kiad ji turi du autoriu: Dostojevskį ir Ivaną Karamazovą. 
Dostojevskis „Brolių Karamazovų“ romane ją kuria ne 
tiesioginiu būdu, bet papasakodina Ivano lūpomis. Ivanas 
Karamazovas yra labai savotiškas žmogus. Jo brolis Alio- 
ša sykį jam pastebi: „Dimitrijus (kitas Ivano brolis — Aut.) 

sako apie tave: Ivanas yra kapas. Bet aš sakau: Ivanas 
yra mįslė“. Šis kapo ir mįslės sugretinimas kaip tik iš- 
reiškia Ivano charakterį. Kapo bruožai jam kyla, kaip 
jis pats kartą prisipažįsta, iš jo „,karamazoviško žemumo", 
Tai jėga, kuri viską iškenčia ir išlaiko, Ivanas yra sūnus 
girtuoklio, ištvirkėlio, lupikautojo tėvo ir našlaite augusios 
senos generolienės, iškankintos, moterystėje nelaimingos, 
isteriškos, tačiau savo dvasia kilnios ir gražios motinos. 
Šitoks paveldėjimas paliko ryškių pėdsakų ir Ivano dva- 
sioje. Jis yra savotiškai suskilęs. Žemiškoji kūno jėga 
yra jame įgijusi savotiško savarankiškumo, Jis jaučia jos 
žemumą, bet negali jos nugalėti ir ją suderinti su savo 
dvasia. Ivanas sunkiai serga. Jo liga glūdi kažkur jo sie- 
los gelmėse. Jis jaučia savo irimą. Jis jaučia, kad jame 
gyvena žemas žmogus, liokajus, negarbingas ir niekšin- 
gas padaras, ypač ryškiai pasirodęs Ivano pasikalbėjime 
su Smerdiakovu, kada Ivanas netiesioginiu būdu, tačiau 
savo pasąmonėje aiškiai jausdamas, duoda sutikimą nu- 
žudyti savo tėvą. „Aš esu liokajus. Aš esu blakė",— kar- 
toja Ivanas ne sykį. Ir šitas liokajus, šita žema, atsipalai- 
davusi jėga traukia Ivaną į žemę, į gamtą, į demonišku- 
mą ir sykiu į mirtį. Ivanas yra kapas, nes jis nešioja sa- 
vyje žmogiškosios prigimties supuvimą. 
Tačiau Ivanas yra ir mįslė. Jis yra gilus savo prigim- 
timi. Jis, nors ir būdamas „euklidinės dvasios“, mėgina 
savo protu įsiskverbti į pasaulio santvarkos gelmes, iš jų 
pasisemti išminties ir gyvenimo pažinimo. Tačiau visi Iva- 
no keliami klausimai, visa jo išmintis ir sprendimai yra 
nenušviesti skaidria tiesos šviesa. Visi jie yra tamsūs. 
Prie visų jų stovi dideli klaustukai. Ivanas atmeta viską, 
ko jo protas suvokti nepajėgia. Tačiau vietoje atmestųjų 
sprendimų jis nepastato nieko naujo, Ivanas gyvena mjs- 
lės gyvenimą. Visomis įėgomis jis stengiasi šitą mįslę 
atspėti. Tačiau kiekvieną kartą šis darbas jam nepavyksta. 
Jo mįslė yra be galo tamsi ir be galo sunki, nes jos objek- 
tas yra Absoliutas. Už visų Ivano klausimų ir sprendimų 
stovi Dievas. Savo neaiškumu Jis vargina Ivano mintį, 
Savo darbais Jis kelia jam kančią. Savo nekintamumu 
Jis žadina jo dvasios nerimą. Ivanas Dievo neneigia. Tie- 
sa, kai kuriais savo dvasinės tamsos momentais jis su- 
abejoja Jo buvimu arba bent pradeda ironizuoti šią sun- 
kią problemą. Jo ironija ir skepticizmas žadina kituose 
įspūdžio, esą Ivanas yra mažų mažiausiai agnostikas. TO- 
kios prasmės turi, sakysime, senio Zosimos pastaba, kad 

Ivanas greičiausiai netikįs į sielos nemirtingumą nei į 
tai, ką yra parašęs Bažnyčios klausimu. Tačiau tai yra 
tik nepaliaujamo ir sykiu nevaisingo ieškojimo apraiška. 
Savo dvasios gelmėse Ivanas nešioja Dievą kaip kokią 
didžiulę neįspėtą mįslę, prie kurios jis grįžta net haliu- 
cinacijų metu (plg. jo pasikalbėjimą su velniu) ir kurios 
neišspręsdamas jis serga ir kenčia. Viename pasikalbė- 
jime su Dimitrijumi Alioša gražiai apibūdina bendrą Iva- 
no nuotaiką: „Ivanas neieško nei pinigų, nei ramybės. 
Jis greičiau ieško kančios". 

Šitas tad žmogus prisipažįsta savo broliui Aliošai su- 
kūręs „maždaug prieš metus“ poemą, savotiškai „absur- 
dišką istoriją“, kurią galįs čia pat papasakoti, jeigu tik 
Alioša turįs dar dešimtį minučių laiko. Ivano pasiūlymas 
atsiranda ne pripuolamai. Jis yra išvada ilgo abiejų bro- 
lių pasikalbėjimo „Sostinės“ svetainėje. Užsisakę Žuvies 
sriubos ir arbatos, juodu pradeda, kaip rusams įprasta, 
šnekėtis ne apie kasdienos reikalus, bet apie pačias gi- 
liausias buvimo paslaptis. Dievas ir jo santykiai su pasau- 
liu greit virsta centriniu šio pokalbio klausimu. Nors Iva- 
nas vienoje vietoje ironiškai ir pataria Aliošai negalvoti, 
ar Dievas yra, ar ne, nes tai klausimai, netinką dvasiai, su- 
kurtai trijuose matavimuose, tačiau pats nuolatos prie jų 
grįžta ir nuolatos juos sprendžia. Ir šitas jo sprendimas 
yra labai savotiškas. Keletą kartų jis Aliošai primygtinai 
pabrėžia: „Aš tau pareiškiu, kad Dievą aš kaip tik pripa- 
žįstu... Aš pripažįstu Dievą ir ne tik Jį. Dar daugiau, aš 
pripažįstu ir Jo visuotinę išmintį, ir Jo tikslą, kurs mums 
visiškai užsklęstas; aš tikiu į išvidinę tvarką, į gyvenimo 
prasmę; aš tikiu į amžinąją sandorą“. Vis dėlto šitas prisi- 
pažinimas Ivano nenuramina. Baigdamas savo Credo, Iva- 
nas pabrėžia: „Dievą aš pripažįstu. Bet visu pagarbos pa- 
reiškimu aš grąžinu Jam savą įėjimo bilietą“. Kitaip sa- 
kant, Ivanas neigia ne Dievą, bet Jo sukurtą tvarką. „Ne 
Dievo aš nepripažįstu,— pasisako jis labai aiškiai, — bet 
Jo sukurto pasaulio“. Ivanas net teigia, kad gali šita tvar- 
ka būti kokia ji nori, „gali lygiagretės linijos susikirsti, 
galiu aš tai pats matyti ir sakyti, kad jos susikerta. Ir 
vis dėlto aš to nepripažinsiu. Štai mano būtis, štai mano 
teigimas, Alioša“. Dieviškosios tvarkos buvimas ir jos 
pripažinimas Ivano sąmonėje yra persiskyrę. Šitos tvar- 
kos, kiek ji reiškiasi mūsajame pasaulyje, Ivanas negali 
pateisinti. Jis neranda pagrindo laikyti ją vertinga ir todėl 
atsisako į ją įsijungti, nors ir pripažįsta realų jos buvimą. 

Jis pasilieka šalia dieviškojo pasaulio, pasilieka vienišas, 
negalėdamas susitaikyti su tuo, ką Dievas yra padaręs. 
Pašaukdamas Ivaną būti, Dievas yra jam tarsi davęs bi- 
lietą įeiti į Jo kūriniją ir dalintis Jo kūrybos vaisiais. Ne- 
galėdamas pasaulio bei gyvenimo pateisinti, Ivanas grąži- 
na šitą bilietą Dievui atgal ir pasilieka vienas su savo 
mintimi. Šiuo atžvilgiu Ivanas, pasinaudojant M. Schelerio 
tipologija, galėtų būti vadinamas „homo atheista", vadi- 
nasi, žmogumi, kuris nors teoriškai Dievą ir pripažįsta 
(Kanto priešginybėl), tačiau kuris Jį pastumia į šalį, norė- 
damas išgelbėti savą laisvę ir savą vertybių supratimą 
bei pergyvenimą. 
„Ar gali man paaiškinti, kodėl tu pasaulio nepripa- 
žįsti?"— paklausia Alioša Ivaną. Atsakydamas į šitą pa 
klausimą, Ivanas pradeda dėstyti nepaprastai painią ir nie- 
kados neišsprendžiamą blogio prasmės problemą. Blogio, 
ypatingai kančios buvimas pasaulyje jam atrodo esanti 
niekuo nepagrįsta ir niekaip nepateisinama nesąmonė. Ir 
norėdamas išreikšti visą kančios baisumą, Ivanas leidžiasi 
į pačias jos neprasmingumo gelmes. Jis nekaltina Dievo 
dėl suaugusiųjų kančios. „Aš nekalbu apie suaugusius. 
Jie yra priklūs ir neverti jokios meilės. Jiems tinka tam 
tikra atpildo rūšis. Jie valgė obuolį, jie pažino, kas gera 
ir kas pikta, jie pasidarė kaip dievai. Jie ir šiandien ne- 
siliauja obuolio valgę“. Kiek vėliau Ivanas kartoja tą 
pačią mintį: „Aš nekalbu apie suaugusiųjų kentėjimus. 
Jie valgė obuolį, ir trauk juos velniai“. Tačiau, be suau- 
gusiųjų, pasaulyje esama ir vaikų kančios. Dėl ko vaikai 
kenčia? „Juk jie nevalgė obuolio ir yra dar nekalti, .. Jei- 
gu visi turi kęsti, kad išpirktų amžiną sandorą, tai ką 
bendro su ja turi vaikai? Pasakyk man! Juk visiškai ne- 
suprantama, kodėl jie turi kentėti ir kodėl kentėjimais 
jie turi išpirkti sandorą?“ Ir šitoje vietoje Ivanas papasa- 
koja Aliošai ištisą eilę baisių baisiausių istorijų, kurios 
kaip tik ir turinčios parodyti vaikų kentėjimų neprasmin- 
gumą ir sykiu dieviškosios pasaulio tvarkos nepriimtinu- 
mą. Jis pasakoja, kaip turkai kovose sų rusais atplėšdavę 
kūdikius nuo motinos krūtų, išmesdavę juos į viršų ir pa- 
gaudavę krintančius ant durtuvų; kaip jie atkišdavę vai- 
kui pistoletą ir, kai šis šypsodamasis tiesdavęs rankutes 
jam paimti, iššaudavę ir sutriuškindavę vaikui galvą; kaip 
vienas vaikas, sviesdamas akmenį, sužeidęs generolo šunį 
ir kaip generolas, surengęs medžioklę, liepęs anam vaikui 
bėgti, užsiundęs ant jo šunis, kurie jį sudraskę į gabalė- 

lius; kaip vienas tėvas plakęs savo septynerių metų duk- 
relę, plakęs minutę, penkias minutes, paskui juo tolyn, juo 
smarkyn ir kaip teismas, dideliam minios pasigėrėjimui, 
šitą tėvą išteisinęs. Visos šitos istorijos, kurių Ivanas sa- 
kosi turįs prisirinkęs gana daug, neduodančios jam ra- 
mybės, ir jų akivaizdoje jis negalįs sutikti įsijungti į die- 
viškąją tvarką. „Aš noriu savo akimis matyti, — sako jis 
karčiai, — kaip elnias gulės šalia liūto ir kaip nužudytasis 
bučiuos savo žudiką. Aš noriu ten būti ir matyti, kaip visi 
staiga supras, kodėl visa tai yra buvę. Šiuo troškimu re- 
miasi visos žemės religijos. Aš taip pat esu tikintysis. Bet 
štai — pasilieka vaikai. Ką aš su jais darysiu? Štai klau- 
simas, kurio aš negaliu išspręsti, Šimtą kartų sakau: klau- 
simų yra daug. Bet aš imu tik vaikus, nes čia nepaneigia- 
mai aišku, ką aš noriu pasakyti“. Vaikų kentėjimai, Iva- 
no nuomone, geriausiai rodo pasaulio tvarkos neprasmin- 
gumą. Tokia tvarka, kur yra galima nekalto kūdikio kan- 
čia, yra neverta pripažinti. „Tokia sandora— sako Iva- 
nas, — yra per brangiai įvertinta. Bent mano piniginė ne- 
leidžia man taip brangiai mokėti už įėjimą. Todėl aš ir 
skubu grąžinti bilietą. Jeigu aš esu padorus žmogus, man 
yra pareiga kuo greičiausiai tai padaryti". Tarp Ivano ir 
Dievo stovi nekalto kūdikio kančia kaip nesuardoma ir 
neperžengiama siena. Teodicėjos problema čia atsistoja 
visu ryškumu, 

Pasakodamas vaikų kentėjimų istorijas, Ivanas vienoje 
vietoje paklausia: „Ar yra visame pasaulyje būtybė, kuri 
galėtų atleisti, kuri turėtų teisę atleisti?“ Pasikalbėjimui 
einant prie galo, Alioša prisimena šitą klausimą: „Tu pir- 
miau klausei,— sako jis— ar yra visame pasaulyje bū- 
tybė, kuri galėtų atleisti, kuri turėtų teisę atleisti. Bet juk 
tokia būtybė kaip tik yra! Ji gali viską atleisti, visiems 
be išimties ir už viską, nes ji pati už visus ir už viską 
išliejo nekaltą savo kraują. Tu Jį pamiršai. Juo remiasi 
visas statinys, ir Jam bus šaukiama: Teisingas esi, Vieš- 
patie, nes atsivėrė mums Tavo keliai“. Tada Ivanas atsi- 
liepia: „Ak, Vienintelis Nekaltasis ir Jo kraujas! Ne, aš 
Jo nepamiršau. Priešingai, visą laiką aš stebėjausi, kodėl 
tu man Jo nepakiši, nes kiti šitokiuose ginčuose Jį iške- 
lia pirmoje vietoje“. Tačiau užuot įsileidęs į tiesioginį gin- 
čą dėl Kristaus teisės atleisti, Ivanas kaip tik pastebi esąs 
sukūręs aną pradžioje minėtą poemą ir galįs ją papasa- 
koti. „Tu parašei poezijos?" — nustemba Alioša. „O ne, — 
šypsodamasis atsako Ivanas.— Savo gyvenime nesu para- 


4—49 49 


šęs poros eilučių. Šilą poemą aš tik sugalvojau, jos ne- 
užrašydamas, ir palaikiau ją savo atmintyje. Aš sugalvo- 
jau ją susižavėjęs. Tu būsi pirmasis mano skaitytojas ar- 
ba geriau klausytojas". Ir šitoje vietoje Ivanas kaip tik 
papasakoja „Didžiojo inkvizitoriaus legendą". 

Legenda tad yra Ivano atsakymas Aliošai. Šiuo alžvil- 
giu ji yra tęsinys ankstyvesnio pasakojimo apie pasaulio 
neprasmingumą, apie kančios buvimą ir apie žmogaus ne- 
galią susiderinti su dieviškąja būties sąranga. Joje Ivanas 
tik išplečia ir pagilina tai, ką jau anksčiau buvo sakęs. 
Jau pats legendos įvadas yra Ivano nusistatymo sustip- 
rinimas. Jeigu pirmiau Ivanas pasakojo Aliošai apie kan- 
čias šiame pasaulyje ir kankintojais darė pačius žmones, 
tai legendos įvade jis pereina į anapusinę sritį ir pasako- 
ja apie ano gyvenimo kančias, kurių autorius yra jau 
nebe žmogus, bet pats Dievas. Pirmiau Ivanas buvo pri- 
sirinkes įvairiausių istorijų iš laikraščių. Dabar jis pa- 
sakoja apie šešioliktojo šimtmečio literatūrinius veikalus, 
vaizduojančius ano gyvenimo kentėjimus; apie dramas, 
kuriose veikia šventieji, Marija ir pats Viešpats Dievas. 
Tarsi netyčiomis jis pamini veikalą, pavadintą „Dievo 
Motinos kelionė po kančių šalį", kuriame Marija yra nu- 
žengdinama į pragarą. Ten ji gauna progos paregėti nu- 
sidėjėlių kančias. Visi jie plūduriuoja ugnies jūroje. Kai 
kurie yra taip giliai panirę, kad Dievas yra juos net pa- 
miršęs. Dievo Motina susigraudina tokių kančių akivaiz- 
doje, puola ant kelių prieš Aukščiausiojo sostą ir prašo 
atleisti visiems — be išimties. „Jos pasikalbėjimas su Die- 
vu,— pastebi Ivanas,— yra nepaprastai įdomus. Ji mal- 
dauja, ji nenustoja maldavusi, o kai Dievas parodo jai 
pervertas savo Sūnaus kojas ir rankas, ją klausdamas: 
„Kaip aš galiu atleisti Jo budeliams?" — ji liepia visiems 
šventiesiems, visiems kankiniams, visiems angelams ir ar- 
kangelams pulti su ja kartu ant kelių ir prašyti pasigailėji- 
mo visiems be išimties“. Marijos ir visų šventųjų maldos 
pasibaigiančios tuo, kad Dievas sutinkąs sustabdyti pa- 
smerktųjų kančias nuo didžiojo penktadienio prieš Vely- 
kas ligi Sekminių. 

Atpasakodamas Aliošai šitą senos dramos turinį, Ivanas 
kaip tik ir nori kančios neprasmingumą perkelti į aną 
pasaulį. Jis ne veltui pasigailėjimo prašyti leidžia Marijai. 
Marijos prašymas kaip tik turįs atskleisti pragaro kentė- 
jimų nepagrįstumą. Jeigu Dievas pasmerktuosius kankina 
todėl, kad jie nužudė Jo Sūnų, tai šitas Sūnus yra juk ir 

Marijos sūnus. Kodėl sūnaus budeliams gali dovanoti mo- 
tina, o negali tėvas? Kodėl meldžia atleisti kankiniai, ku- 
rie patys buvo nužudyti? Kodėl galop tyli pats nužudyta- 
sis Dievo Sūnus? Ką reiškia tasai laikinis kančios sustabdy- 
mas? Jeigu galima kančias laikinai sustabdyti, kodėl ne- 
būtų galima visiškai atleisti ir pasmerktuosius išvaduoti? 
Šitos Ivano pasakojimo įteigiamos mintys padaro Dievą 
kažkokiu budeliu, kažkokiu užkietėjėliu savo teisingume, 
kuris atsiremia į priežastingą kaltės ir bausmės ryšį, O pa- 
miršta išskaistinančiąją meilės galią. Legendos įvadas virs- 
ta tolimesne eiga Ivano surengto Dievui teismo, dar aršes- 
nio negu vaikų istorijos. Kentėjimai šiame pasaulyje, te- 
gul ir labai neprasmingi, dar baigiasi su kiekvieno ken- 
čiančiojo mirtimi. Tuo tarpu kentėjimai aname gyvenime 
yra įamžinami. Tuo pačiu yra įamžinamas ir jų neprasmin- 
gumas kaip visos dieviškosios tvarkos didžiulė ir nepa- 
neigiama apraiška. Legendos įvadu Ivanas tik dar labiau 
pabrėžia savo nusistatymą neįsijungti į Dievo sukurtą tvar- 
ką ir pateisina savo norą grąžinti Jam įėjimo bilietą. 
Tolimesnė legendos eiga taip pat organiškai įsijungia 
į visą Ivano pasaulėžiūrą. Nurodydamas į Kristų, Alioša 
nori sugriauti Ivano nusistatymą, nori išmušti jam iš ran- 
kų pagrindinį argumentą, kad Dievas sukūręs absurdišką 
tvarką, kurioje žmogus negalįs išsitekti. Tačiau, pasakoda- 
mas legendą, Ivanas duoda Aliošai atsakymą, kuriame 
mėgina atskleisti, kad ir paties Kristaus sukurtoji tvarka 
yra absurdiška. Kristus atnešęs pasaulin savo mokslą ir 
jį paskelbęs. Tačiau šitas Jo mokslas esąs žmogui nepa- 
keliamas. Jis tinkąs tik išrinktiesiems. Tuo tarpu milijonai 
paprastų kasdieninių žmonių nepajėgią šio mokslo reika- 
lavimų įvykdyti, nes jie esą per silpni. Jų prigimtis trokš- 
tanti laimės, ramybės ir kasdieninio sotumo. Tuo tarpu jų 
vietoje Kristus atnešęs laisvę, nuolatinį nerimą ir kovą. 
Jo mokslas reikalaująs, kad žmogus apsispręstų pats pagal 
savo sąžinę, kad žemės duoną paliktų dangaus duonos dė- 
lei, kad ištvertų nesuliejęs savo asmens su mase ir neiš- 
tirpęs skruzdžių krūvoje. Tačiau šitokia Kristaus sukurta 
tvarka paprasto žmogaus, tojo „uomo cualungue“, kuris 
įgyja vis didesnės reikšmės ne tiek politikoje, kiek kul- 
tūroje, yra pergyvenama kaip sunki ir nepakeliama naš- 
ta. Todėl, Ivano nuomone, esą absurdiška skelbti pasau- 
liui tokius principus, kuriems jis pačia savo prigimtimi 
yra netikęs. Sava legenda Ivanas kaip tik nori parodyti, 
kad Kristaus atnešta paskelbta tvarka istorijoje išsivysto 

į savo priešginybę kaip tik dėl išvidinio nesuderinamumo 
su žmogiškąja prigimtimi. Didysis inkvizitorius su savo ša- 
lininkais pradžioje taip pat buvo Kristaus mokiniai. Jie 
taip pat gyveno dykumose ir mito šaknelėmis. Tačiau su- 
pratę, kad Kristaus tvarka yra nepakeliama, jie grįžo at- 
gal, pataisė Kristaus mokslą, pastatydami jį „ant paslap- 
ties, ant stebuklo ir ant autoriteto“. Jie atėmė žmogui iš- 
vidinę ir išviršinę laisvę, kad padarytų jį ramų ir laimin- 
gą. Jie apsprendė jo sąžinę autoritetu, kad jam pačiam 
nereikėtų apsispręsti. Jie paskelbė jo tikėjimą paslaptimi, 
kad jam nereikėtų dėti pastangų jį suprasti. Jie padarė 
prieš jo akis stebuklų, kad jis apsispręstų už tikėjimo tie- 
sas ne dėl išvidinės žodžio, bet dėl išviršinės ženklo ga- 
lios. Tačiau visas šitas „pataisymas“ iš tikro buvo ne kas 
kita kaip esminis Kristaus tvarkos paneigimas. Didysis 
inkvizitorius atsistojo priešais Kristų ne kaip Jo pratęsė- 
jas, bet kaip galutinis ir esminis Jo paneigėjas. Todėl ga- 
lų gale jis ir pats prisipažino, kad jis eina nebe su Kristu- 
mi, bet su juo, su ana „išmintinga ir galinga dykumų 
dvasia". Penkiolikos šimtmečių pakako Kristaus tvarkai 
išsivystyti į savo priešginybę. Ir kas dėl to kaltas? Ne kas 
kitas, Ivano nuomone, kaip pats Kristus. Žemiškojo savo 
gyvenimo bei veikimo pradžioje Jis buvo įspėtas. Jam 
buvo parodyta tikroji žmogaus prigimtis. Jis buvo para- 
gintas paimti į savo rankas duoną, stebuklą ir valdžią, 
Tačiau Jis nepaklausė. Jis atmetė gundymus, vadinasi, pa- 
niekino tikrovę, pasilikdamas tvirtai prie savo sumanyto- 
jo idealo. Tačiau šitas idealas pasirodė esąs per aukštas. 
Jis pasirodė esąs iliuzija, todėl visai nuosekliai ir sudužo, 
Kristaus sukurtoje tvarkoje ir — kas nuostabiausia — pa- 
ties Kristaus vardu pradėjo veikti dykumos dvasia. Anti- 
kristas nugalėjo Kristų, kadangi šis nepaisė realios žmo- 
giškosios prigimties. Savo pasakojimu Ivanas mėgina sim- 
boliškai išvystyti aną žinomą B. Pascalio posakį: „Qui 
veut faire l'ange, fait la bête”, 

Tai yra Ivano atsakymas Aliošai, atsakymas, duotas ne 
tiesioginiu būdu, ne racionalinio ginčo, bet poetinio kū- 
rinio pavidalu. „Didžiojo inkvizitoriaus legenda" Ivanas 
aiškiai nori pasakyti, kad savą įėjimo bilietą jis grąžina 
nepaisydamas nė Kristaus, nes šis taip pat eina Dievo pė- 
domis ir taip pat pratęsia absurdišką Dievo tvarką. Dievą 
teisė pats Ivanas. Kristaus teisėju jis padaro inkvizitorių, 
kuris savo kalboje išnarplioja žmogiškosios prigimties gel- 
mes, stengdamasis parodyti, kaip labai šitos gelmės ski- 

riasi nuo to, ko Kristus savo moksle reikalauja. Kristus 
visą laiką tyli, tarsi matytų savo nebepataisomą klaidą 
ir norėtų ko pasakyti. 

Šiuo atžvilgiu legenda iš tikro yra Ivano atsakymas, 
Joje Ivanas apreiškia ir savo charakterį, ir savo santy- 
kius su Dievu bei su pasauliu. Kad ji įsipina į visą Ivano 
dvasios sąrangą, negalima abejoti jau tik dėl to, kad 
ją Dostojevskis padaro Ivano kūriniu. Kaip kiekvienas 
kūrėjas, taip ir Ivanas apsireiškia savo veikale. Ivano 
lūpomis pasakojama „Didžiojo inkvizitoriaus legenda“ virs- 
ta jo paties išpažintimi, jo giliausių pergyvenimų ir svars- 
tymų apsireiškimu. Tai ir yra psichologinė jos prasmė. 
Ji yra tikra ir pagrįsta. Tačiau atrodo, kad legendos vi- 
sumos ji neišsemia. Mūsų pažiūra, „Didžiojo inkvizitoriaus 
legenda" yra daugiau negu tik poetinis Ivano charakterio 
ir jo pažiūrų vaizdas. 

Ivano lūpose inkvizitoriaus žodžiai skamba kaip neper- 
maldaujama Kristaus elgesio ir Jo mokslo kritika. Vis 
dėlto, šituos žodžius skaitant, negalima nusikratyti įspū- 
džiu, kad visa šita kritika galų gale virsta gražiausia Kris- 
taus apologija. Tokį įspūdį gauname ne tik mes. Tokį įs- 
pūdį gavo ir pirmasis legendos „skaitytojas“ Alioša. Iva- 
nui baigus, jis sušuko: „Tavo poema yra Jėzaus pagarbi- 
nimas, bet ne paniekinimas, kaip tu norėjai!“ Vadinasi, ir 
Alioša suprato, kad Ivanas norėjo čia pasiteisinti, norėjo 
kritikuoti Kristaus tvarką; kad inkvizitoriaus lūpomis kal- 
bėjo jis pats, bet kad galų gale pro visus jo norus prasi- 
veržė gilesnė prasmė, priešinga protiniams Ivano sumany- 
mams. Užuot Kristų paniekinęs, sukritikavęs, parodęs Jo 
darbo absurdiškumą, Ivanas Jį galop pripažino ir pagarbi- 
no. Sąmoningai jis norėjo Aliošai parodyti, kad išsivys- 
tydama Kristaus tvarka prieina savo priešginybę. Tačiau, 
pasirinkęs poetinio simbolio kelią, jis pats priėjo savo no- 
IO eo ybe: jo kritika virto apologija. 

itoks legendos pasisukimas duoda pagrindo mums 
teigti, kad ji visa neišsisemia Ivano noru atsakyti Aliošai; 
kad Ivano pasiteisinimas ir savo pažiūrų pagrindimas su- 
daro tik pirmąjį planą, pro kurį prasiveržia gilesnės pers- 
pektyvos. Noras pasiteisinti yra ta konkretybė, iš kurios 
legenda gimė ir kuri davė jai dialektinę sąrangą. Tačiau 
supoetinta šita konkretybė įgijo aukštesnės prasmės, vir- 
to gilesnės tikrovės simboliu: jos dialektika praplatėjo, 
net suvisuotinėjo. Suvesti tad visą legendos prasmę tik į 
psichologinį Ivano reikalą apginti Aliošos akivaizdoje 

savo husistaiymą reikštų paneigti simbolinį šio veikalo 
pobūdį. Tokiu atveju mes suvoktume tik aną pirmąjį pla- 
ną, tik psichologinius jos rėmus, tik psichologinį jos mo- 
tyvą. Tuo tarpu antrasis jos planas, jos metafizinė sim- 
bolinė prasmė pasiliktų neatskleista. O be šitos prasmės 
ji būtų tik paprastas vaizdelis, net tam tikros rūšies pami- 
letas, klaidingai paties Dostojevskio ir kitų laikomas ge- 
riausiu jo veikalu. Mes anaiptol neneigiame legendos ry- 
šio — ir tai gana gilaus — su Ivano dvasia, su jo charak- 
teriu ir su jo pažiūromis. Didžiojo Inkvizitoriaus legendą 
galima psichologiškai aiškinti. Ivano asmenybei suprasti 
ji duoda labai daug vertingos medžiagos. Mes tik norime 
pasakyti, kad ši legenda peržengia Ivano asmenybę ir 
veda mus į bendresnę bei gilesnę problematiką; kad psi- 
chologinė jos prasmė dar nėra jai pati giliausia. Dosto- 
jevskio „Didysis inkvizitorius" yra Ivano atsakymas. Ta- 
čiau jis yra ir daugiau negu tik atsakymas. 

Čia mums darosi aiškus ir klausimas, ar galima šią le- 
gendą aiškinti skyrium nuo viso romano. Kai kas šią ga- 
limybę neigia. Guardini, pavyzdžiui, pastebi, kad „daž- 
nai pasitaikanti praktika imti legendą kaip užbaigtą visu- 
mą suklastoja ir autoriaus norą ir suardo meninį ryšį" 2. 
Guardini pažiūra, Dostojevskio „Didysis inkvizitorius" ga- 
li būti suprastas tik toje visumoje, kurioje jis stovi. Iš 
tikro, jeigu legendą suprasime tiktai kaip Ivano atsaky- 
mą, vadinasi, jeigu teiksime jai tiktai psichologinės pras- 
mės, tuomet nebus galima jos atskirti nuo romano visu- 
mos. Išsisemdama Ivano charakterio ir jo pažiūrų apsi- 
reiškimu, ji pasiliks suaugusi su jo asmenybės išsivysty- 
mu ir turės tokios pat prasmės, kaip ir visi kiti jo vidaus 
gyvenimo ženklai: jo istorijos apie vaikus, jo pokalbis 
su velniu haliucinacijos metu, jo kalba teisme. Kaip šių 
dalykų negalima išimti iš romano ir teikti jiems savaran- 
kiškos prasmės, taip nebus galima išimti nė „Didžiojo ink- 
vizitoriaus“. 

Tačiau jeigu ši legenda yra daugiau negu tik Ivano 
atsakymas, vadinasi, daugiau negu tik jo asmenybės ap- 
raiška, tuomet šitas „daugiau“ kaip tik leis ją atsieti nuo 
viso romano. Turėdama, mūsų pažiūra, gilesnę metafizinę 
prasmę, ji savaime nuo Ivano asmenybės atsipalaiduoja ir 
virsta savarankiška visuma: ne išviršine savo sąranga, 
ne psichologine savo medžiaga, bet ana gilesne tikrove, _ 


2 Op. cit, 114 p. 

kurią ji savo simbolika reiškia. Neišsisemdama psicholo- 
gine prasme, ji tuo pačiu neišsitenka Ivano asmenybėje 
ir pasidaro galima nagrinėti skyrium. Todėl atsiejant šitą 
legendą nuo viso „Brolių Karamazovų"“ romano, ji suvo- 
kiama kitu atžvilgiu negu tada, kai ji pasilieka kaip or- 
ganiška šio veikalo dalis. Paliekant ją romane, yra tei- 
giama psichologinė jos prasmė kaip Ivano dvasios ap- 
raiška. Atskiriant ją nuo romano, yra mėginama atskleisti 
metafizinė simbolinė jos prasmė, jau nebeturinti ryšio su 
Ivano charakteriu ir su jo pažiūromis. Legenda nėra Dos- 
tojevskio poetinės laisvės šuolis į šalį psichologiniu požiū- 
riu. Tačiau gilia savo simbolika ji vis dėlto pralaužia ro- 
mano sienas ir idėjiniu savo turiniu neišsitenka romano 
užbraižoje. Todėl nagrinėjant ją psichologiškai ir estetiš- 
kai, literatūriškai, ji turi būti imama „Brolių Karamazovų“ 
visumoje, nes šiais atžvilgiais ji yra tikra romano dalis. 
Bet nagrinėjant ją filosofiškai, ieškant metafizinės simbo- 
linės jos prasmės ir norint atskleisti jos antrąjį planą, ne 
tik galima, bet ir reikia ją imti skyrium nuo romano kaip 
savarankišką visumą. Šiuo atveju nenukenčia nei auto- 
riaus dvasinis noras apreikšti Ivano nusistatymą (psicho- 
loginė pusė), nei meninis ryšys pavaizduoti Ivano asme- 
nybės išsivystymą (estetinė pusė). Tuo tarpu legendos sim- 
boliškai reiškiama aukštesnė tikrovė atsiskleidžia mums 
visu savo grožiu ir nuostabumu. 


2. MORALINĖ LEGENDOS PRASMĖ 


Antra galimybė suprasti „Didžiojo inkvizitoriaus le- 
gendą“ yra aiškinti ją kaip Katalikybės kritiką. Šiai sam- 
pratai pagrindas glūdi taip pat pačioje legendoje arba, 
tiksliau sakant, racionaliniame jos aiškinime, kurį duoda 
pats Ivanas ir kurį Alioša papildo. 

Pasakodamas, kaip Kristus buvo inkvizitoriaus suim- 
tas ir įmestas į kalėjimą ir kaip naktį atėjęs inkvizitorius 
pradeda Jam kalbėti, o Kristus visą laiką tyli, Ivanas 
šitaip paaiškina Aliošai šios tylos priežastį: „Senis juk 
pats Jam pasakė, kad Jis neturi teisės ką nors dar pri- 
dėti prie to, ką anksčiau buvo pasakęs“. Ir kaip pavyzdį 
tuojau priduria Katalikybę: „Jeigu nori, tai kaip tik čia 
glūdi pagrindinis Romos Katalikybės bruožas — bent ma- 
no supratimu. Kitaip sakant: „Viskas Tavo yra atiduota 
popiežiui, viskas dabar yra pas popiežių. Tu geriau vi- 

siškai nesirodyk, nekliudyk mums bent prieš laiką". „Šita 
prasme, — tęsia toliau Ivanas,— jie (vadinasi, Romos kata- 
likai. — Aut.) ne tik kalba, bet ir rašo — bent jėzuitai. 
Aš pats esu tai skaitęs jų teologų raštuose“. Ivano tad 
aiškinimu, Kristus tyli todėl, kad Jam pats inkvizitorius 
užčiaupia burną primindamas, kad Jis kadaise pats savo 
mokslą ir savo valdžią perleidęs Petrui, o vėliau jo įpė- 
diniams. Ką tad naujo galėtų Kristus pridėti, ko nebūtų 
Bažnyčioje? Bažnyčia yra Kristaus darbo tęsinys. Ji esan- 
ti savaimingas Jo atneštos tvarkos išsivystymas. Todėl 
Kristui belieka tik nutilti šio išsivystymo akivaizdoje ir 
stebėti savo paties pasėtos sėklos brendimą. Juk Jis pats 
kadaise kalbėjo apie medį, kuris išauga iš mažučio grū- 
do. Per penkiolika šimtų metų šitas medis išaugo. O jei- 
gu jo viršūnėje atsistojo inkvizitorius, tai čia kaltas yra 
ne kas kitas kaip tasai grūdelis, kuriame jau glūdėjo vi- 
sos medžio užuomazgos. Inkvizitorius laiko save prigimtu 
Kristaus pasėtos sėklos vaisiumi ir todėl priima Kristaus 
tylą kaip savaime suprantamą dalyką. 

Baigus Ivanui pasakoti legendą, Alioša pradeda ją 
taip pat aiškinti Katalikybės kritikos prasme. Pastebėjęs, 
kad pasakojimas yra „Jėzaus garbinimas, o ne niekini- 
mas“ ir kad ją reikia kaip tik iaip suprasti, jis klausia 
Ivaną: „Ar tai yra ortodoksijos samprata? ... Tai Roma, 
ir tai ne visa Roma... Tai blogiausieji Katalikybės žmo- 
nės. Tai inkvizitoriai, jėzuitai... O tokių fantastinių žmo- 
nių, kaip tavo inkvizitorius, iš viso nėra... Mes pažįs- 
tame jėzuitus. Mes žinome, kas už jų slypi. Bet ar jie 
yra tuo, kuo tu juos vaizduoji? Anaiptol! Jie yra tik Ro- 
mos armija, įsteigti būsimai visus jungiančiai pasaulio 
imperijai su imperatoriumi, Romos Bažnyčios Galva, prie- 
šakyje... Tai jų idealas, bet be jokių paslapčių ir be di- 
dingos kančios... Tavo kenčiąs inkvizitorius yra tiktai 
fantazija“. Atsakydamas į šituos Aliošos priekaištus, Iva- 
nas vėl nurodo į Katalikybę: „Palauk, palauk, — kalbėjo 
Ivanas šypsodamasis.— Ar tu iš tiesų manai, kad šis pas- 
tarasis keleto šimtmečių katalikiškasis sąjūdis — vidur- 
amžiais ir vėliau — tikrai buvo ne kas kita kaip tik val- 
džios troškimas nešvarių žemės gėrybių dėlei?.. Aš tave 
primygtinai klausiu, kodėl tu manai, kad jėzuitai ir inkvi- 

zitoriai yra tik tam, kad įgytų medžiaginių gėrybių? Ko- 
dėl tu tiki, kad tarp jų nėra nė vieno kenčiančio, kuris 
kankintųsi dėl didelio skausmo ir dėl didelės meilės žmo- 

kad tarp jėzuitų galėjo juk atsirasti bent vienas vienin- 
telis, kuris, kaip ir jo inkvizitorius, mito dykumos šakne- 
lėmis, kovojo su savo kūnu, kuris tačiau mylėjo žmoniją 
ir galų gale pamatė, kad „milijonai likusiųjų Dievo pa- 
darų yra sukurti tik patyčiai, kad jie niekados nesusido- 
ros su savo laisve, kad iš šitų pagailos vertų sukilėlių 
niekados neišeis milžinai bokštui užbaigti“. Todėl tasai 
vienintelis grįžo iš dykumos ir prisidėjo prie... „išmin- 
tingų žmonių“. „Ar tu tikrai manai, — klausia Ivanas, — 
kad taip niekados negalėjo būti?“ 

Šiuo savo aiškinimu Ivanas nepaprastai pagilina pa- 
viršutinišką Aliošos turimą Katalikybės sampratą. Alio- 
šai atrodo, kad Romos šalininkai yra per menki būti Iva- 
no inkvizitoriaus atstovais, kad jie siekią tiktai valdžios, 
tiktai žemiškos galios ir garbės, bet neturį jokių šventų 
paslapčių, nekenčią jokios gilesnės kančios. Tuo tarpu 
Ivanas nurodo, kad ir tarp katalikų galį atsirasti kitokio 
pobūdžio žmonių; kad ir jie galį susijungti aukštesniam 
tikslui negu tik valdžia ir turtai; kad jie iš tikro galį būti 
laikomi inkvizitoriaus idėjų nešėjais. Pataisydamas Alio- 
šos sampratą, Ivanas tuo pačiu pagilina ir savo kritiką. 
Jam Katalikybė atrodo esanti ne sąjūdis pavergti pasaulį 
popiežiaus galiai, bet gilesnė inkvizitorinė idėja, savotiš- 
ka Kristaus priešginybė, savotiškas sąjūdis, siekiąs pa- 
klusti anai dykumų dvasiai, „dvasiai griovimo ir mirties“. 
Valdžios ir turtų noras esąs, pasak Ivano, tik paprastųjų 
Romos šalininkų troškimas ir siekimas. Tačiau labai ga- 
limas daiktas, kad „tarp Romos Bažnyčios galvų“ buvo 
ir tokių, kurie, kaip inkvizitorius, grįžo iš dykumų ir pa- 
siryžo padaryti žmones laimingus. „Kas žino, gal tasai 
prakeiktas senis, taip atkakliai ir savotiškai mylįs žmoni- 
ją, ir dabar tebegyvena ištisame būryje tokių pat atskirų 
senių, gyvena ne pripuolamai, bet sutartiniu būdu, tam 
tikroje sąjungoje, kuri jau seniai yra įkurta palaikyti pas- 
laptims, saugoti joms nuo nelaimingų ir bejėgių žmonių 
ir tuo būdu padaryti juos laimingus“. Pakaktų, kad atsi- 
rastų bent vienas vienintelis niekados nepavargstąs tok- 
sai žmogus, ir „gilesnė Romos idėja“ išeitų aikštėn. Iva- 
no tad pažiūra, Romos katalikybėje esama dviejų pusių: 
išviršinės, kuri reiškiasi valdžios ir turtų noru ir kuriai 
atstovauja visa minia kasdieninių žmonių, ir išvidinės, 
kuri reiškiasi noru padaryti žmones laimingus pataisant 
Kristaus mokslą ir kuriai atstovauja galbūt tik saujelė 
pačių aukščiausių Bažnyčios vadovų. Ivanas nė kiek ne- 

Pepio: kad jo inkvizitorius kaip tik priklauso šitai sau- 
jelei. 

Pats inkvizitorius savo kalboje taip pat nurodo į savo 
ryšį su Romos Bažnyčia ir save laiko jos atstovu bei jos 
darbo vykdytoju. Prisipažindamas, kad jis su savo šali- 
ninkais einąs jau nebe su Kristumi, bet su juo, jis pa- 
stebi: „Jau seniai mes esame ne su Tavimi, bet su juo; 
jau aštuoni šimtai metų. Jau aštuoni šimtai metų, kai mes 
iš jo paėmėme tai, ką Tu buvai atstūmęs; paėmėme aną 
paskutinę dovaną, kurią jis Tau siūlė rodydamas visas 
pasaulio karalystes. Mes paėmėme iš jo Romą ir cezarių 
kardą ir pasiskelbėme vieninteliais viešpačiais, vieninte- 
liais pasaulio valdovais, nors ligi šiol mes savo darbo ir 
nesame dar užbaigę“. Inkvizitoriaus mintis čia yra gana 
aiški. Jis kalba šešioliktajame šimtmetyje. Prieš aštuonis 
šimtus metų įvyko galutinis jo nusigrįžimas nuo Kris- 
taus ir susijungimas su antikristu, įvyko ne kuriuo kitu 
būdu, kaip tik prisiimant „cezarių kardą“. Nesunku įspė- 
ti, kad inkvizitorius čia turi galvoje bažnytinės valstybės 
įkūrimą, kada popiežius pasidarė ne tik dvasinis, bet ir 
pasaulinis valdovas. Gundydamas Kristų, velnias Jam ro- 
dė pasaulio karalystes ir jų didybę, žadėdamas jas ati- 
duoti, jei tik Jis puls ant kelių ir jį pagarbins. Bet Kris- 
tus atstūmė šitą gundymą. Tuo tarpu Romos bažnyčia, 
Įvano pažiūra, šiam gundymui atsispirti nepajėgė. Aštun- 
tajame savo gyvenimo šimtmetyje ji pasidavė pagundai, 
prisiėmė pasaulio karalystę, cezarių kardą ir skeptrą ir 
tuo būdu pagarbino požemių viešpatį. Nuo tada inkvizi- 
torius ir mano einąs jau nebe su Kristumi, bet su juo. 
Nuo tada ir visa Romos Bažnyčia esanti virtusi Kristaus 
tvarkos priešginybe. 

Galop legendos išviršinės aplinkybės taip pat yra su- 
sietos su Katalikybe. Vyksmas vyksta šešioliktajame šimt- 
metyje Ispanijoje, Sevilijos mieste „baisiausios inkvizici- 
jos metu, kada Dievo garbei kasdien mušė į dangų lau- 
žų liepsnos“, kurios degino eretikus. Legendos perkėlimas 
į Ispaniją turi gilesnės prasmės, negu iš sykio atrodo. Is- 
panija buvo šalis, kurioje Bažnyčios susijimas su valstybe 
buvo ypatingai ryškus. Jeigu kituose Europos kraštuose 
inkvizicija buvo daugiau ar mažiau bažnytinis dalykas, 
tai Ispanijoje ji greitai virto valstybės reikalu. Valstybė 
savo reikalams pajungė bažnytinius Organus ir dvasiniu 
neištikimumu pridengė savo priešų persekiojimą. Todėl 
Ivanui šitas kraštas labiausiai ir tiko parodyti, kur nueina 

Bažnyčia, susidėjusi su pasauline galia. Cezarių kardo pri- 
siėmimas buvo sykiu ir šitam kardui nusilenkimas. Le- 
gendos vieta šiuo atžvilgiu yra gilios simbolinės prasmės. 
Tas pat reikia pasakyti ir apie jos veikėjus. Kristus pa- 
sirodo kaip tik tada, kai „iš vakaro puikioje atviroje aikš- 
tėje karaliaus, viso dvaro, didikų, kardinolų ir gražuolių 
damų akivaizdoje, akivaizdoje nesuskaitomų Sevilijos mi- 
nių didžiojo inkvizitoriaus įsakymu ad majorem Dei glo- 
riam buvo sudeginta iš sykio visas šimtas eretikų“. At- 
rodo, tarsi Kristus nusigąstų šios „aukos“, virtusios Jo 
įsteigtos Nekruvinos Aukos priešginybe, tarsi prisimintų 
savo pranašo Dovydo žodžius „holocaustis non delecta- 
beris” (Ps 50, 17) ir todėl nužengtų žemėn pažiūrėti, ko- 
dėl šitaip yra atsitikę. Jungdamas Kristaus pasirodymą su 
pačiu didžiausiu inkvizicijos siautėjimu, Ivanas kaip tik 
nori atkreipti dėmesį į Katalikybę ir į jos istorinio reiš- 
kimosi būdus. Galop didysis inkvizitorius yra kardinolas, 
taigi vienas iš aukščiausių Romos Bažnyčios vadų. Dar 
daugiau, jis yra sykiu ir vienuolis, kasdieniniame gyve- 
nime dėvįs ne kardinolo purpurą, bet paprastą „šiurkštų 
vienuolio abitą“. Vadinas, jis jungia savyje ne tik bažny- 
tinę išviršinę galią, bet ir išvidinę bažnytinę dvasią: t0- 
bulumo ir askezės dvasią. Jis yra reiškėjas ir išvidinio, 
ir išviršinio Romos Bažnyčios gyvenimo. Šiuo atžvilgiu jis 
taip pat yra gilios reikšmės simbolis. Jis atstovauja visai 
Bažnyčiai. 

Visa tad „Didžiojo inkvizitoriaus legendos“ sąranga — 
Ivano bei Aliošos aiškinimai, inkvizitoriaus prisipažinimai, 
išviršinės aplinkybės (laikas, vieta, veikėjai) — pagrįstai 
leidžia ją laikyti Katalikybės, kiek ji reiškiasi Romos 
Bažnyčioje, kritika, ir tai neatlaidžia kritika. Romos Baž- 
nyčia esanti į savo priešginybę išsivystęs Kristaus moks- 
las. Istorijoje ji atstovaujanti prievartiniam inkvizitoriš- 
kam pradui. Ji paklususi dykumos dvasiai ir įvykdžiusi jos 
reikalavimus, kuriuos Kristus kadaise buvo atmetęs. Todėl 
legendos ryšio su Romos Bažnyčios smerkimuų paneigti 
negalima. Sia prasme ji ne kartą buvo aiškinta. Dar dau- 
giau, Katalikybės priešai pirmieji ją platino kaip vieną 
iš savos kovos priemonių. Ir nenuostabu. Romos Baž- 
nyčia buvo vienas iš labiausiai nekenčiamų Dostojevskio 
dalykų. Būdamas esmingai rusiškas ir Dievo Karalystę per- 


3 Plg. Hetuviškąjį prof. A. Janulaičio, vieno iš Lietuvos antikata- 
likų, vertimą (Vilnius, 1913). 

gyvendamas kaip grynai pnėumatinę bendruomenę, jis 
negalėjo suprasti juridinės Vakarų dvasios ir pajausti 
bažnytinių institucijų prasmės. Jam todėl ne tik visa va- 
karietiškoji kultūra atrodė tarsi gražūs kapinių pamink- 
lai, bet ir Romos Bažnyčia buvo jo laikoma nutolusia nuo 
tikrosios Kristaus dvasios. Šitą tad savo pažiūrą jis ir ob- 
jektyvavo „Didžiojo inkvizitoriaus legendoje". 

Vis dėlto būtų klaida galutinę legendos prasmę tema- 
tyti šioje Katalikybės kritikoje. „Didžiojo inkvizitoriaus 
legenda” yra ir Ivano atsakymas, ir Katalikybės kritika. 
Šalia psichologinės prasmės, ji turi ir moralinę prasmę — 
parodyti Katalikybės nukrypimus ir tuo pačiu išaukštinti 
pravoslaviją. Tačiau kaip ji yra daugiau negu tik atsa- 
kymas, taip lygiai ji yra ir daugiau negu tik kritika. Šiuo 
atžvilgiu yra labai teisinga W. Rozanovo pastaba, kad 
visi senio prisipažinimai slepia savyje vedamąsias Romos 
Bažnyčios idėjas. Tačiau vargiai galima pašalinti mintį, 
kad šitos idėjos yra sykiu ir visos žmonijos išpažintis, iš- 
mintingiausias ir įžvalgiausias jos pačios likimo apmąs- 
tymas. Rosanovo nuomone, pro kritinį legendos paviršių 
mums prabyla kažkas gilesnio, kažkoks kitas pradas, su- 
sijęs su visa žmogiškąja prigimtimi ir su visu jo gyveni- 
mu. Katalikybės kritika čia yra tik lukštas, kuris priden- 
gia žymiai gilesnį branduolį. 

Jeigu norėtume „Didžiojo inkvizitoriaus legendą“ lai- 
kyti tiktai Katalikybės kritika, turėtume paneigti ją kaip 
Ivano atsakymą. Norėdamas išlieti savo neapykantą Ro- 
mos Bažnyčiai, Dostojevskis negalėjo šitos legendos dėti 
į Ivano lūpas ir net padaryti jį jos kūrėju. Tokiu atveju 
legenda būtų ne Ivano atsakymas Aliošai, ne jo nusista- 
tymo apgynimas, bet šito nusistatymo paneigimas ir su- 
griovimas. Aliošos nurodymas į Kristų kaip tik būtų tokiu 
atveju Ivano pripažintas. Jeigu Ivanas, pasakodamas 1e- 
gendą, nori sukritikuoti Romos Bažnyčią, parodydamas 
jos nukrypimą nuo tikrojo Kristaus mokslo, tai jis aiškiai 
jau iš pat pradžios atsistoja Kristaus pusėje ir darosi Jo 
gynėju prieš inkvizitorių. Tačiau šitokia prielaida prieš- 
tarauja pačiam pagrindiniam Ivano nusistatymui — paro- 
dyti, kad ir Kristaus mokslas yra absurdiškos tvarkos pa- 
grindėjas; kad Aliošos nurodymas į Kristų blogio ir kan- 
čios problemos anaiptol neišsprendžia. Ivanas nėra Kris- 

taus gynėjas, bet Jo kritikas. Taip jį, kaip matėme, su- 
prato ir Alioša. Alioša aiškiai jautė, kad Ivanas norėjo 
Kristų paniekinti. Jeigu legendos pabaigoje išėjo kitaip, 

tai ne dėl to, kad Ivanas pats būtų to norėjęs, bet dėl to, 
kad legenda, pastatyta ant dialektinio principo, pati pasi- 
suko prieš jos autorių, 

Tačiau būdamas Kristaus kritikas ir norėdamas Jį pa- 
neigti, Ivanas tuo pačiu negali būti kritikas Romos Baž- 
nyčios, kuri, jo nuomone, esanti savaimingai ir natūraliai 
išsivysčiusi Kristaus mokslo priešginybė. Ivanas Romos 
Katalikybės nekritikuoja, bet tiktai rodo. Jis nelygina jos 
su Kristaus mokslu kaip su idealu, nuo kurio ji būtų nu- 
tolusi ir už tai verta pasmerkimo. Anaiptio)! Jis joje regi 
tik logišką Kristaus principų išsivystymą. Ivanas visu sa- 
vo pasakojimu nori Aliošą įtikinti, kad Kristaus paskelb- 
ta tvarka taip lygiai yra absurdiška, kaip ir Dievo sukur- 
toji. Ir štai Romos Bažnyčioje jis randa konkretų ir isto- 
rinį šito absurdiškumo įsikūnijimą. Todėl Katalikybė tar- 
nauja Ivanui ne kaip kritikos objektas, bet kaip pavyzdys, 
kaip jo pažiūrų patvirtinimas. Jis tiesiog džiūgauja tokį 
pavyzdį radęs ir todėl nesutinka su Aliošos mėginimu Ka- 
talikybės panašumą su inkvizitorine idėja neigti arba jį 
suprasti tik paviršutiniškai. Pats Ivanas kaip tik mėgina 
jo atrastą pavyzdį Katalikybėje išaiškinti „gilesne Romos 
idėja“, kurioje glūdėtų ir žmonijos meilė, ir didinga kan- 
čia, ir sykiu logiškai įvykdytas nusigręžimas nuo Kris- 
taus. Romos Bažnyčioje, Ivano pažiūra, nebėra Kristaus, 
nes ji jau aštuntajame šimtmetyje nuėjusi su juo. Tačiau 
pati Bažnyčia dėl to nesanti kalta. Dėl to kaltas esąs Kris- 
tus, kuris skelbęs tokius principus, kad jie, vykdomi rea- 
liame gyvenime, neišvengiamai atsigręžę prieš Jį patį ir 
Jį paneigę. Katalikybė esanti tik nuoseklus Kristaus prin- 
cipų išsiskleidimas istorijoje. Ivanas nuolatos pabrėžia ink- 
vizitoriaus darbo gilų ryšį su laiku. Penkiolika šimtų metų 
inkvizitorius su savo šalininkais kentėjęs dėl žmonių lais- 
vės, kol galop ją pergalėjęs. Aštuoni šimtai metų jis jau 
nebesąs su Kristumi. Visi šitie laiką reiškią posakiai rodo, 
kad Ivano priskirtam Kristaus principų absurdiškumui rei- 
kalinga tam tikra istorija, reikalingas tam tikras laiko 
tarpsnis, kuriame jie išsiskleidžia ir apreiškia savo nesu- 
derinamumą su žmogaus prigimtimi. Romos Bažnyčia kaip 
tik esanti šitoks istorinis padaras, šitoks Kristaus dėsnių 
išsiskleidimas laike. Ji nesanti nuo Kristaus nuklydusi, 
pamesdama pradinį savo kelią. Priešingai, ji esanti tikrasis 
Kristaus tvarkos išsivystymas ir tuo būdu Jo paties panei- 
gimas. į 


61 


——————— a 


Tik šitaip suprantant Ivano nusistatymą Romos Bažny- 
čios atžvilgiu galima suderinti legendą kaip jo atsakymą 
Aliošai su tais nuolatiniais jo paties nurodymais į Kata- 
likybę, į jėzuitus ir inkvizitorius. Mums šitie nurodymai 
skamba kaip kritika, žiauri ir nepagrįsta, nes mes Kris- 
taus principus laikome idealu. Kritika jie atrodė ir Alio- 
šai, kadangi ir jis yra ištikimas Kristui. Tačiau Ivano 
lūpose šitie nurodymai yra tik nušvietimas, tik pavyzdys, 
kuriuo jis nori konkrečiai pavaizduoti neišvengiamą Kris- 
taus mokslo eigą į Jo paties priešginybę. Todėl šitas pa- 
vyzdys ne tik neprieštarauja jo nusistatymui, bet dar la- 
biau jį sustiprina. Jis ne tik nėra Kristaus apgynimas, bet 
dar didesnė Jo kritika. Romos Bažnyčia legendoje yra 
kritikuojama, tik žiūrint iš mūsų, bet ne iš Ivano pusės. 

Kaip tik todėl šita kritika ir negali sudaryti galutinės 
prasmės legendos visumoje. Legenda yra kritika. To neig- 
ti negalima. Tačiau šita kritika nėra giliausias ir galutinis 
legendos uždavinys. Pro visą šitą kritiką, kaip ir pro psi- 
chologinį Ivano atsakymą, prabyla žymiai gilesnė prob- 
lematika negu tik manomas Romos atitrūkimas nuo Kris- 
taus. Pro ją prabyla, kaip Rozanovas aukščiau buvo paste- 
bėjęs, visos žmonijos išpažintis, viso jos likimo apmąs- 
tymas, visos jos istorijos teismas. Kaip visur, taip ir „Di- 
džiojo inkvizitoriaus legendoje“ pasirodo nepaprastas Do- 
stojevskio žaidimas priešginybėmis. Teisdamas Kristų, in- 
kvizitorius nuteisia patį save. Kritikuodamas Kristų, Ivanas 
jį apgina. Piešdamas Romos Bažnyčios vaizdą, jis nupiešia 
esminį visos žmonijos paveikslą. „Didžiojo inkvizitoriaus 
legenda” virsta žmonijos gyvenimo simboliu. Ji reiškia 
daugiau negu pasako. Todėi Th. Kampmannas teisingai 
teigia, kad „kas per daug prisiriša prie žodinės poeto 
kalbos, yra tykomas pavojaus pasidžiaugti tiktai Dosto- 
jevskio šventyklos fasadu, bet neįžengti į jos vidų ir ne- 
suprasti tų amžinųjų klausimų, kuriuos pranašas kelia“ *. 
Žiūrint paviršiumi, „Didžiojo inkvizitoriaus legenda" yra 
ir Ivano atsakymas Aliošai, ir Romos Bažnyčios kritika, 
Bet tai yra tik šio didingo pastato fasadas. Jis yra realus 
ir aiškiai regimas. Tačiau jis yra dar ne viskas. Už jo ei- 
na pati šventovė, toji aukštesnė realybė, į kurią fasadas 
nurodo. Todėl mes kaip tik dabar norėtume peržengti šio 
fasado slenkstį ir įsibrauti į vidų, mėgindami pačioje šven- 
tykloje paskaityti tuos klausimus, kuriuos Dostojevskis 


* Plg. Dostojevskij in Deutschland, 193—194 p., 1931. 

ten yra iškėlęs ir sprendęs vedamas ne estetinės kompo- 
zicijos, ne rūsčios neapykantos, bet Los visuotinės meilės 
žmonijai, kuria yra būdingi visi jo veikalai ir kuriai pri- 
lygti vargiai gali kuris kitas pasaulio rašytojas *. 


3. METAFIZINĖ LEGENDOS PRASMĖ 


Norėdami suvokti giliausią „Didžiojo inkvizitoriaus 1e- 
gendos" prasmę, turime išeiti ne iš vieno kurio jos pra- 
do, ne iš vienos kurios joje glūdinčios idėjos, bet iš jos 
visumos, iš jos pilnutinės sąrangos. Atskiri pradai, atski- 
ros idėjos, net atskiros dalys yra tik šitos visumos išsi- 
skleidimas ir konkretus apsireiškimas. Jos šitą visumą pa- 
laiko, jos iškelia ją aikštėn, tačiau jos dar nėra pati 
šita visuma savo esmėje. Visuma glūdi giliau. Ji yra ta- 
sai išvidinis ryšys, toji neregima, bet reali forma, kuri 
sujungia atskiras idėjas tarp savęs, kuri jas suriša į vieną 
paveikslą ir kuri todėl neša mūsų ieškomą gilesnę ir ga- 
lutinę prasmę. Kas tad sudaro „Didžiojo inkvizitoriaus le- 
gendos“ visumą? Kas yra jos anas išvidinis ryšys, anoji 


5 Šioje vietoje autorius nori pareikšti savo nuomonę legendoje 
esančios Vakarų Bažnyčios kritikos atžvilgiu. Šita kritika Dostojevskio 
pasakojime yra perteikiama ne tiesiog, peikiant Bažnyčios darbus ar 
jai vadovaujančių asmenų gyvenimą, bet jungiama asmeniškai su Kris- 
taus mokslo kritika. Didysis inkvizitorius, kaip kardinolas ir vienuolis, 
atstovaudamas Vakarų Bažnyčiai, nori parodyti, kad jis buvęs nuosek- 
lus, nutoldamas nuo Kristaus, kadangi šis skelbęs neįvykdomus ir žmo- 
gaus prigimčiai per sunkius dėsnius. Tačiau, kaip matysime vėliau, vi- 
sa ši inkviziloriška Kristaus mokslo kritika neturi jokio pagrindo. Tuo 
pačiu netenka pagrindo ir Dostojevskio nurodymas į Vakarų Bažnyčią 
kaip į Kristaus priešginybę. Šioje studijoje vykdomas Kristaus mokslo 
apgynimas tuo pačiu virsta ir Romos Bažnyčios apgynimu. Be abejo, 
tuo autorius nenori pasakyti, kad joje nebūtų ydų, kilusių iš žmogiš- 
kojo prado. Tačiau tokių ydų esama kiekvienoje religinėje bendruome- 
nėje. Bet kaip tik ne šias ydas turi galvoje Dostojevskis. Savo legen- 
doje jis nori parodyti ne kasdienines žmogiškąsias Bažnyčios blogybes, 
bet aną „aukštesnę Romos idėją“, kurios esmę sudarąs nutolimas nuo 
Kristaus. Iš tikro tačiau šita idėja, kaip matysime, yra paties Kristaus 
idėja. Atsilaikiusi prieš inkvizitoriaus kritiką, ji tuo pačiu netenka tos 
prasmės, kurią jai norėjo teikti Dostojevskis. Didysis inkvizitorius gi- 
liausia savo esme yra ne Romos Bažnyčios atstovas, bet atstovas jo, 
vadinasi, anos dykumų dvasios; atstovas žmogiškojo prado, pasidavusio 
trims gundymams ir tuo pačiu nutolusio ir nuo Kristaus, ir nuo Jo 
įsteigtos Bažnyčios. Inkvizitoriaus kelias yra ne principinis Romos Baž- 
nyčios, bet su dykumų dvasia einančio ateistinio ir nihilistinio žmogaus 
kelias, nepaisant kur šitas žmogus apsireikštų. 

išvidinė forma, iš kurios kyla atskiros idėjos ir atskiri 
pradai? 

Atidus legendos skaitytojas lengvai gali pastebėti, kad 
šitas Dostojevskio pasakojimas yra ne kas kita kaip pla- 
tėlesnis aiškinimas trijų Kristaus gundymų dykumoje. Prieš 
pradėdamas viešąjį savo gyvenimą bei veikimą, Kristus 
buvo dvasios nuvestas į dykumą, kad iškęstų tris nepa- 
prastos reikšmės turinčius gundymus (Mt 4, 1—11). Gun- 
dymų istorija evangelijose yra aprašyta trumpai ir pa- 
prastai. Tačiau jos prasmė yra labai gili. Ji tad visais 
laikais yra traukusi savęsp mąstytojų dėmesį, ir ne vienas 
teologas bei filosofas yra ėmęsis ją aiškinti. Šiuo keliu 
ėjo ir Dostojevskis. Ir jis sava „Didžiojo inkvizitoriaus 
legenda" mėgino pažvelgti į gundymų prasmę ir duoti 
jiems platesnių bei gilesnių perspektyvų. Tiesa, tai jis 
padarė ne racionalinės reileksijos ir atotraukos, bet konk- 
retaus poetinio vaizdo keliu, Tačiau iš esmės čia niekas 
nepakito. „Didžiojo inkvizitoriaus legenda“, nors ir bū- 
dama poetinis kūrinys, virto trijų gundymų interpreta- 
cija. 

Jau pačioje savo kalbos pradžioje inkvizitorius užsime- 
na apie kažkokius „įspėjimus bei nurodymus", kurių ne- 
stigę Kristui, tačiau į kuriuos jis nekreipęs dėmesio ir jų 
nepaklausęs. Šitie įspėjimai bei nurodymai pasirodo mjs- 
lingi ir pačiam pirmajam legendos klausytojui Aliošai. 
Jis pertraukia Ivano pasakojimą ir paklausia: „Ką gi reiš- 
kia „Tau nestigo įspėjimų ir nurodymų?” Tuomet Ivanas 
pastebi: „Šitas punktas yra pats svarbiausias, ir dėl jo leis- 
ki seniui išsikalbėti“. Išsikalbėjimas trunka ligi pat 1e- 
gendos galo. Visa „Didžiojo inkvizitoriaus legenda“ yra 
vienas didelis ir ilgas šito senio išsikalbėjimas. Tačiau 
šitas išsikalbėjimas iš tikro yra nę kas kita kaip minėtų 
„įspėjimų bei nurodymų" gvildenimas; kaip noras paro- 
dyti, kad jų nepaklausęs Kristus padaręs nebepataisomą 
klaidą. O šitie įspėjimai bei nurodymai, kaip ir pats ink- 
vizitorius savo kalboje aiškiai pasisako, yra anie trys 
gundymai, kuriuos Kristus turėjo pakelti dykumose. 

„Baisi ir išmintinga dvasia, savęs naikinimo ir nebūties 
dvasia, didžioji dvasia kalbėjo Tau dykumoje. Kaip raš- 
tai sako, ji Tave gundžiusi“. Iš šitos tad dvasios ir kilo“ 
anie įspėjimai bei nurodymai. Ji davė Kristui ženklą ne- 
sielgti pagal savo principus, bet paklausyti jos patarimų. 
Bet Kristus atmetė jos pasiūlas, laikydamas jas gundy- 
mais, „Negundysi Viešpaties savo Dievo" (Mt 4, 7)— bu- 

vo aiškus Kristaus atsakymas, palydėtas žodžių „vade, sa- 
tana” (4, 10). Dykumų dvasios įspėjimus ir nurodymus 
Kristus pergyveno ne kaip ženklus, kylančius iš pačios 
būties ir todėl vertus svarstyti, bet kaip ateinančius iš me- 
lagingo proto, todėl reikalingus atstumti net jų giliau 
nenagrinėjus. Iš tikro Kristus velnio pasiūlų nesklaido, 
net jų nekrilikuoja. Jis tik paprastai jas atmeta amžinos 
reikšmės turinčiais trimis posakiais: „Ne viena tik duona 
žmogus yra gyvas, bet kiekvienu žodžiu, kuris išeina iš 
Viešpaties lūpų“ —,,Negundysi Viešpaties savo Dievo“ — 
„Viešpatį savo Dievą garbinsi ir Jam vienam tarnausi“, 
Šitie trys posakiai yra trys mostai, kuriais Kristus atmeta 
tris dykumų dvasios pasiūlymus. Gundytojo akivaizdoje 
Kristus elgiasi kaip būties Valdovas. Jis žvelgia į jos es- 
mę ir regi dykumų dvasios melą. Todėl Jis juo ir nusi- 
krato tarsi dulkėmis nuo savo sandalų. 

Tačiau inkvizitorius į visa tai žiūri jau kitaip. Kaip 
visur, taip ir čia jis mėgina „pataisyti“ Kristaus nusista- 
tymą ir Jo elgesį. Dykumų dvasios padarytas Kristui pa- 
siūlas jis laiko ne gundymu, ne melu, bet giliausia tiesa, 
kokia tik kada nors pasaulyje buvusi pasakyta. Todėl jis 
ir imaši šitą „tiesą“ analizuoti. Kristus prie gundymų ne- 
sustojo nė valandėlės. Inkvizitorius jiems skiria visą savo 
ilgą kalbą. „Kaip raštai sako, — pradeda jis,— ji tave gun- 
džiusi. Bet ar tikrai? Ar buvo galima pasakyti ką nors 
teisingesnio, ką ji Tau anais trimis klausimais siūlė, ką 
Tu atmetei ir kas raštuose vadinama „gundymais“? Aš 
Tau sakau, jei žemėje buvo kada nors tikras, niekados 
neregėtas, į audrą panašus stebuklas, tai kaip tik aną die- 
ną, aną trijų gundymų dieną. Šitų trijų klausimų iškili- 
mas buvo stebuklas“. Inkvizitorius teisingai jaučia, kad 
minėtų gundymų pasirodymas iš tikro buvo sprendžia- 
masis dalykas. Nuo Kristaus nusistatymo jų atžvilgiu pri- 
klausė ne tik Jo paties, bet ir viso pasaulio likimas. Kaip 
ne vieną sykį istorijoje, taip ir aną dieną žmonija buvo 
atsidūrusi kryžkelėje: eiti su Kristumi ar pasukti dykumų 
dvasios keliu. Kristus nė kiek nesvyruodamas apsispren- 
dė pagal dieviškąją savo esmę ir gundymus atstūmė, Ta- 
čiau dėl to jie neišnyko. Dykumų dvasios sykį užbrėžtas 
kelias pasiliko nuolatos gyvas ir viliojąs. Dar daugiau, 
jis pamažu skverbėsi į žmonijos konkretų kasdieninį gy- 
venimą, pamažu platėjo, kreipdamas ją nuo Kristaus ke- 
lio, ir štai — po penkiolikos šimtmečių inkvizitorius ga- 
lėjo Kristui pranešti „pataisęs“ Jo mokslą gundymų pa- 

klausydamas ir juos padarydamas šito „pataisyto" gyve- 
nimo pagrindu. Dykumų dvasios pasiūlos yra ne tik vien- 
kartinė apraiška, kadaise palietusi istorinį Kristaus asme- 
nį, bet ir esminė istorijoje veikianti jėga, esminis istori- 
jos pradas, kuris yra nuolatos gyvas, kuris todėl nuolatos 
žmoniją vilioja ir gundo. Jo apsireiškimas Palestinos dy- 
kumoje buvo tik begalinis susikaupimas Dievažmogio aki- 
vaizdoje. Jis, kaip ir nuodėmė bei mirtis, buvo sulaužytas 
savo esmėje. Tačiau pasiliko veikti savo konkrečiomis 
apraiškomis. Tai, ką Kristus iškentė dykumoje, turi iš- 
kęsti visa žmonija savo istorijoje. Todėl inkvizitorius ir 
sako, kad jeigu prileistume galimybę, jog anie trys klau- 
simai būtų be pėdsakų išnykę iš knygų, ir jeigu juos iš 
naujo būtų reikėję sugalvoti ir vėl į raštus įdėti, vargiai 
būtų buvę galima surasti ką nors, „kas savo jėga, galybe 
ir gilumų“ būtų bent iš tolo panašūs į anuos tris „galin- 
gos ir išmintingos“ dvasios pastatytus klausimus, net jeigu 
šiam reikalui būtų susirinkę „visi žemės išminčiai, valdo- 
vai, kunigai, mokslininkai, filosofai ir poetai". Trimis gun- 
dymais buvo išreikštas visas tolimesnis žmonijos kelias. 
Jais buvo pasakytas slapčiausias žmogaus likimas. Juose 
atsiskleidė toji žmogiškosios prigimties pusė, nuo kurios 
Kristus nusigrįžo, ant kurios Jis savo mokslo nestatė ir 
todėl, inkvizitoriaus nuomone, pralaimėjo. Atsistojęs prieš 
Kristų kaip Jo mokslo „taisytojas“ ir neva neišmintingo 
Jo elgesio smerkėjas, inkvizitorius tuo pačiu virsta trijų 
gundymų apologetu. 

Savo kalboje jis tad ir imasi šituos gundymus nagri- 
nėti. Inkvizitorius kalba labai sistemingai. Jis išdėsto vie- 
ną gundymą po kito, atskleidžia kiekvieno jų reikšmę 
žmogui, parodo tas perspektyvas, kurios būtų įvykusios, 
jeigu Kristus būtų dykumų dvasios paklausęs. Visa jo 
kalba yra subtili ir gili šitų gundymų sklaida. Tačiau šita 
kalba yra sykiu ir pačios legendos turinys. Visa, ką Iva- 
nas pasakoja prieš inkvizitoriaus kalbą, ką jis įterpia jos 
eigoje arba ką prideda jai pasibaigus, yra reikšmingi mo- 
mentai, bet jau nebe esminiai. Jie priklauso prie legen- 
dos rėmų, prie išviršinių aplinkybių; jie paryškina vieną 
kitą legendos mintį, jie sudaro ryškesnį jos foną, tačiau 
jos prasmės nekeičia. Legendos esmė ir prasmė glūdi in- 
kvizitoriaus kalboje, 

Tačiau šita kalba, kaip sakėme, yra trijų gundymų aiš- 
kinimas. Tuo pačiu ir „Didžiojo inkvizitoriaus legenda“ 
virsta šitų gundymų savotiška interpretacija. Ji yra ši- 

tiems gundymams palenkta kaip esminiam savo turiniui. 
Trys gundymai yra legendos pagrindas, legendos turinys, 
į kurį krypsta visos išviršinės paryškinamosios aplinky- 
bės. Legendos medžiagą sudaro ne psichologinis Ivano 
noras pateisinti savo nusistatymą Dievo bei pasaulio at- 
žvilgiu (šitas noras yra tik molyvas), ne moralinė Kata- 
likybės kritika (šita kritika yra tik pavyzdys), bet meta- 
fizinė anų trijų „galingos ir išmintingos dykumų dvasios“ 
klausimų reikšmė. „Didžiojo inkvizitoriaus legenda“ yra 
simbolinis Mato evangelijos ketvirto skyrelio praplėtimas. 

Tačiau kas gi yra patys šitie trys klausimai arba trys 
gundymai savyje? Į tai atsako patsai inkvizitorius: „Iš 
tikro šituose trijuose klausimuose yra suimta ir savo vi- 
sumoje iš anksto išreikšta visa tolimesnė žmonijos istori- 
ja. Jais yra pasakyta trys dalykai, kuriuose susitinka visi 
neišsprendžiami istoriniai žmogiškosios prigimties priešta- 
ravimai. Anuo metu,— tęsia toliau inkvizitorius, — to dar 
nebuvo galima žinoti, nes ateitis nebuvo suvokiama. Bet 
dabar, praėjus pusantro tūkstančio metų, mes matome, 
kad šituose klausimuose viskas teisingai buvo įspėta, kad 
jiems nieko negalima nei pridėti, nei atimti“. Kitaip sa- 
kant, Kristaus gundymai yra sutelktinis žmonijos istorijos 
vaizdas, o žmonijos istorija yra šitų trijų gundymų išsi- 
skleidimas ir konkretus apsireiškimas gyvenime. Tai, kas 
aną kartą vyko dykumoje, vyksta kiekvieną dieną visoje 
žmonijos istorijoje. Trijuose gundymuose slypi žmogiško- 
sios prigimties priešginybės, kurios istorijoje išauga ir 
išsivysto. Trys gundymai yra tarsi sėkla, kuri pamažu ke- 
roja į platų istorijos medį. Todėl inkvizitorius, kalbėda- 
mas apie šitų gundymų svarbą ir apie reikalą juos žuvi- 
mo atveju vėl atstatyti, anksčiau ir buvo užsiminęs apie 
„tris žodžius, tris žmogiškuosius sakinius, kurie išreikštų 
visą būsimąją istoriją“. Inkvizitoriaus nuomone, net visi 
pasaulio išminčiai, filosofai ir poetai negalėtų tokių sa- 
kinių sugalvoti. Tuo tarpu dykumos dvasia juos sugalvo- 
jo ir tuo būdu visą būsimą pasaulio istoriją jais išreiškė, 

Šitoje vietoje mes kaip tik ir prieiname prie „Didžiojo 
inkvizitoriaus legendos“ galutinės prasmės. Legendos tu- 
rinį, kaip sakėme, sudaro inkvizitoriaus kalba. Inkvizito- 
riaus kalbos turinį sudaro trijų gundymų sklaida ir aiški- 
nimas. Trijų gundymų turinį sudaro žmonijos istorija. Tuo 
būdu savaime, tiesiog silogistiškai išeina, kad legendos 
galutinė — metafizinė prasmė yra atskleisti žmonijos is- 
torijos vaizdą ir parodyti joje siaučiančias žmogiškosios 

prigimties priešginybes. Pasinaudodamas trimis gundy- 
mais, Dostojevskis stato prieš mūsų akis tąjį žmonijos ke- 
lią, kuris prasidėjo Kristumi ir baigsis visuotiniu pasau- 
lio sudužimu. Kristus stovi šio kelio pradžioje ir pabai- 
goje. Baigdamas savo kalbą, inkvizitorius aiškiai prisime- 
na paskutinį Kristaus atėjimą ir paskutinį pergalintį su- 
sidūrimą su tais pačiais trimis gundymais, kiek jie buvo 
reiškęsi pasaulio istorijoje. „Žmonės kalba,— sako inkvi- 
zitorius,— kad Tu ateisi ir iš naujo nugalėsi; kad Tu at- 
eisi su savo išrinktaisiais, su savo išdidžiaisiais ir galingai- 
siais". Šitas galutinis atėjimas neduoda, kaip matysime 
vėliau, inkvizitoriui ramybės, ir šis ruošiasi anam pasta- 
rajam susidūrimui. Tačiau šiuo metu tasai atėjimas atro- 
do esąs dar toli, ir todėl inkvizitorius dar turįs laiko Kris- 
taus mokslą „taisyti“. Dykumoje Kristus buvo pradėtas 
gundyti. Jo aipirktajame pasaulyje šitas gundymas trun- 
ka visados. Amžių pabaigoje jis bus galutinai atmestas. 
Tačiau kol tai įvyks, gundymų ir jiems nusilenkimo grės- 
mė yra didelė ir visiškai reali. Ne vienas iš tikro jiems 
pasiduoda. Ne vienas pagarbina dykumų dvasią ir prisi- 
ima jos pasiūlas. Ne vienas jai nusilenkia, kad gautų duo- 
nos, kad būtų apspręstas nuostabių, nesuprantamų ženklų, 
kad būtų net prievarta įjungtas į žmonijos masę. Visa 
pasaulio istorija yra pilna tokių nusilenkimų. Visa isto- 
rija yra pilna priešginybių, pilna kovos tarp Kristaus ir 
dykumų dvasios. „Didžiojo inkvizitoriaus legendoje“ Dos- 
tojevskis mums kaip tik šitą kovą, šitas priešginybes ir 
rodo. Aną dieną dykumoje akis į akį susidūrė du prie- 
šingi pradai. Jų susidūrime laimėjo Kristus, atidarydamas 
naują kelią visam pasauliui. Tačiau kaip atrodytų istori- 
ja, jeigu laimėtų dykumų dvasia? Koks būtų žmogaus 
gyvenimo vaizdas, jeigu istorijoje paimtų viršų ir ją ap- 
spręstų gundytojo pasiūlos? Štai klausimai, į kuriuos kaip 
tik atsako „Didžiojo inkvizitoriaus legenda”. 

Legendos tad galutinė ir giliausia prasmė glūdi ne 
psichologinėje ir ne moralinėje, bet metafizinėje plotmė- 
je. Savo esme šita legenda yra ne kas kita kaip poetiš- 
kai išreikšta Dostojevskio istorijos filosofija. Tiesa, istori- 
nes savo pažiūras Dostojevskis čia dėsto konkrečiai, pa- 
sigaudamas vieno individualaus pergyvenimo; dėsto ne 
sąvokomis, bet vaizdais. Tačiau šitie vaizdai reiškia aukš- 
tesnę tikrovę. Jie yra žmogaus gyvenimo simboliai; gy- 
venimo, kiek jis išsivysto Kristaus ir dykumų dvasios įtam- 
poje. „Didžiojo inkvizitoriaus legenda" iš tikro yra poe- 

ma, kaip ją pradžioje yra pavadinęs Ivanas, bet poema 
aukščiausia prasme istorinė, nes jos objektas yra visos 
žmonijos istorija. Ji taip pat yra tragedija, kaip ją pabai- 
goje pavadina Alioša, bet kosminė tragedija, nes čia 
rungiasi paties pasaulio giliausi pradai. Dimitrijaus Kara- 
mazovo lūpomis Dostojevskis vienoje vietoje yra pasa- 
kęs, kad Dievas su velniu kovoja žmogaus širdyje. „Di- 
džiojo inkvizitoriaus legenda“ kaip tik ir yra šios kovos 
vaizdas. Jos centras yra žmogus. Viskas čia sukasi ap- 
linkui žmogaus laimę ir jo laisvę. Tačiau kaip tik dėl to, 
kad žmogus yra centras, jame susitinka ir susikerta paties 
kosmo pradai: Dievas ir velnias, Kristus ir dykumų dva- 
sia. Jų grumtynes žmogus turi pakelti savo būtyje ir savo 
gyvenime. Žmogaus širdis, jo prigimties gelmės yra ši- 
tos kovos laukas. „Didžiojo inkvizitoriaus legendoje“ ši- 
tas laukas įgyja kosmiškai istorinių perspektyvų. Dievo 
ir velnio kovą Dostojevskis vaizduoja ne psichologiškai, 
kaip, sakysime, Mauriac, bet kosmiškai, perkeldamas savo 
tragedijos veiksmą iš siauros psichinės srities į kosminę 
žmonijos istorijos sceną. 

H. Rickertas savo veikale apie Goethe's „Faustą“ yra 
pasakęs, kad „Faustas“ esąs paskutinis tikrai kosminis poe- 
zijos kūrinys, kurį sukūrė modernioji Europa. Posakis ne 
visiškai tikslus, nes kosminiu savo pločiu, savo proble- 
matika ir tragediniu savo pobūdžiu „Didžiojo inkvizito- 
riaus legenda“ nė kiek nenusileidžia „Faustui“. Priešin- 
gai, mūsų pažiūra, šitas Dostojevskio kūrinys yra net kos- 
miškesnis negu Goethe's „Faustas“. Žmogaus prigimties 
priešginybės, kurios „Fauste“ reiškiasi daugiau moralinė- 
je srityje, Dostojevskio legendoje įgyja metafizinės reikš- 
mės ir tuo būdu laimi ir gilumo, ir piatumo atžvilgiu. 
„Faustas“ yra daugiau dorinė žmogaus — atskiro ir asme- 
ninio — drama. „Didžiojo inkvizitoriaus legenda" yra dau- 
giau metafizinė visos žmonijos, kaip bendruomenės, tra- 
gedija. Goethe's Faustas ieško laimės žinojimo keliu. Dos- 
tojevskio legendos žmogus ieško laisvės keliu. Bet juk 
laisvė yra susijusi su žymiai gilesniu žmogaus prigimties 
pagrindu negu žinojimas. Be abejo, studijuoti filosofiją, 
teisę, mediciną, net teologiją ir prisipažinti esant tiek pat 
išmintingam, kiek ir pirma; pradėti dideliu troškuliu žinoti 
ir baigti teigiant, esą „mes nieko negalime pažinti“, — be 
abejo, tai yra dramatiška. Tačiau savo laisvę sudėti prie 
kito kojų, savo apsisprendimą ir sąžinę pavesti kito valiai, 
savo asmenybę paskandinti skruzdžių krūvoje ir už visa 

tai nusipirkti ramybę bei laimę yra tragiška. Ir šitą trage- 
diją Dostojevskis išvysto ne kurio nors individualaus žmo- 
gaus, bet visos žmonijos gyvenimo perspeklyvose. Ser- 
gejus Bulgakovas savoje „Ūkio filosofijoje“ žmonijos apo- 
kaliptinę dramą kaip tik matė tame, kad istorijos vyksme 
juo toliau, juo didesnis žmonių skaičius apsispręs už me- 
džiaginius savo reikalus. Fizinės egzistencijos išlaikymas 
virs galų gale aukščiausiu tikslu, kuriam bus aukojama 
tiesa, laisvė, meilė, grožis ir visi kiti dvasiniai dalykai. 
Ateis laikas — ir jis gal jau visiškai nebetoli — kada duona 
bus galutinės ir aukščiausios žmogiškosios laimės turinys. 
Dostojevskio legendos inkvizitorius ir yra tokio apokalip- 
tinio žmogaus simbolis. Dvasios ir medžiagos įtampa jame 
pasiekia aukščiausią laipsnį. Iš esmės jis neatmeta Kris- 
taus mokslo. Jis pripažįsta Jo kilnumą ir dieviškumą. Ta- 
čiau jis laiko Jį per aukštu žmogaus prigimčiai ir todėl 
apsisprendžia prieš Jį. Duoną jis pastato aukščiau už lais- 
vę. Todėl kosminis tragiškumas bei apokaliptinė kova 
jame pasidaro nepaprastai ryški. Kosminės perspektyvos 
Čia atsiveria visu savo pločiu ir sykiu begaliniu šiurpumu. 
Kiekvienas didesnis ir savotiškesnis istorijos tarpsnis 
yra davęs vieną kurį kūrinį, išreiškiantį šio tarpsnio dva- 
sią ir pagrindinę nuotaiką. Viduriniai amžiai apsivainika- 
vo Dante's „Dieviškąja komedija“. Apšvieta apsivainika- 
vo Goethe's „Faustu“. „Didžiojo inkvizitoriaus legenda" vir- 
to naujosios istorijos vainiku. Dante savo kūrinyje suėmė 
ir išreiškė vidurinių amžių gyvenimo vienybę, jo hierar- 
chinę sąrangą, jo statmeninę kryptį Dievop. Goethe savo 
veikale suėmė ir išreiškė dorinio gyvenimo ilgesį, atsira- 
dusį vis labiau krinkančios dvasios pažymėtame indivi- 
dualizme. Dostojevskis savo legendoje suėmė ir išreiškė 
nuo Dievo nusigrįžusio ir Jį praradusio žmogaus gyveni- 
mą. Moderninis istorijos tarpsnis buvo ypatingai intensyvi 
Dievo ir velnio rungtynių valanda. Šie du pradai čia bu- 
vo ypatingai ryškiai atsiskyrę ir atsistoję vienas prieš kitą. 
Naujausioji istorija buvo atnaujintas dialogas tarp Kristaus 
ir dykumų dvasios. Visą tad šią istorijos įtampą Dosto- 
jevskis kaip tik suėmė bei išreiškė savo legendoje. Joje 
iškyla aikštėn žmogaus idealizmas, jo begalinė meilė silp- 
nai ir kenčiančiai žmonijai, jo kančia ir drąsa, bet sykiu ir 
jo nusilenkimas žemesnei prigimčiai, jo nuolatinis melo 
ir apgaulės naudojimas, sąžinės sutrypimas, galop visiš- 
kas netikėjimas nei į Dievą, nei į sielos nemirtingumą. 
Žmogus čia pasirodo nešinas tokiomis giliomis priešginy- 


bėmis, kurios galop sunaikina vienos kitas ir istorinio gy- 
venimo tragizmą atskleidžia visu baisumu. Nėra šiurpes- 
nio personažo pasaulio literatūroje kaip Dostojevskio le- 
gendos inkvizitorius. Jis nėra demonas, kuriam blogis 
būtų „tikrasis elementas" kaip Goethe's Mefistofelyje. In- 
kvizitorius yra žmogus, kenčiąs ir ieškąs žmogus, žlun- 
gąs dėl žmonijos ir dėl jos stojąs net į galutinę kovą su 
Kristumi. Jeigu Dostojevskio veikalai, kaip teigia Merež- 
kovskis ir Ivanovas?, yra ne epai, ne romanai, bet tra- 
gedijos, tai „Didžiojo inkvizitoriaus legenda“ yra pati tra- 
giškiausia, o šitoje legendoje tragiškiausias yra inkvizi- 
torius. Tačiau jis, kaip buvo sakyta, yra istorinio į apoka- 
liptinį išsisprendimą einančio žmogaus simbolis. Jis yra 
simbolis žmogaus, kuris keliauja per laiką, kurio gyve- 
nimas laike išsivysto ir įvyksta. Per jį prabyla visa isto- 
rija po Kristaus. Istorinis žmonijos kelias yra skaudus ir 
tragiškas, nes tai yra Kristaus ir dykumų dvasios rung- 
tynių kelias. Šitos rungtynės vyko visais amžiais. Tačiau 
mūsų laikai jas ypatingai pergyveno. Dostojevskio legen- 
doje šitas kelias ir yra vaizduojamas. Dėl to šitas jo vei- 
kalas turi gilesnę metafizinę prasmę, peržengiančią ir psi- 
chologinę, ir etinę sritį. Dėl to jis ir yra Dostojevskio kū- 
rybos viršūnė. 

Tolimesni šios studijos skyreliai kaip tik ir mėgins iš- 
narplioti atskiras šios prasmės gijas, nurodyti jų ryšius 
bei pagrindus ir tuo būdu, pasinaudojant simboliniais šios 
didžios poezijos vaizdais, atkurti Dostojevskio istorijos me- 
tafiziką. 


5 Plg. Tolstoi und Dostojevskij, 1903, 
è Pig. Dostojevskij, 1932. 


II 
LEGENDOS ISTORIOSOFIJA 


1. DIALEKTINĖ LEGENDOS SĄRANGA 


Berdiajevas yra pavadinęs Dostojevskį genialiu dialek- 
tiku ir didžiausiu rusų metafiziku ! dėl to, kad idėjos jo 
kūryboje užima reikšmingą, tiesiog centrinę vietą. Tačiau 
dėl to jo veikalai anaiptol nevirsta romanais à la thèse. 
Dostojevskio idėjos nėra tezės, kurias jis būtų norėjęs 
savo kūriniais įrodyti. Jos nėra nė autoriaus pažiūros, ku- 
rias šis būtų pripuolamai pabarstęs, tačiau kurios visada 
pasilieka svetimas kūnas meno kūryboje. Dostojevskio 
idėjos yra jo veikėjų mintys, metafizinės mintys, kurios, 
nepaisant jų atitrauktumo, juos degina kaip pačios stip- 
riausios aistros. Merežkovskis ? atkreipia dėmesį į tai, kad 
esama minčių, kurios daugiau alyvos įpila į aistrų ugnį 
ir labiau sujaudina žmogaus kūną bei kraują negu palai- 
džiausios nuotaikos. Raskolnikovo tardytojas vienoje vie- 
toje pastebi, kad ano nusikaltimas yra teorijų sujaudintos 
širdies padaras. Tą patį, pasak Merežkovskio, galėtume 
pasakyti ir apie visus Dostojevskio veikėjus. Jų aistros, 
jų nusikaltimai, kuriuos jie padarė arba kuriuos jų są- 
žinė bent leidžia jiems padaryti, yra neišvengiamos pasė- 
kos jų dialektikos, kuri, būdama šalta ir aštri kaip skus- 
tuvas, aistrų ne tik negesina, bet dar labiau jas pakursto. 
Dostojevskio veikėjai giliai jaučia, nes giliai mąsto. Jie 
be galo kenčia, nes be galo pažįsta. Jie drįsta norėti, nes 
drįsta mąstyti. Ir juo labiau bei atokiau jie laikosi nuo 
gyvenimo, juo liepsningesnis darosi jų mąstymas, juo gi- 
liau jis braunasi į gyvenimą ir juo neišdildomesnių pa- 
sėkų palieka gyvame žmogaus kūne ir kraujuje. Praėju- 
siųjų amžių rašytojai manė, kad proto aistringumas nesąs 
vertas menininko plunksnos. Savo veikalų objektu jie 


1 Plg. Die Weltanschauung Dostojevskijs, 1 p. 
2 Plg. Tolstoi und Dostojevski, 231 p. 
3 Plg. op. cit, 232 p. 

mieliau rinkosi širdies ir kūno aistringumą. Protas buvo 
nustumtas į šalį. Todėl žmogaus vaizdas praeities litera- 
tūroje nebuvo pilnutinis. Žmogus buvo gerai išnagrinėtas 
savo širdies vingiuose, savo kūno virpesiuose, tačiau bu- 
vo beveik pamirštas savo proto gelmėse ir viršūnėse. Tuo 
tarpu Dostojevskis kaip tik pasiryžo atskleisti šitą ligi 
tol apleistą sritį. Jis pasiryžo mums parodyti, koks yra 
ryšys tarp mūsų širdies tragedijos ir mūsų proto, tarp mū- 
sų kūno jautulių ir mūsų filosofinės bei religinės sąmo- 
nės*. Todėl Dostojevskio veikėjai yra žymiai pilnesnės 
asmenybės negu daugybės kitų moderninių rašytojų. Tie- 
sa, jie neturi, kaip Guardini teisingai pastebi, centro ir 
todėl darosi panašūs į kraštovaizdį. Tačiau tai yra rusiš- 
kojo žmogaus žymė. „Nusikaltime ir bausmėje“ Svidri- 
gailovas, kalbėdamasis su Raskolnikovo seserimi, sako: 
„Rusiški žmonės, Avdotija Romanovna, apskritai yra pla- 
tūs, taip platūs, kaip jų žemė“. Ir čia pat Svidrigailovas 
priduria, kad „yra nelaimė būti plačiam neturint genialu- 
mo". Tačiau ši pastaroji pastaba jau yra taikoma ne tiek 
rusiškam žmogui apskritai, kiek pačiam Svidrigailovui, ku- 
ris iš tikro buvo platus, bet ne genialus ir todėl neįstengė 
prisiimti bausmės už savo palaidą gyvenimą, © paleido 
sau kulką į dešinį smilkinį. Svidrigailovas mąstė. Jis daug 
mąstė. Jis tik neišmąstė visko ligi galo kaip Raskolniko- 
vas. Net ir šio ištvirkusio žmogaus aistra turi ryšio su jo 
sąmone, Juk žmogus yra visados vienas ir visas: ir fi- 
losofuodamas, ir melsdamasis, ir mylėdamas. Jeigu tad 
menas stengiasi atskleisti pilnutinį žmogų, jis turi jį imti 
kaip vieningą visumą, neskaldydamas jo į kūno, į širdies 
ar proto sritis, Būdas prie šitos žmogiškosios visumos pri- 
eiti gali būti labai įvairus. Tačiau kiekvienu atveju meno 
kūrinyje turi prabilti visas žmogus. Tolstojus į savo vei- 
kėjus eina per jų kūną, per fizinę jų sąrangą vesdamas mus 
į jų širdį, nors idėjinės srities gelmių ir nepasiekdamas. 
Dostojevskis, priešingai, pradeda kaip tik šita idėjine sri- 
timi. Susidūrę su Dostojevskio veikėjais, mes visų pirma 
patiriame jų nusistatymą giliausiais būties klausimais. Mes 
patiriame jų metafiziką, jų degančias ir deginančias min- 
tis, o paskui per jas atveriame ir jų širdies bei jų kūno 
paslaptis. Todėl Dostojevskio veikėjai turi ne tik gyvą 
kūną, ne tik jautrią širdį, bet ir gilų protą. Jie mąsto visa 
savo būtybe, ir šitas mastymas virsta viena iš galingiausių 


i _ 4 Plg. op. cit, 233 p. 

jų gyvenimo funkcijų. Žmogaus papildymas idėjiniu pra- 
du yra būdingiausias Dostojevskio meno bruožas. 

Tačiau šitas pradas Dostojevskio kūryboje reiškiasi la- 
bai savotiškai. Dostojevskis gerai suprato, kad subjekty- 
vinėje žmogaus dvasioje esančios idėjos nėra sustingu- 
sios kaip kultūros kūriniuose, bet nuolat kintančios, rei- 
kalaujančios, verčiančios ir kankinančios. „Velnių“ Kiri- 
lovas, ateistas ir nihilistas, prisipažįsta, kad Dievo mintis 
jį kankinusi visą gyvenimą. Ivanas Karamazovas taip pat 
yra apsėstas Dievo buvimo ir sielos nemirtingumo prob- 
lemos. O Zosima ar nėra artimo meilės kankinys? Dievo 
buvimo, sielos nemirtingumo, blogio, kančios, atpirkimo, 
nuodėmės idėjos kankina visus Dostojevskio veikėjus. Vi- 
si jie pergyvena šitas Vakarų žmogui labai atitrauktas 
mintis tarsi kokias ugnies upes, kurios užlieja jų sąmonę, 
aptemdo arba paaštrina jų žvilgsnį ir nuneša juos kartais 
ten, kur jie visiškai nesitikėjo patekti. Idėjinis pradas Dos- 
tojevskio žmoguje yra nepaprastai dinaminis. Jis nėra 
statinė kategorija, kuria žmogus būtų apspręstas iš anks- 
to, bet nuolatos siūbuojanti gyva jėga, visados veikli ir 
nerami. 

Dinamizmą ir gyvastingumą šita jėga semia iš savos 
dialektikos. Idėjų gyvenimas Dostojevskio kūryboje vy ks- 
ta priešginybėmis. Jos kovoja pačios su savimi, jos išsi- 
vysto ligi savęs pačių paneigimo, jos gyvena nuolatiniame 
nerime dėl su jomis sutapusių abejonių. Dostojevskio idė- 
jos nėra ramūs epiko pergyvenimai, bet staigūs ir netikė- 
ti dramatiko posūkiai, staigūs lūžiai, kurių metu atsiveria 
žmogaus dvasios gelmės ir atsiskleidžia pačių idėjų pri- 
gimtis. Kiekvienoje Dostojevskio idėjoje glūdi ir jos prieš- 
ginybė. Kiekvienos jo idėjos sąranga yra dialektinė. Kiek- 
vieną kartą ji gali apsireikšti savo antiteze ir pasukti žmo- 
gų visai priešinga linkme, negu ligi šiol jis buvo ėjęs. 
Raskolnikovas, norėdamas parodyti, kad jis nėra „dre- 
bantis padaras“, bet „ateities viešpats", užmuša seną pa- 
lūkininkę, niekam nereikalingiausią, gal net kenksmingiau- 
sią būtybę, paprastą blakę. Nejaugi „aukštesniam žmo- 
gui” negalima teisti pačiam? Tačiau kirvio smūgis atsklei- 
džia kitą antžmogio idėjos pusę. Raskolnikovas norėjo 
„kažką peržengti“. Jis norėjo peržengti savo instinktyvią 
baimę būti paprastu žmogumi. Jis norėjo duoti staigų šuo- 
li į „tikrųjų žmonių“ sritis, kur viskas jiems galima ir 
kur jie patys yra būties apsprendėjai kaip Dievas. Nusi- 
kaltimas jam turėjo parodyti, kad jis taj drįsta padaryti 

ir pakelti. „Aš ne žmogų užmušiau,— kalba Raskolniko- 
vas pats sau karščiuodamas,— bet principą. Aš užmušiau 
principą..." Deja, čia pat jis prisipažįsta, kad vis dėlto 
„į anapus aš neperžengiau, O pasilikau šitoje pusėje“, Ant- 
žmogio idėjos praktinis vykdymas atidarė Raskolnikovui 
akis, ir jis pamatė, kad vis dėlto jis užmušė tik paprastą 
senutę, O ne dorinį principą; kad principas pasiliko koks 
buvęs gyvas, apsprendžiantis ir reikalaujantis. Antžmogio 
idėja čia prasiveržė giliu „drebančio padaro“ esmės su- 
vokimu ir nuvedė Raskolnikovą pas tardytoją, į kalėjimą 
ir į Sibirą, kur prasidėjo jo atgimimas. Ivanas Karamazo- 
vas, kaip matėme, norėdamas Aliošą įtikinti, kad jis gar- 
bingai elgiasi paneigdamas Dievo tvarką, inkvizitoriaus 
lūpomis kritikuoja Kristų taip, kaip niekas ligi tol Jo ne- 
buvo kritikavęs. Tačiau juo toliau, juo labiau šitoje kri- 
tikoje atsiskleidžia Ivano idėjos priešginybė, pavirsdama 
galų gale Jėzaus pagarbinimu. „Idioto“ Rogožinas, apsės- 
tas meilės Anastazijai Filipovnai ir matydamas, kad ji 
rengiasi tekėti už Myškino, pagrobia ją ir nužudo, tikė- 
damasis sykiu nužudyti ir savo meilę. Tačiau peilio dūris 
jam, kaip ir Raskolnikovui, parodo, kad jis nužudė tik 
savo meilės objektą, bet ne pačią meilę; kad meilė kaip 
tik dabar prasiveržė visu savo nepermaldaujamumu. To- 
dėl jo pirmykštė neapykanta Myškinui dabar virsta prieš- 
ginybe, ir prie Anastazijos Filipovnos lavono juodu kaip 
du tikri bičiuliai praleidžia naktį giliose meditacijose. 

Taip yra su visais Dostojevskio veikėjais. Visi jie dau- 
giau ar mažiau yra vedami tam tikrų idėjų, ir visi jie 
daugiau ar mažiau pergyvena šitų idėjų išsivystymą į 
savo priešginybes. Dialektika yra tasai būdas, kuriuo idė- 
jos būna ir veikia Dostojevskio veikaluose ir jo sukur- 
tuose persondžuose. Tai yra būdingiausias Dostojevskio 
kūrinių bruožas. 

„Didžiojo inkvizitoriaus legendoje“ šita dialektika pa- 
siekia savo viršūnę. Čia ji pasidaro labiausiai įtampi ir 
todėl labiausiai ryški. Visas kūrinys pradedant išviršinių 
aplinkybių sąranga, einant per jo turinį ir baigiant koni- 
likto išsprendimu yra persunktas dialektinio prado. Visas 
jis yra atremtas į priešginybes, kurios valdo jo formą, jo 
veiksmą ir šito veiksmo atomazgą. 

Centrinis legendos asmuo yra Kristus. Nors Jis čia ne- 
taria nė žodžio, tačiau mes aiškiai jaučiame, kad Jis čia 
yra svarbiausias veikėjas, kad aplinkui Jį čia viskas yra 
sutelkta. Jis pasirodo tam tikroje scenoje, tam tikrame 

fohe, tam tikrose aplinkybėse. Ir štai šita scena, šitaš fo- 
nas, šitos aplinkybės yra nuostabiai priešgyniškos. Kris- 
tus, kuris papeikė savo mokinius, kam šie šaukėsi ugnies 
keršto juos nepriėmusiems miestams, kuris Alyvų kalne 
savo kančios išvakarėse subarė Petrą, kam šis griebėsi 
kardo Jam apginti,— tas pats Kristus ateina į pasaulį to- 
kioje vietoje, kur Jo garbei laužai muša savo liepsnomis 
į dangų, degindami užkietėjusius eretikus. Ugnies ir kardo 
Neigėjas ateina į žemę ten, kur ugnis ir kardas kaip tik 
yra virtę pagrindinėmis priemonėmis Jo palikimui skelbti 
bei platinti. Tai nėra ironija. Tai gili priešginybė, glūdin- 
ti žmonijos istorijoje ir išeinanti aikštėn net ir paties Kris- 
taus žygio istoriniuose pavidaluose. Vieta pasirodyti Kris- 
tui Dostojevskio parinkta tokia, kad ji pati viena jau 
atskleidžia tragiškai priešgynišką žmonijos gyvenimo po- 
būdį. 

Tas pat yra ir su atskirais Kristaus pasirodymo mo- 
mentais. Anais Palestinos kelionių laikais Kristus vaikš- 
čiojo beveik vienas. Jam pačiam reikėjo ieškotis sekėjų, 
reikėjo jiems įsakyti palikti savo tinklus, savo šeimas ir 
eiti paskui Jį; reikėjo daug kalbėti, ginčytis ir kritikuoti; 
reikėjo daryti daug ženklų ir stebuklų, kad žmonės tikė- 
tų jo žodžiais. Palestinos žemė buvo Kristaus žygiui ne- 
naši, anoji „terra deserta et invia et inaguosa" (Ps 2, 3), 
kurioje Jo dieviškoji sėkla ne kartą krito ant uolos ir 
tarp erškėčių. Tuo tarpu šešioliktajame šimtmetyje, atėjęs 
į Sevilijos katedros aikštę, „Jis yra visai tylus ir pasirodo 
nepastebimai. Tačiau nuostabu — visi Jį pažįsta... Nenu- 
zalima jėga traukia minias prie Jo. Jos apsupa Jį, jų skai- 
čius vis auga ir auga. Jos seka Jį visur, kur tik Jis eina“. 
Tiesa, ir Čia Jis padaro stebuklų: išgydo aklą senelį, pri- 
kelia mirusią, laidoti nešamą mergaitę. Bet šitie Jo stebuk- 
lai yra tarsi atsilyginimas už žmonių meilę, kuria visi Sevili- 
joje dega. Tai abipusės meilės ir pasitikėjimo pareiškimas. 
Čia Jam nereikia savo pasiuntinybės grįsti ar apreikšti 
nuostabiais darbais, nes čia visi Juo tiki, Jį pripažįsta ir 
priima. „Vaikai barsto gėles po Jo kojomis, džiūgauja ir 
šaukia hosanna“. Pirmutinis Jo atėjimas buvo lydimas 
sunkaus darbo, ilgų kelionių, persekiojimų ir nepasitikė- 
jimo. Antrasis atėjimas virsta vienu dideliu triumfu Se- 
vilijos gatvėse. Pirmą kartą Jis buvo vadinamas velnio 
tarnu ir apsėstuoju. Dabar „minia šaukia vis garsiau ir 
garsiau: Tai Jis, tai Jis! Čia niekas kitas negali būti, tik 
Jis... Jis keliauja tarp jų tylus, su neapsakomos užuo- 


76 


(nu 


jautos šypsena ant lūpų. Meilės saulė dega Jo širdyje. 
viesos ir jėgos spinduliai trykšta iš jo akių... Jis tiesia 
savo ranką ir laimina minią“. Atrodo, kad pasaulis pa- 
sikeitė iš pagrindų. Atrodo, kad jau atėjo galutinio ir vi- 
suotinio išskaistinimo momentas. Po šešiolikos šimtų me- 
tų Jis rado žmones Jam ištikimus, Jį pažįstančius, Jo 
laukiančius ir pasiilgusius. Iš Palestinos uolingos žemės 
išnešta Jo sėkla, atrodo, bus radusi trąšią ir vaisingą 
dirvą. 

Tačiau pasekime šitą triumfą ligi galo ir pamatysime 
jo priešginybę. Didžiausio minių susižavėjimo ir pagar- 
bos metu, kai, Kristui ištarus „talitá kum”, mergaitė sė- 
dasi savo karstelyje, nustebusiomis akutėmis dairosi aplin- 
kui ir dar silpnomis rankelėmis čiupinėja ją apibėrusias 
rožes, o žmonės griūte griūva prie Jo verkdami iš džiaugs- 
mo, pro šalį eina „kardinolas, didysis inkvizitorius: be- 
veik devyniasdešimties metų senis, aukštas, tiesus, sauso 
veido, įdubusių akių“, dėvįs nebe vakarykštį Romos kar- 
dinolo purpurą, bet paprastą šiurkštų vienuolio apsiaustą. 
„Jis sustoja prieš minią ir stebi iš tolo. Jis viską Matė: 
kaip žmonės pastatė karstelį ant žemės prie Jo kojų, kaip 
Jis mergaitę prikėlė, ir jo veidas apsiniaukia. Jis su- 
traukia savo žilus antakius, ir žvilgis sublizga pikta lieps- 
na“. Kristaus triumfas artinasi prie savo priešginybės. Se- 
vilija dar nėra naujoji Jeruzalė, kur Jis galės nekliu- 
domai triumfuoti. Sevilija dar tebėra paprasta kasdienybė, 
esanti inkvizitoriaus žinioje ir gelioje. Net kardinolo pur- 
puras, tasai kraujo ir meilės simbolis, čia yra dėvimas 
tik retais atvejais. Šiurkštus vienuolio apsiaustas yra šito 
kasdieninio gyvenimo išraiška. Seviliją dar valdo šio ap- 
siausto savininkas. Jis mosteli pirštu sargybai ir liepia 
Kristų suimti. Jo galia yra tokia didelė ir minia jam yra 
taip klusni, kad ji be žodžių padaro taką sargybiniams, 
kurie karsto tyloje Kristų suima ir nusiveda. O minia kaip 
vienas žmogus nusilenkia senajam inkvizitoriui. „Jis pa- 
laimina klūpančius žmones ir tylėdamas nueina“. 

Šitoje suėmimo scenoje dialektika pasiekia pačią vir- 
šūnę. Abi priešginybės elgiasi labai panašiai. Inkvizito- 
rius ir Kristus — abu yra tylūs, abu triumfuoja, abiem 
lenkiasi minia, abu šitą minią valdo ir laimina. Minia, 
žmonių masė yra lasai pasyvus istorinis laukas, kuriame 
vyksta idėjinių pradų susikirtimas. Ta pati minia čia šau- 
kia Kristui hosanna, čia puola ant kelių prieš inkvizito- 
rius, o rytoj pakiš žarijų po Kristaus laužu. Minia pasili- 

ko ta pati, kokia buvo prieš šešiolika šimtmečių: Verbų 
sekmadienį ji klojo po Kristaus asilaitės kojomis palmes 
ir drabužius, o penktadienį tyčiojosi ant Kalvarijos kalno. 
Todėl nė vienas šios visuotinės pasaulinės dialektikos na- 
rys negali būti tikras, nes nė vienas nežino, kaip pasielgs 
toji neperkeista minia, išgirdusi priešingojo prado balsą. 
Kristaus triumfas Sevilijoje pasirodė esąs apgaulingas. Jis 
toli gražu dar nebuvo Apokalipsės skelbiamas galutinis 
pasaulio laimėjimas Avinėliui. Tačiau, kaip netrukus ma- 
tysime, inkvizitorius taip pat jaučia, kad ir jo valdžia 
yra labai trapi, kad ateina laikas, kada ir jis pats bus 
nuteistas ir sunaikintas. Bet šią valandėlę jis dar tebe- 
triumfuoja. 

Išviršinė tad legendos veiksmo scena yra taip susta- 
tyta, kad gyvenimo priešginybės išeina joje visu ryš- 
kumu. Jau pačios paruošiamosios aplinkybės rodo, kad 
pasaulio istorija yra valdoma dialektinio dėsnio, kad jo- 
je veikia priešingi pradai, niekad neįsitvirtiną, amžinai 
nepastovūs ir banguoją. Jeigu Didžiojo Inkvizitoriaus 1e- 
genda, kaip sakėme, yra žmonijos istorijos vaizdas, tai 
jau iš jos įvado galima lengvai spėti, kad šitas vaizdas 
bus kovos, nuolatinės ir nepermaldaujamos kovos vaizdas. 

Tas pat, tik dar didesniu įtampumu, pasirodo ir pa- 
čiame legendos veiksme, kurį sudaro dialogas tarp inkvi- 
zitoriaus ir Kristaus. Mes sąmoningai pabrėžiame žodį 
„dialogas“, nors Kristus čia netaria nė žodžio, nes, kaip 
matysime vėliau, visa inkvizitoriaus kalba yra apspren- 
džiama šitos Kristaus tylos. 

„Sargyba nuveda suimtąjį į aukštą, tamsią, suskliaus- 
tą vienutę senuose Šventojo Tribunolo rūmuose ir Jį ten 
uždaro“. Diena praeina ramiai. Tačiau „nakties tamsoje 
staiga atsidaro vienutės geležinės durys, ir su Ilempele ran- 
koje ant slenksčio pasirodo senis didysis inkvizitorius“. 
Jis ateina šį sykį vienas, be sargybos ir be palydovų. Il- 
gai jis stovi žiūrėdamas į Kristaus veidą. „Pagaliau pri- 
eina tyliai artyn, pastato lemputę ant stalo ir pradeda 
Jam kalbėti". Čia kaip tik ir prasideda tikrasis legendos 
veiksmas. Iš viršaus žiūrint, šitą veiksmą sudaro vieno 
tik inkvizitoriaus kalba. Kristus šio ilgo monologo metu 
netaria nė vieno žodžio. Tačiau šitoje tyloje kaip tik glū- 
di visa legendos veiksmo dialektika, 

Pasibaigus išviršiniam dienos laimėjimui, didysis inkvi- 
zitorius ateina naktį susiremti su Kristumi akis į akį, su- 
siremti ne savo galybe ir valdžia, bet savo principais, sa- 

vo nusistatymu, savo logika. Todėl ateina vienas be jokių 
savo išviršinės galios ženklų, nešinas tik paprasta lem- 
pute, Jis žino, kad šitas susirėmimas jam bus daug sun- 
kesnis negu išviršinis triumfas Kristaus suėmimo metu. 
Jis žino, kad čia jam reikės smarkiai kovoti, nes laimė- 
jimas yra labai abejotinas. Todėl nors jo kalbos metu 
Kristus tyli, tačiau šita Jo tyla yra reikšmingesnė už bet 
kokius žodžius. Ji kaip tik ir apsprendžia visą inkvizito- 
riaus kalbą. Inkvizitorius visą laiką jaučia, kad tylintis 
Kristus jam daro priekaištų, tarsi ištardamas jo paties kal- 
bos priešginybes, Jis regi, kaip nuolatos iš jo paties kal- 
bos kyla jo idėjų priešginybės. Todėl jis dažnai klausia 
Kristų: „Ar tu netiki, kad mes gerai pergalėjome (lais- 
vę.— Aut.)?.. Ar tai buvo ta laisvė, kurios Tu norėjai? .. 
Kas tuomet buvo teisus: Tu ar jinai (dykumos dvasia.— 
Aut.)?“ ir t. t. Visa legenda yra perpinta tokiais klausimais. 
Tačiau Kristus nieko į juos neatsako. Ir vis dėlto inkvizi- 
torius iš Jo tylos supranta Jo atsakymą arba, tiksliau ta- 
riant, suranda jį savo paties idėjose kaip priešginybę. To- 
dėl tolimesne savo kalba jis kovoja su šita priešginybe. 
Kristaus tyla jį verčia kalbėti vis toliau ir toliau, verčia 
save visą išsakyti ir visą save atskleisti. Inkvizitorius, kaip 
buvo sakyta, yra beveik devynių dešimčių metų senis, va- 
dinasi, ilgo ir pastovaus gyvenimo simbolis. Visą savo am- 
žių jis vykdė tam tikrą idėją. Tačiau dabar, savo gyve- 
nimo pabaigoje, jis susidūrė su savo Priešginybe. Jis at- 
sistojo priešais Tą, kurį paneigė, nuo kurio nusigrįžo ir 
kurio išsižadėjo. Todėl jis nori kalbėti ir išsikalbėti. Kai 
Alioša vienoje vietoje pertraukia pasakojantį Ivaną ir 
paklausia, „ką visa tai reiškia“, ką reiškianti visa šita 
inkvizitoriaus kalba, Ivanas atsako: „Čia svarbu tai, kad 
senis galop turi išsikalbėti. Jis turi bent garsiai pasakyti 
tai, ką devyniasdešimt metų buvo nutylėjęs“. 

Tačiau noras išsikalbėti čia nėra tik paprastas seno 
žmogaus piepumas. Inkvizitoriaus nore išsikalbėti glūdi 
slaptas jo siekimas pateisinti savo nusistatymus ir savo 
darbus. Štai dėl ko jis taip smarkiai kritikuoja Kristų ir 
nurodinėja Jo klaidas. Štai dėl ko jis taip smarkiai ko- 
voja su jo paties kalboje iškylančiomis priešginybėmis, 
Štai kodėl jis galop šaukiasi žmonių meilės, silpnųjų mei- 
lės, kuriai jis pasiaukoja prisiimdamas ant savęs nuodė- 
mę ir pasmerkimą. Tačiau juo ilgiau jis kalba, juo labiau 
jaučia, kad jo monologas virsta aštriausiu dialogu, ku- 
riame jis nuolatos pralaimi, ir, užuot save pateisinęs, pra- 

deda save smerkti. Visą laiką jis teigia save kaip žmo- 
gaus laimės atstovą, kuris milijonus padaręs laimingus. 
Todėl kai ateisianti paskutinė susidūrimo valanda, kai 
Kristus laikų pabaigoje pasirodysiąs su savo išrinktai- 
siais, „tuomet,— sako inkvizitorius, — aš pakilsiu ir atsi- 
grįžęs į Tave parodysiu milijonus tų laimingų kūdikių, 
kurie nepažino nuodėmės. O mes, kurie jų nuodėmes pri- 
siėmėme ant savęs, išeisime prieš Tave ir pasakysime Tau: 
„Nuteisk mus, jei gali ir drįsti!“ Tačiau jau iš anksčiau jo 
kalboje nupiešto gyvenimo vaizdo, kurį mes vėliau nag- 
rinėsime, aiškiai matyti, kad tai nėra laimė, o baisiausia 
vidinė ir viršinė vergija, gėdingiausias žmogaus nusilen- 
kimas žmogui, kur vienas apsprendžia kito, tokio pat 
žmogaus, ir sąžinę, ir asmenybę, ir šeimą, ir bendruomenę. 
Inkvizitorius pats jaučia savo sukurtos laimės netikrumą 
ir todėl netiki, kad galėtų būti Kristaus išteisintas. Nuro- 
dymas į milijonus laimingųjų čia nieko iš esmės neišspren- 
džia, nes šila laimė yra tik anų naivių žmonių apgavimas, 
Jų gyvenimas yra pridengtas melu. Tiesa, inkvizitorius 
mėgina aisiremti į šitą jų apgaulingą laimę. Bet čia pat 
jis jaučia, kad tas ramstis yra labai silpnas, kuris galop 
atsisuka prieš jį patį ir prisideda prie jo pasmerkimo. To- 
dėl savo kalbos pabaigoje inkvizitorius meta šalin visus 
moralinius įrodinėjimus, visą savo logiką ir šaukiasi vėl 
viršinės savo galybės, kaip ir Kristų suimdamas: „Aš nu- 
vesdinsiu Tave ant laužo už tai, kad atėjai mums truk- 
dyti. Iš tikro, jeigu jau kas yra ar buvo laužo vertas, iai 
lik Tu. Rytoj aš Tave sudeginsiu. Dixi". 

Legendos veiksmo dialektika čia pasiekia savo gelmes. 
Inkvizitorius atėjo į vienuię ne kaip viršinės valdžios, bet 
kaip tam tikro vidinio principo atstovas, o baigė šaukda- 
masis jėgos. Jis atėjo, norėdamas savo principą apginti 
aštria ir šalta logika. Tačiau kalbos logika sudužo į jam 
priešingo prado tylos logiką. Vietoje apgynęs, jis savo 
principą pasmerkė, Todėl jam beliko arba gailėtis ir pra- 
šyti atleidimo, arba griebtis fizinės prievartos. Jis pasi- 
rinko antrąjį kelią. Tačiau ir šiuo keliu eidamas, jis el- 
giasi tik kaip Raskolnikovas: jis gali sudeginti fizinį 
Kristaus asmenį, bet jis negali sunaikinti principinio 
Kristaus. Principas vis tiek pasilieka pasilyčiodamas iš 
laužo, iš klusnios sargybos ir iš visos inkvizitoriaus ga- 
lios. Šilą negalią inkvizitorius jaučia ir pats. Todėl pas- 
kutiniuose jo žodžiuose jausti nervingumas, blaškymasis, 
neradimas išeities. Jo tragika pasidaro nebepakeliama. Il- 

goje savo kalboje jis atskleidė save visu nuogumu ir ši- 
tame atskleidime save nuteisė. Jo nusivylime ir nevil- 
tyje belieka jam tik grieblis fizinės prievartos ir sunai- 
kinti savo priešginybę. Jis sudužo pats į save. Devynias- 
dešimt metų tylėjęs, jis nepastebėjo savyje išaugusios 
priešginybės. Prabilęs išvyslė šitą priešginybę ligi galo, 
suteikė savo darbui galutinį minties pavidalą, suformu- 
lavo jį aiškiu vaizdu ir todėl paregėjo savo pralaimėjimą. 
Inkvizitoriaus monologas yra ilgo jo darbo apyskaita. Ją 
pradėdamas, jis tikėjosi galėsiąs ją laimingai išvesti ligi 
galo. Tačiau skleisdamas ją lapas po lapo prieš Kristaus 
akis, jis vis labiau painiojosi, vis labiau ryškino savo 
klaidą, kol galop sviedė visa šalin ir nutarė sunaikinti 
savo Didįjį Kontrolierių. Inkvizitoriaus nutarimas nuves- 
dinti Kristų į laužą nėra nei jo galybės, nei jo pergalės 
išvada. Tai tik galutinio jo paties supratimo ir pergyvento 
beviltiško pralaimėjimo vaisius. Tai mostas žmogaus, ku- 
ris regi ir supranta savo klaidą, tačiau kuris, psichologiš- 
kai užsikirtęs, nelenkia savo kelių atgailai prašydamas at- 
leisti ir todėl griebiasi prievartos. 

Legendos atomazga taip pat yra savotiška. „Nutilęs 
inkvizitorius kurį laiką dar laukia, ką jo belaisvis pasa- 
kys. Jo tyla sunkiai jį slegia. Jis pastebėjo, kaip belaisvis 
atidžiai jo klausė, kaip giliai ir tyliai. Jis žiūrėjo jam į 
akis, nieko iš jo kalbos nepraleisdamas. Todėl senis no- 
rėtų, kad dabar Jis ką nors jam pasakytų, kad ir kažką 
kartaus, kad ir kažką baisaus“. Šitas laukimas yra visai 
suprantamas. Kristaus tyla visą laiką jaudino inkvizitorių 
kaip nuolatinis jo dėstomų minčių paneigimas. Tačiau 
dabar, kai visos mintys jau pasakytos, kai jos visos su- 
vestos į savotišką sistemą, kai jos stovi priešais Kristų 
objektyviniu pavidalu, inkvizitorius norėtų išgirsti lemia- 
mą, galutinį ir visuotinį sprendimą, kuris — inkvizitorius 
tai aiškiai nujaučia,— be abejo, bus pasmerkimas. Bet vis 
tiek jis būtų jam malonesnis negu visiška tyla. Inkvi- 
ziloriaus kalba buvo kova. Todėl jis norėtų objektyviniu 
pavidalu paregėti šitos kovos pabaigą. Paregėjęs savo 
klaidą, jis griebėsi fizinės prievartos kaip paskutinės prie- 
monės savo nusistatymui ginti, nes nei logiškai, nei mora- 
liai jis jo neapgynė. Tačiau ką į tai galėtų pasakyti jo 
Priešginybė? Ką priešais pagrasinimą laužu pastatys Kris- 
tus? Ar jis neduos jokio ženklo? Ar neištars jokio žo- 
džio? Ar inkvizitoriaus kova taip ir liks neužbaigta? „Ne- 
užbaigtas dalykas kelia mumyse nerimą“, — yra teisingai 

pasakęs G. Burckhardtas, kalbėdamas apie kultūrinį kū- 
rinį. Inkvizitoriaus nusistatymas jo kalboje objektyvavo- 
si ir virto savotišku kūriniu. Tačiau kadangi jis išaugo iš 
dialogo, iš gilaus ir esminio dialogo tarp kalbos ir tylos, 
todėl jam savaime reikia užbaigos iš antrojo partnerio 
pusės. Jam reikia dar vieno posakio, dar vieno mosto, 
kad jis būtų galutinai apvainikuotas. Jam reikia Kristaus 
atsakymo. Štai kodėl inkvizitorius, pasakęs savo iškilmin- 
gą „dixi“, neapsisuka ir nenueina, bet dar lūkuriuoja, nes 
jaučia, kad ne jam čia priklauso paskutinis žodis. 

Ir Kristus iš tikro alsako. „Jis prisiartina tylėdamas 
ir pabučiucja išbalusias jo lūpas". Tai yra atsakymas. Bet 
tai atsakymas, kurio inkvizitorius visiškai nelaukė. Jo 
prasmę mes nagrinėsime vėliau. Šiuo tarpu mums rūpi tik 
dialektinis jo pobūdis. Inkvizitorius laukė pasmerkimo. 
Logiškai žiūrint, pasmerkimas turėjo ateiti. Tačiau iš tik- 
rųjų jis virto atleidimu, Pasmerkimas pasikeitė į savo prieš- 
ginybę. Ir šita priešginybė suardė visus inkvizitoriaus pla- 
nus. Pirmiau jis gardžiavosi savo galybe ir grasino sude- 
ginsiąs Kristų kaip pikčiausią eretiką. Jis laukė pasmer- 
kimo ir tuo būdu tikėjosi būsiąs sustiprintas bei užkie- 
tintas savo nusistatyme. Pasmerkimas būsiąs galutinis ir 
nebepakeičiamas pakvietimas į nepermaldaujamą kovą, 
kuri nuvesianti Kristų į laužą, kaip kadaise Jį nuvedė 
į kryžių Kalvarijos kalne. Bet štai — Kristus atsakė atlei- 
dimu. Kaip dabar su Juo pasielgti? Ir senis inkvizitorius 
palūžta. „Kažkas sudreba didžiojo senojo inkvizitoriaus 
lūpų kampeliuose. Jis nueina, atidaro suskliaustos vienu- 
tės duris ir sako Jam: „Eik ir daugiau neateik!.. Nie- 
kados, niekados!“ Ir išleidžia Jį į tamsią tylinčio miesto 
aikštę“. 

Tai tragedijos atomazga. Inkvizitoriaus pralaimėjimas 
čia pasidaro galutinis. Save kaip tam tikro principo ats- 
tovą jis jau pasmerkė pats savo kalboje. Tačiau jam dar 
buvo pasilikusi fizinė jėga, kuria pasinaudodamas jis ren- 
gėsi sunaikinti savo kalinį. Tačiau Kristaus pabučiavime 
sudūžta ir šitas paskutinis ramstis. Inkvizitorius yra Kris- 
taus priešginybė. Tačiau jis nėra niekšas. Jis yra idealis- 
tas. Nors šitas jo idealizmas yra demoniškas, nors jis lau- 
žo žmogaus sąžinę, jo laisvę ir jo apsisprendimą, vis dėlto 
jis yra idealizmas. Todėl inkvizitorius, nebūdamas niek- 
šas ir negarbingas padaras, negali pasilikti prie ankstes- 
nio savo sprendimo sudeginti Kristų. Jį sudeginti buvo 
galima tik tol, kol savo tyloje Jis buvo tam tikros idėjos 

atstovas, tam tikro principo reiškėjas. Savo ruožtu pats 
inkvizitorius Jį galėjo taip pat sudeginti tik tol, kol jis Jį 
kritikavo ir kalbėjo irgi kaip tam tikro nusistatymo gy- 
nėjas. Bet pabučiavimas jau nebėra idėja. Pabučiavimas 
yra aktas, kuriame žmonės susitinka ne kaip idėjos, ne 
kaip tokių ar kitokių nusistatymų reiškėjai, bet kaip žmo- 
nės, kaip gyvi, kenčią ir iešką asmens. Judo pabučiavi- 
mas Getsemani sode yra niekšingas todėl, kad jis šitą 
asmeniškiausią ir žmoniškiausią ženklą panaudojo kaip 
išdavimo, vadinasi, kaip abstraktaus, neasmeninio dalyko 
nurodymą. Judas palietė Kristaus veidą ne kaip žmogus, 
ne kaip asmuo, bet kaip daikto atstovas. Todėl jis išnie- 
kino ir pabučiavimą, ir patį save, nes pabučiavime du 
žmonės susitinka tik giliausioje asmeninėje plotmėje. Tas 
pat yra ir su dabartiniu Kristaus pabučiavimu. Pabučia- 
vimas ir Kristų, ir inkvizitorių perkelia iš idėjinės plot- 
mės į asmeninę, į atvirų sielų plotmę, kurioje kova jau 
nebėra susinaikinimas, kaip idėjinėje abstraktinėje plot- 
mėje, bet susipratimas ir atleidimas. Kristus čia atsakė 
įnkvizitoriui ne kaip principinis Teisėjas — Jis tai pada- 
rys paskutiniojo Teismo metu,— bet kaip atlaidus ir gai- 
lestingas Dievažmogis, kuris net ir antikristinio prado 
nešėją bei vykdytoją myli ir jam atleidžia, nes šis vis 
tiek yra žmogus. Inkvizitorius taip pat priėmė šitą at- 
sakymą ne kaip demoniškos idėjos atstovas, bet kaip žmo- 
gus, kurio lūpų kampeliuose kažkas suvirpėjo ir kuriame 
sudužo pirmykštis nepermaldaujamas sprendimas bei pa- 
sitikėjimas prievarta idėjų srityje. Todėl jis nuėjo, atidarė 
duris ir Kristų išleido. Idėjinė kova pasiliko neužbaigta, 
nes jos vedėjai pažvelgė vienas į antrą kaip žmonės. 

Be abejo, susidūrimas asmeninėje plotmėje ir ja pa- 
grįstas susitaikymas anaiptol nenaikina idėjinio principi- 
nio nusistatymo. Nei Kristus, nei inkvizitorius pirmykš- 
čių savo pažiūrų neišsižada. Dostojevskio legendos Kris- 
tus ir inkvizitorius yra simboliai. Todėl jie yra amžini. 
Žmonijos istorijoje jie reiškėsi ir tebesireiškia nuolatos. 
Jų principinė kova eis ligi amžių galo. Todėl inkvizitorius, 
nors jo lūpų kampučiai ir sudreba, pasilieka toks, koks 
buvęs. Savo legendą Dostojevskis baigia žodžiais: „Pabu- 
čiavimas dega jo širdyje, bet jis pasilieka prie pirmutinės 
savo idėjos“. Simboliais virtusių žmogiškųjų asmenybių 
susitikimas ir net tam tikras jų susijungimas idėjinės jų 
dialektikos nesunaikina, Kaip simboliai jie ir toliau pa- 
silieka atstovauti tam tikroms mintims ir tam tikriems 

nusistatymams., Tačiau žmogiškojoje asmeninėje jų egzis- 
tencijoje šitas atstovavimas pasidaro jau nebe kova ir su- 
sinaikinimas, bet susipratimas ir atleidimas. Kristaus at- 
sakymas inkvizitoriui tuo ir yra nuostabus, kad jis at- 
skleidė pagrindinį Jo prigimties bruožą: Kris' s niekados 
nėra tiktai idėja, bet visados pilnutinė diev. žmogiškoji 
Asmenybė. Inkvizitorius savo kalboje buvo painiršęs, kad 
jis yra žmogus ir kad kalba taip pat žmogui. Todėl jis 
smerkė Kristų žmogaus laimės vardu, smerkė kaip laimės 
idėjos atstovas, net ryždamasis Jį sunaikinti, kam Jis vie- 
toje laimės siūląs žmogui laisvę. Tuo tarpu Kristus šitos 
ilgos kalbos klausė ne tik kaip laisvės idėjos atstovas, 
bet ir kaip gyvas, konkretus ir mylįs asmuo — žmogus. 
Dostojevskis dažnai mums legendos eigoje primena, ked 
Kristus meiliomis akimis žiūri į rūstų inkvizitorių, kad 
atidžiai klauso Jį smerkiančių žodžių; kitaip sakant, kad 
Jis reaguoja ne tiek idėjine, kiek žmogiškąja asmenine 
savo sritimi. Savo tyla Kristus kritikavo inkvizitoriaus 
idėją, priversdamas ją išsivystyti ligi jos visiško suduži- 
mo. Savo atsakymu Jis atleido inkvizitoriui-žmogui (ne 
principui!) jo klystantį ir klaidinantį idealizmą ir priminė 
jam, kad jis yra žmogus. Inkvizitoriaus paskutinis veiks- 
mas — paleidimas Kristaus iš kalėjimo — yra nebe idė- 
jinis, bet asmeninis aktas. Todėl jis rodo tiktai jo žmo- 
giškumo prasiveržimą, bet ne jo pažiūrų pasikeitimą ar 
gailestį už praeities klaidas bei nuodėmes. 

Legendos tad atomazgoje, kaip matome, susibėga į vie- 
ną punktą visi ankstesni pradai. Tačiau kaip tik dėl to 
čia susitelkia ir visa legendos dialektika. Legenda yra 
idėjinės kovos vaizdas. Tačiau pabaigoje ji virsta susi- 
pratimo ir žmogiškosios asmeninės santaikos vaizdu. Idė- 
jinė sritis pasikeičia konkrečia egzistencine tikrove. Pa- 
sisukimas yra radikalus. Tačiau kaip tik jis įkvepia le- 
gendai gyvybės, išgelbsti ją iš alegoriškumo ir padaro ją 
didelio meno kūriniu. Kristus ir inkvizitorius joje vei- 
kia ne kaip kokios bekraujės sutartinės alegorijos, bet 
kaip gyvastingai realūs asmenys, kurie yra nepaprastai 
gilūs savo nusistatymais ir nepaprastai žmogiški savo 
pergyvenimais. Būdami konkretūs ir gyvi, jie ir gali atsto- 
vauti istorijoje besirungiančiam žmogui, gali būti jo gy- 
venimo, jo kovų ir jo kančių simboliais. Jų dialogas Se- 
vilijos kalėjimo vienutėje virsta dialogu visuotinėje pa- 
saulio scenoje, 

2. PRIEŠGINYBĖS PASAULIO ISTORIJOJĖ 


Dialektinė legendos sąranga, kuria Dostojevskis grin- 
džia savo kūrinį, veda mus į dialektinę pasaulio istorijos 
sąrangą ir atskleidžia mums gilių, tiesiog nepermaldauja- 
mų priešginybių Žmonijos gyvenime. Visa pasaulio isto- 
rija, ypatingai istorija po Kristaus, yra valdoma, pasak 
Dostojevskio, savotiškos dialektikos. Tačiau Dostojevskio 
dialektika nėra Hegelio dialektika. Tiesa, savo forma 
ji turi panašumo su šio didžiojo Vakarų mąstytojo istori- 
jos samprata. Tačiau savo turiniu ji yra esmingai skirtin- 
ga. Hegeliui pasaulio istorija yra idėjos judėjimas žmo- 
giškosios dvasios pavidalu. Dostojevskiui istorija taip pat 
yra nuolatinis bangavimas ir nuolatinė kova. Hegeliui 
šitas judėjimas vyksta tuo būdu, kad žmogaus dvasia, pra- 
džioje buvusi vieninga, tačiau slėpusi savyje išvidinių 
priešginybių, paneigia pati save, virsta pati sau priešgi- 
nybe, paskui suderina šitas priešginybes aukštesnėje sin- 
tezėje, kuri savo ruožtu taip pat virsta naujo paneigimo 
pradžia. Dostojevskiui istorinės jėgos taip pat vyksta 
priešginybėmis, išsivystydamos į savo antitezes. Tačiau į 
klausimą, kas būtent pasaulio istorijoje vyksta priešgy- 
niškai, Dostojevskis atsako visiškai kitaip negu Hegelis. 
Hegeliui istorinės priešginybės yra vidinės. Jos glūdi pa- 
čioje žmogaus dvasioje, kurios laisvė yra nuolatinis pa- 
neigimas to, kas buvo. Dvasia nuolatos kovoja su nelais- 
ve, su visomis kliūtimis, kurios laisvę neigia. Tačiau šios 
laisvę neigiančios kliūtys kyla iš pačios dvasios. Pati dva- 
sia, pasak Hegelio, suskyla į priešginybes ir todėl pati 
jas turi vėl suderinti. Todėl istorija, Hegelio posakiu ta- 
riant, yra dvasios „darbas prieš save pačią“. Tuo tarpu 
Dostojevskiui šitos priešginybės yra viršinės, transcenden- 
tinės. Jos ateina žmogui iš šalies. Žmogaus dvasia — jo 
širdis ir jo protas — yra tiktai jų susitikimo ir grumtynių 
laukas, Hegeliui priešginybės yra suderinamos, nors ir 
ne visam laikui. Dostojevskiui jos yra nesuderinamos iš 
esmės. Hegeliui priešginybių bangavimas vyksta nuola- 
tos, įgydamas savotišką rato pavidalą ir todėl galo nie- 
kados neprieidamas. Dostojevskiui priešginybių kova ei- 
na prie vienos katros jų sunaikinimo. Istorijos pabaiga 
Dostojevskiui yra aiškiai regima. 

Todėl, nepaisant išviršinio panašumo, esminė šių di- 
džiųjų mąstytojų istorijos samprata yra skirtinga, nes 
skirtingi yra tie taškai, iš kurių jie išeina, ir skirtingi tie 

siekiniai, kuriais jie baigia, nors keliai ir yra tie patys — 
priešginybės. Hegelis išeina iš abstrakčios idėjos ir šitą 
idėją išvysto per žmogaus dvasią ligi absoliutinės formos. 
Dostojevskis išeina iš konkrečios tikrovės, kuria yra Die- 
vas ir prieš Dievą kovojąs velnias, ir eina prie šitos ko- 
vos apraiškų žmogaus — taip pat konkretaus — širdyje. 
Hegeliui visa tikrovė ištirpsta idėjose, kurių kova pasida- 
ro savotiškas žaidimas, nes čia blogis, kančia ir nuodėmė 
neranda vietos arba mažiausiai yra tik atsitiktiniai pra- 
dai. Dostojevskiui idėjos kyla iš tikrovės, jų kova pasida- 
ro tragiška, nes pati tikrovė yra tragiška. Hegelio pradi- 
nis punktas yra teorinis ir profaninis. Dostojevskio — 
konkretus ir religinis. Dostojevskio istorijos filosofija yra 
tokia, kokią ją vaizduoja Krikščionybė Apreiškime ir di- 
džiųjų jos mąstytojų (šv. Augustino, Bossuet, Solovjovo) 
teorijose. Tai istorija — vienkartinė, konkreti, nepermal- 
daujamai tragiška ligi galo. Jokio priešgyniškų pradų 
suderinimo, jokio pasikartojimo čia nėra. Čia yra tik vie- 
na aiški ir vientisa kova, einanti prie pabaigos. Hegeliui 
istorijos vyksmas eina spyruoklės ratų pavidalu. Jis kiek- 
vieną kartą kyla vis aukštyn, tačiau kiekvieną kartą grįž- 
ta į tą pačią vietą erdvės atžvilgiu. Tuo tarpu Dostojevs- 
kiui istorija eina linijos pavidalu. Gali šita linija būti ir 
labai laužyta, gali ji kraipytis ir sukinėtis, bet ji yra linija, 
vadinasi, turi pradžią ir pabaigą. 

Šitokią Dostojevskio istorijos sampratą kaip tik ir at- 
skleidžia „Didžiojo inkvizitoriaus legenda“. Priešginybių 
buvimą pasaulio istorijoje Dostojevskis nori taip stipriai 
pabrėžti, kad visą legendą, kaip matėme, jis sustato dia- 
lektiškai, Viskas joje yra priešinga vienas kitam. Viskas 
joje gyvena didelę kovą ir didelę įtampą. Tačiau visos 
šios dialektikos centre stovi du pagrindiniai pradai, du 
konkretūs šių pradų atstovai, iš kurių kyla ir kova, ir 
įtampa, ir apskritai bet kokia gyvenimo gyvybė, Jie yra 
konkretūs asmenys su aiškia savo prigimtimi, su savo 
temperamentu, su savo žmogiškąja meile ir tikėjimu. Ir 
vis dėlto legendoje jie yra daugiau negu tiktai konkretūs 
individai. Jie čia yra atstovai ir reiškėjai. Jie čia yra 
simboliai, Pro juos ir už jų mes regime kitą, aukštesnę 
ir gilesnę, tikrovę, kurią jie savimi reiškia ir kuriai jie 
atstovauja. Pro juos prabyla idėjinės priešginybės, tačiau 
prabyla ne alegoriškai, bet egzistenciškai pačiu jų gy- 
venimu bei veikimu. Jie yra realybės. Tačiau jie reiškia 
idėjas, nes jas savyje turi. Jie yra šitomis idėjomis pa- 

grįsti. Šitos idėjos yra jų buvimo principai. Todėl jie 
turi, minėtais N. Hartmanno žodžiais kalbant, „užpakalinį 
planą“, kuris yra daugiau negu „priešakinis planas“, va- 
dinasi, negu realūs žmogiškieji jų pavidalai. Užpakalinis 
jų planas yra visa pasaulio istorija. Pro juos kalba žmo- 
nijos gyvenimas savo gelmėmis. Jie stovi prieš mūsų akis 
kaip kosminiai veikėjai, nulemią visą pasaulio santvarką 
ir visą jo ateitį. Kas tad jie yra patys savyje? 
Dostojevskis žmonijos istoriją supranta ne kaip ati- 
trauktą idėjinį, bet kaip visai konkretų, visai apčiuopiamą 
realų vyksmą. Jis nesileidžia į tolimus pasaulio amžius, 
kurie yra išnykę iš mūsų atminties ir kuriuos mes galime 
atgaminti tiktai jų kultūros nuotrupose ir tiktai mokslinė- 
mis priemonėmis. Kasdieninėje mūsų sąmonėje šita pra- 
eitis yra jau nebegyva. Todėl Dostojevskiui ji nerūpi. Jis 
ima istorija gyvą, istoriją veikiančią mumyse, istoriją gy- 
venančią ne mokslininko kabinete, bet kiekvieno žmo- 
gaus širdyje; istoriją, kurios atžvilgiu kiekvienas turi vie- 
naip ar kitaip apsispręsti ir nusistatyti. Dostojevskis ima 
istoriją po Kristaus. Kristus jam yra tikrosios istorijos ir 
tikro gyvenimo pradžia. Galima pamiršti, kas buvo prieš 
Kristų. Tačiau negalima pamiršti to, kas prasidėjo su 
Kristumi. Istorija prieš Kristų gali būti žmogui neutrali. 
Jis gali ją tyrinėti ir ją pergyventi grynai atitrauktai, 
grynai teoriškai. Asmeninės egzistencijos ir asmeninio li- 
kimo ji nepaliečia. Tuo tarpu istorija po Kristaus nie- 
kam nebėra neutrali. Niekas jos netyrinėja ir niekas jos 
nepergyvena tiktai teoriškai, tiktai mokslo reikalui. Ji pa- 
liečia kiekvieną iš mūsų, nes ji užangažuoja mūsų asmenį 
ir mūsų likimą. Istorija po Kristaus niekados ir niekam 
nėra tiktai praeitis. Ji visa gyvena dabartyje. Ji visa stovi 
prieš mus ir reikalauja mūsų nusistatymo. Mes galime jos 
nepadaryti sava, mes galime ją net neigti, bet mes nega- 
lime jos pamiršti, mes negalime atsidurti šalia jos, mes 
negalime būti jai abejingi, kaip abejingi esame Egipto 
ar Indijos istorijai. Kristus yra nuolatinė mūsų tarpsnio 
pradžia. Jis gyvena visados, todėl visados yra dabartinis. 
Fizine egzistencija Jo tarp mūsų nebėra. Bet Jis nuolatos 
gyvena savo pažadu ir mūsų laukimu. „Penkiolika šimtų 
metų praėjo nuo Jo pirmo pasirodymo, nuo to laiko, kai 
Jis pasižadėjo vėl ateiti ir įsteigti savo karalystę žemėje". 
Jo pažadas yra toks stiprus, kad amžiai neįstengė jo su- 
naikinti. Ir patys žmonės jo nepamiršo. „Žmonija laukė Jo 
tuo pačiu tikėjimu ir tuo pačiu užsidegimu, kaip ir anks- 

čiau. O, net dar didesniu tikėjimu ji Jo laukė, nes jau 
buvo praėję pusantro tūkstančio metų, kai dangus liovėsi 
laidavęs žmogui". Pastaraisiais žodžiais Dostojevskis nori 
pasakyti, kad laiko ilgis ne tik nemažina Kristaus realumo 
istorijoje, bet, priešingai, jį tik dar labiau padidina. Kris- 
tus buvo dieviškasis dangaus laidas žmogui, kad šis gali 
rasti Jame prasmę, tiesą ir išganymą. Anksčiau kalbėjęs 
per pranašus, vadinasi, per kitus, Dievas galop prabilo 
per savo Sūnų, vadinasi, prabilo Pais ir todėl savo žodžius 
patvirtino Pats savimi. Kristus yra dieviškasis užstatas, kad 
tai, ką Dievas yra žadėjęs, bus įvykdyta. Todėl Kristus 
negali būti tiktai buvęs. Jis turi būti dabartinis, nuola- 
tinis, amžinas, nes ne tik kiekvienas žmogus skyrium, bet 
ir visa žmonija, kaip bendruomenė, turi Jį pergyventi kaip 
asmeninio savo likimo laidą. Kristaus ilgesys istorijoje 
niekados nemažėja. Juo toliau einame nuo fizinio Jo at- 
siskyrimo iš pasaulio, juo didesnį jaučiame su Juo ryšį, 
nes juo labiau pergyvename Jį kaip vienintelį mūsų lū- 
kesčių pagrindą. 

Daug jėgų istorijoje siūlėsi ir tebesisiūlo žmogaus prob- 
lemai išspręsti. Ir juo istorija darosi ilgesnė, juo daugiau 
tokių siūlymų atsiranda. Tačiau visi jie po ilgesnio ar 
trumpesnio laiko pasirodo esą apgaulingi, nes visi yra 
tiktai teorijos. Vienas tik Kristus pasilieka gyvas, nes 
Jis yra ne idėja, ne teorija, ne sistema, bet kūnas ir krau- 
jas, Dievas ir žmogus, dieviškasis asmuo, konkreti istori- 
nė realybė. Žmogaus problema Jame yra išspręsta ne lo- 
giškai, bet ontiškai-metafiziškai, vadinasi, pačioje žmogaus 
būtyje. Kristus yra žmogaus įvykdymas. Jeigu Dievas yra 
žmogaus paveikslas, tai šitas paveikslas kuo labiausiai 
spindi Kristuje, nes „visai Dievo pilnybei patiko apsigy- 
venti Jame" (Kol 1, 19). Jeigu Dievas yra žmogiškumo 
pagrindas ir nešėjas, tai šitas pagrindas yra kuo labiausiai 
tvirtas Kristuje, nes Jis yra vienas asmuo kaip tik žmo- 
giškumo įėmimu į dieviškumą — „assumptione humani- 
tatis in Deum“, kaip sako symbolum athanasianum. Jei- 
gu žmogus yra sudievinamas tuo, kad savo prigimtį at- 
veria Dievui, tai šitas atvėrimas yra kuo plačiausias Kris- 
tuje, nes atodūsis Alyvų kalne „tebūnie tavo valia“ (Mt 
26, 42) buvo pagrindinis Jo gyvenimo bei veikimo užda- 
vinys. Fr. Ebneris savo metu yra pasakęs, kad „Kristaus 
klausimas — tik jis, o ne kas kita — yra europinio dva- 
sios gyvenimo branduolys ir prasmė" 5. Posakis visiškai 
——————————— TTT TTT 


5 Der Brenner, 7 Folge, 1922, 4 p. 

teisingas, tik per siauras. Kristaus klausimas yra bran- 
duolys ir prasmė ne tik europinio, bet ir pasaulinio, ir 
asmeninio dvasios gyvenimo. Kiekvienas žmogus ieško 
aisakymo į savo paties klausimą. Kiekvienas žmogus sten- 
giasi atspėti pats save. Tuo pačiu kiekvienas žmogus klau- 
sia Kristaus. Ir Kristus yra atsakymas į klausimą žmogaus 
kaip tokio. Kristus yra žmogiškosios problemos išsprendi- 
mas. Todėl į šitą gyvą ir vienintelį išsprendimą kaip tik 
ir krypsta visų mūsų akys. Visi kiti pasiūlymai yra tik re- 
ceptai. Visi jie kyla iš jų autorių sąmonės ir liečia tiktai 
mūsų sąmonę. Tuo tarpu reali būtis ir jų autorių, ir mūsų 
pasilieka neišspręsta. Kristus vienintelis davė ne receptą, 
bet pavyzdį. Ecce Homo — štai žmogus, kuris savo tū- 
timi, savo prigimties sąranga atsakė į žmogaus kiausimą 
ir išsprendė žmogaus problemą. Todėl Jis istorijoje ne- 
žlugo kaip visos kitos idėjos, bet gyvena nuolatos ir nuo- 
latos traukia mūsų žvilgį. Mes visi esame neišspręsti savo 
būtyje. Todėl visi ilgimės ano Didžiojo Išsprendimo, ku- 
ris yra įvykęs Kristuje ir kuris įvyks kiekviename iš mū- 
sų, jei tik mes būsime Kristuje, kaip vynmedžio šakelė 
būna vynmedyje. Ir juo didesnė esti teorijų bei pasiūlų 
maišatis, juo labiau mes ilgimės gyvojo išsprendimo. Tuo- 
met Kristus kaip tik ir atsistoja priešais mus kaip vienin- 
telis šito gyvojo išsprendimo pavyzdys. Dostojevskis ne- 
paprastai giliai suprato pačiose žmogaus gelmėse glūdintį 
ir niekados neišnaikinamą Kristaus ilgesį. Todėl jis ir 
padarė, kad kai tik Kristus pasirodo Sevilijos gatvėse, 
visi Jį pažista ir visi Jį sveikina, Minios susižavėjimas 
Kristumi yra simbolinė išraiška ano nuolatinio Kristaus 
ponm dabartyje, gyvenimo kiekviename iš mūsų. 

mogus Jį pažista, nes nuolatos Jį nešioja pats savyje. 
Jis sveikina Jį entuziastingai, nes tuo būdu jis sveikina 
gyvą atsakymą į jo paties kūno ir kraujo problemą. Kris- 
tus yra pirmasis pasaulio istorijos pradas, kuris čia gy- 
vena ir veikia, kuris čia, Dante's žodžiais kalbant, judina 
saulę ir kitas žvaigždes. 

Bet štai priešais Kristų stovi kitas, antrasis pradas, ku- 
ris yra nuo Jo ne tik skirtingas, bet Jam priešingas ir iš 
esmės Jį neigiąs. Mūsų istorija yra valdoma ne tik Kris- 
taus, bet ir šio antrojo prado. Jis yra toks pat realus, kaip 
ir Kristus. Viršinis jo veiklumas yra kartais net dar di- 
desnis. Jo buvimu Dostojevskis nė kiek neabejoja, todėl 
jį vaizduoja taip pat ne kokios nors atitrauktos idėjos ar 

blankios alegorijos, bet gyvo ir konkretaus žmogaus pa- 
vidalu. Priešais Kristų istorijoje stovi inkvizitorius. 

Dostojevskio inkvizitorius žygiuoja per istoriją nešinas 
visa žmogiškąja prigimtimi. Jis yra idealistas, asketas, 
mylįs žmones ir geidžiąs jiems laimės. Jis yra buvęs dy- 
kumoje, mitęs skėriais ir šaknelėmis. Jis norėjęs priklau- 
syti prie Kristaus išrinktųjų, norėjęs dalintis Kristaus skel- 
biama laisve, tačiau pastebėjęs, kad žmonės nepajėgią 
Kristaus principų pakelti, kad jie esą per silpni šitiems 
principams įvykdyti ir savo prigimtyje, ir savo gyvenime. 
Todėl jis grįžęs iš dykumų ir prisijungęs prie tų, kurie 
imasi taisyti Kristaus žygį. Norėdamas išvaduoti žmones 
iš „asmeninio ir laisvo apsisprendimo kančios“, jis prisi- 
ėmė ant savęs jų nuodėmes. Norėdamas padaryti kitus 
laimingus, jis prisiėmė nelaimę. Jis prisiėmė pasmerkimą 
ir pasidarė silpnųjų vadas ir jų gelbėtojas. Nuo didžiųjų 
ir stipriųjų jis grįžo prie mažesniųjų ir silpnųjų, prie mi- 
lijonų tų vargingų padarų, kuriems Kristaus principai yra 
per aukšti. Inkvizilorius yra nužemintųjų atpirkėjas iš jų 
pačių. Pagrindinis priekaištas, kurį jis padarys Kristui, 
yra tas, kad Kristus atėjo pas stipriuosius, o pamiršo silp- 
nuosius. Silpnieji Kristaus žygio pasiliko nepaliesti. Silp- 
nųjų Kristus neaipirko. Šitą spragą kaip tik pasiryžo už- 
pildyti inkvizitorius. Tai buvo sunkus pašaukimas ir sun- 
kus darbas. Reikėjo penkiolikos šimtų metų, kol inkvizi- 
torius „pataisė“ Kristaus palikimą. Tačiau galų gale jam 
šitas uždavinys pavyko — bent jam pačiam taip atrodo. 
Todėl dabar jis yra istorijos valdovas. Todėl dabar jam 
lenkiasi minios, jo nurodymų klauso ir, puolusios ant ke- 
lių, priima jo palaiminimą. 

Visais šiais konkrečiais apibūdinimais Dostojevskis no- 
ri pasakyti, kad Kristui priešingas pradas istorijoje yra 
nė kiek ne mažiau realus ir veiklus, kaip ir pats Kristus. 
Kaip Kristus gyvena nuolatinėje dabartyje, taip lygiai 
nuolatos būna ir Jo priešginybė. Kristus atėjo į pasaulį, 
kad savo kančia ir mirtimi atpirklų žmoniją iš Jo am- 
žinojo priešininko valdžios. Jis tai įvykdė. Tačiau šitas 
įvykdymas anuo vienkartiniu Kristaus aktu palietė dar 
tik patį principą antlaikinėje io srityje. Dykumų dvasios 
galia principialiai buvo palaužia. Tačiau jos apraiškos is- 
torinėje atskiro žmogaus ir visos žinon: ios tikrovėje pa- 
siliko ligi laikų pabaigos. Kol žmozis gyvena laike, tol 
jis apsisprendžia pats. Galimybė į antgamtę jam yra ati- 
daryta. Bet ar jis žygiuos į ją, ar ne, tai priklausys nuo jo 

paties. Kristaus atpirkimas jokia prasme nepažeidė konk- 
retaus žmogaus laisvės. Šita tad laisva istorinė žmogaus 
gyvenimo bei veikimo sritis ir virsta tuoju lauku, kuria- 
me reiškiasi ne tik Kristus, bet ir antikristas. Palaužtas 
savo gelmėse, jis tebėra dar gyvas savo apraiškose, Iš- 
stumtas iš metafizinių žmogaus prigimties šaknų, jis vei- 
kia istoriniame gyvenimo paviršiuje. Jis atsistoja priešais 
Kristų kaip reali, nors ir ne fatalinė jėga. 

Dostojevskio legendoje šitai jėgai atstovauja inkvizi- 
torius. Jis, kaip buvo sakyta, yra žmogus, kenčiąs ir my- 
lis žmogus. Trokšdamas kitiems laimės, jis „pataisė“ Kris- 
taus mokslą, padarydamas jį silpniesiems prieinamą ir 
pakeliamą. Kur tad čia yra toji esminė priešginybė? Kuo 
inkvizitorius prieštarauja Kristui? Iš sykio atrodo, kad jis 
yra tiktai Kristaus darbo pratęsėjas ir atbaigėjas. Gali ši- 
tas pratęsimas būti klaidingas, gali šita atbaiga virsti iš- 
krypimu, tačiau — bent subjektyviai — inkvizitoriaus pas- 
tangos atrodo einančios ta pačia linkme, kaip ir Kristaus. 
Kaip Kristus, taip ir inkvizitorius nori išvaduoti žmones, 
nori jiems pagelbėti, nori padaryti juos laimingus. Ink- 
vizitoriui atrodo, kad Kristaus mokslas esąs per aukštas, 
per idealus, per daug atsietas nuo konkrečios žmogiško- 
sios prigimties. Todėl jis ryžtasi priartinti jį prie žemės, 
pritaikyti jį prie konkrečių žmogaus pageidavimų ir tuo 
pačiu jį padaryti prieinamesnį. Kad šitas mokslas dėl to 
nustoja pirmykščio savo spindėjimo, yra visai nenuosta- 
bu, nes kiekviena idėja, susidūrusi su žeme, netenka da- 
lies savo grožio. Virsdama kūnu, ji yra priversta prisi- 
imti medžiagos sunkumą ir tamsumą. Tačiau dėl to dar 
nekyla jokios esminės priešginybės tarp idėjos, esančios 
sąmonėje, ir idėjos, įvykdytos objektyviniuose gyvenimo 
pavidaluose. Inkvizitorius atrodo esąs tiktai istorijoje rea- 
lizuotas Kristus: ne toks skaidrus kaip Palestinos žemėje, 
ne toks idealistas kaip Kalno pamoksle, tačiau tas pats — 
tiktai sukonkretintas ir pritaikytas. Tai, ką Kristus yra pa- 
daręs principialiai, inkvizitorius, atrodo, nori padaryti 
individualiai. Iš kur tad čia atsiranda anoji principinė 
priešginybė, tasai esminis neigimas, kurį Dostojevskis de- 
da į inkvizitoriaus darbą? 

Kaip žmogus inkvizitorius nėra Kristaus priešginybė, 
Galimas daiktas, kad žmonių meilė jį nuvedė klaidingu 
keliu; kad, užuot žmones padaręs laimingus, jis pavertė 
juos vergais ir juos nužmogino. Bet tai yra tik klaida, ne 
neigimas ir ne principinė priešginybė. Todėl ir Kristus, 

išklausęs ilgą inkvizitoriaus kalbą, jo nepasmerkia, bet | 
jam atleidžia jį pabučiuodamas. Taip pat ir inkvizitorius, 
pabučiavimo paliestas savo žmogiškumo gelmėse, Kris- 
taus nesudegina, bet Jį paleidžia iš kalėjimo. Šiuo at- 
žvilgiu tarp Kristaus ir inkvizitoriaus-žmogaus esama gi- 
laus atitikimo. 

Vis dėlto žmogiškumas viso inkvizitoriaus dar neišse- 
mia. Kaip Kristus yra ne tik žmogus, bet ir Dievas, taip 
ir inkvizitorius yra ne tik žmogus, bet dar ir kažko kito 
atstovas bei reiškėjas. Inkvizitorius turi savo paslaptį, 
kurios niekas nežino, tik jis vienas, kurią tačiau jis ryž- 
tasi Kristui atskleisti. Žmonių akyse jis atrodo kaip Kris- 
taus žygio tęsėjas ir tolimesnis jo vykdytojas. Visoje le- 
gendoje Dostojevskis nuolatos pabrėžia, kad inkvizitorius 
veikia Kristaus vardu: Kristaus vardu jis panaikina žmo- 
nių laisvę, Kristąus vardu jis pasotina žmonių alkį, Kris- 
taus vardu jis skelbia paslaptis, daro ženklų ir stebuklų 
ir autoritetu apsprendžia žmonių sąžinę. Tačiau savo es- 
mėje visi šie inkvizitoriaus darbai „Kristaus vardu“ yra 
melas ir apgaulė, nes savo viduje jis nešiojasi paslaptį, 
kurios žmonės nežino ir todėl tiki jo nuoširdumu. Kris- 
taus akivaizdoje nėra prasmės ilgiau šios paslapties deng- 
ti. Inkvizitorius ryžtasi ją pasakyti garsiai ir tuo būdu 
iškelti dienos švieson tai, kas visiems jo darbams teikia 
savotiško pobūdžio. „Ar man reikia slėpti nuo Tavęs 
mūsų paslaptį? — klausia inkvizitorius Kristų. — O gal Tu 
nori išgirsti ją iš mano lūpų? Taigi klausyk: mes esame 
jau ne su Tavimi, bet su juo. Štai mūsų paslaptis“. Iš tik- 
ro tai buvo paslaptis, pridengta išviršiniu meilės, labda- 
ros ir gailestingumo drabužiu, Bet ją atskleidus šitas dra- 
bužis nukrinta, ir inkvizitoriaus darbo prasmė pasirodo 
visu nuogumu. Inkvizitorius yra jau nebe su Kristumi, 
bei su tąja dykumų dvasia, kurią jis pats vadina „suslnai- 
kinimo ir nebūties“, „griovimo ir mirties“ dvasia. Todėl 
jo darbo prasmė dabar pasidaro iš esmės kitokia negu 
tada, kai inkvizitorius būtų buvęs tikiai žmogus, kai jis 
būtų savo darbais vykdęs tiktai savo paties sumanymus. 
Atskleidęs savo paslaptį, jis pasirodo kaip šalininkas, kaip 
atstovas, kaip vykdytojas dykumų dvasios ir jos planų. 

Dykumų dvasia yra tasai amžinasis priešas, kuris nuo 
pat mūsosios tikrovės pradžios kenkia Dievo žygiams ir 
kliudo Jo sumanymams. Ji visados prisidengia žmogiškai- 
siais pavidalais. Daug istorijoje yra buvę pranašų, kurie 
kalbėjo Dievo vardu. Tačiau niekas ligi šiol dar nėra 

kalbėjęs velnio vardu. Velnias, kaip ir Dievas, kalba per 
žmogų. Tačiau jeigu Dievas kalba per žmogų tiesiog, net 
įpareigodamas jį Jo vardą pasakyti, tai velnias visados 
žmogui įteigia kalbėti savo paties vardu. Žmogus vel- 
niui visados patarnauja tarsi kokia uždanga. Siuo at- 
žvilgiu nepaprastai yra prasmingi žodžiai, kuriuos velnias 
pasako Ivanui Karamazovui jo haliucinacijos metu. Tasai 
maždaug keturių dešimčių metų džentelmenas, kuris pasi- 
rodo Ivanui ant kanapos, pastebi, kad jis norįs „įsikūny- 
ti, bet jau galutinai ir neatšaukiamai, kokioje nors sep- 
tynpūdėje pirklio žmonoje ir tikėti į viską, į ką ir ji tiki“. 
Kitaip sakant, velnias nori prisiimti žmogaus išvaizdą ir 
veikti žmogiškuoju būdu. „Aš taip nuoširdžiai, — sako šis 
džentelmenas toliau, — myliu žmones. .. Sykiu aš pasidarau 
žemėje prietaringas. .. Ir man patinka būti prietaringam. 
Aš čia prisiimu visus jūsų papročius“. Grynai sataniškos 
egzistencijos jis atsisako: „Aš esu vargšas! Dievaži, aš 
niekaip negaliu įsivaizduoti, kad aš kitados galėjau būti 
angelu, Jeigu iš tikro juo ir buvau, tai taip seniai, kad jau 
ne nuodėmė tai pamiršti“. Be abejo, visa tai yra melas. 
Skaitant velnio ginčą su Ivanu, aiškiai jausti, kad velnias 
žino, ko jis nori ir siekia. Jis tik nenori savo tikslo ap- 
reikšti. Jis nori veikti žmogaus rankomis, mąstyti žmo- 
gaus protu ir nekęsti žmogaus širdimi. Žmogiškumas yra 
labai miela velnio veikimo dirva. Todėl ir inkvizitorius, 
eidamas jau nebe su Kristumi, bet su juo, savo žmogiš- 
kąja prigimtimi pridengia dykumų dvasios kėslus ir pa- 
tarnauja jai įrankiu, tačiau patarnauja sąmoningai ir ap- 
sisprendęs. Todėl iš tikrųjų jis Kristaus mokslo nepatai- 
sė, bet jį iškreipė ir sugadino, nes dykumų dvasia visa- 
dos yra melo, griovimo ir mirties pradas. Inkvizitoriaus 
padarytos „pataisos“ buvo ne Kristaus mokslo pritaiky- 
mas konkrečiam gyvenimui, bet visiškas jo išstūmimas iš 
gyvenimo. Ir visa tai buvo ne žmogiškoji klaida, kylanti 
dėl netobulo pažinimo, ne žmogiškasis apsirikimas, pasi- 
taikąs dėl žmogiškųjų silpnybių, bet demoniškas piktas su- 
manymas iš pat pradžios. Griovimo ir mirties dvasia tvar- 
kė inkvizitoriaus darbus ir kreipė juos nebūties linkme. 
Pasislėpusi po inkvizitoriaus širdyje degančia žmonijos 
meile, ji vykdė jo rankomis anuos pirmykščius dykumų 
gundymus, kuriuos Kristus buvo atstūmęs, kuriuos tačiau 
prisiėmė inkvizitorius — paties Kristaus vardu. Sunaiki- 
nimas buvo jos tikslas, klasta ir melas — jos priemonės. 


93 


Šiuo tad atstovavimu anai dykumų dvasiai, jos valios 
ir jos tikslų vykdymu inkvizitorius virsta nepermaldauja- 
ma Kristaus priešginybe. Jis yra ne „kvailas Jonelis“, ku- 
rį šita „baisi ir išmintinga“ dvasia būtų suviliojusi ir ap- 
gavusi, kaip apgavo pirmuosius žmones. Ne, jis yra są- 
moningas jos šalininkas, sąmoningai vykdąs jos planą. 
Jis pats prisipažįsta iš sykio norėjęs prisidėti prie Kris- 
taus išrinktųjų, kad „skaičius būtų pilnas“. Tačiau dyku- 
moje jam atsivėrusios akys, ir jis pasiryžęs „nebetar- 
nauti beprotybei“, o prisijungti prie tų, kurie „taiso“ 
Kristaus darbus, Inkvizitoriaus nusisukimas nuo Kristaus 
buvo jo laisvas ir sąmoningas atsigręžimas į dykumų dva- 
sią. Kristaus vardu jis veikė aiškiai žinodamas, kad už 
jo pečių stovi ne Kristus, bet anoji baisi dvasia. Jis me- 
lavo sąmoningai ir sąmoningai žmones apgaudinėjo. Jis 
pats tai pripažįsta. Kalbėdamas, kaip milijonus tų „var- 
gingų maištininkų“ jis padarys nusižeminusius ir klusnius, 
jis atvirai pastebi: „Mes sakysime, kad klausome Tavęs, 
kad mes valdome Tavo vardu; mes juos apgausime, nes 
Tavęs pas mus daugiau nebejisileisime“. Kristaus išstūmimas 
inkvizitoriui yra galutinis. Apsisprendimas už Kristaus 
priešginybę pasidaro nebeatšaukiamas. Štai kodėl inkvizi- 
torius net ir po Kristaus pabučiavimo pasilieka prie 
pirmykščio savo nusistatymo, nors jo lūpų kampučiai ir 
sudreba. Kaip žmogus jis yra paliestas gailestingo Kris- 
taus veiksmo. Tačiau kaip dykumų dvasios atstovas jis 
pasilieka sename melo ir apgaulės kelyje į susinaikinimą 
ir į nebūtį. Atskleisdamas savą paslaptį, inkvizitorius ap- 
sireiškia kaip tikrasis Kristaus paneigėjas ir kaip esminis 
antikristinio prado nešėjas. 

Bet kaip tik šitoje vietoje kyla vienas svarbus psicho- 
loginis klausimas: ar žmogaus dvasia gali pakelti tokį vi- 
sišką ir nebeatšaukiamą apsisprendimą prieš Dievą? Ar 
yra įmanoma, kad inkvizitorius, būdamas žmogus, taip ga- 
lutinai nusigrįžtų nuo Kristaus? Į šitą klausimą Dostojevs- 
kis mums duoda tokį atsakymą, kuris tarsi žaibo šviesa 
atskleidžia mums antikristinio prado veikseną istorijoje. 
Su Kristaus paneigimu, su nusigrįžimu į dykumų dvasią 
inkvizitoriaus paslaptis dar nesibaigia. Joje esama dar 
didesnių gelmių, kurios padeda inkvizitoriaus apsispren- 
dimui pagrindą ir jį padaro galutinį. Pasakodamas, kaip 
jis su savo šalininkais, išlaisvinęs žmones nuo sąžinės 
sprendimo, nuims nuo jų kančios ir nerimo naštą, jis pa- 
stebi, kad „visi bus laimingi, visi tie būtybių milijonai, 

išskyrus kokį šimtą tūkstančių, kurie juos valdo. Nes tik 
mes,— sako toliau inkvizitorius, — tik mes, kurie saugo- 
jame paslaptį, būsime nelaimingi“. Kodėl? Kodėl šitie silp- 
nųjų valdovai bus nelaimingi? Kokią paslaptį jie saugo 
nuo savo valdomųjų? Inkvizitorius pats išaiškina šitą mjs- 
lę. „Bus tūkstančiai milijonų laimingų kūdikių ir tiktai 
koks šimtas tūkstančių kankinių, kurie prisiėmė ant sa- 
vęs gėrio ir blogio pažinimo prakeikimą. Jie tyliai mirs, 
tyliai jie Tavo vardu užges ir anapus karsto neberas nie- 
ko daugiau kaip tik mirtį. Tačiau mes saugosime šitą 
paslaptį ir viliosime žmones į laimę amžinu dangaus at- 
lygiu“. 

Štai paskutinė ir giliausia inkvizitoriaus paslaptis: jis 
su savo šalininkais netiki nei į Dievą, nei į sielos nemir- 
tingumą. Anapus karsto yra tiktai mirtis. Tačiau kaip 
Kristaus mokslo, taip ir šitos išvados paprasti silpni žmo- 
nės pakelti nepajėgia. Todėl inkvizitorius saugos šitą 
paslaptį, kalbės žmonėms apie amžinąjį buvimą, meluos 
ne tik savo žodžiais, bet ir savo mirtimi, nes jis ir mirs 
Kristaus vardu, pats į nieką netikėdamas. Tai yra giliau- 
sias jo nusistatymas. Todėl Alioša, nagrinėdamas su Ivanų 
papasakotos legendos prasmę, galų gale ją supranta ir 
sušunka: „Tavo inkvizitorius netiki į Dievą — štai visa 
jo paslaptis“.—,,Tikrai,— atsako Ivanas, — tu galop įspėjai. 
Visa jo paslaptis yra ta“. Be abejo, kaip ir Ivanas toliau 
pabrėžia, tai yra gili kančia. Matyti kitus laimingus, ei- 
nančius į amžinąjį gyvenimą, vesti juos šituo keliu ir sy- 
kiu žinoti, kad šitas kelias yra tik apgaulė, kad jis eina 
į visišką nebūtį, kad nėra jokio amžinojo gyvenimo, jo- 
kio Dievo, vadinasi, jokio tikslo ir jokios prasmės, — taip, 
tai iš tikro yra kančia. Todėl tasai šimtas tūkstančių ir 
negali būti laimingi. Jie yra savo nusistatymo kankiniai. 
Jie yra prakeikti savo pačių žinojimo, Nikilizmas yra toji 
paslaptis, kurią jie taip rūpestingai saugo nuo savo ve- 
damų žmonių. Dostojevskio inkvizitorius yra nihilistas gi- 
liausia ir tikriausia šio žodžio prasme. Štai jo paslaptis! 

Ir kaip tik šitoje paslaptyje glūdi jo, kaip žmogaus, 
pasipriešinimas Kristui. Jis atsimetė nuo išrinkiųjų skai- 
čiaus ir grįžo iš dykumų ne dėl žmonijos meilės, bet dėl 
to, kad įsitikino, jog anapus karsto yra tiktai mirtis. Jis 
pradėjo taisyti Kristaus mokslą ne dėl to, kad Kristus 
būtų jį per sunkų paskelbęs, bet dėl to, kad įsitikino, jog 
ir pats Kristus, ir Jo mokslas yra iliuzija, žmogaus fanta- 
zijos padaras, be reikalo ir be prasmės reikalaująs tokių 

sunkių dalykų, kaip sąžinės laisvė ir apsisprendimas. Jei- 
gu nieko nėra, jeigu nėra nei Dievo, nei sielos nemir- 
tingumo, tai bet kuri aukštesnė žmogaus pastanga neturi 
jokios prasmės. Kam tada varginti žmones sąžinės lais- 
ve, apsisprendimu, nepriverstu tikėjimu, kad vietoje to 
geriau yra duoti jiems duonos, nuraminti jų sąžinę au- 
toritetu ir leisti jiems nusidėti. Tegul jie pagyvena ra- 
mūs ir laimingi, nes anapus karsto vis tiek jie ras tiktai 
mirtį. Popiežius Leonas XIII enciklikoje „Rerum nova- 
rum“ yra pastebėjęs, kad „jeigu nėra kito gyvenimo, tuo- 
met žūsta dorinės pareigos sąvoka ir žemiškasis buvimas 
virsta tamsia, nė jokio proto neatspėjama misle". Tai yra 
visiškai logiška ir būtina išvada. Daugelis nihilistų jos 
padaryti nedrįsta, mėgindami net ir savoje pasaulėžiūroje 
surasti dorinei pareigai bei prasmei vietą. Tačiau Dosto- 
jevskio inkvizitorius yra nuoseklus. Jis kuria žmonėms 
tokį gyvenimo būdą, kuriame doriniai principai yra pa- 
šalinami, žmogaus asmenybė užmušama, žmonija paverčia- 
ma milžiniška „skruzdžių krūva“. Inkvizitoriaus santvar- 
ka yra nihilizmo išsiskleidimas istorinėje tikrovėje. Todėl 
čia darosi suprantamas ir jo nusigrįžimas nuo Kristaus. 
Jis nusigrįžo ne nuo realaus, istorinio Kristaus, kuris ken- 
tėjo, mirė ir prisikėlė, bet nuo iliuzijos, nes į istorinį 
Kristų jis netiki. Jis susidėjo su Kristaus priešginybe taip 
pat ne realios dykumų dvasios pavidalu, bet taip pat su 
iliuzija, kuri tačiau artimesnė jo nihilistiniam nusistaty- 
mui negu jo pirmykštis tikėjimas Kristumi. Kristaus pa- 
neigimas, toks galutinis ir nekintamas, yra tiktai nuosekli 
nihilistinės jo pasaulėžiūros išvada. 

Nibilistiniu inkvizitoriaus bruožu Dostojevskis kaip tik 
ir atsako į aukščiau iškeltą klausimą, ar žmogaus dvasia 
gali pakelti visišką apsisprendimą prieš Dievą. Taip, ji 
gali jį pakelti, tačiau tik paneigusi Dievo buvimą. Tik 
tada, kai žmogus netiki, jog Dievas yra, kai jis apsispren- 
džia nihilistiškai, kai būtyje jis neranda jokios prasmės 
ir jokio tikslo,— tik tada jis gali virsti Dievo priešginybe 
ir vykdyti amžinojo priešo darbus. Apsispręsti už dyku- 
mų dvasią tikint į istorinį Kristų Dievą ir Žmogų, į Jo 
mirtį ir gyvenimą, į Jo prisikėlimą ir nuolatinį veikimą 
istorijoje, atrodo, yra neįmanoma. Bent Dostojevskis savo 
legendoje to neteigia. Jeigu žmogus tiki į Dievą ir į 
sielos nemirtingumą, jis negali tvirtai ir neatšaukiamai nu- 
eiti su griovimo ir mirties dvasia. Žmogus juk savo es- 
mėje yra kūrėjas, nešiojąs savyje Didžiojo Kūrėjo pa- 
96 


a UI 


veikslą, todėl visados į Jį traukiamas. Pripažinti realų 
Dievo buvimą ir sykiu galutinai apsispręsti už Jo amži- 
nąjį priešą, atrodo, žmogui yra nepakeliama. Todėl Dos- 
lojevskis padaro inkvizitorių nihilistu ir šilame nihilizme 
randa jo užkietėjimo šaknis. 

Tačiau inkvizitorius, kaip buvo sakyta, yra istorinio 
žmogaus simbolis. Jis atstovauja pradui, kuris šalia Kris- 
taus reiškiasi visame pasaulio gyvenime, šį tolindamas 
nuo dieviškosios tvarkos. Todėl inkvizitoriaus apsispren- 
dimo pobūdis atskleidžia mums ir ano Kristui priešingo- 
jo prado veikseną. Antikristinis pradas istorijoje visados 
reiškiasi nihilizmo pavidalu. Dykumų dvasia, norėdama 
griauti Kristaus darbą, yra priversta, kaip buvo sakyta, 
veikti per žmones, nes tik žmonės yra regimi pirmaei- 
liai isiorijos veikėjai. Kitokio tiesioginio kelio ji neturi. 
Bet kad šitas griovimas būtų žmogui pakeliamas, jis turi 
nematyti jokios prasmės ir jokio tikslo; jis turi būti ni- 
hilistas. ; 

Kristaus paneigimas yra pirmoji sąlyga žmogui jsi- 
jungti į antikristinio prado veikimą. Gali žmogus pri- 
pažinti taiką ir gerovę, pažangą ir demokratiją, tačiau 
Kristaus paneigimas jį neišvengiamai nuveda į Dievo prie- 
šų stovyklą. Šiuo atžvilgiu daug šviesos meta VI, Solov- 
jovas savo pasakojimu apie antikristą. Šioje legendoje 
Solovjovas vaizduoja antikristą kaip nepaprastai gabų, 
tiesiog genialų žmogų, kuris vos trisdešimt trejus metus 
sukakęs „plačiai pagarsėjo kaip didelis išminčius, rašy- 
tojas ir visuomenininkas". Dievo jis neneigė (velnias juk 
taip pat tiki ir dreba, kaip sako Naujasis Testamentas!). 
Jis anaiptol nebuvo ateistas, Jis buvo spiritualistas ir ti- 
kėjo į gėrį. Šitas tad žmogus po vieno savotiško pergy- 
venimo pradėjo rašyti „antgamtiniu greičių ir lengvumu" 
veikalą vardu „Atviras kelias į pasaulinę taiką bei ge- 
rovę". Šiame veikale buvo sujungta „kilni pagarba se- 
novės padavimams ir simboliams su plačiu ir drąsiu ra- 
dikalizmu, neribota minties laisvė su giliausiu visko mis- 
tiniu supratimu, besąlyginis individualizmas su karštu at- 
sidėjimu bendrajai gerovei". Visa čia buvo taip nepa- 
prastai suderinta ir sujungta, kad kiekvienas šioje kny- 
goje rado savo pažiūras ir įsitikinimus, kiekvienas sutiko 
su jos mintimis. Visi šia knyga stebėjosi ir gėrėjosi. Ji 
buvo išversta į visas pasaulio kalbas. Kiekvienam ji at- 
rodė kaip „visiškos tiesos išryškinimas“. Tik vieno vie- 
nintelio dalyko šioje knygoje trūko — KRISTAUS vardo. 

Taip pat vėliau, kai šios knygos autorius buvo išrinktas 
pasaulio prezidentu ir kai, norėdamas sujungti bažnyčias, 
sušaukė trijų pagrindinių krikščioniškųjų konfesijų (ka- 
talikų, protestantų ir ortodoksų) bendrą susirinkimą Je- 
ruzalėje, jo lūpos negalėjo ištarti Kristaus vardo. Many- 
damas, kad pasauliška pagalba religijoms patikrins jam 
konfesijų paramą, jis grąžino ištremtus popiežius į Romą, 
įsteigė protestantams pasaulinį Šventraščio tyrimo insti- 
tutą ir ortodoksams senovinės liturgijos ugdymo akademi- 
ją. Bet kai susirinkime dalyvaująs Rytų Bažnyčios patriar- 
chas Jonas pareikalavo viešai išpažinti Jėzų Kristų, ken- 
tėjusį, mirusį ir prisikėlusį, pasaulio prezidentas užmušė 
ne tik jį, bet ir Romos popiežių Petrą II ir protestantų 
vadovą profesorių Paulių, numesdamas tuo būdu savo 
kaukę ir stodamas atviron kovon prieš Avinėlį. Kristaus 
paneigimas yra tikrasis antikristinio prado ženklas ir 
pirmoji nihilistinio nusistatymo sąlyga. Juo prasideda kiek- 
vienas dykumų dvasios žingsnis. Dykumų dvasia yra nei- 
gimo pradas, kaip Goethe's Mefistofelis, kuris apie save 
sako, kad jis esąs „der Geist, der stets verneint". Ji pa- 
neigia viską: Dievą, sielą, prasmę, tikslą, galop pačią save, 
nes jai geriausia veikti tada, kai žmogus — kaip Ivanas 
Karamazovas — apie ją sako: „Tu esi mano liga. Tu esi 
mano šmėkla. Tu esi mano haliucinacija“. Velnias ne- 
mėgsta tikrovės. Jis slepiasi už žmogaus sapnų, jis nori 
būti tiktai lyg ir tikrove. Kai Ivanas įsitikina, kad priešais 
jį sėdįs džentelmenas vis dėlto yra realybė, tada pats 
velnias pradeda įrodinėti, kad jis esąs tiktai įsivaizdavi- 
mas: „O vis dėlto aš esu lik tavo sapnas ir daugiau nie- 
ko“. Netikėti nei į Dievą, nei į Kristų, nei galop į vel- 
nią —štai nihilizmo esmė ir štai geriausia dirva antikristo 
veikimui, Kai priešais žmogų atsistoja tiktai mirtis kaip 
vienintelė nepaneigiama tikrovė ir kai anapus karsto jis 
nieko nebesitiki rasti, tuomet žmogus pereina į Dievo 
priešginybę ir pradeda griauti Jo tvarką pasaulyje. Ni- 
hilistinis nusistatymas yra antikristinio prado šaltinis ir 
atskiro žmogaus, ir visos žmonijos gyvenime. 

Šitie tad du pradai — Kristus ir inkvizitorius — sudaro 
tas dvi pagrindines ašis, aplinkui kurias sukasi visa is- 
torija, ypatingai istorija po Kristaus. Dostojevskio legen- 
doje juodu stovi vienas priešais kitą akis į akį. Kasdie- 
niniame gyvenime juodu dažnai yra persiskyrę. Kasdie- 
ninį gyvenimą dažnai valdo tai vienas, tai antras pakai- 
tomis, retai susibėgdami abu kartu ir retai atskleisdami 

savo nesuderinamumą. Objektyvinėje tikrovėje juodviejų 
grumtynės yra nedažnas dalykas. Tačiau kai ateina nak- 
tis, „tamsi, tyli, kvapą gniaužianti Sevilijos naktis“, tada 
šitie pradai atsistoja vienas priešais antrą. Tada nakties 
tamsoje atsidaro vienutės durys ir su žiburiu rankoje at- 
eina didysis inkvizitorius, ateina regimos istorinės tikro- 
vės valdovas susigrumti su neregimuoju, tačiau visados 
esančiu dieviškuoju savo priešu, Toli nuo regimų gyve- 
nimo pavidalų, toli nuo dienos triukšmo, tamsiose žmogaus 
dvasios gelmėse įvyksta šių pradų susitikimas ir galutinė 
kova. Nakties tamsa ir kalėjimo vienutė yra simbolinės 
priemonės, kuriomis Dostojevskis pasinaudoja norėdamas 
nurodyti šių grumtynių lauką. Jis yra žmogaus dvasia, 
žmogaus širdis. Žmogus savyje yra tiek atviras, tiek ne- 
apspięstas ir neaprėžtas, kad jis darosi prieinamas ir 
Dievui, ir velniui, ir Kristui, ir inkvizitoriui. Pačioje savo 
prigimtyje jis, kaip netrukus matysime, nešioja gilių 
priešginybių, kurios virsta atramos punktais kovai tarp 
dieviškojo tiesos ir demoniškojo apgaulės prado. Šita 
kova yra nepermaldaujama. Kaip negali būti taikos tarp 
teigimo ir neigimo, tarp kūrybos ir griovybos, tarp tie- 
sos ir melo, taip negali būti taikos tarp Kristaus ir inkvi- 
zitoriaus, Kai gyvenimą valdo vienas pradas, antrojo pa- 
sirodymas yra tik kuo greičiausiai šalintina kliūtis. Štai 
kodėl inkvizitorius, kai tik pastebi Kristų Sevilijos aikš- 
tėje, tuojau liepia Jį suimti. O paskui, atėjęs į kalėjimą, 
nuolatos Jam pabrėžia: „Kodėl Tu atėjai mums kliudyti? 
Nes Tu tik dėl to ir atėjai, kad mums kliudytum. Tu pats 
tai žinai“. Išleisdamas Kristų iš kalėjimo, inkvizitorius 
primygtinai Jam pabrėžia, kad šis daugiau niekados, nie- 
kados nebeateitų. Kartu gyventi šilie pradai istorijoje ne- 
gali. Jie yra nesuderinami iš esmės. Jų kova veda ne į 
kompromisą, ne į taiką, bet į galutinį vieno arba antro 
išstūmimą iš istorinės tikrovės. Priešingasis pradas turi 
būti sunaikintas, vis tiek kokiu pavidalu jis pasirodytų. 
„Ar Tu esi Jis, — kalba inkvizitorius, — ar tik Jo paveiks- 
las, vis tiek aš Tave rytoj nuteisiu ir sudeginsiu ant lau- 
žo kaip pikčiausią iš visų eretikų... Ar Tu tai žinai? 
Taip, galbūt Tu ir žinai“, — priduria susimąstęs inkvizito- 
rius. 

Šitas jo susimąstymas turi gilios prasmės. Jis parodo, 
kad ir Kristus, ir inkvizitorius žino šitą nepermaldaujamą 
kovą, einančią ligi visiško sunaikinimo. Dabar inkvizi- 
torius ruošiasi sunaikinti Kristų, nes istorinė tikrovė šiuo 

metu yra jo rankose. Bet jis gerai žino, kad ateis laikas, 
kada jis pats bus sunaikintas sykiu su savo šalininkais; 
kada žvėris, kaip sakoma Apokalipsėje, bus sugautas sy- 
kiu su savo pranašu, surištas ir pasmerktas. Todėl savo- 
tišku liūdesiu skamba pastarieji jo žodžiai: „Taip, galbūt 
Tu ir žinai“. Ir jeigu pabaigoje Kristus pabučiuoja inkvi- 
zitorių jam atleisdamas, jeigu inkvizitorius atrakina vie- 
nutės duris ir Kristų išleidžia, tai Čia įvyksta ne taika, 
bet tik dviejų žmonių kaip žmonių egzistencinis susitiki- 
mas. Kristaus žmogiškumas pažadina inkvizitoriaus žmo- 
giškumą. Tačiau principų priešginybė pasilieka ir toliau. 
Nors pabučiavimas ir dega inkvizitoriaus kaip žmogaus 
širdyje, tačiau jo nusistatymas nepakinta. Kristaus pa- 
leidimas iš kalėjimo yra tiktai kitokia — pasakysime, 
žmoniškesnė — jo pašalinimo iš istorijos priemonė. Vie- 
toje sunaikinęs Jį fiziškai, inkvizitorius verčia Jį pasi- 
šalinti morališkai, įpareigodamas Jį eiti ir daugiau nebe- 
pasirodyti. Dostojevskis, kaip ir Krikščionybė, istorinį 
vyksmą supranta ne cikliškai pasikartojantį, bet vienkar- 
tiškai einantį prie galutinio išsisprendimo. Istorija yra 
apspręsta dviejų priešingų pradų: Kristaus ir dykumų 
dvasios. Šitų pradų rungtynės žmogaus širdyje sudaro pag- 
rindinę istorijos temą su nuolatiniu bangavimu, su neri- 
mu ir kančia. Bet šios rungtynės eina prie visiško ko- 
vojančiųjų pradų perskyrimo ir prie vieno kurio iš jų pa- 
šalinimo iš istorijos. Iš visos inkvizitoriaus nuotaikos leng- 
va atspėti, kad jis su dykumų dvasia bus tasai galutinis 
pralaimėtojas; kad jo drąsa, kuria jis giriasi, paskutinio 
susitikimo metu jo neišgelbės; kad galop pats pasakymas 
Kristui „nuteisk, jei gali ir drįsti" jau yra prisipažinimas, 
jog iš tikro Kristus ateis kaip Teisėjas ir tuo pačiu kaip 
laimėtojas. Pralaimėjusiems paliks tiktai drąsa pakelti sa- 
vo pralaimėjimą. Dostojevskio istorijos samprata šiuo at- 
žvilgiu visiškai sutampa su krikščioniškąja samprata. 
„Didžiojo inkvizitoriaus legenda” yra krikščioniškosios is- 
torinės dialektikos poetinis vaizdas. 


3. PRIEŠGINYBĖS ŽMOGAUS PRIGIMTYJE 


Tačiau visa šita gili ir kartais net tragiška istorijos 
dialektika turi pagrindų žmogaus prigimtyje. Islorija yra 
žmogaus apsireiškimas, „Istorija —sako H. Heimsoet- 
has,— yra laukas, kuriame vyksta žmogaus didybė ir gel- 

mės vis naujais, vis kitokiais keliais, vis naujais mėgini- 
mais ir nauja dvasia, kovomis ir nepašalinamomis, būti- 
nomis priešginybėmis“ “. Istorija yra priešgyniška dėl to, 
kad žmogus yra priešgyniškas. Istorijoje dviejų pradų 
grumtynės apsireiškia todėl, kad šitie pradai rungiasi pa- 
čiame žmoguje. Savo prigimties sąranga žmogus apspren- 
džia istorijos sąrangą. Istorijos dinamizmas, jos vingiai, 
jos viršūnės bei gelmės priklauso nuo žmogaus dinamiz- 
mo, nuo jo nuolatinio tapsmo ir kitimo. N. Berdiajevas 
teigia, kad savo antropologija Dostojevskis atskleidžia, 
jog žmogaus prigimtis aukščiausiame laipsnyje yra dina- 
minė, jog jos gelmėse viešpatauja ugningas judėjimas; 
rimtis ir statika vyrauja tik viršutiniuose sluoksniuose”. 
Dostojevskio žmogus niekados nėra baigtas ir uždaras. 
Jo romanų personažai, kaip buvo minėta, neturi vieno 
taško, aplinkui kurį viskas juose būtų sutelkta, kuris virs- 
tų viso ko centrų, patraukdamas į save žmogaus mintis 
ir jo darbus, bet tuo pačiu žmogų užsklęsdamas ir aprėž- 
damas. Todėl jie yra visados atviri. Jie neturi kietos iš- 
viršinės formos, kuri juos atsietų nuo jų aplinkos. Jie 
yra prieinami ne tik žmonėms, bet ir transcendentinėms 
jėgoms: Kristui ir inkvizitoriui. Dėl savo dinamizmo, dėl 
savo atvirumo, dėl savo prigimto imlumo žmogus virsta 
kovos lauku anoms aukštesnėms priešginybėms, o iš jo 
vidaus šita kova prasiveržia ir į istorinį gyvenimą. 
Tačiau šitą žmogaus prigimtyje esančią priešginybių 
kovą, kaip ją mums vaizduoja Dostojevskis, nereikia su- 
prasti L. Klageso prasme. Klageso žmogus taip pat yra 
dialektiškas ir todėl dinamiškas. Tačiau Klageso dina- 
mizmas kyla iš visai kitokio šaltinio negu Dostojevskio. 
Klageso žmogus yra dinaminis todėl, kad jame kovoja iš 
transcendentinių sričių į žmogaus būtybę įsiveržusi dva- 
sia; kovoja su žmoguje esančia, bet nuolatos pralaiminčia 
gyvybe. Gyvybė ir dvasia, pasak Klageso, yra dvi am- 
žinos priešininkės. Tačiau abi jos žmogiškajam AŠ yra 
transcendentinės. Abi jos yra žmoguje. Bet abi jos nėra 
žmogiškasis Aš. Klageso žmogus todėl virsta tik pasyviu 
šios kovos lauku, tik savotišku šios kovos stebėtoju. Jis 
turi kovą iškęsti. Bet jis negali jos vesti. Jis yra ne akty- 
vus kovos subjektas, bet tiktai imli kovos arena. Kažkas 


S Geschichtsphilosophie, 592 p. Hersg. v. N. Hartmann, Berlin, 1942, 
7 Plg. op. cit, 43 p. 


101 


svetima, kažkas kita yra įsibrovę į žmogaus prigimtį ir 
kelia jame nerimo bei sąmyšio. 

Tuo tarpu Dostojevskio žmogus yra dinamiškas dėl 
visai kitų priežasčių. Dostojevskiui Dievas ir velnias yra 
ne tik transcendentinės realios būtybės, bet sykiu ir vi- 
diniai paties žmogaus pradai. Jie yra mūsų pačių sudeda- 
mosios dalys. Mes patys esame tarsi iš jų nuausti. Šitą 
mintį, kuri „Didžiojo inkvizitoriaus Iegendai" suprasti turi 
didelės reikšmės, Dostojevskis ypatingai giliai atskleidžia 
jau minėtame Ivano pasikalbėjime su velniu. Ivanas, nors 
ir regi džentelmeną, sėdintį priešais jį ant kanapos, vis 
dėlto susivokia, kad šis yra ne tikrovė, bet tiktai jo pa- 
ties vidaus turinys. Todėl jis ir sako: „Nė vieną akimirką 
aš nelaikau tavęs tikrove. Tu esi melas, tu esi mano liga, 
tu esi šmėkla... Tu esi mano haliucinacija. Tu esi mano 
paties įsikūnijimas, tiesa, tik vienos mano dalies... Mano 
jausmų ir mano minčių, bet pačių prikliausių ir kvailiau- 
sių“. Tasai blogis, tasai žemas ir niekšingas padaras su- 
siformuoja haliucinacijos pavidalu dėl to, kad jis glūdi 
pačiame žmoguje, kad juo pačiu žmogus yra. Ivano dia- 
logas su velniu yra dialogas su savimi pačiu. Gali žmo- 
buvimą jis jaučia visados, nes šitas buvimas yra jo pa- 
ties buvimas, Blogis glūdi žmoguje ne kaip kažkas kita, 
kas stovėtų šalia jo, bet kaip savotiškas fluidas, kuris 
perskverbia visą jo būtybę. Mes nenešiojame savyje blo- 
gį tarsi kokią ydingą sėklą, bet mes esame blogi. 

Tas pat yra ir su gėrio pradu. Paslaptingas svečias, 
kuris vieną kartą aplanko Zosimą, pastebi, kad „rojus 
slypi kiekviename iš mūsų". Visi mes esame ne tik vel- 
niški, bet ir dieviški. Dievas taip pat yra mūsų minčių ir 
mūsų jausmų įsikūnijimas, bet pačių geriausių ir pačių 
kilniausių. Priešais Ivano dialogą su velniu Dostojevskis 
stato Aliošos sapną prie Zosimos karsto. Beskaitant tėvui 
Paisijui apie pirmąjį Kristaus stebuklą Galilėjos Kanoje, 
Alioša pradėjo mąstyti: „Vestuvės? Kas yra vestuvės2... 
Vestuvės Kanoje — tai pirmasis stebuklas... Ak, stebuk- 
las, šitas pirmasis stebuklas! Ne skausmą teikė Jėzus 
žmonėms, darydamas pirmąjį stebuklą, bet džiaugsmą, 
Jis padėjo jiems džiaugtis“. Ir taip bemąstydamas jis už- 
snūdo. „Bet kas tai? Kas tai? Kodėl kambarys plečiasi? 
Ak taip, juk tai vestuvės, vestuvės... taip. Ir svečiai 
ten, ir jaunoji sėdi“. Tarp svečių Alioša pastebi ir miru- 
sį Zosimą. „Ir jis čia? Bet juk jis karste! Jis čia, čia. Jis 

keliasi, jis mane pamatė. Jis ateina... O Viešpatie“. Zo- 
sima pakviečia Aliošą prieiti artyn. „Ar tu matai mūsų 
Saulę, ar matai Jį?“ — klausia Zosima Aliošą. „Aš bi- 
jau, aš nedrįstu pažiūrėti“,-—šnabžda Alioša. „Nebijok 
jo,— ramina Zosima,— Jis mums baisus yra savo didybė- 
je, baisus savo aukštybėje, bet be galo mums gailestingas 
savo meilėje. Jis džiaugiasi mumis, Jis vandenį pavertė 
vynu, kad nenutrūktų svečių džiaugsmas, Jis laukia naujų 
svečių, vis naujus čion kviečia — ir taip per amžius. Mums 
atneša naujo vyno. Žiūrėk, kaip indus gabena..." Alioša 
pradeda susijaudinęs verkti ir — nubunda, Tai buvo tik 
trumpas sapnas. Tai buvo tik jo minčių ir jausmų susi- 
telkimas sapno pavidalu. Tačiau Aliošos mintys eina jau 
visai kitokia linkme negu Ivano. Kiek Ivanas savo haliu- 
cinacijoje jaučia, kad jis prabyla savo žemuoju Aš, tiek 
Aliošos sapne apsireiškia jo aukštesnysis, jo dieviškasis 
Aš. Ivano Aš linksta į pojustinį buržuazinį gyvenimą, į 
skepticizmą, į savęs kankinimą. Aliošos Aš krypsta į 
džiaugsmą, į šviesesnes gyvenimo sritis, į nuolatinį susi- 
žavėjimą. Ivano haliucinacijos susiklosto metafizinio gin- 
čo pavidalu. Aliošos sapnas įgyja vestuvių formą. Ivanas 
savo haliucinacijoje rungiasi pats su savimi dėl Dievo ir 
dėl savo paties tikrovės. Alioša savo sapne pergyvena 
grynąjį, išskaistintąjį buvimą, kuris jau nebeduoda džiaugs- 
mo, bet kuris pats yra džiaugsmas. Ivanas savo žemąjį 
Aš, atsistojusį prieš jį džentelmeno pavidalu, niekina, no- 
ri juo nusikratyti, neigia jo tikrumą ir galop sviedžia 
į ji vandens stiklinę. Alioša į savo aukštesnįjį Aš ne- 
drįsta nė pažiūrėti, nes jis yra Kristus, baisus savo didy- 
bėje ir neapsakomai gailestingas savo meilėje. Ivanas 
grumiasi savyje su velniu. Alioša džiaugiasi savyje Die- 
vu. Kaip Ivano džentelmenas, taip ir Aliošos Jis yra išvi- 
diniai pergyvenimai, paties savęs pajautimai, kuriais Dos- 
tojevskis anaiptol nenori įrodinėti transcendentinės Die- 
vo ir velnio egzistencijos. Jis tik nori jais pasakyti, kad 
Dievas ir velnias glūdi mumyse pačiuose; kad jie yra 
sykiu ir mūsų pačių giliausios apraiškos. Žmogaus dua- 
lizmas, Dostojevskio supratimu, yra atremtas ne į kaž- 
kokius svetimus, iš kažkur žmoguje atsiradusius pradus 
kaip Klageso teorijoje, bet į vieno ir to paties žmogaus 
dvejopą apsireiškimą. Būdamas laisvas, žmogus gali elg- 
tis ne tik įvairiai: jis gali elgtis ir priešingai, paneigda- 
mas pirmykštį savo Aš ir susikurdamas visiškai kitokį. 
Žmogaus dualizmas — jo dieviškumas ir jo velnišku- 

mas — turi šaknis jo laisvėje. Apie laisvę kalbėsime vė- 
liau. Čia tik trumpai nurodome šio dualizmo šaltinį, iš 
kurio, Dostojevskio pažiūra, teka žmogaus nerimas, jo 
veiklumas, jo kovos, jo laimėjimai ir pralaimėjimai. Dos- 
tojevskis neskaldo žmogaus į dvi dalis kaip Klagesas, bet 
sykiu neišleidžia iš akių ir tų tragiškų priešginybių, kaip 
tai yra padaręs Rousseau ir su juo visa apšvieta. Dosto- 
jevskio žmogus yra priešgyniškas, bet ne dvilypis. 

Pasaulio istorija kaip tik ir yra šito žmogiškojo prieš- 
gyniškumo apsireiškimas. Berdiajevas savo veikale „Nau- 
jieji viduramžiai“ yra pasakęs, kad įvykiai visų pirma 
subręsta žmogaus dvasioje, O tik paskui pasirodo viršinė- 
je tikrovėje. Istorija visados yra žmogaus istorija. Tai, 
kas glūdi žmogaus viduje, kas iš sykio atrodo tik mažas 
šapelis, tik nežymus nerimas, po kiek laiko objektyvuo- 
jasi regimais pavidalais, išsivysto ir išauga į istorines 
rungtynes. Dostojevskis gerai suprato šitą dėsnį ir todėl 
savo legendoje išreiškė ne tik istorijos, bet ir žmogiško- 
sios prigimties priešginybes. Kristus ir inkvizitorius, tie 
du istorinės dialektikos nešėjai, gali grumtis tik todėl, 
kad ir vienas, ir antras randa atramos pačiame žmoguje. 
Be žmogaus jų kova būtų neįmanoma. Be žmogaus jie 
būtų gryni transcendentiniai pradai, ir jų grumtynės ne- 
turėtų jokios prasmės. Dievas negali rungtis su velniu. 
Dievas gali velnią tik nublokšti. Rungtynės yra galimos 
tik netiesioginiu būdu: tik žmogaus širdyje. Tik tada, kai 
Kristus ir dykumų dvasia grumiasi ne tiesiog, bet už žmo- 
gų ir žmoguje, tik tada šitos grumtynės pasidaro galimos 
įr suprantamos, Todėl žmogus ir yra Dostojevskiui tasai 
laukas, kuriame pasirodo Kristus ir inkvizitorius. Kristus 
ir inkvizitorius, kaip istorinės jėgos, veikia tiktai žmonė- 
se. Būdamas laisvas, žmogus pats apsisprendžia tai už 
vieną, tai už antrą, leisdamas tuo būdu tai vienam, tai 
antram istoriškai apsireikšti. Kartais jis suima ir kalėjimo 
vienutėn padeda Kristų. Tačiau po kiek laiko, paliestas 
Kristaus pabučiavimo, jis Jį paleidžia ir mėgina sugauti 
aną apokaliptinį žvėrį, kad jį apkaltų grandinėmis. Taip 
žmogus svyruoja pats savyje, o su juo svyruoja ir visa 
pasaulio istorija. Istorinės priešginybės semia savo jėgą 
iš žmogaus širdies. 

Kaip tad atrodo Dostojevskio legendoje žmogaus vaiz- 
das? Kokios yra anos žmogaus prigimties priešginybės, 
kuriomis pasikliauja ir Kristus, ir inkvizitorius? 

Pagrindinė priešginybė, kuri, Dostojevskio supratimu, 
perskverbia visą žmogaus prigimtį, ant kurios Kristus pa- 
statė savo- mokslą ir į kurią atsirėmęs inkvizitorius mė- 
gino šitą mokslą taisyti, yra ši: žmogus yra maištininkas 
ir sykiu vergas. Šią priešginybę Dostojevskis nuolatos pa- 
brėžia visoje legendoje. Kalbėdamas Kristui, inkvizitorius 
nesiliauja kartojęs: „Žmogus buvo sukurtas kaip maišti- 
ninkas", „žmonės yra nuodėmingi ir maištininkai“, „ka- 
daise jie buvo sukurti kaip maištininkai...“ Maištininkiš- 
kąją žmogaus prigimtį inkvizitorius nuolatos pabrėžia 
kaip vieną iš esminių jo savybių. Tačiau čia pat jis pri- 
duria, kad maištininkai negali būti laimingi; kad Žmonės 
eina kaip galvijų banda paskui tą, kuris duoda jiems duo- 
nos, ir dreta iš baimės, kad šita duona nesibaigtų; kad 
jie ieško, kam nusilenkti ir ką garbinti; kad jie nepakelia 
laisvės pasirinkti ir apsispręsti; kad jie yra tik mokyklos 
vaikai, kurie klasėje sukyla, o paskui verkia ir atsipraši- 
nėia; kad jie galop yra „bejėgiai maištininkai“, „silpni 
paderai, turį maištininkų instinktą“, „vergai, nors ir su- 
kurli kaip maištininkai“. Kitaip sakant, šalia maištinin- 
kiškojo prado žmoguje glūdi ir vergiškas pradas. Kaip 
mMaištininkas žmogus yra galingas ir didingas. Kaip ver- 
gas jis yra ir silpnas ir žemas. Kaip maištininkas jis nori 
valdyti, spręsti ir pasirinkti. Kaip vergas jis trokšta būti 
valdomas, nurodomas ir apsprendžiamas. 

Šitoje pagrindinėje priešginybėje kaip tik ir susitinka 
Kristus su inkvizitoriumi. Maištininko ir vergo žymes ne- 
šioja tas pats konkretus žmogus. Tas pats todėl konkretus 
žmogus yra ir Kristaus, ir inkvizitoriaus veikimo objek- 
tas. Ir Kristus, ir inkvizitorius atsistoja priešais tą patį 
žmogų kaip jo išvaduotojai ir atpirkėjai. Abu jie žmogų 
myli. Abu pasiaukoja dėl žmogaus net ligi susinaikinimo: 
Kristus ant kryžiaus, inkvizitorius paskutinio teismo me- 
tu. Abu jie prisiima ant savęs Žmonių nuodėmes. Abu 
trokšta žmonėms laimės. Galutinis tikslas jų abiejų yra 
vienodas. Tačiau keliai į šitą tikslą ir gyvenimai, sukurti 
šitais keliais einant, yra iš esmės skirtingi, nes iš esmės 
yra skirtingos tos atramos, kurios jų veikimą neša. Kris- 
taus veikimas yra atremtas į žmogų maištininką. Inkvi- 
zitoriaus veikimas yra atremtas į žmogų vergą. Kaip prie- 
šinga yra maištininko sąranga — jo valia, jo protas, jo 
jausmai, jo siekimai — vergo sąrangai, taip lygiai yra 
priešingi Kristaus laimėjimai inkvizitoriaus laimėjimams. 
Nors tas pats žmogus yra objektas iz Kristui, ir inkvizi- 

toriui, tačiau kadangi jis savyje slepia du priešingus 
savo prigimties pradus, todėl konkretus anų pradų išsi- 
vystymas objektyvinėje tikrovėje nuveda Kristų ir in- 
kvizitorių iš esmės skirtingomis kryptimis. Juodviejų ke- 
liai, nors išėję iš vieno taško, niekur- daugiau nebesusi- 
tinka, nes eina į priešingas puses, 

Kas tad yra tasai žmogus maištininkas ir kokiu būdu 
Kristus gali į maištininkišką žmogaus prigimties pradą at- 
siremtit Iš sykio atrodo, kad maištas yra negalima sąlyga 
Kristui veikti žmogaus gyvenime. Žmogus Kristaus at- 
žvilgiu turėtų būti ne maištininkas, bet nusižeminęs ir 
klusnus, beveik tarnas, jeigu jau ne vergas. Jis turėtų sa- 
vo valią ne teigti, bet palenkti ją Dievo valiai, kaip pats 
Kristus yra daręs. Jis turėtų ne atsiskirti nuo Dievo ir 
nuo Jo kūrinių, bet su Juo susijungti ir į Jo tvarką įeiti. 
Maištas, atrodo, nuveda žmogų tolyn nuo Dievo ir tuo bū- 
du virsta kliūtimi Kristui veikti. Ir atvirkščiai, kas galėtų 
būti Dievui palankesnis kaip žmogus, kuris jaučiasi esąs 
silpnas, kuris ieško nurodymų ir pagalbos, kuris trokšta 
nusilenkti, būti vadovaujamas ir apsprendžiamas? Todėl 
vergiškumas, ne maištavimas, turėtų būti Kristaus darbo 
atrama. Vergiškame žmoguje, atrodo, Kristaus malonė tu- 
rėtų kuo gražiausiai išsiskleisti ir pražysti. Ir vis dėlto taip 
nėra. Dostojevskis nepabūgo Kristaus žygio pastatyti ant 
maištininkiškojo žmogaus prigimties prado, o vergiškąjį 
palikti atrama inkvizitoriaus „pataisoms“. Kodėl? 

Jeigu žmogaus maištavimą išmąstysime ligi galo, rasi- 
me jame pagrindinį pradą, kuris yra būdingas žmogui 
kaip žmogui ir kuris vienintelis yra Dievo ir žmogaus 
santykių, vadinasi, religijos pagrindas. Maištavimas visa- 
dos yra pastangos atsipalaiduoti. Žmogus maištininkas vi- 
sų pirma neigia tai, kas jam uždėta, kas jį varžo, slegia, 
kankina, — vis tiek ar tai būtų dėsniai, ar įstatymai, ar 
sistemos, ar gyvenimo santvarka. Maištavimas visados yra 
neigimas. Tai negatyvinė maištininkiškojo prado pusė. 
Žmogus maištininkas visados yra neigiantis žmogus. Ta- 
čiau šitame jo neigime glūdi ir didelis teigimas. Juk kada 
žmogus sukyla ir neigia? Tada, kai tai, ką jis neigia, eina 
prieš jį patį, prieš jo Aš, prieš jo įsitikinimus, įpročius, 
pažiūras. Be abejo, konkrečiai jis gali suklysti ir neigti 
ne tai, kas jį paverčia priemone bei įrankiu, bet kaip 
tik tai, kas jį kilnina ir daro esmingesnį. Tačiau principia- 
liai iš maištavimo kyląs neigimas visados yra žmogaus 
noras save išvaduoti. Maištavimo neigimas yra savęs pa- 

ties teigimas. Ir juo giliau žmogus neigia, juo giliau jo 
Aš buvo paliestas ir juo energingiau jis todėl save gina. 
Juo maištavimas yra didesnis, juo yra didesnis ir savęs 
gynimas. 

Bet kodėl žmogus save gina ir teigia? Todėl, kad jis 
yra laisvas. Laisvė nepakenčia prievartos. Visa, ką žmo- 
gus daro, vykdo, priima, turi būti jo paties. Ko jis nepri- 
pažįsta, ko jis nepasisavina ir nepaverčia savo paties da- 
limi, tas yra jam svetima, tas stovi šalia jo ir jį varžo bei 
slegia. Jeigu šitie jam svetimi, jo nepasisavinti ir su juo 
pačiu nesutapdyti dalykai yra brukami į jo asmens gy- 
venimą, jie žudo jo laisvę, iškreipia jo prigimtį, todėl jis 
prieš juos sukyla ir pradeda maištauti. Maištavimo pag- 
rinduose glūdi žmogus kaip laisva būtybė. Žmogus maišti- 
ninkas iš esmės yra laisvės žmogus. Iš maišto kyląs nei- 
gimas yra savos laisvės teigimas ir sykiu jos gynimas, nes 
laisvė visados yra laisvė nuo ko nors. Maištininkiškasis 
žmogaus prigimties pradas, kaip matome, yra esmingai 
tas pat, kas ir joje glūdįs laisvės pradas. Maištavimas yra 
išviršinė laisvės apraiška, atsiradusi dėl laisvės pažeidimo. 
Maištavimu žmogus užtaiso pažeistą laisvę, kaip jūros srai- 
gė perlu užtaiso savo žaizdą. 

Iš kitos tačiau pusės, laisvė yra vienintelis pagrindas 
žmogui santykiuoti su Dievu, vadinasi, turėti religiją. 
Jeigu Dievas žmogų sukūrė laisvą, tai ne tam, kad paskui 
jį priverstų į Jį tikėti, Jį garbinti ir Jį mylėti. Religijoje 
žmogus stovi priešais Dievą kaip asmuo prieš Asmenį. 
Religinis santykis nėra santykis priežasties ir padarinio, 
bet dviejų konkrečių ir gyvų asmenybių. Kaip Kūrėjas 
Dievas yra žmogaus priežastis, ir žmogus kaip padarinys 
yra absoliučiai palenktas savai atsiradimo ir buvimo Prie- 
žasčiai. Tačiau kaip laisvės Kūrėjas Dievas pats atsisako 
savo santykį su žmogumi grįsti šituo priežasties—padari- 
nio ryšiu. Kurdamas žmogų laisvą, Dievas tarsi paneigia 
save kaip žmogaus priežastį ir pastato žmogų šalia savęs 
kaip sau lygų. Laisvas žmogus jau nebėra Dievo kūrinys 
ta prasme, kad savo laisvėje jis jau nebėra būtinai pa- 
lenktas savo autoriui, kaip kad kiekvienas padaras yra 
palenktas savo priežasčiai. Laisvas žmogus nebegali būti 
Dievo priverstas ne tik iš viršaus, bet ir iš vidaus, nes 
bet kokia prievarta būtų laisvės, o tuo pačiu ir žmogiš- 
kosios prigimties paneigimas. Kaip Dievas negali sukurti 
apskrito trikampio, nes tai yra nesąmonė, taip lygiai jis 
negali priversti laisvo žmogaus, nes taip pat tai yra nesą- 

tnonė. Žmogus yra laisvas tik tol, kol jis nėra verčiamas. 
Panaudojus prievartą, yra sunaikinama laisvė. Jeigu tad 
laisvė mums yra duota paties Dievo, nėra jokio pagrindo 
manyti, kad Dievas šią dovaną kokiu nors atveju at- 
šauktų, nes tai būtų paties žmogaus sunaikinimas. Pasta- 
tęs jį šalia savęs kaip lygų, vadinasi, kaip laisvą, Dievas 
savo santykius su žmogumi grindžia abipuse laisve. 
Religija esmingai kyla iš žmogiškosios laisvės: iš laisvo 
apsisprendimo, iš laisvo tikėjimo ir iš laisvos meilės. Re- 
ligija ir laisvė yra susijusios savo esmėje. Priversta reli- 
gija yra prieštaravimas. Prievarta sunaikina pačią religi- 
jos esmę, nes pakerta žmogaus santykių su Dievu pag- 
rindą. Santykiuoti su Dievu, vadinasi, turėti religiją, gali 
tiktai laisvas padaras. Kas su Dievu yra susijęs tik prie- 
žasties ir padarinio, vadinasi, būtinybės, ryšiu, tas religi- 
jos neturi ir negali turėti. ` 
Laisvė, kaip matome, yra vienintelis ir esminis reli- 
gijos pagrindas. Tačiau ta pati laisvė yra ir žmogaus maiš- 
tavimo pagrindas. Maištininkas, kaip sakėme, yra laisvės 
žmogus, ginąs savąjį Aš nuo prievartos. Štai kodėl Dos- 
tojevskis ir nesibijo maištininkiškąjį žmogaus pradą pa- 
daryti Kristaus veikimo atrama. Žmogus maištininkas yra 
žmogus, ginąs tokią savo prigimties savybę, kuri vienin- 
telė jam atidaro kelią į Dievą. Kristus gali veikti tik lais- 
vame žmoguje, nes tik laisvą žmogų Jis gali pastatyti 
šalia savęs kaip savo draugą. Nuodėmė yra nusilenkimas 
svetimam, išviršiniam pradui, kuris nebėra žmogaus Aš, 
nebėra žmogus pats. Nuodėmę žmogus padaro tada, kai 
paklauso ne savo sąžinės, bet ko nors kito. Todėl nuo- 
dėmė visados yra pasivergimas: kūnui, jausmui, žmogui, 
pasauliui. Gali šitas kūnas būti mano kūnas; gali šitas 
jausmas būti mano jausmas; gali šitas žmogus būti mano 
artimas ar net mano mylimas; gali šitas pasaulis būti 
mano gyvenamas; tačiau visa tai nesu Aš Pats. Visa tai 
yra man daugiau ar mažiau iš viršaus. Visa tai gyvena 
daugiau ar mažiau šalia manojo giliausiojo Aš. Nusilenk- 
damas šitiems svetimiems, išviršiniams pradams, aš susi- 
kertu su savimi pačiu ir todėl nusidedu. Bet Kristus kaip 
tik ir atėjo tam, kad išlaisvintų žmogų iš nuodėmės, va- 
dinasi, iš pasivergimo kam nors svetimam. Jis atėjo ati- 
tiesti žmogų į pirmykštę jo laisvę, apginti žmogaus są- 
žinę nuo prievartos, vis tiek iš kur šita prievarta eitų. 
Kristaus žygis, vietoje žmogų suvaržęs, padarė jį dar 
labiau laisvą, iškėlė dar labiau jo paties teigimą ir pabrė- 

žė dar labiau jo maištininkiškąjį pradą. Žmogus maištinin- 
kas tikriausia ir giliausia šio žodžio prasme gali būti tik- 
tai Kristaus išvaduolas ir alpirkias žmogus. Kristuje 
žmogiškoji laisvė buvo išaukštinta ir atbaigta. 

Visi inkvizitoriaus priekaištai, kuriuos daro jis Kris- 
tui, kaip tik remiasi šita padidinta žmogaus laisve. Kal- 
bėdamas apie tai, kaip Kristus atmetė dykumų dvasios 
pasiūlymą akmenis paversti duona ir kaip būtų buvę tuo- 
met lengva patraukti žmones, inkvizitorius pastebi: „Ta- 
čiau Tu nenorėjai atimti žmonėms laisvės ir todėl atstū- 
mei pasiūlymą. Tu galvojai: kokia čia bus laisvė, jeigu 
klusnumas bus pirktas duona“. Apsisprendimas už Kristų 
turėjo būti ne priviliotas duona, bet laisvas, visiškai 
laisvas, kyląs iš pačių žmogiškosios prigimties gelmių. Ki- 
toje vietoje tas pats inkvizitorius pastebi: „Vietoje palen- 
kęs žmogaus laisvę savo valdžiai, Tu ją dar padidinai. .. 
Tu nenužengei nuo kryžiaus, kai tyčiodamiesi Tau šaukė: 
nuženk nuo kryžiaus, ir mes tikėsime, kad Tu esi Dievo 
Sūnus. Tačiau Tu nenužengei, nes nenorėjai žmogaus pri- 
versti stebuklu, Tu troškai laisvos, bet ne stebuklu išrei- 
kalautos meilės. Tu troškai laisvos meilės, o ne vergiško 
susižavėjimo galybe, įkvepiančia žmogui baimės". Ta pati 
žmogiškosios laisvės pagarba neleido Kristui prisiimti nė 
pasaulio karalysčių, kurias dykumų dvasia Jam siūlė, nes 
tuo būdu Jis būtų davęs žmogui tai, „prieš ką šis būtų 
galėjęs nusilenkti ir į kieno rankas jis būtų galėjęs sudėti 
savo sąžinę“. Cezarių kardas yra prievartos ženklas. To- 
dėl Kristus jį atstūmė. Jis norėjo, kad žmonės susiburtų 
aplinkui Jį laisvai, kad Jo karalystė būtų ne kardo, bet 
„tiesos ir gyvenimo, šventumo ir malonės, teisingumo, mei- 
lės ir taikos karalystė“, kaip sakoma Kristaus Karaliaus 
šventės prefacijoje. Apsisprendimas sekti Kristumi, tikėti 
į Jo dieviškumą, įsijungti į Jo atpirktą naująją žmoniją 
turėjo būti laisvas. Kristus atmetė kiekvieną siūlymą, ku- 
ris priimtas ir vykdomas būtų galėjęs bent kiek sužaloti 
žmogiškąją laisvę. Visa inkvizitoriaus kritika, visi jo kal- 
tinimai yra atremti į Kristaus pagarbą žmogaus laisvei, 
kurią inkvizitorius kaip tik norėtų sumažinti. Laisvė yra 
tasai pradas, ant kurio Kristus stato visą savo žygį ir 
per kurį Jis reiškiasi žmonijos istorijoje. 

Tuo tarpu inkvizitorius eina visai priešingu keliu. Jo 
veikimo ir reiškimosi atrama yra ne žmogus maištininkas, 
bet žmogus vergas. Žmogaus vergiškumas yra ta dirva, 
kurioje inkvizitorius leidžia savo šaknis. Vergas, kaip ir 

mMaištininkas, realiai glūdi žmoguje. Reikia tik jį prikelti, 
išvystyti, pastatyti ant kojų, ir jis sukurs visai kitokią 
gyvenimo santvarką negu maištininkas. Inkvizitorius kaip 
tik ir nori būti žmogaus vergiškumo skatintoju. Jis nori 
prisijungti prie žmogaus vergo troškimų, nori juos pa- 
tenkinti ir tuo būdu laimėti žmogų sau. Maištininkiškasis 
pradas atveria žmogaus dvasią Kristui. Vergiškasis pradas 
ją atveria inkvizitoriui. Maištininko norus patenkina Kris- 
tus. Vergo norus patenkina inkvizitorius. Maištininko pag- 
rindinis siekimas, kaip sakėme, yra laisvė. Maištininkas 
visų pirma nori būti laisvas žmogus. Tačiau ko nori ver- 
gas? Koks yra pagrindinis jo siekimas? 

Vergas yra tasai, kurs pats atsisako savo laisvės, savo 
teisių, savęs paties. Prievarta pavergti žmogaus negalima. 
Prievartinis pavergimas yra tik viršinis pajungimas kuriai 
nors fizinei būtinybei, bet ne vidinis žmogaus paneigimas. 
Priverstas iš viršaus, žmogus dažniausiai yra pats lais- 
viausias savo viduje, nes tokiu atveju jis kaip tik šitą 
prievartą neigia ir savo laisvę pabrėžia, nors ir kliudomas 
ją apreikšti iš viršaus. Kalinys niekados nėra vergas. Ver- 
gu žmogus virsta tada, kai jis pats savo viduje išsižada 
savęs, savo apsisprendimo ir nusilenkia kitam kaip kitam, 
nepadarydamas jo reikalavimų savais, pergyvendamas juos 
kaip svetimus ir vis dėlto jiems nusilenkdamas bei pa- 
klusdamas. Vergiškumas yra vidinio savęs paneigimo žy- 
mė. Kaip žmogus maištininkas atsistoja priešais jį sle- 
giančius pradus ir juos paneigia, taip žmogus vergas at- 
sistoja priešais save ir save paneigia. Vergas taip pat yra 
maištininkas, tačiau ne prieš pasaulį, bet prieš patį save; 
ne prieš prievartą, bet prieš laisvę. 

Ko tad siekia žmogus vergas, paneigdamas savo lais- 
vę? Laisvės išsižadėjimas juk turi būti kuo nors atlygin- 
tas. Vietoje laisvės juk turi žmogus ką nors pastatyti. 
Koks tad pagrindinis noras veda žmogų vergą tolyn nuo 
jo laisvės? 

Į šitą klausimą Dostojevskis atsako inkvizitoriaus pa- 
klausimu Kristui: „Ar gali maištininkai būti laimingi?“ Ki- 
taip sakant, ar laisvė gali būti suderinama su lai- 
me? Ar gali būti žmogus laimingas ir sykiu laisvas? At- 
sakymas „Didžiojo inkvizitoriaus legendoje“ yra aiškiai 
neigiamas. Apie jį mes kalbėsime plačiau kitame skyrely- 
je. Šiuo tarpu norime pabrėžti tik patį faktą, kad žmogus 
vergas atsisako savo laisvės laimės dėlei, Laimė yra ta- 
sai pagrindinis noras, kuris stumia vergą paneigti savo 

laisvę. Maištininkas trokšta būti laisvas. Vergas trokšta 
būti laimingas. Maištininkas laimę aukoja dėl laisvės. Jis 
gali būti greičiau nelaimingas savo laisvėje negu nelais- 
vas savo laimėje. Tuo tarpu vergas elgiasi priešingai. Jis 
sutinka būti greičiau nelaisvas savo laimėje negu nelaimin- 
gas savo laisvėje. Nelaisvė yra nepakeliama maištinin- 
kui, nelaimė — vergui. Laimė yra tasai pradas, kuris ver- 
go gyvenime užima laisvės vietą. Tai yra nepaprastai 
gili žmogiškosios prigimties tragedija, nes laimės siekia 
kiekvienas žmogus. Laimė yra pagrindinis žmogiškosios 
būties apsprendimas. Tikras ir pilnutinis žmogiškasis bu- 
vimas yra laimingas buvimas. Ir vis dėlto negalėdamas 
laimės pasiekti, būdamas laisvas, žmogus ne kartą pa- 
neigia savo laisvę, kad tik atidarytų duris savo laimei, 
nors laisvė yra toks pat esminis žmogiškosios prigimties 
apsprendimas, kaip ir laimė. Vergiškumo bruožas žmo- 
gui nėra atsitiktinis. Jis glūdi giliausioje jo prigimtyje ir 
kyla iš jo noro būti laimingu. Laimė stumia žmogų eiti tam 
tikru keliu, o labai dažnai pasirodo, kad šitas kelias yra 
vergo kelias, vadinasi, kelias į nelaisvę. Tada, kai žmo- 
guje vyrauja maištininkiškasis pradas, jis pasuka iš šito 
kelio, grįžta atgal į laisvę išsižadėdamas laimės arba bent 
ją stipriai susiaurindamas. Tačiau tada, kai žmogų ap- 
valdo vergiškasis pradas, jis eina šituo keliu tolyn, vis 
labiau pasinerdamas į laimę, bet vis labiau išsižadėda- 
mas laisvės. Laimės kelias pasirodo esąs šioje žemiškoje 
tikrovėje vergų kelias, 

Inkvizitorius kaip tik ir nori būti vadovas šiame ke- 
lyje. Visas istorinis jo pasisekimas, gausūs jo šalininkų 
būriai, jo pataisos, kurias jis mėgina padaryti Kristaus 
moksle, galop jo pergalė regimajame pasaulyje, — visa yra 
paremta žmogaus noru būti laimingu. Inkvizitorius atspė- 
ja giliausią žmogiškosios prigimties troškimą ir stengiasi 
jį patenkinti. Tačiau kadangi šio troškimo negalima paten- 
kinti tol, kol žmogus yra laisvas, todėl inkvizitorius nė 
valandėlę nesvyruoja laisvę paneigti, maištininkiškąjį pra- 
dą nuslėgti, o vietoje jo išugdyti vergiškąjį pradą. Inkvi- 
zitorius yra ta istorinė jėga, į kurios rankas žmonija su- 
deda savo laisvę ir iš kurios rankų ji pasiima šios tik- 
rovės laimę. „Aš Tau prisiekiu — sako inkvizitorius Kris- 
tui, — kad žmogus yra žemesnis sukurtas, negu Tu tikė- 
jai”. Kristus, inkvizitoriaus nuomone, žmogų per aukštai 
įvertinęs. Jis manęs, kad žmogus galįs būti patenkintas, 
būdamas tiktai laisvas. Bet Jis nepagalvojęs, kad žmogus 

turįs būti ir laimingas. Todėl Kristaus pagerbta ir dar la- 
biau negu prieš tai pabrėžta laisvė virtusi kaip tik kliū- 
timi kelyje į laimę. Žmogus pradėjęs nebežinoti, ką jis 
turįs su šita laisve veikti. Jis troškęs ir ieškojęs laimės, 
o iš Kristaus gavęs laisvę, kuri laimei kenkianti ir ją nai- 
kinanti, Todėl galų gale pati šita laisvė atsigrįžusi prieš 
Kristų. Neduodamas žmogui šios tikrovės laimės, Kristus 
pakasęs savo darbui pamatus. Pavargę savo laisvėje, žmo- 
nės „iškėlė prieš Tave savo laisvas vėliavas, — sako inkvi- 
zitorius,— ir savo laisvę atnešę klusniai sudėjo po mūsų 
kojomis“. Inkvizitorius su savo šalininkais priėmė šitą 
dovaną ir vietoje jos davė žmonėms laimės. Atsisakę lais- 
vės, žmonės pasijuto ir laisvi, ir laimingi, nes jiems nebe- 
reikėjo toliau apsispręsti ir už šitą savo apsisprendimą 
kovoti. Juos apsprendė kiti, ir kiti rūpinosi šį apspren- 
dimą įvykdyti. Kiti jiems nurodė, kas gera ir kas bloga; 
kiti jiems liepė tikėti ar netikėti; kiti jiems pasakė, į ką 
tikėti; kiti juos sujungė į bendruomenę; kiti juos maitino, 
linksmino ir leido net nusidėti, nes prie laimės, kaip jau 
Aristotelis yra pastebėjęs, priklauso ne tik sąžinės ramy- 
bė, bet ir turtas, ir moterys, ir vaikai, ir garbė, ir pasi- 
linksminimai. Inkvizitorius yra per didelis realistas, kad 
šios tikrovės laimę jis suvestų tik į vidinius gėrius. Že- 
miškoji laimė reikalauja ir viršinių pojustinių gėrių, kurie 
dažnai nėra pasiekiami be nuodėmės. Todėl leisti žmo- 
nėms nusidėti reiškia leisti jiems paieškoti pilnutinės lai- 
mės. Visa tai žmonės iš inkvizitoriaus rankų ir gavo. 
Todėl jie pasidarė laimingi ir klusnūs. Inkvizitoriaus pa- 
taisa, kurią jis padarė Kristaus moksle, yra laisvės pa- 
keitimas laime. 

Nesunku tačiau pastebėti, kad tai yra ne atsitiktinių 
savybių, bet pačių esmių pakeitimas. Tai yra idealiosios 
žmogiškosios prigimties pakeitimas faktinąja, kuri yra 
nuodėminga ir apardyta. Tai yra Dievo paveikslo pakei- 
timas gyvulio paveikslu. Todėl inkvizitoriaus pataisa iš 
tikro yra ne pataisa, ne papildas, bet Kristaus žygio es- 
minis paneigimas. Tai visai kitoks kelias, kuriuo inkvizi- 
torius pasiryžo vesti žmoniją išganymo linkui. Inkvizito- 
riškasis išganymas yra žmogaus atpirkimas nuo jo paties. 

Čia tad matome, kaip organiškai istorijos priešginybės 
susipina su vidinėmis žmogiškosios prigimties priešginy- 
bėmis; kaip viršinis istorinis gyvenimas virsta vidinio žmo- 
gaus gyvenimo vaizdu. Žmoguje kovoja dieviškumas ir 
velniškumas, kurie susiklosto maištininkiškuoju bei ver- 

giškuoju pradais ir galop apsireiškia nepaprasto gilumo 
turinčia laisvės ir laimės priešginybe. Dievas ir velnias 
kovoja žmogiškosios laisvės ir laimės priedangoje. Žmo- 
nijos istorija pasirodo galų gale kaip laisvės ir laimės 
įtampos bei atotampos laukas. 


4. LAISVĖS IR LAIMĖS PRIEŠGINYBĖ 


Bet čia kaip tik ir kyla pagrindinis klausimas: kodėl 
šioje tikrovėje laimė yra nesuderinama su laisve? Kodėl 
istoriniame savo gyvenime žmogus negali būti sykių ir 
laisvas, ir laimingas? Reikia pastebėti, kad šitas klausimas 
liečia tiktai šią tikrovę, tiktai istorinį žmogaus gyvenimą, 
bet ne principinius laisvės ir laimės santykius. Galimas 
daikias, kad savo esmėje laisvė ir laimė yra tas pats da- 
lykas, tikiai išreikštas dviem pavidalais. Todėl esminės 
priešginybės tarp jų nėra. Juk Dievas yra absoliučiai 
laisvas ir absoliučiai laimingas. Žmogus, būdamas sukur- 
tas pagal Dievo paveikslą, taip pat, iš vienos pusės, gina 
savo laisvę, iš kitos — visomis pastangomis bei priemo- 
nėmis mėgina kopti į „laimės kalną“. Vis dėlto šitas prin- 
cipinis laisvės ir laimės suderinamumas, dar daugiau, jų 
viencs iš antros kilimas anaiptol nepanaikina jų skaudžios 
įtampos, kurią mes regime žemiškajame žmogaus buvime. 
Didysis inkvizitorius savo kalboje nuolatos pabrėžia, kad 
„niekas žmogui ir žmogiškajai bendruomenei nėra sun- 
kiau pakeliama kaip laisvė"; kad „žmonės stebėsis mu- 
mis ir mus laikys dievais“ kaip tik dėl to, jog „mes pa- 
keliame laisvę, tą laisvę, kuri jiems įvaro tokios didelės 
baimės“; kad žmogui yra „baisu būti laisvam“. Ar šitie 
inkvizitoriaus posakiai yra perdėjimas? Ar jie reiškia tik 
gilią žmogaus panieką, ar gal žmogiškosios tikrovės įžvel- 
gimą? Kas stebi žmogaus buvimą šioje žemėje ne tik in- 
dividualiniu, bet ir visuomeniniu-istoriniu atžvilgiu, nega- 
li paneigti, jog laisvė, matuojama konkrečios žemiškosios 
laimės matu, yra sunkiai pakeliama našta, kurios žmogus 
negali nei visiškai pamesti, nei visiškai prisiimti. Ir tai 
nėra paradoksas. Tai gili, žmogaus prigimties gelmes sie- 
kianti tikrovė. Juk kas gi yra visų civilizuotų tautų isto- 
rija, jeigu ne kova už laisvę? Kas gi yra tasai liaudies 
dainose minimas „aukso narvelis“, jeigu ne simbolis žmo- 
gaus nesusitaikymo su aprūpintų, tačiau nebelaisvu gy- 
venimu? Iš kitos tačiau pusės, kas gi yra toji gausi ne- 

ištikimybė pačiam sau: savo sąžinei, savo principams, sā- 
vo meilei, jeigu ne laisvės iškeitimas į ieškomą laimę? 
Kas gi yra tie nesuskaitomi pavergimo žygiai, kurie kyla 
iš reikalo aprūpinti save ir savo vaikus, jeigu ne pastan- 
gos įsigyti laimės laisvės sąskaita? Kam pasirodė pasau- 
lyje Kristus: padaryti žmones laisvus ar laimingus? Šitie 
visi klausimai atskleidžia gilią ir tikrą priešginybę tarp 
laisvės ir laimės, tikrą jų nesuderinamumą šioje žemiško- 
joje neperkeistoje tikrovėje. Bet kodėl? Kas yra toji prieš- 
ginybė, kuri laisvę pastato priešais laimę ir šiai pastarajai 
užtveria kelią? Ar neklydo Dostojevskis, suvesdamas is- 
iorinę žmonijos gyvenimo dialektiką į laisvės ir laimės 
koniliktą? 

Jau nuo Boecijaus laikų laimė yra apibrėžiama kaip 
„omnium bonorum tota simul et perfecta possessio“—,,vi- 
sų gėrybių turėjimas kartu ir tobulai“, Iš tikro apibrėžtis 
išsemia laimės esmę ir išreiškia svarbiausius šios esmės 
pradus. Laimė reikalauja trijų dalykų: 1) gėrybių visu- 
mos, 2) visko kartu ir 3) visko visiškai, arba tobulai. Ki- 
taip sakant, žmogus gali būti lalmingas tik tada, kai jis 
turi viską iš sykio ir visiškai. Laimė nepakenčia dalies, 
laiko ir lygstamumo. Dalis — vis tiek ar ji bus didesnė, 
ar mažesnė, medžiaginė ar dvasinė — žmogaus nepaten- 
kina. Žmogus trokšta visumos: omnium bonorum. Tai yra 
pagrindinis žmogiškosios būties polinkis. Tik jį patenki- 
nus, tik davus žmogui visumą, jis nurimsta ir pasidaro 
laimingas. Šv. Augustinas žmogaus nurimimą perkelia į 
Dievą kaip tik todėl, kad Jis yra visuma. Žmogus, bū- 
damas savo prigimtimi „tam tikru būdu visa“ — „guodam- 
modo omnia" (šv. Tomas Akvinietis) — savaime reika- 
lauja visumos, kuri viena galėtų jo būtybę pripildyti. Juk 
laimė visados yra subjektyvinės sąrangos suderinimas su 
objektyvine. Tačiau kadangi žmogus savo sąranga yra 
visuma, tegul ir daugiau galima negu esama, todėl savo 
vidų, savo polinkius bei potroškius jis gali suderinti taip 
pat tiktai su visuma, su tuo, kas turi savyje pilnutinę bū- 
tį. Štai dėl ko vienintelis žmogaus laimės objektas tegali 
būti Dievas kaip absoliutinė visuma ir pilnatvė. Šiuo 
atžvilgiu krikščioniškasis teigimas randa nepaneigiamą 
pagrindą pačioje žmogaus prigimtyje, pačioje jo būtybės 
sąrangoje. 

Iš kitos pusės, žmogus negali būti laimingas tol, ko! 
jis šitą visumą įsigyja laike; kitaip sakant, kol jis gėry- 
bes pasisavina vieną po kitos. Laimė yra visko turėjimas 

kartu: tota simul possessio. Tuo tarpu gėrybių įsigijimas 
laiko eigoje suskaldo visumą į dalis ir tuo pačiu pakenkia 
pačiai laimės esmei. Todėl savo kelyje į laimę žmogus 
nori peršokti laiką ir visumą aprėpti vienu kartu. Vien- 
kartinis visumos pasiėmimas yra viena iš pagrindinių lai- 
mės sąlygų. Štai kodėl žmogus gali būti laimingas tiktai 
amžinybėje, bet niekados ne laike. Visumos padalinimas 
laiko eigoje visados slepia savyje grėsmę jos visos ne- 
aprėpti arba apimtą dalį prarasti. Kol yra laikas, tol pasi- 
lieka ši grėsmė ir tol negali būti tikros bei pilnutinės lal- 
mės. Šiuo atžvilgiu krikščioniškoji laimės samprata, pagal 
kurią laimė yra galima tiktai aname gyvenime, taip pat 
atitinka žmogaus prigimtį ir pagrindinius jo potroškius. 

Galop žmogus nesijaučia laimingas, kol jo siekiama vi- 
suma nėra galutinai ir visiškai, neprarandamai ir neatšau- 
kiamai jo: perfecta possessio. Tik visiškas pasisavinimas, 
tik visiškas visumos padarymas sava duoda žmogui tikru- 
mo ir saugumo, be kurių laimė yra negalima. Jeigu gė- 
rybės yra pasisavinamos tik reliatyviai, jeigu jos yra ma- 
no tik iš dalies, jeigu su jomis esu sutapęs tik iš viršaus, 
jos man pasilieka svetimos, ir jų teikiama man laimė — 
tik iliuzija. Su laimės objektu žmogus turi suaugti ligi 
pat jo būtybės gelmių. Jis turi žmogui virsti kuo labiau- 
siai savu bei artimu. Svetimumas yra pagrindinis laimės 
priešas, nė kiek ne mažesnis negu dalis ir laikas. Aš ne- 
galiu džiaugtis tuo, kas nėra mano. Aš negaliu mylėti to, 
kas nėra mano. Aš negaliu naudotis tuo, kas nėra mano. 
Be abejo, šitas savumo noras nėra materialinės nuosa- 
vybės troškimas. Ne! Bet jis yra noras, kad tai, kas teikia 
man laimės, būtų mano ne iš dalies, ne pripuolamai, ne 
reliatyviai, bet absoliučiai ir tobulai. 

Vadinasi, savo kelyje į laimę žmogus nori gauti viską 
iš sykio ir tobulai. Todėl jis negali pakęsti dalies, laiko 
ir reliatyvumo, kurie yra amžini laimės priešai. Kol žmo- 
gus turi tiktai dalį, kol jis visumą įsigyja tik dalimis, kol 
jis ją turi tik iš dalies, tol laimingas jis būti negali. 
Visuma, amžinybė ir absoliutumas yra laimės esminės sq- 
lygos. Kur jų nėra, ten nė laimės nėra. 

Nesunku įspėti, kad šioje žemiškojoje tikrovėje žmo- 
gui tenka su šitomis sąlygomis susidurti tik labai neryš- 
kiai ir tenka už jas nuolatos kovoti. Kova darosi beviltiš- 
ka, nes žemiškasis gyvenimas kaip tik ir yra būdingas 
tuo, kad čia visur mes randame tik dalį, bet niekados ne 
visumą; kad čia mes viską galime turėti tik laike, bet 

niekados ne amžinybėje; kad viską čia turime dalintis su 
kitais, niekados neturėdami nieko tikrai sava. Erdvinis, 
laikinis ir bendruomeninis mūsų buvimas apsprendžia mus 
niekados nepasiekiamai laimei. Laimės negalimybė šioje 
tikrovėje yra ne tik asketinis, bet ir metafizinis teigimas. 
Laimė įvyksta tik tokiomis, kaip matėme, sąlygomis, ku- 
rių šioje tikrovėje nėra, būti negali ir kurių sudarymas 
reikštų šios tikrovės perkeitimą. Tai yra tiesa, kuri paaiš- 
ki kiekvienam mąstančiajam ir kiekvienam, kuriam teko 
pergyventi neva pasiektos laimės sudužimas. Gyvenamoji 
mūsų tikrovė suardo laimės iliuzijas ir net didžiausius op- 
timistus įtikina, kad žemėje laimės nėra. Ir jos nėra ne 
dėl to, kad žmonija iuo tarpu dar neturi priemonių jai 
įvykdyti, kaip tikėjo aštuonioliktojo šimtmečio pažangi- 
ninkai, bet dėl to, kad šios tikrovės sąranga negali pa- 
kelti visumos, amžinybės ir absoliutumo, be kurių išsprun- 
ka iš mūsų rankų ir mūsų nuolatos besivejama laimės 
svajonė, Žemėje laimės nėra ne tik šiandien, bet jos 
nebuvo nei vakar, jos nebus nei rytoj, nes žemės gyveni- 
mo prigimtis negali laimės pakelti. Kai Kristus pasiėmė 
su savimi Petrą, Jokūbą ir Joną, užsivedė juos ant kalno 
ir atsimainė jų akivaizdoje; kai Jo veidas sužibo lyg sau- 
lė ir jo drabužiai pasidarė balti lyg sniegas, Petras kitų 
vardu pasakė: „Viešpatie, mums čia gera būti; jei nori, 
padarykime tris padangtes: vieną Tau, vieną Mozei ir 
vieną Elijui“ (Mt 17, 4). Šitas Taboro gundymas trunka 
per visą istoriją. Paregėję laimės švystelėjimą, gavę pa- 
tirti pirmojo jos džiaugsmo, žmonės pamiršta šios tikro- 
vės prigimtį ir panori joje pasistatyti palapinių ir palikti 
nuolatos, tarsi žemė nepraeitų ir nepakistų. Bet kaip Pet- 
ras „nežinojo ką kalbąs" (Lk 9, 33), taip ir visų laikų žmo- 
nės nežino ką darą, rengdami sau laimės padangtes šios 
žemės kalnuose. Kristus nieko neatsakė į Petro pasiūly- 
mą. Tačiau Lukas labai prasmingai pastebi, kad savo gar- 
bėje Jis „kalbėjo apie mirtį, kurią Jis turėjo iškentėti 
Jeruzalėje" (Lk 9, 31). Tai buvo atsakymas apaštalams. 
Tai yra atsakymas ir visai žemiškosios laimės pasiilgusiai 
ir ja svaigstančiai žmonijai. Mirtis, ne tik individuali, bet 
ir visuotinė, yra tasai kelias, kuris veda į galutinį persi- 
keitimą ir į galutinę laimę. Laimės padangtės gali būti pa- 
statytos tik šventajame Kalne, tik naujojoje Jeruzalėje, 
kuriai nereiks nei saulės, nei mėnulio, nes Dievo skaistu- 
mas ją apšvies, ir jos žiburys bus Avinėlis (plg. Apr 21, 
23), ir kurioje „mirties daugiau nebebus nei dejavimo, 

nei skausmo, nei šauksmo", nės „Dievas nušluostys nuo jų 
akių kiekvieną ašarą“ (Apr 21, 4). Kelias į neišnykstantį 
Taborą eina per Kalvariją. Tai yra ir Kristaus, ir kiek- 
vieno žmogaus, ir galop visos žmonijos kelias. Mirties ne- 
paliesta ir kančios neišskaistinta žemė negali pakelti Iš- 
ganytojo apsiausto spindėjimo: joje jis darosi tik pra- 
einantis regėjimas, tik švystelėjimas, tik vaivorykštė ant 
tamsaus mūsų būties skliauto, 

O vis dėlto jeigu mes pasiryžtume pasidaryti šioje že- 
mėje laimingi? Jeigu mes pasiduotume Taboro gundymui 
ir, pasistatę padangtes sau ir savo šeimoms, panorėtume 
jame pasilikti? Jeigu mes nepaisytume anų šios tikrovės 
kliūčių? Ką tuomet tektų mums daryti? Šitas klausimas 
nėra tik teorinis. Jis nėra tik galimybė. Laimės kelias yra 
toks patraukius, kad už jį žmogus kovoja visa savo pri- 
gimtimi ir jį mėgina visomis linkmėmis. Negalėdamas eiti 
viena kryptimi, jis suka kita. Jis mėgina eiti takais, šun- 
keliais, kad tik pasiektų tąjį visų poetų apdainuotą sa- 
vos laimės žiburį. Todėl jis nelengvai susitaiko su meta- 
fiziniais svarstymais ir su daugelio pastangų sudužimu, 
rodančiu, kad žemėje laimės nėra. Jis nori pats viską iš 
naujo išmėginti ir pats iš naujo įsitikinti. Jis bando net 
patį laimės ieškojimo metodą pakeisti. Jis pasirenka net 
visiškai kitokį kelią laimės linkui. Normalus laimei pa- 
siekti kelias yra įvykdyti šioje tikrovėje minėtas esmines 
sąlygas: visumą, amžinybę ir absoliutumą. Tačiau tai yra 
neįmanoma. Kiekvienas mėginimas yra sudužęs. Kiekvie- 
na viltis yra žlugusi. Todėl visų amžių žmogus, o mūsų 
laikų ypatingai, yra gundomas demoniškos minties: lai- 
mės kliūtis padaryti laimės sąlygomis. Kitaip tariant, tikro- 
vę apversti aukštyn kojomis ir pakeisti visą jos sąrangą. 
Jeigu negalima aprėpti ir pasisavinti visumos, kodėl ne- 
paskelbti, kad žmogus yra tiktai dalinė būtybė ir todėl 
jo laimė glūdi dalyje? Jeigu negalima pergalėti laiko ir 
įvykdyti žemėje amžinybės, kodėl nepaskelbti, kad žmogus 
yra tiktai laikinė būtybė ir kad laikas yra suaustas su jo 
esme, vadinasi, kad gėrybių prisiėmimas laiko tėkmėje 
yra laimingas prisiėmimas? Jeigu negalima visko turėti 
absoliučiai, kodėl nepaskelbti, kad nepasisekimas yra 
žmogaus būsena ir kad žmogus būna laimingas tada, kai 
jam nesiseka? Juk galima dalį pergyventi taip, tarsi ji 
būtų visuma, ir todėl nieko daugiau nebetrokšti. Galima 
laiko tekėjimą pergyventi taip, tarsi jis būtų nesibaigian- 
tis, ir todėl nejausti, kad būtis laiko yra suskaldoma ir 

šutrupinama. Galima reliatyvumą pergyventi taip, tarsi jis 
būtų absoliutus, ir todėl nenorėti nieko absoliučiai sava, 
nes tai niekam nėra pasisekę. Be abejo, metafiziškai 
ši galimybė yra nesąmonė, Tačiau psichologiškai visa tai 
yra ne tik galima, bet ir labai dažnai tikra. Laimės kliū- 
čių pavertimas laimės sąlygomis ir laimės turiniu yra mū- 
sų dienų žmogaus nuotaika, filosofinės išraiškos radusi 
vadinamojoje egzistencinėje filosofijoje. Egzistencinė fi- 
losofija, kurios terminais mes formulavome ankstesnes 
galimybes, yra ne kas kita kaip moderninis Taboro kalno 
gundymas „Viešpatie, čia mums gera būti", neturinti žvil- 
gio nei aukštyn (į transcendenciją), nei žemyn (į pasau- 
li). Ji yra pasislėpusi po žemiškosios būties padangte, 
būties ne tokios, kuri glūdi Viešpaties planuose ir kuri 
plazda kiekvienoje širdyje, bet būties, kuri yra hic et 
nunc, būties puolusios, apardytos, mirštančios. Ji nori 
nežinoti, kad šitokia padėtis yra nenormali. Ji nori ją 
pergyventi kaip tikrą ir žmogui esminę. Ji nori nekreipti 
dėmesio į glūdintį mūsų prigimtyje nuodėmės pajautimą 
ir atpirkimo ilgesį. Egzistencinė filosofija yra vaizdas žmo- 
giškosios tikrovės, kurioje nėra nei prarastojo rojaus, nei 
Sekmadienio ryto su Magdalenos „Rabi“, bet tik Kalvari- 
ja su savo galutiniu ir neišvengiamu nepasisekimu — 
Mirtimi. Ar šitoks žmogus gali būti laimingas? Taip, bet 
visai kitokiu būdu negu ankstesnės filosofijos žmogus. Jis 
gali būti laimingas ne tuo, kad laimės kliūtis mėgina nu- 
galėti, kaip seniau kad jis darė, bet tuo, kad jis jas pri- 
siima, jomis pasitenkina, su jomis susitaiko ir jas paver- 
čia normalia savo gyvenimo tvarka. Šios nuotaikos žmo- 
gus nori būti laimingas savo nelaime ir džiugus savo 
nepasisekimu. Ankstesnis žmogus mėgino laimėn eiti maiš- 
taudamas. Jis buvo žygio herojus. Dabartinis žmogus mė- 
gina laimėn eiti vergaudamas. Jis yra likimo herojus. 
Amor fati, ta atnaujinta stabmeldiškoji idėja, yra rodyk- 
lė modermniniam žmogui jo kelyje į laimę. 

Tačiau iš anksto jau galima nujausti, kad šitoks radi- 
kalus pasikeitimas yra atremtas į kažkokį demonizmą. Kaž- 
kas tamsaus ir klastingo glūdi gyvenime, kuris laimės kliū- 
tis yra pavertęs laimės sąlygomis ir net laimės turiniu. Iš 
tikro dalį pergyventi kaip visumą, laiką sutapdyti su am- 
žinybe ir reliatyvumą laikyti absoliutumu yra kažkas mums 
negirdėta ir neįprasta. Tai reikalauja kažkokio pasikeitimo 
pačioje žmogaus prigimtyje, jeigu ne ontologine, tai bent 
mažų mažiausiai psichologine prasme, Jeigu mes šito pa- 

sikeitimo baisos nepergyvename, tai tik dėl to, kad ne- 
aprėpiame jo visumoje ir neišmąstome jo ligi galo. Tačiau 
savyje jis slepia nuostabių perspektyvų, kurios atskleidžia 
žmogiškosios prigimties nepaprastą lankstumą — pulti. 

Ką gi reiškia laimės kliūtis prisiimti, jomis pasitenkin- 
ti ir jas paversti laimės turiniu? Pasitenkinti dalimi reiškia 
paneigti savo visuotinumą ir save laikyti esmingai daline 
būtybe. Pasitenkinti laiku reiškia paneigti principinį savo 
nekintamumą, savo apsisprendimą ir paskelbti žmogų 
esant esmingai žlungančia laikine būtybe. Pasitenkinti 
reliatyvumu reiškia prisiimti svetimybės ir tuo pačiu pa- 
neigti savo asmeninį Aš, kuris visados yra sau, įsijun- 
giant į esmingai kolektyvinį gyvenimą ir tampant kolek- 
tyvine būtybe. Laimės kliūčių pavertimas laimės sąlygo- 
mis reiškia savo visuotinumo, savo amžinumo ir savo as- 
meniškumo paneigimą. Laimės kliūtys gali virsti laimės 
turiniu tik tada, kai žmogus pasidaro aprėžtas, . žlun- 
gantis, kitų apspręstas ir į kitus įjungtas padaras. Bet tuo 
pačiu yra sunaikinama savyje toji žmogiškoji idėja, ta- 
sai žmogiškasis idealas, kuris yra gyvas visuose mumyse 
ir kurio kviečiami mes kaip tik nesusitaikome su šitomis 
kliūtimis, su jomis kovodami ir stengdamiesi jas nugalėti. 
Tuo tarpu šios radikaliai pakitusios nuotaikos žmogus ko- 
vos ginklus sudeda prie šių kliūčių kojų, joms pasiduoda 
ir nueina jų vergijon. Bet tuo pačiu jis paneigia patį sa- 
ve. Jis pririša save prie to, su kuo jo idealinis, jo giliau- 
sias Aš niekados negali sutikti. Žmogus negali sutikti su 
dalimi, nes jo paveikslas, pagal kurį jis yra sukurtas, yra 
visuma ir pilnatvė, todėl tik visuma ir pilnatvė tegali bū- 
ti tasai Objektas, kuris įstengtų užpildyti jo buvimą. Žmo- 
gus negali sutikti su laiku, nes savo būtimi jis yra amži- 
nas, ir tikra bei galutine prasme būti jis gali tiktai amži- 
nybėje, kada jis išsiskleis ne pamažu kaip šioje tikrovė- 
je, bet išties savo buvimą visą kartu. Žmogus negali su- 
tikti su reliatyvumu ir svetimumų, nes jis yra asmuo, 
vadinasi, visiškai originalus, nepakartojamas Aš. O jeigu 
vis dėlto žmogus taip nusiteikia, kad jis šitomis laimės 
kliūtimis pradeda pasitenkinti, tai įvyksta tik todėl, kad 
jis anas idealinės žmogiškosios prigimties esmines savy- 
bes — visuotinumą, amžinumą ir asmeniškumą — panei- 
gia, psichologiškai jų išsižada ir jas savo gyvenime su- 
naikina. Metafiziškai sunaikinti jų negali. Tačiau jis gali 
jas sunaikinti psichologiškai ir morališkai. Jis gali jų ne- 
jausti, už jas nekovoti ir jų savo buvime beį veikime ne- 

teigti. Tuomet, be abejo, dalis, laikas ir reliatyvumas bus 
jam nebe kliūtys, nebe netobulos ir pakrikusios tikrovės 
ženklai, bet normalios sąlygos, pakitusio jo gyvenimo ap- 
raiškos. Su jomis susitaikęs ir jas prisiėmęs, jis bus lai- 
mingas jau šioje žemėje. Tuo būdu, matome, noras būti 
Jaimingam šioje tikrovėje gali būti įvykdytas tiktai su- 
naikinus patį save. Užuot pašalinęs kliūtis, žmogus šiuo 
atveju pašalina patį save, kad kliūčių nejaustų ir jų ne- 
pergyventų. 

itoks trejopas savęs sunaikinimas, šitoks savo visuo- 
tinumo, savo amžinumo ir savo asmeniškumo pašalinimas 
iš tikro yra ne kas kita kaip savo laisvės paneigimas, nes 
Jaisvė yra visų Šių ypatybių pagrindas ir jų palaikytojas. 
Pasitenkinti dalimi žmogus gali tik tada, kai atsisako visų 
tų galimybių, kurios kyla iš visumos ir kurių jis gali 
siekti būdamas laisvas. Dalis virsta psichologine visuma 
tik tada, kai žmogus jau yra užsisklendęs, apsibrėžęs, už- 
sidaręs, vadinasi, nebeatviras ir tuo pačiu nebelaisvas. Pa- 
sitenkinti laiku žmogus gali tik tada, kai jis yra jo eigos 
nešamas į galutinį galą, kai jo tekėjimas jį apsprendžia 
be jo valios ir be jo ryžto, kitaip sakant, kai jis yra at- 
sisakęs savo laisvės, nes laisvė yra paties Žmogaus ap- 
sisprendimas. Galop pasitenkinti reliatyvumu ir svetimy- 
bėmis žmogus gali tik tada, kai jis veikia ne savo Aš 
vardu, bet kitų, į kuriuos jis yra įjungtas ir kuriems at- 
stovauja neturėdamas savos laisvės ir veikdamas ne kaip 
laisvas ir atsakingas asmuo, bet visados kaip atstovas ir 
kaip įgaliotinis, už kurio stovi kažkas kita, kas jį tvarko 
ir jam įsakinėja. Kiekvienu tad atveju savęs ir savos 
prigimties esminių ypatybių paneigimas susieina į lais- 
vės paneigimą. Laisvė yra konkreti žmogaus visuotinu- 
mo, jo amžinumo ir jo asmeniškumo išraiška. Žmogus yra 
visuotinis, amžinas ir asmeninis tik todėl, kad jis yra lais- 
vas, ir jis turi būti laisvas, nes jis yra visuotinis, amžinas 
ir asmeninis. Paneigęs šias ypatybes, žmogus paneigia ir 
savo laisvę. Atsisakęs savo laisvės, jis tuo pačiu atsisa- 
ko ir šių ypatybių. Dalis ir laisvė, laikas ir laisvė, ko- 
lektyvas ir laisvė yra prieštaraujančios sąvokos, negali- 
mos nei loginėje, nei ontologinėje tikrovėje. Kas tad ei- 
na daliniu, laikiniu ir kolektyviniu keliu, tas tuo pačiu 
už durų palieka savo laisvę. Savęs sunaikinimas, reika- 
lingas šios tikrovės laimei sukurti, eina per savos laisvės 
sunaikinimą. 


120 


Čia mes paregime tą gilią priešginybę, kuri glūdi tarp 
laisvės ir laimės gyvenamojoje mūsų tikrovėje. Laisvė ir 
laimė yra priešingos viena kitai todėl, kad laimė šioje 
tikrovėje pasiekti yra negalima. O norint jos vis dėlto 
siekti, reikia išsižadėti savęs, kitaip sakant, reikia išsi- 
žadėti savos laisvės. Laisvė yra žmogaus giliausiojo Aš 
gynėja. Kol žmogus yra laisvas, tol jis yra Aš. O kol jis 
yra Aš, tol jis negali būti šioje tikrovėje laimingas. Kas 
nori būtinai žmogų padaryti laimingą jau šioje žemėje, 
turi sunaikinti jo laisvę, turi jį nuasmeninti, nes tik to- 
kiu atveju detis, laikas ir reliatyvumas, tie esminiai 
žemiškosios laimės pradai, gali žmogų patenkinti ir už- 
pildyti. Laisvė yra idealinės žmogiškosios prigimties iš- 
raiška. Todėl įi susiderina su laime tik tada, kai ši iš 
tikro yra „omnium bonorum tota simul et perfecta posses- 
sio”. O kol tokia ji nėra, tol laisvė yra jos priešginybė. 
Bet kadangi šioje tikrovėje laimė minėta prasme įvykdy- 
ta būti negali, tuo pačiu ji negali būti nė suderinta su 
laisve. Šios tikrovės laimė yra tik subjektyvus psicholo- 
ginis pergyvenimas, kilęs iš savęs paneigimo. Tuo pačiu 
laisvė atsistoja priešais ją kaip jos priešginybė ir kaip 
nuolatinis įspėjimas, kad, vaikydamiesi laimės šioje že- 
mėje, mes tolstame patys nuo savęs. 

Čia mums paaiškėja ir prasmė tų sunkenybių, kurios 
nuolatos lydi laisvę ir kurios yra su ja susijusios. Žmo- 
gaus linkimas į laimę, kaip sakėme, yra nenumaldomas. 
Tai yra pagrindinis jo „prigimties apsprendimas. Tačiau 
žmogus, nepajėgdamas šioje tikrovėje laimės pasiekti, su- 
keičia ją su psichologiniu subjektyviniu maloniu pergy- 
venimu ir pamėgina prie šio pergyvenimo pasilikti. Ob- 
jektyvinė laimė, kurios šaukiasi giliausia idealinė jo pri- 
gimtis, išnyksta kažkokiose nepasiekiamose srityse. Ji 
dažnai yra pradedama laikyti iliuzija, utopija, kurios ne- 
reikią paisyti, nes jos vis tiek įvykdyti nesą galima. Konk- 
rečioje gyvenamojoje tikrovėje žmogui esą pakanka psi- 
chologinės subjektyvinės laimės, pagrįstos psichologiniais 
pergyvenimais ir sykiu psichologiniu aprėžtumu. Tačiau 
šitokia subjektyvinė laimė, kaip sakėme, yra galima tik 
paneigus žmogiškąjį Aš. Todėl su laisve ji yra nesude- 
rinama, nes laisvė visados yra šauksmas į tikrąją, į objek- 
tyvinę, į metafizinę laimę; į laimę, kuri kyla ne iš psi- 
chologinių pergyvenimų, bet iš žmogiškosios prigimties 
atbaigimo. Laisvė teigia žmogaus absoliutumą ir jo sava- 
rankiškumą, Ji gina jo asmenįškumą įr saugo jį, kad jis 


121 


laimės kliūtis nepaverstų laimės sąlygomis ir jos turiniu. 
Bet subjektyvinė laimė kaip tik atsiremia į šių kliūčių 
prisiėmimą ir susitaikymą su jomis. Todėl jis yra nepake- 
liui su laisve. 

Vis dėlto laisvė, nors ji ir kviečia žmogų niekados 
neišsižadėti savo Aš, tačiau laimės kliūčių objektyviai 
pergalėti neįstengia. Priešingai, ji tik dar labiau jas pa- 
brėžia ir išryškina. Kviesdama žmogų nesustoti prie sub- 
jektyvinės laimės ir ja nepasitenkinti, ji vis dėlto ne- 
duoda nieko, kuo jis galėtų objektyvinės laimės pasiekti 
ir jos turėjimą išsaugoti. Laisvė laimės akivaizdoje yra 
tik pažadas. Todėl žmogus pradeda ją pergyventi kaip 
sunkią ir dažnai net kaip nebepakeliamą naštą. Laisvė rei- 
kalauja, bet nepadeda; teigia, bet nepagrindžia; sukelia 
troškulį, bet nenuramina. Ji pasidaro dovana, kilni, bet 
sykiu ir baisi. Laisvėje žmogus pradeda jausti nebūtį po 
savo kojomis. Ji atidaro jam tuštumą, į kurią jis yra 
kviečiamas drįsti įžengti. Paklausyti šio kvietimo reiškia 
atsisakyti nuo laimės šioje tikrovėje. Tai yra sunkus už- 
davinys. Ne vienas tad pasilieka šiapus laisvės kvietimo, 
pasitenkindamas šios tikrovės gėrybėmis ir nepaisydamas, 
kad jos yra tik dalinės, tik praeinančios, tik reliatyvios. 
Ne vienas pamėgina susikurti subjektyvinę psichologinę 
laimę, paneigdamas objektyvinę metafizinę. Ne vienas iš- 
sižada laisvės laimės dėlei. Ne vienas pasidaro vergas, 
kad galėtų būti laimingas. 

Visas inkvizitoriaus darbas, visos jo pastangos, visa 
jo meilė žmonijai kaip tik ir yra atremti į šitas sunke- 
nybes, kylančias iš laisvės. Inkvizitoriaus žygių pagrindas 
yra subjektyvinė psichologinė laimė. Į anapus jo žvilgis 
nesiekia. Idealinės tikrovės ir tuo pačiu idealinės prigim- 
ties jis nepripažįsta. Jis nėra idealistas metafizine prasme. 
Jokio anapus nėra, nes jis netiki nei į Dievą, nei į sie- 
los nemirtingumą. Anapus yra tik mirtis, vadinasi, vi- 
siška nebūtis. Todėl nė jokio transcendentinio žmogaus 
atbaigimo, vadinasi, jokios objektyvinės laimės būti ne- 
gali. Viskas pasibaigia Čia, šioje žemėje, šioje konkre- 
čioje tikrovėje. Laimė yra tik subjektyvinis psichologi- 
nis pasitenkinimas, psichologinė ramybė, psichologinis 
malonumas. Žmogus laimingas turi būti jau šiame gyve- 
nime, nes visa žmogiškoji būtis šiuo gyvenimu išsisemia. 
Reikia tad, inkvizitoriaus nuomone, šitą gyvenimą taip 
sutvarkyti, kad jis duotų žmogui kuo daugiausiai pasi- 
tenkinimo, kuo daugiausiai ramybės įr malonumo, 

Tačiau kadangi šitaip suprastos laimės didžiausia prieš- 
ginybė bei kliūtis yra laisvė, reikia tad žmogui laisvę 
atimti. Kol žmogus yra laisvas, tol subjektyviai jis ne- 
gali būti laimingas. Paneigus laisvę, subjektyvinė laimė 
atsiranda savaime. „Mes visiems duosime ramybę", — sako 
inkvizitorius Kristui.— Pas mus visi bus laimingi; jie ne- 
maištaus ir vienas kito nenaikins, kaip Tavo laisvėje kad 
daro. Mes juos įtikinsime, kad jie tik tada bus laisvi, kai 
išsižadės laisvės mūsų naudai ir mums pasiduos“. Todėl 
inkvizitorius - ir kuria gyvenimą — be laisvės, užtat lai- 
mingą subjekiyvine psichologine prasme. Jo valdomi žmo- 
nės darosi ramūs ir patenkinti. Jie gyvena ideališkai ne- 
kaltą gyvenimą nežinodami, kas gera ir kas bloga; ne- 
galėdami net nusidėti, nes jie nuodėmės nepažįsta, nors 
ją ir daro. Didysis inkvizitorius mėgina grąžinti žmones į 
prarastąjį rojų. 

Tačiau šitas jo rojus nėra žmogiškai krikščioniškasis 
dangus, kilęs iš laisvės galutinės pergalės, bet gyvuliškoji 
būsena, atsidaranti paneigus laisvę ir tuo pačiu žmogaus 
asmeniškumą. Tarp gyvulio būsenos ir inkvizitoriaus su- 
kurto gyvenimo esama esminio panašumo. Kaip gyvulys, 
būdamas „visados įsčiuje“ (R. M. Rilke), yra subjektyviai 
laimingas todėl, kad yra sotus, ramus ir turi malonumų, 
taip ir žmogus inkvizitoriaus karalystėje turėtų toks pa- 
sidaryti. Gyvulio laimė kyla iš jo pasinėrimo į gamtą. 
Žmogui ji turėtų kilti iš jo pasinėrimo į kolektyvą. Kaip 
gyvulį apsprendžia ir jam dėsnius nustato gamta, taip 
žmogų turėtų apspręsti ir jo gyvenimą tvarkyti bend- 
ruomenė. Pasinėręs į kolektyvą, gyvendamas bendruo- 
menės įsčiuje, žmogus pasijaustų laimingas ir patenkin- 
tas. Jo asmeninis Aš, jo individualiniai polinkiai ir po- 
troškiai čia pražūtų, nes jie kaip tik ir yra didžiausi sub- 
jektyvinės laimės priešai. Tačiau tai galėtų įvykti tik 
viena sąlyga, jeigu žmogus išsižadėtų savo laisvės. Kaip 
gyvulys nėra laisvas gamtoje, taip žmogus nebūtų lais- 
vas bendruomenėje. Laisvės nebuvimas ir žmogui, ir gy- 
vuliui yra būtina laimės sąlyga. Inkvizitoriaus kuriamas 
gyvenimas virsta gamtiniu kolektyvizmu, kuriame vieš- 
patauja priežastingumas ir būtinybė, apsprendžią žmo- 
gaus ne tik kūninę, bet ir dvasinę sritį. Inkvizitoriaus 
žmogus esti paneriamas atgal į gamtą, iš kurios savo 
dvasia jis yra atsiskyręs. Tai yra žmogus prieš asmeni- 
nės sąmonės pabudimą. 

Inkvizitorius tuo būdu savo gyvenimo idealą yra pa- 
siėmęs ne iš religijos, bel iš gamtos. Jis yra įsižiūrėjęs 
ne į tą pirmavaizdį, pagal kurį žmogus buvo sukurtas ir 
kurio jis siekia visa savo istorija, bet į tas žmogiškąsias 
sąlygas, kuriose šiam pirmavaizdžiui tenka reikštis. Inkvi- 
zitoriaus žvilgis yra iš esmės žvilgis atgal. To- 
dėl ir jo meilė žmonijai, apie kurią jis nuolatos kalba ir 
kuria jis grindžia savo darbus, iš tikro yra gamtos mei- 
lė, Tai yra meilė ne dievažmogio, bet gamtažmogio, Tai 
meilė gyvulio žmoguje. Inkvizitorius klausia Kristų: „Ar 
mes žmonijos nemylėjome, kai taip kukliai pažinome jos 
bejėgiškumą, taip maloniai palengvinome žmogaus naštą 
ir jo silpnai prigimčiai net nusidėti leidome?“ Taip, tai 
buvo meilė. Tačiau meilė ne žmogaus, bet gyvulio; mei- 
lė ne dvasios, bet gamtos. Jau pats paklausimas rodo, 
kad šita meilė yra kažkokia baisi ir kad savo tikrovėje 
ji pražudo žmogų kaip dvasinį, savarankišką ir laisvą as- 
menį. Atsiremti į gamtinį gyvuliškąjį žmogaus pradą ir juo 
apspręsti visą gyvenimą — tai pasmerkti žmogų amžinai 
nepakilti viršum gamtos ir viršum priežastingų jos dės- 
nių, Tai apspręsti jį vienai būsenai vietoje begalybės. Tai 
atvirą būtybę paversti uždara, kokia yra gyvulys. Žmo- 
gaus sugyvulinimas yra inkvizitoriaus darbo išvada, Pa- 
neigęs idealinę transcendentinę sritį ir vis dėlto norėda- 
mas padaryti žmogų laimingu, inkvizitorius turėjo atsi- 
gręžti į gamtinę sritį ir į ją žmogų panerti. Žmogaus 
būsena kosminėje sąrangoje yra vidurys ir todėl praėji- 
mas. Arba jis kopia aukštyn iš gamtos per kultūrą į re- 
ligiją ir joje esti atbaigiamas, patenkindamas savo nera- 
mią, nes atvirą širdį; arba jis leidžiasi atgal į gamtą, vis 
labiau netekdamas savo dvasingumo, asmeniškumo. Inkvi- 
zitorius pasirinko antrąjį kelią, kelią žemyn, ir juo nuve- 
dė žmogų. Inkvizitoriaus kelias yra Zaratustros kelias nuo 
kalno. Dešimtį metų gyvenęs kalno viršūnėje, Zaratustra 
pagaliau persisotino savo išmintimi ir panorėjo nusileisti. 
Kodėl? Todėl, kad sužinojo, jog Dievas yra miręs. Kelias 
nuo Dievo eina į gamtą. Kam miršta Dievas, tam prisike- 
lia žemė. „Aš jus prisaikdinu, broliai, pasilikite ištikimi 
žemei ir netikėkite tiems, kurie jums kalba apie antže- 
miškas viltis“, nes anapus žemės yra tiktai mirtis. Tai Za- 
ratustros ir sykiu Didžiojo inkvizitoriaus dėsnis, kuriuo 
jie abu grindžia žmogiškąjį gyvenimą. 

Inkvizitoriaus tad priekalštas Kristui, esą šis per daug 
kilniai žiūrėjęs į žmogų ir per daug aukštai jį vertinęs, 

iš tikro yra priekaištas pačiai žmogaus prigimčiai. Kristus 
nepervertino žmogiškosios tikrovės ir nenuslėpė jos silp- 
nybių. Jo atodūsis Getsemani sode: „dvasia, tiesa, stropi, 
bet kūnas silpnas“ — „spiritus quidem promptus est, caro 
autem infirma“ (Mt 26, 41) — parodo jo žvilgį į pačias 
žmogiškosios prigimties gelmes, į jose glūdintį dvilypu- 
mą, kuris išsiveržia ir į paviršių, pažymėdamas visą gy- 
venamąją mūsų tikrovę nuolatiniais svyravimais ir ban- 
gavimais. Tačiau savo darbą ir savo mokslą Kristus at- 
rėmė ne į tai, kuo žmogus svyruoja ir kinta, bet į tai, 
kuo jis pasilieka amžinai tas pats ir kas sudaro pačios jo 
būties pagrindą. Kristaus atrama yra idealinė žmogaus 
prigimtis: anasai dieviškasis žmogaus pirmavaizdis, kurį 
kiekvienas nešioja savyje kaip savo nerimo, bet sykiu ir 
kaip savo dieviškumo šaltinį. Tačiau šitas pirmavaizdis 
juk yra ne kas kita kaip pats Dievas savo pilnatvėje ir 
savo šveniume. „Padarykime žmogų pagal mūsų paveiks- 
lą ir panašumą"“,— štai biblinė idėja, kuri išreiškia mūsų 
būties gelmes, mūsų idealinę prigimtį, mūsų paskyrimą ir 
mūsų tikslą. Į šitą tad idėją ir atsirėmė Kristus, skelbda- 
mas savo mokslą ir vykdydamas savo žygį. Jo pagrindas 
yra ne gyvulys, su kuriuo žmogus turi bendrą gamtinį 
pradą, bet Dievas kaip žmogaus pirmavaizdis, idealas ir 
tikslas. Tiesa, Kristus nepaneigė žmogaus-gyvulio, kaip 
tai padarė vėliau manichėjai. Tačiau Jis prie jo ir ne- 
sustojo kaip inkvizitorius. Kristus žinojo, kad žmogus gy- 
vulį yra pralenkęs, tačiau Dievo dar nepasiekęs, todėl 
stovįs viduryje. Bet Jis taip pat žinojo, kad žmogaus ke- 
lias yra pirmyn — Dievo linkui, ne atgal — gyvulio lin- 
kui. Todėl jis ir atėjo tam, kad palengvintų šitą kelią 
pirmyn, kelią į Dievą. Kristaus reikalavimai yra per aukš- 
ti ir per sunkūs gyvuliui, bet ne žmogui, suprastam idea- 
line prasme. Jie yra per aukšti žmogui, kuris sustoja, 
kuris grįžta; bet jie nėra per sunkūs žmogui, kuris eina 
nesidairydamas atgal. 

Inkvizitorius prikaišioja Kristui: „Jeigu Tu būtum ma- 
žiau žmogų vertinęs, būtum mažiau iš jo ir reikalavęs“. 
Tuomet, be abejo, ir „našta būtų buvusi lengvesnė". Ta- 
čiau tuomet ir žmogaus prigimtis būtų buvusi suprasta 
ne pačia kilniausia ir giliausia prasme. Tuomet ir žmo- 
gaus pirmavaizdis būtų buvęs ne Dievas, ir žmogus būtų 
buvęs ne žmogus. Kristus vertino žmogų ne pagal savo 
nuožiūrą, bet pagal pačią dieviškąją Žmogaus idėją, pa- 
gal patį dieviškąjį jo pagrindą, kuris sudaro tikrąją žmo- 

gaus būtį. Kristaus etika yra pastatyta ant Jo metafizikos, 
o ši yra tikros žmogiškosios būties išraiška. Jeigu žmogus 
būtų buvęs kitoks, ir Kristaus dėsniai būtų buvę kitokie. 
Jo mokslas yra tik išvada iš žmogaus prigimties sąrangos, 
kurioje glūdi Dievo paveikslas ir kuri todėl pati savai- 
me verčia žmogų eiti anuo keliu į Dievą. Kristaus dės- 
niai yra tik gairės, kad žmogus nepaklystų šiame kelyje, 
kad jis greičiau ir vaisingiau pasiektų jo pabaigą, kad 
jis galėtų išryškinti savyje Dievo paveikslą, kuriam že- 
mės gyvenimas neleidžia išsiskleisti. Kaip menininkas at- 
spėja gamtos mįslę ir ją įvykdo savo kūriniuose, taip 
Kristus yra atspėjęs žmogaus mįslę ir ją įvykdęs savo 
atpirkimu. Atpirktas žmogus yra atkurtas žmogus; tai 
Kristaus, ano Didžiojo Menininko, kūrinys, kuriame jo 
pirmykštė dieviškoji idėja švyti visu skaidrumu, daug ryš- 
kiau negu rojaus gyvenime. Kristus veda žmogų priekin, 
nes pats žmogus nori eiti priekin. Kristus negali žmogaus 
palikti šioje tikrovėje, nes ne ji sudaro tikrąją žmogaus 
būtį. Todėl Jis iš pat pradžios pasakė, kad ne ramybės 
atnešti atėjęs, bet kalavijo ir sukelti „žmogaus prieš jo 
tėvą, dukters prieš jos motiną ir marčios prieš jos uošvę" 
(Mt 10, 34). Jo žygis žemėje turėjo būti ne pasitenkini- 
mas, bet veržiumas ir kova, nes pasitenkinimas būtų reiš- 
kes sustojimą, kas žmogui iš esmės yra nepriimtina. Kris- 
tus nori matyti žmogų laimingą. Tačiau šitą laimę Jis sta- 
to ne ant psichologinių malonių pergyvenimų, bet ant 
idealinės metafizinės žmogaus prigimties, išskleistos pagai 
jos pirmavaizdį. Kristaus žadama laimė yra žmogaus būties 
sudievinimas. Kadangi ši tikrovė dar nėra sudievinta, to- 
dėl joje žmogus ir negali būti laimingas. Užtat Kristus 
nurodo į aną transcendentinę tikrovę kaip į tikrąją žmo- 
gaus tėviškę ir į tikrąją jo buvimo ir jo laimės vietą. 
Inkvizitorius netiki į transcendentinį gyvenimą, todėl jam 
Kristaus nurodymas yra tik nerealaus idealisto mostas, 
kurį jis stengiasi pataisyti priartindamas prie šios apčiuo- 
piamos tikrovės. Inkvizitoriui atrodo, kad Kristus nepasi- 
liko ištikimas žemei. Todėl jis deda pastangų šitą išti- 
kimybę sugrąžinti bent Jo palikimui. Ir vis dėlto inkvi- 
zitorius, net ir kažkaip stengdamasis, negali paneigti tos 
žmogiškosios „inguietum cor", kuri glūdi kiekviename ir 
kurią reikia galų gale patenkinti. Jis tai gerai supranta. 
Tik jis pasirenka labai savotišką patenkinimo būdą, Inkvi- 
zitorius užmuša šitą troškimą ir nerimą. Jis padaro žmogų 
nebe žmogumi, Iš inkvizitoriaus rankų išėjęs „perkurtas“ 

žmogus jau nebeturi ano augustiniškčio nerimo ne to- 
dėl, kad šis būtų patenkintas, bet todėl, kad šis yra su- 
naikintas sunaikinus žmoguje asmenybę su jos laisve, su 
jos sąžine ir su jos apsisprendimu. Inkvizitorius nori būti 
žmogaus atpirkėjas kaip ir Kristus. Bet šitas jo „atpirki- 
mas“ yra žmogaus išvadavimas iš jo paties. Žmogaus nu- 
žmoginimas yra inkvizitoriaus darbo pasėka. 

Tuo tarpu Kristus šitą žmogaus širdies nerimą bei troš- 
kulį pripildo dieviškuoju turiniu ir tuo pačiu jį užgesina. 
Kristus žmogaus nerimo anaiptol nenaikina. Priešingai, Jis 
jį dar padidina ir išvysto ligi aukščiausio laipsnio. Jokios 
kitos pasaulėžiūros žmonės neturi tokių didelių ir tokių 
gilių vidaus koniliktų kaip krikščioniškosios. Niekam skir- 
tumas tarp idealo įr tikrovės nėra taip skausmingai jau- 
čiamas kaip krikščioniui. R. Guardini, kalbėdamas apie 
krikščionies dvilypį pobūdį, pastebi, kad „išganymas ir 
atgimimas nereiškia, kad žmogus būtų tarsi užburtas, bet 
kad jame yra padaryta nauja pradžia. Blogis, apie kurį tu 
kalbi, yra, bet nauja pradžia taip pat. Krikščionis nėra 
paprasta būtybė, bet beveik galima būtų pasakyti — ko- 
va. Jis yra mūšio laukas ir todėl susideda iš dviejų, ku- 
rie kovoja: senasis žmogus, įsišaknijęs savame sukilėliš- 
kame Aš, ir naujasis, suformuotas iš Kristaus" !. Kristus 
kaip tik parodo, kokia yra visos šitos kovos prasmė ir 
kur žmogus gali rasti galutinę ir pilnutinę taiką. Priešais 
žmogų Kristus pastato Dievą kaip jo turinį ir jo tikslą bei 
prasmę. Puiki svajonė „būsite kaip dievai“ — „eritis sicut 
dii“,— suviliojusi pirmuosius žmones, yra Kristaus įvyk- 
doma visoje jos pilnatvėje. Žmogaus sudievinimas yra 
Kristaus idealas, kurį Jis skelbia ir kuriuo Jis grindžia 
visą savo kuriamą Karalystę. 

Bet į šitą idealą artintis ir jo siekti turi pats žmogus: 
savo paties atvirumu, savo paties apsisprendimu ir savo 
paties atsakingumu. Žmogaus dieviškumas yra malonė, 
ateinanti iš Kūrėjo. Tačiau žmogus turi jai atsiverti, ją 
priimti ir už ją apsispręsti. Kelias į žmogaus sudievinimą 
eina tiktai per žmogaus laisvę. Tik laisvas žmogus yra 
pasiruošęs priimti į save Dievą. Todėl laisvės išlaikymas 
yra paruošiamoji religinio atpirkimo bei perkeitimo sąly- 
ga. Štai kodėl inkvizitorius nuolatos Kristui prikaišioja, 
kad šis, užuot žmogui laisvę atėmęs, ją dar labiau padi- 
dino. Iš tikro žmogaus laisvė yra pagrindinis Kristaus tei- 


! Der Herr, 621 p, Würzburg, 1937. 

gimas. Kristus — tai pripažįsta ir inkvizitorius — nepa- 
darė nieko, kas būtų galėję žmogaus laisvę pažeisti. Lais- 
vės pagarba buvo viena iš pagrindinių Kristaus elgesio 
taisyklių. Tai buvo nuosekli išvada iš visos Kristaus me- 
tafizikos. Kaip inkvizitorius, vesdamas žmogų atgal į gy- 
vuliškąją būseną, turėjo žmogaus laisvę paneigti, taip 
Kristus, vesdamas žmogų į dieviškąją būseną, turėjo lais- 
vę pabrėžti. Laisvė, kaip sakėme, yra nuolatinis šauksmas 
į objektyvinę metafizinę laimę. Tačiau juk Kristus yra 
vadovas šiame kelyje. Todėl Jis kaip tik ir turi nuolatos 
gaivinti aną šauksmą, kad šis nuolatos žmogų ragintų 
nesustoti ir nepavargti. Be abejo, psichologinei subjekty- 
vinei laimei šitoks gaivinimas yra nepalankus. Laisvės 
pabrėžimas Kristaus moksle ir Jo darbuose susikerta su 
žmogaus siekiama psichologine laime. Todėl inkvizitorius 
ir sako, kad Kristus neša „nerimą, sąmyšį ir nelaimę žmo- 
gui”, To neneigia nė pats Kristus pastebėdamas, kad at- 
nešęs pasauliui ne ramybę, bet kalaviją ir sukėlęs vaikus 
prieš tėvus ir gimines prieš gimines. Tačiau kadangi sub- 
jektyvinė psichologinė laimė Kristui mažai terūpi, todėl 
jis ne per daug paiso tų kančių, kurios šios rūšies laimę 
ardo. Kristaus pagrindinis siekimas yra objektyvinė meta- 
fizinė laimė, kylanti iš žmogiškosios prigimties perkeitimo 
ir iš šios tikrovės atnaujinimo. Todėl visas Kristaus dėmesys 
yra sutelktas pergalėti anoms likrosios laimės kliūtims, 
kurias sudaro dalis, laikas ir reliatyvumas. O šitoms kliū- 
tims pergalėti pagrindinė priemonė yra Žmogaus laisvė. 
Nuosekliai tad Kristus laisvę ir gaivina ją didindamas bei 
pabrėždamas. Pagrindinis Jo pažadas yra išreikštas Jo pa- 
ties žodžiais: „AŠ padarysiu jus laisvus“. 

Bet kaip tik šitoje vietoje iškyla skaudi ir sunkiai iš- 
sprendžiama problema. Ją iškelia pats inkvizitorius, ir kaip 
tik dėl jos jis jaučiasi turįs drąsos stoti prieš Kristų. Kal- 
bėdamas, kaip Kristus atmetęs dykumų dvasios pasiūlymą 
nužengti nuo šventyklos stogo, inkvizitorius pastebi: „Be 
abejo, Tu tada pasielgei išdidžiai ir kilniai, kaip Dievas. 
Bet ar žmonės, tie silpni ir maištingi padarai, ar jie yra 
dievai? .. Ar daug tokių kaip Tu?” Inkvizitoriaus pažiū- 
ra, tokių esama tik mažos saujelės. Tai išrinktieji ir stip- 
rieji, prie kurių savo metu norėjo prisidėti ir jis pats. 
Tačiau visa minia, visi tūkstančiai milijonų yra silpni, ne- 
sugebą pakelti savo laisvės, nepajėgią savarankiškai apsi- 
spręsti ir elgtis. Ką su jais daryti? Ar jie turi jau žūti? Ar 
jie nėra skirti laimei? Ar jie jos nenori? „Ar jie turi būti 

tik medžiaga stipriesiems?“— klausia inkvizitorius. Iš tik- 
ro klausimas yra labai aštrus. Žmonijos istorijoje visa- 
dos buvo daug tokių, kuriems Kristaus atnešioji laisvė 
buvo per sunki ir Kristaus skelbiamoji laimė per tolima. 
Todėl gal iš tikro inkvizitoriaus pusėje yra tiesa? Gal jis 
tinkamai pasielgė pataisydamas Kristaus mokslą? Juk jei- 
gu dauguma žmonių yra per silpni pakelti Krisiaus etikai, 
ar nereikia tad jiems palengvinti šios naštos? Jeigu Kris- 
taus mokslas yra skirtas tik išrinktiesiems ir stipriesiems, 
ar nereikia jo pritaikyti ir prie silpnųjų? Inkvizitorius 
taip ir padaro. Todėl ar jis nėra teisus? 

R. Guardini linksta atsakyti į šitą klausimą teigiamai, 
Kalbėdamas, kaip jam Dostojevskio legendą beskaitant ki- 
lusi abejonė, ar legendos Kristus iš tikro nėra kartais „ere- 
tikas”, jis pastebi, jog „šitame Kristuje krikščioniškumas 
yra absoliutinis atsakingumas ir sykiu nepaprastumas. Šis 
krikščioniškumas neturi jokio santykio su ta sritimi, ant 
kurios juk stovi žmogus, būtent su kasdieninių vidutiniš- 
kumu”. Guardini'o nuomone, „grynos viršūnės ir grynos 
gelmės yra kraštutinės vertybės“. Tuo tarpu gyvenimo 
„negali būti, jeigu jis neturi vidurinės srities“. Dostojevs- 
kio legendoje šitos vidurinės srities kaip tik nesą. Apskri- 
tai „galbūt aštriausias priekaištas, kurį galima iškelti Dos- 
tojevskio žmogiškojo buvimo vaizdui, yra tas, kad iš jo 
iškrinta vidurinė sritis. Tai staiga paaiški pastebėjus, kad 
jo romanų žmonės visa daro, išskyrus viena: nė vienas iš 
jų nedirba". Šis bendras Dostojevskio polinkis, Guardini 
pažiūra, apsireiškia ir „Didžiojo inkvizitoriaus legendo- 
je". Ir joje nėra kasdieninės vidurinės srities. Todėl jos 
krikščioniškumas kaip tik dėl to „darosi nerealus“, o le- 
gendos Kristų Guardini šitaip apibūdina: „Jis yra ati- 
trūkęs Kristus. Kristus tik pats sau. Jis neturi ryšio su 
Tėvu pasaulio linkui ir su pasauliu Tėvo linkui. Jis ne- 
myli pasaulio, koks jis yra, ir nekelia jo realiai aukštyn. 
Jis nėra Pasiųstasis ir Išganytojas. Jis nėra Tarpininkas 
tarp tikrojo Tėvo danguje ir tikrojo žmogaus. Jis į nieką 
nėra atsirėmęs. Jis sukrečia, tačiau ne iš aiškaus punkto 
ir neaiškiam tikslui. Jo atneštas sukrėtimas pasidaro be 
išeities ir baigiasi neviltimi“. Todėl Guardini ir klausia: 
„Ar šitokio Kristaus atžvilgiu didysis inkvizitorius nėra 
galų gale teisus?" 2. Be abejo, jeigu legendos Kristus iš 
tikro yra paneigęs kasdienybę, jeigu Jis jos nepaiso ir 


2 Religiöse Gestalten, 121—124 p. 

santykių su ja neturi, savaime suprantama, kad Jis virsta 
svajotoju, atitrūkusiu nuo tikrovės, pasaulį sukrečiančių, 
bet jo nesiatančiu, greičiau ardančiu, nes paneigiančiu jo 
išvidinę sąrangą. Tuomet verta, kad Jo mokslas būtų 
pataisytas. Tuomet šis Kristus iš tikro Krikščionybės at- 
žvilgiu yra eretikas, teisingai inkvizitoriaus nusprendžia- 
mas sudeginti ant laužo. Tačiau ar taip yra? Ar iš tikro 
Dostojevskis atvaizdavo Kristų kaip neturintį po savo ko- 
jomis kasdienybės, o inkvizitorių — kaip tikrovę jau- 
čiantį žmogų? Šitas klausimas išsisprendžia savaime, iš- 
sprendus, iš vienos pusės, Dostojevskio, iš kitos — Krikš- 
čionybės santykius su kasdienine gyvenimo sritimi. 

R. Guardini daro Dostojevskiui priekaištą, esą jo kū- 
ryboje žmogiškojo buvimo vaizdui stingą vidurinės kas- 
dieninės srities, kurioje žmogus stovi ir be kurios gyve- 
nimas yra neįmanomas. Kaip aiškų šios stokos pavyzdį 
Guardini nurodo darbo trūkumą Dostojevskio persona- 
žuose pastebėdamas, kad „darbas čia apima visą kasdie- 
ninio buvimo sferą su jo vargu, su jo atsakingumu ir su 
jo kilnumu“ 3. Reikia su Guardini'u sutikti, kad Dostojevs- 
kio romanų veikėjai nedirba. Taip pat reikia sutikti, kad 
darbas išreiškia kasdieninio buvimo sferą su visu jos 
turiniu. Tačiau vargiai galima sutikti su išvada, kad 
Dostojevskio vaizduojamajame žmogaus buvime būtų iš- 
kritusi vidurinė kasdienybės sritis. Tiesa, iš šito buvimo 
yra iškritęs darbas, tačiau tik todėl, kad jis Dostojevskiui 
yra periferinis žmogiškajam buvimui dalykas, kuriam jis 
didesnės reikšmės neskiria ir todėl jo į žmogaus vaizdą 
neįtraukia. Tačiau su darbu dar neiškrinta kasdienybė. 
Darbo nebuvimas Dostojevskio pasaulyje rodo nė kas- 
dienybės stoką, bet tik tai, kad Dostojevskis šitą kasdie- 
nybę mėgina reikšti ne darbu, bet kuo kitu. Pats Guar- 
dini yra teisingai pastebėjęs skirtumą tarp vakarietiško- 
sios literatūros personažų ir Dostojevskio sakydamas: 
„Dostojevskio personažų visumoje gali būti drauge tokios 
mintys, tendencijos ir dvasinės jėgos, kurios vakarietiškų 
personažų sąrangą iš tikro susprogdintų“. Todėl Dosto- 
jevskio veikalų vieningumas „yra kitaip pagrįstas, negu 
kuriame nors prancūziškame ar vokiškame romane“ *. Tas 
pat pasakytina ir apie kasdienybės išreiškimą. Dostojevs- 
kio veikėjai gyvena kasdieninį gyvenimą ir taip lygiai 


3 Plg. op. cit., 232 p. 
4 Op. cit, 114 p. 

yra įsišakniję vidurinėje buvimo srityje, kaip ir bet kuris 
žmogus. Viršūnės bei gelmės ir jiems yra tik kraštutinės 
vertybės, į kurias jie nusileidžia tik retą momentą. la- 
čiau šitą kasdienybę, šitą vidurinę buvimo sritį Dostojevs- 
kio veikėjai išreiškia kitaip negu Vakarų žmrous. 

Ketvertą metų besibastydamas po įvairius Vokietijos 
užkampius, šios studijos autorius nėra pastebėjęs, kad, 
artinantis vakarui, vokiečiai paliktų savo darbą laukuo- 
se, namuose, dirbtuvėse, išeitų prie savo sodybų vartelių, 
susėstų krūvelėmis ir pradėtų begalinius pokalbius, besi- 
tęsiančius ligi išnakčių. Tuo tarpu Rusijoje tai yra įpras- 
tas dalykas. Darbas vokiečiui užima visą dieną. Pokal- 
biams yra skirtas sekmadienis. Tačiau šešetą dienų tylė- 
jęs žmogus nedaug ką gali pasakyti septintąją dieną. To- 
dėl pokalbis Vokietijoje ir apskritai Vakaruose nėra su- 
dėtinė žmogiškojo buvimo dalis. Jis stovi periferijoje, kaip 
Rusijoje ir apskritai Rytuose darbas. Rusiškasis žmogus 
darbui neskiria viso laiko, nes jo pergyvenime darbas ne- 
apima ir neišreiškia viso žmogaus, Kai tik saulė pasvyra į 
vakarus, rusas palieka savo užsiėmimą ir eina pas kitus ne 
darbui tęsti, kaip tai daro mergaitės vokiečių kaimuose, su- 
sirinkdamos į , Wohnzimmer" ir susėsdamos aplink besikū- 
renantį pečių; nė, rusas eina pas kitus — pasikalbėti. Ir ši- 
tuose pokalbiuose kaip tik atsiveria rusiškoji kasdienybė 
Su savo vargu, su savo atsakingumu ir su savo kilnumu. 
Vakarietiškasis žmogus reiškiasi darbu. Rusiškasis žmo- 
gus reiškiasi kalba. Kasdieninė vakariečio buvimo forma 
yra užsiėmimas. Kasdieninė ruso buvimo forma yra 
pasikalbėjimas. Vakarietis būna dirbdamas, rusas būna 
kalbėdamasis. Todėl Vakarų pergyvenimo pradžioje stovi 
veiksmas — „Fausto“ idėja. Rytų pergyvenimo pradžioje 
stovi žodis — Evangelijos idėja. Rytams pastovus bei at- 
kaklus darbas yra retas atsitikimas ir todėl kraštutinė 
vertybė. Vakarams gilus, žmogaus bei pasaulio proble- 
mas gliaudąs žodis yra filosofų specialybė ir taip pat kraš- 
tutinė vertybė. Rytuose visi filosofuoja, Vakaruose visi 
dirba. Žodis ir darbas yra Rylų ir Vakarų reiškimosi bei 
buvimo formos ir tuo pačiu kasdienybės apraiškos. Va- 
karietiškoji kasdienybė pasirodo bei įvyksta darbe, rytie- 
tiškoji — žodyje. 

Šituo skirtumu mes išsprendžiame Dostojevskio kūry- 
binio pasaulio ryšį su kasdieniniu buvimu. Darbo jame 
nėra. Tai tiesa. Užtat jame pilna pokalbių. Kiekvienam, 
kas skaito Dostojevskio romanus, tuojau krinta į akį be- 

galiniai jo veikėjų pasikalbėjimai, kuriuose atsiveria vi- 
sas jų gyvenimas ir eina paties kūrinio veiksmas. Visa, ką 
Dostojevskis rašo prieš veikėjų pasikalbėjimus, visa, ką 
jis įterpia į juos, ir visa, kuo jis vieną pokalbį sujungia 
su kitu, yra tiktai raiščiai, tik sausgyslės, bet ne pats 
kūrinio kūnas ir tuo labiau ne jo siela. Dostojevskio kū- 
rinių gyvybę sudaro jo personažų kalbos, kurios ir pa- 
stūmėjo Merežkovskį šiuos kūrinius laikyti ne epais, bet 
dramomis. Mes jas ne kartą laikome Dostojevskio kūrybos 
įndividualine savybe. Tuo tarpu iš tikro tai yra rusiškojo 
žmogaus savybė. Rusas kalba visur ir visados. Bet jis 
kalba ne paviršutiniškai, ne apie orą, šeimą, pažįstamus, 
nuotykius; rusas filosofuoja. Būties problemos užima cent- 
rinę rusiškųjų pasikalbėjimų vietą. Todėl filosofuoja ir 
Dostojevskis savo romanuose. Šiuo atžvilgiu, kaip ir dau- 
geliu kitų, jis yra nepaprastai rusiškas rašytojas. Jis yra 
atskleidęs rytietiškojo žmogaus sielą ne tik tuo, kad iš- 
kėlė daugybę Vakarams nepažįstamų problemų, bet ir 
tuo, kad jis parodė patį šio žmogaus buvimą, kuris yra 
kitoks negu Vakarų žmogaus. Kitokia tad čia yra ir kas- 
dieninė šio buvimo sritis. Dostojevskio veikėjai vaikš- 
čioja vienas pas kitą ir kalbasi. Darbo jie nedirba. Ta- 
čiau tai nereiškia, kad jie gyvena anas viršūnių ir gelmių 
retas akimirkas. Anaiptol. Gilūs pokalbiai, savęs nagri- 
nėjimas, kankinimasis dėl neišsprendžiamų problemų yra 
retos akimirkos vakarietiškajam žmogui. Tačiau rusiška- 
sis žmogus gyvena jomis visą laiką, nes jis yra proble- 
matinis pačioje savo dvasios sąrangoje. Rusiškajam žmo- 
gui visa tai yra pati paprasčiausia kasdienybė. Žodis ir 
pokalbis yra jos natūraliausia ir suprantamiausia rusiškoji 
išraiška. Rusiškoji kasdienybė prabyla per kalbą. Todėl 
Dostojevskio veikėjus reikia laikyti pačiais paprasčiau- 
siais žmonėmis. Jie yra kasdieniniai ne tik savo socia- 
line padėtimi: kunigaikščių ir grafų pas Dostojevskį yra 
nedaug, palyginus su Tolstojumi. Jie yra kasdieniniai ir 
savo rūpesčiais, išreiškiamais pokalbiuose, nors Vakarams 
gali atrodyti, kad šie žmonės yra kažkokie gelmių at- 
skleidėjai ir todėl neturį ryšio su vidurine buvimo sri- 
timi. Iš tikro jie gelmes atskleidžia. Tačiau jiems yra 
kasdieniška šitas gelmes atskleisti. Gelmės ir kasdienybė 
rusiškajame žmoguje nėra taip aisidalinusios, kaip vaka- 
riečio dvasioje. Todėl jų atskleidimas įvyksta ne retomis 
akimirkomis, bet visu buvimo plotu, kuris yra išreiškia- 
mas žodžio priemone. Taip yra ne tik pas Dostojevskį. 

Taip yra ir pas kitus senuosius rusų rašytojus. Tik ko- 
munizmas, atnešęs į Rusiją vakarietiškąją darbo idėją, 
persunkė dabartinę rusų literatūrą „dirbančiaisiais perso- 
nažais“. Tuo tarpu prieškariniai rašytojai teikė pirme- 
nybės „kalbantiesiems personažams“. Tačiau ir vieni, ir 
kiti yra kasdieniniai žmonės, stovį kasdienybėje ir vedą 
kasdienos gyvenimą. Jeigu Dostojevskio romanuose šie 
„kalbantieji personažai“ yra ryškiausi, tai ne dėl to, kad 
jie būtų nuo kasdieninės tikrovės atitrūkę, bet dėl to, 
kad jie yra tipiškai rusiški. Jie yra rusiškosios sielos ir 
tuo pačiu rusiškosios kasdienybės koncentruota išraiška, 
išeinanti aikštėn ne darbo, bet pokalbio pavidalu. Pirmas 
tad klausimas, ar legendos Kristus turi ryšio su kasdieny- 
be, Dostojevskio bendrosios kūrybos atžvilgiu reikia atsa- 
kyti teigiamai: legendos Kristus, kaip ir visi kiti Dosto- 
jevskio veikalų personažai, stovi kasdieniniame buvime. 
Tačiau Guardini'o priekaištas tuo dar nėra pilnai atsa- 
komas. Kasdieninį buvimą prieš mūsų akis išvynioja tarsi 
kokią drobę ne Kristus, bet inkvizitorius. Juk jis prikai- 
šioja Kristui, esą šis žmogų per aukštai supratęs, paisęs 
tik stipriųjų, o paniekinęs mažutėlius ir todėl savo mokslą 
padaręs išimtinių valandėlių teorija, bet ne kasdienos 
atrama. Tuo tarpu inkvizitorius atsigrįžęs į šią kasdieny- 
bę ir prie jos pritaikęs Kristaus paskelbtų viršūnių dės- 
nius. Tuo būdu jis, o ne Kristus, nusileidęs į kasdieny- 
bės slėnius, čia radęs milijonus kasdieninių žmonių ir 
juos padaręs laimingus. Tačiau mes visi žinome, kad le- 
gendos Kristus nesutinka su šitokia inkvizitoriaus pataisa, 
su jo kasdienybe, su jo mažutėlių ir silpnųjų meile. Pats 
inkvizitorius gerai žino, kad Kristaus tyla reiškia visų jo 
pataisų ir darbų pasmerkimą. Ar tad galų gale šitas Kris- 
tus neneigia kasdienybės, atmesdamas inkvizitoriaus su- 
manymus? Ar jis nėra „atitrūkęs Kristus“, ką jam pri- 
kaišioja Guardini? Atsakant į šituos klausimus, iškyla 
Krikščionybės santykis su kasdieninio buvimo sritimi. 
Reikia sutikti, kad kasdienybė ir vidutinybė yra pla- 
čiausia žmogaus būsena, Teigiamo ar neigiamo entuziaz- 
mo momentai yra reti ir paprastai labai trumpi. Ekstazė 
yra tik praeinanti vaivorykštė ant tamsaus mūsų būties 
skliauto. Tuo tarpu visas skliautas, visa ta tikrovė, ku- 
rioje mums tenka gyventi, yra paprasta, pilka, kasdie- 
ninė ir vidutinė. Joje nėra nei ypatingai aštrios neapy- 
kantos, nei ypatingai karšios meilės; nei visiškos nega- 
lios, nei didžios galybės; nei juodo nusiminimo, nei ži- 

buriuojančio džiaugsmo. Viskas čia maždaug lygu ir maž- 
daug vienoda. Žmozus gyvena šioje lygumoje, retai pa- 
tirdamas stipresnių smūgių ar didesnės laimės. Ir šita pil- 
ka lyguma apsupa kiekvieną žmogų -- net genijų, net 
šventąjį. Genijų įkvėpimas ir šventųjų ekstazė taip pat 
yra tik švystelėjančios vaivorykštės. Gali jos būti švie- 
sesnės negu kitų; gali jos palikti gilesnių pėdsakų ir jų 
autoriuose, ir visuomenėje, tačiau jos praeina susilieda- 
mos su pilku mūsų būties skliautu. Kasdienybė ir viduti- 
nybė yra neperkeisto šios tikrovės žmogaus likimas. Jos 
nepaisyti ir ją paneigti reikštų paneigti nuolatinę žmo- 
gaus būseną i viską statyti ant tų retų valandėlių, ku- 
rios nežinia kada atsiranda ir nežinia kur pradingsta. To- 
dėl Krikščionybė kasdieninį žmogaus buvimą pripažįsta, 
jį ima tokį, koks jis yra, ir stengiasi jį pašvęsti. Krikš- 
čionybė laimina žmogų ne tik kiaupiantį prieš altorių 
Kunigystės ar Moterystės sakramentui, bet ir einantį ke- 
lionėn, ir pagimdžiusį kūdikį, ir pasistačiusį naują namą 
ar paruošusį velykinį stalą. Šiuo atžvilgiu Krikščionybė 
esmingai skiriasi nuo visų tų religijų, kurios vieninteliu 
Dievui veikti objektu renkasi ekstazės momentą ir net 
dirbtinėmis priemonėmis (smilkalai, svaigieji gėrimai, šo- 
kis, seksualinis dirginimas...) stengiasi šią ekstazę pa- 
žadinti. Krikščionybės veikimo plotės yra visa žmogiško- 
ji egzistencija: su jos pakilimais, su jos puolimais ir su 
jos plačiomis lygumomis. Pakilusį žmogų ji stiprina, kad 
jis nuo šių viršūnių nenupultų, apsvaigęs sava asmenine 
puikybė; puolusį žmogų ji pakelia ir jam atleidžia; ly- 
gumose gyvenantį žmogų ji pašvenčia ir nuolatos kviečia 
aukštyn. Kasdienybė krikščioniškajame buvime sudaro in- 
tegralinę dalį. 

Ir vis dėlto mes visi jaučiame, kad kasdienybė ir vidu- 
tinybė nėra tikroji mūsų būsena. Tegul pakilimo momen- 
tai esti ir trumpi, tačiau mes juos vertiname labiau ne- 
gu aną visą plačią ir ilgą kasdieninę lygumą. Kasdieny- 
bėje mes esame uždaryti. Jos mes negalime ilgesnį laiką 
palikti. Į ją mes atkrintame nuolatos. Ir vis dėlto mes 
norime ją palikti, mes ilgimės anų vaivorykštinių proš- 
vaisčių, mes negalime susitaikyti su mintimi, kad kasdie- 
nybė būtų be šitų prošvaisčių ir be užsidegimo. Galimas 
daiktas, kad nuolatinės ekstazės mes nepakeltume: ji mus 
turbūt sudegintų lyg ugnis. Bet nuolatinės kasdienybės 
mes taip pat nepakeliame. Ji mus dusina tarsi tanki ska- 
ra, Iš ekstazės mes krintame į kasdienybę pasilsėti, Iš kas- 

dienybės mes kylame į ekstazę atsikvėpti ir įsigyti nau- 
jos ugnies. Kasdienybę žmogus pakelia tik dėl to, kad 
anie reti momentai jam duoda jėgos, palaiko jo džiaugs- 
mą ir jo viltis. Nors žmogaus buvimas didžiausiu savo 
plotu vyksta kasdienybėje, tačiau savo galią ir savo 
prasmę jis semia ne iš kasdienybės, bet iš anų retų mo- 
mentų. Nors kasdienybė yra labai plati, tačiau vis dėlto 
ji yra tik praėjimas. Tai, ko mes siekiame ir ką mes lai- 
kome tikrąja žmogaus būsena, yra iškilimas aukščiau už 
kasdienybę. Be abejo, mes žinome, kad šioje neperkeis- 
toje tikrovėje šitas iškilimas praeina ir net didžiausia 
ekstazė pasibaigia. Užtat šituos čia, žemėje, pasitaikan- 
čius momentus mes padarome nuolatiniais bei pastoviais 
transcendentinėje tikrovėje, kurioje buvimas virsta pasi- 
gėrėjimu ir meile arba kančia ir neapykanta. Mes žino- 
me, kad kasdienybė ir vidutinybė yra šios tikrovės ap- 
raiškos, kad jos kyla iš mūsosios tikrovės sąrangos ir to- 
dėl joje negali būti nei paneigiamos, nei pergalimos. Ta- 
čiau mes taip pat žinome, kad jos nėra esmingai susijų- 
sios su idealine žmogaus prigimtimi; kad jos nėra žmo- 
gui nei amžinos, nei fatališkos; kad jų pergalė įvyksta su 
visos šios tikrovės pergale. Juo arčiau mes einame prie 
idealinio žmogiškojo buvimo, kuris kaip tikslas stovi visų 
mūsų esminių pastangų gale, juo labiau nusikratome kas- 
dienybe ir vidutinybe. Žmogaus pirmavaizdžio įvykimas 
žmogiškojoje tikrovėje reiškia sykiu kasdienybės perga- 
lėjimą ir žmogaus išvadavimą iš kasdieninės būsenos. 
Šitaip supratus kasdienybės santykį su žmogiškuoju 
buvimu, bus lengva suprasti ir Kristaus bei Krikščiony- 
bės nusistatymą šios plačiausios, bet sykiu praeinančios ir 
nenorimos žmogiškojo gyvenimo srities atžvilgiu. „Didžio- 
jo inkvizitoriaus legendoje" nėra nieko, iš ko galima bū- 
tų padaryti išvadą, kad Kristus kasdienybę neigia, jos 
nepaiso, su ja santykių neturi. Tačiau, iš kitos pusės, aiš- 
kiai matyti, kad Kristus nei savo mokslo, nei savo doro- 
vės kasdienybe negrindžia. Kristaus Evangelija yra skirta 
kasdieniniam žmogui, bet savyje ji nėra kasdieninė. 
Kasdienybė nėra tasai pagrindas, kuris laikytų Evan- 
gelijos mokslą. Kristui kasdienybė yra toji žmogiškojo 
buvimo sritis, kurią reikia pergalėti. Jau pats Kristaus 
pasirodymas žemėje reiškia kasdienybės pripažinimą. Kris- 
tus ateina į žemę, į šią konkrečia patiriamą žemę, vadina- 
si, į kasdienybę, nes žemėje kasdienybė yra esminė mū- 
sojo buvimo forma. Jis daro stebuklus priešais Sevilijos 

katedros duris, aikštėje, kur, Putino žodžiais tariant, „var- 
gų vargeliai per dienas dūsaudami vaikšto“. Legendos 
Kristus neina į pačią katedrą ir į ją nesiveda žmonių. 
Buvimas katedroje jau būtų nebe kasdienybė, bet retas 
šventadieninis momentas. Kristus kaip tik šio momento 
vengia. Jis susitinka su žmonėmis kasdieninėje plotmėje. 
Sevilijos aikštė yra kasdienybės simbolis. Leisdamas joje 
Kristui pasirodyti, Dostojevskis kaip tik pabrėžė Kristaus 
ryšį ir jo santykius su kasdieniniu žmogiškuoju buvimu. 
Tačiau, iš kitos pusės, Kristus pasirodo ne tam, kad šitą 
kasdienybę patvirtintų, pagirtų ir joje pasiliktų. Jis pa- 
sirodo tam, kad kasdienybę pergalėtų. Iš visos inkvizito- 
Iiaus kalbos matyti, kad Kristus kasdienybę laiko praei- 
nančiu ir turinčiu praeiti dalyku; kad Jis stato žmogui 
tokių reikalavimų, kurie pralenkia kasdieninę būseną ir 
stumia žmogų į anuos vaivorykštinius momentus. Kasdie- 
nybė Kristui yra išeities taškas: Jis ateina pas kasdieninį 
žmogų. Bet Jis nori šitą kasdieninį žmogų išvesti iš jo 
kasdienybės ir pakelti jį viršum vidutinybės. Ir tai yra 
visai nuosekli išvada iš pagrindinio Kristaus nusistatymo 
žmogaus prigimties atžvilgiu. Kristus, kaip sakėme, at- 
siremia ne į tai, kas žmoguje yra gyvuliška, bet į tai, 
kas jame yra dieviška, Dieviškasis žmogaus pirmavaizdis 
yra Kristaus žygio atrama, Tuo tarpu šitas pirmavaizdis 
jokia prasme netelpa kasdienybėje. Priešingai, jis yra kas- 
dienybės pergalėjimas. Todėl Kristus, nurodydamas žmo- 
gui kelią į jo pirmavaizdį ir jį šiuo keliu vesdamas, kaip 
tik tolina jį nuo kasdienybės, išvaduoja jį iš kasdieninio 
banalaus buvimo ir artina prie anų vaivorykštinių akimir- 
kų, kurios turinčios perkeistajame buvime virsti norma- 
lia ir nuolatine žmogiškąja būsena. Todėl Kristus nėra 
svajotojas, kuris kasdienybės nematytų. Bet Jis nėra nė 
realistas ta prasme, kad tik kasdienybę tematytų ir apie 
jokį aukštesnį žmogaus pakėlimą negalvotų. Kasdienybė 
Kristui yra praėjimas. Šiuo atžvilgiu Kristus patenkina 
giliausią žmogaus norą išsivaduoti iš kasdieninio buvi- 
mo, iš jo iškopti ir anuos retus, tačiau neapsakomos ver- 
tės turinčius momentus paversti pastoviu savo gyvenimo 
būdu. 

Tuo tarpu inkvizitoriaus santykiai su kasdienybe jau 
yra visiškai kitokie. Inkvizitorius mało tiktai kasdienybę. 
Pakilimas viršum jos, tie trumpi ekstatiniai momentai jam 
yra tik išimtys, tik praeinantieji švystelėjimai, kurių ne- 
galima paisyti ir kuriais nieko negalima grįsti. Inkvizi- 

torius praėjimu laiko ne kasdienybę, bet žmogiškojo gy- 
venimo viršūnes. Kasdienybė jam yra tikroji ir vienin- 
telė žmogaus būsena, amžina bei pastovi žmogaus buvimo 
sritis. Neigdamas transcendentinę tikrovę, netikėdamas 
nei į Dievą, nei į sielos nemirtingumą, inkvizitorius visai 
nuosekliai neigia ir bet kokį ekstatinį buvimą anoje tik- 
rovėje, bet kokį aukštesnį pakilimą ir tuo pačiu neišva- 
duojamai žmogų uždaro kasdienybėje. Visa, kas išeina iš 
kasdienybės ribų, inkvizitoriui yra nerealu: tai tik sap- 
nas, kuris, nors ir gražus, nyksta atbudimo akimirką. To- 
dėl Krisiui jis ir prikaišioja, kad šis atrėmė savo mokslą 
į sapno būtį. Pats inkvizitorius stropiai vengia šios klai- 
dos ir visu savo minties svoriu atsiremia į realybę, kuria 
vienintele laiko kasdieninį buvimą. Inkvizitoriaus klaida 
yra ne ta, kad jis kasdienybę regi — ją regi ir Kristus, 
bet ta, kad jis ją suabsoliutina, paversdamas ją vienintele 
ir nepakeičiama žmogaus būsena. Inkvizitorius stovi prie- 
šais Kristų ne kaip realistas prieš svajotoją, bet kaip trans- 
cendentinės dieviškosios tvarkos neigėjas priešais jos gy- 
nėją ir vykdytoją. 

Tačiau šitoks inkvizitoriaus nusistatymas yra neatsi- 
tiktinis. Jis išplaukia iš pagrindinio jo principo, iš jo 
paslapties, kad anapus karsto yra tik mirtis. Jeigu ši tik- 
rovė yra viskas, tuomet ir kasdienybė yra viskas, nes kas- 
dienybė yra šios tikrovės būsena. Tuomet, be abejo, nėra 
reikalo „tarnauti beprotybei", vadinasi, idealui, kurį skel- 
bia Kristus, nes jokio idealo nėra, Idealas yra tik sapnas, 
tik mūsų vaizduotės padaras, išnykstąs sykiu su šios vaiz- 
duotės žlugimu. Inkvizitoriaus paklausimas Kristui, ar silp- 
nieji, vadinasi, kasdieniniai ir vidutiniški žmonės, turi būti 
tik medžiaga stipriesiems, yra klaidingas pats savyje. Jau 
pats skirtumas tarp: silpnųjų ir stipriųjų yra klaidingas. 
Jis kyla ne iš žmogiškosios prigimties, kokia ji yra sa- 
vyje, bet iš inkvizitoriaus pažiūrų. Stiprieji, inkvizitoriaus 
supratimu, yra tie, kurie gyvena anų retų pakilimo mo- 
mentų gyvenimą. Kaip šie pakilimai yra reti, taip ir to- 
kie žmonės yra reti. Kaip šie pakilimai yra nerealūs, taip 
ir tokie žmonės nerealūs. Jais galima stebėtis, juos galima 
laikyti šventaisiais ir išrinktaisiais, gal net genijais ir die- 
vais, tačiau ne jie atstovauja tikrajai žmonijai. Jie yra 
tik išimtys. Tuo tarpu realus ir tikras žmonijos gyvenimas, 
inkvizitoriaus pažiūra, vyksta kasdienybėje. Todėl silp- 
nieji yra tie, kurie gyvena šitą kasdieninį gyvenimą, vi- 
dutinišką, lygų ir pilką. Jų yra milijonų milijonai. Jie 

sudaro konkrečią šios tikrovės žmoniją. Jie todėl ir turį 
būti pagrindas religijos įtakai, Galimas daiktas, kad stip- 
rieji jau šioje žemėje eina paskui Avinėlį kaip anie Apo- 
kalipsės pažymėtieji. Tačiau jų yra tik dvylika tūkstančių 
iš kiekvienos giminės (plg. Apr 7, 4). O kurgi visa gimi- 
nė? Visa giminė, inkvizitoriaus mintimi, gyvena kasdie- 
ninį gyvenimą ir garbina moterį, sėdinčią „ant skaisčiai 
raudono žvėries“, apvilktą „purpuru ir škarlatu ir papuoš- 
tą auksu, brangiais akmenimis ir perlais“ (17, 3—4). 

Šitas skirtumas, kurį inkvizitorius taip stipriai pabrė- 
žia ir ant: kurio stato visas savo „pataisas“, kaip tik kyla 
iš kasdienybės suabsoliutinimo ir įamžinimo. Kristus to- 
kio skirtumo nežino. Kristui nėra nei stipriųjų, nei silp- 
nujų. Visi žmonės Kristui yra pašaukti į idealinį žmogiš- 
kąjį gyvenima anoje transcendentinėje tikrovėje, nes visi 
yra sukurti pagal vieną ir tą patį dieviškąjį pirmavaizdį. 
Kasdienybę pergalėti ir šį pirmavaizdį įvykdyti yra visų 
pagrindinis troškimas, uždavinys ir galutinis tikslas. To- 
dėl ir patys silpniausieji Kristui yra stiprūs, nes ir jie gali 
bei turi šio tikslo siekti. O jeigu jie jo nesiekia, jeigu 
jie savo pirmavaizdžio atsisako ir pasilieka kasdienybėje, 
tai yra jų laisvo apsisprendimo dalykas. Pagerbdamas lais- 
vę kaip pagrindinę žmogiškosios prigimties savybę, Kris- 
tus pagerbia ir laisvą apsisprendimą už kasdienybę: Ta- 
čiau šitas apsisprendimas kyla ne iš žmogaus silpnybės, 
bet kaip tik iš jo stiprybės: iš jo laisvės. Iš kitos pusės, 
stiprieji yra visados silpni, nes ir jiems visados gresia pa- 
vojus pulti. Ir juo aukščiau jie yra iškilę, juo šita grėsmė 
yra didesnė. Pirmykščio Šviesnešio tragedija tyko kiek- 
vieną, net ir tobuliausią, žmogų, kol jis pasilieka šioje 
tikrovėje. Kristaus žodžiai, kuriuos jis pasakė savo kan- 
čios išvakarėse: „be manęs jūs nieko negalite padaryti" 
(Jn 15, 5),— tinka taip lygiai ir stipriesiems, ir silpnie- 
siems. Kiekvienas žmogus yra stiprus, jeigu jis pasilieka 
Kristuje kaip vynmedžio šakelė vynmedyje. Ir kiek- 
vienas žmogus yra silpnas, jeigu jis atitrūksta nuo Kris- 
taus, nes vynmedžio šakelė negali nešti vaisiaus pati iš 
savęs. Ne prigimties skirtybės suskirsto žmones į stipriuo- 
sius ir silpnuosius, bet jų apsisprendimas Kristaus atžvil- 
giu. 

Todėl inkvizitoriaus sukurtos žmonių kategorijos su- 
dūžta. Nėra iš prigimties nei stipriųjų, nei silpnųjų. Yra 
tiktai žmonės, kurie apsisprendžia už idealinę būseną, ir 
yra žmonės, kurie apsisprendžia už kasdieninę būseną. 

Bet nei vieni, nei antri nėra medžiaga kam nors. Jų ke- 
liai yra persiskyrę, nes jų valios yra persiskyrusios. Jų 
keliai eina priešingomis linkmėmis, nes jų idealai stovi 
priešinguose buvimo poliuose. Inkvizitoriaus priekaištas 
Kristui, esą šis nemylįs silpnųjų, yra nesusipratimas, nes 
Kristui tokia žmonių kategorija neegzistuoja, kaip lygiai 
neegzistuoja nei stipriųjų kategorija. Kiekvienas žmogus 
yra stiprus, nes kiekvienas nešioja savyje dieviškąjį at- 
vaizdą. Ir kiekvienas žmogus yra silpnas, nes kiekvienas 
nešioja savyje gyvuliškąją būtį, Tačiau apsispręsti arba 
už Dievą, arba už gyvulį priklauso nuo paties žmogaus, 
nuo jo valios, nuo jo laisvės. Inkvizitorius apsisprendžia 
už gyvulį, paneigia Dievą ir todėl veda žmogų atgal į 
gamtą, paskandindamas jį kasdienybėje, nes kasdienybė 
gyvuliui yra tikroji ir vienintelė jo buvimo vieta. Bet 
tai yra nusistatymas, kilęs ne iš silpnųjų meilės, O iš 
metafizinių prielaidų, kad anapus karsto yra tik mirtis. 
Meilė, kuria inkvizitorius taip didžiuojasi, yra tik apgaulė. 
Inkvizitorlaus žygis anaiptol nėra etinis, bet metafizinis, 
Visi jo darbai yra tik praktinės išvados iš jo metafizinio 
nusistatymo. Tuo tarpų Kristus apsisprendžia už Dievą, 
veda žmogų į antgamtę ir todėl pabrėžia bei vykdo ne 
kasdienybę, bet pakilimą viršum jos, išsivadavimą iš jos 
ankštų varžtų ir iš jos pilkumos. Elgsenos yra priešingos, 
nes yra priešinga metafizika, į kurią atsiremia Kristus 
ir inkvizitorius. Konkretūs Kristaus ir inkvizitoriaus dar- 
bai yra tik logiškai būtinos išvados iš jų pagrindinio nu- 
sistatymo. 

Kaip matome, laisvės ir laimės priešginybė siekia ligi 
pat žmogiškosios prigimties gelmių. Laimė yra pagrindi- 
nis troškimas. Tačiau jam patenkinti reikalinga perkeisti 
žmogaus prigimtį, reikalinga padaryti ją visuotinę, am- 
žiną ir absoliučiai asmeninę. Žmogus savo širdies troš- 
kimo yra vedamas šituo keliu. Tačiau šios tikrovės są- 
ranga yra tokia, kad jis galutinio tikslo šiame kelyje ne- 
pasiekia. Šioje tikrovėje galutinis ir visiškas žmogiško- 
sios prigimties ištobulinimas ir perkeitimas neįvyksta. Tuo 
pačiu neįvyksta ir laimė. Laimės troškimas sustoja pusiau- 
kelyje ir pasilieka nepatenkintas. Tada žmogus savaime 
nusikreipia į aną tikrovę ir į ją perkelia savo ilgesius. 
Tenai jis mato tikrąją savo tėviškę ir savo prigimties to- 
bulą atbaigimą. Objektyvinės laimės sritis pasidaro am- 
žinybė, O jeigu žmogus būtinai užsispiria laimės pasiekti 
šioje žemėje, jis yra priverstas išsižadėti savęs, savo lais- 

vės, savo perkeitimo; išsižadėti anos idealinės srities ir 
užsisklęsti kasdienybėje, kuri duoda malonių subjektyvių 
pergyvenimų, bet kuri negali nė iš tolo laiduoti objek- 
tyvinės laimės, kylančios iš galutinio prigimties atbaigi- 
mo. Kasdienybė ir transcendencija, subjektyvinė ir ob- 
jektyvinė laimė yra skirtingos tarp savęs iš esmės. Kaip 
transcendentinis žmogaus buvimas nėra kasdieninio jo 
buvimo pratęsimas, bet visai nauja būties tvarka, taip 
lygiai ir objektyvinė laimė nėra subjektyvinių pergyve- 
nimų suintensyvinimas ar jų susumavimas, bet visiškai 
kitokia žmogaus būsena, atsiradusi kaip savaiminga iš- 
plauka iš viso jo prigimties įvykdymo pagal dieviškąjį 
pirmavaizdį. Čia tad ir išeina aikštėn giliausia laisvės ir 
laimės priešginybė. Laisvė, kaip objektyvinės ir galutinės 
laimės šauklė, priešinasi bet kuriam įsigyvenimui kasdie- 
nybėje, bet kuriam sustojimui šioje tikrovėje, bet kuriam 
pastovesniam prisirišimui prie šios žemės pavidalų. Ta- 
čiau be šitokio sustojimo, be šitokio įsigyvenimo ir be ši- 
tokių pavidalų subjektyvinė psichologinė laimė negalima. 
Todėl neretas žmogus numoja ranka į aną laisvės kvie- 
Limą, atsisako nuo jo ir pasineria į kasdienybę. Kasdie- 
ninė būsena virsta jam vienintele būsena. Praėjimas pa- 
sidaro pastovus ir sustingęs. Bet tuo pačiu išnyksta iš 
žmogaus dvasios akiračio transcendentinis buvimas, iš- 
nyksta idealinė jo prigimtis ir galop jis pats kaip asmuo. 
Asmeninis buvimas čia yra pakeičiamas kolektyviniu gam- 
tiniu buvimu, nes gamta būna tik kolektyviškai. 

Laisvė ir laimė kovoja šioje tikrovėje sunkią ir ne- 
permaldaujamą kovą. Jų suderinti žemėje nėra galima. 
Galima tik jas pasirinkti. Inkvizitorius paneigia laisvę ir 
renkasi laimę — psichologinę, subjektyvinę, konkrečią 
šios tikrovės laimę. Kristus renkasi laisvę ir todėl veda 
žmogų taip pat į laimę, bet jau į metafizinę, objektyvi- 
nę, transcendentinės srities ir atbaigtojo buvimo laimę. 
Paskui šituos du pagrindinius vadovus žygiuoja visa žmo- 
nija istoriniame savo kelyje. Nuo pat gundymų dienos 
dykumoje grumiasi laisvės ir laimės pradai, abu siekdami 
valdyti atskiro asmens ir visos bendruomenės gyvenimą. 
Dykumoje laimėjo laisvės pradas. Kristus atstūmė gun- 
dytoją, kuris siūlė iškeisti laisvę į duoną, į stebuklingą 
savo galybės apreiškimą ir į pasaulinę valdžią. Tačiau 
gundymai nesiliauja ir toliau. Dykumų dvasia vilioja 
žmoniją laimės jaukumu ir nuolatos randa sau šalininkų. 
Istorija pamažu, bet nesulaikomai skyla į dvi priešingas 

stovyklas. Vienoje renkasi tie, kurie alksta, kurie yra ne- 
ramūs, kurie yra vieniši, kurie supranta Kristaus atnešto 
kalavijo prasmę, nes kalavijas yra tam, kad atskirtų. Ki- 
toje renkasi tie, kurie yra sotūs, kurie yra patenkinti, 
kurie yra įsijungę į kitus ir kurie skundžiasi, kad Kris- 
tus atėjęs jiems tik trukdyti. Alkis, nerimas ir vienatvė 
yra pirmųjų, sotumas, ramybė ir vienybė yra antrųjų 
konkreti gyvenimo būsena. Tarp šitų dviejų stovyklų yra 
didžiulė, tiesiog tragiška įtampa, nes tai yra įtampa tarp 
dvasios ir gamtos, tarp idealo ir tikrovės, aT apgadintos 
prigimties ir dieviškojo jos pirmavaizdžio. Siloji įtampa 
reiškiasi visų pirma žmogaus širdyje, o paskui jos vir- 
pėjimai bei atodūsiai aidi visoje pasaulio istorijoje, 


III 
LEGENDOS PROBLEMATIKA 


1. DUONOS PROBLEMA 


Kaip evangelijos pasakoja, Kristus prieš pradėdamas vyk- 
dyti savo pasiuntinybę išėjęs į dykumą, ten pasninkavęs 
keturiasdešimt dienų bei naktų ir išalkęs, Tuomet prisiar- 
tinusi prie Jo piktoji dvasia ir Jam tarusi: „Jei Tu Dievo 
Sūnus, sakyk, kad iš šitų akmenų pasidarytų duonos" 
Mt 4, 3). Tuomet Kristus atsakęs gundytojui: „Parašyta: 

mogus yra gyvas ne viena duona, bet kiekvienu žodžiu, 
kurs išeina iš Dievo burnos“ (4, 4). Inkvizitorius, dėsty- 
damas savą nusistatymą, kaip tik imasi sklaidyti šitą 
gundymą ir aiškinti jo prasmę. Jo nuomone, Kristus, at- 
stumdamas duoną, pats pradėjęs griauti savo darbą. Jis 
atėjęs į pasaulį tam, kad patrauktų žmones į save. Jis 
nenorėjęs pereiti per žemę nepalikęs jokių pėdsakų. Jis 
norėjęs turėti savo sekėjų bei šalininkų, norėjęs patrauk- 
ti minias, rasti savo darbo tęsėjų. Tačiau Jis atėjęs tuš- 
čiomis rankomis. Tiesa, Jis atnešęs laisvės pažadą. Bet 
pasaulis „dėl savo kvailumo ir įgimto nevertumo“ šito 
pažado net nesupratęs. Tuomet dykumų dvasia parodžiusi 
Kristui „vienintelį absoliutinį ženklą“, kurio paklausęs 
būtų savo pusėje turėjęs visą žmoniją. Laisvė juk žmonių 
nežavinti. Užtat juos žavinti duona. „Štai tuščių išdegu- 
sių dykumų akmens. Paversk juos duona, ir žmonės bėgs 
paskui Tave kaip kilni ir klusni banda, nuolatos drebė- 
dama, kad Tu neatitrauktum savo rankos ir kad duona 
nesibaigtų“. Duona, inkvizitoriaus pažiūra, esanti vienin- 
telė tikra priemonė žmonėms patraukti. Bet Kristus at- 
stūmęs šitą priemonę. Jis pažadėjęs žmonėms dangaus 
duonos. Tačiau šita dangaus duona „silpnos, amžinai nuo- 
dėmingos, amžinai nedėkingos, žemos žmonių giminės 
akyse" niekados nebūsianti lygiavertė žemės duonai. Jei- 
gu kartais „dešimtys ar šimtai tūkstančių“ dangaus duo- 
na ir susižavėtų, tai „milijonai ir dešimtys tūkstančių mi- 

lijonų“ niekados nepajėgs atsisakyti žemės duonos anos 
dangiškosios dėlei. Atstumdamas dykumų dvasios pasiū- 
lymą akmenis paversti duona, Kristus palikęs minią ne- 
pasolintą, iodėl maištaujančią ir einančią griovybos ke- 
liu. Tuo būdu Jis pats savo rankomis atidaręs duris isto- 
riniams sąmyšiams, kovoms, revoliucijoms, kurios galų 
gale nusikreipusios prieš Jį patį. Nepasotintos minios su- 
kilusios prieš Kristų, pancigusios Jo dėsnius ir savo lais- 
vę sudėjusios prie inkvizitoriaus — amžinojo Kristaus 
priešo — kojų, kadangi šis davęs joms duonos. Užuot 
pora nereikšmingų kartų padauginęs keletą kepalėlių bei 
žuvelių Genezareto pakrantėse, Kristus turėjęs pradėti 
minių sotinimo darbą jau dykumoje ir tuo būdu virsti 
didžiuoju pasaulio Duondariu bei Maitintoju. Tuomet žmo- 
nijos istorija būtų buvusi tyli kaip peliūkštė, ir žemėje 
būtų atsivėręs prarastasis rojus. 

Šitokias tad istorines perspektyvas inkvizitorius įžiūri 
pirmajame gundyme. Iš tikro duonos problema yra istori- 
jos problema. „Giliausios duonos paslapiys,— gražiai yra 
pastebėjęs E. Sprageris,— prasideda duonos paslaptyje“ !. 
Duonos reikšmė yra ta, kad per ją išeina aikštėn žmogaus 
ryšys su gyvybiniu pasaulių. Žmogus yra iš šio pasaulio 
kilęs ir jame laikosi. Būdamas kūninė būtybė, jis yra pa- 
lenktas visoms toms sąlygoms, kurioms yra palenktas 
ir visas gyvybinis kosmas. Joms jis turi nusilenkti, vis 
tiek ar to norėtų, ar nenorėtų. Gyvybinis alkis kaip tik 
yra šitos priklausomybės ženklas. Žmogus alksta ne tik 
valgio, bet ir apskritai viso gyvybinio gyvenimo. Gyvy- 
bė turi savo norų, savo reikalavimų, todėl ji alksta ir 
prašosi patenkinama. Ji alksta maisto, judesio, poilsio, 
žaismo, priešingos lyties... Beveik visi šie gėrybės alkiai 
reiškiasi būtinai. Žmogus turi pasotinti savo gyvybę, nes 
kitaip ši žus arba bent sunyks, sunaikindama ir būtiną 
atramą dvasiai. Gali jis šitą gyvybės sotinimą apvilkti 
kultūrinėmis formomis, gali jis teikti jam aukštesnės dva- 
sinės prasmės, gali jis jį apvaržyti ir susiaurinti, gali Kai 
ko net visiškai išsižadėti, tačiau savo turiniu ir pačia savo 
esme gyvybės patenkinimas visados yra kūninis. Šiuo at- 
žvilgiu jis yra žmogui bendras su gyvuliais. Jis rodo, kad 
gyvuliškumas žmoguje yra vienas iš esminių jo būties 
pradų, kad jis yra atrama jam pasaulyje būti bei veikti 
ir kad todėl gyvuliški reikalavimai negali būti esmingai 


' Lebensformen, 152 p., Berlin, 1930. 

atmetami arba nepaisomi. Duona kaip tik yra visų šitų 
reikalavimų simbolis. Ji išreiškia visą gyvybinį žmogaus 
gyvenimą. Duonoje susibėga visos mūsų gyvybės šak- 
nys. Gyvybė yra taip sukurta, kad ji yra apspręsta šalia 
jos esančiam objektui. Ji turi šitą objektą įimti į save, 
turi su juo susijungti, juo pasipildyti, kad galėtų nurimti 
ir išsilaikyti. Duona kaip tik yra tasai šalia gyvybės sto- 
vis Objektas. Todėl gyvybė duonos būtinai ir siekia kaip 
būtinos savo buvimui sąlygos. 

Čia tad ir glūdi tasai pagrindas, kodėl duona virsta 
istorine galybe, įgydama pasaulinės reikšmės ir pasaulinio 
vaidmens. Gyvybinio alkio patenkinimas yra būtinas žmo- 
gui ne tik todėl kad jis būtų, bet ir todėl, kad jis laimingai 
būtų. Psichologinė subjektyvinė laimė yra neįmanoma tol, 
kol žmogus yra alkanas. Alkis yra vienas iš ryškiausių 
nelaimingumo ženklų. Alkis rodo, kad žmogaus būtybėje 
yra kažkokie plyšiai, kuriuos reikia užpildyti. Tai yra toks 
savaime aiškus dalykas, kad jis mums neatrodo esąs ko- 
kia nors problema. Tačiau iš tikro jis yra nepaprastai pras- 
mingas ir gilus. Kadangi gyvybinis alkis reiškiasi būtinai 
ir reikalauja būtinai patenkinamas, todėl visi, kurie nori 
būti laimingi jau šioje tikrovėje, pirmoje eilėje stengiasi 
šį alkį pasotinti. Sotumas virsta pirmaeilių ir pagrindiniu 
jų siekimu. Laimingi šioje žemėje gali būti tik lie, kurie 
yra sotūs. „Palaiminti sotieji“ yra žemiškųjų kalnų evan- 
gelijos dėsnis. Be abejo, sotumas dar neišsemia visos sub- 
jektyvinės psichologinės laimės. Jos turinys yra Žymiai 
platesnis negu tik duona. Tačiau duona yra šio turinio 
pagrindas, kuris laiko visą subjektyvinės laimės statinį. 
Sotumas yra pagrindas, ant kurio jau galima statyti visą 
tolimesnę psichologinę laimę. 

Todėl kova už duoną yra kova už žemiškosios savo 
laimės pagrindus. Žmogus, kuris stengiasi būti laimingas 
jau šioje tikrovėje, savaime kovoja už duoną kaip už 
savo laimės nepakeičiamą sąlygą. Jis neigia visa, kas 
jam kliudo būti sočiam. Inkvizitorius todėl teisingai pa- 
stebi Kristui: „Tu pasakei, kad žmogus yra gyvas ne 
viena tik duona. Bet ar Tu žinai, kad kaip tik šitos že- 
miškosios duonos vardu žemės dvasia sukils prieš Tave, 
kovos su Tavimi ir Tave nugalės; kad visi eis paskui ją 
šaukdami: „Kas prilygs šiam žvėriui? Jis davė mums dan- 
gaus ugnies! Ar Tu žinai, kad praeis šimtmečiai, ir žmo- 
nija savo išminties bei mokslo lūpomis paskelbs, jog ne- 
są jokio nusikaltimo, jokios nuodėmės, tiktai — alkis". 

„Pasotink juos ir tuomet reikalauk dorybių“, — jie įsira- 
šys savo žygio vėliavose, su kuriomis jie eis prieš Tave 
ir sugriaus Tavo šventovę“. Tai yra visai nuoseklus isto- 
rinis žmonijos posūkis. Atmetęs dykumų dvasios gundy- 
mą panaudoti duoną kaip priemonę žmonėms patraukti, 
Kristus tuo pačiu atmetė subjektyvinės psichologinės že- 
miškosios laimės pagrindą. Jis paliko nepatenkintą gy- 
vybinį žmogaus alkį. Todėl šitas alkanas žmogus, norėda- 
mas jau šioje tikrovėje būti laimingas, nusigrįžo nuo Kris- 
taus, nes ieškojo to, kuris jį pasotintų. „Panem et circen- 
ses" —,,duonos ir žaismo“, — šaukė ne tik romėnų liaudis. 
Taip šaukia visa istorinė žmonija, ieškodama laimės šioje 
žemėje. Duona virsta istorine galybe, už kurią žmonės 
lieja kraują, naikina vieni kitus, kovoja ir kenčia, nes jie 
nori patenkinti savo gyvybinį alkį. Kristus nepažadėjo 
šio alkio patenkinti. Priešingai, Jis liepė nebūti susirūpi- 
nusiems savo gyvybe (plg. Mt 6, 25). Jis liepė ieškoti 
visų pirma Dievo Karalystės ir jos teisybės (plg. Mt 6, 33), 
o visa kita bus pridėta. Maistas ir drabužis ateis savaime, 
kaip ateina dangaus sparnuočiams, kurie nesėja ir ne- 
pjauna, ir lauko lelijoms, kurios nesidarbuoja ir neverpia 
(plg. Mt 6, 26, 28). Pasitikėjimas dangiškuoju Tėvu, kuris 
žino, ko mums reikia, yra Kristaus pagrindinis nurody- 
mas. Tačiau — pratęskime žmonių lūpomis inkvizitoriaus 
priekaištus — ar dangiškasis Tėvas pamaitina išbalusius 
darbininkiškųjų didmiesčio kvartalų vaikus? Ar jis ap- 
velka Paryžiaus skudurininkus? Ar Jis išsprendžia tą bai- 
sią socialinę problemą, kuri pastaraisiais dviem šimtme- 
čiais tarsi koks slogutis guli ant žmonijos pečių? Liepti 
pasitikėti Tėvu, kurs yra danguje, reiškia nematyti alks- 
tančio bei skurstančio žmogaus žemėje, Tai apgauti žmo- 
gų nukreipiant jo dėmesį nuo tikrovės į sapnų karaliją. 
Nesirūpinti rytojaus diena reiškia gundyti patį Dievą, 
kuris davęs žmogui protą ir veiklos galią. Ar Kristus ne- 
buvo vienas iš didžiausių šios rūšies gundytojų? Ar Jo 
Kalno Pamokslas nėra pasityčiojimas iš žmogaus vargo? 
Kodėl tad reiktų Jo patyčių klausyti? Žmonės trokšta duo- 
nos. O Jis pasirodo tuščiomis rankomis ir kalba apie 
nerūpestingą rytojaus sutikimą. Jis atstumia ir net panie- 
kina „žemiškosios duonos ženklą“. Todėl žmonės įsirašo 
į savo vėliavas cinišką šūkį „Pirma mus pasotink, o pas- 
kui reikalauk dorybių“, sukyla prieš Jį ir apiplėšia Jo 
šventyklą, ieškodami ten ne duonos, nes jos — jie tai gerai 
žino — ten nėra, bet keršydami už aną didžiąją apgavystę, 

už pirmojo gundymo atstūmimą, nes jame buvo susitelkęs 
pagrindinis minios troškulys. Žmonijos nusigrįžimas nuo 
Krisiaus yra nuosekli jos apsisprendimo už žemiškąją lai- 
mę išvada. 

Todėl, kad taip neatsitiktų toliau, inkvizitorius nuta- 
ręs pataisyti Kristaus padarytą fatališką „klaidą“ ir dy- 
kumų dvasios gundymo paklausyti. Žinodamas, kad duo- 
na yra žemiškosios laimės pagrindas, jis pasistengęs savo 
karalystėje žmones visų pirma pasotinti. Tūkstantį metų 
vargę prie naujojo babiloniškojo bokšto statybos, žmonės 
galų gale įsitikinę, kad savo alkio jie patys nenuramins. 
Todėl atėję pas inkvizitorių maldaudami: „Pasotink mus, 
nes tie, kurie mums buvo žadėję dangaus ugnies, jos ne- 
davė". Inkvizitorius pasotinęs juos ir užbaigęs jų bokštą, 
nes jį užbaigti galįs tik tas, kuris pasotinąs žmones. Ba- 
biloniškasis bokštas čia yra žemiškosios laimės simbolis. 
Bet šios laimės susikurti alkani žmonės negali. Todėl jie 
meta visą savo darbą ir ieško, kas juos pasotintų. Šį lai- 
mės bokštą tūkstantį metų jie statė Kristaus nepaneigę. 
Galimas daiktas, kad jie statė jį net pagal Kristaus nuro- 
dymus, gyvendami dykumose ir misdami skėriais bei šak- 
nelėmis, slapta tačiau tikėdamiesi, kad galų gale visas šis 
darbas pasiseks ir žemėje bus įkurtas rojus. Tačiau pa- 
matę, kad Kristaus kelias ligi jų ieškomos žemės laimės 
neveda, kad jie šio „laimės bokšto" negali užbaigti, nes 
nėra sotūs, jie nusigrįžo nuo Kristaus ir atsikreipė į an- 
tikristinį inkvizitorinį gyvenimo pradą, kuris davė jiems 
duonos ir tuo būdu užbaigė šio bokšto statybą. Gyvybinis 
alkis yra toji vieta, į kurią atsiremia ir kurioje įsitvirtina 
antikristinės jėgos. Patenkindamos alkį, šios jėgos laimi 
savo šalininkų žmonijos istorijoje ir duonos vardu skelbia 
kovą Kristui. Antikristinėje karalystėje yra tik alkanieji 
ir sotieji. Nuodėmės ir dorybės čia nyksta. 

Bet sykiu čia nyksta ir laisvė. Inkvizitorius būdingai 
pastebi ir paaiškina, kodėl jis su savo šalininkais galįs 
žmones pasotinti: ,,Niekados, niekados jie patys savęs ne- 
pasotins. Joks mokslas neduos jiems duonos, kol jie bus 
laisvi", Todėl išalkę žmonės ateina ir sudeda „savo laisvę 
prie mūsų kojų sakydami: „Verčiau padarykite mus ver- 
gais, bet pasotinkite“. Inkvizitorius pabrėžia šį dėsnį kaip 
principą: „Duona ligi soties ir laisvė yra nesuderinamos“. 
Pabrėžimas labai nuostabus. Kodėl gyvybinio alkio paso- 
tinimas yra nesuderinamas su laisve? Kodėl žmogus, no- 
rėdamas būti sotus, turi išsižadėti laisvės ir virsti vergu? 

Kodėl laisvas gali būti tik tas, kuris yra alkanas? Duonos 
ryšys su vergiškumu ir laisvės ryšys su alkiu pasidaro 
labai paslaptingas. Tačiau inkvizitorius jį aiškiai iškelia 
ir net pabrėžia. 

Šitą ryšį mums nušviečia Kristaus žodžiai, kuriais Jis 
atstūmė dykumų dvasios pirmąjį pasiūlymą: „Žmogus yra 
gyvas ne viena duona" (Mt 4, 4). Tai reiškia, kad žmogus, 
be fizinės savo gyvybės, turi dar ir dvasinę gyvybę, ku- 
rią taip pat reikia išlaikyti ir išvystyti, tačiau jau nebe 
duona, o „kiekvienu žodžiu, kurs išeina iš Dievo burnos“ 
(ibid.). Duona nėra vienintelis žmogiškojo buvimo pag- 
rindas, nes fizinė gyvybė nėra vienintelis žmogiškosios 
būties pradas. Tačiau jeigu ne viena duona žmogus yra 
gyvas, savaime aišku, kad ne vienos tiktai duonos žmogus 
ir alksta. Šalia gyvybinio alkio, žmoguje esama ir dvasi- 
nio alkio, kuris prašosi patenkinamas nebe duona, bet 
dieviškuoju žodžiu. Šitą aukštesnį alkį atskleidė pats 
Kristus Kalno Pamoksle sakydamas: „Palaiminti, kurie 
alksta ir trokšta teisybės, nes jie bus pasotinti“ (Mt 5, 6). 
Teisybė čia yra tasai objektyvus turinys, kuriam yra 
apspręsta žmogaus dvasia. Kaip duona yra objektas fizi- 
nės gyvybės, taip teisybė yra objektas dvasinės gyvybės. 
Kaip duona simbolizuoja visa tai, ko trokšta ir ieško kū- 
ninė žmogiškosios prigimties sąranga, taip teisybė simbo- 
lizuoja visa tai, ko ieško ir trokšta žmogaus dvasia. 

Bet kaip tik šitoje vietoje mums atsiskleidžia vienas 
labai savotiškas žmogiškosios prigimties bruožas. Kadan- 
gi žmogus yra vienas ir vieningas, todėl kūninis alkis 
jame susipina su dvasiniu alkiu, vienas antrą paremdami 
ir vienas antrą stiprindami. Kūno alkis visados nurodo 
į aukštesnį dvasinį alkį, o dvasinis alkis pasilieka kūno 
alkį patenkinus. Dvasia ir kūnas žmoguje yra taip glau- 
džiai susiję, kad vieno gyvenimas daro įtakos kito gy- 
venimui. Nagrinėdami šias sajas, mes susekame nepapras- 
"tos svarbos dėsnį, kurį galima šitaip išreikšti: kūno alkio 
pasolinimas niekados nėra pilnas, jeigu nėra pasotinamas 
ir dvasios alkis. Dvasiškai prislėgtas bei kamuojamas žmo- 
gus niekados tinkamai nepavalgys ir todėl nebus tobu- 
lai sotus. Rūpesčių apniktas žmogus niekados tinkamai 
nepailsės ir nepažais. Nemylėdamas moters ar vyro, žmo- 
gus niekados nepatenkins savo aistros. Nepasotinta dvasia 
kelia nerimo visame kūne ir jo gyvybės reikalavimus tik 
dar labiau erzina. Grynas fizinis maistas, grynas fizinis 
poilsis, grynas fizinis aistros raminimas negali žmogui 

patarnauti tuo objektyviniu turiniu, kurio ieško ir kurio 
alksta jo kūno gyvybė. Žmogiškoji gyvybė jau nebėra 
gyvuliškoji gyvybė. Jeigu šiai pakanka tiktai gryno fi- 
ziškumo, kurio turi maistas, poilsis ar aistra, tai žmo- 
giškajai gyvybei jau reikia ryšio su dvasios gyvenimu. 
Jai reikia, kad dvasios šešėlis ją apdengtų ir kad dvasios 
ženklas būtų įspaustas į jos trokštamą objektą. Kitaip 
šitas objektas jai bus šaltas, koktus ir net šlykštus. Kai 
Krikščionybė laimina švenčių stalą, kelionę ar jungtuvių 
lovą, ji atspėja šį nepaneigiamą žmogiškosios prigimties 
bruožą ir tuo pačiu patenkina net grynai gyvybinį alkį, 
tačiau ne gyvybės objekto sufizinimu, bet atvirkščiai — įo 
sudvasinimu. Žemiškoji duona pasotina žmogų tik tuo 
atveju, kai sykiu su ja jis valgo ir dangaus duonos Kris- 
taus skelbiamos teisybės pavidalu. Duona ir teisybė yra 
neatskiriamai susijusios. Tai yra gilus žmogiškosios būties 
ir žmogiškojo gyvenimo dėsnis. 

Inkvizitorius gerai suprato šitą dėsnį ir todėl žinojo, 
kad kol žmonėse bus gyvas teisybės alkis bei troškulys, 
tol duona jų nepasotins, tol jie bus amžinai alkani, ne- 
ramūs, neklusnūs ir maištingi. Reikia išnaikinti šitą aukš- 
tesnio turinio alkį. Reikia padaryti, kad žmonės alktų 
tiktai duonos, kad jie būtų gyvi tiktai duona, kad teisybė 
virstų jiems tik svajone, kuri kartais švysteli tarsi tolimas 
žiburėlis, bet nebevilioja ir nebedegina. Tuomet, tiktai 
tuomet jų pasisotinimas duona bus tobulas ir jie, jos gavę, 
bus ramūs ir laimingi. Bet juk teisybės alkis kyla iš laisvės. 
Žmogus trokšta aukštesnio turinio todėl, kad jis yra aipa- 
laiduotas savo esme nuo šio medžiaginio pasaulio, nuo 
visų jo objektų ir sričių. Laisvė, kaip aukščiau buvo sa- 
kyta, yra nuolatinis kvietimas į idealinę tikrovę. Tačiau 
kol šitas kvietimas yra gyvas, tol žmogus negali nurimti 
šioje tikrovėje ir tol jis negali būti šios tikrovės turiniu 
sotus. Reikia tad sunaikinti žmoguje laisvę. Reikia, kad 
jis pats laisvės išsižadėtų, ją paneigtų, pats leistųsi pa- 
vergiamas. Tuomet niekas jo aukštyn nebekvies, tuomet 
jis pasidarys visiškas šios tikrovės gyventojas ir tuomet 
duona bus jam vienintelis jo alkio objektas kaip ir gy- 
vuliui. Inkvizitorius taip ir padarė: jis paėmė žmogaus 
laisvę, o davė jam duonos. Kol žmonės yra laisvi, tol jie 
alksta ne tik duonos. Ir juo daugiau jie duonos gauna, 
juo ši duona jiems darosi skanesnė, juo labiau ji primena 
jiems aukštesnę teisybę, kurios ilgisi dvasia. Jeigu šis 
ilgesys nėra pasotinamas, net ir gausiausia bei skaniausia 

duona darosi karti ir kokti. Laisvam žmogui duona yra 
teisybės ženklas. Kiekvienas jos kąsnis jam yra dangiš- 
kosios duonos priminimas. Tačiau kai laisvės nebėra, kai 
anapusinis kvietimas yra nutilęs, tuomet žemės duona 
praranda ženklinę savo prasmę, jokio aukštesnio ilgesio 
ji nebekelia, ir tuomet žmogus ja visiškai pasisotina. Duo- 
nos kūniškumas pradeda žmogų patenkinti, nes ir žmogus 
tokiu atveju pradeda būti tiktai kaip kūnas. Štai kame 
glūdi tasai paslaptingas ryšys tarp duonos bei vergijos 
ir tarp alkio bei laisvės. Žemės duona sotus ligi galo gali 
būti tiktai vergas. 

Todėl Kristus, atstumdamas dykumų dvasios pasiūly- 
mą akmenis paversti duona, pasielgė ne savavališkai, ne 
kaip tikrosios žmogaus prigimties nepažįstąs svajotojas, 
bet kaip Tasai, kuris atėjo žemės duoną pakeisti dangaus 
duona. Kristus atperkamuojuų savo žygiu nepanaikino nei 
gyvybinio alkio, nei žemės duonos. Naikinamojo darbo 
ir žmogaus prigimtyje, ir objeklyviniame gyvenime imasi 
tiktai inkvizitorius. Kristus nieko nesugriovė, ką rado. 
Tačiau Jis šios tikrovės nesuabsoliutino, žmogaus prie jos 
nepririšo ir jo gyvenimo šios žemės reikalais neišsėmė. 
Jis norėjo tikrovę perkeisti, išryškindamas joje pirmykštį 
dieviškąjį pirmavaizdį. Todėl Jis nepašalino iš žmogiškojo 
buvimo kūninio alkio, bet pastebėjo, kad palaiminti tie, 
kurie alksta teisybės. Šalia gyvybinio alkio, Jis iškėlė ir 
palaimino dvasinį alkį. Jis taip pat nepašalino iš pasaulio 
duonos, bet pastebėjo, kad ne viena duona žmogus yra 
gyvas, bet ir Dievo žodžiu. Šalia žemiškosios duonos Jis 
pastatė dieviškąjį žodį kaip dangiškąją duoną, kurios ne 
mažiau alksta bei trokšta žmogaus dvasia. Kristaus žygis 
čia, kaip ir visur, buvo ne paneigimas, bet papildymas, ne 
pašalinimas, bet perkeitimas. 

Tačiau kaip tik dėl to Kristus ir negalėjo priimti dy- 
kumų dvasios pasiūlymo, Tiesa, pavertęs akmenis duona, 
Jis būtų galėjęs žmones pasotinti ir juos į save patraukti. 
Tačiau tuomet Jo šalininkai jau būtų buvę apspręsti. Jie 
jau būtų buvę priversti jų pačių gyvybinio alkio. Apsi- 
sprendimas už Kristų tokiu atveju būtų buvęs nebe vi- 
siškai laisvas. Žmonės būtų ėję paskui Kristų ne todėl, 
kad jie laisvai, be jokios prievartos iš šalies būtų apsi- 
sprendę už dangaus duoną, bet todėl, kad jie būtų buvę 
patraukti žemės duonos, gausiai krintančios iš Kristaus 
rankų. Todėl inkvizitorius visai teisingai atspėja Kristaus 
elgesio pagrindą: „Tu atmetei pasiūlymą, nes manei: ko: 

kia čia bus laisvė, jei klusnumas bus pirktas duona". 
Paklusimas Kristui turėjo ateiti ne gyvybinės prievartos, 
bet dvasinės laisvės keliu. Sykį pasakęs „Aš padarysiu 
jus laisvus“, Kristus negalėjo savo žygiui pasirinkti to- 
kios priemonės, kuri laisvę paneigtų. Duona veda į ver- 
giją. Todėl jos kelias negalėjo būti Kristaus kelias. 

Iš kitos pusės, duona, kaip sakėme, simbolizuoja visą 
žmogaus ryšį su gyvuliškuoju pasaulių. Tiesa, žmogus 
nešioja šitą pasaulį pats savyje. Jis yra jam sudedamasis 
jo prigimties pradas. Tačiau dabartiniu savo pavidalu šis 
gyvuliškasis pasaulis nėra toks, kokio norėtų dvasia. Gy- 
vuliškumas žmoguje yra dvasios atrama. Dvasia yra ap- 
spręsta gyvuliniam pradui, nes ji gali veikti tiktai per 
jį. Bet iš kitos pusės, šitas pradas yra kaip tik toji kliūtis 
ir sunkenybė, kuri dvasią slegia, ją varžo, ją traukia že- 
myn ir ją kankina, Mūsų kūne „negyvena gerumas“ (Rom 
7, 18). Gyvuliškumas žmoguje yra pirmykštis, laukinis, 
todėl nepalenktas dvasiai, nesudvasintas ir neperkeistas 
pagal dvasios esmę. Šioje tikrovėje kūnas yra tasai šv. 
Pauliaus „sėjamas gyvūninis kūnas“, nepaprastai skirtin- 
gas nuo prisikeliančiojo „dvasinio kūno“ (1 Kor 15, 64). 
Todėl ir visas žmogaus ryšys su gyvybiniu pasauliu yra 
sunkus bei slogus. Jeigu tad Kristus savo darbo atrama 
būtų padaręs žemiškąją duoną, Jis būtų šitą sunkumą bei 
slogumą tik sustiprinęs ir dar labiau pabrėžęs. Neperkeis- 
tą kūninį pasaulį Jis būtų padaręs tikrąja žmogaus buvi- 
mo vieta. Bet tai būtų buvęs visos Jo pasiuntinybės pa- 
neigimas, Kristus juk atėjo išvaduoti žmonijos iš pa- 
sivergimo gyvybiniam pradui. Jis atėjo išlaisvinti dvasios, 
perkeisti kūno, kad dvasia galėtų laisvai ir galingai iš- 
skleisti savo esmę ir savo jėgas. Pakelii dvasią ligi die- 
viškumo ir gyvybę ligi dvasiškumo buvo pagrindinis 
Kristaus uždavinys. Todėl dykumų dvasios žodžius: „Sa- 
kyk, kad iš šitų akmenų pasidarytų duonos“, Jis sutiko 
ne kaip pasiūlymą, kurį būtų galima svarstyti, bet kaip 
gundymą, kuris kėsinosi sugriauti visą Jo žygį, todėl at- 
mestiną iš esmės. 

Užtat vietoje žemės duonos Kristus pažadėjo žmogui 
ir davė dangaus duonos. Inkvizitorius šios dangiškosios 
duonos neneigia. Jis pripažįsta jos kilnumą ir vertę. Jis 
tik įrodinėja, kad silpniems ir nuodėmingiems žmonėms 
šita dangaus duona niekados nebūsianti lygiareikšmė že- 
mės duonai. Todėl Kristaus dovanos žmonės nesuprantą. 
Dangaus duona esanti nepatraukli ir Kristaus šalininkų ne- 

didinanti. Jeigu ir atsirandą idealistų, kurie dangaus duo- 
nos dėlei einą paskui Kristų, tai jų esą tik saujelė, pa- 
lyginus juos su tūkstančiais milijonų tų, kurie nepajėgia 
žemės duonos išsižadėti. Kitaip sakant, Kristus panorėjo 
žmogaus alkį patenkinti kitokiu būdu. Tačiau žmogus, 
inkvizitoriaus pažiūra, negalįs šio naujo būdo nei su- 
prasti, nei juo pasinaudoti. Todėl Kristaus atneštoji dan- 
gaus duona pasiliekanti šalia gyvenimo, šalia žmonijos. 
Pasaulis už ją nekovojąs, ir ji istorijos nejaudinanti. Vie- 
nintelė istorinė galybė esanti žemės duona. Dangaus duo- 
na pasiliekanti neįtraukta ir neįjungta į istorinį pasaulio 
vyksmą. Kas tad yra šitasai naujas alkiui pasotinti bū- 
das? Kas yra toji dangaus duona? Kokia yra jos reikšmė 
bei prasmė? Ar turi inkvizitorius pagrindo šią Kristaus 
dovaną žmonėms statyti į jų gyvenimo pakraštį, patį 
svorio centrą perkeldamas į žemės duoną? 
Krikščioniškajame Apreiškime, kuriuo remiasi visa 
Dostojevskio legenda, duonos problema yra gyva nuola- 
tos. Pačioje pirmojoje palaimintojoje žmogaus būklėje 
randame simbolinį „gyvybės medį“, kuris augęs rojaus vi- 
duryje (Pr 2, 9) ir kurio vaisiais misdamas žmogus ga- 
lėjęs amžinai gyventi (Pr 3, 23). Perkeistojoje, galutinai 
atbaigtoję ir išskaistintoje būklėje vėl pasirodo gyvybės 
medis, „kurs duoda dvylika sykių vaisius, kiekvieną mė- 
nesį duoda savo vaisius, ir medžio lapai tarnauja tautų 
sveikatai" (Apr 22, 2). Tarp šitų dviejų polių — tarp ro- 
jaus ir dangaus — stovi Kristus su savo dangiškosios duo- 
nos pažadu: „Aš gyvenimo duona. Jūsų tėvai valgė ty- 
ruose manos ir mirė. Šita yra duona, nužengianti iš dan- 
gaus, kad kas jos valgys, nemirtų. Aš esu gyvoji duona, 
kurs iš dangaus nužengiau. Kas valgys tos duonos, bus 
gyvas per amžius“ (Jn 6, 48—52). Tuo būdu duona, kaip 
žmogiškosios gyvybės sąlyga, kažkokiu paslaptingų būdu 
yra suaugusi su visu krikščioniškuoju Apreiškimu. Ji 
pasirodo ir žmogaus buvimo pradžioje (rojus), ir jo eigoje 
(istorija), ir jo perkeistoje būklėje (dangus). Simboliniai 
Apreiškimo vaizdai mums aiškiai sako, kad žmogui nuo- 
latos reikia objeklyvinio, šalia jo esančio objekto, kurį 
jis galėtų priimti į save ir kurio dėka jis galėtų būti ir 
skleistis. Šitas turinys yra reikalingas kiekvienoje žmo- 
giškojo buvimo formoje, vis tiek ar ji bus nekaltas pir- 
mykštis rojus, ar sunkiai žygiuojanti istorija, ar galop 
išskaistintas dangus. Pirmykščiai žmonės, dėl savo nusi- 
kaltimo netekę nekalios buvimo formos, tuo pačiu nete- 

ko ir ano pradinio gyvybės medžio, kuris buvo jiems 
laidavęs nemirtingumą. Atsidūrę istorijoje, jie rado tiktai 
žemiškąją duoną, tiktai medžiaginį turinį, kuris, tiesa, ga- 
lėjo kūninį jų buvimą palaikyti, bet kuris nebegalėjo šito 
buvimo įamžinti. Antgamtinis, nemirtingumą teikiąs turi- 
nys buvo jau prarastas. Žmonijos istorija virto nuolat 
siaučiančios mirties arena. Tačiau Kristus atėjo pasaulin 
tam, kad panaikintų pirmykštę kaltę ir atitiestų iškry- 
pusią žmogiškojo buvimo formą. Vienas iš pagrindinių 
Kristaus uždavinių ir buvo grąžinti žmonėms aną anigam- 
tinį turinį, kuris palaikytų jų dvasios gyvybę ir esmėje 
apgintų juos nuo mirties, Duonos problema todėl atsistojo 
Kristaus žygio centre. ; 

Kristus žinojo, kad žmonės žemėje alksta ir kad jie 
laukia Mesijo, kuris juos pasotintų. Argi pranašas Eze- 
chielis neskelbė Mesijo karalystės, kurioje bus ir žemiš- 
koji palaima? „Aš palaiminsiu jus ir jūsų šalį aplinkui 
mano kalną ir siųsiu lietų reikalingu metu: tai bus pa- 
laimą nešąs lietus. Laukų medžiai ves vaisių, ir dirva neš 
derliaus. Jūs saugiau gyvensite savo sodybose... Krašto 
žvėrys jūsų nebedraskys. Jūs gyvensite ramūs, ir niekas 
jūsų nebebaugins. Aš želdinsiu jums gausiai augmenų, 
ir niekas krašte nemirs badu" (Ez 34, 26—29). Argi prana- 
šas Izaijas neskelbė, kad, atėjus Mesijui, „dykumose pra- 
simuš vanduo ir stepėse tekės upeliai. Tvenkiniu virs iš- 
troškusi žemė, ir vandenų šaltiniais apteks visas kraštas. 
Kur anksčiau gyveno šakalai, dabar prasikals žolė ir nend- 
rės" (Iz 35, 6—7). Tiesa, Šventasis Raštas visur pabrėžia, 
kad Viešpaties tikrosios garbės atstatymas ir galutinis 
žmogaus susiejimas su Dievu yra pagrindinis bei esminis 
Mesijo uždavinys. Todėl „skamba jūra su savo gyvento- 
jais ir žemės rutulys su žmonėmis; upės ploja rankomis 
ir „kalnai džiūgauja akivaizdoje Viešpaties, kuris ateina, 
ateina valdyti žemės" (Ps 97). Džiaugsmas, kad Dievas per- 
keis nupuolusią būtį, lydi kiekvieną mesianišką būsimo- 
sios santvarkos mintį. Tačiau šalia to girdėti ir žemiškosios 
laimės bei gerovės motyvų. Mesijo karalystėje žmogus tu- 
Tės virsti pasaulio valdovu, ne tarnu ir ne elgeta, maldau- 
jančiu duonos kąsnio. Todėl Izraelio lūkesčiuose duonos 
motyvas yra gana aiškus. Pats Kristus, pradėjęs savo Pa- 
siuntinybę ir vaikščiodamas po Palestinos kraštą, paste- 
bėjo Jį sekančioms minioms: „Jūs manęs ieškote ne kad 
matėte stebuklų, bet kad valgėte duonos ir buvote pa- 
sotinti" (Jn 6, 26). Noras būti sočiam pastūmėjo žmones 

paskui Kristų. Ir Kristus šio noro nepaneigė. Du Jo ste- 
buklai prie Tiberiados jūros, kuriais Jis pasotino didžiulę 
- minią, kaip tik rodo Jo susirūpinimą kūno gyvybe. Ta- 
čiau Jis nepasidarė tautos maitintojas kaip Juozapas Egip- 
te. Įspėjęs žemiškuosius motyvus, kurie stumia prie jo 
žmones, jis čia pat pastebėjo: „Darbuokitės ne dėl žū- 
nančio valgio, bet dėl pasiliekančiojo amžinajam gyve- 
nimui, kurio jums duos žmogaus Sūnus“ (Jn 6, 27). Žmo- 
nėms reikėjo duoti duonos ir nutildyti jų alkį. Tačiau 
šita duona turėjo būti atstatytasis tasai pirmykštis gyvy- 
bės medis, nes ir šitas alkis savo gelmėse buvo ne kas 
kita kaip dieviškosios teisybės alkis. Todėl Kristus duo- 
nos problemą išsprendė labai savotišku būdu. Pažadas 
maitinti žmones, kad jie nemirtų, Kristaus Pasiuntinybėje 
yra nepaprastai aiškus: „Ne Mozė davė jums duonos iš 
. dangaus, bet mano Tėvas duoda jums tikrosios duonos iš 
dangaus, nes Dievo duona ta, kuri nužengia iš dangaus ir 
duoda gyvybę pasauliui“ (Jn 6, 32). Žmonės buvo suža- 
vėti šiuo pažadu ir Kristui kalbėjo: „Viešpatie, duok 
mums visuomet tos duonos“ (Jn 6, 34). Ir šituo prašymu 
jie išreiškė giliausią žmogiškosios prigimties troškimą. 
Nors jų lūpomis kalbėjo žemiškasis alkis ir žemiškosios 
duonos skonis, nors jų mintys buvo prisirišusios prie ka- 
daise dykumoje kritusios manos ir nebailių putpelių, tačiau 
savo esme jie prašė amžinojo gyvenimo duonos, be ku- 
rios žmogus negali pasidaryti tikru bei pilnutiniu žmogu- 
mi. Ir Kristus patenkino šitą jų prašymą. Jis paliko isto- 
rinei žmonijai TAI, kuo ji gali patenkinti savo giliausią 
alkį ir apsiginti nuo tikrosios mirties. Tai buvo dangaus 
duona, apie kurią kalba inkvizitorius jos neneigdamas, 
tačiau ją per kilnia laikydamas. Dangaus duona virto is- 
torijoje vargstančios ir skurstančios žmonijos alkio mal- 
šintoja. Istorija po Kristaus jau nebėra alkis ir troškulys, 
kaip istorija prieš Kristų. Rojinis gyvybės medis Kristaus 
buvo grąžintas į žmogiškąjį buvimą, nors ir kitokiu pa- 
vidalu. 

Tačiau kodėl šita Kristaus paliktoji dangaus duona 
sugeba žmogų pasotinti? Kodėl jos valgydamas jis nealks, 
kaip pats Kristus yra pasakęs (plg. Jn 6, 35)? Jau esame 
minėję, kad žmogaus pirmavaizdis yra pats Dievas. Todėl 
žmogaus alkis giliausia prasme visados yra Dievo alkis. 
Tai troškimas būties pilnatvės, kuri gali būti randama tik 
Dievuje, nes tik Dievas yra Tasai, Kurs YRA. Žmogus 
pasitenkina tik Absoliutu. Nerami širdis nurimsta tik 

Viešpatyje. Tačiau ar Kristaus paliktoji duona atitinka 
aną absoliutinį žmogaus nerimą? Ar ji yra anoji absoliu- 
tybė ir pilnatvė, kurios žmogus ieško ir kurios alksta? 
Ar ji yra tasai objektyvus turinys, su kuriuo susijungęs 
žmogus iš tikro susijungtų su pačia Būtimi? Atsakant į 
šituos klausimus, kaip tik ir pasirodo Kristaus žygio die- 
viškumas. Palikdamas istorinei žmonijai dangaus duoną, 
Kristus paliko jai ne kokį nors dvasinį objektą, ne kurią 
nors tegul ir labai kilnią idėją, ne kurį nors dalini turinį, 
bet dangaus duonos pavidalu Kristus paliko žemei palį 
save kaip Dievą ir kaip Žmogų, vadinasi, paliko jai visą 
Būti, visą Absoliutybę, visą Pilnatvę. Pats Kristus davė 
save žmogui, kad Jį šis valgytų ir gertų. „Iš tikrųjų, iš tik- 
rųjų sakau jums, jei nevalgysite žmogaus Sūnaus kūno ir 
negersite jo kraujo, neturėsite savyje gyvenimo. Kas valgo 
mano kūną ir geria mano kraują, tas turi amžinąjį gyve- 
nimą, ir aš jį prikelsiu paskutinę dieną, nes mano kūnas 
tikrai yra valgis ir mano kraujas tikrai yra gėrimas“ 
(Jn 6, 54—56). Pasaulio istorijoje pats Kristus yra žmo- 
giškojo buvimo duona. Tiesa, Jis čia ateina į žmogų ne 
ana antgamtine, žmogui nesuvokiama ir nepakeliama for- 
ma, bet kukliais duonos ir vyno pavidalais. Tačiau šitie 
pavidalai yra tiktai Jo priedanga, kaip dūmai ir žaibai 
buvo priedanga ant Sinajaus kalno, kaip degantis krūmas 
buvo priedanga Horebo papėdėje. Tačiau po jais gyvena 
Jis Pats, būtybių Būtis, Pilnatvė ir Visuma. Jis yra žmo- 
gaus troškimas ir jo objektyvinės laimės turinys, kuris 
ateina žmogui kaip jo dvasinio alkio bei troškulio malšin- 
tojas, kaip jo maistas ir kaip jo gyvenimo duona. Žmo- 
gus pačia savo prigimtimi siekia Absoliuto, ir Absoliu- 
tas ateina jo pasotinti. Dangaus duonos pavidalu Dievas 
gyvena žmonijos istorijoje kaip jos gyvybės šaltinis, kad 
ji nemirtų iš alkio ir bado. Istorinėje tikrovėje gyvybės 
medis yra pats Dievas. 

Tačiau šita dangiškoji duona jau turi visai kitokios 
reikšmės negu žemiškoji. Žemiškoji duona, jeigu šiuo var- 
du suprasime bet kokį kūninės gyvybės patenkinimą, pe- 
reina į mūsų organizmą ir kinta pagal jo dėsnius. Ze- 
miškoji duona esti perkeičiama pagal mus. Ji virsta mūsų 
kūnu. Tuo tarpu dangiškoji duona mus pačius keičia pagal 
Absoliutą, nes ji yra Absoliutas, nes ji yra Dievas. Mai- 
tindamiesi dangiškąja duona, mes nenutraukiame Dievo 
žemyn ir Jo nesukūniname, kaip yra su bet kuriuo že- 
miškuoju maistu. Mes patys čia pakylame prie Jo ir esa- 

me sudievinami. Tasai galutinis mūsų prigimties perkei- 
timas, kurį mums skelbia Apreiškimas ir kuriam įvykus 
žmonės, pasak Romos katekizmo, bus panašesni į dievus 
negu į žmones — „potius dii quam homines videantur",— 
prasideda jau šioje tikrovėje besisotinant mums dangišką- 
ja duona. Kristaus pasilikimas Eucharistijoje yra Malonės 
pasilikimas gamtoje, kad šią nuolatos gaivintų, keltų ir 
keistų. Tai yra Jo Įsikūnijimo išplitimas laike ir erdvėje, 
Tai kiekvienos individualios žmogiškosios prigimties su- 
jungimas su dieviškąja prigimtimi ir tuo būdu kelias į 
galutinį šios prigimties egzistencinį išgelbėjimą. Štai dėl 
ko Bažnyčia šią dangaus duoną ir vadina būsimosios gar- 
bės užstatu — „pignus futurae gloriae“. 

Iš kitos pusės, kadangi anas galutinis objektyvinis mū- 
sų prigimties atbaigimas yra sykiu ir galutinė objektyvinė 
mūsų laimė, todėl nuosekliai šios laimės pradžia taip pat 
atsiremia į dangaus duoną. Objektyvinė laimė, kaip bu- 
vome anksčiau sakę, siekia visumos, amžinumo ir abso- 
liutumo. Bet visus šiuos siekimus kaip tik patenkina Kris- 
taus paliktoji dangiškoji duona, nes ji, būdama pats Die- 
vas, yra ir visuotinė — duodanti žmogui gyvenimo visu- 
mą („Aš gyvenimo duona“), ir amžina („kas valgys tos 
duonos, bus gyvas per amžius“), ir galop absoliutinė — 
patenkinanti visus žmogaus troškimus („kas ateina pas 
mane, tas nealks, ir kas tiki į mane, tas netrokš“). 
Dangaus duona yra objektyvinės mūsų laimės pagrindinė 
atrama bei sąlyga. Kaip valgydami žemiškosios duonos 
susikuriame psichologinės subjektyvinės laimės pagrin- 
dus, taip valgydami dangiškosios duonos dedame ant- 
gamtinei objektyvinei ir galutinei laimei pamatą. Tačiau 
kaip psichologinė laimė yra tik tolima atšvaita tikros ob- 
jekty vinės laimės, taip žemiškoji duona yra tik silpnas nu- 
rodymas į dangiškąją duoną ir netobula jos figūra. Val- 
gydamas žemiškąją duoną, žmogus visados žvelgia pro ją 
tolyn į galutinės savo laimės pažadą, glūdintį giliausiose 
jo prigimties gelmėse, ir tuo pačiu žvelgia į dangiškąją 
duoną. Kiekvienas žmogaus alkis ar troškulys pačia galu- 
tine prasme yra dangaus duonos alkis, nes kiekvienas 
mūsų prigimties nerimas yra galutinio atbaigimo troški- 
mas, kurį dangaus duona kaip tik ir pradeda vykdyti jau 
šioje tikrovėje. Taigi ne žemiškoji duona yra istorijoje 
žygiuojančios žmonijos pats didžiausias rūpestis, bet dan- 
giškoji. Ne už žemiškąją duoną draskosi žmonės ir kovo- 
ja, bet už dangiškąją, nes iš tikro jie kovoja už galutinės 

savo laimės pagrindus. Dangiškoji duona, sykį istorijoje 
pasirodžiusi, nesiliauja traukusi žmonių į save kaip ga- 
lutinis jų nuraminimas bei pasotinimas. Todėl Dievo Kū- 
no šventės sekvencijoje šios duonos pavadinimas žemės 
keleivių maistu — „cibus viatorum“ — yra ne tik poetinis 
posakis, bet ir gili metafizinė mintis. Mes šioje tikrovėje 
esame gyvi — ne gyvuliška, bet tikrai žmogiška prasme 
gyvi — tik tiek, kiek mintame šia dangaus duona. 

Dabar darosi aišku, ką reiškia dangaus duonos atme- 
timas žemės duonos dėlei, atmetimas, kurį vykdo inkvi- 
zitorius savo sukurtojoje karalystėje. Atmesti bei paneig- 
ti dangaus duoną reiškia visų pirma paneigti tą abso- 
liutinį turinį, kurio žmogus ieško ir kurio trokšta aukš- 
tesnioji žmogaus prigimtis. Dangaus duonos paneigimas 
atitveria žmogaus būtį nuo Absoliuto, nuo pilnatvės ir 
tuo pačiu dalį bei aprėžtybę padaro tikrąja žmogiškojo 
buvimo vieta. Šitas atmetimas paverčia žmogų daline bū- 
tybe. Jis perveda žmogų į gyvuliškąją būseną, nes dalinė 
būtybė yra tiktai gyvulys. Inkvizitoriaus pastangos grą- 
žinti Žmogų į gamtą yra nuoseklios ir šiuo atžvilgiu. Jis 
atmeta dangaus duoną, nes jis atmeta idealinę žmogaus 
prigimtį. Jis veda žmogų sugamtinimo bei sugyvulinimo 
linkme, todėl negali naudotis tokiomis priemonėmis, ku- 
rios žmogų sudvasina ir sudievina. Dangaus duonos išsi- 
žadėjimas yra logiška išvada iš viso inkvizitoriaus kelio 
žemyn. 

Iš kitos pusės, dangaus duonos išsižadėjimas yra išsi- 
žadėjimas galutinio bei antgamtinio savęs perkeitimo ir 
susitaikymas su tokia prigimtimi, kuri dabar yra. Tačiau 
kadangi šitas perkeitimas savo esme yra ne kas kita kaip 
Objektyvinės laimės įvykdymas, todėl išsižadėti dangaus 
duonos reiškia tuo pačiu išsižadėti objektyvinės laimės, 
suabsoliutinant tuos malonius subjektyvinius pergyveni- 
mus, kurie yra būdingi psichologinei šios tikrovės laimei. 
Dangaus duoną atmetusiam žmogui nebelieka nieko dau- 
giau kaip visa jėga atsikreipti į žemės duoną, vadinasi, 
į visus tuos objektus, kurie sotina visokeriopą gyvybinį 
alkį. Šūkis „carpe diem“ čia įgyja daugiau negu tik mo- 
ralinės prasmės. Jis virsta žmogiškojo gyvenimo būti- 
nybe, jo buvimo pagrindu ir konkrečia forma. Epikūriz- 
mas yra žemiškosios duonos filosofija. Taip pat dangaus 
duoną atmetusiam žmogui nebelieka nieko kito, kaip ligi 
galo teigti ir vykdyti savo ryšį su gyvybiniu pasauliu, 
vadinasi, kuo labiausiai plėsti gyvybės viešpatavimą sa- 

vame buvime ir kuo labiausiai stelbti dvasios apraiškas, 
kurios galėtų jam pakuždėti išsižadėtojo rojaus pasaką. 
Kūnas su savo rūpesčiais ir reikalais čia atsistoja neiš- 
vengiamai žmogaus gyvenimo centre. Jo kultūra darosi 
fizinė, jo mąstymas vitalistinis. Biologizmas visomis savo 
apraiškomis taip pat yra žemiškosios duonos filosofija. 
Ludvigas Klagesas yra jos šauklys. Galop dangaus duoną 
atmetusiam žmogui nebelieka nieko kito kaip prisiimti 
Abs pasaulio likimą ir įsijungti į jo dėsningumą. 

mogus čia pasidaro tik vienas gyvybinės visumos narys, 
tik viena jos apraiška, tik viena jos dalelė. Čia jis nebe 
pasaulio valdovas ir galutinė jo prasmė, siekiama įvykdy- 
ti visomis gamtos pastangomis, bet tiktai gyvybinio iš- 
sivystymo dažniausiai nevykęs padaras. Evoliucionizmas 
irgi yra žemiškosios duonos filosofija. Nesunku pastebėti, 
kad kartu su visomis dangiškosios duonos atmetimo for- 
momis žygiuoja sykiu ir laisvės atmetimas. Nei epikūris- 
tinėje, nei biologinėje, nei evoliucionistinėje filosofijoje 
nėra laisvės, nes joje nėra dvasios. Priežastinga būtinybė 
čia valdo žmogaus elgesį, jo veikimą ir jo gyvenimą. Lais- 
vės paneigimas yra galutinė dangaus duonos atmetimo iš- 
vada. Mechanizmas yra ryškiausia žemiškosios duonos fi- 
losofija, „Paverkite mus, bet pasotinkite!" — yra dangaus 
duoną atmetusio žmogaus šūkis. Ir šitas šūkis aidi visoje 
pasaulio istorijoje. 

Juo labiau auga žmonių skaičius pasaulyje, juo di- 
dėja ir skaičius tų, kurie dangaus duoną iškeičia į žemės 
duoną. Apsisprendimas už fizinių savo reikalų tenkinimą 
pametant dvasinius reikalus sudaro tą didžiąją istorijos 
tragediją, tą tiesiog apokaliptinę katastrofą, kuri gresia 
žmonijai įr kurią savo metu jau yra iškėlęs S. Bulgako- 
vas savojoje „Ūkio filosofijoje“. Pastaraisiais laikais per- 
gyvenome ištisą eilę ideologijų, kurios visos atsirėmė į 
žemės duoną ir norėjo jos padedamos sukurti laimę šioje 
tikrovėje. Šiandien didelė šių ideologijų dalis jau yra žiu- 
gusios. Tačiau jos žlugo ne dėl to, kad pasaulis būtų 
apsisprendęs už dangaus duoną, bet dėl to, kad atėjo 
kitos ideologijos, kurios duoną ne tik skelbė, bet ir jos 
apsčiai turėjo. Jos dykumų akmenis buvo pavertusios 
duona, todėl minios ir nubėgo paskui jas. Tačiau pati 
žemės duona čia pakeitė tik savo pavidalą. Ji buvo siū- 
loma bei duodama, tiktai kitokiu vardu. Tačiau savo es- 
mėje ji pasiliko ta pati: vergų alkio sotintoja. Pasaulis 
šios duonos turbūt niekados nebuvo taip ištroškęs kaip 

dabar — po visų praėjusių baisybių, po vargų ir kančios. 
Inkvizitorinis duonos problemos išsprendimas šiandien yra 
net aktualesnis negu seniau. Šūkis „Paverkite mus, bet 
pasotinkite“ pradeda būti dabar vykdomas visu plotu. Mes 
pamažu, bet nesulaikomai artinamės į sotumo, ramybės ir 
gerovės tarpsnį, tačiau tuo pačiu į nelaisvės, neapsispren- 
dimo ir nesavos sąžinės laiką. Milijonai sudeda savo lais- 
vę, savo garbę ir savo sąžinę po juos pasotinusių žmonių 
kojomis. Jie pasidaro ramūs ir laimingi. Tačiau tuo pačiu 
jie išsižada aukštesnio gyvenimo, išsižada teisybės alkio, 
kuris vienintelis padaro žmogų laisvą ir kuris vienin- 
telis jį iškelia viršum gyvulio. Inkvizitorinis pradas at- 
eina į pasaulį švelniu, net maloniu, tačiau labai aiškiu pa- 
vidalu. Duonos problema perskiria istoriją į du frontus, 
ir šių frontų grumtynėse slypi būsimosios istorijos pas- 
laptis. 

Tačiau gyvybinio alkio patenkinimas duonos proble- 
mos dar neužbaigia. Duona turi ryšio ne tik su žmogaus 
kūnu, bet ir su jo dvasia. Ji daro įtakos ne lik kūnui iš- 
sivystyti, bet ir sąžinei apsispręsti. Šitą antrąją, šitą dau- 
giau dvasinę duonos problemos pusę inkvizitorius taip 
tormuluoja: „Jeigu Tu būtum duoną priėmęs, būtum nu- 
ėmęs ir nuo atskiro žmogaus, ir nuo visos žmonijos amži- 
ną rūpestį, būtent: prieš ką nusilenkti. Laisvam žmogui 
nėra kito, labiau kankinančio rūpesčio, kaip kiek galint 
greičiau surasti ką nors, prieš ką jis galėtų nusilenkti“. 
Bet ir čia dar ne galas. Žmogus nori ne tik pats nusilenk- 
ti, bet jis taip pat nori surasti „ką nors, į ką visi tikėtų 
ir prieš ką visi galėtų nusilenkti. Šitas bendrojo garbini- 
mo reikalas yra svarbiausia kančia tiek atskiro žmogaus, 
tiek visos žmonijos nuo pat amžių pradžios. Bendrojo 
garbinimo reikalui jie kardais kapojo vieni kitus. Jie 
susikūrė dievus ir šaukia vieni kitiems: ,„Pameskite sa- 
vus dievus ir garbinkite mūsuosius. Jei ne, mirtis jums 
ir jūsų dievams!“ Ir taip bus ligi pasaulio pabaigos, net ir 
tuomet, kai iš pasaulio išnyks dievai. Tuomet žmonės puls 
ant kelių prieš stabus”. Žinodamas šitą žmogiškosios pri- 
gimties polinkį ir turėdamas duoną savo rankose, Kristus 
būtų galėjęs pašalinti šį amžiną rūpestį ir nerimą, šią am- 
žiną kovą ir kančią, nes būtų parodęs nepaneigiamą ženk- 
lą, kad reikia nusilenkti prieš tą, kuris duoda duonos, ku- 
ris pasotina ir patenkina. Žmogui nebūtų reikėję ieškoti 
dievų ar stabų. Kristus būtų atsistojęs visų jų vietoje ir 

virtęs vieninteliu žmogaus garbinimo bei nusilenkimo ob- 
jektu. 

Iš tikro noras ką nors pagarbinti yra „pagrindinė žmo- 
giškosios prigimties paslaptis“. Naujojoje religijos filo- 
sofijoje šis dalykas yra suvoktas labai aiškiai. M. Sche- 
leris savo veikale „Vom Ewigen im Menschen“ teigia, kad 
religinis aktas yra būtina žmogaus sielos savybė ir kad 
todėl negali kilti klausimo, ar žmogus jį atlieka, ar ne: 
jis jį atlieka visados, Čia gali kilti tik klausimas, ar jis 
randa šį aktą atitinkantį objektą, ar, galimas daiktas, jis 
pasirenka garbinti tai, ką jis laiko šventu ir dieviškų, 
kam jis priskiria absoliutinės vertės, tačiau kas savo es- 
me yra tiktai reliatyvu ir žemiška. Kiekviena aprėžta dva- 
sia, tvirtai teigia Scheleris, tiki arba į Dievą, arba į stabą 
(plg. 559 p.). Tačiau kad šitas religinio akto objektas bū- 
tų vertas — bent subjektyviai — garbinti, jis turi būti 
pergyvenamas kaip žmogui įtakingas bei reikšmingas. Jis 
turi būti tam tikra jėga ir galybė, Duonos valdytojas kaip 
tik patenkina šiuos reikalavimus. Kas turi duonos, tas turi 
savo rankose žmogaus gyvybės likimą. Kas duoda duonos, 
tas patikrina žmogui jo fizinį buvimą, bet sykiu ir žmogų 
apsprendžia, nes šį buvimą paima į savo rankas. Gyvybės 
priklausomybė nuo duonos yra toks aiškus ženklas, kad 
jis verste verčia žmogų nusilenkti prieš tą, kuris šį ženk- 
lą laiko savo rankose. Jeigu tad Kristus būtų paklausęs 
dykumų dvasios ir būtų žmonėms parodęs šitą ženklą, 
jie būtų prieš Jį nusilenkę ir Jį garbinę nė kiek nesvy- 
ruodami ir neabejodami. Jie būtų kardais kovoję už Jo 
pripažinimą, nes žmogus nepakenčia savo Dievo kritikos. 
Bet Kristus nepanorėjo, kad žmonės bėgtų paskui Jį tarsi 
„Kilni ir klusni banda“. Jis norėjo laisvo apsisprendimo ir 
laisvos meilės. Tikėjimas į Kristų turėjo būti ne išreika- 
lautas, ne kūno ir kraujo apreiškimas, bet dieviškosios 
malonės ir žmogiškosios laisvės bendradarbiavimo vaisius. 
Todėl Kristus ir atmetė dykumų dvasios gundymą. Tačiau 
tuo pačiu Jis atmetė ryškiausią savo jėgos bei galybės 
ženklą, svarbiausią savo dieviškumo „įrodymą“. Jis ati- 
darė duris abejonėms bei kritikai, kurios visados lydi 
laisvą apsisprendimą ir laisvą meilę. Klusnumas neturėjo 
būti pirktas duona. Jis turėjo savaime kilti žmogaus šir- 
dyje. Bet sykiu su šituo laisvų, iš meilės kilusiu klus- 
numu turėjo išnykti ir visi ženklai, kurie daugiau ar ma- 
žiau žmogų apspręstų ir priverstų. Čia turėjo todėl išnykti 
ir duona kaip vienas iš labiausiai regimų, bet sykiu ir la- 

biausiai priverčiančių bei apsprendžiančių ženklų. Pirmojo 
tad gundymo atmetimas reiškė ne tik Kristaus norą pa- 
kelti žmogų iš kūninio buvimo į dvasinį tikrąjį buvimą, 
bet taip pat ir Jo norą leisti žmogui visiškai laisvai į Jį 
tikėti ar netikėti, apsispręsti už Jį ar prieš Jį, visiškai 
laisvai Jį garbinti ar Jį persekioti. Saulius turėjo virsti 
Pauliumi visą būtį sukrečiančių vidiniu malonės nušviti- 
mu, bet ne prigimties patraukimu duonos skonio. Duonos 
problemoje, kaip matome, jau prasideda ir tikėjimo bei 
sąžinės problema. 


2. SĄŽINĖS PROBLEMA 


Duonos problema nėra nei vienintelė, nei galutinė 
problema, kuri kankina istorinę žmoniją ir kurią ji mė- 
gina vienaip ar kitaip spręsti. Gyvybinis alkis nėra pati 
svarbiausia kliūtis susikurti laimei šioje tikrovėje. Šalia 
jo ir sykiu su juo eina išvidinis nerimas, sunkiai suvo- 
kiamas ir aprėžiamas, bet visados jaučiamas ir pergyve- 
namas. Jis yra dar sunkiau pakeliamas negu kūno alkis. 
Jis labiau degina žmogų negu duonos ilgesys. Dostojevs- 
kis šitą išvidinį nerimą vadina „sąžinės laisvės“ vardu. 
Ir visai teisingai. Sąžinė yra giliausiojo mūsų Aš balsas. 
Ji nepriklauso nė vienai iš mūsų dvasios galių. Ji nėra 
mums paviršutinė, bet glūdi pačioje mūsų esmėje, Jos 
negalima suklaidinti kaip proto arba iškreipti kaip valios. 
Per ją prabyla mūsų asmuo, mūsų centras, mūsų bran- 
duolys, kuris slypi mumyse giliau už protą ir už valią, 
todėl niekados nėra suklaidinamas ar iškreipiamas tikrąja 
šio žodžio prasme. Sąžinės balsas visados yra teisingas, 
nes juo prabyla mūsų būtis. 

Bet kaip tik dėl to jis yra įpareigojantis. Mes galime 
neklausyti savo proto išvadų, nes niekados nesame abso- 
liučiai tikri, ar jis neklysta. Abejonė mūsų proto teigimais 
visados yra pagrįsta. Mes galime neklausyti savo valios 
norų, nes niekados nesame tikri, ar jie nėra pašalinių 
veiksnių įtakoje. Abejonė mūsų valios nusistatymais taip 
pat visados yra pateisinama. Tačiau mes visados turime 
klausyti savo sąžinės, nes ji yra mūsų pačių giliausia ir 
esmingiausia apraiška. Eiti prieš savo sąžinę reiškia eiti 
prieš patį save, paneigti savo būtį ir moraliai ją sunai- 
kinti. Savos sąžinės paneigimas yra paneigimas pagrindi- 
nės savo vertybės ir tuo pačiu pats didžiausias dorinis 

nuosmukis. Atsisakyti savo sąžinės reiškia išsižadėti savo 
asmens, save nuasmeninti, palenkti save viršiniams sve- 
timiems dėsniams ir tuo save nužmoginti, nes žmogus yra 
tiek žmogus, kiek jis yra asmenybė. Sąžinė yra asmenybės 
išraiška ir todėl žmogiškumo laidas. Žmogus yra tiek 
žmogus, kiek jis apsisprendžia pagal savo sąžinę. 

Tačiau kaip tik todėl, kad sąžinė yra mūsų būties, mū- 
sų asmeniškumo balsas, ji yra nuolatos mumyse gyva. 
Mūsų protas gali aptemti ir nebeskirti tiesos nuo klaidos. 
Mūsų valia gali nusilpti ir nebejausti, kas yra gera ir kas 
bloga. Bet mūsų sąžinė budi nuolatos. Kol egzistuoja mū- 
sų būtis, tol kalba ir mūsų sąžinė. Prietarų ir nuomonių, 
teorijų ir sistemų mišinyje sąžinė mums nuolatos rodo 
tiesą. Papročių ir taisyklių, normų ir dėsnių chaose sąžinė 
nuolatos mums suranda gėrį. Žmogus, būdamas sukurtas 
pagal Dievo paveikslą ir panašumą, visados nešiojasi sa- 
vo gelmėse Dievo idėją ir visados yra traukiamas tiesos 
ir gėrio, kurie juk yra ne kas kita kaip dieviškumo at- 
švaitos pasaulyje. Gali žmogaus paviršius būti ir labai iš- 
kreiptas; gali jis būti ir labai aptemdintas; gali jis, kaip 
tas legendinis Platono dievaitis Glaukas, būti apsunkin- 
tas visokiomis prieaugomis iš šalies, tačiau jo būties gel- 
mėse visados švyti dieviškoji jo būties idėja kaip meta- 
fizinis jo pirmavaizdis, kaip paties Dievo atvaizdas, kuris 
yra pati tiesa ir pats gėris. Sąžinė, būdama mūsų žmo- 
giškojo principo balsas, tuo pačiu yra mūsų pirmavaizdžio 
balsas. Tai yra mumyse esančiojo imanentinio Dievo balsas, 
Per mūsų sąžinę byloja mūsų pirmavaizdis, mūsų būties 
idėja, pagal kurią mes esame sukurti ir kuria mes laiko- 
mės. Todėl šitas pirmavaizdis bei jo prabilimas mumyse 
visados mus veda į tiesą ir į gėrį. Jis mūsų neapgauna 
ir neklaidina. Jis nenusilpsta ir neišnyksta. Jis yra nuo- 
latos gyvas ir nuolatos mumyse kalba mus ragindamas 
ir įspėdamas, mus girdamas ar peikdamas. Sąžinės balsas 
mumyse yra nesunaikinamas, kaip nesunaikinama pati 
dieviškoji idėja, nors iš viršaus pro mūsų būties vingius 
jos būtų net visai nematyti. Sąžinės galima neklausyti, 
bet jos negalima sunaikinti. 

Tačiau kol sąžinės balsas mumyse yra gyvas, tol ne- 
gali būti nė kalbos apie subjektyvinę psichologinę laimę 
šioje tikrovėje. Vidinė ramybė yra viena iš pagrindinių 
psichologinės laimės sąlygų. Todėl, norint būti iš vidaus 
ramiam, yra būtina susitaikyti su šia tikrove, joje įsigy- 
venti, ją laikyti vienintele mūsojo buvimo vieta. Tuo 

tarpu sąžinė mums visados kalba apie idealinę tikrovę, 
Visą mūsų gyvenimą, visus mūsų elgesius, pergyvenimus 
ir jausmus ji matuoja idealiniu matu. Ji yra mūsų vidaus 
kirminas, kuris neduoda mums ramybės nuolatos įspė- 
damas, kad ši tikrovė yra tik praėjimas, kad jos ramybė 
yra apgaulinga, o jos laimė netikra ir tuo labiau nepas- 
tovi. Mes galime turėti net ir didžiausių malonumų, mes 
galime pasotinti bet kokį gyvybės alkį, mes galime teo- 
riškai paneigti bet kokį aukštesnį gyvenimą, bet kol mu- 
myse byloja sąžinė, tol ji vertina mūsų pergyvenimus, 
mūsų nusistatymus, mūsų pasisotinimo turinius aukštes- 
nių dėsnių šviesoje ir mus pasmerkia, jeigu tik šie per- 
gyvenimai, nusistatymai ir turiniai yra įstrigę šios žemės 
pasaulyje. Net ir didžiausią psichologinę laimę smerkia- 
mai prabilusi sąžinė paverčia niekais. 

Todėl ne alkis yra didžiausias žemiškosios laimės prie- 
šas, bet sąžinė ir jos laisvė. Inkvizitorius teisingai sako: 
„Tu duodi žmogui duonos, ir jis nusilenkia prieš Tave, 
nes nieko nėra labiau priverčiančio kaip duona. Tačiau 
jei tuo pačiu metu kas nors be Tavo pagalbos apvaldys 
žmogaus sąžinę, žmogus paliks Tave ir eis paskui tą, ku- 
ris apgauna jo sąžinę“. Inkvizitorius šį teigimą pagrindžia 
tuo, kad „žmogiškosios būties paslaptis glūdi ne tik pa- 
čiame gyvenime bei buvime, bet ir gyvenimo tiksle“. Ki- 
taip sakant, žmogui neužtenka tiktai būti kaip gyvuliui. 
Jis nori žinoti, kam jis yra ir kam jis gyvena. Gyvulio 
prasmė išsitenka jo buvime. Tuo tarpu žmogus grynuoju 
buvimu ne tik kad nėra patenkintas, bet jis jį net niekina 
ir laiko nevertingu. Gali žmogus gerai pavalgyti ir gražiai 
apsirengti, gali jis gyventi patogiame bute ir turėti šeimą, 
bet jeigu jis nežino, kam jis gyvena, jis darosi nepaten- 
kintas, pradeda skursti ir nykti. Žmogaus prasmė neišsi- 
tenka jo buvime. Žmogus negyvena tiktai tam, kad būtų. 
Pačiame jo buvime turi būti dar kažkas kita, kas nėra 
buvimas savyje, tačiau ką žmogus gali vykdyti pačiu 
buvimu. Neprasmingo gyvenimo žmogus negali pakelti. 
Inkvizitorius teisingai todėl sako, kad žmogus „greičiau 
save sunaikins negu pasiliks žemėje, nors aplinkui ir bū- 
tų pilna duonos“, Tačiau gyvenimo prasmės klausimas — 
mano asmeninio gyvenimo prasmės — jau yra gilus są- 
žinės klausimas. Jeigu duona patenkina patį buvimą, tai 
tikslo problemos ji neišsprendžia. Kam mes gyvename ir 


koks mūsų pačių žygis sudaro mūsų asmeninio gyvenimo 

prasmę, galime atsakyti tik savo giliausia būtimi, pra- 
bylančia sąžinės balsų. 

Inkvizitorius todėl ir pripažįsta, kad sąžinės nerimą 
žmogus skaudžiau pergyvena negu gyvybinį alkį. Žmo- 
gus sutinka išsižadėti net duonos, kad tik galėtų būti sa- 
vyje ramus. Inkvizitorius teisingai pastebi, kad žmogus 
„paliks Tave ir eis paskui tą, kuris apgauna sąžinę“, 
Apgauna sąžinę — posakis nepaprastai prasmingas, nes 
iš tikro sąžinę tegalima tik apgauti, ne sunaikinti ar paša- 
linti; apgauti ta prasme, kad priešais žmogų esti pastato- 
mi neva dieviški dalykai, kuriems jis nusilenkia, kurie 
tačiau savo esmėje yra melagingi žmogaus padarai. Są- 
žinė nutyla tiktai Dievo akivaizdoje, nes ji yra Dievo 
balsas. Jeigu žmogus esti pastatomas priešais stabą, kal- 
bantį Dievo vardu, ir jeigu jis įtikinamas, kad čia kalba 
pats Dievas, jo sąžinė nutyla — bent tam tikrą laiką, nes 
praktiniame gyvenime anksčiau ar vėliau vis tiek paaiš- 
kėja, ar buvo nusilenkta tikrajam Dievui, ar tik stabui. 
Štai kodėl inkvizitorius kalba ir visus savo darbus vykdo 
Kristaus vardu. Jis apgaudinėja žmones, jis jiems sąmo- 
ningai meluoja veikiąs Kristaus vardu, nes tik tokiu būdu 
jis gali apgauti ir nuraminti žmonių sąžinę. Žmonės tiki 
inkvizitoriui, nes jie Mano tikį Dievui. 

Vis dėlto inkvizitorius gerai žino, kad šitoks sąžinės 
apgavimas tegali būti laikinis. Jo sukurta tvarka, į kurią 
jis jungia žmones, yra antidieviška, tuo pačiu neteisinga 
ir nedora. Todėl kai tik žmogus pradės šitą tvarką savo 
darbais vykdyti, jis tuojau pastebės, kad jis veikia prieš 
Dievą, jo sąžinė prabils, jo prigimties gelmės susipurtys, 
ir apgavystė išeis aikštėn. Apgautas žmogus principiškai 
tiki, kad inkvizitorius yra Dievo siųstasis, kadangi šis 
veikia ir kalba Dievo vardu. Bet kai tik šitas žmogus 
pasiklaus savo sąžinės atskirais konkrečiais inkvizitorinio 
gyvenimo atvejais, jeigu jis inkvizitoriaus leidžiamus ir 
net įsakomus darbus palygins su savo sąžinės įspėjimais 
bei nurodymais, jis tuojau atidengs inkvizitoriaus melą, 
pamatys esąs apgautas, ir visas inkvizitoriaus žygis nueis 
niekais, Ilgesnį laiką sąžinės apgauti negalima, nes nega- 
lima apgauti mumyse gyvenančio Dievo, 

Kad taip neatsitiktų, kad sąžinė ir praktiniame gyve- 
nimę negalėtų spręsti bei vertinti, reikia tarp jos ir atski- 
rų gyvenimo atvejų pastatyti tam tikras užtvaras. Į šias 
užtvaras turi alsimušti sąžinės pastangos, kad žmogus 
niekados negalėtų savo darbų išmatuoti savo sąžinės nor- 

momis. Be abejo, net ir tokiomis užtvaromis apipinta są- 
žinė mėgins vertinti. Tačiau ji susidurs su nepergalimomis 
kliūtimis. Ji negalės per šias užtvaras perlipti, paregėti, 
kas iš tikro už jų yra, ir todėl negalės tarti savo spren- 
dimo. Ji pasiliks pusiaukelyje. Išvidinis nerimas bus ga- 
lutinai nutildytas, nes žmogus yra neramus ne dėl to, kad jis 
sąžinę turi, bet dėl to, kad ji sprendžia. Inkvizitorius to- 
dėl mėgina sukurti tokią santvarką, kurioje sąžinė spręsti 
negalėtų. Ji žmoguje pasiliktų, nes ji yra ontoioginis su- 
dedamasis žmogiškosios prigimties pradas. Tačiau ji nu- 
tiltų, o pamėginusi judėti, atsimuštų į neperskverbiamas 
sienas. Inkvizitoriaus tvarkoje sąžinė būtų uždaryta į ka- 
lėjimą, pastačius prie jo durų negailestingus sargus. Ši- 
tokios sukaustytos sąžinės žmogus, gavęs duonos ir nura- 
minęs gyvybinį alkį, nieko daugiau savyje nebejaustų, 
būtų patenkintas, ramus ir klusnus. Iš pasaulio išnyktų 
sąmyšis ir kovos, nes žmogus kovoja ne tiek už tai, kad 
būtų, kiek už tai, kad prasmingai būtų. Išbraukus sąžinės 
balsą iš žmogiškojo buvimo, būtų išbrauktas ir prasmės 
klausimas, o su juo sykiu ir istorinės asmenų bei tautų 
rungtynės. Kokiomis tad priemonėmis inkvizitorius ryž- 
tasi priversti sąžinę nutilti? Kokios yra tos užtvaros, ku- 
rias jis stato tarp žmogaus sąžinės ir konkrečių gyvenimo 
darbų? Kas yra tie negailestingi sąžinės kalėjimo sargai, 
kurie neleidžia jai pažvelgti į veikiančiojo žmogaus pa- 
saulį? 

Atsakymą į visus šituos klausimus duoda pats inkvi- 
zitorius: „Žemėje,— sako jis,— yra trys vienintelės galy- 
bės, kurios sugeba šių silpnų maištininkų sąžinę amžinai 
nugalėti bei pavergti jų pačių laimei. Šios trys galybės 
yra: stebuklas, paslaptis ir autoritetas. Tu atmetei ir pir- 
mąją, ir antrąją, ir trečiąją, pats parodydamas pavyzdį... 
Todėl mes pataisėme Tavo žygį ir jį pagerinome. Mes 
pastatėme jį ant stebuklo, ant paslapties ir ant autori- 
teto. Ir žmonės pasidarė vėl linksmi, kad jie iš naujo 
yra vedami kaip banda ir kad nuo jų širdžių yra nuimta 
ta baisi dovana, teikusi jiems tiek skausmo". 

Taigi tarp žmogaus sąžinės ir konkrelaus gyvenimo 
inkvizitorius savoje tvarkoje įterpia stebuklą, paslaptį ir 
autoritetą, kuriuose glūdi jėga neleisti sąžinei spręsti ir 
luo pačių kelti nerimo vidiniame žmogaus pasaulyje. 
Šita jėga kyla iš to, kad stebuklas, paslaptis ir autori- 
tetas, iš vienos pusės, naikina laisvą žmogaus apsispren- 
dimą, iš kitos — atsistoja priešais žmogų kaip neperregi- 

mi ir nesuprantami dalykai, prieš kuriuos belieka nusi- 
lenkti jų pačių neišmatavus ir neįvertinus. Kas tiki dėl 
stebuklo, ias yra apspręstas galybės to, kuris stebuklus 
daro. Stebuklas yra vienas iš labiausiai apsprendžiančių 
dalykų. Tas pat yra ir su paslaptimi. Kas tiki į paslaptis, 
taip pat yra apspręstas paties paslapčių buvimo. Jeigu 
paslapčių yra, žmogus negali į jas netikėti. Be abejo, jis 
gali paneigti patį paslapčių buvimą. Bet sykį šį buvimą 
priėmus, apsisprendimas jų turinio atžvilgiu darosi ne- 
galimas, nes tai yra paslaptis. Todėl inkvizitorius paslap- 
čių buvimą skelbia Dievo vardu, o paskui konkrečius at- 
vejus kaip tik pagrindžia šitomis paslaptimis, priversda- 
mas tuo būdų žmogų tikėti nesprendžiant ir nevertinant, 
nes vertinama paslaptis yra jau nebe paslaptis. Tokios 
pat jėgos turi ir autoritetas. Kas tiki dėl autoriteto, tas 
tiki dėl viršinio motyvo, o ne dėl to, kad pats būtų ap- 
sisprendęs tikėti. Autoritetas taip pat turi apsprendžian- 
čios galios. Sykį pripažintas, jis nepalieka laisvės tikėti ar 
netikėti. Jis reikalauja tikėti. Tuo būdu, susidūrusi su 
stebuklu, paslaptimi ir autoritetu, žmogaus sąžinė turi 
nutilti. Vidinis žmogaus balsas turi nusilenkti viršiniam 
galingam ženklui, kuris supurto žmogaus vidų. Jis turi 
nusilenkti nesuvokiamybei, kuri savo neperskverbiama 
tamsa pripildo žmogaus dvasią. Jis turi galop nusilenkti 
viršiniam žodžiui, kuris ateina iš Dievo. Stebuklas, pas- 
laptis ir autoritetas sulaiko sąžinę pusiaukelėje ir nelei- 
džia jai išvystyti savo sprendimų. Stebuklu, paslaptimi ir 
autoritetu pagrįsti darbai, dėsniai, įstatymai darosi neįma- 
nomi išmatuoti sąžinės turimu idealinės tikrovės matu, 
nes jie visi yra nesuprantami ir nesuvokiami. 

Tuo būdu stebuklas, paslaptis ir autoritetas nutildo 
žmogaus sąžinę. Savo sprendimus ji sudeda į rankas to, 
kuris stebuklus daro, paslaptis skelbia ir autoritetu nau- 
dojasi. Sąžinė gali spręsti tik apie paties žmogaus asme- 
ninius veiksmus ir apie asmeninį šių veiksmų turinį, nes 
tik tokiu atveju ji žino, kodėl ir kaip šie veiksmai bei 
turiniai yra atsiradę ir ar jie sutinka su dieviškąja idea- 
linės mūsų prigimties idėja, ar ne. Tuo tarpu stebuklas, 
paslaptis ir autoritetas įveda žmogų į jam svetimus, ne- 
suprantamus ir neperregimus pradus. Jie pasilieka žmo- 
gui svetimi ne tik savo kilme, vadinasi, ne tik tuo, kad 
yra išėję iš mūsų vidaus. Tokių mums svetimų išviršinių 
dalykų esama labai daug. Tačiau kai mes juos priimame, 
kai juos sutapdome su savo vidaus gyvenimu, juos pada- 

rome savais ir palenkiame juos savo sąžinės sprendimarnė, 
Tuo tarpu su dalykais, kilusiais iš stebuklo, paslapties ir 
autoriteto, šitaip pasielgti negalime. Mes negalime jų su- 
tapdyti su savo vidumi, nes jie mums yra nesuvokiami. 
Jie pasilieka mums svetimi ne tik savo kilme, bet ir sa- 
vo esme. Jie niekados negali virsti mūsų aktais ir mūsų 
turiniais. Mūsų sąžinė niekados negali jų vertinti ir apie 
juos spręsti, nes jie yra ne mūsų, o apie svetimybes są- 
žinė nesprendžia. Jeigu tad mes vykdome tai, kas kyla 
iš stebuklo, iš paslapties ar autoriteto, mes vykdome ra- 
miai ir klusniai, nes mūsų sąžinė čia tyli. Apsisprendimo 
čia nėra. Čia mes esame apspręsti. Todėl bet koks są- 
žinės vertinimas čia nebetenka prasmės. Stebuklas, pas- 
laptis ir autoritetas, kaip matome, suteikia žmogui sąži- 
nės ramybę, nes panaikina jos sprendimą. Tai ir yra ink- 
vizitorinės priemonės žmogaus sąžinei pavergti. Jas ink- 
vizitorius į savo tvarką įjungia visai nuosekliai, nes jo 
karalystėje laisvės negali būti. Todėl ir sąžinė, kaip gi- 
liausia laisvės principo apraiška, čia turi nutilti. Čia turi 
nutilti bet koks vidinis žmogaus nerimas, vis tiek ar jis 
reikštųsi gyvybinio alkio, ar dieviškosios teisybės pavi- 
dalu. Inkvizitoriaus kuriama tvarka yra subjektyvinės lai- 
mės rojus. Todėl iš jo jis pašalina visa, kas šitą laimę. 
drumstų, ir įveda į jį visa, kas šią laimę palaikytų. Ste- 
buklas, paslaptis ir autoritetas kaip tik yra tokios palai- 
kančios priemonės, nes jos neleidžia atverti Žmogaus gel- 
mių, iškelti aikštėn jose glūdintį dieviškąjį pirmavaizdį ir 
juo įvertinti šios žemės tikrovę. Jos yra uždanga nuo die- 
viškosios šviesos. Jas todėl inkvizitorius pirmoje eilėje ir 
naudoja. 

Tačiau viso šio dėstymo eigoje mes jaučiame kylantį 
svarbų klausimą: o kaip su Kristumi? Ar Kristus iš tikro 
paneigė stebuklą, paslaptį ir autoritetą? Ar Jis pats ne- 
darė stebuklų? Ar Jis neskelbė paslapčių? Ar Jis nejstei- 
gė ir nepaliko autoriteto savo Bažnyčioje? Teigiamas į 
šituos klausimus atsakymas yra toks aiškus, kad būtų ne- 
sąmonė jį neigti. Evangelija yra pilna stebuklų ir pas- 
lapčių. Evangelija aiškiai rodo autoriteto buvimą. Bet 
jeigu taip, tai kokiu būdu tos pačios priemonės virsta ir 

„dieviškomis, ir demoniškomis? Kaip tuos pačius dalykus 
gali naudoti ir Kristus, ir inkvizitorius? Inkvizitorius sa- 
kosi pataisęs ir pagerinęs Kristaus žygį. Tačiau šitas pa- 
taisymas reiškėsi ne tuo, kad inkvizitorius į savo ku- 
riamą tvarką stebuklą, paslaptį ir autoritetą būtų įvedęs 

kaip naujus, ligi tol nebuvusius dalykus, bet tuo, kad jis 
visą savo karalystę pastaiė ant stebuklo, paslapties ir au- 
toriteto. Kristaus žygis buvo pastatytas ant laisvo žmo- 
gaus apsisprendimo. Inkvizitorius jį pastatė ant vidinės 
prievartos. Stebuklas, paslaptis ir autoritetas virto kerti- 
niais šitos prievartos akmenimis. Todėl inkvizitoriaus tvar- 
ka skiriasi nuo Kristaus tvarkos ne tuo, kad inkvizitorius 
stebuklą, paslaptį ir autoritetą būtų išradęs, bet tuo, kad 
jis davė jiems naują prasmę, kurios Kristaus žygyje visi 
jie neturėjo ir negalėjo turėti. Šias tris galybes inkvizi- 
torius pradėjo savo karalystėje naudoti kitam reikalui, 
negu jas naudojo Kristus. Kas tad yra ši nauja prasmė 
ir šitas kitoks reikalas? 

Stebuklo reikalą inkvizitorius pagrindžia žmogaus lin- 
kimu tikėti iš prievartos. „Ar žmogiškoji prigimtis, — klau- 
sia inkvizitorius, — yra taip sukurta, kad gali atmesti ste- 
buklą, kad ji pačiais baisiaisiais gyvenimo momentais, 
kada kyla baisūs, ligi gelmių siekią sielos klausimai, ga- 
lėtų išsiversti tiktai su laisvu širdies apsisprendimu?“ Pats 
inkvizitorius į šitokią galimybę netiki. Jis mano, kad 
žmogus pagrindiniais savo gyvenimo klausimais pats vie- 
nas visiškai laisvai apsispręsti nepajėgia; kad jis reika- 
lauja stebuklo, vadinasi, reikalauja apsprendimo, kuris 
ateitų jam iš kito, galingesnio už jį. „Tu nežinojai, — sako 
inkvizitorius Kristu,— kad žmogus, paneigęs stebuklą, 
paneigs ir Dievą, nes jis ieško ne tiek Dievo, kiek ste- 
buklo. O kadangi žmogus be stebuklo išsiversti nepajėgia, 
jis gaminasi naujų stebuklų pats arba lenkiasi prieš bur- 
tininkų ir raganų stebuklus". Šitoks stebuklų reikalingu- 
mo pagrindimas rodo, kaip inkvizitorius supranta stebuk- 
lo prasmę ir jo paskirtį, Siebuklas inkvizitoridus tvarkoje 
yra tikėjimo pagrindas. Inkvizitoriškas žmogus tiki dėl to, 
kad jis regi stebuklą, stebuklas priverčia inkvizitorišką 
žmogų tikėti. Stebuklo prasmė inkvizitoriaus karalystė- 
je tuo ir išsisemia. Jokios kitos paskirties jis inkvizi- 
toriui neturi. Jis yra aukštesnės už žmogų galybės ženk- 
las. Gavęs tokį ženklą, žmogus tiki. Davusi tokį ženklą, 
aukštesnė galybė įrodo savo buvimą ir pagrindžia savo 
reikalavimus. a 

Kristus yra padaręs daug stebuklų. Tačiau Jis ne- 
padarė nė vieno inkvizitoriaus prasme’. Jis nepadarė 

! Visiškai pripažindamas apologetinę stebuklo reikšmę kaip prie- 
monės tikėjimui pažadinti arba sustiprinti, autorius mėgina šiame sky- 
Tiuje kelti antrąją, šiek tiek pamirštąją stebuklo prasmę, būtent: or- 

nė vieno stebuklo, kuris būtų neturėjęs ryšio su gelbs- 
timąja Jo Pasiuntinybe. Viešojo gyvenimo pradžioje pas 
Kristų atėjo kalėjime esančio Jono pasiuntiniai ir Jam 
sakė: „Ar Tu esi tasai, kuris turi ateiti, ar mes kito lau- 
kiame?" (Mt 11, 3). Tuomet Kristus nurodė ženklą, iš 
kurio Jonas galįs pažinti, kad Jėzus iš Nazareto yra 
tasai, kuris turi ateiti: „Eikite ir pasakykite Jonui, ką 
esate girdėję ir matę. Aklieji regi, raišieji vaikščioja, 
raupsuotieji pagydomi, kurtiniai girdi, mirusieji keliasi, 
beturčiams skelbiama Evangelija“ (Mt 11, 5). Ką Kristus 
norėjo šiais žodžiais pasakyti? Ar tai, kad stebuklas pats 
savimi yra Jo Pasiuntinybės ženklas? Anaiptol! Šiais žo- 
džiais Jis norėjo Jonui pranešti, kad Jo rankomis yra jau 
vykdoma Mesijo karalystė, kurios Izraelis taip ilgus am- 
žius buvo laukęs; kad Jis yra tasai, kuris daro tai, apie 
ką taip seniai buvo svajota; kad Jo darbuose išsipildo 
senosios pranašystės, skelbusios naujo amžiaus atėjimą. 
Savo metu pranašas Izaijas buvo paskelbęs, kad „tą die- 
ną kurtiniai girdės skaitomus žodžius ir aklieji regės tam- 
sybėse (29, 18)... Reginčiųjų akys nebebus daugiau pri- 
dengtos, ir klausančiųjų ausys bus pastabios. Neišmanėlių 
širdys išmoks pažinimo. Mikliai ir aiškiai kalbės mikčio- 
jančiųjų liežuvis (32, 3—4)... Raišasis šokinės kaip brie- 
dis, ir nebylio liežuvis džiūgaus" (35, 6). Ir štai ta diena 
yra atėjusi. Kristaus paliesti ar palaiminti aklieji regi, 
raišieji vaikščioja, raupsuotieji pagydomi, kurtiniai gir- 
di. Tai ženklas, kad Kristus yra tasai, kurs turi ateiti, ir 
kad Dievo Karalystė yra arti. Kuo šitie darbai yra ženk- 
las? Tuo, dėl ko jie buvo laukiami. 

Paskutinėmis advento dienomis Bažnyčia savo brevijo- 
riuje kalba vadinamąsias O-antifonas (jos taip vadinasi 
todėl, kad visos prasideda jausmažodžiu „O“), kurių vie- 
na sako: „O tautų Karaliau ir visų mūsų kertinis akmuo, 
kuris dvi dali sujungi į vieną, ateik ir išgelbėk Žmogų, 


ganišką Jo ryšį su atperkamuoju Kristaus žygiu. Be abejo, stebuklo, kaip 
nepaprasto įvykio, vaidmuo pasilieka dėl to visiškoje savo galioje ir 
daro reikalingos įtakos. Autorius nori tiktai atkreipti dėmesį, kad Kris- 
tus, kaip pasaulio Gelbėtojas, nepasitenkino tiktai sukėlęs žmonėse nuos- 
tabumo jausmą, bet kad jis per stebuklą jau vykdė gelbstimąją savo 
Pasiuntinybę. Šiame atperkamajame stebuklo bruože autorius ir norėtų 
matyti skirtumą tarp Kristaus ir netikrų kristų bei netikrų pranašų ste- 
buklų, kurie šio gelbstimojo bruožo neturi, Jie išsisemia tiktai nuos- 
tabumo sukėlimu ir tuo pačiu virsta tiktai grynu ženklu be ontologinio 
pagrindo, Tuo tarpu Kristaus stebuklai yra ne tik ženklai, bet sykių 
ir atperkamjeji darbai. 

kurį iš žemės sukūrei“ (Brev. rom.), Išgelbėti žmogų buvo 
pagrindinis Mesijo Pasiuntinybės uždavinys. Žmogus tu- 
rėjo būti išgelbėtas visokeriopa prasme. Nuodėmė, dėl 
kurios žmogus buvo įsipainiojęs į nevykusį buvimą, ne- 
buvo tik paprasto drausmės nuostato sulaužymas, tik pa- 
prastas neklusnumas. Nuodėmė buvo nusigrįžimas nuo 
Kūrėjo ir atsigrįžimas į kūrinį. Pasirinkęs daiktą vietoje 
Aukščiausios Valios, žmogus tuo pačiu paliko šitą Va- 
lią, jos nurodytą kelią, jos užbrėžtą tikslą ir prisijungė 
prie daikto gyvenimo, prie jo dėsnių ir prie jo likimo. 
Daikto būsena dabar virto žmogaus būsena. Bet tuo pa- 
čiu žmogus tapo mažiau žmogumi, nes kiekvienas ati- 
trūkimas nuo Dievo yra sykiu ir atitrūkimas nuo savęs 
paties, nes Dievas yra mūsų pirmavaizdis, mūsų mode- 
lis, pagal kurį mes esame ištašyti giliausioje savo prigim- 
tyje. Nuodėmėje žmogus būna silpniau negu malonėje. 
Nusidėjęs žmogus yra mažiau žmogus. Štai dėl ko šv. 
Augustinas nuodėmę ir vadina paslinkimu į nebūtį — ,in- 
clinatio ad nihilum“. Nuosekliai todėl ir išvadavimas iš 
nuodėmės nėra tiktai viršinis, teisinis bausmės atleidimas, 
bet žmogaus būties atstatymas, jos grąžinimas į pilnybę, 
jos surišimas su jos pirmavaizdžiu. Nuodėmės atleidimas 
giliausia prasme yra alnaujintasis žmogaus kūrimas. „Kas 
yra Kristuje, —sako šv. Paulius, — tas yra naujas sutvėri- 
mas“ (2 Kor 5, 17). Todėl Kristus pasirodė žemėje kaip 
Kūrėjas, kaip naujo dieviškojo kosmo Pagrindėjas. Jeigu 
per Jį laiko pradžioje buvo sutverta visa danguje ir že- 
mėje“ (Kol 1, 16), tai taip pat per Jį turėjo būti visa su- 
derinta su Dievu „darant jo kryžiaus krauju taiką“ (ibid. 
20), nes „Jis yra neregimojo Dievo paveikslas“ (ibid. 15) 
ir „visa Juo laikosi“ (ibid. 17). Žmogiškosios prigimties 
pilnatvė, kaip ji švyti dieviškajame savo pirmavaizdyje, 
turėjo būti Kristaus žygiu atstatyta. Žmogus turėjo būti 
išvaduotas iš daikto būsenos ir perkeltas į Dievo vaikų 
karalystę. Laukiamoji Mesijo karalystė turėjo būti ne tik 
naujas mokslas, bet ir naujas gyvenimas. Štai dėl ko Iz- 
raelio pranašai laukė Mesijo ne tik todėl, kad jis atitiestų 
iškrypusį religinį kultą, kad paimtų ant savęs žmonių 
nuodėmes ir jas sunaikintų, bet ir dėl to, kad išgelbėtų 
skriaudžiamuosius, apgintų našlės ir našlaičius, išvaduo- 
tų kenčiančius ir sėdinčius mirties paunksmėje. Mesijo 
karalystė turėjo būti visuotinės laikos, teisybės ir gero- 
vės karalystė. Izraelio pranašai teigė ne tik tai, kad, anai 
laukiamai dienai atėjus, „vilkas gyvens šalia ėriuko ir 

leopardas įsitaisys savo guolį šalia ožiuko“ (Iz 11, 6); 
kad žmonės „kardus perkals į noragus ir ietis į peilius 
vynuogynams“ (Iz 2, 4); kad Mesijas „vykdys krašte tei- 
sę ir teisingumą" (Jer 23, 5), bet ir tai, kad tuomet „bus 
gausiai žemėje javų ir jų varpos oš kaip Libanas, o miestų 
gyventojai žydės tarsi pievų gėlės“ (Ps 71) ir kad „rai- 
šasis šokinės kaip briedis“ (Iz 35, 6). Kitaip sakant, žmo- 
gaus sujungimas su Dievu, žmogaus ainaujintasis sukū- 
rimas lurėjo perkeisti visą žmogiškąją prigimtį, išgelbėti 
ją iš jos negalių, iš jos trūkumų, iš jos nusilenkimo vir- 
šiniam gamtiniam pasauliui. Žmogus, sukurtas kaip pa- 
saulio valdovas — „fecisti eum paulo minorem angelis“ 
(Ps 8),— turėjo būti grąžintas į savo sostą, iš kurio jis 
buvo pats pasišalinęs nuodėminga savo valia, 

Be abejo, visam tam reikėjo dieviškosios galios. Žmo- 
gaus Atnaujintojas, jo antrasis Kūrėjas taip pat galėjo 
būti tiktai Dievas. Tik Jis vienas galėjo atstatyti apgriau- 
tą žmogiškąjį buvimą, nes tik Jo Dvasia nuolatos sklen- 
dena viršum nebūties gelmių ir savu fiat nuolatos šaukia 
daiktus būti, Todėl Mesijo žygiai turėjo būti nuostabūs. 
Jie turėjo būti stebuklingi, nesuvokiami savo gelmėse. 
Stebuklas turėjo būti Mesijo reiškimosi būdas. Tačiau ši- 
tie stebuklai bus skirti žmogui gelbėti. Jie bus priemonės 
žmogiškajai pilnatvei atstatyti. Jie bus ženklai Kristaus 
meilės žmogui, nes tik iš meilės Jis įsikūnijo ir apsigy- 
veno tarp mūsų. Kristaus darbai bus laukiami ne tik dėl 
to, kad jie yra nuostabūs, bet ypač dėl to, kad jie yra 
gelbstimosios priemonės. Todėl kai pranašas Izaijas skel- 
bia, kad, atėjus Mesijui, kurtiniai girdės ir aklieji regės, 
o raišieji šokinės kaip briedžiai, tai jis čia nurodo ne 
tik tai, kad tuo metu bus žemėje nuostabių dalykų, bet 
ir tai, kad net ir fiziniu atžvilgiu žmogus bus išvaduotas 
iš nuodėmės pasėkų. Taip pat ir Kristus, atsakydamas 
Jono mokiniams į jų paklausimą, nurodo ne tik savo 
darbų nuostabumą, bet sykiu ir tai, kad jie jau vykdo 
šilą visuotinį žmogaus gelbėjimą iš nuodėmės ?. Stebuklai 
yra Kristaus Pasiuntinybės ženklai ne tik savo nuosta- 
bumu, bet ir savo gelbstimumu. 

Tuo jie ir skiriasi nuo inkvizitoriaus stebuklų, Pats 
Kristus yra įspėjęs žmoniją netikėti stebuklui kaip grynai 


2 Šią Kristaus stebuklų prasmę iškelia ir pop. Leonas XIII savo 
enciklikoje „Graves de communi” (plg. liet. vertimas „Popiežių encik- 
likos", 223 p., 1949 m.}. 


170 


iH 


nuostabiam, nesuvokiamam reiškiniui, nes „kils netikrų 
kristų ir netikrų pranašų, ir jie darys didelių ženklų ir 
stebuklų, kad būtų suklaidinti (jei tai būtų galima) net 
išrinktieji“ (Mt 24, 24). Visi šitie netikrų kristų inkvizi- 
toriški stebuklai reiškiasi žmogui savo nuostabumu ir 
nepaprasiumu. Ryšio su žmogaus visuotiniu aipirkimu jie 
neturi. Jie yra ne gelbstimosios, bet grynai stebinančios 
priemonės. Vienintelė jų paskirtis yra priversti žmogų 
tikėti į tą, kuris šiuos nuostabius ženklus daro. Stebuklas 
savo nuostabumu bei nepaprastumu, kaip buvo sakyta, ap- 
sprendžia žmogų ir mažina jo tikėjimo laisvę. Todėl ne- 
tikrų kristų jis buvo ir bus mielai naudojamas. Todėl jį 
inkvizitorius ir padarė savo karalystės kertiniu akmeniu. 
Užtat Kristus paneigė stebuklą kaip grynai stebinantį ir 
apsprendžiantį dalyką. Du kartu buvo iš Jo tokio ste- 
buklo prašyta, ir du kartu Jis šį prašymą atmetė. Pirmą 
sykį dykumų dvasia norėjo gauti iš Jo ženklą, kad Jis 
yra iš tikro Dievo Sūnus, ir šiam reikalui siūlė stebuklą — 
be jokio ryšio su Jo išganomąja Pasiuntinybe, gryną ste- 
buklą, būdingą tik savo nuostabumu. „Velnias paėmė Jį 
į šventąjį miestą, pastatė ant šventyklos viršaus ir jam 
tarė: Jei Tu Dievo sūnus, pulk žemyn“ (Mt 4, 5—6). Ta- 
čiau Kristus, vietoje kritęs žemyn ir davęs ženklą, at- 
sakė: ,Negundysi Viešpaties savo Dievo“ (ibid. 7). Antrą 
kartą Kristus jau kybojo ant kryžiaus Kalvarijos kalne. 
„Einantieji pro šalį jam piktažodžiavo kraipydami savo 
galvas ir sakydami: „Še tau, kurs sugriauni Dievo šven- 
tyklą ir per trejetą dienų ją atstatai; gelbėk pats save; 
jei tu Dievo Sūnus, nuženk nuo kryžiaus“ (Mt 27, 38—40). 
Prie minios prisidėjo ir kunigai su rašto žinovais bei 
vyresniaisiais. Jie taip pat sakė Kristui: „Kitus išgel- 
bėjo, pats savęs negali išgelbėti. Jei jis Izraelio kara- 
lius, tegul dabar nužengia nuo kryžiaus, ir mes jam tikė- 
sime“ (Mt 27, 42). Abiem kartais reikalaujamas stebuklas 
būtų buvęs grynas ženklas, apsprendžiantis savo nuosta- 
bumu, tačiau praradęs gelbstimąją savo prasmę. Todėl 
Kristus nė vieną sykį šitokio stebuklo nepadarė. Verčiau 
jis leido žmonėms netikėti, abejoti, tyčiotis iš Jo ir net 
piktažodžiauti negu nuostabą sukeliančiu ženklu įdiegti 
jiems tikėjimą. Kristaus stebuklai šitokio pobūdžio neturi. 
Jie buvo padaryti ne tik tam, kad būtų nuostabūs ženklai, 
bet sykiu ir tam, kad būtų altperkamosios priemonės nuo 


kurio nors iš nuodėmės kilusio blogio. 

Šv. Matas vienoje savo evangelijos vietoje duoda tarsi 
santrauką visų Kristaus darbų žemėje: „Jézus vaikščiojo 
po visą Galilėją, mokydamas jų sinagogose, skelbdamas 
karalystės Evangeliją, gydydamas visokią ligą ir visokią 
negalią tautoje. Gandas apie Jį pasklido visoje Sirijoje, 
ir jie nešė pas Jį visus sergančius, visokių ligų ir ken- 
tėjimų suimtus, velnių apsėstus, mėnesienos liga sergan- 
čius, stabo ištiktus, o Jis juos gydė“ (Mi 4, 23—24). Evan- 
gelijos pasakoja tik apie dalį stebuklų, kuriuos Kristus yra 
padaręs, nes „Jėzus padarė savo mokinių akivaizdoje dar 
daug kitų stebuklų, kurie nesurašyti šioje knygoje“ (Jn 
20, 30). Tačiau visi šitie stebuklai buvo sutelkti aplinkui 
pagalbą žmonėms. Be abejo, pagelbėti žmogui giliau- 
sioje jo prigimtyje ir jo esminiuose santykiuose su Die- 
vu buvo pagrindinis Kristaus uždavinys. Tačiau kadangi 
santykių su Dievu suardymas pažeidė ir žmogaus sanly- 
kius su pasauliu, palenkdamas jį gamtos dėsningumui, 
Kristus negalėjo tylomis praeiti pro įvairiopą žmogaus 
jungą, uždėtą jam viršinio pasaulio ir besireiškiantį įvai- 
rių ligų, negalių bei kentėjimų pavidalu. Todėl tvarky- 
damas žmogiškosios prigimties sąrangą ir atstatydamas jo- 
je dieviškąjį pirmavaizdį, Jis šalino ir konkrečias išvir- 
šines apraiškas, kurios priešinosi Jo vykdomam visuoti- 
niam žmogaus atstatymui. Krisius buvo Gelbėtojas pla- 
čiausia ir giliausia šio žodžio prasme. Stebuklai buvo tik 
viena — praktinė — priemonė, šalia mokslo ir šalia sak- 
ramentų, šitam gelbimajam darbui. Jie yra dieviški, kaip 

"ir visas Kristaus veikimas yra dieviškas. Tačiau jie nėra 
dieviškesni negu Jo mokslas ir negu Jo sakramentai. Jie 
yra sudedamoji Jo atperkamojo žygio dalis. Tačiau jie 
nėra pagrindinė bei esminė dalis. Todėl paties Kristaus 
nusistatymas savo stebuklų atžvilgiu yra labai būdingas. 
Jis juos darė paprastai tyliai, nerodydamas savo dieviš- 
kosios galybės, dažnai žmonėms net nepastebint ir nejau- 
čiant, kad stebuklas įvyko. Galilėjos Kanos vestuvėse, sa- 
vo motinos prašomas, jis liepė pripildyti kibirus vandens, 
kurį pavertė vynu. Šiuo stebuklu Jis išgelbėjo prievaizdą 
iš didelio nemalonumo, nes vaišės buvo pačiame vidury- 
je, o vyno jau pritrūko. Prievaizdas stebėjosi vyno geru- 
mu ir nežinojo, iš kur jis yra. Svečiai iš viso stebuklo 

nepastebėjo. Ant Genezareto ežero kranto, apaštalams liūd- 
nai pastebėjus, kad žmonės yra išalkę, 0 nėra kuo juos pa- 
maitinti, Kristus taip pat tyliai palaimino duoną ir žuvis ir 
liepė jas išdalinti. Galima būtų išnagrinėti visus Kristaus 
stebuklus, ir visuose juose rastume Kristaus norą pagel- 
bėti žmonėms jų varguose ir džiaugsmuose, jų nelaimėse 
ir kančiose. Stebuklai Kristaus buvo daromi ne tik savo 
galybei parodyti, bet ir pasaulio bei žmogaus perkeitimui 
vykdyti. Jie buvo visuotinės transfigūracijos pradininkai 
ir jos šaukliai. Tai buvo tie maži garstyčios grūdeliai, iš 
kurių turėjo išaugti pasaulinis perkeistosios tikrovės me- 
dis. Todėl stebuklų nuostabumas buvo nustumtas į šalį ir 
kartais net visai paslėptas. Kristus atsigrįžo į prašančius, 
maldaujančius žmones, dažniausiai į Jį jau tikinčius ir Jį 
mylinčius, ir jiems padėdavo. Jis elgėsi ne kaip žmonių 
stebintojas, bet kaip žmonių geradarys. Dieviškąją savo 
galią Jis reiškė kaip savaime suprantamą dalyką, kaip 
sudedamąją savos Pasiuntinybės dalį. Jis buvo Dievas. 
Jo klausė dangus ir žemė. Todėl Jis šitą klusnumą ir pa- 
naudodavo žmonių gerovei kurti arba jai didinti, jų dva- 
sios ir kūno skurdui šalinti. Kristaus stebuklai yra dieviš- 
kosios Caritas išraiška. 

Čia tad ir glūdi Kristaus stebuklų skirtingumas nuo in- 
kvizitoriaus ir apskritai nuo bet kurios antikristinės jėgos 
stebuklo. Inkvizitorius įjungia stebuklą į savo tvarką 
dėl jo nuostabumo, dėl to, kad juo apspręstų žmogų ir 
priverstų į save tikėti, uždarydamas jo sąžinę į kalėjimą 
ir neleisdamas jai spręsti bei vertinti. Tuo tarpu Kristus 
stebuklus daro todėl, kad išvaduotų žmogų iš jo nupuo- 
limo į gamtinį dėsningumą. Inkvizitorius savo stebuklais 
žmogaus laisvę galutinai sunaikina. Kristus jais kaip tik 
šitą laisvę padidina, nes nuo jo nuima gamtinių dėsnių 
pančius. Todėl Jo stebuklai priverčiamosios ir apspren- 
džiamosios galios neturi, nes ne šiam reikalui jie yra 
daromi. Jeigu Kristus gydė ligonius, prikėlė mirusius, iš- 
varė velnius, tai visais atvejais Jis norėjo padaryti ne 
tik stebuklą, vadinasi, parodyti nuostabų ženklą, bet ir 
išgydyti ligonius, prikelti mirusius ir išvaryti velnius. Kiek- 
vienu savo stebuklu Kristus siekė gėrio — dvasinio ir 
fizinio pagal konkretų reikalą. Žmonės gerai žinojo šitą 

pagrindinę Kristaus mintį ir garbino Jį kaip žmonijos 
geradarį, kaip įvykdytoją visų anų mesianiškųjų lūkes- 
čių, kurie taip labai buvo gyvi visoje Izraelio tautoje. 
Bet pats Kristus ne kartą net draudė stebuklą patyrusiems 
apie jį pasakoti. Išgydęs kurčią nebylį, „jis liepė niekam 
to nesakyti" (Mk 7, 36). Persikeitęs ant kalno apaštalų 
akivaizdoje, „jis griežtai jiems uždraudė tai kam nors apie 
jį sakyti" (Mk 8, 30). Tačiau evangelijos būdingai pa- 
stebi, kad juo Kristus labiau draudė apie Jo stebuklus 
kalbėti, „juo labiau jie skelbė ir juo labiau stebėjosi sa- 
kydami: Jis visa gerai padarė; jis daro, kad kurtiniai gir- 
di ir kad nebyliai kalba“ (Mk 7, 37). Gelbstimoji Pasiun- 
tinybė buvo visiems aiški ir suprantama. 

Tačiau Jį kaip Dievą žmonės turėjo pripažinti laisvai 
pagal savo sąžinės apsisprendimą. Jis pats ne vieną kartą 
tokio apsisprendimo reikalavo iš tų, kurie norėjo pasi- 
naudoti Jo dieviškąja galybe išsigelbėti iš kančios ar iš 
vargo. Jie turėjo pirma tikėti į Kristaus dieviškumą, va- 
dinasi, pirma laisvai už Jį apsispręsti, o tik paskui Jis 
leido šiai galybei veikti ir žmones vaduoti. Jo mokiniai 
taip pat visą laiką suabejodavo Jo dieviškąja Pasiunti- 
nybe. Vaikščioję su Juo trejetą metų, girdėję nuolatos 
apie Jo kančią, mirtį ir prisikėlimą, pamatę Jį prikaltą 
ant kryžiaus, jie išsiskirstė nešini tiktai pirmykščio ti- 
kėjimo likučiais. Keliaujančiųjų į Emausą mokinių ato- 
dūsis: „O mes tikėjomės, kad jis atpirksiąs Izraelį“ (Lk 
24, 21) gali būti motto visiems Kristaus sekėjams, mačiu- 
siems Jo mirtį. Kai Sekmadienio rytą šventosios moterys 
nuėjo pas Jėzaus kapą ir rado jį tuščią, o angelą sėdintį 
kojūgalyje ir sakantį: „Jo čia nėra; Jis prisikėlė“ (Lk 
24, 6), ir kai „sugrįžusios nuo kapo jos paskelbė visa tai 
vienuolikai ir visiems kitiems“ (ibid. 9), „tos žinios pa- 
sirodė jiems lyg tuščios pasakos, ir jie joms netikėjo“ 
(ibid. 11). Tik pasirodęs pats Kristus „vienuolikai, kai jie 
sėdėjo už stalo“ (Mk 16, 14), galų gale juos įtikino, kad 
Jis iš tikro yra gyvas, kaip buvo sakęs. Tačiau Jis čia 
pat „prikišo jų netikėjimą ir širdies kietumą“ (ibid.). Be 
abejo, šitas priekaištas yra žmogaus silpnybės papeiki- 
mas. Tačiau Jis yra sykiu nurodymas, kad Kristaus ste- 
buklai, nors jų apaštalai ir mokiniai buvo regėję labai 
daug, žmogiškosios sąžinės neprivertė ir jos neapsprendė. 
Tikėjimas į Kristų buvo ir pasiliko laisvas, gresiamas abe- 
jonių, svyravimų ir net visiško žlugimo. Geradariškas ste- 

buklų pobūdis buvo jų nuostabumą pridengęs karitatyvi- 
ne skraiste ir todėl palikęs žmogui laisvę. 
Apsisprendimas už Kristų turėjo kilti iš Jo žodžio. 
Kristus kalbėjo dieviškus žodžius. „Aš ne pats iš savęs 
kalbėjau; Tėvas, kurs mane siuntė, jis man davė palie- 
pimą, ką turiu sakyti ir skelbti“ (Jn 12, 49). Ir savo žodį 
Jis statė pirmoje vietoje. Į jį Jis reikalavo tikėti paste- 
bėdamas, kad kas „nepriima mano žodžių, turi savo tei- 
sėją: žodžiai, kuriuos aš kalbėjau, teis jį paskučiausią 
dieną“ (ibid. 48). Ir tiktai paskui, tiktai antroje vietoje 
Jis nurodė į savo darbus: „Jei nenorite manim tikėti, tai 
tikėkite darbams“ (Jn 10, 38). Žodžiai, arba idėja, Kristui 
stovi pirmoje vietoje. Todėl Jis savo žodžius ir pabrėžia, 
teikdamas jais žmogui amžinojo gyvenimo. Tiktai pas- 
kui eina darbai kaip žodžių apraiška. Kristaus tvarkos 
stebuklas yra tikėjimo išvada. Tai Jis pats yra ne sykį 
pastebėjęs, reikalaudamas tikėjimo prieš stebuklą ir skelb- 
damas, kad net kalnai persikels iš vietos į vietą, jei tikė- 
jimas bus stiprus. Stebuklas kaip toks dar nerodo ste- 
bukladario dieviškumo. Stebuklą padaryti gali tas, kas 
yra aukštesnis už gamtą, vadinasi, kas gali valdyti gam- 
tos jėgas. Tuo tarpu dieviškas yra tas, ką pats Dievas yra 
siuntęs ir kas veikia Dievo vardu, vykdydamas Jo valią. 
Kristus, kaip Dievas, buvo aukštesnis už gamtą ir todėl 
darė stebuklų. Tačiau Jis žinojo, kad stebuklų skalė yra 
žymiai platesnė už dieviškumo skalę. Todėl Jis įspėjo 
žmones saugotis netikrų kristų, kurie taip pat pajėgs da- 
ryti didelių ženklų ir stebuklų, tačiau kurie nepajėgs tar- 
ti dieviškojo žodžio ir vykdyti dangiškojo Tėvo valios. 
Stebuklas atskleidžia jėgą, bet pats savimi neparodo šal- 
tinio, iš kurio ši jėga kyla. Tuo tarpu žodyje apsireiškia 
sakančiojo esmė. Dieviškus žodžius gali tarti tiktai Dievas. 
Dieviškąją tvarką gali skelbti tik tas, kurį Dievas yra 
siuntęs. Todėl žodis ir buvo pirmoji priemonė, kuria 
Kristus naudojosi. Tik antrojoje vietoje Jam buvo ste- 
buklas, tačiau ir tai ne tik kaip nuostabus ženklas, bet 
ir kaip Jo dieviškosios meilės žmogui apraiška. Iš šitų 
nepaprastos meilės darbų žmonės galėjo pasidaryti iš- 
vadą, kad ir jų Autorius turįs būti ne paprastas žmogus, 
bet Dievo siųstasis. Dėl kurių nors priežasčių netikėdamiį 
Jam pačiam, jie vis dėlto galėjo tikėti bent Jo darbams. 
Tačiau dėl darbų kilęs tikėjimas jau buvo ilgesnio mąs- 
tymo išvada, refleksijos ir analizės padaras, todėl taip 
pat laisvas savo esme. Kiekvienu tad atveju Kristaus dar- 

bai žmogaus sąžinės laisvės nežalojo ir jos apsisprendimo 
nenaikino. Per savo darbus Kristus norėjo parodyti ne 
lik savo jėgą, bet ir savo meilę. Tuo Kristaus stebuklas 
ir skiriasi nuo inkvizitoriaus karalystėje priimto ir vyk- 
domo stebuklo, 

Tas pat yra ir su paslaptimi. Paslapčių įvedimą į savo 
santvarką inkvizitorius taip pat kildina iš paties Kristaus 
žygio. Kalbėdamas apie reikalą turėti sąžinės ramybę, ink- 
vizitorius pastebi, kad stiprieji ir išrinktieji galbūt ir ga- 
li gyventi nešiodamiesi nerimą savo širdyje, tačiau mili- 
jonai silpnesniųjų tokio nerimo pakelti negali. Jie rei- 
kalauja šitą nerimą pašalinti ir turėti sąžinės ramybę. 
Čia inkvizitorius lyg ir pradeda prikaišioti Kristui, esą 
šis turbūt tų milijonų nemylįs, kad nesiryžtąs duoti jiems 
dvasios ramybės. „Argi kalti — sako inkvizitorius, — yra 
visi kiti silpni žmonės, jeigu jie negali pakelti tiek, kiek 
stiprieji? Argi kalta yra silpna siela, jeigu ji nepajėgia 
priimti į save tokios baisios dovanos? Argi iš tikro būtų 
teisinga, jeigu Tu būtum atėjęs tik pas išrinktuosius ir tik 
dėl išrinktųjų? Jeigu taip yra, tai yra paslaptis, ir mes 
neprivalome tai suprasti. Bet jeigu tai yra paslaptis, va- 
dinasi, mes buvome teisūs skelbdami, kad svarbiausia 
yra ne laisvas širdies apsisprendimas, ne meilė, bet pas- 
laptis, kuriai žmonės turi aklai nusilenkti net ir eidami 
prieš savo sąžinę". Kitaip sakant, paslaptis atsistoja inkvi- 
zitoriaus sukurtos tvarkos visų vertybių viršūnėje. Žmo- 
gaus tikėjimą palaiko ne apsisprendimas, ne meilė, bet 
paslaptis. Net jeigu žmogus ir jaustų, kad šita paslaptis 
eina prieš jo giliausius įsitikinimus, kad jis, klausydamas 
paslapties, elgiasi ne taip, kaip reikalauja jo sąžinė, jis 
vis tiek turi šiai paslapčiai nusilenkti, nes ji yra paslap- 
lis, vadinasi, protui neprieinamas ir nesuvokiamas daly- 
kas. Jos turinio žmogus suprasti negali, todėl turi paklus- 
ti aklai. Paslaptis inkvizitoriui yra vertybė ne savo turi- 
niu, bet savo paslaptingumu. Žmogus turi jai nusilenkti 
ne dėl to, kad jis tuo tarpu, šiame žemės buvimo kelyje 
paslapties suprasti nepajėgia, bet dėl io, kad jis neprivalo 
jos supiasti. Paslapties turinys inkvizitoriaus gyvenime 
yra amžinai žmogui uždarytas. Paslaptis stovi viršum žmo- 
gaus ne dėl jo faktinės prigimties negalios, bet iš esmės. 
Paslapties paslaptingumas yra tasai pradas, kurį inkvizito- 

rinis žmogus kuo labiausiai vertina ir kurio jis kuo labiau- 
siai ieško. Žmogų inkvizitoriaus tvarkoje paslaptis ap- 
sprendžia ne tuo, ką ji išreiškia, vadinasi, ne materialiniu 
savo turiniu, bet tuo, kuo ji žmogui yra neprieinama, va- 
dinasi, formalinių savo pradu, savo nesuvokiama paslap- 
tinga forma. Paslaptys inkvizitoriaus karalystėje yra su- 
absoliutinamos ne ta prasme, kad jos išreikštų absoliutinį 
turinį, bet tuo, kad jos yra įamžinamos savo nesuvokia- 
mume. Inkvizitorius skelbia paslaptis, niekados nežadėda- 
mas jų atskleisti. 

Tuo tarpu Kristaus tvarkoje paslaptis turi visai kitos 
prasmės. Paslaptis Kristui yra vertinga ne savo paslap- 
tingumuų, bet savo turiniu, kuris joje glūdi. Paslaptingu- 
mas yra tiktai laikinė, praeinanti paslapties savybė, kilusi 
dėl nuodėmingo žmogaus proto netobulumo. Malonės ne- 
apšviestas ir dieviškojo pirmavaizdžio neperkeistas protas 
nepajėgia ligi gelmių suvokti to, kas yra dieviškajame 
gyvenime. Todėl paslapčių buvimas Kristaus moksle yra 
aiškus ir visai natūralus dalykas. Ir vis dėlto Kristus ne- 
atsisako apie aną mums nesuvokiamą dieviškąjį gyveni- 
mą kalbėti ir jo turinį žmonėms skelbti. Tiesa, žmonės 
ne viską šiame skelbime supranta. Jie ne viską gal supran- 
ta taip, kaip Kristus norėtų. Pačios gelmės lieka nuo jų 
dvasios akių uždaros. Proto analizė ir refleksija atsiduria 
galų gale į neperžengiamą sieną. Iš to ir kyla paslaptis. 
Tačiau Kristus šito paslapties paslaptingumo nesuabsoliu- 
tina ir jo nejamžina. Jis aiškiai pastebi: „Dar daug aš 
turiu jums pasakyti, bet dabar jūs negalite pakęsti. Kada 
gi ateis ta tiesos Dvasia, ji jus įves į visokią tiesą“ 
(Jn 16, 12). Ir kitoje vietoje: „Ramintojas, Šventoji Dva- 
sia, kurį Tėvas atsiųs mano vardu, išmokys jus visko“ 
(Jn 14, 25). Paslapties buvimo Kristus neneigia. Žmogaus 
proto negalia pakelti dieviškąją tiesą Kristui yra aiški. Ši- 
ta negalia paslapčių buvimą Jis kaip tik ir pagrindžia. Bet 
čia pat Jis priduria, kad Jis atsiųs Sventąją Dvasią, kuri 
protą apšvies, prigimties negalią pašalins, ir tada žmogui 
pasidarys aiški kiekviena tiesa. Tada nesuvokiama pas- 
lapties forma pranyks, ir absoliutinis turinys galės būti 
žmogaus suprastas ir pamiltas. Dabar mes dieviškąjį gy- 
venimą regime tarsi veidrodyje, paskui regėsime taip, 
kaip jis yra savyje. Dabar mes suvokiame jo tik atolau- 
žas, paskui suvoksime pačią jo esmę. Tai yra galutinis ir 
atbaigiamasis Šventosios Dvasios uždavinys. Todėl paslap- 
ties paslaptingumą Kristus ne tik nelaiko vertybe, bet 

priešingai — šitas paslaptingumas Jam yra silpnybė, už- 
dengianti nuo žmogaus dieviškąjį turinį, neleidžianti jam 
tobulai jo pažinti ir todėl nė tobulai pamilti. Pažadas at- 
siųsti Šventąją Dvasią buvo padarytas pašalinti šiai silp- 
nybei ir panaikinti paslapties paslaptingumui. 

Be abejo, kol žmogus pasilieka šioje tikrovėje, tol jo 
prigimtis yra tik sustiprinama, bet neperkeičiama. Todėl 
ir paslapties paslaptingumas čia yra tiktai sumažinamas, 
bet visiškai nepanaikinamas net ir Šv. Dvasios atsiunti- 
mu. Dieviškosios malonės apšviestas protas supranta žy- 
miai daugiau ir siekia žymiai giliau negu tada, kai jis 
vadovaujasi tiktai grynu savo prigimties veikimu. Vis 
dėlto net ir tokiu atveju jis supranta ne viską ir ne ligi 
gelmių. Šv. Paulius yra pasakęs, kad šioje tikrovėje mes 
pažįstame dalimis, ir tuo esmingai išreiškė šios tikrovės 
pažinimo būdą, kurio nepanaikino nė Šv. Dvasia. Tačiau 
kai žmogus bus perkeistas, kai jo prigimtis bus galutinai 
išskaistinta ir išvaduota iš visų netobulybių, tada jis pa- 
žins Būtį taip, kaip ji yra savyje, tada jis atsistos priešais 
ją ir regės ją veidas į veidą. Perkeistajame gyvenime 
paslapčių nebebus, Paslaptys yra tik praeinantis šios tik- 
rovės dalykas, Jų paslaptingumas kyla ne iš jų turinio, 
bet iš mūsų laikinio silpnumo, Dievas nepridengia savęs 
tyčiomis, kad mes Jo nematytume. Jis nėra apgavikas — 
Deus deceptor,— kurio taip bijojo Descartes. Priešingai, 
Jis yra „tikroji šviesa, kuri apšviečia kiekvieną žmogų, 
ateinantį į šį pasaulį" (Jn 1, 9). Jis duoda mums savo tie- 
sos tiek, kiek mes, būdami neperkeisti, pajėgiame pa- 
kelti. Todėl Bažnyčia nuo pat pirmųjų amžių meldžiasi: 
„Šventosios Dvasios atėjimu sustiprink mumyse tiesą; ap- 
reikšk mums tai, ko mes nežinome; papildyk tai, ko 
mums trūksta; sustiprink mūsų žinojimą“ (Const. apost.). 
Inkvizitoriaus tvarkoje šitokia malda būtų nesąmonė. Ji 
reikštų pastangas pašalinti vieną iš kertinių jo tvarkos 
ramsčių. Prašyti apreikšti tai, ko mes nežinome, yra tas 
pat, kas prašyti pašalinti paslapties paslaptingumą ir tuo 
pačiu pašalinti užtvarą tarp vykdomų darbų ir sąžinės 
sprendimo. Bet šitą užtvarą pašalinus, griūtų visa inkvi- 
zitoriaus karalystė. Kad paslaptis savo paslaptingumu 
kliudo sąžinei spręsti, kad ji lenkia žmogų aklai paklusti, 
yra aiškus, jau anksčiau minėtas dalykas. Inkvizitorius 
šitą kliūtį bei šitą aklumą įamžina ir suabsoliutina. Tuo 
tarpu Kristus siunčia Šventąją Dvasią jam nugalėti. Kaip 
stebuklas nėra pagrindinis bei pirmaeilis Kristaus dieviš- 


178 


kumo įrodymas, taip paslaptis nėra pagrindinis Jo moks- 
lo pradas. Kai net ir Šv. Dvasios malonių patyręs žmo- 
gus nepajėgia ligi gelmių suvokti dieviškojo gyvenimo tu- 
rinio, tegul jis priima šį turinį, kad ir tamsų, nes jį skel- 
bia pats Dievas. Tačiau tegul jis žino, kad tas pats Dievas 
pašalins tamsą ir atskleis save taip, kaip Jis yra savyje. 
Inkvizitoriaus kelias veda į neperskverbiamą tamsą. Kris- 
taus kelias veda į absoliutinę šviesą ir į absoliutinį aišku- 
mą. Inkvizitorius paslaptingumo uždangą kiekvieną kartą 
vis labiau stiprina ir daro ją storesnę. Kristus Šv. Dvasios 
veikimu šią uždangą vis labiau silpnina tiek atskiro žmo- 
gaus, tiek ir visos žmonijos gyvenime, kol, perkeitęs visą 
pasaulį, ją visiškai nuims. Kristaus tvarkoje paslaptis įsi- 
jungia į eilę tokių dalykų, kaip skausmas, kančia, mir- 
tis, klaida, kurie visi turės būti galutinai nugalėti ir iš 
perkeistosios tikrovės pašalinti. Inkvizitorius, palikdamas 
žmogų amžinai šioje tikrovėje, savaime palieka ir paslap- 
ties paslaptingumą, kuriuo tarsi tankia skara apgaubia 
sąžinę ir ją dusina. Kristus, vesdamas žmogų į antgam- 
tinę tikrovę, šią skarą vis labiau nutraukia ir vis daugiau 
leidžia žmogui paregėti nepridengtą dieviškąjį turinį. Čia, 
kaip ir stebuklo atveju, inkvizitorius pasirodo esąs tikra 
Kristaus priešginybė. 

Apie autoritetą inkvizitorius ilgame savo pasiteisinime 
nekalba ir jo įvedimo į savo karalystę nepagrindžia. Jis 
tiktai jį pamini šalia stebuklo ir paslapties. Tačiau jau pats 
sugretinimas mums leidžia nujausti, kad ir inkvizitorinis 
autoritetas yra skiriamas tam pačiam reikalui, būtent są- 
žinei nuraminti; kad ir jo prasmė yra ta pati, kaip ste- 
buklo ir paslapties. Iš visos inkvizitoriaus kalbos aiškėja, 
kad autoritetas jo tvarkoje yra grynai formalinis dalykas. 
Jis yra atremtas ne į objektyvinę būties sąrangą, bet į 
gryną žmogiškąją valią. Inkvizitorius ką nors leidžia ar 
draudžia ne dėl to, kad to reikalautų objektyvinė tvarka, 
pati žmogaus ar pasaulio prigimtis, bet dėl to, kad jis taip 
nori. Dėstydamas savo nusistatymą leisti žmonėms nusi- 
dėti, jis būdingai pastebi: „Ar mes nemylėjome žmonijos, 
kai kukliai pripažinome jos bejėgiškumą, mielai paleng- 
vinome jos naštą ir silpnai jos prigimčiai net nusidėti lei- 
dome, bet tik su mūsų sutikimu“. Ir kitoje vietoje: „Mes 
leisime jiems nusidėti... Mes pasakysime jiems, kad pas- 
kui kiekvieną nuodėmę eina ir atleidimas, jeigu tik nuo- 
dėmė yra daroma su mūsų sutikimu“. Inkvizitoriaus su- 
tikimas ar nesutikimas yra nuodėmės pagrindas. Nuodė- 

mė yra visa, ko inkvizitorius neleidžia, ir gera yra visa, 
ką jis leidžia. Formalinis inkvizitoriaus apsprendimas vie- 
nus veiksmus padaro nuodėmingais, kitus pateisina. Ob- 
jektyvinė būties sąranga čia išnyksta ir jokios reikšmės 
žmogaus veiksmų dorumui neturi. 

Šitas inkvizitorinės etikos kampelis meta šviesos ir į 
visą autoriteto problemą. Savo autoritetu inkvizitorius nie- 
kam neatstovauja ir juo nieko neišreiškia. Jis kalba tiktai 
pats iš savęs, iš savo laisvės, iš savo noro, kuriuo ap- 
sprendžia visą žmonių gyvenimą. Jo diktuojamos elgesio 
taisyklės išreiškia ne už jo ir už žmonių stovinčią objek- 
tyvinę būtį, kurioje ir jis, ir jo valdomi žmonės dalyvau- 
ja, bet tiktai gryną jo paties nusistatymą. Inkvizitoriaus 
autoritetas yra nerišamas ir nesaistomas. Jis yra gryna jo 
sauvalia. Tuo tarpu kiekviena sauvalia yra grynai forma- 
linė. Taip noriu, taip ir turi būti, „sic volo, sic iubeo“, 
yra sauvalios ir sykiu inkvizitorinio autoriteto dėsnis. 

Savaime aišku, kad šitoks sauvalinis autoritetas sulau- 
žo ir pavergia žmogaus sąžinę. Sąžinė yra laisva tik tada, 
kai ji gali vertinti ir spręsti. O spręsti ir vertinti ji gali 
tik tada, kai jai yra įmanoma žmogaus elgesį palyginti 
su per ją bylojančiomis objektyvinėmis normomis, esan- 
čiomis pačioje būtyje. Tuo tarpu sauvalinis autoritetas 
šitas normas pridengia neperskverbiama tamsa. Inkvizito- 
riaus autoritetu vaduodamasi, sąžinė sugeba žmogaus 
veiksmus palyginti tiktai su šito autoriteto paskelbtais dės- 
niais. Toliau eiti ji nepajėgia, nes už šito autoriteto stovi 
nebe objektyvinė būtis, bet gryna laisvė, neapskaičiuoja- 
ma ir neišmatuojama, Todėl čia sąžinė yra priversta nu- 
tilti, nusilenkti inkvizitoriaus žodžiui ir išsižadėti savo 
sprendimo. Fo:malinis autoritetas yra tikriausia priemo- 
nė sąžinei pavergli. Juo todėl inkvizitorius ir naudojasi. 

Tuo tarpu Kristaus tvarkoje autoritetas turi visai kitokį 
pagrindą. Čia jis yra atremtas į objektyvinę būtį. Kristus 
turi absoliutinį autoritetą. Žmonės — visi be išimties — 
turi Jam paklusti. Tačiau šio autoriteto pagrindas yra 
grynai objektyvinis, būtent Kristaus dieviškumas. Žmo- 
nės turi Kristaus klausyti todėl, kad Jis yra Dievas, va- 
dinasi, kad Jis yra pali Tiesa ir pats Gėris. Kristus pag- 
rindžia ir apsprendžia savo įsakymus ne formaline savo va- 
lia, ne formaliniu noru, bet dieviškuoju absoliutiniu turi- 
niu, dieviškąja absoliutine būtimi, kaip Tiesos ir Gėrio pil- 
nybė, kurioje mes dalyvaujame ir kurios atšvaitos mes esa- 
me. Mes klausome Kristaus ne todėl, kad Jis taip nori, bet 

todėl, kad jis reikalauja iš mūsų to, ko reikalauja iš mūsų 
pačių giliausia idealinė prigimtis. Juk Jame mes gyve- 
name ir veikiame. Juk pagal Jį mes esame sukurti. Juk 
Jis yra „pirmgimis pirm viso sutvėrimo“ (Kol 1, 15). Ki- 
taip sakant, Kristus yra mūsų pirmavaizdis, tuo pačiu mū- 
sų būties pagrindas ir reiškėjas. Todėl ką Jis sako, 
tuo pačiu sakome ir mes giliausia savo esme. Jo norai 
yra sykiu ir giliausi mūsų pačių norai. Jo žodžiais pra- 
byla giliausia žmogiškosios esmės sąranga, kurią kiek- 
vienas nešiojame savyje ir kuri šioje tikrovėje nepajėgia 
išeiti aikštėn. Todėl ir reikia Kristaus klausyti. Neklausyti 
Kristaus reiškia neklausyti savo būties pirmavaizdžio ar- 
ba giliausiojo ir esmingiausiojo savo paties Aš. Tiesa, 
Kristaus žodžių ar įsakymų negalima išmatuoti kuria nors 
aukštesne šalia Jo esančia būtimi, kadangi Jis pats yra 
Būtis aukščiausia ir pilniausia prasme. Šiuo atžvilgiu Kris- 
tuje formalinis ir materialinis autoriteto pagrindas susilie- 
ja ir sudaro neaiskiriamą vienybę. Tačiau logiškai mes 
vis dėlto galime skirti Kristų kaip Būties reiškėją, jos 
turėtoją ir jos vykdytoją, ir Kristų kaip formaliai kal- 
banti, įsakaniį ir reikalaujantį. Ir štai, girdėdami Kristaus 
įsakymus bei reikalavimus, mes kaip tik ir žinome, kad 
Jis visa tai daro ne pagal savo formalinį nusistatymą, bet 
pagal Jame esančios būties reikalavimus. Kitaip sakant, 
Kristus žemėje pasirodo ne tam, kad įvykdytų savo va- 
lą, bet tam, kad išgelbėtų žmogų ir atstatytų jo prigim- 
ti. Todėl visi jo paskelbti dėsniai kyla iš šitos prigim- 
ties. Kristus visados kalba kaip Būties atstovas. Jis pats 
yra šios Būties autorius. Jis ją sukūrė taip, kaip norėjo. 
Bet sykį sukūręs tokią, ne kitokią, jis ją apsprendžia jos 
pačios giliausio plano ir giliausio pirmavaizdžio, kuriuo 
Jis Pats yra, dėsniais bei reikalavimais. Todėl Kristaus au- 
toritetas yra ne viršinis formalinis, bet vidinis materiali- 
nis; materialinis ta prasme, kad savo valia Kristus išreiš- 
kia objektyvinę būtį; vidinis ta prasme, kad Jo valia gi- 
liausia esme yra mūsų pačių idealinio principo valia. 
Kristus kalba absoliutinės objektyvinės būties ir tuo būdu 
mūsų pačių vardu, nes mes iš šitos būties kylame ir joje 
laikomės, kaip vynmedžio šakelė laikosi vynmedyje. 
Štai kodėl Kristaus autoritetas žmogaus sąžinės nepa- 
vergia ir jos laisvo sprendimo neužmuša. Jeigu Kristus ką 
nors leidžia, tai tą leidžia ir mūsų sąžinė, nes tai ati- 
tinka giliausią mūsų pačių prigimtį. Jeigu Kristus ką nors 
draudžia, tai tą draudžia ir mūsų sąžinė, nes tai ardo 

mūsų būtį. Nuodėmė kyla ne todėl, kad tą ar kitą veiksmą 
Kristus būtų uždraudęs, bet todėl, kad tas ar kitas veiks- 
mas būtiškai, ontologiškai yra blogas ir kaip tik todėl 
Kristaus uždraustas. Todėl nuodėmės leisti nė pats Kris- 
tus negali, nes šitoks leidimas reikštų paneigimą giliau- 
sios idealinės mūsų prigimties ir tuo pačiu Kristaus pa- 
neigimą, nes giliausia mūsų prigimtis kaip tik Kristumi 
laikosi. Leisti nuodėmę reiškia paneigti Dievą. Tai gali 
inkvizitorius, nes jis į Dievą netiki, bet to negali Kris- 
tus, kuris pats yra Dievas. Formalinis sutikimas ar nesu- 
tikimas gali turėti lemiančios reikšmės inkvizitoriaus ka- 
ralystėje, tačiau jis turi tik antraeilės reikšmės Kristaus 
Karalystėje, kurioje viską apsprendžia pati būtis, besilai- 
kanti Dievuje kaip savo šaltinyje. Kristaus reikalavimai, 
palyginti su mūsų sąžinės reikalavimais, yra vienas ir las 
pats dalykas. Jeigu sąžinės balsas yra mūsų pirmavaiz- 
džio balsas, tai tuo pačiu, konkrečiai kalbant, jis yra 
Kristaus balsas, nes juk Kristus yra mūsų pirmavaizdis. 
Jokio skirtumo ir jokios priešginybės tarp sąžinės ir Kris- 
taus būti negali. Todėl ir Kristaus reikalavimai sąžinės 
nepavergia ir nepriverčia, nes per ją byloja Jis pats. O 
jeigu kartais dėl dabartinės mūsų prigimties silpnybių 
pasitaiko nesutikimo tarp atskiros sąžinės sprendimo ir 
Kristaus nustatytos tvarkos, pats Kristus per savo Bažny- 
čią liepia klausyti savo sąžinės, nes ji yra artimiausioji 
dorinių veiksmų norma, todėl ji pirmoji apsprendžia visą 
mūsų elgesį. Tai yra pagrindinis krikščioniškosios etikos 
dėsnis, kuriame išeina aikštėn didžiausioji pagarba žmo- 
gaus asmens laisvei, nelaužoma net objektyvinės klaidos 
ar objektyvinio blogio atveju. 

Šitoks materialinis ir vidinis autoriteto pobūdis glūdi 
visoje sukurtoje Kristaus tvarkoje, Kristaus įsteigtas au- 
toritetas žemėje taip pat kalba ne iš savo laisvės, ne iš 
sauvalios, bet iš objektyvinės būties, iš dieviškosios sant- 
varkos. Bažnyčios skelbiami dėsniai saisto žmones ne to- 
dėl, kad jų skelbėjai taip nori, bet todėl, kad šitie dės- 
niai yra semiami iš žmogaus asmens ar bendruomenės 
prigimties, kad jie yra mūsų pačių gyvenimo dėsniai. Kaip 
raudona lempelė gatvėje pavojų važiuojantiems ne suku- 
ria, bet tik nurodo, taip ir Bažnyčia savo draudimu ar 
leidimu dorybių ar nuodėmių nesukuria, bet tik atkreipia 
žmonių dėmesį, kur jos yra. Todėl Bažnyčios autoritetas 
yra sujungtas su nepaprastu atsakingumu. Įpareigodamas 
žmones sąžinėje, šis autoritetas ir pats turi šventai žiūrėti, 

kad jo skelbiami dalykai būtų objektyvinės dieviškosios 
santvarkos išraiškos, o ne jo valios norai. Kitaip šis au- 
toritetas, vietoje buvęs Kristaus Karalystės priemonė, ga- 
li virsti inkvizitoriaus darbo sustiprinimu. Nėra abejo- 
nės, kad istorijos eigoje, sumažėjus kai kuriais tarpsniais 
atsakingumo jausmui, materialinis vidinis autoritetas kar- 
tais virsta viršiniu formaliniu autoritetu, Tačiau visados 
tai yra iškrypimas, kuris dieviškos Apvaizdos nuolat yra 
atitiesiamas. Grynas iormalinis autoritetas Bažnyčioje yra 
prasilenkimas su Šventąja Dvasia. Inkvizitorius kaip tik 
nori visą savo valdžią pastatyti ant šitokio autoriteto ir 
tuo pačiu sukurti antikristinę karalystę iš esmės, kurioje 
būtų žiūrima ne to, kas sakoma, bet to, kas sako. Tuo 
tarpu Kristaus Karalystėje pagrindinės reikšmės turi tu- 
rinys (ką sako), bet ne formalinė kieno nors valia (kas 
sako). Net jeigu angelas, pastebi šv. Paulius, nužengtų 
iš dangaus ir skelbtų ką kita, negu apaštalai yra skelbę, 
reikia netikėti. Kristaus paliktas Bažnyčiai mokslas yra 
žmogaus bei pasaulio giliausios esmės išraiška, todėl yra 
nekintamas per amžius, kaip nekintamas yra Dievas, ku- 
ris šitą esmę savyje laiko. Todėl autoritetas yra tik tas, 
kuris šitą mokslą reiškia ir jį skelbia. Visa, kas su šiuo 
mokslu susikerta, tuo pačiu susikerta su būtimi ir su mūsų 
sąžine. Formaliai jis gali būti ir didžiausias autoritetas, 
bet jo reikia neklausyti kaip ano anatemos angelo. 
Visa šita ilgoka sklaida mums parodė skirtumą tarp 
tų pačių priemonių, naudojamų ir Kristaus, ir inkvizito- 
riaus, Stebuklas, paslaptis ir autoritetas yra ir Kristaus, ir 
inkvizitoriaus karalystėje, bet ne ta pačia prasme ir ne to 
paties pobūdžio. Kai stebuklas yra išraiška Dievo meilės 
žmogui, tada jis yra Kristaus ženklas ir jo priemonė. Kai 
tačiau jis yra tik antžmogiškosios galybės įrodymas savo 
nuostabumu, tada jis yra antikristo ženklas. Kai paslaptis 
yra išraiška dieviškojo turinio prigimtam, malonės neap- 
šviestam protui, tada ji yra Kristaus mokslo pradas. Kai 
ji yra tik išraiška paties paslaptingumo bei nesuvokia- 
mumo, ji yra antikristo karalystės priemonė. Kai autori- 
letas yra išraiška objektyvinės idealinės tikrovės, atrem- 
tos į dieviškąjį jos pirmavaizdį, jis yra Kristaus tvarkos 
dalykas. Kai jis yra tik formalinės valios išraiška, jis yra 
antikristinė priemonė. Visi šie trys dalykai, visos šios 
trys didžiosios galybės, kaip jas vadina inkvizitorius, tu- 
ri dvi puses: materialinę ir formalinę. Darbas ir nuosta- 
bumas stebukle, turinys ir nesuvokiamumas paslaptyje, 


183 


norma ir valia autoritete. Kristus atsiremia ir pabrėžia 
visų šių galybių materialinę pusę: darbą, gelbstimąjį ir 
geradarišką, stebukle; dieviškąjį turinį paslaptyje; būties 
normas autoritete. Inkvizitorius atsiremia ir pabrėžia for- 
malinę visų šių dalykų pusę: nuostabumą stebukle, nesu- 
vokiamumą paslaptyje, valią autoritete. Todėl Kristaus eti- 
ka, jei kalbėsime M. Schelerio terminais, yra materia- 
linė vertybių etika, o inkvizitoriaus etika yra formalinė 
dėsnių bei įsakymų etika. Istorijoje šios dvi etikos eina 
per visus amžius ir grumiasi tarp savęs, kartas nuo karto 
apspręsdamos savo dvasia ištisas tautas ir epochas. Inkvi- 
zitoriaus iormalizmas grumiasi su ontologinėmis Kristaus 
vertybėmis. 


3. VIENYBĖS PROBLEMA 


Du kartu atstumta, dykumų dvasia mėgino gundyti 
Kristų dar trečią ir paskutinį kartą. „Velnias vėl paėmė 
Jį į labai aukštą kalną, parodė Jam visas pasaulio kara- 
lystes bei jų garbingumą ir Jam tarė: „Aš visa tai Tau 
duosiu, jei parpuolęs pagarbinsi mane“ (Mt 4, 8—9). Ta- 
čiau Kristus ir šį sykį atmetė susinaikinimo dvasios pa- 
siūlymą pastebėdamas: „Viešpatį, savo Dievą, tegarbinsi 
ir Jam vienam tetarnausi" (Mt 4, 10). Tarsi patvirtindami 
Jo žodžius, „štai prisiartino angelai ir tarnavo Jam“ (Mi 
4, 11). Gundymai buvo baigti. Trys žodžiai, trys žmo- 
giškieji sakiniai buvo pasakyti, ir visa būsimoji pasaulio 
istorija jais buvo išreikšta. 

Aiškindamas šį pastarąjį gundymą, inkvizitorius at- 
kreipia dėmesį ne tik į žmogaus prigimtyje glūdintį norą 
ką nors garbinti, bet ir į šio garbinimo pasėkas. Jis kelia 
klausimą, kas būtų buvę, jei Kristus būtų iš tikro dykumų 
dvasiai nusilenkęs ir jos siūlomas karalystes bei jų garbę 
paėmęs. Tuomet, be abejo, Jis būtų pasidaręs pasaulio 
Karalius ir visą žmoniją būtų sujungęs į vieną didžiulę 
bendruomenę. „Reikalas sujungti pasaulį į vieną visumą, — 
teigia inkvizitorius — yra trečiasis ir paskutinis dalykas, 
dėl kurio žmonės kankinasi“. Žmonija, inkvizitoriaus nuo- 
mone, visados yra siekusi vienybės. Pasaulyje visados 
yra buvę didelių tautų, kurios turėjusios garbingą istoriją. 
Tačiau juo jos darėsi stipresnės, juo buvo nelaimingesnės, 
nes juo labiau jautė vienybės norą ir sykiu nesugebėjo 
jo patenkinti. Didieji pasaulio užkariautojai, kaip Timū- 
ras, Čingischanas, praėjo tarsi vėjas. Tačiau nesąmoningai 

ir jie siekė žmoniją sujungti. Todėl inkvizitorius ir sako 
Kristui: „Jeigu Tu būtum priėmęs cezarių purpurą, būtum 
įsteigęs pasaulinę imperiją ir visam pasauliui būtum at- 
nešęs taiką“. Tuomet būtų įvykę tai, kas šiandien yra vi- 
sų mūsų ilgesys ir ką mes kartojame liturginėse ir priva- 
tinėse savo maldose: „Dona nobis pacem”. 

Tačiau Kristus atstūmė pasaulio karalystes, kaip jau 
buvo atstūmęs duoną ir sąžinės prievartą. Dykumų dva- 
sia siūlė Jam sujungti pasaulį jėgos keliu. Inkvizitorius 
tai aiškiai pasako: „Anuo metu Tu galėjai paimti cezarių 
kardą. Kodėl Tu atstūmei šią paskutinę dovaną?“ Kardas 
būtų buvęs toji pagrindinė priemonė, kuria pasinaudoda- 
mas Kristus būtų sukūręs pasaulyje vienybę ir užtikrinęs 
taiką. Savo priešus Jis būtų kardu nubloškęs ir sutrynęs. 
Bet Kristus, gindamas laisvą klusnumą ir apsisprendimą, 
negalėjo panaudoti prievartos žmonijos vienybei sukurti, 
kaip Jis jos nenaudojo alkiui patenkinti ar tikėjimui 
įdiegti bei palaikyti. Žmonės turėjo laisvai Juo sekti, lais- 
vai už Jį apsispręsti ir galop laisvai susijungti bendroje 
meilėje ir bendrame tikėjime. Pasaulinė vienybė turėjo 
Kristui būti vidinės meilės karalystė. Kardas ir valdovo 
vainikas buvo prievartos ženklai. Todėl Kristus juos ir 
atstūmė. Jis norėjo būti Valdovas, nes Jam buvo duota 
visa valdžia danguje ir žemėje. Tačiau Jis norėjo valdyti 
ne jėga, bet meile. Po dviejų tūkstančių metų Jo paties 
įsteigtoji Bažnyčia įvedė ypatingą Jo, kaip Karaliaus, 
šventę, kurios liturgijoje ji kartoja paties Kristaus žo- 
džius, pasakytus Pilotui: „Tu pats sakai, aš esu karalius“ 
(Jn 18, 37). Bet čia pat Bažnyčia priduria, kad ši Kristaus 
karalystė yra „ne iš šio pasaulio" (ibid. 36) ir Mišių pre- 
facijoje ją vadina „meilės ir taikos karalyste“. Kristus 
yra Karalius, nes jis yra „Pirmagimis pirma viso sutvėri- 
mo“, „Jis yra Bažnyčios kūno Galva“ ir Jis „yra pra- 
džia". Jo, kaip visos kūrinijos Valdovo, laukimu dvelkia 
visos mesianiškosios pranašystės. Danieliaus regėjimų 
Žmogaus Sūnui „buvo duota valdžia, garbė ir karalystė. 
Jam turi tarnauti visos tautos, giminės ir kalbos. Jo val- 
džia truks amžinai ir niekados nepasibaigs. Niekados Jo 
karalystė nebus sunaikinta“ (Dan 7, 13—14). Izaijas taip 
pat kalba apie kūdikį, kurio petys bus pažymėtos val- 
džia, kuris bus vadinamas Taikos kunigaikščiu ir kuris 
„viešpataus Dovydo soste ir valdys savo karalystę, ją 
sustiprins ir parems teise bei teisingumu amžių amžiams“ 
(Iz 9, 5—6). Tačiau Kristus yra Karalius kita prasme, ne- 

gu Jį norėjo padaryti dykumų dvasia. Dykumų dvasia 
Jam siūlė kardą, vadinasi, vienybę, sukurtą jėgos būdu. 
Tuo tarpu Jis pasiėmė taiką, vadinasi, vienybę, sukurtą 
meilės keliu. 

Užtat kardą ir cezario karūną pasiėmė inkvizitorius. 
„Jau aštuoni šimtai metų, kai mes iš jo pasiėmėme tai, 
ką Tu pasibjaurėdamas atmetei: paėmėme aną paskutinę 
dovaną, kurią jis Tau siūlė rodydamas pasaulio karalys- 
tes. Mes paėmėme iš jo Romą ir cezarių kardą ir beveik 
pasiskelbėme žemės karaliais, nors ligi pat šiol mums 
dar nėra visiškai pavykę šį dalyką galutinai užbaigti... 
O, dar praeis šimtmečiai, pilni laisvos dvasios, mokslo 
ir žudynių. Nes jeigu kas be mūsų imsis statyti Babilono 
bokštą, tas baigs skerdynėmis. Tačiau galop žvėris atšliauš 
prie mūsų, laižys mūsų kojas ir laistys jas kruvinomis 
ašaromis. Tada mes atsisėsime ant žvėries, iškelsime tau- 
rę, ant kurios parašyta „Paslaptis“. Tada galutinai įsikū- 
nys žmonių ramybės ir laimės karalystė“. Inkvizitorius 
nuosekliai paaiškina, kodėl jis paėmė cezarių kardą. „Juk 
kas gi gali valdyti žmones,— sako jis,— jeigu ne tas, kas 
valdo jų sąžinę ir savo rankose turi jų duoną?“ Ir tai 
nėra koks nors inkvizitoriaus teorinis sumanymas. Ne, po- 
linkis nusilenkti tam, kuris turi rankose duoną, glūdi žmo- 
giškojoje prigimtyje. Žmogus trokšta, kad jį valdytų ta- 
sai, kuris duoda Jam valgyti. Tai pasirodė ir Kristaus gy- 
venime, kai Jis vaikščiojo po Palestiną, mokė ir darė ste- 
buklų. Vieną sykį „Jėzus, pakėlęs akis ir pamatęs, kad pas 
Jį ateina didžiausia minia, tarė Pilypui: „Iš kur pirksime 
duonos, kad šitie galėtų pavalgyti“... Pilypas Jam at- 
sakė: „Duonos už du šimtu denarų jiems nebus gana, kad 
kiekvienas gautų kokį truputį" (Jn 6, 5—7). Šio rūpesčio 
pabaiga yra visiems žinoma. Kristus liepė žmones suso- 
dinti žolėje, „ėmė duoną ir padėkojęs padalino sėdėju- 
siems; taip pat ir žuvų, kiek kas norėjo" (Jn 6, 11). Visi 
buvo sotūs, Ir žmonės, „pamatę, kad Jėzus buvo padaręs 
stebuklą, sakė: Jis yra tikrai pranašas, kuris turi ateiti į 
pasaulį" (Jn 6, 14). Ar tai buvo antgamtinės Kristaus Pa- 
siuntinybės atsivėrimas jų dvasiai? Anaiptol! Šiais žo- 
džiais ana Palestinos minia išreiškė tik savo pasitenkini- 
mą, kad tarp jos vaikščioja Tasai, kuris turi galios dau- 
ginti duoną ir tuo būdu neleisti jiems alkti. Ar tad ne 
Jis turi būti jos karalius bei valdovas? Ar ne Jam reikia 
įduoti ir žemiškosios galybės skeptrą? Sumanymas nebu- 
vo tik galimybė, nes „Jėzus žinodamas, kad jie nori at- 

eiti Jo sugauti ir paskelbti karaliumi, vėl pasitraukė pats 
vienas į kalną" (Jn 6, 15). Dykumų dvasia siūlė Jam ce- 
zario karūną kaip atlygį už priklaupimą. Susižavėjusi 
minia mėgino tą pačią karūną uždėti Jam ant galvos kaip 
žemiškosios Jo galybės ženklą. Abu tačiau kartu Kristus 
atmetė šias pasiūlas ir pastangas. Pasotinimas žemiškąja 
duona Jam buvo tik atsitiktinis dalykas. Juo savo Pa- 
siuntinybės Jis nerėmė. Todėl ir valdovo vainiko nepriė- 
mė. 

Užtat inkvizitorius, pasišovęs iš esmės būti gyvybi- 
nio alkio tenkintoju, buvo visai nuoseklus, pasiimdamas 
cezario kardą ir jo purpurą. Nepakelti prie jo kojų gu- 
linčio ir kruvinomis ašaromis raudančio žvėries, tos iš- 
alkusios ir valdovo ieškančios minios, inkvizitoriui ne- 
buvo jokios prasmės. Todėl jis nepasislėpė kalnuose kaip 
Kristus. Jis atsisėdo ant žvėries, tapo jo valdovu, pa- 
lenkė sau aną minią ir tuo būdu pasiryžo sukurti pa- 
saulinę vienybę, sujungti žmones į vieną visuotinę ka- 
ralystę, kurios ligi tol niekas neįvykdė, nors daug kas 
mėgino. Kristus galįs pasilikti su savo išrinktaisiais, ku- 
rie, kaip ir Jis, bėga nuo karūną nešančios masės. Bet 
inkvizitorius būsiąs su visais, nes šie visi trokšta duonos 
ir ramybės. „Mes duosime jiems ramybę“,— teigia inkvi- 
zitorius. Kristaus skelbiamoje meilės karalystėje pavargs- 
ta net stiprieji jos įsikūnijimo belaukdami, kadangi mei- 
lės ryšys yra toks retas šioje tikrovėje. Todėl jie galop 
sukyla prieš Kristų ir paneigia Jo meilę nusilenkdami jė- 
gai. Tuo tarpu inkvizitoriaus karalystėje „visi bus laimin- 
gi: jie nebesukils ir tarp savęs nebesipjaus, kaip jie daro 
Tavo laisvėje“. Sugyvenimas bei klusnumas, laimė bei ra- 
mybė bus inkvizitoriaus karalystės žymės. 

Koks tad yra šitas inkvizitoriškosios karalystės vaiz- 
das? Kaip kuriasi ir kaip išsivysto gyvenimas, kuriame 
vietoje laisvės yra duona, vietoje apsisprendimo — ver- 
giškas klusnumas ir vietoje meilės — prievarta? Kaip at- 
rodo žmogus, išsižadėjęs aukštesnio alkio, savos valios ir 
savos asmenybės? Šitie klausimai yra ne tik teorinio po- 
būdžio. Jie turi ir didelės praktinės vertės. Pastarųjų ke- 
lių šimtmečių gyvenimas ėjo nuolatine inkvizitoriškosios 
karalystės kūrimo linkme. Savo pačių akimis mes regė- 
jome šios karalystės iškilimą. Mes regėjome žmogų, vai- 
nikuojantį karaliais tuos, kurie jam žadėjo duonos; savo 
sąžinę sudedantį į rankas tų, kurie už jį mąstė ir sprendė; 
savo asmenybę paneriantį į kolektyvą tautos, rasės ar kla- 

sės pavidalu, Todėl Dostojevskio legendoje nupieštas ši- 
tokio žmogaus vaizdas yra ne kas kita kaip mūsų dienų 
vaizdas. Inkviziloriaus kaialystė niekados nebuvo pasau- 
lyje tokia ryški ir mums laip artima, kaip dabar. Jos tad 
sklaida gali būti raktas dabarčiai suprasti. 

Iš kitos pusės, inkvizitoriaus karalystė yra viso jo dar- 
bo užbaiga ir vainikas. Joje susibėga visi jo dėsniai, vi- 
sos jo priemonės; joje įvyksta visi jo pažadai. Tai yra 
Objektyvinė išraiška visos inkvizitoriškosios dvasios. To- 
dėl šitos karalystės vaizdas yra reikšmingas ir pačiai žmo- 
gaus prigimčiai suprasti. Ji mums aiškiai ir nenugalimai 
parodo, kuo virsta žmogus, mėgindamas įvykdyti laimę 
šioje tikrovėje, nes inkvizitoriaus karalystė kaip tik ir yra 
toji laiminga šalis, toji utopinė sala, tasai žemiškasis ro- 
jus, kuriam sukurti inkvizitorius skyrė savo ilgą gyve- 
nimą, savo patyrimą ir savo logiką. Šios tad karalystės 
sklaida gali būti raktas ir į žmogiškosios būties paslaptį. 

Nuostabu, kad inkvizitorius savo karalystės konkretaus 
vaizdo ne tik neslepia, bet jį atskleidžia — net ligi smulk- 
menų. Galimas daiktas, dėl to, kad jis kalba Kristui, ku- 
ris vis tiek visa žino. Tačiau, galimas daiktas, ir dėl to, 
kad, praregėjęs visišką savos tvarkos sudužimą, jis pe- 
reina į gilią ir šaltą ironiją, nieko neslėpdamas ir neužtrin- 
damas. Juk visi jo žodžiai, kuriais jis piešia savo karalys- 
tės laimę, skamba kaip nepaprastai skaudus pasityčioji- 
mas iš žmogiškosios prigimties, iš žmogiškosios laisvės ir 
iš žmogiškosios asmenybės. Pradėjęs žmogaus gynimu, in- 
kvizitorius baigė skaudžiausiu žmogaus išjuokimu. Pra- 
dėjęs silpnųjų meile, jis baigė giliausia jų panieka. No- 
rėdamas pasaulį paversti rojumi, jis iš tikro jį pavertė 
pragaru, Demoniškasis melas, klasta ir apgaulė niekur ki- 
tur taip ryškiai neišeina aikštėn, kaip inkvizitoriškosios 
karalystės vaizde. Tie septyni džiaugsmai, kuriuos inkvi- 
zitorius mini kaip sudedamuosius savos karalystės pradus 
ir kuriais džiaugiasi šios karalystės gyventojai, yra ne 
kas kita kaip septyni skausmai, kuriais šaukia bei rauda 
giliausia žmogiškoji būtis, inkvizitoriaus išjuokta, panie- 
kinta ir pavergta. 

Pirmas dalykas, kuris ryšku inkvizitoriaus karalystėje 
ir į kurį jis pats atkreipia Kristaus dėmesį, yra žmonių 
džiaugsmas gūuli savo pačių duoną iš valdovo rankų. 
„Gaudami iš mūsų duoną,— sako inkvizitorius — jie, be 
abejo, žino, kad mes jų pačių savą, jų pačių uždirbtą 
duoną imame ir daliname be jokio stebuklo. Jie žino, kad 

mes akmenų nepaverčiame duona“. Inkvizitoriaus kara- 
lystėje duonos dauginimo stebuklų nėra. Joje duona at- 
siranda tuo pačiu būdu, kaip ir visoje žemiškoje tvarkoje: 
ji yra uždirbama. Inkvizitorius nėra Kristus, kuris suso- 
dintų minias, laimintų duoną bei žuvį ir dalintų, kiek 
kas nori. Jis tik paima pačių žmonių uždirbtą duoną ir 
ją padalina tiems patiems žmonėms. Kur tad yra čia lai- 
mė ir džiaugsmas? Kad Palestinos minios norėjo Kristų 
paskelbti karaliumi, yra suprantama, nes Jis daugino duo- 
ną stebuklingų būdu ir ją padalino neuždirbtą. Tačiau 
kokią laimę skleidžia inkvizitoriaus rankos, dalinančios 
pačių žmonių kaktos prakaitu pelnytą duoną? Į tai at- 
sako pats inkvizitorius: „Iš tikrųjų jie džiaugiasi ne tiek 
duona, kiek tuo, kad jie gauna ją iš mūsų rankų“. Ki- 
taip sakant, ne materialinis sotumas yra inkvizitoriškosios 
karalystės džiaugsmas, bet šito sotumo gavimas iš kito, 
Žmogus visados uždirbo duoną pats sau. Tačiau kol jis šitą 
duoną pergyveno kaip savą, kol jis ją ėmė iš savų ran- 
kų, tol jis nebuvo laimingas, nes buvo laisvas, Tik tada, 
kai jis savo paties uždirbtą duoną atiduoda kitam kaip sa- 
vo nusilenkimo bei kiusnumo ženklą ir kai šitas kitas tą 
pačią duoną jam grąžina atgal kaip savo viršenybės ženk- 
lą, tik tada žmogus džiaugiasi, tik tada jis pasidaro sotus 
ir laimingas, nes tik tada jis parduoda savo laisvę. 
Nusilenkimas kitam ir savęs paneigimas yra pirmasis ink- 
vizitoriško žmogaus džiaugsmas.Nesunku paregėti, kad tai 
yra demoniškas pasityčiojimas iš žmogaus asmenybės. Ta- 
čiau jis yra nuosekli išvada iš žmogaus noro būti lai- 
mingam šioje tikrovėje. Bet sykiu ar tai nėra kritika ir 
visų tų socialinių sistemų bei santvarkų, kurios yra pa- 
siryžusios sukurti šioje tikrovėje sotų ir patenkintą minių 
gyvenimą? Visos šitos sistemos akmenų juk nepaverčia 
duona. Visose jose žmogus turi dirbti labai sunkiai, kad 
užsidirbtų pragyvenimą. Darbas jose virsta viso ko pag- 
rindu. Jos tik paima pačių žmonių uždirbtą duoną ir ją 
padalina savo darbu pelniusiems. Kur tad čia yra ta jų 
didybė, tasai jų pranašumas, kuriuo jos taip giriasi ir ku- 
riuo jos sužavi bei patraukia minias? Kiekvienas žmo- 
gaus pažadas pakeisti šią tikrovę kultūrinėmis ar gam- 
tinėmis priemonėmis yra apgaulė, nes žmogus negali pa- 
didinti savo ūgio nė viena pėda. Šiuo atžvilgiu inkvizito- 
riaus ironija yra labai pamokinanti. 

Iš nusilenkimo kitam kyla džiaugsmas jaustis žemam ir 
menkam, kuris sudaro antrą inkvizitoriškosios karalystės 

gyvenimo bruožą. Inkvizitorius jau anksčiau buvo Kristui 
prikaišiojęs, kad Jis per aukštai žmogų įvertinęs. Kris- 
taus karalystėje žmogus įsivaizduoja esąs kilnus, didingas 
beveik kaip pats Dievas, nes juk pats Kristus yra pavadi- 
nęs jį savo broliu ir draugu. Atpirkimas bei pašventimas 
iškelia žmogų į nepasiekiamas aukštumas. Antgamtinė 
malonė padaro žmogų dievišku. Todėl krikščioniškoji žmo- 
gaus didybė yra nepaneigiamas Kristaus karalystės ženk- 
las. Tuo tarpu inkvizitorius nori žmogų įtikinti, kad jis 
neturi kuo didžiuotis. „Mes jiems įrodysime,— sako inkvi- 
zitorius,— kad jie yra bejėgiai, kad jie yra tik „verksmin- 
kitas. Todėl jie pasidarys mums klusnūs, žiūrės į mus ir 
glausis baimėje prie mūsų kaip viščiukai prie vištos“. 
Inkvizitoriaus karalystėje žmogus pasidaro žemas ir men- 
kas, pasidaro kūdikis savo bejėgiškumu. Ir, kas svarbiau- 
sia, jis džiaugiasi šiuo savo žemumu bei menkumu. „Tuo- 
met,— aiškina inkvizitorius — mes suteiksime jiems tylią, 
kuklią laimę, laimę bejėgių būtybių, nes tokie jie ir yra”. 
Džiaugsmas savo menkyste bus atlyginimas už savo didy- 
bės paneigimą. Be abejo, tai yra skaudus žmogaus išjuo- 
kimas. Žmogus negali būti labiau pažemintas bei panie- 
kintas kaip tada, kai jis džiaugiasi savo menkyste. Toji 
būtybė, kuri yra sukurta maža kuo menkesnė už angelus, 
kuri yra apvainikuota garbe ir šlove (Ps 8), po kurios ko- 
jomis padėta visa kūrinija, pasijunta esanti ne tik silpna 
fiziškai — dvasios didybės atveju šitas jausmas yra nepa- 
tiriamas, — bet menka ir žema dvasiškai. Kaip kūdikis. jis 
glaudžiasi prie kito ne todėl, kad savo nekaltume jis ieško 
meilės bendruomenės, bet todėl, kad savo bejėgiškume jis 
ieško atramos bei pagalbos. Inkvizitorius išaštrina šitą be- 
jėgiškumo sąmonę ligi aukščiausio laipsnio, padaro ją su- 
dedamuoju žmogiškosios būties pradu ir perkelia ją į eti- 
nio pasitenkinimo sritis. Inkvizitoriškas žmogus yra nebe 
asmenybė, bet bejėgė būtybė, anasai Raskolnikovo „dre- 
bantis padaras“, kuris trokšta pasinerti masėje ir džiau- 
giasi, kad yra toksai kaip ir visi kiti. Kas yra sekęs pasta- 
rųjų laikų žmogaus paties savęs pergyvenimą, tas supras 
šį inkvizitoriškojo žmogaus bruožą ir tą sumasėjimo vyks- 
mą, kuris tebetrunka ir šiandien ir kurį Ortega teisingai 
laiko didžiausia mūsosios civilizacijos grėsme. Jeigu šian- 
dien didvyrių nebėra, o yra tiktai choras, tai todėl, kad 
žmogui bejėgių būtybių laimė kolektyve yra saldesnė už 
didvyrio grumtynes su likimu. 

Dar didesne patyčia skamba inkvizitoriaus pasigyrimas, 
kad jo karalystėje žmonės savo skausmą ir savo džiaugs- 
mą paves valdovams ir liūdės arba linksminsis pagal jų 
nurodymus. „Mieguisti ir sustingę jie drebės, kai mes 
pyksime. Jų protas pasidarys kuklus. Jų akys bus linku- 
sios greitai ašaroti kaip vaikų ar moterų. Bet jie taip pat 
lengvai mums mosielėjus linksminsis ir juoksis, džiaug- 
sis ir dainuos vaikiškas daineles“. Inkvizitoriško žmogaus 
liūdesys ar džiaugsmas kyla ne iš jo paties pergyvenimų, 
ne iš jo asmens tragedijos ar palaimos, bet iš valdovo 
nurodymų. Valdovas įsako jam liūdėti ar džiaugtis. Val- 
dovas nurodo šio liūdesio ar džiaugsmo objektą. Išsiža- 
dėjęs savos asmenybės, inkvizitoriškas žmogus turi išsi- 
žadėti ir savų pergyvenimų. Jis yra viską sudėjęs prie 
inkvizitoriaus kojų. Todėl inkvizitorius jam dabar pa- 
renka ir duoda ne tik duonos, bet ir pergyvenimų. Pasi- 
nėręs į masę ir gardžiuodamasis bejėgių būtybių laime, 
šis žmogus pasidaro priklausomas nuo kolektyvo bei nuo 
jo vadų ne tik viršine drausme, bet ir vidiniu savo pa- 
saulių. Inkvizitorius nuolatos pastebi, kad jo karalystėje 
žmonės bus kaip vaikai. Galimas daiktas, kad jis čia 
prisimena ir stengiasi įvykdyti Kristaus mintį, kad jeigu 
žmogus nepasidarys kaip kūdikis, neįeis į dangaus kara- 
lystę. Visur sekdamas Kristumi, inkvizitorius taip pat rei- 
kalauja, kad ir jo tvarkoje žmogus virstų kūdikiu. Ta- 
čiau koks baisus yra skirtumas tarp šių dviejų reikalavi- 
mų! Kristaus karalystėje kūdikiškai nekalti žmonės virsta 
šventaisiais, kurių asmenybė išsivysto nepaprastai ryškiai. 
Inkvizitoriaus karalystėje žmonės suvaikėja: jų protas pa- 
sidaro kuklus, akys linkusios greitai ašaroti, o lūpos — 
greitai juoktis. Inkvizitoriaus karalystėje žmonės darosi 
tam tikra prasme idiotiški. Angi ne idiotizmu skamba ink- 
vizitoriaus posakis, kad jam mostelėjus žmonės džiū- 
gaus ir dainuos „vaikiškas daineles?“ Iš inkvizitoriaus ka- 
ralystės yra pašalinama ne tik žmogiškoji didybė, bet ir 
žmogiškoji rimtis. Žmogus joje pasidaro nerimtas ne tuo 
kūdikišku lengvumu, kurį pergyvena kiekvienas tam tik- 
romis savo būties valandomis, bet pačia savo esme, nes 
jis yra apiplėšiamas savo tragikoje ir didybėje. Pasity- 
čiojimas iš žmogiškosios prigimties ir demoniškas suma- 
nymas pažeminti Viešpaties paveikslą čia pasirodo visu 
savo nuogumu. Inkvizitorius kuria savo karalystę ne tam, 
kad žmones padarytų laimingus, bet tam, kad juos padary- 
tų juokingus. Inkvizitoriaus darbas yra atsakymas į Kris- 

taus reikalavimą virsti mažutėliais. Atsakymas demoniš- 
kas, nes inkvizitorius, kaip jau anksčiau buvo sakyta, ei- 
na nebe su Kristumi, bet su juo, kuris yra „simius Dei“ — 
Dievo beždžionė —ir todėl iškreipia bei išjuokia visa, 
kas tik į jo rankas patenka. Inkvizitoriaus karalystėje 
žmogus virsta ontologine savo palies išjuoka. Kas suvokia 
šio posakio šiurpą, tas supras ir tą nepaprastą žmogaus 
tragediją, kurion jis patenka eidamas inkvizitoriaus nuro- 
dytu keliu. Užsispyręs būtinai pasiekti laimės šioje tikro- 
vėje, žmogus galų gale atsiduria didžiausioje nelaimėje, 
nes pasidaro patyčia ir atmata — nebe vaidyboje, bet 
pačioje savo būtybėje. Tačiau inkvizitorius savo darbe el- 
giasi labai nuosekliai. Jis aiškiai parodo, kad, norint būti 
laimingam šioje žemėje, reikia išsižadėti ne tik laisvės, 
ne tik asmenybės, ne tik savo apsisprendimo, bet sykiu 
ir savo gelmėse nešiojamo Viešpaties paveikslo, pakei- 
čiant jį išjuoka, nes tik Dievo išjuokos gali pastoviai ir 
patogiai šioje tikrovėje įsitaisyti. Žmogaus išjuokimas 
yra pats būdingiausias inkvizitoriaus karalystės bruožas. 
Ar toli nuo šitokio išjuokimo buvo bei tebėra ir mūsų 
laikai? 

Tolimesni inkvizitoriaus piešiami jo karalystės gyve- 
nimo bruožai yra tik išvados iš šito žmogaus išjuokimo, 
iš jo pavertimo tąja „skausminga gėda“, apie kurią kal- 
bėjo Nietzsche ryšium su antžmogio paveikslu. „Mes juos 
priversime dirbti — sako inkvizitorius, — tačiau laisvu me- 
tu apsupsime jų gyvenimą vaikišku žaismu su vaikiško- 
mis dainomis, chorais ir nekaltais šokiais". Priverstinis 
darbas ir laisvalaikio pasilinksminimai yra žinomi visuT 
ten, kur žmogus yra pavergtas. Tai yra pagrindinės prie- 
monės paversti žmogų įrankiu ir sykiu neleisti šiam įran- 
kiui per greitai susidėvėti, Inkvizitoriaus tvarkoje darbas 
yra nebe asmeninės kūrybos reikalas, bet mechaninis vi- 
suomeninis uždavinys, kurį žmogus yra verčiamas atlikti. 
Džiaugsmas taip pat yra nebe kilnių bei didelių pergy- 
venimų išraiška, bet higieninė priemonė savo nervams 
ir savo raumenims palaikyti. Nenuostabu, kad ir darbas, 
ir pasilinksminimas čia yra įsakomas. Stebint kai kurių 
moderninių valstybių išsivystymą, galima paregėti, kiek 
jos buvo nukopijavusios inkvizitoriaus karalystės santvar- 
ką. Inkvizitoriaus karalystė buvo visų šių valstybių pir- 
mavaizdis. Net sąmoningai ir nežinodami inkvizitoriaus 
planų, šių valstybių valdovai jas kūrė ir tvarkė taip, kad 
jos pasidarė inkvizitoriškosios idėjos įsikūnijimas visai 

konkrečių pavidalu. Kai žmogus pradeda eiti savęs nu- 
žmoginimo keliu, jis juo eina visiškai vienodai ligi pat 
galo, vis tiek ar jis bus šešioliktojo šimtmečio inkvizi- 
torius, ar dvidešimtojo diktatorius, nes laikas čia nebe- 
tenka reikšmės, 

Leidimas nusidėti, apie kurį inkvizitorius nuolatos kal- 
ba ir kuris sudaro vieną iš esminių inkvizitoriškosios lai- 
mės bruožų, taip pat kyla iš minėto žmogaus sukarikatūri- 
nimo, iš jo pavertimo neprotingu ir neatsakingu vaiku. 
Atėmęs iš žmogaus laisvę ir asmenybę, apsisprendimą ir 
atsakingumą, inkvizitorius pastato žmogų anapus nuodė- 
mės, suprastos Objektyvinio blogio prasme. Tokiam žmo- 
gui nuodėmė yra tiktai neklusnumas, kaip ir kiekvienam 
naminiam gyvuliui. Jam gera yra visa tai, kas leidžiama, 
ir bloga visa tai, kas draudžiama. -Kas yra daroma su jo 
valdovo žinia bei sutikimu, tas yra gera. Kas prieštarauja 
valdovo norui, tas yra bloga. Objektyvinės tvarkos iš- 
kreipimas; pačios būties pažeidimas čia pasidaro neutra- 
lus, nes už jį žmogus neatsako, kaip neatsako ir gyvulys. 
Šito iškreipimo bei pažeidimo kaltė tokiu atveju tenka 
valdovui, kuris ją leidžia jo valdinio laimei bei malo- 
numui. Inkvizitorius šią kaltę mielai prisiima. Čia jis vėl 
mėgina pamėgdžioti Kristų, kuris pasaulio nuodėmes pa- 
siėmė ant savo pečių. Inkvizitorius nori būti žmonių at- 
pirkėjas iš nuodėmės. Tačiau vėl — koks didelis yra 
skirtumas tarp šių dviejų atperkamųjų žygių: Kristaus ir 
inkvizitoriaus. Kristus savo mirtimi pergalėjo nuodėmę 
jos pagrinde, atstatydamas žmogaus esmę į tikrąją jos 
vietą, būtent į jos visišką susijimą su Dievu. Kiekviena 
nuodėmė yra nusigrįžimas nuo Dievo. Tuo pačiu kiek- 
vienas atpirkimas yra žmogaus sujungimas su Dievu. 
Bet ar gali būti gilesnis ir esmingesnis sujungimas negu 
tasai, kuris yra įvykęs Kristuje per Jo Įsikūnijimą ir Pri- 
sikėlimą? Kristus nešė ant savęs mūsų nuodėmes jas 
sundikindamas. Tuo tarpu inkvizitorius eina visai priešin- 
gu keliu. Jis prisiima ant savęs žmonių nuodėmes jas 
leisdamas. Jis atperka pasaulį ne tuo, kad nuodėmę iš- 
naikintų ontologiškai, bet tuo, kad paskelbia jas nesant 
formaliai: nėra nuodėmės ar dorybės, yra tiktai alkis. 
Inkvizitoriaus karalystėje Žmonės nuodėmių nedaro ne 
todėl, kad jie nedarytų nuodėmingų piktų darbų, bet to- 
dėl, kad šie darbai jiems yra leidžiami, vadinasi, formaliai 
nelaikomi nuodėme. Kaip visa kita, taip ir nuodėmė bei 
kaltė inkvizitoriaus karalystėje yra suformalintos. Nuo- 

dėmės bei kaltės ontologiškumas čia yra jau išnykęs. Čia 
yra pasilikusi tiktai juridinė jų pusė. Žmonės čia jau yra 
išlaisvinti iš ano slogučio, kurį jaučia visa žmonija, kuris 
įkvėpė žodžius „rorate coeli desuper" ir kuris veda nu- 
sidėjėlį į gailestį ir į atgailą. Inkvizitoriaus santvarkoje 
viso to nėra.ne dėl to, kad jis būtų perkeitęs žemę ir 
pašalinęs blogį iš pačios mūsų būties, bet tiktai dėl to, 
kad sava valia jis šitą blogį leido vykdyti, o kaltę už tai 
pasiėmė pats ant savęs. Gali jis būti už šitą kalię atsa- 
kingas, gali ji jam slėgti pečius, tačiau jo sukurtame ob- 
jektyviniame gyvenime kaltės sąmonė yra sunaikinta. 
Žmonės čia yra nekalti ne šventumo prasme, bet neapkal- 
tinammumo prasme, kaip yra nekaltas vaikas, netyčia iš- 
daužęs langą ar sužeidęs savo žaidimo draugą. Inkvizito- 
rius yra formalinis atpirkėjas. Čia glūdi jo pasisekimas, 
bet sykiu ir jo pralaimėjimas. „Jie mus mylės,— sako jis — 
kaip vaikai dėl to, kad mes leidome jiems nusidėti“. Žmo- 
gus visados nori išsivaduoti iš nuodėmės naštos. Jeigu 
jam nepasiseka išsivaduoti realiai ir būti nekaltam per 
malonę, jis mėgina išsivaduoti bent formaliai per juridinį 
neapkaltinamumą: nebūdamas nekaltas, jis nori būti bent 
neapkaltinias. Kadangi inkvizitorius šita prasme žmones 
nuo nuodėmės išvaduoja paskelbdamas juos „nekaltais“, 
todėl jie ir bėga paskui jį, ir myli jį, ir klaupia prieš jį, 
kad priimtų jo formalinį palaiminimą. Džiaugsmas galėti 
nusidėti ir būti neatsakingam už šią nuodėmę įsijungia 
į šitokių žmonių laimę. Tačiau nesunku pastebėti, kad tai 
yra džiaugsmas, kilęs ne iš pergalės, bet iš pavargusio 
pralaimėjimo. Formalinis pridengimas nuodėmės nesunai- 
kina, ir neapkaltinamumas žmogaus nekaliu nepadaro. Už- 
sidengti akis prieš bedugnę dar nereiškia ją peršokti. Ink- 
vizitorius jaučia šitą savo „atpirkimo“ netikrumą ir todėl 
vienoje savo kalbos vietoje priduria susimąstęs: „tik mes 
būsime nelaimingi". Inkvizitorius tikisi visus nuvesti į 
laimę savo atpirkimu. Tačiau pats atpirkėjas bus nelai- 
mingas, nes šitas jo atpirkimas yra tik apgaulė, tuo pa- 
Čiu ir visa jo siekiama laimė be formalinės nuodėmės taip 
pat yra apgaulė. Todėl ir tasai džiaugsmas nusidėti yra 
lydimas gilios bei skaudžios žmogaus pažeminimo tragi- 
kos. 

Iš to paties žmogaus pažeminimo kyla ir meilės mote- 
riai normavimas. Inkvizitorius sako: „Mes jiems leisime ar 
uždrausime gyventi su savo žmonomis ar mylimosiomis, 
turėti vaikų ar jų neturėti — pagal paklusnumo saiką. Ir 

nusilenks jie mums džiugūs ir linksmi“. Subtiliausias žmo- 
gaus jausmas — vyro meilė moteriai — taip pat patenka 
į inkvizitoriaus priežiūrą, į jo formalybių sritį ir yra su- 
norminamas. Laisvas ir asmeninis, apsisprendęs ir atsakin- 
gas žmogus myli taip pat laisvai ir atsakingai. Jis laisvai 
kuria savo šeimą ir kiekvieną valstybės įsikišimą į dviejų 
asmenybių gyvenimą laiko neleistinų ir neteisėtu. Visais 
amžiais žmonės vienokiu ar kitokiu būdų yra kovoję prieš 
valstybės užmačias meilės sritį palenkti savo žiniai. Be 
abejo, tai nereiškia, kad žmogaus prigimtis būtų linkusi 
mylėti palaidai. Tačiau meilės gyvenimo dėsniai bei nor- 
mos kyla anaiptol ne iš valstybės. Meilė yra Aėsninga 
pati savyje. Bendruomenė tiktai paskaito šitą dėsningumą 
ir daugiau ar mažiau jį įkūnija savo įstatymuose. Tačiau 
kiekvienas iš viršaus primestas dėsnis, kiekvienas noras 
palenkti meilę kuriai nors žemiškajai galiai ir ją sunor- 
minti pagal valdovų užgaidas prieštarauja sakralinei jos 
prigimčiai ir todėl teisėtai susilaukia pasipriešinimo. Tuo 
tarpu inkvizitoriaus karalystėje tokio pasipriešinimo jau 
nebėra. Vidinis meilės dėsningumas čia yra paneigtas iš 
esmės, nes čia yra paneigtas ir žmogiškasis asmuo kaip 
tikrasis meilės šaltinis ir jos nešėjas. Inkvizitoriaus for- 
malinė valia yra virtusi meilės gyvenimo norma. Žmonės 
myli tą, ką inkvizitorius leidžia, ir myli taip, kaip jis lei- 
džia. Be abejo, tokios viršinės prievartos ne kartą pa- 
sitaiko ir apskritai žemiškoje tikrovėje, Nei Bažnyčios, 
nei tuo labiau valstybės įstalymai nėra tobulas meilės 
dėsningumo atspindys. Todėl ne kartą jie verčia. Tačiau 
tai yra neišvengiama mūsosios žemės netobulybė, kurioje 
sueina į konfliktą asmeninė sąžinė bei asmeninis apsispren- 
dimas su objektyvinių dėsnių reikalavimais. Asmens kova 
su visuomene eina visur. Įtampa tarp individualinės sielos 
ir objektyvinės dvasios yra jaučiama visame žemiškojo 
gyvenimo plote. Todėl nuo šitos kovos bei įtampos nėra 
laisva nė meilės sritis. Tačiau tą, kas yra netobulybė, ink- 
vizitorius paverčia dėsniu. Inkvizitoriaus karalystėje ko- 
vos už asmeninį apsisprendimą meilės srityje kaip tik 
nėra, Jis skelbia meilės normas, o žmonės mielai jas pri- 
ima ir džiūgaudami jas vykdo. Tačiau šitame džiūgavime 
glūdi visas inkvizitoriško žmogaus meilės tragizmas. Žmo- 
gaus meilė čia yra jau nebe gilus asmeninis pergyveni- 
mas, nebe asmeninė vertybė, bet viršinis valstybinis rei- 
kalas, kurį inkvizitoriaus pavaldiniai taip lygiai klusniai 
atlieka kaip mokesčius, pyliavas, kelių taisymą ir kitus 

paviršutiniškus dalykus. Jie nebejaučia, kad jų meilėje 
prabyla giliausia jų prigimtis su savo dvasiniu bei fiziniu 
kūrybiškumu; kad meilės apraiškose glūdi visas asmuo, 
visos žmogiškosios būties asmeninis pradas. Meilė inkvi- 
zitoriaus tvarkoje yra nustumta į gyvybinio alkio sritį, 
todėl leidžiama patenkinti pagal inkvizitoriaus valią. O 
šita valia apsisprendžia pagal tai, kiek žmonės yra jai 
klusnūs. Klusnumas inkvizitoriaus karalystėje yra matas 
pasotinti meilės alkiui. Bet ar tai nėra elgesys su mūsų pri- 
jaukintais naminiais gyvuliais, tegul atsako kiekvienas, 
kas įsigilina į inkvizitoriškosios santvarkos esmę. Ir vis 
dėlto šitoks inkvizitoriaus nusistatymas yra labai nuosek- 
lus. Jeigu inkvizitoriškas žmogus yra išsižadėjęs savos 
asmenybės, savaime jam yra pasilikęs tiktai gyvybinis al- 
kis. Dvasinė asmenybę papildanti ir tobulinanti meilės ga- 
lia jam yra dingusi, kaip yra dingusi dangiškoji duona. 
Todėl šitas grynas gyvybinis alkis ir tesiprašo patenkina- 
mas. Ir žmogus džiaugiasi, jeigu jam leidžiama šiuo būdu 
mylėti, kaip jis džiaugiasi gavęs savo paties duoną iš ink- 
vizitoriaus rankų. Jis džiaugiasi visais tais mylėjimo bū- 
dais, kuriuos jam inkvizitorius nurodo, nes jam svarbus 
yra tik pats alkio nuraminimas, o ne būdas, kuriuo šitas 
nuraminimas įvyksta. Džiaugsmas normuotai mylėti yra 
nuosekli nužmoginimo išvada. Ar nebuvome ir mes pra- 
dėję žengti į tokios normuotos meilės laikus? 

Galop visų žemiškosios, inkvizitoriaus sukurtos laimės 
pradų pabaigoje kaip jų visų viršūnė ir vainikas stovi vie- 
nas, pats paskutinysis, kurį inkvizitorius šitaip apibūdina: 
„Skaudžiausias savo sąžinės paslaptis, viską jie mums 
atskleis, ir mes apie viską spręsime, o jie su džiaugsmu 
ir pasitikėjimu priims mūsų sprendimus“. Nė vienas žmo- 
gus ir nė vienu atveju neatskleidžia kitam savęs taip, 
kad jam pačiam nieko nebeliktų. Žmogaus asmenybė gi- 
nasi nuo tokio visiško apsinuoginimo, nes ji saugo pačią 
save, Žmogus, būdamas asmuo, negali savęs visiškai su- 
dėti į kito rankas. Asmuo kitam asmeniui yra neprieina- 
mas ir neištiriamas: individuum ineffabile. Jame visados 
pasilieka daugiau, negu jis pasako ar apreiškia net ir 
didžiausios meilės metu. Tiktai Dievui žmogus gali save 
visą atskleisti, ir tiktai į Viešpaties rankas jis gali sudėti 
visas savo paslaptis. Tačiau inkvizitorius mėgina perga- 
lėti šitą asmens uždarumą. Jis nori atsistoti Dievo vie- 
toje ir savo valia persunkti visą žmogiškąją būtybę. Tai 
jam pasiseka todėl, kad jis yra sunaikinęs žmogaus as- 

menybę ir tuo pačiu sunaikinęs tuos skląsčius, kurie sle- 
pia asmenybės turinį ir giliausią jos gyvenimą. Inkvizito- 
riaus žmogus nebeturi nieko sava. Viską jis yra atidavęs 
kolektyvui ir jo vadams. Jis yra tuščias. Kas jame atsi- 
randa — sprendimai, pergyvenimai, darbai, džiaugsmai, — 
yra nebe jo. Jeigu jie ir gyvena jo dvasioje, tai tik kaip 
svetimi daiktai. Inkvizitoriško žmogaus dvasia yra virtusi 
sandėliu, kuriame masė krauna savo turtą. Tačiau ką nors 
sava, kas priklausytų tik jam vienam, kas būtų suaugę 
su jo gelmėmis ir iš šitų gelmių kilę, inkvizitoriškas žmo- 
gus nebeturi, Jo dvasioje yra atsivėrusi begalinė tuštuma. 
Todėl jis ir yra inkvizitoriui prieinamas ligi pačių savo 
gelmių. Todėl jis ir džiaugiasi, galėdamas atverti šitą san- 
dėlį ir parodyti viską, kas jame yra sugabenta. Džiaugsmas 
būti tuščiam yra galutinis ir turbūt pats didžiausias inkvi- 
zitoriaus karalystėje, Tai yra pats šitos karalystės ir jos 
laimės pagrindas. Visą save apnuoginęs, atidavęs kitam 
visą savo dvasios turinį, prisiėmęs svetimus pergyve- 
nimus ir jausmus, žmogus nebeturi kur eiti toliau. 
Jam belieka džiaugtis, kad jam nieko nebeliko. Jam be- 
lieka džiaugtis grynu formaliniu savo buvimu. Žmogiško- 
sios egzistencijos suformalinime inkvizitoriaus karalystė 
pasiekia savo atbaigą. 

Inkvizitorius kuria savą karalystę, kurioje žmonės, jo 
teigimu, bus laimingi, nebesiries tarp savęs, nebesijaus 
išdidūs, bus sotūs, patenkinti ir kuklūs. Konkrečiai šitą 
laimę, kaip matėme, sudaro septyni „džiaugsmai“: 

1) džiaugsmas gauti duoną iš kito rankų, 

2) džiaugsmas jaustis žemam ir menkam, 

3) džiaugsmas būti išjuoka, 

4) džiaugsmas prievarta dirbti ir prievarta ilsėtis, 

5) džiaugsmas galėti nenuodėmingai nusidėti, 

6) džiaugsmas normuotai mylėti, 

7) džiaugsmas vesti formalinę egzistenciją. 

Tai yra inkvizitoriškosios tvarkos vertybių lentelė. Ne- 
nuostabu, kad visas šitas vertybes įvykdžius konkrečiame 
gyvenime, žvėris šliaužios prie inkvizitoriaus kojų ir jas 
laistys kruvinomis ašaromis. Žvėris čia yra sukolektyvin- 
tos, sumasintos žmonijos simbolis. Inkvizitorius visą lai- 
ką vedė žmogų atgal į gamtą. Jis taikė jo buvimui gy- 
vuliškuosius dėsnius, Jis vykdė jo gyvenime gyvuliškuo- 
sius reikalavimus. Todėl žvėris ir virto šito gyvenimo sim- 
boliu. Inkvizitoriaus suvienyta ir sujungta žmonija su- 
klupo prie jo kojų žvėries pavidalu, o jis pats atsisėdo 

ant šito žvėries kaip jo valdovas, kaip jo cezaris ir 
dievas ir iškėlė taurę su užrašu „Paslaptis“. Taip, iš tikro 
tai yra žmogaus paslaptis, apie kurią kalba Apreiškimas. 
Tai yra paslaptis, kurioje glūdi galimybė žmogui tapti 
arba dievišku, arba gyvulišku. Tai yra žmogaus tapsmo 
paslaptis. Būdamas savo būtimi užbraiža, žmogus turi tap- 
ti. Jis turi išsivystyti ir išryškinti savyje glūdinčius bruo- 
žus, savyje glūdintį paveikslą ir panašumą. Tačiau šitą 
paveikslą savyje jis nešioja dvejopą: Dievo kaip savo 
pirmavaizdžio ir galutinio tikslo ir gyvulio kaip savo me- 
džiaginės atramos. Todėl ir tapti jis gali dviem krypti- 
mis: Dievo, išryškindamas ir nuolatos pabrėždamas savo 
dieviškumą, ir gyvulio, išryškindamas savo gyvulišku- 
mą. Nuo šios pagrindinės linkmės prıxlauso visos tos konk- 
rečios būsenos, kurios susikuria istoriniame žmonijos ke- 
lyje, 

Kristus atėjo pasaulin tam, kad padėtų žmogui eiti 
Dievo kryptimi, kad pagelbėtų jam atbaigti glūdintį ja- 
me dieviškąjį pirmavaizdį. Kristaus vedama žmonija iš- 
sivysto ligi tos mistinės šventųjų Bendruomenės, kuri 
apima visą pasaulį ir sudaro Mistinį Kristaus Kūną. Sim- 
bolinis šitos sudievintos žmonijos vaizdas yra MOTERIS, 
pamynusi žalčiui galvą, dykumoje maitinama erelio, tu- 
rinti savo kojų suoleliu mėnulį ir savo galvos papuošalu 
žvaigždes. Tai Dvasios jėga, pergalėjusi gamtą ir visus 
gamtinius padarus sutelkusi aplinkui save savai tarnybai. 

Inkvizitorius, kaip Kristaus priešginybė, kaip antikris- 
tas, pasirodo pasaulyje tam, kad sugundytų žmogų eiti 
gyvulio linkme, kad išryškintų žmoguje jo gyvuliškumą. 
Inkvizitoriaus vedama žmonija išsivysto ligi tos, kaip jis 
pats vadina, „skruzdėlių krūvos“, kuri taip pat gali ap- 
imti visą pasaulį. Šios sugyvulintos žmonijos vaizdas yra 
ŽVĖRIS, tykojantis praryti Moters kūdikį, kovojantis 
prieš dvasią, persekiojantis Kristų bei Jo šalininkus, ga- 
lop sugaunamas, surišamas ir sunaikinamas. Moters ir 
Zvėries kova yra simbolinis visos pasaulio istorijos vaiz- 
das ir pagrindinė Apreiškimo tema. Istorinė žmonija gru- 
miasi už dieviškumą ar gyvuliškumą, nes kiekvienas žmo- 
gus už tai grumiasi savo viduje. 

„Didžiojo inkvizitoriaus legendoje", kaip matome, Dos- 
tojevskis išvysto šitas grumtynes ligi galutinių jų pasė- 
kų ir parodo, kaip ir dėl ko susikuria inkvizitoriaus ka- 
relystė, nepaprastai panaši į Kristaus Karalystę ir nepa- 
prastai nuo jos skirtinga. Panaši viršine savo struktūra, 

savo formaliniais pradais ir savo tikslu. Skirtinga savo 
turiniu, savo linkme ir savo priemonėmis. Abiejų šių ka- 
ralysčių objektas yra istorinė žmonija, Tačiau patekusi 
dviejų iš esmės skirtingų pradų — Kristaus ir dykumų 
dvasios — įtakon, ši žmonija išsivysto priešingomis link- 
mėmis ir pasiekia priešingų rezultatų. Kristaus karalystėje 
žmogus tampa šventuoju, vadinasi, dievišku: Dievo drau- 
gu ir Jo broliu. Inkvizitoriaus karalystėje jis tampa gam- 
tažmogiu, vadinasi, gyvulišku: Dievo paveikslo patyčia, 
virsdamas tuo pačiu ir savęs išjuoka, 


PABAIGA 


TYLINTIS KRISTUS 


Visa ši studija galėjo skaitytoją įtikinti, kad jos auto- 
rius stovi Kristaus pusėje ir Jį palaiko prieš inkvizitorių. 
Kristaus apgynimas jo byloje su inkvizitoriumi ne tik 
Sevilijos kalėjimo vienutėje, bet ir visoje pasaulio istori- 
joje buvo pagrindinis šio veikalo uždavinys. 

Tačiau čia pat kyla dar vienas klausimas, kurio dėsty- 
me nesprendėme, kuris tačiau pabaigoje prašosi pasta- 
tomas ir atsakomas, būtent: ar Dostojevskio legendos 
Kristus yra tikrasis Kristus? Ar Jis nėra kartais tik poe- 
tinė fantazija, graži savyje, bet netikra ir todėl neverta 
didesnių pastangų? Kas visoje šioje studijoje buvo gina- 
mas: Evangelijos ar Dostojevskio Kristus? Atsakymas į 
šiuos klausimus yra būtinas, kad galėtume įsibrauti į pa- 
čią Dostojevskio legendos esmę. 

Kristaus gyvenime ir Jo moksle esama tiek pilnatvės 
ir tiek šviesos, kad jokia plunksna nepajėgia jos išreikšti 
ir jos paslapčių atskleisti. Net ir šv. Jonas, kuris giliau- 
siai suprato Kristaus Asmenybę, baigdamas savo evangeli- 
ją pastebi, kad „yra dar daug ir kitų dalykų, kuriuos 
Jėzus padarė“, ir kad „jei „kiekvienas iš jų būtų atski- 
rai aprašytas, tai manau, kad ir visas pasaulis negalėtų 
sutalpinti tų knygų, kurios reiktų parašyti“ (Jn 21, 25). 
Vadinasi, evangelijos taip pat yra tik nuotrupa, tik at- 
švaita tos dievažmogiškosios pilnumos, kuri perėjo per 
mūsų žemę ir kuri ligi pat mūsų dienų nenustoja traukusi 
mūsų žvilgio. Nors ir nepajėgdami jos išsemti, nors kar- 
tais galbūt ją net ir klaidingai suprasdami, mes nuolatos 
į ją gręžiamės ir šį Didįjį Klausimą nuolatos sprendžiame. 
Nuo Klemenso Aleksandriečio „Paidagogos“, kur jis vaiz- 
duoja Kristų kaip žmonijos Mokytoją ir Vadovą, ligi 
G. Papini „Kristaus istorijos“ ir Fr. Mauriac „Jėzaus gy- 
venimo", kur paklydusio ir pavargusio naujojo žmogaus 

dvasia ieško paguodos bei ramybės, eina nenutrūkstama 
eilė veikalų, studijų ir straipsnių, mėginančių pradengti 
Paslapties bent kraštelį, įspėti Mįslės bent dalį, suvokti 
Prasmės bent menką atlaužėlę. Ir eis šita eilė ligi pat 
istorijos galo, ir niekas negalės pasigirti išsakęs viską, 
nieko nebepalikdamas ateinantiesiems. Kristaus pasirody- 
mas žemėje veda į dangiškojo Tėvo valią, į dieviškąją 
laisvę, kur nyksta priežastys, sąryšiai ir prasideda tamsa. 
Kristaus atneštasis mokslas veda į dieviškąją Būtį, į Jos 
nuolatinį buvimą bei veikimą sukurtosiose 'būtybėse, į 
neaprėpiamą Kūrėjo ir kūrinio meilės ryšį ir baigiasi 
paslaptimi. Kristaus dievažmogiškoji asmenybė veda ne 
tik į Žmogiškumo, bet ir į dieviškumo gelmes, į Šv. Trejy- 
bės vidaus santykius, iš jų semia galutinį išaiškinimą ir 
tuo pačiu pradingsta mūsajam suvokimui. Niekas negali 
pasekti Kristaus ligi galo, Niekas negali žygiuoti su Juo 
sykiu nuo amžinojo Jo gimimo iš Tėvo ligi Jo grįžimo 
pas tą patį Tėvą. Kiekvienas gali eiti su Juo tik tam tik- 
rą Jo kelio dalį. Kiekvienas gali aprėpti tik tam tikrą Jo 
asmenybės ir Jo darbų sritį. Štai dėl ko R. Guardini ir 
tvirtina, kad „kas imasi kalbėti apie Jėzaus Kristaus as- 
menybę ir gyvenimą, turi aiškiai žinoti, ko jis nori" !. 

Tuo pačiu ir Dostojevskis, pasirinkdamas „Kristų savo 
legendos personažu ir suvesdamas Jį su inkvizitoriumi, 
taip pat negalėjo aprėpti šios absoliutinės Asmenybės jos 
visumoje bei pilnatvėje. Jis taip pat pažiūrėjo į Kristų 
tik tam tikru atžvilgiu. Jis taip pat turėjo tik tam tikrą 
norą. Tr dėl to niekas negali Dostojevskiui priekaištauti, 
nes Kristaus dievažmogiškoji visuma neišsisemia nei žmo- 
gaus mąstymu, nei jo žodžiu, nei jo gyvenimu. Svarbu 
tik, ar šitas Dostojevskio pasirinktas atžvilgis yra paim- 
- tas iš Kristaus pilnatvės, ar šitas Dostojevskio noras su- 
tinka su pagrindiniu Kristaus tikslu Jo gyvenime bei vei- 
kime. Jeigu ta atšvaitėlė, kurią Dostojevskis pavaizdavo 
savo kūrinyje, iš tikro glūdi Kristuje, jeigu tasai noras, 
kurį rašytojas įvykdė savo pasakojime, iš tikro yra Kris- 
taus noras, — tuomet jo nupieštas Kristus yra tikras Kris- 
tus, nors ir nebūtų pilnutinis; tuomet ir pastangos ginti 
šito Kristaus bylą prieš inkvizitorių yra pateisinamos ir 
prasmingos. Kokį tad atžvilgį Dostojevskis pasirinko, pieš- 
damas Kristaus vaizdą savoje legendoje? 


—— 

Kristų ryšium su žmonijos istorija galima pergyventi 
trejopai. Nuodėmės pažeista ir savo paskirties kelyje pa- 
klydusi žmonija laukė Išganytojo, kad Jis išvaduotų ją iš 
pasivergimo blogiui ir atidarytų jai kaltės užtrenktus At- 
pirkimo vartus. Ir Išganytojas atėjo. Jis atėjo prisiėmęs 
žmogaus prigimtį, dalindamasis su žmonija jos sunkia eg- 
zistencija, iškęsdamas ją jos kraštutiniausiose situacijose — 
kančioje ir mirtyje. Tuo Jis pagrindė naują žmogaus bu- 
vimą, jį perkeisdamas jo esmėje. Kristus žemėje buvo 
kalbantis ir-veikiantis Kristus. Jo žodis ir Jo žygis bu- 
vo dvi pagrindinės Jo apsireiškimo formos. 

Bet Kristus „buvo paimtas į dangų ir sėdi Dievo deši- 
nėje“ (Mk 16, 19), palikęs žiūrintiems į dangų apaštalams 
ir visoms kartų kartoms pažadą vėl ateiti to paties dan- 
gaus „debesyse su didele galybe ir didenybe" (Mt 24, 30), 
ateiti nebe mokyti, nebe veikti, bet „teisti gyvųjų ir mi- 
rusiųjų“, kaip kalbama „Credo“. Istorijos pabaigoje pa- 
sirodęs Kristus yra leisiantis Kristus. Objektyvinės tiesos 
ir objektyvinio gėrio atskleidimas yra pagrindinė Jo ap- 
sireiškimo forma laikų pabaigoje. 

Tačiau tarp šitų dviejų taškų — tarp Palestinos ke- 
lionių ir istorijos galo — eina tūkstančiai metų. Kas yra 
visas šis laikas Kristaus atžvilgiu? Ar žmonija yra palikta 
viena sau? Ar Kristus joje neveikia? Anaiptol! Tačiau šis 
Jo veikimas yra kitoks negu buvo Palestinoje ir negu bus 
tada, kai Jis „atsisės savo didenybės soste“ (Mt 25,. 31). 
Jeigu krikščioniškosios istorijos pradžioje ir pasaulio ga- 
le Kristus veikė ir veiks fiziškai regimu būdu, tai istorijos 
eigoje Jis veikia neregimai per savo Bažnyčią: per jos 
žodį, per jos dalinamus sakramentus, per jos vadovavimą. 
Istorijos eigoje veikiąs Kristus yra paslėpiasis Kristus. 
Tai tasai Deus absconditus, kuris gyvena ne tik Eucha- 
ristijoje, bet ir kiekviename megus jame mūsų brolyje 
(Plg. Mt 25, 40). 

itą tad paslėptąjį, neregimąjį Kristų Dostojevskis ir 
norėjo pavaizduoti savo legendoje. Legendos Kristus nė- 
ra nei mokinantis Palestinoje, nei teisiantis istorijos pabai- 
goje. Legendos Kristus yra istorijoje veikiąs Kristus, vei- 
kiąs tuo fiziškai neregimu, nepatiriamu, tačiau realiu bū- 
du, kuris sugriauna visus Jo priešų planus ir veda žmo- 
niją į galutinį atbaigimą. Jeigu Dostojevskis leidžia Kris- 
tui pasirodyti Sevilijos aikštėje, tai tik poetinio vaizdin- 
gumo bei konkretumo dėlei. Tačiau savo esme šitas Kris- 
tus yra neregimasis Dievas. Jis ateina į Seviliją ne jos 

teisti, bet tik pasidairyti, kaip atrodo žmonės pð šešio- 
likos šimtų metų. Jis užklysta lyg ir netyčiomis. Pora Jo 
padarytų stebuklų prie katedros durų yra tarsi atsimi- 
nimas iš anų senų laikų, kada Jo pasiuntinybė tuvo pra- 
džioje ir kada Jis pats vienas buvo žmonijos vadovas. 
Štai kodėl Dostojevskio Kristus tyli. Tyla čia yra poetinė 
simbolinė istorijoje veikiančio neregimojo Kristaus išraiš- 
ka. Kristus legendoje tyli ne todėl, kad Jis neturėtų ko 
pasakyti arba kad Jis viską būtų perleidęs popiežiui, kaip 
Jam pastebi inkvizitorius, bet todėl, kad Jis čia yra ne 
Palestinoje ir ne pasaulio pabaigoje, o pačioje istorijos 
eigoje. Tylintis legendos Kristus yra neregimasis istorijos 
Dievas. 

Kai kam šitoksai tylintis Kristus nepatinka, ir Jo ty- 
loje yra įžiūrimas didžiausias legendos Kristaus skirtumas 
nuo Evangelijos Kristaus. Kai kas šitą tylą aiškina rytie- 
tiškuoju pasyvumu, perdėtu gailestingumu, tolstojišku 
noru nesipriešinti blogiui. Kai kas norėtų legendos Kristų 
matyti tokį, koks Jis buvo peikdamas fariziejus ar vary- 
damas iš šventyklos pirklius. Visi tačiau šie priekaištai 
išleidžia iš akių aną pagrindinį atžvilgį, kuris yra įaustas 
Dostojevskio kūrinyje, būtent kad legendos Kristus yra 
istorijoje veikiąs Dievas. Bet argi istorijoje Kristus mums 
kalba tiesioginiu būdu pats fizine savo prezencija? Argi 
Jis yra Mokytojas savo paties lūpomis? Todėl ar blogai 
padarė Dostojevskis, neleisdamas legendoje Jam ištarti nė 
žodžio? Priešingai, poetinė kūrinio kompozicija būtų pa- 
virtusi niekais, jeigu Kristus būtų pradėjęs ginčytis su 
inkvizitoriumi. Dostojevskis genialia savo intuicija su- 
vokė tylinčiojo Kristaus prasmę ir ją savon legendon įdė- 
jo. Bet šita tyla, kaip jau buvo anksčiau sakyta, yra ne- 
paprastai veiksminga. Ji kalba giliau negu stipriausi žo- 
džiai. Ji priverčia inkvizitorių išvystyti savo mintis ligi 
visiško jų sudužimo. Tačiau ar ne taip yra ir istorijoje? 
Ar neregimasis Kristaus veikimas žmonijoje neveda jos 
Jo paties nubrėžtu keliu? Ar į šitą neregimumą nesudūž- 
ta visos antikristinių jėgų užmačios? Todėl ir šiuo at- 
žvilgiu Dostojevskis suprato istorijoje veikiantį Kristų ir 
Jį savoje legendoje pavaizdavo. Tylintis legendos Kristus 
yra ne pasyvus, ne nesipriešinąs blogiui, bet veikiąs ne- 
paprastai įtakingai, nors ir fiziškai nepatiriamu būdu, ku- 
ris žodiniame poezijos kūrinyje apsireiškia tylos forma. 

Kad legendos Kristus su inkvizitoriumi nepasielgia taip, 
kaip su pirkliais šventykloje, tai taip pat turi savo šaknis 

hėregimajame Jo veikime. Jeigu Kristus ateitų pasaulio 
pabaigoje, išklausytų ilgos inkvizitoriaus kalbos ir jį pa- 
bučiuotų, be abejo, tuomet Jis pasielgtų priešingai Evan- 
gelijai ir būtų netikras Kristus — Tolstojaus sukurtas fi- 
losofiškai, o Dostojevskio pavaizduotas poetiškai. Bet „Di- 
džiojo inkvizitoriaus legendoje“ taip nėra. Legendos Kris- 
tus ateina pačiame istorijos įkarštyje, kada Jo šalininkai, 
užsidegę apaštališkuoju, tačiau neperkeistu uolumu, siun- 
čia ugnį ir kardą Atpirkėjo priešams. Jie nori išrinkti us- 
nis iš Dangaus Karalystės, nelaukdami pjūties meto. Argi 
tad Kristus gali šitą jų uolumą palaiminti ir dar prie jo 
prisidėti? Argi ne Jis pats yra savo metu sudraudęs apaš- 
talus, kai šie prašė ugnies juos nepriėmusiems miestams 
arba siūlėsi išrauti piktžoles? Argi ne Jis pats liepė leisti 
raugėms augti sykiu su kviečiais ligi pjūties? Todėl jo 
atlaidumas inkvizitoriui (kokia yra šio ailaidumo pras- 
mė, mes kalbėjome anksčiau) nėra slaviškasis pasyvumas, 
bet konkreti poetinė istorinio Jo veikimo išraiška. Šiuo 
atžvilgiu Dostojevskio intuicija buvo taip pat nepaprastai 
įžvalgi. | 

Kaltinti tad legendos Kristų tyla ir pasyvumu reiškia 
norėti, kad Dievas pats tiesiog įsikištų į istorinį žmonijos 
gyvenimą ir išspręstų painias jo problemas. Jis tai pa- 
darys — istorijos pabaigoje. Tiksliau sakant, Jo įsikiši- 
mas kaip tik užbaigs istoriją. Bet kol jis leidžia istorijai 
vykti, tol Jis veikia neregimai. Todėl ir visi tie poeti- 
niai vaizdai, kuriais norima pavaizduoti Dievo veikimas 
istorijoje, turi išreikšti šitą. savotišką Dievo tylą, šitą 
savotišką Dievo neregimumą ir sykiu parodyti šios tylos 
bei šio neregimumo įtaką. Mums atrodo, kad Dostojevskis 
šį reikalavimą kaip tik patenkino. Todėl jo veikalas yra 
autentiškas ne tik poetiniu, bet ir krikščioniškuoju at- 
žvilgiu, o jame esąs Kristaus vaizdas yra toks, kokį jį 
mums yra palikęs Apreiškimas, kalbėdamas apie istori- 
nes Avinėlio ir žvėries grumtynes šv. Jono Apokalipsėje. 
Dostojevskis savo legendoje poetiškai išvystė šitas grum- 
tynes ir parodė, kur inkvizitorius nuveda žmoniją eida- 
mas su juo, vadinasi, su amžinuoju Dievo priešu. Čia jis 
sklaidė tą pačią temą kaip ir šv. Jonas, tiktai kitokiu 
pavidalu. Jeigu šv. Jono regėjimai yra pažadinti dieviš- 
kosios malonės, tai Dostojevskio simboliai yra prigimto- 
sios kilmės. Tačiau jais reiškiamos idėjos yra tos pačios. 
„Didžiojo inkvizitoriaus legenda” yra žmogiškojo įkvėpi- 
mo pažadintas Apokalipsės komentaras. Tačiau tai tik dar 

labiau pabrėžia šio kūrinio istoriosofinį pobūdį ir dar la- 
biau pagilina jo perspektyvas bei jo aktualumą, nes Avi- 
nėlis ir žvėris glūdi ne tik istorinėje žmonijoje, bet ir 
kiekviename iš mūsų. Jų kova yra ne tik mūsų laiko, bet 
ir mūsų vidaus kova. Ir nuo šios kovos išsisprendimo 
priklauso ne tik viso pasaulio likimas, bet sykiu ir as- 
meninio mūsų gyvenimo. 


I 
NIEKŠYBĖS | 
PASLAPTIS 


ANTIKRISTAS ISTORIJOJE 
PAGAL V. SOLOVJOVO PASAKOJIMĄ 


ĮVADAS 
SOLOVJOVO LŪŽIS 


1. UTOPINIS ISTORIJOS VAIZDAS 


Vladimiro Solovjovo „Trumpas pasakojimas apie an- 
tikristą“, kaip ir F. Dostojevskio „Didžiojo inkvizitoriaus 
legenda“, nėra savarankiškas kūrinys. Dostojevskis įaudė 
savo legendą į „Brolių Karamazovų“ romaną, Solovjovas 
antikristo pasakojimu užbaigė paskutinį savo vaisingo 
gyvenimo veikalą vardu „Trys pokalbiai". Tai buvo So- 
lovjovo gulbės giesmė. Šios knygos įvade jis rašė: „Ne- 
tolimas blyškios mirties pavidalas jaučiamai stovi prieš 
mane ir tyliai man pataria neatidėlioti šios knygelės spaus- 
dinimo neaprėžtam bei netikram laikui“. Nujautimas iš 
tikro netrukus išsipildė. Parašęs šiuos žodžius 1900 metų 
Velykų sekmadienį, Solovjovas mirė tų pačių metų rug- 
pjūčio 12 dieną. Pati ši knyga yra skirta blogio klausimui 
nagrinėti. Joje Solovjovas prisipažįsta, kad prieš porą 
metų jo sieloje įvykęs lūžis pažadinęs jį susimąstyti, kokį 
vaidmenį turįs blogis pasaulyje, ir šio susimąstymo iš- 
vadoms duoti vaizdingą pavidalą. Ilgokai ieškojęs tinka- 
mo savo mintims išreikšti būdo, jis pagaliau sustojęs, kaip 
ir senovėje Platonas, prie pokalbio. 

Sode gražios vilos, stovinčios Viduržemio jūros pakran- 
tėje, susirenka penketas rusų: kovose užgrūdintas gene- 
rolas, patyręs bei darbštus politikas, jaunas, bet visuome- 
niniais ir doriniais klausimais domįsis kunigaikšlis, vi- 
dutinio amžiaus ponia ir neaiškaus užsiėmimo ponas Z, 
kuris atstovauja pačiam Solovjovui. Tris vakarus jie ren- 
kasi, ir tris vakarus jie kalbasi. Bendroji jų pokalbio te- 
ma yra klausimas, kas yra blogis: „tik prigimtas nepakan- 
kamumas, tik netobulumas, kuris savaime dingsta gėriui 
augant“, ar „tikrovinė jėga, kuri savo vilionėmis apvaldo 
pasaulį"? Jeigu blogis yra tik prigimtas trūkumas, tuomet 
pakanka ramiai kurti gėrį, ir blogis savaime pranyks, 
kaip pranyksta tamsa įžiebus lempą. Prigimtasis pasaulio 

išsivystymas ir visuotinis žmogaus kūrybiškumas yra prie- 
monės blogiui šalinti. Šiuo atveju blogis pergalimas šia- 
pusinėje tikrovėje. Blogio pergalė yra gamtinės evoliu- 
cijos ir žmogiškųjų pastangų vaisius. Jeigu betgi blogis 
yra tikrovinė pikta jėga, kuri savo šėlsmu ardo mūsų 
būtį, tuomet paprasto ramaus išsivystymo ir kūrybiškumo 
nepakanka, nes ši jėga yra įsisiurbusi į visą mūsų gyve- 
nimą ir siautėja visur — ne tik šalia mūsų esančioje 
gamtoje, bet ir mūsų pačių istorijoje. Tuomet prieš šią 
pikto jėgą reikia statyti gėrio jėgą, kad ši anają atsvertų, 
nustumtų ir pagaliau nugalėtų. Tačiau tokiu atveju laimė- 
jimas gali ateiti tik atkaklios ir nuolatinės kovos keliu. 
Tokiu atveju blogio jėga susiremia su gėrio jėga, ir ši 
pastaroji turi būti stipresnė, kad galėtų blogio jėgą nu- 
veikti ir ją iš būties ištremti. 

Bet kadangi visas mūsų gyvenimas — tiek gamtinis, 
tiek istorinis, tiek asmeninis, tiek bendruomeninis — yra 
šios blogio jėgos persunktas, todėl žmogus vienas nepa- 
jėgia iš savęs išskelti tiek galios, kad sėkmingai su blogiu 
kovotų ir jį nugalėtų. Mūsų gyvenimas tokiu atveju šau- 
kiasi kitos, aukštesnės galybės, ir tik jos padedamas jis 
gali blogį įveikti. Šiuo atveju gėrio laimėjimas jau nebe- 
išsitenka gamtinėje tikrovėje. Jis pralaužia tiek gamtos, 
tiek istorijos sienas ir pereina į anapus. Jis nėra tik pa- 
saulio išsivystymo ir žmogaus kūrybiškumo, bet sykiu ir 
dieviškosios Apvaizdos vaisius. Blogio, kaip piktos tikro- 
vinės jėgos, pergalei susijungia gamta, žmogus ir Dievas. 

Blogio tad samprata apsprendžia mūsų pažiūras į gy- 
venimo eigą, arba į istoriją. Kam blogis yra tik papras- 
tas trūkumas, tam istorija yra tik šiapusinė gyvenimo 
tėkmė, ramiai plaukianti nuolatinio išsivystymo bei to- 
bulėjimo vaga. Vieną dieną ji pasieks šio tobulėjimo vir- 
šūnę ir įtekės į begalinio gėrio jūrą. Tačiau kam blogis 
yra pikta jėga, tam istorija yra nuolatinės grumtynės, ap-. 
imančios ir žemę, ir dangų, nes jose dalyvauja ne tik 
žmogus, bet ir Dievas. Vieną dieną šios grumtynės bus 
lemiančios. Vieną dieną įtampa tarp blogio ir gėrio jė- 
gų pasidarys tokia didžiulė, kad ji susprogdins visą blo- 
gio apimtą pasaulį. Tuomet gėris laimės, bet šiuo laimė- 
jimu kaip tik užbaigs žemiškąją istoriją. Solovjovas savo 
veikale teisingai sako, kad Viešpats, kuris tvarko isto- 
rinį žmonijos gyvenimą, nėra anasai ponas, kuris suvarė 
baudžiauninkus į savo vynuogyną, o pats išvažiavo į už- 
sienį. Ne, Viešpats gyvena kartu su savo darbininkais, 

pats kartu su jais kovoja didžią kovą, ir pats galop ją 
laimės. „Aš tikiu gėrį ir jo galią“, — sako Solovjovas po- 
no Z. lūpomis. „Jau pačioje šios gerosios jėgos sąvokoje 
glūdi esminė ir nelygstama persvara“. Tačiau blogis 
taip pat yra didelė galybė. Regimuose šios tikrovės pa- 
vidaluose, Solovjovo pažiūra, jis nuolatos laimi. „Pavir- 
šium žiūrint, blogis atrodo stipresnis negu gėris“. Jeigu 
tad šią mūsų regimą tikrovę laikysime vienintele, turė- 
„ime pripažinti, kad „pasaulis yra piktojo prado darbas“. 
Bet mes žinome, kad yra kita tikrovė, kurioje vyrauja 
gėris ir kuri todėl teikia jėgos kovai su blogiu. 

Ši kova vyksta nuolatos. Ji vyksta visur. Ji apima 
visą būtį. „Kova su blogiu — sako Solovjovas,— vyksta 
ne tik sieloje ir bendruomenėje, bet ir šalia mūsų esan- 
čiame medžiaginiame pasaulyje“. Visa būtis yra pažymė- 
ta blogio ženklu, todėl joje visoje ši pikta jėga turi būti 
pergalėta. Prisikeldamas iš mirusiųjų, Kristus šį blogio 
pergalėjimą pradėjo. Prisikėlimas yra gėrio laimėjimo 
laidas. „Jame glūdi visa galia ir visas Kristaus žygis“. Ant- 
Tuoju savo atėjimu Jis šią kovą su blogiu užbaigs, pri- 
keldamas visus žmones ir išvaduodamas visą būtį iš pik- 
tos jėgos. Tačiau ligi šio palaiminto akimirksnio istorija 
tebėra nuolatinės rungtynės. Jos vyksta, Solovjovo pa- 
žiūra, tarp Kristaus, kuris yra „asmeninis, savo rūšyje vie- 
nintelis ir todėl su nieku nepalyginamas gėrio įsikūniji- 
mas", ir antikristo, kuris yra „nepakartojamas blogio įsi- 
kūnijimas“. Gėris ir blogis grumiasi istorijoje ne atitrauk- 
tomis savo esmėmis, bet tikrovinėmis savo išraiškomis: 
Kristum ir antikristu. | 

Kaip reiškiasi šios grumtynės? Kokių pavidalų jos įgy- 
ja istorijos eigoje? Kokia yra šių grumtynių pabaiga? 

tai klausimai, į kuriuos Solovjovas atsako „Trijų pokal- 
bių“ paskutiniais lapais. Pradžioje jis buvo norėjęs visą sa- 
vo knygą įvilkti į pokalbį. Tačiau draugų pastabos jį įti- 
kino, kad pokalbio būdas apokaliptiniams vaizdams netin- 
ka. Todėl jis pakeitė pirmykštį savo sumanymą ir trečią 
pokalbį baigė pasakojimu apie antikristą. Tai poetinis 
kūrinys, tačiau pažadintas ne tik Solovjovo vaizduotės, 
mėginusios jau ne sykį giliausias jo įžvalgas apvilkti vaiz- 
dais, bet sykiu ir jo pasaulėžiūros, atremtos į protą ir + 
į Apreiškimą. Todėl pats Solovjovas teigia, kad jo pa- 
sakojimas „perteikia visa, kas šiuo klausimu gali būti pa- 
sakyta pasiremiant Šventraščiu, bažnytine tradicija ir svei- 
ku žmogaus protu“. Solovjovui čia rūpėjo, kaip jis pats 

prisipažįsta, pavaizduoti ne gamtinio pasaulio sudužimą, 
„bet tiktai mūsų istorinio vyksmo galą, kuris ateina su 
antikristo pasirodymu, pagarbinimuų ir žlugimu“. Antik- 
ristas užbaigia žemės istoriją. Būdamas, kaip sakyta, ne- 
pakartojamas blogio įsikūnijimas, jis išvysto blogio jėgą 
ligi aukščiausio laipsnio, perskverbia ją visą prigimtąją 
tvarką ir tuo būdu ją pražudo. Mūsų istorija užsibaigia 
didžiausiu blogio triumfu žemėje, bet sykiu ir galutiniu jo 
žlugimu. Antikristas yra nugalimas ir nubloškiamas. Bet 
sykiu su juo yra nubloškiama ir visa mūsoji istorija. Gė- 
rio laimėjimas atidaro jau antistorinį gyvenimo būdą. 
Kristaus pasirodymas ir nužengimas žemėn yra pradžia 
kitokios egzistencijos, kuri jau nebėra žemiškoji istorija. 

Tai ir yra atsakymas į paties Solovjovo pastatytą klau- 
simą, „kuo pasibaigia istorijoje dorinė kova“. Ir šis at- 
sakymas yra nuostabiai prasmingas. Jis atidengia mums 
ne tik istorijos eigos ir jos užbaigos būdą, bet sykiu ir 
gilią žmogiškosios būties dramą, išsiskleidžiančią istori- 
jos plotuose. Dar daugiau, šis pasakojimas atidengia ir 
paties Solovjovo dramą, jo minimą sielos lūžį, kuris per- 
keitė jo vidų ir iš kurio išaugo „Trys pokalbiai" su anuo 
nuostabiu antikristo paveikslu. Beveik visą neilgos, bet 
labai vaisingos žemiškosios savo kelionės metą Solovjovas 
buvo užliūliuotas utopinio istorijos vaizdo. Mistine savo 
įžvalga jis nuolatos regėjo antgamtinio Taboro žibėjimą 
ir todėl mėgino statyti jam palapinių šioje tikrovėje. Ta- 
čiau kai „nebetolimas blyškios mirties pavidalas“ rengėsi 
uždėti antspaudą ant dar nepilnai išskleistos jo gyvenimo 
knygos, Solovjovas suprato, kad atskiro žmogaus likimas 
yra visos žmonijos likimo santrauka; kad tai, kas atsi- 
tinka su asmeniu, turi atsitikti ir su bendruomene; kad 
blogio laimėjimas dalyje yra nurodymas į tokį pat laimė- 
jimą ir visumoje. Tada jis sėdo rašyti „Tris pokalbius" 
ir užbaigė juos pasakojimu apie antikristą. Ši legenda 
yra Solovjovo nužengimas nuo Taboro, kad eitų ir pats, 
ir nurodytų kelią visai žmonijai — į Golgotą. 

Istorijos vaizdas, kurį pavadinome utopiniu, yra So- 
lovjovo pasaulėžiūroje labai nesudėtingas. Pasinaudoda- 
mas Hegelio teze, antiteze ir sinteze, Solovjovas dalina 
visą žmonijos gyvenimą į tris pagrindinius tarpsnius: 
viršinės vienybės, skaldymosi ir vidinės vienybės. Pirma- 
jame tarpsnyje visa glūdi vienybėje, tačiau tarsi nesu- 
brendusios ir neišsivysčiusios užuomazgos, kuriose slypi 
vidinė jėga skleistis. Ir ši jėga istorijos eigoje kaip tik 

susprogdina pirmykštę vienybę. Prasideda skaldymasis, 
kurio metu kiekvienas -pradas rūpinasi tik savimi, kiek- 
vienas manosi esąs visos būties centras, todėl pradeda 
kitus neigti ir ardyti. Augančios užuomazgos atsiskiria 
vienos nuo kitų ir eina savais keliais. Todėl antrasis is- 
torijos tarpsnis yra būdingas didelėmis maišatimis. Tačiau 
jų visų prasmė yra subrandinti atskirus gyvenimo pradus 
kiekvieną savyje. O kai šie pradai subresta, jie panūsta 
vėl sueiti vienybėn, bet jau nebe viršinėn, kaip užuo- 
mazgos, bet vidinėn, kaip laisvos ir savarankiškos aukš- 
tesnės visumos dalys. Jeigu skaldymosi metu kiekvienas 
pabrėžia tai, kas jį skiria nuo kitų, tai vidinės vienybės 
tarpsnyje skirtybės yra paliekamos šalia, o ieškoma to, 
kas jungia. Vidinė sandora, laisvai prisiimta ir įvykdyta, 
yra trečio ir paskutinio istorijos tarpsnio savaiminga iš- 
plauka. 

Šią bendrąją savo užbraižą Solovjovas pritaiko atski- 
roms žmogiškojo gyvenimo sritims, mėgindamas istorinių 
periodų bei įvykių sklaida pagrįsti savos istoriofilosofi- 
jos tikroviškumą. 

Teorinę sritį žmonija, pasak Solovjovo, pradėjusi nai- 
via pažinimo vienybe, kurioje gamtiniai patyrimai, žmo- 
giškieji apmąstymai ir dieviškasis apreiškimas buvę tik 
užuomazginiai pradai, sudarydami iš dalies žmogiškąją, iš 
dalies dieviškąją žiniją. Iš šios vienybės antrajame tarps- 
nyje išsiskyrę gamtos mokslai, filosofija ir teologija; iš- 
siskyrę vienas su kitu kovodami ir vienas kitą neigdami. 
Tačiau subrendusios ir išsivysčiusios šios trys sritys vėl 
sueisiančios aukštesnėn vienybėn, kurią Solovjovas vadina 
laisvosios teosolijos vardu. g 

Praktinėje srityje iš pradžių buvusi patriarchalinė vie- 
nybė, kurioje šeimos tėvas buvęs ne tik medžiaginių rei- 
kalų aprūpintojas, bet ir įstatymų leidėjas ir sykių Dievo 
atstovas. Jis pirmykštę bendruomenę išlaikęs, valdęs ir 
už ją aukojęs. Jis buvęs ūkininkas, karalius ir kunigas. 
Antrajame tarpsnyje ši vienybė suskilusi į ekonominę, 
politinę ir religinę bendruomenę. Ūkis, valstybė ir baž- 
nyčia pasidariusios šio suskilimo tikrovinės išraiškos, taip 
pat kovojančios tarp savęs. Tačiau ir šios trys bendruo- 
menės, pasiekusios galutinį savo subrendimą, vėl suei- 
siančios vidinėn vienybėn, kurią Solovjovas vadina 
laisvosios teokratijos varda. 

Estetinėje srityje pradinis žmogus vienų ir tuo pačiu 
veiksmu valdė gamtą, vykdė grožį ir atliko mistinį die- 

viškąjį kultą, Magija, kūryba ir mistika čia buvo susi- 
jungusios arba, tiksliau sakant, dar neišsiskleidusios iš 
pirmykštės vienybės, iš kurios vėliau išsiskyrė technika, 
menas ir mistinis regėjimas; taip labai išsiskyrė, kad net 
atsirado šių sričių specialistų. Bet ir šios sritys trečia- 
jame istorijos tarpsnyje sueisiančios aukštesnėn vieny- 
bėn, kuriai Solovjovas duoda laisvosios teurgijos vardą. 
Vadinasi, laisvoji teosofija pažinime, laisvoji teokra- 
tija veikime ir laisvoji teurgija kūrime yra pagrindiniai 
pasaulio istorijos tikslai. Į juos eina visas žmonijos išsi- 
vystymas, ir jiems pasiekti dirba kiekvienas žmogus. Die- 
vas, kaip matyti jau iš pačių pavadinimų, yra jungiamasis 
jų visų pradas, tačiau ne tuo, kad Jis yra būties pagrin- 
das, 0 tuo, kad Jis yra žmogaus santykio su Juo narys, 
laisvai pripažintas, laisvai priimtas ir laisvai garbinamas. 
Trečiajame pasaulio istorijos tarpsnyje žmogus pasijunta 
esąs artimas ir glaudus Dievo bendradarbis. Žmogiškieji 
ir dieviškieji dalykai čia sueina vienybėn ir sukuria pil- 
nutinį bei tobulą gyvenimą. Laisvoji teosofija virsta žmo- 
giškojo mąstymo ir dieviškojo apreiškimo vienybe, lais- 
voji teokratija — žmogiškosios valdžios ir dieviškosios 
tvarkos sandora, laisvoji teurgija — žmogiškojo kūrybiš- 
„kumo ir sakramentinio veikimo sinteze. Išėjęs iš Dievo 
rankų kaip Jo padaras ir todėl drebąs Jo akivaizdoje, 
žmogus per nutolimą nuo Dievo ir net per kovą su Juo 
vėl grįžta atgal ir užmezga naują santykį su Viešpačiu, 
santykį nebe padaro su priežastimi, bet dviejų laisvų 
asmenų, kuriems abipusė meilė ir laisvas apsisprendimas 
yra jų susitikimo pagrindas. Trečiasis istorijos tarpsnis, 
pasak Solovjovo, kaip tik ir būsiąs toksai vispusiškas 
žmogaus ir Dievo susiderinimas, tokia aukštesnė dieva- 
žmogiškoji vienybė. Solovjovas pats jautėsi pašauktas 
veikti, kad ši vienybė kuo greičiausiai įvyktų. Sava fi- 
losofija jis ruošė kelią laisvajai teosofijai, savu prakti- 
niu darbu mėgino nurodyti kelius laisvai teokratijai, sava 
poezija bandė žerti pirmuosius laisvosios teurgijos spin- 
dulius. Ilgus metus visas Solovjovo gyvenimas buvo ne 
kas kita kaip egzistencija šio trečiojo tarpsnio priešauš- 
ryje. Jis matė jo šviesą ir todėl skelbė greitą jo atėjimą. 
Solovjovas buvo visuotinės sandoros šauklys. Būdamas 
savo polinkiais mąstytojas, veikėjas bei kūrėjas, jis jau- 
tėsi naujojo amžiaus pirmatakas, pašauktas skelbti žmo- 
nijai jo esmę ir taisyti kelią jo tikrovei. 

O vis dėlto šis istorijos vaizdas buvo utopinis, Sutiki- 
me, kad savo esmėje jis yra krikščioniškas, Krikščionybė 
taip pat skelbia, kad žmogus visu plotu bus suderintas 
su Dievu, kad dabartinis visuotinis pakrikimas bus per- 
galėtas, kad Dievas taps viso ko nešėju ir jungėju, pa- 
darydamas iš žmonijos vieną avidę, pats pasiimdamas Ga- 
nytojo pareigas. Tuomet žmogus iš Jo sems visokį pa- 
žinimą, nes matys Jį taip, „kaip Jis yra“ (1 Jn 3, 2); Juo 
remsis bendruomeniniai santykiai, nes žmonės „bus 
Jo tauta“ ir „Jis gyvens su jais“ (Apr 21, 3); iš Jo trykš 
būtį skaistinančios jėgos, nes atbaigtosios būties „žiburys 
yra Avinėlis" (Apr 21, 23). Todėl galima ramiai teigti, kad 
atbaigtasis Žmonijos gyvenimas iš tikro reikšis laisvosios 
teosofijos, laisvosios teokratijos ir laisvosios teurgijos pa- 
vidalais. Šiuo atžvilgiu Solovjovo nupieštas istorijos ei- 
gos ir jos atomazgos vaizdas yra ne kas kita kaip krikš- 
čioniškojo Apreiškimo išvertimas į filosofinę kalbą. 

Tačiau savo įvykime šis vaizdas vis dėlto yra apgau- 
lingas. Krikščionybės atbaigtoji būtis stovi ne toje pa- 
čioje plotmėje, kaip Solovjovo lūkesčiai. Paskutinis to- 
bulasis istorijos tarpsnis Solovjovui ateina prigimto išsi- 
vystymo keliu. Jis įvyksta šioje tikrovėje. Jis yra nuo- 
sekli istorijos užbaiga. Tuo tarpu krikščionybei šis tobu- 
lasis tarpsnis ateina Dievo įsikišimu ir Jo galybe. Jis 
įvyksta jau anapus. Jis yra Viešpaties malonė, Jeigu tad 
esmėje Solovjovo istorijos vaizdas ir sutaria su krikš- 
čioniškuoju, tai savo įvykimo svajone jis nuo Apreiškimo 
nutolsta ir virsta žmogiškosios širdies troškimu pasistatyti 
nuolatinę palapinę Taboro papėdėje, „neperėjus per Gol- 
gotą. Ilgus savo amžiaus metus Solovjovas buvo šios uto- 
pijos viliojamas. Ją skelbė savo raštuose ir jai įvykdyti 
dėjo nemaža pastangų. Tačiau savo gyvenimo pabaigoje 
jis paregėjo jos negalimybę, paregėjo ano gražaus isto- 
rijos vaizdo sudužimą ir todėl jį pakeitė kitu vaizdu, iš- 
reikšdamas jo esmę savo pasakojimu apie antikristą. Tai 
ir buvo tasai jo sielos lūžis, kurį jis mini „Trijų pokalbių“ 
įžangoje, 

2. KRIKŠČIONIŠKASIS ISTORIJOS VAIZDAS 

Keletas priežasčių pažadino šį lūžį. Visų pirma pats 
vidinis brendimas. Dar puoselėdamas utopinius savo lū- 
kesčius ir dirbdamas prie prancūziško savo veikalo „Rus- 

sie et L'Eglise universelle” („Rusija ir visuotinė Bažnyčia"), 
kuriame teokratijos idėja yra konkrečiausiai išreikšta, So- 
lovjovas laiške Eug. Tevernier 1888 metais rašė, kad jis 
visus įvykius svarsto sub specie antichristi venturi — 
ateisiančio antikristo šviesoje. Vl. Šilkarskis, nagrinėda- 
mas šį laišką, teisingai pastebi, kad ateisiančio antikristo 
paveikslas nesiderina su netolimos Dievo Karalystės vizi- 
ja. Antikristas juk yra šios karalystės ardytojas. Jeigu 
tad Solovjovas visus įvykius svarsto jo šviesoje, tuomet 
jis negali tikėtis, kad jo taip mylima teokratijos idėja 
kada nors žemėje įsigalėtų, nes antikristo pasirodymas 
kaip tik yra teokratijos priešingybė. Prasitarimas apie 
ateisiantį antikristą rodo, kad istorijos vaizdas šio didžio 
mąstytojo sieloje buvo pradėjęs kisti jau tuo metu, kada 
jo protas dar tebesižavėjo jaunystės svajonėmis. 

Nemažos reikšmės šiam kitimui turėjo ir Rusijos ba- 
das 1891 metais, sukrėtęs Solovjovo pasitikėjimą savu 
kraštu ir mesianiška jo paskirtimi. Teokratinės idėjos 
įvykdyme Solovjovas buvo skyręs Rusijai ypatingą vaid- 
menį, būtent savo bendruomenėje suderinti kunigišką- 
sias, karališkąsias ir pranašiškąsias pareigas. Tačiau argi 
gali būti tokiam kilniam uždaviniui tikęs kraštas, kuris 
nesugeba suorganizuoti medžiaginio savo piliečių gyve- 
nimo? Ar gali suvesti vienybėn ekonominę, politinę ir 
religinę bendruomenę šalis, kurios gyventojai miršta ba- 
du? O jeigu Rusija nėra įrankis Dievo karalystei žemėje 
sukurti, kas tada juo bus? Solovjovo nusivylimas buvo 
didelis ir skaudus. 

Galutinei persvarai į krikščioniškąją istorijos sampra- 
tą turėjo reikšmės ir formalinis Solovjovo sutapimas su 
katalikų Bažnyčia. Sava pasaulėžiūra Solovjovas jau se- 
niai buvo katalikas. Pergalėjęs savo jaunystės dienų dau- 
giau mados negu įsitikinimo ateizmą, jis visą gyvenimą 
buvo gilus tikintysis. Tačiau Bažnyčios kaip Kristaus Kū- 
no, kaip atpirktojo kosmo gilesnis svarstymas, karštas 
bažnyčių susijungimo troškimas vedė jį vis arčiau ir prie 
formalinio sutapimo su katalikybe, kol pagaliau 1896 me- 
tais Maskvos Lurdo koplyčioje jis atkalbėjo katalikiškąjį 
„Credo“ ir iš katalikų unitų kunigo N. Tolstojaus priėmė 
komuniją. Tai buvo nuosekli išvada iš Solovjovo viso 
vidinio kelio. Ir šis kelias pasibaigė ne tik įsijungiant į 
regimą katalikybės kūną, bet sykiu ir orisiimant Apreiški- 
mo perteiktą istorijos vaizdą, kurį Solovjovas išdėstė savo 
pasakojime apie antikristą. Kad pamatytume, koks gilus 

lūžis čia yra įvykęs, palyginkime minėtus utopinius So- 
lovjovo lūkesčius su pastaruoju apokaliptiniu vaizdu, ku- 
ris yra nupieštas minėtame jo pasakojime. 

Pasakojimas apie antikristą yra ne kas kita kaip sim- 
bolinis paskutinio žemiškosios istorijos tarpsnio vaizdas. 
Tai Solovjovo atsakymas į klausimą, kuo baigsis mūsojoje 
tikrovėje dorinė kova, kurią žmogus kovoja ne tik savo 
asmeniniame, bet ir viso pasaulio istoriniame gyvenime. 
Solovjovui, kaip buvo sakyta, čia nerūpi atvaizduoti 
gamtinis šios tikrovės sudužimas, kada saulė užtems, mė- 
nuo nebeduos šviesos ir dangaus galybės bus išjudintos. 
Jam čia rūpi tik pačios istorijos užsimezgimas. Todėl gam- 
tiniai įvykiai šiame pasakojime užima labai maža vie- 
tos ir turi tik labai menkos reikšmės, Tiesa, Solovjovas 
kalba apie žemės drebėjimą, apie ugniakalnio atsivėrimą 
Negyvosios jūros pakrantėje, apie lavos sroves, kurios 
prarijo antikristą su jo šalininkais. Tačiau šios gamtinės 
katastrofos čia yra tik antraeilės, palyginti su anais dva- 
siniais įvykiais, kurie atsitinka istorijai einant į galą. Ši- 
tiems tad įvykiams Solovjovas ir skiria visą savo dėmesį, 
mėgindamas juos net smulkmeniškai aprašyti. Tačiau iš 
šių įvykių susidaręs istorijos vaizdas kaip tik neturi nie- 
ko bendro su anksčiau skelbtuoju laisvosios teosofijos, 
laisvosios teokratijos ir laisvosios teurgijos idealu. Atvirkš- 
čiai, pasakojimo vaizdas yra ankstesnio idealo paneigimas 
jo įvykdymo atžvilgiu. 

Laisvosios teosofijos vardu Solovjovas vadino, kaip sa- 
kyta, vidinį suderinimą gamtos mokslų, filosofijos ir teolo- 
gijos; kitaip sakant, suderinimą žmogiškojo pažinimo ir 
dieviškojo Apreiškimo. Toks suderinimas kaip tik turėjęs 
įvykti trečiame istorinio išsivystymo tarpsnyje. Žmonija, 
Solovjovo nuomone, prie jo einanti, ir krikščioniškųjų 
mąstytojų uždavinys esąs ją šiuo keliu vesti. Tačiau pa- 
sakojime apie antikristią žmonija savo istorijos pabaigoje 
tokios sintezės kaip tik nepasiekia, Tiesa, Solovjovas mi- 
ni, kad, mongolams užplūdus Europą, rytietiškosios idė- 
jos susimaišiusios su vakarietiškosiomis. Tačiau šį susimai- 
šymą jis anaiptol nelaiko vidine vienybe, bet tiktai sink- 
retizmu, panašiu į senovinį Aleksandrijos sinkretizmą. Iš 
kitos pusės, dieviškasis Apreiškimas antikristo pasirody- 
mo melu ne tik kad nebuvo įjungtas į visuotinį pažinimą, 
bet tiesiog ištremtas iš žinijos srities. Solovjovo antikris- 
tas parašo genialų veikalą, kuriame viskas yra suderinta: 
tradicija su pažanga, minties laisvė su misticizmu, indi- 

vidualizmas su visuomeniškumuų. Tačiau Kristaus vardo 
šiame veikale nėra, Antikristo knyga, kaip išraiška že- 
miškosios istorinės sintezės, yra tiktai žmogiškojo gabu- 
mo ir demoniškojo įkvėpimo padaras. Dieviškasis Apreiš- 
kimas, kiek jis yra gyvas Šventraštyje ir bažnytinėje Tra- 
dicijoje, čia yra aiškiai atmestas ir paneigtas. Kur tad 
tasai laisvosios teosofijos įvykdymas, apie kurį Solovjo- 
vas buvo anksčiau svajojęs? Istorijai einant į galą, Dievas 
ne tik nevirto žmogiškosios žinijos pagrindu ir vidine 
jungtimi, bet aiškiai buvo iš jos ištremtas. Jo vietą už- 
ėmė demoniškasis įkvėpimas. Žemiškoji istorija užsibaigė 
satanosofija. 

Laisvosios teokratijos vardu Solovjovas vadino sude- 
rinimą ekonominės, politinės ir religinės bendruomenės 
arba ūkio, valstybės ir Bažnyčios. Šiuo idealu jis labiau- 
siai tikėjo ir jam įvykdyti daugiausia dirbo. Suvienytos 
Bažnyčios prieglobstyje jis manė paregėsiąs visų valdžių 
suderinimą. Tačiau pasakojime apie antikristą šis idea- 
las visiškai sudūžta. Laikų pabaigoje Bažnyčia ne tik ne- 
apjungia žmonijos, ne tik netampa pasaulio valdove, bet 
pati yra ištremiama į dykumas, netenka daugumos savo 
narių bei vadų ir išlieka tvirta tik malda, pasninku ir 
tikėjimu. Tiesa, Solovjovas aprašo religijos susijungimą 
su politika Apolonijaus asmenyje, išrinkus šį popiežiu- 
mi. Tačiau čia susijungimas įvyksta jau antikristo noru ir 
jo valdžioje. Šios vienybės valdovas yra nebe Kristus, 
bet amžinasis Jo priešininkas. Teokratija čia pasikeičia į 
satanokratiją. 

Tas pat yra ir su laisvąja teurgija, kurios vardu So- 
lovjovas vadino žmogaus išradingumo bei kūrybiškumo 
suderinimą su sakramentiniu dieviškosios malonės veiki- 
mu arba suvedimą vienybėn technikos, meno ir mistikos. 
Jokio šios rūšies suderinimo istorijos pabaigoje nematyti. 
Tiesa, Apolonijus gali būti laikomas tokiu „teurgu“, nes 
jis apvaldo ir gamtą, ir sykiu antgamtinės jėgas, jų pa- 
galba darydamas žmonių akivaizdoje didelių ženklų. Iš 
jo-rankų sklinda kažkokie nežemiški kūriniai šviesos, gė- 
lių ir garsų pavidalu. Tačiau dieviškosios sakramentinės 
malonės juose kaip tik nėra. Apolonijus yra tarpininkas 
ne dieviškajam, bet demoniškajam veikimui. Jo ženklai, 
kuriais jis stebina ir džiugina minias, yra velniškosios ga- 
lybės padarai. Todėl visas šis veikimas yra ne teurginis, 
bet satanourginis, ' 

Šitie tad trumpučiai palyginimai aiškiai rodo, kad pas- 
kutinysis istorijos tarpsnis, kaip jį Solovjovas vaizduoja 
savo pasakojime apie antikristą, ankstesnių jo lūkesčių 
ne tik neįvykdo, bet juos pakeičia priešingais idealais: 
teosofija Čia virsta satanosofija, teokratija — satanokra- 
tija ir teurgija — satanourgija. Vietoje Kristaus pasau- 
lyje įsigali antikristas. Vietoje Dievo esti garbinamas vel- 
nias. Jeruzalėje šalia Kalvarijos kalno iškyla imperatoriš- 
koji „visų kultų katedra“, kaip regimas šios viešos sala- 
nolatrijos ženklas. Ir šiuo istorinio žmonijos galo vaizdu 
Solovjovas jau pereina iš utopijos į tikrovę, kaip ją mums 
skelbia ir vaizduoja šv. Jonas savuose regėjimuose. Aną 
visuotinę sandorą, kurioje pats Dievas bus visų pradų 
jungtis, Solovjovas perkelia į antistorinį tikinčiųjų vieš- 
patavimą su Kristumi nugalėjus antikristą, bet tuo pačiu 
užbaigus ir šios tikrovės vyksmą. Tuo būdu savo isto- 
riosofiją Solovjovas sulieja su krikščioniškąja istorijos 
samprata. Pasakojimas apie antikristą virsta, iš vienos 
pusės, ankstesnių utopinių lūkesčių pergale, iš kitos — 
galutiniu krikščioniškojo istorijos vaizdo prisiėmimu, Pa- 
sakojime apie antikristą Solovjovo istorijos filosofija ir 
teologija pasidaro tikrai krikščioniška — ne tik savo es- 
me, bet ir savo įvykdymo būdu. 

Jei betgi pakiaustume, kame glūdėjo anų pirmykščių 
lūkesčių klaida, turėtume pripažinti, kad ankstesnės So- 
lovjovo svajonės buvo utopinės kaip tik todėl, kad jose 
nebuvo tinkamai įvertintas istorinis blogio vaidmuo. Jau 
sakėme, kad „Trijų pokalbių“ įžangoje Solovjovas klau- 
sia, kas yra blogis: tik prigimtas nepakankamumas ar | 
tikrovinė pikta jėga. Visame „Trijų pokalbių“ veikale ir 
pasakojime apie antikristą, kuriuo šis veikalas užsibai- 
gia, Solovjovas gina pastarąją pažiūrą, kad blogis yra 
pikia jėga, prieš kurią reikia pastatyti gėrio jėgą. Tai 
esminga krikščionybės pažiūrai, nes ir ji blogį laiko jėga, 
kuriai pergalėti reikėjo Dievo sūnaus aukos. Nuodėmę, 
kaip visokio blogio šaltinį, galėjo atitiesti tiktai dieviš- 
koji galybė. Blogis krikščionybei nėra tik pasyvus trū- 
kumas, tik prigimtas nepakankamumas pažinti ar veikti, 
bet pirmoje eilėje aktyvi pikta valia, kurios nešėjai — 
velnias ir nusidėjęs žmogus — sąmoningai būtį ardo ir 
Dievo žygiams kenkia. Prieš šitą tad piktą valią krikščio- 
nybė kaip tik ir stato gerą valią, kuri iš vidaus susijun- 
gia su Dievo valia, iš jos gaudama jėgos nugalėti blogiui 
ir savyje, ir šalia savęs esančiame pasaulyje. Tačiau šis 

nugalėjimas ateina ne paprastu prigimto išsivystymo ke- 
liu, bet didelės kovos ir įtampių rungtynių būdu, kada 
miršta ir senasis Žmogus, ir senasis pasaulis. Apie blogį 
kaip prigimtą nepakankamumą galima kalbėti tiktai ne- 
sąmoningos gamtos srityje. Tačiau dvasios srityje blogis 
virsta tikrovine jėga, ardančia ir gamtą, ir pačią save. 
Cia blogis yra apsisprendimas prieš Dievą. O iš šio ap- 
sisprendimo plaukia ištisa eilė piktų veiksmų, paver- 
čiančių dvasinę sritį vienu ištisos, nepaliaujančios kovos 
lauku. Kurdamas ankstesnius utopinius laisvosios teoso- 
fijos, laisvosios teokratijos ir laisvosios teurgijos vaizdus, 
Solovjovas kaip tik ir nebuvo atkreipęs dėmesio į aktyvųjį 
blogio pobūdį. Gal net nesąmoningai jis laikė blogį tik 
paprastu trūkumu, tik nepakankamumu bei silpnybe ir 
šią — specialiai metafizinę — blogio sampratą padėjo į 
savo istorinių idealų pagrindus. Tuomet, kaip ir jis pats 
teisingai pastebi, pakako kurti gėrį, pakako nuolatos to- 
bulinti žmogaus pažinimą, veikimą ir kūrimą, ir šie idea- 
lai savaime turėjo įvykti, savaime turėjo išaugti iš viso 
istorinio vyksmo kaip būtinas jo vaisius. Ilgus tad metus 
Solovjovas šia linkme buvo mąstęs ir veikęs. Anasai uto- 
pinis istorijos vaizdas kaip tik ir buvo šio mąstymo bei 
veikimo padaras, išaugęs iš blogio kaip paprasto trūkumo 
sampratos. 

Bet savo vidaus išsivystyme Solovjovas kas kartą vis 
labiau įžvelgė, kad šalia metafizinės blogio kaip prigimto 
nepakankamumo sąvokos yra dar ir religinė blogio kaip 
piklos galybės samprata. Sią įžvalgą, kaip matėme, jam 
aštrino įvairios priežastys: jo minties brendimas, susidū- 
rimas su žmonijos nelaimėmis, nuolatinis artėjimas ir ga- 
lutinis sutapimas sų katalikybe. Visa tai keitė Solovjovo 
pergyvenimus blogio atžvilgiu. Solovjovas vis labiau įsi- 
tikino, kad užginto vaisiaus prakeiksmas slegia ne tik 
kiekvieną skyrium, bet ir visus drauge; kad yra klaida 
regėti mirtį kaip blogio laimėjimą asmenyje, Oo neregėti 
jos žmonijoje; kad yra apgaulė sudužti pačiam, o puoselėti 
tobulumo viltis kituose. Jis vis labiau suprato, kad jo 
siūlomi idealai sutinka pasaulyje ne tik neišmanymą, ne- 
tobulumą, nesugebėjimą, bet ir piktą valią, sąmoningą 
jiems pasipriešinimą bei jų neigimą. Pirmiau jis buvo 
tikėjęs, kad jo didžioji sintezė savaime žmonijai nukris 
kaip subrendęs jos prigimto išsivystymo vaisius. Dabar 
jis paregėjo, kad šis subrendimas yra piktų pasaulyje 
slankiojančių jėgų nuolatos kliudomas. Pirmiau Solovjo- 

vas, kaip anie trys apaštalai Taboro kalne, matė tik spin- 
dintį persikeitusiojo Kristaus veidą ir todėl siūlė statyti 
palapinių ir amžinai ten pasilikti. Dabar jis išgirdo, kad 
Jėzus savo persikeitimo metu buvo kalbėjęs su Moze ir 
Eliju „apie mirtį, kurią Jis turėjo iškentėti Jeruzalėje“ 
(Lk 9, 31). Golgotoje iškeltas kryžius virto ne tik Kris- 
taus, bet ir visos atpirktosios žmonijos ženklu. Šį tad ženk- 
14 Solovjovas įaudė į savo pastarojo veikalo pagrindus ir 
poetiškai jį išreiškė savo pasakojimu apie antikristą. Tai 
nebuvo ankstesnių jo idealų esmės paneigimas. Didžiosios 
sandoros, kurios nešėjas yra pats Dievas, mintį juk skel- 
bia ir krikščionybė visų savo pranašų lūpomis. Savo pa- 
sakojimu Solovjovas tik atsisakė įvykdymo svajonių; jis 
atsisakė laukti Dievo karalystės įsigalėjimo šioje neper- 
keistoje, neišskaistintoje tikrovėje; jis atsisakė skelbti šios 
karalystės atėjimą prigimto istorinio išsivystymo keliu, 
Kovos ir sudužimo vaizdas apvaldė Solovjovo mintį ir buvo 
„Trijų pokalbių“ pabaigoje išreikštas gražios legendos 
pavidalu. | 

Šią tad legendą išnagrinėti, atskleisti jos vaizdų bei 
simbolių gilesnę prasmę ir tuo būdu parodyti, kaip vyks- 
ta ir kuo pasibaigia istorinė žmonijos kova už gėrį, ir yra 
šios knygos uždaviniai. 


I 


ANTIKRISTINĖ DVASIA 
ISTORIJOJE 


1. RELIGINIS ISTORIJOS POBUDIS 


Kas yra istorija krikščioniškojo tikėjimo šviesoje? Bos- 
suet ją pavadino „gesta Dei per Francos” („Dievo darbai 
per frankus“). Lietuvių filosofas ir teologas A. Damb- 
rauskas-Jakštas šią sąvokos aptartį praplėtė ir istoriją pa- 
vadino „gesta Dei per homines“ („Dievo darbai per žmo- 
nes"). Tačiau bet kuriuo atveju, ar suprasime istoriją 
siauresne prasme, ar visos žmonijos prasme, iš esmės ji 
yra Dievo ir žmogaus bendras veikimas laike. Krikščioniui 
istorija niekad nėra tik vyksmas šiapus, nes jos tikroji 
versmė, iš kurios ji ima sau pradžią, nėra šiapus. Istorijos 
prologas yra danguje. Senojo Testamento Jobo drama 
yra aiškus į tai nurodymas. Jobas buvo „nuoširdus ir tie- 
sus, bijąs Viešpaties Dievo ir neapkenčiąs piktybės“ (Job 
1, 1). Jis sąžiningai rūpinosi savo šeima, „kėlėsi anksti 
rytą ir dėjo deginamąsias aukas“ (1, 5). Ir betgi vieną 
dieną pasirodė šėtonas, šis amžinas „mūsų brolių kaltinto- 
jas" (Apr 12, 10), stojo prieš Jahvės veidą ir kaltino 
Jobą vergišku pataikavimu: „Ar veltui Jobas Viešpati 
Dievą taip garbino? Ar ne Tu pats padarei užtvarą apie 
jį, jo namą ir jo visą turtą? Visaip tu palaiminai jo ran- 
kų kūrinius, ir jo nuosavybė išplito krašte. Bet ištiesk 
tik savo ranką ir paliesk jo visą turtą: tikrai, jis ims keik- 
tis tau į akis“ (Job 1, 9—11). Toliau šio kaltinimo pada- 
rinys yra visiems žinomas. Viešpats Dievas leido, kad šė- 
tonas sunaikintų pirma jo turtą su jo sūnumis ir dukteri- 
mis. Paskiau net „paliestų jo paties kaulus ir mėsą“ 
(2, 5). 

Taigi prologas danguje pasireiškia kaip žmogaus liki- 
mo žemėje esminė sudėtinė dalis. Jis sako, kad mes čia 
niekada nesame palikti vieni sau, kad mūsų egzistencija 
savo esme yra atvira ir dėl to prieinama. Ji yra žmogaus 
ir Dievo, žmogaus ir šėtono veikimas drauge. Žmogaus 


222 


egzistencija visada yra santykyje su kuo nors. Jis yra į 
visa nusikreipęs stebėtojas; dar daugiau: veikėjas ir vyk- 
dytojas (su kuo nors) drauge. 

Pirmiausia — ne laiko atžvilgiu, bet logikos (natura 
prius) — žmogus yra santykyje su aplinkiniu gamtos pa- 
saulių. Tai daro jis ne iš savo „Wille Zur Macht” (Nietz- 
sche), ne siekdamas valdžios, bet iš aiškios Kūrėjo paskir- 
ties: „Veiskitės, dauginkitės, pripildykite žemę ir ją ap- 
valdykite“ (Pr 1, 28). Savo sugebėjimu apipavidalinti žmo- 
gus gali dalyvauti Aukščiausiojo pasaulio tvarkyme, gali 
Jam atstovauti žemėje ir pratęsti Jo kūrybą. Kaip tik dėl 
to ir tampa „mažuoju pasaulio dievu“, kaip jį vadina 
Goethe's Mefistas. Tačiau aplinka, kurioje šitas „mažasis 
dievas“ yra įstatytas, jam neduoda jokių tobulų egzisten- 
cijos sąlygų. Pradiniu ir tiesioginiu būdu gamta vargiai 
yra pajėgi žmogų išlaikyti gyvą ir juo labiau išplėtoti jo 
dvasią. Savo grynai gamtiniu būviu žmogus negali lenk- 
tyniuoti su jokiu Žvėrim kovoje dėl būvio. Jei betgi jis 
galėjo žemėje išsilaikyti ir net ją apvaldyti, tai dėl to, 
kad jis sukūrė naują aplinką, kuri geriau atitiko jo kūno 
ir dvasios reikalavimus ir iuo įgalino jo žemiškąją egzis- 
tenciją. 

Šią naują aplinką, šią tikrai žmogišką buvimo erdvę 
mes vadiname kultūra. Kullūra yra žmogaus kūryba. Ji 
yra žmogaus kūrinys tikra ir tiesiogine to žodžio prasme: 
jo įsikūnijusi viltis ir jo pergalė prieš gamtos jėgas. Dėl 
to kultūros kilimo ir plėtojimosi ksmas yra pirmoji 
istorinio buvimo pagrindinė forma. ogiškasis gyveni- 
mas pasireiškia pirmiausia kaip kultūra. Atsižvelgiant į 
tai, galima istoriją vadinti kultūrinio tapsmo vyksmu; 
vyksmu, kurio metu žemė vis labiau apvaldoma, gamtos 
slėpiniai vis labiau iškeliami aikštėn ir gamtos jėgos vis 
stipriau įjungiamos į žmogiškojo buvimo sritį. Sia pras- 
me istorija yra žmogaus susivokimas pasauly je, 

Tačiau kultūrinio tapsmo procesas neišsemia istorijos 
visumos. Žmogus nėra pašauktas egzistuoti tik šiapus; 
tad nei žemė nėra vienintelė jo buvimo erdvė, nei jos 
apipavidalinimas nėra jo vienintelė gyvenimo ir veikimo 
forma. Žmogui yra atvira ir kita buvimo plotmė — 
antgamtinė. Neprarasdamas santykio su gamtiniu pasau- 
liu ir nesuvaržydamas savo kūrybinių jėgų, žmogus krei- 
pia savo žvilgsnį aukštyn ir suvokia save ne tik kaip ku- 
riantį genijų, bet sykiu ir kaip kūrinį, pašauktą būti Ab- 
soliuto valios dėka. Šalia santykio su viskuo, kas „yra 

sudėta prie jo kojų“ (Ps 8, 7), jis suranda kilą santykį, 
kuris nurodo į visų dovanų davėją, į tą, kuris „mažąjį 
dievą" vainikavo garbe ir didingumu ir jam suteikė val- 
džią jo rankų kūriniams (plg. Ps 8, 6—9). Jei žmogus 
jaučiasi kultūroje kaip vienintelis viešpals ir savo srity 
viešpatauja gan suvereniškai, tai šiame naujame santyky 
jis patiria savo visišką priklausomybę ir buvimą kito 
valdžioje, mato save esant prieš stipresnę būtį ir tai per- 
gyvena kaip asmeninę jėgą, kuri jam apsireiškia, jam 
kalba ir jį angažuoja. 

Šį naują santykį, šią aukštesnę žmogaus buvimo erdvę 
vadinam religija. Religija ateina žmogui taip pat iš pri- 
gimties, kaip ir kultūra. Abidvi turi šaknis jo giliausioje 
esmėje, abidvi yra jo egzistencijos pagrindinės formos. 
Kaip nėra jokios tautos be kultūros, taip nėra ir jokios 
tautos be religijos. Visur, kur tik žmogus pasirodo, rūksta 
ne tik židiniai, bet ir aukurai; kyla ne tik palapinės, bet 
ir šventyklų bokštai; skamba ne tik vestuvių dainos, bet 
ir kunigų giesmės. Taigi religinis gyvenimas yra antra 
žmonijos istorijos pagrindinė forma. Religinės idėjos, re- 
liginiai pergyvenimai, veiksmai, institucijos, bendruome- 
nės veikia stipriai ir giliai istorinę eigą ir įspaudžia savo 
ženklus jos išsivystymui bei apipavidalinimui. Žmogaus 
istorinis buvimas žemėje plėtojasi ne tik kultūriškai, bet 
ir religiškai. Šia prasme galima ir net reikia istoriją va- 
dinti ir religinio tapsmo procesu, kuriame žmogus savo 
santykius su Dievu vis labiau išsiaiškina, savo žemiškąjį 
buvimą vis labiau supranta, savo tikėjimui vis stipresnes 
bendruomenines formas duoda, Šiuo atžvilgiu istorija yra 
žmogaus susivokimas klausimuose apie savo kilimą, pa- 
šaukimą ir savo tikslą, 

Istorijos neišsemia taip pat nei gamtos apipavidalini- 
mas, nei santykis su antgamte. Ji apima abi sritis. Ji yra 
pasireiškimas žmogiškumo ir dieviškumo jų tarpusavio 
santykiuose, 

Jei istorija vaizduoja žmogaus likimą, tai religijos rolė 
čia yra daug svarbesnė nei kultūros. Be kultūros žmogus 
negalėtų pasauly išsilaikyti ir gamtos apvaldyti. Šia pras- 
me kultūra yra istorijos pagrindas. Be religijos jis nega- 
lėtų likimo problemos išspręsti, nes ji priklauso ne nuo jo 
vieno. Žmogaus likimo veikiantis dalininkas yra pats Die- 
vas, „Be manęs jūs negalite nieko” (Job 16, 5) — šie Kris- 


lu žmogui eiti, kad pasiektų savo slėpiningo buvimo spren- 

dimą. Atžvilgis į Dievą pasireiškia kaip Hkiminis princi- 
pas, kuriame slepiasi galutinis sprendimas dėl žmogaus 
egzistencijos. Šia prasme religija yra istorijos albaigimas, 
Ji yra jėga, kuri visą pasaulio vyksmą pasuka į visuotinę 
baigmę. 

Gamtos pasaulis stovi prieš akis nebylus ir pasyvus. 
Mes jį apipavidaliname pagal savo valią ir esame kultū- 
ros srity, kaip sakoma, vieninteliai valdovai. Religijoje 
priešingai — nesame nei vieni, nei elgiamės suvereniai. 
Religijos akte stovime kaip asmenys prieš Dievą — taip 
pat kaip asmenį, kurio žodis ir veiksmas yra čia svar- 
besnis nei mūsų. Religija savo esme yra dviejų asmenų 
santykis. Savo nuosava valia žmogus gali kurti kultūrą, 
bet ne religiją. Žmogaus būties klausimas, kuris gali būti 
iš esmės keliamas tik religijoje, reikalingas Dievo atsa- 
kymo, kad iš viso būtų aisakytas. Klausimas reikalingas 
apreiškimo, išganymo, malonės. Bet kuri vadinama „žmo- 
giškoji" ar „humanistinė“ religija, kuri rūpinasi tik san- 
tykiu su neasmeninėm žmogiškom ar kultūrinėm verty- 
bėm, iš pagrindų yra religijos klastojimas. Pasaulio reli- 
gijos vyksmas yra ištisinis dialogas tarp Dievo ir žmogaus, 
nuolatinis bendras veikimas tarp Dangaus ir žemės. 

Kaip tik dėl to, kad religija yra dialogas ir bendras 
veikimas, ji yra nuolatinėje grėsmėje būti žmogaus nu- 
traukta. Nors žmogus iš prigimties yra religingas, nes 
santykis su antgamte atsako jo išvidinei esmei, jis betgi 
gali — nes jis yra laisvas — šiame dialoge nutilti ir jo 
valdžioje esančią žemę išjungti iš bendro veikimo sų Dan- 
gum. Nėra jokio ontologinio ateizmo ir tokio negali būti, 
bet yra psichologinis bereligiškumas, sąmoningas nusisu- 
kimas nuo Dievo, atkaklus tylėjimas buvime, Dievo at- 
metimas yra reiškinys tiek atskiro asmens, tiek bendruo- 
menės gyvenime, Nimfų choras Aischilo „Prometėjuje" 
gieda: „Niekados mirtingojo planai neperžengs Dievo 
tvarkos“. Dievo tvarka yra būties tvarka. Galėti ją per- 
žengti reiškia save peržengti, kitaip sakant, už savo bu- 
vimą pačiam sau dėkoti, t. y. būti savo paties kūrėju, o 
tai yra jau nesąmonė. Dėl to bet kuris Dievo tvarkos at- 
metimas giliausia prasme yra būties griovimas, o sykiu 
ir savosios egzistencijos griovimas. Aischilo nimfos prie 
savo pareiškimo pridėjo dar vieną prasmingą sakinį: „Tai 
skelbiame, nes matome, Prometėjau, tavo likime sunaiki- 
nimą“. Žmogaus sukilimas prieš Dievą reiškia savo palies 
sunaikinimą. Ir betgi mirtingieji niekad nesiliauja maiš- 

tavę prieš Dievą, Babelio bokštas liko nebaigtas, ir toks 
jis bus ligi laikų galo. Bet kas gi yra kullūra, jei ne žmo- 
nijos nuolatinės pastangos šį bokštą pabaigti? Istorija 
nėra tik religijos vyksmas; ji yra sykiu ir žmonijos be- 
dievėjimo vyksmas. Laisvės veiksnys čia vaidina spren- 
džiamąjį vaidmenį ir perkeičia istoriją į tikrą Žmogaus ir 
pasaulio likimą: likimą, kuriame religija, t. y. žmogaus 
apsisprendimas Dievo atžvilgiu, turi paskutinį žodį. Reli- 
gija, ne kultūra, saugoja raktą į istorijos paslaptis. Reli- 
gijos vyksme, ne kultūros vyksme, laikas teka į savo 
atbaigą: adesse festinant tempora. Istorija yra mūsų ap- 
sisprendimo Dievo atžvilgiu objektyvacija. Ir kaip lik čia 
yra jos palaima, bet sykiu ir pavojus, nes šitas sprendi- 
mas yra neišvengiamas. 

Taigi kas yra istorija krikščionybės šviesoje? Niekas 
kitas kaip Dievo mums dovanotas laikas. Istorijos filo- 
sofija jau seniai yra sudariusi reikšmingą posakį — bū- 
tent: laikas tik tada virsta istorija, kai žmogus yra sąmo- 
ningas dėl jo tekėjimo. Laiko sąmonė ir istorija viena 
su kita esmiškai santykiauja. Ši sąmonė betgi aiškiausiai 
iškyla aikštėn ne istorijos filosofijoje, kaip kai kas mano 
(pvz, K. Joel), o kaip tik religijoje. Istorijos filosofija 
svarsto laiką tik kaip mūsų pažinimo objektą, kaip kaž- 
ką, kas mus persunkia, bet neįeina į mūsų įpareigojimus. 
Dėl to laiko sąmonė istorijos filosofijoje yra visada tik 
loginė, ne dorinė sąmonė. Grynai loginė sąmonė negali bū- 
ti nei tokia aiški, nei tokia aštri kaip dorinė. Pastarąją 
galime įsigyti tik religijoje, nes savo santykyje su Dievu 
mes pergyvename laiką kaip dovaną, kaip mums duotus 
talentus, iš kurių vieną turėsime duoti apyskaitą. Filoso- 
finis laikas yra abstraktinė ir bendrinė daiktų eiga; re- 
liginis laikas tuo tarpu yra mūsų laikas, mums patikėtas, 
mums dovanotas, dėl to asmeninis ir konkretus. Religinis 
laikas yra Gapsprendimas ir įpareigojimas, nuo kurio 
priklauso mūsų likimas. Kad galėtume savo egzistencijai 
duoti tą ar kitą prasmę, tam mes reikalingi nieko kito 
kaip tik laiko. Krikščioniškosios religijos šviesoje laikas 
tokiu būdu pasireiškia kaip vertingiausia dovana iš visų 
natūralinių Dievo dovanų, kaip įrankis mūsų laisvei, kaip 
laukas mūsų veiklai. Kol mes turime laiko, mes turime 
savo likimą nuosavose rankose. 

2. KRISTUS ISTORIJOS CENTRE 


Žmogaus santykis su Dievu įvyksta tiktai laike, t. y. 
istoriškai. Kas įvyksta šalia istorijos, tylioje „dvasios ker- 
telėje“, turi būti ištirta pagal religijos istorines normas, 
norint tai pripažinti kaip tikrą dalyką. Istorija yra vie- 
nintelė tikra erdvė, kur eina tikrasis dialogas tarp Dievo 
ir Žmogaus. 

Tokios prasmės yra Dievažmogio Apreiškimo istori- 
ja, t. y. ji yra vidinis dieviškumo susijungimas su žmo- 
giškumu, Dievo dabartis laike. Dievas kaip būties prie- 
žastis ir žmogaus kūrėjas egzistuoja anapus istorijos. Jis 
yra paslėptasis Dievas — Deus absconditus, neprieina- 
mas jokiam kūriniu ir nesuprantamas jokiam protui. 
Bet Dievas kaip religinio santykio dalyvis, kaip žmogaus 
atpirkėjas ir tobulintojas nusileidžia iš savo nepasiekia- 
mos transcendentybės ir ateina į laiką, t. y. į istoriją. 
Jis tampa apreikštu Dievu, kuris gyvena mūsų buvime ir 
dalijasi su mumis mūsų kasdienybe. Tikrasis santykis su 
Dievu iš tikrųjų apsireiškia laike ir jame pasilieka, nes 
tik tada turime su juo tą pačią bendrą buvimo plotmę. 
Laikas yra vienintelė „vieta“, kur mes galime sutikti Die- 
vą. Jei Dievas neateitų į laiką, tai mūsų santykis su juo 
` liktųsi vienašališkas, dėl to abstraktus ir net netikras. Jei 
egzistuotų jis tik kaip paslėptasis Dievas, tai galėtume tik- 
rai kartoti Jobo skundą: „Žiūrėk, aš einu į rytus — ir jo 
ten nėra, į vakarus — ir jo neišvystu. Jei veikia jis šiau- 
rėje, tai jo aš neižvelgiu; pasisuka jis į pietus, neaptinku 
aš jo... jisai praeina pro mane, ir aš jo nematau“ 
(Job 23, 8—9; 9, 11). Dievo apsireiškimas laike yra pagrin- 
dinė salyga tikrajai religijai. Istorija turi uždavinį paruoš- 
ti šį apsireiškimą. Jos giliausia prasmė yra ta, kad įga- 
lintų Dievo ir žmogaus susitikimą, sudarydama prielaidas 
šiam susitikimui virsti asmeniniu ir dėl to neišardomu 
susijungimu. 

Bet ar tai nėra tik svajonė? Ar gali laikas kada taip 
pribręsti, kad tikrasis Dievas susitiktų su tikru žmogum, 
su žmogum be nuodėmės ir dėmės, kaip jis šviečia am- 
žiname Kūrėjo pirmavaizdyje? Ar gali istorija vieną die- 
ną tapti Absoliuto ir reliatyvios būtybės asmeninio susi- 
jungimo lauku, ir tokiu būdu dievažmogiškumas gali ap- 
sireikšti savo tobulu pavidalu? Į tai krikščionybė duoda 
vienaprasmį atsakymą: šitas laikas jau yra atėjęs. Dievo 
asmeninis susijungimas su žmogum yra jau įvykęs die- 

važmogiškoje asmenybėje Kristaus, gimusio iš Mergelės 
Marijos, nukryžiuoto Pontijui Pilotui valdant, mirusio, 
trečią dieną prisikėlusio, įžengusio į dangų, iš kur jis vėl 
ateis teisti gyvų ir mirusių. Kristus yra ta su pasiilgimu 
lauktoji pilnuma, ta nebesuardoma Dievo su žmogum vie- 
nybė, tas tobulas žmonijos atsiliepimas į dieviškąjį šauks- 
mą, Jis yra istorijos išsipildymas ir tikroji žmogaus lem- 
tis. Trejopu būdu Kristus yra susijęs su istorija: kaip pa- 
žadas, kaip įvykdymas ir kaip aibaigimas. 

Ar amžinojo Logo įsikūnijimas buvo pažadintas to, 
kad Dievas, prisiimdamas žmogiškąją prigimtį, panoro vi- 
są kūriniją sujungti su savim ir tuo būdu pais atbaigti 
kūrybinį aktą, kaip tai aiškina Duns Scotus; ar tapimas 
žmogum buvo dieviškosios meilės atsiliepimas į žmogaus 
nuodėmę, ir tuo būdu tai virto išganymo priemone, kaip 
mano Tomas Akvinietis — bet kuriuo atveju jis, tas įsi- 
kūnijimas, nuo amžių buvo Švenčiausios Trejybės prama- 
tytas ir nuskirtas. Kristus — ne tik kaip Dievo Sūnus, 
bet ir kaip žmogaus sūnus — prieš kiekvieną kūrinį stoja 
kaip jo pirmavaizdis, kaip jo pirminis ir paskutinis tiks- 
las. „Viskas yra per jį ir pagal jį sukurta. Jis yra aukš- 
čiau už viską, ir viskas jame turi savo dalį (Kol 1, 16—18). 
Kai žmonija dėl savo kaltės atsidūrė egzistencijoje už ro- 
jaus, ji nešiojosi savyje Kristų kaip didžiąją viltį, kuri 
vieną dieną žemės laike turėjo išsipildyti. Gimusis iš mo- 
ters turėjo paminti žalčio galvą (plg. Pr 3, 15) ir pašalinti 
liepsnų kalaviją, kuris užgynė kelią į gyvybės medį. 

Bet jeigu Kristus yra dieviškasis pažadas nupuolusiai 
žmonijai, tai visa prieškrikščioniškoji istorija yra šio pa- 
žado išsipildymo žmogiškasis ilgesys. Šimtai tūkstančių 
metų prieš Kristų slinko šio išsipildymo linkui, ir jų pas- 
kutinė akimirka turėjo Mergelės Marijos įsčioje pradėti 
dieviškąjį Logą. Mesijo apsireiškimo šviesoje prieškrikš- 
čioniškoji istorija buvo iš esmės ilgas advento laikas, ku- 
riame visa kūrinija su Izaiju vaitojo: „Išrasoki, Dangau, 
Teisųjį iš aukštybių, išlykite Jį, debesys; tegul atsiveria 
žemė ir išdaigina Išganytoją“ (Iz 45, 8). Išganytojas turėjo 
pasirodyti ne tik kaip dvasia iš dangaus, bet sykiu ir kaip 
žemės vaisius. Pati žmonija turėjo jį išnešioti savo gelmėse 
ir jį pagimdyti iš savo nepaliestosios atstovės. Kristus kaip 
pažadas pakreipė visą istoriją savo tapimo žmogum kryp- 
timi ir nulėmė jos taką. Jis buvo tikrasis ateities tėvas — 
pater futuri saeculi, kaip litanija prasmingai vadina. 
Dieviškojo žodžio tapimas kūnu buvo tikrasis žmonijos 

prieškrikščioniškosios islorijos tikslas. išvysti Išganytojo 
gimimo dieną troško ne tik Abraomas (plg. Jn 8, 57), 
bet ir visa Žmonių giminė, Dievo pažadas pagaliau buvo 
įvykdytas. „Žodis tapo kūnu ir gyveno tarp mūsų" (Jn 
1, 14). Amžinasis Logas nusileido į laiką, prisiėmė mūsų 
prigimtį ir buvimo būdus, tapdamas žmogum iki kraštinių 
žmogiškojo buvimo situacijų — kančios ir mirties. Kū- 
rėjas ir kūrinys susijungė hipostatine sąjunga, nes Dievui 
patiko per Kristų ir jame „viską sutaikinti su savim" 
(Kol 1, 20). 

Kristuje tokiu būdu yra visa dieviškumo, bet taip 
pat ir žmogiškumo pilnatvė. Jis yra tikras Dievas ir tikras 
žmogus: dievažmogis tobuliausia žodžio prasme. Bet jeigu 
istorija, kaip sakyta, yra dievažmogiškumo apreiškimas, 
tai šitas apreiškimas randa Kristuje savo įvykdytą išraiš- 
ką. Jei istorija yra žmogiškasis atsiliepimas į dieviškąjį 
šauksmą, tai šitas atsiliepimas Kristui yra visiškai pozi- 
tyvus dieviškosios valios pripažinimas. Viskas, kas istori- 
joje priklauso prie jos esminių ženklų, Kristuje yra tapę 
aukščiausia asmenine vienybe. Kristus yra istorijos pil- 
natvė. Dievo padovanotasis žmogui laikas jame, Kristuje, 
yra pasiekęs savo pilnumą: Kristaus Mesijo savisąmonė 
yra peršvietusi jo laiko sąmonę iki pagrindų, ir tokiu 
būdu istorija pakilo iki savo viršūnės. Dėl to Kristus yra 
ne viena iš istorinių asmenybių šalia daugelio kitų, bet jis 
yra istorinė asmenybė, nes ne jis gyveno istorijoje, bet 
istorija jame, jo tobuloje laiko sąmonėje, ir mes istoriš- 
kai esame tik Kristuje ir per Kristų, t. y. tiek, kiek mes 
dalyvaujame Kristaus laiko sąmonėje kaip dieviškosios 
valios įvykdyme. Kristaus istoriškumas kaip išraiška to- 
bulo susijungimo tarp Dievo ir žmogaus, tarp Dangaus ir 
Žemės palaiko visus kitus istoriškumus ir duoda laikui 
jo giliausią prasmę. Kristus yra visos kosminės raidos cent- 
rinis punktas. 

Sykiu jis yra ir šios raidos baigmė. Nuo dienos, kurią 
jis mums pažadėjo grįžti „dangaus debesyse su didele 
galybe ir garbe“ (Mt 24, 30), surinkti visas žemės tautas 
prieš savo sostą ir jas teisti, žmonijos gyvenimas persi- 
mainė į nuolatinį budėjimą ir laukimą. Kristaus paskelbtas 
pasaulio galas nebus atsitiktinė gamtinė katastrofa, bet 
tiesioginis Dievo įsikišimas į laikų tėkmę. Prie savo pra- 
našavimo Kristus pridėjo: apie tą dieną „niekas nežino, 
net ir dangaus angelai“ (Mt 24, 36). Paslaptinga tamsa 
užklojus Kristaus antro atėjimo datą ir dėl to įgalina mū- 

sų buvimą riedėti įprasta vaga. Kaip Nojaus dienom 
žmonės valgė ir gėrė, vedė ir tekėjo, ligi tvano banga 
atėjo ir viską nuplovė, taip bus ir atėjus Žmogaus Sūnui“ 
(Mt 24, 39). Jis pasirodys kaip žaibas ir ateis kaip vagis, 
niekieno nelaukiamas ir nesutinkamas, Jis ateis didžiausio 
užsimiršimo naktį. Nes juo ilgiau istorija trunka, juo sun- 
kiau įtikimas daros jo sugrįžimas. Dar daugiau: juo ilgiau 
istorija trunka, juo daugiau pagrindo tariasi turį pasity- 
čiotojai, kurie ateina su kalbom ir žmoniją klausia: „Kur 
dingo pažadėtasis sugrįžimas? Nuo tada, kai tėvai iške- 
liavo, viskas yra taip, kaip buvo nuo kūrimo pradžios“ 
(2 Pt 3, 4). Šimtmečių eilė, kuri atrodo be galo, silpnina 
tikėjimą Kristaus pažado įvykdymu, ir žmonija beveik 
imasi jaustis žemėje rami ir saugi. 

Tačiau Kristaus įspėjimas yra pilnas grasinančios rim- 
ties tiems, kurie mėgina prisiimti pagonišką sampratą is- 
torijos kaip amžino sukimosi: „Dangus ir žemė praeis, 
bet mano žodžiai nepraeis“ (Mt 24, 35). Apreiškimo švie- 
soje istorijos galas toks aiškus ir vienaprasmis, kaip re- 
tai kuri kita tiesa. „Po anų dienų priespaudos saulė ap- 
tems, mėnuo nebešvies, Žvaigždės kris nuo dangaus, ir 
dangaus galybės bus išjudintos": tai kosmologinės tvarkos 
sugriuvimas (Mt 24, 29). „Po to danguje pasirodys Žmo- 
gaus Sūnaus ženklas; tada vaitos žemės visos giminės, ir 
jos matys žmogaus Sūnų debesyse ateinant su didžia ga- 
lybe ir garbe“: tai žmogiškosios tvarkos sugriuvimas 
(Mt 24, 31). „Paskui jis sėsis į savo galingą sostą. Visos 
tautos susirinks prieš jį, ir jis atskirs jas vieną nuo kitos, 
kaip piemuo atskiria avis nuo avinų“: tai dieviškosios 
tvarkos įvykimas (Mt 25, 32). Nuo Kristaus kaip Šven- 
čiausios Trejybės pažado prasidėjusi, istorija užsibaigia 
taip pat juo kaip vyriausiuoju laikų teisėju. Šiuo atžvil- 
giu visa po Kristaus istorija yra pasiruošimas antrajam 
Žmogaus Sūnaus atėjimui. Laikotarpy prieš tapdamas 
žmogum Kristus gyveno istorijoje kaip dieviškasis paža- 
das ir kreipė jos tekėjimą į savo gimimą. Trumpame, bet 
pilnatviškame laike Palestinoje jis įvykdė istoriją savo 
dievažmogiška asmenybe. Epochoje po savo įžengimo į 
Dangų jis gyvena kaip ateisiančioji baigmė, kurią jis at- 
liks asmeniniu savo įsikišimu ir teismu. 

Santyky su laiku Kristus tuo būdu yra istorijos tikrasis 
Dievas. Jis yra „alfa ir omega, pirmasis ir paskutinysis, 
pradžia ir galas“ (Apr 22, 13). Joks istorijos tarpsnis nė- 
ra nuo jo nepriklausomas, joks nepraeina pro jį. Istorija 

kaip religinis vyksmas asmeniškai įvyksta Kristuje. Kaip 
gimęs iš moters, taigi kaip žmogaus sūnus giliausia žo- 
džio prasme, jis pristato žmogaus prigimtį į tikrąjį san- 
tykiavimą su Dievu ir tuo keliu sukuria tikrąją religiją. 
Krikščionybė tik dėl to yra tikra ir amžina, kad hipostati- 
nė Žmogaus sąjunga su Dievu Kristuje yra tikra ir am- 
žina, Tačiau tuo istorijos religinis elementas yra tiek su- 
tvirtintas, kad ji negali daugiau virsti antruoju nusikal- 
timu, atkritimų. Antrasis žmonijos giminės atkritimas nuo 
Dievo Kristaus padarytas nebegalimas. Tegul ir visi žmo- 
giškieji asmenys atsitrauktų nuo Kūrėjo, žmogaus prigimtis 
kaip tokia liekasi amžinai su Dievu, nes ji yra Logo pa- 
laikoma kaip jo dievažmogiškosios pilnatvės sudėtinė da- 
lis. Savo kryžiaus auka Kristus išgelbėjo istoriją nuo šios 
gūdžios galimybės, pristatydamas savo dieviškajam Tėvui 
išsipildžiusius laikus ir juos esmėje pašventindamas. Au- 
ka Golgotoje buvo didžiausia istorinė auka: tai buvo isto- 
rijos išgelbėjimas iš jos tekėjimo į nebūtį. Dievo Avinėlis, 
kuris buvo nužudytas ir gyvena „iš amžių į amžius“ (plg. 
Apr 10, 6), pasuko istorijos eigą atgal, pakreipė ją Dievo 
link ir tokiu būdu tapo laikų Viešpačiu ir vadovu. 
Taigi istorija yra savo esme krisiocentrinė. Imdamiesi 
aiškinti skirsnio pradžioje suminėtus Bossuet ir Damb- 
rausko+Jakšto posakius, galėtume sakyti: istorija yra gesta 
Christi per homines (Kristaus darbai per žmonės). Žmo- 
nija yra Kristaus pakviesta į Dievo karalystę ir savo is- 
torinėje raidoje turi duoti į tą pakvietimą atsakymą. Ji 
turi galutinai apsispręsti, ar ji liksis senojo Adomo kelyje 
ir jo buvimo eigą tęs, ar ji sava valia imsis naujojo Ado- 
mo kelio ir tuo dalyvaus Kristaus pradėtame naujame kū- 
rime. Savo konkrečiais reiškiniais istorija, vadinas, yra 
žmonijos laisvas aisakymas į Kristaus atpirkimo žygį. 
Kristus yra istorijos centras ne ta prasme mechanizmo, 
apie kurį amžiai ramiai sukasi, bet prasme palaikan- 
čios jėgos, kuri kreipia ir skatina. Savo rolę žmogaus 
istoriniame buvime jis yra šiaip pažymėjęs: „Nemanyki- 
te, būk aš atėjęs ramybės atnešti žemėn. Ne ramybės at- 
nešti aš atėjau, bet kalavijo" (Mt 10, 34—35). „Nes nuo 
šio laiko penki gyveną vienuose namuose bus pasidalinę; 
trys stos prieš du ir du prieš tris; tėvas stos prieš sūnų 
ir duktė prieš motiną“ (Lk 12, 52—53). Šitas Kristaus pra- 
našavimas įvyks ne žmonijos istorinės egzistencijos pas- 
kutinę epochą. Jis įvyksta visada ir visur, kur tik kyla 
apsisprendimo klausimas dėl Dievo ir Žmogaus sūnaus. 

Kur tik sakomas Jėzaus Kristaus vardas, jis visada kren- 
ta kaip kalavijas ir perskiria šeimas, gentis, tautas, pa- 
galiau ir visą žmoniją. Kristus yra didysis istorinių jėgų 
ir pavidalų skirties ženklas. 

Žinia, apsisprendimas už Kristų ar prieš jį yra pir- 
miausia giliausias žmogiškosios širdies dalykas. Bet jis 
niekad neišlieka paslėptas sieloje: jis objektyvuojasi. 
Nusistatymas dėl Kristaus yra žmogiškosios egzistencijos 
regimasis ženklas. Jis tampa antspaudu, kuris įspaustas 
visam buvimui — istoriniam ir asmeniniam. Jei apsispren- 
džia žmogus už Kristų, tai jis pažymėtas Dievo ženklu 
kaktoje (plg. Apr 7, 3; 9,4); apsisprendžia prieš Kristų, 
tai gauna žvėries vardą arba skaičių taip pat kaktoje ar 
dešinėje rankoje (plg. Apr 13, 17). Kakta ir ranka čia yra 
simboliai, kuriais Apreiškimas išsako žmogaus apsispren- 
dimo regimybę. Pralauždamas vidaus pasaulio ribas, apsi- 
sprendimas sutelkia draugėn tuos žmones, kurie turi tuos 
pačius ženklus, ir sudaro iš jų uždarą bendruomenę. 
Nusistalymas dėl Kristaus veikia ir visuomeninį buvimą. 
Apreiškimas pasakoja mums apie dvylika tūkstančių iš 
kiekvienos giminės, kurie pažymėti gyvojo Dievo ants- 
paudu; apie didelę minią, „kurios niekas negalėjo suskai- 
tyti, iš visų tautų, genčių, kraštų ir kalbų“ (Apr 7, 2—10); 
apie dangaus minias, kurios seka Dievo žodį „ant baltų 
rožių su baltais lininiais drabužiais“ (Apr 19, 14). Visi šie 
vaizdai siekia išreikšti viena: apsisprendimas už Kristų 
yra bendruomenę kuriantis veiksnys ir dėl to istorinė jėga. 
Bet kuris skirtumas tarp rasių, tautų, kalbų, pašaukimų, 
giminių čia yra bereikšmis; lieka tiktai vienintelis ženk- 
las — ištikimybė Kristui; ženklas, kuris tą šiaip jau įvai- 
riaspalvę minią perkeičia į vienos širdies ir vienos dva- 
sios bendruomenę. 

Tačiau Avinėlio bendruomenė pasaulio vyksme stovi 
prieš Žvėries bendruomenę. Žvėris, kaip Kristaus prieši- 
ninko simbolis, turi taip pat „valdžios ant visų giminių, 
žmonių, kuopų, kalbų ir tautų“, ir jis yra garbinamas visų 
žemės gyventojų (Apr 13, 7—8). Jis surenka „žemės ka- 
ralius ir jų kariuomenes“ kariauti „prieš sėdėjusį ant 
žirgo“ ir kurio vardas yra „Dievo žodis" (Apr 19, 14—19). 
Jis suvedžioja tautas, „kurios gyvena keturiuose pasau- 
lio kampuose", sudaro iš jų galingą kariuomenę, kurios 
skaičius yra „kaip jūros smiltys“, ir apsupa „šventųjų 
stovyklas“ (Apr 20, 8—9). Žvėries bendruomenė laikosi 
draugėje taip pat tik vienų vienu ženklu — atkritimu 

nuo Kristaus. Kas šio ženklo neturi, tas negali nei pirkti, 
nei parduoti (plg. Apr 13, 17), t. y. iš bendruomenės yra 
išmestas ir beteisis, iškeiktas ir persekiojamas. Kitaip sa- 
kant: atkritimas nuo Kristaus yra lygiai bendruomenę ku- 
riantis veiksnys, kuris virsta taip pat istorine jėga. Žvė- 
ries bendruomenė yra taip visuotinė, kaip ir Avinėlio. Ir 
ji veikia visos žmonijos vardu ir garsina žvėries paveiks- 
lą (plg. Apr 13, 14). Ji persikeičia, kaip paskiau maty- 
sime, į „bažnyčią“, stato savo šventyklas, kuria savo 
kultą ir išrenka net Žvėries pranašą savo „popiežium“. 

Istorija tad yra skirties laikas, kuriame pasireiškia ga- 
lutinis žmonijos atsakymas į Kristaus išganymo žygį. Skir- 
tis vyksta ne ramiu raidos keliu, bet atkaklių grumtynių 
forma. Apreiškime yra gausu vaizdų kovos tarp Kristaus 
ir jo priešininko, tarp slibino ir avinėlio. Šalia pjūties 
vaizdo dažniausias yra kovos vaizdas. Jūrų žvėriui buvo 
duota galia ne tik Dievui piktžodžiauti, bet sykiu ir „ka- 
riauti prieš šventuosius ir juos nugalėti" (Apr 13, 7). Ka- 
dangi slibinas negalėjo sugauti moters, pabėgusios į dy- 
kumą (Bažnyčios simbolis), prieš ją įtūžo ir „nuėjo kariau- 
ti su kitais jos vaikais, kurie laiko Dievo įsakymu ir turi 
Jėzaus Kristaus liudijimą“ (Apr 12, 17—19). Žvėris, kuris 
„pakyla iš prarajos“, taip pat „nugalės ir nužudys du Die- 
vo liudininkus" (Apr 11, 7). Iš kitos pusės, Apreiškimas 
vaizduoja Kristų taip pat kaip kovotoją, kuris sėdi ant 
balto žirgo apsitaisęs „krauju apšlakstytu drabužiu" (19, 
13). „Iš jo bumos išeina abiem ašmenim aštrus kalavijas, 
kad juo ištiktų tautas“ (19, 15). Jis sugriebia žvėrį ir „su 
juo netikrąjį pranašą“, kiti „buvo nužudyti kalaviju“ 
(19, 21). 

Nebūtinai turime tuos simbolinius vaizdus ir posakius 
aiškintis fizinės kovos prasme, tačiau jie reiškia kovą. 
Istorija nesiplėtoja taip, kaip organizmas, kaip celės bran- 
duolys išvidiniais gamtos dėsniais. Istorija yra transcen- 
dentinių jėgų kovos per žmones erdvė. Ji savo esme yra 
ne kas kita kaip tęsinys tos antikristinės kovos, kurią 
mums Apreiškimas taip vaizduoja: „Danguje įvyko didelė 
kova: Mykolas ir jo angelai kovojo prieš slibiną. Taip 
pat kovojo slibinas bei jo angelai; bet jie nenugalėjo, ir 
danguje neberasta daugiau jų vietos. Ir didysis slibinas, 
senasis žaltys, kursai vadinamas velniu ir šėtonu, kuris 
suvedžioja visą pasaulį, buvo numestas; jis buvo numes- 
tas žemėn, ir jo angelai numesti drauge su juo“ (12, Z7— 
10). 

Žemiškasis buvimas tuo būdu virto arena tolimesniems 
puolimams šėtono, kuris tęsia savo pirmykštį maištą prieš 
Aukščiausiąjį ir siekia būti patsai kūrėjas, Istorijos ei- 
goje ši kova stiprėja ir plinta, nes tiek žvėries šalininkų 
skaičius, tiek ir jų bendruomeninė mintis auga bei stip- 
rėja. Istorijos laiko ribotumas, šis Apreiškimo „maža lai- 
ko“ (12, 12) perkeičia visą žmonijos istorinę egzisten- 
ciją į galimumo ir budėjimo buvimą (plg. 1 Pt 5, 8). Jei 
dangus džiaugiasi, kad „dabar teko išganymas, jėga ir 
karalystė mūsų Dievui ir galybė jo Kristui" (Apr 12, 10), 
tai Apreiškimas reiškia užuojautą žemei ir jūroms, į ku- 
Tias velnias nužengė „su didele galybe” (12, 12). Išgany- 
mo įvykdymas žemiškoje istorijoje tebėra visada gra- 
somas ir kliudomas. 

Istorija kaip skirties laikas ir kaip kovos erdvė atsklei- 
džia mums pagrindinę tiesą, kuri yra esminė žemiškajam 
buvimui apskritai suprasti: gamtos tvarkoje nugalėtojas 
yra piktybė, antgamtės tvarkoje — gėrybė, ir šila įtampa 
yra gamtinės tvarkos suirimo priežastis. Pasaulio galas 
nėra joks atskiras veiksmas iš šalies, bet tai nuolatinis 
istorijos žygiavimas į nuolat augantį pasidavimą piktybės 
vergijai, Iš esmės tai nėra jokia gamtos katastrofa, bet 
visuotinis šėtono įsigalėjimas žemėje. Fizinis suirimas yra 
tik dvasinio sugedimo padaras. Ne gamtinis pasaulis ar- 
tėja į pabaigą, bet istorija. Ne gamtos pasaulis yra pjū- 
čiai prinokęs, bet žmogaus dvasia. Apreiškimo angelas, 
kuris „rankoje laiko aštrų pjautuvą“ ir surenka „žemės 
vynuogyno kekes” (Apr 14, 15—19), nėra atsipalaidavusi 
gamtos jėga, bet istorijos angelas, kuris yra tiek pat ne- 
atlaidus visos žmonijos nuodėmėms, kaip ir mūsų asme- 
ninis angelas, kada mes nusikalstam (plg. Iš 23, 21). Ne 
kosminės raidos gamtinė išdava įmetama į „didį Dievo 
rūstybės spaustuvą“ (Apr 14, 20), bet mūsų istoriniai dar- 
bai. Mes įsivaizduojame pasaulio galą per daug jau kos- 
minės katastrofos pavidalu ir per dažnai užmirštame, kad 
Kristus kišosi ne į savaime nekaltą žvaigždžių ir planetų 
eigą, bet kaip tik į žmonijos istorijos eigą, nes ji jau pri- 
pildė skaičių „užmuštųjų dėl Dievo žodžio ir liudijimo" 
(Apr 6, 9). Šia prasme istorija yra nuolatinis praradimas 
atžvilgiu į šiapus ir dėl to besitęsiantis ėjimas į visuotinį 
sugriuvimą; sykiu ji yra ir nuolatinis laimėjimas atžvilgiu 
į anapus ir dėl to tikras ėjimas į galutinę pergalę, kuri 
įvyks ne gamtinėje, bet tik antgamtinėje buvimo plot- 
mėje ir tokiu būdu reikš galą gamtinei dalykų eigai. 

Krikščioniškai žiūrint, istorija atrodo dėl to pesimis- 
tiška ir sykiu optimistiška. Krikščioniškoje istorijos samp- 
ratoje žuvimo nuotaika yra daug gilesnė kaip fatalisti- 
nėje kultūros filosofijoje — Ibn Chalduno, Giambattista 
Vico arba Oswaldo Spenglerio. Šie mąstytojai vieno kul- 
tūros tipo žuvimą grindžia organišku jo ryšiu su kraš- 
tovaizdžiu, jo gamtinių jėgų išsekimu. Pasenimo dėsnis, 
kuris yra visoj gamtoj, pagal šią teoriją, valdo ir kultūrą. 
Dėl io kultūros vyksmas visai nepriklausomas nuo žmo- 
gaus valios. Jis artinasi į galą, kaip kiekvienas organiz- 
mas artėja į savo neišvengiamą natūralią mirtį. Tuo tarpu 
krikščionybė supranta istorijos eigą kaip iš esmės vyks- 
mą dvasios, kurios srityje nėra nei apvytimo, nei pase- 
nimo. Jei betgi istorija prieina galą, tai tas galas nėra 
vidinių jėgų išsekimas, t. y. ne imanentinis išsekimas, o 
apsisunkinimas nusikaltimu, kurį žmogus padaro ir jo ne- 
panaikina gailesčiu ir atgaila. Istorinis vyksmas krikščio- 
nybės šviesoje yra bendras žmogiškosios laisvės ir dieviš- 
kosios Apvaizdos aktas. Jei vieną dieną šis vyksmas su- 
dūžta, sugriūva, dalis žmonių galutinai nusisuka nuo Die- 
vo, tai tik dėl to, kad žmogiškoji valia apsisprendžia prieš 
Dievą, ir šilas apsisprendimas mėgina objektyvuotis isto- 
rijoje. Istorijos drama yra žmogiškosios laisvės drama. 
Šios dramos atomazga yra pesimistinė, tačiau ne ta pras- 
me, kad žmogus negali išvengti ateinančio galo, bet kad 
žmogus pats jį paruošia savo laisvų ir sąmoningu apsi- 
sprendimu. Negalima istorijos aiškinti Šviečiamojo am- 
žiaus optimizmo prasme ir jos eigą suvokti kaip nuolatinį 
žengimą į tobulybės būvį. 

Tačiau krikščionybė sykiu skelbia antgamtinės gėry- 
bės galutinę ir amžiną pergalę prieš žemės piktąsias jė- 
gas ir galybes: „Mirties daugiau nebebus; nei dejavimo, 
nei šauksmo, nei skausmo nebebus daugiau“ (Apr 21, 4). 
„Nebebus daugiau jokio prakeikimo“ (Apr 22, 3). Senasis 
dangus ir senoji žemė praeis, bet viskas bus perpavida- 
linta, perkeista, ir iš to kils „šventasis miestas, naujoji 
Jeruzalė, nužengianti iš dangaus nuo Dievo“ (21, 23), ku- 
ri nebus reikalinga nei saulės, nei mėnesio, „nes Dievo 
skaistumas ją apšvietė“ (21, 23). Šia prasme krikščioniška 
istorijos samprata yra daug optimistiškesnė kaip Šviečia- 
mojo amžiaus pažangos teorija, kuri gali kelti gražias 
viltis, bet negali nei jų pateisinti, nei juo labiau įvykdyti; 
tai teorija, kurią Berdiajevas pagrįstai vadina „ateities 
sudievinimu praeities ir dabarties sąskaita". Visa istorija 

virsta, pagal šią teoriją, būsimo palaimos momento au- 
ka. „Visos generacijos, — sako Berdiajevas,— reiškiasi tik- 
tai kaip priemonės šiam palaimingam gyvenimui vykdyti, 
šiai laimingai išrinktųjų generacijai, kuri turės įžengti į 
mums nežinomą ir svetimą ateitį“. Visa, kas prieš tai 
įvyksta, šioje istorijos filosofijoje neturi nuosavos reikš- 
mės ir jokios savaimingos vertės: tai tik priemonė ir įran- 
kis ateinantiems. Jei laikysi pažangos teoriją istorinio 
vyksmo išgelbėjimu nuo beprasmiškumo, kuris yra taip 
aiškiai išreikštas sename pagoniškame laikų eigos rate, tai 
ji išgelbsti žmonijos tik vieną dalį, tik tą būsimąją gene- 
raciją ir kultūrą, kuri stovi pačiam gale, Visa praeitis tuo 
tarpu neišgelbstimai žūsta. Jei krikščionybė pažada mums 
nudžiovinti „kiekvieną ašarą“ (Apr 21, 4), tai pažangos 
teorija rūpinasi tik paskutine generacija, Prieš krikščio- 
nybės visuotinį išgūnymą stovi Šviečiamojo amžiaus da- 
lies išganymas. Bet „nėra jokio išvidinio pateisinimo liki- 
mui tokios generacijos, kuri turėtų pasirodyti viršūnėje 
ir kuriai turėtų būti paruoštas išganymas ir laimė, taigi 
tokios generacijos likimą daryti geresnį prieš kitas gene- 
racijas, kurioms tenka tik skausmas, kančia ir netobulu- 
mai. Joks ateinantis tobulumas negali atpirkti buvusių gi- 
minių visų kančių“. Pažangos teorija išsirutulioja pati kaip 
apgaulinga viltis, kuri negali įjungti viso, kas gyva, į 
amžinojo gyvenimo tikslus. O be to bet kuris optimizmas 
daros tuščias. Iš kitos pusės, kaip Berdiajevas teigia, 
pažangos filosofija negali išspręsti laiko problemos. Kad 
išsigelbėtų iš praeinamybės — o tai yra laiko esmė,— 
krikščionybė nugali patį laiką ir perkelia žmoniją į am- 
žinybę, kuri yra tąsa — trukmė (duratio), bet ne praeina- 
mybė. Tačiau kuo galėtų pažangos teorija savo „palai- 
mintąją generaciją“ apsaugoti nuo praeinamybės, jei ji 
supranta tobulybę kaip būvį šiapus? Žmogiškasis buvimas 
žemėje yra pats laikinumas. Krikščionybė kaip tik tai skel- 
bia. Apreiškimo vaizduojamame gyvenime anapus žmo- 
gaus amžinoji esmė randa taip pat amžiną pasireiškimą 
buvime. 

Šia prasme krikščioniška istorijos samprata iš pagrin- 
dų yra optimistiška ir skelbianti gyvenimą. Ji nelieka 
ištikima žemei, bet tik šiai neperkeistai, praeinamai, pik- 
tai žemei. Ji skelbia betgi naują žemę (plg. 2 Pi 3, 13; 
Apr 21, 1), kuri kyla ne kaip gamtinės raidos ir tobulėji- 
mo galutinė išdava, bet kaip dovana iš viršaus, Dievo 
kūrinys, malonė. Krikščioniškos istorijos sampratos opti- 

mizmas remiasi ne tik žmogiškojo genijaus kūrybine ga- 
lia, bet remiasi iš esmės Dievu, Kūrėju, kuris žmogų „vi- 
soje jo didybėje nuostabiai sukurs ir dar nuostabiau at- 
naujins“. Pagoniškasis prometėjizmas, kuris davėsi vėl 
pastebimas Šviečiamųjų laikų, krikščionybėje yra pakei- 
čiamas religiniu žmogaus nusistatymu iš atžvilgio į atei- 
tį. Tuo istorija tampa visuotiniu religiniu aktu, sukurtojo 
žmogaus išpažinimu ir sykiu „rorate“, šauksmu į galutinį 
egzistencinį išganymą. 


3. ANTIKRISTO SAMPRATA 


Kadangi istorija yra skirties laikas, tai ji išryškina savo 
eigoje ne tik rolę Kristaus, bet sykiu ir jo priešininko, 
kurį Šv. Raštas ir krikščioniškoji tradicija pažymi antikristo 
vardu. Antikristas stovi priešais Kristų kaip istorinė jėga, 
kuri jį atmeta, prieš jį be pertraukos kovoja ir jo isto- 
zinius darbus nuolatos žaloja. Paslaptingame Apreiškime 
minimi du žvėrys (13, 1—11), didžioji paleistuvė, „kuri 
sėdi ant daugelio vandenų“ (17, 2), didysis Babilonas (18, 
2), slibinas ir senasis žaltys (20, 2) yra ne kas kita kaip 
simboliai istorinių formų ir pavidalų, kuriuos laiko ei- 
goje prisiėmė antikristas ir kuriais jis darė įtaką istori- 
niam gyvenimui. Jūrų žvėris „atvėrė savo nasrus pikt- 
žodžiavimui“ (13, 6) ir piktžodžiavo Dievo vardui per 
„keturiasdešimt du mėnesius" (13, 6). Žemės žvėris „darė 
didelių ženklų, taip kad net ugnį iš dangaus nužengdino 
žemėn" (13, 13); pirmojo žvėries paveikslas darosi gyvas 
taip, kad jis kalba ir užmušinėja tuos, kurie jo negarbina 
(13, 15). Su didžiąja paleistuve „žemės karaliai“ paleistu- 
vauja, apdovanoja ją „auksu, brangakmeniais ir perlais“ 
ir svaiginasi su ja Kristaus šventųjų ir liudytojų krau- 
ju (17, 2—6). Iš didžiojo Babilono, šio puošnaus pasaulio 
miesto, turtėja pirkliai ir tampa „žemės kunigaikščiais“ 
(18, 23); pats miestas savo burtais nuodija visas tautas ir 
susiteršia krauju „pranašų ir šventųjų, ir visų, kurie yra 
nužudyti žemėje“ (18, 24). Istorija taigi yra kupina anti- 
kristinių pastangų ir darbų. Ji yra tikrasis veiksmo lau- 
kas ne tik Kristui, bet ir jo priešininkui. 

Tam tikrą antidievišką charakterį galime pastebėti jau 
ir gamtos pasauly. Ana visuotinė harmonija ir nuostabus 
tikslingumas, kuriais stebimės ypačiai gyvajame pasauly, 
čia šen, čia ten yra lyg kokios juodosios rankos iškreipta 
ir sužalota. Kažkoks piktas planas prasiveržia iš kai kurių 

pasaulio dėsnių. Kažkoks pasityčiojimas ir juokas nuskam- 
ba protarpiais kosmo simfonijoje. Yra gamtoje dalykų, 
kurie yra suplanuoti ir įvykdyti išjuokti Dievo kūrybai, 
tai kūrybai, apie kurią kitados buvo pasakyta, kad ji 
esanti net „labai gera" (Pr 1, 13 ir 31). Žmogaus protas 
neranda į tai tikro atsakymo. Tačiau Apreiškimo šviesoje 
šitie nevykę gemalai ir nevykę pavidalai, šitie sukarika- 
tūrinimai ir išjuokos gamtoje yra visiškai suprantami. 
Šėtonas buvo nutrenktas į žemę ir su juo jo angelai 
(plg. Apr 12, 9—12). Jei prieš Dievą jie buvo kėlę balsą 
danguje, tai tęsia jie savo maištą ir žemėje ir puola vis- 
ką, kas turi dieviškumo žymes. Nekaltoji ir pirmykštė 
geroji gamta buvo pirmoji jų auka. Ji buvo sudarkyta ir 
sužalota, iš jos buvo atimtas jos nekaltumas ir prigirdyta 
piktybės. Apreiškimas grasina sunaikinimu tiems, „kurie 
pagadino žemę“ (11, 18). Jei istorija, kaip sakyta, yra 
pirmiausia kultūros tapsmas, t. y. augantis gamtos ap- 
valdymas dvasios kūrybine galia, tai žmogus savo vei- 
kimo sritį randa jau suterštą ir dėl to turi kovoti su šėto- 
niškuoju elementu jau savo paties veikaluose. Antikristas 
slypi žemiausiose žemiškojo buvimo plotmėse ir pats grau- 
žia istorijos fizinę dalį. 

Tačiau gamta yra nebyli ir pasyvi. Ji negali apsispręs- 
ti. Ji gali tik kentėti slibino siautėjimą ir dejuodama 
laukti, ligi ji bus išvaduota iš „praeinamybės pavergi- 
mo“ ir ligi bus pakelta į pirmapradę „Dievo vaikų lais- 
vę". Gamta tėra tik objektas velnio smūgiams. Ji tesigina 
tik savo atkakliu sugebėjimu kentėti. Tuo istorija duoda 
tiesioginį ir aktyvų atsakymą į senojo žalčio siekimus. 
Žmogus kaip tikrasis istorinės egzistencijos nešėjas nėra 
pasyvus objektas, O yra sykiu ir vienas iš veikėjų: drau- 
gas arba priešininkas. Prieš slibino ir jo angelų pastangas 
jis išstato ne tik savo prigimtį, bet ir savo laisvą bei są- 
moningą dvasią. Bet laisvoji dvasia apsisprendžia — ir ne 
visada šitas apsisprendimas yra teigiamas Dievo ir Kris- 
taus atžvilgiu. Gamta niekada negali nuo Dievo atkristi ir 
išganymo vilties (laukimo) prarasti. Savo regimojo die- 
viškumo konkrečiuose reiškiniuose ji gali būti apiplėšta 
tik kieno kito, bet niekados negali būti padaroma bedie- 
viška. Tuo tarpu prieš dvasią stovi abidvi galimybės at- 
viros: teigiama, arba apsisprendimas už Dievą ir Kristų, 
ir neigiama, arba apsisprendimas prieš Dievą ir Kristų. 
Neigiamoji galimybė yra kaip tik kelias, kuriuo antikristas 
randa įėjimą į istoriją. Slibinas, savo sudarytu gamtos su- 


238 


trikimu pasityčiojęs iš Dievo kūrybos, mėgina istorijoje 
po Kristaus pašiepti atpirkimą ir jį padaryti beprasmį. 

Savo eigoje istorija tampa ne tik dievažmogiškumo 
apsireiškimu, Kristaus kūno išsiskleidimu laike ir erdvė- 
je, bet sykiu ir bedievybės pasireiškimu aštriausia forma, 
civitas diaboli objektyvacija žemėje. Prieš kūnu tapusį 
ir per Bažnyčią nuolatos veikiantį Logą pakyla jo prieši- 
ninkas, jo neigėjas nuo pat pradžios ir mėgina visą žmo- 
nijos istorinį buvimą įtraukti į savo neigimo plotą. Istorija 
yra ne tik gesta Christi per homines, bet ir gesta diaboli 
per homines (velnio darbai per žmones). Antikristas ro- 
dosi ne kaip atsitiktinis istorinio vyksmo reiškinys, bet 
kaip jo sudedamoji dalis, kaip dvasios neigiamojo ap- 
sisprendimo įvykdyta galimybė, kaip istorinių objekty- 
vacijų bedieviškas pavidalas visose gyvenimo srityse. 
Pagrįstai Berdiajevas tvirtina: „Antikristas yra istorijos 
metafizikos problema“, tiksliau sakant, istorijos teologi- 
jos, nes nei istorijos mokslas, nei istorijos filosofija ne- 
gali nieko pasakyti apie antikristą. Tik Jėzaus Kristaus 
pasirodymas žemėje apreiškė jo priešininką. Ir juo re- 
gimesnis yra šis jo pasirodymas Bažnyčioje, juo regimes- 
nis daros ir antikristas. Ir kada bus antrasis laikų prisi- 
pildymas ir bus paskelbtas antrasis Kristaus atėjimas, ta- 
da pasirodys ir antikristas savo didžiausiame įlūžime, 
„Kaip mūsų Viešpaties pirmasis atėjimas, —sako J. H. 
Newmanas,— turėjo savo pirmataką, taip ir antrasis turės. 
Pirmasis buvo „daugiau nei pranašas“ — šventasis Krikš- 
tytojas. Antrasis bus daugiau nei Kristaus priešininkas: 
jis bus pats šėtono paveikslas, baisus ir neapkęstinas an- 
tikristas“. 

Kas yra betgi patsai antikristas? Kas yra jo esmė? Į 
tai labai aiškų atsakymą duoda šv. Jonas: „Tas yra antik- 
ristas, kuris išsigina Tėvo ir Sūnaus“ (1 Jn 2, 22); kitoj 
vietoj: „Kiekviena dvasia, kuri neišpažįsta Kristaus, yra 
ne iš Dievo. Tai yra dvasia antikristo" (4, 3). Pranašų nu- 
rodymą randame šventojo antrajame laiške: „Daug suve- 
džiotojų,— rašo jis,— išėjo į pasaulį, kurie neišpažįsta, kad 
Jėzus Kristus yra atėjęs kūne. Toks žmogus yra suvedžio- 
tojas ir antikristas" (2 Jn 7). Šv. Jono žodžiai aiškiai nu- 
sako: antikristinės dvasios esmė yra Kristaus dievažmogio 
pilnatvės atmetimas. Kristus yra tikras Dievas ir tikras 
žmogus. Jis yra hipostatinė visuma. Kas paneigia šios vi- 
sumos vieną dalį — „atskiria Jėzų, solvit Jesum“, kaip 
Vulgata tą vietą išverčia (1 Jn 4, 3), suardo savo asme- 

nybę ir tuo būdu tampa antikristu. Antikristas yra visur, 
kur tik Kristus yra kaip nors suklastotas. Nesvarbu, ar šis 
suklastojimas yra pareikštas filosofija, ar menu, bendruo- 
meniniu gyvenimu ar tik atskiro asmens nusistatymu. Kur 
tik jis pasirodo, ten jau yra ir antikristas. Antikrisias yra 
suklastoto Kristaus objektyvacija. Jis yra „niekšybės pas- 
laptis", kuri kaip tik veikia prieš Kristų (plg. 2 Tes 2, 6). 
Šia prasme antikristas yra tiek pat senas, kaip ir pati isto- 
rija. Dar daugiau: jis buvo įjungtas jau ir istorinio vyks- 
mo prologe danguje. Jei Liuciferis atsisakė dieviškąjį Lo- 
gą gerbti ir jam tarnauti dėl to, kad pastarasis buvo 
skirtas tapti žmogum, kaip tai moko Duns Scotus, tai Liu- 
ciferis savaime virto Kristaus priešininku iš pat pradžios. 
Bet kuris kitas Žmogaus Sūnaus istorinis paneigimas es- 
mėje yra ne kas kita kaip tęsinys ir plėtojimas ano pir- 
mapradžio paneigimo, kuris įvyko danguje. 

Yra galima taip pat, kad šis bendras neigiamasis nu- 
sistatymas Kristaus atžvilgiu istorijos gale, kada dieviš- 
kosios ir demoniškosios galios bus ypatingai ryškios, gaus 
asmeninę išraišką. Šv. Raštas patsai duoda pagrindo taip 
aiškinti. Kai šv. Paulius įspėjo tesalonikiečius dėl tikėji- 
mo greitu Viešpaties atėjimu, jis nurodė kaip tik į anti- 
kristą kaip į artėjančio istorijos galo ženklą: „Pirma turi 
ateiti atpuolimas ir būti apreikštas nuodėmės žmogus, 
prapulties sūnus, kurs yra priešininkas ir keliasi ant viso, 
kas vadinama Dievas ir kas yra garbinama, taip kad jis 
sėsis Dievo šventnamyje ir rodys save, lyg jis būtų Dievas" 
(2 Tes 2, 3—5). 

Jei žemiškoji istorija, kaip jau sakyta, yra nuolatinis 
piktybės augimas, tai nėra negalima, kad šita piktoji ga- 
lybė susitelktų į vieną punktą ir kaip žmogiškasis asmuo 
triumfuotų savo ypatinga pergale, ir tokiu būdų gautų 
tam tikrą „įsikūnijimą“ kaip Dievo įsikūnijimo pamėg- 
džiojimą. Šia prasme ir Solovjovas regi paralelę tarp Kris- 
taus ir antikristo kaip tarp dviejų asmenų. Kristus, pagal 
jį, yra asmeninis savo rūšies vienintelis gėrybės įsikūniji- 
mas. Antikristas yra panašiai asmeninis savo pilnybe ir 
atbaigtumu piktybės įsikūnijimas. Jis pasireiškia kaip Liu- 
ciferio neapykantos nešėjas prieš dieviškąjį Logą ir sykiu 
prieš visa, kur tik Logas apsireiškia. Jei istorija prieš 
Kristų buvo ilgas pasiruošimo laikas Dievažmogiui pasi- 
rodyti, tai istorija po Kristaus yra pasiruošimas prieš 
velniažmogį. Antikristo pasirodymas asmens pavidalu būtų 
Liuciferio pasityčiojantis atsakymas į jam kitados apreikš- 

tą dieviškojo Logo tapimą kūnu. Čia yra teologinė pras- 
mė tų spėjimų, kuriuos randame visų amžių krikščioniš- 
koje literatūroje ir kurie visados mums duoda mintį, jog 
antikristas kaip asmuo užims šio pasaulio sostą. Kadangi 
antikristas, kaip tuojau matysime, visur ir visada pamėg- 
džioja Kristaus darbus, šie spėjimai juo labiau daros pa- 
grįsti. 

Būtų betgi klaida, net pavojus antikristą suprasti tik 
kaip piktybės pasireiškimą asmens pavidalu ir visą kovą 
prieš Kristų matyti tik šios nuostabios asmenybės smū- 
giuose. Būtų klaida taip mąstyti ir taip veikti, lyg an- 
tikristas būtų tik paskutinės epochos reiškinys ir lyg visa 
istorija būtų laisva nuo jo įtakos. Jei Apreiškimas ir duo- 
da airamos aiškinti antikristą taip pat kaip asmenį, tai 
Apreiškimas nurodo taip pat, kad antikristas yra nuolati- 
nis istorijos reiškinys. Šv. Paulius tai išreiškia visai aiš- 
kiai sakydamas: „Niekšybės paslaptis jau veikia; tiktai 
kad tas, kurs dabar laiko, laikytų iki bus šalin atimta. 
Tada apsireikš anas neteisusis“ (2 Tes 2, 7). Kitaip kal- 
bant, antikristas yra Dievo lėmimų prilaikomas. Istorijos 
gale jis apsireikš kaip bedievis, tačiau šiame apsireiškime 
nebus nieko nauja, tiktai neišmatuojamas sutelkimas senų 
ir istorijoje nuolatos veikiančių piktybės jėgų. Antikristas 
kaip asmuo tebus tik amžinos antikristinės dvasios labiau- 
siai subrandintas vaisius. Atrodo, kad šv. Jonas tvirtina 
tą patį: „. ir kaip girdėjote, kad ateina antikristas, taip 
ir dabar pasidarė daug antikristu” (1 Jn 2, 18), o kiek 
toliau: „Daug netikrų pranašų įėjo į pasaulį“, ir dvasia, 
kuri neišpažįsta Jėzaus, yra „iš pasaulio“ (4, 2—4). Tiesa, 
šv. Jonas guodžia krikščionis tuo, kad Kristus, kuris gy- 
vena mumyse, yra „didesnis kaip kurs yra pasauly“ (4, 
5). Tais žodžiais betgi pripažįsta jis aiškiai, kad priešinin- 
kas pasaulyje jau veikia. 

Nuostabiausia betgi yra, kad šv. Jonas ir šią nuolatos 
veikiančią antikristinę jėgą laiko pasaulio istorijos 
paskutinės valandos ženklu. Jis rašo: „Vaikeliai, tai yra 
paskutinė valanda. Ir kaip girdėjote, kad ateina antikris- 
tas, taip ir dabar pasidarė daug antikristų; iš to ir žino- 
me, kad tai yra paskutinė valanda" (1 Jn 2, 18—19). 
Kristaus pasirodymas žemėje apreiškė, kaip sakyta, ir jo 
priešininką konkrečiame žmogiškame buvime. Tačiau tuo 
istorija savo kelią ir pasuko į savo galą. Jei amžiai prieš 
Kristų galėjo didžiuotis, kad jie skubėjo į žemiškojo lai- 
ko centrą, į Logo tapimą kūnu, tai amžiams po Kristaus 

nelieka nieko kito kaip tekėti į antrąjį Kristaus atėjimą, 
t. y. į baigmę, Istorijos paskutinė valanda yra prasidėjusi 
su Kristaus dangun įžengimu, Pasirodymas daugelio anti- 
kristų, netikrų pranašų, Kristų paneigiančių dvasių yra 
kaip tik ženklas, kad iš esmės lieka nedaug laiko, iki 
galutinai atsiskleis gėrybė ir piktybė. Dėl to ir antikristinių 
galybių veikla dabar tapo daug intensyvesnė ir regimes- 
nė nei laikais prieš Kristų. Pagoniškoje istorijoje slibinai 
mėgino valdyti žmogų per jo fizinę prigimtį. Kūno apsė- 
dimas buvo pagrindinė šio valdymo forma. Senasis an- 
tikristas reiškėsi daugiau tik kaip jėga be Dievo, valdanti 
gamtą. Krikščioniškoje istorijoje tuo tarpų žaltys puola 
labiausiai dvasinę žmogiškojo buvimo sritį, nes ji per 
krikšto sakramentą yra tapusi Švenčiausios Trejybės bu- 
veine. Naujasis antikristas prisiima dvasinį pavidalą ir 
tampa tuo būdu istorine galybe. Jis palieka „gamtos dy- 
kumų vietas” ir eina į kultūrą, į filosofiją, meną, valsty- 
bę, ūkį ir apsėda šias sritis ne mažiau, kaip jis kitados 
rūpinosi apsėsti žmogaus kūną. Kaip anksčiau velnias 
darė nuostabių dalykų per žmogaus fizinę prigimtį, taip 
dabar jis daro „didelius ženklus ir stebuklus“ (M! 24, 24) 
dvasiniame pasauly, „kad būtų suklaidinti (jei tai būtų 
galima) net išrinktieji" (24, 25). Krikščioniškasis žmogus 
nebėra gamtos žmogus. Dėl to, kad antikristas nebėra tik 
gamtos jėga, Jis šiandien veikia ne kaip medikas ar ma- 
gikas, bet kaip filosofas, menininkas, politikas, valsty- 
bininkas ar ūkio vadovas. Dvasių skirtis yra dėl to svar- 
biausias, nors ir sunkiausias uždavinys istorijos periode 
po Kristaus. 

„Trijų pasikalbėjimų“ pabaigoje pasikalbėjimo daly- 
viai konstatuoja, kad visa esą aptraukta kaip kokiu plo- 
nu neapčiuopiamu šydu. Trūksta visiško aiškumo — ir tai 
ne tik danguje, bet sykiu ir sieloje. Slypi kažkoks neri- 
mas ir taip pat blogas nujautimas ore; ir tai esąs ne tik 
ženklas, kad žemė paseno ir mūsų įžvalgumas susilpo, 
bet ir tai, kad piktoji galybė veikia. Velnio uodega mig- 
lom apipūtusi Dievo žemę. Apiemimo pajautimas yra pa- 
žymėtinas istorijos eigai. Piktybės persvara aptraukia vi- 
sa kaip kokiu šydu, ir mūsų žvilgsnis negali niekur rasti 
grynų vertybių. Žemės sugedimas, apie kurį kalba šv. Jo- 
no Apreiškimas (plg. 11, 18), eina vis toliau, žmogus at- 
siveria nuodėmei vis aiškiau, niekšybės paslaptis veikia 
vis plačiau. Antikristas pasireiškia „visokia jėga, mela- 
gingais ženklais ir stebuklais, ir visokiu neteisybės suve- 

džiojimu” (2 Tes 2, 9). Kristaus atpirkta istorija nepriims 
„meilės tiesai“, dėl to Dievas pasiunčia jai „veiklų pa- 
klydimą, kad tikėtų melu“ (plg. 2 Tes 2, 12). Istorija eina 
keliu, kuris neišvengiamai baigsis visuotiniu sudužimu. 
„Istorijos drama, — sako Solovjovas,— yra suvaidinta, be- 
lieka tik epilogas. Žinia, ji gali išsitęsti į penkis aktus 
kaip ir Ibsenui; gali būti pasaulio scenoje dar daug ne- 
sąmonių priplepėta ir pridaryta, bet drama jau seniai su- 
rašyta iki galo, ir nei žiūrėtojams, nei vaidintojams nėra 
laisvės joje ką nors pakeisti". Solovjovas mėgina antikris- 
to esmę išaiškinti vieninteliu ir labai paprastu posakiu: 
„Ne viskas auksas, kas auksu žiba“. Antikristas turi pa- 
kankamai žibėjimo, bet „jokios tikrosios jėgos". Tas ži- 
bėjimas apakina žvilgsnį ir suvedžioja dvasią. Tai yra 
antikristinės galybės tvirtybė. Dėl to tiksliau ištirti antikris- 
tinius reiškinius žmogaus istoriniame buvime yra iš naujo 
kiekvienos epochos krikščioniškasis reikalavimas. Šį ap- 
gaulingą žibėjimą nunuoginti ir antikristo klastojimus viso- 
se gyvenimo srityse išvilkti aikštėn yra šios studijos toli- 
mesnių skirsnių uždavinys. 


II 


ANTIKRISTINĖS DVASIOS 
ŽENKLAI 


I. SAVIMEILĖ 


Antikristo vaizdas Solovjovo pasakojime yra gana 
ryškus. Šis didis rusų mąstytojas, kuris buvo sykiu ir 
poetas, stengėsi nupiešti Kristaus priešininką ligi pat 
smulkių jo bruožų. Tarp jų esama tokių, kurie antikris- 
tinei dvasiai yra esminiai ir pro kuriuos kaip tik prasi- 
veržia jos gelmė. Jų tad sklaida ir nuves mus į šios dva- 
sios sąrangą ir į jos apraiškas Žmogaus gyvenime. 

Solovjovo antikristas anaiptol nebuvo ateistas. „Savo 
didžios dvasinės stiprybės sąmonėje jis visados buvo įsi- 
tikinęs spiritualistas, ir aiškus jo protas nurodė jam tiesą 
to, ką jis turi tikėti, būtent: gėrį, Dievą, Mesiją“. Bet 
čia pat Solovjovas pastebi, kad „tatai jis tikėjo, bet my- 
lėjo tik save patį". Kitaip sakant, antikristo tikėjimas ir 
meilė buvo persiskyrę. Protas ir širdis ėjo šio padaro bū- 
tyje skirtingomis kryptimis. Turėdamas stiprią suvokimo 
galią, jis negalėjo Dievo neigti, nes tik neišmanėlis sa- 
ko, kad Dievo nėra (plg. Ps 13, 1). Kiekvienai protingai 
dvasiai Dievo buvimas yra toks aiškus, kad ji jokiu at- 
veju jo neigti negali. Ir juo protas yra stipresnis, juo 
ateizmo pavojus yra mažesnis. Tarp grynųjų dvasių ateis- 
tinio nusiteikimo visiškai nėra. Net patys „velniai tiki ir 
dreba“ (Jok 2, 19). Tačiau vienas yra dalykas protu Dievą 
rasti, o visai kitas Jį savo širdimi pripažinti ir mylėti. 
Solovjovo antikristas Dievo neneigė. Jį tikėjo. Tikėjo net 
Dievo Siųstąjį Tačiau jis mylėjo tik save. Solovjovas 
prasmingai pastebi, kad antikristas „tikėjo Dievą, bet 
savo sielos gelmėse nenorėdamas ir nesusivokdamas jis 
laikė save aukštesniu už Jį". 

Pastaba labai reikšminga, Savimeilė atsuka žmogaus 
žvilgį nuo būties į save patį. Viskas čia susitelkia aplin- 
kui patį savimylą. Todėl nenuostabu, kad savimeilės ne- 
šamas padaras visai nejučiomis pasikelia į pačias būties 

viršūnės ir mėgina statyti savo sostą viršum Žvaigždžių. 
Be abejo, šis kėlimasis yra tik psichologinis. Jis yra tik 
nuotaika ir tik pergyvenimas. Ontologinės galios savi- 
meilė neturi, ir iš kūrinijos srities ji nė vieno neišvaduoja. 
Niekas nevirsta Dievu, mylėdamas save patį. Tačiau žvil- 
gio nukreipimas nuo būties į save patį keičia visą žmo- 
gaus gyvenimą. Savimeilinis veiksmas yra griežtas posū- 
kis būties kelyje. Tai posūkis, kuris išskelia kūrinio šir- 
dyje norą laikyti save aukštesniu už Dievą. Bet drauge 
tai posūkis, kuris nutremia kūrinį į grynųjų padarų eiles. 
Savimeilė yra posūkis nebūties linkui, 

Šventoji Avilos Teresė apie velnią yra pasakiusi: „Varg- 
šas, jis nemyli!“ Šiuo posakiu ji išreiškė pačią giliausią 
velnio esmę. Velnias yra tasai, kuris nemyli. Jis nemyli 
nei Dievo, nei žmogaus, nei daikto. Ir šia savo žyme jis 
yra pats didžiausias Dievo neigimas. Šventasis Jonas ir 
savo evangelijoje, ir savo laiškuose nenuilstamai kartoja, 
kad Dievas yra meilė ir kad panašumas į Dievą bei daly- 
vavimas Jo būtyje kyla tik iš meilės. „Kas nemyli, tas 
nepažino Dievo“ (1 Jn 4, 8). Ir priešingai, „kas pasilieka 
meilėje, pasilieka Dievuje ir Dievas jame“ (4, 16). Meilės 
praradimas yra Dievo praradimas, ir meilės turėjimas yra 
žmoguje gyvenančio Dievo ženklas. 

Todėl nemylinti būtybė yra išsijungusi iš dieviškojo 
gyvenimo: nei Dievas negyvena joje, nei ji Dievuje. Ji 
gali Dievą tikėti ir net drebėti prieš Jo galybę. Tačiau 
neturėdama meilės, ji neturi egzistencinio ryšio su Die- 
vu. Dievas jai yra tik jos būties priežastis, tik absoliutinė 
jėga, kurios veikimu ji yra kilusi ir kurios sprendimu ji 
išsilaiko. Tačiau Dievas jai nėra Asmuo, kuris ją prakal- 
bintų ir kuriam ji atsakytų. Meilės praradimas yra Dievo 
asmeniškumo praradimas. Tai praradimas santykio su 
Dievu. Tai praradimas religijos giliausia šio žodžio prasme, 
nes religija visados yra dviasmenis santykis. Nemylinti 
būtybė su Dievu nesantykiuoja. Ji tik sykiu su Dievu 
būna, kaip padaras būna sykiu sų savo priežastimi. Jeigu 
tad velnias nemyli, tuo pačiu jis yra pats didysis Dievo 
neiginys, nors savo protu jis Dievą tikėtų ir drebėtų. Ta- 
čiau kodėl velnias nemyli? Kaip ši nemeilė yra atsiradusi 
demoniškoje būtyje? 

Velnias nemyli todėl, kad jis myli tik save patį. Meilė 
ir savimeilė išskiria viena kitą. Tai dvi jėgos, kurios eina 
priešingomis kryptimis. Meilė visados yra išsiveržimas iš 
savęs. Kas myli, tas stato save šalia savęs, perkelia save 

į kitą, guldo savo gyvybę už kitą. Meilė iš esmės yra jė- 
ga būties linkui. Tai žvilgis tolyn nuo savęs. Tai šūksnis, 
ieškąs atoliepio. Meilės pagrindas yra Dievo paveikslas 
mumyse. Būdami sukurti pagal Viešpatį, mes savaime 
linkstame nuo savęs, linkstame į kitą, linkstame į savo 
Originalą. Dievas traukia mūsų būtį. Pačia esmine savo 
sąranga mes esame atgręžti į Jį ir nugręžti nuo savęs. 
Mūsų būtis visados žvelgia priekin. Ji yra apspręsta ne 
pasilikti savyje, bet save peržengti, įeiti į kitą ir būti ki- 
tame, nes šitame giliausiame Kitame kaip tik ir glūdi jos 
šaltinis, jos kilmė, jos modelis. Savo gyvybę laimi tas, 
kuris ją pražudo, vadinasi, ją atiduoda Kitam, nes šitame 
Kitame jis ją kaip tik įvykdo. Mūsų būtis įvyksta tik ta- 
da, kai būname drauge; būname ne savyje, bet Kitame ir 
šį Kitą įimame į save. Būties subendrinimas yra kūriniš- 
kojo buvimo pagrindas ir sykiu jo pilnatvė. 

Įsivaizduokime tačiau atvejį, kada laisvas kūrinys sa- 
vo paties valia save uždaro, nusigrįžta nuo kito ir savo 
žvilgį kreipia tik į save. Aną jėgą, kuri jį vedė būties 
linkui, jis pasuka savęs linkui. Meilę paverčia savimeile. 
Kas tuomet įvyksta? Ne kas kita kaip visuotinis paneigi- 
mas. Toks kūrinys visų pirma paneigia tai, kas yra šalia 
jo. Savimeilė virsta absoliutinė tyla aplinkos atžvilgiu. 
Savimyla nebešaukia ir atoliepio iš kitų nebelaukia. Jo 
buvimas pasidaro uždaras. Jis nebebūna drauge. Jis būna 
vienas vienišas. Visa, kas yra šalia jo, jam nebetenka 
gilesnės prasmės. Savimeilė yra jėga atgal nuo būlies. 
Tai jėga į save. Bet kadangi Viešpaties paveikslas mus 
veda iš savęs, tai savimeilė savaime virsta jėga, ardan- 
čia Dievo panašumą mumyse. Atkreipę savo žvilgį į save, 
mes susiduriame su Viešpaties paveikslo priešinga linkme 
ir turime pasirinkti: arba grįžti atgal į būti, arba suardyti 
savyje Dievo panašumą. Savimeilės apspręsta būtybė pa- 
sirenka antrąjį kelią. Ji palieka Dievo paveikslą, palieka 
būtį ir eina į save. Ji sugriauna Viešpaties panašumą ir 
tuo būdu virsta Dievo priešginybe bei giliausiu Jo pa- 
neigimu. Žmogus gali būti tikras ir gilus ateistas tik sa- 
vimeilės atveju, nes savimeilė yra pats griežčiausias Die- 
vo atmetimas — ne protu, ne teorija, bet pačia savo bū- 
ties linkme. Savimeilė yra pilnutinis ateizmas. 

Velnio atveju šitoks griežtas posūkis kaip tik ir yra 
įvykęs. Atsisakęs tarnauti Viešpačiui, įsigeidęs pakilti 
viršum žvaigždžių, ten pastatyti savo sostą ir būti panašus 
į Aukščiausiąjį, jis tuo pačiu paneigė meilę kaip jėgą 

būties linkui ir pasirinko savimeilę kaip jėgą į save. Jis 
nusigrįžo nuo Dievo ir nuo visų kitų Dievo sukurtų bū- 
tybių. Savimeilė atkirpo jį nuo buvimo drauge su kitais 
bei kituose ir uždarė jį pačiame savyje. Velnias virto 
vienišiausia būtybe iš visų Dievo padarų. Jo paties būtis 
pasidarė jam kalėjimas. Jo egzistencija tapo visiška tyla 
ir kūrėjo, ir kūrinio atžvilgiu. Velnias nieko savo buvimu 
neprakalbina. Jo buvimas yra nebe dialogas, bet gilus, 
nepralaužiamas monologas: tai kalba tik su pačiu savimi, 
Savimeilė yra užčiaupusi jo būties lūpas bet kokiam šūks- 
niui į lauką. Čia tad ir glūdi pagrindas, kodėl velnias 
nemyli. Jis nemyli todėl, kad yra pasirinkęs Dievui prie- 
šingą buvimo linkmę, suardęs savyje Dievo paveikslą, 
atsiskyręs nuo kitų ir užsidaręs savyje. Jo nemeilė yra 
savaiminga jo savimeilės išplauka. Jis tiki Dievą, nes 
jis yra Dievo padaras, ir tai jis žino labai gerai. Dievo 
buvimas jam yra savaime aiškus. Bet savo būties kryp- 
timi jis Dievą neigia taip, kaip joks ateistas negalėtų 
neigti. Velnias yra pilnutinis bedievis kaip tik todėl, kad 
jis yra pilnutinis savimyla. Jis taip pat žino, kad yra ir 
Viešpaties kūriniai, kurių jis nekenčia ir su jais kovoja. 
Bet savo nusigrįžimu nuo būties jis juos irgi neigia taip, 
kaip joks idealistas — metafizine prasme — negalėtų 
neigti. Velnias yra pilnutinis solipsistas irgi todėl, kad jis 
yra pilnutinis savimyla. Savimeilė padaro jį ir ateistu, ir 
solipsistu. Ji suardo jo santykius ir su Dievu, ir su pasau- 
liu, užsklęsdama jį jo paties vienišoje būtyje. 

Šiuo atžvilgiu Solovjovo pastaba, kad jo antikristas 
„mylėjo tik save patį“, turi nepaprastai gilios prasmės. 
Ji paaiškina, kodėl šis žmogus, nors ir tikėdamas gėrį, 
Dievą ir net Mesiją, vis dėlto virto velnio talkininku. Sa- 
vimeilinis jo apsisprendimas atsuko jį nuo Viešpaties 
ir pakreipė linkme to, kuris taip pat nuo Dievo yra nu- 
sigrįžęs. Tarp antikristo ir velnio savimeilė sukūrė bendrą 
plotmę, kurioje juodu kaip tik ir susitiko. Solovjovas 
pasakoja, kad nors jo antikristas ir tikėjo gėrį, tačiau 
„Visa reginti Amžinojo akis žinojo, kad šis žmogus len- 
kėsi pikto jėgai". Tikėti gėrį reiškia ne ką kita kaip savo 
protu būti atviram tikroveį. Bet nusilenkti gėriui reiškia 
pačiam pasidaryti geru. O pačiam pasidaryti geru reiškia 
save atiduoti kitam, nes gėris yra dižfusivum sui: jis plin- 
ta, išeina iš savęs ir save kitam perteikia. Gėris žmoguje 
yra meilė. Nusilenkti gėriui giliausia prasme reiškia my- 
lėti. Tai padaryti gali tasai, kuris yra atsigrįžęs į būtį. Bet 


247 


to negali padaryti savimyla, kuris yra atsigrįžęs į save. 
Štai kodėl Solovjovo antikristas nors ir tikėjo gėrį, bet 
savo būties gelmėmis lenkėsi piktam, nes jame regėjo 
savo paveikslą, jame jautė stiprėjančią savimeilės jėgą, 
jėgą į save. Antikristo nusilenkimas piktajai galybei bu- 
vo ne jo silpnybės, ne jo aistros ženklas, bet ženklas an- 
tidieviškos jo buvimo krypties. Tuo jis priartėjo prie vel- 
niškojo buvimo; todėl velnias ir pasirinko jį savo talki- 
ninku kovoje su Dievu. Savimeilė tapo velnio vartais į 
žmogiškąją būlį. 

Taip yra ne tik su Solovjovo antikristu, kuris čia yra 
tik simbolis visai istorijoje veikiančiai antikristinei gely- 
bei. Kiekvienas antikristas išduga iš savimeilės, ir kiek- 
viena savimeilė yra velniui kelias į istoriją. Kiekviena 
savimeilė yra nusigrįžimas nuo Dievo, Jo paveiksio su- 
ardymas, Jo kūrybos paneigimas ir tuo pačiu bedieviškas 
veiksmas. Ji stiprina pasaulyje Dievo priešo veiklą. Ji 
veda žmogų į žvėries bendruomenę ir padaro jį jos nariu. 
Todėl kova su savimeile nėra tik asketinis, bet ir gilus 
Oontologinis uždavinys. Kova su savimeile iš tikrųjų yra 
kova su antikristu mumyse. Tai kova už Dievo paveikslą, 
už dieviškąją mūsų buvimo linkmę, apsireiškusią meile, 
vedančia mus būties kryptimi. 

Čia mes suprasime, kodėl savęs išsižadėjimas buvo 
pirmas reikalavimas, kurį Kristus paskelbė pasauliui. Vi- 
sas Kalno Pamokslas yra pagrįstas išsižadėjimo mintimi. 
Nukreipti savo žvilgį į kitą — į Dievą ir į artimą, pa- 
miršti save, neparodyti savęs, tiesiog paslėpti save, nesi- 
rūpinti savo reikalais atsidedant kilų tarnybai yra pag- 
rindinė Kristaus pamokymų nuotaika. Kas gi yra reika- 
lavimas, gavus smūgį į vieną skruostą, atsukti užpuoli- 
kui ir kitą, jeigu ne įsakymas užgniaužti savyje pašo- 
kusį pyktį, vadinasi, peržengti patį save? Kas gi yra įsa- 
kymas mylėti priešus ir gera daryti tiems, kurie mūsų 
nekenčia, jeigų ne nurodymas, kad šitoks atsidėjimas ki- 
tiems padaro mus vaikais „Tėvo, esančio danguje" (Mt 
5, 45), vadinasi, sudievina mūsų būtį? Kas gi yra reika- 
lavimai duodant išmaldos netrimituoti, meldžiantis nesto- 
vėti gatvių kampuose, pasninkaujant neperkreipti savo 
veido, jeigu ne įsakymas paslėpti save nuo žmonių akių 
ir atsiskleisti tiktai Dievui? Kas gi yra reikalavimas ne- 
krauti sau turtų žemėje, nesirūpinti savo valgiu ir apdan- 
galu, jeigu ne pastanga pasukti žmogui žvilgį nuo savęs 

Dievo linkui? Savimeilė yra didžiausia žmogaus pagunda. 
Jos pergalėjimas turi būti didžiausias žmogaus rūpestis. 

Kristus todėl ir kreipia žmogaus dėmesį į šį perga- 
lėjimą ir aštrina jo dvasios žvilgį, kad jis atidžiai stebėtų 
savimeilės apraiškas ir nesiduotų jų apgaunamas. Savi- 
meilė ne sykį yra panaši į meilę, kaip žvėris yra panašus 
į Avinėlį. Ji slepiasi po teisingumu, po gerais darbais, 
po pasninkų, po apsirūpinimu, po išmalda, net po malda. 
Ji teisinasi reikalu veikti, kurti, ugdyti, globoti. Ji ap- 
sivelka religijos apsiaustu, kad lengviau galėtų palaidoti 
pačią religiją. Juk ir Solovjovo antikristas buvo skaistus, 
susilaikąs, geradaris, uolus kitiems patarnauti bei padėti. 
Tai buvo „žmogus nesuteptos dorovės“. Greičiausiai jis 
nebuvo pažeidęs nė vieno iš dešimties Dievo įsakymų. 
Tačiau jis nemylėjo nei Dievo, nei artimo ir tuo būdu 
sulaužė patį didžiausią įsakymą, kuriuo „remiasi visas 
įstatymas ir pranašai“ (Mt 22, 40). Kalno Pamokslu Kristus 
kaip tik ir norėjo atskleisti savimeilės apgaulės. Jis no- 
rėjo įspėti žmogų nuo visų tų viršinių pavidalų, kuriuose 
meilė yra mirusi ir kurie todėl virsta tik pinklėmis žmo- 
giškojo buvimo kelyje. Krikščioniškasis išsižadėjimas yra 
savimeilės pergalėjimas ir sykiu meilės stiprinimas. Tai 
stiprinimas dieviškumo žmoguje, ir tuo pačiu tai pagrindi- 
nė priemonė kovai su antikristinėmis užmačiomis. Išsi- 
žadėjimas yra jėga, kuri žmogų veda Dievo linkui ir jį 
padaro Avinėlio bendruomenės nariu. Tai yra religinė 
jėga iš esmės. Jos pagrindas glūdi pačioje žmogaus bū- 
tyje. Išsižadėti savęs juk reiškia būti kitam ir kitame, 
būti drauge, vadinasi, būti taip, kaip Dievas žmogų yra 
apsprendęs. 

Išsižadėjimo apraiška yra meilė. Ji, kaip sakėme, yra 
jėga būties linkui: jėga iš savęs į kitą. Todėl žmogus, 
kuris savęs išsižada, kuris savo žvilgį nukreipia į kitus, 
savaime prie jo pasilenkia, jį globoja, juo rūpinasi ir jam 
padeda. Tai ir yra krikščioniškoji caritas. Tačiau ji yra 
ne tik viršinis elgesys, ne tik viršinė pagalba, bet ir gi- 
lus kito kaip savęs įvykdymo lauko pergyvenimas. Kitam 
galima padėti ne tik iš meilės, bet ir iš savimeilės. So- 
lovjovo antikristas kaip tik ir yra toks savimeilinis žmo- 
nių draugas bei geradaris. Jis gelbsti žmones ne dėl to, 
kad juos laikytų savo broliais Viešpatyje, kad juos per- 
gyventų kaip erdvę, kurioje jis vykdo savo būtį, ryškin- 
damas savyje Dievo paveikslą, bet dėl to, kad žmonės 
jam yra priemonė jo savimejlei patenkinti, kad jie, jo 


249 


sušelpti bei pagelbėti, jį garbina, jam dėkoja, jį laiko 
savo vadu ir valdovu. Gerais savo darbais antikristas 
jaučiasi iškyląs aukščiau už žmones, juos valdąs, regis 
juos suklupusius prie jo kojų. Antikristinė caritas savi- 
meilės ne tik nepergali, bet ją iškelia ligi aukščiausio 
laipsnio, nes artimą paverčia geradario vergu. Tik tada, 
kai artimas yra pergyvenamas kaip už mus aukštesnis, 
kaip mūsų vidinis pašaukimas, kaip nešėjas to paties 
Dievo paveikslo, tik tada viršinė jam pagalba virsta krikš- 
čioniškosios caritas apraiška ir mus pažymi Dievo ženk- 
lu. Tik tada jis įvykdo mūsų išsižadėjimą Kristaus reika- 
laujama prasme. 

Šis vidinis nusistatymas, žmogaus dieviškumo pergy- 
venimas kaip tik ir atskiria krikščioniškąją caritas nuo 
antikristinės pagalbos. Pagelbėti žmogui dabartiniu metu 
beveik mada. Įvairiausios tautinės ir tarptautinės draugi- 
jos lenktyniuoja tarp savęs šia pagalba. Žvėris dailina 
savo ragus, kad būtų kuo panašiausias į Avinėlį. Ir dau- 
gelis esti suvedžiojamas šio panašumo. Daugelis tiki, kad 
dalis šių draugijų iš tikro dirba artimo meilės darbą. Tuo 
tarpu esmėje jos priklauso antikristinės pagalbos sričiai, 
nes joms stinga žmogaus dieviškumo pergyvenimo. Jos 
žiūri į savo šelpiamuosius ir globojamuosius kaip į pa- 
jungtuosius, kaip į nupirktuosius už duonos kąsnį. Pa- 
viršium žiūrint, ši geradarybė yra panaši į krikščioniš- 
kąją caritas, ir medžiaginiu atžvilgiu ji padaro ne sykį 
žymiai daugiau negu krikščionys. 

Tačiau dvasia, kuri šią geradarybę ugdo bei palaiko, 
yra iš esmės kitokia. Kristus liepia gera daryti tam, kad 
žmogus išeitų iš savęs, kad palaikytų savyje kryptį į bū- 
tį, kad, gyvendamas kitame, pats save laimėtų. Tuo tarpu 
antikristas daro gera tam, kad suklupdytų žmogų prieš 
save, kad paregėtų jį pažemintą, paniekintą ir pavergtą. 
Krikščioniškoji caritas yra artimui tarnavimas, antikristinė 
geradarybė yra artimo valdymas. Štai kodėl ji šiandien 
taip uoliai yra naudojama, ir štai kodėl ji yra taip išpli- 
tusi žvėries bendruomenėje. Šv. Jono patarimas ne kiek- 
viena dvasia tikėti, bet visų pirma jas ištirti yra ypatingai 
reikalingas artimo meilės srityje, nes čia savimeilė leng- 
viausiai prisidengia gerų darbų skraiste. Todėl krikščio- 
nybė ir reikalauja, kad šie darbai būtų vykdomi Kristaus 
vardu; kad žmogus jais nesigirtų ir nesididžiuotų; kad 
dėkingumo už juos nereikalautų, kaip tai daro antikristi- 
niai geradariai. Savęs paslėpimas yra laidas, kad artimui 

teikiama pagalba iš tikro yra krikščioniškoji caritas, © 
ne antikristinė parama. 

Tačiau savimeilės pasėkos tuo nesibaigia. Savimeilė 
ne tik atitraukia žmogų nuo Kūrėjo ir nuo Jo kūrinių, 
bet ji pažadina žmoguje Dievo ir pasaulio neapykantą, 
paskui kurią eina ardymas bei naikinimas. Šv. Jonas pir- 
majame savo laiške yra pasakęs, kad „kas nemyli, pasi- 
lieka mirtyje“ (1 Jn 3, 14). Posakis yra didžiai giliaprasmis. 
Nemeilė ir mirtis yra susijusios savo esmėje. Kas nemyli, 
tas neša mirtį ir sykiu miršta pats. Nusigrįždamas nuo 
būties ir užsisklęsdamas savyje, žmogus paneigia meilę 
tik psichologiškai, nes ontologiškai paneigti savyje glū- 
dinčios jėgos į būtį jis nepajėgia. Meilė kaip dieviškasis 
panašumas pasilieka jame net ir didžiausios savimeilės 
metu. Ji prabyla jame sąžinės balsu, ji verčia jį grįžti 
atgal į būtį ir pradėti vėl buvimą drauge su kitais ir ki- 
tuose. Kiekvienas susidūrimas su žmonėmis ir su daik- 
tais, kiekvienas santykis su pasaulio ir su Dievo atstovais 
primena savimylai paneigtą aukštesnę buvimo linkmę ir 
neleidžia jam visiškai nurimti savame apsisprendime. Sa- 
vimyla gyvena nuolatinėje įtampoje tarp meilės kvietimo 
ir savimeilės atsisakymo. 

Ši įtampa, šis nuolatinis priminimas bei kvietimas pa- 
žadina žmoguje neapykantą viskam, kas neleidžia jam 
nurimti savame kalėjime. Savimeilė virsta būties neapken- 
timu. Ir juo žmogus labiau save myli, juo aštriau jis ne- 
kenčia kitų. Tai nuosekli išplauka iš nusigrįžimo nuo bū- 
ties, iš atsikreipimo į save. Savimeilė, kaip jėga į save, 
nori pasilikti vienintelė. Ji nori taip sutelkti žmogų aplin- 
kui jį patį, kad visa kita išnyktų. Savimeilinis solipsizmas 
mėgina neapykantos ugnimi sudeginti visus tiltus su Die- 
vu, su pasauliu ir su žmogumi. Tačiau šitoks griežtas bet 
kokių ryšių nutraukimas yra galimas pasiekti tik tada, 
kai būtis esti suardoma. Kai išnyksta ir daiktai, ir žmo- 
nės, tuomet savimyla iš tikro pasilieka vienas, tuomet nie- 
kas jam netrukdo susitelkti tik savyje ir rūpintis tik sa- 
vimi. Griovyba tad darosi nuosekli neapykantos apraiška 
gyvenime. Kiek meilė stato, tiek neapykanta, savimeilės 
pažadinta, griauja. Ji griauja visa: ir daiktus, ir žmones, ir 
jų santykius; ji kėsinasi net prieš patį Dievą bei jo tvar- 
ką. Štai kodėl šv. Jonas ir sako, kad „kiekvienas, kuris 
nekenčia savo brolio, yra žmogžudys“ (1 Jn 3, 15). Kū- 
niškai gali jis jo ir neužmušti, kaip Kainas užmušė Abelį. 
Tačiau savo dvasia jis trokšta jo nebūties. Jis trokšta, kad 

jo artimas išnyktų! Todėl žmogžudiška mintis keroja kiek- 
viename savimyloje. Kūninis sunaikinimas yra išvada iš 
šios dvasinės žmogžudystės. „Kas nemyli, pasilieka mir- 
tyje” ne tik ta prasme, kad jis pats „neturi jame pasi- 
liekančio gyvenimo“ (1 Jn 3, 15), bet ir ta, kad jis neša 
mirtį kitam, kad naikinimas virsta jo veiksena. Savimyla 
viena ranka sėja geradarybes, kad būtų „garbinamas, kita 
sėja mirtį, naikindamas tuos, kurie prieš jį nesilenkia ir 
jo valdovu nepripažįsta. 

Štai kodėl ir Solovjovo antikristas, įgijęs valdzia: 
prievarta suvaro visas tautas į savo imperiją, nužudo 
popiežių Petrą II ir senelį vyskupą Joną, ištremia Kristui 
ištikimus krikščionis į dykumas, uždrausdamas jiems ap- 
sistoti „miestuose ir kitose gyvenamose vietose“, paga- 
liau suruošia masines skerdynes jam nepaklusniems krikš- 
čionims ir žydams. Visų amžių antikristinė galybė eina 
šiuo keliu. Antikristinė dvasia yra žmogžudiška nuo pat 
pradžios: nuo pat Kaino laikų. Kur tik vyksta būties nai- 
kinimas, kur brolis nekenčia brolio, kur vaikai išduoda 
savo tėvus, kur žmogus žmogui yra priešas, ten glūdi an- 
tikristas, ten jis kuria savo karalystę, nes velnias „buvo 
galvažudys nuo pat pradžios“ (Jn 8, 44). Jis yra tikrasis 
mirties autorius, nes „Dievas mirties nesukūrė ir nesi- 
džiaugia gyvųjų žlugimu” (Išm 1, 13). Gyvybės žudymas 
yra ryškiausia velnio pagadintos žemės apraiška. Tai gam- 
toje ir istorijoje slypinčio demonizmo ženklas. 

O vis dėlto tai yra tik nuoseklus savimeilės išsivys- 
tymas, kuris per nusigrįžimą nuo būties, per jos neapy- 
kantą veda žmogų į visokeriopą jos naikinimą. Kiekvie- 
nas antikristas yra savimyla, ir todėl kiekvienas antikris- 
tas yra žmogžudys. Pakanka savimeilę padaryti gyveni- 
mo pagrindu, ir šio gyvenimo vykdytojai braidžios savo 
brolių kraujuje. Velnias kaip tik dėl to yra galvažudys 
nuo pat pradžios, kad jis yra savimyla nuo pat pradžios, 
Savimeilė yra bet kokio antikristinio veikimo šaltinis. Ji 
yra antropologinė antikristo žymė, kurią žvėries šalinin- 
kai nešioja „ant savo dešinės rankos ir savo kaktose“ 
(Apr 13, 16), vadinasi, savo darbuose ir savo mintyse. 
Gali jų protas tikėti Dievą ir žmogų, gali jie prieš Dievą 
drebėti, o žmogui padėti, tačiau savimeilė juos atgręžia 
nuo Dievo, sutelkia savyje, suardo juose Viešpaties pa- 
veikslą ir tuo pačiu padaro juos atvirus bei prieinamus 
amžinajam Dievo priešui. Savimeilė yra antikristo ženk- 
las, kelias ir priemonė veikti istorijoje. 

2. KRISTAUS LAIKYMAS PIRMATAKU 


Savimeilė apsprendžia antikristo santykį ne tik su Die- 
vu, ne tik su pasauliu ir žmogumi, bet taip pat ir su Kris- 
tumi. Antikristas, kaip sakyta, visa savo būties linkme 
yra nusigrįžęs nuo Dievo. Tačiau, paviršium žiūrint, jis 
atrodo esąs tikintysis, nes tiki gėrį, Dievą ir Mesiją. Jis 
net rūpinasi religijos globa: stengiasi sujungti išsiskyru- 
sias bažnyčias, teikia joms teisių ir privilegijų, remia jas 
medžiagiškai, laiko prie savęs vyskupą Apolonijų, kurį 
paskui išrinkdina net popiežiumi. Viršinis tad antikristo 
santykis su Dievu ir su religija atrodo esąs teigiamas. 

itas paviršutiniškas teigiamumas kaip tik ir priden- 
gia tikrąją antikristinę dvasią. Ne vienas, matydamas an- 
tikristą tikint Dievą, gėrėdamasis jo nuostabiu dosnumu 
religijai, nepastebi jame slypinčio esminio bedieviškumo 
ir todėl esti suvedžiojamas viršinių apraiškų. Ne vienas, 
įvykus sankirtai, pereina jo pusėn, laikydamas Kristaus 
gynėjus užsispyrėliais, siauraregiais, nesuprantančiais lai- 
ko dvasios ir todėl pralaiminčiais. Sutikime, kad šitokių 
žmonių Avinėlio bendruomenėje esama, kad savo neran- 
gumą jie mėgina pridengti reikalu išsaugoti nepažeistą ti- 
kėjimo palikimą (plg. 1 Tim 6, 20) ir todėl sustingsta savo 
veikloje, iškreipdami tuo būdu ir pačios Bažnyčios po- 
būdį, nes Bažnyčia visados yra besiskleidžianti kaip anas 
garstyčios grūdelis. Ji niekados nėra suakmenėjusi se- 
niena, bet amžinai gyvastinga jėga. Tačiau šių žmonių 
tikrovinis sustingimas anaiptol nepateisina anųjų pavir- 
šutiniškumo, kuriuo jie išskėstomis rankomis pasitinka an- 
tikristinę pagalbą religijai, laikydami šios pagalbos teikė- 
jus Avinėlio šalininkais ir patys mielai jiems padėdami. 
Ir šis tiesiog tragiškas nesusipratimas tarsi raudona gija 
eina per visą istoriją. Žemiškųjų teisių, galių, privilegijų 
ir gėrybių pagunda yra tokia didelė, kad jai mažai kas 
atsispiria. Daugumas jai pasiduoda, pasiduodami tuo bū- 
du ir slaptai antikristinei valiai. 

Ne be reikalo tad Solovjovas aną Šventraščio minimą 
aikritimą nuo Dievo (plg. 2 Tes 2, 3) kaip tik ir vaizduoja 
šios pagundos pavidalu. Jo antikristas, pasidaręs pasaulio 
valdovu, grąžina ištremtus popiežius į Romą, atstatyda- 
mas visas teises ir privilegijas, kurias jie yra turėję nuo 
Konstantino Didžiojo laikų. Iš tikro šis jo žygis yra ne- 
paprasta parama Bažnyčiai. Tiesa, Bažnyčia nėra esmingai 
suaugusi nei su kuria mūsų žemės erdve, nei su kuriomis 

nors istorijoje žmonių jai suteiktomis teisėmis ar galio- 
mis. Ji būna pasaulyje, bet ji nėra iš pasaulio. Todėl 
jokia pasaulio dovana negali praturtinti jos esmės. 
Bažnyčią praturtina tik Šventoji Dvasia, neklystamai 
skleisdama dieviškąjį Apreiškimą ir keldama aikšłėn am- 
žingsias jo vertybes, šaukdama šventus asmenis į Kristaus 
vynuogyną, plėsdama Evangeliją visame pasaulyje ir kil- 
dindama bei įprasmindama dieviškojo kulto pavidalus, 
Tai yra tikrieji Bažnyčios turtai ir tikrosios jos vertybės. 
Bet kadangi šios vertybės turi plisti pasaulyje, todėl pa- 
saulio pagalba joms įkūnyti pasidaro taip pat reikšminga. 
Ji padaro, kad dieviškosios vertybės esti žmonių priima- 
mos lengviau ar sunkiau, kad jos vienur yra galimos 
įvykdyti, kitur ne. Pasaulio parama Kristaus karalystei 
padeda arba kliudo. 

Tai žinodamas, Solovjovo antikristas ir ryžtasi pasiū- 
lyti Bažnyčiai savo pagalbą. Jis pasirenka pačią aukš- 
čiausią šios pagalbos pavidalą — teises bei privilegijas, 
ir jas pritaiko taip pat aukščiausiai Bažnyčios vietai, pa- 
čiam jos centrui — popiežiaus institucijai. Ar tad neverta 
šį jo žygį paremti? Ar neverta jį pati pripažinti Bažny- 
čios globėju, kokiu yra buvęs Konstantinas Didysis ir visa 
eilė vėlesnių šventų ir nešventų karalių? Daugumas Baž- 
nyčios atstovų taip ir padaro. „Džiaugsmingai šaukdami 
„Gratias agimus! Domine, salvum fac magnum impera- 
torem!", beveik visi katalikų Bažnyčios kunigaikščiai, kar- 
dinolai ir vyskupai, taip pat didelė dalis tikinčiųjų pa- 
sauliškių, daugiau negu pusė vienuolių sulipo ant paaukš- 
tinimo, nusilenkė imperatoriui ir susėdo į suolus“. Tas 
pat atsitiko ir su kitom dviem konfesijom: ortodoksais ir 
protestantais. Pirmieji susigundė imperatoriaus įsteigtu 
krikščioniškosios archeologijos muziejumi, antrieji — pa- 
sauliniu institutu Šventraščiui tirti. Todėl ir vienų, ir antrų 
dauguma su savo vyskupais ir vadais sulipo ant paaukš- 
tinimo ir susėdo į suolus prie imperatoriaus sosto. 

Tai nuostabiai gilus Bažnyčios gyvenimo simbolis. 
Susėsti žemiškųjų sostų pavėsyje ir nusilenkti žemiškie- 
siems valdovams yra pati didžiausia ir nuolatos trunkanti 
Bažnyčios grėsmė. Atkristi nuo Dievo šios grėsmės įtako- 
je lengviausia, nes tai, pasak šv. Pauliaus, palaiko „pa- 
maldumo išvaizdą“, bet „neigia jo galią", (2 Tim 3, 5). Jis 
palaiko religijos paviršių, bet išniekina jos vidų: vietoje 
Kristaus Karaliaus jis pastato žemės karalių, vietoje Dievo 
malonių jis padeda valdovo dovanas. Pasitikėjimas Šven- 

tąja Dvasia ir kankinių krauju čia pasikeičia į pasitikėji- 
mą žemės kunigaikščių gudrumu bei parama. Antikristas 
gerai žino šią krikščionių silpnybę ir todėl savo dovanas 
nuolatos siūlo. Jis nuolatos kviečia krikščionis ateiti prie 
jo, susėsti jo sosto šešėlyje ir tuo būdu apsisaugoti nuo 
kovų saulės karščio. Jis žada galinga savo ranka sutrinti 
visus neklaužadas. Jis neša krikščionis amžių eigoje į la- 
bai aukštą kalną, rodo jiems visas pasaulio karalystes, jų 
garbę bei galybę, žada jiems visas jas atiduoti, jei tik šie 
parpuolę jį pagarbins. Ir daugelis jį pagarbina. Daugelis 
kopia ant paaukštinimo, jam nusilenkia ir sėdasi jo sosto 
paunksmėje nė nejausdami, kad tai yra mirties paunksmė, 

Bet esama ir tokių, kurie šiai pagundai atsispiria. Esa- 
ma Kristaus Bažnyčioje žmonių, kurie nepasitiki žemės 
imperatorių pagalba religijai, todėl į jų kvietimą neatsi- 
liepia ir jų pasostėn nesėda. Jie verčiau pasilieka žemai 
su tikraisiais ir vyriausiais savo vadais. Kai Solovjovo 
antikristas paskelbė aisiatąs popiežių teises bei privile- 
gijas ir kai tuo susižavėję Bažnyčios kunigaikščiai bei va- 
dai nuėjo pas imperatorių, „viduryje salės tiesus ir nepa- 
judinamas tarsi marmuro statula sėdėjo popiežius Petras 
H. Visa jį supusi aplinka jau buvo ant paaukštinimo. ` 
Tačiau išskydęs vienuolių ir pasauliečių būrelis, kuris 
pasiliko žemai, susitelkė vėl aplinkui jį ir sudarė siaurą 
ratą“. Tas pat įvyko ir su kitų konfesijų nariais. Iš or- 
todoksų nepajudėjo senelis vyskupas Jonas su savo ša- 
lininkais, kurie „prisislinko prie popiežiaus Petro ir jo 
būrio“. Iš protestantų žemai pasiliko profesorius Paulius 
su grupele savųjų. Jis taip pat pakilęs atsisėdo arti po- 
piežiaus Petro ir senelio vyskupo Jono. 

Šiuo erdviniu krikščioniškųjų konfesijų suartėjimu So- 
lovjovas nori pasakyti, kad visose bažnyčiose esama žmo- 
nių, kurie antikristo vilionės nujaučia ir joms pasiprie- 
šina; kad jie šiose vilionėse mato pasiruošimą kovai su 
Bažnyčia ir todėl glaudžiasi vieni prie kitų. Ši krikščio- 
nių šviesregystė antikristinių pasiūlų atžvilgiu atsiremia 
į bendrą matą, kuriuo jie šias pasiūlas išmatuoja ir randa 
jas nepriimtinas. Todėl jie iš savo vietų nepakyla, į an- 
tikristinius kvietimus neatsako; priešingai, jie susiglaudžia 
tarp savęs ir pasiruošia kovai, nes žino, kad atsispyrimas 
antikristo vilionėms yra jo atidengimas, paskui kurį eina 
kruvinas persekiojimas. 

Kas tad yra šis matas? Kuo remiasi anie žemai pasili- 
kusieji žmonės, kuriuos, kaip pats imperatorius pastebi, 

paliko „daugumas brolių bei vadų ir kuriuos pasmerkė 
visuomenės opinija“? Šį klausimą keliame ne tik mes. Jį 
kėlė ir pats antikristas, klausdamas žemai sėdinčiuosius: 
„Kas jums yra brangiausia krikščionybėje?“ 

Į tai visų žemai pasilikusiųjų krikščionių vardu jam 
atsakė senelis ortodoksų vyskupas Jonas: „Brangiausia 
mums krikščionybėje yra pats Kristus“. Tai atsakymas, 
duotas ne tik anam legendiniam Solovjovo imperatoriui. 
Tai atsakymas, amžiais duodamas visiems žemiškiesiems 
valdovams, kurie mėgina šį krikščionybės pagrindą apei- 
ti, siūlydami visa kita, bet nutylėdami Kristų. Tai matas, 
kuriuo yra išmatuojamos žemiškosios pasiūlos ir karalių 
dovanos. Anie trys maži Solovjovo legendos būreliai pasi- 
lieka sėdėti žemai todėl, kad jie anapus atstatytųjų popie- 
žiaus teisių bei privilegijų, anapus krikščioniškosios ar- 
cheologijos muziejaus, anapus instituto Šventraščiui tirti 
nejaučia Kristaus. Jie nelipa ant imperatoriaus paaukšli- 
nimo todėl, kad jo laiptų jie nelaiko laiptais į Kristaus 
karalystę. Jie nesėda imperatoriaus pasostėn todėl, kad 
šis sostas jiems nereiškia Kristaus sosto. Jie neneigia 
valdovo dovanų ir jo paties. Senelis Jonas aiškiai paste- 
bi, kad „mes esame pasiruošę priimti iš tavęs, valdove, 
bet kokią pagalbą, jei tik dosnioje tavo rankoje matysime 
Kristaus ranką. Tačiau jie turi šitą ranką matyti, Jie turi 
jausti, kad žemės valdovai kalba ir veikia ne savo vardu, 
bet vardu To, kuris yra karalių Karalius ir valdančiųjų 
Valdovas. Jeigu jie tokie yra, jeigu jų žodžiuose bei dar- 
buose yra regimas Kristus, tuomet jie yra simboliai Kris- 
taus Karaliaus, tuomet jie yra Jo pirmatakai ir kelio ruošė- 
jai garbingajam Jo atėjimui, kuris įtvirtins amžinąją bei 
visuotinę tiesos, meilės ir šventumo karalystę. 

Todėl Kristui ištikimi krikščionys reikalauja ženklo, 
kuris paliudytų žemės valdovų kristocentrinį pobūdį, jų 
valdžios bei galios ryšį su šios valdžios bei galios šal- 
tiniu. Senelio vyskupo Jono lūpomis jie reikalauja viešai 
išpažinti Jėzų Kristų, įsikūnijusį, gimusį, kentėjusį, miru- 
sį, prisikėlusį ir vėl ateisiantį. Jei šitoks išpažinimo ženk- 
las bus duotas, jis liudys gryną valdovų sąžinę ir nesu- 
teptą jų auką religijai. Tuomet jų dovanos bus priimtos 
su meile. Tuomet anie žemai pasilikusieji būreliai pakils 
ir palypės aukščiau, nes bus tikri žengią porą laiptų Kris- 
taus karalystės linkui. Bet jeigu žemės valdovai tokio 
ženklo neduos, jeigu Kristaus jie viešai neišpažins, tuo- 
met krikščionys pasiliks savuose suoluose, nes patirs, kad 

po visa žemiškąja religine pagalba slypi antikristinė dva- 
sia. Tuomet jie šią pagalbą atstums ir pasiryš geriau iš- 
kęsti žemės karalių rūstį, negu jų dovanų priėmimu pa- 
neigti Kristų. 

Solovjovo antikristas senelio Jono reikalavimo nepa- 
klausė ir Kristaus neišpažino. Tuo jis atskleidė save kaip 
Kristaus priešininką, kaip velnio atstovą ir jo galios vyk- 
dytoją. Tai senelis Jonas paskelbė viešai, © popiežius 
Petras imperatorių ekskomunikavo, kad neklaidintų žmo- 
nių. Tuo būdu religinė kaukė antikristui buvo nuimta. 

Kristus tad yra kardas, kuris perskiria dvasias. Kris- 
tus yra matas, kuriuo yra pažįstama, kas yra iš Dievo, 
o kas ne, „Kiekviena dvasia, kuri išpažįsta, kad Jėzus 
Kristus atėjo kūne, yra iš Dievo“ (1 Jn 4, 2). Kitaip sa- 
kant, kas pripažįsta ir išpažįsta dievažmogiškąją Kristaus 
pilnatvę, yra iš Dievo; ir priešingai, kas Kristaus kaip 
Dievo ir Žmogaus nepripažįsta ar neišpažįsta, tas yra 
antikristas. Gali jis tikėti Dievą ir Mesiją kaip Solovjovo 
antikristas ir kaip daugybė jo atstovų pasaulyje; gali jis 
teikti religijai didelių teisių ir dar didesnės paramos; gali 
jis net pasiskelbti Bažnyčios globėju bei vadovų; tačiau Jė- 
zaus Kristaus atmetimas nustumia jį į žvėries šalininkų eiles 
ir jo pastangas paverčia tik priedanga kovai su Avinėliu. 
Išskirti iš krikščionybės Kristų reiškia išskirti ontologinį 
jos turinį, paverčiant ją grynai moraliniu santykiu su 
neaprėžta Aukščiausiąja Būtimi. Kiekvienas antikristas 
mielai pripažįsta krikščionybei moralinės vertės. Dar dau- 
giau, kiekvienas antikristas laiko ją vertingiausia reli- 
gija žmonijos dorai palaikyti, socialiniams santykiams 
gerinti, taikai bei demokratijai įgyvendinti ir kultūrai kel- 
ti. Tačiau nė vienas antikristas nepripažįsta jai ontologinio 
pagrindo, kuriuo yra Jėzus Kristus. Nė vienas antikristas 
neišpažįsta antgamtinio krikščionybės turinio. 

Čia tad ir glūdi tasai rodiklis, kuris apreiškia tikrąjį 
žemiškųjų teisių, galių, dovanų, privilegijų bei pastangų 
veidą. Čia glūdi tasai matas, kuriuo turi būti išmatuoja- 
mos žemiškosios pasiūlos krikščionims ir pačių krikščio- 
mių darbai. Ne teorinis Dievo ar gėrio pripažinimas yra 
Avinėlio žymė, ne teisinė ar medžiaginė parama religijai 
yra Dievo dvasios apraiška, bet Kristus: Jo pripažinimas ir 
išpažinimas, antgamtinio krikščionybės pobūdžio teigimas, 
jos dieviškosios pasiuntinybės pagarba. Norint tad at- 
skleisti tikrąjį žemiškųjų pastangų bei darbų veidą, reikia 
juos išmatuoti pačiu Kristumi. Santykis su Kristumi at- 

skleidžia tiek atskiro asmens, tiek ir ištiso istorijos tarps- 
nio dvasią. 

Todėl dabar ir klausiame: kaip Kristų pergyvena an- 
tikristinė dvasia? Kokie yra jos santykiai su dievažmo- 
giškąja Jo pilnybe? Atsakymas į šiuos klausimus paaštrins 
žvilgi žemės gyvenimui įvertinti ir sykiu mūsajam amžiui 
giliau suprasti. 

Istorinio Kristaus buvimo antikristinė dvasia šiandien 
neneigia, Renano ir Strausso sukelta audra yra pasibaigu- 
si visišku pralaimėjimu: istorinė Kristaus asmenybė ne 
tik kad nebuvo sugriauta, bet dar labiau nuskaidrėjo, kaip 
nuskaidrėja dangus po didelio lietaus. Gili Solovjovo 
įžvalga galėjo ramiai savo antikristą apibūdinti kaip to- 
kį, kuris „pradžioje nebuvo priešiškai nusiteikęs Jėzaus 
atžvilgiu; jis pripažino mesianiškąją Jo reikšmę ir Jo 
vertę“. Tai buvo gili Solovjovo nuojauta, kad istorinio 
Kristaus buvimo neigimas yra trumpaamžis ir kad jokių 
gilesnių pėdsakų žmonijoje jis nepaliks. Todėl savo an- 
tikristą jis ir padarė tikinčiuoju Kristų kaip istorinę as- 
menybę, net kaip Dievo Siųstąjį. Tuo Solovjovas norėjo 
pasakyti, kad Kristaus istoriškumo neigimas, kuris buvo 
jo metu toks gyvas, negali patenkinti stipraus proto žmo- 
nių; kad jis yra tik naivi pastanga, didesnio dėmesio ne- 
verta ir net nekenksminga. Jo antikristas, didelių gabumų 
ir plataus išsilavinimo žmogus, negalėjo būti įjungtas į 
Renano ar Strausso pasekėjų eiles. Jis turėjo išlikti ligi 
galo subrendęs — net savo nusistatyme Kristaus atžvil- 
giu. Ir čia Solovjovas nesuklydo. Pusei šimto metų pra- 
ėjus, Kristaus istoriškumas pasidarė visų pripažįstamas. 
Dėl to šiandien yra neigiamas kitas Kristaus atžvilgis, 
būtent: šiandien yra neigiamas Kristus kaip Pirmasis ir 
Paskutinysis. 

Kas tuo norima pasakyti, paaiškina mums Solovjovas 
tolimesniu savo antikristo apibūdinimu. Antikristas, kaip 
sakyta, Kristų pripažino. Jis nelaikė jo legenda, bet tikrų 
istoriniu žmogumi. „Tačiau iš esmės jis matė Jame tik 
didįjį savo pirmataką. Dorinis Kristaus žygis ir Jo abso- 
liutinis vienkartiškumas šiai savimeilės apakintai dvasiai 
buvo nesuprantami. Jis įrodinėjo: „Kristus yra pirmiau 
atėjęs, negu Aš pasirodau kaip antrasis. Bet tai, kas yra 
paskesnis laiko atžvilgiu, yra -pirmesnis esmės atžvilgiu. 
Aš ateinu paskutinis, ateinu istorijos gale kaip tik to- 
dėl, kad esu atbaigėjas ir galutinis išganytojas. Anasis 
Kristus yra tik mano pirmatakas. Jo pašaukimas buvo 

skelbti mano pasirodymą ir jį paruošti“. Kitaip sakant, 
antikrislinė dvasia, nors ir pripažindama Kristaus istoriš- 
kumą, mėgina regėti jame tiktai pirmataką. Čia neturi 
reikšmės klausimas, kieno pirmataku Kristus yra laikomas. 
Solovjovo antikristas Jį laikė savo pirmataku; kadangi bu- 
vo didelio proto ir aukštos doros žmogus, tai kaip tik dėl 
šių savybių jis įsikalbėjo esąs „savos rūšies vienintelis 
Dievo sūnus“. Mūsų amžius vis labiau linksta laikyti Kristų 
dorinės tvarkos pirmataku, kuris padėjęs pagrindus dabar- 
tinei žmonijos dorovei, socialinei jos santvarkai, demokra- 
tijai ir net pasaulio taikai. Tai, ką žmonija per du tūks- 
tančius metų išugdė, išvystė, tobulino, visa tai buvo Kris- 
taus pradėta. Kristus esąs dabartinio išsivystymo pirma- 
takas. 

Todėl šiandien ne vienas mielai atsigrįžta į Evange- 
liją ir joje ieško įvairiopų užuomazgų, kurios atskleistų 
žmonijos kelią į dabartį. Ne vienas kalba, kad europinės, 
o per ją ir kilų žemynų kultūros pagrinduose glūdi grai- 
kų, romėnų ir Kristaus dvasia. Graikai davę Europai fi- 
losofiją, romėnai teisę, Kristus dorovę ir religiją. Šis 
glaudus trejetas išsivystęs amžių eigoje į dabartinę nuos- 
tabią kultūrą. Kristus esąs sudedamoji mūsosios kultūros 
dalis. Jis esąs jos pirmatakas; tiesa, ne vienintelis, tačiau 
vienas iš pagrindinių. Ir ši Kristaus kaip pirmatako mintis 
vis labiau apvaldo šiandienos sąmonę. Išskyrus komunis- 
tus, dabar beveik visi pripažįsta, kad Kristus yra buvęs 
ir dorinių, ir visuomeninių, ir tautinių, ir net tarptautinių 
santykių pirmatakas. Jis nurodęs, kas turįs būti žmogus 
žmogui. Prancūzų revoliucijos „laisvė, lygybė ir brolybė" 
buvusios tiktai artimo meilės atbaigimas ir tikrovinis jos 
išreiškimas. Šiandien artimo meilės dėsnis esąs įrašytas 
visose konstitucijose. Kristaus pradėta kova už žmogų 
esanti įvykdyta. Šiuo atžvilgiu Solovjovas buvo iš tikro 
įžvalgus tolregys, kad savo antikristo santykius su Kris- 
tumi jis pagrindė pirmatako idėja. Nuo Kristaus kaip 1e- 
gendos antikristinė dvasia perėjo prie Kristaus kaip pirma- 
tako, Solovjovo antikristo nusistatymas Kristaus atžvilgiu 
virto mūsų amžiaus nusistaiymu. 

Tačiau kas gi yra savo esmėje ši pirmatako idėja? Ko- 
dėl ji yra mielai priimama ir skelbiama net pasaulio val- 
dovų lūpomis? Argi pasaulis jau būtų iš tikro supratęs, 
kad Kristus yra Pirmasis, kaip apie Jį sako Apreiškimas 
(plg. Apr 22, 12)? Šitaip manyti reikštų būti suviliotam 
antikristinės priedangos, po kuria glūdi vienas iš būdų 

Kristui paneigti. Pirmatako idėja yra Kristaus kaip Pasku- 
tiniojo ir tuo pačiu kaip Dievo paneigimas. Kas yra pir- 
matakas ir koks yra jo vaidmuo, atskleidė mums šv. Jo- 
nas Krikštytojas, apibūdindamas savo santykius su Kris- 
tumi: „Po manęs ateina galingesnis už mane“ (Mk 1, 7), 
„Reikia, kad jis augtų, 0 aš eičiau mažyn“ (Jn 3, 30). 
Šiuose žodžiuose kaip tik ir glūdi kiekvieno pirmatako 
esmė, Pirmaiakas yra būsimosios tikrovės šauklys ir jos 
ženklas, bet jis pats ši tikrovė nėra. Jis pats jos nekuria. 
Jis tik skelbia, kad ji bus sukurta kito, galingesnio už jį. 
Jis ruošia jai kelią, bet pats šiuo keliu neina. Jis ją sim- 
bolizuoja, bet pats savyje tikroviškai jos neturi. Jis krikš- 
tija tik vandeniu, vadinasi, pradu, kuris valo, bet kuris 
pats nepasilieka. Pirmatako uždavinys yra išnykti įsilie- 
jant į jo skelbiamą ir paskui jį ateinančią tikrovę. 

Kai Kristus, Jono pakrikštytas, pradėjo savo pasiun- 
tinybę, tuojau žmonės nusigrįžo nuo Jono ir nuėjo paskui 
Jį. Tada Jono mokiniai nuliūdo, matydami savo mokyto- 
jo darbų galą ir sykiu nesuprasdami pirmatako vaidmens. 
Jie atėjo pas Joną ir sakė: „Rabi, tas, kurs su tavimi bu- 
vo anapus Jordano, apie kurį tu liudijai, štai dabar krikš- 
tija, ir visi eina pas Jį“ (Jn 3, 26). Tada Jonas atsakė, 
kad tai kelia jam ne liūdesio, bet kaip tik džiaugsmo, nes 
tuo būdu jis regi savo pašaukimą įvykdytą. Jis buvo 
Viešpaties siųstas pirma Kristaus, kad taisytų šiam kelią. 
Jeigu žmonės eina pas Jėzų iš Nazareto, reiškia, kelias 
į Jį yra jau nutiestas, ir Jono pasiuntinybė baigta. Kaip 
sužadėtinio draugas džiaugiasi sužadėtinio laime, taip ir 
pirmatakas džiaugiasi paskui jį ateinančiojo pasisekimu. 
*,Tokio džiaugsmo aš pilnai patyriau“, — pasakė Jonas sa- 
vo mokiniams pridurdamas: „Reikia, kad Jis augtų, 0 aš 
eičiau mažyn“ (Jn 3, 29—30). Reikia, kad pirmatakas iš- 
nyktų, įsijungtų, ištirptų jo paties paskelbtoje ir nurody- 
toje ateityje. Tai yra jo prasmė ir jo veiklos pabaiga. 
Pirmatakas niekad nėra savarankiškas. Jis gyvena būsi- 
mos tikrovės gyvybe ir švyti jos šviesa. 

Šitoks tad pergyvenimas glūdi Kristaus kaip pirmatako 
sampratoje. Jeigu Kristus yra mūsosios kultūros pirmata- 
kas, Jis yra joje paskendęs ir išnykęs. Tiesa, Jis buvo 
jos šauklys, bet Jis pats jos nesukūrė. Jis buvo tik jos 
ženklas bei simbolis. Jis skelbė naujo amžiaus atėjimą. 
Tačiau Jis pats šiuo naujuoju amžiumi nebuvo. Jis pats 
neįvedė nei krikščioniškosios dorovės, nei demokratinės 
santvarkos, nei meile pagrįstų socialinių santykių. Todėl 

Jis savo šviesą gauna ne iš savęs, bet iš dabartinio kul- 
tūros aukščio. Kristus kaip pirmatakas gali būti supras- 
tas ir įvertintas tik ryšium su visa istorijos eiga. Istorinis 
vyksmas yra Kristų pralenkęs: jis yra išaugęs, o Kristus 
sumažėjęs. Ryšium su dabartine kultūra mes prisimena- 
me Kristų tik tiek, kiek prisimename šv. Joną Krikšty- 
toją ryšium su Kristumi. Kristus virsta tik vienu istorinio 
mūsų išsivystymo narveliu. 

Todėl Solovjovo antikristas teisingai galvojo, kad jei- 
gu Kristus yra pirmatakas, tai Jo prasmė glūdi paruo- 
šiamajame darbe. Jis istorinio vyksmo neatbaigia, bet jį 
tik paneigia. Atbaiga niekados neglūdi pirmatako rankose. 
Istorijai atbaigti ateina kiti veiksniai, galingesni už pirma- 
taką. Solovjovo antikristas tokiu atbaigėju laikė save. Da- 
bartinis pasaulis juo laiko kultūros išsivystymą, vis la- 
biau aštrinantį dorinę žmonijos sąmonę, vis labiau ke- 
liantį vienybės bei taikos reikalą, vis labiau stumiantį že- 
mę į visuotinę sandorą. Kiekvienu tačiau atveju pasaulio 
atbaigimas nebėra Kristaus rankose. Kristus buvo tik 
pirmatakas. Išsivystydama istorija jį pralenkė ir paliko to- 
li užpakalyje — už dviejų tūkstančių metų, kaip ji pali- 
ko Romos teisę, Hipokrato mediciną, arabų matematiką, 
Hanibalo strategiją. Tiesa, visų šių pirmatakų idėjos gy- 
vena ir šiandien. Bet jos yra jau įimtos į aukštesnę tikro- 
vę, į aukštesnę visumą, kuri yra jau nebe pirmatakų, bet 
viso istorinio išsivystymo vaisius. Kristaus idėjos šian- 
dien taip pat yra gyvos. Tačiau ir jos yra jau įjungtos į 
aukštesnius vienetus, į galingesnes tikroves, negu Jis pats 
buvo skelbęs ir gal net tikėjęs. Jeigu Kristus yra da- 
bartinės istorijos pirmatakas, tai ši istorija kaip tik ir 
buvo tasai už jį galingesnis pradas, kuris turėjo ateiti. 
Todėl istorija augo, o Kristus ėjo mažyn. 

Šitokios išvados būtinai plaukia iš Kristaus laikymo 
pirmataku. O jos plaukia todėl, kad Kristaus kaip pirma- 
tako sampratoje yra išskiriamas Kristus kaip Paskutinysis, 
kaip viso ko pabaiga, kaip Omega (plg. Apr 22, 13). Kris- 
tus yra ne pirmatakas, bet Pirmasis ir Paskutinysis, pra- 
džia ir galas. Jis yra ne naujos tikrovės šauklys ar ženk- 
las, bet pati šita tikrovė, jos pradžia, jos išsiskleidimas ir 
jos pabaiga. Jo žygis skleidžiasi istorijoje. Jis ir pats tai 
yra skelbęs, palygindamas savo karalystę su garstyčios 
grūdeliu, kuris „yra mažiausias tarp visų sėklų“, bet „iš 
jo darosi medis, taip kad dangaus paukščiai atskrenda ir 
gyvena jo šakose“ (Mt 13, 32). Tačiau šis skleidimasis 

vyksta ne istorinio vyksmo dėsniu, bet paties Kristaus 
galybe per Šventąją Dvasią. Kaip grūdas, pasėtas į žemę, 
auga ir gyvena ne žemės, bet savo paties gyvybe, taip 
ir Kristaus Bažnyčia. Žemė teikia grūdui tik medžiagos, 
tik sąlygų anai vidinei grūdo jėgai veikti. Taip ir istorija 
ryšium su Bažnyčia. Istorija yra tik scena, kurioje vyksta 
Kristaus drama. Pasaulis yra tik Bažnyčios dirva. Ji gali 
būti derlinga ir akmeninga. Kristaus sėkla gali kristi ant 
kietai suminto kelio, tarp uolų, tarp erškėčių, į trąšią 
dirvą (plg. Mt 13, 4—7). Tačiau kiekvienu atveju ši sėkla 
krinta iš viršaus. Kiekvienu atveju ji yra ne kelio, ne 
uolos, ne erškėčių ir ne trąšios dirvos gaminys. Kiekvienu 
atveju joje slypi visas būsimasis medis. Sėkla nėra me- 
džio pirmatakas. Sėkla yra pais medis: jo pradžia ir jo 
galas. Tasai, kuris jį laisto ir tręšia, nėra aukštesnis už 
jį. Jis nėra ana būsimoji tikrovė, kuriai sėkla būtų tik 
šauklė ir žadintoja. Sėkla yra ši tikrovė, visa tikrovė, 
aukštesnė ir už vandenį, kuriuo ji laistoma, ir už trąšas, 
kuriomis maitinama. 

Kristus nepalygino savo Karalystės su Romos impe- 
rija, Romulo pradėta miesto įkūrimu ir visos eilės amžių 
išvystyta ligi didžiulės sudėtingos valstybės. Jis palygino 
savo žygį su garstyčios grūdu, su raugu, vadinasi, su to- 
kiais pradais, kurie skleidžiasi savo pačių vidine galia. Tai 
gamtinio išsivystymo dėsnis. Kultūros darbai neauga tarsi 
sėklos, nes jų kiekvienas yra užbaigtas savyje. Kultūros 
kūriniai išsivysto nuolatiniu jų iš naujo sukūrimu. Senes- 
nieji čia tarnauja kaip pavyzdys, kuris kultūros vyksmo 
yra peržengiamas ir paliekamas kaip istorinė retenybė. 
Ontologinės tapatybės kultūros vyksme nėra. Ji yra 
tik gamtoje ir antgamtėje. Todėl ir Kristaus Karalystė 
auga ne kultūros būdu, vadinasi, ne nuolatiniu jos su- 
kūrimu iš naujo istorijos vyksme, bet gamtos būdu, sėk- 
los būdu, veikiant visados tai pačiai vidinei jėgai. Kris- 
taus Karalystė nėra skirtinga nuo Kristaus, kaip Romos 
imperija buvo skirtinga ir nuo Romulo, ir nuo Cezario, 
ir nuo Augusto, ir nuo Juliano, kurie ją ugdė, brandino 
ir gynė. Kristaus Karalystė yra pats Kristus. Ji bręsta 
ne pasaulio istorijos saulėje, bet Šventosios Dvasios kait- 
roje. Ją tęsia ne Petras, Paulius, Titas, Grigalius ar Pijus, 
bet pats Kristus. Tiesa, popiežiai ir vyskupai yra Kristaus 
atstovai žemėje. Bet jie yra atstovai, o ne nauji veikėjai; 
jie yra sąmoningi bei laisvi įrankiai, one savarankiški 
kūrėjai, Visa Kristaus religija yra pilna Jo paties bu- 

vimo: pilna savo hierarchijoje, savo sakramentuose ir 
savo moksle. Kristus moko, Kristus valdo, Kristus pašven- 
čia.. 

Čia kaíp tik ir glūdí pagríndinis Bažnyčios skirtumas 
nuo bet kurio žmogiškojo kūrinio, kuriame jo autoriaus 
asmeninio buvimo nebėra ir būti negali. Kiekvienas kū- 
rinys išreiškia jo kūrėją tik ženklo pavidalu, tik simbo- 
liškai. Kultūroje kūrinys tik reiškia kūrėją, bet jis nėra 
pats šisai kūrėjas. Tuo tarpu Bažnyčia yra Kristaus tikrovė. 
Bažnyčia nėra Kristaus simbolis ar figūra, kaip, sakysime, 
Nojaus arka yra Krikšto figūra. Bažnyčia yra Kristaus 
egzistencija istorijoje. Todėl niekas negali plėsti šios eg- 
zistencijos be Jo paties. Niekas negali būti aukštesnis 
už ją, į ką ji būtų įimta ir panerta. Pats Kristus Bažnyčią 
pradeda, veda ir atbaigia. Jis yra ne josios pirmatakas, 
bet Jis pais yra Bažnyčia, pati bažnytiška istorinė tikro- 
vė, pats su Dievu sujungtasis ir atpirktasis kosmas. Tarp 
Kristaus ir Bažnyčios nėra skirtumo, kaip nėra skirtumo 
tarp sėklos ir medžio gyvybių. Kristus yra asmeninėje 
tikrovėje sutelktoji Bažnyčia, o Bažnyčia yra istorinėje 
tikrovėje išsiskleidęs Kristus. 

Laikyti tad Kristų pirmataku reiškia įjungti Bažnyčią 
į istorinį vyksmą, suprasti jos išsiskleidimą ne kaip Šven- 
tosios Dvasios, bet kaip žemės amžių veikimo padarą, pa- 
statyti ją toje pačioje plotmėje su visais kitais žmogaus 
kūriniais; kitaip sakant, teigti grynai žmogiškąjį, kultūrinį 
Bažnyčios pobūdį. Štai kokia prasme pirmatako idėja pa- 
neigia Kristaus dieviškumą. Būti pirmataku yra esminis 
žmogaus pašaukimas. Dievas niekados nėra pirmatakas. 
Dievas yra visas visados kartu. Po pirmatako mintimi glū- 
di Dievybės išskyrimas. Kas laiko Kristų pirmataku, pa- 
neigia Jį kaip Dievą. Kristus kaip pirmatakas yra Kris- 
tus tiktai kaip žmogus: genialus žmogus, didžios širdies, 
gilios įžvalgos, puikaus gyvenimo pažinimo, bet vis tiek 
tiktai žmogus. Jis tikrai yra istorijoje buvęs, tikrai nuo 
žydų kentėjęs ir miręs. Tačiau tuo Jo asmeninis veikimas 
ir baigėsi. Istorijoje Jis gyvena tik savo kūriniu, kaip 
ir visi kiti žmonės. O šis Jo kūrinys, vadinamas Bažny- 
čia, taip pat yra žmogiškas, vadinasi, palenktas visiems 
istoriniams dėsniams ir visoms istorinėms sąlygoms. Jis 
išsivysto taip, kaip ir kiekvienas žmogaus veikalas. Ís- 
torija yra už jį aukštesnė. Istorija jį keičia, papildo, pa- 
taiso, patobulina ir pritaiko. 

Ir čia mums staiga pasidaro aišku, kodėl pirmatako 
mintis dabartiniam pasauliui yra taip priimtina ir kodėl 
ji šiandien taip mielai skelbiama. Pasaulis, atrodo, grę- 
žiasi į Kristų, gręžiasi net tie, kurie nesivadina krikščio- 
nimis. Tačiau jie gręžiasi į Krisių—žmogų. Jie gręžiasi 
į Bažnyčią kaip į kultūrinį istorinio išsivystymo padarą. 
Jie mato joje tik prigimtą sveikų žmogaus galių susitel- 
kimą. Kristaus Dievybė ir Bažnyčios antgamtiškumas jų 
sąmonėje yra išnykę. Nė vienas iš anų pasaulio valdovų, 
kurie pastaraisiais metais yra kalbėję apie krikščionybę, 
neišpažįsta Kristaus—Dievo, įsikūnijusio, kentėjusio, mi- 
rusio, prisikėlusio ir vėl ateisiančio. Nė vienas iš jų ne- 
pripažįsta Bažnyčios dieviškąja institucija, pačiu Kristu- 
mi. Bet nuostabiausia, kad mes laikytume neltaktu tokio 
išpažinimo reikalauti. Mes išsišokėliu vadintume tą, kuris, 
sakysime, žmogaus teisių konferencijoje, kadangi šios tei- 
sės yra formuluojamos Evangelijos žodžiais, pareikalau- 
tų — senelio vyskupo Jono pavyzdžiu — išpažinti ir šių 
teisių pagrindą bei nešėją — Jėzų Kristų. Iš tikro mes taip 
pasielgdami parodytume, kad neturime mato įvertinti že- 
miškosioms pastangoms, dovanoms ir galioms; kad ne- 
turime mato atskirti dvasioms ir nejaučiame, kaip Kris- 
tus yra perskiriamas ir kaip dievažmogiškoji Jo pilnatvė 
yra ardoma. Kristaus perskyrimas pirmatako mintimi yra 
įvykdomas nepaprastai griežtai. Jo Dievybės paneigimas 
darosi labai ryškus. Jo paties ir Jo žygio nutraukimas į 
žmogiškąsias kultūrines sritis yra nepaneigiamas. Ir vis 
dėlto mes patys ne kartą šia mintimi žavimės, ją karto- 
jame ir džiaugiamės, kad pasaulis tiek daug dabar apie 
Kristų kalba. Todėl antikristinė dvasia ir naudojasi mūsų 
žvilgio aptemimu. Ji nuolatos kalba apie krikščionybę, 
apie jos vertybę bei reikšmę dorovei, visuomenei, demo- 
kratijai, mokslui, menui, nutylėdama patį Kristų arba skelb- 
dama Jį kaip pirmataką, bet anaiptol ne kaip Pirmąjį ir 
Paskutinįjį, ne kaip Alfą ir Omegą. Savo esmėje tad visa 
ši kalba yra slibino kalba, ir pirmalako idėja yra antikris- 
tinė dabarties idėja. Solovjovas gerai suprato šios idėjos 
gelmes, todėl ją ir įglaudė į antikristo nusistatymą Kris- 
taus atžvilgiu. 


3. PRISIKĖLIMO NEIGIMAS 


Su Kristaus kaip pirmatako teigimu esmingai siejasi 
Jo prisikėlimo neigimas. Solovjovo antikristas, išmąstęs 

ligi galo mintį, jog esąs paskutinysis ir todėl aukštesnis 
už Kristų, o Kristus esąs tik jo pirmatakas, vis dėlto ne- 
galėjo visiškai nurimti ir į šią mintį tvirtai atsiremti. Lo- 
ginis dėsnis, kad „kas yra paskesnis laiko atžvilgiu, yra 
pirmesnis esmės atžvilgiu“, jo nepatenkino. Jį vis dar 
kankino abejonė: „O jeigu vis dėlto Jis yra ne mano pir- 
matakas, bet Tikrasis, Pirmasis ir Paskutinysis!“ Tačiau 
kokiu atveju Kristus gali būti pradžia ir galas, Alfa ir Ome- 
ga? Tik tokiu, jeigu Jis yra gyvas, jeigu Jo mirtis ant 
kryžiaus buvo ne galutinė, bet tiktai praeinanti, jeigu ji 
buvo pergalėia; kitaip sakant, jeigu Kristus yra prisikė- 
lęs. Apie mirusi ir nebeprisikėlusį Kristų galima kalbėti 
tik kaip apie pirmataką, kuris buvo ir praėjo, bet kurio 
asmeninę egzistencija dabartyje nebėra. Jis gyvena isto- 
riniame atminime, raštuose, savo paskelbtoje religijoje, 
tačiau lik simboliškai, nebe tikroviškai, kaip kiekvienas 
kitas kūrėjas savame kūrinyje. Neprisikėlimas paneigia 
asmeninę Kristaus egzistenciją Bažnyčioje ir išjungia Jį iš 
istorinės tikrovės. Ir atvirkščiai, jeigu Kristus nugalėjo 
mirtį, jeigu Jis prisikėlė, tada Jis gyvas per amžius; tada 
Jis gyvena savo religijoje ne simboliškai, bet savo as- 
meniu; tada Jo veikimas istorijoje yra ne atsiminimas, 
bet nuolatinė dabartis. Prisikėlimas yra ženklas, iš kurio 
galime pažinti, kas yra Kristus: ar tik praėjęs pirmatakas, 
ar visados esąs Pirmasis ir Paskutinysis. 

Todėl Solovjovo antikristas suabejojęs, kad galgi Kris- 
tus vis dėlto yra daugiau negu tik pirmatakas, padaro 
labai logišką išvadą: „Tokiu atveju Jis turi būti gyvas". 
Ir čia staiga jam paaiškėja būdas šiai abejonei galutinai 
pašalinti. Antikristas sušunka savo neapykantoje: „Ne, 
Jo nėra tarp gyvųjų; nėra ir nebus! Jis neprisikėlė! Ne- 
prisikėlė! Neprisikėlė! Jis supuvo kape kaip niekingiau- 
sias padaras“. Supuvęs Kristus, be abejo, gali būti tik sim- 
boliškai vadinamas pradžia ir pabaiga. Įsijungęs į nie- 
kingiausio padaro likimą ir jo nepergalėjęs, Jis gali būti 
tik visuotinio išganymo šauklys, bet anaiptol ne pats Iš- 
ganytojas. Tokiu atveju kiekvienas, kuris ateina po Kris- 
taus, teisėtai gali apie save manyti: galgi jis esąs anas 
aukštesnysis ir paskutinysis. Prisikėlimo tikrovės panei- 
gimas yra pats griežčiausias Kristaus dieviškumo atme- 
timas ir sykiu Jo nustūmimas į pirmatakų eiles. Štai ko- 
dėl Solovjovo antikristas ir griebiasi šios paskutinės bei 
sėkmingiausios priemonės. Tuo jis anaiptol dar nepa- 
neigia savo tikėjimo Jį esant Mesiją. Mesijas juk yra 

ne kas kita kaip Dievo siųstasis. Kodėl tad Kristus ne- 
galėtų būti tokiu Viešpaties siųstuoju? Dievas yra siuntęs 
į pasaulį ne vieną pranašą ir ne vieną šventąjį. Kodėl 
Kristus negalėtų būti vienas iš ilgos eilės šių Dievo pa- 
siuntinių? Tačiau vienas yra dalykas būti Dievo siųs- 
tuojų, O visai kitas būti pačiu Dievu. Solovjovo antikris- 
tas neneigia, kad Kristus yra Mesijas; jis tik neigia, kad 
šis Mesijas yra sykiu ir Dievo sūnus. O kad Jis nėra 
Dievo Sūnus, tai rodo, kad Jis neprisikėlė, kad supuvo 
kape kaip visi pranašai ir šventieji. Tikėjimas Kristų 
esant Mesiją yra esmėje tas pat, kas ir Jo laikymas pir- 
mataku. Šiai kodėl šis tikėjimas antikristinėje sąmonėje 
gražiai susiderina su griežčiausiu Kristaus paneigimu pa- 
neigiant Jo prisikėlimą. Ir štai kodėl antikristas nebijo 
tikėti Mesiją, neišsižadėdamas tuo nei savo savimeilės, 
nei savo pastangų pakilti aukščiau už Kristų. Kiekvienas 
mesijas juk gali būti pralenkiamas. Kiekvieną valandą 
Dievas gali siųsti kitą, galingesnį už buvusįjį. Nepralen- 
kiamas yra tik tas, Kuris yra visados, kuris yra Pirmasis 
ir Paskutinysis, kuris pats yra Dievas. 

Vadinasi, ne tikėjimas Kristų—Mesiją yra tikroji 
krikščioniškosios sąmonės žymė, bet tikėjimas Kristaus 
prisikėlimą. Ir atvirkščiai, Kristaus prisikėlimo neigimas 
yra neklystamas antikristinės dvasios ženklas. Religiškai 
galvojant, amžinasis Dievo priešas juk puikiai žino, kad 
Kristus yra prisikėlęs. Bet to jis niekad nepripažįsta ir 
pasauliui neskelbs. Jis gali pripažinti Kristaus istoriškumą, 
Jo mesianiškumą, Jo begalinę įtaką pasaulio istorijai, bet 
jis niekados nepripažins Jo prisikėlimo. Antikristas gali 
dalyvauti mūsų Kalėdose ir stovėti prie prakartėlės; jis 
gali giedoti su mumis ,„Verkite, angelai" Didįjį Penktadie- 
nį; tačiau jis niekad nedalyvaus Velykų procesijoje ir 
niekad nedžiūgaus su mumis „Linksmos dienos“ tonais. 
Pripažinti prisikėlusį Kristų reiškia pripažinti Jį anuo 
Vieninteliu, kuris buvo, kuris yra ir kuris turi ateiti; 
reiškia Jį pagarbinti ir Jam nusilenkti. Tai gali padaryti 
net ir labiausiai nusidėjęs krikščionis. Bet to negali pa- 
daryti „nesuteptos dorovės" antikristas. Prisikėlimo idėja 
yra kalavijas, kuris perskiria dvasias. 

Būdinga tad yra stebėti, kaip labai mūsų dienomis ši 
idėja yra prigesusi. Šiandien kartojasi iš esmės ta pati 
scena, kuri įvyko graikų areopage prieš du tūkstančius 
metų. Atėjęs į Atėnus, šv. Paulius ginčijosi miesto aikš- 

tėje su epikūrininkais ir stoikais. Vieni jį laikė tik ple- 
piu, bet kiti norėjo, kad jis išdėstytų savo mokslą gar- 
bingiems Atėnų piliečiams. Todėl „nutvėrę jie nuvedė jį į 
areopagą sakydami: „Ar galime žinoti, koks tas naujas 
mokslas, kur tu skelbi"“ (Apd 17, 19). Atsirėmęs į pastebėtą 
aukurą su įrašu „Nežinomam Dievui“, jis kalbėjo, kad 
Dievas „negyvena savo rankų darbo šventyklose nei žmo- 
nių rankomis aptarnaujamas, lyg kad ko nors Jam reikėtų“ 
(17, 24—25). Žmogus Dievui nieko negali pridėti. Priešin- 
gai, „Dievas pats duoda visiems gyvybės, kvapo ir visa“ 
(t. p.). Jis sukūrė žmonių giminę; Jis nustatė istorijos 
vyksmą; Jis įdiegė žmogui troškulį Jo ieškoti. Jis apima 
visa: „Jame gyvename, judame ir esame“ (17, 28). Tuo 
būdu žmogus yra dieviškas: „Mes esame Jo giminės“ 
(t. p.). Bet „būdami Dievo giminės, neturime manyti, kad 
Dievybė esanti panaši į auksą ar sidabrą, ar akmenį, ar 
dailės ir žmogaus minties padarą" (17, 29). 

Kame čia glūdi tasai naujas mokslas, kuriuo graikai 
buvo susidomėję? Iš tikro ligi šiol šventasis Paulius ne- 
paskelbė jiems dar nieko esmingai naujo, ko jie būtų 
nežinoję. Kad Dievas yra pasaulio kūrėjas, mokė jau 
Platonas. Kad Viešpats negyvena rankų darbo šventyk- 
lose, skelbė jau Sokratas, nurodydamas į vidinį dievybės 
pobūdį, ir Aristotelis, nukeldamas Dievą į nepasiekiamas 
anapusinęs sritis. Kad Dievas persunkia mūsų būtį, tai 
buvo sena mintis, Rytų mąstytojus nuvedusi net ligi pan- 
teizmo. Kad mes esame Dievo giminės, buvo graikų poe- 
tų mintis, ką pripažino ir pats Paulius (plg. Apd 17, 28). 
Taigi Pauliaus iškeltos Dievo kūrybiškumo, Jo transcen- 
dentiškumo, Jo visur buvimo, žmogaus panašumo į Dievą 
idėjos buvo graikams daugiau ar mažiau žinomos. Jo- 
se dar neslypėjo ana Didžioji Naujiena, kurios tarnybai 
Paulius atsidėjo, kurios skelbti jis atvyko į Atėnus ir už 
kurią jis vėliau padėjo savo galvą. 

Bet kaip tik todėl, kad jis iš esmės nieko naujo ne- 
paskelbė, graikai mielai jo klausėsi. Kasdienybėje jie 
buvo įpratę dievybę regėti šventyklose ir stabuose, at- 
sieti ją nuo savo gyvenimo, perskirti žmogų ir Dievą. Todėl 
jiems buvo įdomu dar sykį išgirsti tai, ką anksčiau buvo 
jiems sakę patys didžiausi jų išminčiai. Paulius jiems at- 
rodė esąs vienas iš jų ilgos eilės filosofų, kuriais Grai- 
kija pasiliko nemirtinga pasaulio istorijoje. Šie filosofai 
kaip tik ir buvo mėginę ieškoti aukštesnio žmogaus ryšio 
su Dievu. Jie buvo mėginę duoti dvasingesnę Dievo 

sampratą. Ir šiai Pauliaus žodžiuose prabilo senoji grai- 
kiška išmintis. Pauliaus teologija buvo jiems įdomi, nes 
virto senųjų ilgesių prisiminimu. Todėl jie jos ir klausėsi, 

Bet štai Paulius galop eina prie pačios Naujienos. Visa 
tai, ką jis ligi šiol graikams buvo skelbęs, buvo tik įvadas 
ir pasiruošimas. Jau besiginčydamas miesto aikštėje, jis 
buvo apie šią Naujieną užsiminęs, „nes jis skelbė jiems 
Jėzų ir prisikėlimą“ (17, 18). Atvestas į areopagą ir iš- 
dėstęs savo pažiūras į Dievą, Paulius priėjo prie pačios 
savo mokslo esmės. Jis paragino visus daryti atgailą, nes 
ateina diena, kada „Viešpats teis žemės rutulį teisingai 
per Vyrą, kurį paskyrė. Jis padarė Jį patikimą visiems, 
prikeldamas iš numirusiųjų“ (17, 31). Šiuose žodžiuose 
graikai staiga išgirdo tai, kas jiems buvo visiškai nauja, 
Jie išgirdo, kad Dievas yra paskyręs Vyrą teisti pasauliui 
ir kad šis Vyras buvo miręs ir prisikėlęs. Prisikėlimas 
graikams ir buvo ana didžioji, dar niekada negirdėia Nau- 
jiena. Bet kaip tik šios naujienos jie negalėjo pakelti. „Iš- 
girdę apie mirusiųjų prisikėlimą, vieni ėmė tyčiotis, o 
kiti sakė: „„Paklausysime tavęs apie tai kitą kartą" (17, 
32). Pauliaus žodis nutrūko. Nieko nelaimėjęs, „jis išėjo 
iš jų tarpo“ (17, 33). Atitrauktos mintys apie Dievą grai- 
kams buvo priimtinos. Bet miręs ir prisikėlęs Jėzus jiems 
atrodė esanti nesąmonė. 

Ši scena kaip tik ir išreiškia visą dabarties nusista- 
tymą prisikėlimo atžvilgiu. Dabartinis pasaulis mielai klau- 
so mūsų atitrauktų svaičiojimų apie Dievą ir Jo apvaizdą, 
apie reikalą sudvasinti Dievo sąvoką ir nerišti Jo su pra- 
einančiais žemės pavidalais, apie mūsų vidines sąsajas su 
Dievybe, apie dieviškąjį pradą, gyvenantį žmogaus vi- 
duje. Bet kai tik nurodome, kad šis ryšys, nesuardomas 
ir nepaneigiamas, yra Jėzuje Kristuje; kad dieviškasis 
pradas niekur kitur tiek žmogaus neperskverbė, kaip Jė- 
zuje Kristuje; kad niekas kitas Dievo taip skaidriai ne- 
apreiškė, kaip Jėzus Kristus; dar daugiau, kai pradedame 
teigti, kad Jėzus iš Nazareto yra tikras Dievas ir tikras 
žmogus, kad Jis įsikūnijo, gimė, mirė ir prisikėlė, kad 
Jis vėl ateis, bet šį sykį jau teisti pasaulio; kai visa tai 
pradedame skelbti, dabartinis pasaulis pradeda arba ty- 
čiotis, arba mandagiai pastebi, kad šią valandą jis neturįs 
laiko klausyti tokių savyje labai įdomių pasakojimų. Pri- 
sikėlimo idėja dabarties sąmonėje nevaidina jokio žymes- 
nio vaidmens. 

Nuostabu, kad net ir tarp krikščionių ji yra apsitry- 
nusi ir apsiblaususi. Dabartiniai krikščionys nebegyvena 
tokiu karštu prisikėlimo tikėjimu kaip pirmaisiais amžiais. 
Jiems keistokai skamba šventojo Pauliaus teigimas: „Jei 
Kristus neprisikėlė, tai mūsų skelbimas yra tuščias, tuš- 
čias ir jūsų tikėjimas“ (1 Kor 15, 14). Jiems atrodo, kad 
šis posakis esąs truputį per griežtas. Jie beveik linktų ma- 
nyti, kad krikščionybę būtų galima išgelbėti ir Kristaus 
supuvimo atveju. Tuo tarpu pirmiesiems krikščionims ši 
tiesa buvo pats jų religijos pagrindas. Jie aiškiai jautė, 
kad prisikėlimo tikrovė atidaro naują istorijos tarpsnį, 
kad Sekmadienio rytas yra naujo gyvenimo pradžia. Kris- 
taus prisikėlimas padarė Jį ne tik visados dabartinį, bet 
sykiu davė naują prasmę visam žemiškajam mūsų ke- 
liui. Ligi Kristaus mirtis buvo galutinė. Tiesa, ir seno- 
vinis žmogus nujautė, kad kūno atstatymas laikų pabai- 
goje esąs galimas. Tačiau ši jo nuojauta neturėjo į ką 
atsiremti. Ji neturėjo laido, kad taip iš tikro įvyks. Kris- 
taus prisikėlimas tokį laidą žmonijai kaip tik davė. Kristus 
ne tik skelbė, kad mirusieji prisikels, bet ir pais prisikėlė. 
Tuo būdų Jis patvirtino savo pažadą ir padarė nežiun- 
gamą. Mirtis po Kristaus yra nebe galutinė, o tik laikinė, 
tik praeinanti, 

Šitas mirties pobūdžio pakeitimas pakeitė sykiu ir visą 
istorijos prasmę. Žmogaus gyvenimas savo visumoje tu- 
rėjo būti ištiktas žūties. Tai Kristus aiškiai paskelbė savo 
pranašyste apie pasaulio pabaigą. Vis dėlto ši žūtis prisi- 
kėlimo šviesoje virto tik skaistinančia priemone, o ne žlu- 
gimu tiesiogine šio žodžio prasme. Pasaulio sudužimas pri- 
sikėlimo akivaizdoje neteko ano sunkios nevilties šešė- 
lio, kuris neatstojamai sekiojo senovinį žmogų ir kuris 
gražios išraiškos rado graikų filosofijoje ir poezijoje, per- 
sunktoje nuo pat Homero giliu liūdesiu dėl šešėlingo ana- 
pusinio buvimo. Net Jobas, neturėdamas prisikėlimo są- 
vokos, skaudžiai dūsauja, kad netrukus turės eiti „į tam- 
sos ir mirties šešėlių šalį, į šalį nejaukią kaip vidurnakčio 
tamsybės“ (10, 20—22). Senovinis nusiminimas giliausia 
prasme kaip tik ir buvo prisikėlimo idėjos stoka. Šv. Pau- 
lius teisingai yra pastebėjęs, kad be prisikėlimo „mes esa- 
me labiau apgailėtini už visus žmones“ (1 Kor 15, 19). 
Joks žygis ir jokia auka neturi gilesnės prasmės, „jei 
mirusieji nesikelia“ (15, 31). Tuomet „valgykime ir ger- 
kime, nes rytoj mirsime" (t. p.). Tuomet ir pasaulio galas 
yra tik visuotinis šio neprasmingo gyvenimo užbaigimas. 

Tuomet šūkis „valgykime ir gerkime“ tinka ir visam is- 
toriniam vyksmui. Galutinės mirties akivaizdoje istorija 
pasidaro grynai šiapusinė, Žmogaus žvilgis krypsta į šią 
žemę, bet, nerasdamas joje prasmės ir regėdamas viso 
ko galą, aptemsia ir virsta skausminga nevilties išraiška. 
Senovinis nusiminimas atsispindi kiekvieno prisikėlimą 
netikinčio žmogaus akyse. Todėl yra visai suprantama, 
kodėl pirmieji krikščionys taip stipriai atsirėmė į Kris- 
taus prisikėlimo tiesą. Joje jie regėjo visuotinį išsigel- 
bėjimą iš neprasmės. Jie jautė, kad prisikėlimas yra es- 
mingai susijęs su žmogaus nemirtingumu. Jei žmogus 
yra nemirtingas, jis prisikels; jeigu jis neprisikels, jis 
nėra nemirtingas; o jeigu jis nėra nemirtingas, tuomet vi- 
sas jo buvimas yra viena didžiulė neprasmė. Kristaus 
prisikėlimas laidavo visų prisikėlimą ir tuo pačiu pagrin- 
dė tikėjimą žmogaus nemirtingumu. Štai dėl ko pirmieji 
krikščionys buvo pažymėti džiaugsmo žyme. Žemės gy- 
venimas jiems nebebuvo nusiminimas bei neviltis, bet tik 
pasiruošimas būsimajam visuotiniam atnaujinimui. Jis tu- 
rėjo prasmę, nes jis tapo sujungtas su amžinybe. 

Todėl kiekvieną sykį, kai istorijoje silpsta prisikėlimo 
tikėjimas, atgyja senovinis nusiminimas, nes su šiuo ti- 
kėjimu drauge nyksta ir žemiškojo gyvenimo prasmė. Pa- 
sidairę po šiandieninį pasaulį, turėsime pripažinti, kad 
nusiminimas yra būdingiausia dabartinio žmogaus žymė. 
O atsiminę, kad šis žmogus, kaip ir anas areopago grai- 
kas, nenori nieko apie prisikėlimą girdėti, suprasime šios 
žymės kilmę ir jos esmę. Atitrauktas Dievo ir Mesijo pri- 
pažinimas žmogaus neišgelbsti, kaip jis neišgelbėjo nė se- 
novinio žmogaus. Neprasmė vis giliau ėda jo širdį. Gy- 
venimas vis labiau darosi šiapusinis. Žemė virsta vienin- 
tele ir galutine tėvyne. Todėl aplinkui ją esti telkiamos 
visos tokio žmogaus pastangos. Jos tarnybai esti pajun- 
giama ir krikščionybė. Iš jos pradedama laukti laimės 
jau šioje tikrovėje: žmogaus bei visuomenės išauklėjimo, 
socialinių santykių sutvarkymo, demokratijos įgyvendi- 
nimo, gausių šeimų, geros sveikatos, pasisekimo savame 
amate ir t. t. Antgamtinis jos bruožas yra pamirštamas 
arba bent nutylimas. Prisikėlimo idėja esti laikoma be- 
veik nesąmone, kurios niekas nedrista viešumoje ištarti. 
Tada ateina antikristas su sava Kristaus kaip pirmatako 
samprata, pakiša ją į žemę atsigrįžusiam žmogui; jis ją 
priima, platina, apie ją visur kalba, o naivūs krikščionys 
džiaugiasi, kad ateina krikščionybės klestėjimo metas. 

Prisikėlimo idėjos apsiblausimas yra antikristo laimėji- 
mas tiek atskiro žmogaus, tiek istorinių tarpsnių sąmonėje. 
Ir priešingai, prisikėlimo idėjos ryškumas, gilus tikėji- 
mas Kristų prisikėlus, savo pergyvenimų sutelkimas ap- 
linkui šį tikėjimą yra krikščionybės stiprumo ženklas, ne- 
paisant kad daugelis iš jos tyčiotųsi ar nenorėtų klausyti 
jos žodžių. Areopage paskelbta Naujiena apie „Jėzų ir 
prisikėlimą“ yra naujiena visiems amžiams ir visoms tau- 
toms. Ir šia naujiena yra gyvas mūsų tikėjimas. 
Antikristo nusistatymas Kristaus— Dievo atžvilgiu yra, 
kaip matome, griežtai neigiamas. Ši dvasia stengiasi vi- 
somis priemonėmis ir visais galimais būdais perskirti Jė- 
zų ir ištrinti Jo kaip Dievo paveikslą žmonijos sąmonėje. 
Kristaus Dievybė yra nepakenčiama nė vienam antikris- 
tiniam pavidalui. Todėl puolimai prieš Dievažmogį kar- 
tojasi amžių eigoje įvairiausiais būdais ir reiškiasi įvai- 
riausiomis idėjomis. Prasidėdami švelniomis mokslinėmis 
abejonėmis ir pasibaigdami rūsčia neapykanta bei kruvi- 
nais persekiojimais, jie trunka pasaulio istorijoje visą 
laiką ligi pat galo, nes tik gale antikristas bus sugautas 
meluojant ir ištremtas, kad daugiau neklaidintų. Šiandien 
šie puolimai yra gudriai pridengti. Net atrodo, kad kova 
prieš Kristų yra sustojusi. Antikristas stengiasi visus įti- 
kinti, kad ji yra sustojusi, nes laimėti lengviausia yra ta- 
da, kai puolimas nelaikomas puolimu. Tačiau mes matė- 
me, kad Kristaus laikymas pirmataku ir Jo prisikėlimo 
stūmimas į šalį yra tokios idėjos, kurių esmėje slypi Kris- 
taus dieviškumo paneigimas pačiu griežčiausiu pavidalu. 
Bet šiandien šios idėjos esti pridengiamos. Šiandien an- 
tikristas mėgina sutelkti pasaulio dėmesį aplinkui Kris- 
tų—žmogų, kad tuo būdu paslėptų Kristų—Dievą. Kris- 
tui—žmogui, Kristui —Mesijui, Kristui —pirmatakui jis ne- 
sigaili pagyrų ir šviesos. Jis pripažįsta Jo pasiuntinybę ir 
Jo vertę, kaip ir Solovjovo antikristas, bet tik todėl, kad 
paneigtų Jį kaip Vienintelį, kaip Pirmąjį ir Paskutinįjį, 
kaip tikrąjį istorijos Dievą. Šiandieninės antikristo pastan- 
gos eina istorijos supasaulinimo linkme, atjungiant jos 
vyksmą nuo Kristaus ir padarant Kristų tik istorijos ob- 
jektu, bet ne jos pradžia, centru ir pabaiga. Senovinis 
likimas, aukštesnis už žmogų ir už Dievą, pradeda vis 
labiau ryškėti dabarties pergyvenimuose. Kažkas tamsaus 
ir neaiškaus stovi už visų mūsų isiozinių įvykių, Solov- 
jovo minimas „piktas nujautimas“ pradeda būti apčiuo- 

piamas labai aiškiai. Tiutčevo potvynis mus iš tikro neša 
į savo tamsią begalybę. Todėl krikščioniškoji budėjimo 
pareiga šiandien virsta ne tik asketiniu, bet ir istoriniu 
reikalavimu. Mes gyvename istorijos vigiliją, 


4. VELNIŠKASIS SUTVIRTINIMAS 


Gal nuostabiausias iš visų antikristo bruožų yra sa- 
votiškas jo pašaukimas. Jau šv. Jonas yra atkreipęs mūsų 
dėmesį į dvilypį antikristinės dvasios pobūdį sakydamas: 
„Dabar pasidarė daug antikristų. .. Jie išėjo iš mūsų tar- 
po, bet nebuvo iš mūsų“ (1 Jn 2, 19). Šiais žodžiais šv. 
Jonas primena mums Kristaus, kaip Aukščiausiojo Ku- 
nigo, maldą kelyje į Getsemani, kur Jis meldžia savo Tė- 
vą už apaštalus, esančius pasaulyje, bet ne iš pasaulio (plg. 
Jn 17, 6—9). Apaštalai, kaip Kristaus atstovai, pasilieka pa- 
saulyje, prisiimdami visą jo sunkumą, kaip kad ir Kristus 
jį prisiėmė. Jie jame veikia mokydami, vadovaudami ir 
pašvęsdami, kentėdami ir mirdami, nes ir Kristus taip 
darė. Tačiau savo apaštališkuoju pašaukimu bei galia jie 
yra ne iš pasaulio. Apaštalus Kristui yra davęs dangiška- 
sis Jo Tėvas (plg. Jn 17, 9). Todėl Kristus ir meldžiasi: 
„Šventasis Tėve, išlaikyk savo varde tuos, kuriuos man 
davei, kad jie būtų viena, kaip ir mes” (17, 11). Tuo Kris- 
tus nori pasakyti, kad apaštališkoji pasiuntinybė yra at- 
ėjusi iš aukšto: kad ji yra malonė, kad ji kyla ne iš 
žmogaus prigimties, ne iš visuomeninių jo pareigų, bet 
iš dangiškojo Tėvo. Tiesa, ši malonė bei dovana turi būti 
vartojama pasaulyje; ji turi būti Kristaus pasiuntinybės 
tęsinys. Bet savo kilme bei esme ji yra ne iš šios žemės. 
Dvilypis apaštalo pobūdis — veikla pasaulyje ir galia 
ne iš pasaulio — sudaro būdingiausią jo asmenybės ir 
jo gyvenimo bruožą. 

Bet štai šitokį dvilypį pobūdį turi ir antikristiniai apaš- 
talai: „Jie išėjo iš mūsų tarpo, bet nebuvo iš mūsų“ 
(1 Jn 2, 19). Šv. Jono minimas išėjimas čia yra ne erdvinis 
pasitraukimas nuo mūsų, bet tiktai antikristinės dvasios 
šaltinio nurodymas. Antikristai Kristaus bendruomenės ne- 
palieka. Jie nepasitraukia iš jos. Priešingai, jie joje būna 
ir veikia. Kristaus Karalystė žemėje yra antikristinės veik- 
los dirva. Jie iš jos kyla ir joje dirba naikinamąjį savo 
darbą. Tačiau savu pašaukimu jie yra ne iš jos. Jie yra 
pašaukti ne Kristaus, bet Jo priešininko. Kaip apaštalai 

yra pasaulyje, bet ne iš pasaulio, taip antikristai yra Kris- 
taus karalystėje, bet ne iš Kristaus karalystės. Tačiau ir 
vieni, ir kiti yra pašaukti. Ir vieni, ir kiti veikia jų esmei 
priešingoje aplinkoje: pasaulis yra priešingas apaštališka- 
jai dvasiai, Kristaus karalystė yra priešinga antikristinei 
dvasiai. Ir vieni, ir kiti turi galią, kylančią ne iš tos ap- 
linkos, į kurią jie yra pastatyti. Pasiuntinybės ir kilmės 
priešginybė antikristo šalininkuose yra taip lygiai ryški, 
kaip ir Kristaus atstovuose. 

Gilesne tad prasme antikristinė dvasia yra savotiška 
velnio kunigystė. Antikristai, veikiantieji Kristaus vynuo- 
gyne, nėra paprasti suklydę žmogeliai ar silpni nusidė- 
jėliai. Jie yra velnio pateptieji: jo pasiuntiniai ir apašta- 
lai, gavę jo dvasią ir sustiprinti jo dovanomis. Velnias 
čia, kaip ir visur kitur, pamėgdžioja Kristų, todėl pasi- 
renka sau kunigų, juos įkvepia ir siunčia į Kristaus dirvą 
barstyli kūkalių (plg. M! 13, 25). Šį kunigiškąjį antikristo 
bruožą Solovjovas išreiškia viena labai prasminga savo 
pasakojimo scena. Kai jo antikristui šovė mintis, kad 
Kristus vis dėlto galįs būti ne pirmatakas, bet Pirmasis 
ir Paskutinysis, kad Jis galįs būti gyvas ir todėl veikti 
istorijoje per amžius, tada įsižiebė jame gili Kristaus ne- 
apykanta ir sykiu nepaprastas nusiminimas, nuvedęs jį 
tamsią naktį prie stačios uolos, nuo kurios jis šoko į 
bedugnę norėdamas nusižudyti. „Bet kažkas lankstaus, tar- 
si vandens stulpas, sulaikė jį ore. Jis pajuto lyg elektros 
smūgio sukrėtimą. Nežinoma jėga sviedė jį atgal. Aki- 
mirką jis neteko sąmonės. Atsigavo suklupęs ant kelių 
per keletą žingsnių nuo bedugnės. Fosiorine šviesa ži- 
bantis pavidalas ryškėjo priešais jį. Dvi akys perskrodė jo 
sielą nepakeliamai aštria kibirkštimi. Jis žiūrėjo į šias 
skvarbias akis ir girdėjo keistą balsą. Bet jis nežinojo, ar 
jis skamba jame pačiame, ar šalia jo“. Ir šis balsas jam 
kalbėjo: „Mano sūnau, tu man patikai. Kodėl tu neieš- 
kojai manęs? Kodėl tu garbinai aną Blogąjį ir Jo Tėvą? 
Aš esu dievas ir tavo tėvas. Anas Niekingasis, Nukry- 
žiuotasis yra svetimas ir tau, ir man. Man nėra kito sū- 
naus, tik tu vienas. Tu esi vienintelis, viengimis; tu esi 
man lygus... Aš nieko nereikalaujų iš tavęs, bet noriu 
tau padėti. ., Imk mano dvasią! Kaip kadaise mano dvasia 
tave gimdė grožyje, taip dabar ji tave gimdo jėgoje“. 

Šia demoniška sakramentine formule antikristas buvo 
perkeistas. „Jis pajuto, kaip aštri ledinė srovė tekėjo į 
jį ir pripildė visą jo būtybę. Sykiu jis pajuto lig šiol ne- 

patirtą jėgą, drąsą, lengvumą ir džiugesį". Argi ši scena 
nėra panaši į Šventosios Dvasios nužengimą ant apašta- 
lų? Galimas daiktas, kad Solovjovas sąmoningai ją tokią 
ir padarė. Tačiau šis panašumas turi gilios prasmės. Jis 
mums atskleidžia tikrają antikristinę galią, kuri yra ne 
žmogaus, bet velnio galia. Jis mums rodo, kad Kristaus ir 
antikristo rungiynėse žmogus visados yra tik dalyvis. 
Jis Čia niekad nėra savarankiškas kovotojas. Jis niekad 
nekovoja savo paties jėga. Jeigu jis apsisprendžia stoti 
antikristo pusėn, jis gauna velnio dvasią. Sutvirtinimo 
sakramentas kiekvienu atveju įspaudžia jam naują bruo- 
žą, kurio lig tol jis neturėjo; teikia jam jėgos ir drąsos, 
kurios lig tol savyje jis nejautė; kelia jame džiugesio 
sava pasiuntinybe, kuri lig tol jam nebuvo aiški. Ant 
jo nužengia arba Sekminių ugnies liežuvis, arba šalta 
fosforinė liepsna ir jį perkeičia visoje jo būtybėje. Jis 
pasidaro naujo prado nešėjas bei skelbėjas. Jis pasidaro 
apaštalas: arba Kristaus — arba antikristo. 

Šitame tad pašaukime bei sutvirtinime, šitoje velnio 
kunigystėje kaip tik ir glūdi antikristinio veiklumo šal- 
tinis. Mes dažnai stebimės, kad antikristo šalininkai rodo 
net daugiau aukos bei narsos negu Kristaus kareiviai. Ir 
klausiame: argi žmogus gali būti toks veiklus blogio tar- 
nyboje? Pats iš savęs, be abejo, ne. Tačiau pažymėtas 
anąja fosforine šviesa ir gavęs velnio ženklą savo sie- 
loje, jis darosi atgimdytas jėgoje ir pradeda veikti tie- 
siog antgamtiškai. Solovjovo įdėta į velnio lūpas sakra- 
mentinė formulė yra didžiai prasminga. Antikristas iš tik- 
ro yra velnio sūnus. Jo prasidėjimas, kaip netrukus ma- 
tysime, taip pat yra demoniškas. Tačiau siųsdamas jį į 
pasaulį, jis pagimdė jį grožyje. Solovjovas pabrėžia, kad 
jo antikristas buvęs „pavyzdžio neturinčio genialumo, 
gražumo ir kilnumo“, kad pasirodęs kaip Jungtinių Eu- 
ropos Valstybių prezidentas pilname antžmogiško jauno 
grožio bei jėgos žėrėjime“. Šitais apibūdinimais Solovjo- 
vas nori pasakyti, kad grožis yra tasai pavidalas, kuriuo 
velnias apvelka savo šalininkus bei jų darbus, kad pa- 
trauktų i save Kristaus karalystės narius. 

Grožis giliausia savo esme yra Dievo išraiška. Prasi- 
verždamas Dievo ar žmogaus kūryboje, jis atskleidžia 
vidinį būties tobulumą. Jis yra taip pat nurodymas į būsi- 
mąjį pasaulio perkeitimą ir į prisikėlusiojo palaimintojo 
kūno ypatybes. Tačiau kiekvienu atveju grožis yra daikto 
vertybė. Grožis, kaip būties tobulumo spindėjimas, reiš- 

kiasi mūsų pojūčiams prieinamais pavidalais ir tuo pačiu 
gali būti nešamas tiktai daikto. Tiktai daiktas, konkre- 
tus, medžiaginis daiktas gali būti gražus. Todėl grožis nie- 
kad nėra asmens vertybė, nes asmuo pojūčiams nėra pri- 
einamas. Asmens vertybė yra ne grožis, bet šventumas, 
Žmogiškasis asmuo grožiu nėra ir negali būti matuoja- 
mas. Todėl velnias, gimdydamas antikristą grožyje, kaip 
tik ir nori juo pridengti šventumo stoką. Jis nori nukreipti 
žmonių akis į aną žėrintį daiktinį pavidalą, į aną jauną 
jėgą bei kilnią povyzą, kad tuo būdu nebūių regima tik- 
roji šiomis daiklinėmis savybėmis pažymėto asmens vertė. 
Grožis tarnauja velnio rankose šventumui paslėpti, Vel- 
nio padarai gali būti labai gražūs, bet jie niekados ne- 
gali būti šventi. 

Čia antikristas kaip tik ir apreiškia nepaprastai gilią 
savo priešginybę Kristui, priešginybę nepastebėtą ir ne- 
įvertintą. Evangelijos niekur nemini, kad Kristus būtų bu- 
vęs gražus. Apie Kristaus grožį jos nekalba. Tai nereiš- 
kia, kad Kristus buvo bjaurus. Tačiau ši evangelijų tyla 
rodo, kad Kristus, prisiėmęs sau žmogaus likimą ligi kraš- 
tinių jo situacijų — kančios ir mirties, — neprašoko savo 
kūno sąranga vidutinio masto ir todėl kūniniu savo pra- 
du niekam ypatingai nekrito į aki. Jis atsistojo prieš žmo- 
gų ne kaip gražuolis, bet kaip Dievo Avinėlis, kaip šven- 
tumo pilnybė. Jis patraukė į save ne žmogaus akis — 
„pulchrum est guod visum placet“,— prasmingai paste- 
bi šv. Tomas Akvinietis, bet jo širdį ir dvasią. Tiesa, 
vieną sykį Kristus iš tikro pasidarė gražus. Tada „Jo vei- 
das sužibo kaip saulė, ir Jo drabužiai pasidarė balti kaip 
sniegas" (Mt 17, 2). Tai buvo Taboro kalne persikeitimo 
metu. Bet apie šią savo trumpalaikę atmainą Jis kaip tik 
uždraudė apaštalams pasakoti, „kol žmogaus Sūnus pri- 
sikels iš numirusiųjų" (17, 9). Kristaus persikeitimas buvo 
švystelėjimas ano visuotinio išskaistinimo, kada kiekvie- 
nas daiktas pasidarys gražus. Bet pastovus — net ir pa- 
čiame Kristuje — jis galėjo būti tik po prisikėlimo, tik 
po visuotinio perkeitimo, tik anoje antgamtinėje tikro- 
vėje. Žemė, neperėjusi per kančią ir mirtį, negali pa- 
kelti tobulo grožio pavidalų. Todėl velnias, iškeldamas 
grožį į pačią vertybių viršūnę ir juo pažymėdamas savo 
išrinktuosius, kaip tik mėgina paneigti visuotinio perkei- 
timo reikalą ir savą Taboro kalną įtvirtinti mūsojoje tik- 
rovėje. Antikristas vra gražuolis. Jis stovi priešais žmogų 
kaip stebalas jo akims, kaip meno kūrinys; vadinasi, kaip 

daiktinė, bet ne kaip asmeninė vertybė, nes savos asme- 
nybės jis iš tikro neturi. Jis yra velnio kūrinys, ištašytas 
žmogiškojoje prigimtyje. 

Bet grožis nėra veiklus. Grožis pats savyje yra pasigė- 
rėjimui. Jis yra rimtis savyje; jis yra darni dalių są- 
ranga; jis išskiria iš savęs bet kokią kovą. Grožis yra 
atbaigtos ir todėl savyje nurimusios būties ženklas. To- 
kiu ženklu pažymėtas padaras nėra nei veiklus, nei nar- 
sus, nei pasiaukojąs. Todėl antikristo gimimas grožyje 
nėra pakankamas žvėries bendruomenei. Antikristas pa- 
sirodo pasaulyje ne tam, kad teiktų žmonėms pasigėrė- 
jimo, bet tam, kad juos atskirtų nuo Kristaus ir pavergtų 
velniui. Šiam tačiau uždaviniui atlikti reikia veiklumo, 
narsos ir pasiaukojimo. Grožis viso to žmogui duoti neįsten- 
gia. Todėl šalia grožio velnias teikia savo išrinktiesiems 
ir jėgos. Sykį pagimdęs juos grožyje, jis atgimdo juos dar 
ir jėgoje. Ir šis atgimdymas padaro antikristą tikruoju 
velnio kunigu. Anksčiau Solovjovo antikristas gardžiavosi 
savo „antžmogiškomis dorybėmis ir gabumais" ir puikioje 
nuotaikoje „laukė aiškaus dieviškojo pašaukimo“, laukė 
net trejetą metų. Savame grožyje jis nerado pakankamai 
galios pradėti savo veiklą. Tuo tarpu atgimdytas jėgoje 
ir gavęs velnio sutvirtinamąją dvasią, jis tučtuojau pra- 
dėjo veikti, o vėliau ir kovoti. Jau rytojaus dieną po 
minėto naktinio sutvirtinimo visi „stebėjosi jo ypatinga, 
kažkaip įdvasinta išvaizda. Tačiau jie būtų dar labiau 
nustebę, jeigu būtų galėję matyti, kokiu antgamtiniu grei- 
tumu bei lengvumu, užsidaręs savo kambaryje, jis rašė 
garsų veikalą vardu „Atviras kelias į pasaulio taiką ir 
gerovę"", 

Šis veikalas kaip tik ir buvo jo antikristinės veiklos 
pradžia. Ir šis žmogus daugiau nebenurimo. Jis veikė ir 
kovojo tol, kol jį žemė prarijo. Apie jo veiklą kalbėsime 
vėliau. Čia tik norime nurodyti jos šaltinį, kuris glūdi 
antikristo atgimdyme per demoniškąją jėgą. Pagimdytas 
grožyje, antikristas žmones traukia, stebina ir apakina, 
kad nematytų tikros jo asmenybės. Atgimdytas jėgoje, 
jis pradeda žmones versti. Prievarta tampa jam viena iš 
pagrindinių jo viešpatavimo priemonių. Grožiu jis žmo- 
nes sužavi, jėga jis juos palenkia. Iš sykio ėję paskui 
jį dėl jo žavesio, paskui žmonės eina paskui jį iš baimės. 
Nužudydinęs žaibo smūgiais popiežių Petrą ir senelį vys- 
kupą Joną, antikristas iškilmingai paskelbia, kad „šitaip 
žus iš mano tėvo rankos visi mano priešai“. Ir drebė- 

dami bažnyčių kunigaikščiai sušunka pritardami: „Pe- 
reant! Pereani!“ — „Tepražūsta! Tepražūsiai“ Šiame jų 
šauksme kaip tik girdėti pavergto, iš baimės drebančio 
padaro dejavimas. Tai vergų šauksmas. Tai šauksmas 
žmogaus, įsipainiojusio į antikristines užmačias ir nebe- 
randančio kelio atgal, nes šis kelias jam yra užtvertas 
mintimi. O mirti šis padaras bijo. Todėl jis dreba ir 
šaukia pritardamas antikristui. Jis laimina kito žūtį, kad 
tik nereiktų pačiam mirti. Kristus mirė, kad mes gy- 
ventume. Ne vienas Jo šalininkas istorijos eigoje taip 
pat yra miręs už kitus. Tai pati didžiausia meilė, nes „nie- 
kas neturi didesnės meilės kaip ta, kad kas guldo gyvy- 
bę už savo prietelius“ (Jn 15, 12). Tuo tarpu antikristo 
pavergti žmonės šaukia „pereant“ kitiems, tikėdamiesi tuo 
išsipirksią gyvybę sau. Savimeilė juos nuvedė tiek toli, 
kad jie kito mirtimi grindžia savo buvimą. Tačiau tai tik 
nuosekli išvada iš visos savimeilinės gyvenimo linkmės 
ir iš viso antikristinio kelio. Antikristas apvaldo žmogų 
ne meile, bet jėga, įkvėpdamas jam mirties baimės. 
Stai kodėl Solovjovas antikristą laiko religiniu užgro- 
biku, kuris ne meile, ne dvasiniais darbais, ne šventumu, 
bet prievarta palenkia sau žmones ir užgrobia jų širdyse 
ir jų gyvenime Kristaus vietą. Būdinga, kad tą patį vardą 
velniui teikia ir Dostojevskis. Ivanas Karamazovas po 
savo didžiulio kliedėjimo, kurio metu jis tarėsi kalbė- 
jęsis su velniu, įsileidžia savo brolį Aliošą ir pradeda 
jam pasakoti savo pergyvenimą. Pasakodamas jis su- 
šunka: „Bet jis nėra pats šėtonas; jis meluoja; jis yra 
užgrobikas“. Ivanas čia turi galvoje tik patį save: velnias 
užgrobia jo mintis ir jo jausmus, jis kalba Ivano kalba, 
jis pasakoja paties Ivano pažiūras ir pergyvenimus. Ta- 
čiau šitoks užgrobikas yra velnias su savo šalininkais ir 
visoje istorijoje. Antikristas niekados neatneša pasauliui 
naujos tikrovės, kaip tai padarė Kristus. Jis tik pagrobia 
jėga bei prievarta šią žemiškąją tikrovę ir paskui tą pačią 
žmonėms siūlo, reikalaudamas už tai prieš jį nusilenkti 
ir jį pripažinti savo vadu. Ką naujo teikė Solovjovo an- 
tikristas, grąžindamas popiežius į Romą? Popiežiai juk 
buvo Romoje gyvenę nuo amžių. O tačiau už šios senos 
tikrovės atstatymą jis reikalavo atsisėsti jo sosto šešėlyje, 
Neduoti nieko naujo, bet elgtis taip, tarsi gyvenimas iš 
esmės būlų pakeistas, yra tikras antikristinis ženklas, 
Antikristas anaiptol nėra kūrėjas. Jis yra tik pamėgdžio- 
tojas. Todėl jis visados šliejasi prie to, kas jau yra. Jis 

užgrobia Kristaus karalystės sritis ir paskelbia jas savo- 
mis. Žemės jis neperkeičia, bet skelbiasi kuriąs joje rojų. 
Žmogaus jis neprikelia, bet skelbiasi laiduojąs jam am- 
žinybę. Artimo jis nemyli, bet skelbiasi kuriąs bendruo- 
menę, kurioje būsianti viena mintis ir viena širdis. 
Skelbtis užuot buvus yra vienas iš giliausių antikrislinio 
užgrobiko bruožų. Atgimdymas jėgoje kaip tik ir duoda 
antikristo šalininkams energijos bei noro klastoti tikro- 
vę ir nebūtį siūlyti būties vietoje. Antikristinė jėga yra 
galybė tikrovei ardyti, Antikristinis sutvirtinimas yra šios 
ardomosios galios žmoguje pažadinimas. Jeigu Kristaus 
Sutvirtinimo sakramente nužengia į žmogų kuriančioji 
Dvasia — Spiritus Creator, tai velnio sutvirtinime žmogų 
apima ardančioji dvasia: neigimo ir mirties dvasia. 


5. PALEISTUVINĖ KILMĖ 


Labai nuostabu, kad antikristai kyla iš mūsų pačių, 
kaip tai teigia šv. Jonas: „Jie išėjo iš mūsų tarpo“ (1 Jn 
2, 19). Argi Kristaus karalystė nėra kūrybos, meilės ir 
šventumo karalystė? Argi joje viešpatauja prievarta? Ar- 
gi joje žmogus atgimsta per jėgą? Argi joje grožis suda- 
ro Žmogaus vertę? Kaip tad gali iš jos išeiti antikristai? 
Kaip ji gali išauginti išdavikų? Ir vis dėlto taip yra. Ap- 
reiškimo žodžiai yra nepaneigiami: antikristai išeind iš 
mūsų tarpo. Tai teigia ne tik šv. Jonas. Tai vaizduoja ir 
Solovjovas savame pasakojime. Jo antikristas kilo iš ti- 
kinčiųjų spiritualistų, kurių tuo metu jau buvo nedaug. 
Pastarojo šimtmečio žmonija jau buvo atkritusi nuo Die- 
vo. „Dauguma mąstančiųjų žmonių buvo netikintieji“. Ta- 
čiau antikristas kaip tik priklausė anai mažumai. Jis, kaip 
ir anksčiau minėjome, tikėjo gėrį, Dievą ir Mesiją. Va- 
dinasi, jis nebuvo atėjęs iš šalies, iš ateistinės daugumos, 
iš netikinčiųjų bendruomenės. Jis buvo kilęs iš mūsų. 
Jis buvo pastatytas velnio kunigu iš krikščioniškosios vi- 
suomenės. 

Dar ryškiau šį antikristinės dvasios kilimą iš pačios 
Kristaus karalystės Solovjovas parodo antikristo pagal- 
bininko Apolonijaus asmeniu. Šventraštis pasakoja, kad 
žvėris, tasai velnio simbolis, turėjęs galios „ant visų gi- 
minių“ (Apr 13, 7), galop buvo sugautas, o su juo sykiu 
ir „netikrasis pranašas“, daręs žvėries akivaizdoje ženk- 
lus, „kuriais suvedžiojo ėmusius žvėries žymę“ (Apr 19, 

20). Atsiremdamas į šį Šventraščio pasakojimą, Solovjo- 
vas savam antikristui taip pat duoda netikrą pranašą Apo- 
lonijų. Tai buvęs „genialus žmogus, pusiau azijatas, pu- 
siau europietis“. Savo žinojime jis sujungęs „Vakarų 
mokslo technines praktikas su pažinimu bei galia pa- 
naudoti visa, kas tradicinėje Rytų mistikoje iš tikro buvo 
pastovu ir reikšminga. Ir šio sujungimo pasėkos buvo ap- 
giušinančios. Apolonijus pusiau moksliniu, pusiau maginiu 
būdu galėjo pagal savo norą pritraukti ir valdyti oro 
elektrą“. Šitas tad žmogus atėjo iš Rytų į Romą „pas di- 
dįjį imperatorių, visa pagarba nusilenkė prieš jį kaip prieš 
tikrąjį Dievo Sūnų... ir pasisiūlė su visu savo menu im- 
peratoriaus tarnybai“. Imperatorius, žinoma, jį mielai 
priėmė „kaip dangaus dovaną, suteikė jam skambų titulą 
ir niekados daugiau nuo jo nesiskyrė“. Šia savo burti- 
ninkiškai technine galia Apolonijus darė didžių ženklų 
žmonių akivaizdoje ir imperatoriaus dvare buvo tuo, kuo 
senovėje ir viduramžiais buvo juokdariai valdovų rū- 
muose, 

Juokdarišką Apolonijaus vaidmenį nagrinėsime kiek 
vėliau. Šiuo tarpu mus domina ne tiek jo gabumai, ne 
tiek jo veikla imperatoriaus tarnyboje, kiek ankstesnis 
jo vaidmuo Kristaus karalystėje. Solovjovas sako, kad 
anksčiau jis buvęs „katalikų vyskupas in partibus infi- 
delium“, vadinasi, stabmeldžių kraštuose. Žinant, kad So- 
lovjovas savo širdimi ir net formaliai buvo katalikas, ne- 
galima prileisti minties, jog savo Apolonijum jis būtų 
norėjęs įgelti katalikų Bažnyčiai, kaip tai padarė Dosto- 
jevskis savo inkvizitorium — kardinolu. Netikro pranašo 
ryšys su Kristaus karalyste čia turi gilesnės prasmės. Pa- 
darydamas Apolonijų katalikų vyskupu, Solovjovas no- 
rėjo išreikšti tą nuolatinę Avinėlio bendruomenės tragi- 
ką, kuri trunka nuo pat Judo dienų ir kuri pasibaigs tik 
sugavus paskutinį netikrą pranašą. Antikristo padėjėjai 
visados kyla iš mūsų tarpo ir nueina tarnauti žvėriui. Jie 
kyla ne iš Kristaus karalystės pakraščių, ne iš neapsi- 
sprendusių ir dar svyruojančių paprastų jos narių, bet 
iš paties centro, iš pačių jos vadovų. Argi pirmasis Kris- 
taus išdavikas nebuvo Jo paties pasirinktasis apaštalas? 
Argi ne apaštalas buvo tasai, kuris pirmas Jo išsigynė 
žmonių akivaizdoje Kaifo kieme? Tiesa, Petras už tai sun- 
kiai atgailojo. Jis atpirko savo kaltę vėlesniu uolumu ir 
kankinio mirtimi. Bet kiek yra istorijoje Kristų išdavu- - 
sių, Jo išsigynusių apaštalų, kurie apie atgailą nė ne- 


279 


galvoja! Kiek yra tokių, kurie išsigina Kristaus ir nieka- 
dos šio išsigynimo neatšaukia! Savu Apolonijum kaip ka- 
talikų vyskupu Solovjovas mus skatina susimąstyti. 

Tą pačią mintį slepia ir Solovjovo vaizduojama an- 
tikristo ekskomunika. Užmušdinęs senelį vyskupą Joną, 
Romos imperatorius pradėjo savo sekretoriams diktuoti 
bažnyčių susijungimo dekretą, pagal kurį jis turėjo būti 
pripažintas „vyriausiu vadu ir valdovu“. Tada pakilo po- 
piežius Petras ir Romos imperatoriaus kaukę nešiojantį 
antikristą išskyrė kaip „nusususį šunį“ iš Bažnyčios, mes- 
damas jam trigubą anatemą. Ši ekskomunika taip pat 
parodo, kad Solovjovo antikristas buvo Bažnyčios narys; 
kad jis atėjo ne iš šalies, bet kilo iš krikščioniškosios 
bendruomenės ir joje gyveno, kol galop, atskleidęs tik- 
rąjį savo veidą, buvo iš jos išmestas. Vadinasi, ir Ap- 
reiškimas, ir Solovjovo pasakojimas sutaria, kad antikris- 
tinė dvasia ir jos nešėjai bei reiškėjai kyla iš mūsų pa- 
čių; kad Kristaus karalystė yra ne tik jų veiklos dirva, 
bet ir jų gimtinė; kad jie mums nėra svetimi, bet gerai 
pažįstami mūsų broliai. Kuo tad šią antikristo kilmę iš- 
aiškinti? Kame glūdi tasai tikrasis šaltinis, iš kurio išteka 
antikristinė dvasia? Šv. Jonas pastebi, kad nors antikris- 
tai kyla iš mūsų tarpo, bet jie nėra „iš mūsų" (1 Jn 2, 19), 
vadinasi, jie Kristaus dvasios neturi. Kokia tad dvasia 
juos pagimdo iš Kristaus karalystės narių? 

Didelės šviesos šiam svariam klausimui spręsti meta 
Solovjovas savo pastaba apie paleisiuvinę antikristo kilmę, 
Kai šis gražuolis buvo renkamas Jungtinių Europos Valsty- 
bių prezidentu, buvo prisiminta ir jo kilmė, „pridengta tam- 
sos ir slaptos. Jo motina, palaido gyvenimo asmenybė, 
buvo pažįstama abiejuose pusrutuliuose. Bet per didelis 
skaičius vyrų būtų galėję laikyti save antžmogio tėvu“. 
Be abejo, ši aplinkybė rinkimams jokios įtakos neturėjo, 
ypač tokiam šimtmečiui, „kuris buvo tiek toli pažengęs, 
jog jam buvo lemta būti net paskutiniuoju“. Šia savo 
pastaba Solovjovas norėjo, be abejo, pagilinti priešginybę 
tarp Kristaus ir antikristo. Kristus gimė iš nekalios Mer- 
gelės Šventosios Dvasios veikimu, ir todėl nė vienas vyras 
negalį laikyti save Jo tėvu. Antikristas gimė iš paleistu- 
vės ir tėvo taip pat nepažinojo, bet ne dėl to, kad jo ne- 
būtų, o dėl to, kad per daug vyrų galėjo reikšti teisių į 
antikristo tėvo garbę. Šios lygiagretės prasmė glūdi žy- 
miai giliau negu tik viršinė priešginybė, negu tik „gi- 
mimas be tėvo“. Paleistuvinėje antikristo kilmėje slypi tik- 

rasis jo dvasios šaltinis. Antikristai kyla iš mūsų tarpo: 
iš Kristaus karalystės. Bet juos išnešioja paleistuvinga 
įsčia. Todėl jie ir nėra iš mūsų. Jų kilmė nėra vienapras- 
mė su Kristaus šalininkų kilme. 

Paleistuvystė savo esmėje yra melas: melas ne žodžiu, 
bet kūnu, o per jį ir visa asmenybe. Tai melas aukščiau- 
siame laipsnyje ir tikroviškiausioje savo išraiškoje, nes 
bet kurioje kitoje nuodėmėje dalyvauja tik mūsų dvasia, 
o paleistuvystėje dar ir kūnas, vadinasi, visa mūsų asme- 
nybė. Todėl ir melo niekas kitas taip neįvykdo ir taip 
apčiuopiamai neatskleidžia, kaip paleistuvystė. Kūniniai 
santykiai tarp vyro ir moters juk yra ne kas kita kaip 
meilės ženklas. Atsidavimas vienas kitam kūnu reiškia 
tik atbaigimą to, kas jau yra įvykę sielų atsidavimu per 
meilę. Meilė, būdama gėrybių subendrinimas — commu- 
nicatio bonorum,— savaime veda į subendrinimą ne tik 
turto, ne tik erdvės, ne tik laiko, ne tik vidaus nuotaikų 
bei pergyvenimų, ne tik tikėjimo ir maldos, bet ir kūnų, 
kurie nešioja mūsų vidų ir per kuriuos prabylame į savo 
artimą. Atiduodami kitam savo kūną, mes atiduodame 
jam paskutinę savo gėrybę, sunkiausiai subendrinamą ir 
ilgiausiai šiam subendrinimui besipriešinančią. Tačiau 
meilė nugali kūno uždarumą, pasiimdama ir jį savo tar- 
nybai. Viršum kūninių tad santykių visados sklendena 
meilės dvasia. Ir tik ji išvaduoja šiuos santykius nuo pasi- 
vergimo aistros gelmėse slypinčiam demonizmui, anai 
griovimo bei naikinimo dvasiai. 

Tu tarpu paleistuvystė visa tai paneigia. Ji padaro 
mūsų kūną ne meilės išraiška ir jos atbaiga, bet paverčia 
jį įrankiu aistrai. Vis dėlto objektyvinė kūninių santykių 
prasmė čia neišnyksta. Net ir didžiausias ištvirkėlis ne- 
gali padaryti, kad vyro ir moters susijungimas nebūtų 
meilės simbolis. Todėl ir jis savo santykiu šį ženklą 
objektyviai duoda. Ir jis meilę simbolizuoja savo kūno 
atidavimu. Bet tikrovėje jis neturi to, ką išreiškia ir ką 
simbolizuoja. Paleistuvis neturi meilės ir apie ją nė ne- 
galvoja. Jis todėl daro meilės ženklą be meilės. Jis pa- 
lieka šį ženklą prasmingą tik objektyvinėje plotmėje, ne- 
pripildydamas jo mylinčios asmenybės turiniu. Todėl šis 
jo ženklas darosi tuščias; dar daugiau, jis darosi 
apgaulingas bei melagingas, nes jis neatitinka paleistu- 
vio vidaus nusiteikimo. Kūniniai santykiai yra meilės iš- 
raiška, o paleistuvis jais išreiškia tiktai savo aistrą, Štai 
kodėl paleistuvystė ir yra melas. Joje nėra atitikmens 

tarp objektyvinio ženklo ir subjektyvinio noro. Objek- 
tyviai žiūrint, paleistuvis atiduoda kitam visą save todėl, 
kad jis kitą myli. Tuo tarpu tikrovėje jis tik pasinaudoja 
kito kūnu kaip įrankiu sau patenkinti. Vietoje meilės pa- 
leistuvystėje prasiveržia savimeilė. Tarp objekiyvinės kū- 
ninių santykių prasmės ir subjektyvinių paleistuvio sie- 
kimų atsiveria gili praraja, nustumdama paleistuvinį 
veiksmą į gilaus melo sritis. Paleistuvystė yra melas, iš- 
reikštas ir įvykdytas mūsų kūnu, o per jį ir visa žmogiš-- 
kąja pilnatve, nes Žmogus yra nepadalinamas. 

Todėl Solovjovas, nurodydamas paleistuvinę antikristo 
kilmę, tuo kaip tik ir išreiškė patį giliausią antikristinės 
dvasios šaltinį, būtent: melo dvasią. Gimdamas iš paleis- 
tuvės, antikristas gimė iš melo. Jau pats jo prasidėjimas 
buvo susietas ne su tiesa, bet su melu. Jo tėvas ir motina 
abu buvo melagiai. Jie melavo savo kūnais ir pačiais sa- 
vimi, melavo vienas kitam, melavo meilei, melavo ob- 
jektyvinei prasmei, ir iš šio visuotinio melo kaip tik pra- 
sidėjo antikristas. Melo dvasia buvo antikristinės gyvybės 
versmė. [r šioje dvasioje mes kaip tik randame atsakymą, 
kaip tai įvyksta, kad antikristai kyla iš Kristaus karalys- 
tės. 

Kristaus karalystė žemėje nėra šventųjų karalystė. Ji 
tokia bus tik po visuotinio perkeitimo. Tačiau kol ji yra 
vykdoma šioje neišskaistintoje žemėje, tol ji yra ana 
kviečių dirva, į kurią neprietelis sėja raugių (Mt 13, 25), 
anas tinklas, užgriebiąs „visokios rūšies žuvų“ (Mi 13, 
47). Tiesos dvasia joje gyvena šalia melo dvasios, gėris 
šalia blogio, šventumas šalia demoniškumo. Ir taip bus 
ligi pjūties, kada raugės bus surinktos, surištos į pėde- 
lius ir sudegintos (plg. Mt 13, 30). Taip bus ligi tol, kol 
Didysis Žvejys atsisės ant kranto ir gerąsias žuvis surinks 
į indus, o blogąsias išmes laukan (plg. Mt 13, 48). Tačiau 
būtų klaida manyti, kad Kristaus karalystėje raugės auga 
šalia kviečių ir blogosios žuvys plaukioja šalia gerųjų 
erdviniu atžvilgiu. Kiekvienas žmogus yra sykiu ir kvie- 
tys, ir raugė, ir bloga, ir gera žuvis. Kiekvienas žmogus 
yra nuaustas iš gėrio ir blogio, iš šventumo ir piktumo. 
Anasai dvilypumas, kurį aprašė šv. Paulius ir dėl kurio 
jis pats skundėsi (plg. Rom 7, 15—25), gyvena visuose 
mumyse, Visi turime savyje užuomazgų, kurios mus gali 
padaryti ir Kristaus apaštalais, ir netikrais žvėries prana- 
šais. Todėl ir anoji melo dvasia, iš kurios gema kiekvie- 

nas antikristas, nestovi skyrium nuo tiesos dvasios, Ji 

yra su šia sumišusi, dažnai net šios skraiste prisidengusi, 
šios pavidalą priėmusi. Kartais net ir aštriausias Žvilgis 
Avinėlio ragų neatskiria nuo žvėries ragų, nes jie auga 
giliausiuose mūsų pačių pergyvenimuose ir pajautimuose. 
Kiekviename iš mūsų slypi antikristas, ir veltui mėgintų 
uolieji šias rauges išrinkti. Toks darbas reikalautų per- 
keisti žmogiškąją prigimtį ligi pat jos gelmių. Štai kodėl 
Kristus ir neleido apaštalams imtis šio skirstomojo darbo, 
kadangi jis priklauso tik Jam pačiam. Tik Jis pats, nuga- 
lėdamas žvėrį, išvalys žmogaus būtybę nuo pikto pradų 
ir tuo būdu galutinai ją išvaduos nuo grėsmės pasvirti 
žvėries pusėn. Bet kol prigimtis yra neišskaistinta, tol 
raugės auga mumyse, tol jos gresia nustelbti kviečius 
ir nuvesti mus į žvėries stovyklą. Antikristinė grėsmė, ky- 
lanti iš mūsų pačių, yra nuolatinis pavojus ir asmeniniam 
mūsų likimui, ir pačiai Kristaus karalystei žemėje. 
Antikristas ateina ne iš šalies ir ne iš aukšto; jis kyla iš 
raugių persvaros prieš kviečius tiek atskiro žmogaus šir- 
dyje, tiek ir visos bendruomenės sąrangoje. 

Vis dėlto melo dvasia čia turi ypatingos reikšmės. Ne 
todėl, kad ji būtų dažniausia, bet todėl, kad ji išsiveržia 
iš paties žmogaus branduolio ir jį perkeičia jo gelmėse. 
Melo dvasia, įsigalėjusi žmoguje, neišvengiamai jį pa- 
daro antikristu. Juk kas gi yra savo esmėje melas? Tai 
prieštaravimas tiesai. Tačiau kas gi yra tiesa? Sakoma, kad 
tiesa esanti žodžio atitikimas mintį. Visai teisingai. Bet 
tiesos plotis čia dar nesibaigia. Atitikimas tarp žodžio ir 
minties yra dar tik moralinė tiesa, kuri tiesos gelmių 
neišsemia ir galutinės jos esmės neatskleidžia. Juk pati 
mintis gali būti klaidinga. Išreikšdamas klaidingą mintį 
savo žodžiu, žmogus sako moralinę tiesą, bet meluoja 
logiškai. Todėl mintis turi būti taip pat išmatuota kokiu 
nors aukštesniu matu. Kas gi yra šis aukštesnis už mintį 
matas? Sakoma, daiktas. Taip pat visai teisingai. Mintis 
yra tik tada, kai ji atitinka daiktą. Tačiau ir su tuo tiesa 
dar nesibaigia. Atitikimas tarp minties ir daikto yra dar 
tik loginė tiesa, kuri irgi tiesos gelmių dar neišsemia, nes 
pats daiktas gali juk būti netikras. Mūsų gyvenime bei 
veikime esama tiek daug daiktinių apgavysčių; mes tiek 
daug daiktų laikome tikrais, kurie iš tikro yra suklastoti, 
kad daiktas negali būti mums galutinis ir nebeperžengia- 
mas tiesos matas. Daiktas taip pat turi būti išmatuotas kuo 
nors aukštesniu už jį. Jis taip pat turi turėti aukštesnę 
normą, kuri atskleistų vidinį jo teisingumą ar klaidingumą. 

Ir štai šis aukštesnis daikto malas Ir yra dieviškasis Jo 
pirmavaizdis, pagal kurį jis buvo sukurlas. Tik tada, kai 
daiktas atitinka savo pirmavaizdį, kai šį pirmavaizdį jis 
savo tikrove išreiškia, tik tada jis yra tikras. Šiuo atveju 
turime jau ontologinę tiesą, kuri išsemia tiesos plotį ir 
galutinai išreiškia jo esmę. 

Tiesos plotis apima tad ir žodį, ir mintį, ir daiktą, ir 
daikto pirmavaizdį. Kiekvienas aukštesnysis laiptas čia 
yra matas žemesniajam: mintis žodžiui, daiktas minčiai, 
pirmavaizdis daiktui. Tikrą ir giliausią tiesą turime tik 
tada, kai mūsų žodis atitinka daikto pirmavaizdį, kai šį 
pirmavaizdį išsakome savo kalba ir jį išreiškiame savo bū- 
timi. Kitaip sakant, kai mūsų žodis, mūsų mintis ir mūsų 
būtis yra išmatuojami dieviškuoju pirmavaizdžiu ir kai 
yra randamas tarp jų atitikimas, tuomet turime tikrą ir 
galutinę tiesą. Todėl tiesa giliausia savo prasme yra pats 
Dievas. Pats Dievas yra tikrasis ir aukščiausias tikrumo 
matas. 

Ir čia mums kaip tik atsiveria melo gelmės. Melas nė- 
ra tik minties paneigimas žodžiu: tai moralinis melas, turįs 
menkiausios reikšmės žmogaus buvime. Melas taip pat 
nėra tik daikto paneigimas mintimi: tai loginis melas, 
jau žymiai reikšmingesnis, nes savyje jis slepia tikrovės 
paneigimą, Melas galutinę prasme yra dieviškojo pirma- 
vaizdžio paneigimas savo būtimi. Tai yra ontologinis me- 
las ir jau pats pavojingiausias, nes jame glūdi Dievo 
paneigimas. Meluodami sava būtimi, atmetame dieviš- 
kąjį mūsų pačių pirmavaizdį ir tuo būdu atmetame patį 
Dievą, nes pats Dievas yra mūsų Originalas. Tokiu at- 
veju atitraukiame savo būtį nuo jos Kūrėjo, neleidžiame 
jos išmatuoti Dievu ir todėl ją įamžiname jos faktišku- 
me. Suklydusi, apgadinta ir nedora būtis čia virsta galutine 
priebėga, už kurios jau nėra nieko aukštesnio. Josios fak- 
tiškumas atsistoja pačioje viršūnėje, kurios melagis nei 
pats neperžengia, nei kitam neleidžia peržengti. Šia pras- 
me melas ir yra Dievo paneigimas. Kam faktas yra aukš- 
čiausia norma bei matas, tam Dievo nėra. Todėl kiek- 
vienas tikras melagis yra sykiu ir bedievis — ne teorinio 
ateizmo prasme, bet egzistenciniu Dievo atmetimu. Teo- 
Tiškai jis gali Dievo ir neneigti. Jis gali jį protu pripa- 
žinti ir Jį tikėti. Tačiau pasilikdamas prie savos tikrovės 
faktiškumo, melagis atmeta Dievą savo būtimi ir todėl 
Jį paneigia žymiai giliau negu bet koks teorinis ateistas. 
Ir tai yra pats tikriausias bei giliausias melas. Tai melas 

ne žodžiu ir net ne mintimi, bet pačia būtimi. Melas yra 
bedievybė giliausia šio žodžio prasme. Štai kodėl Kristus 
velnią ir yra pavadinęs melagiu ir melo tėvu (plg. Jn 8, 
44), nes jis sava būtimi kaip tik Dievą neigia, nors Jį tiki 
ir dreba. 

Čia kaip tik ir glūdi giliausios šaknys, kodėl melo 
dvasia yra tikroji antikristo gimtinė. Melas nėra aistros 
ar silpnybės padaras. Kaip tiesa, taip ir jos paneigimas 
yra grynai dvasiniai dalykai. Kas meluoja, tas apsispren- 
džia prieš tiesą ir ją paneigia. Jeigu tad melo dvasia pra- 
deda žmoguje viešpatauti, ji paverčia jį ne paprastu nusi- 
dėjėliu, kuris gailis kiekvieną valandą pasidavęs savo 
silpnybei ar ydai, bet tikru antikristu, nes pririša jį prie 
šios tikrovės faktiškumo ir neleidžia jam pripažinti aukš- 
čiau už ją gyvenančio Dievo. Kristus patenka į šį nei- 
gimą pirmutinis, nes Jis yra Tiesa, kadangi per Jį ir Ja- 
me viskas sukurta. Jis yra aukščiausias būties matas ir 
tuo pačiu pati Tiesa. Todėl melo dvasia sukyla prieš 
Kristų pirmoje eilėje. Ji nuveda žmogų į žvėries šali- 
ninkų eiles ir įjungia jį į kovą prieš visa, kas yra die- 
viška. Nuosekliai ši dvasia Kristaus karalystėje yra pati 
pavojingiausia, nes Kristaus šalininkus ji paverčia ne 
muitininkais, kurie nedrįsta pakelti akių į altorių, bet 
fariziejais, kurie didžiuojasi savo dorybėmis net Viešpa- 
ties akivaizdoje. O tarp fariziejaus ir antikristo yra tik 
išvaizdos skirtumas. Fariziejus yra antikristas prieš nusi- 
mesdamas kaukę. Fariziejaus kelias į žvėries bendruome- 
nę yra labai tiesus. Reikia tik sąlygų, ir kiekvienas fa- 
riziejus Kristaus karalystėje virsta antikristu. Reikia tik, 
kad jis būtų pastatytas tarp tikrovės ir Kristaus: jis vi- 
sados pasirinks tikrovę ir atmes Kristų, kaip tai padarė 
prieš du tūkstančiu metų ir kaip jis tai daro visą istorijos 
laiką. Jeigu Solovjovo pasakojime visų trijų krikščio- 
niškųjų konfesijų atstovų dauguma nueina ir susėda prie 
antikristo sosto, tai tik todėl, kad jiems tikrovė buvo 
viskas, kad jie savo būtimi melavo, kad jie buvo pasta- 
tyti pasirinkti tarp teisių popiežiui, archeologijos mu- 
ziejaus ir Šventraščio instituto iš vienos pusės ir Kristaus 
iš kitos. Teisės, muziejus ir institutas jiems buvo tikrovė 
- ir todėl būties pabaiga. Tuo tarpu Kristus jiems atrodė tik 
svajonė, graži, patraukli, bet — tiktai svajonė, kurios ne- 
galima aukščiau statyti už tikrovę, ypač jeigu ši pasta- 
roji yra daugiau ar mažiau susijusi su grėsme pačiai gyvy- 
bei, Todėl jie, šaukdami „gratias agimus“, ir susėdo į antik- 

risto suolus. Ir šitaip darosi nuolatos, Šitaip darysis ligi pat 
istorijos galo, nes melo dvasia glūdi visuose ir visi yra 
grasomi to paties pavojaus. Melo dvasia sugundė Judą 
nusilenkti tikrovei ir išduoti Kristų į žydų rankas. Melo 
dvasia sugundė Petrą nusilenkti tai pačiai tikrovei ir iš- 
siginti Kristaus žmonių akivaizdoje. Melo dvasia pažadino 
Bažnyčioje erezijas, schizmas, religines kovas, persekio- 
jimus, nes ji net vadus paklupdė prieš tikrovę, užuot juos 
paklupdžiusi prieš Viešpaties altorių, Melo dvasia atvedė 
ir Solovjovo Apolonijų prie antikristo sosto ir jį pasiū- 
lė žvėries tarnybai. Apolonijus buvo vyskupas, vadinasi, 
apaštalų įpėdinis; tačiau ne tų apaštalų, kurie buvo išti- 
kimi, bet tų, kurie išdavė savo Mokytoją. Apolonijus bu- 
vo Judo įpėdinis. Todėl jis atėjo pas imperatorių ir, kaip 
kadaise jo pirmatakas, jam tarė: „Ką man duosi, aš sa- 
vo ženklais ir stebuklais suviliosiu žmones ir atitrauksiu 
juos nuo tavo varžovo — Kristaus“. Imperatorius davė 
jam skambų titulą, kanclerio valdžią, prabangą, ir Apo- 
lonijus tarnavo žemės valdovui. Užuot tarnavęs Kristui, 
jis pradėjo tarnauti antikristui. Ir taip yra su visais an- 
tikristais — visų amžių ir visų tautų. Jie iš melo gema 
ir melu veikia. Melo dvasia yra jų šaltinis ir jų veiklos 
gaivintoja. 

Tačiau įdomu stabtelėti ir pažiūrėti, kuo virsta Kris- 
taus Karalystės kūrėjai ir vadovai, nuėję tamauti žvė- 
riui netikrų pranašų pavidalu. Solovjovo Apolonijaus pa- 
vyzdys ir šiuo atveju yra labai pamokantis. Solovjovas 
pasakoja, kad į Apolonijaus rankas buvo sudėtas žmonių 
linksminimas. Linksmybė, šalia vienybės ir gerovės, buvo 
vienas iš antikristo karalystės pradų. Apie juos visus 
kalbėsime vėliau. Šiuo tarpu mums svarbu tik įžvelgti, 
kokią vietą žmogiškojoje egzistencijoje užėmė šių links- 
mybių autorius, kuris „įvairiausiais ir nelauktais stebuk- 
lais bei ženklais nuolatos džiugino žmones“. Net ir tada, 
kai Apolonijus buvo išrinktas popiežiumi, jis šio uždavinio 
niekam kitam neperleido. Priešingai, kaip tik tada jis iš- 
vystė savo vaidmenį ligi pat aukščiausio laipsnio. 

Išreikšti džiaugsmui, kad turi naują Bažnyčios galvą, 
minios susirinko prie imperatoriaus rūmų. Imperatorius 
su naujuoju popiežiumi išėjo į balkoną. „Kardinolai, einą 
diakonų pareigas, padavė Apolonijui didžiulę pintinę, 
iš kurios jis be perstogės ėmė ir į orą svaidė bengalines 
ugnis, raketas, liepsnos fontanus, kurie užsidegdavo jo 
rankos palytėjimu... Minios džiaugsmas buvo neapsako- 

mas... Šventė truko keletą dienų. Ir naujasis stebukla- 
daris popiežius čia išvystė savo meną ligi tokio laukinio 
ir neįtikimo būdo, kad jo negalima nė aprašyti“. Tačiau 
ar šitoje pareigoje linksminti žmones nejaučiame gilios 
išjuokos? Vyskupas stabmeldžių kraštams, vadinasi, žy- 
giuojąs pačiame Kristaus karalystės priekyje, meta į šalį 
Evangeliją, grįžta atgal, kaip ir Dostojevskio inkvizito- 
rius, stoja žemės valdovo tamybon, kad būtų minios links- 
mintojas savo burtais ir kerais. Kristaus Aukos liturgiją, 
kuri reiškia dieviškąjį buvimo būdą, jis iškeičia į pigius 
pokštus raketomis ir bengalinėmis ugnimis. Aną visuo- 
tni perkeitimą Kristaus galybe jis tikisi atstosiąs pavir- 
šutiniška akių žavėjimo banga. Todėl nepaisant minios 
džiugesio ir kiyksmo, šių linksmybių autorius pasidaro 
juokdarys. Buvimo rimties jame nėra. Tiesa, savo gel- 
mėse Apolonijus slepia gilią tragiką, kaip ją slepia ir 
kiekvienas juokdarys. Tačiau jame ši tragika yra prideng- 
ta kilinumo kauke. Jis vaidina didį ir galingą; jis sėdi 
savame soste šalia imperatoriaus, jis tampa net popiežiu- 
mi. Ret pro visą šitą netikrą didybę regime pagailos 
vertą juokdarį, kuris nuo balkono svaido raketas į ūžian- 
čią minią. Ir tai jam nėra užmaršties valandėlės žaismas. 
Tai jo naujo gyvenimo pareiga, vieninielė pareiga, kurią 
imperatorius jam patikėjo. Būti juokdariu yra naujasis 
jo pašaukimas žvėries karalystėje. 

Ir šitoks likimas ištiko ne tik Apolonijų. Šitoks likimas 
ištinka kiekvieną Kristaus apaštalą, kuris virsta netikru 
pranašu. Argi neslepia savyje juokdariško bruožo visi tie 
atkritėlių pareiškimai, kuriais jie paneigia ankstesnį savo 
pašaukimą? Argi nekelia šypsnio visi jų uolūs darbai, ku- 
riais jie nori įsiteikti naujiesiems savo valdovams? Baž- 
nyčios istorijoje atkritėlių yra buvę nemaža. Apolonijaus 
pėdomis yra nuėjęs ne vienas. Tačiau labai retas iš jų 
yra išlaikęs žmogiškąją rimtį. Labai retas yra išsaugojęs 
neišniekintą savo sielos tragediją, nhuvedusią jį tolyn nuo 
krikščionybės. Beveik visuose juose ši tragedija yra virtusi 
komedija, kurią jie vaidino tolimesniu savo gyvenimu. 
Ir visai suprantama. Antikristas renkasi savų kunigų ne 
tam, kad juos išaukštintų, bet tam, kad juose išniekintų 
dieviškąjį paveikslą, kad juose pažemintų dieviškąsias 
vertybes, kad juos paverstų Viešpaties išjuokomis. Kris- 
taus apaštalams yra pažadėta sėdėti dvylikoje sostų ir 
teisti dvylika Izraelio giminių (plg. Mt 19, 28); kitaip sa- 
kant, dieviškuoju matu išmatuoti žemės istoriją. Antikris- 

tas savo apaštalams taip pat įtaiso sostą, „truputį žemesnį" 
negu savasis. Tačiau šis sostas yra juokdario, ne teisėjo 
sostas. Antikristo apaštalų uždavinys yra linksminti minią: 
Kristaus pajuokomis, Jo kritika, Jo šmeižimu, pakarto- 
jamu Jo išsižadėjimu, Jo nutraukimu į mirtingųjų eiles, 
Jo kulto iškreipimu, Jo mokslo pažeminimu, Jo Bažny- 
čios niekinimu. Tai, kas anksčiau jiems buvo šventa, da- 
bar virsta pajuokos dalyku. Tai, kas anksčiau jiems su- 
darė būtį, dabar virsta tik piktu žaidimu. Ir jie žaidžia, 
ir jie juokina minias nepastebėdami, kad tuo būdu patys 
virsta juokdariais antikristiniuose dvaruose. Kristaus apaš- 
talui, sykį pastatytam Viešpaties tarnyboje, belieka pa- 
sirinkti: arba kovoti gerą kovą, išlaikyti tikėjimą, esant 
reikalo — net ligi kankinio mirties, arba pasidaryti juok- 
dariu antikristo rankose. 

Krikšto, Sutvirtinimo ir Kunigystės sakramentų pa- 
neigimas yra sykiu paneigimas ir anos įspaudos, kurią 
šie sakramentai palieka žmogaus sieloje. Bet įspauda juk 
yra ne kas kita kaip apaštališkoji žymė, kaip Avinėlio 
ženklas žmogaus būtyje. Ją paneigti reiškia paneigti ne 
kurį nors drausmės nuostatą, ne kurį nors dorinį dėsnį, 
bet ontologinę savo būseną, kuri kyla iš šių sakramentų 
ir kuri atskiria Žmogų nuo visų tų ano įspaudo negavu- 
sių, Tai mėginimas grįžti į prieškrikščioniškus laikus, į 
žmonijos buvimą prieš Atpirkimą. Nėra abejonės, kad 
šitoks mėginimas yra tuščias. Anos ontologinės įspaudos 
niekas negali pašalinti iš savo sielos. O jeigu kas mėgina 
gyventi taip, tarsi jos neturėtų, pasidaro juokdarys ir mi- 
nios linksmintojas. Minėti trys sakramentai teikia žmo- 
gui kunigo, karaliaus ir pranašo žymių, nes jie leidžia 
jam dalyvauti amžinajame Kristaus kunigiškume, kara- 
liškume ir pranašiškume. Perėjęs antikristo tarnybon, Kris- 
taus apaštalas anų žymių neišnaikina, bet tik jas paver- 
čia netikromis: jis tampa netikru kunigu, netikru kara- 
liumi ir netikru pranašu. Jis daro kunigiškus veiksmus be 
religinio turinio; jis nešioja karališkus ženklus be val- 
doviškos didybės; jis kalba pranašiškus žodžius, neturin- 
čius savyje tiesos. Sakramentinė dieviškoji tikrovė virsta 
jame žmogiškąja vaidyba antikristo scenoje. Todėl toks 
vaidintojas ir darosi juokingas, nepaisant vidinės jo tragi- 
kos. Juokdariškas kiekvienos antikristinės dvasios po- 
būdis siekia pačią jos būlį, nes šis bruožas kyla iš sakra- 
mentinės tikrovės apkreipimo. 

Štai tie pagrindiniai antikristinės dvasios bruožai, ku- 
Tiuos atskleidžia Solovjovas savo pasakojimu ir kuriuos 
mėginome čia kiek plačiau nušviesti. Visi jie glūdi sa- 
vimeilėje, kuri nugręžia žmogų nuo Dievo, pažadindama 
Kūrėjo ir kūrinio neapykantą, virstančią kova bei naiki- 
nimu. Ši kova pasireiškia pirmoje eilėje prieš Kristų, ku- 
riame glūdi dievažmogiškoji pilnybė ir kurią antikristas 
pradeda griauti, mėgindamas Jėzų perskirti. Kristaus pa- 
skelbimas pirmataku, įsiliejusiu į istoriją, mirusiu, bet 
nebeprisikėlusiu, yra pačios pagrindinės šios kovos prie- 
monės. Kad šią kovą su Kristumi sėkmingai kovotų, an- 
tikristas gauna savo pasiuntinybę iš velnio savotišku de- 
moniškojo „sutvirtinimo sakramentu“, būdamas atgimdo- 
mas per grožį ir jėgą. Grožis ir jėga virsta antikristinės 
veiklos priedanga, nes velnias, kaip netrukus matysime, 
neveikia nei savu pavidalu, nei savu vardu. Šių bruožų 
šaltinis yra paleistuvinė antikristo kilmė, anoji melo dva- 
sia, kurią paleistuvystė geriausiai išreiškia ir įkūnija. 
Melo dvasia ypatingu būdu graso Kristaus karalystės na- 
riams, nes pažadina juose savimeilę ir per ją nuveda juos 
tolyn nuo Bažnyčios. Bet Kristaus apaštalų kelias tolyn 
nuo dieviškojo savo pašaukimo visados baigiasi juokda- 
rio pareigomis. „Žemės karaliai kyla, ir kunigaikščiai ta- 
riasi prieš Viešpatį ir prieš Jo Kristų: „Sutraukykime jų 
grandines ir meskime šalin nuo savęs jų kilpas“. Bet tas, 
kuris gyvena danguje, juokiasi; Viešpats tyčiojasi iš jų“ 
(Ps 22, 2—4); tyčiojasi todėl, kad šitie jų sąmokslai yra 
iš tikro pasidarę juokdariški. Būti išjuoka yra kiekvieno 
antikristo likimas. 


19—4349 


III 


ANTIKRISTINĖS DVASIOS 
VEIKLA 


1. PASISLĖPIMAS KAIP VEIKSENA 


Savimeilė, kaip sakyta, yra jėga savęs linkui. Tai bū- 
ties sutelkimas aplinkui savąjį Aš. Tai visuotinis panei- 
gimas sau teigti. Iš kitos pusės, taip pat sakyta, kad sa- 
vimeilė yra kiekvienos antikristinės dvasios pagrindas. 
Tai pats pirmasis ir pats giliausias ženklas, kuriuo anti- 
kristas apsireiškia. Tai velnio kelias į žmonijos istoriją. 
Tačiau šių teigimų akivaizdoje kyla vienas svarbus klau- 
simas: jeigu savimeilė yra aukščiausias savęs teigimas, 
net paneigiant visą būtį — Dievą ir pasaulį — kokiu bū- 
du įvyksta, kad šios nuotaikos nešėjai vis dėlto nueina 
žvėries tarnybon, vadinasi, pradeda būti ne patys sau, 
bet kitam? Juk -visų laikų antikristai rodo labai daug au- 
kos ir narsos dvasios. Antikristinių veikėjų išsižadėjimo 
paneigti negalima. Kartais jie aukojasi, kaip ir anksčiau 
pastebėjome, net daugiau negu Kristaus šalininkai. Kartais 
jie net miršta už savo darbus. Bet jeigu taip, kur tada 
yra anas savimeilinis jų bruožas? Kur yra ta jų buvimo 
linkmė į save? Argi neatrodo, kad ir antikristai yra ve- 
dami meilės, vadinasi, jėgos kito linkui? Šis klausimas 
yra labai gilus. Bet jo išaiškinimas kaip tik padės suvok- 
ti nuostabią velnio veikseną istorijoje; veikseną, kuri an- 
tikristinį išsižadėjimą, antikristinę auką ir narsą ne tik 
nepastato priešais savimeilę, bet visus šiuos dalykus es- 
mingai su savimeile sujungia ir visus juos iš savimeilės 
kildina. Velnio ir jo šalininkų veikimas yra atremtas tik- 
tai į savimeilę. Ir čia kaip tik glūdi ana didžioji niekšy- 
bės paslaptis. 

Siųsdamas apaštalus į pasaulį, Kristus įsakė jiems kal- 
bėti ir veikti Jo paties arba Jo dangiškojo Tėvo vardu. 
Apaštalai buvo Kristaus pasiuntiniai tikrąja šio žodžio 
prasme. Jie buvo Jo pašaukti ir pasiųsti. „Ne jūs mane 
išsirinkote, bet aš jus išsirinkau ir paskyriau“ (Jn 15, 

16),— kalbėjo Jėzus paskutinės vakarienės metu. Todėl 
Evangelijos skelbimas, žmonių valdymas ir pašventinimas 
turėjo būti atliekamas ne apaštalų, bet Kristaus vardu, 
Kristus pats turėjo veikti per apaštalus, ir šitas Jo vei- 
kimas turėjo būti aiškiai skelbiamas ir suvokiamas. „Ei- 
kite ir mokykite visas tautas, krikštydami jas vardan Tė- 
vo, Sūnaus ir Sventosios Dvasios“ (Mt 28, 19). Keičiamą- 
ją krikšto malonę nužengdinti į žmogaus prigimtį gali 
tik Švenčiausios Trejybės vardas. Taip pat Kristus aiškiai 
nurodė, kad „reikia skelbti Jo vardu atgaila ir nuodėmių 
atleidimas visose tautose“ (Lk 24, 47). O tie, kurie Jo 
mokslą bus priėmę ir Jo malonių gavę, taip pat Jo vardu 
„išvarinės velnius, kalbės naujomis kalbomis, ... dės ant 
ligonių rankas, ir šie pasveiks“ (Mk 16, 17—18). 
Apašialai gerai suprato šią savo pasiuntinybę ir todėl 
skelbė ne savo pačių išmintį, bet tai, ką buvo jiems ap- 
reiškusi Sventoji Dvasia; darė stebuklų prisikėlusiojo Jė- 
Zaus vardu; valdė ir teisė pagal Evangelijos nuostatus. 
Aukštesnė dieviškoji tikrovė, apsireiškusi Jėzaus Kristaus 
asmenyje, stovėjo viršum jų kaip bet kurios apaštališko- 
sios veiklos matas. Todėl šv. Paulius stipriai subarė Ko- 
rinto bendruomenę, kurioje ši pasiuntinybė nebuvo tin- 
kamai suprasta ir kurios nariai ginčijosi sakydami: „Aš 
esu Pauliaus, aš Apolio, aš Kefo, aš Kristaus" (1 Kor 1, 12). 
Šių ginčų akivaizdoje šv. Paulius pabrėžia: „Tai kas gi 
yra Apolis? Kas Paulius? Yra tarnai Tojo, kurį jūs įtikė- 
jote... Aš sodinau, Apolis laistė, bet Dievas augino. Taigi 
ne tas, kurs sodina, yra šis tas, ir ne kuris laisto, bet 


Tikrasis apašiališkųjų darbų autorius yra pats Kristus, 
Jis moko, Jis valdo ir Jis pašvenčia. Bažnyčia nėra ne- 
priklausoma nuo Kristaus. Ji nėra savarankiška tikrovė, 
bet pats Kristus, besiskleidžiąs laike ir erdvėje. Todėl 
jos nariai gyvena, veikia ir miršta Kristaus vardu. Ana 
pirmykštė apaštališkoji pasiuntinybė plinta visoje 
Bažnyčioje ir virsta viena iš esminių jos žymių. Prabilti 
Bažnyčioje galima tik Kristaus vardu ir skelbti tik Jį, 
mirusį ir prisikėlusį. 

Visai kitaip yra žvėries bendruomenėje. Tiesa, velnias 
taip pat siunčia savo įkvėptuosius į pasaulį, sutvirtinda- 
mas juos, kaip matėme, savo dvasia. Tačiau velnio ku- 
nigai visados veikia ne savo mokytojo, bet savo pačių 
vardu. Solovjovas pasakoja, kad jo antikristui aną lem- 

tingą naktį pasirodęs velnias kalbėjo: „Aš myliu tave ir 
nieko nereikalauju iš tavęs. Tu ir taip esi gražus, didis 
ir galingas. Atlik savo žygį savo, ne mano vardu. Aš tau 
nepavydžiu. Aš nieko nenoriu iš tavęs. Tasai, kurį tu lai- 
kei Dievu, reikalavo iš savo Sūnaus klusnumo, neaprėžto 
klusnumo ligi pat mirties ant kryžiaus, ir net ant kry- 
žiaus Jis Jam nepadėjo. Aš nereikalauju nieko iš tavęs, 
bet aš tau padėsiu“. Šiuose žodžiuose kaip tik ir prabyla 


velnias pasidaro savų pasiuntinių pagalbininkas. Kristaus 
apaštalai veikia savo Mokytojo vardu. Velnio pasiuntiniai 
veikia savo pačių vardu. Kristus stovi viršum savo apaš- 
talų kaip jų žodžių ir darbų matas, kaip aukštesnė tikrovė. 
Velnias pasislepia po žmogaus tikrove ir patį žmogų 
padaro vieninteliu jo buvimo ir veikimo matu. 

Todėl Solovjovas prasmingai pastebi, kad jo antikris- 
tas, pamatęs velnio skvarbias akis ir išgirdęs jo balsą, „ne- 
žinojo, ar jis skambėjo jame pačiame, ar šalia jo". Jis 
negalėjo pajausti, kad jis iš tikro stovi priešais kitą tik- 
rovę, skirtingą nuo jo paties. Velnias susiliejo su jo būti- 
mi, įsiskverbė į jo prigimtį, pasislėpė jame, todėl siuntė 
jį eiti ir veikti savo paties vardu. Tačiau argi nejaučiame 
gilaus prieštaravimo, glūdinčio šioje demoniškoje pasiun- 
tinybėje? Kas gi yra tasai „pasiuntinys savo paties var- 
du"? Jeigu jis yra pasiuntinys, apaštalas, kunigas, tai jis 
turi veikti ne savo vardu, bet vardu to, kuris yra jį siun- 
tęs, pašaukęs, pašventęs. O jeigu jis veikia savo paties 
vardu, jis nėra pasiuntinys. Būti pasiuntiniu ir vis dėlto 
veikti savo paties vardu reiškia jungti du nesuderinamus, 
vienas kitą neigiančius dalykus. Tačiau velnias juos su- 
derina. Jis siunčia savo pasiuntinius į pasaulį, jis juos 
sutvirtina, įkvėpdamas jiems savo dvasios; jis atgimdo juos 
jėgoje ir vis dėlto neleidžia jiems veikti jo vardu, dė- 
damas jiems pareigą veikti savo pačių vardu. Antikristai 
yra velnio pasiuntiniai, veikią savo pačių vardu. Bet ko- 
dėl taip yra? Kodėl velnias nepakenčia garsiai ištarto sa- 
vo vardo? Kodėl jis slepiasi po žmogaus pavidalu? 

Atsakymą į šį klausimą mums duoda ta didi praraja, 
kur tvylo tarp žmogiškosios prigimties ir velniškųjų tiks- 
lų. Velnias yra neigėjas iš esmės. Jis nieko nemyli, bet 
visų nekenčia. Jis nieko nekuria, bet viską griauna. Jis 
nieko negimdo, bet žudo kiekvieną gyvybę. Jis nesako 
tiesos, bet visur ir visiems meluoja. Velnio veiklos tikslas 

yra nebūtis, apsireiškianti neapykantos, griovybos, žudy- 
mo ir melo pavidalais. Tai yra velniškojo buvimo esmė 
ir prasmė. Velnias būna tam, kad į nebūtį grąžintų visa, 
ką Viešpats iš nebūties yra pašaukęs kuriamuoju savo 
žodžiu. Todėl velnias nėra tik Dievo priešininkas: jis yra 
priešininkas ir pačios būties. Jis yra buvimo priešininkas. 
Tuo tarpų žmogui ši esmingai neigiamoji žymė yra sve- 
tima. Tiesa, jis taip pat gali virsti demonišku ir pradėti 
viską neigti, bet tik tada, kai jis gauna aną Solovjovo 
minimą velniškąjį sutvirtinimą. Pats iš savęs, iš tikros 
savo prigimties žmogus yra Dievo Kūrėjo paveikslas. To- 
dėl jis linksta mylėti ir stengiasi pergalėti savyje ky- 
lančią neapykantą. Jis mėgina kurti savų kūrinių ir net 
gamtą saugoti nuo irimo. Jis mėgina pažinti tiesą ir pa- 
daryti ją savo gyvenimo gaire. Žmogiškojo veikimo tikslas 
yra būtis, apsireiškianti meilės, kūrybos, globos ir tiesos 
pavidalais. Griovyba, žudymas, melas ir neapykanta yra 
žmogaus pergyvenami kaip svetimi; dar daugiau, kaip 
nežmoniški dalykai. Su jais susidūręs, jis sudreba savo 
gelmėse. 

Todėl visai suprantama, kodėl žmogus negali pakelti 
neigimo grynu ir atviru jo pavidalu, nes neigimas yra 
nebūtis. Negalėdamas pakelti nebūties ir jos bijodamas 
pačia savo esme, jis tuo pačiu bijo viso to, kas jam tie- 
siog šią nebūtį išreiškia arba atskleidžia. Štai kodėl vel- 
nią žmogus visados pergyvena kaip baisingą, Gali kas- 
dieninė sąmonė jį piešti nešvariais bei prikliais vaizdais, 
gali vaizduoti jį kaip kenkiančią gamtos jėgą, bet po vi- 
sais šiais paveikslais glūdi gilus ano atskilėlio neigiamasis 
bruožas, kuris gąsdina žmogų ir verčia jį trauktis nuo 
nebūties nešėjo. Žmogus bijo velnio todėl, kad šis sklei- 
džia nebūtį; velnio baimė savo esme yra nebūties baimė. 
Žmogus niekad negali būti pažymėtas tiesioginiu velnio 
ženklu. Kaip nebūties nešėjas bei skleidėjas, velnias ne- 
randa kelio į žmogaus dvasią. Norėdamas prie žmogaus 
prieiti ir jį pasiųsti, velnias yra priverstas rinktis būties 
pavidalą, juo prisidengti, juo pažadinti žmogaus kuriamą- 
sias jėgas ir tik tuo būdų įkinkyti jį savo tarnybon. 

Savimeilė kaip tik ir yra jam šitoks kelias. Būdama 
nusigrįžimas nuo būties, ji tuo pačiu yra šios būties pa- 
neigimas, vadinasi, žengimas į nebūtį. Tačiau būdama at- 
sigrįžimas į žmogaus Aš, ji palaiko būties pavidalą ir tuo 
būdu apgaulingai pridengia nuo žmogaus akių atsiverian- 
čią nebūtį. Šiais savo bruožais savimeilė velnią kaip tik 

patenkina. Nebūtine savo esme ji patenkina velnio tikslą 
viską paversti nebūtimi. Būtiniu savo pavidalu ji paten- 
kina velnio norą nepasirodyti grynu neigėju, bet tarsi tei- 
giančiuoju, tarsi kuriančiuoju, tarsi mylinčiuoju. Todėl 
velnias ir renkasi savimeiię savai veiklai plėsti tiek ats- 
kirame žmoguje, tiek ir visoje istorijoje. Jis atsiremia į 
savimylą žmogų, sustiprina jį jo kelyje į save, aigimdo jį 
per jėgą, kad jis šiame kelyje nepavargtų; jis įsako jam 
viską daryti savo paties vardu, nes bet koks darbas kito 
vardu jau išmuštų žmogų iš savimeilės kelio, Žmogaus 
savimeilė virsta velnio priedanga ir slėpyne. Ji tarsi tanki 
skara pridengia šį visuotinį neigėją nuo žmogaus akių, 
pridengia jo nebūties šaltį ir tuo būdu padaro jį žmogui 
priimtiną. Žmogus stoja velnio tarnybon sau tarnavimo 
vardu, Viską telkdamas tik aplink save, viską aukoda- 
mas tik sau, visur veikdamas tik savo vardu, savimyla 
tuo pačiu jau daro tai, ko velnias nori, būtent: naikinti 
būtį, meluoti ir neapkęsti. Štai koks yra ryšys tarp velnio 
pasiuntinybės, kuria jis pažymi savo šalininkus, ir jo įsa- 
kymo veikti savo paties vardu. 

Šis velnio slėpimasis po žmogaus pavidalu bei vardu 
turi dar ir kitą, žymiai gilesnę prasmę. Pridengti save 
tam, kad būtų galima prieiti prie žmogaus ir nugrįžti jį 
nuo būties per jo savimeilę, yra tik vienas velnio užda- 
vinys, pasakytume — antropologinis, liečiąs tiktai žmogų. 
Tačiau šalia jo velnias šiuo prisidengimu vykdo dar ir 
kitą uždavinį, pasakytume — teologinį, liečianiį patį 
Kristų. Solovjovo pasakojime šis uždavinys yra aiškiai 
nurodomas. Siųsdamas antikristą į pasaulį, velnias pa- 
stebi, kad jis nieko nereikalaująs iš savo pasiuntinio. Ir 
čia pat priduria, jog Dievas reikalavęs iš savo Sūnaus 
visiško klusnumo net ligi mirties ant kryžiaus ir net ant 
kryžiaus Jėzui nepadėjęs, nors girdėjęs maldaujantį Jo 
šauksmą: „Mano Dieve, mano Dieve, kodėl palikai mane" 
(Mt 27, 46). Tuo tarpu velnias pažadąs savo siunčiama- 
jam padėti. „Dėl tavęs paties, dėl tavo vertės bei dėl 
tavo puikumo ir dėl savo grynos, nesavanaudiškos mei- 
lės aš noriu tau padėti", 

Argi negirdim šiuose žodžiuose Kristaus Aukos išjuo- 
kimo? Velnio pažiūra, Kristus buvęs savo Tėvo paliktas 
dėl to, kad Dievas esąs savanaudiška meilė. Jis reikalau- 
jąs Jam nusilenkti, pasiaukoti net ligi kryžiaus mirties. 
Dar daugiau, Jis net mirtyje nepadedąs. Jis valdąs pa- 
saulį ne širdimi, bet protu su nepermaldaujamais jo spren- 

dimais. Jis esąs „me pasaulio tėvas, bet... caras“, jeigu 
čia panaudosime giliaprasmius A. Mickevičiaus žodžius. 
Tuo tarpu velnias žada apsupsiąs savo siunčiamąjį „ne- 
savanaudiška meile“. Jis padėsiąs jam ne pasaulio išga- 
nymo reikalui, kaip Dievas Kristui, bet dėl paties pasiun- 
tinio vertės, dėl jo paties kilnumo. Jis nereikalausiąs nie- 
ko iš savo mesijo. Priešingai, jis pats pasitrauksiąs, pa- 
sislėpsiąs, o jo pateptasis veiksiąs savo paties vardu. Be 
abejo, mes jaučiame, kad visa tai yra Kristaus pasiun- 
tinybės išjuokimas. Tačiau velnias jį naudoja ir vykdo, 
nes jis yra simius Dei — Dievo beždžionė. Velnias yra 
Dievo priešas ne tik tuo, kad jis griauna Dievo darbus, 
bet ir tuo, kad jis išjuokia Dievo žygius. Kristus kaip jo 
pajuokos objektas čia stovi pirmoje eilėje. Todėl ir vel- 
nio prisidengimas žmogaus pavidalu negali neturėti šios 
išjuokiamosios prasmės. Solovjovas pats šios prasmės ne- 
iškelia. Jis tik papasakoja apskritai apie velnio pastangą 
padaryti antikristą Kristaus neiginiu. Tačiau skverbda- 
miesi giliau į Solovjovo nurodytą velnio norą veikti žmo- 
gaus vardu, šią išjuokiamąją prasmę galime nesunkiai 
susekti. 

Raktas šiai prasmei atskleisti glūdi Dostojevskio pa- 
pasakotame Ivano Karamazovo kliedėjime, kurio metu 
jis kalbasi su velniu. Ivanas, vienas iš „Brolių Karama- 
zovų“ romano veikėjų, kliedėdamas pastebi priešais save 
ant kanapos sėdintį džentelmeną ir pradeda su juo ilgą 
pokalbį. Be abejo, Ivanas jaučia, kad šis džentelmenas 
yra ne kas kita kaip jo paties antroji, ligūstoji pusė, iš- 
reiškianti jo mintis, „bet tik žemiausias ir kvailiausias“. 
Tačiau Dostojevskis į šio. džentelmeno kalbos būdą įdeda 
tiek daug velnio psichologijos, kad vargiai kitaip kal- 
bėtų ir pats velnias. Tarp kitų nuostabiai suktų ir mela- 
gingų dalykų šis vaizduotės velnias Ivanui sako: „Aš esu 
vargšas. .. nenoriu tvirtinti, kad esu labai garbingas, bet... 
juk visuomenėje paprastai priimta kaip aksioma, kad aš 
esu nusidėjęs angelas. Tačiau, dievaži, aš niekaip negaliu 
įsivaizduoti, kokiu būdu aš būčiau galėjęs būti angelas. 
Jeigu tai iš tikro kada nors ir galėjo būti, tai taip seniai, 
kad man nebe nuodėmė tai pamiršti. Bet dabar man rūpi 
tik padoraus žmogaus garsas, ir aš gyvenu kaip pasitaiko, 
stengdamasis būti malonus. Aš nuoširdžiai myliu žmones; 
o, mane ne sykį yra neįtikimai apšmeižę. Čia, žemėje, kai 
kartais pas jus persikeliu, plaukia mano gyvenimas taip, 
tarsi jis iš tikro šis tas būtų, ir tai man kaip tik labiau- 

siai patinka. Aš juk sergu, lygiai kaip ir tu, fantastiš- 
kumu, ir todėl mėgstu jūsų žemiškąjį realižmą. Čia pas 
jus viskas yra aprėžta, čia yra formulių, yra geometrijos. 
O pas mus tiktai vis kažkokių neapibrėžtų lygčių. Čia aš 
vaikštau ir svajoju. Aš mėgstu svajones ir sykiu pasidarau 
žemėje prietaringas. Nesijuok, man kaip tik patinka būti 
prietaringam. Aš čia prisiimu visus jūsų papročius: man 
malonu eiti į viešąsias mMaudykles — ar gali įsivaizduo- 
ti?— mėgstu su pirkliais ir popais prakaituoti pirtyse. 
Mano mylimiausia svajonė yra įsikūnyti, bet jau galutinai 
ir neatšaukiamai, kokioje nors riebioje, pustrečio cent- 
nerio sveriančioje pirklio žmonoje ir tikėti visa, ką ir ji- 
nai tiki. Mano idealas yra eiti į bažnyčią ir ten gryna 
širdimi pastatyti žvakutę prie šventųjų paveikslų. Die- 
važi, taip! Tuomet mano kančios gautų galą. Ak, tiesa, 
man dar vienas dalykas patinka: pas jus gydytis. Pa- 
vasarį siautė raupai. Tai nuėjau į pamestinukų namus ir 
įsiskiepijau. Ak, kad žinotum, koks man buvo džiaugsmas 
tą dieną. Paaukojau net dešimtį rublių nuskriaustų bro- 
lių slavų naudai“. Kai velnias užsimena, kad praėjusiais 
metais jis gavęs ir reumatizmą, Ivanas tyčiodamasis jį 
paklausia: „Ar velnias gali gauti ir reumatizmą?" Tada 
džentelmenas atsako: „Kodėl ne, jeigu aš kartais įsikūniju. 
Įsikūnijęs juk turiu prisiimti visas jo pasėkas“. 

Šis ilgas velnio plepalas slepia tą pačią mintį, kaip ir 
Solovjovo naktinės šmėklos žodžiai: „Atlik savo žygį savo, 
ne mano vardu“. Velnias nori įsikūnyti, tačiau buržua- 
ziniame, savimeilės pilname žmogaus prigimties prade ir 
tuo būdu išjuokti Kristaus Įsikūnijimą. Kaip Kristus pri- 
siėmė žmogaus prigimtį ir jos likimą, taip visa tai mė- 
gina pamėgdžioti ir velnias. Tačiau jis pasirenka ne šios 
prigimties tragiškas gelmes, kuriose glūdi sužalotas Vieš- 
paties paveikslas, bet juokingą jų paviršių su jo prieta- 
rais ir gero gyvenimo norais. Pustrečio centnerio sverian- 
ti pirklio žmona yra šio velniško įsikūnijimo simbolis. 
Velnias taip pat, kaip ir Kristus, prisiima žmogaus liki- 
mą, tačiau ne jo rimties, tegul ir nuodėmingos, pavidalu, 
bet raupų baime, reumatizmu, kairiosios šnirplės uždegi- 
mu ir kitomis juokingomis formomis. Jis, kaip ir Kristus, 
nori eiti į bažnyčią, tačiau ne mokyti išganymo tiesų, 
bet uždegti žvakutę prie šventųjų paveikslo, vadinasi, at- 
likti pačią menkiausią, pačią paviršutiniškiausią apeigą. 

Visa velnio priedanga žmogiškuoju pavidalu yra nu- 
austa iš Kristaus pamėgdžiojimo. Ji eina lygia greta su 

Kristaus Įsikūnijimu. Ji yra taip sustatyta, kad Įsikūnijimą 
išjuoktų ir pažemintų. Čia tad ir glūdi ana gilesnioji, ana 
teologinė velnio slėpimosi prasmė. Jis slepiasi ne tik to- 
dėl, kad pricitų prie žmogaus, bet ir todėl, kad įsikūny- 
tų ir tuo būdu išjuoktų Kristų. Žemės realizmas jam pa- 
tinka kaip tik dėl to, kad jame jis randa būdą pamėg- 
džioti Amžinąjį Logą, tapusį tikru žmogumi ir pakėlusį 
žemiškojo gyvenimo kančias. Kristus taip pat mylėjo že- 
miškąją tikrove ir net mirė už ją. Jis taip pat buvo rea- 
listas. Tačiau ne tam, kad šią tikrovę jamžintų jos faktiš- 
kume, bet tam, kad ją iš šito faktiškumo išvaduotų, per- 
keistų ir išskaistinių. Tuo tarpu velnias nori šiame realiz- 
me įsikūnyti „galutinai ir nebeatšaukiamai“. Jis nori ja- 
me nuolatos pasilikti, nuolatos jį teigti tokį, koks yra, ir 
tuo būdu tyčiotis — pirklio žmonos svoriu bei prietaringu 
jos tikėjimu — iš Kristaus Atpirkimo. 

Atrodo, kad ne ką kita kaip tik šį velnio pasislėpimą 
po žmogaus pavidalais turi galvoje ir Apreiškimas, kal- 
bėdamas apie „kitą žvėrį, pasikeliantį iš žemės" (Apr 13, 
11). Pirmasis žvėris, pasikėlęs iš jūros (13, 1), buvo gavęs 
mirtiną smūgį — tikriausiai Kristaus mirtimi ir Jo prisi- 
kėlimu. Tačiau šiai mirtinai jo žaizdai išgydyti pakilo 
antrasis žvėris iš pačios žemės. „Jis darė didelių ženk- 
lų, kad net ugnį iš dangaus nužengdindavo žemėn žmo- 
nių akivaizdoje“ (13, 13). Ir šiais ženklais jis „padarė, 
kad žemė ir jos gyventojai garbintų pirmąjį žvėrį“ (13, 
12). Apreiškimas čia stabteli ir paragina mus susimąstyti 
ties antrojo žvėries esme: „Kas turi išmanymo, tesuskaito 
žvėries skaitmenį" (13, 18); ir čia pat nurodo: „Nes tai 
yra žmogaus skaitmuo" (t. p.). Kitaip sakant, antrojo žvė- 
ries vardas yra iš tikro ne kas kita kaip žmogaus vardas. 
Tai reiškia, kad antrasis žvėris Istorijoje veikia ne savo, 
bet žmogaus vardu. Jis pasirodo prisisegęs žmogaus skait- 
menį, jo ženklą, jo vardą. Jis įsikūnija žmogaus darbuose 
bei jo prigimtyje. Todėl Apreiškimas ir mini, kad šis 
žvėris kyla iš žemės, vadinasi, iš viso čionykščio žemiško- 
jo gyvenimo. Kaip Kristus per savo Bažnyčią plinta is- 
torijoje, skleisdamas savo Įsikūnijimą laike ir erdvėje, 
taip ir antikristas, antrojo žvėries simbolizuojamas, sten- 
giasi įsikūnyti visuose žmogaus būties pavidaluose ir tuo 
būdu pamėgdžioti bei išjuokti Kristų. Ne veltui tad Ap- 
reiškimas ir nurodo, kad šis antrasis žvėris, šis Žmogaus 
pavidalą prisiėmęs velnias „turėjo du ragu, panašiu į 
Avinėlio" (13, 11). Kaip Kristus yra tikras žmogus su 

visomis žmogiškosios prigimties savybėmis, išskyrus nuo- 
dėmę, taip tokiu pat mėgina tapti ir antikristas. Istorija 
virsta įsikūnijimo lauku ne tik Kristui, bet ir antikristui. 
Kaip Kristus yra pavedęs žmonėms tęsti toliau išgano- 
mąjį savo žygį, įkvėpdamas juos ir jiems vadovaudamas 
neregimai per Šventąją Dvasią, taip lygiai elgiasi ir vel- 
nias per savo pasislėpimą po žmogaus skaitmeniu: po jo 
darbais, po jo norais, po jo mintimis, apskritai po visa 
jo būtimi. Žmogaus skaitmuo Apreiškime yra simbolis 
šiam visapusiškam pasislėpimui, šiam velnio įsikūnijimui 
žemiškajame gyvenime. 

Šiuo skaitmeniu nešinas antikristas kaip tik ir žygiuo- 
ja žmonijos istorijoje. Antikristinės jėgos iš tikro kiek- 
vieną sykį gautų mirtiną smūgį, jeigu jos nebūtų prisi- 
dengusios žmogiškųjų vertybių vardais. Antikristas tik 
labai retai ir labai ypatingais istorijos tarpsniais išeina 
į atvirą kovą su Kristumi. Bet tada jis yra kaip tik mirti- 
nai sužeidžiamas. Todėl kad šios jo žaizdos būtų išgy- 
dytos, kad jis galėtų vėl prie žmonių prieiti ir juos suve- 
džioti, jis prisiima žmogaus skaitmenį ir jo priedangoje 
pradeda jau netiesioginę kovą su Avinėlių; kovą, pri- 
dengtą kultūros pažangos, minties laisvės, asmens ver- 
tingumo, valstybės saugumo ir įvairiais kitais vardais. 
Jis elgiasi taip, tarsi pultų ne Kristų, bet Kristų tikinčius 
nusikaltėlius; tarsi savo puolimu gintų gyvenimo verty- 
bes, prieš kurias kėsinasi Kristaus šalininkai. 

Be abejo, negalima neigti, kad Kristaus šalininkai pa- 
daro nusikaltimų. Ir jie, kaip ir visi kiti, yra šios žemės 
keleiviai, todėl nuolatos tykomi grėsmės nusikalsti ir Die- 
vui, ir artimui, ir kultūrai, ir laisvei. Tačiau yra būdinga, 
kad antikristas, prisidengęs gyvenimo vertybių vardu, pa- 
prastai puola ne tiek pačius nusikaltusius krikščionis, kiek 
religines jų vertybes: mokslą, hierarchiją, sakramentus, tar- 
si šios. vertybės būtų nusikaltimų šaltiniai. Antikristo ko- 
va niekad neturi skaistinančiojo pobūdžio: ji yra gryna 
naikinimo kova. Ji stengiasi krikščionybę ne apvalyti, bet 
pražudyti. Ir čia galbūt glūdi pats tikriausias ženklas an- 
tikristo užmačioms atskirti nuo pastangų visų tų, kurie, 
kartais net aštrokai, mėgina apgenėti Kristaus vynmėdį 
nuo nudžiūvusių šakų ir apsiraizgiusių vijoklių. Švento- 
sios Dvasios peilis gali būti kartais irgi aštrus. Tačiau 
jis niekados netaiko į pačią širdį. Tuo tarpu antikristas 
kaip tik šią širdį puola pirmoje eilėje. Jis nori Kristaus 
vynmedį ne apgenėti, bet nukirsti. Krikščionių nusikal- 

timai jam duoda progos kovą pradėti ir sykiu teikia geros 
priedangos paslėpti naikinamajam šios kovos pobūdžiui. 
Pasiryžęs pamėgdžioti ir išjuokti Kristaus Įsikūnijimą, an- 
tikristas slepiasi po visais žmogaus pavidalais, kokius tik 
istorija jam pasiūlo. Žemė virsta nuolatine antrojo Žvė- 
ries gimtine. 


2. ANTGAMTIŠKUMO IŠSKYRIMAS 


Antikristo pasislėpimas žemiškuose pavidaluose, ypa- 
tingas šių pavidalų teigimas bei gyvenimas teikia jam geros 
progos nukreipti žmonių dėmesį į kultūrinės šiapusines ver- 
tybes ir atitraukti jų žvilgį nuo visos antgamtinės tikro- 
vės, Antgamtinė tikrovė yra lai, ko antikristas nepaken- 
čių žemės gyvenime. Todėl jis mėgina ją išskirti, apeiti, 
nutylėti arba net ir atvirai paneigti. Kiekviena antikristinė 
dvasia savo esmėje yra žemės žvėris: iš žemės kilusi ir 
žemėje pasiliekanti. Tačiau dėl to ji dar anaiptol nepa- 
sidaro materialistinė. Savo pasakojime Solovjovas pras- 
mingai pastebi, kad jo antikristo pasirodymas kaip tik 
sutapo su materializmo žlugimo laikais. Tiesa, didieji gy- 
venimo ir mirties klausimai pasiliko neišspręsti ir ioliau. 
Naujieji psichologiniai ir biologiniai atradimai jų ne tik 
nenušvietė, bet tik dar labiau supainiojo ir apiemdė. Ta- 
čiau „kaip vienintelė svarbi, nors ir neigiamojo pobū- 
džio, pasėka pasirodė galutinis teorinio materializmo su- 
dužimas. Samprata, kad pasaulis esąs šokinėjančių atomų 
sistema ir kad gyvybė esanti smulkiausių medžiagos pa- 
kaitų telkinys, nepatenkino nė vieno mąstančio žmogaus. 
Žmonija visiems laikams pergalėjo šį filosofinės vaikys- 
tės laipsnį“. Todėl ir savo antikristą Solovjovas padarė 
ne materialistu, bet spiritualistu, kurio aštrus protas nu- 
rodė, ką jis turi tikėti, būtent: gėrį, Dievą, Mesiją. 

Iš sykio mus stebina šios antikristo savybės. Mes esa- 
me įpratę materializmą laikyti pačiu esmingiausiu Dievo 
paneigimu ir todėl norėtume matyti antikristą nešiojantį 
materialistinės pasaulėžiūros ženklą. Juk argi ne medžia- 
ga yra didžiausia Dievo priešginybė? Argi ne ji stovi 
toliausiai nuo Dievybės? Todėl argi ne jos pakėlimas į 
aukščiausią būties rangą reiškia galutinį Dievo atme- 
timą? Argi ne materializmas įkūnija aną amžinąją velnio 
kovą su Dievu? Argi tad ne materialistai yra šios kovos 
vedėjai žemėje? Bet Solovjovas šių visų mūsų lūkesčių 

nepatenkina, Jo antikristas nėra nei pats materialistas, 
nei iš materialistinio istorijos tarpsnio kilęs. Jis pasiro- 
do kaip tik tada, kai materializmas yra žlugęs. Kodėl taip? 
Kodėl materializmas nėra būtina antikristinės dvasios pa- 
saulėžiūra? Ir kodėl ne kiekvienas spiritualistas jau tuo 
pačiu yra Kristaus šalininkas? 

Kas gi iš tikro yra materializmas? Materializmas savo 
esmėje yra ne kas kita kaip vaikiškų įvaizdžių metatizika. 
Vaikiško laipsnio nepergalėjusi sąmonė viską įsivaizduoja 
kūniškai: siela jai yra paukštis, mažiausiai kvapas arba 
garas; Dievas — pasaulio valdovas, griaustiniu važinėjąs 
po debesis, arba malonus barzdotas senelis, viskuo rū- 
pinąsis ir viską globojąs; būtis — įvairių kūnų, dažniau- 
siai gyvų, telkinys. Vaikiška sąmonė yra tiek glaudžiai 
susijusi su pojūčių patyrimu ir tiek labai nuo jų priklau- 
santi, kad ji nepajėgia šio patyrimo peržengti ir todėl 
pasilieka jo sienose. Viskas yra kūnas arba bent turi 
kūną. Todėl sukūninimas apima ir Dievą, ir žmogų, ir 
pasaulį. Ir tai yra ne tik atskiro asmens pergyvenimas 
vaikystės amžiuje. Tai yra pergyvenimas ir visos žmo- 
nijos, ir ištisų istorinių tarpsnių, kurių metu ši vaikiška 
sąmonė prasiveržia. Paverskime šiuos vaikiškus įvaiz- 
džius metafizika ir gausime materializmą. Vaikiškasis ma- 
terializmas neneigia nei dvasios, nei Dievo; jis tik juos 
sukūnina. Metafizinis materializmas esminę būties įvai- 
rybę atmeta ir visai nuosekliai teigia, kad yra tik me- 
džiaga, nes jeigu yra tik tai, kas pojūčių patiriama, tai 
ši patirtis yra visur vienoda, ir tuo pačiu patiriamieji ob- 
jektai taip pat vienodi. Kūnas yra visur tas pat. Ar jis 
bus vaizduojamas akmeniu, ar gyvuliu, ar žmogumi, ar 
pagaliau Dievu, esmingai jis nesiskirs, nes visur jis bus 
medžiaga. Išvada nepaneigiama, tačiau ji paremta vai- 
kiškais įvaizdžiais. Ji paremta vaikiškos sąmonės negalia 
turėti kitokį patyrimą negu pojūčių. Iš vaikiško patyrimo 
gali kilti tik materializmas, nes vaikas kitokių patyrimų, 
kaip pojustiniai, dar neturi ir negali turėti. 

Materialistinė tad pasaulėžiūra yra ne kas kita kaip 
sąmonės siaurumo, savotiško sąmonės atsilikimo, jos in- 
fantilizmo padaras. Maiterialistai savo sąmonės pločiu bei 
gyliu yra vaikiški, kažkodėl sustingę savo patirties išsi- 
vystyme. Teigti, kad yra tik medžiaga, reiškia nepatirti 
nieko kito, tik medžiagą; o nepatirti nieko kito, tik me- 
džiagą, reiškia negalėti turėti kitokių patirčių negu po- 
justinių; turėti gi tik pojustinių patirčių reiškia pasilikti 

vaikiškame sąmonės išsivystymo laipsnyje. Tačiau pri- 
gimtas sąmonės brendimas veda žmogų iš vaikiškų įvaiz- 
džių tarpsnio ir tuo pačiu pakerta materializmui pagrin- 
dą. Žmogus, turįs dvasinių patirčių, nebegali teigti, kad 
yra tik medžiaga. Būtis jo pergyvenimuose apsireiškia ne- 
be kaip vienalytė, bet kaip daugialypė, ir tuo pačiu bet 
koks materializmas sudūžta. Jis sudūžia ne tik atskirame 
asmenyje, bet ir visoje žmonijoje ir atskirose jos kul- 
tūrose. Štai dėl ko Solovjovas ir teigia, kad dvidešimt 
pirmajame šimtmetyje žmonija galutinai pergalėjo aną 
filosofinės vaikystės, aną vaikiškų įvaizdžių metafizikos 
tarpsnį ir todėl materializmą negrįžtamai paliko. 

Tačiau ar materializmo žlugimas jau tuo pačiu reiškia 
Dievo ir apskritai visos antgamtinės tikrovės prisikėlimą? 
Vaikiškų įvaizdžių pergalėjimas pažadina, be abejo, kri- 
tinę sąmonę ir praplečia žmogaus patyrimą. Bet būtinų 
būdu jis žmogaus šiam patyrimui neapsprendžia. Dvasi- 
nių patirčių srityje prasideda laisvė ir tuo pačiu paties 
žmogaus apsisprendimas jų atžvilgiu. Nė vienas iš vai- 
kiškos sąmonės tarpsnio išėjęs žmogus negali neigti dva- 
sinės ir dieviškosios tikrovės buvimo. Bet kiekvienas gali 
jos nepripažinti, Kiekvienas čia gali elgtis taip, kaip el- 
giasi Dostojevskio Ivanas Karamazovas, kuris tiki Dievo 
buvimą, bet skuba grąžinti Jam savo bilietą įeiti į die- 
viškąją tvarką. „Ne Dievo aš nepripažįstu— sako jis 
savo broliui Aliošai,— bet Jo sukurto pasaulio“. Ivanas 
sutinka, kad visi skausmai pasibaigs, visi randai užgis, vi- 
si prieštaravimai išnyks; kad pasaulio pabaigoje pasiro- 
dys kažkas, kas pasotins visų širdis, atlygins už visas 
kančias ir už visą pralietą kraują. Ir vis dėlto jis to ne- 
pripažįsta. „Gali lygiagretės linijos net susikirsti, galiu 
aš pats tai matyti ir sakyti, kad jos susikerta, bet aš vis 
tiek to nepripažinsiu“. Tai yra Ivano tezė, kaip jis pats 
vadina savo nusistatymą. Tai yra galima tezė kiekvieno 
žmogaus. Patirti aukštesnės tikrovės buvimą ir ją pripa- 
žinti yra du skirtingi ir vienas iš kito neplaukią dalykai. 
Juodu gali subrendusioje sąmonėje sutapti ir sudaryti 
damią visumą. Bet juodu gali ir persiskirti. Aliošos są- 
monėje jie yra sutapę. Ivano sąmonėje jie yra persisky- 
rẹ. Ivanas yra spiritualistas, kaip ir Solovjovo antikristas. 
Dievo buvimo jis neneigia, nes iš vaikiško savo sąmonės 
tarpsnio jis jau yra išėjęs. Tačiau jis nepripažįsta Dievo 
tvarkos. Ivanas nė iš tolo nėra materialistas. Ir vis dėlto 
jis yra sukilėlis, neigėjas, gal net išjuokėjas. Jis pasilie- 

ka pats su savimi ir pats savyje, Jis neperžengia savęs, 
ir todėl ana aukštesne tikrove, kurios buvimo neneigia, 
jis negyvena. Jis pasilieka šiapus. 

Ivano Karamazovo pavyzdys rodo, kad spiritualistinė 
pasaulėžiūra pati savaime į Dievą dar nenuveda. Ji at- 
skleidžia Dievo buvimą. Tačiau ji žmogaus su šiuo grynai 
esančiuoju Dievu nesuriša. Ji religijos nesukuria ir Dievo 
pripažinimo nepažadina. Spiritualistas nėra ateistas, kaip 
ateistas nėra nė velnias. Bet spiritualistas gali būti labai 
gilus deistas, kuris Dievą nukelia anapus savos tikrovės 
ir uždaro Jį neprieinamose srityse. Dar daugiau, jis gali 
būti deistas ne tik savo metafizikoje, bet ypač savo 
buvime ir veikime. Teorinį deizmą jis gali paversti prak- 
tiniu ir naikinti visa, kas tik pasaulyje apreiškia arti 
esantį Dievą. Kova su Dievu ir spiritualistinė pasaulėžiūra 
yra visiškai suderinamos. Štai kodėl Solovjovas nenusi- 
dėjo spiritualizmo esmei, padarydamas savo antikristą 
spiritualistu ir leisdamas jam išvystyti aršią kovą prieš 
Kristų ir Jo šalininkus. 

Priešingai, tuo Solovjovas kaip tik norėjo parodyti, kad 
tikra ir gili kova prieš Kristų išauga ne iš materializmo, 
kuris yra vaikiškas, bet iš spiritualizmo, kuris yra jau 
subrendusios sąmonės nusistatymas ir todėl pajėgus kovai 
vesti. Materialistas negali giliai kovoti prieš Dievą, nes 
šis jam neegzistuoja. Dievas jam yra tik netikrovė, tik 
žmonių prietaras. Materialisto kova iš tikro yra kova ne 
su Dievu, bet su žmonių psichologija. Jo kova kartais 
gali būti ir žiauri, bet ji neturi tikrovinio pagrindo. Ji 
yra savo esmėje tik propaganda. Tuo tarpu spiritualistas 
žino, kad Dievas yra. Jam Jis nėra tik papročio įdiegtas 
minios įvaizdis, bet tikrovė, stovinti viršum jo. Todėl ko- 
va su šia tikrove spiritualisto veikloje įgyja visai kitokio 
pobūdžio: ji darosi tikra kova. Ji darosi tragiška. Ji veda 
į sudužimą, net jeigu ji būtų ir nekruvina, net jeigu ji bū- 
tų tik begalinė jausmo įtampa kaip Mickevičiaus „Vėli- 
nių" Konrade. Spiritualistinis antikristas yra žymiai gi- 
lesnis Kristaus priešininkas negu materialistinis. Todėl 
ir antikristinės kovos dažniausiai turi spiritualistinę prie- 
dangą. Žvėries bendruomenėje materialistai yra tik gink- 
lanešiai. Patys tikrieji pirmųjų eilių riteriai yra visados 
įsitikinę spiritualistai, tikį gėrį, Dievą, Mesiją. Tai šis 
tikėjimas jiems duoda jėgos kovoti; tai jis palaiko juos 
neigiamojoje jų veikloje, jų nuolatiniame pasiaukojime 
ir nuostabioje jų narsoje. Padarydamas savo antikristą 

tikinčiuoju spiritualistu, Solovjovas kaip tik ir atskleidė 
jo ištvermės šaltinį ir sykiu įspėjo nesiduoti klaidina- 
miems, spiritualistinės pasaulėžiūros ir materializmo žlu- 
gime neregėti jokio ypatingai džiuginančio ženklo. Iš spi- 
ritualizmo krikščionybė patirs žymiai didesnių smūgių, 
negu ji patyrė iš materializmo. 

Spiritualizmu tad nešinas antikristas pasirodo pasaulio 
istorijos scenoje ir pradeda dalinti savo dovanas. Jis pa- 
siskelbia religijos globėju. Dar daugiau, jis net ryžtasi 
sujungti suskilusią Kristaus Bažnyčią. „Laimingai išspren- 
dus politines ir socialinės problemas, — pasakoja Solovjo- 
vas,— prašėsi būti išsprendžiamas ir religinis klausimas. 
Jį apmetė pats imperatorius, ir visų pirma ryšium su 
krikščionybe". Todėl „ketvirtųjų savo viešpatavimo metų 
pradžioje jis paskelbė atsišaukimą į visus jam ištikimus 
krikščionis be konfesinio skirtumo, kviesdamas juos iš- 
rinkti arba paskirti įgaliotus atstovus į visuotinį susirin- 
kimą, įvyksiantį jo vadovybėje". Šiame susirinkime, pa- 
prašęs suėjusiųjų nurodyti, kas jiems krikščionybėje yra 
brangiausia, ir neišgirdęs jokio atsakymo, imperatorius 
kalbėjo: „Aš suprantu, kad jums sunku tiesiog atsakyti. 
Todėl aš jums padėsiu. Nelaimei, jūs esate nuo neat- 
menamų laikų taip labai susiskaldę, kad gal net neturite 
vieno savo troškimams objekto. Tačiau jeigu jūs ir ne- 
galite tarp savęs sutarti, tai aš tikiuosi sujungti visas jūsų 
partijas tuo, kad jums visiems rodau vienodą meilę ir 
vienodą pasiryžimą patenkinti tikrąjį kiekvienos iš jų 
siekimą“. Ir čia, kaip žinome, imperatorius pasiūlė pag- 
rindinėms krikščioniškosioms konfesijoms tris dovanas: 
popiežiaus autoriteto atstatymą su jo teisėmis bei galio- 
mis katalikams, krikščioniškosios archeologijos muziejų 
ortodoksams ir pasaulinį Šventraščio institutą protestan- 
tams. Apie šias dovanas jų priėmėjų atžvilgiu jau esame 
kalbėję. Ten matėme, kad jos anaiptol nėra matas tikrajai 
žemės valdovų dvasiai suprasti. Šių dovanų priėmėjai yra 
klaidinami tuo, kad jie nepasistengia žemės valdovų 
paramos įvertinti pačiu Kristumi. Šitoje vietoje norime 
panagrinėti tas pačias dovanas jų siūlytojų atžvilgiu. Ką 
reiškia, jeigu antikristas neša krikščionybei dovanų, ir 
kokią prasmę jis į šias dovanas deda? Kas yra tasai an- 
tikristo malone atstatomas popiežiaus autoritetas, toji jo 
globojama krikščioniškoji tradicija, tasai jo skatinamas 
Šventraščio tyrinėjimas? Kas visa tai yra: religijos pri- 

pažinimas ar jos paneigimas? Tikra parama ar klasta bei 
melas? Jeigu paneigimas ir klasta, tai kame jie glūdi? 

Siūlydamas katalikams savo dovaną, imperatorius kal- 
bėjo: „Aš žinau, kad daugeliui iš jūsų yra brangiausias 
krikščionybėje dvasinis autoritetas. Savaime suprantama, 
kad jis yra suteiktas teisėtiems atstovams ne jų pačių 
naudai, bet bendrajai gerovei, nes šiuo autoritetu remiasi 
teisinga dvasinė tvarka ir dorinė drausmė, kurių visi 
yra reikalingi". Čia imperatorius net apgailestavo, kad 
jis pats negalįs turėti tokio autoriteto, kokį turįs vyriau- 
sias katalikų ganytojas — popiežius. Ir kad išreikštų šiam 
autoritetui didelę savo pagarbą bei paramą, jis kalbėjo 
toliau: „Vyriausias visų katalikų vyskupas, Romos popie- 
žius, nuo šios dienos vėl grąžinamas į savo sostą Romoje 
ir naudojasi visomis šio titulo ir šios katedros ankstesnė- 
mis teisėmis bei privilegijomis, kurios jam buvo suteik- 
tos visų mūsų pirmatakų pradedant nuo Konstantino Di- 
džiojo". Paviršium žiūrint, argi reikia didesnės dovanos 
kaip ši? Argi popiežiaus autoritetas nėra viena iš pag- 
rindinių katalikybės vertybių? Argi jos rėmimas bei ug- 
dymas nėra kiekvieno tikro kataliko pareiga? Ir ar ne pa- 
garbos verti yra visi tie, kurie šią vertybę stiprina? To- 
dėl suprantama, kad beveik visi katalikų Bažnyčios ku- 
nigaikščiai, kardinolai ir vyskupai, daugiau negu pusė 
vienuolių ir didelė dalis tikinčiųjų pasauliškių užlipo pas 
imperatorių ir susėdo į jo suolus. Jie buvo pritrenkti val- 
dovo dovanos dydžiu. 

„Popiežiaus sostas, — pasakoja Solovjovas,— jau seniai 
iš Romos buvo ištremtas ir po ilgesnio klaidžiojimo buvo 
priglaustas Petrapilyje ta sąlyga, kad krašte susilaikys 
nuo bet kokios propagandos. Rusijoje popiežija suprastė- 
jo. Nekeičiant iš esmės būtino kolegijų ir oficijų sąstato, 
buvo reikalo įkvėpti jų veiklai naujos kūrybinės dvasios 
ir stipriai susiaurinti puošnų ritualą ir ceremonijas“. Ir 
štai šis nuskurdintas viršinis popiežiaus autoriteto reiš- 
kimasis vienu imperatoriaus mostu atgauna visą pirmykštį 
savo spindėjimą bei galią. Jis yra ne tik pastatomas į 
pradinę, apaštalų krauju pažymėtą erdvę, bet ir apdova- 
nojamas visomis teisėmis bei privilegijomis, kurios tik 
kada nors amžių eigoje Šventajam Sostui buvo suteiktos. 
Popiežius vėl atsistoja prieš pasaulio akis visoje savo 
didybėje, valdžioje ir garbėje. Gilus tad dėkingumas pa- 
gauna katalikybės atstovus. Džiaugsmo šūksniais jie at- 
sako į šį plačiadvasį bei giliaširdį valdovo mostą ir nuste- 


304 


busiomis akimis žiūri į iš vietos nejudantį tarsi marmuro 
statula popiežių Petrą II. Pats vyriausias katalikų vado- 
vas, pats šios valdžios bei garbės nešėjas sėdi ir tyli. Jis 
nieko neatsako į imperatoriaus kvietimą lipti pas jį. Jis 
nereiškia nei džiaugsmo, nei padėkos. Kodėl? Ką negero 
jis jaučia šioje dovanoje? Kokia klastinga prasmė slypi 
šiame imperatoriaus moste? 

Autoritetas katalikų Bažnyčioje yra įsteigtas paties 
Kristaus. Siųsdamas savo mokinius „kaip avinėlius tarp 
vilkų“ (Lk 10, 3) į pasaulį ir patardamas jiems neturėti 
„nei aukso, nei sidabro, nei pinigų savo juostose“ (Mt 
10, 9), Kristus vis dėlto aprūpino juos nepaprastu dvasiniu 
autoritetu: „Kas jūsų klauso, tas manęs klauso; kas jus 
niekina, mane niekina; o kas mane niekina, niekina tą, 
kurs yra mane siuntęs“ (Lk 10, 16). Ir priešingai, „kas jus 
priima, mane priima, ir kas mane priima, priima tą, kurs 
yra mane siuntęs“ (Mł 10, 40). Būdami Kristaus pasiun- 
liniai tiesiogine ir tikrąja šio žodžio prasme, apaštalai 
kalba ir veikia, kaip sakėme, visados Kristaus vardu. Jų 
žodis giliausia prasme yra Kristaus žodis, ir jų darbas 
yra Kristaus darbas. Jie yra išganymo tęsėjai bei vykdy- 
tojai istorijoje. Tai, ką Kristus pradėjo Palestinoje, jie 
neša per visas erdves ir visus laikus; jie neša Jo moks- 
lą, Jo valdžią ir Jo auką. Todėl ir jų autoritetas yra at- 
remtas ne į juos pačius, bet į Kristų, kuriam „duota visa 
valdžia danguje ir žemėje“ (Mt 28, 18). Jų autoritetas 
yra dieviškojo pobūdžio: tai Viešpaties pasiuntinio auto- 
ritetas. Tai autoritetas, įgytas ne savu darbu, ne savais 
nuopelnais, ne kuriuo nors žemiškuoju sprendimu, bet 
Kristaus paskyrimu būti „žemės druska“ ir „pasaulio švie- 
sa" (Mt 5, 13—14). 

Ką tad šiam autoritetui gali pridėti žemės valdovų tei- 
kiamos teisės bei privilegijos? Iš esmės nieko. Bažnyčios 
autoritetas yra dieviškosios kilmės, ir jokio esminio ryšio 
su žemiškosiomis galiomis jis neturi. Tiesa, istorijos eigo- 
je apaštalų įpėdiniai tokių galių yra ne sykį turėję. Ta- 
čiau visos jos bažnytinei veiklai buvo tik atsitiktinės. Že- 
mės valdovai jas teikia ir atima, plečia ir siaurina, Bet 
ne jos yra ano dieviškojo autoriteto šaltinis ir pagrindas. 
Ne jos popiežius išaukština ar pažemina. Popiežiškosios 
ir vyskupiškosios valdžios *pilnybė yra nepriklausoma 
nuo žemės valdovų valdžios. Jeigu jie kartais šia savo 
valdžia pasidalina ir su popiežiais bei vyskupais, tai yra 
tik istoriniai įvykiai, kurie praeina kaip ir visi kiti šios 

žemės pavidalai. Tuo tarpu popiežiškoji ir vyskupiškoji 
valdžia pasilieka ligi pasaulio pabaigos, nes ji savo es- 
mėje yra Bažnyčioje veikiančiojo Kristaus valdžia. 

Čia tad ir aiškėja imperatoriaus dovanos klasta. 
Popiežiaus autoritetą antikristas laiko grynai praktinio 
gyvenimo reikalu. „Šiuo autoritetu-— sako valdovas,— 
remiasi dvasinė tvarka ir dorinė drausmė“. Kad taip yra, 
to niekas neneigia: autoritetas (iš tikro yra tvarkos ir 
drausmės ramstis. Tačiau Bažnyčioje šią tvarką bei draus- 
mę jis palaiko kitokia prasme negu pasaulyje. Bažnyčios na- 
rys yra ne tada tvarkingas bei drausmingas, kai jis pa- 
klūsta popiežiui, bet tada, kai jis yra gyvas mistinio Kris- 
taus Kūno dalyvis. Paklusimas čia yra ne šaltinis ir ne 
priežastis, bet tik išvada, Kas yra gyvas Kristuje, tas yra 
ir klusnus. Vienas formalinis klusnumas Bažnyčioje ver- 
tės neturi. Pasaulyje pakanka būti formaliai klusniam, 
kad išsilaikytų tvarka bei drausmė. Tuo tarpu Bažnyčioje 
reikia būti gyvam Kristuje, reikia savimi reikšti Kristaus 
tikrovę, reikia gyventi Jo gyvybe, kad paklusimas au- 
toritetui nevirstų negyvu veiksmu, žudančiu tiek atskiro 
asmens, tiek ištisų bendruomenių dvasią. Tuo tarpu an- 
tikristinis imperatorius, atremdamas bažnytinį autoritetą 
į tvarkos bei drausmės reikalą, kaip tik išskiria anigam- 
tinį jo pagrindą Kristuje ir tuo būdu popiežių galią pa- 
stato toje pačioje plotmėje, kurioje stovi ir žemės valdo- 
vų galia. 

Iš kitos pusės, grąžinamose teisėse bei privilegijose an- 
tikristas mato popiežiško autoriteto šaltinį. Laikydamas 
šį autoritetą tik praktiniu, imperatorius jaučia, kad popie- 
žius pasiliks tiktai vardas, jeigu jis neatsirems į žemiš- 
kąją galią. Jo žodis, imperatoriaus nuomone, skirtas prak- 
tiniam reikalui, bus tuščias, jeigu jis neturės verčiamosios 
jėgos. Todėl imperatorius popiežių šia jėga ir aprūpina. 
Jis duoda jam tokių teisių bei privilegijų, kokių ir pats 
turi. Jis grąžina popiežius ne į šventojo Petro sostą, iš 
kurio niekas popiežiaus ištremti negali, bet į Romos sostą. 
Jis padaro popiežių vėl žemiškuoju valdovu, kokiu po- 
piežiai yra buvę ištisą tūkstantį metų. Kadangi tai vyksta 
imperatoriaus malone, jo sprendimu bei galia, todėl jis 
visai nuosekliai atsistoja aukščiau už popiežių ir reika- 
lauja pripažinti save „pagal sąžinę ir jausmą“ Bažnyčios 
„vieninteliu gynėju ir globėju". Ne iš Kristaus tad popie- 
žius semia savo autoriteto galią, bet iš imperatoriaus. Ne 
Kristaus vardu popiežius valdo, bet imperatoriaus. Ne 


306 


Kristui krikščionys nusilenkia, išgirdę popiežiaus balsą, 
bet imperatoriui, nes tik jo mostu anas balsas pasidaro 
galingas ir sėkmingas. Kristaus išskyrimas iš popiežiškojo 
autoriteto glūdi imperatoriaus dovanoje katalikams. Štai 
kodėl ši dovana yra antikristinė. Ir štai kodėl popiežius 
Petras pasilieka sėdėti, nepajudėdamas iš savo vietos. 

Kiekvienas bažnylinio autoriteto supraktinimas ir es- 
minis jo surišimas su žemiškosiomis galiomis yra antikris- 
tinė pastanga paneigti antgamtinį jo pobūdį. Tai pas- 
tanga nutraukti popiežiaus valdžią į žemės sritis ir įjung- 
ti ją į žemės valdžių eilę. Antikristas yra pasiryžęs po- 
piežiaus sosta stiprinti visokiomis teisėmis bei privilegi- 
jomis, ked tik jis nebūtų Kristaus sosto išraiška. Popie- 
žius yra mielai kviečiamas į žemiškąsias sueigas bei pa- 
sitarimus, bet ne kaip Kristaus Vietininkas, o tik kaip 
valstybės galva. Popiežiaus atstovai yra mielai keliami 
į diplomatinių dekanų rangą, bet ne kaip apaštalai, o 
tik kaip diplomatai. Šios rūšies dovanų antikristas ne- 
sigaili. Tačiau visomis jomis jis kaip tik nori užtemdyti 
popiežiaus religinės pasiuntinybės šviesą. Jis nori nu- 
kreipti žmonių dėmesį nuo popiežiaus bažnytinio pobū- 
džio. Jis nori paversti popiežių valdovu tarp valdovų, 
valdovu galingu bei įtakingu, tačiau nebe Kristaus, o že- 
mės kunigaikščių galia bei įtaka. Šitokių dovanų bei 
pastangų yra pilna Bažnyčios istorija. Žemės valdovai 
nuolatos siūlo savo paramą Romos vyskupui, slapta tikė- 
damiesi iškilti aukščiau už jį ir jį paimti savo žinion. Ta- 
čiau popiežija, nepaisant didesnių ar mažesnių istorinių 
svyravimų, sėdi, kaip ir paskutinysis popiežius Petras II, 
tarsi marmuro statula žemai ir nieko neatsako į žemiš- 
kąsias pasiūlas žinodama, kad jas priimti reiškia išsiža- 
dėti Kristaus. 

Ta pati antikristinė klasta slypi ir imperatoriaus do- 
vanoje ortodoksams. Atsikreipęs į juos, valdovas kalbėjo: 
„Aš žinau, kad tarp jūsų yra ir tokių, kuriems brangiau- 
sia krikščionybėje yra šventoji tradicija, senieji simboliai, 
senosios giesmės ir maldos, paveikslai ir liturginė tvarka. 
Iš tikro, kas galėtų būti religinei širdžiai brangesnio? To- 
dėl žinokite, mylimieji, kad šiandien aš pasirašiau pasau- 
linio krikščioniškosios archeologijos muziejaus statutą ir 
paskyriau gausių sumų jam įsteigti garbingame imperato- 
ziškajame Konstantinopolio mieste. Ten turės būti ren- 
kami, tiriami ir saugojami visi krikščioniškosios senovės, 
pirmoje eilėje Rytų, paminklai“. Ortodoksų širdis taip 

pat patvino džiaugsmu. Iš tikro, argi ne tradicija sudaro 
vieną iš Kristaus Bažnyčios stulpų? Argi ne ji išreiškia 
Kristaus Įsikūnijimo istoriškumą? Argi ne ji palaiko Baž- 
nyčios tapatybęt Ar ne per ją byloja Šventoji Dvasia? 
Todėl ar ne gerbtini yra visi tie dalykai, kurie tradiciją 
saugo ir ją perteikia iš kartos į kartą? Tradicija yra įsi- 
kūnijusi liturgijoje, raštuose, papročiuose, paveiksluose, 
statiniuose, muzikoje. Pastarųjų amžių pažangos mintis 
per daug pasuko žmogų į ateitį ir per daug suniekino 
praeitį. Tradicija pasidarė žmonių sąmonėje apsiblaususi 
ir nereikšminga. Tačiau štai pats pasaulio valdovas pripa- 
žįsta jos vertę bei galią. Dar daugiau, jis įkuria įstaigą, 
kuri tradiciją saugos ir globos. Ji bus senovės centras 
dabartyje. Ji bus didžioji katedra, kurioje nuolat vyks 
senovinė liturgija ir skambės senosios giesmės Viešpaties 
garbei. Kaip tad tokiam žmogui nereikšti pagarbos? Kaip 
neprisipažinti jo šalininkų ir neparemti jo darbo? Todėl 
„didelė dalis Rytų ir Šiaurės hierarchų, pusė buvusiųjų 
sentikių ir daugiau negu pusė ortodoksų kunigų, vie- 
nuolių ir pasauliškių džiaugsmingai šūkaudami sulipo ant 
paaukštinimo“, Jie taip pat nustebo, kad jų vadas senelis 
vyskupas Jonas „nejudėjo iš savo vietos ir garsiai dū- 
savo“. Jis, kaip ir popiežius Petras, jautė, kad imperato- 
riaus dovana yra apgaulinga, kad joje slypi kažkas, kas 
gresia pačios tradicijos sunaikinimu. Todėl į imperatoriaus 
kvietimą jis neatsakė ir ant paaukštinimo nelipo. Prie- 
šingai, „jis paliko savo suolą ir atsisėdo arčiau prie po- 
piežiaus Petro". Ką reiškia ši jo tyla? Kodėl jo nedžiugina 
imperatoriaus dovana? Kodėl jis sėdi žemai ir dūsauja? 
Bažnyčia, kaip jau sakėme, yra Kristus, skleidžiąsis 
laike ir erdvėje. Tai Kristus istorijoje, Istoriškumas yra 
viena iš esminių Bažnyčios žymių. Bažnyčia nėra nei bu- 
vusi, nei būsima, bet ji yra visados dabartinė. Ji yra nuo- 
latinis Kristaus buvimas bei veikimas atpirktojoje žmo- 
nijoje. Tačiau kaip tik todėl ji neša su savimi praeitį, 
kaip organišką savo pradą. Jos praeitis neatkrinta nuo 
jos tarsi nudžiūvusi šaka, bet gyvena ir veikia jos dabar- 
tyje. Tradicija kaip tik ir yra tikrovinė šios nuolat gyvos 
praeities išraiška. Todėl ji ir turi Bažnyčios gyvenime ypa- 
tingos reikšmės. Visų pirma tradicija palaiko Bažnyčios 
istoriškumą. Ji padaro, kad praeitis gyvena dabartyje. Ji 
sujungia Bažnyčios narius su pradine tikrove, kuria yra 
pats kadaise žemėje mokęs Kristus. Giliausia prasme tra- 
dicija yra istorijoje įsikūnijęs Kristus. Kaip žmogybė yra 

asmeninio Kristaus įsikūnijimo pradas, taip tradicija yra 
pradas istorinio Jo įsikūnijimo. Per tradiciją Jis pasidaro 
istoriškai dabartinis, kaip per šventųjų Mišių auką Jis 
pasidaro dabartinis asmeniškai. Todėl bažnytinė tradicija 
yra visados gyva, nes amžinai gyvas yra jos turinys — 
Kristus. Ji yra vienas iš bažnytinio gyvenimo šaltinių, iš 
kurių Bažnyčia semia savo gyvybinę jėgą. 

Bet kuo ją paverčia imperatorius savo dovana? Jau 
pats šios dovanos pavadinimas atskleidžia antikristinį nu- 
sistatymą tradicijos atžvilgiu. Imperatorius įsteigia pasau- 
linį krikščioniškosios archeologijos muziejų, kuriame turės 
būti „renkami, tiriami ir saugojami“ krikščioniškosios se- 
novės paminklai. Tradicija įmperatoriui yra tik nebegyva 
istorinė seniena. Ji nėra nuolatos veikiantis Kristus, bet 
kadaise buvę Bažnyčios gyvenimo pavidalai, kuriuos is- 
torinis išsivystymas pralenkė ir paliko. Todėl jie tinka 
nebe gyvenimui, bet tiktai muziejui. Tai tie paviršutiniš- 
ki drabužiai, iš kurių Bažnyčia išsivilko, tačiau kurie 
vienai krikščionių daliai pasiliko mieli kaip atminimas. 
Todėl imperatorius juos ir žada sukabinti muziejaus spin- 
tose. Savaime suprantama, kad šitos istorinės senienos 
gali būti įdomios archeologui ir istorikui, tačiau jos nėra 
Bažnyčios gyvenimo šaltinis. Gyvybės jose nebėra. Jos yra 
sustingusios ir mirusios. Jos yra tik gryna praeitis, kuri 
nebegyvena. 

Nėra jokios abejonės, kad šitoks imperatoriaus nusi- 
statymas tradicijos atžvilgiu įjungia Bažnyčios skleidi- 
mąsi į žemės istoriją ir paverčia ją tiktai viena šios is- 
torijos dalimi. Jeigu bažnytinė tradicija miršta ir virsta 
seniena, tuomet Bažnyčia neturi jokios antistorinės tikro- 
vės. Ji visa išsitenka ir išsisemia šioje tikrovėje. Ji ne- 
turi jokio prologo ir jokio epilogo anapus. Bažnyčios įlie- 
jimas į pasaulio istoriją yra tradicijos sumuziejinimo 
pagrindas. Bažnyčia, imperatoriaus pažiūra, yra tik žemiš- 
koji jėga, kuri dalinasi visu žemiškuoju istorinių likimu: 
ji atsiranda, išauga ir miršta. Daugelis jos pavidalų jau 
yra mirę. Ateis laikas, kada ji mirs ir savo visumoje. Baž- 
nyčios amžinumo paneigimas yra nuosekli šios pažiūros 
išvada. Kodėl tad nesurinkti anų mirusių senienų ir ne- 
sutelkti jų į vieną vietą? Surinktos jos kaip tik įspūdin- 
gai bylotų žmonėms apie jų Bažnyčios praeinamumą. Iš- 
tirtos ir surūšiuotos jos kaip tik vaizdingai parodytų, ko- 
kie Bažnyčios mokslo, jos valdžios ir jos sakramentų pra- 
dai jau yra mirę. O jeigu Bažnyčia miršta, tuomet yra 

amžinai miręs ir pats Kristus. Pirmykštis imperatoriaus 
įsitikinimas, kad Kristus neprisikėlė, o supuvo kape, kaip 
tik išeina aikštėn archeologiniame muziejuje. Šis jo 
muziejus turįs būti antkapis mirusiam ir neprisikėlusiam 
Kristui, Štai giliausia jo prasmė, ir štai ta antikristinė už- 
mačia, kuri slypi imperatoriaus dovanoje. Ją nujausda- 
mas, senelis vyskupas Jonas pasilieka sėdėti žemai, pri- 
sislinkdamas arčiau prie popiežiaus Petro. 

Šios rūšies dovanos yra taip pat gausiai dalinamos 
Bažnyčios istorijoje. Globoti mirusias senienas, surinkti 
jas į muziejus, jas saugoti ir tirti pasisiūlo ne vienas 
žemės galingasis. Sulieti Bažnyčios istoriją su pasaulio 
istorija, vaizduoti ją kaip žlungančią visuotiniame pra- 
einamume yra nuolatinis žemės užsiėmimas. Laikyti tra- 
diciją nebe Kristaus istoriniu Įsikūnijimu, bet pracinan- 
čia žmogiškųjų pastangų apraiška yra slapta žemės ku- 
nigaikščių mintis. Tačiau po visomis šių „globėjų ir va- 
dovų" pastangomis glūdi aiškus Kristaus išskyrimas iš 
tradicijos. Bažnytinė tradicija čia virsta tik paprasta is- 
torine tradicija, neturinčia savyje jokio antgamtinio po- 
būdžio. Tokiu atveju galima ją remti ir globoti, nes ji 
yra nebegyva, Nužudyti Bažnyčios tradiciją, nužudant tuo 
būdu Kristų istorijoje, yra nuolatinė antikristo pastanga. 
Ir šiam reikalui jis aukų nesigaili. 

Toks pat Kristaus išskyrimas pasikartoja ir impera- 
toriaus dovanoje protestantams. Palaukęs, kol jam išti- 
kimi ortodoksai sulips ant paaukštinimo, imperatorius 
kreipėsi į protestantus: „Man yra pažįstami tarp jūsų, 
mieli krikščionys, ir tokie, kuriems aukščiausia krikščio- 
nybėje yra asmeninis tiesos tikrumas ir laisvas Šventraš- 
čio aiškinimas. Man nėra reikalo plačiau pasakoti, ką 
aš país apie tai manau. Jūs žinote turbūt, kad jau savo 
jaunystėje esu parašęs didelį veikalą apie biblinę kritiką 
ir kad jis savo metu buvo pažadinęs susidomėjimą ir pa- 
grindęs mano garsą. Atrodo, kad kaip tik tam paminėti 
šiomis dienomis Tuebingeno universitetas yra mane pra- 
šęs priimti teologijos daktaro titulą. Aš atsakydinau, kad 
jį priimu su džiaugsmu ir dėkingumu. Šiandien sykiu su 
nutarimu įsteigti krikščioniškosios archeologijos muziejų 
pasirašiau taip pat įsakymą atidaryti pasaulinį su pusantro 
milijono markių metiniu biudžetu institutą, kuris būtų 
skirtas laisvam ir visapusiškam Šventraščio tyrimui vi- 
somis galimomis kryptimis ir kuris ugdytų pagalbinius 
mokslus", 

Protestantai nepaprastai nudžiugo. Juk asmeniniu Švent- 
raščio aiškinimu yra paremta jų konfesija. Juk jie daug 
pastangų yra dėję amžių eigoje atskleisti tikrajai Švent- 
raščio prasmei. Jie išleido puikių kritinių leidinių. Jie 
parašė nuostabių aiškinimų. Jie išvystė pagalbinius Švent- 
raščio mokslus, Tačiau visa tai buvo tik atskirų asmenų 
ar įstaigų darbas. Todėl vaisiai nebuvo per daug gausūs, 
Šventraščio giliausia ir galutinė prasmė vis dar nebuvo 
atskleista, ir nuomonių bei aiškinimų įvairumas pasiliko. 
Kaip tad nedžiūgauti, kad šios didelės ir ilgos pastangos 
yra vainikuojamos pasaulinio masto institutu, aprūpintu 
didelėmis sumomis ir todėl galėsiančiu įsibrauti į pačias 
Šventraščio gelmes. Tikrasis Dievo Žodis būsiąs pagaliau 
suprastas, ginčai išnyksią, ir vienybė Kristaus Bažnyčioje 
sugrįšianti. Šio tad ateities vaizdo sužavėti, „daugiau ne- 
gu pusė mokytų teologų, nors ir truputį vilkindami bei 
svyruodami, patraukė paaukštinimo linkui. Visi žiūrėjo 
į profesorių Paulių, kuris atrodė priaugęs prie savo suo- 
lo. Jis buvo nuleidęs galvą ir sėdėjo susilenkęs bei pa- 
skendęs savyje“. Ir vėl klausiame: kodėl? Ką jis įžiūrėjo 
imperatoriaus dovanoje negero, kad nepajudėjo iš savo 
vietos, bet, priešingai, vėliau pakilo ir atsisėdo „arčiau 
senelio vyskupo Jono ir popiežiaus Petro“? 

Šventraštis yra įsiraidinęs Dievo Žodis. Tai tas pats 
Logas, kuris yra įsikūnijęs žmogaus prigimtyje. Tik čia 
Jis yra prisiėmęs ne asmeninį pavidalą kaip Jėzuje, bet 
žodiškai ženklinį pavidalą raštuose. Žmogiškasis raštas 
čia Jam tarnauja ta pojūčiams prieinama tikrove, kurios 
pagalba Jis apsireiškia žmogui, darosi jam prieinamas 
ir suvokiamas. Gali šita žmogiškoji tikrovė būti labai įvai- 
ri: istorinis pasakojimas, ateities skelbimas, pamokymas, 
jausmo išreiškimas; gali ji būti tobulesnė ar netobulesnė; 
gali ji turėti savyje žmogiškųjų silpnybių ir net klaidų; 
kiekvienu tačiau atveju ji yra tiktai regima priemonė 
apreikšti neregimai aukštesnei tikrovei, kuria yra pats 
Amžinasis Logas. Tikrasis ir vienintelis Šventraščio ob- 
jektas yra Kristus. Senajame Testamente Jis pasirodo kaip 
pažadas. Naujajame Testamente Jis apsireiškia kaip įvyk- 
dymas. Senasis Testamentas Jį skelbia. Naujasis Testa- 
mentas Jį rodo. Žmogiškoji Senojo Testamento tikrovė — 
patriarchų gyvenimas ir darbai, Izraelio istorija, atskirų 
asmenų (Tobijo, Esteros, Juditos, Rutos, Jobo) žygiai, 
poetinis įkvėpimas — visa tai yra tik ženklas, tik nuro- 
dymas, tik strėlė į antgamtinę būtį, kurią Viešpats pa- 

žadėjo atskleisti pasauliui ir kuri, atėjus laikui, turėjo 
pasirodyti Jėzuje iš Nazareto. Naujasis Testamentas Kris- 
tų rodo jau tiesioginiu būdu. Žmogiškoji tikrovė čia be- 
veik visiškai pasitraukia į šalį. Naujasis Testamentas yra 
nebe žmonių istorija, bet Kristaus; nebe žmonių žygiai, 
bet Mesijo; nebe nurodymas į Kristų, bet pats Kristaus 
veikimo aprašymas. Jeigu Senajame Testamente Kristus 
yra netiesioginis, paslėptasis Objektas, tai Naujajame Jis 
pasidaro jau pirmaeilis ir centrinis. Visa kita čia yra tik 
papildai ryškumui bei aiškumui, tik priemonės Kristaus 
centriškumui iškelti. i 

Todėl abiejų Testamentų uždavinys yra aprašyti ne 
žmogaus būtį, bet Amžinojo Logo: Jo buvimą pas Tėvą, 
Jo paskelbimą ateisiant, Jo įsikūnijimą, gimimą, kančią, 
mirtį, prisikėlimą, veikimą Bažnyčioje ir galutinį atėjimą. 
Savos nepriklausomos prasmės bei vertės Šventraštis ne- 
turi, Atitrauktas nuo Kristaus, jis darosi per daug kasdie- 
ninis, per daug pirmykštis ir paprastas, kad būtų vertas 
gilesnio dėmesio. Jo uždavinys yra skelbti ne tai, kas jis 
yra, bet tai, ką jis giliausiai reiškia, būtent Kristų. Be 
abejo, šiam skelbimui naudota ir istoriniai duomenys, ir 
gamtiniai įvykiai, ir psichologiniai pergyvenimai, ir vi- 
suomeniniai santykiai, ir poetinis įkvėpimas su savo vaiz- 
dais. Tačiau ne tam, kad visi šie žmogiškieji pradai įgytų 
prasmės savyje ar atskleistų prigimtąjį savo pobūdį, bet 
tam, kad jie būtų regimas nurodymas į tai, ką jie reiškia: 
į Kristų. Sventraštis yra ne gamtos ir kultūros, bet reli- 
gijos knyga. Tai žmogaus ir Dievo santykių knyga. Tai 
Dievažmogio knyga. 

Ką tad čia gali padėti mokslinis Šventraščio tyrinėji- 
mas? Labai daug ir sykiu — nieko. Labai daug, atitiesda- 
mas amžių eigoje apdilusią žmogiškąją tikrovę, per kurią 
yra regima dieviškoji tikrovė. Nieko, mėgindamas at- 
skleisti galutinę Šventraščio prasmę. Žmogiškoji tikrovė 
apdilo Šventraštyje dėl įvairių priežasčių: dėl ano meto 
žmogaus skirtingos mąstysenos, dėl mums sunkiai supran- 
tamos senovinės išraiškos būdo, dėl perrašinėjimo klai- 
dų, dėl vertimo netobulumų. .. Mokslinis tad tyrinėjimas 
mėgina paryškinti šią tikrovę. Jis mėgina pajausdinti ano 
meto žmogaus kalbos būdą, išaiškinti atskirų posakių 
prasmę, atstatyti tikrąjį tekstą, tiksliai išversti originalo 
mintį. Gali šis darbas būti ir Jabai svarbus, tačiau Svent- 
raščio atžvilgiu jis yra tik paruošiamasis. Net ir visiškas 
žmogiškosios tikrovės atstatymas dar neatskleidžia mums 

Šventraščio prasmės, nes ši prasmė glūdi ne žmogiškojoje 
tikrovėje, bet anapus josios, todėl moksliniam pažinimui 
yra neprieinama. Šveniraštis atsiskleidžia tik religijos, ne 
mokslo akims. Perkelti tad visą svorio centrą į mokslinį 
Šventraščio pažinimą reiškia praeiti pro jo esmę, užčiuo- 
piant tik žmogiškąjį jo paviršių. 

Imperatoriaus institutas kaip tik ir yra tokia pastanga. 
Sutelkdamas protestantų dėmesį į mokslinį Šventraščio 
ir su juo susijusių sričių tyrinėjimą, aprūpindamas šį ty- 
rinėjimą gausiomis žmogiškosiomis priemonėmis, impe- 
ratorius mėgina išskirti iš šios Amžinosios Knygos tikrąjį 
jos turinį — Kristų, Kristaus atskleisti imperatoriaus insti- 
tutas nepajėgia. Tuo tarpu religijos keliu imperatorius prie 
Šventraščio neina. Jo kelias yra grynai mokslo kelias, ir 
juo jis mėgina vesti visą protestantų konfesiją. Tačiau tai 
n esmingai antikristo kelias. Antikristinė dvasia niekados 

ventraščio neneigia kalbotyros, tautotyros, istorijos, socio- 
logijos ar literatūros atžvilgiu. Ji laiko šią knygą būdingu 
kadaise buvusios įstorijos paminklu, todėl mielai ją pri- 
pažįsta, jos tyrimą remia, jos rankraščius perka, saugo 
ir tiria. Tačiau ši dvasia niekad nekalba apie tikrąjį Švent- 
raščio turinį, apie aną aukštesnę tikrovę, apie jame esantį 
Amžinąjį Logą, glūdintį pažado ir įvykdymo pavidalais. 
Kristus Šventraštyje antikristinei dvasiai yra tik mitas. 
Todėl sava parama moksliškai Šventraščiui tirti ji mėgina 
pamiršdinti šį mitą, nukreipti nuo jo žmonių dėmesį ir jį 
visą sutelkti prie Šventraštyje esančios žmogiškosios tik- 
rovės. Ji kelia aikštėn sociologinį, geografinį, istorinį ar 
poetinį Šventraščio vertingumą, kad pro jį nebūtų galima 
pastebėti religinio jo vertingumo. Imperatoriaus institutas 
turėjo būti šių antikristinių pastangų centras ir jų įkvė- 
pėjas. Iš jo turėjo tekėti tyrinėjimai „visomis galimomis 
kryptimis“, išskyrus pačią pagrindinę — anigamtinę kryp- 
tį. Todėl kas iš protestantų nebuvo suviliotas Šventraščio 
žmogiškosios tikrovės, aiškiai suvokė antikristines impe- 
ratoriaus užmačias ir todėl nuo jo dovanos nusigrįžo. Pro- 
fesorius Paulius su savo šalininkų būreliu pasiliko sėdėti 
žemai savo suoluose, 

Visos tad trys imperatoriaus dovanos savo esme yra 
ne kas kita kaip esminis krikščionybės paneigimas, iš- 
skiriant iš jos antgamtinį bruožą. Antikristas didžiai ver- 
tina žemiškąją krikščionybės galią bei reikšmę. Šiam 
reikalui jis yra pasiryžęs popiežius padaryti žemiškaisiais 
valdovais, saugoti muziejuose krikščioniškąją tradiciją, 

teikti didžiulės paramos moksliniam Šventraščio tyrinė- 
jimui. Visus šiuos dalykus jis paskelbia krikščionybės 
esme, pačiu brangiausiu jos pradu ir todėl prašosi būti 
pripažįstamas Bažnyčios „gynėju bei globėju“. Ir dau- 
gelis susigundo šiomis dovanomis. Daugelis neįžvelgia, 
kad jose nebėra Kristaus, vadinasi, nebėra krikščionybės 
esmės, nebėra to, kas iš tikro krikščionybėje brangiausia, 
Nes be Kristaus visos šios dovanos nėra nei tikros, nei 
brangios. Be Kristaus jos yra melas. Antgamtiškumo iš- 
skyrimas yra viena iš pagrindinių antikristinės veiklos 
priemonių. Religijos praduose glūdinčia žemiškąja tikro- 
ve antikristas amžinai mėgina pridengti dieviškąją tik- 
rovę. „Moteris regėjo, kad medis buvo gražus pažiūrėti, 
ir ji ėmė jo vaisiaus, valgė, davė savo vyrui, ir šis valgė“ 
(Pr 3, 6). Gražus, spindintis ir didingas paviršius yra ge- 
riausia velniui priedanga paslėpti demoniškiems savo kės- 
lams. Ir ši apgaulė trunka visą mūsų istorijos metą ligi 
pat josios galo. 


3. KRISTAUS VIETOS UŽGROBIMAS 


Pakartodami esame sakę, kad antikristas Dievo ne- 
neigia. Jis pripažįsta tam tikrą žmogaus santykį su Aukš- 
čiausiąja Būtimi ir net pats savo pasisekimą žemėje grin- 
džia Visagalio palaima. Jis išskiria tik Kristų. Jis palieka 
religiją ir net ją remia. Tačiau nepakenčia, kad šioje 
religijoje būtų garbinamas Kristus. Visa, kas Kristų iš- 
reiškia, visa, kame Jis įsikūnija, turi, Antikristo pažiūra, 
išnykti. Krikščionybė be Kristaus yra pagrindinis an- 
tikristo siekimas, Antikristas sunaikina religijoje antgam- 
tinę tikrovę ir tuo padaro religiją tiktai vienapusę; jis 
paverčia ją tiktai žmogaus šauksmu. Bet kas gi atsilieps į 
šitą šauksmą? Kas bus tasai, į kurį žmogus kreipsis savo 
atodūsiais? Kas bus antrasis šio santykio — religija juk iš 
esmės yra dviasmeninis santykis — narys? Atsakymas yra 
aiškus: pats antikristas. 

Jau esame sakę, kad Solovjovo antikristas laikė Kris- 
tų tik savo pirmataku, pasiųstu į. pasaulį paruošti jam 
kelio. Kristaus uždavinys nebuvo galutinis. Nei visuoti- 
nės taikos, nei visuotinės gerovės Kristus nesukūręs. Šis 
uždavinys tekęs antikristu. „Skelbdamas dorinį gėrį — 
kalbėjo pats sau Solovjovo anižmogis,— ir savo gyveni- 
mu jį išreikšdamas, Kristus pasidarė tik žmonijos taisytojas. 

Tačiau aš esu pašauktas būti šios iš dalies pataisytos, iš da- 
lies nepataisytos žmonijos geradariu. Aš duosiu žmonėms 
visa, ko jie reikalingi. Skelbdamas dorovę, Kristus per- 
skyrė žmones į gerus ir piktus. Aš juos sujungsiu labda- 
rybe, kurios šaukiasi ir gerieji, ir piktieji. Aš būsiu tik- 
rasis atstovas tojo Dievo, kuris šviesdina saulę ant ge- 
rųjų ir piktųjų ir lydina lietų ant teisiųjų ir neteisiųjų. 
Kristus ainešė kardą, aš alnešiu taiką. Jis grasė žemei 
baisiu paskutiniuoju teismu. Tačiau pastarasis teisėjas bū- 
siu aš, ir mano teismas bus ne tik tiesos, bet ir malonės 
teismas. Mano teisme viešpataus teisingumas, bet ne bau- 
džiamasis, o paskirstomasis teisingumas“. Šių antikristinių 
užmačių turinį nagrinėsime vėliau, kalbėdami apie an- 
tikristo karalystę, kurioje jos kaip tik yra vykdomos. Šiuo 
tarpu norime tik iškelti antikristo pastangą užimti Kris- 
taus vietą ir pakeisti Jo pasiuntinybę. Solovjovo antikris- 
tas įsitikino, kad jis esąs tikrasis Dievo sūnus, O ne Jėzus 
iš Nazareto. Bet nesulaukęs jokio ženklo iš dangaus sa- 
vam darbui pradėti, jis priėmė šį ženklą iš naktinės, fos- 
forine šviesa žėruojančios demoniškos šmėklos; jis buvo 
velnio atgimdytas per jėgą ir išėjo į pasaulį vykdyti savo 
įsitikinimo ir keisti Kristaus atpirkimo. Visa jo veikla 
buvo ne kas kita kaip vienas ištisas užsimojimas užimti 
Kristaus vietą tiek žmonių sąmonėje, tiek istorinio gy- 
venimo sąrangoje. 

Solovjovas pasakoja, kad jo antikristas, išrinktas Jung- 
tinių Europos Valstybių prezidentu, pasirodęs tribūnoje 
visu savo grožiu bei jėga ir savo iškalba padaręs tiek 
įtakos susirinkimui, kad šis „nutaręs išreikšti jam aukš- 
čiausią pagarbą“ ir todėl be balsavimo paskelbęs jį „Ro- 
mos imperatorium". Šis titulas antikristui yra nepaprastai 
būdingas. Jo prasmė yra ne politinė, bet religinė. Politinė 
Romos galia jau seniai yra praėjusi. Šventoji Romos im- 
perija pasiliko tik atsiminimas. Todėl, prisiimdamas Ro- 
mos imperatoriaus titulą, antikristas anaiptol nenorėjo at- 
gaivinti anos mirusios senienos. Jis norėjo duoti šiam 
vardui naują prasmę. Jis norėjo Romoje užimti tai, kuo 
šis miestas pasilieka nuolatos gyvas pasaulio istorijoje, 
būtent: Kristaus Vietininko sostą. 

Ne Roma kaip politinė galia padaro šį miestą neišdil- 
domą krikščionybėje, bet Roma kaip dvasinis centras. 
Roma yra Bažnyčios istoriškumo simbolis. Ji yra ženklas, 
kad Kristaus karalystė nėra tik laukimas, bet tikrovė, 
vykstanti mūsosios žemės laike ir erdvėje, Popiežiaus sos- 

tas yra šios tikrovės regima išraiška. Tačiau popiežiai Š0- 
lovjovo antikristo metu jau buvo iš Romos ištremti. Kas 
juos ištrėmė, Solovjovas nepaaiškina. Galimas daiktas, 
kad tai įvyko mongolų viešpatavimo metu. Bet tai ne- 
svarbu. Svarbu, kad į šią tuščią, krikščionių krauju ir mal- 
domis pašvęstą erdvę pastatė savo sostą antikristas. Kris- 
taus Vietininkui iš Romos pasitraukus, jo vietą užėmė Ro- 
mos imperatorius; užėmė ne tam, kad iš čia vykdytų že- 
miškąsias savo galias, bet kad atgaivintų krikščionių dė- 
mesį, kurį jie buvo aplinkui Romą sutelkę tada, kai joje 
gyveno popiežius. Tai, kas kadaise buvo skiriama Kris- 
taus Vietininkui, dabar turėjo būti skiriama antikristui. 
Tiesa, šiuo metu imperatorius dar nereikalavo pripažinti 
jį Bažnyčios globėju ir vadovu, nes jo valdžia pasaulyje 
dar nebuvo įtvirtinta. Tačiau sostinės įsteigimas Romoje 
buvo pirmas žingsnis užimti Kristaus vietai. Romos 
imperatorius turėjo reikšti Romos Vyskupo pūneigimą. 
Jeigu vėliau jis nutarė popiežius į Romą grąžinti, tai 
tik todėl, kad šį miestą jau buvo palikęs ir kad jo užma- 
čios jau siekė žymiai toliau negu tik Kristaus Vietininko 
sostas. 

Trečiaisiais savo viešpatavimo metais Romos imperato- 
rius perkėlė savo sostinę į Jeruzalę ir čia pasistatydino 
puikius didžiulius rūmus. Tai buvo taip pat anaiptol ne 
politinis žingsnis. Tai buvo mostas, pilnas religinės pras- 
mės. Per Kristaus Vietininko erdvę antikristas žengė į 
paties Kristaus gimimo, gyvenimo ir mirties erdvę. An- 
tikristas pastatė savo sostą Golgotos papėdėje. Solovjo- 
vas pastebi, kad „krikščionių šventosios vietos paliko ne- 
liestos". Tačiau imperatoriaus rūmai apėmė visą miesto 
aukštumą ir nustelbė ten buvusias šventoves. Savo sostine 
Jeruzalėje imperatorius norėjo parodyti, kad pasaulyje 
viešpalauja jis, vienintelis, o ne Tasai, kuris mirė ir, an- 
tikristo pažiūra, supuvo kape. Prie šio kapo angos da- 
bar iškilo antikristo sostas kaip viso Kristaus žygio išjuo- 
kimas; išjuokimas Jo mirties ir Jo prisikėlimo. 

Tačiau šiais simboliniais veiksmais antikristinis impe- 
ratorius dar nebuvo patenkintas, Erdvė yra negyva. Ro- 
mos imperatoriaus titulas ir sostinė Jeruzalėje dar buvo 
tik medžiaginis Kristaus vietos užgrobimas. Antikristas 
atsisėdo Romoje ir Jeruzalėje. Bet Roma ir Jeruzalė pa- 
silieka tik geografinės vietovės, jeigu jos nėra žmonių 
sąmonėje jungiamos su Kristumi ir su Jo vietininku. Jas 
apvaldęs imperatorius tuo pačiu dar neapvaldė šitos są- 

monės. O kol ši sąmonė nebuvo apvaldyta, tol antikristo 
laimėjimai buvo tik erdviniai, tik medžiaginiai, bet ne 
dvasiniai. Nešiodamas Romos imperatoriaus vardą ir gy- 
vendamas Kalvarijos kalno papėdėje, antikristas užėmė 
tik kadaise Kristaus vaikščiotą žemės kelią, bet ne Jo 
vietą žmonių širdyse. Kristaus kūniškai nebuvo nei Ro- 
moje, nei Jeruzalėje, Todėl šios tuštumos užėmimas savu 
kūnu imperatoriui didelio pasitenkinimo neteikė, nes tai 
buvo brovimasis į atviras duris, kurias atidarė Kristaus 
įžengimas į dangų. Pasislėpdamas nuo žmonių akių dan- 
gaus debesyse (plg. Apd 1, 9), Kristus pasitraukė iš žemės 
kūnine savo būtimi, paliko kūninio savo buvimo bei vei- 
kimo erdvę tuščią, leisdamas užimti ją kiekvienam, ku- 
ris tik panorės su Juo lenktyniuoti. Jo veikimas po įžen- 
gimo į dangų pasidarė istorijoje neregimas ir vykdomas 
per Šventąją Dvasią. Žmonių tikėjimas į Jį ir Jo išpa- 
žinimas bei pripažinimas sudarė šio slapto Jo veikimo re- 
gimą išraišką. Visa tai antikristas gerai žinojo ir todėl 
ryžosi trečiajam žingsniui. Jis ryžosi išguiti Kristų iš žmo- 
nių širdžių ir pats ten įsitaisyti, 

Šiam reikalui sušaukęs visų krikščionių religinį susi- 
rinkimą ir siūlydamas jiems savo dovanas, jis reikalavo 
pripažinti jį krikščionybės „vieninteliu gynėju ir globė- 
ju", „tikruoju vadovu ir valdovu“, „visagaliu vadu”. Jei- 
gu visos konfesijos jį tokiu pripažins, tuomet įgis pras- 
mės ir jo titulas, ir jo sostinė. Tuomet Kristus bus galu- 
tinai išjuoktas ir pergalėtas. Tuomet antikristas bus val- 
dovas ne tik tos erdvės, kurioje Kristus kadaise kentėjo 
ir mirė, bet ir tos žmonijos, už kurią Jis kentėjo ir mirė. 
Tuomet visas atpirkimo žygis bus suniekintas, parodant 
jo negalią ir jo nevertingumą. Tačiau kaip tik šitoje vie- 
toje antikristas sutiko pasipriešinimą. Krikščionys ne- 
kreipė dėmesio į imperatoriaus titulą, kuriuo jis norėjo 
aptemdyti trilypį popiežiaus vainiką. Jie nesipriešino, kai 
antikristas statėsi rūmus Jeruzalėje, norėdamas jų šešėliu 
aptemdyti Kristaus kančios vietoves. Bet jie pasipriešino, 
kai jis pareikalavo išmesti Kristų iš savų širdžių. Tiesa, 
pasipriešino tik nedidelės grupelės su pačiais vyriausiais 
savo vadais. Bet to užteko, kad nepavyktų antikristo už- 
mačia ištremti Kristų iš žmonijos ir pačiam užimti Jo 
vietą. Erdvinis užėmimas buvo tuščias. Dvasinis užėmimas 
buvo nesėkmingas. 

Nepaisant tačiau šio nepasisekimo, antikristinės pas- 
tangos yra labai būdingos. Jos rodo, kad Kristaus iš- 

stūmimas niekados nepalieka po savęs tuščios erdvės; jo- 
je tučtuojau įsitaiso antikristinė dvasia. Kur tik pasitrau- 
kia Kristus, ten ateina antikristas. Todėl kiekvienas Kris- 
taus išskyrimas tuo pačiu yra antikristo pakvietimas. Re- 
ligija visados ir iš esmės yra dviasmeninis santykis. Jeigu 
tad žmogus atsitraukia nuo santykio su Kristumi, jis už- 
mezga santykį su antikristu. Jeigu iš savo sąmonės ir iš 
savo gyvenimo jis pašalina Avinėlį, šitą spragą užima 
žvėris su netikru savo pranašu. Grynai žmogiškajame 
religijos prade pasilikti yra neįmanoma. Aukštesnė tik- 
rovė čia yra neišvengiama. Ir visados ji yra arba Kris- 
taus tikrovė, arba antikristo. 

Šio dėsnio šviesoje bus galima suprasti, kodėl krikš- 
čionybei negali būti priimtini jokie mėginimai, kurie grą- 
žina gyvenimą į prigimtąjį laipsnį, išskirdami iš jo Kris- 
taus aineštą ir paliktą antgamtinį pradą. Kova su laiciz- 
mu yra kova ne prieš žemiškąją tikrovę, kaip tai dažnai 
skelbia net ir geros valios žmonės, bet kova už Kristų: 
už Jo buvimą ir veikimą istorijoje. Atpirktasis pasaulis 
niekados negali virsti Kristui abejingas. Jis niekados ne- 
gali būti tiktai prigimtasis be ryšio su antgamte. Pamėgi- 
nęs toks pasidaryti, jis tuojau patenka į antgamtines sri- 
tis, deja, ne Kristaus, o antikristo. Kaip negalima nepa- 
neigti paties Kristaus, regint jame tiktai žmogų, taip ly- 
giai negalima nepaneigti krikščionybės, regint joje tiktai 
prigimtąją tikrovę: tik žemiškąjį jos istoriškumą, tik kul- 
tūrines jos vertybes. Be abejo, visa tai krikščionybėje 
yra, kaip ir Kristuje yra žmogiškoji prigimtis. Laicizmas 
šiuo atžvilgiu sako gilią tiesą. Tačiau šios prigimtosios — 
žmogiškosios pusės negalima atskirti nuo antgamtinės — 
dieviškosios, kaip Kristuje Jo žmogiškumo negalima at- 
skirti nuo Jo dieviškumo. Žmogiškasis krikščionybės pra- 
das savo prasmę ir savo vertę semia tiktai iš dieviškojo 
prado, Kiekvienas atskyrimas yra esmėje net ir šio žmo- 
giškojo prado paneigimas, nes, išskyrus iš jo Kristų, Jo 
vietą užima antikristas, kuris suardo galop ir tai, kas yra 
žmogiška. Todėl kova su laicizmu giliausia prasme yra 
kova ir už savo Dievą, ir už žmogų. Tai kova už dieva- 
žmogiškumą istorijoje. „Mūsų kova,— sako šv. Paulius, — 
yra ne prieš kūną ir kraują, bet prieš kunigaikščius ir 
valdžias, prieš šių tamsybių pasaulio valdovus, prieš pik- 
tumo dvasias padangėse" (Ef 6, 12). 

Jeigu klaustume, kokiu būdu antikristas užima Kris- 
taus vietą, turėtume vėl prisiminti Solovjovo ir Dosto- 

jevskio posakius, kad velnias yra užgrobikas, Kristaus 
sosle jis atsisėda ne prigimto išsivystymo keliu, ne savo 
asmens šventumu, ne gyvenimo išskaistinimu ir jo per- 
keitimu, bet prievarta. Būdinga, kad Solovjovas savo an- 
tikristą iškėlė į politikos viršūnes, padarydamas jį net vi- 
so pasaulio valdovu. Tiesa, jis buvo ir mokslininkas — 
net teologas; jis buvo ir visuomenės veikėjas — net 
labdarys; jis buvo ir rašytojas. Tačiau visos šios jo vei- 
kimo sritys buvo tik priemonės įkopti į politiką ir joje 
įsitvirtinti. Jos paskleidė jo garsą pasaulyje, o šis gar- 
sas atidarė jam politikos duris. Ir visą savo dvasią bei 
jėgą antikristas kaip tik parodė politikoje. Anksčiau jis 
buvo tiktai garsus, bet praktiškai veikti ir savo sumany- 
mus įkūnyti jis neturėjo priemonių. Pasidaręs Jungtinių 
Europos Valstybių, o vėliau ir viso pasaulio prezidentu, 
gavęs Romos imperatoriaus vardą, jis šių priemonių kaip 
tik įgijo ir todėl pasidarė pajėgus išvystyti tikrovinę sa- 
vo veiklą. Ir ši jo veikla kaip tik buvo esmingai antikris- 
tinė, Pasaulio valdovo asmenyje ir jo žygiuose antikristas 
apsireiškė poliliniu pavidalu. 

Tai nėra atsitiktinis sutapimas. Tai simbolinis nurody- 
mas, kad politinės priemonės ypatingai tinka antikristo 
veiklai ir todėl visų antikristinių jėgų yra mielai varto- 
jamos. Politika ir prievarta juk yra susijusios savo es- 
mėje. Politinės priemonės visados yra verčiamosios. Tai 
yra pagrindinis jų bruožas. Politiniai organai ir politinės 
institucijos ne prašo, ne įtikinėja, bet paprasčiausiai įsako, 
Visų jų reiškimosi forma yra įstatymas. O kiekvienas 
įstatymas yra leidžiamas tam, kad būtų vykdomas. Įsta- 
tymas nežiūri, ar tasai, kurį jis įpareigoja, yra įsitikinęs 
šio įstatymo vertingumų bei teisingumu. Įstatymas rei- 
kalauja jį vykdyti, neatsižvelgdamas į subjektyvų jo vyk- 
dytojo įsitikinimą. Kas įstatymo nevykdo, yra baudžia- 
mas. Už kiekvieno įstatymo stovi policija ir kalėjimas. 
Turėti tad savo rankoje politines priemones reiškia turėti 
jėgos ir galėti žmones versti. Šia prasme šv. Paulius ir 
liepia bijoti vyriausybės, „nes ji ne veltui nešioja kala- 
viją" (Rom 13, 4). Tiesa, šv. Paulius skelbia, kad „nėra 
valdžios, kaip tik iš Dievo" (Rom 13, 1), bet čia pat pri- 
duria, kad žemiška valdžia yra „keršytoja rūstybei pa- 
rodyti tam, kas daro pikta" (13, 4). Kitaip sakant, į gėrį 
ji žmogų veda ir už pikta baudžia kalaviju. Prievarta yra 
pagrindinė jos piiemonė atstovauti Dievui žemėje, Be 
abejo, krikščionys turi klausyti valdžios „ne tik dėl rūs- 

tybės, bet ir dėl sąžinės" (Rom 13, 5). Tačiau šis sąžinės 
klusnumas prievartinio politikos pobūdžio nepanaikina. 
Jis tik padaro, kad teisingai besielgianti valdžia neturi 
progos krikščionių versti ir savo kalavijo jiems pritai- 
kyti, nes jie pagal savo sąžinę vykdo jos įstatymus. Bet 
politikos rūstybė dėl to dar anaiptol nedingsta. 

Nėra abejonės, kad Siaa daugelyje žemės sričių 
yra reikalinga ir gera. Šia prasme ir kiekviena valdžia, 
pasiliekanti savos prigimties sienose, yra iš Dievo. Tačiau 
peržengti šias sienas ir apimti visą gyvenimą yra nuola- 
tinė pagunda, kuriai pasiduoda beveik kiekviena politika. 
Kadangi valstybėje telpa visos gyvenimo sritys, todėl 
žemiškieji valdovai ir mano, kad jų valdžiai jos visos 
yra pavestos. Todėl jie visas jas ir pradeda tvarkyti 
politiniu, vadinasi, prievartiniu būdu. Religija, dorovė, 
mokslas, menas, visuomeniniai santykiai, labdarybė čia 
virsta politikos lauku ir jos objektu. Prievarta įsibrauna 
į šias sritis ir išstumia iš jų laisvę bei apsisprendimą. Bet 
kaip tik todėl šita savas sienas peržengusi valdžia ir nu- 
stoja buvusi iš Dievo. Prievartos vartojimas ten, kur žmo- 
gus esmingai yra pašauktas apsispręsti ir pasirinkti, yra 
antikristinės dvasios ženklas. Štai kodėl antikristinės jė- 
gos plečia politiką ligi viso gyvenimo apimties ir politines 
priemones taiko visoms sritims. Solovjovo antikristas ne- 
pasitenkino tik tuo, kad jis sujungė pasaulį politiškai: kas 
nenorėjo pasiduoti jo vienybei, tam jis pasiuntė gerai 
ginkluotus baudžiamuosius būrius. Jis ėmėsi spręsti ir 
socialinį, ir pagaliau religinį klausimą. Jis paskelbė „pla- 
čias socialines pakaitas“ ir pagaliau sukvietė visuotinį 
bažnyčių susirinkimą. Nėra jokios abejonės, kad ir šiose 
srityse baudžiamieji jo būriai stovėjo pasirengę. Prievar- 
tos grėsmė lydėjo ir socialinio, ir religinio klausimo spren- 
dimą. Tai ryškiai pasirodė bažnyčių susirinkimo metu, ka- 
da dalis krikščionių atsisakė pripažinti imperatorių Baž- 
nyčios globėju bei vadovu. Tada antikristas užmušdino 
popiežių Petrą ir senelį vyskupą Joną, įsakė išniekinti jų 
lavonus, o jiems ištikimus krikščionis ištrėmė į dykumas. 

Tai nuosekli politikos suvisuotinimo eiga. Atsipalai- 
davusi prievarta eina ligi masinių žudynių. Solovjovo an- 
tikristas vėliau taip pat įsakė be atodairos žudyti visus 
jam neklusnius krikščionis ir žydus. Todėl kiekvienas an- 
tikristas mielai renkasi šitą politikos suvisuotinimą, nes 
jame randa sėkmingiausių priemonių užgrobikiškam savo 
pobūdžiui išskleisti. Nebūdamas Dievo Sūnus nei savo 

prigimtimi, nei savo pašaukimu, jis mėgina šį vardą ir šią 
vietą užgrobti prievarta, Šiam reikalui jis ir renkasi po- 
litiko kelią. Visur tad, kur tik istorijoje pasirodo užgrobi- 
kiška dvasia, lydima prievartos ir vykdoma politinėmis 
priemonėmis, visur ten slypi antikristas. Kristus atėjo 
žmonių išlaisvinti. Antikristas ateina jų pavergti. Todėl 
jis stengiasi pasigrobti Kristaus sostą ir Jo valdžią, pri- 
versti žmones pripažinti jį vieninteliu jų globėju ir val- 
dovu ne tik žemiškojo, bet ir religinio jų gyvenimo reika- 
luose. Jis reikalauja iš jų meilės ir užmuša tuos, kurie 
jo nemyli. Prievartai yra palenkiama net žmogaus širdis. 
Užgrobikas įsibrauna net į patį žmogaus vidų. Antikristas 
yra politikas ligi pat galo. Pradėjęs grobti savo valdžią, 
jis niekur nesustoja. Jis nori, kad prieš jį, kaip ir prieš 
Kristų, priklauptų „kiekvienas kelis danguje, žemėje ir po 
žeme“ (Fil 2, 10). Tačiau šio visuotinumo jis siekia ne mei- 
lės ir ne pasiaukojimo keliu kaip Kristus, bet prievarta, nes 
velnias nemyli, 


4. DIEVO IŠNIEKINIMAS 


Nors antikristas Dievo neneigia, nors jis. ir nėra teo- 
rinis ateistas, tačiau jis elgiasi taip, tarsi Dievas netu- 
rėtų jokios reikšmės, tarsi Jis nebūtų didžiausias žmogaus 
rūpestis ir visos būties apsprendėjas. Abejingumas Dievo 
atžvilgiu yra vienas iš antikristinės veiklos pradų. Šį savo 
abejingumą Solovjovo antikristas išreiškia karališkąja vi- 
sų kulių katedra. Tai buvęs didžiulis pastatas, „pusiau 
katedra, pusiau rūmai“, kuriame turėjęs įvykti visuotinis 
bažnyčių susirinkimas. Pastatyta Jeruzalėje ant Haram- 
esch-Scherif aukštumos, ji išdidžiai žvelgė į Kristaus krau- 
ju pažymėtą miestą ir tyčiojosi iš Jo aukos. Tai buvo 
simbolis antikristinės vienybės religijoje; vienybės, pa- 
grįstos ne bendra tiesa, ne to paties Kristaus išpažinimu, 
bet bendru abejingumu viskam, kas yra dieviška. 

Juk kas gi yra religinis kultas? Tai tikėjimo regimybė. 
Tai vaizdinga išraiška pagrindinių religijos tiesų. Kulias 
yra regimos išraiškos įgijusi dogma. Todėl jis nėra religi- 
jai atsitiktinis. Jis kyla iš paties santykio su Dievu ir 
šitą santykį savimi neša. Kultų skirtingumas yra šio san- 
tykio skirtingumas. Tai skirtingumas dogmų, kurias žmo- 
gus tiki. Kiekvienas tad mėginimas sujungti kultus reiš- 
kia abejingumą dogmų skirtybėms ir tuo pačiu abejin- 

gumą dieviškajai tiesai. Religija visur ir visados yra vi- 
suma. Atskirosios josios dalys nėra jai pridėtos iš viršaus, 
bet išsiskleidusios iš jos esmės. Todėl nekreipti dėmesio 
į šias dalis reiškia būti abejingam ir pačiai esmei. Ne- 
kreipti: dėmesio į kultų pagrinduose slypinčias dogmas 
reiškia būti abejingam pačiam Dievui, kuris per dogmas 
apsireiškia. Kulių sujungimo katedra yra religinio indife- 
rentizmo simbolis. Tai anasai romėniškasis panteonas, ku- 
riame stovėjo sugabenti visų tautų dievai. Tačiau kas gi 
buvo šie dievai romėnų akyse? Ne aukštesnės tikrovės, 
bet tik žaislai, kuriuos jie atsivežė, nenorėdami įžeisti nu- 
galėtų tautų religinio jausmo. Patys savyje visi šie die- 
vai buvo vienodi, nes visi jie buvo netikri. Visi jie buvo 
tiktai žmogaus rankų padarai, akli, kurti, nebylūs. Todėl 
ar ne vis tiek, kuriam iš jų aukosi ar kuriam melsies: 
nė vienas iš jų šios aukos nepriims ir šios maldos neiš- 
klausys. Jų stovėjimas vienoje erdvėje buvo pagrįstas 
ne jų tiesa, bet kaip tik jų netiesa. Žmogus vaikščiojo 
tarp jų, jų nepaisydamas. 

Taip turėjo būti ir imperatoriškoje kultų sujungimo 
katedroje. Ir joje turėjo būti atliekami įvairių kultų veiks- 
mai, tačiau ne tam, kad atskleistų vieną ir tą pačią tiesą, 
bet tam, kad šią tiesą galutinai pridengtų ir kultinių skir- 
tybių reikšmingumą aptemdytų,— jog visi kultai yra geri, 
nes visi jie rado užuovėjos imperatoriaus šventykloje. Re- 
liginis skepticizmas turėjo būti šeimininkas šioje kated- 
roje. Jis turėjo įtikinti pasaulį, kad nėra reikalo ieškoti 
religijoje tiesos ir už surastą kovoti, nes ji vis tiek negali 
būti rasta, kadangi jos iš viso nėra. Ji gyvena per daug 
toli nuo žmogaus būties, kad galėtų būti pastebėta ir par- 
kviesta į tikrovinį mūsų gyvenimą. Ji yra uždara, žmo- 
gui neapsireiškia ir į jį neprabyla. Visi pavidalai, kuriais 
žmogus tikisi šią tiesą išreiškiąs, yra jo paties sukurti. Vi- 
si jie yra atsitiktiniai, todėl visi turi vienodos prasmės 
bei vertės. Tai nuolatiniai liudytojai tuščių žmogaus pas- 
tangų religinės tiesos srityje. Ar verta tad prie šių pa- 
vidalų neatskiriamai prisirišti? Ar verta vienus iš jų lai- 
kyti savais, o nuo kitų nusigrįžti? Ar verta savą kultą 
laikyti tikru, o visus kitus netikrais? Ar ne geriau yra 
visus juos suvesti po vienu stogu ir susodinti prie to pa- 
ties altoriaus Nežinomajam Dievui kaip graikų areopa- 
ge? Dievas yra, taip; bet Jis yra neprieinamas ir nepa- 
žįstamas. Jis būna visiškai anapus. Todėl Jo vardas yra 
Nežinomasis, ir kultas Jam yra kiekvienas geras, nes nė 

vienas Jo neišreiškia ir neįkūnija. Štai kokią mintį an- 
tikristas dėjo į savos visų kultų katedros pamatus. Visų 
kulių katedra yra nepažįistamojo Dievo šventovė. 

Šis tad religinis indiferentizmas bei skepticizmas, ga- 
vęs net liturginį pavidalą, atrodo ir būsiąs anas didysis 
išniekinimas, apie kurį mums kalba pranašas Danielius 
(plg. 9, 27 ir 11, 31) ir kurį mums nurodo pats Kristus 
sakydamas: „Kai jau išvysite pranašo Danieliaus paskelb- 
tą sunaikinimo nuobodą, stovintį šventoje vietoje — kas 
tai skaito, teišmano,— tuomet, kas yra Judėjoje, tegul 
bėga į kalnus; kas ant stogo, tenelipa žemėn ko nors pa- 
simtų; ir kas lauke, tenegrįžta savo jupos pasiimti“ 
(Mt 24, 15—18). Dievo šventovės negalima labiau išnie- 
kinti, kaip kuliu paverčiant Jo ištrėmimą iš sąmonės ir iš 
gyvenimo. Kai antikristas tiek toli pažengia savo galioje, 
kad įkuria katedrą švęsti ištremtojo Dievo šventėms, tuo- 
met aiškų darosi, kad šią katedrą laikančios kultūros 
galas yra arti. Žmogus gali, kaip tasai Rilke's sakalas, 
tūkstančius metų skrieti aplink Dievą tarsi aplink seną 
bokštą ir vis nežinoti, nei kas yra šis bokštas, nei kas 
jis pats yra šio bokšto atžvilgiu. Klydinėjimas Dievo pa- 
žinimo kelyje yra galimas. Mūsų istorija yra pilna tokių 
klydinėjimų. Tai yra neišvengiamas žmogiškosios būties 
likimas. Tačiau kai į visa tai numojama ranka, kai atsi- 
sakoma Dievo ieškoti, kai paskelbiama, kad Jis iš viso 
yra nerandamas, ir kai šis skelbimas, virtęs savotiška 
„dogma“, yra įvelkamas į kulto pavidalus šventykloje, 
tuomet šis kultas virsta nebe Dievo garbinimu, bet Jo iš- 
juokimu. Visų kultų sujungimo katedra yra Dievo garbės 
išjuoka, nes čia Viešpats yra garbinamas nebe tiesa, bet 
tiesos paneigimu. Tai yra aiški antikristinė užmačia. Ir 
kai žmonės šiai užmačiai nusilenkia, kai jie patys pasi- 
daro šios išjuokos dalyviai, tuomet jų teismas yra arti. 
Štai kodėl Kristus aną šventyklos išniekinimo nuobodą ir 
laiko būdingiausiu bei tiesioginiu žūties ženklu. Ir štai 
kodėl Solovjovas kultų sujungimo katedrą nukelia į pas- 
taruosius antikristo viešpatavimo metus. Todėl turi su- 
drebėti kiekviena tauta, kiekviena kultūra ir kiekvienas 
istorinis tarpsnis, kurie prie šitokios išjuokos vienokiu ar 
kitokiu pavidalu prieina, 

Tas pat religinis indiferentizmas bei skepticizmas glūdi 
ir melagingame Apolonijaus visuotinume, kuriuo jis pa- 
sitinka imperatoriaus valia sujungtas krikščioniškąsias 
konfesijas. Solovjovas pasakoja, kad, renkant naują po- 

piežių vietoje užmuštojo Petro II, imperatorius įtikino 
ortodoksus ir protestantus „akivaizdoje naujo krikščio- 
niškosios istorijos tarpsnio mesti senus nesutikimus ir sa- 
vo žodžiu laidavo, jog Apolonijus galėsiąs visiems laikams 
pašalinti popiežiškosios galios piktnaudojimą". Ortodoksai 
su protestantais nusilenkė imperatoriaus norui ir sudarė 
bažnyčių susijungimo aktą. Kai Apolonijus, išrinktas po- 
piežium, pasirodė sosto salėje, „graikų vyskupas ir pro- 
testantų vyskupas įteikė jam šį dokumentą“. Jį priimda- 
mas, Apolonijus pasakė: „Aš esu toks pat tikras orto- 
doksas ir tikras protestantas, kaip ir tikras katalikas“. Tuo 
jis norėjo išreikšti savo visuotinumą arba katalikišku- 
mą, stovintį aukščiau už atskiras konfesijas ir suimantį 
savin visas koniesines skirtybes. Tačiau šitas jo katalikiš- 
kumas buvo pagrįstas ne aukštesne tiesa, bet religiniu 
abejingumu, kaip ir anoji imperatoriaus visų kulių ka- 
tedra. Savo dvasioje Apolonijus nebuvo nei ortodoksas, 
nei protestantas, nei katalikas. Jis buvo tik religinis indi- 
ferentas, netikras pranašas, antikristo tarnas ir minių juo- 
kintojas. Ir tik šitoks žmogus galėjo savintis visų trijų 
konfesijų savybes. 

„ Protestantiškoji reforma moksle ir ortodoksiškoji re- 
forma bendruomenėje nėra krikščionybei tik paviršuti- 
niški dalykai. Jie paliečia pačius esminius Bažnyčios pra- 
dus ir juos sužaloja. Paneigti eilę dogmų ir oficialaus mo- 
kymo galią reiškia netekti atramos klaidai pažinti. Jeigu 
katalikų Bažnyčia klydo pusantro tūkstančio metų, kur 
yra laidas, kad neklysta Lutherio bažnyčia. Sutikime, kad 
subjektyviai Lutheris buvo gilios religinės prigimties žmo- 
gus. Tačiau objektyviai jis išdavė savo bažnyčią į an- 
tikristo rankas, nes joje sugriovė tą Uolą, ant kurios Kris- 
tus Bažnyčią pastatė ir kurios turėjo nepergalėti nė pra- 
garo vartai (plg. Mt 16, 18). Tokios pat prasmės turi ir 
ortodoksų reforma bažnytinėje bendruomenėje. Tiesa, ji 
neatmetė nei dogmų, nei oficialaus mokymo galios. Ta- 
čiau ji suardė Bažnyčios vienybę, už kurią Kristus karš- 
tai meldėsi paskutinės vakarienės metu: „Šventasis Tėve, 
išlaikyk savo varde tuos, kuriuos man davei, kad jie 
būtų viena kaip ir mes” (Jn 17, 11)... „Prašau ne tik už 
juos, bet ir už tuos, kurie per jų žodį įtikės mane, kad 
visi būtų viena, kaip Tu, Tėve, esi manyje ir aš Tavyje, 
kad ir jie būtų mumyse viena, kad pasaulis įtikėtų, jog 
Tu esi mane siuntęs" (Jn 17, 20—21). Švenčiausiosios Trejy- 
bės vienybė turėjo atsispindėti Bažnyčioje ir būti regimu 

jos dieviškumo ženklu. Ortodoksai išsiskyrė iš šios vie- 
nybės ir tuo būdu paneigė Kristaus valią, ir nutrynė nuo 
savęs aną ženklą, aną viršinį liudijimą, dėl kurio pasaulis 
turėjo įtikėti, kad Kristus buvo siųstas dangiškojo Tėvo 
ir kad istorijoję žygiuojanti Bažnyčia yra iš tikro Jo 
įsteigta. Ortodoksų bažnyčia atsisakė visuotinumo ir už- 
sisklendė savo siaurame rate, 

Ir protestantų, ir ortodoksų bažnyčių skirtumas nuo 
katalikų Bažnyčios yra labai gilus. Tai nėra tik žmogiš- 
kųjų pradų skirtumas, tai nėra tik istorinių nesusipra- 
timų bei nesantaikų ar klaidų pažadintas nutolimas, bet 
tai yra nusilenkimas antikristinėms jėgoms, sužalojant 
pirmykštį Kristaus mokslą ir suardant pirmykštę vieny- 
bę. Todėl skelbtis esant tikru ortodoksu, tikru protestan- 
tu ir tikru kataliku reiškia nelaikyti šių skirtybių esmi- 
nėmis, nematyti jose Bažnyčios žaizdų ir tuo būdu ne- 
teikti konfesijų buvimui jokios gilesnės prasmės, Apo- 
lonijaus asmenyje konfesijos grįžta ne į pirmykštę vienybę, 
bet jos susitaria religinio indifereniizmo pagrindu, Užuot 
tikrai išreiškusios sava bendruomene švenčiausios Trejy- 
bės vienybę, jos virsta antikristine šios vienybės išjuoka, 
Bažnyčios gali susijungti tik dievažmogiškosios Kristaus 
pilnybės pagrindu. Indiferentizmo pagrindas yra tik pa- 
sityčiojimas iš tikrosios vienybės. Minėtais savo žodžiais 
Apolonijus išjuokė konfesijų vienybę ir sykiu parodė, 
kurios rūšies vienybė yra istorinis antikristo ženklas. 

Tačiau ko antikristas siekia šiuo religiniu savo abejin- 
gumu? Kas yra tasai tikslas, kuris švyti prieš jo akis ir 
kurį jis tikisi įvykdysiąs neigdamas galimybę pažinti re- 
liginę tiesą? Atsakymą duoda antikristo nusistatymas Die- 
vo atžvilgiu. Velnias, kaip matėme, tiki ir dreba. Tačiau 
jo tikėjimas yra tik teorinis. Tikrovėje jis elgiasi taip, 
tarsi Dievo nebūtų. Jis neigia ne patį Jo buvimą, bet Jo 
veikimą, tarsi Dievo nebūtų. Jis neigia ne patį Jo bu- 
vimą, bet Jo veikimą, Jo reiškimąsi, Jo apvaizdą, Jo atpir- 
kimą, Jo įtaką žmogaus gyvenimui. Jis mėgina išstumti 
Dievą iš žmogiškosios sąmonės ir priversti pasaulį visiškai 
apie Jį nemąstyti ir nekalbėti. Indiferentizmas kaip tik ir 
yra viena iš priemonių šiam Dievo užmiršdinimui. Elgda- 
masis taip, tarsi visos religijos būtų lygios vertės ir lygios 
tiesos, antikristas nori visas jas suniekinti žmogaus aky- 
se ir padaryti, kad žmogus nuo jų visų nusigrįžtų. Skelb- 
damas, kad Dievas yra neprieinamas ir nepažįstamas, jis 
mėgina priversti žmogų visiškai Dievą pamiršti. Dievo 

idėjos išrovimas iš žmogaus sąmonės yža giliausias reli- 
ginio indiferentizmo siekimas. Jeigu šis darbas antikristui 
pasisektų, tuomet prasidėtų nauja pasaulio istorija, isto- 
rija be Dievo. Dostojevskis šias antikristines svajones va- 
dina „geologiniu perversmu“, teikdamas tuo būdu joms 
kosminės prasmės ir reikšmės. Kaip geologiniai įvykiai — 
tvanai, ledynai, žemės drebėjimai, sausumų paskendi- 
mai — atveria žemei naujus tarpsnius jos prigimtajame 
išsivystyme, taip ir Dievo idėjos išrovimas iš žmogaus 
sąmonės atvertų naują tarpsnį žmonijos istorijoje. Kol 
Dievas žmogaus sąmonėje yra gyvas, tol žmogus žemėje 
niekados nėra namie. Jis visados keliauja, nes Dievo 
idėja kelia jame nerimo ir stumia jį vis tolyn ir tolyn. 
Ji yra tarsi kažkoks prakeikimas, tarsi ana Kaino žymė, 
kuri žmogų padaro „tremtinį ir klajūną žemėje" (Pr 4, 13). 
Ir tik tada, kai ši idėja bus išnaikinta, kai šią žymę žmo- 
gus pats nusitrins nuo savo kaktos, tuomet jis pasistatys 
miestą ir „galutinai įsikurs". Tuomet prasidės nauja jo 
istorija, kurioje jis nebebus keleivis, bet jau gyventojas. 

Religinis indiferentizmas kaip tik ir yra šios naujosios 
istorijos priešaušris. Tai pastanga nebejausti Dievo. Tai 
pastanga kildinti žmogdievį, kuriam jo pažinimo bei jė- 
gos sąmonė atstotų dangiškąją laimę. Tai pastanga meilės 
praeinamume įžvelgti pareigą savo artimą laikyti savo 
broliu. Todėl savo gelmėse indiferentizmas yra galutinė 
ir giliausia bedievybė, galutinis Dievo išstūmimas ne tik 
iš viršinio gyvenimo pavidalų, bet ir iš žmogaus sąmonės, 
Indiferentiniai istorijos tarpsniai yra antikristo laimėjimo 
šventės. Štai kodėl imperatorius „apkabino ir ilgai pri- 
glaudęs laikė“ Apolonijų, kai šis sujungė konfesijas indi- 
ferentizmo pagrindu. Tą valandą antikristas pasijuto lai- 
mėjęs prieš Kristų. Dievo išniekinimas čia buvo pats gi- 
liausias ir galutinis. Visa antikristo veikla kaip tik ir eina 
šių „geologinių perversmų“ linkme. Ji siekia išrauti Die- 
vo idėją iš žmogaus širdies, paversti žmones indiferentais, 
kuriems yra vis tiek, kokiai konfesijai jie priklauso ir 
kokiame kulte jie dalyvauja. Dievo idėjos sunaikinimas 
sudaro galutinį antikristinės veiklos tikslą Negalėdamas 
sunaikinti Dievo Jo begalinėje Tikrovėje, velnias pasi- 
renka kelią į Jo idėją žmogaus būtyje ir čia pradeda 
veikti šią idėją ardydamas, temdydamas, kol galutinai ją 
išrauja. Tuomet žmogus, tasai Viešpaties paveikslas, Die- 
vo nebeatspindi, velnias jaučiasi laimėjęs, ir "Ank RLA 
su netikru savo pranašu triumfuoja. 


IV 


ANTIKRISTINĖS DV ASIOS 
KARALYSTĖ 


1. PANAŠUMAS Į KRISTAUS KARALYSTĘ 


Antikristinė veikla kuria antikristinę karalystę. Tai 
antikristo bruožų ir jo darbų įsikūnijimas gyvenimo tik- 
rovėje. Tai antikristinės dvasios susitelkimas žmogaus bū- 
tyje ir jos istoriniame išsivystyme. Antikristinė karalystė 
yra antikristinės dvasios visuma, išreikšta pastoviais is- 
"toriniais pavidalais. Tai istorinis šios dvasios kūnas. Tai 
savotiška „bažnyčia“, kuri apima visą gyvenimą su dau- 
gialypėmis jo sritimis. Jau anksčiau esame minėję, kad 
antikristas visur yra Kristaus pamėgdžiotojas. Jis yra Die- 
vo beždžionė, kuri mėgina elgtis taip, kaip ir Dievas, Jis 
nėra kūrėjas. Nieko savarankiško jis neišranda. Origi- 
nalumas jam yra visiškai svetimas dalykas. Pamėgdžio- 
jimas yra pagrindinė jo veiksena. Be abejo, čia pamėg- 
džiojimas nėra kūdikiškas naivumas. Antikristas seka 
Kristumi ne kaip savo pirmavaizdžiu, kad jį savo veiki- 
me nuolatos vykdytų kaip šventieji, bet kaip objektu, 
kurį jis savo veikimu išjuokia. Antikristinis pamėgdžio- 
jimas visados slepia savo gelmėse ardomąjį pradą. Vel- 
nias pamėgdžioja Dievo darbus tam, kad juos išjuoktų 
ir tuo būdu sugriautų jų prasmę. Apreiškimas sako, kad iš 
žemės kylantis žvėris, anas žmogaus pavidalais prisiden- 
gęs velnias, „turėjo du ragu, panašiu į Avinėlio“ (Apr 
13, 11). Antikristas pasirodė pasaulyje prisiėmęs Kristaus 
išvaizdą. Bet čia pat Apreiškimas pastebi, kad šis žvėris, 
ši Kristaus kaukė „kalbėjo kaip slibinas“. Vidinė jos es- 
mė pasiliko demoniška, Po Kristaus kauke slypėjo velnias 
ir prabildamas apreiškė slibinišką savo prigimtį. Tačiau 
kol jis buvo tylus, ne vienas jį laikė Avinėliu ir todėl 
pateko į jo pinkles. 

Šis antikristo darbų ir jo išvaizdos panašumas į Kristų 
prasiveržia ir jo karalystėje. Antikristinės dvasios įsi- 
kūnijimas istoriniuose pavidaluose darosi taip pat pa- 

našus į Kristaus įsikūnijimą laike ir erdvėje. Kartodamas 
tuos pačius žodžius ir eidamas tuo pačiu keliu, antikris- 
tas pasiekia ir išvadų panašumo. Nusižiūrėjęs į Kristaus 
Bažnyčią, jis kuria savąją, turinčią Kristaus Bažnyčios 
išvaizdą, tačiau kalbančią slibino balsu. Antikristo kara- 
lystė yra Kristaus Bažnyčios kaukė, Savo pasakojime 
Solovjovas piešia šitą kaukę ligi pat smulkių jos bruo- 
žų. Antikristas yra religijos mokslų specialistas — teo- 
logas, parašęs didelį veikalą apie biblinę kritiką, net 
teologijos garbės daktaras: Tuebingeno universitetui te- 
ko „laimė“ šį titulą antikristui suteikti. Jis yra taip pat 
labai doras žmogus, gailestingas ne tik žmonėms, bet 
net ir gyvuliams: jis yra vegetaras ir vivisekcijos prie- 
šas; jis paima griežton priežiūron skerdyklas ir ugdo gy- 
vulių globos draugijas. Nebylė kūrinija, kuri „vaitoja 
ir kenčia skausmus ligi šiolei" (Rom 8, 22), gali laikyti 
jį savo išvaduotoju, vedančiu ją „iš sugedimo vergijos 
į Dievo vaikų garbės laisvę“ (8, 21). Jau ir anksčiau dir- 
bęs didelį labdaros darbą bei rodęs didelį nesavanau- 
diškumą, antikristas įveda savo karalystėje „sotumo Iy- 
gybę": visi čia tampa broliais tuo, kad visi yra vienodai 
sotūs. Jis įvykdo pasaulyje taiką ir vienybę. Jis remia 
krikščioniškąsias konfesijas ir rūpinasi jas sujungti. Jis 
galop net sulieja Bažnyčią su valstybe, savo kanclerį 
išrinkdamas popiežium, ir tuo būdu panaikina amžiną 
kovą tarp Bažnyčios ir pasaulio. Pasaulis ir Bažnyčia su- 
sijungia aukštesnės tikrovės vardan ir prisikelia anti- 
kristo karalystės pavidalu. Ši naujoji „bažnyčia“ taip 
pat turi savo kardinolus, savo „stebukladarį popiežių“, 
savo visų kultų katedrą, savo evangeliją antikristo vei- 
kaluose; ji yra vieninga; ji turi net perkeistąjį pasaulį, 
besireiškiantį nuostabiais ženklais ir garsais; ji yra mis- 
tinė, nes susijusi su anapusine tikrove, kurią Apolonijus 
valdo burtininkiškais savo žodžiais. Iš tikro Apreiškimo 
minimi du žvėries. ragai yra labai panašūs į Avinėlio. 

Tačiau akylesnis žvilgis gali greitai pastebėti, kad 
visas šis panašumas yra tik bažnyčios išjuoka ir paty- 
čia. Solovjovas pasakoja, kad Apolonijus, išrinktas po- 
piežium, miniai palinksminti leidęs raketas, kurios, spro- 
gusios ore, krito į žemę fosforo perlais, žėrinčiais vai- 
vorykštės spalvomis. „Susidūrusios su žeme, šios ugnys 
virsdavo nesuskaitomais įvairiaspalviais popierėliais su 
visuotiniais ir besąlyginiais atlaidais už visas praėjusias, 
dabartines ir būsimas nuodėmes“. Žinoma, „minios 

džiaugsmas buvo begalinis“. Išganymas atrodė atėjęs be 
aukos ir kančios. Malonės krito iš dangaus, džiuginda- 
mos akį ir širdį. Tačiau „kai kurie tvirtino, — pasakoja 
Solovjovas toliau,— savomis akimis matę, kaip šie atlai- 
dų popierėliai pavirsdavę į bjaurias rupūžės ir gyva- 
tes”, Tai prasmingas antikristo karalystės simbolis. Savo 
išvaizda ši karalystė yra žėrinti, bet tik tol, kol ji yra 
išvaizda, kol jos ugnys kybo ore, neliesdamos žemės. Su- 
sidūrusios su tikrove, jos virsta bjauriais šliužais, 
Įsikūnydama tikrovėje, antikristo karalystė jos ne tik ne- 
perkeičia, pakeldama ją aukštyn į vaivorykštinę šviesos 
karaliją, bet nustumia ją žemyn bjaurių ropuolių sritin. 
Rupūžių ir gyvačių simboliu Solovjovas kaip tik ir nori 
išreikšti antikristo karalystės klastą bei apgaulę. Anti- 
kristo bažnyčios popiežius beria nuo balkono palaimini- 
mus į minią. Bet šie palaiminimai, iš sykio apakinę žmo- 
nes savo žėrėjimu, virsta galop šliužais, pasibjaurėjimu 
nukrečiančiais žmogaus prigimtį. Antikristinė tikrovė sa- 
vo esmėje yra ne šviesos karalija, ne išskaistintasis ir 
perkeistasis pasaulis, bet ši po mūsų kojomis rupūžių ir 
gyvačių šliaužiojama žemė, šis sunkus, prie žemės pririš- 
tas ir šlykštus pasaulis. Anos padangėje sproginėjančios 
ugnys yra tik akims apdumti: jos sprogsta ir išnyksta, nes 
jos yra ne Viešpaties šviesos Naujojoje Jeruzalėje, bet 
tik žmogaus rankų padarai. Savo išvaizda jos yra pana- 
šios į Dievo darbus. Bet savo turiniu jos yra tik šliužų 
karalystė. Apgaulingos šviesos ir šliaužiojančio ropuolio 
sugretinimas išsemia antikristo karalystės vaizdą. 

Ir vis dėlto, kaip Solovjovas pastebi, tik kai kurie 
matė žibančių popierėlių virtimą į rupūžės ir gyvates. 
„Didžiulė dauguma buvo sužavėta“. Didžiulė dauguma 
nieko nematė. Jų akys buvo apraibusios nuo raketinių 
ugnių žaismo. Jų dėmesys buvo sutelktas tik į tai, kas 
darosi ore, toli nuo šios tikrovės. Jie nepažvelgė žemyn, 
kas vyksta ties jų kojomis. Jie nepasistengė prasiveržti 
pro šią žibančią išvaizdą ir suvokti jos turinį bei prasmę. 
Todėl antikristo karalystės apgaulė išsprūdo iš jų dvasios 
žvilgio. Jie pasidavė jos klastai ir džiūgavo, tarsi būtų 
jau anos minios ttes Avinėlio sostu (plg. Apr 7, 9—10). 
Jiems atrodė, kad pasaulio perkeitimas yra įvykęs ir kad 
sunki šios žemės istorija jau pasibaigusi. 

Tačiau mums įdomu patirti, kas gi buvo šie aklieji? 
Kas gi buvo tie, kurie žvelgė tik į orą, pamiršdami pa- 
žvelgti į žemę? Kurie matė tik fosforo perlus ir žėrinčius 

atlaidų popierėlius, o nepastebėjo rupūžių ir gyvačių? 
Solovjovas į tai atsako papasakodamas, kad, vykstant im- 
peratoriaus rūmuose naujojo popiežiaus rinkimams, „iš vi- 
sų pusių į Haremesch-Scherif plaukė neaprėpiama žmo- 
nių minia. Atėjus nakčiai, pasirodė imperatorius su nau- 
juoju popiežium ant rytinių laiptų, ir džiugesio audra 
pasipylė". Vaizdas labai ryškus ir sykiu labai prasmingas. 
Anie aklieji, anie antikristo suvedžiotieji ir apakintieji 
yra ne kas kita kaip bevardė, neasmeninė, istorijoje nuo- 
latos išnyranti minia. Į minią svaidė stebukladaris popie- 
žius savas raketas. Minia buvo jo palaiminimų laukas. Mi- 
nia spoksojo į ore tviskančias liepsnas. Minia regėjo 
atlaidų popierėlius. Minia jais džiaugėsi ir rykavo. As- 
meninis tikrovės pajautimas čia buvo dingęs, dvasinis 
žvilgis aptemęs, kritinė sąmonė apsiblaususi. Čia buvo 
likęs tik sutelktinis pergyvenimas, visiems bendras, todėl 
pavergiantis ir apsvaiginantis. Asmenybė masėje sumen- 
kėja. Dorine prasme ji net visai išnyksta. Ji pasineria į 
bendrą nuotaiką, pakankamai stiprią, kad užmuštų as- 
meninį gyvenimą, ir pakankamai lėkštą, kad leistų pa- 
jausti aukštesnę. tikrovę ir gilesnę prasmę viso to, kas 
darosi aplinkui. Todėl minia visados yra geriausias ir 
tikriausias laukas antikristinei karalystei kurtis ir klestėti. 
Minia yra antikristinei dvasiai akla, nes ji pajėgia regėti 
tik šios dvasios kaukę, bet nepajėgia atskleisti jos tu- 
rinio. Pamačiusi žvėries ragus, panašius į Avinėlio, ji 
puola ant kelių ir jį garbina. Antikristas gerai pažįsta šį 
žmogaus bruožą, ir todėl visais laikais jis kreipiasi ne 
tiek į atskirus asmenis, kiek į bevardę minią. Visais lai- 
kais jis nori turėt didelį skaičių. Skaičiaus kultas yra vie- 
nas iš ryškiausių antikristinės dvasios ženklų. 

Bet skaičių ši dvasia vertina ne tiek patį savyje, kiek 
dėl jo galios pavergti žmogų. Juo didesnė yra minia, Juo 
mažesnis joje tampa žmogus. Ir juo mažesnis tampa žmo- 
gus, juo didesnis išauga antikristas. Antikristui užtvara 
žemiškojoje tikrovėje yra stipri asmenybė. Bet asmeny- 
bė išsivysto ir subręsta tik vienatvėje. Todėl antikristas 
nemėgsta palikti žmogaus vienumoje. Jis nuolatos vilio- 
ja jį į minią; jis paskandina jį bendrumoje; jis nepalieka 
jam nei laiko, nei jėgos jo paties mintims ir jausmams. 
Visa turi būti bendra: darbas ir poilsis, džiaugsmas ir liū- 
desys, šeima ir namai, butas ir įrankiai, dirva ir dirbtu- 
vės, pažiūros ir nusistatymai, pasmerkimai ir pagyri- 
mai. Ir šioje bendrumoje turi pradingti bet koks savaran- 

kiškumas, bet koks kritiškumas ir bet koks originalumas. 
Čia turi būti ne mąstoma, bet vykdoma. Minioje atsidū- 
ręs ir joje ištirpęs, žmogus mato tik tai, kas antikristo yra 
svaidoma į orą; jis mato tik aukštumoje sprogslančias ra- 
ketas, bet nebemato žemės, nebemato tikrovės su visu 
jos prakeikimu, su jos šliaužiojančiomis rupūžėmis ir gy- 
vatėmis. Ir juo labiau žmonija virsta minia, juo labiau jo- 
je įsigali antikristas. Minia istorijoje yra didžiausia pabai- 
sa ir pavojingiausia Bažnyčios grėsmė. Ji yra giliausias 
Šventųjų Bendruomenės paneigimas ir skaudžiausia jos 
išjuoka. Tačiau iš viršaus ji yra panaši į anuos pašauk- 
tuosius „iš visų tautų, giminių, žmonių kuopų ir kalbų“ 
(Apr 7, 9), todėl turi galios ne vieną suvilioti bei ap- 
gauti. Skaičiaus gundymas yra vienas iš pavojingiausių 
dabartiniam žmogui, nes jis yra labiausiai apgaulus. Juo 
prisidengęs, antikristas išniekina net ir švenčiausius daly- 
kus, Skaičius antikrisiui yra vertingumo kaukė, Vietoje 
kokybės antikristas stato kiekybę ir pajėgia ja sužavėti 
žmones. Galbūt čia ir glūdi giliausia prasmė, kodėl žemės 
žvėries, vadinasi, žmogaus pavidalą prisiėmusio velnio, 
vardas Apreiškime yra išreikštas skaičiumi: „Jo skait- 
muo šeši šimtai šešios dešimtys šeši“ (Apr 13, 18). An- 
tikristo karalystė yra minios karalystė, o minia yra dy- 
dis, išreiškiamas skaičium. Skaičius, kaip minios išraiška, 
yra antikristo ženklas. Didžiavimasis skaičiumi yra didžia- 
vimasis antikristo pergale. Skaičius yra viena iš antikris- 
tinių priemonių žmonėms suvedžioti. Todėl G. Marcel 
teisingai sako, kad „tik tada mes pasiliksime dvasioje, 
vadinasi, tiesoje, kai išsivaduosime iš skaičiaus burtų“. 


2. PRIEVARTINĖ MEILĖ 


Žemiškojo savo gyvenimo pabaigoje Kristus buvo sy- 
kį vieno Įstatymo mokytojo paklaustas, koks esąs didžiau- 
sias įsakymas. Kristus į tai atsakė: „Mylėsi Viešpatį, savo 
Dievą, visa savo širdimi, visa savo siela ir visa savo min- 
timi. Tai didžiausias ir pirmasis įsakymas“ (Mt 22, 37—8). 
Juo ir iš jo išvestąja artimo meile „remiasi visas [sta- 
tymas ir pranašai“ (20, 40). Tai nėra tik dorinis dėsnis. Tai 
dėsnis, glūdįs pačioje žmogiškojoje būtyje. Jeigu meilė, 
kaip sakėme, yra jėga būties linkui, tai šita jėga savaime 
veržiasi į Dievą, nes Dievas yra būtybių Būtis ir tikrovių 
Tikrovė. Visuose mūsų mylimuose asmenyse mes iš tikro 

mylime Dievą. Mūsų mylimieji yra tik Dievo meilės sim- 
boliai, tik ženklai, kurie nurodo į anapus, kurie liepia 
mums prie jų nesustoti ir nepasilikti. Mūsų būtis, ap- 
spręsta būti drauge, ieškosi kito, su kuriuo ji galėtų su- 
bendrinti savo buvimą. Tačiau joks žemiškasis asmuo nė- 
ra tikrai kitas. Joks žemiškasis asmuo nesusilieja su mu- 
„mis tiek, kad mes su juo drauge būtume. Mes galime su 
juo draugę dirbti, drauge melstis, drauge džiaugtis ir drau- 
ge kentėti. Tačiau nė su vienu asmeniu negalime drauge 
būti. Mes būname kiekvienas sau. Mes nešame savo buvi- 
mo naštą visiškai vieniši. Joks asmuo negali mums jos nu- 
imti. Būti drauge su kitu juk reiškia prisiimti ant savęs ne tik 
jo buvimo apraiškas, bet ir patį šį buvimą su visu jo li- 
kimu, Būli drauge reiškia ir mirti drauge, nes mirtis yra 
nuolatinė. Bet mirti drauge reiškia mirti ne savą, bet 
kito mirtį. O tai padaryti negali joks žmogus. Joks žmo- 
gus negali mirti svetimos mirties. Tačiau negalėdamas pri- 
siimti kito mirties, jis tuo pačiu negali prisiimti nė kito 
buvimo, nes mirtis kaip tik ir yra buvimo santalka aukš- 
čiausiame jo laipsnyje. Kad mes būname ir kaip mes bū- 
name, patiriame tik mirtyje. Mirties subendrinimo nega- 
limybė išskiria ir buvimo subendrinimą. 

Ir vis dėlto mes esame apspręsti būti drauge. Mes 
trokštame subendrinti savo buvimą, išeiti iš savęs, ap- 
sistoti kitame ir jame vykdyti patys save. Jau sakėme ir 
čia dar sykį kartojame, kad būties subendrinimas yra kū- 
ziniškojo buvimo pagrindas ir sykiu jo pilnybė. Tikrai ir 
galutinai būti galime tiktai drauge su kitu. Tačiau kas 
gali paimti šį mūsų buvimą ir padaryti jį savu? Kas gali 
būti drauge su mumis? Kas gali mirti mūsų mirtį? Žmo- 
gus? Anaiptol] Dievas? Taip! Tačiau ne Dievas kaip Kū- 
Iėjas ir kaip daiktų galutinė priežastis, bet Dievas kaip 
Atpirkėjas. Mūsų mirtį mirti ir todėl mūsų buvimą būti ga- 
li tiktai Įsikūnijęs Dievas. Ir tai nėra tik teorinė galimy- 
bė. Tai istorinė tiesa. i 

Amžinasis Logas prisiėmė žmogiškąją prigimtį — ne 
asmeninę mano ar tavo, bet žmogiškąją, — vadinasi, pri- 
siėmė patį žmogiškąjį buvimą ligi pat jo galo. Jis jį iš- 
kentė ir mirė, mirdamas ne savą asmeninę mirtį, bet 
mūsų mirtį, nes jis nešė ir mūsų buvimą. Todėl Kristuje 
kaip tik ir įvyko galutinis mūsų būties subendrinimas. 
Kristus tapo anuo mūsų ieškomuoju Kitu, kuriam mes 
galėjome uždėti savo buvimo ir savos mirties naštą. Kris- 
tuje įvyko mūsų apsprendimas būti drauge. Nuosekliai 

tad Kristus yra toji Būtis, į kurią eina mūsų meilė. Pa- 
čios mūsų prigimties vedami į anapus savęs, iš tikro 
mes esame vedami į Kristų. Tai Kristaus ieško kiekviena 
mūsų meilė. Tai Kristaus ilgisi vieniša ir buvime pavar- 
gusi mūsų širdis. Tai Kristuje mirti norime kiekvienas. 
Todėl Kristus yra tasai, aplinkui kurį telkiasi anoji mūsų 
jėga būties linkui, kurią vadiname meile ir kuri sudaro 
vieną iš pagrindinių mūsų buvimo jėgų. Įsakymas mylėti 
Dievą „visa savo širdimi, visa savo siela ir visa savo min- 
timi“ giliausia savo esme yra įsakymas mylėti Įsikūnijusį 
Dievą, Jėzų Kristų, kuris paėmė mūsų buvimą ir mūsų 
mirtį ir todėl tapo mūsų būties tikslu ir galutine jos pras- 
me. Dievas kaip Kūrėjas, kaip visų daiktų pagrindas ir 
priežastis yra anapus mūsų. Jo „niekas niekados nematė“ 
(1 Jn 4, 12). Tačiau Jis, būdamas iš esmės meilė, vadinasi, 
taip pat Jėga į kitą, siuntė savo Sūnų į mūsų buvimą ir 
į mūsų mirtį. „Tuo Dievo meilė ir apsireiškė mumyse, kad 
Dievas siuntė savo viengimį Sūnų į pasaulį, kad mes bū- 
tume per Jį gyvi" (1 Jn 4, 9). Kristus yra įsikūnijimas 
Dievo meilės žmogui. Jis yra atsakymas į mūsų būties 
šauksmą. Mes šaukiamės kito, kad būtume su juo drauge, 
ir Kristus atsiliepia, subendrindamas mūsų žmogiškąją 
prigimtį su dieviškąja. Todėl būti drauge giliausia ir ga- 
lutine prasme yra būti su Kristumi ir Kristuje; dievažmo- 
giškasis buvimas yra tikrasis buvimas drauge. 

Jeigu tad meilė yra jėga į būtį, jeigu ji yra išėjimas 
iš savęs ir apsistojimas kitame, tai savaime ji niekur ki- 
tur negali galutinai apsistoti ir nurimti, kaip tik šitame 
giliausiame buvimo ir mirties subendrinime, kaip tik ši- 
tame dievažmogiškajame buvime, kurio nešėjas ir reiš- 
kėjas yra Jėzus Kristus. Mylėti Dievą reiškia mylėti Kris- 
tų, nes niekas. neateina pas Tėvą, kaip tik per Jį (plg. 
Jn 14, 6). Kas nemyli Kristaus, tas nemyli nė Dievo. O 
kas Dievo nemyli, tas jo nė nepažįsta (plg. 1 Jn 4, 8). 
Kristaus meilė yra Dievo pažinimo pagrindas ir sykiu 
pagrindas mūsų santykiui su Dievu, arba religijai. Kris- 
tus yra tasai didysis kertinis akmuo, ant kurio rymo visa 
žmogiškoji mūsų būtis, apspręsta išeiti iš savęs ir būti 
kitame. Kristaus meilė yra tikrovinis šio apsprendimo 
įvykdymas, įvykdant tuo būdu ir mus pačius. Savoje bū- 
tyje mes būname gyvi tik tada, kai būname Kristuje. 

Šių minčių šviesoje suprasime, kodėl antikristas sa- 
voje karalystėje stengiasi apvaldyti ne tik viršinius gy- 
venimo pavidalus, bet pirmoje eilėje jis mėgina pajungti 

sau žmogaus vidų, pavergti pačią jo būtį ir pakeisti jos 
veržimosi linkmę. Žinodamas, kad žmogus visa savo gel- 
me ieškosi kito, kurį galėtų mylėti, vadinasi, su kuriuo 
galėtų subendrinti savo buvimą ir savo mirtį; taip pat 
jausdamas, kad šis Kitas iš tikro yra Kristus, antikristas 
stengiasi ir čia, kaip visur kitur, išstumti Kristų ir pats 
Jo vietoje įeiti. Jis stengiasi pakeisti žmogaus meilės 
objektą. Jis mėgina padaryti, kad žmogus, užuot mylėjęs 
Kristų, pradėtų mylėti antikristą. Antikristui nepakanka, 
kad žmonės jį priima, jam nusilenkia, jo klauso, jo įsa- 
kymus vykdo. Viršinis viešpatavimas yra dar tik laimė- 
jimo pusė. Antikristas siekia visiškos pergalės ir todėl 
nori viešpatauti ne tik viršiniame gyvenime, bet ir žmo- 
gaus širdyje. Jis nori, kad žmogaus būties jėga kryptų 
į jį, kad savo buvimą žmogus subendrintų su juo, kad 
jis pats taptų žmogiškojo likimo sprendėju ir apsprendėju. 
Antikristas nori žmogaus meilės. Todėl savo karalystėje 
jis duoda naują įsakymą, aukštesnį už visus kitus: my- 
lėti ji patį; ne tik gerbti ir klausyti, bet ir mylėti, ne 
tik vykdyti jo norus iš pagarbos ar iš baimės, bet ir iš 
gilaus širdies jausmo. 
Simbolinės išraiškos šis „naujas įsakymas“ įgyja So- 
lovjovo pasakojime konfesijų susirinkimo metu. Impe- 
ratorius, sutiktas „vieningos žmonijos maršu”, atsistojo 
soste, ištiesė didingai savo ranką ir prabilo skambiu, ma- 
loniu balsu: „Visų konfesijų krikščionys! Visų konfesijų 
krikščionys! Mano mylimieji valdiniai ir broliai! Nuo pat 
pradžios savo valdymo, kurį Aukščiausias palaimino to- 
kiais nuostabiais ir garbingais darbais, nė vieną sykį aš 
neturėjau progos būti jumis nepatenkintas. Jūs visados 
vykdėte savo pareigas pagal savo tikėjimą ir sąžinę. 
Bet to man per maža. Mano nuoširdi meilė jums, bran- 
gieji broliai, reikalauja būti atsakoma. Aš noriu, kad 
jūs pripažintumėte mane tikru jūsų vadu ne iš pareigos, « 
bet iš nuoširdžios meilės jausmo. Sujungęs žmoniją į po- 
litinį vienetą, išsprendęs socialinį klausimą, sukvietęs kon- 
fesijas religiniam skilimui baigti, antikristas jautėsi laikąs 
viršinį gyvenimą jau savo rankose. Pasaulis jau buvo jam 
palenktas, Tačiau kas gi bus visa ši pergalė, jeigu žmo- 
gaus širdis priklausys ne jam? Kokios prasmės turės visi 
antikristiniai gyvenimo pavidalai, jeigu žmogaus dvasia 
ir toliau pasiliks pilna Kristaus meilės? Dievui pasilikusi 
ištikima, siela vieną dieną atsibus ir suardys visus šiuos 
pavidalus. Todėl antikristas ir mėgina žengti dar vieną 

žingsnį priekin, žingsnį į pačią žmogaus širdį. Jis parei- 
kalauja sau žmogaus meilės, jo nuoširdaus jausmo, pačios 
jo širdies, kurią pasiėmęs ir apvaldęs jis galės ramiai 
švęsti savo visiškos bei galutinės pergalės šventę. Tuo- 
met jo karalystei pavojaus nebebus nei iš viršaus, nei iš 
vidaus. Viršinį jos saugumą laiduos jo kariuomenė „iš 
visų giminių, žmonių kuopų, kalbų ir tautų" (Apr 13 7); 
vidinę ramybę saugos nuoširdi žmonių meilė. Jėga ir mei- 
le pagrįsta karalystė gyvens amžinai. Kristus bus galu- 
tinai pergalėtas ir ištremtas iš istorijos į neprieinamas 
dangiškojo savo Tėvo sritis. Todėl imperatorius ir ry- 
žosi šiam paskutiniam žingsniui. Jis ryžosi pareikalauti 
iš savo valdinių meilės, kad tuo būdu jo pergalė būtų 
pilna. 

Tačiau kokiu būdu jis norėjo šios meilės pasiekti? 
Kristus virto žmogaus meilės objektu tuo, kad prisiėmė 
jo buvimą ir jo mirtį, kad subendrino dieviškąją būtį su 
žmogiškąja būtimi. Bet kuo žmogaus širdį laimės anti- 
kristas? Kas bus tasai daiktas ar veiksmas, kuris pasuks 
žmogaus būties jėgą antikristo linkme? Baigęs aną lem- 
tingą, meilės reikalaujantį sakinį, imperatorius kalbėjo 
toliau: „Krikščionys, kuo galėčiau padaryti jus laimin- 
gus? Ką galėčiau jums duoti ne kaip savo valdiniams, 
bet kaip savo to paties tikėjimo broliams? Krikščionys, 
pasakykite man, kas jums yra krikščionybėje brangiau- 
sia, kad galėčiau šia linkme kreipti savo pastangas“. Ne- 
sulaukęs atsakymo, jis pradėjo pats šį brangiausią krikš- 
čionybės pradą nurodinėti skyrium kiekvienai konfesijai. 
Jau sakėme, kad katalikams jis siūlė popiežiaus autori- 
teto atstatymą, ortodoksams archeologijos muziejų, pro- 
testantams Šventraščio institutą. Šiomis dovanomis jis 
tikėjosi patrauksiąs krikščionių širdis į save. Ir iš tikro 
dauguma visų konfesijų atstovų nuėjo ir susėdo impe- 
ratoriaus pasostėje, pareikšdami jam tuo būdu reika- 
laujamą nuoširdų meilės jausmą, nes nuėjimas į paukšti- 
nimą kaip tik ir buvo šios meilės ženklas. 

Tačiau maži visų trijų konfesijų būreliai imperatoriui 
meilės nepareiškė. Jie nusilenkė jam iš viršaus, jo pa- 
klausydami ir. atvykdami į susirinkimą, bet savo širdies 
jie jam neatidavė., Kaip su jais pasielgė pasaulio valdo- 
vas? Jis užmušdino du jų vadus, o visus kitus ištrėmė 
į dykumas. Taip būtų jis pasielgęs ir su visais kitais, ku- 
rie būtų jam pasipriešinę. Jis pats tai aiškiai pasakė, 
kai Apolonijus žaibu nutrenkė popiežių Petrą: „Taip žus 

iš mano tėvo rankos visi mano priešai“. Vadinasi, pa- 
siūla ir grėsmė yra tos pagrindinės priemonės, kuriomis 
antikristas mėgina laimėti žmogaus širdį. Solovjovo im- 
peratoriaus pasiūla lietė daugiau ar mažiau religinius da- 
lykus. Tačiau istorijos eigoje šis pasiūlos pavidalas kinta 
pagal vietos ir laiko reikalavimus, pagal tautų papro- 
čius, pagal atskirų žmonių nuotaikas. Įvairių įvairiausi 
daiktai tarnauja šių pasiūlų objektais: pinigai ir aukštos 
vietos, garbė ir malonumai, moterys ir valdžia. Tačiau 
visų jų esmė yra ta pati: papirkti žmogaus širdį daiktu, 
stovinčių šalia josios. Kristus laimi žmogaus širdį tuo, 
kad Jis aukoja jai pats save. Antikristas mėgina ją lai- 
mėti tuo, kad jis jai aukoja daiktą. Atidavęs savo meilę 
Kristui, žmogus subendrina savo būtį su dievažmogiškąja 
Asmenybe. Pardavęs ją antikristui, žmogus pradeda būti 
drauge su daiktu. Žmogaus vienatvei pergalėti Kristus 
ateina pats: Jis pats tampa žmogaus Išgelbėtoju. Tuo 
tarpu antikristas vietoje savęs pasiunčia daiktą, pats už 
jo pasislėpdamas. Antikristo karalystėje žmogaus išganyto- 
jas yra daiktas, ne asmuo. Antikristas žmogui nesiaukoja. 
Jis neprisiima nei jo buvimo, nei jo mirties. Jis už jį ne- 
kenčia ir nesimeldžia. Apie buvimo subendrinimą čia ne- 
gali būti nė kalbos. Todėl negali būti nė kalbos apie sa- 
vaimingą žmogaus būties atsiskleidimą, apie savaimingą 
meilės ištryškimą antikristui. Antikristas žmogaus meilės 
laimėti negali. Jis gali ją tik suvilioti savo dovanomis. 
Jis gali ją tiktai pirkti. Antikristo meilė yra visados pirk- 
tinė: tai prostitucinė meilė giliausia šio žodžio prasme. 
Antikristas yra paleistuvis ne tik savo kilme, bet ir savo 
santykiu su žmogiškąja širdimi. 

Ir vis dėlto šios pasiūlos ne vieną suvilioja. Ne vienas 
parduoda savo meilę už daiktą ir sėdasi antikristo sosto 
šešėlin. Istorija yra pilna tokios parduotos meilės ap- 
Iaiškų. Istorija yra pilna neištikimybės Kristui, pilna pa- 
leistuvingų žygių, nes žmogaus sielos atitrūkimas nuo 
Dievo jau Senajame Testamente buvo vadinamas sveti- 
moteryste. Naujasis Testamentas taip pat kalba apie di- 
diji Babiloną, kuris „paleistuvystės vynu girdė visas tau- 
tas“ (Apr 14, 8), ir apie didžiąją paleistuvę, „su kuria 
paleistuvavimo vynu apsigėrė... gyvenusieji žemėje" 
(Apr 17, 2). Tai žmonijos simboliai; žmonijos, kuri par- 
duoda antikristui savo meilę ir tuo pačiu paleistuvauja, 
Didžioji Apreiškimo paleistuvė, „apviikta purpuru ir škar- 
latu ir papuošta auksu, brangiais akmenimis ir perlais“ 

(17, 4), ir sėdinti ant „skaisčiai raudono žvėries“ (17, 3), 
yra ne kas kita kaip antikristo dovanomis išpuošta žmo- 
nija. Nesvarbu, kaip šios dovanos vadinsis: sotumas, pra- 
banga, technika, laisvė nuo baimės ar „kaip kitaip. Visos 
jos yra daiktinės, visos jos stovi šalia žmogaus; visos jos 
yra užmokestis už neištikimybę Kristui. Todėl visos jos 
yra paleistuvingos savo esmėje. 

Istorijos tragedija kaip tik ir glūdi šioje žmonijos iš- 
duotoje pirmykštėje meilėje. Apreiškimo žmogaus Sūnus 
liepia rašyti Efeso bažnyčios angelui: „Aš žinau tavo dar- 
bus, tavo vargą ir tavo kantrybę, ir kad tu negali pa- 
kęsti piktųjų... Tu turi kantrybės, kentėjai dėl mano 
vardo ir nepailsai. Bet aš turiu prieš tave, kad tu pali- 
kai savo pirmąją meilę. Taigi atsimink, iš kur iškritai, 
daryk atgailą ir daryk pirmuosius darbus. Jei ne, aš atei- 
siu ir pajudinsiu tavo žibintuvą iš jo vietos, jei nedarysi 
„atgailos“ (Apr 2, 2—5). Ankstesnė žmonijos ištikimybė 
Kristui, Jo Vardo pagarba istorijos paminkluose, Evan- 
gelijos plėtimas po visą erdvę nieko nepadės, jeigu pir- 
mykštė meilė bus išduota, jeigu ji bus parduota antikris- 
tui už jo pasiūlas. Jeigu žmonija šio paleistuvingo savo 
žygio neapgailės ir neatgailės, jos žibintuvas bus išju- 
dintas, ir anas didysis Babilonas kaip sunkus girnų akmuo 
bus nusviestas. Šiurpiu vaizdu prabyla Apreiškimas, ap- 
rašydamas šio paleistuvingo miesto žlugimą: „Arpininkų, 
giesmininkų ir vamzdininkų balso ir trimito nebebus ta- 
vyje daugiau girdėta; joks dailininkas, koks būtų jo me- 
nas, nebebus daugiau tavyje rastas; girnų ūžimo daugiau 
tavyje nebegirdės; žiburio šviesos nebebus daugiau ta- 
vyje; jaunikio ir sužadėtinės balso nebebus tavyje girdi- 
ma, nes tavo pirkliai buvo žemės kunigaikščiai, nes tavo 
žavėjimais buvo suvedžiotos visos tautos. Jame buvo rasta 
kraujo pranašų ir šventųjų, ir visų, kurie nužudyti žemėje" 
(Apr 18, 22—24). 

Šiuo pastaruoju Apreiškimo sakiniu paliečiame jau 
antrąją antikristo priemonę laimėti žmogaus širdžiai, bū- 
tent grėsmę. Antikristas ne tik siūlo, bet ir graso. Jis 
žmogaus meilę ne tik perka, bet ir užmuša tuos, kurie 
šios savo meilės jam neparduoda. Jis yra ne tik paleistu- 
vis, bet ir žmogžudys. Jo karalystė yra pilna „kraujo 
pranašų ir šventųjų“, ir visų tų, kurie savo meilės jam 
nepardavė. Anas didysis Babilonas žūsta ne tik dėl to, kad 
apsigėrė parduotos paleisvingos meilės vynu, bet sykiu 
ir dėl to, kad užmušinėjo Kristui ištikimuosius. Pranašų 

ir šventųjų kraujas buvo taip pat jo žlugimo pagrindas. 
Negalėdamas pakęsti Kristaus, antikristas nepakenčia nė 
tų, kurie Kristų myli ir kurie antikristines pasiūlas bei do- 
vanas atstumia. Negalėdamas jų šiomis pasiūlomis prisivi- 
lioti ir pasodinti savo sosto pavėsyje, jis juos užmuša. Jis su- 
naikina juos, kad nebūtų pavojingi jo karalystei. Tai nuo- 
seklus šios karalystės išsivystymas. Atremta į antikristinę 
savimeilę, sukurta prievarta, pavergusi žmogaus asmeny- 
bę minios gyvenimui, ši karalystė pakenčia tik tuos, ku- 
rie savo meilę parduoda ir įsijungia į paleistuvingą jos 
gyvenimą. Ištikimieji pirmykštei savo meilei turi išnykti. 
Jie turi atsidurti už antikristinės karalystės įstatymų, jie 
turi būti užmušti kaip pikčiausi piktadariai. Antikristas 
ištikimai eina. šiuo keliu, todėl grėsmė ir žudymas yra 
kasdieninės priemonės jam viešpatauti. 
Vis dėlto antikristinės grėsmės prasmė čia dar ne- 
sibaigia. Antikristas užmuša Kristaus ištikimuosius, bet 
jų širdies jis vis tiek nelaimi. Jis parodo viršinę sa- 
vo pergalę bet vidinės pergalės pasiekti šių žmo- 
nių dvasioje jam nelemta. Grėsmė čia pasidaro ne- 
vaisinga. Čia įvyksta tai, ką Kristus yra pasakęs: 
„Nebijokite tų, kurie užmuša kūną, o sielos užmuš- 
ti negali“ (Mt 10, 28). Bet tai tik viena grėsmės pu- 
sė. Tai antikristo susidūrimas su drąsiaisiais. Tačiau isto- 
rijoje esama ir bailių. Nuostabu, kad Apreiškimas šiuos 
žmones pirmoje eilėje siunčia į tvenkinį, degantį „ugni- 
mi ir siera“: „Bailiams... dalis bus tvenkinyje“ (Apr 21; 
8). Argi bailumas yra nuodėmė? Argi kaltas yra žmo- 
gus, jeigu jo prigimtis nedrąsi? Mes suprantame, kad į 
šį tvenkinį yra siunčiami žmogžudžiai, paleistuviai, stabų 
garbintojai, melagiai, bet sunkiai galime suvokti, kodėl 
tarp jų atsiduria ir bailiai. Tačiau antikristo grėsmė nu- 
šviečia mums šį Apreiškimo neatlaidumą. Antikristas nau- 
doja grėsmę ne tik užmušti, bet ir priversti jį mylėti. 
Jo rankose grėsmė pažadina meilę. Skaitydami Solovjovo 
pasakojime žodžius „pereant, pereant", kuriuos šaukė 
„Arebantieji bažnyčių kunigaikščiai“ akivaizdoje popie- 
žiaus Petro ir vyskupo Jono lavonų, mes jaučiame, kad 
ana trijų konfesijų dauguma, susėdusi antikristo sosto 
pavėsyje, buvo ne tik savo meilę pardavusi už minėtas 
dovanas, bet ir save privertusi antikristą mylėti. Šie žmo- 
nės buvo ne tik savo meilės pirkliai, bet ir bailiai. An- 
tikristas juos gerai pažino. Jis žinojo, kad po kurio laiko 
jo dovanos jiems nusibos, ir jie mėgins atsiimti kitados 

parduotą savo širdį. Todėl kad taip neatsitiktų, kad jų 
meilė antikristui pasiliktų „ištikima“ ligi galo, jis šalia 
savo pasiūlų pastatė dar ir grėsmę. Grėsmė turėjo už- 
grūdinti žmones jų meilėje. Ji turėjo priversti juos ne- 
galvoti, kad jie kada nors galėsią sulaužyti šį paleistuvingą 
santykį. Antikristinė grėsmė yra priemonė parduotai mei- 
lei įamžinti. 

Ir čia mes staiga suvokiame esmę bailumo, apie kurį 
mums kalba Apreiškimas. Tai nėra psichologinis bailu- 
mas, kilęs dėl nervų neaisparumo. Apreiškimo bailumas 
yra dvasinė žmogaus nedrąsa sulaužyti savo neištikimybę 
Dievui. Pardavęs savo širdį Dievo priešui už kokį nors 
daiktą, toks Žmogus vėliau grasomas neranda savyje jė- 
gos paneigti šią gėdingą prekybą ir atstatyti kadaise pa- 
neigtą vidinę savo laisvę. Todėl bailys yra ne tas, kurio 
nervai neišlaiko, bet tas, kuris, sykį Dievą paneigęs, pas- 
kui nedrįsta prisiimti grėsmės kaip aigailos už savo pa- 
liktą pirmykštę meilę. Ir kaip tik į šitokius žmones kryps- 
ta visu savo svoriu antikristinė grėsmė, Antikristas graso 
ne tiek Kristaus ištikimiesiems, kuriems ši grėsmė esmėje 
vis tiek yra nesėkminga, kiek šiems bailiams, sykį jau 
pardavusiems savo ištikimybę, kad jie nepamėgintų kar- 
tais atsitiesti ir savo naująjį valdovą palikti. Šia prasme 
antikristinė grėsmė darosi istorijoje labai naši. Vienos tik 
dovanos neįstengtų minių sulaikyti antikristo karalystėje. 
Miniai viskas nusibosta. Tačiau kai prie dovanų dar pri- 
sijungia grėsmė, kai minia pajunta baimę, tuomet ji pasi- 
daro ištikima ligi galo. Niekas nėra toks bailus kaip minia. 
Antikristas gerai pažįsta šį minios bruožą, ir todėl baimę 
jis nuolatos vartoja. Grėsmė virsta pagrindine priemone 
miniai valdyti; valdyti ne tik jos veiksmuose, bet ir jos 
jausmuose. Antikristo meilė, kurią jis įšvilioja įš žmogaus 
savo pasiūlomis, virsta galų gale prievartinė meile. Jį 
mylintieji pasidaro bailių minia, drebanti savyje ir siun- 
čianti pražūtį kitiems, kad tik pati išliktų — savo neiš- 
tikimybėje, savo nuasmenintame ir parduotame gyvenime. 
Čia vėl įvyksta tai, ką Kristus yra pasakęs: „Verčiau bi- 
jokite to, kuris gali ir sielą, ir kūną nugramzdinti į pra- 
garą“ (Mt 10, 28). 

Šitoje vietoje išeina aikštėn turbūt pats giliausias gro- 
bikiškas antikristo bruožas. Antikristas užgrobia Kristaus 
vietą ne tik regimuose gyvenimo pavidaluose, bet net ir 
žmogaus širdyje; užgrobia tuo pačiu būdu ir tomis pa- 
čiomis priemonėmis, būtent: jėga bei prievarta. Būdamas 

atgimdytas per jėgą, jis vartoja ją visur ir visados. Net 
meilę, giliausią ir švenčiausią žmogaus jausmą, jis iš- 
prievartauja: pradžioje jį pirkdamas, paskui priversda- 
mas. Savo karalystę jis grindžia šia išprievartauta meile 
ir tuo būdu paverčia ją Mistinio Kristaus Kūno išjuoka. 
Kiek Kristaus Bažnyčia yra pastatyta ant laisvos ir nuo- 
širdžios meilės, tiek antikristas stato savo bendruomenę 
ant šios pirktinės, prievartinės ir todėl melagingos meilės. 
Jis reikalauja meilės, kaip ir Kristus. Jis vadina savo 
tarnus nebe valdiniais, bet broliais, kaip ir Kristus Pasku- 
tinės Vakarienės metu (plg. Jn 15, 15). Jis tampa savo ben- 
druomenės galva ir centru, kaip ir Kristus. Tačiau jeigu 
Kristus gaivina savo Bažnyčią savo meile ir malone, tai 
antikristas laiko savo bendruomenę sukaustytą grėsme 
ir baime. Tuo jis nori išjuokti žmogaus meilę Kristui, jo 
ištikimybę Dievažmogiui, jo laisvę meilėje. Šv. Augustino 
posakis „ama et fac quod vis", kuris yra Šventųjų Ben- 
druomenės pagrindinis dėsnis, virsta antikristo karalystė- 
je savo-priešginybe. Žmogus čia myli ir dreba, myli ir ne- 
drįsta. Antikristo karalystėje meilė virsta pačia didžiausia 
ir sunkiausia vergija. Mylėti iš prievartos yra didžiausias 
žmogaus būties išniekinimas ir sulaužymas. Ir tik šitokie 
sulaužyti žmonės yra tinkami prievartinei meilei. Reikia 
pirma žmogų sulaužyti, nužmoginti, sunaikinti jo asme- 
nybę, kad jis galėtų išskelti savo širdyje tokios prievar- 
tinės meilės kibirkštį. 

Vaizdą tokios prievartinės meilės, įsižiebusios sulau- 
žyto žmogaus širdyje, mums yra nupiešęs anglų rašyto- 
jas George Orwell fantastiniame savo romane „1984“. Tai 
netolimos ateities vizija; ateities, kada pasaulyje įsigali 
visiškas valstybinis totalizmas. Vyriausias šio veikalo vei- 
kėjas Winston Smith, suimtas „minčių policijos" ir užda- 
rytas „Meilės ministerijos“ požemiuose, per keletą mė- 
nesių buvo ne tik sulaužytas, bet sykiu ir perkurtas, kad 
tiktų totalistiniam gyvenimui. O'Brien, jo perkūrėjas 
budelis, sykį kankinimo metu klausia Winstoną: „Kaip 
manote, kodėl mes gabename į čia žmones?" — „Kad pri- 
verstumėte juos prisipažinti!“ — „Ne! Tai dar ne tikra- 
` sis pagrindas! Pamėginkite dar sykį".—,,„Kad juos nubaus- 
tumėte!“ — „Ne! — sušuko O'Brien.— Ne! Ne tik kad 
priverstume prisipažinti, ne tik kad nubaustume! Ar ži- 
note, kodėl mes čia jus atgabenome? Kad padarytume jus 
dvasiškai sveiką! Atsiminkite, Winstonai, kad joks žmo- 
gus, sykį patekęs į šią vietą, neišeina iš mūsų rankų ne- 

pagydytas. Mums neįdomūs yra jūsų padaryti kvaili ñu- 
sikaltimai. Partija nesirūpina viršiniais veiksmais: mums 
yra svarbios mintys. Mes savo priešus ne tik sunaikina- 
me; mes padarome iš jų kitus žmones“. Ir toliau: „Joks 
žmogus, kurį čion atsigabenome, neišlaiko. Kiekvienas 
yra išvalomas. Net tie trys paprasčiausi išdavikai — Jo- 
nes, Aaronson ir Rutherford, — kurių nekaltumu jūs tikė- 
jote, buvo galop išmokyti. Aš pats dalyvavau juos tar- 
dant, Aš pats mačiau, kaip jie iš lėto nyko, raitėsi, šliau- 
žiojo, verkė — ir tai ne tiek iš skausmo ar iš baimės, bet 
iš gailesčio. Kai mes su jais baigėme, jie buvo tik tuščios 
žmogaus tūtelės. Juose nebeliko nieko daugiau, tik gai- 
lestis dėl to, ką jie buvo padarę, ir meilė Didžiajam 
Broliui. Net graudu buvo žiūrėti, kaip labai jie jį mylėjo. 
Jie prašėsi kuo greičiausiai nušaunami, kad galėtų mirti, 
kol jų mintys dar tebebuvo grynos“, 

Tokį perdirbimo kelią turėjo pereiti ir Winstonas. „Ne- 
įsivaizduokite,— kalbėjo jam kitą kartą O'Brien, — kad jūs 
išsigelbėsite, net jeigu jūs mums ir visiškai nusilenktu- 
mėte. Nė vienas, sykį nuklydęs nuo tikrojo kelio, nėra 
pasigailimas. Jeigu mes ir nutarsime palikti jus ligi pri- 
gimto jūsų gyvenimo galo, jūs vis tiek iš mūsų neištrūk- 
site, Tai, kas čia jums atsitiks, pasiliks amžinai. Žinokite 
tai iš anksto. Mes jus sutraiškysime ligi tokio taško, iš ku- 
rio nebėra kelio atgal. Jūs čia patirsite tokių dalykų, nuo 
kurių jūs niekados nebeišsilaisvinsite, net jeigu gyventu- 
mėte ir tūkstantį metų. Jūs niekados nebūsite tikę pa- 
prastiems žmogiškiems jausmams. Jūs niekados nebūsite 
tikę meilei, draugystei, gyvenimo džiaugsmui, juokui, 
smalsumui, drąsai ar nuoširdumui. Jūs būsite padarytas 
tuščias. Mes jus visiškai išspausime ir tuomet pripildy- 
sime savų minčių gėrybėmis“. Ir iš tikro O'Brien išspau- 
džia Winstoną. Kankinimų, pažeminimų, įrodinėjimų ir 
įkalbinėjimų pagalba jis padaro jį nebe žmogų. Winstonas 
pamažu pradeda mąstyti taip, kaip nori partija, kuriai 
jis anksčiau kaip tik ir buvo nusidėjęs savo minties sa- 
varankiškumu. Belieka tik įdiegti jam Didžiojo Brolio 
meilę, kaip ir aniems trims O'Brien minimiems išdavi- 
kams. 

.  Vesdamasis Winstoną sykį į savo tardymų kambarį, 
O'Brien sako: „Jūs taisotės. Protiniu atžvilgiu tegalima 
jums prikišti tik labai nedaug. Bet jausmuose jūs nepa- 
darėte dar jokios pažangos: Pasakykite man, Winstonai— 
tik nemeluokite, nes melą aš visados suseku,— kokių jūs 

turite jausmų Didžiajam Broliui?“ — „Aš jo nekenčiu!" — 
„Jūs jo nekenčiate! Tad yra atėjęs laikas žengti paskutinį 
žingsnį. Jūs turite išmokti Didįjį Brolį mylėti. Nepakanka 
jo tik klausyti, Jūs turite jį mylėti“. Naujų kankinimų 
priemonėmis Winstonas yra priverčiamas išduoti savo my- 
limąja, kurią ligi tol jis buvo nuslėpęs; išduoti savaran- 
kiškai, neklausiamas ir nereikalaujamas; išduoti tam, kad 
josios kūnu jis galėtų prisidengti nuo jam grasančių iš- 
badėjusių žiurkių. Ir čia Winstonas galutinai palūžta. Jo 
mylimoji jam buvo pasilikusi paskutinė žmogiškoji atra- 
ma. Ją paslėpęs savo širdyje, jis jautėsi esąs vis dar žmo- 
gus. Ją išduodamas, jis išdavė paskutinę savo žmogišku- 
mo kertelę. Jam nebeliko nieko sava. Partijos mintys ir 
jausmai įvarvėjo į jo vidų ir jį persunkė. Tiesa, paleistas 
laisvėn, jis dar ilgai nejautė Didžiojo Brolio meilės ir 
stebėjosi, kad šis pastarasis jausmas vis dar neprasiveržia. 
Tačiau sykį, išgirdęs balsą iš televizoriaus, kad Didžiojo 
Brolio armija laimėjo paskutinį ir lemiantį mūšį su Eu- 
razija, ir žiūrėdamas į jo paveikslą, kuris „tiesė savo sau- 
gojančias rankas viršum viso pasaulio“, Winstonas pajuto 
kažkokį perversmą savo sieloje. Jis pradėjo mąstyti: „Ke- 
turiasdešimt metų reikėjo jam, kad suprastų, koks šypsnis 
slypi po tais tamsiais ūsais. O žiaurus, nereikalingas ne- 
susipratimas! O savimeilinis, savo paties užsidėlas atsi- 
skyrimas nuo tos mylinčios krūtinės! Dvi ašaros nuriedė- 
jo abiem Winstono nosies pusėm. Bet jam buvo gera. Jam 
buvo gera, nes kova buvo baigta. Jis nugalėjo pats save, 
Jis mylėjo Didįjį Brolį“. 

Tai antikristinės pergalės vaizdas. Tai vaizdas sulau- 
žyto žmogaus, kuris yra iščiulptas, išniekintas, sutryptas; 
kuris gyvena nebe savą asmeninį, bet antikristo miniai 
uždėtą ir jai įspaustą gyvenimą. Jis myli šį Kristaus prie- 
šą. Jis yra pergalėjęs pats save. Dar daugiau, O'Brien as- 
menyje jis dabar verčia kitus išskelti savyje tokios prie- 
vartinės meilės. Antikristo grėsmė randa savo šalininkų 
bei vykdytojų istorijoje ir todėl žygiuoja per pasaulį, 
didindama išsigimėlių skaičių ir plėsdama jų karalystę. 
Mes artinamės į sulaužytų žmogysčių gadynę. Orwello 
nupieštas ateities vaizdas yra be galo šiurpus, tačiau tei- 
singas. Antikristas yra visiškas totalistas. Jis yra užgro- 
bikas pačia savo esme. Jis neša prievartą į tamsiausius 
žmogiškosios sielos kampelius. O juose laimėjęs, jis siun- 
čia šios prievartos nešėjus į pasaulį, verčia jų rankomis 

ir jų išmintimi kitus, kad tuo būdu sėtų baimę, kančias, 
ašaras ir palaikytų žmones nuolatiniame atkritime nuo 
Kristaus. Prievartinė meilė yra galutinis antikristo laimė- 
jimas žemiškoje tikrovėje. 


3. ANTIKRISTO EVANGELIJA 


Prievartinė meilė suburia žvėries bendruomenę aplink 
antikristą. Tačiau meilė yra vidaus dalykas. Tiesa, ji 
stipriai pririša žmogų prie mylimojo asmens; ji paverčia 
mylimąjį rūpesčių bei sielvartų centru. Bet pati savaime 
ji dar neduoda aiškaus pavidalo nei šiam prisirišimui, 
nei šiems rūpesčiams. Meilė yra dvasia, ir todėl ji ne- 
suima gyvenimo į ryškias viršines formas. Tuo tarpu be 
šių formų nėra įmanoma jokia žemiškoji karalystė. Žemės 
gyvenimas reikalauja dėsnių, įsakymų ir įstatymų, kad 
nepaklystų daugialypiame savo kelyje. Todėl kiekvienas 
šios tikrovės valdovas teikia žemės gyvenimui išraišką. 
Kiekvienas suima jį visų pirma į savo minties rėmus, iš- 
reiškia jį tam tikra idėjine sistema, o paskui stengiasi 
šią sistemą vykdyti kasdienoje. Kiekvienas turi savo 
evangeliją, tą naujieną, kurią jis žemei skelbia ir kurią 
žmonės turi įkūnyti. Taip yra buvę su visais gyvenimo 
keitėjais, taip yra ir su antikristu. 

Kurdamas savo karalystę žemėje, jis taip pat skelbia 
savo evangeliją ir vykdo ją savo bendruomenėje. 
Antikristo karalystė taip pat turi savo šventraštį. Solov- 
jovas pasakoja, kad jo nuostabusis genijus, gavęs velnio 
dvasią ir atgimdytas per jėgą, užsidaręs savo kambaryje 
„antgamtiniu greičiu ir lengvumu“ rašė veikalą, kurį 
pavadino „Atviras kelias į pasaulio taiką ir gerovę". Tai 
buvo jo gyvenimo knyga. Ankstesnieji jo veikalai, pa- 
rašyti žmogiškąja dvasia, buvo susilaukę iš dalies net 
aštrios kritikos. Vieno žmogaus pažiūra juk negali būti 
tokia visuotinė, kad viską apimtų ir visus patenkintų. To- 
dėl kritika yra savaime suprantamas, prigimtas ir žmo- 
giškajame gyvenime būtinas dalykas. Užtat kaip tik nuos- 
tabu, kad šis pastarasis antikristo veikalas kritikos ne- 
susilaukė. „Šiuo nauju savo kūriniu jis patraukė savo 
pusėn net ankstesnius savo kritikus bei priešus... Nie- 
kas negalėjo knygai nieko prikišti. Kiekvienam ji buvo 
vispusiškos tiesos apreiškimas"“, Kūrinys, kilęs iš velniš- 
kosios dvasios, visus patenkino. Kodėl? Kuo jis sužavėjo 

| 
| skaitančiuosius? Ką jame kiekvienas rado, kad joks prie- 
| kaištas negalėjo kilti? 
! Į tai Solovjovas atsako šitokiu antikristo evangelijos 
l apibūdinimu: „Iš šios knygos, parašytos po įvykio ant 
| bedugnės kranto, bylojo ligi tol dar negirdėta geniali jė- 
; ga. Tai buvo visa apimantis ir visus prieštaravimus de- 
|| rinantis kūrinys. Jame jungėsi kilni pagarba seniems pa- 
L || davimams bei simboliams su drąsiu visuomeninių bei po- 
; litinių reikalavimų griežtumu; neaprėžta laisvė mąstyti 
t: su giliu supratimu viso, kas yra mistiška; nelygstamas 
E individualizmas su karštu atsidėjimu bendrajai gerovei; 
aukštas pagrindinių principų idealizmas su praktinių spren- 
dimų ryškumu ir gyvenimiškumu. Visa tai čia buvo su- 
vesta ir sujungta taip genialiai ir meniškai, jog kiekvie- 
nam vienašališkam mąstytojui ar veikėjui buvo lengva 
žiūrėti į visumą pro savo dalinį asmeninį tašką, nieko 
neaukojant pačiai tiesai, nepakylant josios dėlei viršum 
savojo Aš, neatsisakant tikrovėje nuo savo vienašališ- 
kumo, netaisant savo pažiūrų ar savo veiklos klaidų, ne- 
papildant niekuo jų nepakankamumo“. Kitaip sakant, 
tai buvo tobuliausios vienybės knyga. Kiekvienas čia rado 
pats save, todėl bet kokia kritika buvo negalima. Vi- 
siems atrodė, kad šiame veikale iš tikro atsiskleidė pil- 
nutinė tiesa. „Praeitis čia buvo taip teisingai perteikta, 
dabartis taip blaiviai ir visapusiškai įvertinta ir geresnė 
ateitis taip vaizdingai ir apčiuopiamai susieta su dabar- 
tim, jog kiekvienas skaitytojas sakė: „Štai ko mums se- 
niai reikėjo! Štai ne utopinis idealas! Štai ne chimerinis 
planas!“". Todėl ši „nuostabi knyga buvo tuojau išversta 
į visų kultūringų ir į kai kurių nekultūringų tautų kalbas. 
"Tūkstančiai laikraščių visuose pasaulio kampuose ištisus 
metus buvo užplūsti leidyklų skelbimais ir susižavėjusio- 
mis kritikomis. Pigūs leidimai su autoriaus paveikslu bu- 
vo išplatinti milijonais egzempliorių. Visas kultūringasis 
pasaulis — anuo metu tai reiškė: visas žemės rutulys — 
aidėjo ano Nepalyginamojo, Didžiojo, Vienintelio garbe“. 
Viršinis šio veikalo panašumas į Kristaus Evangeliją 
yra neabejotinas. Evangelija taip pat nėra kritikuojama: 
ji yra arba tikima, arba netikima. Net ir Nietzsche, tasai 
didžiausias Evangelijos priešas, neparašė josios kritikos. 
į Jis tik galėjo pasakyti: „Gerai pameluota, liūtel — Gut 
Eu gelogen, Loewe!“. Julianas Apostata Ibseno dramoje „Ce- 
zaris ir Galilėjietis“ vaikščioja rašalu susitepęs, su pa- 
piruso ritinėliu po pažastimi ir vis žada parašyti tokią 

Evangelijos kritiką, kuri visą jo mokslą vienu ypu nu- 
šluosianti nuo žemės veido. Tačiau jam taip su papirusu 
bebėgiojant, Evangelija pasklido bei įsigalėjo visame ano 
meto kultūringame pasaulyje. Juliano kritika liko nepa- 
rašyta. Evangelija taip pat yra pergyvenama kaip pilnuti- 
nės tiesos atsiskleidimas. Joje kiekvienas randa atsakymą 
į savo gyvenimo klausimą. Joje niekas nėra paneigta, kas 
iš tikro yra vertinga. Evangelija taip pat yra pasklidusi 
po visą pasaulį ir išversta į visų kultūringų ir net kai ku- 
rių mažai kultūringų tautų kalbas. Nėra abejonės, kad 
Solovjovas sąmoningai padarė antikristo veikalą panašų 
į Kristaus Evangeliją, kad tuo būdu dar sykį parodytų an- 
tikristinės karalystės panašumą į Kristaus karalystę ir 
kariu paryškintų vidinę šios knygos priešginybę Evange- 
lijai. Viršinės panašybės čia, kaip ir visur kitur, yra tiktai 
kaukė pridengti tai esminei prarajai, kuri tįso tarp Kris- 
taus ir antikristo. 

Iš tikro, kas gi yra ši antikristo knyga? Kas yra tasai 
atviras kelias į pasaulio taiką bei gerovę? Ir kokiu būdu 
šis veikalas žada žmoniją juo vesti? Kristaus Evangelija 
taip pat yra atviras kelias į pasaulio taiką ir gerovę. 
Tačiau žmonija yra kviečiama juo eiti kitaip negu an- 
tikristo knygoje. Kas nori įeiti į Kristaus skelbiamą gy- 
venimą, turi laikytis įsakymų (plg. Mt 19, 17). Kas nori 
būti tobulas, turi parduoti visa, ką turi, išdalinti netur- 
tingiesiems ir atėjęs sekti Kristum (plg. Mt 19, 20). Kas 
nori laimėti savo sielą, turi ją prarasti dėl Kristaus (plg. 
Mt 1, 39). Jis turi mesti šalin tamsybės darbus ir apsi- 
vilkti šviesos šarvais, kuriais yra Jėzus Kristus (plg. 
Rom 13, 12—14). Jis turi nemylėti pasaulio nei to, kas 
yra pasaulyje, nes „kas myli pasaulį, jame nėra Tėvo 
meilės“ (1 Jn 2, 15). Priešingai, jis turi mylėti artimą kaip 
pats save (plg. Mi 22, 39), nes iš to pasaulis pažins, kad 
žmonės yra Kristaus šalininkai, jei jie turės vienas kito 
meilę (plg. Jn 13, 35). Jie turi mylėti net savo priešus ir 
melstis už persekiotojus ir šmeižikus (plg. Mt 5, 44). Ta- 
čiau gera darydami savo broliui, jie neturi atkreipti į 
save žmonių dėmesį (plg. Mi 6, 2—3). Savo maldų jie ne- 
turi rodyti kitiems (Mt 6, 6); savo pasninko jie neturi 
išreikšti niūrumu (plg. Mt 6, 16). Jie neturi rūpintis ry- 
tojum, ką valgys ir kuo apsidengs (plg. Mt 6, 19—34). Jie 
neturi kitų teisti ir smerkti (plg. M: 7, 1—5). Jie turi būti 
žiburiai ant kalno, kad jų šviesą žmonės matytų ir gar- 
bintų Tėvą, kurs yra danguje (plg. Mt 5, 10). Ką visais 

šiais reikalavimais Kristaus Evangelija nori pasakyti? Ne 
ką kita kaip tai, kad Kristaus Evangelijos kelias yra sa- 
vęs peržengimo kelias. Tik išsinėrus iš šios tikrovės pa- 
vidalų, tik apsivilkus Jėzumi Kristumi galima pasiekti tai- 
ką ir gerovę. Kristus stovi viršum mūsų kaip aukštesnioji 
tikrovė, į kurią turime žengti, norėdami eiti Evangelijos 
keliu. Evangelija nepalieka mūsų šioje žemėje. Priešin- 
gai, ji liepia mums išsižadėti visa, kas yra sena; ji liepia 
palikti visa, kas mus prie šios žemės riša, net jeigu tai 
būtų mūsų tėvas ar motina, mūsų sūnus ar duktė (plg. 
Mt 10, 37). Mūsų pakėlimas aukštyn, mūsų transcenden- 
cija yra pagrindinė Kristaus Evangelijos veiksena. Ir čia 
kaip tik glūdi esminis jos skirtingumas nuo antikristinės 
evangelijos. 

Solovjovas prasmingai pastebi, kad antikristo knyga 
nereikalavo iš savo skaitytojų jokios aukos tiesai; ji ne- 
reikalavo pakilti viršum savojo Aš arba ko nors atsisa- 
kyti, arba ką nors savyje paneigti, arba kuo nors save 
papildyti. Jeigu Kristaus Evangelijos akivaizdoje reikia su 
šv. Paulium tarti: „Štai visa pasidarė nauja” (2 Kor 5, 17), 
tai antikristo evangelija mus verčia sakyti: „Štai visa 
pasiliko sena“. Kiekvienas rado šioje antikristinėje evan- 
gelijoje pats save, tačiau ne tokį, koks jis turi būti, bet 
tokį, koks jis yra. Vienašališkas mąstytojas čia galėjo ir 
toliau tęsti savo užsisklendimą. Vienašališkas veikėjas 
čia galėjo ir toliau nesirūpinti savo vidumi. Antikristo 
evangelija tiko abiem, nes abu juos ji paliko senajame jų 
pavidale. Jokio savęs peržengimo, jokio pakilimo aukš- 
tyn, jokios transcendencijos ji neskelbė ir nereikalavo. 
Ji paliko žmogų šioje žemėje su visais senaisiais jo ipro- 
čiais, su visais jo trūkumais, su visomis jo klaidomis bei 
nuodėmėmis. Kristaus Evangelija yra perkeistosios tikro- 
vės vaizdas; tikrovės tokios, kokia ji spindi amžinajame 
Dievo pirmavaizdyje. Antikristo evangelija yra dabartinės 
tikrovės kopija; tikrovės tokios, kokia ji yra savo fak- 
tiškume. Kristaus Evangelija šią žemės būtį sunaikina, kad 
iš jos atgimdytų naują aukštesne prasme bei verte. 
Antikristo evangelija žemės būtį įdmžina. Ji nenaikina 
jokio jos pavidalo ir jokio jos vienašališkumo. Ji visa pa- 
lieka amžinai, kaip yra buvę lig šiol. Todėl ji nėra joks 
idealas, kuris stovėtų aukščiau už tikrovę ir kuris šią tik- 
rovę kviestų kilti peržengiant pačią save. Antikristo evan- 
gelija yra pati ši tikrovė, įgijusi minties pavidalą. So- 
lovjovo antikristas tik žodžiais išreiškė tai, ką jis rado že- 

mėje esant. Šiuo atžvilgiu jis taip pat pasirodė nesąs joks 
kūrėjas, bet tik pamėgdžiotojas, tik fotografas, tik pa- 
tvirtintojas mūsų faktiškumo. „Aš mėgstu jūsų žemiškąjį 
realizmą", — sako Ivanui Karamazovui jo kliedėjimo vel- 
nias. Ir šie žodžiai yra visos antikristinės evangelijos pag- 
rindas. Žemiškojo realizmo meilė yra antikristo karalys- 
tės dvasia, kuria kvėpuoja jo evangelija. 

Šios tad evangelijos tobuliausia vienybė, kuria taip 
labai žavisi žmonės, yra gili apgaulė. Žemės gyvenimas 
yra pakrikas ir pilnas prieštaravimų. Kiekvienas šio gy- 
venimo pradas nori eiti sava linkme ligi galo, nori visa 
apimti ir visa savimi persunkti. Tačiau čia pat jis susi- 
duria su kitu pradu, turinčiu tokių pat visuotinių norų. 
Iš šio susidūrimo kyla nepaliaujamų sankirtų, ir žemiš- 
kasis buvimas virsta amžina kova visų prieš visus. Vie- 
nybės ir sutaikinimo noras, suprantama, yra nuolatinė 
žmonijos svajonė. Atrodo, kad antikristo knygoje ši sva- 
jonė kaip tik ir buvo įvykdyta. Tačiau kokiu būdu? 
Pakrikusius pradus galima suderinti tik aukštesne už juos 
jungtimi. Jie kaip tik todėl ir yra pakrikę, kad neturi 
tokios . aukštesnės jungties, kad ją yra praradę ir 
nežino, kas galėtų jiems vėl ją grąžinti. Bet juk antikristo 
knygoje tokios aukštesnės jungties kaip tik nėra. Nors 
niekas negalėjo šiai knygai nieko prikišti, tačiau maldingi 
žmonės „kėlė klausimą, kodėl joje nėra nė sykio pami- 
nėtas Kristus". Kristus iš antikristo evangelijos yra išskir- 
tas. Jis nėra jai ana aukštesnė jungtis. Jame ji nederina 
visa, „ar kas yra žemėje, ar danguje" (Kol 1, 20). Ant- 
gamtinės tikrovės ši evangelija nepripažįsta ir jos ne- 
skelbia. Visu savo svoriu ji pasilieka šioje tikrovėje jos 
nekeisdama ir neišskaistindama. Tuo pačiu ji išsižada 
minėtos aukštesnės jungties, kuri vienintelė pajėgia pa- 
krikusius žemiškuosius pradus suvesti vienybėn ir juos 
tarp savęs suderinti. 

Visame gyvenimo išsivystyme veikia nepermaldauja- 
mas dėsnis, kad žemesnįjį laipsnį sujungia tik adukštesny- 
sis laipsnis. Gamtą sujungia kultūra, kultūrą sujungia re- 
ligija; medžiagą sujungia gyvybė, gyvybę sujungia dva- 
sia, dvasią sujungia Dievas. Tai metafizinis būties dės- 
nis, nes jau pačioje vienybės sąvokoje glūdi aukštesnis 
pradas, kuris atskiras dalis jungia į visumą. Visuma yra 
naujas ir aukštesnis dalykas, palyginti su josios dalimis, 
todėl naujo bei aukštesnio prado tegali būti įvykdoma bei 
nešama, Tačiau antikristinė evangelija, būdama savo esme 

pati ši tikrovė, tokio aukštesnio prado neturi ir negali tu- 
rėti. Prigimtajai tvarkai tokiu aukštesniu jungiamuoju 
pradu gali būti tiklai anigamtinė tvarka. Žmogiškąjį gy- 
venimą sujungti gali tiktai Dievažmogis, kuriame Dievas 
ir žmogus yra suderinti asmeninėje vienybėje. Tuo tarpu 
visa tai antikrislo karalystėje kaip tik yra paneigta. Todėl 
antikristo karalystėje vienybė yra ne vienybė tikra pras- 
me, bet tik vienybės kaukė, Tai ne sujungimas iš vidaus, 
bet tik sustatymas iš viršaus, Tai ne sintezė, bet tik sink- 
retizmas. Tai tik suvedimas po vienu žodiniu stogu visų 
prieštaravimų, gudriai užpildžius jų nesantaikų plyšius, 
bet neišvalius iš jų pačios prieštaravimo dvasios. 

Todėl suprantama, kodėl šioje evangelijoje kiekvie- 
nas randa save tokį, koks jis yra. Jeigu ji būtų tikra 
vienybė, ji būtinai reikalautų aukos anos aukštesnės jung- 
ties dėlei. Vienybė be aukos yra neįmanoma. Norint su- 
sijungti, reikia išsižadėti ło, kas skiria. Tačiau kadangi 
antikristo evangelija yra tik vienybės kaukė, tik sustaty- 
mas prieštaravimų šalia vienas kito, todėl ji jokios au- 
kos nereikalauja. Stovėti šalia kito galima ir tokiam, 
koks esi, Vartydamas tad šią sinkretinę knygą, kiekvie- 
nas randa save su visu savos tikrovės turiniu, su visu 
savo faktiškumu ir todėl negali nieko pasakyti. Jis pri- 
siima šią evangeliją be kritikos, nės jos krilika iš tikro 
reikštų savęs palies kritiką. Kristaus Evangelija yra ne- 
kritikuojama todėl, kad ji yra aukštesnės tikrovės vaiz- 
das, mūsajai kritikai neprieinamas, kadangi neturime ma- 
to, kuriuo galėtume šį vaizdą išmatuoti. Antikristo evan- 
gelija yra nekritikuojama todėl, kad ji yra pati ši tik- 
rovė, kad ji yra jos faktiškumas. Kritika juk visados yra 
palyginimas. Bet su kuo gi bus galima palyginti ši tikro- 
vė, jeigu ji yra vienintelė ir galutinė? 

Tačiau kaip tik šitame antikristo evangelijos faktiš- 
kume ir glūdi jos pasisekimo pagrindas. Antikristas sklei- 
džia savo mokslą po visą pasaulį. Jis taip pat eina į vi- 
sas tautas, jas mokydamas ir krikštydamas. Jis taip pat 
platina savo šventraštį milijonais egzempliorių. Bet jo 
pasisekimo pagrindas yra visai kitoks negu Kristaus. Kris- 
taus Evangelija, skelbdama žmonėms savęs pergalėjimą 
bei išsižadėjimą, atsiremia į žmogiškoje tikrovėje glū- 
dintį aukštesnės tikrovės ilgesį. Žmogus yra būtybė, kuri 
visados stengiasi save peržengti. Giliausioje savo esmė- 
je jis niekad nesusitaiko su sava tikrove, su faktiškąja 
savo būtimi, Jis ieško kažko aukštesnio už save, jis ieško 

kažko anapus savęs. Gali jis nežinoti, kas yra šitas jo il- 
gesio objektas. Gali jis suklysti šio ilgesio patenkinime. 
Tačiau pats ilgesys pasilieka amžinai ir veda žmogų už 
šios tikrovės. Kristus kaip tik pradeda savo žygį šiuo 
žmogaus ilgesiu. Jis jį sustiprina ir sykiu nurodo jam 
linkmę. Jis nurodo tikrąjį jo objektą ir jo turinį. 

. Sujungdamas žmogų su Dievu, Kristus kaip tik nuve- 
da mus į aną mūsų ieškomą aukštesnę tikrovę ir pa- 
tenkina giliausius mūsų siekimus. Todėl Kristus yra žmo- 
nijos pergyvenamas kaip Įvykdytojas, kaip Kelias, ku- 
riuo žmonija turi eiti; kaip Tiesa, kurios ji turi siekti; 
kaip Gyvenimas, kurį ji nori gyventi. Tarp Kristaus ir gi- 
liausios žmogiškosios esmės esama darnaus atitikimo, nes 
Kristus yra žmogaus pirmavaizdis. Jis yra atsakymas į 
didįjį žmogaus klausimą. Jis yra žmogiškosios problemos 
tikrovinis išsprendimas. Todėl aukštesnysis žmogus, anas 
šv. Pauliaus minimas vidinis žmogus (plg. Rom 7, 22) 
Kristaus Evangelijoje kaip tik. randa tai, ko jis buvo troš- 
kęs ir ieškojęs. Jis priima tad ją su džiaugsmu; jis telkia 
aplinkui ją visą savo būtį; ji virsta jam iš tikro linksma 
Naujiena, nes išgelbsti jį iš jo klydinėjimo ir iš jo ne- 
galios. Atsivoždamas Evangeliją, žmogus atsivožia patį 
save; ją skaitydamas, jis skaito giliausią savo būtį, kokia 
ji glūdi amžinuose Viešpaties planuose. Evangelijos nu- 
rodomas skirtumas tarp žmogiškojo vaizdo Dievuje ir 
žmogiškosios tikrovės žemėje tik dar labiau paskatina 
aukštesnįjį žmogų laikytis Kristaus kaip savo Išvaduoto- 
jo ir Atbaigėjo. Evangelijos skelbiamas šiapusinės tikro- 
vės peržengimas randa atgarsį žmogaus prigimtyje ir tuo 
būdu nutiesia prigimtąjį pagrindą Kristaus mokslui pa- 
saulyje plisti. Be abejo, tuo nenorime pasakyti, kad ti- 
kėjimas Evangelija kiltų iš šio pagrindo. Nel Tikėjimas 
yra dieviškoji malonė. Tikėjimas yra ne kūno ir ne krau- 
jo, bet dangiškojo Tėvo apreiškimas. Evangelija yra duo- 
ta iš aukšto. Ji nėra išvystyta iš žmogiškosios prigimties. 
Ji yra Dievo dovana tikrąja ir tiesiogine šio žodžio pras- 
me. Tačiau kadangi malonė apskritai reikalauja prigim- 
ties, kad galėtų veikti ir išlikti, tuo pačiu tokios pri- 
gimtosios atramos reikalauja ir Evangelija. Ir štai žmo- 
gaus būties apsprendime peržengti pačią save mes ir ma- 
tome šią prigimtąją Evangelijos atramą. Jeigu žmogus 
tokio apsprendimo neturėtų, jeigu faktiškumas žmogui, 
kaip ir gyvuliui, būtų galutinis jo likimas, Evangelija ne- 
turėtų kur nusileisti, ir jos skelbiamam tikrovės peržen- 

gimui žmogaus būtis būtų visiškai kurčia, Tačiau kadangi 
žmogus pačia ontologine savo sąranga yra anai tikrovei 
ausylas, todėl jis yra visados pasirengęs išgirsti Dievo 
Žodį iš anapus. Evangelija kaip tik atsiremia į šį pasi- 
rengimą, į šią potentia oboedientialis, kaip ją vadina ka- 
talikų filosofai, ir todėl švenčia savo laimėjimą tiek ats- 
kiruose žmonėse, tiek visoje žmonijoje. | 
Tas pat yra ir su antikristo evangelija. Jeigu Solov- 
jovo antžmogio veikalas rado visuotinio pritarimo, jeigu 
jis užčiaupė burną bet kokiai kritikai, jeigu jo paplito 
milijonai egzempliorių, tai tik todėl, kad jam priimti žmo- 
gus taip pat buvo pasiruošęs; kad jis taip pat turėjo tam 
tikrą „potentia oboedientialis". Antikristo evangelija taip 
pat reikalauja atramos žmogaus prigimtyje. Šią atramą 
radusi ir su ja sutapusi bei ją sustiprinusi, antikristo evan- 
gelija pradeda žygiuoti žmonijos istorijoje. Kas tad yra 
ši atrama? Kuo pasikliauja antikristas, skelbdamas savo 
mokslą? Kame glūdi tasai atitikimas tarp Žmogaus norų 
ir antikristinės evangelijos? 
Atsakymą į tai randame žmogaus prigimties dvilypu- 
me, kurį šv. Paulius išreiškė nuostabiai giliu posakiu: 
„Norėti yra arti manęs, bet padaryti gera aš neįstengiu“ 
(Rom 7, 18). Šv. Paulius žiūrėjo į šį dvilypumą doriniu 
atžvilgiu, todėl kalbėjo daugiau apie kūno priešinimąsi 
protui. Tačiau atrodo, kad kūnas arba tasai kūninis Aš 
(plg. 7, 14) šv. Pauliaus sampratoje yra žymiai gilesnis 
dalykas negu tik regimas mūsų organizmas. Kūninis Aš 
yra simbolis žmogaus linkmės į taktiškumą. Žmogus, kaip 
sakėme, yra apspręstas peržengti save. Tačiau jis būna 
faktiškume. Peržengimas yra nuolatinis kvietimas. Bet 
faktiškumas yra tai, kas jo nebekviečia, o tikrovėje laiko, 
Todėl žmogus savaime patenka tarp šių dviejų kryžminių 
ugnių: tarp peržengimo į aukštesnę tikrovę ir tarp pasili- 
kimo šioje tikrovėje, tarp savo idealo ir savo fakto. Abi 
šios ugnys yra pakankamai galingos, abi jos daro gilios 
įtakos, abi jos paženklina žmogaus būtį nuolatinio svy- 
ravimo ženklu. Jų traukiamas, žmogus kartais apsispren- 
džia už peržengimą, kartais už pasilikimą; kartais jis gy- 
vena idealu, kartais vėl grynu faktu; kartais jis yra pa- 
krypęs aukštyn, kartais palinkęs žemyn. Ir šis svyravimas 
yra ne tik atskiro žmogaus likimas. Jis yra likimas ir vi- 
sos žmonijos ligi pat istorijos galo. Kaip mirties akimirka 
nulemia pastarąjį apsisprendimą atskiram asmeniui, taip 
galutinis istorijos momentas nulems pastarąjį apsispren- 

dimą visai žmonijai. Tačiau kol žmogus yra gyvas, kol 
istorija rieda savo vaga, tol šis svyravimas yra neišven- 
giamas, 

Antikristo evangelija kaip tik ir pasisiūlo žmogui tada, 
kai jame yra laimėjęs žvilgis žemyn, žvilgis į savo faktą; 
kai žmogus yra apsisprendęs pasilikti šiapus; kai kvieti- 
mas peržengti patį save yra pritilęs ligi nebylumo. An- 
tikristo evangelija, kaip sakėme, yra pats faktiškumas. Ji 
atneša žmogui ne aukštesnę tikrovę, bet pasiūlo tą pačią, 
kurioje žmogus jau yra. Tačiau pasiūlo -ją kaip linksmą 
naujieną ta prasme, kad pateisina ir patvirtina žmogaus 
apsisprendimą pasilikti šiapus ir išvaduoja jį nuo kvie- 
tmo žengti aukštyn. „AŠ prisaikdinu Jus, broliai, — kal- 
bėjo Nietzsche's Zarathustra susirinkusiai rinkoje miniai, — 
pasilikite ištikimi žemei ir netikėkite tais, kurie jums kal- 
ba apie antžemiškas viltis“. Šis prisaikdinimas yra savotiš- 
kas antikristinis atpirkimas. Žmogus čia taip pat pasijunta 
išvaduotas, bet ne nuo savo faktiškumo, o nuo anos aukš- 
tesnės, jo ilgesyje nuolat prabundančios būties. Negalėjęs 
nurimti ir todėl nuolatos svyravęs, žmogus esti antikristo 
sustiprinamas ir tvirtai įtaisomas į savo faktą. Faktišku- 
mas tampa žmogaus likimu, ir žemė virsta nuolatine jo 
tėvyne. Svajotojais ir nuodų pilstytojais yra paskelbiami 
visi tie, kurie jam kalba apie antžemiškas viltis. Žmogus 
pasijunta išgelbėtas iš apgaulingų ir net mirtinų svajonių. 
Štai kodėl antikristo evangelija nieko iš žmogaus nereika- 
lauja. Faktiškumo teigimas yra jos esmė. Ji yra patenkin- 
ta žmogumi tokiu, koks jis yra. Todėl ir faktinis žmogus, 
anas Šventraščio minimas gyvulinis žmogus, taip pat yra 
ja patenkintas. Tarp savo linkmės žemyn ir antikristinės 
evangelijos jis randa gilų atitikimą. Antikristo mokslas 
pateisina ir patvirtina jo pasirinktą linkmę. Kodėl tad šio 
mokslo nepriimti? Kodėl juo nesižavėti ir jo neskleisti? 
Taip tad antikristo evangelija ir plinta pasaulyje, nesutik- 
dama jokios ypatingesnės kritikos, eidama į visas tautas 
ir apvaldydama visą gyvenimą. Kol faktiškumas yra aukš- 
čiausia žmogui tikrovė, tol antikristo evangelija yra aukš- 
čiausia jam tiesa. Ir juo labiau žmogus vertina faktą, juo 
labiau jis yra pasirengęs priimti antikristo evangeliją. 
Nusilenkimas iaktiškumui yra antikristinė potentia oboe- 
dientialis. 

Antikristo tad karalystė, kaip matome, yra esmingai 
šios tikrovės karalystė. Ji yra fakto pergalė prieš idealą 
ir pasilikimo pergalė prieš peržengimą. Šiuo atžvilgiu an- 

tikristas taip pat nėra joks išradėjas arba atradėjas. Sava 
` karalyste jis nesukuria nieko naujo. Juk žmogus būna, 
šioje tikrovėje nuolatos. Jis yra jon pašauktas arba, eg- 
zistencinės filosofijos terminais kalbant, jon nusviestas. 
Faktiškumas yra nuolatinė ir pati plačiausia jo būsena, 
Todėl naujiena čia yra ne žmogaus palikimas ten, kur jis 
jau yra, bet jo išvadavimas, jo pakėlimas aukštyn, jam 
pagelbėjimas peržengti šią būseną. Tačiau šitokią Nau- 
jieną atneša tiktai Kristus. Tuo tarpu antikristas sava evan- 
gelija nieko nekeičia ir nieko neišvaduoja. Kiekvienas jo- 
je randa tik tai, ką jau turi. Kiekvienas čia džiaugiasi, 
kaip anasai Ivano kliedėjimų velnias, savo žemiškuoju 
realizmu. Kiekvienas čia įsikūnija septynpūdėje. pirklio 
žmonoje ir tiki visa tai, ką tiki ir ji. Buržuazinis žmo- 
gaus polinkis, anasai pastovus įsigyvenimas šioje tikro- 
vėje, kuris yra toks pat amžinas, kaip ir patsai žmogus, 
antikristo evangelijoje yra dar sykį paskelbiamas, pripa- 
žįstamas ir palaiminamas. 

Bet kaip tik čia ir glūdi pats didžiausias šios evangeli- 
jos demoniškumas. Antikristo evangelija yra Kristaus 
Evangelijos priešginybė ne tuo, kad ji šią tikrovę pripa- 
žįsta, bet tuo, kad ji skelbia ją kaip naujieną. Kristus tik- 
rOvės taip pat neneigia. Jis taip pat žmogų randa jo fak- 
tiškume. Tačiau Kristui žmogaus faktiškumas nėra jokia 
naujiena. Tai yra tik ana senojo Adomo būsena, visus 
ištikusi ir visus slegianti. Dėl jos dūsauja ne tik žmogus, 
bet ir neprotinga kūrinija, patekusi sugedimo vergijon 
(plg. Rom 8, 21). Kristui naujiena yra žmogaus ir pa- 
saulio išvadavimas iš šios vergijos ir aukštesnės tikrovės 
atskleidimas, kurioje visa kūrinija išeitų į Dievo vaikų 
garbės laisvę. Tuo tarpu antikristas paima šią senąją bū- 
seną, pastato į ją žmogų su visu jo faktiškumu ir paskel- 
bia, kad jis dabar esąs jau „naujas žmogus“, ateities vieš- 
pats ir žemės valdovas. Niekur nėra taip garsiai skelbia- 
ma, kad būtis jau esanti atnaujinta, kaip antikristo ka- 
ralystėje. Ir niekur ši būtis nepasilieka tokia sena, kaip 
toje pačioje antikristo karalystėje; ne tik todėl, kad an- 
tikristas neturi jėgos jai perkeisti, bet ir todėl, kad jis 
iš esmės nenori jos keisti. Naujiena antikristo karalystėje 
yra nieko naujo nebuvimas. Palikti žmogų tokį, koks jis 
yra, ir vis dėlto skelbti, kad šis pasilikimas yra pats di- 
džiausias jo pasikeitimas, pats didžiausias perversmas jo 
būtyje ir jo gyvenime, yra pagrindinis antikristo karalys- 
tės uždavinys. 


352 


Šiuo atžvilgiu antikristo karalystė yra tikroji melo - 
karalystė. Palikdamas žmogų jo faktiškume ir sykiu no- 
rėdamas šį palikimą paversti linksma naujiena, net links- 
mesne negu Kristaus Evangelija, antikristas žmogui me- 
luoja ne tik žodžiu, bet ir visu gyvenimu. Visi jo kara- 
lystės pavidalai yra senybių kartojimas. Tačiau visi jie yra 
žmogui vaizduojami kaip esmingai nauji. Visi tad jie yra 
melas. Naujumas anlikrisio karalystėje yra tik kaukės 
senajai būčiai pridengti. Todėl ir šios karalystės evangeli- 
ja nėra jokia naujiena. Ji yra seniena tikriausia ir giliau- 
sia šio žodžio prasme. Ir vis dėlto minios džiūgauja ją 
priėmusios. Vis dėlto jos jaučiasi esančios išganytos savo 
pačių senąja būtimi. Vakar ir užvakar, ir prieš amžius 
jos buvo tokios pat, kaip ir šiandien. Tačiau tada jos 
nedžiūgavo. Šiandien, išgirdusios antikristo žodžius, kad 
jos yra tokios, kokios buvo, kad jų faktiškumas yra ne- 
pakeičiamas, jos puola ant kelių prieš šį savo išgelbėtoją 
ir atviromis širdimis priima jo evangeliją. 

Ar bereikia skaudesnio Kristaus Naujienos išjuokimo? 
Kai Kristus paskelbė žmonijai reikalą peržengti pačią sa- 
ve ir išeiti į aukštesnę tikrovę, pasaulio išmintingieji šoko 
įrodinėti, kad Evangelijoje nesą nieko naujo, kad ji esanti 
tik senųjų pradų telkinys. Bet kai antikristas skelbia žmo- 
nijos faktiškumą ir jos pasilikimą tokia, kokia ji yra bu- 
vusi nuo pradžios, tie patys išmintingieji džiūgauja ne- 
girdėta šio skelbimo naujiena ir vadina ją didžiausiu pa- 
žangos laimėjimu. Tačiau ar reikėjo žmonijai tūkstantme- 
tės istorijos, kad ji išgirstų iš kito lūpų tai, ką ji pati 
buvo patyrusi, jog ji yra tokia, kokia yra — silpna, bai- 
lė, veidmainė, melagė, neapkenčianti, žmogžudė ir pa- 
leistuvė? Ar reikėjo dėti tokių didelių pastangų, kad an- 
tikristas ištartų žodžiu šitą seną tikrovinę žmonijos bū- 
seną? Argi antikristo žodis yra pasaulio išsivystymo tiks- 
las? Atsakymas, aišku, yra neigiamas. Bet jeigu taip, tuo- 
met antikristo evangelijos priėmimas reiškia ne ką kita 
kaip istorijos sudužimą savo neprasmėje, nes antikristo 
žodis yra melas. Antikristo karalystė yra nebūties išsi- 
skleidimas istorijos plotuose. Kokiu tad nepaprastai klai- 
kiu aidu skamba minios džiūgavimas šios nebūties aki- 
vaizdoje| . 

4. VIENYBĖ 


Sukurti pasaulyje taiką ir vienybę buvo sena Solov- 
jovo antikristo svajonė. Dar prieš aną lemtingą pergy- 
venimą ant bedugnės kranto antikristas palygino save su 
Kristumi ir rado, kad tik jis, o ne anas jo pirmalakas, yra 
pašauktas pasaulį nuraminti ir sujungti: „Mokydamas do- 
rovės, Kristus perskyrė žmones į geruosius ir piktuosius. 
Aš juos sujungsiu labdara... Kristus atnešė kardą, aš at- 
nešiu taiką“. Ir šis pažadas virto antikristo gyvenimo už- 
daviniu, kurį jis vykdė visu stropumu. Tapęs Romos im- 
peratorium, antikristas jau pačiais pirmaisiais savo vieš- 
patavimo metais išleido atsišaukimą į visas pasaulio tau- 
tas. Atsišaukimas prasidėjo žodžiais: „Žemės tautos! Aš 
duodu jums savo ramybę“, ir baigėsi šios ramybės laida- 
vimu: „Pasaulio taika yra užtikrinta. Kiekvienas bandy- 
mas ją sudrumsti tučtuojau susidurs su nepergalimu pa- 
sipriešinimu, nes nuo šios dienos pasaulyje yra tik viena 
centrinė valdžia. Ji yra stipresnė negu kitos valdžios kiek- 
viena skyrium ir visos drauge. Ir ši nepergalima bei ne- 
pašalinama valdžia priklauso man, Europos pilnateisiam 
išrinktajam, visų jos jėgų imperatoriui. Tarptautinė teisė 
pagaliau turi sankciją, kurios ligi šiol jai stigo. Nuo da- 
bar jokia galybė nedrįs tarti „karas“, jeigu aš sakysiu 
„taika“. Žemės tautos, ramybė jums!” 

Atsišaukimas, kaip pastebi Solovjovas, padarė pasau- 
liui didelio įspūdžio. Visur pridygo pasaulio vienybės par- 
tijų, kurios vertė savo valstybių vyriausybes prisidėti prie 
Europos Jungtinių Valstybių ir pasiduoti aukščiausiajai 
Romos imperatoriaus valdžiai. „Pasiliko nepriklausomos 
tiktai kai kurios giminės kažkur Azijoje ir Afrikoje. Ta- 
čiau maža, bet rūpestingai parinkta imperatoriaus armija, 
susidedanti iš rusų, vokiečių, lenkų, vengrų ir turkų pul- 
kų, perėjo nuo Rytų Azijos ligi Maroko ir be kraujo pra- 
liejimo palenkė visus neklusniuosius". Visuose kraštuose 
imperatorius paliko savo vietininkus. Tuo būdu viene- 
Tių metų eigoje pasaulis buvo sujungtas. „Karas buvo 
išrautas su šaknimis“. Taikos siekusios organizacijos su- 
sirinko paskutinio posėdžio padėkoti šios taikos kūrėjui: 
„jos pačios buvo nebereikalingos“, Imperatoriaus pažadas 
buvo įvykdytas. Žmonija lengviau atsiduso, nes amžina 
taikos ir vienybės svajonė tapo įkūnyta nelauktai galingu 
pavidalu. 

Nėra abejonės, kad ši antikristinė pasaulio taika bei 
vienybė yra atsakymas į Kristaus pastangas duoti savą 
ramybę ir sukurti savą vienybę. Paskutinės Vakarienės 
metu, žadėdamas mokiniams atsiųsti Ramintoją, Šventąją 
Dvasią, Kristus pasakė: „Aš jums palieku ramybę, duodu 
jums savo ramybę; ne kaip pasaulis duoda, aš jums duodu“ 
(Jn 14, 27). Vadinasi, pasaulis ramybe taip pat rūpinasi, 
ją žada ir ją duoda. Tačiau Kristaus ramybė yra visai 
kas kita. Iš kitos pusės, Kristus taip pat aiškiai yra paža- 
dėjęs pasaulį sujungti. „AŠ turiu ir kitų avių,— kalbėjo 
Jis žydams, — kurios ne iš šios avidės. Man reikia ir jas 
atvesti; jos klausys mano balso, ir bus viena avidė ir vie- 
nas ganytojas“ (Jn 10, 16). Pranašaudamas pasaulio pa- 
baigą, Kristus taip pat nurodė, kad „Karalystės Evange- 
lija bus skelbiama visame pasaulyje paliudyti visoms tau- 
toms“ (Mt 24, 14). Paskutinės Vakarienės metu Jis meldė 
savo Tėvą, kad šis išlaikytų vienybėje ir tiesioginius Jo 
mokinius (plg. Jn 17, 9), ir „tuos, kurie per jų žodį tikės 
mane, kad visi būtų viena, kaip Tu, Tėve, esi manyje ir 
aš Tavyje“ (Jn 17, 20). Jo įsteigtos Bažnyčios ramybė ir 
vienybė buvo vienas iš pagrindinių Kristaus rūpesčių ir 
pažadų. 

Bet štai praėjo jau du tūkstančiai metų, o pasaulyje 
nėra nei taikos, nei vienybės. Pati krikščionybė suskilusi, 
Evangelija, tiesa, skelbiama visoms tautoms, bet iš įvairių 
lūpų, todėl ji tikinčiųjų Kristų nesuveda į vieną avidę. 
Anos kitos avys, ne iš Izraelio avidės, eina paskui Kristų 
labai skirtingais keliais, nes jos girdi labai skirtingą balsą. 
Apie taiką negali būti nė kalbos. Kristus gyręsis, jog 
duosiąs ramybę kitokią, negu pasaulis duoda. Tačiau šis 
pagyras likęs tuščias. Žmonija tebesidrasko ir toliau, kaip 
yra draskiusis tūkstančius metų. Ir juo ji darosi vienin- 
gesnė, juo šis draskymas darosi baisesnis. Kristaus paža- 
das likęs neįvykdytas, ir Jo malda likusi neišklausyta. Ši- 
tą tad spragą ir užpildęs antikristas. Jis paskelbęs savą 
ramybę ir ją įvykdęs. Jis sujungęs pasaulį sava valdžia, 
padaręs jį sava avide, o pats tapęs jos ganytoju. Jis net 
pašalinęs religines nesantaikas ir atskalas. Jo valdžioje net 
ir krikščionybė pasidariusi viena avidė su vienu gany- 
toju — stebukladariu popiežium Apolonijum. Tai, kas 
nepavykę Kristui, tobulai pavykę antikristui. Antikristo 
karalystėje įvykusi sena žmonijos svajonė nusiimti Ba- 
belio prakeiksmą ir vėl susieiti vienoje dvasioje ir vienoje 
kalboje. Kristus čia pasilikęs tik žiūrovas. Jis galįs tik 

stebėtis visų sandora, kurią Jis norėjęs pagrįsti net savo 
krauju, kuri tačiau Jam kažkaip išsprūdusi iš rankų. Tuo 
tarpu antikristas visų pasiilgtą taiką ir vienybę įkūręs 
nepraliedamas kraujo nė lašelio. 

Kur tad glūdi šio antikristinio laimėjimo pagrindas? 
Kodėl Kristaus žadėtosios ramybės ir vienybės nematyti, 
o antikristo taika ir vienybė klestėte klesti? Atsakymas 
glūdi tuose pagrinduose, ant kurių yra statomos šios dvi 
ramybės ir vienybės. Paskutinės Vakarienės metu Kristus 
„ėmė taurę, dėkojo ir jiems davė mokydamas: „Gerkite 
iš jos visi, nes tai yra mano kraujas Naujosios Sandoros, 
kurs bus išlietas už daugelį nuodėmėms atpirkti“ 
(Mt 26, 28). Kristus vienybę ne tik skelbė, bet ir pagrindė, 
pastatydamas ją ant savo kraujo Aukos. Jo kraujas turėjo 
būti ryšys, kuris jungia žmones. Jo sandora turėjo būti 
aukos sandora. Ontologiniuose savo pagrinduose Jis per 
šią auką sutaikė žmogų su Dievu, sujungdamas „visa su 
savimi, ar kas yra žemėje, ar danguje" (Kol 1, 20). Jis 
taip pat suderino tarp savęs ir žmones, kurie anksčiau 
buvo vienas kitam „svetimi ir neprietelingai nusistatę 
piktais darbais“ (1, 21). Pasaulis tapo Kristuje vieningas. 
Senasis atkritimas nuo Dievo ir pakrikimas savyje buvo 
pergalėtas, ir kryžiaus kraujo taika įsiviešpatavo kūri- 
nijos pagrinduose, Istorija po Kristaus turėjo būti šios 
pagrindinės vienybės apsireiškimas ir išsiskleidimas. Kris- 
taus pagrįsta vienybė turėjo išsiskleisti regimuose gyve- 
nimo pavidaluose. 

Tačiau kas vedė Kristų į kančią ir mirtį? Kodėl Nau- 
josios Sandoros pagrindan Jis dėjo savo paties kraują? 
Į tai atsako Kristus pats: „Niekas neturi didesnės meilės 
kaip ta, kad kas guldo savo gyvybę už savo prietelius" 
(Jn 15, 12). Vadinasi, žmogaus meilė buvo akstinas, kuris 
padarė, kad Kristus pasiaukojo už pasaulio išganymą. 
Kristaus auka yra Jo meilės auka. „Tuo mes pažinome 
Dievo meilę, kad Jis guldė už mus savo gyvybę“ (1 Jn 
3, 16). Meilė vedė Kristų į auką, o auka sujungė žmones 
ir su Dievu, ir tarp savęs. Kristaus vienybės pagrinduose 
glūdi meilės ir aukos pradai. Todėl ir šios vienybės iš- 
siskleidimas istorijoje turi būti ne kas kita kaip meilės 
ir aukos išsiskleidimas. Kristaus vienybė negali pasaulyje 
kitaip apsireikšti, kaip tik meilės ir aukos vykdymu, nes 
ant šių pradų ji yra esmingai pastatyta. Štai kodėl ir 
pats Kristus, ir Jo Bažnyčia nuo pat pradžių skelbia tar- 
pusavio meilę ir iš jos kylančią auką. Artimo meilė krikš- 

čionybėje yra Dievo meilės apsireiškimas ir išsiskleidimas, 
Todėl ji ir yra ženklas, kad ją turintieji yra Kristaus mo- 
kiniai (Jn 13, 35), nes kas nemyli savo brolio, nėra iš 
Dievo (Jn 3, 10). Artimo meilė yra matas įvertinti žemiš- 
kajam gyvenimui ir jam pasmerkti arba išgelbėti, nes kas 
myli mažiausiąjį brolį, tas Kristų mylį, ir kas atstumia šį 
mažiausiąjį brolį, tas Kristų atstumia (plg. Mt 25, 35—45). 

Tačiau iš meilės savaime kyla auka. Artimo meilė turi 
reikštis ne žodžiu, „bet darbu ir tiesa" (1 Jn 3, 18). Krikš- 
čionies gyvenimas turi būti aukos gyvenimas. Kristaus 
pavyzdys guldyti gyvybę už kitus turi išplisti istorinėje 
atpirktojoje žmonijoje. Ir mes turime „guldyti gyvybę už 
brolius“ (1 Jn 3, 16). Ir mes turime pasidalinti su jais visu 
tuo, ką turime. Juk „jei kas turi šio pasaulio lobio ir ma- 
tydamas, kad jo brolis turi reikalo, uždaro jam savo 
širdį, kaipgi pasiliks jame Dievo meilė?“ (1 Jn 3, 17). 
Meilė be aukos yra tuščia. Todėl istorinis Bažnyčios iš- 
sivystymas į visa apimantį kosmą iš tikro yra ne kas kita 
kaip meilės ir aukos vis didesnis įsikūnijimas gyvenimo 
pavidaluose. Tai, ką Kristus pagrindė sava meile ir auka, 
krikščionija turi išplėsti ir įvykdyti laike ir erdvėje. 

Tačiau kaip tik čia glūdi ana didžioji Kristaus skelb- 
tos ramybės bei vienybės drama, kurią antikristas pa- 
naudoja savai pergalei. Meilė ir auka gali kilti tik iš 
laisvės. Kiekviena prievarta čia yra neįmanoma. Priversta 
meilė yra žmogaus sulaužymas, ir priversta auka yra vals- 
tybinis mokestis. Todėl Kristus nevertė žmonių mylėti 
Dievą ir artimą. Jis paskelbė šį naują įsakymą kaip aukš- 
čiausią savos religijos pradą, nenurodydamas priemonių, 
kurios Jo įsakymą įkūnytų istoriniame gyvenime. Tai pa- 
daryti turėjo laisvas žmogaus apsisprendimas. Taip pat 
Kristus nepaliko socialinio įstatymo, pagal kurį būtų tvar- 
koma Jo šalininkų auka. Ji turėjo būti laisvos meilės iš- 
plauka ir todėl irgi laisva. Šalia meilės ir aukos, skelbtoji 
Kristaus ramybė bei vienybė turėjo būti dar ir laisvės 
padaras. 

Bet kaip tik šitoje vietoje ir pasirodė įgimtas žmogaus 
niekšiškumas. Laisva meilė ir laisva auka istorijoje ne 
tik neišplito, ne tik jos pavidalų neapvaldė, bet, atrodo, 
net dar labiau užsisklendė atskirų asmenų ir mažų ben- 
druomenių sienose, negu tai yra buvę pirmaisiais krikš- 
čionybės amžiais, Tikros meilės ir tikros aukos šiandien 
yra labai maža. Jau nebe iš jos pasaulis pažįsta, kas 
Kristaus mokinys, bet iš raštiškų dokumentų. Jau nebe 

ji yra matas krikščionių žygiams, bet nuolatinis šauksmas 
„Viešpatie, Viešpatie" (Mt 7, 21). Todėl antikristas ir gali 
tyčiotis iš Kristaus, kad šiojo malda į dangiškąjį Tėvą ne- 
buvusi išklausyta. Tačiau šios patyčios geluonis iš tikro 
sminga ne į Kristų, bet į krikščionis, kurie nepajėgė ap- 
sispręsti laisvai meilei ir laisvai aukai ir todėl neįvykdė 
Kristaus taip labai trokštos vienybės. Dviejų tūkstančių 
metų istorija yra nuolatinės pjautynės tarp krikščionių 
kaip tik todėl, kad juose nėra artimo meilės, nes „kiek-; 
vienas, kurs nekenčia savo brolio, yra žmogžudys" (1 Jn 
3, 15), Todėl istorija ir yra pilna žmogžudysčių, sukilimų, 
nesantaikos, kad ji pilna brolio neapykantos. Būdamas lais- 
vas, žmogus gali pasirinkti arba meilę ir auką, arba neapy- 
kantą ir žmogžudystę. Pirmasis kelias veda į Kristaus vieny- 
bę, antrasis — į mMaišatį. Pirmuoju keliu eidamas, žmogus 
guldo savo gyvybę už brolius kaip ir Kristus; antruoju keliu 
pasukęs, jis reikalauja kito gyvybės už save. Pirmuoju 
atveju jis yra auka, antruoju — budelis. Tačiau pats žmo- 
gus Čia laisvai apsisprendžia ir laisvai pasirenka aukos 
būseną ar budelio būseną. Jeigu istorijoje vis dėlto dau- 
guma yra apspręsta budelio būsenos, tai yra ne Kristaus 
vienybės silpnumo, bet žmogaus laisvės pagerbimo ženk- 
las, kadangi Viešpats gerbia laisvę net ir tada, kai ji at- 
sigrįžta prieš Jį patį. Be abejo, tai skaudi drama. Kristus 
verkė ne tik Jeruzalės, kuri žudo pranašus įr akmenimis 
užmuša Viešpaties pasiųstuosius (plg. Mt 23, 37), bet Jis 
verkia ir visos žmonijos, suskilusios ir kovojančios; Jis 
verkia dėl nesantaikos savoje Bažnyčioje, Jis verkia dėl 
meilės ir aukos nebuvimo savo šalininkuose. Bet žmogaus 
laisvė yra tokia esminė Dievo dovana, kad ji yra verta 
Kristaus ašarų. Apverkdamas į pražūtį žengiančią Jeru- 
zalę, Kristus iš tikro apverkė žmogaus laisvę, O su ja ir 
visą ant šios laisvės pastatytą pasaulio istoriją. 

Tačiau antikristas ašarų nepažįsta: velnias nemyli ir 
todėl neverkia; jis neverkia pačia giliausia prasme. Ma- 
tydamas, kad Kristaus laisvė atidaro žmogui du kelius — 
į vienybę arba į maišatį ir kad žmonės paprastai pasi- 
renka maišatį, antikristas vienu smūgiu sunaikina žmogaus 
laisvę, priverčia žmogų mylėti ir aukotis ir tuo būdu su- 
kuria savą vienybę. Kristaus vienybė yra grindžiama lais- 
ve, antikristo — prievarta. Antikristinio imperatoriaus at- 
sišaukimo žodžiai „aš duodu jums savo ramybę“ yra nu- 
rašyti iš Evangelijos (plg. Jn 14, 27). Tačiau Evangelijos 
žodžių Autorius nesukūrė jokios rinktinės armijos iš žy- 

dų, graikų, romėnų ir neperėjo su ja per kultūringas bei 
nekultūringas tautas. Kristaus ramybė bei vienybė turėjo 
išaugti iš vidaus. Ją atnešti turėjo Jo paties įkūnijimas 
gyvenimo plotuose. Tuo tarpu antikristas savo vienybę 
uždėjo pasauliui iš viršaus. Jo taika bei vienybė buvo 
priverstinė. Savo atsišaukime jis aiškiai rašė: „Jokia ga- 
lybė nedrįs tarti „karas“, jeigu aš sakysiu „taika““. Pa- 
saulio suvienijimas antikristo karalystėje įvyksta ne per 
meilę ir auką, bet per jėgą. Meilė čia yra priverčiama, 
o aukos prievartiškumas šiandien yra toks visuotinis, kad 
jame net nepastebime jokio prieštaravimo. Jeigu tad 
Kristaus vienybė yra atremta į laisvę, besireiškiančią mei- 
le ir auka, tai antikristo vienybė yra pagrįsta prievarta, 
besireiškiančia grėsme ir mirtimi. 

Šitokios tad vienybės pasisekimas yra visados užtikrin- 
tas. Kas valdo jėgą, tas valdo pasaulį; kas valdo pasaulį, turi 
savo rankose ir jo vienybę. Antikristas, atgimdytas per 
jėgą ir įkūnijęs demonišką savo sutvirtinimą Jungtinių 
Europos Valstybių kariuomenėje, lengvai galėjo pasi- 
džiaugti suvienytu pasauliu. Jis privertė žmones išsi- 
žadėti savo skirtybių, susieiti šalia vienas kito, pasiduoti 
jo valdžiai ir net jį pamilti. Jo vienybė buvo iš esmės 
politinė, todėl ir priemonės jai pasiekti taip pat buvo po- 
litinės, vadinasi, prievartinės. Kristaus vienybė yra 
religinė, todėl ir priemonės jai pasiekti yra religinės: lais- 
va meilė ir laisva auka. Kad politika greičiau gali pasaulį 
sujungti negu religija, kad prievarta yra sėkmingesnė ra- 
mybei laiduoti negu laisvė, tuo šiandien niekas neabejo- 
ja. Belieka tik paklausti, kas gi yra ši prievartinė vienybė 
savo esmėje: tikra vienybė ar vienybės kaukė? Kas riša 
šituos vienon bendruomenėn suvarytus žmones ir kokie 
santykiai tarp jų išsivysto? Ar iš tikro antikristo kara- 
lystėje viešpatauja taika ir vienybė? Iš viršaus žiūrint, 
antikristas gali pasigirti laimėjęs prieš Kristų. Jis gali 
pasigirti sujungęs pasaulį ir net krikščionybę. Tačiau kaip 
visa tai atrodo viduje? Tiesa, žmogaus prigimties gelmės 
taikos ir vienybės visados siekia. Bet ar jos ją randa an- 
tikristinėje karalystėje? Ar antikristas duoda žmogui to, 
ko šis ieško? O gal savo ramybe ir vienybe jis kaip tik 
išjuokia šiuos žmogaus ieškojimus bei ilgesius? Atsakymas 
į šituos klausimus kaip tik ir atskleis tikrąjį antikristinės 
vienybės veidą. 

Vienybė savo esmėje yra ne kas kita kaip regima iš- 
raiška buvimo drauge. Žmogiškosios prigimties apspren- 


359 


dimas būti drauge, įsikūnijęs viršiniuose gyvenimo pavi- 
daluose, kaip tik ir sukuria vienybę. Mes esame vienin- 
gi tada, kai ne tik norime būti drauge, bet iš tikro ir 
būname, Tačiau būti drauge reiškia subendrinti savo bu- 
vimą ligi pat giliausių jo gelmių. Būti drauge reiškia pri- 
siimti kito buvimą ir jam perduoti savąjį. Bet štai antikris- 
tas mėgina šį buvimą drauge vykdyti ne laisvu žmo- 
nių apsisprendimu, ne laisva meile ir jų auka, bet prie- 
varta, Antikristinė vienybė yra prievartinis buvimas drau- 
ge. Kitaip sakant, antikristas priverčia savo karalystės 
gyventojus perduoti kitam savo buvimą ir prisiimti sveti- 
mą. Jis priverčia gyventi kito gyvenimą ir net mirti kito 
mirtį. Tai, ką Kristus įvykdė laisva savo meile, antikristo 
karalystėje kiekvienas turi vykdyti prievarta. Kiekvienas 
turi nešti ant savęs kitų nuodėmes, kiekvienas turi už jas 
kentėti ir net mirti; tačiau ne laisvu savo pasiryžimu, bet 
priverstas, prigrasintas ir pribaugintas. Antikristo kara- 
lystėje žmogus miršta svetimą mirtį iš baimės, kad jam 
nereiktų mirti savąją. 

Tačiau kuo virsta šiame prievartiniame buvime drauge 
tasai kilas, kurio gyvenimą žmogus yra priverstas prisi- 
imti? Kaip Žmogus pergyvena šį prievartinį savo brolį? 
Kaip žmogus laisva savo meile ir auka subendrina savo 
buvimą su kitu, jis pergyvena šį kitą kaip artimą tiesio- 
gine ir pirmykšte šio žodžio prasme. Jis pergyvena jį kaip 
tokį, kuris yra be galo arti prie jo, kuris yra jo dalis, jo 
įsikūnijimas, jo būties įvykdytojas. Tačiau kai žmogus 
savo buvimą perteikia kitam priverstas, jis regi šiame 
kitame užpuoliką ir užgrobiką. Tokiu atveju šisai kitas 
jau yra nebe artimas ir nebe brolis, bet be galo tolimas 
ir svetimas. Jis ateina iš kažkur ir kažkur pasilieka. 
Jie nebūna su mumis drauge, bet tik prisiima mūsų buvi- 
mą ir nueina šalin. Jis nueina šalin ne erdvine prasme. 
Erdviškai jis gali gyventi su mumis net viename kamba- 
ryje. Bet jis nueina šalin ontologiškai. Jis nevirsta mūsų 
dalimi, mūsų lūkesčių vykdytoju, mūsų artimu ir broliu. 
Jis pasilieka šalia mūsų. Todėl jis mūsų būties nevykdo, 
bet tik ją apiplėšia. Nesvarbu, kad jis ateina prie mūsų 
gal ne savo vardu, gal taip pat priverstas, kaip ir mes. 
Nesvarbu, kad jis yra kažkieno pasiuntinys ir veikia sve- 
timu įgaliojimu. Kiekvienu tačiau atveju jis yra mūsų 
buvimo užgrobikas. Kiekvienu atveju jis mus apiplėšia ir 
nuskurdina, nes jam atiduodame savą buvimą ne laisva 
meile ir auka, bet prievarta. Mes esame nusavinami sve- 

timos jėgos spaudimu. Mes savęs neperžengiame, bet esa- 
me iš savęs ištremiami. 

Antikristiniame buvime drauge šitaip elgiasi vísi, Via 
prievartinėje vienybėje turi prisiimti svetimą buvimą ir 
savąjį kitam atiduoti. Visi tad turi grobti ir būti apgro- 
biami. Visi turi vienas kitą ištremti iš jo nuosavos būties 
ir sykiu patys būti iš jos ištremti. Šiuo atžvilgiu antikristo 
vienybė yra nuolatinis ir visuotinis grobimas bei trėmimas. 
Šia prasme antikristo karalystė yra plėšikų ir tremtinių 
gauja; tačiau plėšikų ir tremtinių ne sociologine, bet on- 
tologine prasme. Žmogus pačioje būtyje pasidaro plėši- 
kas, nes prievarta pagrobia kito buvimą; jis taip pat pa- 
čioje būtyje pasidaro tremtinys, nes kitas jį išmeta iš 
jo paties nuosavaus buvimo. Kaino likimas pasikartoja 
kiekviename antikristo karalystės gyventojuje, kiekvie- 
name antikristinės vienybės dalyvyje. Kainas buvo plė- 
šikas, nes jis prievarta užgrobė savo brolio gyvybę. Abe- 
lis mirė dėl Kaino, bet ne laisva auka, o žmogžudišku šio- 
jo smūgiu. Tačiau kaip tik todėl Kainas ir pasidarė trem- 
tinys, nes jo smūgis atėmė jam jo dirbtą dirvą ir pavertė 
jį „benamiu ir pabėgėliu žemėje“ (Pr 5, 12). Kaino tad 
žyme yra paženklinta visa antikristo karalystė. Antikristo 
karalystė iš tikro yra ne kas kita kaip Kaino žygio 
išsiskleidimas istorijoje. Būti plėšike ir tremtine žemėje 
yra šios karalystės likimas. 

Ar tad nenuostabu, kad neapykanta yra tasai pagrin- 
dinis jausmas, kurį nešiojasi šios karalystės gyventojai 
vienas kitam? Būdami priversti išeiti iš savęs ir pergy- 
vendami kitą kaip jų būties užgrobiką, jie ginasi nuo 
šio plėšikavimo gilia neapykanta kiekvienam, su kuriuo 
jie yra į šią prievartinę vienybę suvaryti. Negalėdami 
gyventi savą gyvenimą, jie prisiima svetimą, tačiau ne 
meilės ir aukos, bet neapykantos ir pasibjaurėjimo dvasia. 
Jie nekenčia šio būties subendrinimo. Jie nekenčia to, 
kuris jų buvimą pasiima. Jie nekenčia ir to, kuris savą 
buvimą jiems primeta. Neapykanta virsta pagrindiniu 
žmonių santykiu antikristo karalystėje. Antikristinė vie- 
nybė yra vienybė neapykantoje. Tai visuotinis jausmas, 
apimąs kiekvieną, nes kiekvienas čia, kaip sakėme, gro- 
bia ir yra apgrobiamas. Todėl kiekvienas nekenčia ir yra 
nekenčiamas. Tačiau neapykanta savo esmėje yra savos 
būties užsklendimas. Tai griežtas paneigimas buvimo drau- 
ge. Neapkenčiąs žmogus yra tasai, kuris kitam savęs ne- 
atiduoda ir kito į save neįsileidžia. Antikristo karalystėje 

šitoks užsisklendimas yra neįmanomas. Žmogus čia yra 
priverstas kitam save atiduoti ir kitą į save įsileisti. 
Tačiau niekas negali priversti žmogaus šį atsivėrimą 
bei įsileidimą pripažinti. Antikristinės vienybės dalyviai 
prisiima kito buvimą, bet savo viduje jie šio prisiėmimo 
nepripažįsta, nelaiko jo savu ir todėl jo nekenčia, Jų 
neapykanta čia yra, be abejo, tik vidinė. Ji negali pra- 
siveržti į viršų. Ji negali apspręsti jų gyvenimo pavidalų. 
Dar daugiau, ji turi būli slepiama po meilės kauke, Iš 
viršaus visi antikristo karalystės gyventojai turi laikyti 
vienas kitą broliais, draugais, artimaisiais, Jie turi ro- 
dyti vienas kitam meilės ženklų. Jie turi džiūgauti ir būti 
linksmi. Bet savo viduje jie pasilieka amžinai pilni neapy- 
kantos. Negalėdama išsiveržti į paviršių, ši neapykanta da- 
rosi dar baisesnė ir dar labiau žmogų gniuždanti negu 
laisvėje. Užsisklendimas savyje čia pasidaro nuostabiai gi- 
lus ir kietas. Negalėdamas turėti savų minčių, savų jaus- 
mų, savo džiaugsmo ir savo liūdesio, savos šeimos ir sa- 
vo bendruomenės, savo gyvenimo ir net savos mirties, 
žmogus apvynioja neapykanta patį giliausią savąjį Aš, 
prie kurio jau niekas prieiti negali, net ir G. Orwello 
minima „minčių policija“, kuri autožyrais ir televizijos 
aparatais seka savos karalystės gyventojų vidų. Neapy- 
kanta antikristo karalystėje yra vienintelė priemonė iš- 
laikyti nepagrobtą giliausią žmogiškąjį branduolį. 
Antikristas gerai pažįsta šį neapykantos vaidmenį ir 
todėl stengiasi pralaužti ir šį pastarąjį lukštą. Jis mėgina 
priversti žmones jį mylėti, vadinasi, atidaryti jau pas- 
kutinę savo tvirtovę, išduoti patį Aš ir todėl virsti 
neasmeniu. Šis žodis yra Orwello vartojamas pažymėti 
tiems žmonėms, kurie nusikalto visuotinei diktatūrai ir 
todėl buvo išgarinti. Jų nebeliko nė vardo. Jie laikomi 
niekados nebuvusiais. Jie pasidaro neasmenys. Bet šis žo- 
dis gilia savo prasme tinka ir kiekvienam antikristinės 
vienybės dalyviui, kuris palūžta prievartoje, nebepajėgia 
net nė nebekęsti, todėl atiduoda anam plėšikavimui patį 
savo branduolį, patį savąjį Aš su jojo gelmėmis. Bet šis 
pastarasis antikristo žygis, šis žmogaus pavertimas ne- 
asmeniu yra sėkmingas tik su atskirais jo karalystės gy- 
ventojais, tik su išrinktaisiais. Tik išrinktieji, kaip Orwel- 
lo Winstonas, pradeda jausti savyje meilę Didžiajam Bro- 
liui. Tuo tarpu minia veda gilios neapykantos gyvenimą. 
Minia slepia po šia neapykanta savąjį Aš. Iš viršaus žiū- 
rint, ši minia atrodo esanti vieninga. Tačiau savo viduje 

ji gyvena nepaprastai vienišą gyvenimą, nes neapykanta 
viską paverčia šalta svetimybe. Niekur žmogus nėra taip 
labai nuo kitų atsiskyręs, kaip antikristo vienybėje, ir 
"niekur kilur žmogus žmogui nėra taip svetimas, kaip an- 
tikristo karalystėje. Todėl savo esmėje antikristo sukurta 
pasaulio vienybė yra tik vienybės išjuoka, tik jos kaukė, 
tik jos patyčia. Suvaręs žmones būti drauge, antikristas 
juos labiausiai vieną nuo kito nutolina. Privertęs rodyti 
meilę ir auką iš viršaus, jis įžiebia jų viduje giliausią 
neapykantą. Išnaikinęs karą istorijoje, jis perkelia jį į 
žmonių širdis. Antikristo karalystė virsta kova visų prieš 
visus; kova slapta, tačiau gilesne ir baisesne negu bet 
koks viršinis karas. Ne veltui tad Kristus šią visuotinę 
vidinę tarpusavio kovą ir laiko ženklu, kad žemėje įsigalė- 
jo velnias ir kad todėl pasaulio galas yra arti: „Brolis įduos 
brolį mirti ir tėvas sūnų; vaikai sukils prieš gimdytojus ir 
juos nužudys" (Mk 13, 12). Ar tad šitokios vienybės ilgi- 
si žmogus anuo apsprendimų būti drauge? Bet prie jos jis 
būtinai prieina, jei savo apsprendimą jis sudeda į anti- 
kristo rankas. 


5. GEROVĖ 


Kaip vienybės, taip ir gerovės mintis yra antikristui 
gana sava. Ji taip pat jam kyla iš savęs palyginimo su 
Kristumi. Kristus, jo pažiūra, „skelbdamas dorinį gėrį ir 
jį savu gyvenimu išreikšdamas, pasidarė žmonijos taisy- 
tojas“. Tuo tarpu antikristas esąs pašauktas „būti šios iš 
dalies pataisytos, iš dalies nepataisytos žmonijos gerada- 
riu”, Jis turįs „žmonėms duoti tai, ko jie yra reikalingi". 
Socialinis klausimas, nepaisant įvairių pastangų bei mė- 
ginimų, pasiliko neišspręstas net ligi pat apokalipsinių is- 
torijos laikų. Solovjovas prasmingai pasakoja, kad mon- 
golų viešpatavimo metu socialekonominės problemos ypa- 
tingai paaštrėjo. Valdantieji luomai mėgino jas spręsti, 
bet visados tik paviršutiniškai. Artimo meilės ir aukos 
dvasios suakmenėjimas krikščionijoje pavertė praeities 
sapnu aną pirmykštę Jeruzalės bendruomenę, kurioje „nė 
vienas iš jų nesakė apie savo lobį, kad šisai jo vieno bū- 
tų, bet visa buvo jiems bendra“ (Apd 4, 32). Todėl pa- 
sirodęs antikristas rado šioje srityje didelę spragą ir 
kaip tik jon sutelkė savo veiklą. Antraisiais savo vieš- 
patavimo metais jis vėl išleido atsišaukimą, kuriame skel- 

bė: „Žemės tautos! Aš pažadėjau jums taiką ir ją jums 
daviau. Tačiau taika yra graži tik tada, kai klesti bend- 
roji gerovė. Nė vienas, kuriam gresia skurdas, taika ne- 
sidžiaugia. Todėl ateikite visi prie manęs, kurie alkstate 
ir šąlate! Aš jus pasotinsiu ir sušildysiu". 

Šiam reikalui imperatorius paskelbė plačias socialines 
pakaitas. Tačiau kadangi jo rankose telkėsi viso pa- 
saulio pinigai ir jis, be to, dar valdė milžiniškus žemės 
plotus, todėl savo paskelbtas pakaitas jis galėjo įvyk- 
dyti labai savotišku būdu: „Vargšų norai buvo patenkinti 
nepaliečiant turtingųjų“. Kiekvienas gavo pagal savo pa- 
jėgumą, o šis pajėgumas buvo išmatuotas kiekvieno pas- 
tangomis ir laimėjimais, Pagrindinis imperatoriaus sieki- 
mas socialinėje srityje buvo „sukurti žmonijoje tvirtai 
pagrįstą lygybę, būtent: visuotinio sotumo lygybę“. Ir 
šios lygybės jis pasiekė. Skurdas iš pasaulio buvo pašalin- 
tas. Visi buvo lygiai sotūs. Socialekonominė demokratija 
buvo įvykdyta, ir socialinis klausimas galutinai išspręstas, 
Tai, dėl ko žmonija kankinosi tūkstančius metų, antikris- 
tas įvykdė vienu imperatoriškos savo plunksnos brūkšte- 
lėjimu. Tai buvo antrųjų jo viešpatavimo metų žygis. 

Kokios jis turi prasmės? Kodėl gerovė yra vienas iš 
pagrindinių antikristo siekimų? Kokią vietą šis gerovinis 
gyvenimo pradas užima antikristo karalystėje? Atsaky- 
mą į šiuos klausimus mums gali duoti gilesnis žvilgterė- 
jimas į gerovės esmę ir į jos santykius su žmogiškuoju 
buvimu. 

Gerovė yra kūninio žmogaus prado vispusiškas paten- 
kinimas. Tai anoji antikristo siekta ir pasiekta sotumo 
lygybė, tačiau sotumo, suprasto pačia plačiausia prasme. 
Visas kūninis mūsų pradas yra nuolatos alkanas, nes jis 
yra esmingai apspręstas šalia jo esančiam objektui. Mes 
alkstame ne tik valgio, bet ir apdaro, ir buto, ir šilumos, 
ir poilsio, ir priešingos lyties. Gerovė kaip tik ir yra šio 
įvairiopo alkio patenkinimas. Žmogui yra gera būti tik 
tada, kai kūninis jo pradas yra sotus: sotus valgiu, sotus 
šiluma, sotus poilsiu, sotus savo geismais. Kai žmogus 
jima į save tam tikrą kiekį šalia jo esančio pasaulio, jis 
taria: „Dabar aš esu sotus“. Ir šis posakis turi nuostabiai 
gilios prasmės. Sąmoningai pabrėžame žodį dabar, nes 
jis gerovėje yra esminis. Žmogui gera būti yra ne tada, 
kai jis vakar buvo sotus, ir ne tada, kai jis rytoj bus so- 
tus, bet tik tada, kai jis yra dabar sotus. Gerovė yra soti 
dabartis, Tai pats didžiausias jos apibrėžimas. Paviršium 

žiūrint, tai savaime aiškus dalykas. Tačiau žmogiškojo 
buvimo šviesoje ši „soti dabartis“ virsta didžiule ir net 
tragiška problema. Sotumas juk yra pasitenkinimas, Q 
pasitenkinimas yra pasilikimas. Palenkintas žmogus visa- 
dos būna dabartyje. Visa jo būtis susitelkia aplinkui šią 
sočią jo dabartį. Dabartis virsta pagrindiniu jo egzisten- 
cijos pavidalu. Jis nebepergyvena praeities ir nebesiekia 
ateities. Jis išsilenka dabartyje ir jos laikosi kaip svar- 
biausios atramos savam buvimui. Sotaus žmogaus buvimas 
susiaurėja ligi io dabartinio taško. Jis būna tik dabar, nes 
tik dabar jis yra sotus ir patenkintas. Tačiau jeigu mąs- 
tysime žmogų krikščioniškai, turėsime pripažinti, kad 
krikščioniškojoje žmogaus sampratoje dabartis kaip tik 
yra praeinantis laiko pavidalas. Krikščioniškasis žmogus 
yra viator — keleivis, kuris visados yra pakeliui ir 
niekados ne namie, Kitaip sakant, krikščioniškasis žmogus 
visados yra ateityje Ir niekados ne dabartyje. Tai žmogus, 
kuris nuolatos save peržengia ir niekados nepasilieka šia- 
pus. Būti pakeliui yra esminis Žmogaus apsprendimas, 

Šiuo atžvilgiu soti dabartis yra iš esmės antikrikš- 
čioniška sąvoka. Sulaikydama žmogų nuo žvilgio į ateitį, 
versdama jį pasilikti neperžengiant paties savęs, sugau- 
dama jį šioje tikrovėje ir pajausdindama ją kaip savus na- 
mus, soti dabartis susikerta su žmogaus keleiviniu pobū- 
džiu ir iškreipia pačią jo prigimtį. Padarydama dabartį 
pagrindiniu laiko pavidalu, ji paneigia ateitį ir susikerta 
su žmogaus viltimi: sočios dabarties žmogus yra žmogus 
be vilties — ne nusiminimo, bet pasitenkinimo prasme. 
Jis nieko nesitiki ir nelaukia, nes jam jau gera būti da- 
bartyje. Tuo tarpu viltis yra vienas iš sudedamųjų ir 
esminių krikščioniškojo buvimo pradų. Todėl krikščio- 
nybė nuo pat savo pradžios kreiva akimi žiūri į perdėtą 
gerovę ir į jos vaidmenį žmogaus buvime. Tiesa, žmo- 
gus, būdamas ir kūnas, ne tik dvasia, reikalauja tam tikro 
kiekio gerovės, kad galėtų žemėje išsilaikyti ir veikti. 
Tačiau krikščionybė nesutinka, kad žmogus būtų šia ge- 
rove tiek aprūpintas, jog ji virstų sočios dabarties iš- 
raiška. Krikščionybė bando suvesti šią gerovę ligi ma- 
žiausio jos kiekio, ligi jos būtinybės laipsnio ir palikti 
žmogų visados alkaną. Alkis krikščionybei yra palaimin- 
tas, nes jis visados yra aukštesnės tikrovės simbolis. Kūno 
alkis krikščionybėje yra išraiška dvasinio alkio, kuriuo pa- 
žymėta yra pati žmogaus būtis ir kurio objektas yra pats 
Dievas. 

Nuosekliai tad vietoje gerovės krikščionybė skelbia 
neturią — suprastą taip pat plačiausia prasme. Kūninis 
pradas krikščionybėje niekados neturi būti visiškai sotus: 
nei valgiu, nei patalpa, nei drabužiu, nei poilsiu, nei savo 
geismų patenkinimu. Jame visados turi pasilikti dar tam 
tikras ilgesys kaip nurodymas į patį giliausią mūsų ilgesį, 
einantį Dievo linkui. Tai ir yra tikroji neturto prasmė. 
Neturtėlis yra ne tasai, kuris maža turi, bet tasai, kuris 
maža vartoja ir mažu pasitenkina. Neturtas arba tasai > 
vispusiškas alkis mūsų kūne kaip tik susiderina su esmi- 
niu mūsų dvasios alkiu, su jos lūkesčiu bei nerimu ir to- 
dėl virsta klusniu jos palydu. Neturtas nuslaio kūniniam 
mūsų pradui tokią pat buvimo linkmę, kokią turi krikš- 
čioniškoji siela. Neturtas yra kūninis nerimas Dievop, 
Todėl jis yra pati geriausia priemonė mūsų dvilypumui 
pergalėti ir anam šv. Pauliaus minimam ir mumyse gy- 
venančiam nuodėmės įstatymui pažaboti (plg. Rom 7, 20). 
Štai kodėl krikščionybė neturtą visados yra piršusi, Ir 
štai kodėl Kristus Kalino Pamoksle laimino beturčius, Jiū- 
dinčiuosius, alkstančiuosius, susilaikančiuosius, persekioja- 
muosius (plg. Mt 5, 1—10), vadinasi, visus, kurie nėra 
sotūs nei turtu, nei džiaugsmu, nei duona, nei priešinga 
lytimi, nei ramybe, kurie visados yra alkani, visados ne- 
turtingi. Aštuoni Kristaus palaiminimai iš tikro yra 
vienas didžiulis neturto palaiminimas, neturto kaip vispu- 
siško alkio mūsajame psichofiziniame gyvenime. Gerovės 
Kristus nelaimino. Priešingai, Jis pastebėjo, kad „turtin- 
gam nepigu įeiti į dangaus karalystę“ (Mt 19, 23); nepigu 
todėl, kad turtas jį nuolatos traukia į sočią dabartį, nuo- 
latos neigia keleivinį jo pobūdį ir vilioja pasilikti šia- 
pus. „Kur tavo turtas, ten ir tavo širdis" — pasakė Kristus 
(Mt 6, 21). O turtas visados yra šiapus ir dabar. Tuo bū- 
du jis ir žmogaus širdį padaro šiapusinę ir dabartinę. Soti 
dabartis yra turto išraiška, ir joje pasinėrusi širdis sunkiai 
randa kelią į anapus, į ateitį, į viltį, kuria gyvename ir 
kurios įvykdymo kantriai laukiame, 

Šių tad svarstymų šviesoje darosi aišku, kodėl antikris- 
tas laimina gerovę ir ją vykdo savo karalystėje; kodėl 
jis nori būti ne žmonijos taisytojas kaip Kristus, bet jos 
labdarys, jos gerovininkas vispusiška šio žodžio prasme. 
Sočios dabarties žmogus nėra krikščioniškasis žmogus. 
Reikia tik išplėsti šią sočią dabartį visoje žemėje, reikia 
tik visus žmones padaryti aprūpintus bei patenkinius, ir 

antikristo karalystė įsigalės savaime, Gerovės kelias yra 
vienas iš sėkmingiausių antikristo kelių į istoriją. 

Todėl jau antraisiais savo viešpatavimo metais jis pa- 
kvietė visas žemės tautas į savo aruodus. Gerovės, anos 
sočios lygybės sukūrimas buvo vienas iš pirmaeilių jo 
uždavinių. Ne žmonių meilė jį stūmė į šitą žygį, nes an- 
tikristas myli tik save. Ne užuojauta žmonių skurdui ir 
vargui padarė jį žmonijos geradariu. Gerovės kūrimas an- 
tikristo rankomis niekad nėra socialinis, bet visados re- 
liginis ir metafizinis žygis. Tai žygis pakeisti žmogiško- 
sios būties linkmę. Užuot linkusi į anapus, ji, antikristo 
aprūpinta, turinti linkti į šiapus ir šiapus pasilikti. Vi- 
sa antikristo karalystė yra grynas faktiškumas. Ir žmogų 
šiame faktiškume palikti yra pati didžiausia antikristo 
pastanga. Gerovė kaip tik puikiai tarnauja šiam reika- 
lui. Jeigu prievartinė meilė ir vienybė pažadina žmoguje 
neapykantą ir todėl visados yra pavojinga, net ir anti- 
kristo rankose, tai gerovė kelia padėkos bei pagarbos 
jausmą ir todėl antikristo valdžią geriausiai įtvirtina bei 
palaiko. Prieš pavergėjus jų valdiniai gali dar kartais 
sukilti. Tuo tarpu prieš gerovininkus niekas nesukyla, 
Todėl gerovė yra geresnė priemonė antikristui įsigalėti 
ir išsilaikyti negu vienybė. Prisidengęs socialine meile, 
antikristas kuria žemėje gerovę, kad įtvirtintų žmogų jo 
faktiškume, kad priverstų jį pamiršti, jog jis yra pakeliui. 
Gerove antikristas mėgina padaryti žmogų nebe keleiviu 
šioje žemėje, bet pastoviu šios žemės gyventoju. Jis nori 
sukurti jam gerą gyvenimą šiapus, kad jis negalvotų apie 
anapus, kad jam būtų gaila žemės, kad ji jam būtų ne 
ašarų slėnis — vallis lacrimarum, kaip kalbama maldoje, 
bet atstatytasis rojus. Anąją tikrovę pakeisti šiąja yra 
gerovės uždavinys antikristo karalystėje. 

Turime pripažinti, kad šis uždavinys istorijoje ne sykį 
esti įvykdomas. Žemiškosios gerovės tikrove arba bent 
jos viltimi antikristas vilioja minią ir plečia savo kara- 
lystę. Gerovės evangelija nešinas, jis išjuokia Kristaus 
kvietimą ateiti pas Jį ir sotintis amžinąja Jo gyvenimo 
duona (plg. Jn 6, 35). Ir žmonės paklauso šio labdario. 
Jie eina paskui jį. Antikristo piršto paliesta žemė pasi- 
rodo žmonėms tarsi Taboro kalnas, kur viskas blizga ir 
žėri, kur gera yra būti ir kur minia statydinasi. palapinių 
ir sau, ir savo vaikams. Todėl nėra buvę nė vieno ryš- 
kesnio antikristinio sąjūdžio, kuris nebūtų skelbęs ir vyk- 
dęs plačios socialinės programos. Gerovė yra didžiai mėgs- 

tama antikristo priedanga, kuria jis sėkmingai naudojasi 
istoriniame savo veikime. Ir juo labiau antikristas plečia 
pasaulyje savo karalystę, juo sotesnės jaučiasi minios jo 
tarnyboje. Apokalipsinė žvėries bendruomenė iš tikro yra 
sočios dabariies bendruomenė. Todėl ji pasilieka ištikima 
žemei ir neklauso tų, kurie jai kalba apie antžemiškas 
viltis. 

Tačiau ji nepastebi, kad visa ši gerovė yra didžiulė 
žmogiškosios būties apgaulė. Solovjovas prasmingai pa- 
stebi, kad antikristinis socialinių pakaitų vykdymas buves . 
labai keistas: antikristas pasotinęs vargšus nepaliesdamas 
turtingųjų. Jis ėmęs iš savo imperatoriškojo iždo, iš savo 
imperatoriškųjų žemių ir kiekvienam dalinęs pagal rei- 
kalą. Ką tai reiškia? Ką šiuo simboliu norėjo Solovjovas 
pasakyti? Ne ką kita kaip tai, kad gerovę antikristas vyk- 
dė ne mūsąją tikrovę pakeisdamas, bet tik ją savo dova- 
nomis pridengdamas. Skurdas ir vargas mūsų žemėje at- 
siranda todėl, kad medžiaginių gėrybių yra aprėžtas skai- 
čius. Todėl vieniems jų prisigrobiant per daug, kitiems 
jų nebelieka visai arba lieka per maža. Kiekviena tad 
tikra socialinė pakaita stengiasi išlyginti žemiškųjų gė- 
rybių kiekį jų savininkų rankose. Tačiau tai neįmanoma 
padaryti nepalietus turtingųjų. Neatsisakydami savų gė- 
rybių laisvos meilės auka, jie paprastai yra priverčiami 
jas atiduoti vargšams įstatyminėmis priemonėmis. Kiek- 
viena didesnė socialinė pakaita yra skaudus smūgis vie- 
nai visuomenės daliai. Bet šitas smūgis yra neišvengiamas. 
Nepakeitus mūsosios tikrovės, negalima pakeisti nė gė- 
rybių pasiskirstymo, be kurio jokia socialinė gerovė yra 
neįmanoma. Bet antikristas tikrovės kaip tik nekeitė. Tur- 
tingiesiems jis paliko tai, ką jie turėjo. Todėl laimėjo 
jų palankumą. Vargšams jis davė tiek, kad jie buvo pa- 
tenkinti, ir todėl užsitikrino ir šiųjų pagarbą bei padėką. 
Visa visuomenė nusilenkė prieš antikristą, nes jis, atro- 
dė, išsprendė niekad neišsprendžiamą socialinę mįslę. 

Vis dėlto šitokio išsprendimo apgaulės gali nepastebėti 
tik tas, kuris yra apakintas antikristo dovana. Sakome 
dovana, nes visa antikristinė socialinė pakaita yra atremta 
į dovaną. Ji nėra paskirstomojo teisingumo įvykdymas 
žemėje, bet imperatoriškoji malonė. Sutikime, kad ši ma- 
lonė buvo gana gausi, kad ji galėjo aprūpinti vargšus net 
gana ilgą laiką. Tačiau vieną dieną ji turėjo pasibaigti. 
Antikristas nebuvo žemiškųjų gėrybių kūrėjas iš nieko. 
Jis turėjo jas iš kur nors paimti. Jis turėjo jų gauti, kad 

galėtų dalintis. Jeigu savo viešpatavimo pradžioje jis rado 
jų susikaupusių, tai toliau jos turėjo ištirpti bedalinamos. 
Neišvengiamai artėjo diena, kada antikristas turėjo pasi- 
rodyti miniai tuščiomis rankomis. Kiekviena į dovaną al- 
remta socialinė pakaita yra sapnas. Jis pasibaigia, ir ne- 
perkeista tikrovė pasirodo vėl visu savo skurdumu. Ta- 
čiau antikristas mielai šį sapną žmonijai siūlo, nes jam 
svarbu yra minią ne tiek aprūpinti, kiek atitraukti nuo 
Kristaus ir patraukti į save. Jis gerai žino, kad „jis maža 
laiko teturi" (Apr 12, 12), todėl kuria savo karalystę tik 
trumpam, grįsdamas ją praeinančiomis pakaitomis. Jam 
nesvarbu, kad jo atnešta gerovė pasibaigs. Jam tik rūpi, 
kad jo dovanomis apsvaigę žmonės pripažins jį savo va- 
du, nusilenks prieš jį, atsitrauks nuo Kristaus ir pamirš vi- 
są antgamtinę tikrovę. Antikristo uždavinys yra skelbti 
užuot buvus, išjuokti užuot įvykdžius. Todėl jis ir skel- 
bia, todėl jis ir išjuokia, todėl jis ir vaidina didžiojo juok- 
dario vaidmenį pasaulio istorijos scenoje. Antikristinė 
gerovė yra tik tikrosios gerovės kaukė. Po ja glūdi socia- 
linis faktiškumas, neperkeistas nei dvasia, nei įstatymo 
raide. O pati ši kaukė yra nupinta iš pasibaigiančių že- 
miškųjų dovanų. Minia pradeda skursti iš naujo net dar 
labiau negu pirma. Ar ne taip yra buvę komunistinėse 
socialinėse pakaitose? Socialinė gerovė gali kilti tik iš 
laisvos meilės ir laisvos aukos. Todėl ji gali būti tik labai 
lygstama, kaip lygstamas yra visas žemiškasis mūsų gyve- 
nimas. Sotumo lygybė yra antikristinė svajonė, skaudžiai 
keršijanti visiems jos vykdytojams pasaulio istorijoje. 


6. LINKSMYBĖ 


Prievartinė vienybė yra per daug rūsti ir žemiškoji ge- 
rovė per daug pilka, jeigu su jomis kartu nežygiuoja 
žaismas įvairių linksmybių pavidalu. „Kol žmonės yra al- 
kani,— sako Solovjovas,— tol jie turi tik vieną troškulį — 
pasisotinti. Tačiau pasisotinę jie panori ir daugiau. Net ir 
sotūs gyvuliai paprastai ne tik miega, bet ir žaidžia. Tuo 
labiau žmonės, kurie visados post panem reikalauja cir- 
censes.” Todėl tretieji antikristo viešpatavimo metai ir bu- 
vo vienas didžiulis žmonių aprūpinimas linksmybėmis. 

iam uždaviniui laimingai išspręsti imperatorius panaudo- 
jo burtininką Apolonijų, kuris sugebėjo „pritraukti ir val- 
dyti oro elektrą“, todel žmonių buvo laikomas galinčiu 

nužengdinti ugnį iš dangaus. „Negirdėtais nuostabiais da- 
lykais jis iš tikro patraukė savęsp minios vaizduotę“. To- 
dėl jame imperatorius iš karto pažino savo pagalbininką, 
priėmė jį išskėstomis rankomis ir pavedė jam įkūnyti tre- 
čiąją karalystės vertybę, būtent: linksmybę, turėjusią at- 
baigti jo kuriamą žemiškąją laimę. „Žemės tautos,— pa- 
sakoja Solovjovas,— apkrautos savo valdovo geradarybė- 
mis, turėjo dabar galimybės, šalia visuotinės taikos ir vi- 
suotinio sotumo, nuolatos džiaugtis įvairiausiais ir nelauk- 
čiausiais ženklais bei stebuklais." Ir iš tikro Apolonijus 
visur lydėjo imperatorių ir visur rodė savo burtininkišką- 
ją galią. Kur tik susirinkdavo minia, ten išeidavo ir Apo- 
lonijus su savo linksmybėmis. Pagrindinė jo burtų prie- 
monė buvo žaismas šviesa raketų, fejerverkų, įvairiaspal- 
vių gėlių pavidalu. Tačiau bažnyčių susijungimo proga 
visų kultų katedroje „buvo girdėti ir širdį užgaunančių 
muzikos garsų, tarsi neregimi angelai būtų garbinę nau- 
jąji dangaus ir žemės valdovą“. Taip tad antikristas pa- 
tenkino jau nuo Romos laikų skambantį minios šauksmą 
„panem et circenses“. Duonos jis davė socialinėmis savo 
pakaitomis, linksmybių — Apolonijaus burtais. 

Čia vėl susiduriame su klausimu: kokios prasmės turi 
šios antikristinės linksmybės? Kodėl žaismą antikristas 
įveda į savo karalystę? Ką reiškia šis burtininkiškasis mi- 
nios linksminimasį Linksmybės pastatymas šalia vieny- 
bės ir gerovės nėra atsitiktinis dalykas. Jis išplaukia iš 
visos antikristinio gyvenimo linkmės, Jis sudaro šio gy- 
venimo atbaigą ir uždeda jam savotišką vainiką. Jau 
minėjome, kad antikristo karalystė yra grynas faktiškų- 
mas, kad ji žmogų šioje tikrovėje palieka ir jį prie jos 
pririša. Ir vienybė, ir gerovė tarnauja kaip priemonės šiam 
faktiškumui išreikšti ir jį žmogaus sąmonėje įtvirtinti. 
Bet nei vienybė, nei gerovė nesuteikia šiam faktiškumui 
regimo blizgėjimo. Nė viena iš šių antikristinių vertybių 
neuždeda mūsajai sunkiai tikrovei perkeistosios tikrovės 
kaukės. Todėl net ir antikristinės vienybės sujungti ir 
antikristinėje gerovėje paskendę žmonės gali visados vaiz- 
"duotis dar kitą pasaulį, kuriame yra ne tik gera, bet ir 
gražu. Grožis yra nepaprastai patrauklus pradas. Jo iš- 
skyrimas žadina žmoguje ilgesį ir verčia jį šio prado ieš- 
koti. Tuo tarpu nei vienybė, nei gerovė grožio neduoda. 
Grožis atsiranda tik sušvitus regimiems tikrovės pavida- 
lams. Todėl antikristas, žinodamas šį žmogiškosios pri- 
gimties linkimą į grožį, ir įvedė jį savo karalystėn. Tuo 

jis suteikė šios tikrovės pavidalams regimo blizgesio, pa- 
darė juos patrauklius žmogaus pojūčiams ir todėl sulaikė 
žmogų nuo veržimosi į anapusines grožio sritis. Kam gi 
reikalinga kažkokia kiła tikrovė, jeigu šioje yra ramu, 
gera ir gražu? Kam reikalingas yra kažkoks anapus, jeigu 
jau šiapus yra viskas perkeista ir apšviesta? Kam rei- 
kalinga su Kristumi kopti į Taborą, kad paregėtum nu- 
švitusį kaip saulė Jo veidą ir žibančius kaip sniegas Jo 
drabužius, kad čia pat, Apolonijui mostelėjus, viskas nu- 
švinta nuostabiu žėrėjimu? Antikristo linksmybės yra 
priemonė pridengti perkeistosios būties žavingumui. Vie- 
toje antgamtinės šviesos antikristas pakiša žmogui oro 
elektros žaismą. Vietoje būties spindėjimo savo vidumi 
jis siūlo žmogui džiaugtis žemės daiktais, nušviestais ben- 
galinėmis ugnimis. Apreiškimo minimas Avinėlis, kaip 
perkeistosios tikrovės žiburys (plg. Apr 21, 23), čia užlei- 
džia vietą antikristo tarnui Apolonijui. Viskas antikristo 
karalystėje yra taip suręsta, kad niekas negalėtų žmogui 
priminti anapusinio gyvenimo, kad niekas į šį gyvenimą 
nevestų, jo nerodytų ir nereikštų. Grožio šaltinis čia yra 
šios tikrovės dalis, grožio jėga yra technika, grožio ap- 
raiškos yra gerai pažįstamos. Grožis, kaip didžiausias mū- 
sų kvietėjas aukštyn, antikristo karalystėje virsta grynai 
šiapusiniu dalyku. 

Bet kaip tik čia ir išeina aikštėn antikristinio grožio ap- 
gaulingumas. Žaismas ir linksminimas turi žymiai gilesnės 
prasmės žmogiškajame buvime, negu iš sykio atrodo ir 
negu jis ją gauna antikristo karalystėje. Aptemusiame 
mūsų buvime žaismas mums atrodo esąs kažkokios ne- 
rimties apraiška. Tiesa, žmogus dažnai žaidžia, bet šiam 
dalykui jis paprastai teikia tik atolampos po darbo pras- 
mę. Žaismas jam yra įsijungęs į tą pačią jo kasdieninio 
buvimo reikalų eilę, kaip miegas, valgis, aistros paten- 
kinimas... Aukštesnės prasmės jame žmogus paprastai 
neregi. Žaismas jam yra virtęs tiktai kūniniu, tiktai svei- 
katos priemone, kad per anksti nesusidėvėtų raumenys ir 
nervai. Tuo tarpu dvasinė ir dieviškoji žaismo pusė yra 
beveik visiškai išsitrynusi. Todėl kai žemėn atėjo Kristus 
ir atnešė mums Linksmą Naujieną, mes ją priėmėme kaip 
naujieną, nes tokio mokslo lig šiol nebuvome girdėję; 
tačiau mes niekaip negalėjome suprasti, kodėl ši naujiena 
turinti būti linksma ir ką mes turime daryti, kad išreikš- 
tume šią linksmąją Evangelijos pusę. 

O jeigu vis dėlto būtume supratę? O jeigu vis dėlto ši 
linksmoji įos pusė būtų atsistojusi prieš mūsų akis visu 
savo gaivalingumu? Jeigu mes būtume ją giliai pergy- 
venę ir pamėginę šį pergyvenimą išreikšti viršiniais ženk- 
lais? Ką tuomet būtume darę? Ne ką kita kaip tai, ką 
pranašas skelbė Viešpaties atėjimo akivaizdoje: „Džiū- 
gaukite Viešpačiui visos šalys: linksminkitės, džiaukitės 
ir žaiskitel Giedokite psalmes Viešpačiui kanklėmis, kank- 
lėmis ir arfos skambėjimu; trimitais ir ragų balsais džiū- 
gaukite Viešpaties Karaliaus akivaizdoje. Tegul ūžia jūra 
su savo pilnybe ir žemės rutulys su savo gyventojais; 
teploja upės rankomis; tedžiūgauja kalnai Viešpaties aki- 
vaizdoje, nes Jis ateina, Jis ateina valdyti žemės“; žemė 
gu savo gyventojais, visa gamta, visas kosmas būtų žai- 
dęs ateinančio Viešpaties akivaizdoje. Visuotinis džiaugs- 
mas, apsireiškiąs žaismo pavidalu, stovėjo pranašo regė- 
jimuose kaip atsakymas į Viešpaties Karaliaus pasirody- 
mą žemėje. Ir ką šis visuotinis žaismas būtų atskleidęs? 
Ar visuotinę nerimtį? Priešingai, jis būtų aiskleidęs visuo- 
tinį išvadavimą Ir žmogaus bei pasaulio perėjimą į naują 
būtį. Psalmės ir giesmės, kanklės ir arfos, trimitai ir ra- 
gai, ūžaujančios jūros ir upės būtų buvę šio naujo bu- 
vimo ženklai. Išvaduotasis žmogus būtų pradėjęs būtį žais- 
damas. Tačiau taip būtų buvę ne tik tada, kai būtume 
Evangeliją priėmę ir įvykdę. Taip yra buvę ir būties 
pradžioje. Išminties Knygoje yra viena vieta, kurią Baž- 
nyčia skaito kaip epistolą Mergelės Marijos Prasidėjimo 
ir Gimimo švenčių Mišiose. Ten kalbama apie Dieviškają 
Išmintį, kuri buvusi anksčiau, negu atsirado žemė, negu 
iškilo kalnai, negu ištryško vandenų šaltiniai. Tačiau ši 
Amžinoji Išmintis nebuvo neveikli kūrybinių Viešpaties 
veiksmų stebėtoja. Ji buvo vykdomasis jų pradas. Ji bu- 
vusi pas Dievą ir visa tvarkiusi. Tačiau kaip? Kaip reiš- 
kėsi šis tvarkomasis Dieviškosios Išminties veikimas? At- 
sakymą duoda ji pati: „Man buvo džiaugsmo diena iš 
dienos žaisti Jo akivaizdoje, visą laiką žaisti ant žemės 
rutulio“ (Išm 8, 28). Žaismas buvo Dieviškosios Išminties 
veiksena. Žaisdama ji svėrė vandenų šaltinius, žaisdama 
ji vedė jūroms ribas, žaisdama ji stiprino žemės pamatus. 

Kas tad yra žaismas giliausia savo dieviškąja esme? 
Ne kas kita kaip dieviškosios ir sudievintosios būties bū- 
sena, Dieviškasis gyvenimas yra absoliutinis nepertraukia- 
mas žaismas. Ir kai žmogus įsijungia į šį gyvenimą, kai 
jis esti išvaduojamas iš nuodėmės slogučio, jis taip pat 

pradeda būti žaisdamas. Anos psalmininko minimos skam- 
bančios kanklės ir arfos, anos rankomis plojančios upės ir 
ūžiančios jūros yra ne kas kita kaip tik menkutė atšvaita be- 
galinio Dieviškosios Išminties žaismo. Atpirktasis pasaulis 
įsijungia į dieviškąją būseną ir tuo pačiu apreiškia nau- 
ją savo būtį žaismo pavidalu. Nors sunkiame ir aptemu- 
siame savo buvime mes šitokio visuotinio žaismo neregi- 
me ir jo net nesuprantame, vis dėlto jis mums blyksteli 
mūsų šventovėse trumpų liturginių valandėlių metu. 
Liturgija yra žaismas Viešpaties Karaliaus akivaizdoje ir 
tuo pačiu atpirktojo žmogaus būsenos ženklas. Mūsų kul- 
te išeina aikštėn bent nuotrupos ano visuotinio džiaugsmo, 
apie kurį kalba psalmininkas ir kuris turėjo lydėti atei- 
nantį žemės Viešpatį, Mūsų bažnyčiose šiandien vyksta 
tai, kas turėjo vykti visoje žemėje ir kas vyks amžiais 
Naujojoje Jeruzalėje. Žaisti giliausia prasme reiškia die- 
viškai būti, Žaismas yra šventųjų būsena, Štai kodėl mes 
šioje tikrovėje žaidžiame tik liturginių valandėlių metu, 
nes visa mūsoji kasdienybė yra tebevaldoma nuodėmės, O 
nusidėjėliai nežaidžia, 

Tačiau kuo žaismas virsta antikristinio Apolonijaus 
rankose? Ne kuo kitu kaip paviršutiniškų spindesiu akims 
džiuginti. Antikristo žaismas nėra išskaistintos ir sudie- 
vintos būties būsena, bet tiktai vaikiškas bengalinių ug- 
nių laidymas. Jų šviesa nėra vidinis būties žėrėjimas, bū- 
ties, išvaduotos iš visų netobulybių, bet tiktai dirbtinė 
šviesa, ateinanti iš daikto paviršiaus ir jo paviršiuje pasi- 
Liekanti. Apolonijaus fejerverkai yra perkeistosios būties 
kaukė: tai jos priedanga ir išjuoka. Todėl, šalia akims 
teikiamo paviršutiniško malonumo, jie neturi jokios gi- 
lesnės prasmės. Čia, kaip ir visur kitur, antikristas tyčio- 
jasi ne tik iš Kristaus, bet ir iš paties žmogaus, susižavė- 
jusio jo ženklais bei stebuklais. Juk argi ne patyčios pil- 
nas yra vaizdas, kai Apolonijus, tasai naujasis antikristi- 
nės bažnyčios popiežius, užuot nuo balkono palaiminęs 
pasaulį, ima iš pintinės raketas ir jas meta ant minios 
galvų? Argi ne vaikais yra laikoma ana iš džiaugsmo 
klykaujanti minia, kuriai pakanka padangėje sproginė- 
jančių ugnių žaismo, kad pamirštų savą neperkeistą pa- 
saulį ir manytų patekusi į Naująją Jeruzalę, kurios „kiek- 
vieni vartai buvo iš vieno perlo“ (Apr 21, 21)? 

Gili žmogaus ir visos būties panieka kalba iš šių Apo- 
lonijaus fejerverkų. Antikristas mėgina jais nušluostyti 
nuo minios akių kiekvieną ašarą, užgniaužti kiekvieną 

dejavimą ir skundą, užmiršdinti kiekvieną liūdesį ir skaus- 
mą. Visa tai jis mėgina padaryti ne būtį perkeisdamas, 
ne ją išskaistindamas, bet tik nukreipdamas žmogaus dė- 
mesį nuo savų ašarų, nuo savų dejavimų ir nuo savo 
skausmo. Antikristo linksmybės yra ne būties tobulumo 
prasiveržimas, bet tik priemonės šiam netobulumui pamirš- 
ti. Tai savotiškas apsvaigimas. Tai grynai psichologinis, 
tačiau netikras įspūdis, neturįs jokio atitikmens tikrovėje, 
todėl melagingas giliausia savo esme. Antikristas meluoja 
savo žaismu, kaip jis meluoja savo vienybe ir gerove. 

Tačiau Solovjovas atkreipia mūsų dėmesį į dar vieną 
dalyką, kuris nušviečia antikristinių ženklų bei stebuklų 
pobūdį. Jis pasakoja, kad Apolonijus žmonių buvo laiko- 
mas stebukladariu, kad jis iš tikro nuostabiais dalykais 
buvo pažabojęs minios vaizduotę, kad jo įvairiausi ženk- 
lai buvo nuolatinis žemės tautų džiaugsmo šaltinis. Tuo 
Solovjovas nori pasakyti, kad antikristas nėra tik papras- 
tas apgavikas kasdienine prasme, bet kad jis iš tikro 
daro nuostabių dalykų ir todėl suvilioja minią. Jau Kris- 
tus savo didžioje kalboje apie pasaulio galą įspėjo, kad 
„kils netikrų kristų ir netikrų pranašų, ir jie darys didelių 
ženklų ir stebuklų" (Mt 24, 24). Šv. Jonas savo regėji- 
muose taip pat mini žemės Žvėrį, kuris „darė didelių 
ženklų, kad net ugnį nužengdindavo žemėn" (Apr 13, 13). 
Antikristo siejimas su šiais nepaprastais ženklais yra gy- 
vas ir krikščioniškojoje tradicijoje, ir kasdieninėje žmo- 
nių sąmonėje. Todėl Solovjovas savo Apolonijų, kurį 
jis laiko Apreiškimo vaizduojamu žemės žvėrimi, ir pa- 
darė stebukladariu, leisdamas jam dideliais savo ženklais 
suvilioti minias ir patraukti jas savo pusėn. 

Bet čia kaip tik ir kyla klausimas: kas gi yra šie an- 
tikristiniai ženklai? Kodėl apreiškimas vadina juos di- 
deliais? Paprastai yra manoma, kad antikristiniai „stebuk- 
lai" esą netikri, vadinasi, kad tikro stebuklo antikristas 
padaryti negalįs, kad jis tik apgaunąs žmones savo triu- 
kais, kuriuose nieko antgamtiško nesą. Tik iš viršaus 
miniai atrodą, kad antikristas darąs didelių ženklų. Iš 
tikro jis esąs tik akių dūmikas, daugiau nieko. Ši antik- 
ristinių ženklų samprata įjungia apreiškimo minimą že- 
mės žvėrį į „rinkos monytojų“ eiles, padarydama jį gal 
gudriausią iš jų visų, tačiau iš esmės jiems visiems lygų 
šposininką. Ir vis dėlto šitoks minėtų Šventraščio vietų 
aiškinimas, atrodo, prieštarauja tai giliai rimčiai, su ku- 
ria Apreiškimas kalba apie netikrų kristų ir netikrų pra- 


374 


našų ženklus. Ir Kristus, ir šv. Jonas pabrėžia, kad tai bus 
dideli ženklai ir stebuklai. Kuo jie bus dideli? Savo po- 
būdžiu būtyje ar tik savo įspūdžiu žmonių sieloje? Mi- 
nėtasis antikristinių ženklų aiškinimas manytų, kad tik 
savo įspūdžių. Tačiau jeigu taip, kodėl jų įspūdis žmo- 
nėms bus toks galingas, jog jais bus suvilioti žemės gy- 
ventojai (plg. Apr 13, 15) ir jie kėsinsis patraukti antikris- 
to pusėn net išrinktuosius, „jei tai būtų galima“ (Mt 24, 
24)? Ar šitoks visuotinis suviliojimas ir net pavojaus su- 
darymas patiems ištikimiausiems yra įmanomas papras- 
tais, tegul ir nesuvokiamais bei nepermatomais, triu- 
kais? 

Triukų ir pokštų yra buvę pasaulyje visados. Visados 
taip pat yra buvę žmonių, kurie jais džiaugėsi ir net 
pinigus mokėjo, kad galėtų jų pamatyti. Tačiau didesnės 
reikšmės niekados šie pokštininkai neturėjo. Ir juo la- 
biau pasaulis kultūrėja, juo šių pokštininkų rimtis men- 
kėja. Sutikime, kad antikristo pokštai bus ypatingi. Bet 
vis tiek jie bus tik pokštai. O jeigu taip, tuomet reikės 
labai menko kritiškumo, kad žemės gyventojai į juos 
įtikėtų ir kad jie galėtų turėti tokios baisios reikšmės, 
apie kurią mums kalba Apreiškimas. Tačiau kuliūrai ky- 
lant šis kritiškumas kaip tik auga. Todėl sunku manyti, 
kad pasaulis, kuris nelabai tiki tikrais Kristaus ir Jo šven- 
tųjų stebuklais, lengvai pasiduotų antikristo pokštams ir 
pripažintų anigamtinę jų galią. Pabrėžiame antgamtinę, 
nes ir pokštas, ir stebuklas tučtuojau nustoja savo ver- 
tės, jei tik žmogus suvokia, kad jame veikia tiktai 
gamtinės jėgos. Antikristas juk suvilios žmones ne tuo, 
kad jis jiems demonstruos gamtos galybę, bet-tuo, kad jis 
įteigs žmonėms priimti jo ženklus kaip antgamtinius, kaip 
kylančius iš anapus ir tuo būdu liudijančius jo pasiuntinybę 
iš aukščiau. Jis atsistos prieš pasaulį kaip mesijas, kaip 
išrinktasis ir pašauktasis ir darys didelių ženklų tam, kad 
įtikintų žmones jam nusilenkti ir jį priimti. Todėl visi 
šitie jo ženklai turės būti žmonių pergyvenami kaip ant- 
gamtiniai. Kitaip jie nebus nei stebuklai, nei juo labiau 
dideli bei reikšmingi. Visa tai verčia manyti, kad minėtoji 
antikristinių ženklų kaip pokštų bei triukų samprata ne- 
atspėja jiems Apreiškimo teikiamos rimties ir todėl tikro 
jų pobūdžio neatskleidžia. 

Jeigu, kaip paprastai yra sakoma, stebuklas yra įvykis 
gamtoje, neturįs Joje priežasties, tai šitaip suprastą stebuk- 
lą gali padaryti ir velnias. Argi ne stebuklas buvo, kai 

velnias paėmė Kristų iš dykumų, atgabeno Jį į šventąjį 
miestą ir pastatė ant šventyklos stogo? Arba kai Jį už- 
nešė ant labai aukšto kalno ir parodė visas pasaulio ka- 
ralystes bei jų puikumą? Tai buvo iš tikro įvykis gamtoje: 
Kristus ne sapnavo, bet buvo tikrai užneštas ant šven- 
tyklos stogo ir ant kalno viršūnės; Jis tikrai regėjo pa- 
saulio karalystes su jų garbe ir turtais. Tačiau šis įvykis 
gamtoje neturėjo priežasiies joje: Kristus nelipo savomis 
kojomis nei ant šventyklos stogo, nei į kalną; Jis neturėjo 
teleskopo ar ypatingai stiprių akių, kad aprėptų pasaulį. 
Šio įvykio priežastis buvo antgamtinė, Tiesa, ne dieviška, 
bet velniška. Tačiau ši jos žymė anaiptol dar nepanaikina 
jos antgamtiškumo, nes juk velnias taip pat yra antgam- 
tinė būtybė. Taip pat argi ne stebuklas buvo velnio prabi- 
limas į Ievą rojuje? Ieva žaltį ne sapnavo, bet tikrai re- 
gėjo ir tikrai jo žodžius girdėjo. Tačiau gamtoje nėra 
priežasties, kuri leistų žalčiui prabilti žmogaus kalba. Ro- 
jaus žaltys kalbėjo ne sava galia, bet antgamtinė, viršum 
jo prigimties esančia galia. Ji taip pat nebuvo dieviška, o 
velniška, bet dėl to jos antgamtiškumas nė kiek nesu- 
mažėjo. Visur, kur tik velnias įsijungia į žmogaus būtį, 
jis įsijungia ne gamtiniu, bet antgamtiniu būdu. Jis ne- 
susilieja su kuria nors gamtos jėga, bet ją prašoka ir ap- 
valdo. Net patys apsėdimai, apie kuriuos tiek daug pa- 
sakoja Naujasis Testamentas, yra stebuklingi. Esmėje jie 
yra ne kas kita kaip žmogaus susargdinimas. Tačiau jis 
kyla ne dėl kurios nors gamtinės priežasties, bet dėl ant- 
gamtinės velnio įtakos žmogaus organizmui. 

Argi tad visą šį velnio veikimą, apie kurį Šventraštis 
tiek pasakoja, galima būtų vadinti netikru? Argi visi šie 
demoniški darbai buvo tik triukai ir pokštai? Anaiptol! Visi 
jie buvo tikrovė, antgamtinė tikrovė, į gamtos jėgas ne- 
suvedama ir iš jų neišvedama. Visų jų priežastis buvo 
velnio galia, aukštesnė už gamtą ir todėl pajėgianti gam- 
tą valdyti ir pajungti ją savo tarnybon. Todėl velnio 
darbai yra taip pat stebuklai, vadinasi, įvykiai gamtoje, 
tačiau pažadinti antgamtinės jėgos. Sutikime, kad šie ste- 
buklai yra pikti, kenksmingi, daromi žmogaus pražūčiai, 
tačiau jie kvėpuoja baisia rimtimi ir antgamtine tikrove. 
Antgamtinė tikrovė juk yra ne tik dieviška, ji yra ir vel- 
niška. Štai kas ne sykį yra pamirštama, ir todėl į ant- 
gamtines demoniškas jėgas yra nekreipiama pakankamai 
dėmesio. Velniškoji antgamtinė tikrovė taip pat gali pra- 
siveržti į gamtinę tikrovę; velniškasis anapus gali nusileisti 

į žmogiškąjį šiapus ir čia išvystyti savo veiklą. Be abe- 
jo, visa tai yra galima tik su Viešpaties Apvaizdos su- 
tikimu ir tik jos leistuose rėmuose. Bet argi Apreiškimas 
nekalba, kad „šėtonas bus paleistas iš savo kalėjimo" 
(Apr 20, 7)? Ir ar šis jo laisvės metas nebus sykiu ir jo 
ženklų bei stebuklų metas? 

Štai kodėl ir antikristo daromus didelius ženklus link- 
tume laikyti tikrais ženklais. Antikristas juk veikia ne 
savo paties, bet velnio galia. Jis yra velnio pasiuntinys 
ir jo kunigas. Tiesa, jis neveikia velnio vardu. Velnias 
niekad žmogui nesirodo tikruoju savo pavidalu. Tačiau 
dėl to dar neišnyksta jo galia. Daug kur jis veikia žmo- 
gaus rankomis, bet šios rankos jau yra atgimdytos per 
demoniškąją jėgą. Antikristinių ženklų bei stebuklų tík- 
rasis autorius yra velnias. Anie visi netikri kristūs ir ne- 
tikri pranašai, darą didelių ženklų bei stebuklų, yra tik 
įrankiai velnio rankose. Todėl iš esmės reikia ne su jais 
šiuos ženklus ir stebuklus sieti, o su pačiu velniu, kuris 
juos savo pasiuntinių padedamas vykdo. Be abejo, jeigu 
visi šie ženklai ir stebuklai būtų grynai žmogiški, tuomet 
jie neišvengiamai pasiliktų pokšto bei triuko rėmuose, nes 
žmogus gamtos prašokti negali ir todėl jokio stebuklo 
padaryti nepajėgia. Tačiau kadangi visi antikristiniai 
ženklai iš tikro savo esmėje yra velnio darbai ir jo ap- 
raiškos istorijoje, todėl visi jie yra anigamtiniai ir kaip 
tik šiuo savo antgamłiškumu galį žmones suvilioti ir su- 
klaidinti. Čia tad, atrodo, ir glūdi priežastis, kodėl Kristus 
vadina juos dideliais ir įspėja žmoniją jais netikėti. 

Kur tad yra skirtumas tarp dieviškųjų Kristaus ste- 
buklų ir velniškųjų antikristo ženklų, jeigu abeji yra 
antgamtiniai? Kur tasai matas, kuriuo būtų galima Kris- 
taus stebuklą atskirti nuo antikristo stebuklo ir šiuo pas- 
taruoju todėl netikėti? Ne kur kitur, kaip tik šių stebuklų 
paskirtyje. Solovjovo antik: istas teisingai pavadino Kristų 
žmonijos taisytoju. Gelbėti žmogų, atitiesti jo iškrypimus, 
išvaduoti jį iš nuodėmės pasėkų buvo pagrindinis Kris- 
taus uždavinys. Kristus yra Išganytojas ir savo esme, ir 
savo darbais. Todėl ir Jo stebuklai įsijungia į šį išga- 
nomąjį, gelbstimąjį Jo uždavinį ir virsta viena Jo atpir- 
kimo dalimi.. Jie žmogų vaduoja. Tuo tarpu antikristas — 
taip pat teisingai — vadina save žmonijos labdariu. Tai- 
syti ir vaduoti žmonijos jis nenori. Jis tik nori padaryti, 
kad jai būtų šioje tikrovėje gera gyventi, kad ji negal- 
votų apie jokią aukštesnę būtį. Antikristo uždavinys yra 

ne žmogų išganyti, bet jį kaip tik šioje tikrovėje užda- 
ryti. Todėl ir jo ženklai įsijungia į šį uždaromąjį darbą. 
Antikristo stebuklai skandina žmogų jo faktiškume. Tai 
ir yra esminis jų skirtumas nuo Kristaus stebuklų. San- 
tykis su žemiškąja tikrove yra matas, kuriuo galima Kris- 
taus stebuklą atskirti nuo antikristo stebuklo. Jeigu kuris 
nors antgamtinis įvykis žmogų iš jo iaktiškumo išva- 
duoja, pakeldamas jį į kitą tikrovę ir nurodydamas jam 
tikslą anapus, toks įvykis priklauso dieviškajai sričiai. 
Tačiau jeigu kuris nors nuostabus ženklas palieka žmogų 
šiapus, jeigu jis pririša jį prie jo faktiškumo, uždarydamas 
jo žvilgį į anapus, jis priklauso velniškajai sričiai. Tai 
yra antikristo ženklas. 

Todėl kiek Kristaus stebuklai paprastai liečia žmogaus 
būtį, ją keisdami ir vaduodami, tiek antikristo ženklai pa- 
prastai vyksta pasaulyje, vadinasi, šalia žmogaus, patį 
žmogų tik nustebindami savo nepaprastumu. Ir tai yra 
labai nuosekliu. Kristus žmogų gelbsti. Todėl Jis vykdo 
stebuklą jame pačiame, kad jam padėtų ir jį išvaduotų: 
iš ligos, iš nelaimės, iš vargo, iš mirties. Tuo tarpu an- 
tikristas palieka žmogų tokį, koks jis yra buvęs. Todėl 
stebuklą jis vykdo taip, kad juo žmogų nustebintų, pri- 
verstų jį tikėti stebukladario mesianiškumu, bet kad ne- 
padėtų žmogui pergalėti savo faktiškumo ir nesukeltų 
aukštesnės tikrovės troškulio. Štai kodėl Solovjovas an- 
tikristo ženklus suveda į uždavinį linksminti žmones. Tuo 
jis kaip tik ir išreiškia šių ženklų giliausią demonišką 
pobūdį. Pats Solovjovas, atrodo, nebuvo linkęs Apoloni- 
jaus darbus laikyti antgamtinės galybės veiksmais, todėl 
jis kildino juos iš galios apvaldyti oro elektrą, vadinasi, 
iš grynai gamtinės jėgos, žmogaus pažabotos ir valdomos. 
Šiuo atžvilgiu jis, atrodo, nebus atspėjęs tikrojo antikris- 
tinių stebuklų pagrindo. Tačiau priskirdamas juos links- 
mybių sričiai, Solovjovas iš tikro suvokė, kad antikristo 
stebuklai žmogaus prigimties neliečia ir nekeičia. Jie tik 
džiugina akis, jie tik teikia viršinio malonumo, bet patį 
žmogų palieka jo neišskaistintoje tikrovėje. 

Šiuo atžvilgiu antikristo ženklai iš tikro yra apgaulė, 
tačiau ne ta prasme, kad jie būtų netikri, bet ta, kad 
žmogus tikisi jų padedamas peržengsiąs pats save ir jei- 
siąs į aukštesnę tikrovę, o iš tikro jis yra jų paliekamas 
giliausiame savo faktiškume. Antikristas nori savo ženk- 
lais žmones įtikinti, kad jis, o ne Kristus, esąs išganytojas. 
Tuo tarpu iš tikrųjų jis yra tik labdarys, vadinasi, virši- 

nių dovanų dalintojas, neliečiąs pačios būties. Tr ši ap- 
gaulė yra žymiai gilesnė negu bet kurio „akių dūmiko“. 
Tai apgaulė pačioje būtyje. Tai Žmogaus išganymo iš- 
juoka, nes antikristas pasaulin ateina tik linksminti, o 
žemės gyventojai pasitinka jį kaip išganytoją. Antikristo 
„stebuklai“ apgauna žmones ne tuo, kad jie būtų triukai 
ar pokštai, bet tuo, kad jie labdariui uždeda išganytojo 
kaukę. 

Linksmybės įvedimu antikristas užbaigia kurti savo ka- 
ralystę, kurios pagrindinis uždavinys, kaip galėjo pa- 
aiškėti iš šios sklaidos, yra palikti žmogų šioje tikrovėje, 
užtverti jam visus kelius į anapus ir įtikinti jį būti išti- 
kimam žemei. Vienybės, gerovės ir linksmybės pažadu 
bei jo įvykdymu antikristas mėgina pridengti neperkeistą 
šiapusinę būtį ir sunaikinti bet kokias aukštesnio gyve- 
nimo viltis. Antikristo karalystė yra velnio atsakymas 
į Kristaus kvietimą nekrauti sau turtų žemėje. Ir nuos- 
tabu, kad šitas demoniškas atsakymas istorijos eigoje vis 
daugiau randa šalininkų ir vis labiau plinta pasaulyje. 
Žmonijos istorija virsta antikristo karalystės įsikūnijimu. 


V 


BAŽNYČIA 
ANTIKRISTO PRIESPAUDOJE 


1. IŠTRĖMIMAS Į DYKUMAS 


Visa antikristo kova iš tikro yra nukreipta ne tiek 
prieš Kristų, kuris sėdi Tėvo dešinėje, kiek prieš Kristų, 
kuris skleidžiasi istorijoje, kitaip sakant, prieš Bažnyčią. 
Kristus kaip Amžinasis Logas, kaip antrasis Šv. Trejybės 
asmuo velniui yra visiškai neprieinamas. Velnias kovoja 
su Dievu ne tiesiog, bet per Jo kūrinius, juos išjuokdamas, 
gadindamas ir naikindamas. Tiesioginė kova su Dievu jam 
yra negalima. Būdamas kūrinys, velnias neturi plotmės, 
ant kurios atsistojęs galėtų šios kovos griebtis. Kūrinys 
neturi tvirtovės, kurioje galėtų užsidaryti nuo Kūrėjo 
smūgių. Jis visas yra Dievui atviras ir todėl prieinamas 
sunaikinimui kiekvieną savo buvimo akimirką. Todėl tie- 
sioginių grumtynių tarp Dievo ir velnio nėra ir negali 
būti. 

Tačiau esama labai aštrios kovos tarpininkaujant Vieš- 
paties kūriniams. Velnias, nusviestas į žemę ir žinodamas, 
kad maža laiko teturi, stengiasi kuo labiausiai joje įsigalėti 
ir išsukti ją iš kelio Dievop. Jis mėgina visą Viešpaties kū- 
rybą padaryti atkritėle, kaip ir jis pats. Velnio kova su 
Dievu esmėje yra kova už kūrinijos likimą. Velnias siekia 
sunaikinti ne Dievą, bet Dievo kūrinį. Jis yra kūrybos 
priešas. Buvimas, kaip pastebi Goethe's Mefistas, neturi 
vertės, todėl „geriau būtų, kad nieko neatsirastų“, o kas 
yra, „kad žlugtų". Todėl visi velnio smūgiai iš tikro yra 
nukreipti į Viešpaties sukurtą būtį. Ir juo aukštesnis yra 
kūrinys, juo velnias labiau juo domisi ir juo narsiau jį 
puola. O kadangi žmogus stovi pačioje kūrinijos viršūnė- 
je, kadangi jis yra Viešpaties paveikslas bei panašumas, 
todėl jis yra tikrasis velnio smūgių objektas ir svarbiausias 
jo taikinys. „Dievas su velniu kovoja žmogaus širdyje“. 
is Dostojevskio posakis išreiškia visą minimų grumtynių 
esmę ir jų tikslą. Suardyti žmoguje Dievo paveikslą, pa- 

daryti jį Dievo išjuoka yra pirmaeilis velnio siekimas. 
Velnio kova su Dievu iš tikro yra kova dėl žmonijos. 
p Įsikūnijęs žmogiškojoje prigimtyje ir prisiėmęs visą 
žmogiškojo buvimo tragiką, Amžinasis Logas taip pat pa- 
sidarė prieinamas velnio puolimams. Negalėdamas Kris- 
taus pulti Jo dieviškume, velnias puola Jį Jo žmogiškume. 
Kai tik Dievažmogis pasirodė žemėje kaip Mesijas, tuo- 
jau velnias pristojo prie Jo ir ėmė Jį gundyti. Jis gundė 
Jį kūniniu alkiu; jis gundė Jį antgamtine galybe; jis gun- 
dė Jį valdžios vilionėmis; vadinasi, visu tuo, kuo jis gun- 
do ir ne kartą sugundo žmogiškąją būtį. Kristus atmetė 
visus šiuos gundymus ir šėtoną pavarė. Tačiau Evangelija 
prasmingai pastebi, kad „visam gundyinui pasibaigus, vel- 
nias atstojo nuo Jo iki laikui“ (Lk 4, 13). Kitaip sakant, 
jis atstojo nuo Kristaus, kad vėl grįžtų. Be abejo, velnias 
niekados negrįš prie Kristaus, kuris prisikėlė ir įžengė į 
dangų. Atsisėdimas Tėvo dešinėje išvadavo net ir žmo- 
giškąjį Kristaus pradą nuo bet kokių velnio užmačių. 
Užtat velnias grįžo prie Kristaus, pasilikusio istorijo- 
je: jis grįžo prie Jo Bažnyčios, kuri yra Jo Mistinis Kū- 
nas, Jo perkeistasis kosmas, Jo atpirktoji žmonija. Ne- 
galėjęs pražudyti Dievažmogio Jo individualinėje prigim- 
tyje, velnias mėgina sunaikinti dievažmogiškąjį Jo sklei- 
dimąsi istorijoje. Bažnyčia, kaip išvaduotoji žmonija, pa- 
sidaro velnio puolimų centras ir pats svarbiausias objek- 
tas pokristinėje pasaulio istorijoje. Todėl ir kiekvienas 
antikristas, kaip velnio pateptasis ir pasiųstasis, visais 
amžiais kovoja prieš Bažnyčią. Jis yra visų pirma Baž- 
nyčios priešas, jos veikimo kliudytojas, jos persekioto- 
jas, jos šventųjų žudikas. Kurdamas savo karalystę pa- 
saulyje, jis susiduria su Bažnyčia kaip su Kristaus ka- 


ralyste ir todėl pradeda ją neigti. Bažnyčia virsta didžiau- | 


sia kliūtimi kelyje į jo tikslą. Todėl jis ir pradeda ją 
neigti bei pulti. 

Kokiais tad pagrindiniais pavidalais reiškiasi antikris- 
to puolimai? Kokios prasmės jie turi pačiai Bažnyčiai? 
Kristus yra pažadėjęs, kad Jo Bažnyčios „ir pragaro var- 
tai nenugalės" (Mt 16, 18). Todėl esmėje yra Bažnyčia 
nepražudoma, nes pražudyti Bažnyčią reikštų paversti nie- 
kais visą Kristaus atpirkimą. Tačiau sunkių žaizdų an- 


Bažnyčią stiprėti savo viduje. Bažnyčia ginasi nuo velnio 
puolimų. Kaip tad reiškiasi šis stiprėjimas ir šis gyni- 

masis? Štai visa eilė klausimų, kurie kyla ryšium su an- 
tikristo veikimu istorijoje ir į kuriuos mėginsime šiuo 
skirsneliu atsakyti. 

Pirmas dalykas, kurio antikristas griebiasi, susidūręs 
su Bažnyčia, yra ištremti ją į dykumas. Posakis, be abe- 
jo, yra simbolinis, tačiau jis išreiškia šio antikristinio už- 
simojimo esmę. Jį mini ne tik Solovjovas. Jį mini ir Ap- 
reiškimas. Šv. Jonas pasakoja, kad „slibinas atsistojo ties 
gimdysiančia moteriške, kad jai pagimdžius prarytų jos 
kūdikį“ (Apr 12, 4). Tačiau „moteriškei buvo duota du 
dideliu erelio sparnu, kad skristų į tyrus“ (12, 14). Jai 
pagimdžius, „jos Sūnus buvo paimtas Dievop ir Jo sostop, 
moteriškė gi nubėgo į tyrus, kur ji turėjo Dievo prirengtą 
vietą" (12, 6). Tyrai čia yra simbolis pasitraukimo iš pa- 
saulio, kuriame įsigali antikristas. Bažnyčia, pagal Apreiš- 
kimą, yra paties Dievo išvedama į dykumas, kad išsigelbė- 
tų iš slibino puolimų. Solovjovas taip pat pasakoja, kad jo 
antikristinis imperatorius, užmušdinęs popiežių Petrą ir vys- 
kupą Joną, išleido įsakymą, kuriuo uždraudė Kristaus ša- 
lininkams „apsistoti miestuose ir kitose gyvenamose vieto- 
se“. Tada krikščionys patraukė į dykumas ir apsistojo 
„tuščiuose kalneliuose prie Jericho“. Tuo būdu antikris- 
tas įvykdė tai, kas Apreiškime pasakyta, kad žemės žvė- 
ris pažymės savo šalininkus ženklu ant dešinės rankos ir 
ant kaktos ir padarys, „kad niekas negalėtų pirkti ar par- 
duoti, kaip tik tas, kas turi žvėries žymę, ar vardą, ar 
jo vardo skaitmenį" (13, 17). 

Visi šie simboliai turi vieną prasmę: antikristas visų 
pirma stengiasi išstumti Bažnyčią iš gyvenimo. Ji turinti 
pasitraukti iš šeimos, iš mokyklos, iš valstybės, iš meno, 
iš mokslo, iš filosofijos ir užsidaryti šventovių sienose. 
Ji turinti atsisakyti uždavinio keisti gyvenimą pagal Kris- 
tų ir pasilikti tik siaurą vidinio maldingumo skelbimą 
bei vykdymą. Dykumos, kuriose niekas negyvena, esanti 
tikroji Bažnyčios vieta, antikristo supratimu ir noru. To- 
dėl trėmimas į dykumas trunka visą Bažnyčios istorijos 
metą. Pradedant apaštalų išvarymu iš Mažosios Azijos 
miestų ir baigiant laicizmo bei komunizmo pažadintu vie- 
nuolių bei kunigų išvijimu iš mokyklų, iš ligoninių, iš 
prieglaudų, net iš atskirų kraštų, antikristas visą laiką 
mėgina kliudyti Bažnyčiai įsigalėti gyvenime ir jį ap- 
valdyti Kristaus dvasia. Jis visą laiką pastoja jai kelią, 
neleisdamas galutinai grįžti iš dykumų ir apsistoti „mies- 
tuose ir kitose gyvenamose vietose“, 

Kokios prasmės turi šis antikristinis Bažnyčios trėmi- 
mas iš gyvenimo? Iš vienos pusės, jis Bažnyčiai stipriai 
kenkia. Bažnyčia nėra tik subjektyvinio maldingumo 
bendruomenė, pasiliekanti žmogaus dvasios viduje. Ji 
yra istorijoje besiskleidžiąs Kristus. Ji yra atpirktasis kos- 
mas, nešąs šį atpirkimą į visas sritis. Bažnyčia išduotų 
savo paskyrimą tęsti Kristaus žygį istorinėje mūsų tikro- 
vėje, jeigu ji užsidarytų tik šventyklų sienose ir turėtų 
reikalo tik su subjektyvine žmogaus nuotaika. Atpirkimas 
yra nauja būtis. „Jei kas yra Kristuje, tai yra naujas 
sutvėrimas; kas buvo sena, praėjo; štai visa pasidarė nau- 
ja" (2 Kor 5, 17). Atpirkimu esame „sutverti Jėzuje Kris- 
tuje” (Ef 2, 10), padaryti „Dievo įnamiais“ (2, 19), dar 
daugiau, „Dievo vaikais“ (Rom 8, 16), ir perkelti „iš tam- 
sybės valdžios“ į Jo Sūnaus meilės karalystę (Kol 1, 13). 
Jeigu tad Bažnyčia yra pašaukta plėsti istorijoje Kristaus 
atpirkimą, tai ji turi plėsti jį taip, kad šią naują būtį sta- 
tytų visame gyvenimo plote, kad ji visa darytų nauja, 
kad Jėzumi Kristumi apvilktų visas sritis ir visus pavi- 
dalus. 

Tiesa, atpirkimas visų pirma liečia žmogų, nes juk 
žmogus yra gyvenimo kūrėjas. Dvasia ir ugnimi Kristus 
visų pirma pakrikštija asmenį. Tačiau šitas pakrikštytasis 
ir sutvirtintasis asmuo kuria ir naują gyvenimą, taip pat 
pažymėtą Šventosios Dvasios ugnimi. Jis kuria naują 
šeimą, naują mokyklą, naują visuomenę, naują mokslą, 
naują meną, naują filosofiją. Viršinio gyvenimo pavi- 
dalai išauga iš žmogaus ir jame laikosi. Todėl ištremti 
Bažnyčią iš šių pavidalų reiškia uždrausti žmogui krikš- 
čioniškai gyventi ir veikli; kitaip sakant, uždrausti tikėji- 
mui plisti žmogaus darbuose. Savaime suprantama, kad 
šitoks tikėjimo aprėžimas tik atskiro žmogaus siela kliu- 
do Kristaus Dvasiai įsikūnyti visa savo pilnatve. Jis per- 
skiria žmogų ir reikalauja vienaip tikėti, o kitaip daryti. 
Nenuostabu, kad šitoks perskyrimas visais amžiais Baž- 
nyčios buvo neigiamas. Visais amžiais Bažnyčia žmogiško- 
sios sąžinės vardan reikalavo, kad žmogui būtų pripa- 
žinta teisė ne tik tikėti, bet ir pagal savo tikėjimą gy- 
venti. Visais amžiais Bažnyčia reikalavo, kad žmogaus 
gyvenimas su visu jo turiniu bei apraiškomis būtų ne kas 
kita kaip jo tikėjimo įsikūnijimas regimu būdu. 

„ Todėl ji visados priešinosi jos trėmimui į dykumas: 
jos atskyrimui nuo gyvenimo, jos išstūmimui iš viršinių 
institucijų, nes čia ji matė ne tik žmogaus asmens suža- 

lojimą, bet ir Kristaus atpirkimo paneigimą. Bažnyčia yra 
visuma. Joje telpa ir tikėjimas, ir darbai, ir asmuo, ir gy- 
venimas, nes šie dvejetai yra neperskiriami: darbai yra 
ne kas kita kaip įsikūnijęs tikėjimas, ir gyvenimas yra 
ne kas kita kaip išplitęs asmuo. „Tikėjimas be darbų yra 
miręs“ (Jok 2, 20), ir asmuo be gyvenimo yra suskurdęs. 
Neleisti tikėjimui pasireikšti darbais reiškia žudyti patį ti- 
kėjimą. Neleisti asmeniui išplisti gyvenime reiškia nu- 
slėgti patį asmenį. Antikristas tai gerai žino ir šiuo tad 
būdu mėgina sugriauti tikėjimą bei sužlugdyti krikščioniš- 
kaji žmogų. Bažnyčios trėmimas į dykumas esmėje yra 
pasikėsinimas prieš Kristaus atpirkimą. Antikristas tikisi, 
kad iš gyvenimo ištremta Bažnyčia bus galų gale išstumta 
ir iš paties žmogaus. Sielos nukrikščioninimas yra an- 
tikristo galutinis siekimas, prie kurio jis eina per gyveni- 
mo nukrikščioninimą. Ir šiuo keliu jis pasiekia žymių vai- 
sių. Tose šalyse, kur antikristui yra pavykę nukrikščio- 
ninti gyvenimą, po kiek laiko smarkiai sunyksta ir pati 
siela, nes ji neranda atramos viršiniuose savo darbuose. 
Apokalipsinio aikritimo ženklų pasirodo nukrikščionintų 
šalių gyvenime. Dėl to Bažnyčios trėmimas į dykumas vi- 
sados yra skaudus smūgis ir gili žaizda Mistiniame Kris- 
taus Küne. 

Iš kitos tačiau pusės, šis ištrėmimas turi ir apvaizdinės 
prasmės. Dykumos yra ne tik atsiskyrimo, bet ir atsinau- 
jinimo simbolis. Tai tokia buvimo sritis, kur Kristus po 
krikšto tuojau „buvo Dvasios nuvestas" (Mt 4, 1) ir kur 
slibino persekiojama moteris rado „Dievo prirengtą vietą" 
(Apr 12, 6). Dykuma yra simbolis žmogaus pakilimo Die- 
vop, jo pasilikimo vienatvėje su savo Viešpačiu, jo at- 
sitraukimo nuo visų apsunkinančių ir kliudančių žemės 
pavidalų. Todėl visados, kai tik krikščionis per stipriai 
pasineria į gyvenimą, per uoliai atsideda jo darbams, jam 
atsiranda reikalo išeiti į tyrus, pasninkauti ir melstis, kad 
grįžtų į save, kad sustiprėtų jo asmuo ir jo tikėjimas, 
kurie turi reikštis jo gyvenimu ir jo darbais. Dykuma 
krikščioniškajame buvime yra sudedamasis jo pradas. 
Krikščionis niekad negali dykumos visiškai palikti, jeigu 
jis nenori padaryti savo sielai nuostolio. Tai yra bendras 
bet kokio krikščioniškojo buvimo dėsnis, tinkąs tiek: ats- 
kiriems asmenims, tiek ir ištisoms bendruomenėms. 

Šis dėsnis tinka ir Bažnyčiai jos visumoje. Bažnyčia, 
tiesa, turi eiti į gyvenimą ir jį keisti, vykdydama jame 
naują, Kristaus atpirkimu laimėtą būtį. Ji turi įsikūnyti 

visuose jo pavidaluose ir visose jo srityse. Bet kaip tik 
čia ją ir tyko gili bei nuolatinė grėsmė. Velnias, gundęs 
Kristų ir paskui nuo Jo pasitraukęs, grįžta prie Bažny- 
čios ir ją gundo tais pačiais pasiūlymais, kaip ir jos Stei- 
gėją. Jis gundo ją duona: Bažnyčios atstovai ne sykį mė- 
gina akmenis paversti duona; vadinasi, užuot buvę gyvi 
Dievo žodžiu ir pasitikėję Jo Apvaizda, jie pradeda jsi- 
taisyti pasaulio rūmuose ir apsirūpinti jo gėrybėmis. Jis 
gundo ją antgamtinė galia: Bažnyčios atstovai ne kartą 
mėgina šokti nuo šventyklos stogo; vadinasi, užuot savo 
veiklą bei įtaką plėtę savu šventumu bei vidaus turtin- 
gumu, jie atsiremia tiktai į Kristaus jiems suteiktą sak- 
ramentinę galią ir ja viena mėgina laimėti sielas. Jis 
gundo ją valdžia: Bažnyčios atstovai mėgina pasiimti siū- 
lomas karalystes bei jų puikumą; vadinasi, užuot skleidę 
Kristaus atpirkimą savu uolumu, jie patiki jį valstybinėms 
institucijoms, naudojasi politinėmis priemonėmis ir ne sy- 
kį net patys užsideda žemės valdovų vainikus. Ne vienas 
amžius Bažnyčios istorijoje yra buvęs pasidavęs tai vie- 
nam, tai kitam šių gundymų. Ne viena Bažnyčios dalis 
buvo suviliota tai vienos, tai kitos šių pasiūlų. Savo 
visumoje Bažnyčia niekados nebuvo ir nebus sugundyta, 
nes ji yra pats Kristus. Tačiau atskirose savo gyvenimo 
apraiškose, atskiruose tarpsniuose ir atskiruose kraštuose 
ji gali būti sugundoma ir ne sykį esti sugundoma. Ne sykį 
ji užsimiršta esanti kovojanti Bažnyčia ir pradeda jaustis, 
tarsi ji būtų jau triumfuojanti anos tikrovės Bažnyčia, 
ana Naujoji Jeruzalė ir šventasis Dievo miestas, kuriame 
antikristas nebeturi jokios dalios. Tokių užmaršties va- 
landėlių Bažnyčios istorijoje yra buvę ir bus ligi jos 
žygiavimo pabaigos. 

Šis netikras ir žemėje negalimas triumfas ir yra an- 
tikristo, dieviškajai Apvaizdai leidžiant, sukrečiamas Baž- 
nyčios ištrėmimu į dykumas. Antikristo smūgiai sudaužo 
visas netikras viltis ir visus netikrus pagrindus. Jie pa- 
rodo, kad Bažnyčia niekados negali su gyvenimu susilieti, 
kad ji turi visada stovėti viršum gyvenimo, kad gyveni- 
mo pavidalai niekad negali virsti jos pačios pavidalais. 
Ištremta į dykumas, Bažnyčia kaip tik susimąsto sudužu- 
sių savo vilčių akivaizdoje ir todėl atsigauna. Savo vie- 
natvėje ji apsivalo nuo žemiškųjų priekibų, apgaili savo 
pasidavimą gundymams ir iš naujo pasiruošia savai pa- 
siuntinybei suardyto gyvenimo plotuose. 


25—4349 385 


Savame pasakojime Solovjovas gražiai sugretina tik- 
rąją Kristaus Bažnyčią su antikristine imperatoriaus baž- 
nyčia. Ištikimi Kristui krikščionys „atsidėjo tuščiose Je- 
richo aukštumose pasninkui ir maldai". Tuo tarpu antikris- 
to šalininkai šventė didelę džiaugsmo šventę, linksmina- 
mi Apolonijaus ženklais bei stebuklais. Ir ši „minios šven- 
tė truko keletą dienų“. Kristaus Bažnyčia meldėsi ir pas- 
ninkavo, antikristo bažnyčia triumfavo. Šiuo sugretinimu 
Solovjovas išreiškia amžiną Bažnyčios ir pasaulio nesan- 
taiką, išreikštą paties Kristaus žodžiais: „Iš tikrųjų, iš tik- 
rųjų sakau jums: jūs verksite ir raudosite, o pasaulis 
džiaugsis“ (Jn 16, 20). Bažnyčios likimas pasaulyje yra 
melstis, pasninkauti ir raudoti. O kai tik ji panori džiaug- 
tis sykiu su pasauliu, tuojau patenka antikristo galion. 
Argi anie Solovjovo minimi visų trijų konfesijų atkritė- 
liai, kurie nuėjo pas antikristą, nebuvo suvilioti žemiško- 
jo triumfo? Argi jiems neatrodė, kad imperatoriaus dova- 
nos laiduoja Bažnyčiai visišką pasisekimą pasaulyje? Ar- 
gi lai nebuvo klaidingas noras regėti Bažnyčią įsikūnijusią 
gyvenime ne sava iš Šventosios Dvasios kylančia veikla, 
bet žemės valdovų parama ir valia? Bažnyčia yra trem- 
tinė ir keleivė pasaulio istorijoje, kaip ir kiekvienas krikš- 
čionis. O kai tik ji pamėgina apsistoti „miestuose ir kitose 
gyvenamose vietose“, ji prisiima pasaulio pavidalus ir at- 
sisėda antikristo sosto papėdėje. 

Šiuo tad atžvilgiu antikristo nuolat vykdomas Baž- 
nyčios trėmimas į dykumas iš tikro turi apvaizdinės 
prasmės. Jis neleidžia žmogiškajam pradui per daug ap- 
sunkinti ir aptemdyti dieviškojo prado. Jis neleidžia že- 
miškiesiems pavidalams užimti dieviškųjų vietą. Pats Kris- 
tus taip tvarko Mistinio savo Kūno augimą istorijoje, kad 
šis niekad nepasidarytų per daug žmogiškas ir prapuolęs 
pasaulyje. Šiam reikalui Jis leidžia antikristui apiplėšti 
savo Kūną nuo nereikalingų prieaugų, kad vidinis jo 
skaistumas labiau sužibėtų. Jobo drama yra nuolatinė 
Bažnyčios drama, Velnias, tasai amžinas „mūsų brolių skun- 
dėjas“ (Apr 12, 10), nuolatos pasirodo Viešpaties akivaiz- 
doje ir daro priekaištų Bažnyčiai, esą ši mylinti Kristų tik 
todėl, kad Jo Evangelija laidavusi jos skelbėjams gerą 
gyvenimą, didelę pagarbą ir žemišką valdžią. Bet tegu jie 
tik šių gėrybių netektų, tuoj imtų piktžodžiauti Kristui į 
pat akis. Velnias čia kalba iš ilgo savo patyrimo, nes jis 
gerai žino, kad tokių žmonių Bažnyčioje iš tikro esama. 
Bažnyčia juk yra laukas, kuriame raugės auga šalia kvie- 

čių, ir tasai tinklas, kuriame šalia gerų žuvų maišosi ir 
blogų. Todėl Dievas ir atiduoda į antikristo rankas žemiš- 
kąsias Bažnyčios apraiškas: jos turtus, jos garbę ir jos 
valdžią. Ir šis Apvaizdos įrankis švariai apvalo Kristaus 
Kūną nuo bet kokio žemiškojo susitepimo, kaip kadaise 
apvalė ir Jobą. Jis pražudo viską, kuo Bažnyčios atstovai 
ne sykį džiaugėsi ir didžiavosi pamiršdami, kad jie yra 
stiprūs ne vežimais ir ne žirgais, bet „Viešpaties, mūsų 
Dievo vardu“ (Ps 19, 9). Tuomet ateina Bažnyčiai suspau- 
dimo metas. Tuomet ne vienas iš tikro pradeda Kristui 
piktžodžiauti. Raugės atsiskiria nuo kviečių, ir blogosios 
žuvys palieka gerąsias, išplaukdamos į pasaulio vandenis. 

Be abejo, tai skaudus dieviškojo mėginimo metas. Bet 
jis yra sykiu ir atsinaujinimo bei apsivalymo laikas. Baž- 
nyčios ištrėmimas į dykumas yra jos rekolekcijos, nes Die- 
vas iš tyrų visados pašaukia pranašų ir šventųjų, kurie 
atitiesia praeities iškrypimus ir atgailoja už praeities pa- 
klaidas. Iš dykumų grįžtanti Bažnyčia ateina kaip Kristaus 
Jaunamartė, išsipuošusi ir išsipraususi savo vaikų ašaro- 
mis bei maldomis. Viršinį antikristo laimėjimą dieviškoji 
Apvaizda paverčia skaudžiu jo pralaimėjimu, nes dykumos, 
užuot Bažnyčią pražudžiusios, ją sustiprina ir parengia 
naujai veiklai ir naujai kovai. 


2. PERSEKIOJIMAI 


Bažnyčios trėmimas į dykumas yra labai dažnai suriš- 
tas su kruvinais persekiojimais, kurie sudaro antrąjį an- 
tikristinės kovos pavidalą. Jeigu stūmimas iš gyvenimo 
liečia daugiau Bažnyčią jos visumoje, tai persekiojimai 
ištinka jau atskirus jos narius ir pareikalauja iš jų krau- 
jo aukos. Tremiančiųjų įstatymų akivaizdoje ne vienas 
krikščionis pakartoja Petro žodžius, pasakytus žydų ta- 
ryboje, kuri norėjo apaštalams uždrausti skelbti prisikė- 
lusį Jėzų: „Dievo reikia labiau klausyti negu žmonių“ 
(Apd 5, 29). Tačiau kaip apaštalų drąsos akivaizdoje žydai 
„inirto ir manė juos užmušti“ (5, 33), taip lygiai įniršta 
visų amžių pasaulis, pamatęs Kristaus šalininkų nenuolai- 
dumą. Bažnyčios persekiojimai yra nuolatinis jos istori- 
jos bruožas. Nuo pat pirmųjų jos dienų, nuo pat Kristaus 
gimimo Betliejaus miestelyje ligi mūsų laikų, paskelbu- 
sių bei ginančių žmogaus laisves bei teises, krikščionys 
yra niekinami ir žudomi ne dėl to, kad jie būtų nusikal- 

tėliai, bet dėl to, kad jie išpažįsta Kristų ir Jį vykdo savo 
gyvenime, Tiesa, įvairiais amžiais antikristas mėgina pri- 
dengti šiuos“ persekiojimus kokia nors skara: politine, 
socialine, kultūrine; įvairiais amžiais krikščionių žudymas 
yra skelbiamas kaip tarnyba politinei vienybei, socialinei 
santvarkai ar kultūrinei pažangai. „Kiekvienas, kurs jus 
užmuš, tarsis tarnaująs Dievui“, — kalbėjo Kristus apaš- 
talams Paskutinės Vakarienės metu (Jn 16, 2). Ir šia tar- 
nyba yra pridengiamas kiekvienas Bažnyčios persekioji- 
mas. 

Vis dėlto pro visas šias skystas priedangas kyši tikra- 
sis persekiotojų siekimas — išnaikinti pasaulyje Kristaus 
šalininkus. Pats buvimas krikščioniu jau yra nusikaitimas 
pasaulio akivaizdoje, nusikaltimas, vertas mirties. Baž- 
nyčios persekiojimai niekados nėra tik grynai žmogiškasis 
nesusipratimas. Jie visados slepia savyje antikristines už- 
mačias; jie visados yra atremti į antikristines pastangas 
pražudyti Kristaus Bažnyčią. Taip yra net ir tuo atveju, 
jeigu atskiri persekiotojai šių užmačių bei pastangų ir 
nesuvoktų, tardamiesi savo žudynėmis tarnaują aukštes- 
niam dalykui, Bažnyčios persekiojimai visados turi religi- 
nio pobūdžio. Tai yra apraiška ano žudomojo velnio dar- 
bo, kuris jį lydi visur ir visados, nes velnias, kaip pats 
Kristus apie jį yra pasakęs, „buvo galvažudys nuo pat 
pradžios“ (Jn 8, 44). 

Štai kodėl ir Solovjovo antikristas iš sykio ištremia 
Kristaus ištikimuosius į dykumas, o paskui išleidžia įsa- 
kymą, „kad visi jam neklusnūs žydai ir krikščionys būtų 
pasmerkti myriop“. Savo persekiojimus jis taip pat pri- 
dengė politine skraiste: mat žydai buvo prieš jį sukilę, ir 
valstybės saugumo pagrindu jis išleido tokį žiaurų įsta- 
tymą. Tačiau iš tikro šis įstatymas buvo ne kas kita kaip 
tęsinys žudynių visų kultų katedroje, kurių aukomis krito 
popiežius Petras ir senelis vyskupas Jonas. Žydų sukili- 
mas antikristui buvo tik proga išlieti kerštą tiems, kurie 
pasiliko Kristui ištikimi ir neatsisėdo jo sosto papėdėje. 
Velnio kova prieš istorijoje besiskleidžiantį Kristų yra 
pagrindinis ir pats giliausias Bažnyčios persekiojimų pag- 
rindas. Negalėdamas antrą kartą nužudyti Kristaus As- 
mens, jis žudo atskirus Mistinio Jo Kūno narius, tikėda- 
masis tuo būdu sunaikinsiąs patį Kūną ir išvysiąs Kristų 
iš pasaulio istorijos. 

Šitas tad esmingai religinis persekiojimų pobūdis ve- 
da mus į jų kilmę, glūdinčią nesutaikomame prieštaravime 

tarp Bažnyčios ir pasaulio. Bažnyčia ya pasaulyje, bel ji 
nėra iš pasaulio. Ji nėra iš pasaulio paimta ir iš jo pradų 
išvystyta. Ji nėra pasaulio tęsinys. Bažnyčia yra atnešta 
iš aukšto. Ji yra antgamtinė. Ji yra pasauliui svetima. To- 
dėl pasaulis ją kaip svetimą ir priima. Pats Kristus yra 
nurodęs šį skirtumą ir kaip tik iš jo kildinęs būsimuosius 
persekiojimus. Paskutinės Vakarienės metu Jis kalbėjo 
savo apaštalams: „Jei pasaulis jūsų nekenčia, žinokite, 
kad manęs pirma jūsų nekentė. Jei būtumėte iš pasaulio, 
pasaulis mylėtų, kas yra jojo. Tačiau kadangi jūs nesate 
iš pasaulio, bet aš jus išrinkau iš pasaulio, todėl pasaulis 
jūsų nekenčia“ (Jn 15, 18—19), išliedamas šią savo neapy- 
kantą net kruvinu būdu. Bažnyčia susitaikytų su pasauliu 
tik tada, jeigu ji pasidarytų esanti iš pasaulio, jeigu ji 
prisiimtų jo dvasią, jo pavidalus ir įsilietų į jo gyvenimą. 

Solovjovo pasakojime toks įsiliejimas kaip tik įvyksta 
išrenkant Apolonijų popiežium. Valstybės kancleris pa- 
ima į savo rankas ir bažnyčios vairą. Todėl imperatorius, 
jį sveikindamas naujų pareigų proga, ilgai laiko jį savo 
glėbyje ir tuo išreiškia įvykusią vienybę tarp „bažny- 
čios“ ir pasaulio. Tačiau kaip tik todėl ši Apolonijaus 
bažnyčia ir pasidaro antikristinė.Susitaikymas su pasauliu 
Bažnyčią nutolina nuo Kristaus. Tiesa, pasaulio valdovai 
apipila tokią „bažnyčią“ savo malonėmis. Jie laiduoja jai 
gerą gyvenimą, didelę pagarbą ir stiprią valdžią. Bet tuo 
pačiu tokia supasaulinta bažnyčia nustoja būti atperka- 
mojo Kristaus žygio nešėja bei skleidėja žmonijos isto- 
rijoje. Ji pasidaro atkritėlė. Ji dar sykį pakartoja pir- 
mųjų žmonių nuodėmę — neiti Dievo atsklęstu keliu. Ji 
apsisprendžia už žemiškąsias dovanas ir pakilusi palieka 
Kristų, nueidama antikristo pasostėn. Susiliejimas su pa- 
sauliu Bažnyčiai yra galimas tik Šventosios Dvasios sąš- 
kaita. O kol Bažnyčia su pasauliu nėra susiliejusi, tol ji 
yra persekiojama, tremiama ir žudoma. Persekiojimų ga- 
lima išvengti tik Kristaus išsižadėjimo kaina. 

Jeigu paklaustume, kodėl pasaulis Bažnyčios nekenčia, 
turėtume atsakyti: todėl, kad Bažnyčia jam kliudo pasi- 
likti jo faktiškume. Šiuo atveju Bažnyčios gyvenime pasi- 
kartoja tas, kas atsitiko ir Kristaus gyvenime. Pagrindinis 
kaltinimas Kristui, žydų iškeltas pas Pilotą, buvo: „Šitas 
kelia sąmyšio mūsų tautoje“ (Lk 23, 2). Žydai, be abejo, tu- 
rėjo čia galvoje politinį sąmyšį, todėl ir paaiškino Pilo- 
tui, esą Kristus „draudžia mokėti mokesčius ciesoriui ir 
sakosi esąs Kristus Karalius“ (t. p.). Tačiau savo kalti- 

himu jie išreiškė pačią giliausią tiek Kristaus, tiek Jo Baž- 
nyčios veiklą pasaulyje. Kristus kaip tik tam ir atėjo 
žemėn, kad kelių sąmyšio. Kviesdamas žmogų peržengti 
patį save, pakilti viršum savo faktiškumo, pasijausti ke- 
leiviu šioje tikrovėje, Kristus suardė pasaulio ramybę ligi 
pat jos gelmių. Savo pamokslu ant kalno Jis sugriovė 
visus ligiolinius žmonių santykius su savo priešais, su 
savo draugais, su moterimis, su turtu, su apsirūpinimu, 
net su Dievu. „Jūs girdėjote, kad seniesiems pasakyta — 
aš gi jums sakau“: šita priešginybė, kuria yra perpintas 
ne tik Kristaus pamokslas ant kalno, bet ir visas JO gy- 
venimas bei mokslas, kaip tik ir buvo tasai didysis per- 
versmas, sukeltas ne tik žydų tautoje, bet ir visoje žmo- 
nijoje. Ir tai nebuvo joks politinis perversmas. Tai buvo 
perversmas pačioje žmogaus būtyje. Kristaus žygis iš 
esmės yra ontologinis. Jis yra žmogiškosios prigimties 
perkeitimas jos gelmėse. Jis yra naujas žmogaus sukūri- 
mas. 

Bet kaip tik todėl jis yra pasauliui nepaprastai pavo- 
jingas. Jis sukrečia kasdieninę įo ramybę, jis jį suskaldo, 
suardo jo vienybę, sukeldamas sūnų prieš tėvą ir dukterį 
prieš motiną (plg. Mt 10, 35). Kristus atnešė žemėn ka- 
laviją ir perskyrė gyvenimą į dvi puses, į dvi nesujungia- 
mas dalis; tiek giliai perskyrė, kad net žmogaus namiškiai 
pasidarė jo neprieteliai (Mt 10, 36), Kristus yra pats di- 
džiausias Perversmininkas pasaulio istorijoje. Todėl pa- 
saulis ir šoko prieš Jį, Jį skųsdamas, esą Jis keliąs są- 
myšio. Barabas taip pat kėlė sąmyšio plėšdamas ir žudy- 
damas (plg. Lk 23, 29). Tačiau kas buvo Barabo sąmyšis, 
palygintas su Kristaus sąmyšiu! Kai Pilotas pasiūlė miniai 
pasirinkti, kurį jis turi paleisti — Kristų ar Barabą, minia 
nė kiek nesvyruodama sušuko: „Šalin šilą, paleisk mums 
Barabą“ (Lk 23, 18). Ir šituo savo šauksmu ji išreiškė viso 
pasaulio nusistatymą Kristaus atžvilgiu. Pasaulis gali pa- 
kęsti plėšikus, apgavikus, bet jis negali pakęsti Kristaus. 
Visi šie nusikaltėliai taip pat drumsčia ramių piliečių gy- 
venimą. Tačiau jie drumsčia tik jo paviršių. Jie neliečia 
pačios būties ir joje nepasėja negęstamo nerimo. Todėl 
jie gali būti paleisti iš pasaulio kalėjimų. Todėl jų pa- 
saulis gali ir pasigailėti savo džiaugsmo švenčių proga. 

Tuo tarpu Kristus pažadina nerimą pačiose gelmėse. 
Jo kalavijas sužeidžia pačią širdį. Jo piršto palytėtas žmo- 
gus neberanda ramybės nei turtuose, nei linksmybėse, nei 
valdžioje. Kaip tad galima išteisinti šį Nusikaltėlį? Jis 

atėjo kliudyti žmogui būti pasaulyje. Visi kiti nusikal- 
tėliai sukliudo tik vieną kurią pasaulinio buvimo funk- 
ciją. Tuo tarpu Kristus sukliudo patį šį buvimą. Jis su- 
krečia jo faktiškumą. Jis jį suardo, nurodydamas jo ne- 
tikrumą bei apgaulingumą. Kaip tad šis Perversmininkas 
gali būti paliktas gyvas? Jokios amnestijos Jam būti ne- 
gali, nes Jis yra būties maištininkas. Štai kodėl minia Pi- 
loto kieme ir šaukė: „Ant kryžiaus, ant kryžiaus Jį“ 
(Lk 23, 21). Kristaus pasiuntinybė yra pasaulinės būsenos 
paneigimas ir tuo pačiu pasaulio sukėlimas tiek prieš patį 
save, tiek prieš Bažnyčia. Jo mirtis ant kryžiaus buvo 
nuosekli Jo pasiuntinybės pabaiga pasauly je. Pasaulis kry- 
žiuoja kiekvieną, kuris mėgina jame kelti šąmyšio. 

Ne kitaip yra ir su Bažnyčia kaip su istorijoje besisklei- 
džiančiu Kristumi. Bažnyčia tęsia toliau Kristaus pradėtą 
perversmą. Ji neša Jo kalaviją į visas tautas. Ji kelia ne- 
rimą pasaulio būtyje, Ji skaldo jį, keldama tautą prieš 
tautą, luomą prieš luomą, giminę prieš giminę. Bažnyčios 
dvasios paliestas, pasaulis pasijunta išblokštas iš savo ra- 
mybės, iš savo gyvenimo faktiškumo ir įstatytas į nuola- 
tinę keleivio būseną. Savo mokslu Bažnyčia ardo senąsias 
pasaulio pažiūras į būtį. Savo valdžia ji lenkia pasaulį 
Dievui. Savo sakramentais ji keičia pasaulio gyvenimo pa- 
vidalus. Visa, kas buvo sena, turi pradingti. Iš Bažnyčios 
turi kilti naujas gyvenimas ir naujas žmogus. Bažnyčios 
supurtytas pasaulis „turi keltis iš miego", nes „naktis pra- 
ėjo, o diena priartėjo“. Jis turi mesti „šalin tamsybės dar- 
bus“, elgtis padoriai, nepasiduodamas senosioms ydoms 
bei nuodėmėms. Jis turi apsivilkti Viešpačiu Jėzumi Kristu- 
mi (Rom 13, 11—14). Tai nuolatinis Bažnyčios balsas, nuo- 
latinis jos reikalavimas, nuolatinis beldimasis į pasaulio 
duris. k 

Nenuostabu, kad pasauliui įgrysta ši neramuolė. Jis 
pradeda jos nekęsti, ją stumti nuo savęs, persekioti ir žu- 
dyti jos vaikus. Tačiau iš esmės Bažnyčios persekiojimai 
neatskleidžia nieko naujo. Jie yra tiktai Kristaus persekio- 
jimų tęsinys ir istorinis išsiskleidimas. „Jei jie mane per- 
sekiojo, persekios ir jus“ (Jn 15, 20),— pasakė Kristus ir 
tuo būdu nurodė esminį Bažnyčios persekiojimų ryšį su 
Jo paties persekiojimais. Būdama Kristaus istorijoje, Baž- 
nyčia negali persekiojimų išvengti dėl tos pačios priežas- 
ties, dėl kurios jų neišvengė nė Kristus. Siųsdamas savo 
apaštalus į pasaulį, Kristus šitaip nupiešė jų likimą: „Aš 
siunčiu jus kaip avis tarp vilkų. Būkite tad gudrūs kaip 

žalčiai ir neklastingi kaip karveliai. Bet saugokitės žmo- 
nių, nes jie paduos jus teisti susirinkimams ir plaks jus 
savo sinagogose. Jūs būsite dėl manęs nuvesti pas val- 
dovus ir pas karalius... Jūs būsite visų nekenčiami dėl 
mano vardo“ (Mt 10, 16—23). Tai vaizdas ne tik apaš- 
talų. Tai vaizdas visos istorinės Bažnyčios. Visais am- 
žiais pasaulis pakenčia Barabo išsiskleidimą, bet nepa- 
kenčia Kristaus išsiskleidimo. Todėl visa, kas tik Kristų 
išreiškia, darosi pasauliui svetima, ir jis mėgina šiomis 
svetimybėmis nusikratyti net ligi žmogiško jų naikinimo, 

Persekiojimai tad nėra Bažnyčiai atsitiktinis dalykas. 
Jie kyla iš pagrindinio jos santykio su pasauliu, todėl yra 
susiję su jos' pasiuntinybe. Krikščionis neturi stebėtis per- 
sekiojimų buvimu. Priešingai, jis turi susimąstyti tada, 
kai persekiojimų nebėra, nes tai gali būti ženklas, kad 
Bažnyčia jau tiek prisitaikė prie pasaulio, jog šis pra- 
dėjo laikyti ją sava ir todėl mylėti. Pasaulio globa ir 
meilė Bažnyčiai visados yra pavojingos. Ir juo tvirčiau ji 
šia meile apsisupa, juo glaudžiau ji sėdi su žemės kuni- 
gaikščiais už vieno stalo, juo labiau ji būna ne tik pa- 
saulyje, bet ir iš pasaulio. Tada, be abejo, pasaulis jos 
nepersekioja. Bet deja šios rūšies nepersekiojamai bažny- 
čiai! Susigiminiavimas su pasauliu ramybės dėlei pražudo 
Bažnyčioje apaštališkąjį uolumą. Bažnyčia pasijunta, tarsi 
ji būtų jau neprarandamai laimėjusi žmoniją, tarsi Evan- 
gelija galėtų būti tik vieną kartą paskelbta, o ne amžinai 
skelbiama. į 

Bet kaip tik šitokiai Bažnyčiai Apreiškimas graso Vieš- 
paties rūstybe: „Sardų Bažnyčios angelui rašyk: „Taip sa- 
ko tas, kurs turi septynias Dievo Dvasias ir septynias 
žvaigždes. Aš žinau tavo darbus, kad tu turi vardą esąs 
gyvas, o esi miręs. Būk budrus ir pastiprink, kas lieka 
ir kas arti mirimo. Nes aš nerandu tavo darbų pilnų 
mano Dievo akivaizdoje. Taigi atsimink, kaip tu priėmei 
ir girdėjai; tai laikyk ir daryk atgailą. Jeigų gi nebudėsi, 
aš ateisiu kaip vagis, ir tu nežinosi, kurią valandą aš pas 
tave ateisiu""“ (Apr 3, 1—3). Pasaulio teikiama ramybė yra 
Bažnyčios mirtis. Tokia su pasauliu susijungusi Bažnyčia 
gali iš viršaus ir labai žibėti, gali girtis esanti gyva, bet 
iš tikro ji yra mirusi. Jos darbai nėra pilni Dievo aki- 
vaizdoje, nes ji daro nuolaidų pasauliui ir už jas perkasi 
ramybę. Ji yra pamiršusi pirmykštį Kristaus įspėjimą, kad 
Jo apaštalai visados būna kaip avys tarp vilkų. Todėi Ap- 
reiškimas ir liepia tokiai Bažnyčiai daryti atgailą, vadi- 

nasi, susimąstyti ties šia iš pasaulio pirktąja ramybe, įž- 
velgti pražūtingą jos reikšmę ir mesti sąjungą su anti- 
kristu. 

Be abejo, persekiojimai yra gilaus suspaudimo dienos. 
Tačiau jie yra sykiu Bažnyčiai ir džiaugsmo dienos. Per- 
sekiojama Bažnyčia gali būti tikra, kad pasaulio gun- 
dymams ji dar nėra pasidavusi. „Kas dėl manęs prapuldytų 
savo gyvybę, atras ją" (Mt 10, 39). Šitie Kristaus žodžiai 
giliausia prasme ir aukščiausiu laipsniu kaip tik ir įvyksta 
persekiojimų metu. Persekiojimų dienos yra Bažnyčios 
pilnybės laikas. Todėl šv. Petras nesvyruodamas parašė 
padrąsinimą, tinkantį visai Bažnyčios istorijos eigai: „Jei 
esate niekinami dėl Kristaus vardo, jūs esate palaiminti, 
nes Dievo šlovė, garbė ir jėga, ir Jo Dvasia ilsisi ant jūsų. 
Nė vienas jūsų tenekenčia kaip žmogžudys ar vagis, ar 
piktžodžiautojas, ar svetimų dalykų geidėjas. O jei kas 
kenčia kaip krikščionis, tenesigėdi, bet tegul garbina Die- 
vą tuo vardu“ (1 Pt 4, 14—16). 

Tačiau kas yra persekiojimai patys savyje, svarstant 
juos krikščioniškuoju požiūriu? Kokios prasmės jie turi 
krikščioniškajame tiek atskiro žmogaus, tiek visos žmo- 
nijos buvime? Ką reiškia būti nužudytam dėl] Kristaus? Ką 
įvykdo šiuo aktu nužudytasis ir žudikas? Persekiojimų 
vardu vadiname čia ne Bažnyčios ištrėmimą į dykumas, 
vadinasi, jos įtakos išjungimą iš gyvenimo, bet krikščio- 
nių kraujo praliejimą už Kristų. Kokios tad prasmės turi 
šis kankinių kraujas? Kokią vietą jis užima krikščioniš- 
koje egzistencijoje? 

Jeigu Bažnyčia yra istorijoje besiskleidžiąs Kristus, 
tai atskiras jos narys yra dalyvis šitame Kristaus išsisklei- 
dime. Kitaip sakant, jis yra tikrovinis Kristaus nešėjas ir 
Jo apreiškėjas gyvenime. Kristus juk skleidžiasi savo Mis- 
tinio Kūno nariuose. Per juos Jis apsireiškia. Per juos Jis 
keičia gyvenimą. Per juos Jis plečia ir atbaigia savo pa- 
siuntinybę. Todėl atskiras Bažnyčios narys yra mažasis 
Kristus. Tai Kristus, įsikūnijęs ir apsireiškęs siaurame 
atskiro asmens gyvenime. Tačiau, nepaisant šių mastų 
menkumo, kiekvienas krikščionis išreiškia Kristų Jo es- 
mėje. Kiekvienas krikščionis yra gyvas nebe pats savimi, 
bet Kristumi. Todėl kiekviename krikščionyje Kristus gy- 
vena savu atpirkimo žygiu. Kiekvienas krikščionis savo- 
tišku būdu pakartoja Kristaus likimą, nes tik šitaip jis 
tampa istorijoje besiskleidžiančio Kristaus nešėju. Jeigu 
tad kam nors tenka ne tik gyventi, bet ir mirti už Kristų, 

tai ši jo mirtis virsta Kristaus mirties išraiška. Ji virsta 
krikščionies dalyvavimu Kristaus kruvinoje Aukoje, nes 
nekruvinu būdu šią auką kiekvieną dieną sudabartiname 
šventųjų Mišių metu. Nekruvinu būdu Kristus miršta ant 
mūsų altorių. Kruvinu būdų ši Jo mirtis esti pratęsiama 
kankinių mirtimi. Kankinių kraujas yra ne kas kita kaip 
Kristaus kraujo išsiskleidimas istorijoje. Tai yra Jo kry- 
žiaus tęsinys. Tai Jo kančios išplitimas. ; 

Kristus per Bažnyčią skleidžiasi visas. Bažnyčia yra 
ne tik Tėvo dešinėje sėdis Kristus, bet ir Kristus, neturįs 
kur galvos priglausti; ir Kristus, kovojąs su fariziejais; 
ir Kristus, iškilmingai įžengiąs į Jeruzalę; ir Kristus, apsi- 
pylęs prakaitu Alyvų kalne; ir Kristus žydų bei Piloto 
teisme; ir Kristus ant Golgotos; ir Kristus prisikėlimo rytą. 
Bažnyčia yra pilnutinis Kristus: kenčiąs ir triumfuojąs, 
priimamas ir atmetamas, mirštąs ir prisikeliąs. Kristaus gy- 
venimo bei veikimo pilnybė skleidžiasi istorijoje Baž- 
nyčios pavidalu. Tačiau atskiras Bažnyčios narys visos 
šios pilnybės išreikšti nepajėgia. Jis išreiškia Kristų Jo 
esmėje, jis dėl to tampa mažuoju Kristumi, bet ana die- 
važmogiškoji pilnybė nesutelpa siauruose asmeniniuose 
rėmuose ir todėl negali būti išreikšta. Visą Kristų išreiškia 
tik visa Bažnyčia visoje savo istorijoje. Atskiras narys 
pajėgia išreikšti ir išskleisti tik vieną kurį Kristaus gy- 
venimo ar jo veikimo bruožą. Dvasia, kaip šventasis 
Paulius sako, yra viena ir ta pati. Tačiau „veikimai yra 
įvairūs“ (1 Kor 12, 4), nes Dvasia dalina, „kaip ji nori“ 
(12, 11). Vienus Bažnyčioje ji pašaukia kaip mokytojus, 
kitus kaip pašventėjus, trečius kaip valdytojus, ketvirtus 
kaip pranašus, penktus kaip stebukladarius: vieni išreiš- 
kia savo gyvenimu Kristaus pasninką tyruose, kiti Jo 
apaštalines keliones po Palestinos žemę, treti Jo maldą 
ir paslėptąjį Jo gyvenimą, ketvirti kančią ir mirtį ant 
kryžiaus. í 

Šie pastarieji tad ir yra Bažnyčios kankiniai. Būti kan- 
kiniu reiškia būti Kristaus kančios ir mirties skleidėju 
pasaulio istorijoje. Tai yra taip pat nuostabi Šventosios 
Dvasios dovana bei malonė. Kaip niekas iš savęs negali 
išreikšti mokančiojo ar pašvenčiančiojo Kristaus, taip nie- 
kas negali pats savo noru išskleisti kenčiančiojo ir mirš- 
tančiojo Kristaus. Tiek būti krikščionimi apskritai, tiek 
skleisti kurią nors atskirą Kristaus žymę reikia dieviškojo 
pašaukimo. „Ne jūs mane išsirinkote, bet aš jus išsirin- 
kau ir paskyriau“ (Jn 15, 16), — šitie Kristaus žodžiai tinka 

ne tik apaštalams, bet ir kiekvienam Bažnyčios nariui, neš 
kiekviena jo gyvenimu ar veikimu vykdoma religinė funk- 
cija yra Kristaus išsirinkimas ir paskyrimas. Būti Kristaus 
kraujo skleidėju istorijoje yra Jo paties duota malonė. 
Todėl kankiniai taip pat yra Kristaus pašauktieji ir iš- 
rinktieji. Jie yra paskirti būti Kristaus kančios ir mirties 
skleidėjais bei apreiškėjais kruvinu būdu. Persekiojimai 
Bažnyčios gyvenime yra didžiosios Kristaus dramos Gol- 
gotoje istorinė išraiška. Jie organiškai įsijungia į krikš- 
čioniškąją egzistenciją, kuri savo esmėje yra ne kas kita 
kaip Kristaus buvimo plėtimas bei įvykdymas žmonijos 
gyvenime. Kruvinas Bažnyčios kelias pasaulio istorijoje 
yra išsiskleidimas kruvino Kristaus kelio į Kalvariją. 

Tačiau tuo persekiojimų prasmė dar nesibaigia. Perse- 
kiojamieji dėl Kristaus vardo yra Jo kančios ir mirties 
nešėjai. Savo krauju jie skleidžia istorijoje atperkantįjį 
Kristaus kraują. Bet kas yra persekiojimai persekiotojų 
atžvilgiu? Kokios reikšmės istorijai turi žudikiški veiksmai 
Bažnyčios gyvenime? Kokį akivaizdinį vaidmenį turi krikš- 
čionių budeliai? 

Į tai galima šitaip atsakyti: kankinių kraujas daro skai- 
čių pilną ir tuo būdu artina istorijos galą. Žmogžudystės 
nuodėmė yra ypatingas rankos ištiesimas į Dievo tvarką 
ir todėl visados yra lydimas Jo rūstybės. Kai užmušė Kai- 
nas Abelį, pasirodė Viešpats ir pasakė: „Ką tu padarei? 
Balsas tavo brolio kraujo šaukiasi į mane iš žemės“ (Pr 
4, 10). Tai buvo prakeikiantis ir pasmerkiantis balsas. 
Tai buvo šauksmas dangaus keršto, kad būtų atitiesta 
žmogžudiškos rankos padaryta neteisybė. Ir Kainas buvo 
prakeiktas, o su juo dar sykį ir pati žemė, į kurią jsi- 
siurbė nekaltas kraujas. Tą patį Dievas pakartojo ir No- 
jui po tvano. Leisdamas viską valgyti, išskyrus kraują, 
Viešpats šia proga pastebėjo: „Jūsų gyvybės kraujo aš pa- 
reikalausiu iš visų gyvulių ir iš žmogaus rankos; iš kiek- 
vieno rankos, kaip jo brolio, aš pareikalausiu žmogaus 
gyvybės“ (Pr 9, 5). Ir čia pat Viešpats paaiškino, kaip 
šis pareikalavimas tikrovėje apsireiškė: „Kas praliejo žmo- 
gaus kraują, to kraujas bus pralietas“ (9, 6). 

Nuostabiausia tačiau yra šio reikalavimo pagrindas, 
į kurį Dievas atremia savo ryžtą: „Nes žmogus buvo su- 
kurtas pagal Dievo paveikslą“ (t. p.). Kitaip sakant, 
žmogžudystė suardo žmoguje Dievo paveikslo išraišką. 
Žmogžudys ištiesia ranką ne į daiktą, bet į asmenį, va- 
dinasi, į tai, kas Dievo kūryboje yra švenčiausia, kas Jį 

patį išreiškia ir atvaizduoja. Žmogžudys pasikėsina į patį 
Dievo paveikslą ir pikta savo ranka jį suardo. Todėl jis ir 
pats netenka teisės būti šio paveikslo nešiotoju. Jis turi 
taip pat mirti, jis turi būti išskirtas iš buvimo drauge, nes 
jis šio buvimo ne tik nesaugojo, bet savo žmogišku mos- 
tu jį kitam net atėmė. Jeigu Kainas ir nebuvo užmuštas, 
tai vis dėlto jis tapo klajokliu žemėje, neturinčiu tėvy- 
nės; išskyrimas iš buvimo drauge jam buvo įvykdytas 
kitokiu, nors ir ne mažiau sunkiu būdu. Ir šis Dievo pa- 
skelbtas pralieto kraujo pareikalavimas iš žmogžudžio 
rankos virto pagrindu baudžiamajam Mozės įstatymui: 
„Kas užmuša žmogų tikslu žudyti, mirtimi tenumiršta“ 
(Iš 21, 12). Šis įsakymas buvo toks griežtas ir toks visuo- 
tinis, kad net ir nekaltai pralietas kraujas buvo kerši- 
jamas. Netyčiomis įvykusi žmogžudystė taip pat buvo 
žuvusiojo giminių baudžiama, ir šios rūšies žudikai tu- 
rėjo bėgti į Mozės pažymėtus miestus, kad galėtų išsi- 
gelbėti, nes šiuose miestuose keršto dėsnis neveikė. Ten 
jie turėjo pasilikti ligi vyriausiojo kunigo mirties ir tik 
po jos turėjo teisę grįžti į gimtinę ir jau nebeliečiami gy- 
venti (plg. Sk 35, 11—28). Kraujo prakeiksmas buvo bai- 
sus ir lydėjo žudiką visą gyvenimą. 

Kristus, tiesa, keršto dėsnį atmetė ir įsakė mylėti savo 
priešus ir melstis už persekiojančiuosius (plg. Mt 5, 43— 
44). Tačiau tai anaiptol nereiškia, kad Jis nuėmė kadaise 
Dievo uždėtą prakeiksmą už kraujo praliejimą. Kristus 
paneigė ne bausmę už žmogžudystę, bet tik senuosius šios 
bausmės vykdytojus: prakeiksmas už pralietą kraują tu- 
rėjo Naujajame Įstatyme ateiti ne iš žmogaus, bet iš pa- 
lies Dievo rankos. Senajame Įstatyme Dievas reikalavo 
nužudytos gyvybės per žmones. Naujajame Įstatyme Jis 
reikalauja jos pats tiesioginiu būdu. Senojo Įstatymo 
žmogžudžiai turėjo bijoti žmogaus keršto. Naujojo Įsta- 
tymo žmogžudžiai turi drebėti dėl Dievo keršto. Atpirkęs 
žmoniją savo krauju ir sujungęs žmogų iš naujo su Dievu, 
Kristus pasidarė pats aukščiausias šių santykių tvarkyto- 
jas ir sprendėjas. Pralietas kraujas dabar šaukiasi į Jį. 
Pasikėsinimas į Dievo paveikslą dabar yra pasikėsinimas 
į Kristaus religiją, nes ji šiuo paveikslu kaip tik yra pa- 
remta. Kiekvienas žmogžudys yra neigėjas ne tik savo 
brolio, bet sykiu ir Kristaus kaip tarpininko tarp Dievo ir 
žmogaus. Žmogžudystė Naujajame Įstaiyme yra tiesioginis 
Krisiaus užgavimas, nes kiekvienas atpirktosios žmonijos 
narys yra Jo Kūno narys, Jo reiškėjas ir skleidėjas isto- 

rijoje. Todėl Kristus pats pasiima šį nusikaltimą bausti, 
neatiduodamas Jo į žmonių rankas, kaip buvo Senajame 
Įstatyme. Kristus pats pasiima teisę keršyti už pralietą 
kraują, atpirktą Jo krauju. 

Šitoje vietoje kaip tik ir išeina aikštėn ana begalinio 
svorio turinti persekiojimų reikšmė pasaulio istorijai. Kan- 
kinių kraujas, šaukdamasis į dangų, kiekvieną kartą prašo 
Kristų nutraukti šios šventvagystės siautėjimą, šį pasikė- 
sinimą prieš mistinio Jo Kūno narius, prieš Jo skleidimąsi 
istorijoje. Bažnyčios persekiojimai trumpina istoriją. So- 
lovjovas savo pasakojime pastebi, kad didžiausių iškilmių 
metu, kada naujasis popiežius Apolonijus nuostabiais ženk- 
lais rodė savo galią visų kultų katedroje, „vidurinių rūmų 
šiaurės vakarų kertėje po Kubet-el-Ruach, t. y. sielų ku- 
pola“, buvo girdėti kažkoks požeminis triukšmas. Nesu- 
skaitomi ploni balseliai šaukė: „Laikas atėjo, Išganytojau! 
Išleisk mus, Išganytojau!“ Tai nėra Solovjovo fantazija. 
Tai ir Apreiškimo mintis, be abejo, Solovjovo apvilkta 
vaizdingu drabužiu. Tačiau pati šio vaizdo esmė yra pa- 
imta iš Apreiškimo. Šventasis Jonas savo regėjimuose pa- 
sakoja apie septynių antspaudų atplėšimą. „Kai Jis buvo 
atplėšęs penktą antspaudą, aš mačiau po altoriumi sielas 
užmuštųjų dėl Dievo Žodžio ir dėl liudijimo, kurio jie 
laikėsi. Jie šaukė dideliu balsu tardami: „Iki kolei, Vieš- 
patie šventasis ir tikrasis, Tu neteisi ir nekeršiji už mūsų 
kraują tiems, kurie gyvena žemėje?“ (Apr 6, 9—10). So- 
lovjovo aprašomas požeminis triukšmas ir yra simbolis 
kankinių kraujo šauksmo į Avinėlį Tai nėra tuščias 
šauksmas. Į klausimą „iki kolei?” užmuštųjų sielos gauna 
atsakymą: „Jiems pasakyta, kad turėtų poilsio dar trum- 
pą laiką, iki bus pilnas skaičius jų draugininkų ir jų bro- 
lių, kurie turi būti nužudyti taip, kaip ir jie“ (6, 11). 

Vadinasi, teismas ir kerštas už pralietą kraują tikrai 
ateis. Viešpats tik laukia dar „trumpą laiką“, kol skaičius 
bus pilnas. Kiekviena kankinio mirtis šį skaičių nuolatos 
papildo, ir niekas, be abejo, nežino, kieno mirtis bus pas- 
kutinė. Juo tad Bažnyčios persekiojimai yra griežtesni ir 
ilgesni, juo smarkiau istorija skuba prie savo galo. Kiek- 
vienas kankinio kraujo lašas artina Viešpaties teismą. 
Bažnyčios persekiojimų šviesoje istorijos pabaiga kaip tik 
ir yra pažadinama kankinių kraujo. Tai Viešpaties parei- 
kalavimas savo Kūno narių gyvybės iš tų, kurie ją nu- 
žudė. Istorija, kuri nužudė Kristų ir kuri pripildė Jo šven- 
tųjų krauju Dievo pažymėtą saiką, yra nutraukiama Vieš- 

paties teismu ir Jo rūstybe. Čia esti įvykdomas anas se- 
nas, pirmykštis Dievo pasakymas: „Aš pareikalausiu žmo- 
gaus gyvybės" (Pr 9, 5). Istorijos galas ir yra toks parei- 
kalavimas. Tik čia Dievas pareikalauja pralieto kraujo 
ne iš atskiro žmogaus, bet iš visos istorijos; ne už vieną 
atskirą kankinį, bet už visų amžių kentėjusią Bažnyčią. 
Todėl sunkus prakeiksmas slegia pečius kiekvienos tau- 
tos, kuri didina sielas užmuštųjų dėl Dievo Žodžio ir dėl 
liudijimo. Žudydama Kristaus šalininkus, ji tuo pačiu 
žudo ir savo istoriją. Ji darosi istorijos žmogžudė. Baž- 
nyčia juk yra istorijoje besiskleidžiąs Kristus. Todėl kiek- 
viena žaizda Jo Kūne savaime kruvinu šauksmu nuaidi per 
visą istoriją. Antikristas mielai žudo Kristaus narius. Ta- 
čiau šitas jo žingsnis turi žymiai gilesnės apokalipsinės 
prasmės bei reikšmės negu kiti nelemti jo darbai. 


3. ATKRITIMAS NUO DIEVO 


Nuolatiniai Bažnyčios trėmimai iš gyvenimo ir atskirų 
jos narių žudymai pasidaro ne visiems pakeliami, ir to- 
dėl ne vienas Kristų paneigia. Ne vienas pasirenka pa- 
saulio ramybę ir į ją iškeičia Kristaus kalaviją. Ne vienas 
pavargsta šiose rungtynėse ir lipa pailsėti antikristinių 
sostų pavėsyje. Todėl atkritimas yra nuolatinis Bažnyčios 
palydovas istoriniame jos kelyje. Dar daugiau, juo an- 
tikristo siautėjimas yra didesnis bei smarkesnis, juo šis 
atkritimas darosi gausesnis. Juo priespauda yra žiau- 
resnė, juo didesnis žmonių skaičius pasiduoda gundy- 
mams ir nusigrįžta nuo Dievo. Tačiau kadangi, istorijai 
einant prie galo, Dievo ir velnio kova darosi ypatingai 
įtampi, tuo pačiu ir atkritimas virsta labai ryškiu šios 
besiartinančios pabaigos ženklu. Šiai kodėl Apreiškimas 
atkritimą laiko tokiu reikšmingu ir prasmės pilnu įvykiu, 
kad iš jo tarsi iš pabalusių laukuose javų gali pažinti, 
kad jau „metas pjauti atėjo" (Apr 14, 15). Kai tarp tesa- 
lonikiečių atsirado netikrų pranašų, skelbiančių greitą 
pasaulio galą ir teigiančių, esą „Viešpaties diena esanti 
arti", šv. Paulius įspėjo jais netikėti, „nes pirma turi ateiti 
atpuolimas" (2 Tes 2, 2—3}. Tiesa, atkritėlių buvo ir pa- 
čioje krikščionybės pradžioje. Tačiau vargiai anuo metu 
buvo galima kalbėti apie apokalipsinį atkritimą. O be jo 
istorijos galo skelbimas buvo ne kas kita kaip tik krikš- 
čionių gąsdinimas ir klaidinimas (plg. 2 Tes 2, 1—3). Šiam 

per ankstyvam skelbimui užbėgti už akių šv. Paulius ir 
nurodo atkritimą kaip vieną iš tikriausių besiartinančio 
galo ženklų. Jam pasirodžius, krikščionys turi prisiminti 
Kristaus žodžius, kuriuos Jis pasakė didžiojoje savo kal- 
boje apie pasaulio pabaigą: „Anos dienos ir valandos 
niekas nežino“ (Mt 24, 36). Bet „mokykitės prilyginimo iš 
fygos medžio: kai jo šaka minkštėja ir sprogsta lapai, jūs 
žinote, kad vasara arti; taip pat ir visa tai išvydę žinokite, 
kad Ji arti, duryse“ (24, 32—33). 

Pagrindinis tačiau yra klausimas, kame glūdi šio atkri- 
timo esmė ir jo reikšmė Bažnyčiai? Atkristi nuo Dievo 
galima dvejopai: Jį neigiant ir Jį pamirštant. Abu atkri- 
timo būdai veda žmogų tolyn nuo Dievo. Abu padaro jį 
bedievi. Tačiau viršinėse savo apraiškose jie yra labai 
skirtingi. Kuris tas būdas apsireikš apokalipsiniame žmo- 
nijos atkritime, nuvesiančiame istoriją į galą ir į teismą? 

Dievo neigėjas visados yra kovotojas su Juo tiek pats 
savyje, tiek viršiniame gyvenime. Jis nori Dievą sunai- 
kinti. Jis nori išrauti Jį iš savo būties ir iš visų gyvenimo 
pavidalų. Tačiau Dievas tokiam žmogui yra tikrovė. Dar 
daugiau, žmogus, kuris skelbia kovą Dievui, kuo labiau- 
siai Jį pripažįsta, nes kovoti galima tik su tuo, kas yra. 
Kovoti galima tik su tuo, kas žmogų yra ypatingai pa- 
lietęs, kas yra įsibrovęs į jo būtį, virtęs didžiausiu jo rū- 
pesčiu. Todėl kovotojas su Dievu niekados nėra ateistas 
tikrąja šio žodžio prasme, kaip ateistas nėra nė velnias. 
Kovotojas su Dievu yra Prometėjas, kuris neigia dieviš- 
kąją tvarką, neigia Dievo nurodytą kelią, pasirinkdamas 
savąjį. Aischilo Prometėjas, sunkiomis grandinėmis pri- 
kaltas prie uolos, atkerta Dzeuso pasiuntiniui Hermiui, 
kai šis pataria jam bent kartą pasimokyti iš savo ne- 
laimių: „Veltui mane gaišini savo prašymais. Aš esu kur- 
čias kaip vilnys. Nemanyk, kad aš, bijodamas Dzeuso 
sumanymų, tapęs bailiu, kaip moteris eičiau nužemintai 
ištiesti rankų ir maldauti jo, man nekenčiamo, kad iš- 
vaduotų iš grandinių. Ne! Niekadosl“ Tai yra kiekvieno 
kovotojo su Dievu žodžiai. Prometėjiškasis žmogus jau- 
čia savo didybę, savo galią, savo jėgas ir todėl drįsta stoti 
į kovą su Dievu ardydamas Jo tvarką, persekiodamas ir 
žudydamas Jo šalininkus ir net pačią Dievo mintį steng- 
damasis užgesinti žmonijos sąmonėje, 

Tuo tarpu Dievo pamiršėjas elgiasi visai kitaip. Tai 
nesidomįs žmogus. Jam vis tiek, ar Dievas yra, ar Jo 
nėra, Jis apie tai nemąsto ir nei savęs, nei savo gyveni- 

mo šia mintimi neapsprendžia. Dievas jam yra nebe tik- 
rovė, Todėl jis nekovoja nei su pačiu Dievu savo būtyje, 
nei su tais, kurie Jį tiki gyvenime. Jis tik paprasčiausiai 
visu tuo nesidomi. Jis praeina pro Dievo šalį, jis apie 
Dievą nekalba, šios problemos nesvarsto, šios hipotezės, 
Laplace'o žodžiais tariant, niekur nėra reikalingas. Jam 
pakanka šios tikrovės, kurioje jis visas išsitenka ir pasto- 
viai įsigyvena. Tai yra buržuazinio nusiteikimo žmogus. 
Abejingumas viskam, kas yra dieviška, pagailos šypsnys 
tikintiesiems yra regimi šio 'atkritimo ženklai. Kiek ko- 
votojas su Dievu tarsi audra puola dieviškumo apraiškas 
pasaulyje, tiek Dievo pamiršėjas numoja į jas ranka ir 
eina toliau, nesustodamas prie jų valandėlės. Kuris tad 
iš šių dviejų atkritimų turi apokalipsinės reikšmės? Apie 
kurį iš jų kalba šv. Paulius, įspėdamas tesalonikiečius ir 
atkritimą statydamas prieš jų akis kaip neklaidinantį 
ženklą? 

Gerą kryptį šiam klausimui išspręsti nurodo mums 
Solovjovas, kalbėdamas savo pasakojime apie krikščioni- 
jos padėtį istorijos galo išvakarėse. Jau pačioje pradžioje 
jis pastebi, kad, nepaisant teorinio materializmo žlugimo, 
„didžiulė mąstančių žmonių dauguma pasiliko netikintieji". 
Vėliau kalbėdamas, kaip atrodė visos trys konfesijos an- 
tikristo laikais, jis sako, kad „visame žemės rutulyje pa- 
siliko ne daugiau kaip keturiasdešimt penki milijonai 
krikščionių". Tuo Solovjovas nori pasakyti, kad al- 
kritimas nuo Dievo buvo masinis. Pagrindo šitaip manyti 
duoda pats Apreiškimas. Kalbėdamas apie jūros žvėrį, 
kuriam slibinas davė „savo jėgą ir didelę valdžią“ (Apr 
13, 2), šv. Jonas pastebi, kad „visa žemė stebėjosi žvėrimi 
ir garbino slibiną“ (13, 3) ir kad jam „buvo duota val- 
džios ant visų giminių, žmonių kuopų, kalbų ir tautų“ 
(13, 7). Kitoje vietoje tas pats šv. Jonas aprašinėdamas, 
kaip „šėtonas bus paleistas iš savo kalėjimo“ (20, 7) 
ir kaip jis „suvedžios tautas“ ir „surinks jas į kovą“, stai- 
ga praregi, kad „jų skaičius yra kaip jūros smiltys. Jie už- 
ėjo ant žemės platumo ir apstojo šventųjų stovyklas ir 
mylimąjį miestą“ (20, 7—8). Tai gausybės vaizdai. Žvėries 
kariuomenė, kurią jis išveda prieš „sėdėjusį ant žirgo ir 
prieš Jo kariuomenę" (19, 19), yra didžiulė minia, Bet 
jeigu taip, jeigu visa žemė garbina slibiną, jeigu jis valdo 
visas tautas ir kalbas, jeigu savo šalininkais jis užstoja 
žemės platumą, tai atkritimas nuo Dievo yra jau nebe 
atskirų asmenų apsisprendimas, bet masinė žmonijos ap- 

raiška. Solovjovo minimas mažutis krikščionių skaičius, 
palyginus jį su visos žemės gyventojais, atrodo, yra stip- 
riai pagrįstas. Apreiškimo minimas atkritimas yra didysis 
minių nusigrįžimas nuo Kristaus ir atsigrįžimas į antikristą. 

Čia tad, atrodo, ir glūdi raktas suprasti šio atkritimo 
esmei. Jeigu apreiškimo minimas atkritimas yra masinis, 
tuomet jis yra ne prometėjinis Dievo neigimas, bet 
buržuazinis Dievo pamiršimas. Nėra abejonės, kad Dievo 
neigimas prieš Jį kovojant taip pat yra nuolatinis žmo- 
nijos istorijoje. Visados atsiranda uolių Sauliaus būdo 
asmenų, kurie kausto grandinėmis Kristaus šalininkus ir 
meta juos į kalėjimus. Tačiau šitie kovotojai yra visados 
stiprios asmenybės. Jie niekad nepereina į minią ir niekad 
nėra nešami minios nuotaikų. Juk kova su Dievu esmėje 
yra vedama sielos gelmėse. Tai sunkios rungtynės žmo- 
gaus viduje. Tai nuolatinis rūpestis Absoliutine Būtimi, 
kuri kelia nerimo ir kuria todėl žmogus mėgina nusi- 
kratyti. Šios kovos prasiveržimas į paviršių persekioji- 
mais, naikinimais, žudymais yra tik neviltinga šios kovos 
viršinė pusė, tik pastanga atsikeršyti už vidinę negalią 
sunaikinti Dievą pačioje Jo būtyje. Kova su Dievu vi- 
sados reiškia skaudžią žmogaus tragiką, pažymėtą dide- 
liais pergyvenimais, giliu mąstymu ir stipria jausmo įtam- 
pa. Adomo Mickevičiaus „Vėlinių“ Konradas kaip tik ir 
yra šitoks būdingas kovotojas. Tačiau jo bruožai miniai 
netinka. Konradas ir bet kuris kitas Dievo neigėjas yra 
prometėjai. Tuo tarpu prometėjinė gali būti tik atskira 
asmenybė, bet ne minia. Minia niekados nėra prometėji- 
nio nusiteikimo. 

Tuo pačiu ji nėra nė Dievo neigėja aukščiau minėta 
prasme. Jeigu kartais ji ir esti prometėjinių vadų sugun- 
doma griauti Dievo apraiškas žemėje, tai ji jas griauna 
vedama visai kitokių motyvų negu jos vadai. Jos vadai 
naikina dieviškumą pasaulyje tam, kad išnaikintų Dievo 
tikrovę, kad neleistų Dievui pasirodyti ir prabilti. Tuo 
tarpu minia žudo kunigus, degina vienuolynus, niekina 
vienuoles todėl, kad pasotintų savo keršto ir kraujo alkį, 
kad prisigrobtų žemės gėrybių kad patenkintų savo 
aistras. Minia niekados nėra vedama metafizikos. Ji eina 
tik instinktų stumiama. Ta pati minia, kuri šiandien iš- 
plėšė vienuolyną ir išžudė vienuolius, rytoj išsiskirsčiusi 
gailisi ir prašo atleidimo už savo dūkesį. Todėl neigimo 
įr kovos keliu minia nuo Dievo atkristi nepajėgia. Šis 
kelias jai yra per sunkus, per daug metafiziškas, per 

daug gilus. Jis reikalauja ne bendros nuotaikos, ne bendro 
įdūkimo ar bendros mados, bet gilaus susitelkimo, išmąs- 
tymo ir pastovumo. Prometėjas visados yra vienišas 
žmogus, Mickevičiaus Konrado kova su Dievų Vilniaus 
kalėjimo vienutėje yra prasmingas simbolis prometėjinio 
žmogaus vienišumui. Žmogus su Dievu kovoja visų pirma 
savo dvasios vienulėje. Minioje tačiau jis šitą vienutę 
praranda, prarasdamas tuo būdu ir tikrojo kovotojo bruo- 
žus. Minia ištraukia jį iš metafizinių gelmių ir perkelia 
į socialinį paviršių, kuriame asmuo netenka jėgos ir sa- 
varankiškumo. Minioje žmogus virsta tik vienu iš dau- 
gelio. Todėl kovos bei neigimo kelias tokiam miniažmo- 
giui darosi per sunkus. Minia juo eiii nepajėgia, 

Užtat ji labai gerai pajėgia eiti užmiršimo bei nesido- 
mėjimo keliu. Šis kelias nereikalauja jokio mąstymo, jo- 
kio gilaus pergyvenimo, jokios jausmo įtampos. Priešingai, 
jis kaip tik reikalauja nemąstyti, nepergyventi, nejsi- 
tempti. Jis reikalauja pasilikti kasdieninėje lėkštumoje, 
kur viskas yra lygu ir pilka, kur kiti mąsto ir jaučia, kur 
kiti kovoja ir gyvena. Ir kas labiau gali atitikti minios 
polinkius kaip ši buržuazinė nuotaika? Perkelta į žmogaus 
santykius su Dievu, ši nuotaika kaip tik ir sukuria aną 
“ masinį žmonių atkritimą nuo Dievo, Prometėjinis neigimas 
negali būti masinis jau tik todėl, kad prometėjų visados 
yra nedaug. Jie gali teikti Bažnyčiai ir labai skaudžių 
smūgių, tačiau masinio atkritimo savo kova jie nepažadi- 
na. Tuo tarpu buržuazinis pamiršimas kaip tik patraukia 
paskui save ištisas minias. 

Jeigu tad anas apokalipsinis aikritimas yra ne atskirų 
asmenų, bet ištisų minių atkritimas, jis negali būti ki- 
toks, kaip tik Dievo pamiršimas, Juo nesidomėjimas, abe- 
jingumas viskam, kas yra dieviška ir kuo Dievas pa- 
saulyje apsireikš. Apokalipsinis atkritimas yra anie Dos- 
tojevskio minimi geologiniai perversmai, kada Dievo idė- 
ja esti išraunama iš žmogaus širdies, išraunama ne kova, 
nes kova idėjos užmušti negali, bet jos pamiršimu, ne- 
sidomėjimu, išstūmimu iš žmogaus rūpesčių srities. Tas 
pats velnias, kuris Ivanui išdėsto geologinių perversmų 
mintį, šiojo prispirtas pasakyti, yra Dievas ar ne, atkerta: 
„Balandėli, nežinau!" ir čia pat priduria: „Žiūrėk, čia pa- 
sakiau didelį žodį“. Iš tikro šis žodis yra didelis. Buržua- 
zinis žmogiškosios būties prado atstovas, trokštąs įsikū- 
nyti riebioje pirklio žmonoje, negali žinoti, ar Dievas yra, 
ar ne, nes tai jam yra vis tiek. Dievas jam nėra jo eg- 

zistencijos rūpestis. Dievas jam nėra jo būties pagrindas. 
Dievas jam nėra jo gyvenimo prasmė. Todėl jam vis tiek, 
ar Jis yra, ar Jo nėra. Buržujus apie tai nemąsto, Dievu 
neserga, todėl ir nežino. Sitas velnio atsakymas yra ma- 
sinio atkritimo formulė. Prometėjas žino, kad Dievas yra, 
todėl ir kovoja su Juo ir mėgina Jį nugalėti bei sunai- 
kinti. Tuo tarpu buržujus nežino, ar Jis yra, ar ne, todėl 
nei su Juo kovoja, nei Jį garbina. Jis yra Dievui abe- 
jingas. Jis pamiršta šį klausimą iškelti ir pats sau, ir 
savo aplinkos gyvenimui, 

Antikristas, statydamas savo karalystę ant šios tikro- 
vės faktiškumo, kaip tik ir mėgina šitokiu keliu atitraukti 
žmones nuo Dievo. Tiesa, jis neniekina ir kovos. Bažny- 
čios persekiojimai, kaip sakėme, yra jo mėginimas puo- 
limo pavidalais, Tačiau į minią jis paprastai su jais neina, 
Jis žino, kad kankinių sulaukusi idėja pasidaro nemirtinga, 
Ir juo daugiau Bažnyčia turės kankinių, juo ji darysis 
stipresnė. Todėl žudynes antikristas skiria tiktai Dievo 
išrinktiesiems, tik tiems, kurių jis prisivilioti neįstengia. 
Į visus kitus jis eina antruoju keliu. Į visus kitus jis neša 
abejingumą Dievo atžvilgiu. Visuose kituose jis stengiasi 
Dievo idėją išrauti ją pamiršdamas, Ir čia kaip tik atsive- 
ria tikroji apokalipsinė antikristo užmačia. Velnias su 
savo bendradarbiais mėgina padaryti, kad žmonija Dievą 
pamirštų. Tuomet iš tikro prasidėtų naujas tarpsnis pa- 
saulio istorijoje. Žmogus, tasai Dievo paveikslas ir pa- 
našumas, Dievo sukurtas, Jo vedamas ir palaikomas, pa- 
miršta, kad Dievas yra! Jis pradeda nebežinoti, ar Dievas 
yra, ar Jo nėra. Tuo pačiu jis pamiršta savas gelmes, jis 
pamiršta savą pagrindą, kuriuo jis laikosi. Jam pasilieka 
tik šios tikrovės faktiškumas, tik jo būties paviršius pa- 
čiu grubiausiu savo pavidalu. Dievo pamiršimas reiškia 
patį giliausią žmogaus pasinėrimą į savo faktiškumą. 

Bet tai kaip tik ir yra pagrindinis antikristo siekimas. 
Norėdamas žmogų amžinai uždaryti jo faktiškume, anti- 
kristas kaip tik mėgina pamiršdinti Dievą. Žmogaus at- 
kritimas nuo Dievo Jo pamiršimu pasirodo kaip tikra 
antikristinė priemonė pasauliui apvaldyti. Pamiršto Dievo 
vietoje savo altorių pasistato antikristas. Graikų areopage 
buvo altorius Nežinomajam Dievui. Tačiau pasaulio isto- 
rijos areopage niekas nepastatys altoriaus Pamirštajam 
Dievui. Pamirštojo Dievo garbintojų iš viso nėra. Todėl 
Dievo pamiršimas yra pati baisiausia bedievybė. Ne tas 
yra tikras ateistas, kuris su Dievu kovoja ir Jo šalininkus 

žudo: jis yra greičiau antiteistas. Tikras ateistas yra tas, 
kuris nežino, ar Dievas yra, ar ne. Dievo pamiršimas, Juo 
nesidomėjimas, Jam abejingumas yra pats griežčiausias 
ir pats giliausias ateizmas. Jis tad ir turi apokalipsinės 
prasmės. Jam pasirodžius pasaulyje ir apėmus minias, 
krikščionys iš tikro galės pagrįstai manyti, kad pasaulio 
istorijos laukai jau yra prinokę apokalipsinei angelų pjū- 
čiai ir kad antrasis Kristaus atėjimas jau nebe už kalnų. 

Vis dėlto minių atkritimas nuo Bažnyčios turi ir 
skaistinančios prasmės. Tiesa, pats savyje jis yra skau- 
dus. Jis padaro didelių žaizdų mistiniame Kristaus Kūne, 
Tačiau, iš kitos pusės, jis yra ir išganingas, nes išvaduoja 
Bažnyčią nuo anų sunkių prieaugų, kurias ji taip vargin- 
gai turi vilkti savos istorijos keliu. Evangelijos skelbimas 
pasauliui yra nuolatinis Bažnyčios uždavinys. Bet juo pla- 
čiau ji šį uždavinį įvykdo, juo daugiau tautų ji atveda 
į Gerojo Ganytojo avidę, juo daugiau ir blogų žuvų už- 
griebia jos tinklas ir juo daugiau raugių pradeda augti 
jos laukuose. Kai Bažnyčios nariai pradedami skaičiuoti 
šimtais milijonų, nėra abejonės, kad labai didelis jų kie- 
kis yra susiję su krikščionybe tik paviršium, tik vardu, 
bet kad krikštas pasilieka nepasiekęs ir neperkeitęs jų 
širdies ir jų dvasios. Šie tad nariai antikristo spaudžiami 
kaip tik ir atkrinta. Tačiau kol jie Bažnyčioje pasilieka 
kad ir tik vardiškai, tol jie turi joje tam tikrų teisių ir 
net stato jai tam tikrų reikalavimų. Jie nori, kad Baž- 
nyčia išgirstų jų balsą ir savo gyvenimą bei veikimą su- 
tvarkytų pagal jų reikalavimus. 

Tačiau šitie reikalavimai anaiptol nėra žingsnis artyn 
prie Evangelijos. Priešingai, minia visados pasilieka Evan- 
gelijai svetima. Ji niekad nesižavi jos dvasia, jos princi- 
pais, jos nelygstamu pasitikėjimu dangiškojo Tėvo Ap- 
vaizda. Kalno Pamokslas miniai yra amžinai nesupranta- 
mas. Minia gali suvokti Kristų, Galilėjos Kanoje vandenį 
paverčiantį į vyną, prie Genazareto ežero dauginantį duo- 
ną ir žuvį, tildantį audras, gydantį ligonius bei velnio 
apsėstuosius. Tačiau ji negali suprasti Kristaus, skelbian- 
čio lauko lelijų palyginimą, reikalaujančio išsižadėti savo 
tėvo ir motinos, kviečiančio parduoti savo turtą, išdalinti 
pinigus pavargėliams ir atėjus Jį sekti. Minios evange- 
lija visados yra tik nuolauža tikrosios Evangelijos. Minia 
visais laikais ir visose tautose mėgina priderinti Evan- 
geliją prie savo reikalų, prie savo faktiškumo: ji mėgina 
praplatinti Kristaus minėtus siaurus vartus į dangaus ka- 

talystę. Inkvizitorinis Kristaus mokslo „pataisymas“ glūdi 
kiekvienoje religinėje minios pastangoje. 

Todėl kai tik minia pasiekia Bažnyčioje reikšmingos 
įtakos ar net persvaros, ji persunkia masiniu principu 
bažnytinio gyvenimo apraiškas, palenkdama jas buržua- 
zine kryptimi. Masės buvimas Bažnyčioje sumasina ir ją 
pačią. Ir žmogaus santykių su gamta, ir jo santykių su 
Dievu dramoje minia nustumia atskirus veikėjus į šalį, o 
centrą užleidžia chorui, kuris čia pradeda reikšti savo 
valią. Ir juo didesnis darosi Bažnyčios narių skaičius, juo 
didesnis bei itakingesnis darosi ir šis choras. Jo balsas 
darosi toks garsus, kad tik jis tėra girdimas ir kad tik 
jo šūksnių tėra paisoma. Masės išnirimas religijoje yra 
kur kas pavojingesnis negu jos pasirodymas kultūroje, 
nes asmens sužlugdymas reiškia sykiu ir religijos sužlug- 
dymą. Masė nužudo asmenybę, o juk „ne mirusieji gar- 
bina Viešpatį“ (Ps 113, 17), 

Trimis apraiškomis išeina aikštėn minios įtaka bažny- 
tiniam gyvenimui, Visų pirma minia sureliatyvina pačią 
Evangeliją. Baigdamas didžiąją savo kalbą apie pasaulio 
galą, Kristus pasakė: „Dangus ir žemė praeis, 0 mano 
žodžiai nepraeis" (Mt 24, 35). Šis posakis tinka ne tik Iš- 
ganytojo pranašystei apie istorijos pabaigą. Jis tinka ir 
visai jo Evangelijai apskritai. Evangelija yra Dievo atsi- 
skleidimas žmogui. Todėl viskas gali praeiti, kas yra že- 
miška, bet Evangelija praeiti negali, nes ji yra žmogiš- 
kuoju žodžiu išreikštas pats Dievas. Evangelijos principai 
yra amžini, jie yra visados tie patys — visais amžiais 
ir visose tautose. Jų absoliutumas yra paties Dievo ab- 
soliutumas. Kaip Dievas nekinta, taip nekinta ir neišsivys- 
to nė Jo Evangelija, nes ji gyvena amžinybe, kur viskas 
yra kartu. Tačiau minia, šis amžinai svyruojantis ir ne- 
pastovus padaras, negali suvokti Evangelijos absoliutu- 
mo ir todėl nutraukia ją į laiką, į žemę ir padaro ją tokią 
pat reliatyvią, kaip ir visas dabartinis mūsų buvimas. 
Kai miniai yra atiduodama Evangeliją vykdyti prakti- 
koje, ji ją suformalina palikdama jos raidę, bet iškreip- 
dama ir net užmušdama jos dvasią. Ji mėgina taip gy- 
venti, kad, paviršium žiūrint, ir Evangelija būtų nepažeis- 
ta, ir žmogiškosios silpnybės patenkintos. Viršinių pavida- 
lų persvara prieš vidaus turinį pasidaro nuolatinė suma- 
sintame bažnytiniame gyvenime, 

Be abejo, religinis aktas apima visą žmogų. Religija 
yra pilnutinė Dievo ir žmogaus santykių apraiška. Todėl 

ji gyvena ne tik asmens dvasios gelmėse, bet objekty- 
vuojasi ir regimais visuomeniniais pavidalais. Viršinės 
Dievo garbinimo, Jo mokslo ir Jo Karalystės formos es- 
mingai yra susijusios su religiniu santykiu. Tačiau jos vi- 
sados yra tiktai šio santykio išraiška. Jos visados yra tik 
nurodymas į gyvą religinę dvasią. Atitrauktos nuo šios 
gyvosios dvasios arba jos nebetekusios, šios formos vertės 
neturi. Dar daugiau, virtusios tik negyvomis iūtelėmis, 
jos pradeda religinį santykį slėgli ir net iškreipti. Todėl 
yra nuolatinė Bažnyčios pastanga neleisti viršiniams jos 
gyvenimo pavidalams mirti, bet nuolatos gaivinti juos ir 
pripildyti kūrybine, gyvąja dvasia. Bet minia šios dvasios 
neišlaiko ir jos net nesupranta. Apsisupusi viršiniais ženk- 
Jais, atlikusi viršinius veiksmus, ji tiki esanti religinga ir 
savo viduje, Viršiniai religijos pavidalai miniai atstoja vi- 
dinį santykį su Dievu. Todėl minia kalba ilgas maldas, 
bet ryja našlių namus; ji duoda dešimtinę iš krapų ir 
kmynų, O pamiršta teisingumą, pasigailėjimą ir išltikimy- 
bę; ji iškošia uodą, o praryja kupranugarį; ji apsikuopia, 
kad žėrėtų iš viršaus, o viduje yra pilna plėšrumo ir ne- 
švarumo; ji stato mirusiems pranašams antkapius ir pa- 
minklus ir sykiu persekioja iš miesto į miestą gyvuosius. 
Visa aštri Kristaus kalba prieš fariziejus yra ne kas kita 
kaip sumasinto religinio gyvenimo pasmerkimas, pasmer- 
kimas viršinių pavidalų persvaros, prislėgusios krikščio- 
niškąją dvasią (plg. Mt 23). Juo šie pavidalai darosi nau- 
jesni, juo. labiau jie miniai patinka. Todėl pasidavimas 
madai yra sumasinto religinio gyvenimo ženklas. 

Nėra abejonės, kad pažanga Bažnyčioje yra laip lygiai 
reikalinga, kaip ir visame žmogiškajame buvime. Pažan- 
gos dėsnis yra vienas iš pagrindinių, kurie valdo Bažny- 
čios istoriją. Tačiau jis neturi nieko bendro su mados 
dėsniu, taip gyvastingųu pasaulio gyvenimo plotuose, 
Mada yra praeities paneigimas. Ji visados yra lūžis, bet 
ne organiškas išsiskleidimas. Tuo tarpu Bažnyčioje tokių 
lūžių kaip tik negali būti. Bažnyčia yra garstyčios grū- 
das, augąs Šventosios Dvasios ir žmonijos bendradarbia- 
vimu. Ji skleidžia ir savo mokslą, ir savo organizaciją, ir 
savo kultą. Šiandien ji yra kitokia negu prieš du tūks- 
tančiu metų. Bet ji yra fa pati. Ji yra tik išsiskleidusi ir 
išaugusi. Todėl mados principas, kuris ardo praeitį, kuris 
laužia tai, kas yra buvę, iš esmės nesiderina su Bažny- 
čios prigimtimi ir nuosekliai negali rasti vietos jos gy- 
venime. Tačiau minia be jo apsieiti negali. Būdama savo 

dvasia profaninė, minia ir į bažnytinį gyvenimą atsineša 
mados troškulį ir mėgina čia jį patenkinti. Tokiu būdu 
atsiranda keistų regėjimų bei pranašavimų, keistų sąjū- 
džių bei sambūrių, keistų maldų ir net liturgijų. Žinoma, 
jie netrukus išnyksta kaip ir visi kiti mada paremti da- 
lykai. Bet Bažnyčiai jie ne kartą kelia rūpesčio ir net ne- 
trimo, nes gresia iškreipti tikrąjį jos veidą. Evangelijos 
sureliatyvinimas, viršinių pavidalų persvara ir mados prin- 
cipas yra minios apraiškos bažnytiniame gyvenime. Ir juo 
minia pasiekia didesnės įtakos, juo šios apraiškos darosi 
ryškesnės. Kova su masės įsigalėjimu todėl yra amžinas 
Bažnyčios uždavinys. 

Kaip tad nuostabu, kad dieviškoji Apvaizda leidžia šį 
uždavinį įvykdyti pačiam antikristu. Atitraukęs minias 
nuo Bažnyčios, jis tuo pačiu išvaduoja ją iš jų įtakos ir 
pats sunaikina visas aukščiau minėtas pavojingas apraiš- 
kas, kurios išaugusios ir išsivysčiusios tarsi piktžolės ap- 
temdytų pirmykštį ir tikrąjį Bažnyčios pavidalą. Nete- 
kusi masės, Bažnyčia pradeda atgauti visą savo skaistu- 
mą. Evangelijos absoliutumas iškyla visu savo reikšmin- 
gumu. Vidinis žmogaus santykis ir sąryšis su Dievu 
apsireiškia visa savo jėga. Organinis mistinio Kristaus 
Kūno augimas pasidaro visų reikalas. Neverčiama atsi- 
žvelgti į minią, Bažnyčia gali lengviau ir vaisingiau reikš- 
tis visose savos veiklos srityse taip, kaip rodo amžinoji 
jos esmė, o ne kaip ją verčia istoriniai santykiai. Minios 
tad atkritimas, žmogiškai žiūrint, yra skaudus ir apgai- 
lėtinas, nes jis reiškia antikristo laimėjimą šioje tikrovėje. 
Tačiau istorijos teologijos šviesoje jis yra iš tikro 
Kristaus laimėjimas. 

Apreiškimas nėra nurodęs Kristaus šalininkų skaičiaus. 
Tačiau galime spėti, kad šis skaičius yra nedidelis. Juk 
jeigu atkritimas nuo Dievo pasidaro masinis, jeigu žvė- 
ris apvaldo visą žemę, jeigu laisvėn paleistas šėtonas su- 
renka savo kariuomenės tiek, kiek jūros smilčių, savaime 
suprantama, kad Kristui pasilieka tik menki būreliai, tik 
tremtiniai dykumose. Tačiau Bažnyčia dėl to kaip tik ne- 
nusimena, nes ji žino, kad Kristus kovoja ir laimi ne tiek 
gamtiniu kiekiu, kiek antgamtine verte. Skaičiaus burtai 
yra antikristinės karalystės dalykas. Kristui skaičius turi 
antraeilės reikšmės. Būdamas žemėje, Jis pasirinko ne 
dvylika tūkstančių, bet dvylika ir su šia dvylika išėjo į 
istorines platumas atnaujinti žemės veido. Taip yra buvę 
pradžioje, taip yra buvę visą Bažnyčios gyvenimo metą, 

taip bus ir istorijos pabaigoje. Kristaus Evangelija vyrau- 
ja ne kiekybe, bei kokybe. Vienas šventasis Čia daugiau 
reiškia negu tūkstančiai nei šiltų, nei šaltų, kuriuos Vieš- 
pats pradeda vemti iš savo burnos (plg. Apr 3, 16). To- 
dėl didžioji apokalipsinė apostazija krikščionių negąsdina. 
Priešingai, ji kaip tik išryškina ištikimybės vertę ir jėgą. 
Ji nuvalo Bažnyčią nuo kiekybės, kad suspindėtų jos 
kokybė. Ji sunaikina skaičiaus pagundą, kuri ne sykį 
krikščionis yra viliojusi ir suviliojusi. Didžiojo atkritimo 
akivaizdoje krikščionys supranta, kad Bažnyčia, psalmės 
žodžiais tariant, yra galinga ne kariškais vežimais ir žir- 
gais, bet „Viešpaties mūsų Dievo vardų“ (Ps 19, 8) ir kad 
visa jos istorija yra ne kas kita kaip viena didžiulė ir 
nuolatinė giesmė šiai dieviškajai galybei. 


PABAIGA 
GRĮŽIMAS Į PRADŽIĄ 


Bažnyčia, netekusi išviršinio blizgesio ir daugumos 
savo vaikų, pakinta ne tik savo istoriniu augimu, bet 
ir vidiniu gyvenimu, Jei reikėtų šiai kaitai duoti kokį 
vardą, tai galėtume sakyti: Bažnyčia grįžta į savo pradžią. 
Žinoma, tai nėra grįžimas erdvės ar laiko prasme. Prieš 
istorijos galą Bažnyčia jau yra virtusi dideliu medžiu, 
kurio šakose žemės tautos ir kultūros susirado sau bu- 
veines. Dėl to jai nebeįmanoma susispausti į mažąjį gars- 
tyčios grūdą ir vėl prisiimti nežymų pirminį pavidalą. Or- 
ganišką dalyką atsukti atgal yra neįmanomas dalykas, o 
Bažnyčia yra organiška. Tačiau ji gali pajusti savyje iš 
naujo tekančias pavasarines garstyčios sėklos gyvybės 
jėgas; jėgas, kurios nužeria, kas yra sena, ir viską at- 
naujina. Skaitykime Apaštalų Darbuose: „Jie laikėsi apaš- 
talų mokslo, bendro duonos laužymo ir maldų. Baimė ap- 
ėmė visus, nes daug stebuklų buvo daroma Jeruzalėje 
per apaštalus... Visi tikintieji laikėsi drauge ir turėjo 
visa bendra... Jie garbino Dievą ir turėjo malonės pas 
visus žmones... Tikinčiųjų daugybė buvo vienos širdies 
ir vienos sielos, ... ir didelė malonė buvo juose visuose" 
(2, 42—47; 4, 32—34). Tai skaitydami, jaučiame galingą 
dvelkimą Šventosios Dvasios, kuri mažąją garstyčios sėk- 
lą, mažiausią tarp visų sėklų, pažadina augti, išplėtoja jos 
galias ir suformuoja jos.pavidalą. Kaip tik šia prasme ga- 
lima kalbėti apie grįžimą į pradžią: į tikinčiųjų bendruo- 
menės šventąjį entuziazmą, į aukos ir meilės dvasią, į 
pasitikėjimą Dievu, į nusigręžimą nuo pasaulio, į atsidė- 
jimą sakramentams ir maldai. Bažnyčios dieviškumas ta- 
da regimai peršviečia ir perkeičia ne tik atskirą sielą, 
kaip tai esti su šventaisiais, bet ir visą bendruomenę, pa- 
versdamas gyvąja Šventosios Dvasios šventykla. Grįžimas 
į pradžią Bažnyčios gyvenime yra ne kas kita kaip regi- 
masis dieviškosios pirmapradės galios apsireiškimas. 

Betgi šis apsireiškimas tėra tada įmanomas, kada žmo- 
giškasis pradas Bažnyčioje pasitraukia atgalios. Bažnyčia 
yra, kaip sakyta, dievažmogiškumas, t. y. Dievo ir žmo- 
gaus susijungimas Jėzuje Kristuje, o per Jį Dievo susi- 
jungimas ir su visa žmonija, netgi su visu kosmu. Baž- 
nyčia savo esme yra kosminė: visa apimanti, , kalalikiška 
giliausia ir pirmine to žodžio prasme. Dėl to ji negali 
būti nei grynai pneumatinė bendruomenė, kuriai tevieš- 
patauja Dievas be ryšio su žmogiškaisiais pavidalais, nei 
grynai kultūrinė instilucija, kurioje žmogus tėra vienin- 
telis valdovas. Bažnyčia yra Kristus, dėl to ji yra sykiu 
dieviška ir žmogiška, pneumatinė ir kultūrinė, dangiška 
ir žemiška. Ji yra ne tik nekaltoji Avinėlio sužadėtinė, 
bet taip pat ir ydingas tautų kūrinys. Bažnyčios žmogiš- 
koji dalis pasensta ir iškrypsta: ji yra išstatyta visų nuo- 
dėmės pavojų, suklydimų ir išsekimo grėsmei. Didysis 
medis šimtmečių tėkmėje apkimba vijokliais, tai šen, tai 
ten net apkerpėja. Kristaus Kūno žmogiškasis veidas raukš- 
lių išvagotas. Bažnyčia, kiek ji yra žmogiškasis padaras, 
prisiima praeinamybės likimą kaip ir visi kiti šiapusės 
tikrovės veikalai. Bet dieviškumas joje pasilieka amžinai 
jaunas ir pajėgus. Ji liekasi ta pati kaip ir pirmąją Sek- 
minių dieną. Ir štai kaip tik prieš istorijos galą Bažny- 
čios dieviškoji jaunatvė nugali savo žmogiškąjį susenimą. 
Dieviškoji galia, kuri Bažnyčią išvedė iš Jeruzalės ankšių 
palėpių į platųjį pasaulį, apsireiškia regimai savo ilgo is- 
torinio kelio baigmėje, kad sustiprintų tikinčiuosius le- 
miamajai kovai su slibinu. 

Dviem simboliniais vaizdais Solovjovas išreiškia Baž- 
nyčios grįžimą į pradžią: pavartodamas prasmingai Petro, 
Jono ir Pauliaus vardus ir sujungdamas bažnyčias Jericho 
dykumose. 

Kaip jau žinia, pasaulio valdovo sušauktoje bažnyčių 
konsilijoje Jeruzalėje popiežius Petras vadovavo katali- 
kams, senelis Jonas ortodoksams ir profesorius Paulius 
protestantams. Visi trys vadai liko ištikimi Kristui ir at-- 
metė gundančias imperatoriaus dovanas, Popiežius Petras 
ir senelis Jonas savo drąsą apmokėjo savo gyvybėm, pro- 
fesorius Paulius buvo ištremtas į tyrus. Taigi paskuti- 
niams krikščionijos vadams ir kovotojams prieš antikris- 
tą Solovjovas davė trijų Kristaus apaštalų vardus. 

Nėra abejonės, kad Solovjovas sąmoningai parinko 
šiuos vardus, nes jie iš tikrųjų reiškia ne tik tris Kristaus 
mokinius, tris žmogiškąsias asmenybes, bet ir tris prin- 

čipus, kurie tvarko visą Bažnyčios gyvenimą ir jį kreipia 
istoriniu keliu. Jei šie principai istorijoje yra dar pri- 
temdyti, tai istorijos pabaigoje jie iškils visu savo spin- 
dėjimu. 

Ką reiškia Bažnyčioje Petras? Aišku, uolą, ant kurios 
Kristus stato savo Bažnyčią, t. y. savo paties išsivystymą 
erdvėje ir laike (plg. Mt 16, 18). Ar Petras savaime buvo 
uola? Ar jis savo prigimtimi buvo uolos charakterio, ir 
Kristaus pažadas tereiškia tik jo prigimtųjų nusiteikimų 
pratęsimą? Toli gražu nel Nė vienas iš Kristaus apaštalų 
nebuvo ioks nepasiovus kaip Petras. Kai Kristus jį pa- 
matė prie Galilėjos jūrų ir pakvietė pas save, pažadėda- 
mas padaryti jį žmonių žvejotoju, Petras nesuabejojo nė 
akimirkos pakvietimą priimti. Tuojau jis paliko savo tink- 
lus ir sekė paskui Kristų (plg. Mk 1, 16—19). Bet po ku- 
rio laiko jis ėmė savo Viešpaties teirautis: „Štai mes visa 
palikome ir tave sekėme; kas gi tat bus mums?" (Mt 19, 
27). Kai Petras Jėzaus kančios išvakarėse išgirdo iš Vieš- 
paties, kad bus visų apleistas, jis narsiai prieštaravo: 
„Viešpatie, aš esu pasiryžęs eiti su tavim į kalėjimą ir 
mirtį“ (Lk 22, 33—34). Bet po valandos, kai Kaifo kieme 
tarnaitė paklausė jį, ar jis ne vienas iš tų, kurie buvo su 
Jėzum Galilėjiečiu, Petras kelis kartus išsigynė: „Aš ne- 
pažistu to žmogaus“ (Mt 26, 72). 

Sąmoningai parinkome tik šiuos porą pavyzdžių, nes 
jie gal ryškiausi. Bet jų eilę galima būtų pratęsti. Tik 
prisiminkime Petro elgesį kelionėje per jūrą, Kristaus 
persimainymo ant kalno metu, kojas plaujant, ir mes pri- 
pažinsime, kad Petras savo prigimtimi nebuvo joks hero- 
jus, joks tvirtas charakteris. Ir betgi Kristus pašaukė jį 
būti apaštalų prieky — būti Kephas, Uola (plg. Jn 1, 42); 
ant jo pastaiė savo Bažnyčią; jam patikėjo ganyti savo 
avis ir avinėlius; ir jam įdavė pagaliau dangaus karalystės 
raktus (plg. Mt 16, 19). Priešingumas tarp Petro žmogiš- 
kosios prigimties ir jo dieviškojo pašaukimo toks akivaiz- 
dus, kad turime iš jo padaryti išvadą: uola, ant kurios Baž- 
nyčia stovi, yra nesugriaujama ne dėl savo prigimties, o 
dėl malonės. Petras reiškia dieviškosios malonės pergalę 
prieš žmogiškąją prigimtį. Jis yra regimoji išraiška Šven- 
tosios Dvasios perkeičiančios galios, galios, kuri lanksto, 
kas yra sukietėję, sušildo, kas yra atšalę, atitiesia, kas 
kreivai eina (Sekminių sekvencija). Taigi jei Solovjovas 
paskutiniam popiežiui duoda Petro vardą, tai tuo jis nori 
aiškiai pasakyti —- Bažnyčia išsilaikys ir laimės kovoje 

šu antikristu nė savo žmogiškuoju genialumu, bet kaip 
tik ana „superna gratia", kuri svyruojantį Simoną padarė 
Uola (Kephas) ir kurios mes šaukiamės visa savo būtimi. 
Istarijos baigmėje ši nuolat veikianti malonė prisiims net 
vardą to žmogaus, kurį ji padarė savo statinio kertiniu 
akmeniu. Paskutinio popiežiaus pažymėjimas Petro vardu 
Solovjovo pasakojime reiškia Šventosios Dvasios primatą 
Bažnyčios istorinėje egzistencijoje. 

Šios dieviškosios malonės galia, kuri Petro asmenyje 
reiškiasi kaip Bažnyčios autoriteto ir neklaidingumo prin- 
cipas, paskutinysis popiežius išmeta antikristą kaip „pa- 
siutusį šunį amžinai iš Dievo sodo“ ir perduoda. jį jojo 
tėvui — šėtonui. Trilypė anatema, konsilijos salėje nu- 
skambėjusi taip drąsiai ir iškilmingai, visiems reiškia 
Bažnyčios tvirtą kaip uola charakterį, kurį ji išsaugoja 
nepalaužtą iki paskutinio savo ilgojo kelio tarpsnio. 

Tačiau prieš šį tokį prasmingą veiksmą pasakojime 
yra dar kitas, būtent kaukės nuėmimas antikrisiui; So- 
lovjovas tai priskiria antrajam Kristaus ištikimų tikinčiųjų 
vadovui seneliui Jonui. Kai pastarasis pareikalavo iš im- 
peratoriaus išpažinti „dabar ir čionai" Jėzų Kristų, „Dievo 
Sūnų, įsikūnijusį, prisikėlusį ir vėl ateisiantį", jis „nenu- 
kreipė išgąsčio apimtų savo akių nuo tylinčio impera- 
toriaus veido, ir staiga jis iš baimės pasitraukė atgal ir 
sušuko pasisukdamas ir pabrėžiamu balsu: „Vaikeliai, an- 
tikristas!“" Ši scena yra be galo gilios prasmės. Ji yra poe- 
tinis atvaizdavimas Šventosios Dvasios anos dovanos, kurią 
šv. Paulius vadina „dvasių atskyrimu“ (1 Kor 12, 10) 
ir kurios reiškėjas kaip tik yra senelis Jonas. Savo pir- 
majame laiške apaštalas Jonas buvo parašęs: „,„Mylimiau- 
sieji, ne kiekvienai dvasiai tikėkite, bet ištirkite dvasias, 
ar jos iš Dievo" (4, 1). Dvasias ištirti ir jas atskirti yra 
taip pat Bažnyčios amžinasis uždavinys. „Nes daug ne- 
tikrų pranašų įėjo į pasaulį“ (1 Jn 4, 2). Jie daro „didžius 
ženklus ir stebuklus“ (Mi 24, 24), jie siūlosi parodysią 
mums Kristų čia tyruose, čia namų gilumoje (plg. Mi 
24, 26). Apie tai Viešpats patsai įspėja šiais „pranašais“ 
nepatikėti ir jų parodytu „Kristum“ nesidomėti (plg. Mt 
24, 26—27). Galia dvasias atskirti yra viena iš pagrindinių 
Šventosios Dvasios dovanų, kad būtų galima išlaikyti ir 
plėtoti pasauly krikščionišką egzistenciją. 

Regimą išraišką ši dovana yra susiradusi apaštalo Jo- 
no asmenyje, Šis dieviškasis aiškiaregys giliausiai suvo- 
kė ne tik patį Dievą, jį vadindamas meile (plg. 1 Jn 4, 9), 

ne tik Išganytoją, duodamas jam vardą Logas (plg. Jn 1, 
14), bet ir pasaulį, pristatydamas jį kaip Kristaus prieši- 
ninką. Jonas buvo išrinktasis indas, kuriuo Šventoji Dva- 
sia pylė Bažnyčiai galią dvasioms atskirti. Pažymėtina, kad 
Jėzaus pirmasis išdavikas pirmiausia buvo taip pat Jono 
demaskuotas. Petras davė ženklą Jonui paklausti, „kas jis 
yra?" (Jn 13, 26). Jonas buvo pirmasis, kuris iš paties 
Viešpaties patyrė, kas jį išduos. Ir tą pašaukimą nuimti 
kaukes Kristaus išdavikams vykdo Jonas visame Baž- 
nyčios gyvenime jos Žemiškosios kelionės metu. Kas gi 
iš tikrųjų yra jo Apreiškimas, jei ne didysis atskleidimas 
galybių, kurios stoja prieš Kristų istorijos eigoje? Taigi 
prasmingai Solovjovas savo seneliui davė Jono vardą ir 
kaip tik jam priskiria galutinį antikristo demaskavimą. 
Šia prasme Jonas yra daugiau nei tiktai žmogiškasis as- 
muo. Jis yra Bažnyčios buvimo ir veikimo principas, ir 
būtent dvasių aiskyrimo principas. Jis eina pirma Petro, 
nes autoriteto principas veikia sėkmingai tik tada, kada 
idėjų atskyrimo principas jau yra savo atlikęs. 

Tačiau autoriteto principo, o taip pat ir dvasių atsky- 
rimo principo nepakanka, kad Bažnyčia atliktų ir įvyk- 
dytų pasauly dieviškąją paskirtį, nes abudu tie principai 
antikristo atžvilgiu laikosi daugiau ar mažiau pasyviai. 
Aiškiaregiškas Kristaus priešininkui kaukės nuėmimas ir 
formalus jo atskyrimas iš bažnytinės bendruomenės dar 
toli gražu nepašalina jo iš istorijos. Jis lieka ir veikia iki 
galo. Jis puola krikščionis aklyviai, dėl to ir pastarieji turi 
duoti jam veiksmingą atsakymą. Antikristinių galybių 
akivaizdoj Kristaus šalininkai turi ne tik jas atskirti ir 
atmesti, bet jie turi ir veikti. Prie dviejų minėtų principų 
tenka prijungti dar trečią — veiklos principą, kuris yra 
įsikūnijęs kaip tik apaštalo Pauliaus asmeny. Šalia Petro 
Paulius atrodo kaip ąžuolas šalia nendrės. Jis sulūžta, bet 
jis nelinksta. „„.. dar tebealsuodamas kerštu ir žudynė- 
mis prieš Viešpaties mokytinius“ (Apd 9, 1), jis persekiojo 
pirmuosius krikščionis, nes tuo jis tarėsi galėsiąs apsau- 
goti senąjį Izraelio tikėjimą. Tačiau kelyje į Damaską, 
paliestas aukštesniosios galybės ir nutrenktas ant žemės, 
jis turėjo tai galybei tik du klausimus: „Kas tu, Vieš- 
patie?“ ir „Viešpatie, ką nori, kad daryčiau?“ (Apd 9, 
5—6). Kai jam paaiškėjo jo naujas pašaukimas, tada Pau- 
lius krikščionybę gynė tiek pat karštai ir drąsiai, kaip 
anksčiau buvo persekiojęs. Malonė jame rado veiklai tin- 
kamą prigimtį, Paulius yra žmogaus bendradarbiavimo 

religijoje simbolis. Jis amžinai nurodo į tai, kad Bažny- 
čios dieviškoji garstyčios sėkla yra reikalinga žmogiškojo 
auginimo ir rūpestingumo, idant išaugtų pranašautuojų 
medžiu. . 

Taigi Solovjovas savo pasakojime šalia Petro ir Jono 
parodo dar ir Paulių profesoriaus Pauliaus asmenyje. Pas- 
kutinieji krikščionys, kaip ir pirmieji, nebuvo pasyvūs an- 
tikristo atžvilgiu, bet jie veikė. Po scenos, kurioje buvo 
nuplėšta kaukė ir antikristas buvo išmestas iš bendruome- 
nės, ėjo veiksmo scena. Nužudžius popiežių Peirą ir se- 
nelį Joną, savaime suprantama, kilo neapsakomas susi- 
jaudinimas tarp krikščionių. „Iš baimės visi buvo vos 
gyvi“, Vienintelis, kuris „išlaikė šaltą protą, buvo profe- 
sorius Paulius. Visuotinė išgąstis jo dvasines jėgas kaž- 
kaip pažadino... Tvirtais žingsniais jis užėjo į estradą, 
atsisėdo į tuščią valstybės sekretoriaus vietą, paėmė po- 
pieriaus lapą ir ėmė kažin ką rašyti“. Jis surašė doku- 
mentą, kuriame paskelbė pasaulio imperatorių tikruoju 
jau Dievo apreiškime pramatytu antikristu ir nurodė 
gaires, kaip toliau krikščionims elgtis: „nutraukti bet ko- 
kius ryšius su išmestuoju bei jo žiauria gauja, iškeliauti 
į tyrus ir ten laukti mūsų Viešpaties Jėzaus tikro atė- 
jimo". Profesorius Paulius susirinkusiems davė „ženklą; 
visi skubiai atėjo į paaukštinimą ir pasirašė dokumentą". 
Netrukus nužudytųjų kūnai buvo padėti ant neštuvų, O 
paskutiniai krikščionys išėjo iš miesto, „giedodami loty- 
niškas, vokiškas ir bažnytine slavų kalba giesmes“. Pas- 
kiau, „ketvirtos dienos vakarą“, profesorius Paulius „su 
devyniais palydovais“ iš tyrų nuvyko į Jeruzalę, įsigavo 
į miestą, paėmė antikristo išniekintus popiežiaus Petro ir 
senelio Jono kūnus ir sugrįžo „tokiais pat aplinkiniais ke- 
liais į tyrus“. Esamoje krikščionybės padėtyje tai buvo 
būtinas žmogiškasis veiksmas. 

Pažymėtina, kad profesorius Paulius buvo pasaulietis. 
Tiesa, jis buvo „labai išsimokslinęs vokiečių teologas“, 
tačiau ne kunigas, „nes evangelikų tikėjimas jokios ku- 
nigystės to žodžio prasme nepažįsta“. Solovjovas tuo no- 
rėjo atvirai pasakyti, kad veiklos principas nesiriboja tik 
hierarchija, bet liečia visus krikščionis, ir jie visi įparei- 
goti veikti. Krikščionių veikla Bažnyčioje yra žmogiškasis 
atsiliepimas į Kristaus atpirkimo veiksmą. Apaštalo Pau- 
liaus asmenyje šis atsiliepimas itin buvo vaisingas. Dėl 
to: Paulius virto krikščioniškoje būtyje pašvęstos veiklos 
simboliu. Dėl šios priežasties ir paskutinis veiksmingas 

krikščionių bendruomenės vadas turi Pauliaus vardą kaip 
aiškų nurodymą į tai, kad žmogaus veikimas Bažnyčios 
istorijoje išlieka gyvas ligi istorijos galo. 

Solovjovas, išryškindamas Petro, Jono ir Pauliaus prin- 
cipus istorinių laikų pabaigoje, sykiu palieka mums gilų 
įspūdį, kad šie principai yra vienas nuo kito neatskiriami 
ir kiekvienas skyrium nebus pajėgūs atstovauti Bažny- 
čios gyvenimui visa jo pilnatve, o dar mažiau bus pajė- 
gūs ją ginti. Tik savo organiškoje vienybėje jie yra tam 
pajėgūs. Tik tada, kai autoritetas bus paremtas dvasių at- 
skyrimo, o abudu bus objektyvuoti krikščionių karšta 
veikla, Bažnyčia gali atsispirti antikristo grasinimams ir 
smūgiams bei ištverti savo žemiškosios kelionės audrin- 
gais laikais. Petras, Jonas ir Paulius, šie trys Bažnyčios 
šulai ir sykiu Bažnyčios veikimo žemėje didieji simboliai, 
yra išaugę iš tų pačių šaknų ir dėl to negali būti vienas 
nuo kito atskirti. Jie organiškai ir iš esmės svyra vienas 
į kitą kaip skirtingos tos pačios dvasios galios (plg. 1 
Kor 12, 11). Tegul tik jų vienas ar kitas laiko tėkmėje 
bus aptemdytas ar nutylėtas, ar čia vienur, čia kitur net 
prieš visumą nukreiptas, jie sukyla tada prieš kiekvieną 
žmogaus įvykdytą iškreipimą ir ima reikalauti pagaliau 
dieviškosios pilnaties — vienybėje, Bažnyčios vienybė 
dėl to nėra atsitiktinis dalykas, bet pati jos esmė: ji 
yra gyvastingųjų jėgų vienybė garstyčios sėkloje. 

Bažnyčių susijungimo veiksmas yra paskutinė Solov- 
jovo pasakojimo scena. Kai profesorius Paulius sugrįžo 
su popiežiaus Petro ir senelio Jono kūnais ir kai neštuvai 
buvo padėti ant žemės, Dievo Dvasia nužudytuosius vėl 
atgaivino, ir tuojau „atgaivintieji atsistojo sveiki ir ne- 
sužaloti“. Tada Jonas prabilo: „Dabar, vaikeliai, matote — 
mes nesame persiskyrę, ir įsidėmėkit, ką aš jums dabar 
sakau: laikas, kad Kristaus paskutinė malda už savo mo- 
kytinius būtų įvykdyta, idant jie būtų viena, kaip Jis su 
savo Tėvu yra viena. Taigi, vaikeliai, vardan šios Kristaus 
sandaros mes atiduodame garbę mūsų mylimam broliui 
Petrui. Jis turi iki galo ganyti Kristaus avis. Teesie taip, 
broliai!" Ir jis apkabino Petrą. Tada žengė priekin pro- 
fesorius Paulius. „Tu esi uola, — kreipėsi jis į popiežių. — 
tatai dabar tikrai įrodyta, ir nebepaliko jokių abejonių“. 
Ir savo dešiniąja jis tvirtai paspaudė jo ranką, O kairiąją 
ištiesė seneliui Jonui tardamas: „Taigi, tėveli, dabar mes 
esame viena Kristuje“. Taip įvyko Bažnyčių susijungimas 
tamsų vidurnaktį pakilioj ir nuošalioj vietoj tyruose. 

Jei prisiminsime antikristinį konfesijų susivienijimą 
Apolonijaus valdžioje konsilijos salėje, rasime esminį 
skirtumą tarp tų dviejų veiksmų. Veiksmas konsilijos sa- 
lėje buvo politinis įvykis, kilęs pasaulio imperatoriaus 
valia. Dėl to jis buvo paverstas dokumentu ir pasirašytas. 
Tačiau iš esmės jis buvo ne kas kita kaip tęsinys pasaulio 
vienybės, kurios siekė imperatorius savo valdžioje, Dėl 
to ir to įvykio pobūdis buvo grynai pasaulietinis. Baž- 
nyčių susijungimas Jericho tyruose buvo, atvirkščiai, 
gilus religinis aktas. Abudu nuo katalikų Bažnyčios atsi- 
skyrusių konfesijų atstovai — Ortodoksijos ir protestan- 
tizmo — pripažino popiežiaus primatą ir pareiškė pa- 
garbą jam kaip regimai visuotinės Kristaus Bažnyčios gal- 
vai. Tam nebuvo jiems reikalingas joks dokumentas, joks 
parašas, tik broliškas pasibučiavimas iš meilės ir nuošir- 
dus rankos paspaudimas ištikimybės ženklui. Tai įvyko 
ne susirinkimo salėje, bet nuošalioj vietoj, kuri gali būti 
suprasta kaip vidaus nusiteikimų simbolis. 

Bažnyčios trys amžinieji principai, kurių betgi or- 
ganiška vienybė buvo sukliudyta žmogiškųjų nuodėmių ir 
klaidų, susijungė Kristuje, kuris yra atsiradimo ir palaiky- 
mo pagrindas. Bažnyčių susijungimas įvyko ne popie- 
riuj, bet dvasioje pripažinimu Kristaus žodžių: „Tu esi 
uola“. Ir tik tokia vienybė buvo įglausta Viešpaties mal- 
doje. Tik tokia vienybė buvo Šventosios Dvasios įvyk- 
dyta laikų pabaigoje. Bet kuri kita, kuri vyksta prie ap- 
skrito stalo įgaliotų atstovų konferencijose, yra politinio 
charakterio ir pasaulietinės prigimties. Dvasių atskyrimas 
šiuo atžvilgiu yra tiek pat reikalingas, kaip ir bet kuriuo 
kitų. 

Bažnyčių susijungimas įvykdo Kristaus pirminį prana- 
šavimą: „Ir bus viena avidė ir vienas piemuo“ (Jn 10, 16). 
Jis betgi tuo pačiu laiku atbaigia ir žemiškąjį pasaulio 
vyksmą. Žodžiai ant kryžiaus „consummatum est“ (plg. 
Jn 19, 30) savo prasme prasiplečia iki visatos likimo, ir 
didžioji Atpirkimo drama, prasidėjusi Kalvarijos kalne, 
prieina tuo būdu savo galutinį laipsnį. Istorijos laikai dar 
sykį daros pilni: Kristaus antrasis atėjimas jau čia pat. 
Kai paskutiniai krikščionių vadai, pasakoja Solovjovas, 
konstatavo, kad jie yra jau „viena Kristuje“, nakties tamsa 
buvo perskrosta „staigaus šviesos spindėjimo“, ir danguje 
pasirodė „didis ženklas: moteris, pasipuošusi saule, o po 
jos kojom mėnuo ir ant jos galvos dvylikos žvaigždžių 
vainikas. Regėjimas stovėjo kurį laiką vietoje, paskui 

pamažu ėmė judėti pietų link. Popiežius Petras pakėlė 
savo riestą lazdą ir sušuko: „Tai mūsų vėliava! Eikime 
paskui ją!“ Ir, lydimas abiejų vyriausiųjų bei visos krikš- 
čionių minios, jis ėjo paskui regėjimą — į Dievo kalną, į 
Sinajų“. Tačiau tai jau nebuvo daugiau istorijos kelias. 
Jis vedė krikščionis kaip tik į anapus, nes kai jie „nuo 
Sinajaus link Siono” pajudėjo, dangus virto didžiu žaibų, 
ir nužengė Kristus „karališkais drabužiais" su „vinių ženk- 
lais ištiestose rankose“. Vieningai ir ištikimai Bažnyčia su- 
tiko savo dieviškąją Galvą ir susijungė su juo amžiams. 
Didysis ženklas pasiėmė su savim krikščioniją ir visą at- 
pirktąji kosmą. 

Antikristas, kuris „su savo nesuskaičiuojama įvairių 
pagoniškų giminių kariuomene" buvo išvykęs prieš su- 
kilusius žydus, su visais savo pulkais ir savo neperskiria- 
mu palydovu Apolonijum buvo prarytas ugnies srovių iš 
milžiniško ugnikalnio prie Negyvosios jūros. 

Kova dėl Dievo karalystės žemėje buvo baigta, Isto- 
rija priėjo savo ilgo kelio galą. Prie išlikusių gyvų krikš- 
čionių, kurie atėjo iš tyrų, prisijungė „visi antikristo nu- 
žudyti žydai ir krikščionys: jie vėl buvo prisikėlę ir valdė 
su Kristum tūkstantį metų“, 

Gėris nugalėjo, tačiau ne natūralios raidos ar pasaulio 
kūrybinio apipavidalinimo keliu, o tiesioginiu Dievo įsi- 
kišimu į istorijos vyksmą. Laikinis buvimas buvo pa- 
keistas antlaikiniu gyvenimu Naujoje Jeruzalėje. 

ŽODIS UŽBAIGAI 


„Kas paskatino autorių imtis studijos apie Solovjovą 
ir apmąstyti specialiai Solovjovo vaizduojamą antikristo 
problemą?“ Į] tokį šio veikalo leidėjų klausimą autorius 
atsakė pradėdamas žodžiais, kuriuos jis buvo parašęs 
1950 spalio 16 ir skyręs savo knygai. 

„Penkių dešimčių metų sukaktis nuo mirties Vladi- 
miro SOLOVJOVO (1853—1900) negalėjo būti tylomis 
praeita ne tik krikščioniškojo pasaulio apskritai, bet nė 
mūsų tautos, nepaisant dabartinio jos suspaudimo. Juk 
šis didysis Rytų Europos filosofas turėjo grindžiamosios 
reikšmės lietuviškajai minčiai užsimegzti bei išdygti: 
A. Dambrauskas-Jakštas ir St. Šalkauskis, šie du mūso- 
sios filosofijos kūrėjai, yra išaugę tiesiog iš Solovjovo. 
Taip pat ištisa eilė kitų, kiek jaunesnių mūsų mintininkų, 
studijavusių Vakarų Europoje, pirmuosius savo mokslo 
darbus skyrė irgi Solovjovo pasaulėžiūrai išdėstyti ir įver- 
tinti: K. Ambrozaitis — valstybės teorijai, L. Bistras — 
etikai, L. Gronis — apologetikai, K. Langė — pedagogikai, 
V. Mykolaitis-Putinas — estetikai, A. Sidaravičius — so- 
ciologijai, I. Tamošaitis — pažinimo teorijai. V7. Šilkarskis, 
buvęs Kauno u-to profesorius, suorganizavo net visų So- 
lovjovo raštų leidimą vokiečių kalba. Būdama savo pri- 
gimtimi linkusi sintezėn ir nesivaikydama vienašališkų- 
mų, lietuviškoji dvasia savaime buvo Solovjovo patraukia 
ir apvaisinta. Todėl ir šios knygos autorius, išaugęs iš 
St. Šalkauskio, o tuo pačiu — tegu ir netiesiog — iš So- 
lovjovo, jautė dėkingumo pareigą paminėti šio didžio 
žmogaus mirtį platėlesnių darbu, kuris leistų mūsajai vi- 
suomenei pajausti Solovjovo genialumą ir sykiu nepasi- 
liktų tiktai grynosios istorijos plotmėje. 

Šiam reikalui dėkingi pasirodė paskutinieji Solovjovo 
trumpos, bet labai našios kūrybos lapai, būtent jo „Pa- 
sakojimas apie antikristą“. Tai paskutinis jo veikalas, 
nuostabiai gilus, tačiau išreikštas vaizdais bei simboliais, 

kaip ir F. Dostojevskio „Didžiojo inkvizitoriaus legenda“. 
Abu šie rytietiškosios pasaulėžiūros atstovai — Dostojevs- 
kis ir Solovjovas — nagrinėja tą pačią temą, būtent 
žmogūus santykį su Dievu istorijos eigoje. Tik Dostojevs- 
kis šią temą vysto daugiau istorijos filosofijos šviesoje, 
sklaidydamas žmogaus prigimtį, tuo tarpu Solovjovas jau 
žengia į teologijos sritis ir minėtą santykį ryškina žmo- 
nijos apsisprendimo atžvilgiu. Todėl Dostojevskio legenda 
virsta istorijos filosofija, o Solovjovo pasakojimas — isto- 
rijos teologija. Tačiau savo problematika ir atskirų klau- 
simy sprendimu bei nušvietimuų juodu papildo vienas ki- 
tą ir, kartu paimti, patiekia ryškų krikščioniškosios istori- 
jos vaizdą. Todėl šios knygos autorius žiūri į savo da- 
bartinį darbą kaip į „Didžiojo inkvizitoriaus“ (Weilheim- 
Teck, 1946) tęsinį, kaip į teologinę jo užbaigą. Šias abi 
studijas jis laiko iš vidaus susijusias tarp savęs“. 


* 


- 


„Svarstydamas istorijos įvykius antikristo šviesoje, So- 
lovjovas piešia savo pasakojimu vaizdą ne tik paskutinio- 
jo žemės gyvenimo šimtmečio, bet: sykiu ir visos isto- 
rijos, nes antikristas yra niekšybės paslapties nešėjas, o 
„Nniekšybės paslaptis jau veikia“ (Tes 2, 7). Antikristinės 
apraiškos — jų dvasia, jų išnaudojamos priemonės, jų 
kuriama karalystė — yra ne tik laikų pabaigos, bet ir 
kiekvieno istorinio tarpsnio — taigi ir mūsų dienų — pa- 
vojus bei rūpestis. Šis pavojus yra visad aktualus, nes 
visad yra aktuali kova tarp Kristaus ir Jo priešininko. 
Tad ir ši autoriaus studija norėtų būti ne tik įnašas So- 
lovjovo sukakčiai paminėti, bet sykiu ir laiko knyga. Ji 
norėtų būti antikristinių užmačių atidengimas, jų kėlimas 
krikščioniškos sąmonės švieson, jų vertinimas religiniu 
požiūrių ir tuo būdu krikščioniško žvilgio aštrinimas. 

Jau prieš eilę metų Paryžiaus kardinolas Suhard pa- 
stebėjo, kad Avinėlio ir Žvėries bendruomenės yra susi- 
kabinusios tarsi krumpliaračiai ir kad visas mūsų dienų 
gyvenimas vyksta šių dviejų jėgų įtampoje. Reikia tad 
didelio apdairumo, budrumo ir žvilgio blaivumo, kad žvė- 
ries pavidalų nepalaikytume Avinėlio dorybėmis ir kad 
antikristo pasiūlų nepriimtume kaip Kristaus malonės, nes 
žvėris nešioja Avinėlio išvaizdą, nors ir kalba slibino bal- 
su (plg. Apr 13, 11). Atidengti šį melagingą panašumą ir 
religijos švieson iškelti antikristines klastas yra pagrindi- 
nis šios knygos uždavinys“. 

Parašius ankstesnius žodžius, praėjo lygiai trylika me- 
tų. Dėl įvairių čia neminėtinų priežasčių autorius neiš- 
leisdino anuo metu savo „Niekšybės paslapties", o po 
kiek laiko, perskaitęs rankraštį iš naujo, pasijuto juo 
nepatenkintas ir pradėjo jį perdirbinėti — šį sykį betgi 
nebe lietuviškai, o vokiškai. Naujos redakcijos knyga pa- 
sirodė vokiečių kalba 1955 metais („Das Geheimnis der 
Bosheit”, Freiburg i. Br., Verlag Herder). Tuo tarpu lie- 
tuviškas rankraštis gulėjo spintoje, nes nauji darbai, už- 
griuvę autorių, nebeleido jam paruošti tokio lietuviško 
teksto, kuris patenkintų jo širdį. 

Praėjusiais metais vienas bičiulis rado, kad veikalas 
būtų aktualus mūsų dienų faktams suprasti ir juose su- 
siorientuoti. Į veikalo išleidimą lietuviškai palankiai pa- 
žiūrėjo ir Ateitininkų Federacijos vadovybė, imdamasi lei- 
dėjo iniciatyvos. Tada autorius pasiuntė lietuvišką teks- 
tą, kuris iniciatorių buvo papildytas dviem skyriais iš vo- 
kiškosios redakcijos ir aprūpintas technikinėmis vardų 
bei dalykų rodyklėmis. 

Autorius jaučia dėkingumą Ateitininkų Federacijai, 
be kurios iniciatyvos ši knyga nebūtų pasirodžiusi. Jau- 
čia taip pat ir vidaus tam tikrą satisfakciją — kaip 1950 
metais parašyti žodžiai rodo, ši knyga buvo skirta So- 
lovjovo 50 metų mirties sukakčiai; tada ji neišėjo; ji 
išeina 1963 metais, Solovjovo 110 metų gimimo sukakčiai. 
Taigi bent dabar autorius jaučiasi pagerbęs savo darbeliu 
aną didį minties galiūną ir kartu visus tuos mūsų tautos 
mokslininkus, kurie Solovjovu domėjosi ir jo mintis sklei- 
dė Vakarų pasaulyje. 

Antanas Maceina 


Muenster-Wstf., 1963 metų spalio 16 dieną 

JOBO 
DRAMA 


ŽMOGIŠKOSIOS BŪTIES 
APMĄSTYMAS 


AUTORIAUS ŽODIS 


Ši studija yra autoriaus bandymas duoti feistinio eg- 
zistencializmo apmatus. Pabrėžiame abu žodžius, nes abu 
jie čia turi lemiančios reikšmės. Abu jie nurodo knygos 
turinį, linkmę ir metodą. Tačiau kaip tik dėl to jie pra- 
šosi paaiškinami. 

Egzistencializmu šiandien yra vadinama toji filosofijos 
srovė, kurios problemų centre stovi ne tiek amžinoji 
žmogaus esmė, kiek laikinis ir žemiškasis jo buvimas. 
Ilgaamžiai esmės nagrinėjimai mums davė puikią žmo- 
gaus apibrėžtį, žinomą jau nuo Aristotelio laikų: žmo- 
gus yra protingas gyvūnas — animal rationale. Tačiau 
čia pasiliko neatsakytas kausimas, o kaipgi būna šis pro- 
tingas gyvūnas, kokia yra jo būtis šioje tikrovėje, kuriai 
yra skirta aną amžinąją esmę nešti, apreikšti ir skleisti. 
Į šį klausimą atsakyti, surasti esmines egzistencijos savy- 
bes, kurios žmogų skirtų nuo bet kurio kito padaro, kaip 
tik ir ryžosi pastaroji dar visai jaunutė dabarties filoso- 
fija, gavusi egzistencializmo vardą. Be abejo, jis yra tik 
gimininė žymė. Jis išreiškia tik bendrą šios srovės susi- 
domėjimą žmogiškojo buvimo problematika, neatskleis- 
damas po juo slypinčių šakų bei šakelių specifinio atsa- 
kymo, kurį jos duoda į didįjį egzistencijos klausimą. Bu- 
vimas pats savyje yra neutralus. Padaryti jį išeities tašku 
savam mąstymui turi teisės kiekvienas. Tačiau nebebus 
neutralūs tie atsakymai, kuriuos mums atneš buvimo sklai- 
da. O nuo jų kaip tik ir priklausys, į kokią srovę ar sro- 
velę įsijungs mūsų mintys. „Jobo drama“ taip pat mėgina 
susimąstyti ties žŽmogiškąja šios tikrovės būtimi. Buvimo 
klausimą ji taip pat stato į savo svarstymų centrą. Tuo 
būdu ji įsijungia į dabarties pastangas buvimo sklaidoje 
rasti atsakymą, kas yra žmogus. 

Tačiau „Jobo dramos" atsakymas yra savotiškas. Plati 
egzistencializmo srovė, prasidėjusi su M. Heideggeriu, 
atsakė, kad egzislencija yra tiktai šiapus: šiapus ji pra- 
sideda ir šiapus ji išsibaigia, Jokio kelio į anapus, jokių 
prošvaisčių iš anapus ji neturi. Dievas šiai srovei pasiliko 
visiška nežinomybė, amžinai neprieinama lygtis, kuriai iš- 
spręsti mes priemonių esą neturime. Tiesa, ši egzistencia- 
lizmo srovė Dievo neneigė, kaip tai buvo dariusi materia- 
listinė devynioliktojo šimtmečio filosofija ir kaip tai šian- 
dien daro marksistinis materializmas. Egzistencializmas 
Dievo tikrai nerado. Tačiau ir to pakako, kad ši srovė pa- 
sidarytų katalikiškajai minčiai nepriimtina arba mažiau- 
siai bent įtartina, Ir visai teisingai. Pamokyta Apreiškimo, 
kad žmogus yra Dievo paveikslas, katalikiškoji sąmonė 
negalėjo sutikti, jog paveikslas savo būtimi neatskleistų 
to, ką jis reiškia. Neįmanomas yra daiktas, kad žmogus, 
būdamas sukurtas pagal Dievą, būtų toks tamsus, jog jo 
Kūrėjas šioje tamsoje nerandamai pradingtų. „Jobo dra- 
ma" todėl ir ėmėsi nelengvo uždavinio egzislencijoje at- 
skleisti transcendenciją. Ir tomistinė, ir egzistencinė filo- 
sofija pripažįsta, kad žmogus savyje neturi savam buvimui 
pagrindo ir todėl visados būna nebūties akivaizdoje. ,,Jo- 
bo drama" kaip tik ir mėgina išvystyti šią nuostabią 
buvimo savybę ligi galutinių išvadų ir kaip tik joje pa- 
regėti esminį Žmogaus apsprendimą Dievui; apsprendimą, 
kuris glūdi pačioje ontologinėje žmogaus sąrangoje ir yra 
pirmesnis bei nepriklausomas nuo sąmoningo jo nusista- 
tymo Viešpaties atžvilgiu. Žmogus gali Dievo nerasti ar- 
ba Jį atmesti savo valia, Tačiau to jis negali padaryti savo 
būtimi, nes ji visa ligi pat savo gelmių yra taip suręsta, 
kad savimi Dievą išreiškia, Jo ieško ir Jo klausia nepai- 
sydama, kad sąmoningos lūpos nė žodžio apie Dievą 
neužsimintų. Egzistencija yra klausimas, atvertas trans- 
cendencijos akivaizdoje. Tai yra pagrindinė „Jobo dra- 
mos“ mintis. Tai jos atsakymas, gautas iš buvimo sklai- 
dos pasinaudojant šiam reikalui egzistencializmo laimė- 
jimais, tačiau juos pratęsiant ir papildant. 

Įveikti šį nelengvą uždavinį autoriui padėjo ta aplin- 
kybė, kad jis analizavo žmogaus buvimą ne abstrakčiai, 
bet pasinaudojo Šventraštyje aprašytu Jobo asmeniu. Vė- 
liau kalbėsime, kad egzistencinis mąstymas visados yra 
konkretus, vadinasi, kad jis susitelkia apie paties mąsty- 
tojo buvimą, nepaskęsdamas bendrosiose buvimo apskritai 
sąvokose. Bet ši egzistencinio mąstymo savybė yra gairė 

kiekvienam šios rūšies mąstymui. Ji nurodo, kad Žmogaus 
buvimo sklaida gali būti teisinga tik tada, kai ji yra 
asmens sklaida. Kitaip sakant, kai ji savo objektu pa- 
sirenka konkretaus žmogaus būtį, žmogaus su kūnu ir 
krauju, žmogaus tam tikroje situacijoje, nes tik asmeninis 
buvimas yra tikra prasme žmogiškasis buvimas, Todėl 
tik asmeninio buvimo sklaida galį atskleisti, kaip žmogus 
iš tikro šioje tikrovėje būna. Štai dėl ko autorius ir pasi- 
rinko Šventraščio Jobą saviems apmąstymams, 

Tačiau šį pasirinkimą apsprendė dar viena aplinkybė. 
Egzistencinė dabarties filosofija teisingai yra atkreipusi 
dėmesi į vadinamąsias kraštines siluacijas (Grenzsituatio- 
nen — K. Jaspers). Tai yra situacijos, į kurias patekęs 
žmogus ypatingu būdu pajaučia slenkąs prie savo būties 
ribos ir pergyvena nebūties grėsmę. Prie tokių situacijų, 
pasak Jasperso, priklauso kančia, kova, kaltė ir mirtis. 
Jose atsidūręs žmogus deda didelių pastangų prigimtosiomis 
savo jėgomis — protu, valia, kūryba — šias situacijas 
pergalėti ir jų apardytą ar net suardytą savo žemiškąją 
tikrovę atsistatyti. Visas ilgas žmonijos istorinis vyksmas 
yra pilnas tokių mėginimų. Žmogus nesiliauja svajojęs 
pasidaryti kančios viešpačiu, pergalėdamas ją savo išra- 
dimais. Jis tikisi išvengsiąs kovos, įsteigdamas tobulą so- 
cialinę santvarką. Jis esti sugundomas savo jėgomis mė- 
ginti atsipirkti nuo kaltės ir pats save išganyti. Net mir- 
ties nugalėjimas yra nuolatinė žmonijos svajonė. Tačiau 
visos šios pastangos yra tuščios. Kraštinės situacijos yra, 
pasak K. Jasperso, tarsi siena, į kurią mes atsidaužiame 
ir pralaimime. Prigimtosiomis pastangomis žmogus kraštinių 
situacijų pergalėti ir iš jų iškopti neįstengia. Šiuo at- 
žvilgiu egzistencinės filosofijos iškelta nepasisekimo (das 
Scheitern) mintis yra pagrįsta. Tačiau pratęskime šį ne- 
pasisekimą ligi galo ir paregėsime nuostabų žmogaus 
laimėjimą. Kraštinėse situacijose žmogus aiškiai patiria, 
kad jis yra dulkė ir į dulkę pavirs, jeigu kas nors Kitas, 
aukštesnis ir galingesnis už jį, jo iš šių dulkių neišvaduos. 
Kitaip sakant, šiose situacijose žmogus suvokia, kad 
ne jis yra savo būties aulorius; kad ne pats savimi jis 
laikosi buvime; kad ne pats savo valia jis gali pergalėti 
jam nuolatos apsireiškiančią ir jo sąrangon įpintą nebūtį. 
Šios ontologinės negalios pergyvenimas kraštinėse situa- 
cijose išeina kuo labiausiai aikštėn. Ir jeigu tik žmogus 
prie šios negalios prisipažįsta, jeigu tik jis neužsisklendžia 
joje, kaip tai padarė puolęs angelas, jis savaime, pačia 

savo būlimi, atsikreipia į transcendenciją, iš kurios jis 
būtį yra gavęs ir kuri ją laiko bei apardytą atstato. Tokiu 
atveju ontologinė egzistencijos atvirybė Dievui virsta psi- 
chologinių pergyvenimu ir padeda pagrindą religiniam 
žmogaus santykiui su Viešpačiu. Štai kodėl autorius savo 
studijoje ir teigia, kad kraštinės situacijos yra tikrieji ke- 
liai į Dievą, gal net tikresni ir sėkmingesni negu loginiai 
įrodymai. 

Keliai į Dievą yra visos kraštinės situacijos. Jos vi- 
sos atskleidžia žmogui, iš vienos pusės, apsupančią nebūtį, 
iš kitos — jį laikančią Absoliutinę Būtį. Palikdamas vė- 
lesniam laikui žmogiškosios būties sklaidą kovos ir kaltės 
situacijose (A. Mickevičiaus „Vėlinių“ Konradas ir F. Dos- 
tojevskio „Nusikaltimo ir bausmės“ Raskolnikovas), au- 
torius šioje studijoje susitelkia tiktai aplinkui kančią. 
Nei nuo kančios pabėgti, nei jos savomis jėgomis per- 
galėti žmogus neįstengia. Jis gali ją tik iškęsti. Ir štai 
tokio kančios ištikto ir ją iškentusio žmogaus pavyzdį 
kaip tik ir duoda Šventraščio Jobas. Staigus ir viršinis 
kančios užklupimas, nežinoma jos prasmė ir sykiu be- 
galinė jos vertė Jobo buvime išeina aikštėn visu ryšku- 
mu. Todėl Jobas ir pasisiūlė autoriui kaip pavyzdys žmo- 
giškojo buvimo sklaidai kančios situacijoje, nes kančia 
yra suausta su visu mūsų buvimu. Ji yra mūsų palydas 
visą žemiškąjį mūsų gyvenimą. Pats mūsų buvimas vyksta 
kančioje. Todėl kančioje tarsi kokiame veidrodyje galbūt 
aiškiausiai ir atsispindi mūsojo buvimo savybės. Jobo 
drama yra viso žmogiškojo buvimo drama. Mes kiek- 
vienas esame didesnis ar mažesnis Jobas. 

Kančia, kaip blogio siautėjimas mumyse, mus nubūlina. 
Ji ardo mūsų būtį, ji padaro, kad mes pradedame mažiau bū- 

ti, nes blogis yra nebūtis. Todėl kiekvienas — didesnis ar ma- 
žesnis — blogio įsigalėjimas yra paslinkimas į nebūtį, yra 
netekimas būties, kurią esame turėję. Būtis čia, žinoma, 
yra suprantama ne pačia plačiausia prasme, kaip visa tai, 
kas yra (to on anba ens), bet yra aprėžiama žmogiškosios 
šiapusinės tikrovės sritimi. Net ir filosofiškai ne- 
gali būti abejonės, kad žmogus būna ir anapus. Žmo- 
gaus nemirtingumas yra jo dvasingumo išvada. Tačiau 
filosofija negali pasakyti, kaip žmogus anoje tikrovėje 
būna. Egzistencijos analizė anapusinio žmogaus gyvenimo 
pasiekti neįstengia ir yra priversta pasilikti šiapus. Filo- 
sofija priveda žmogų prie amžinybės vartų, teigia, kad 
pro šiuos vartus jis įžengia ir ten amžinai gyvena. Bet 

šio amžinojo buvimo ji neanalizuoja, nes prigimtajani 
žmogaus protui jo turinys yra neprieinamas. Nuosekliai 
tad ir būties samprata egzistencinėse analizėse susiaurėja. 
Būtis čia nėra nei amžinoji žmogaus esmė, kuri yra ant- 
laikinė, nekintama ir visiems bendra, nei žmogiškasis 
pirmavaizdis, pagal kurį žmogus yra sukurtas ir kuris, bū- 
damas Dievuje, taip pat yra antlaikinis ir nekintamas. 
Būtis čia yra tai, kuo ir kaip žmogus šioje tikrovėje būna. 
O būna jis labai įvairiai. Žmogus neturi ne tik būties 
pilnatvės apskritai, bet šioje tikrovėje jis neturi nė 
žmogiškosios būties pilnatvės. Todėl žmogiškoji būtis yra 
nuolatinis tapsmas, nuolatinis artėjimas prie die- 
viškojo pirmavaizdžio arba tolimas nuo jo. Že- 
miškasis buvimas yra savęs vykdymo laukas. Dau- 
gelis veiksnių žmogų stato arba jį ardo, Žmogus būna dau- 
giau ar mažiau, stipriau ar silpniau, žinoma, visus šiuos 
posakius suprantant ne kiekybine matematine, bet koky- 
bine metafizine prasme. Dieviškasis pirmavaizdis, nešąs 
mūsosios būties pilnatvę, nuolatos mus kviečia žengti jo 
linkui, jį įvykdyti savame buvime, įvykdant tuo būdu 
ir mus pačius. Tačiau mūsų laisvė gali mus nuvesti nuo 
jo tolyn, nugrįžti mus nuo Dievo ir įstatyti mus į kelią 
nebūtin. Vykdydami dieviškąjį pirmavaizdį, mes savo 
būtį statome, ją stipriname, ją pildome. Toldami nuo šio 
pirmavaizdžio, mes ją ardome, silpniname, prapuldome. 
Ir nuostabu, kad mūsų valia tai pajėgia! Be abejo, ardo- 
masis veikimas liečia tik būtį, suprastą šios tikrovės, šio 
žemiškojo gyvenimo prasme. Net ir neigiamiausiu savo 
valios apsisprendimu mes negalime pasiekti žmogiškosios 
esmės, ją sugriauti ir nustoti buvę žmonėmis. Esmė, bū- 
dama antlaikinė ir visiems bendra, stovi viršum mūsosios 
tikrovės ir todėl mūsų valiai nepaklūsta. Mūsų laisva va- 
lia priklauso nuo mūsų žmogiškosios esmės, bet ne at- 
virkščiai. Todėl net ir didžiausias Nutolimas nuo die- 
viškojo pirmavaizdžio, net ir didžiausias savos žemiško- 
sios tikrovės suardymas esmės nepasiekia, nes šie du 
dalykai nestovi toje pačioje plotmėje. Žmogų nubūtinti 
galima tik tokia pat prasme, kaip ir nuasmeninti ar nu- 
žmoginti. Nuasmeninimas, kuris, sakysime, įvyksta mi- 
nioje, nėra asmens išnykimas. Tai tik sugriovimas jo tu- 
rinio, žlugimas jo savybių, jo išsiskleidimo ir reiškimosi. 
Net ir labiausiai minioje paskendęs asmuo nevirsta daik- 
tu. Miniažmogis taip pat yra asmuo, bet suskurdęs, su- 
nykęs, apiplėštas. Taip pat ir nužmoginimas, kuris pasi- 

taiko tironijoje ar psichinėje ligoje, irgi nereiškia žmo- 
gaus išnykimo. Net ir didžiausias psichinis ligonis ne- 
virsta gyvuliu. Tačiau liga sužlugdo žmogiškąją tikrovę: 
nužmogintas žmogus neišnyksta, bet jis pradeda reikštis 
nebe kaip žmogus, Taip lygiai ir nubūtinimas nėra žmo- 
giškojo buvimo kaip iokio išnykimas, bet tik jo apiplėši- 
mas, jo turinio didesnis ar mažesnis sunaikinimas, jo at- 
vedimas prie ribos. Net ir labiausiai nubūtintas žmogus 
yra, nes peržengti buvimo ribą ir visiškai išnykti nėra jo 
galioje. Nebūdamas sava valia iš nebūties kilęs, jis ne- 
gali savo noru į ją ir grįžti. Tai padaryti gali tik Dievas, 
nes tik Jis yra buvimo autorius ir tik „Jis yra vieninte- 
lis, kuris visų kritimą savose rankose laiko“ (R. M. Rilke). 
Kūrybinis aktas, kuriuo Viešpats yra mus pašaukęs iš 
nebūties, nesiliauja niekados (creatio continua). Bet jei- 
gu jis liautųsi, mes išnyktume. Ir nėra jokio metafizinio 
prieštaravimo, kad tai negalėtų įvykti. Tačiau Apreiški- 
mas aiškiai skelbia, kad Dievas šio kūrybinio akto nenu- 
trauks ir mūsų nebūtin negrąžins. Kitaip sakant, ana onto- 
loginė galimybė niekados nevirs tikrove. Todėl ir nu- 
būtinimas nereiškia nei susinaikinimo iš žmogaus pusės, nei 
sunaikinimo iš Dievo pusės. Nubūtinimas yra tik sunai- 
kinimas šiapusinės žmogiškosios tikrovės, sukurtos ant 
niekad neišnykstančio, nes paties Dievo Jo amžinuoju 
pažadu laikomo pagrindo. Bet egzistencijos sklaidai kaip 
tik šilas nubūtinimas ir yra pats svarbiausias, nes jame 
atsiveria mūsų negalia atstatyti dingusią būtį. Juk kas 
„gali savo rūpesčiu padidinti savo ūgį vienu mastu“ 
(Mt 6, 22)? Ir čia, kaip matysime, atsiskleidžia Oontologinė 
mūsų atvirybė Dievui, 

Neturėdamas buvimui pagrindo pats savyje, būdamas 
iš nebūties pašauktas Kito valia, žmogus nelaiko savo 
buvimo pats savo rankose ir todėl visados būna nebūties 
akivaizdoje. Nebūtis sudaro žmogui ontologinę grėsmę, 
kuri jį ištiktų kiekvieną akimirką, jeigu Dievas jo bū- 
ties nelaikytų. Šita savotiška nebūties grėsmė kaip tik ir 
apsireiškia baime. Žmogus trokšta būti. Bet sykiu jis jau- 
čia, kad iš savęs būti jis negali. Atsirėmęs į save, jis 
tuojau patiria atsirėmęs į niekį. Ir tada jam kyla baimė. 
Todėl baimė yra žymiai gilesnis dalykas negu tik psi- 
chologinis išsigandimas. Baimė yra įausta į pačią žmo- 
gaus sąrangą. Ji atskleidžia atsitiktinį žmogaus pobūdį, 
jo nebūtiną buvimą, jo laikymąsi buvime Kito galia, 
Baimė yra kūrinio jausmas. Todėl ontologinė prasme ji 


428 


negali būti pergalima, Pergalėti ontologiškai baimę reikš- 
tų pakelti žmogų į absoliutinio buvimo, vadinasi, į Dievo 
sritis. Egzistencinė filosofija, iškėlusi baimę mąstymo švie- 
son ir priskyrusi jai didelės svarbos egzistencijoje, kaip 
tik ir pabrėžė šią ontologinę baimės pusę. Tačiau vienas 
dalykas yra turėti baimę jaustą ontologinėje sąrangoje, 
o visai kitas jausti ją savo sąmonėje ir virsti drebančiu 
padaru nebūties akivaizdoje. Ontologiškai baimės išnai- 
kinti negalima, nes tai reikštų išnaikinti žmogaus kūri- 
niškumą. Bet galima ją pergalėti psichologiškai, atsire- 
miant į Apreiškimo skelbiamą Viešpaties pažadą nenu- 
traukti kuriamojo savo akto ir tuo būdu mus visados 
laikyti buvime, net jeigu mes savo valia nuo Jo ir amžinai 
nusigrįžtume. Nuosekliai tad krikščionis baimės neturi: 
ne ontologiškai, bet psichologiškai. Tikėdamas į Dievą 
ir Juo pasitikėdamas, jis žino, kad Viešpats niekados ne- 
leis nebūčiai jo ištikti. Todėl tasai pesimizmas, kurį bai- 
mės jausmo pabrėžimu sukėlė egzistencinė filosofija, Krikš- 
čionybėje yra nežinomas, Krikščionis niekad nėra pesi- 
mistas, nes jis gyvena dangiškojo Tėvo globoje, kuris 
aprūpina dangaus paukščius, apvelka lauko lelijas ir kuris 
žino, ko žmogui reikia (plg. Mt 6, 26—32). Įdiegęs žmogui 
troškimą būti, Jis ir patenkina jį savo pažadu. Be abejo, 
Krikščionybė ontologinės prasmės baimėje neneigia. Ta- 
čiau ji neiškelia jos į psichologinę plotmę ir neapspren- 
džia ja konkrečių žmogaus pergyvenimų, kaip tai padarė 
egzistencinė filosofija. Ir visai nuosekliai. Krikščionybė 
turi priemonę baimei pergalėti, būtent Viešpaties pažadą. 
Tuo tarpu netikintis žmogus tokio pagrindo neturi, To- 
dėl kai tik jis kiek giliau susimąsto savos būties akivaiz- 
doje, jis tuojau susiduria su nebūties grėsme, nes save 
suvokia kaip praeinantį, kaip nuolatos nykstantį, kaip 
savo buvimo nelaikantį ir sykiu nežinantį jokio pagrindo, 
kuriame jis galėtų laikytis ir išsilaikyti. Nebūties grėsmė 
jam išnyra visu šiurpumu. Tuo pačiu išnyra jam ir bai- 
mės jausmas. Ontologinė galimybė išnykti netikinčiajam 
pasidaro psichologiškai reali, nes kas gi mus laikys, jei- 
gu mes patys savimi nesilaikome, o Dievo nėra? Psicho- 
loginis baimės pergyvenimas netikinčiojo sieloje užima 
ypatingą vietą. Jis apvaldo visą tokio žmogaus būtybę ir 
persunkia ją giliu pesimizmu. Kaip krikščionis nėra ir 
negali būti pesimistas, taip giliau mąstantis tikintysis yra 
ir turi būti pesimistas. Žmogus netikėjimo šviesoje pasi- 
rodo kaip kažkokia atsitiktinybė, trumpai sušvitusi bū- 

ties skliaute ir vėl išnykstanti jo tamsybėse. Todėl visi 
tie istorijos tarpsniai, kuriais tikėjimas nyksta, yra per- 
pinti baime, pesimizmu ir nihilizmu. Dabarties egzistencinė 
filosofija taip pat yra gimusi iš netikėjimo (M. Heidegger). 
Todėl joje baimė ir užima tokią reikšmingą vietą ne tik 
ontologine savo prasme, bet ir psichologine savo nuotai- 
ka, Bet kaip tik šioje vietoje ir glūdi baimės vertė žmo- 
giškojo buvimo sampratai. Išanalizuota ligi galo baimė 
parodo, kad žmogus nesilaiko savimi pačiu (kitaip jis ne- 
bijotų); kad jo egzistencija yra atvira kitai Jėgai, pajė- 
giančiai mus laikyti; kad visa mūsų būtis yra nukreipta 
į šią Jėgą; kad pats mūsų buvimas yra ontologinė malda 
į Dievą, net jeigu mūsų lūpos Jam ir piktažodžiautų. „Jo- 
bo dramoje“ autorius kaip tik ir mėgina atskleisti šią, 
pasakytume, šviesiąją baimės pusę: baimė kyla iš ne- 
būties grėsmės, bet ji žadina viltį ir pasitikėjimą Dievu. 

Šių keletos minčių iškėlimas rodo, kad „Jobo drama“ 
nebus lengvai skaitoma. Nors jos autorius ir stengėsi ra- 
šyti kuo suprantamiausiai, kai kur aukodamas net filosofinį 
tikslumą ir beveik visur vengdamas grynai loginių api- 
brėžčių, tačiau jis jaučia, kad skaitytojui daugelyje vietų 
reikės įtempti mintį. Žmogaus buvimas juk yra visuma. 
Tikrovėje jis yra visados visas kartu. Todėl kai savo min- 
timi mes jį suskaldome, jis aptemsta, pasidaro daug kur 
nesuvokiamas ir net keistas. Tik suvestas atgal į visumą 
jis atskleidžia atskirų savo dalių prasmę. Todėl autorius 
ir nori paprašyti skaitytoją turėti kantrybės saviems 
sprendimams ligi galo. Jeigu kai kas pradžioje ir pasiro- 
dytų keista arba prieštaringa, tegul skaitytojas palauks 
ligi pastarųjų eilučių. Tuomet visumos šviesoje gal išsi- 
sklaidys keistybės ir išnyks prieštaravimai, 

Taip pat iš sykio ši studija atrodys grynai teorinė: 
kam gi naudinga — pasakys ne vienas — yra žmogaus 
buvimo skaida, net jeigu šiame buvime ir rastume Die- 
vą? Tačiau kas seka dabartines pasaulio grumtynes, gali 
pastebėti, kad jos esmėje yra ne politinio ar ekonominio, 
bet idėjinio pobūdžio. Tai yra grumtynės už žmogaus 


"apsisprendimą Dievo atžvilgiu. Mėgindamas šia studija 


atskleisti Dievą žmoguje, autorius kaip tik ir nori ne vie- 
nam palengvinti šį apsisprendimą. Jis nori įteigti labai 
praktinę ir aktualią mintį, kad mes pačia savo sąranga 
esame Dievui apspręsti ir kad valingas mūsų apsispren- 
dimas yra ano ontologinio apsprendimo pripažinimas ar- 
ba jo atmetimas. Apsisprendę už Dievą, mes teigiame sa- 

ve tokius, kokie esame giliausioje savo prigimtyje. Ap- 
sisprendę prieš Dievą, mes paneigiame savo tikrovę ir tuo 
pačiu save ardome. Todėl kova už Dievą nėra kova Už 
kažką svetima, bet galų gale kova už mus pačius. Teis- 
mas yra sykiu ir aukščiausias humanizmas. „Jobo drama" 
kaip tik ir nori būti įnašas į šią lemtingą kovą, į kurią 
mes vis labiau artinamės ir kurioje išsispręs kiekvieno iš 
mūsų likimas. 

Pagal ankstyvesnį planą „Jobo drama“ turėjo būti pa- 
žymėta antruoju „Cor inguietum“ ciklo tomeliu. Tačiau 
Vil. Solovjovo mirties sukaktis (jis mirė 1900 m.) paskatino 
autorių panagrinėti šio didžiojo filosofo ir poeto „Pasa- 
kojimą apie antikristą“, kuris savo problematika yra ar- 
timas Dostojevskio didžiojo inkvizitoriaus legendai. Todėl 
ši nauja autoriaus studija, pavadinta „Niekšybės paslap- 
tis" („Mysterium iniquitatis"), yra pastatoma šalia „Didžio- 
jo inkvizitoriaus“, o „Jobo dramai“ tenka trečiojo tomelio 
vieta, nepaisant kad „Niekšybės paslaptis“ ir išeis kiek 
vėliau. 

Citatos iš Jobo knygos yra imamos iš naujausio vo- 
kiško vertimo, padaryto tiesiog iš hebrajiško originalo: 
Das Buch Job, übersetzt und erklärt von P. Paul Szcygiel, 
M. S. C, Bonn, 1931. 

Kaip kitų, taip ir šio „Cor inguietum" tomelio leidėjas 
yra kun. Pr. M. Juras (Lawrence, Mass.). Jam tad priklau- 
so ir skailytojų, ir autoriaus padėka, nes jau tik didelių 
širdžių didelėmis aukomis galime išlaikyti gyvą lietuviš- 
kąją mintį. 

Autorius 
Freiburg i Breisgau, 
1950 m. Marijos nekalto Pradėjimo šventės dieną 


ĮVADAS 


JOBO KNYGA 


Jobo istorija yra labai paprasta. Arabijoje, Huso ša- 
lyje gyveno dievobaimingas žmogus vardu Jobas. Jis tu- 
rėjo gausią šeimą ir dar gausesnių turtų: septynis sūnus 
ir tris dukteris, septynis tūkstančius avių, penkis šimtus 
jungų jaučių, tris tūkstančius kupranugarių, penkis šim- 
tus asilių, taip pat daugybę tarnų ir piemenų. Jis gyve- 
no laimingai, melsdamasis ir aukodamas už savo sūnus, 
duodamas žmonėms patarimų, eidamas teisėjo pareigas, 
globodamas našles ir vargšus. Savo turtais ir savo tiesia 
širdimi jis pasidarė garsus tarp Rytų šalies gyventojų. 

Bet štai vieną dieną velnias pasirodė Viešpaties aki- 
vaizdoje ir suabejojo religiniu Jobo nuoširdumu. Velnias 
įtarė Jobą, jog šis esąs dievobaimingas tik todėl, kad 
Viešpats jį laiminąs ir padedąs jam susikurti gerą gy- 
venimą. Bet tegul tik Dievas atitrauktų savo ranką, ir 
Jobas imtų piktažodžiauti Jam į akis. Dievas, žinoma, ne- 
patikėjo velnio žodžiams, tačiau sutiko Jobą išmėginti. 
Jis atidavė Jobo turtą į velnio rankas, ir šis jį sunaikino 
per keletą valandų. Sabėjai pagrobė jaučius ir asiles; 
dangaus ugnis sudegino avis ir piemenis; chaldėjai nusiva- 
rė kupranugarius; pakilusi audra sugriovė namus, kuriuo- 
se puotavo Jobo sūnūs ir dukterys, ir juos visus užmušė. 
Jobas pasiliko plikas, kaip ir išeidamas iš motinos įsčios. 
Tačiau jis nepiktažodžiavo. Jis tiek tepasakė: „Viešpats 
davė, Viešpats atėmė; tebūna palaimintas Viešpaties var- 
das“ (1, 21). 

Tačiau velnias nenusileido. Jis vėl grįžo pas Dievą, 
- vėl kartojo tas pačias abejones ir išsiderėjo iš Dievo su- 
tikimą šį sykį sunaikinti Jobo kūną. Gavęs Viešpaties lei- 
dimą, velnias apleido Jobą bjauriausiomis votimis nuo 
kojų padų ligi viršugalvio. Visa Jobo oda pasidarė viena 
pūliuojanti žaizda. Pūliai taip gausiai tekėjo, kad Jobas, 

pasiėmęs šukę, juos gramdė nuo savęs. Negalėdamas dėl 
ligos pasilikti tarp žmonių, jis persikėlė į atmatų krūvą 
už savo miesto ir ten apsigyveno. 

Jobo trys draugai, sužinoję apie jį ištikusias nelai- 
mes, atvyko jo paguosti ir, apsibarstę galvas pelenais, visą 
savaitę sėdėjo šalia nelaimingojo netardami nė žodžio. 
Po šios ilgos tylos Jobas pakilo, atvėrė savo bumą, pra- 
keikė savo gimimo dieną ir pradėjo ilgą pokalbį su savo 
draugais, kuris išsivystė į aštrų ginčą. Jobo draugai no- 
Tėjo atsakyti į klausimą, kodėl jis kenčia. Jie norėjo jam 
įrodyti, kad jo nelaimės ir kančios yra jo nuodėmių pa- 
sėka. Bet Jobas negalėjo rasti savyje kaltės ir todėl ne- 
sutiko su savo guodėjų pažiūra. Po keletą kartų jis at- 
sakinėjo į savo draugų kalbas, jas griaudamas ir kritikuo- 
damas. Beveik visą Jobo knygą, išskyrus įvadą ir pabaigą, 
kaip tik ir sudaro Jobo ginčas su savo draugais, ginčas 
aitrus, nes tai yra nekalto žmogaus gynimasis. 

Įsibėgėjusį ir natūralios atomazgos nerandantį ginčą, į 
kurį vėliau įsijungė knygos pradžioje neminimas ketvir- 
tasis Jobo draugas, nutraukė pats Dievas. Išgirdęs Dievo 
balsą ir išklausęs visą ilgą Jo kalbą, Jobas apgailestavo 
savo norą šaukti Viešpatį į teismą, atšaukė savo žodžius 
ir pažadėjo juos apgailėti. Dievas atleido Jobui jo pri- 
sispyrusį norą su Juo bylinėtis, papeikė Jobo draugus, 
nes jie kalbėję netiesą, išgydė Jobą ir grąžino jam turto 
dvigubai tiek, kiek anksčiau buvo turėjęs. Jam vėl gimė 
septyni sūnūs ir trys dukterys, pasidariusios garsios savo 
grožiu. Po šių visų nelaimių Jobas gyveno dar šimtą ke- 
turiasdešimt metų ir mirė prisisotinęs savo amžiumi. Toks 
yra Jobo knygos suglaustas turinys. 

Ką juo norėjo autorius pasakyti? Kokios prasmės turi 
Jobo knyga? Daugelis ją laiko didaktine, vadinasi, turin- 
Čia paskirtį pamokyti žmones kantrumo, pasitikėjimo Die- 
vu, nuolankumo ir kitų Jobo asmenyje besireiškiančių 
dorybių. Jobas turįs parodyti, kad kiekvienas, kuris pri- 
ima Viešpaties siunčiamus smūgius ir juos kantriai neša 
nepiktažodžiaudamas Dievui, galų gale laimi: Visagalis 
išklauso jo prašymą, atitraukia baudžiamąją savo ranką 
ir grąžina net dvigubai to, ko Žmogus buvo netekęs. Ne 
vienas taip pat šią knygą laiko istorine, vadinasi, turin- 
Čia tokio pat tikrumo, kaip Mozės, Karalių, ar Makabiejų 
knygos. Jobo knyga esąs aprašymas tikro kadaise įvyku- 
sio atsitil'imo. Tai Huso šalyje gyvenusio žmogaus vardu 

Jobas biografija, papasakota atkreipiant ypatingo dėmesio 
į jo mintis ir todėl smulkmeniškai jas perteikiant. 

Abi šios Jobo knygos sampratos turi pagrindo. Jobo 
knyga iš tikro yra didaktinė, nes iš jos pasimokyti yra 
ko: ne tik pedagogine ar moraline, bet ir filosofine pras- 
me. Pasitikėjimas Dievu čia yra tiesiog nuostabus. Elgse- 
na kančios akivaizdoje labai prasminga. Taip pat nėra 
kliūčių šią knygą laikyti ir istorine. Jobas galėjo būti is- 
torinis asmuo, gyventi tikrai Huso šalyje ir būti toks, kaip 
knygoje aprašyta, Jo nelaimės taip pat galėjo būti vi- 
siškai realios. Tačiau nei didaktinė, nei istorinė šios kny- 
gos samprata jos giliausios esmės neatskleidžia. Didaktiš- 
kumas, istoriškumas ir net geografiškumas (nes geografi- 
nių elementų joje taip pat yra) yra jai tik atsitiktinės 
aplinkybės, tik viršiniai rėmai, kuriuose glūdi įdėta gi- 
lesnė prasmė. Jie teikia konkretybės įspūdį. Jie priartina 
jos vaizdus prie tikrovės. Tačiau patys savimi jie Jobo 
knygos neišsemia. Autoriui čia rūpėjo ne pamokyti žmo- 
nes, kaip tai daroma, sakysime, Išminties knygoje; ne 
papasakoti Jobo biografiją, kaip, sakysime, Mozės knygo- 
se yra papasakotos Abraomo ar Jokūbo biografijos, bet 
išreikšti tam tikrą idėją. Savo turiniu ir savo prasme Jobo 
knyga yra idėjinė. Jos pagrinduose glūdi tam tikra prob- 
lema, tam tikra filosofija, tiesa, išreikšta vaizdais ir sim- 
boliais, bet ne mažiau gili ir vertinga. 

Ir viršine savo sąranga, ir savo dvasia Jobo knyga yra 
drama. Ji susideda iš dialogų, ir sykiu šie dialogai yra 
didelės vidinės kovos išraiška. Dramos pagrindas visados 
yra pokalbis, Bet ne pasakojantis ar vaizduojantis pokal- 
bis, kur vienas dalyvis pratesia kito mintį ar vaizdą, bet 
kovojantis pokalbis, kur vienas dalyvis rungiasi su kitu 
dėl jiems abiem bendro objekto. Tačiau šitas objektas dra- 
moje stovi ne šalia pokalbio dalyvių. kaip epe, bet gyvena 
juose, yra su jais susijęs, sudarydamas jų egzistencijos da- 
li. Dramos pokalbių sprendžiasi pačių besikalbančiųjų li- 
kimas. Dramos asmenys yra savo žodžių užangažuoti ir 
įpareigoti. Jie ne pasakoja apie ką nors, bet jie patys 
save išgyvena savo žodžiuose. Dramos žodyje susitelkia 
besikalbančiųjų būtis. Todėl dramos dialogai yra ne at- 
sitiktinis jai pradas, bet pati jos esmė. 

Šita prasme Jobo knyga yra dialoginė gilaus draminio 
dialogo požiūriu. Jobo ir jo draugų pokalbis čia sukasi ne 
apie kurį nors viršinį jiems daiktą, bet apie patį Jobo lí- 
kimą. Jobas kovoja su savo draugais pats už save. Pir- 

moji Jobo kalba yra kančios neprasmingumo iškėlimas ir 
savos nevertingos egzistencijos apgailestavimas. Geriau Jo- 
bui būtų buvę visai negimti arba tuojau mirti negu gy- 
venti tokį gyvenimą, kurs jį yra ištikęs. Į šitą Jobo 
skundą jo draugai atsako savotišku labai skaudžiu Jobo 
apkaltinimu: šitą kančią jis pats esąs užsitraukęs anks- 
tesnėmis savo nuodėmėmis. Jobas jiems atsikerta, kad jo- 
kios kaltės savyje jis nerandąs, kad esą netiesa, jog kiek- 
vienas nusidėjėlis kenčiąs, o kiekvienas teisingasis džiau- 
giąsis gyvenimo laime. Pavyzdžiai rodą visai ką kita. Ta- 
čiau draugai nenusileidžia. Jie visokiausiais būdais mė- 
gina pagrįsti savo pažiūras ir jas pritaikyti Jobo atvejui. 
Tai nėra mokslinis ginčas dėl kančios teorinės prasmės. 
Tai yra grumtynės už konkretaus asmens likimą. Jobas 
grumiasi su savo draugais ne už kurią nors teorinę pa- 
žiūrą į kančią, bet pats už save. Jis visko neteko: svei- 
katos, šeimos, turto. Bet jam dar liko įsitikinimas, kad jis 
yra nekalias, kad visos šios nelaimės jam yra primestos 
iš viršaus kažkokios aukštesnės jėgos, kad už jas jis nėra 
atsakingas. Tuo tarpu jo draugai nori jam atimti ir šią 
paskutinę gėrybę. Jie nori jam įrodyti ir jį įtikinti, kad 
jis vis tiek yra kaltas, kad joks žmogus Dievo akyse nėra 
teisus. Teoriškai Jobas negali atsispirti šiam draugų teigi- 
mui. Bet egzistenciškai jis jo sau neprisitaiko, nes kaltės 
savyje neranda. „Jeigu aš nusidėjau, tai ką aš Tau pada- 
tiau, Tu žmonių Sarge?” (7, 20) — klausia Jobas Dievą. 
Iš čia ir kyla visa kovos įtampa, kuri knygai teikia gi- 
laus dramatizmo. Tai yra vidinio žmogaus drama. Tai dra- 
ma žmogaus, kuris atsiduria tarp teorinės tezės ir egzis- 
tencinio savęs paties pergyvenimo. 

Draminė Jobo knygos sąranga ir dvasia iškelia ją iš 
prozinės literatūros ir paverčia giliu poezijos veikalu. 
Jobo knyga yra poetinė. Gali jos medžiaga būti istorinė. 
Gali jos išvados būti didaklinės. Tačiau savo esme ji yra 
poezijos kūrinys. Jos autorius pažiūrėjo į pasiimtą turinį 
ne tiek didaktiko moralisto ar istoriko, kiek poeto aki- 
mis. Tuo pačiu savai medžiagai jis davė gilesnę prasmę 
bei reikšmę negu tik pamokyti žmones ar pavaizduoti tai, 
kas kartą istorijoje yra atsitikę. Pro viršinius didaktinius 
ir istorinius rėmus Jobo knygoje prabyla tam tikras bū- 
ties pergyvenimas, tam tikra metafizika, tam tikras nu- 
sistatymas pasaulio, žmogaus ir Dievo atžvilgiu. Jos sim- _{ 
boliuose ir vaizduose, visoje jos dramatinėje sąrangoje 
glūdi tam tikra idėja, kuri kaip tik ir sudaro šios knygos 

prasmę. Jeigu Jobas taip, o ne kitaip elgiasi savo kan- 
čios akivaizdoje, tai tik todėl, kad jis taip, o ne kitaip 
pergyvena pačią būtį. Kiekviena etika yra atremta į me- 
tafiziką ir yra šios apsireiškimas kasdienoje. Jobo elgi- 
masis yra jo pažiūrų ir jo apsisprendimo išraiška. Norint 
tad susekti pačią pagrindinę Jobo knygos idėją, reikia 
eiti žymiai giliau negu tik Jobo dorybės; reikia pralaužti 
Jobo etiką ir atskleisti jo metafiziką, iš kurios jis kaip 
tik ir semia stiprybės skausmo valandą. 

Pagrindinė idėja, p ain kurią yra sutelkta visa Jobo 
knyga, yra žmogus. ogus yra pokalbio objektas tarp 
Dievo ir velnio; žmogus yra objektas Jobo ginčų su savo 
draugais; žmogus galop yra objektas smūgių ir kančios. 
Dievo leidimas velniui išmėginti Jobą atskleidžia mums 
gilią ir skaudžią žmogiškosios prigimties dramą, kurią 
Dostojevskis yra išreiškęs Dimitrijaus Karamazovo žo- 
džiais: „Dievas su velniu kovoja žmogaus širdyje". Trans- 
cendentiniai pradai — gėris ir blogis, kūryba ir ardyba — 
susitinka žmogaus prigimtyje, joje susiremia ir vienas ar- 
ba antras švenčia savo pergalę. Šiuo atžvilgiu Jobo as- 
muo yra nepaprastai būdingas, nes jame kaip tik ir vyksta 
anos transcendentinės rungtynės. Jis iš tikro yra laukas, 
kur Dievas kovoja su velniu. Ir tai nėra retas išimtinis 
atsitikimas. Tai yra kiekvieno žmogaus likimas. Visa mū- 
sų istorija, visas bendruomeninis mūsų gyvenimas, galop 
individuali mūsų prigimtis yra scena, kurioje vyksta am- 
žinas ir ligi visuotinio išsprendimo neišvengiamas giūmi- 
masis tarp Dievo ir velnio. Jobo drama yra žmogaus dra- 
ma. V. Lochas ją teisingai vadina „neatpirktosios žmo- 
nijos kančių istorija" !. Kristaus žygis tą Dievo ir velnio 
kovą, kurią turi iškęsti kiekvienas, žmogui iš esmės pa- 
lengvino, nes blogio galybę palaužė jos gelmėse. Atpirk- 
tojoje žmonijoje melo ir pikto kunigaikštis nebeturi to- 
kios jėgos kaip anksčiau. Bet neatpirktoje prigimtyje jo 
siautėjimas buvo nepaprastai skaudus. Atpalaiduota jo 
galybė reiškėsi čia visu smarkumu bei gaivalingumu. To- 
dėl ir Jobas, atiduotas į jo rankas, turėjo pakelti šį šiau- 
tėjimą ligi pat galo. Štai kodėl jo istorija yra visos ne- 
atpirktosios žmonijos istorija. Ji yra istorija blogio šėls- 
mo, dar Viešpaties nepakirsto savo šaknyse. 

Čia kaip tik ir glūdi visuotinė Jobo knygos reikšmė, 
kuri ją išskiria iš visų Senojo Testamento knygų. Visas 

! Die heiligen Schriften des Alten Testamentes, I, XLVI p., Re- 
gensburg, 1899. 

Senasis Testamentas, neišskiriant nė Giesmių Giesmės, šio 
poetiškiausio veikalo, yra sutelktas aplinkui Izraelio tautą: 
aplinkui jos istoriją (istorinės knygos), aplinkui jos mo- 
ralę (didaktinės knygos), aplinkui jos pašaukimą (prana- 
šų knygos), aplinkui jos liturgiją (kunigų knygos). Izrae- 
lio tautos sandora su Dievu, jos nuodėmės ir bausmės, jos 
vargai ir persekiojimai, jos rūpesčiai ir kovos, jos vi- 
daus visuomeninė santvarka sudaro Senojo Testamento 
turinį 2. Tuo tarpų Jobo knyga pralaužia šias tautines 
sienas ir išeina jau į bendras žmogiškąsias platumas. Jo- 
bo knygoje Izraelis nėra minimas jau tik todėl, kad jos 
veikėjai nėra žydai. Mesianiškosios išrinkimo idėjos čia 
nėra. Todėl nėra nė to nuolatinio atsikreipimo į savą 
tautą, į jos gyvenimą ir į jos paskyrimą. Jobas skun- 
džiasi ir kalba ne kaip tos ar kitos tautos narys, bet 
kaip žmogus. Jis skundžiasi ne visuomeniniais vargais, 
ne Izraelio tautos stabmeldybe ir artimo meilės stoka 
kaip pranašai, bet pačios žmogiškosios egzistencijos sun- 
kumu ir mįslingumu. Jobo personažas yra grynai žmo- 
giškas, ir jo keliamos idėjos jau liečia visą žmoniją. „Jo 
pavidalas, — gražiai pastebi V. Lochas,— yra atbaigtas sa- 
vyje ir todėl tinkamas reikšti ne vienos tik išrinktosios 
tautos religinę sąmonę, bet bendrai žmogiškąjį jausmą ir 
tikėjimą“ 3. 

Tačiau šis bendras žmogiškasis jausmas bei tikėjimas 
Jobo knygoje yra vaizduojamas visiškai konkrečioje si- 
tuacijoje,. Jobas nėra teorinis mąstytojas, kuris, atsirėmęs 
į bendrus metafizinius principus, žvelgtų į žmogaus prob- 
lemą ir ją spręstų. Jis neformuluoja jokios bendros antro- 
pologijos. Jis nekuria jokios filosofinės mokyklos kaip 
graikų išminčiai. Jobo mąstymas kyla iš jo paties egzis- 
tencijos. Aukštesnės galybės įsikišimu į jo gyvenimą jis 
neteko savo sveikatos, savo šeimos, savo turto, atsidūrė 
varge ir kančioje. Jo situacija radikaliai pakito. Laimė 
virto nelaime ir džiaugsmas — suspaudimu. Liūdesys ap- 
NA Aa AO A ika e io i o niai Ta AO S AT 


2 Čia pat reikia pastebėti, kad gilesne (mistine, simboline, figūrine) 
prasme visas Šventasis Raštas turi visuotinės prasmės, Izraelio tauta, 
būdama Viešpaties pašaukta paruošti Mesijui sąlygas, tuo pačiu pasida- 
rė visos žmonijos figūra, suimdama savin žmonijos problematiką. Todėl 
Izraelio gyvenimas, aprašytas Senajame Testamente, nepasibaigė su 
juo, bet kaip figūra gyvena ir toliau pasaulio istorijoje. Šiuo atžvilgiu 
Jobo knyga nėra visuotinesnė už kitas Šventraščio knygas. Ji yra vi- 
suotinesnė tik tiesioginiu savo turiniu, kuris yra imtas nebe iš Izraelio, 
bet apskritai iš žmogiškosios egzistencijos. 

3 Op. cit, XLVII p. 

gaubė visą jo būtį. Šitos tad pakitusios situacijos akivaiz- 
doje jis ir susimąsto. Kančios šviesoje jis kelia Žmogaus 
egzistencijos klausimą ir mėgina į jį atsakyti. Tačiau čia jam 
rūpi ne žmogus savyje, bet jis pals; ne Žmogaus gyve- 
nimas apskritai, bet jo paties asmeninis buvimas ir liki- 
mas. Žmogaus bendrosios esmės jis visiškai neliečia. Kas 
yra žmogus pals savyje ir kokia yra apskritai gyvenimo 
prasmė — šita problema nė vieną sykį Jobo meditacijose 
neiškyla. Užtat vietoje esmės klausimo atsistoja egzis- 
tencijos klausimas. Tačiau kadangi egzistencija visados 
yra individuali, kadangi ji visados yra mano gyvenimas 
ir mano likimas, todėl visi Jobo apmąstymai darosi sutelk- 
ti aplinkui jį patį. Jis mato, kad jo dienos yra suskaity- 
tos ir kad jis jau žengia į šešėlių karalystę, iš kurios nie- 
kados daugiau nebegrįš. Bet šitas žengimas jam yra nena- 
tūralus. Jis nėra įprastas gamtinio išsekimo ir senatvės 
kelias. Jobas jaučia, kad į mirtį jį stumia aukštesnė ga- 
lybė. Ji sunaikino jo kūną, ji jam atėmė sveikatą ir jė- 
gas, ji ištrėmė jį iš žmonių bendruomenės. Jobas nebe- 
gali ilgiau žemėje išsilaikyti. Jis turi mirti. Todėl šitos 
priverstinės kančios ir mirties akivaizdoje jis kaip tik ir 
stato savo likimo klausimą: kodėl visa tai įvyko; ar tai 
„ būtinai turėjo įvykti; kodėl tai atsitiko jam; ar po mir- 
ties jis išsivaduos iš šitų persekiojimų. Asmeninės egzis- 
tencijos ir asmeninio likimo problema yra pagrindinė Jo- 
bo knygos tema. Žmogiškosios prigimties drama čia su- 
sitelkia į mano palies dramą. Tai, už ką kovoja ir dėl ko 
kenčia žmonija savo istorijoje, čia apsireiškia atskiros 
sielos kova ir kančia. 

Tačiau mąstyti apie savo paties buvimą ir likimą, dėl 
jo sielotis ir už jį kovoti reiškia ne ką kita kaip surasti 
pačiam žmogui reikalingą nusistatymą konkrečioje jo si- 
tuacijoje ir šį nusistatymą vykdyti. Egzistencinis mąsty- 
tojas visados yra savo paties nusistatymo bei apsisprendi- 
mo mąstytojas. Bet kadangi žmogus kiekvieną savo bu- 
vimo akimirką atsiduria vienokioje ar kitokioje situaci- 
joje, todėl kiekvieną akimirką jis turi nusistatyti ir apsi- 
spręsti. Mąstymas situacijoje sutampa su buvimu situacijoje. 

Todėl ir Jobas, atsiremdamas į savo kančią ir žvelgda- 
mas į prislėgtą savo buvimą, nori nusistatyti ir apsispręsti 
jo akivaizdoje. Jis jaučia, kad jo prigimtyje siaučia ko- 
va tarp gėrio ir blogio, tarp laimės ir kančios. Jis taip 
pat jaučia, kad jis negali likti tik pasyvus šios kovos ste- 
bėtojas, tik žiūrovas, tik scena. Jis žino, kad šioje kovoje 

yra sprendžiamas ir jo paties likimas. Dievas, atiduoda- 
mas Jobą į velnio rankas, nori išsklaidyti įtarimą, esą 
Jobas tarnaująs Viešpačiui tik tol, kol šis jį savo Apvaiz- 
da globojąs. Todėl Jobas ir yra mėginamas. Tačiau šiame 
mėginime turi paaiškėti ne tik tai, kas buvo teisus kal- 
bėdamas: Dievas ar velnias, bet ir tai, kaip pats Jobas nu- 
sistatys ir elgsis. Ar jis bus tik dieviškasis klientas, ku- 
ris savo patronui lenkiasi tol, kol gauna iš jo išlaikymą, 
ar pasiliks ištikimas ligi galo, nepaisydamas jį ištikusių 
smūgių ir Apvaizdos pasitraukimo. Dievo ir velnio pokal- 
biu yra užangažuotas ir pats Jobo asmuo. Jis pats šioje 
kovoje turi dalyvauti ir pats apsispręsti už vieną ar už 
kitą pusę. Jis pats turi jį ištikusių smūgių akivaizdoje 
nusistatyti. Žmona jam pataria prakeikti Dievą ir mirti. 
Draugai jam pataria atgailoti už savo nusikaltimus ir vil- 
tingai laukti, kada Viešpats atitrauks baudžiančiąją savo 
ranką, paversdamas jo gyvenimą vėl laime ir džiaugsmu. 
Jo paties sąmonė purtosi prieš žmonos patarimą ir sykiu 
neranda savyje kaltės, kuri galėtų pažadinti gailesčio jaus- 
mą. Jobo dvasia atsiduria prieš kažkokią tamsą. Jame ky- 
la sąmyšis. Jis pradeda skųstis, nerimauti ir net maištauti, 
nes ieško išeities iš savo surizgusio buvimo. Nei žmonos, 
nei draugų nurodytas kelias jo nepatenkina. Todėl jis 
stengiasi pats šitą kelią susirasti; naują kelią, nes juk 
reikia kančios situaciją vienokiu ar kitokiu būdu pergalė- 
ti. Reikia jos atžvilgiu apsispręsti ir savo apsisprendimą 
įvykdyti. Visi tad Jobo apmąstymai, visi jo skundai ir 
visos jo kalbos kaip tik ir yra tokio apsisprendimo ir tokio 
elgesio ieškojimas. Jobo knyga yra žmogaus apsisprendi- 
mo drama. 

Šios tad knygos metafizika, kaip matome, yra sutelkta 
aplinkui žmogaus buvimą konkrečioje situacijoje. Ji kelia 
ne bendros esmės, bet individualios egzistencijos proble- 
mą. Ji kelia ją, atsiremdama ne į abstrakčius principus, 
bet į asmeninį atskiro Žmogaus likimą. Ji suveda galop 
šią problemą į asmens apsisprendimą ir elgimąsi situaci- 
joje, Tai yra Jobo knygos problematika. Nesunku paste- 
bėti, kad šitaip savas problemas stato bei sprendžia ir 
naujųjų laikų vadinamoji egzistencinė filosofija. Ji taip 
pat mąsto konkrečioje situacijoje. Kierkegaardas prieš He- 
gelio abstraktų arba sisteminį mąstytoją stato egzisten- 
cinį, vadinasi, asmeninį ir konkretų mąstytoją, kuris savo 
mąstymą susieja su savo paties buvimu ir likimu. Abstrak- 
tus mąstytojas pasitenkina gryna mintimi, nekreipdamas 

dėmesio į savo paties egzistenciją, kurią jis laiko antrinės 
reikšmės jo minties darbui. Tuo tarpu egzistencinis mąs- 
tytojas savo egzistenciją kaip tik deda pagrindan ir ant 
jos savo mąstymą stato. Abstraktaus mąstytojo mąsty- 
mas yra tikslas pats sau. Egzistencinio mąstytojo mąsty- 
mas yra tarnyba jo egzistencijai: tai statomoji jo bu- 
vimo funkcija. Abstraktus mąstytojas savo mąstyme yra 
nesuinteresuotas. Jo minties darbas įgyja estetinių bruo- 
žų. Egzistencinio mąstytojo mąstymas yra jo būties šauks- 
mas, jo širdies žaizda, su kuria siejasi jo likimas. Žmo- 
gaus buvimo ir likimo problema pasidaro pagrindinė ir 
net centrinė egzistenciniame mąstyme ir tuo pačiu egzis- 
tencinėje tilosofijoje. Šiuo tad atžvilgiu ir Jobo knygos 
autorius eina tuo pačiu keliu. 

Iš kitos pusės, egzistencinė filosofija yra žmogaus nu- 
sistatymo ir apsisprendimo filosofija. Išeidama iš egzis- 
tencinio mąstytojo, ji savaime klausia, kokie yra mano 
santykiai ir mano nusistatymas manojo buvimo atžvilgiu; 
kas yra man pačiam šalia manęs esąs pasaulis; kaip aš 
pats turiu elgtis mane ištinkančiose kraštinėse situacijose: 
kaltėje, kovoje, kančioje, galop mirtyje, ypač mirtyje; kas 
man pačiam yra laikas, į kurį yra panerta mano būtis 
ligi pat gelmių. Abstraktus mąstytojas gali statyti tuos pa- 
čius klausimus savo turiniu. Tačiau atsakymo į juos jis ieško 
visai kitokio, Jis klausia, kas yra savyje buvimas, pasau- 
lis, kaltė, kova, kančia, mirtis, laikas. .. Todėl šio mąstytojo 
atsakymai visados žmogų veda į bendrą esmę, į bendrus 
principus, kuriuose dingsta klausėjas ir kurie asmeninio 
likimo neišsprendžia ir tuo būdu žmogaus neužangažuoja. 
Žinodamas, kas yra mirtis savyje, žmogus dar nežino, kas 
ji yra jam pačiam. Tuo tarpu egzistencinis mąstytojas, 
mąstydamas konkrečioje situacijoje, daugiau klausia, kas 
yra svarstomieji objektai man pačiam ir kaip aš pats turiu 
jų atžvilgiu nusistatyti. Egzistencinis tad mąstymas ir eg- 
zistencinė filosofija visados veda į asmeninį konkretų bu- 
vimą ir į žmogaus elgimąsi konkrečiose šio buvimo situa- 
cijose, Buvimas be apsisprendimo yra abstrakcija. Konk- 
rečiu jis virsta tada, kai žmogus jį priima, jo atžvilgiu 
nusistato ir jame tam tikru būdu elgiasi. Kaip anksčiau 
buvo minėta, šitaip buvimą nagrinėja ir jį Jobo asme- 
nyje išreiškia ir Jobo knygos autorius. 

"Žmogaus tad problemos pastatymo ir sprendimo atžvil- 
giu Jobo knyga yra pirmas egzistencinis veikalas pasau- 
lyje. Be abejo, jis nepriklauso jokiai srovei ir jokiai mo- 

kyklai. Egzistencinis jis yra ta prasme, kad čia konkre- 
tus žmogaus gyvenimas yra padarytas mąstymo pagrindu 
ir sykiu objektu. Egzistencinės filosofijos pradžia papras- 
tai yra siejama su Kierkegaardu. Galimas daiktas, kad šis 
mąstytojas, užgniaužęs savyje poetą, nes poetinė egzis- 
tencija jam atrodė esanti nuodėmė, buvo šaltinis ištisos sro- 
vės, kuri iš jo ištekėjo ir vokiečių M. Heideggerio ir K. Jas- 
perso, prancūzų G. Marcelio, M. Blondelio ir J. P. Sartre'o, 
ispanų J. Ortega ir M. de Unamuno raštuose pasklido po 
visą Europą. Pirmoji mūsų amžiaus pusė kaip tik ir yra 
pažymėta šios srovės ženklu. Tačiau pati žmogiškosios 
egzistencijos problema siekia žymiai senesnius amžius. Jo- 
bo knygoje, kaip sakėme ir kaip tai plačiau stengsimės 
atskleisti, ji išeina aikštėn jau visais pagrindiniais savo 
punktais. Tai, ką Jobas savo mąstymuose kėlė turinio 
atžvilgiu ir kaip jis sprendė būdo atžvilgiu, yra bendra 
su dabarties egzistencine filosofija. Tiesa, dabarties mąsty- 
tojai į daugelį klausimų atsakė kitaip negu Jobas; jie 
papildė tai, ką Jobas buvo nelietęs. Tačiau pagrindinės 
užuomazgos Jobo knygoje jau yra. O kai kur ši knyga 
net pralenkia mūsų dienų egzistencinę filosofiją, atskleis- 
dama tokių atžvilgių, kurių, kaip matysime vėliau, mūsų 
dienų egzistenciniai mąstytojai nepastebėjo arba per ma- 
ža įvertino. Tiesa, Jobo knyga yra drama, vadinasi, poe- 
zijos, ne filosofijos veikalas. Jos metafizika yra išreikšta 
vaizdais ir simboliais. Tačiau tai nė kiek jai nekliudo būti 
metatiziškai savo esmėje. Būdama gilus poezijos kūrinys, 
ji kaip tik ir slepia savyje tam tikrą egzistencijos sampra- 
tą, tam tikrą nusistatymą žmogaus buvimo ir likimo at- 
žvilgiu. Jobo knyga yra vienas iš tų didžiųjų pasaulio 
literatūros veikalų, kuriuose filosofijos ir poezijos tapa- 
tybė apsireiškia kuo ryškiausiai *. Ji rodo, kad egzisten- 
cijos klausimas anaiptol nėra mūsų dienų žmogaus atradi- 
mas, bet amžinai skaudi ir amžinai neišsprendžiama prob- 
lema. 

Jobo knyga yra artima dabarties egzisiencinei filosofi- 
jai ir religinę savo nuotaika, Kaip iš tolimesnių šios stu- 
dijos skyrių galės paaiškėti, egzistencinio mąstymo prob- 
Iematika iš esmės yra religinė, nes žmogus iš esmės yra 
religinė būtybė. Jo egzistencija yra klausimas, atvertas 

* Plg. „Cor inguietum“ pirmojo tomo „Didysis inkvizitorius“ įvadą 
„Filosofija ir poezija“, kur filosofijos ir poezijos esminė tapatybė yra 


mėginama plačiau paaiškinti ir pagrįsti. Šis įvadas tarnauja visos šios 
serijos raštams kaip melodinis pagrindimas, 

Dievo akivaizdoje, ir jo likimas yra neatsiejamai sujung- 
tas su Dievu. Todėl kas nagrinėja egzistencijos proble- 
mą, negali jos nenagrinėti transcendencijos šviesoje. Tie- 
sa, esama egzistencinės filosofijos atstovų ir ateistų. Pir- 
moje vietoje čia stovi prancūzas J. P. Sartre. Tačiau Sart- 
re'o egzistencializmas jau yra virtęs sistema. Sartre nėra 
egzistencinis mąstytojas tikra šio žodžio prasme. M. Hei- 
deggeris taip pat savo veikaluose Dievo problemos ne- 
stato ir jos nesprendžia, „Šios hipotezės,— Laplace'o žo- 
džiais tariant,— jis nėra reikalingas“. Tačiau pats Hei- 
deggeris ginasi nuo priekaišto, esą jo filosofija esanti 
ateistinė. Savo studijoje „Ūber den Humanismus“ jis pa- 
stebi, kad egzistencialinis žmogaus apibrėžimas, kurį jis 
duoda savo veikaluose, anaiptol nerodo nei Dievo bu- 
vimo, nei Jo nebuvimo. Jis yra tik pastanga giliau su- 
prasti pačią būtį, nes tik būtį atskleidus bus galima at- 
skleisti ir šventumo esmę. O atskleidus šventumo esmę, 
bus galima mąstyti ir apie Dievybę ir sykiu suprasti, ką 
reiškia žodis Dievas*. Tuo būdu išeitų, kad Heideggerio 
pastanga atskleisti būtį būtų lyg ir kelias į tikslesnį Dievo 
atskleidimą. Atrodo, kad šia prasme ir pats Heideggeris 
teigia, jog šventumo srities užsklendimas yra mūsų amžiaus 
ženklas ir kad čia glūdi visa jo nelaimė ê. Šios Heidegge- 
rio pastabos neleidžia jo filosofijos, kol ji dar nėra jos 
autoriaus mirtimi užantspauduota, įjungti į ateistinę srovę. 
Ar Heideggeris prieis prie Dievo problemos ir ar įstengs 
ją pastatyti, šiandien dar sunku pasakyti. Tačiau kažkoks 
lūžis jame vyksta. Pastarieji raštai dvelkia kiek kitokia 
nuotaika negu ankstesnieji. Kiti egzistencinės filosofijos 
atstovai, kaip prancūzai G. Marcel ir M. Blondel ar is- 
panai J. Ortega ir M. de Unamuno, yra aiškūs teistai ir 
net krikščionys, kaip ir pats šios srovės pradininkas Sėren 
Kierkegaard. Ne pas visus juos Dievo klausimas yra ryškus 
ir vienodai atsakomas. Tačiau pas visus juos jis yra už- 
tinkamas. Net K. Jaspersas pastarajame savo straipsnyje 
„Der Gottesgedanke“, nors ir nepripažindamas, kad Die- 
vą galima įrodyti ar paregėti, vis dėlto teigia, kad „žmo- 
gus, kuris tikrai suvokia savo laisvę, suvokia sykiu ir 
Dievą. Laisvė ir Dievas yra neatskiriami" 7. Šie pavyzdžiai 


5 Frankfurt/M., 1949, 36—37 p. 

8 Op. cit, 37 p. Šia linkme Heideggerio nusistatymą aiškina ir 
Max Miiller savo studijoje „Existenzphilosophie im geistigen Leben 
der Gegenwart“, Heidelberg, 1949. 

7 „Der Monat", 15 Nr., 229 p., 1949 m. 

patvirtina aukščiau teigtą mintį, kad egzistencinis mąs- 
tymas iš tikro yra religinis savo problematika ir savo 
nuotaika, net jeigu jis Dievo ir neranda. Jobo knygoje 
šitas religiškumas išeina aikštėn visu savo svoriu. Dievas 
stovi pačiame jos centre. Čia jis nėra tiktai nujaučiamas, 
tiktai sudarąs kūrinio anapusinę tikrovę, kaip, sakysime, 
Giesmių Giesmėje. Čia Jis sudaro vieną iš didžiausių žmo- 
gaus rūpesčių. Žmogaus egzistencijos klausimas Jobo kny- 
goje virsta religiniu klausimu. Jobo knyga yra religinė 
ir savo forma, ir savo esme. Šitas tad egzistencijos or- 
ganiškas susiejimas su transcendencija kaip tik ir padaro, 
kad Jobo knyga įsijungia į eilę visų tų veikalų, kurie eg- 
zistencijos išsprendimą randa jos santykyje su Dievu, 
arba religijoje. 

Šitą tad knygą, nepaprastai seną ir nepaprastai gilią, 
ir mėginsime šioje studijoje nagrinėti. Tai nebus egze- 
getinis komentaras. Tai bus bandymas filosofine kalba pa- 
sakyti tai, ką jos autorius yra pasakęs vaizdais ir sim- 
boliais. Tai bus mėginimas už šių vaizdų bei simbolių 
paregėti aną aukštesnę tikrovę, kurią jie reiškia ir į ku- 
rią jie mums nurodo, nes kiekvienas didelis meno vei- 
kalas visados yra rodyklė. Jobo knyga yra egzistencinės 
filosofijos šauklė, Jos autorius susidomėjo žmogaus buvi- 
mu bei likimu dar žilos senovės amžiais ir savo pergyve- 
nimus išreiškė poetinio įkvėpimo padiktuota forma. Krikš- 
čioniui šis įkvėpimas reiškia ne tik paprastą žmogaus įž- 
velgimą į būties gelmes, bet Jobo knygos atveju ir 
paties Dievo Žodį, nes ši knyga priklauso prie Apreiš- 
kimo. Visa tai dar labiau padidina Jobo knygos reikšmę 
bei vertę. Mes mėginsime suprasti šios knygos balsą ir 
konkrečiai išreikštą jos idėją pakelti, Novalio žodžiais 
tariant, į principų aukštį. 


I 
EGZISTENCINIS MĄSTYMAS 


1. NEMĄSTANTI KASDIENYBĖ 


Septynias dienas ir septynias naktis sėdėjo Jobo drau- 
gai su juo ant žemės, ir „nė vienas netarė nė žodžio, nes 
matė, kad skausmas buvo per didelis“ (2, 13). Iš tikro 
didelio skausmo akivaizdoje žodžiai netenka prasmės. Tie- 
sa, kalba, kaip jau W. von Humboldtas savo metu buvo 
pastebėjęs, yra anas „didysis perėjimo punktas iš sub- 
jektyvumo į objektyvumą, iš visados aprėžio individualu- 
mo į visa apimančią būtį" /. Kalba yra žmogiškojo bend- 
ravimo įvykdymas, Būdamas bendruomeninė būtybė, žmo- 
gus tuo pačiu yra ir kalbanti būtybė. Kalba yra esmingai 
suausta su žmogaus būtimi, nes ši būtis trokšta būti pa- 
sidalinama su kitu. Kalba kaip tik įvykdo šitą pačioje gi- 
liausioje prigimtyje glūdintį norą. Ji pralaužia individo 
ankštumą ir išveda jį į buvimą drauge su kitais. Žmogus 
niekados negali apsispręsti už principinę vienatvę, nes 
jis negali šios vienatvės tikrovėje pakelti. Savo esme jis 
yra bendruomeninis padaras, tasai Aristotelio zoon poli- 
tikon, suprastas pačia giliausia šio žodžio prasme. Ir tik 
drauge būdamas jis išvysto ir įvykdo pats save. Būti drau- 
ge yra vienas iš giliausių mūsų apsprendimų. Todėl žmo- 
gus prabyla į kitą žmogų kiekviena proga: džiaugda- 
masis ir kentėdamas, mylėdamas ir neapkęsdamas, gar- 
bindamas ir piktažodžiaudamas. Šiuo savo aktu jis ap- 
reiškia save, objektyvuoja vidinį savo pasaulį ir jį per- 
teikia kitam, įvykdydamas tuo būdu ir pats save, nes gi- 
liausią savą buvimą žmogus veda tik tada, kai būna ki- 
tame ir kitam. Kas savo sielą atiduoda, laimi ją. Kalba 
yra vienas iš pagrindinių aktų būti kitame ir kitam. Ji 
yra tarsi sparnai, kuriais mūsų siela persikelia į kito būtį. 


1 W. v Humboldts ausgewählte philosophische Schriften, herausg. 
von Johannes Schubert, 151 p., Leipzig, 1910. 

Ji yra būdas mums būti drauge ir tuo pačiu būti savyje. 
Todėl mes kalbame ne tik kūniniais savo padargais. Pati 
mūsų egzistencija yra kalbi. 

Ir vis dėlto Jobo draugai sėdėjo netardami nė žodžio. 
Jie buvo prie jo. Jie buvo drauge, Bet jie tylėjo. Jie 
tylėjo visą savaitę. Ir šitą ilgą tylą knygos autorius pa- 
grindžia tuo, kad „jie matė, jog skausmas buvo per dide- 
lis“. Kalba yra kelias mums pereiti į kitą ir bendrauti su 
juo. Tačiau sykiu ji yra kelias šį kitą sudaiktinti. Žodis, 
tiesa, neša mūsų būtį ir ją perteikia šitam mūsų ieško- 
mam ir pasiilgtam kitam. Tačiau pats savyje jis jau ne- 
bėra mūsų būtis. Jis jau yra tiktai garsinis būties ženklas, 
tiktai regima jos objektyvacija. Jis yra mūsų kūrinys, 
todėl nuo mūsų atitrūkęs, sustingęs, virtęs daiklu. Mes 
sudaiktiname visa, apie ką tik kalbame. Kiekviena kal- 
bos tema virsta objektu, stovinčiu šalia mūsų, nors ši te- 
ma liestų ir pačius asmeniškiausius mūsų pačių ar mūsų ar- 
timųjų jausmus. Asmeninė būtis žodyje virsta daiktine bū- 
timi. Be kalbos mes negalime būti bendruomeniški ir tuo 
pačiu negalime pilnai išskleisti savos prigimties. Tačiau 
prabilę tobulos bendruomenės su kitu ir tobulo savęs 
perteikimo kitam nepasiekiame, nes tarp savos būties ir 
būties to, į kurį prakalbėjome, įterpiame daiktu virtusį 
žodį. Žodis yra tiltas tarp dviejų būties srovių. Bet kaip 
tik dėl to, kad jis yra tiltas, jis laiko jas savo daiktišku- 
mu išskyręs, neleisdamas joms niekados sutekėti į vieną 
vagą. Metafizine prasme būdamas mūsų jungtis su kitais, 
žodis garsinėje savo tikrovėje virsta persiskyrimo ženklu. 
Babelio bokšto tragedija girdėti kiekviename mūsų sa- 
kinyje. 

O būna žmogaus gyvenime valandų, kada bet koks 
persiskyrimas yra nepakenčiamas, kada egzistencijos turi 
susilieti į viena. Tada bet koks tiltas yra nereikalingas. 
Tada net ir žodžio esti per daug. Vietoje žodžio tokią 
valandą stoja tyla. Karlas Jaspersas teisingai mus įspėja, 
kad tylėjimo nelaikytume neveiklumu. „Tylėjimas, — pa- 
sak jo,— turi savotiško aktyvumo“ 2. Jis išreiškia jėgą to, 
kuris savo viduje yra pasiruošęs susijungti su kitu. Todėl, 
Jasperso teigimu, „žmonės, nebendraują tylėjime, yra ne- 
pajėgūs giliam susijungimui“ 3. Ir iš tikro žmones giliau- 
siai suriša ne tai, kas pasakyta, bet tai, kas perduota 


2 Philosophie, 359 p., Heidelberg, 1948. 
3 Op. cit, 360 p. 

tyloje: vos jaučiamu prisilietimu, rankos paspaudimu, akių 
žvilgsniu arba nors pačiu buvimu šalia vienas kito. Tyla 
taip pat turi metafizinės jungiamosios galios — net dar di- 
desnės negu žodis. Ji nesudaiktina srovenančios mūsų bū- 
ties kaip žodis. Ji leidžia jai tekėti į kitą tiesiog, nepa- 
versdama jos jokia objektyvacija ir jokiu kūriniu. Tuo būdu 
tyloje dvi būtys susitinka kuo arčiausiai, ir žmogaus no- 
ras būti drauge čia įvyksta kuo giliausiai. Tylėjimas yra 
tiesioginis žmogiškasis bendravimas. Todėl kiekvieną 
didžią mūsų gyvenimo valandą mes nutylame, nes mes 
norime tuomet būti kuo arčiausiai. 

Štai dėl ko ir Jobo draugai septynias dienas ir sep- 
tynias naktis sėdėjo ir tylėjo. Jie norėjo kenčiantįjį guos- 
ti pačiu savo buvimu. Kančia, kaip matysime vėliau, nu- 
būtina žmogų. Ji pastūmi jį nebūties linkui. Todėl ken- 
čiąs žmogus visados ieško paguodos; paguodos ne tiek 
psichologine, kiek metafizine prasme. Kenčiančiame žmo- 
guje ypatingai išeina aikštėn visų mūsų prigimtas noras 
būti drauge. Kenčiantysis trokšta būti drauge todėl, kad 
kita būtis paremtų jo griūnančią būtį. Paguoda visados 
yra kenčiančios būties statymas. O šitas statymas įvyksta 
suliejant savą būtį su kenčiančiąja būtimi. Štai kodėl di- 
delio skausmo akivaizdoje tinka ne žodis, kuris kenčian- 
čią būtį paverčia pokalbio tema ir tuo būdu ją sudaiktina, 
neleisdamas jai susilieti su guodėjo būtimi, bet čia tinka 
lylėjimas kaip tiesioginis savos būties perteikimas ken- 
čiančiajai būčiai. Nėra abejonės, kad anos tylios septy- 
nios dienos bei naktys Jobui daugiau reiškė negu pas- 
kesnieji jo draugų žodžiai, išmintingi ir gražūs, tačiau 
nebeturį ano gaivinančio tiesioginio bruožo, kuriuo taip 
buvo vaisinga savaitės tyla. 

Bet štai šitoje vietoje mes susiduriame su pačiu nuo- 
stabiausiu dalykų visoje painioje mūsų egzistencijoje, bū- 
tent su žmogaus prabilimu. „Jobas,— pasakoja knygos 
autorius, — atvėrė savo burną" (3, 1) ir nutraukė ilgą 
tylą. Jis prabilo, prakeikdamas savo gimimo dieną, gailė- 
damasis nemiręs motinos įsčioje, skųsdamasis nerandąs 
ramybės dėl savo kančios (3, 1—26). Jobo žodžiai paža- 
dino ir jo draugus. Šie taip pat liovėsi tylėję ir pradėjo 
Jobą guosti, tačiau jau ne vienų tik savo buvimu drauge 
su juo, bet ir protiniais išvedžiojimais bei Jobo skundo 
kritika. Jobas, be abejo, neliko jiems skolingas. Tuo bū- 
du išsivystė ilgas ir aštrus ginčas, kurį galop nutraukė pats 
Dievas savo kalba. Kas yra šitasai Jobo prabilimas? Ko- 

dėl jis savo skausmo akivaizdoje, kada iš tikro tinka tik 
gilus tylėjimas, panorėjo kalbėti? Kodėl jis aną tiesio- 
ginę būties srovę nutraukė ir jos vietoje pastatė žodį? 
Todėl, kad jis panūdo susivokti savame buvime. Tyloje 
srovena viena egzistencija į kitą ir viena kitą stiprina. Ta- 
čiau žodyje ji prabyla mąstymo pavidalu. Tylėdami mes 
būname, giliai ir statančiai būname, bet čia mes nesame dar 
jokia problema. Tuo tarpu prabilę kaip tik išsakome savo 
problematiškumą. Žodis atskleidžia mums mus pačius, at- 
skleidžia mūsų klausimą — ne teorinį ir abstraktų, bet 
glūdintį mūsų pačių būtyje, klausimą egzistencinį, amži- 
nai neišspręstą, tačiau visados aktualų ir išsprendimo lau- 
kiantį. Prabildami mes kaip tik šio išsprendimo mėginame 
ieškoti. Savo žodžiais mes savą būties klausimą pastatome 
ir bandome atsakyti. Jobas prabilo todėl, kad jis panorėjo 
išspręsti pats save. 

Juk kas gi yra visos Jobo kalbos, jeigu ne vienas 
ištisas žmogaus klausimo pastatymas? Gyvenimas žemėje 
yra tarsi „samdinio dienos“ (7, 1), kurios „bėga greičiau 
negu audėjo šaudyklė ir dingsta be jokios vilties“ (7, 6). 
Žmogaus gyvybė „yra atodūsis, kuris negrįžta“ (7, 7). 
Jis dingsta „tamsos ir mirties šešėlių šalyje, juodoje tarsi 
vidunaktis"“ (10, 21—22). Kodėl tad Viešpačiui patinka per- 
sekioti šį trumpalaikį žmogų „tarsi liūtą“ (10, 16)? Argi 
žmogaus dienos yra Dievo dienos (10, 5)? Juk jo paties 
rankos žmogų sukūrė. Kodėl tad jis vėl paverčia savo kū- 
rinj dulkėmis (10, 8—9)? Žmogus šaukiasi pagalbos, ir 
niekas jo neišklauso (19, 7). Tačiau juk jo jėgos nėra ak- 
meninės, ir jo kūnas nėra metalinis (6, 12). Ar visi šie 
smūgiai yra dėl paties žmogaus kaltės? Štai „vienas mirš- 
ta visiškai nepaliestas, jis gyveno laimingas ir linksmas. 
Kitas miršta nusiminusia siela: jis nematė laimės. O abu 
lygiai ilsisi dulkėse, ir puvėsiai lyg antklodė juos dengia" 
(21, 23—36). Tiesa, žmogus jaučia Dievo ranką savo bu- 
vime. Bet kur Dievą rasti? „Jei eisi į Rytus, ten Jo nėra; 
jeigu į Vakarus, ten Jo nepastebėsi" (23, 8). Žmogus pra- 
byla į Dievą. Bet Dievas tyli. Ir „kodėl tyli Galingasis?" 
Juk „Jo galia yra lemiami likimai“ (24, 1). Tuo tarpu šia 
tyla tarsi pasinaudodami žemės piktadariai „siaurina ežias, 
grobia bandas ir ganosi iš našlaičių pagrobtus asilus; 
užstatan ima našlės jautį; vargšus stumia iš visuomenės 
kelio ir iš krašto tremia neturtėlius“ (24, 2—4)... „Šie 
vaikšto skuduruose ir išbadėję velka varpas; dėl nutukė- 
lių atmatų jie spaudžia aliejų ir trokšdami mindo spaus- 


447 


tuvą" (24,10—11)... „Vagis laužiasi naktį, ir svetimoterio 
akis budi sambrėškoje"“ (24, 14—15). Visa Jobo knyga yra 
žmogaus buvimo apingstymas. Jobas susimąsto buvimo 
akivaizdoje, kelia gausybę klausimų, patiekia daugybę 
minčių, ieškosi faktų savam sprendimui pagrįsti. Buvęs 
ramus ir tylus, jis dabar pakyla ir paprašo Viešpatį žo- 
džio, nes giliausioje savo esmėje jis kalba ne savo drau- 
gams, bet Dievui: „Aš noriu Jam kelti dėl savo reikalo 
bylą ir savo lūpas pripildyti įrodymais. Aš noriu patirti 
žodžius, kuriuos Jis man atsakys, ir pajausti, ką Jis man 
turi pasakyti“ (23, 4—5). Todėl Jobo draugams tokia kalba 
atrodo kaip maištavimas. Tai žino ir pais Jobas. „Ir šian- 
dien mano skundas yra maištas“ (23, 2),— pasisako jis 
pats. Tačiau Jobas drįsta maištauti: „Aš kalbėsiu Jo ne- 
bijodamas“ (9, 35). Jis drįsta mąstyti, klausti ir abejoti. 
Jis drįsta pastatyti žmogiškojo buvimo klausimą visu jo 
aštrumu. 

Bet kodėl kaip tik dabar? Kodėl anksčiau Jobas ne- 
maištavo ir buvimo problemos nesprendė? Kodėl susimąs- 
tymas žmogaus gyvenimo akivaizdoje pirmiau jam nebuvo 
pagrindinė jo dvasios funkcija? Šventraštis gražiai pasa- 
koja, kad Jobas aukodavo Viešpačiui aukas už savo sū- 
nus (1, 5), kad jis padėdavo pagalbos reikalingiesiems 
(29, 13), apkuldavo niekšus (29, 18); duodavo žmonėms 
patarimų (29, 22). Bet niekur nerandame, kad jis būtų 
mąstęs. Jis galvojo psichologine prasme, bet nemąstė me- 
tafiziškai. Kitaip sakant, jis neieškojo būties prasmės ir 
būties klausimo iš viso nekėlė. Jis tiktai gyveno: au- 
kojo, meldėsi, dirbo, kalbėjo, bet nemąstė. Kodėl? Kas 
buvo pridengęs jo dvasią nuo jo paties klausimo? Kodėl 
pirmiau jis pats sau nebuvo problema? Kodėl mąstymas 
apie žmogiškąją egzistenciją buvo nustumtas į šalį kaip 
kelintaeilė funkcija? 

Atsakymas į visus šituos klausimus yra tik vienas: 
Jobas buvimo klausimo nekėlė todėl, kad anksčiau jis 
gyveno kasdienybėje. Štai paties Šventraščio nupieštas 
ankstesnis Jobo gyvenimo vaizdas: „Huso šalyje buvo 
vyras vardu Jobas. Tasai vyras buvo grynas ir tiesus, bi- 
jąs Viešpaties ir vengiąs pikto. Jam buvo gimę septyni 
sūnūs ir trys dukterys. Jo turtą sudarė septyni tūkstančiai 
avių, trys tūkstančiai kupranugarių, penki šimtai jungų 
jaučių ir penki šimtai asilių. O tarnų buvo didelė daugybė. 
Taip tad šis vyras pasidarė net galingas tarp Rytų gy- 


448 


ventojų. Jo sūnūs mėgo ruošti puotas kiekvienas savo 
namuose paskirtą dieną ir kviesti kitus, ir pasišaukti savo 
tris seseris, kad su jais valgytų ir gertų. O kai jie pa- 
baigdavo puotos dienų eilę, Jobas imdavo juos pašvęsti. 
Jis keldavosi anksti rylą ir aukodavo deginamųjų aukų 
pagal visų jų skaičių mąstydamas: „Gal mano vaikai nu- 
sidėjo ir piktažodžiavo Viešpačiui savo širdyje“, Taip el- 
gėsi Jobas visą laiką" (1, 1—5). Nėra abejonės, kad Jo- 
bas buvo kilnus žmogus. Tai pažymi ir pats Šventraštis 
sakydamas, kad jis „buvo grynas ir tiesus, bijąs Vieš- 
paties ir vengiąs pikto“. Jis pats vėliau, gindamasis nuo 
draugų priekaišto, esą jis kenčiąs už savo nuodėmes, yra 
priverstas išsipasakoti savo gerus darbus ir dorybes. Ir 
iš šio išsipasakojimo patiriame, kad jis nieko pikto savo 
širdyje nėra mąstęs apie mergaites (31, 1); netykojęs prie 
draugo durų jo žmonos (31, 9); nepaneigęs vergo teisių 
(31, 13); neatstūmęs pagalbos reikalingojo (31, 16); nepa- 
kėlęs rankos prieš našlaitį (31, 21); nedėjęs vilčių į auksą 
(31, 26); negarbinęs nei saulės, nei mėnulio (31, 26). Ta- 
Čiau visos šios dorybės neišvadavo Jobo iš kasdienybės. 
Jis gyveno kasdieninį gyvenimą: dorą, pavyzdingą, bet 
kasdieninį. Jis buvo paskendęs kasdienos riūpesčiuose ir 
reikaluose. Tiesa, jis juos atlikdavo pagal švarią bei tei- 
singą sąžinę. Tačiau jie buvo jį atitraukę nuo jo paties. 
Todėl anas didysis jo paties klausimas jam nebuvo iškilęs. 
Jam atrodė, kad jo buvimas nėra jokia problema, nes 
šitas problemiškumas jam buvo pridengtas kasdienos. 

Kasdiena gali būti dvejopa. Visų pirma „kasdiena,— 
kaip ją apibrėžia K. Jaspersas, — yra paruošimas ir išsklei- 
dimas istorinės mūsų egzistencijos“ *. Tai laiko sąvoka. 
Savo esme būdama uždavinys, mūsų būtis yra vykdoma 
kiekvieną akimirką. Šių akimirkų metu ji kaip tik išsi- 
skleidžia ir įvyksta. Buvusi tik galimybė, ji virsta tikrove. 
Buvusi uždavinys, ji virsta išsprendimu. Todėl ir kasdie- 
na, suprasta Jaiko prasme, virsta mūsų būties vykdymo 
lauku, mūsų darbo su mumis pačiais scena. Šiuo atžvilgiu 
gali kasdiena susidėti ir iš labai nereikšmingų darbelių, 
gali jos turinys būti ir labai skurdus, tačiau savo gelmėse 
ji, kaip K. Jaspersas gražiai pastebi, yra „didinga ir sva- 
ri" 5, nes už visų šių darbelių, už viso šio menko turinio 
stovi pati mūsų besiskleidžianti būtis, pati mūsų žmogiš- 


* Philosophie, 441 p. 
5 Ibid. 

koji pilnatvė. Šventųjų gyvenime šitasai kasdienos didin- 
gumas kaip tik ir yra pasirodęs visu ryškumu, Šventieji 
jautė, kad. jie tampa kasdienos akimirkomis, kad dieviš- 
koji malonė juos skleidžia tomis smulkutėmis paros valan- 
dėlėmis; kad joks ypatingas žygis ar darbas anam savos 
būties uždaviniui išspręsti nėra reikalingas: jam yra rei- 
kalingas tik laikas. Todėl jie pašventė šį kasdieninį laiką 
jo didybės bei prasmės pergyvenimu ir tuo būdu kasdieną 
pavertė savęs pačių pašventimo dirva. Šia prasme suprasta 
kasdiena yra žmogaus santykis su pačiu savimi, vykstąs 
laike. 

Bet- kasdiena gali būti ir žmogaus santykis su 
pasauliu, kuriame gyvename ir kuriam esame apspręsti. 
Tai jau yra nebe laiko, bet būsenos sąvoka, kurią, kad 
atskirtume nuo kasdienos laiko prasme, vadiname kas- 
dienybe. Kasdienybė yra vienas iš atsakymų, kaip žmo- 
gus būna pasaulyje. Jau pats žodis parodo, kad kasdie- 
ninis buvimas yra, panaudojant M. Heideggerio posakį, 
„prapuolimas pasaulyje“ *. Tai pasaulio užgožėjimas; tai 
viršinės būties persvara prieš vidinę būtį; tai „buvimas 
lauke“ 7, kaip šią būseną labai prasmingai apibūdina tas 
pats Heideggeris. Kasdienybė įsiterpia tarp mūsų buvimo 
ir giliausiojo mūsų Aš ir pridengia buvimą nuo mūsų 
pačių. Kasdienybėje mes negyvename tikra prasme savojo 
gyvenimo. Joje mes gyvename pasaulio gyvenimą, neas- 
meninį, nevardinį, ne mūsų gyvenimą, bet greičiau daikto: 
mes ne tiek gyvename, kiek paprastai būname. Kasdieny- 
bėje mes atsiduriame šalia savęs pačių. Šv. Augustinas 
skųsdamasis, kad pasinėrimas pasaulyje jį atitraukęs nuo 
Dievo, apibūdina šį atitrūkimą kaip atsidūrimą už būties 
durų: „Aš buvau lauke, Tu gi buvai viduje“ — „Ego fo- 
ras eram, tu autem intus”, Minėtasis Heideggerio „buvimas 
lauke“, arba jo iškelta galimybė vesti nesavą ir netikrą 
buvimą (Uneigentlichkeit), apie kurį šiandien tiek daug 
kalbama egzistencinėje filosofijoje, iš tikro yra augusti- 
niškos kilmės. Šv. Augustinas suprato kasdienybės jėgą 
ištraukti žmogų iš tikrojo buvimo ir pastatyti jį už jo 
būties durų, vadinasi, anapus santykio su savimi pačiu. 

Palikęs patį save ir prapuolęs pasaulyje, žmogus gali 
vesti ir labai padorų kasdieninį gyvenimą; gali jis būti 
grynas, tiesus ir dievobaimingas; gali jis būti mokytas ir 


6 Sein und Zeit, 113 p., Tūbingen, 1949. 
7 Op. cit., 62 p. 

kultūringas *; tačiau kiekvienu atveju šitas kasdienybės 
žmogus yra prisiėmęs daikto būseną ir netekęs savo pir- 
menybės būtybių sąrangoje. Žmogus prašoksta kitas bū- 
tybes kaip tik tuo, kad jis yra nuolatos atsikreipęs į 
savo buvimą; kad jam šitas buvimas rūpi; kad jis apie jį 
mąsto ir jį supranta. Tuo tarpu kasdienybėje šitas susirū- 
pinimas dingsta. Kasdienybės žmogus vykdo daugiau pa- 
saulio buvimą, bet ne savo. Todėl jo darbai gali būti kar- 
tais net didvyriški, bet jie kyla ne iš jo paties, o iš ano 
bevardžio pasaulio. Jie yra ne jo asmens, bet pasaulio 
reikalų išraiška. Štai kodėl gali būti „nežinomasis kareivis", 
bet negali būti „nežinomojo šventojo“. „Nežinomasis ka- 
reivis“ yra gerbiamas ne dėl jo paties, bet dėl jo darbo, 
kurį jis atliko pasauliui ir iš pasaulio. Tuo tarpu šventasis 
yra šventas pats savyje; jis yra šventas ne savo kuriuo 
nors vienu ar keliais darbais, bet dieviškąja malone, kuri 
jį persunkia: jį pali, kaip šį asmenį, žinomą ir pavadintą. 
Todėl kareivis, kaip didvyris, gali būti stipriai kasdieny- 
bėje pasinėręs ir negyventi savojo gyvenimo, nors savo 
darbu jis pralaužia kasdienos (laiko prasme) sienas. Tuo 
tarpu šventasis, priešingai, gali būti kasdienos, bet nie- 
kados ne kasdienybės žmogus. Jo darbai sutelpa kas- 
dieninio laiko sienose, bet jis pats savo asmenybe nesu- 
telpa ir neprapuola pasaulyje. Kasdienybė nėra darbas 
ar darbai, bet santykis su pasauliu; santykis, kuriame pa- 
saulis paima pirmenybę prieš patį žmogų, įjungdamas 
asmenį į daiktinį buvimą ir tuo būdu nuplėšdamas jam 
visatos karaliaus vainiką. 

Šitoje tad vietoje, patį kasdienybės vidudienį tarp 
„Viešpaties vaikų“ (1, 6) kaip tik ir pasirodo šėtonas, 
grįžęs iš savo „kelionių po žemę“ (1, 7) ir regėjęs žmones 
prapuolusius pasaulyje. Ir kai Viešpats jį paklausia: „Ar 
atkreipei akį į mano tarną Jobą, kuriam nėra lygaus viso- 
je žemėje? Tai vyras grynas ir tiesus, dievobaimingas ir 
vengiąs pikto“ (1, 8), šėtonas ironiškai nusišypso ir at- 
sako: „Argi veltui Jobas garbino Viešpatį? Argi ne Tu 
pats apvedei tvorą aplink jo namus ir visą jo turtą? Tu 
palaiminai jo rankų darbus; jo nuosavybė išplito po visą 
kraštą. Bet ištiesk tik savo ranką ir pajudink jo gėrybes; 


ë Heideggeris teisingai pastebi, kad „kasdienybė nesutampa su pri- 
mityvumu“ (Sein und Zeit, 50 p.). Priešingai, jo nuomone, kasdienybė 
kaip tik yra aukštos kultūros žmogaus būsena. Galimas daiktas, todėl, 
kad savuose kūriniuose prapulti yra žymiai lengviau negu mus apsu- 
pančiame Dievo pasaulyje, 

jis tikrai Tau piktažodžiaus tiesiog į akis“ (1, 9—11). Ką 
reiškia ši velnio šypsena? Ar tai tik pinklės pakenkti žmo- 
gui? Ar tai toks pat melas, kaip ir visi šio melo tėvo 
žodžiai? Anaiptol! Tai kasdienybės žmogaus apibūdinimas. 
Prapuoięs pasaulyje žmogus garbina Dievą tik tol, kol jam 
šiame pasaulyje sekasi. Praradęs sėkmę, jis paprastai pra- 
randa ir Dievą. Kad šėtonas principialiai buvo teisus, ro- 
do Jobo žmona. Gavęs iš Dievo sutikimą išmėginti Jobo 
nusistatymą, velnias, kaip žinome, ne tik sunaikino Jobo 
turtą, vaikus, bet ir jį patį apleido bjauriausiomis votimis. 
Tada jo žmona, matydama nieko neturinti, pasakė šiuos 
iš giliausios kasdienybės plaukiančius žodžius: „Ar tu 
vis dar laikaisi savo tiesumo? Juk tavo atminimas krašte 
jau žuvo — tavo sūnūs ir dukros, mano įsčios vargai, vai- 
sius, kurį aš veltui skausmuose pagimdžiau. Tu pats esi 
pilnas puvėsių ir turi nakvoti po pliku dangumi. O aš, 
vergė, klajoju iš vietos į vietą, iš namų į namus, laukda- 
ma saulės nusileidimo, kad pasilsėčiau nuo savo vargų ir 
nuo mane kamuojančio skausmo. Prakeik Dievą ir mirk!“ 
(2, 9). Jobo žmonos religija yra pagrįsta kaip tik tuo, ką 
šėtonas mano rasti ir Jobo dvasioje, būtent jaučiama 
Dievo globa. Kol jos gyvenimas buvo geras, tol ši moteris 
meldėsi Viešpačiui. Kol ji buvo didelių bandų ponia 
ir gausios šeimos laiminga motina, tol ji garbino Dievą ir 
Jam dėkojo. Tačiau kai visa tai Viešpaties ranka nušlavė, 
kai net jos vyro kvapas pasidarė jai priklus (19, 17), ta- 
da ji pataria Jobui keikti Dievą ir mirti, nes paskui pikta- 
žodžiavimą Dievui eina mirtis. Ar vieną tokią moterį šė- 
tonas matė savo klajonėse po žemę? Ar vienas Žmogus 
yra nusigrįžęs nuo Dievo kaip tik todėl, kad jį ištiko fi- 
zinė ar dvasinė nelaimė, kad jo pasinėrimas pasaulyje 
pradėjo būti nesėkmingas? O gal ir Jobas padidins šių 
Dievo klientų skaičių? Gal ir jis pasirodys tiek sukasdienė- 
jęs, jog nelaimė nepajėgs jo išblokšti iš pasaulio ir grą- 
žinti jo jam pačiam? Gal, griuvus sudaiktintai jo egzis- 
tencijai, jis panorės žūti ir pats, ką vėliau jo žmona jam 
ir patarė? Šėtono iškelta abejonė yra reali, nes pagrįsta 
tūkstančiais gyvenimo pavyzdžių. Čia šėtonas kalba ne 
pats iš savęs, bet iš žmogaus egzistencijos. Šiuo atveju 
jis yra ne tiek pikto atstovas bei reiškėjas, kiek žmogaus 
buvimo pasaulyje interpretatorius, norįs bendrą patyrimą 
pritaikyti ir konkrečiam Jobo atvejui. Todėl Dievas ne- 
nubloškia jo kaip gundytojo, bet suteikia jam galios Jo- 
bą išmėginti. Pats Jobas turįs parodyti, ar velnio patyri- 

mas, surinktas jo žemiškų klajonių metų, tinka ir šitam 
Viešpaties tarnui. Ar ir jis, kaip tūkstančiai kitų žemės 
vaikų, tarnauja Viešpačiui tik todėl, kad Dievas tarsi 
saugi tvora apsupo jo namus ir visą jo gyvenimą? 

Kuo šitas mėginimas gali būti įvykdytas? Ne kuo kitu 
kaip žmogaus išbloškimu iš kasdienybės. Jobas gyveno 
sąžiningą, padorų, ramų, laimingą, tačiau kasdieninį gy- 
venimą. Jis buvo turtingas ir sveikas, didelės šeimos tė- 
vas ir plačių turtų šeimininkas. Čia jam iš tikro buvo 
lengva garbinti Viešpatį, kurio globą jis regėjo kiekvie- 
name savo žingsnyje. Bet kaip jis pasielgs tada, kai iš 
šios padorios kasdienybės jis bus išblokštas? Ar ir tada 
jis pasiliks Dievui ištikimas? Jobo žmona, kaip matėme, 
šio bandymo nepakėlė. Ar jį pakels pats Jobas? 

Du dalykai ypatingu būdu panardina žmogų į pasaulį 
ir sudaiktina jo buvimą: turtas ir kūnas. Kiekvienas tur- 
tas yra daiktas; net žmogus (pvz., tarnai), jeigu jis sudaro 
turto dalį, virsta savotišku daiktu, nes turėti galima tik 
daiktą. Asmuo niekados nevirsta kito nuosavybe. Todėl 
šv. Augustinas bet koki turtą ir vadina „pinigu“, išreikš- 
damas tuo būdu turto ne tik daiktinį, bet ir sutartinį po- 
būdį. „Ar tai būtų vergas, — sako jis,— ar indas, ar lau- 
kas, ar galvijas,— visa tai yra vadinama pinigu“ ?. Visa, 
kas tik patenka į turto kategoriją, esti užtiesiama daikto 
skraiste. Jeigu tad žmogus turi turto, jis yra priverstas 
juo rūpintis, jį prižiūrėti, jam atsidėti, nes kitaip turtas 
nueis vėjais. Turlas verčia žmogų jam aukotis. Turtas tu- 
ri savo logiką ir stato tam tikrų reikalavimų, kurių ne- 
vykdant jis išslysta iš turinčiojo rankų. Turėti turto ir 
jam nesiaukoti yra nesuderinami dalykai. Štai kodėl ir 
Kristus Kalno pamoksle yra pasakęs, kad „kur tavo turtas, 
ten ir tavo širdis" (Mł 6, 21). Tačiau šita širdis būna pas 
daiktą. Auka turtui yra auka daiktui. Tai prisiėmimas 
daikto būsenos ir pasinėrimas daiktų pasaulyje. Turtas ap- 
sunkina žmogų ne tik iš viršaus, apkraudamas jo gyve- 
nimą nereikalingais ir Visados jam svetimais priedais, 
bet jis jį apsunkina ir iš vidaus, ištraukdamas jį iš as- 
meninio buvimo ir priversdamas pereiti į daiktinį buvimą. 
Turtas yra anasai metafizinis svoris, kuris nutraukia žmo- 
gų žemyn. Turtuolis sudega ant daikto aukuro kaip auka 
ne Dievui, ne žmogui, bet pasauliui — anam bevardžiam, 
niekados nesavam daiktų pasauliui. Štai kodėl turtas yra 


? Sermo de disciplina christiana, Migne P, L., 40, 672 p. 

viena iš sėkmingiausių priemonių prapulti pasaulyje ir 
panirti kasdienybėje. Turlas yra ryškiausia apraiška bu- 
vimo lauke. Todėl Krikščionybė nuo pat pirmųjų savo 
dienų yra laiminusi neturtą kaip būdą išsivaduoti iš kas- 
dienybės, iš daiktinės būsenos; kaip kelią, kuriuo einama 
į tikrai savą asmeninį ir tuo pačiu žmogaus vertą buvimą, 
į buvimą Dievui ir artimui. 

Tokios pat prasmės turi ir kūnas. Tiesa, kūnas yra su- 
dėtinė žmogiškosios būtybės dalis, ir jo gyvenimas orga- 
niškai įsipina į žmogiškosios egzistencijos visumą. Todėl 
kūnas dalyvauja visame žmogaus likime: jo džiaugsme ir 
liūdesyje, jo laimėje ir nelaimėje, jo nuodėmėje ir atpir- 
kime, jo prakeikime ar išskaistinime. Tačiau kūno būtis 
žmogiškumo srityje yra labai savotiška: kūnas žmogaus 
egzistencijoje būna ne sau, bet dvasiai. Jose Ortega y 
Gasset yra teisingai pastebėjęs, kad „kūnas yra šventas, 
nes jam patikėta aukščiausia misija, būtent: simbolizuoti 
dvasią" "9, Kitaip sakant, kūno būtis giliausia prasmė yra 
simbolio būtis. Kūnas visados yra nurodymas. Jis visados 
yra ženklas. Jis yra anoji Nietzsche's strėlė į kitą krantą. 
Bet kaip tik todėl jis niekados neturi įgyti tikrovinio ir 
savarankiško buvimo. Jis niekados neturi nustoti savo 
simboliškumo ir ženkliškumo, Panorėjęs virsti tikrove, ne- 
be ženklu, kūnas virsta daiktu: biologiniu, gyvu, jaučian- 
čių, tačiau vis dėlto daiktu, nes asmens srityje jis gali 
pasilikti tik tol, kol jis yra simbolis, kol jis yra asmens 
reiškimosi laukas, Nustojęs būti išraiška, jis savaime iš- 
krinta iš asmens kategorijos ir pereina į daikto katego- 
riją. Tokiu atveju kūnas pasidaro žmogaus egzistencijos 
apsunkinimas, jos nutraukimas žemyn, jos prapuldymas 
pasaulyje. Platono pasakojimas apie dievaitį Glauką, ku- 
ris, gyvendamas jūros dugne, taip apaugo sraigių kiau- 
teliais, žolėmis, akmenėliais, jog nebebuvo galima jo net 
pažinti, yra kūno atsipalaidavimo vaizdas. Tačiau tokių 
atsipalaidavimų yra pilnas žmogiškasis gyvenimas. Ištisi 
istorijos tarpsniai yra buvę ne kas kita kaip mėginimas 
teikti kūnui tikrovės, ne simbolio, prasmę. Jeigu L. Kla- 
geso šauksmas ištremti dvasią į transcendentines sritis, 
iš kurių ji yra atklydusi, metafiziškai yra nesąmonė, tai 
psichologiškai ir morališkai jis yra vykdomas kiekvieną 
dieną visų mūsų akivaizdoje. Kiekvieną dieną dvasia pa- 
sitraukia iš kūno, nebesireiškia per jį, nebestato jame 


10 Über die Liebe, 39 p., Stuttgart, 1949. 

savos šventyklos ir nebegarbina jame savo Dievo. Kūnas 
virsta fikrove: nebe ženklu ir nebe simboliu. Tada jis ke- 
lia savų reikalavimų, ir dvasia juos tenkina, išrasdinėda- 
ma būdų juos vis labiau ir įdomiau patenkinti. Tai yra 
žmogaus kelias į kasdienybę per savo paties kūną. Tai 
prapuolimas pasaulyje gyvybės keliu. Atsidėjęs turtui, 
žmogus prapuola medžiagos pasaulyje. Atsidėjęs kūnui, 
žmogus prapuola gyvybės pasaulyje. Tačiau kiekvienu 
atveju jis sudaiktina pats save. Ir šitas antrasis prapuoli- 
mas, šitas antrasis susidaiktinimas yra dar gilesnis negu 
pirmasis, nes gyvybė yra labiau su mumis suaugusi negu 
medžiaga, ir kūno reikalavimus mes švenčiau pildome ne- 
gu turto. 

Norint tad žmogų išblokšti iš kasdienybės, reikia nu- 
kirpti gijas, kurios jį laiko prizišusios prie šių dviejų 
kertinių kasdienybės stulpų: prie turto ir prie kūno. Ir 
tada tik paaiškės, kaip žmogus elgsis naujoje savo pa- 
dėtyje. Ar jis raudos prie žlugusio turto ir kūno karsto, 
nebesugebėdamas pakilti į tikrąjį savo buvimą, ar pasi- 
džiaugs nusikratęs prapuolimu pasaulyje ir visas susitelks 
aplinkui giliausiąjį savo paties pagrindą. Krikščionybė, 
atsiremdama į Naujojo Testamento laisvės ir meilės dva- 
sią, šias gijas kerpa savanoriškais neturto ir skaistybės 
apžadais. Vienuolinių įžadų prasmė ir yra apsiginti nuo 
kasdienybės; apsiginti nuo pasaulio užgožėjimo, nuo pra- 
puolimo medžiagos ir gyvybės srityse. Pasižadėdamas ne- 
turėti nieko sava, netenkinti seksualinės savo aistros, pa- 
čios aukščiausios ir stipriausios gyvybės srityje, žmogus 
savo paties valia žengia iš kasdienybės aukštyn prie savo 
būties pagrindo ir ryžtasi tęsti toliau ar pradėti iš naujo 
tikrąjį savo buvimą. Jobo istorijoje šitų gijų nukirpimas 
atėjo iš aukšto. Viešpats davė velniui leidimą sunaikinti 
iš sykio Jobo turtą, o paskui ir jo kūną. Jobas buvo 
išblokštas iš kasdienybės ne pats savo valia kaip Ka- 
talikų Bažnyčios vienuoliai, bet aukštesnės galybės ranka. 
Tačiau ne pats išbloškimo būdas čia yra svarbus, o toji 
žmogaus elgsena paskui, elgsena naujoje padėtyje, kuri 
atsiranda netekus turto ir kūno, 

Pirmąjį savo išbloškimo tarpsnį Jobas atlaikė pavyz- 
dingai. Išklausęs savo tarnų, kurie pranešė, kad sabėjai 
pagrobė jo jaučius ir asiles, kad ugnis iš dangaus su- 
naikino jo avis ir piemenis, kad chaldėjai nusivarė jo 
kupranugarius, kad pakilusi audra sugriovė namus ir 
prislėgė juose puotavusius jo sūnus ir dukteris, „Jobas 

pakilo, perplėšė savo drabužį, nusikirpo plaukus, krito 
ant žemės, nusilenkė ir tarė: „Nuogas išėjau iš savo mo- 
tinos įsčios, nuogas grįšiu atgal; Viešpats davė, Viešpats 
atėmė; tebūnie palaimintas Viešpaties vardas!“ (1, 15— 
21). Šėtono įtarimas, kad Jobas būsiąs neatšaukiamai pra- 
puolęs medžiaginių daiktų pasaulyje, nepasitvirtino. Tie- 
sa, Jobas buvo gyvenęs tarp šių daiktų, jais rūpinęsis ir 
jiems aukojęsis. Tačiau jiems išnykus, jis ir toliau gar- 
bina Viešpatį, net dar giliau ir nuoširdžiau, nes nebesu- 
interesuotai. Turto žlugimas parodė, kad Jobas priklauso 
prie tų retų žmonių, kurie įstengia apginti savo laisvę 
viršinių gėrybių atžvilgiu, kurie nesiduoda medžiagos 
ištraukiami iš savęs ir sudaiktinami, kuriems turto bu- 
vimas ar nebuvimas nesudaro jų egzistencijos turinio. Tai 
yra žmonės, kuriems turtas būna už jų būties durų: nei 
jie patys neišeina laukan į daiktinį buvimą, nei turto ne- 
įsileidžia į savo vidų, kad jis juos pačius sudaiktintų. 
Tokie žmonės gali būti ir turtingi, tačiau šiuo alžvilgiu 
jie nėra prapuolę pasaulyje ir panirę kasdienybėje. Tu- 
rėdami turto, jie jo nebrangina; netekę jo, nesigaili. Jie 
yra anie beturčiai dvasioje, kuriuos laimina Kalno Pamoks- 
las (Mt 5, 3). Prieš jų akis nuolatos stovi žmogiškosios 
egzistencijos griežta nepriklausomybė nuo daikto, išreikš- 
ta žmogaus kūno nuogumu jam gemant ir absoliučiu ati- 
trūkimu nuo bet kokio daikto jam mirštant. Kas šią ne- 
priklausomybę giliai pergyvena, negali prapulti daiktų 
pasaulyje, nors ir visas kosmas jam būtų padovanotas, 
Toks žmogus išsaugoja esminę savo laisvę nuo turto, ku- 
rią Krikščionybė kaip tik ir laimina. 

Bet turto netekimas nėra nei vienintelis, nei pats tik- 
rasis žmogaus išbloškimas iš kasdienybės. Kūnas, kaip sa- 
kėme, gali žmogų prapuldyti gyvybės pasaulyje net daug 
giliau ir daug tragiškiau negu turtas. Net ir beturtis žmo- 
gus gali teikti savo kūno būčiai savarankiškos prasmės, 
užtrinti jo simboliškumą ir tuo būdu leistis nutraukiamas 
į kasdienybės gelmės. Todėl velnias nepasitenkina Jobo 
abejingumu dingusio turto atžvilgiu. Jis nori paliesti ir 
antrąjį kasdienybės stulpą ir jį išgriauti. Jis nori sunai- 
kinti Jobo kūną. „Ištiesk tik savo ranką, — sako jis Vieš- 
pačiui, —ir paliesk jo kaulus ir raumenis; iš tikro jis 
piktažodžiaus Tau į akis" (2, 5). Kūnas, kaip buvo minėta, 
yra mums žymiai artimesnis negu turtas. Todėl, iš vienos 
pusės, jis mus giliau nutraukia į kasdienybę, užtat, iš 
kitos, jo palietimą mes daug skaudžiau pergyvename ne- 

gu turto. Pralaimėjęs savotiškas lažybas su Dievu turto 
atžvilgiu, velnias tikisi jas laimėsiąs kūno atžvilgiu. To- 
dėl, gavęs Viešpaties sutikimą, jis „ištiko Jobą piktybi- 
nėmis votimis nuo kojų padų ligi viršugalvio taip, kad šis, 
pasiėmęs šukę, gramdė save ir gyveno tarp atmatų krū- 
vos už miesto“ (2, 7—8). Jo kančios, kaip patiriame iš jo 
skundų, buvo neapsakomai didelės. Jis neturėjo poilsio 
nei dieną, nei naktį. Per jo kūną ėjo skausmai kaip ug- 
nis. Jį gąsdino baisūs sapnai ir žmonių nusigrįžimas. Ir 
vis dėlto Jobas pasiliko ištikimas sau pačiam ir savo 
Dievui. Kai jo žmona, skųsdamasi dėl visų šių nelaimių, 
patarė jam prakeikti Dievą ir mirti, kad būtų padarytas 
galas šiam baisiam gyvenimui, Jobas atsakė: „Kalbi tarsi 
kvailė. Jeigu gėrybes priimame iš Viešpaties, kodėl netu- 
rėtumę priimti blogybių?" (2, 10) Ir Šventraštis pastebi, 
kad „Jobas, nepaisant visko, nenusidėjo savo lūpomis“ 
(ibid.). Šiuo atžvilgiu jis taip pat pasirodė esąs vertas Dievo 
pasitikėjimo. Netekęs turtų, Jobas pasiguodė žmogaus 
egzistencijos griežta nepriklausomybe nuo viso pasaulio, 
Netekęs kūno, jis guodžiasi Apvaizdos visuotinumu. Die- 
vą Jobas pergyvena kaip Didįjį Įprasmintoją, kurio ran- 
kose slypi ne tik gėris, bet ir blogis. Jobas nepadaro 
Dievo blogio autoriumi, kaip vėliau manichėjai, bet jis 
jaučia, kad visi smūgiai, kurie ištinka žmogų, yra įjungti 
į visuotinį prasmingumą, turintį savo pagrindą pačiame 
Dievuje. Todėl Jobas priima smūgius ne kaip viršinę ne- 
laimę, žmogų gniuždančią ir traiškančią, bet kaip Vieš- 
palies dovanas, kurias dalina Jo neregimos rankos. Per- 
gyvenant gėrį kaip priimtą iš Dievo rankų, negalima ki- 
taip pergyventi nei blogio. Štai kodėl Jobas pakelia ir 
šį paskutinį mėginimą, kuris jį galutinai išbloškia iš kas- 
dienybės. Kūno votys jį atskiria nuo viso pasaulio: ir 
nuo daiktų, ir nuo žmonių. Gyvenimas už miesto šiukš- 
lių krūvoje jau yra nebe kasdienybė. 

Tuo, atrodo, turėtų ir baigtis Jobo knyga. Kurgi to- 
liau dar būtų galima eiti? Velnias tvirtino Dievui, kad Jo- 
bas tarnauja Viešpačiui tik dėl Jo palaimos. Jei Dievas 
atitrauktų globojančią savo ranką, Jobas, užuot Jį garbi- 
nęs, piktažodžiautų Jam į akis. Viešpats paklausė velnio 
siūlymo ir leido sunaikinti visa, kas tik Jobą galėjo rišti 
su kasdienybe: jo turtą, jo vaikus, galop patį jo kūną. 
Tačiau Jobas pasirodė mažiau pasaulyje prapuolęs, negu 
velnias buvo patyręs savo klajonėse po žemę. Jis atlaikė 
visus smūgius ir pasiliko Dievui ištikimas. Velnias užma- 

čias pralaimėjo. Kas čia tad liko dar pasakyti? O vis 
dėlto velnio užmačios ir Jobo bandymai sudaro tik kny- 
gos įvadą. Pats knygos turinys yra Jobo mąstymai, jo 
atsakymai savo draugams, kurie mėgino įsijungti į Jobo 
mintis jas papildydami ar pataisydami. Jobas smūgius 
pakėlė. Savos ištikimybės Dievui jis neišdavė. Tačiau iš- 
blokštas iš kasdienybės, jis surado savyje naują dalyką, 
kurio nebuvo anksčiau, būtent: reikalą mąstyti. Pirmiau, 
kaip minėjome, Jobas nemąstė. Dabar mąstymas virto pa- 
grindine jo buvimo funkcija. Pirmiau jis galvojo apie 
kasdienos dalykus ir jais rūpinosi. Dabar jis leidžiasi į 
būties gelmes ir kelia žmogiškosios egzistencijos klausimą. 
Visos Jobo kalbos, kaip sakėme, yra sutelktos aplinkui 
šią pagrindinę problemą. Kas čia įvyko? Kodėl Jobas pra- 
dėjo mąstyt? Paviršium žiūrint, čia neįvyko nieko nuos- 
tabaus. Juk argi susimąstymas visko netekus nėra pats 
suprantamiausias dalykas? Argi taip darė tik vienas Jo- 
bas? Tačiau žvelgiant giliau, šitas suprantamumas dingsta. 
Kodėl smūgiai, o ypatingai kančia pažadina žmogų mąs- 
tyti? Kodėl Jobo knygos autorius žmogaus egzistencijos 
klausimą kaip tik deda į kenčiančiojo Jobo lūpas? Ar 
tai yra tik gryna poetinė priemonė palikti skaitytojuje 
gilesnį įspūdį? O gal tai yra gili metafizinė idėja? Šį 
klausimą ir mėginsime atsakyti. 


2. MĄSTYMO KILIMAS IŠ KANČIOS 


Kančia turi nuostabios žadinamosios galios. K. Jas- 
persas gražiai pastebi, kad „jeigu būtų tiktai buvimo lai- 
mė, tai galima egzistencija pasiliktų snūduriuojanti“ !. 
Kitaip sakant, jeigu žmogus nuolatos gyventų laimingai, 
jo būties galimybės neišsiskleistų, nes niekados neatbustų 
tikrajam buvimui. Jaspersas pastebi, kad laimė daro žmo- 
gų tuščią, ir šita savo tuščia įtaka ji kėsinasi suardyti tik- 
rąją būtį. Jeigu kančia, Jasperso teigimu, naikina faktinį 
buvimą, tai laimė graso pačiai mūsajai būčiai2. Ji už- 
liūliuoja žmogų tuo, kas neišsilaiko. Ji, kaip apaštalai Ta- 
boro kalne, akimirksninius švystelėjimus mėgina įamžinti 
nepastebėdama, kad šie akimirksniai mūsajame buvime 
turi praeiti ir kad kaip tik todėl mes juos vertiname, kad 


1 Philosophie, 493 p. 7 
2 Pig. ibid. U 

jų negalime sulaikyti. Laimės galia yra patiriama tik per 
jos sudužimą. Nesudužusi ir atrodanti nedūžtanti laimė 
mus nuvilioja į kasdienybę ir prapuldo pasaulyje. 

Tuo tarpu kančia kaip tik mus išbloškia iš šios kas- 
dienybės, Būdamas laimingas, žmogus mano, kad pasau- 
lis ir jo apraiška kasdienybė yra tikroji jo buvimo erdvė. 
Kančia, suardydama šią erdvę, kviečia žmogų kažkur ki- 
tur. Ji parodo, kad prapuolimas pasaulyje nėra pagrindi- 
nis žmogaus būties apsprendimas; priešingai, jis yra 
netikra žmogaus būsena, pridengianti tikrąją, kurią kančia 
kaip tik atskleidžia. Kančia yra liudytoja, kad žmogus yra 
pasaulyje, bet kad jis yra ne iš pasaulio, jeigu šiai para- 
doksinei žmogaus padėčiai apibūdinti panaudosime paties 
Kristaus žodžius, pasakytus jo kančios išvakarėse. Žmo- 
gus yra pasaulyje, kad išskleistų save per susidūrimą su 
šia pasauline atsparybe. Buvimas pasaulyje jam yra šiuo 
atžvilgiu jo paties įvykdymo sąlyga ir laukas. Bet žmo- 
gus yra ne iš pasaulio, nes jis būna savyje ir sau. Pa- 
saulis jam yra tik sąlyga ir jo veiklos laukas, bet nie- 
kados ne jo buvimo šaltinis ir prasmė. Jeigu tad žmogus, 
gyvendamas ilgesnį laimės tarpsnį, spėja pamiršti šitą 
savo savarankiškumą ir pradeda būti taip, tarsi jis būtų 
iš pasaulio, kančia pažadina jį iš šios užmaršties ir nurodo 
tikrąją jo būseną. Šiuo atžvilgiu kančia yra prapuolusios 
būties žadintoja. Ji lyg tas laikrodis budintojas sučirškia 
kaip tik tada, kai mes esame labiausiai įmigę pasauli- 
niame savo buvime, ir išmeta mus iš šilto mūsų guolio. 
Mes pašokstame truputį išsigandę ir pirmas akimirkas 
nesusivokiame naujoje padėtyje. Tačiau paskui apsidai- 
rome ir pradedame būti kitaip negu snaudulio metu. Mes 
atbundame iš ontinio miego tylos. Mes prabylame, bet 
jau nauju žodžiu, visiškai kitokiu, negu jį tarėme snūdu- 
riuodami. Ten mes tik vapaliojome. Dabar mes prašne- 
kame visa savo būtimi. 

Jobo knygos autorius suprato šią žadinamąją kančios 
prasmę ir todėl leido Jobui prabilti pirmajam. Atėję guos- 
ti ir ištisą savaitę tylėję, jo draugai nustemba, kad ligi 
šiol buvęs ramus žmogelis pradeda kalbėti stipriais žo- 
džiais, pradeda maištauti, darydamas priekaištų visai bū- 
ties sąrangai ir net pačiam Dievui. Pirmoji Jobo kalba 
nebuvo pažadinta draugų paguodos, iš kurios vėliau iš- 
sivystė didelis ir aštrus ginčas. Tuo metu Jobo draugai 
dar nebuvo pasakę nė žodžio. Jie tik sėdėjo ir tylėjo. 
Jobas prabilo pats iš savęs. Jis prabilo iš savo kančios. 

Kančia nubraukė visa, kas jį rišo su pasauliu. Molio šuke 
Jobas tarsi nusigramdė nuo savęs visą kasdienybę ir pa- 
kilo į naują buvimą. Ir štai šio naujo buvimo akivaizdoje 
jo dvasia atsibudo ir tarė savo žodį. 

Iš kur kančia semia šios žadinamosios galios? Kuo ji 
pabudina žmogų iš būties snaudulio? Juk kančia yra 
blogis, vadinasi, negatyvus dalykas. Pozityvaus turinio ji 
neturi. Kuo tad ji įstengia mus išblokšti iš kasdienybės? 
Kuo ji nukerpa anas gijas, kurios mus jaudžia į daiktinį 
pasaulio buvimą? 

Ne kuo kitu kaip tik savo negatyvumu. Kas įvyko 
su Jobu, patekus jam į kančią? Paklausykime jo paties: 
„Kas atstatys mane, koks aš buvau ankstesniais mėnesiais, 
koks anomis dienomis, kada Jo žibintuvai švietė viršum 
mano galvos ir kai Jo šviesoje žygiavau per tamsybes; 
koks aš buvau savo žydėjimo dienomis“ (29, 1—4). Da- 
bar „mano siela tirpsta manyje, ir vargo dienos laiko 
pagavusios mane; naktimis mano kaulus grąžo skausmas, 
ir mano kirminas manyje nenurimsta" (30, 16). „Redac- 
tus sum in nihilum” (30, 15),— verčia Jobo skundą Vul- 
gatos tekstas, tuo apibūdindamas visą naująją Jobo pa- 
dėtį kančioje. Ar tai yra tik psichologinis pergyvenimas? 
Ar anos žydėjimo dienos Jobui turėjo tos pačios prasmės, 
kaip ir dabartinės vargo dienos? 

Kančią dabartinė egzistencinė filosofija vadina viena iš 
kraštinių žmogaus buvimo situacijų. Kai kurios situaci- 
jos, kaip mirtis, kančia, kova, kaltė, yra vadinamos kraš- 
tinėmis todėl, kad jos išreiškia žmogaus buvimo pakraštį 
arba ribą, „už kurios, — pasak K. Jasperso,— mes savo bu- 
vime nieko neregime; jos yra tarsi kažkokia siena, į 
kurią atsidaužiame ir pralaimime“ 3. Tačiau, nepaisant jų 
tamsos, šios kraštinės situacijos yra suaugusios su žmo- 
gaus būtimi. Jos konkrečiu būdu apreiškia kaip tik tai, 
kaip žmogus egzistuoja. Kraštinės situacijos yra žmogiš- 
kosios būsenos konkretybės. Žmogus, būdamas atsiradęs 
ir žlungąs, visados būna nebūties akivaizdoje“. „Nebū- 
tis, — gražiu W. Rehmo pasakymu,— graso šiam pasauliui 
nuo pat pradžios“ 5. Dar daugiau, nebūtis yra suausta su 


3 Philosophie, 469 p. 

* Šiame skyriuje pabrėžiamas žmogaus susijimas su nebūtimi ir iš 
jos kylanti baimė yra svarstomi prigimiojo proto šviesoje. Tai yra fi- 
losofijos atsakymas į klausimą, kaip būna būtybė, neturinti pati sa- 
vyje buvimui pagrindo. <...> , 

5 Experimentum medietatis, 12 p, München, 1947, 

mūsų būtimi. „,„Nebūtį apreiškia baimė“,—sako M. Hei- 
deggeris. ,„Baimėje,— jo teigimu, — būtis pasidaro dužli 
savo visumoje“ ê. Ir mes kaip tik išsigąstame šio dužiumo. 
Mes pajaučiame, kad būtis tarsi slysta iš rankų, kad bū- 
tybių visuma kartu su mumis pačiais apreiškia mums savo 
galimybę nebūti 7. Pajautimas, kad mes galime nebūti, kad 
visa gali nebūti, sudaro baimės esmę ir sykiu yra dvelk- 
telėjimas nebūties šalčio iš anapus. Be abejo, tik retais 
akimirksniais patiriame šį šaltį. Todėl baimė, metafiziškai 
turinti būti nuolatinis mūsų palydovas, iš tikro yra retas 
mūsų egzistencijos svečias, nes kasdienybė, prapuldžiusi 
mus pasaulyje, neleidžia mums pajausti būties dužlumo, 
pridengdama jį paviršutinišku daiktų pastovumu. Tačiau 
kraštinėse situacijose, žlugus kasdienybės uždangoms, 
anasai dužlumas kaip tik pasirodo visu šiurpumu. Todėl 
ir baimė čia yra nebe akimirka, bet nuolatinė būsena. 
Kraštinėse situacijose mes būname bijodami, nes šių si- 
tuacijų metu žmogaus būtis priartėja prie savo ribos ir, 
vaizdingai kalbant, atsistoja akis į akį su nebūtimi. Jeigu 
visą laiką mes vaikščiojame nebūties bedugnės krantu, tai 
kraštinių situacijų valandą atsistojame ant pat jos slenks- 
čio. Būties dužlumas čia pasidaro visiškai konkretus mū- 
sų pačių patyrimas. Anoji siena, apie kurią kalba Jas- 
persas, meta stiprų šešėlį ant mūsų buvimo, ir šitas šešėlis 
yra nebūties šešėlis. Kraštinėse situacijose aptemsta ne 
kuris nors teorinis klausimas, bet pats mūsų buvimas. Mes 
pasvyrame į nebūtį, mes pradedame mažiau būti, mažiau 
ne matematine, bet ontologine prasme. 

Taip atsitinka žmogui visose kraštinėse situacijose, taip 
jam atsitinka ir kančioje. „Kančia,— sako Jaspersas, — 
yra buvimo susiaurinimas, dalies sunaikinimas; už kiek- 


ê Was ist Metaphysik?, 30 p., Frankfurt a. M., 1949, 

7 Baimėje apsireiškianti galimybė nebūti atskleidžia mums ir kitą 
būties aspektą, būtent kad būtis būna kitos Valios teigimu; kad jeigu 
ši Valia jos nelaikytų, būtis iš tikro išsilietų anojeę begalinėje nebūties 
jūroje. Baimėje mes iš tikro pajuntame, kad būtis ne tik slysta, bet 
kad ji yra ir laikoma. Mes pajaučiame reikalą būčiai būti laikomai. 
Todėl baimė nebūties akivaizdoje niekados nėra nusiminimas: baimėje 
yra jausta ir viltis bei pasitikėjimas. 

8 M. Heideggeris teisingai pastebi, kad baimė gali žmoguje pra- 
busti kiekvieną akimirką; jokių ypatingų įvykių nereikia jai pažadinti 
(pig. Was ist Metaphysik?, 34 p.). Neneigdami šios galimybės, vis dėlto 
turime pripažinti, kad kai kurios akimirkos baimei pažadinti turi ypa- 
tingos galios. Prie tokių akimirkų mes ir priskiriame vadinamąsias 
kraštines situacijas. 

vienos kančios stovi mirtis" °. Kančios ištiktas Jobas kaip 
tik skundžiasi dėl šito savos būties susiaurėjimo. „Aplin- 
kui mane buvo mano jaunieji; mano svečiai maudėsi pie- 
ne; uola tekėjo medumi; aliejaus upės buvo mano. Kai 
išeidavau prie miesto vartų ir jų aikštėje pastatydavau 
savo kėdę, jaunimas traukdavosi nuo mano žvilgio, O 
seniai atsistodavo ir stovėdavo. Didžiūnai liaudavosi kal- 
bėję ir ranka prisidengdavo burną... Aš vilkėjau teisy- 
be, ir ji supo mane: tarsi apsiaustas buvo man teisingu- 
mas. Aš buvau akis akliesiems ir koja raišiesiems. Bu- 
vau vargšams tėvas ir ištirdavau nepažįstamojo bylą. Ma- 
niau: mirsiu pas savo atžalas, ir mano metų bus kaip 
smilčių“ (29, 5—18). Deja, kančia visa tai sunaikino. Jo- 
bas neteko daiktų, kurie jį supo ir tenkino; neteko ap- 
linkos, kurioje vykdė teisingumą; neteko vaikų, kurie 
turėjo užspausti jam akis. Be abejo, visi šie dalykai buvo 
ryšiai su pasauliu ir su kasdienybe. Bet, iš kitos pusės, 
jie buvo ir tasai laukas, kuriame skleidėsi Jobo būtis; jie 
buvo objektai, su kuriais susidūręs Jobas vykdė pats sa- 
ve. Visų jų netekusi, egzistencija susitelkė aplinkui save 
pačią, bet sykiu suskurdo ir sumenko. Ji buvo išblokšta 
iš kasdienybės, bet sykiu atitraukta nuo savo galimybių. 
Todėl Jobas visai pagrįstai su liūdesiu prisimena dingusias 
„žydėjimo dienas“ ir gailisi jų, gailėdamasis esmėje eg- 
zistencijos pilnatvės, kurią kančia sunaikino. Kančia pa- 
daro, kad mes pradedame būti ne tik ne iš pasaulio, bet 
ir ne pasaulyje. Ji ištremia mus už miesto, apgyvendina 
atmatų krūvoje ir paverčia mus „giminės patyčia“ (17, 6). 
Mes pasidarome „šakalų broliai ir unkščiančių strausų 
draugai" (30, 29). Kančia susiaurina mūsų buvimą, sunai- 
kindama tą jo dalį, kuri, nors ir nebūdama iš pasaulio, 
vis dėlto gali skleistis ir įvykti tik pasaulyje. Už kančios 
mes jaučiame stovinčią mirtį. Nebūtis savo šaltu dvelkte- 
lėjimu papučia į mus kančios situacijoje. „Aš žinau — 
prikaišioja Jobas Dievui, — kad tu nori mane pastumti į 
mirtį, į aną visų gyvųjų sueigos namą“ (30, 23). 

Tačiau kaip tik šituo mūsų būties susiaurinimu, dali- 
niu jos sunaikinimu, jos pastatymu mirties, vadinasi, fi- 
zinės nebūties akivaizdoje kančia supurto mūsų būtį ir 
ją pažadina iš snaudulio, Pasiekusi savo ribą, mūsų būtis 
nusigąsta po jos kojomis atsiveriančios nebūties. Ji pa- 
šoksta tarsi iš miego ir paregi, kad visi senieji pavidalai 


3 Philosophie, 492 p. 

yra griuvę; kad jos pasaulyje turėta pilnatvė yra žlu- 
gusi; kad jai yra belikę labai nedaug, nes beveik visa jau 
yra išslydę. Tada ji susikaupia ir prabyla. Ji pasiryžta 
kovoti už savo buvimą, kovoti giliausią kovą, nes kovą 
su nebūtimi. Todėl nors kančia esmingai yra negatyvinis 
dalykas, nors pozityvaus turinio ji neturi, bet kaip tik ši- 
tuo savo negatyvumu ji išbudina mus pačius iš būties 
snaudulio. Privedusi mus prie mūsų būties ribos, ji pri- 
verčia mus atšokti atgal. Kančioje mūsų buvimas pasi- 
daro tarsi užčiuopiamas, nes mes pradedame jo ieškoti 
nebūties tamsoje. Todėl pergyvenimas, kad dar esame, 
pasidaro labai intensyvus. Mes susitelkiame aplinkui sa- 
ve, sukaupiame į vieną savąjį Aš visas savo dar likusias 
jėgas ir trokštame būti. Dar daugiau, kančioje mes ryžia- 
mės būti; mes ryžtamės gintis nuo ano nebūties dveikian- 
čio šalčio. Šita prasme kančia ir turi žadinamosios galios. 
Šita prasme ji išmeta mus kaip anasai laikrodis iš šilto 
kasdieninio mūsų guolio, kad kovotume kietą kovą, kovą 
už mus pačius. Štai kodėl ne vienas kančios ištiktas žmo- 
gus, pirmiau buvo ištižėlis ir lepūnas, pasidaro didvyris 
ir šventasis. Štai kodėl ir Jobas, anksčiau buvęs tylus 
ir dievobaimingas, kančios paliestas atsitiesia ir taria sa- 
vo žodį, dažnai aštrų bei skaudų, bet kiekvieną sykį 
kylantį iš pačių jo sukrėstos būties gelmių. 

Šitoje vietoje mes susiduriame su rūpesčiu, kuris su- 
daro plačiausią ir pastoviausią žmogiškosios būties nuo- 
taiką. Norint suprasti, kas yra rūpestis giliausia savo es- 
me, reikia prisiminti Mortos ir Marijos įvykį. aprašytą 
Luko evangelijoje. „Jis įėjo į vieną kaimą. Tenai viena 
moteriškė vardu Morta priėmė Jį į savo namus. Ji turėjo 
seserį vardu Marija, kuri atsisėdo prie Viešpaties kojų 
ir klausėsi Jo žodžių. Morta turėjo daug visokio darbo 
su patarnavimu. Ji sustojo ir tarė: „Viešpatie, tau nerū- 
pi, kad mano sesuo palieka tarnauti mane vieną? Sakyk 
jai, kad man padėtų“. Viešpats atsakydamas jai tarė: 
„Morta, Morta, sielojiesi ir esi susirūpinusi daugeliu da- 
lykų, o reikia tik vieno. Marija pasirinko geriausią dalį, 
kuri nebus iš jos atimta“ (Lk 10, 38—42). Šiame pasakojime 
mes patiriame du rūpesčiu, kurie esmingai skiriasi vienas 
nuo kito: Mortos, kuri rūpinasi, kaip geriau priėmus ap- 
silankiusį Išganytoją, ir Marijos, kuri rūpinasi, kaip ge- 
riau suvokus pačią save pasinaudojant Išganytojo žo- 
džiais. Morta ir Marija abi santykiuoja su Kristumi, tačiau 
labai nevienodai, todėl ir jų rūpestis yra nevienodas. Mor- 

tai Kristus yra Svečias, savo apsilankymu pagerbęs jos 
namą. Todėl jos rūpestis yra patarnauti šiam Svečiui, nes 
jis tuojau išeis. Marijai Kristus yra Mokytojas, savo žo- 
džiu rodąs jos būčiai kelią ir atskleidžiąs šios būties pras- 
mę. Fiziškai jis taip pat netrukus išeis. Bet savo žodžiu 
jis pasiliks Marijoje amžinai. Todėl Mortos rūpestis su- 
sitelkia aplinkui viršinius daiktus: ji rūpinasi daugeliu ir 
pasilieka savo egzistencijos paviršiuje, kuris dingsta. Tuo 
tarpų Marijos rūpestis susitelkia aplinkui jos egzisten- 
cijos branduolį: ji nori patirti pačią save iš Dieviškojo 
Mokytojo lūpų; ji rūpinasi tik vienu, būtent pačia savi- 
mi — savo esme įr prasme. Todėl šis rūpestis jai nebus 
atimtas, nes sykį paregėta būties prasmė lydės ją visą gy- 
venimą ir taps jos egzistencijos pagrindu. Mortos rūpes- 
tis yra kasdieninis, Marijos — egzistencinis. 

Kančia, išblokšdama žmogų iš kasdienybės, tuo pačiu 
išbloškia jį iš rūpinimosi daugeliu ir grąžina jį į rūpini- 
mąsi anuo „unum necessarium”, kuriuo kaip tik ir yra 
mūsų būtis. Kančia pasodina žmogų prie Mokytojo kojų, 
kad jis išgirstų, kas jis yra pats savyje ir kam jis yra: 
Mortos būsena čia pasikeičia į Marijos būseną. Gyven- 
damas laimingą gyvenimą, Jobas taip pat buvo paniręs 
šioje Mortos būsenoje. Jis rūpinosi daugeliu: jis teisė, 
davė patarimų, gelbėjo vargšams, aukojo už savo vai- 
kus, priiminėjo pakeleivius, prižiūrėjo savo bandas, tvar- 
kė savo tarnus ir vaikus. Tai buvo geri ir reikalingi da- 
lykai. Tačiau ano „vieno būtino dalyko" jam trūko: Jo- 
bo rūpestis nesiekė jo paties gelmių ir nesusitelkė aplin- 
kui jo būtį. Tai įvyko tiktai kančios metą. Kodėl Jobas 
prabilo? Todėl, kad jam parūpo būti. Pirmiau jis taip pat 
vaikščiojo nebūties krantu. Bet kasdienybė tarsi tirštas 
rūkas jam šį krantą buvo uždengusi: jis nebūties grėsmės 
nejuto. Tuo tarpu kančia tarsi aukštyn pakilusi saulė iš- 
sklaidė kasdienybės rūkus, ir Jobas paregėjo, jog jis stovi 
prie nebūties bedugnės. Tada jis susirūpino, tačiau jau 
nebe anuo daugeliu, bet vienu vieninteliu, susirūpino sa- 
vo buvimu. Kančia jam atskleidė geresniąją dalį, kuri 
nebus iš jo atimta kaip anas visas kasdieninis rūpestis, 
kuris dingo sykiu su savo žlungančiais objektais. Kan- 
čioje išaugęs rūpestis jau yra nebe kasdienis. Jis yra eg- 
zistencinis, nes jis kyla iš grėsmės mūsajai egzistencijai 
ir susitelkia aplinkui egzistenciją. Jis rodo, kad žmogus 
yra būtybė, kuriai rūpi būti. Išsiskirdamas iš kitų tuo, 

kad jis žino, kad jis yra V, žmogus tuo pačiu rūpinasi, kad 
jis būtų. Jis rūpinasi, kad šitas nuostabus buvimo patyri- 
mas nepasiliktų tiktai teorija, teigianti, esą kažkas būna, 
bet kad jis virstų mano paties buvimo pažinimu; kad aš 
pals būčiau objektas manai būties sąmonei. Todėl rū- 
pestis, suprastas egzistencine Marijos prasme, yra susijęs 
su pačia žmogaus būtimi: jis jam yra ontologinis dalykas. 
Gali kasdienybė jį iškreipti ir pasukti paviršiaus linkme. 
Tačiau savo esmėje jis visados yra susirūpinimas būti 
pačia giliausia ir aukščiausia šio žodžio prasme. Ir tada, 
kai kraštinės situacijos, ypatingai kančia, pastato mus 
nebūties akivaizdoje, rūpestis atbunda visu savo griežtu- 
mu. Rūpestis yra žmogaus būsena nebūties akivaizdoje. 
Jis nepaprastai aiškiai rodo, kad žmogaus būtis nelaiko 
pati savęs, kad ji nestovi ant savęs kaip ant nedūžtančio 
pagrindo, kad ją reikia nuolatos statyti ir rūpintis, jog šis 
statinys nesugriūtų, Rūpestis yra atsitiktinės būtybės bū- 
sena. Žmogus būna rūpindamasis todėl, kad jis gali ir 
nebūti. Dievas nesirūpina, nes nebūtis absoliučiai negraso 
Jo būčiai. Tuo tarpu žmogus, pergyvendamas save kaip 
nuolatos praeinantį, yra perpintas rūpesčių, kad būtų. 
Rūpestis pastūmi žmogų griebtis statomųjų aktų, kad iš- 
laikytų savo būtį ir ją atstatytų, jeigu ji kartais jau 
svyra į nebūtį. Marija šiam reikalui atsisėdo prie Išga- 
nytojo kojų ir klausėsi Jo žodžių. Savo dvasios atvėri- 
mas čia buvo tasai statomasis aktas, kuriuo tvirtėjo Ma- 
rijos būtis. Jobas tam pačiam reikalui prabilo pats. Ma- 
rija atskleidė savo būtį dieviškajam Žodžiui. Jobas pa- 
norėjo kildinti iš savęs savo žodį. Nors šitie Marijos 
ir Jobo aktai yra labai skirtingi, tačiau jų abiejų pagrin- 
duose glūdi ontologinis rūpestis kaip žmogaus noras būti 
visados saugiam savame buvime. 

Pagrindinis statomasis aktas, kuriuo žmogus atsigrįžta 
į savo būtį ir ją mėgina ginti nuo nebūties, yra Mąstymas. 
Kančios ištiktas Jobas susirūpino savo būtimi ir todėl 
prabilo: „Aš nedrausiu savo burnai, nes aš noriu kalbėti 
savo dvasios suspaudime; aš noriu skųstis savo sielos 
liūdesyje" (7, 11). Ir šitas Jobo suspaudimas, jo atsidūri- 
mas prie buvimo ribos yra šaltinis, iš kurio kyla jo noras 
kalbėti. Jis-mato, kad jo būtis baigiasi, ir todėl nori pra- 


10 M. Heideggeris patyrimą, „kad būtis yra“, vadina „stebuklų ste- 
buklu“ (Was ist Metaphysik?, 42 p.). Ir visai teisingai, nes pats nuos- 
tabiausias, niekados neišsakomas ir nesuvokiamas dalykas kaip tik ir 
yra tai, kad būtis, galėdama nebūti, vis dėlto yra. 

bilti: „Kas yra tasai, kuris nori ginčytis su manimi, kad 
tylėčiau ir žūčiau?" (13, 19). Tylėdamas jis nenori mirti, 
Jis nori išsakyti tai, ką kančia jame pažadino. Tačiau 
kas gi yra visas šitas Jobo prabilimas, jeigu ne savos 
būties apmąstymas? Kas yra visos jo kalbos, jeigu ne 
vieno vienintelio žmogaus klausimo pastatymas ir sklei- 
dimas įvairiais atžvilgiais? Jobo žodžiai, kuriuos jis krei- 
pia į Dievą arba į savo draugus, yra tiktai minties išdės- 
tymas. Tai tik pasakymas garsiai to, kas kyla jo dva- 
sioje. Noras kalbėti Jobui yra noras mąstyti. Mąstymas 
virsta konkrečia apraiška susirūpinimo savo būtimi. 
Egzistencinis rūpestis prabyla būties klausimo pastatymu. 
Ir tai yra nepaprastai nuostabus dalykas! Kodėl rūpestis 
apsireiškia mąstymu? Kodėl nebūties akivaizdoje žmogus 
pradeda mąstyti? Kančia pabudina žmogaus būtį, ir ši pa- 
budusi būtis griebiasi mąstyti ne apie kurį nors pašalinį 
dalyką, bet apie save pačią, kurią kančia ištiko ir privedė 
prie buvimo ribos. Koks tad yra ryšys tarp žmogaus bu- 
vimo ir mąstymo? Ko žmogus nori savo mąstymu pasiek- 
ti? Čia tad mums ir kyla mąstymo prasmės problema 
žmogaus egzistencijoje. 

Susirūpinęs sava būtimi, žmogus pradeda mąstyti todėl, 
kad šiuo aktu jis nori išsklaidyti aną nebūties tamsą, kuri 
jį laiko apsupusi kančioje. Kraštinių situacijų pažadintas 
aptemimas nėra loginis kurios nors problemos neaiškumas. 
Tai yra oniologinis aptemimas. Tai tamsa pačioje mūsų 
būtyje, tamsa, kylanti iš priartėjimo prie mūsų buvimo 
ribos. Anie Viešpaties žibintuvai, kurie švietė viršum 
Jobo galvos ir kurių vedamas jis žygiavo per tamsybes, 
yra būties pilnatvės simbolis; simbolis žmogaus dalyvavi- 
mo Absoliutinėje Būtyje, kuri savo šviesa nužeria mūsų 
kelią — ne pasaulyje, bet pačioje būtyje. Kančioje šitie 
žibintuvai prigeso, nes Viešpats atitraukė savo ranką. Žmo- 
gus tarsi iškrito iš Absoliutinės Būties ir tuo pačiu pateko 
į tamsą. Todėl jis ir imasi mąstyti, kad šią tamsą per- 
galėtų. Mąstymu jis mėgina iš naujo atstatyti sumenkė- 
jusią savo būtį, iš naujo save įbūtinti ir iškelti iš jį ap- 
supusios ir jam grasančios nebūties. Mąstymas todėl yra 
kova su nebūtimi mūsų pačių egzistencijoje. Jis yra žmo- 
gaus būties statymas ". Mąstydami mes mėginame iš sa- 


i Čia, mums atrodo, yra pagrindas, kodėl A. Schopenhaueris tei- 
gė, „Kad kiekvienas žmogus yra gimęs metafizikas: jis yra vienintelis 
metafizinis padaras žemėje" (Einleitung in das Studium der Philosophie. 

vyje esančio chaoso kildinti naują mūsų būtį. Mes mė- 
giname save sukurti. Jobas nori kalbėti, vadinasi, nori 
mąstyti, ne todėl, kad psichologiškai palengvintų savo 
skausmą, bet todėl, kad iš naujo pagrįstų nubūtin- 
tą savo būtį. Jo žodis turi išsklaidyti nebūties tamsą. 
Jis turi būti žiebtuvas, kuris uždegtų anuos užgesusius 
švyturius, kad jie jį nušviestų pačiame jo buvime. Iš Jo- 
bo kalbos turi išaugti naujas asmeninis jo paties kosmas, 
kaip iš dieviškojo pirmykščio fiat išaugo viršinis pasaulis. 
Kaip Dievas savo žodžiu sukūrė pasaulį, taip žmogus savo 
mąstunčiu žodžiu mėgina sukurti pats save. Iš nubūtini- 
mo, į kurį žmogų pastūmi kraštinės situacijos, jis mėgina 
savo mąstymu vėl iškopti į būties pilnatvę. Mąstymas 
tad giliausia prasme yra žmogiškasis fiat. 

Čia kaip tik ir glūdi ontologinė mąstymo reikšmė. Būti 
ir mąstyti kraštinėje situacijoje yra vienas ir tas pats da- 
lykas, Šie du aktai yra persiskyrę tiktai kasdienybėje, 
nes prapuldami pasaulyje mes pradedame būti netikrai, 
nesavai ir todėl nemąstome. Kasdienybėje nėra nei tikro- 
jo buvimo, nei tikrojo mąstymo, nes šie du dalykai yra 
susiję savo esmėje. Tačiau išblokštas iš kasdienybės ir 
grįždamas į tikrąji savo buvimą, žmogus tučtuojau prade- 
da mąstyti; tiksliau sakant, savo mąslymu jis kaip tik į šį 
tikrąjį buvimą grįžta, statydamas šiuo aktu iš naujo savo 
būtį. Todėl mąstymas egzistencine prasme niekados nėra 
teorinis, nes jis liečia ne vieną kurią idėją ar problemą, 
bet pačią mūsų būtį. Mūsasis Aš yra jo objektas. Tačiau 
ne kaip stovįs šalia mūsų, kaip psichologiniuose tyrinėji- 
muose, bet kaip esąs pačiu mąstymu. Egzistencinio mąs- 
tymo akte mes liečiame savąjį Aš ne kurio nors teorinio, 
mokslinio metodinio intereso atžvilgiu, kaip apie Aš yra 
mąstęs Descartes, bet mes jį liečiame ieškomos naujos 
būties atžvilgiu, dėl kurios grauždamasis mąstė šv. Au- 
gustinas. Taip pat ir Jobas, nutraukęs tylą ir prabilęs, 
kalba ne mokslinės teorijos dėlei, bet sau pačiam: jo pa- 


Gesamm. Werke, 9, 79—80 p. Herausg. von Deussen, München, 1913). 
Taip pat kodėl M. Heideggeris metafiziką vadina „pagrindiniu vyksmų 
buvime“ ir net „pačiu buvimu“ (Was ist Metaphysik?, 38 p.) ir kodėl 
Jaspersui filosofavimas yra „egzistencijos nušvietimas“, duodąs „būties 
tikrumą“ (Philosophie, 27—28 p.). Filosofija, būdama intensyviausias ir 
gryniausias mąstymas, savaime virsta pačiu tikriausiu mūsų būties sta- 
tymu, pačia pagrindine mūsų buvimo funkcija. Todėl ji nėra nei spe- 
cialybė, nei šalutinis žmogui dalykas. Ji, kaip tas pats Heideggeris tei- 
gia, priklauso prie žmogaus prigimties (op. cit, 37). Žmogus filoso- 
fuoja visados ir visur, nes visur ir visados jam rūpi būti, 

ties kenčianti, sunykusi būtis yra jo mąstymo objektas. 
Jeigu vienur kitur jis paliečia žmogiškąjį buvimą apskri- 
tai, tai visados savęs paties šviesoje, Jam rūpi išspręsti ne 
problemą, bet patį save. K. Jaspersas yra pasakęs, kad 
„Tilosofuodamas aš esu susitelkęs prie savęs, bet niekados 
ne prie gryno daikto“; kad „filosofavimas yra rūpinima- 
sis pačiu savimi“ !?, Šitas posakis netinka teoriniam mąs- 
tytojui, kuris savo mąstymo centran pastato gryną daiktą, 
pats pradingdamas begalinėse šio daikto perspektyvose. 
Tačiau visu svoriu šitas teigimas tinka egzistenciniam 
mąstytojui, kokiu yra Jobas, nes jam mąstymas yra pag- 
rindinis jo buvimo aktas ir jo buvimo uždavinys. Mąs- 
tydamas Jobas iš tikro yra susitelkęs prie savęs ir susirū- 
pinęs pačiu savimi. Kol jo egzistencija buvo lygi ir 
įsisenėjusi, tol jis egzistenciškai nemąstė, vadinasi, ne- 
buvo mąstymo padaręs savo būties statytojų ir sprendėju. 
Vykdydamas teisingumą, Jobas turėjo, be abejo, daug gal- 
voti. Bet šis galvojimas buvo teorinis: jis buvo susitel- 
kes aplinkui daiktą, tačiau nelietė pačios giliausios Jobo 
būties. Kasdienybėje egzistenciškai žmogus nemąsto, nes 
čia jis tikrai ir neegzistuoja; čia jis tik paprastai būna, 
todėl tik paprastai ir galvoja. Šiuo atžvilgiu Jobas gražiai 
pastebi: „Ar dejuoja asilas žalioje ganykloje ir ar bau- 
bia jautis prie savo grūdų maisto?“ (6, 5). Iš tikro ne! 
Jie yra tylūs. Taip ir žmogus. Bet kai sausra išdžiovina 
ganyklas ir kai badmetis sunaikina grūdus, tada sude- 
juoja asilas ir prabliūva jautis. Šiais savo skausmo garsais 
jie šaukia senąją savo būtį. Taip ir žmogus. Kančiai su- 
naikinus jo buvimą pasaulyje ir išmetus jį už miesto į 
šiukšlių krūvas, žmogus prabyla ir mąsto, nes tuo būdu 
jis nori grąžinti tai, kas jo būtyje jam yra Žlugę. 
Mąstymas yra būties šauksmas: iš būties kilęs ir į būtį 
einąs. Todėl savo esmėje jis yra ne loginis, bet ontologi- 
nis; ne teorinis, bet egzistencinis. 

Kaip tik todėl jis yra ir asmeninis. Asmeninis ta pras- 
me, kad jis klausia ne būties apskritai, bet mano būties, 
kuri neteko atramos ir atsidūrė prie buvimo ribos. Vienas 
iš Jobo guodėjų Elifazas Temanietis pastebi Jobui: „Žiū- 
rėk, tu daugelį pamokei ir nusvirusias rankas padrąsinai; 
suklupusius tavo žodis atitiesė ir linkstančius kelius su- 
stiprino. Bet kai tave tai ištiko, esi sujukęs; kai tave tai 
palietė, esi išsigandęs" (4, 3—4). Šios rūšies pastabą pa- 


12 Philosophie, 231 p. 

daro pats sau ir Aischilo Prometėjas, Hefaisto prikaltas 
prie uolos. Išskaičiavęs, kiek gero jis yra žmonijai pa- 
daręs (išmokęs žmones stebėti dangaus kūnų judesius, iš- 
galvojęs raštą ir meną, prijaukinęs gyvulius, pagami- 
nęs laivus ir t. t.), ir pasididžiavęs, kad „visus menus 
žmonės gavo iš Prometėjo", jis priduria: „Bet pats sau pa- 
gelbėti aš negalių“. Elifazo pastaba Jobui ir Prometėjo 
skundas yra tos pačios prasmės: atsidūręs nebūties akivaiz- 
doje, žmogus iš tikro pats sau pagelbėti negali S, Elifazas 
savo žodžiais norėtų Jobą sugėdinti, kad kitus guodęs ir 
stiprinęs, pats savęs negalįs sustiprinti. Tačiau Elifazas ne- 
pastebi, kad Jobo žodžiai kaip tik ir yra šilo sustiprinimo 
ieškojimas. Jobas prabyla todėl, kad savo mąstyme jis 
regi vienintelį būdą pakilti iš sumenkėjusio savo buvimo. 
Savais žodžiais jis mėgina statyti savo apirusią būtį. Bet 
šie žodžiai, kreipiami į save patį, jau turi visai kitos 
prasmės negu ankstyvesnieji jo patarimai ar paguodimai. 
Anksčiau jis kalbėjo ne iš savęs: jis kalbėjo teoriškai, 
ir todėl jo žodis kitiems kenčiantiems ar svyruojantiems 
buvo tiktai psichologinė parama. Prabilęs iš savo kan- 
čios, Jobas ieško jau ontologinės paramos: jis ieško nau- 
jos būties, kuri kaip tik ir turinti išaugti iš jo žodžių. 
Psichologinė paguoda čia nieko nereiškia. Kodėl gi Jo- 
bas nepriima savo guodėjų žodžių? Kodėl jis juos vienoje 
vietoje išvadina net „niekingais šundaktariais“ (13, 4)? 
Ne tik todėl, kad jie prisispyrę nori surasti jame nuodėmę 
ir jo kančią išaiškinti kaip bausmę už nuodėmes, bet ir 
todėl, kad jis jaučia, jog jo draugai kalba teoriškai, ab- 
strakčiai, bendrai, tuo tarpų jam reikia asmeninės, konk- 
rečios, egzistencinės pagalbos. Kančios problemos vie- 
noks ar kitoks teorinis išsprendimas dar nieko neduoda 
kenčiančiajai būčiai. Jobo draugai dėsto pažiūras: savas, 
savų tėvų, savo krašto. Gali jos būti gražios ir teisingos, 
bet jos pasilieka teorijos srityje, nevirsdamos tuo statan- 
čiuoju žodžiu, tuo kūrybinių fiat, kurio taip ilgisi Jobas. 
Užtat jis ir kalba pats. Jis pats pirmutinis prabyla ir pas- 
kui nepraleidžia nė vienos progos į savo guodėjų kalbas 
neatsakęs. Egzistencinio mąstymo asmeniškumas yra es- 
minė jo žymė. Todėl jo negalima išmokti iš knygų ar pa- 
siimti iš kito lūpų. Jis, kaip ir kiekvienas kūrybinis ak- 
tas, turi kilti iš paties mąstytojo būties. A. Mickevičiaus 


13 Šitą mintį išvystysime kiek vėliau. Šioje vietoje ji tarnauja tik 
kaip nurodymas į asmeninį egzistencinio mąstymo pobūdį. 

„Vėlinių“ Konradas savo didžiosios improvizacijos melu 
sako: „Ir šios jėgos — jos nenuskyniau nuo rojaus me- 
džio; ne pažinimo obuolys ji buvo. Jos man nedavė nei 
knygos, nei pasakojimai ar legendos, nei įspėti mokslo 
klausimai, nei burtininkų būrimai. Esu kūrėjas gimęs“. 
Kaip menininkas kuria naują objektyvinę būtį šitąja pri- 
gimia savo galia, taip ir mąstytojas, atsigręžęs pats į 
save, taria savo mąstymu kūrybinį fiat, iš kurio turi kilti 
naujas jo buvimas. Todėl ontologinės prasmės turi tiktai 
egzistencinis mąstymas, vadinasi, toks, kuris yra paties 
žmogaus gelmių padaras; kuris jam yra autentiškas, ne- 
pasisavintas ir neišmoktas; kuris jame vyksta ne teorijos, 
bet naujos jo paties egzistencijos dėlei; kuris yra pagrin- 
dinė jo egzistencijos funkcija. Šitoks mąstymas yra as- 
meniškiausias aktas ir tuo pačiu turįs galios kildinti naują 
būtį. Ontologinė mąstymo prasmė glūdi jo asmeniškume. 
Žmogus turi mąstyti pats, suprantant šitą žodį pačia tie- 
sioginiausia ir giliausia jo reikšme. Nebūtį pergalėti ir pa- 
svirusią mano būtį atitiesti gali ne Platonas, Aristotelis, 
Tomas, Kantas ar Heideggeris, bet tiktai aš pals. 

Jobo knygos autorius gražiai atskleidžia skirtumą tarp 
teorinio abstraktaus ir egzistencinio mąstymo: prieš Jobo 
skundą jis pastato Elifazo atsakymą. Pagrindinis Jobo 
klausimas yra: kodėl jis turi kentėti? Elifazas kaip tik 
pasišauna duoti atsakymą į šitą klausimą: „„Nelaimė,— 
sako jis, — nekyla iš žemės dulkių, ir ne iš dirvos dygsta 
negandas, bet žmogus jį pagimdo" (5, 6—7). Pagimdo tuo 
būdu, kad nusideda. O paskui nuodėmę kaip bausmė at- 
eina kančia ir visoks kitoks negandas. Elifazas Jobui pa- 
sakoja, kaip jis šį dalyką patyręs nakties reginio metu. 
„Kai gilus miegas apima žmones, pagavo mane baimė ir 
drebulys, nes kažkas galingas išgąsdino mane... Jis sto- 
vėjo, bet jo išvaizdos nepažinau; kažkoks pavidalas sto- 
vėjo prieš mano akis. Girdėjau tik šiurenimą ir balsą: „Ar 
yra koks nors žmogus teisingas prieš Dievą ir ar pasirodo 
jis grynas prieš savo Kūrėją?“ (4, 13—17). Šešėlio žo- 
džiai ir yra Elifazo atsakymas Jobui. Žmogus kenčia to- 
dėl, kad yra nusidėjęs. Gali jis pats manyti esąs teisus 
ir grynas. Tačiau Dievo akivaizdoje nieko nėra gryno, 
nes „Jis ir savo tarnams nepasitiki, ir savo pasiuntiniams, 
kuriuos juk garbei sukūrė“ (4, 18). Todėl Jobas, Elifazo 
manymu, be reikalo blaškosi ir ieško atsakymo. Atsaky- 
mas yra aiškus: jo kančia yra jam bausmė už jo nusikal- 
timus. Mums šiuo tarpu yra svarbus ne šio atsakymo tei- 

singumas, kurį aiškiai paneigia Jobas, bet jo kilmė. Kny- 
gos autorius Elifazo tezę kildina iš naktinio šešėlio. Še- 
šėlio simbolika čia turi gilios prasmės. Elifazui atsakymą 
pakuždėjęs šešėlis yra teorinio abstraktaus mąstytojo sim- 
bolis, Jis pasako savo formulę iš šalies, be ryšio su konk- 
rečia žmogaus egzistencija, išvesdamas šią formulę iš 
bendro principo, kad Dievas, kaip žmogaus Kūrėjas, yra 
neapsakomai už jį aukštesnis, teisingesnis ir šventesnis, 
Iš šito bendro, nors esmėje ir teisingo, principo Elifazas 
daro išvadą konkrečiam atvejui. Jis išeina ne iš paties 
Jobo, bet iš loginio dėsnio, kurį tarsi matą paskui taiko 
atskiriems gyvenimo įvykiams. Elifazo atsakymas nėra 
Jobo būties išsprendimas, bet išsprendimas problemos, 
loginės ir teorinės. Būdamas teisingas savyje, jis gali kaip 
tik netikti konkretiems egzistenciniams atvejams. Jobo 
atveju jis kaip tik ir sušlubuoja. Jobas įrodinėja, kad 
jis yra nekaltas ir kad todėl šešėlio pašnibždėta formulė 
jam netinka. Jobas neneigia ano bendro principo, kad 
Dievas yra neapsakomai visais atžvilgiais aukštesnis už 
žmogų. Tačiau jis taip pat tvirtai yra įsitikinęs, kad jis 
yra nekaltas: „Jeigu aš nusidėjau, tai ką gi aš padariau 
prieš Tave, Tu žmonių sarge?" — klausia Jobas Dievą, 
kadangi jo sąžinė jokio nusikaltimo nerodo. Bet jeigu 
taip, jeigu Jobas yra nekaltas, tuomet ir kančia darosi 
neišaiškinama tiktai bausme. Abstrakti šmėkliška Elifazo 
formulė sudūžta į konkrečią egzistenciją. Todėl labai pras- 
mingai Jobo knygos autorius šią formulę ir priskiria nak- 
ties šešėliui, vadinasi, bekraujei ir beširdei būtybei, kuri 
turi protą, bet neturi gyvybės. Elifazo šešėlis yra simbolis 
visų tų teorinių abstrakčių įkvėpimų, kurie pasidaro gar- 
sūs žmogaus minties istorijoje, tačiau kurie konkrečios 
žemiškosios egzistencijos nepaliečia ir jos neišsprendžia. 
Jie yra tik loginiai kūriniai, neturį nei ontologinės kil- 
mės, nei ontologinės prasmės. Žmogiškoji egzistencija 
vyksta šalia jų. Jie nesudaro ano aukščiau minėto pag- 
rindinio žmogaus buvimo akto, kuriuo jis stato pats save. 
Todėl asmeninio likimo jie neišsprendžia, nes ne šio li- 
kimo jie yra pažadinti. Jie yra atsiradę iš viršaus, pa- 
kuždėti šmėkliškos kasdienybės ar abstraktybės, todėl ir 
pasilieką grynai teorinių svarstymų plotmėje. Tuo tarpu 
egzistencinis mąstymas nusileidžia į patį žmogaus buvimą 
ir mėgina jį išspręsti asmeninėje jo konkretybėje. Iš kan- 
čios kilęs, jis bando ją pergalėti ne abstrakčia formule, 
kuri tiktų visiems ir visada, bet Oontologiniu savos būties 

susikūrimu, tinkančiu tik jam vienam. Egzistencinio mąs- 
tymo atsakymas yra nebe loginis, bet ontologinis. Tai yra 
atsakymas pačia būtimi. Todėl jo žmogus visų pirma ir 
siekia, kai kančia atskleidžia pasvirimą į nebūtį. Todėl 
jis ir sudaro pagrindinę buvimo funkciją. 


3. KLAUSIMAS KAIP MĄSTYMO RIBA 


Minėdami Elifazo pastabą, kad kitiems padėjęs Jobas 
negalįs pats sau pagelbėti, kėlėme psichologinę šios pas- 
tabos prasmę, kurią savo žodžiams teikė ir pats Elifazas, 
norėdamas Jobą sugėdinti ir tuo pažadinti jo dvasios jė- 
gą pakelti savo kančią. Tačiau savyje Elifazo žodžiai sie- 
kia žymiai giliau, negu jis manė net ir pats. Jobo jie 
nesugėdino. Jobas nesiliovė kalbėjęs ir skundęsis. Jis ne- 
pasitenkino prisiminęs, kad kadaise jis daugelį pamokė 
ir daugelį nusvirusių rankų padrąsino. Jis pasiliko išsi- 
gandęs savo kančios akivaizdoje ir toliau. Jo draugai mė- 
gino jį guosti, spręsdami įvairiais atžvilgiais kančios 
problemą ir taikydami savo išvadas Jobo atvejui. Jie 
norėjo būti Jobui tuo, kuo kadaise pals Jobas buvo 
anoms nusvirusioms rankoms ir linkstantiems keliams. 
Tačiau visa ši paguoda kietai atsimušė į Jobą. Į visus sa- 
vo draugų žodžius Jobas atšovė: „Ką jūs žinote, žinau ir 
aš; aš nuo jūsų neatsilieku... O kad jūs pagaliau nutiliu- 
mėte! Tai būtų protingiausia“ (13, 2—5). Tuo Jobas pa- 
neigė ne tik savo draugų pastangas, bet sykiu ir patį sa- 
ve, kiek jis anksčiau kiliems buvo guodėjas ir raminto- 
jas. Šiais savo žodžiais jis parodė, kad psichologinė paguo- 
da neturi gilesnės prasmės; kad abstrakčių tiesų kėlimas 
neišsprendžia konkrečios kenčiančios būties; kad tuo, kuo 
žmogus ramino kitus, pats savęs jis nuraminti negali; kad 
čia reikia kažkokio visai kitos plotmės dalyko. Todėl Jo- 
bas nė kiek nesusigėsta, pasirodęs silpnas kančios valan- 
dą. Elifazo pastaba jo neišmuša iš pradėto eiti kelio, nes 
jis jaučia, kad anas senasis kasdienybės žodžiais kitus guo- 
dęs Jobas ir šis naujasis iš kančios kalbąs Jobas nestovi 
toje pačioje būties plotmėje. Senasis laimingasis Jobas ki- 
tus guodė psichologiškai; taip daro dabar ir jo drau- 
gai. Naujasis kenčiantysis Jobas ieško ontologinės pa- 
guodos, kurios negali jam duoti nei jo draugai, nei anas 
senasis gražiuose prisiminimuose gyvenąs Jobas. Todėl 
nors Elifazas savo pastaba nori Jobą sugėdinti ir grąžinti 

jį į anuos laikus, kada jis pats buvo guodėjas, tačiau iš 
esmės Elifazas pasako gilesnę tiesą: žmogus pals sau ne- 
gali pagelbėti taip, kaip jis gelbėjo kiliems. Kitus jis ra- 
mino psichologiškai ir morališkai. Pats sau jis reikalauja 
ontologinio nuraminimo. Pats sau jis reikalauja užpildyti 
būties spragas, padarytas kančios. Žodis, kurį jis kreipė 
į kitus, yra tuščias jam pačiam. Jobas savo draugų kalbas 
vadina „pelenų posakiais“ (13, 12), vadinasi, nereikšmin- 
gais, vėjo išbarstomais ir dingstančiais daiktais, kurie nie- 
ko negelbsti, nes nieko nestato. Jie tik suvilioja ir ap- 
gauna. Jie tik aptemdo žmogaus žvilgį ir neleidžia jam 
susivokti savoje būsenoje. Pačiam Jobui yra reikalingas 
naujas žodis, ontologinis žodis, kuris sukurtų jį patį ir 
tuo būdu jį pagrįstų pačioje jo būtyje. Šitokį žodį jis mė- 
gina tarti pais. Jis liepia nutilti savo draugams, kad ga- 
lėtų „išsakyti savo liūdesį“ (13, 13). Ir šitą liūdesį jis iš- 
visi jo klausimai ir skundai yra ne kas kita kaip šio liū- 
desio išsakymas, kaip šio naujo žodžio ieškojimas ir ban- 
dymas jį ištarti. 

Tačiau čia mums kaip tik ir kyla pagrindinės svarbos 
klausimas: kiek žmogus pajėgia savo mąstančiu žodžiu iš- 
sklaidyti nebūties tamsą ir atstatyti pasvirusią savo būtį? 
Kiek egzistencinis mąstymas pergali grynai loginę teori- 
nę sritį ir kiek jis įžengia į ontologinės tikrovės plotmes, 
nešinas anuo didžiuoju būtį kildinančiu Fiat? Kiek žmo- 
gus yra pats savęs kūrėjas savu mąstymu? 

Teikti žodžiui būtį kildinančios prasmės mėgina ne tik 
Jobas. Egzistencinėje poezijoje ir filosofijoje ši pastanga 
yra ypatingai gyva. R. M. Rilke devintojoje Duino ele- 
gijoje kreipiasi į žemę, mėgindamas atspėti giliausią jos 
troškimą: „Žeme, argi ne to tu trokšti, kad neregima 
mumyse prisikelium? Argi ne tavo svajonė yra sykį būti 
neregimai? Žeme! Neregima! Kas gi, jei ne perkeitimas, 
yra tavo verčiantis uždavinys?" ! Ar čia Rilke turi gal- 
voje krikščioniškąjį pasaulio perkeitimą laikų pabaigoje? 
Anaiptol! Žemės neregimumas, jos perkeitimas, jos mums 
statomas uždavinys neregimai mumyse prisikelti turi būti 
įvykdytas, pasak Rilke's, žodžiu, poetiniu žodžiu, poeto 
giesme. Toje pačioje elegijoje Rilke pastebi: „Mes turbūt 
čia esame, kad sakytume: namas, tiltas, šulinys, vartai, 


! Duineser Elegien. Die Sonette an Orpheus, 35 p., Insel-Verląg, 
1949. 

indas, vaismedis, langas... Bet kad sakytume, suprantama, 
oh, kad sakytume taip, kaip daiktai niekados viduje ne- 
galvojo būti“2. Mūsų žodyje daiktai turi įgyti giliausią 
prasmę ir atrasti giliausią būtį. Mūsų žodyje jie turi virsti 
tikrais, tokiais, kokiais jie čia niekados nebūna. Todėl 
trečiajame Orfėjo sonete Rilke tarsi pratęsdamas elegijų 
mintį ir sako, kad „giesmė yra ne geismas, ne siekimas 
galop pasiekiamo dalyko; giesmė yra buvimas: Gesang 
ist Dasein“ 3, Ir Orfėjas, tasai giedantis dievas, kuris būtį 
paverčia gryna tyla, nes grynu klausymu, kaip tik ir kei- 
čia žemę savo giesmės. žodžiu. Būtis „ne iš klastos ir ne 
iš baimės buvo savyje tokia tyli, bet iš klausymo“ *, nes 
Orfėjo dainoje ji išgirdo pati save, išgirdo taip, kaip nie- 
kados nebuvo galvojusi būti 3. Poeto žodis stato būtį. Gal 
kaip tik dėl to Rilke, liepdamas žmogui girti angelo aky- 
se pasaulį, liepia „sakyti jam daiktus“* — ne žodžius, nes 
žodis turi virsti daiktu. Žodžio suontologinimas čia išeina 
aikštėn visu ryškumu. Bet ar Rilke's posakis „giesmė yra 
buvimas“ neprimena mums Heideggerio posakio, kad me- 
tafizika „yra pats buvimas“ 7? Ir ar Rilke's liepimas sakyti 
daiktus nėra panašus į Heideggerio teigimą, kad „mąs- 
Lytojas sako būtį“ 8? Egzistencinė poezija čia susiliečia su 
egzistencinė filosofija, ir abi teikia žodžiui ontologinės 
prasmės. Ir poetas, ir mąstytojas savo žodžiu stato būtį. 
Kaip. toli šitas statymas gali siekti? Kuo konkrečiai jis 
gali apsireikšti? 


2 Op. cit., 34 p. 

3 Op. cit, 47 p. 

4 Op. cit, 45 p. 

5 Nesunku pastebėti, kad Rilke's pasaulėžiūroje Orfėjas atsistoja 
Kristaus-Logo vietoje ir kad krikščioniškieji Amžinojo Logo santykiai 
su pasauliu yra perkelti į šį mitologinį dievą. Kaip Kristus atnaujins 
būtį savo žodžiu, taip savo giesmės žodžiu ją atnaujina ir Orfėjas. 
Kaip Kristaus galia perkeistajame pasaulyje viskas sueina vienybėn ir“ 
sandoron, taip ir Orfėjo dainos paliestojeę žemėje. Argi ne Izaijo pra- 
našystę, kad ėriukas gulės šalia liūto, primena Rilke's posakis, -kuriųo 
jis apibūdina Orfėjo giesmės paliestus gyvulius: „Baubimas, riksmas, 
maišatis atrodė menki jų širdyse“ (op. cit, 45 p.). Orfėjas yra natū- 
Talistinis pasaulio išganytojas. Tai supasaulintas Kristus, ateinąs ne iš 
anapus, bet iš mūsų pačių vidaus; nešinas ne kančia, bet poeto žodžiu, 
kuriuo jis išgano žemę, atstatydamas ją į pirmykštę jos būtį. Ir visai 
nenuostabu. Fo dviejų tūkstančių melų kiekvienas „išganytojas“ turi 
Kristaus bruožų. 

6 Op. cit, 35 p. 

? Was ist Metaphysik?, 38 p. 

è Op. cit, 46 p. 

Susimąstęs kančios akivaizdoje, Jobas klausia, kokią 
prasmę turi jo nelaimės, jo skausmas, apskritai visas 
žmogiškasis jo gyvenimas, atsidūręs ties nebūties bedug- 
ne ir grasomas mirties. Visos jo kalbos sukasi aplinkui 
šią vieną pagrindinę mintį. Tačiau būdinga yra tai, 
kad Jobas niekur savo kalbosę neduoda alsakymo į savo 
klausimą. Jis visą laiką tik klausia. Jis visą laiką tik ieško 
atsakymo. Jeigu vienur kitur jis ką nors ir teigia, tai šitie jo 
teigimai esmėje yra tik išplėsti klausimai, panerti į bendrą- 
ją neišaiškintą jo kančios problemą. Išklausęs savo draugų 
kalbos, Jobas, kaip minėjome, pastebi, kad savo žinojime jis 
neatsilieka nuo jų; kad tai, ką jie pasakė, jis pats savo aki- 
mis yra matęs ir savo ausimis girdėjęs (3, 1). Jis nesutinka 
sų draugų atsakymais į jo egzistencinį klausimą; išvadina 
juos net „melo tinkoriais“ bei „niekingais šundaktariais“ 
(13, 4) ir liepia jiems nutilti, kad pats galėtų išsakyti savo 
liūdesį (13, 13). Tačiau nei anksčiau, nei vėliau Jobas 
nieko aiškaus nepasako. Jokio priešingo atsakymo drau- 
gų aiškinimams jis neduoda. Jis tik šituos aiškinimus pa- 
neigia, atsiremdamas į savo nekaliumo sąmonę. Tačiau 
pats neprieina jokio formuluoto dėsnio, kurį jis galėtų 
kaip teoriją pastatyti prieš savo draugų teorijas. Jobas 
jaučia stovis kažkokios paslapties akivaizdoje ir todėl 
nemėgina suimti jos į kurią nors racionaliai loginę for- 
mulę. Jis sako savo draugams: „Klausykite, klausykite 
gi mano įrodymo ir to, ką aš jūsų ausims paskelbsiu“ (13, 
17). Tačiau šitas jo paskelbimas išsisemia savo nekaltumo 
pabrėžimu: „Aš žinau, kad aš esu teisus“ (13, 18), ir krei- 
pimusi į Dievą, kad šis nurodytų jam jo piktadarybes ir 
nuodėmes (13, 23). Bet jokio atsakymo į aną pagrindinį 
klausimą mes nerandame. 

Atsakymo neduoda nė knygos veiksmo atomazga. Jo- 
bo knygos veiksmą, kaip įvade sakėme, sudaro Jobo ir 
keturių jo draugų ginčas. Kadangi draugai nuolatos ieško 
priežasčių ir mėgina kas kartas vis duoti atsakymų. O 
Jobas tik neigia ir vis klausia, tai ginčas, atrodo, yra 
neišsprendžiamas ir nesibaigiantis. Todėl autorius galop 
leidžia įsikišti Dievui ir tuo būdu susipainiojusį ginčą 
nutraukti. Jau ir anksčiau Jobas savo draugams buvo 
pastebėjęs, kad jie neteisingai gina Dievo pusę ir kad Jis 
tai jiems pats įrodys (13, 7—10). Savo klausimais ir savo 
skundu Jobas atrodo einąs prieš Dievą: jis stato jam rei- 
kalavimus, jis šaukia Jį į teismą, jis reikalauja paaiški- 
nimų. Užtat Jobo draugai ir jaučia pareigos atsistoti Die- 

vo pusėje ir ginti Dievą nuo Jobo užpuolimų. Tačiau Jo- 
bas jiems primena, kad skleisdami netiesą jie negalį Die- 
vo apginti; kad tuo jie negalį Dievo apgauti, kaip ap- 
gauną žmones; kad Jis pats tai jiems įrodys (13, 8—9). 
Iš tikro ginčo atomazgoje Dievas prabyla; prabyla Tasai, 
„kuris valdo audras“ (38, 1). Ir pirmas Dievo žodis yra 
paklausimas: „Kas yra tasai, kuris įžvalgumo stingančio- 
mis kalbomis aptemdo sprendimą?" (38, 2). Ar šitas pa- 
klausimas yra kreipiamas į Jobo draugus, ar į patį Jobą, 
kiekvienu tačiau atveju jis yra nurodymas, kad ginčo 
tema yra paslaptingas amžinas sprendimas, kuris racio- 
nalinėmis loginėmis formulėmis yra tik aptemdomas. Su- 
simąstymas žmogaus egzistencijos akivaizdoje yra susi- 
mąstymas paslapties akivaizdoje, todėl negalimas išsemti 
jokia teorija ir jokia abstrakčia formule. 

Dar labiau šitą mintį Dievas patvirtina papeikdamas 
Jobo draugus. Kadangi viso ginčo vedėjas ir atsakymų 
formuluotojas buvo Elifazas, todėl Dievas ir kreipiasi į 
jį: „Mano pyktis dega prieš tave ir prieš tavo du drau- 
gus, nes jūs netiesą kalbėjote, kaip mano tarnas Jobas“ 
(42, 7). Kokią tačiau gi tiesą kalbėjo Jobas? Savo kalbas 
juk jis apgailestavo ir jas atšaukė (42, 6). Kodėl tad Die- 
vas jį pastato prieš jo draugus ir net liepia Jobui melstis 
už juos (42, 8)? Kas čia Jobo kalbose Dievo yra pagiria- 
ma ir kas draugų papeikiama? Ne turinys, nes Jobas jo- 
kio aiškaus turinio nedavė. Jis tik statė klausimus ir šau- 
kė Dievą į teismą, tikėdamasis bylą laimėti, Dievui pa- 
sirodžius, jis „ranka užspaudžia savo burną“ ir nutyla, 
pasižadėdamas daugiau nebekartoti to, ką buvo pasakęs 
(40, 4—5). Taip pat ir Jobo draugų kalbos turinio aižvilgiu 
nebuvo neteisingos. Gal jos buvo nepilnos, gal jos netiko 
konkrečiam Jobo atvejui, tačiau principiškai Dievas ne- 
galėjo paneigti Elifazo tezės, kad nė vienas žmogus nėra 
grynas Dievo akivaizdoje ir kad kančia yra nuodėmės pa- 
sėka. Ką tad Dievas Jobo kalbose pagiria ir jo draugų kal- 
bose papeikiat Dievas pagiria ir papeikia pačią Jobo ir 
jo draugų mąstymo linkmę. Jobo draugai formulavo at- 
sakymus ir tuo būdu žmogaus egzistenciją, kuri yra pas- 
lapčių paslaptis, mėgino suimti į racionalinę formulę, tuo 
būdu šitą paslaptį pridengdami ir aptemdindami. Tuo tar- 
pu Jobas tiktai klausė, tiktai susimąstė egzistencijos aki- 
vaizdoje, nedrįsdamas pats formuluoti jokio atsakymo, 
Pertraukęs vienoje vietoje Dievo kalbą, Jobas kreipiasi 
į Viešpatį: „Aš šauksiuos į Tave, o Tu pamokyk mane" 

(42, 4). Kaip ir anksčiau sakėme, visi Jobo klausimai buvo 
nukreipti iš esmės į Dievą. Todėl ir atsakymo jis laukia 
iš Dievo. Pats Jobas stato tik klausimą. Jis tik šaukiasi 
Visagalio, kad šis atsakytų. O jo draugai kaip tik buvo 
pasiryžę patys šį atsakymą duoti. Tuo būdu jie norėjo 
atsistoti Dievo vietoje ir padaryti tai, ką gali tik Tasai, 
„kuris valdo audras“. Štai kodėl Dievas ant jų supyko, 
ir štai kodėl jis Jobą pagyrė. Ne jų ginčo turinys čia 
buvo tiesa ar netiesa, bet pati linkmė, pats mąstymo san- 
lykis su žmogiškąja egzistencija. Mąstymas, kuris nori 
atsakyti į egzistencinį klausimą, kelia Dievo pyktį. Tuo 
tarpu mąstymas, kuris atsakymą palieka Viešpačiui, virs- 
ta, kaip matysime vėliau, malda, tai yra šauksmu į Vieš- 
patį, ir tuo būdu pasidaro tinkamas išgelbėti ir aną pa- 
klydusios linkmės mąstymą. Štai kodėl Dievas nepaisyda- 
mas, kad Jobas Jį šaukė į teismą, padaro jį savo pakly- 
dusių draugų užtarėju, paklydusių ne savo teorijoje, bet 
tame, kad jie šitas teorijas laikė atsakymais į egzistencinį 
Jobo klausimą. 

Tarsi norėdamas duoti pavyzdį, Dievas pats savo kal- 
boje kaip tik eina šia klausimo linkme. Visa ilga Dievo 
kalba (36—42 sk.) yra ne kas kita kaip ištisa eilė paklau- 
simų, kuriais Dievas nori išreikšti, iš vienos pusės, eg- 
zistencijos paslaptingumą, iš kitos — savo Visagalybę. 
„Kur tu buvai, kai aš tiesiau žemei pamatus? Atsakyk, jei 
gali įžvelgti" (38, 4)... „Ar tu gali patekti į jūros šalti- 
nius ir vaikščioti marių dugnu? Ar tau yra atviros mirties 
karalijos durys ir ar tu gali išgąsdinti mirties šešėlių sar- 
gus? Ar tu gali apimti akimis žemės plotą?“ (38, 16—18) 
...„„Ar tu suriši Plejadų ryšius ir ar atleidi Oriono pan- 
čius?" (38, 31)... „Ar tu sumedžioji liūtei grobį ir ar nu- 
tildai liūtukų geismą?“ (38, 39)... „Ar tu teiki žirgui 
jėgos ir ar griaudi jo kanopomis?" (39, 19) Atsakymas į 
visus šiuos klausimus yra labai trumpas: ne! Žmogus ne- 
perskverbia būties gelmių. Jis nėra jų kūrėjas, todėl ir 
negali suimti jų į savo mąstymą. Jo mąstymo turinys yra 
jo egzistencija. Tuo tarpu egzistencija yra būties apsireiš- 
kimas žmoguje. Kaip tad galėtų žmogus viena kuria for- 
mule šį apsireiškimą išreikšti ir į savo klausimą atsakytię 
Nuostabiausia tačiau yra tai, kad Dievas savo kalboje taip 
pat jokio atsakymo neduoda. Įsijungęs į žmogiškojo ginčo 
dalyvių eiles, Jis tuo pačiu atsistoja žmogiškojo mąstymo 
plotmėje įr todėl pasilieka tik paklausime. Dievo kalba 

kaip tik patvirtina Jobo mąstymo linkmę ir mums atsklei- 
džia egzistencinio mąstymo pobūdį. 

Egzįistencinis mąstymas esmingai yra paklausimas. Eg- 
zistencinis mastymas yra ontologinis paklausimas patie- 
kiant savo būtį. - Statydamas visą eilę klausimų, ginda- 
masis nuo jam primetamos kaltės, šaukdamas Dievą į teis- 
mą, Jobas kūrė ne teoriją, bet patiekė ir parodė patį sa- 
ve tokį, koks jis buvo kančios nubūtintas ir paverstas 
žmonių patyčia. Tai ir buvo jo paklausimas. Jis klausė 
ne racionaliai ir logiškai, bet egzistencialiai. Jis klausė 
visu savimi: pati jo egzistencija virto klausimų, nes atsi- 
dūrė nebūties akivaizdoje. Koks tad atsakymas gali pa- 
tenkinti šilą ontologinį klausimą? Aišku, tiktai ontologinis. 
Kiekviena racionalinė formulė čia yra bereikšmė. Kiek- 
vienas teorinis atsakymas čia yra bevertis. Mąstydamas 
egzistencialiai, žmogus klausia ontologiškai, todėl tik on- 
tologinis atsakymas ir gali jį patenkinti. M. Heideggeris 
teisingai pastebi, kad „kiekvienas klausimas yra ieško- 
jimas. O kiekvienas ieškojimas semia savo kryptį iš ieško- 
mojo" °, Kitaip sakant, klausime jau glūdi atsakymo pobū- 
dis, Klausdami teorijai, męs laukiame teorinio atsakymo. 
Klausdami egzistencijai, mes ieškome egzistencinio atsa- 
kymo. Iš kančios kilęs mąstymas, apsireiškiąs klausimu, 
kaip tik vyksta mūsų būčiai, mūsų atstatymui, mums gre- 
siančios nebūties pergalei. Todėl atsakymas kaip tik ir 
turi būti šios būties statymas ir nebūties grėsmės pergalė. 
Jis turi būti ontologinis. Štai kodėl Jobas visą laiką purto- 
si savo draugų atsakymais, nes jo klausimas ir draugų 
atsakymai stovi visai skirtingose būties plotmėse. Jobas 
laukia ontologinio atsakymo, nes jis ir klausia ontologiš- 
kai. Tuo tarpu draugai duoda jam loginius atsakymus. Ga- 
li šitie loginiai atsakymai savyje būti ir teisingi, tačiau 
nebūties grėsmės ištiktai egzistencijai jie nieko nepade- 
da. Votimis aptekusiam žmogui reikia pašalinti votis, o 
ne duoti tegul ir gražiausią traktatą apie kančios prasmę. 
Mūsų gyvenimo tragika dažniausiai ir yra ta, kad vietoje 
būties mes pastatome teoriją ir manome jau tuo būdu 
išsprendę patys save. Nutraukę tylą, Jobo draugai pamir- 
šo, kad jie yra ne filosofų draugija, susiėjusi vieną gražų 
vakarą pasikalbėti apie kančią, bet kančios ištikto žmo- 
gaus guodėjai, turį jam pagelbėti pačioje jo būtyje. 


9 Sein und Zeit, 5 p. 

Ir vis dėlto Jobo draugų bėgimas į loginę sritį turi 
nepaprastai gilios prasmės. Jis nėra tik jų nesusipratimo 
pasėka. Jis yra esminis kiekvieno žmogaus likimas, jeigu 
tik žmogus panori peržengti klausimo ribą ir duoti atsa- 
kymą. Žmogus gali duoti tiktai loginį, racionalinį, teorinį 
atsakymą. Vis tiek, ar klausimas bus pastatytas loginis, 
ar ontologinis, žmogaus atsakymas kiekvienu atveju bus 
tiklai loginis. Žmogus sugeba pastatyti ontologinį klau- 
simą, nes jo galioje yra savo būtį patiekti. Bet jis nesu- 
geba duoti ontologinio atsakymo, nes žmogus nėra savos 
egzistencijos šaltinis. Jis savo egzistenciją tvarko, tačiau 
jis jos nekildina pats iš savęs. Anksčiau, kalbėdami apie 
baimę, užsiminėme, kad baimėje apsireiškia ne tik ne- 
būtis, bet ir kita Valia, kuri mūsų būtį teigia ir tuo būdu 
ją laiko. Atsidūrę nebūties akivaizdoje, mes bijome. Ta- 
čiau ko mes bijome? Ne ko nors konkretaus, nes juk ne- 
būtis yra niekas. Grėsmė, mums einanti iš nebūties, ne- 
turi savyje nieko pozityvaus. Čia mes negalime su kuo 
nors susidurti, į ką atsidaužtume ir kas iškreiptų mūsų 
gyvenimo kelią. Niekas nebūtyję mūsų nelaukia, ir su 
nieku mes ten negalime susitikti. Mes bijome paprasčiau- 
siai — nebūti. Mes bijome išnykti. Mes bijome netekti 
to, ką turime. Mes bijome būti paneigti. Tačiau ar šita 
išnykimo, netekimo ir paneigimo baimė nerodo, kad mes 
nelaikome savos būties savo rankose? Ar tai nerodo, kad 
baimė atskleidžia mūsų egzistencijos nepriklausomumą ne 
tik nuo pasaulio, bet ir nuo mūsų pačių? Baimėje mūsų 
būtis apsireiškia mums kaip duota, kaip nešama ir lai- 
koma, kuri gali būti mums atimta, gali būti paleista iš 
kažkieno Kito rankų. Šitos tad galimybės mes kaip tik ir 
bijome. Nebūties akivaizdoje mes trokštame būti ir tuo 
pačiu trokštame, kad tasai Kitas mūsų būtį teigtų bei 
neštų ir toliau. Baimėje mums atsiveria ne tik nebūtis, 
į kurią mes galime nuslysti, bet ir Būtis, kurioje mes 
laikomės tarsi šakelės vynmedyje. Baimėje žmogus ryš- 
kiausiai pajunta, kad jo būtis teka ne iš jo paties, kad 
ne jis yra savos egzistencijos šaltinis ir autorius. Kitaip 
baimės jausmas jam būtų nežinomas. Juk jeigu jis pats 
grįstų savo būtį, galimybė išnykti jam būtų neįmanoma, 
tuo pačiu būtų neimanoma ir baimė. Dievas juk nebijo. 
Tuo tarpu žmogus yra baime perpintas ligi gelmių. Baimė 
yra atsitiktinės būtybės jausmas, kyląs iš savos egzisten- 
cijos pergyvenimo, egzistencijos, kuri gali nebūti. Bijanti 
būtybė yra nebūtina būtybė, o nebūtina būlybė yra ta, 

kuri būna ne savo, bet Kito Valia. Baimėje šita anojo 
Kito Valia apsireiškia pačiu radikaliausiu pavidalu. Bet 
sykiu Čia apsireiškia ir mūsų negalia grįsti pačius save. 
O nebūdamas savos būties grindėjas ir laikytojas, žmogus 
negali nė duoti atsakymo į savo paties pastatytą egzisten- 
cinį klausimą. Juk duoti ontologinį atsakymą reiškia per- 
galėti atsiveriančią nebūtį ir atstatyti savą apirusią būtį. 
Bet tai esmėje reiškia kaip tik savęs paties pagrindimą. 
Tai reiškia galią būti savos būties šaltiniu, kas naikina 
bet kokį baimės jausmą ir žmogų padaro, heidegeriškai 
kalbant, nebe būties sargu, bet jos viešpačiu !?, Štai dėl ko 
egzistencijoje atsakymo nėra. Ir štai dėl ko visi mūsų 
atsakymai yra tik loginiai, bet niekados ne ontologiniai. 

Todėl nors žmogus ir stengiasi pergalėti nebūtį savu 
mąstymu, tačiau tai jam niekados nepasiseka. Nors jis ir 
mėgina save sukurti savu žodžiu, tačiau jo žodis niekados 
nesuskamba nauja būtimi, kaip Dievo Žodis tvėrimo die- 
nomis. Žmogiškasis mąstymas, susitelkęs aplinkui egzis- 
tenciją, yra pasmerktas nepasisekimui, nes jis iš esmės 
negali duoti atsakymo. Ir tai nėra atsitiktinis nepasiseki- 
mas. Tai nepasisekimas iš esmės. Savu mąstymu žmogus 
pergalėtų nebūtį ir save iš naujo pagrįstų tik tuo atvejų, 
jeigu pajėgtų teigiamai atsakyti į aukščiau minėtus Dievo 
klausimus: jeigu jis žinotų, kur jis buvo tada, kai Dievas 
tiesė žemei pamatus; jeigu jis galėtų valdyti jūrų šalti- 
nius; jeigu pergalėtų mirties karalijos sargus; jeigu tvar- 
kytų žvaigždžių kelius ir paieškotų grobio laukiniams žvė- 
rims. Tačiau taip nėra. Į Dievo klausimus žmogus gali 
atsakyti tik neigiamai. Tuo pačiu jis turi prisipažinti savo 
egzistenciją turįs iš Kito ir nuo šito Kito priklausomas. 
Savo mąstymu žmogus nebūties nepergali ir savo žodžiu 
savos būties nepagrindžia. Egzistencinis mątymas yra lik 
klausimas: tik savos būties patiekimas šitam nebūties bai- 
mėje iškilusiajam ir apsireiškusiajam Kitam, kuris yra 
pergyvenamas kaip vienintelis būties laikytojas ir jos vieš- 
pats. Visa, kas išeina už klausimo ribų, savaime virsta 
teorija, abstrakcija, logine konstrukcija, ne sykį žavia 
ir teisinga savyje, tačiau šmėkliškai baisia kenčiančiai 
egzistencijai, nes neturinčia jėgos atstatyti nubūtintą žmo- 
gų. Todėl ir Jobo draugai, pasiryžę duoti atsakymą, savai- 
me peršoko iš ontologinės srities į loginę ir Jobo nepa- 
tenkino. Taip šokinėja kiekvienas žmogus. Cirko ark- 


10 Pig. Uber den Humanismus, 29 p., Frankfurt a. M., 1949. 

liuko likimas yra likimas kiekvieno, kuris mėgina save 
pagrįsti pats savo mintimi. Žmogiškoji egzistencija nėra 
žmogaus minties įsikūnijimas, kaip, sakysime, bet kuris 
kultūros kūrinys. Tiesa, žmogus slepia savyje idėją. Žmo- 
gus yra idėjos objektyvacija. Tačiau šita idėja yra ne 
jo. Todėl nė viena žmogiškoji mintis, nė viena žmogiškoji 
idėja nepajėgia atitiesti pasvirusios žmogiškosios būties, 
nes ne žmogaus idėja ar mintimi ši būtis yra pagrįsta. 
Pastanga žmogiškąja mintimi pergalėti nebūtį reiškia norą 
paversti žmogų kultūros kūriniu kaip mokslo ar meno 
veikalai, kurie iš tikro yra žmogiškųjų idėjų objektyva- 
cijos: šiomis idėjomis pagrįsti ir jomis tesilaiką. Deja, 
žmogus yra išėjęs ne iš žmogaus rankų. Jis yra ne kultūros 
kūrinys. Jis stovi visai kitoje plotmėje. Savo būtį jis yra 
gavęs ne pats iš savęs ir ne iš savo artimo. Todėl nei jo 
paties, nei jo artimo mintis negali nei jo būties pagrįsti, 
nei pasvirusios atitiesti. Žmogiškoji būtis laikosi savo šak- 
nimis anojo Kito rankoje. 

Šitoje vietoje mums darosi aiški ir Jobo gailesčio 
prasmė. Dievui prabilus ir pastačius visą eilę klausimų, į 
kuriuos galima tik neigiamai atsakyti, Jobas staiga paregi 
savo pastangų linkmę ir nutyla. „Aš esu per silpnas. Kaip 
tai paneigti? Savo ranka užčiaupiu savo burną. Sykį pa- 
sakiau ir nebekartosiu; aš kaltinau du kartų; daugiau to 
nebedarysiu" (4, 4—5). Ir kitoje vietoje: „Aš atšaukiu ir 
apgailėsiu tai pelenuose ir dulkėse“ (42, 6). Ką čia Jobas 
atšaukia ir ką jis pasiryžta apgailėti? Be abejo, savo norą 
bylinėtis su Dievu ir įrodyti Jam savo nekaltumą. Tačiau 
kas gi buvo esmėje šis noras bylinėtis, jeigu ne slapta 
pastanga bylą laimėti ir kaip tik šituo laimėjimu save at- 
statyti savo būtyje? Iš kurgi šitas laimėjimas būtų kilęs? 
Aišku, iš paties Jobo. Jobas pats savo mintimi ir savo 
įrodančiu žodžiu būtų bylą laimėjęs ir savo kančią perga- 
lėjęs. Noras bylinėtis su Dievu yra noras save susikurti 
savo paties pastangomis, Galimas daiktas, kad kaip tik 
todėl Jobas ne sykį liepia nutilti savo draugams ir pa- 
klausyti, ką jis pasakys. Išsakydamas savo liūdesį, išdės- 
tydamas savo įrodymus, jis iš tikro jau bylinėjosi su 
Dievu ir tuo pačiu tikėjosi pergalėti jį ištikusią nebūtį. 
Bet kai Dievas pastatė jam visą eilę klausimų, atsklei- 
džiančių žmogiškosios būties nepakankamumą sau pačiai, 
Jobas suprato savo bylos slaptą prometėjišką užmačią, išsi- 
žadėjo jos ir pasiryžo ją apgailėti, Ir šitas gailestis jį išgel- 
bėjo. Jeigu jis būtų leidęs šiai prometėjiškai užmačiai iš- 

kilti pilnon sąmonės švieson, jis būtų pradėjęs visa jėga 
teigti savą žodį, būtų jį suracionalinęs, suloginęs, paver- 
tęs jį teorija, kaip tai padarė jo draugai, ir tuo pačiu sa- 
vaime ir neišvengiamai peršokęs iš ontologinės srities į 
loginę. Galimas daiktas, kad šiandien mes stebėtumėmės 
jo šita teorija, kaip stebimės daugybe kitų atsakymų į 
kančios klausimą. Tačiau ji nebūtų išvadavusi paties Jobo 
iš gresiančios nebūties. Kančios ir toliau graužiamas, jis 
būtų vis labiau slinkęs į nebūtį, vis labiau jautęs savo 
žlugimą, kol galop mirtis būtų jį išvadavusi iš jo kančios 
ir baimės. Bet Jobas laiku suprato savo bylos pavojingu- 
mą ir teisingai ją paneigė. Savo gailesčiu jis išgrynino 
savo Mintį ir ją apvalė nuo vylingo pasitikėjimo ja pačia. 

Gailesčiu Jobas taip pat galutinai ir tikrai pastatė sa- 
vo egzistencijos klausimą. Jau minėjome, kad statyti on- 
tologinį klausimą reiškia patiekti savo būtį parodant ją 
tokią, kokia ji yra: nubūtintą ir pasvirusią. Tačiau kol 
žmogus slapta tikisi savo būtį atstatyti savomis pastango- 
mis, tol jis jos tikrai ir galutinai nepatiekia, Prometėjiš- 
kos užmačios dėka jis pasilaiko savo egzistencijos dalį, 
tarsi ją paslėpdamas nuo anojo Kito. Jis ją pridengia sa- 
vo paties šešėliu ir todėl visos neparodo. Tuo pačiu ir 
anas didysis egzistencijos klausimas lieka nepastatytas vi- 
sa savo plotme ir gelme. Ir tik tada, kai žmogus gailisi, 
vadinasi, kai jis išsižada savo prometėjiškų užmačių, kai 
jis paneigia savo norą atsistoti ant savo paties pagrin- 
do, tik tada jis nužeria aną šešėlį ir patiekia visą savo 
egzistenciją be jokių nuslėpimų ar nutylėjimų. Tik tada 
ir egzistencinis klausimas esti pastatomas tikra prasme. 
Gailestis todėl yra giliausias egzistencinio klausimo aktas, 
grindžiamasis aktas, be kurio žūsta kiekviena žmogiškoji 
būtis. Be gailesčio negalima tikrai ir giliai prisipažinti, 
kad žmogiškoji būtis yra Kito nešama, ir tuo pačiu ne- 
galima jos pateikti galutinėje jos visumoje; kitaip sa- 
kant, negalima pastatyti ontologinio klausimo. O nepa- 
stačius klausimo, negalima sulaukti nė atsakymo. Jeigu 
Jobas atsakymo sulaukė, tai tik todėl, kad jis gailėjosi 
ir tuo pačių tinkamai savo klausimą pastatė bei pagrindė. 
Su jo žodžiais: „Aš noriu Tavęs šauktis, o Tu pamokyk 
mane" (42, 4) jo noras bylinėtis su Dievu galutinai su- 
dužo; prometėjišką jo egzistenciją dengusi uždanga trū- 
ko, ir Jobo būtis atsistojo Viešpaties akivaizdoje visu 
savo bejėgiškumuų. Jobo klausimas buvo pastatytas, todėl, 
ir atsakytas. Posūkis yra labai radikalus. Jobas ir pirmiau 

buvo kreipęsis į Dievą. Tačiau šio kreipinio dvasia buvo 
skirtinga: „Pašauk mane, o aš Tau atsakysiu“, — sako Jo- 
bas Dievui. Bet čia pat prometėjiška užmačia jam pakuž- 
da šių žodžių atitaisymą: „Arba aš kalbėsiu, o Tu atsakyk 
man“ (13, 22). Po šitokio kreipinio, kaip matysime vė- 
liau, palygindami Jobą su Adomo Mickevičiaus „Vėlinių“ 
Konradu, Dievas neatsako. Kol žmogus kalba, Dievas tyli. 
Dievas atsako tik tada, kai žmogus užgniaužia savo bur- 
ną, kai atšaukia savo kalbas ir dėl jų gailisi. Dievo atsa- 
kymas visados atsiremia į žmogaus klausimą, nes šis at- 
sakymas yra ne teorija, bet būtis. Reikia tad, kad žmo- 
gus Dievą paklaustų, vadinasi, patiektų savo būtį tokią, 
kokią jis ją yra gavęs iš Jo rankų. Savo gailesčiu Jobas 
Dievą galutinai paklausė, ir todėl Dievas atsakė. Jobo gai- 
lestis parodė, kad egzistencijoje atsakymo nėra. Egzis- 
tencija yra tik klausimas, atvertas Viešpaties akyse. 


4. TRANSCENDENCIJOS ATSAKYMAS 


Koks tad yra egzistencinio mąstymo galas? Skepti- 
cizmas? Nusivylimas ir nežinia? Anaiptol! Skeptikas ir 
egzistencinis mąstytojas ne tik kad nestovi toje pačioje 
plotmėje, bet yra tiesiog priešingi vienas kitam. Skepti- 
kas priklauso teorinių mąstytojų grupei. Jis nėra tasai, 
kuris atsakymo neduoda. Atvirkščiai, skeptikas atsakymą 
duoda ir abstrakčia savo formule „nieko negalima pažinti“ 
savo mąstymą kaip tik užsklendžia. Skepticizmas visados 
pasilieka loginio mąstymo srityje ir todėl asmeninės eg- 
zistencijos paliesti nesugeba. Pačia savo esme jis yra 
tiktai teorija. Skeptiko nusivylimas kyla iš jo pastangų 
suimti egzistenciją į loginę formulę. Bet kadangi egzis- 
tencija į jokią abstrakčią formulę yra nesuimama, kadan- 
gi ji, kaip sakoma, padalinta iš proto niekados nėra be 
liekanos, todėl skeptikas, nepajėgdamas šitos liekanos lo- 
giniu būdu išreikšti, numoja ranka į visas ankstesnes pas- 
tangas ir paskelbia, kad nieko negalima pažinti. Tačiau 
šitas jo mostas taip pat yra aisakymas. Jis taip lygiai už- 
daro žmogaus mąstymą, kaip ir bet kuri kita loginė for- 
mulė. Skepticizmas, kaip ir bet kuri kita teorija, priklauso 
uždarajam mąstymui. Jis pasiekia savo pabaigą loginės 
formulės pavidalu. Tiesa, šita jo formulė yra negatyvi. 
Bet ji yra pabaiga, mąstymą uždaranti be žvilgio tolyn. 

Tuo tarpu egzistencinio mąstymo nepasisekimas yra 
visai kitos prasmės. Būdamas esmingai klausimas, šitas 
mąstymas niekados neužsisklendžia. Juk klausimo esmė 
ir yra jo atvirumas. Skeptikas klausimo nestato, nes, ne- 
galėdamas gauti atsakymo iš savo minties arba visus 
atsakymus laikydamas vienodais, jis neranda prasmės 
klausti. Tuo tarpu egzistencinis mąstytojas kaip tik klau- 
sia. Jis klausia visu savimi; jis klausia patiekdamas savo 
būtį. Todėl jo klausimas pralaužia loginio mąstymo sie- 
nas, kuriose daužosi uždarytas skeptikas. Egzistencinis 
klausimas, kaip matėme, virsta ontologiniu, pačios bū- 
ties — ne tiktai grynos minties — klausimu. Tiesa, atsa- 
kymo savoje egzistencijoje jis neranda. Bet ne todėl, kad 
principialiai atsakymo galimybę paneigtų, kaip tai daro 
skeptikas, o todėl, kad šis atsakymas taip pat turi būti 
ontologinis, vadinasi, apsireiškiąs nauja būtimi, kurios eg- 
zistencinis mąstytojas kaip tik ir ieško. Todėl egzisten- 
cinis mąstymas prieina prie žmogiškosios būties ribos ir 
sustoja. Neduodamas jokio loginio atsakymo, jis savęs 
neužsklendžia, pasilikdamas atviras ir šiame atvirume 
kaip tik pasiruošęs atsakymą priimti. Egzistencinis mąs- 
tymas nepasibaigia, bet tiktai sustoja, tiktai padaro per- 
trauką, tiktai dairosi, ar kas nors Kitas jam atsakymo ne- 
duos. Atsakymo reikalas yra ontologinis. Egzistenciškai 
mąstydamas, žmogus pastato ontologinį klausimą, kuris 
reiškia jo norą bei pastangas išsklaidyti ištikusią nebū- 
ties tamsą ir iš naujo atstatyti nubūtintą egzistenciją. Iš 
atsakymo todėl turi ateiti nauja šviesa ir nauja būtis. 
Todėl egzistencinis mąstytojas, nors pats atsakymo ir 
negali duoti, nenumoja ranka į savo pastangas kaip skep- 
tikas, bet laukia ir yra pasiruošęs atsakymą priimti, nes 
juk nuo šito atsakymo priklauso tolimesnė jo egzistencija. 
Nuo jo priklauso, ar žmogaus būtis atsities, ar ir toliau 
slinks į nebūtį ir visiškai žlugs. Todėl riba mąstymui nie- 
kados nėra galas. Riba čia yra tik sustojimas, pasiruoši- 
mas ir laukimas. Priėjusi ribą, žmogaus egzistencija at- 
siskleidžia. 

Šitoje vietoje mes kaip tik ir užčiuopiame pirmąjį eg- 
zistencijos ryšį su transcendencija arba, paprasčiau kalbant, 
žmogaus ryšį su Dievu, Kam gi žmogiškoji egzistencija, 
priėjusi savo ribą, pasidaro atvira ir atsiskleidusi? Ne kam 
kitam kaip tam, kas jau yra nebe egzistencija, kas jau 
yra anapus egzistencijos. O tai, kas yra anapus egzisten- 
cijos, yra transcendencija arba Dievas. Vadinasi, egzis- 

tencija atsiskleidžia transcendencijai; žmogus atsiskleidžia 
Dievui. Pasiekęs savo būties ribą kraštinėje situacijoje ir 
patiekęs savo būtį kaip vieną didžiulį klausimą, žmogus 
sustoja, pasiruošia ir laukia Dievo žodžio. Jis laukia at- 
sakymo iš anapus. Be šito atsakymo egzistencija pasilik- 
tų neatbaigta, ir jos klausimas būtų be prasmės, nes eg- 
zistencijoje, kaip matėme, atsakymo nėra. Atsakymas, ku- 
ris turi egzistenciją nušviesti ir ją iš naujo įbūtinti, glūdi 
anapus josios: jis glūdi transcendencijoje. Bet juk šitas 
atsakymas yra pagrindas tolimesnei žmogaus būčiai. Juk 
jis yra tasai kūrybinis žodis, tasai fiat, kuriuo egzisten- 
cija turi įgyti naujos būties ir naujos prasmės. Tuo būdu 
transcendencija virsta kuriamąja egzistencijos jėga ir grin- 
džiamuojų jos veiksniu. Duodama atsakymą, transcen- 
dencija iš naujo egzistenciją pagrindžia. Dievas pergali 
žmogui gresiančią nebūtį, išsklaido jį užklupusią tamsą 
ir pasvirusią būtį vėl atitiesia. Dėl to kai tik žmogus pra- 
deda egzistenciškai mąstyti, jis jau pradeda eiti keliu, 
kuris jį veda į anapus. Visas egzistencijos kelias yra ke- 
lias į transcendenciją. Pati mūsų būtis mus veda už savo 
ribos, į anapus, į transcendenciją, nes, būdama klausimas, 
ji savaime ieškosi atsakymo, kuris glūdi Dievuje. Eg- 
zistencijos atvirumas yra atvirumas transcendencijai. 
Egzistencija yra taip susijusi su transcendencija, kaip 
klausimas su atsakymu. Žmogus yra vienas didelis klau- 
simas visoje savo būtyje. Bet šio klausimo atsakymas yra 
Dievas, ir tik tada žmogus tikrai egzistuoja, kai jis yra 
atsakytas. Kitaip tariant, kai jis savo atvirumu yra įėmęs 
Dievą į save. 

Jobas gerai suprato šitą esminį žmogaus ryšį su trans- 
cendencija ir todėl visą laiką kalbėjo tiktai Dievui. Į 
Dievą jis kreipėsi klausdamas, kuo jis nusidėjo (7, 20); 
Dievui išsakė savo kančią, Jo nebijodamas (9, 35); į Die- 
vą jis kreipė visą savo skundą ir liūdesį (13, 13); Jo šau- 
kėsi jis kaip liudytojo savo nekaltumui (16. 19—22). Savo 
mąstymu Jobas norėjo pažinti savą būtį, norėjo susivokti 
savame likime. Tačiau jam buvo aišku, kad šį pažinimą 
jis gali rasti tik anapus, kad nei gamtoje, nei kultūroje 
jo nėra. Iš žemės gyslų žmogus ima sidabrą ir auksą; iš 
rūdos pasigamina geležį; kalnuose įsirengia akmenų lau- 
žyklas; uolose iškala vandeniui kelius ir gamtines pas- 
laptis iškelia į dienos šviesą (28, 1—11). „Bet išmintis, kur 
ji yra randama ir kur yra pažinimo tėvynė? Jos apsišar- 
vavimo žmogus nepažino ir gyvųjų žemėje jos nerado, 

Bedugnė sakė: „Manyje jos nėra", ir jūra atsiliepė: „Ir 
man ji yra nepasiekiama“ (28, 12—14). Gamtinis pasaulis 
su savo turtingumų, įvairumu ir paslaptingumu šio eg- 
zistencinio pažinimo neduoda. Jis neatsako į asmeninio li- 
kimo klausimą ir jo neišsprendžia. Žmogus gali gilintis 
į gamtos pasaulį kiek pajėgdamas; gali visas jo paslaptis 
iškelti dienos švieson, tačiau pats savęs ten jis neras. Gam- 
tinėse bedugnėse egzistencijos problemos nėra, ir jūrų 
gelmėms ji yra nepasiekiama. Gamia nėra šio pažinimo 
tėvynė. Bet tas pat yra ir su žmogaus rankų darbais, Ir 
juose egzistencijos problema nėra atsakoma, Išmintis „už 
gryną auksą negaunama, ir sidabras nėra jos pardavimo 
kaina. Ji nesveriama aukso dirbiniais iš Ofyro ir bran- 
giais akmenimis bei safyrais. Jos nepagamins nei auksas, 
nei stiklas, nei įrankiai iš gryno aukso“ (28, 15—17). Kul- 
tūros kūrinių pasaulis taip pat nėra egzistencinio paži- 
nimo šaltinis. Todėl Jobas pakartodamas kelia klausimą: 
„Iš kur tada ateina išmintis ir kur yra pažinimo tėvynė?“ 
(28, 20). Jokiuose žemės padaruose, vis tiek ar jie būtų 
` gamtiniai, ar kultūriniai, jos nėra. „Ji prisidengia nuo gy- 
vųjų akių ir pasislepia nuo dangaus paukščių“ (28, 21). 
Bet štai iš mirusiųjų šalies ateina gandas, kuris nurodo 
pažinimo tėvynę: ji yra Dievuje (28, 22—23). Kurdamas 
būtį, sverdamas vėjo svorį, matuodamas vandenis, ties- 
damas griaustiniui kelią, Dievas išmintį „paregėjo ir pa- 
skelbė, įkūrė ir pagrindė“ (28, 25—27). Dievas tad yra 
pažinimo autorius ir jo šaltinis. Jame laikosi mūsų pa- 
statyti klausimai savo atsakymais. Todėl jeigu žmogus 
gali pažinti savo egzistenciją, tai tik dalyvaudamas Die- 
vuje. Egzistencinis pažinimas esmingai yra dalyvavimas 
transcendencijoje. Įsijungęs į Jobo bei jo draugų pokal- 
bį, Dievas klausia: „Kas įdiegė išmintį (žmogaus) viduje?” 
(38, 36). Atsakymas yra tik vienas: Jis Pats. Žmogaus tu- 
rimas savos būties pažinimas ateina jam iš anapus, Iš sa- 
vo egzistencijos žmogus pastato tik klausimą. Atsakymą 
jis jau gauna iš transcendencijos. Dievas susisiekia su žmo- 
gaus būtimi ir ją nušviečia jos mįslingume. Mūsų būtis 
pasidaro mums perregima tik Viešpaties šviesoje. Egzis- 
tencinis pažinimas yra participacinis kūrinio aktas trans- 
cendencijoje. 

Egzistencinis tad mąstymas, kaip matome, pasiekia 
savo atbaigą ir prieina prie pažinimo tik ryšium su trans- 
cendencija. Čia yra jo pasisekimo, bet sykiu ir grėsmės 
šaknys. Egzistencinis mąstymas, paimtas pats savyje ir 

atitrauktas nuo transcendencijos, kaip jį regime šiandie- 
ninėje egzistencinėje filosofijoje, yra beviltiškas, nes eg- 
zistencijoje atsakymo jis rasti negali. Jis gali tik paklaus- 
ti. Panorėjęs pats duoti atsakymą, jis atsidaužia į abstrak- 
čią formulę ir savo paties pastatyto ontologinio klausimo 
neišsprendžia. Mėginimas atsiremti į pačią egzistenciją 
yra neįmanomas, nes egzistencija nesilaiko savimi: ji 
laikosi Kitu. Tai yra pagrindinis mūsų pergyvenimas, ku- 
Iį mes patiriame baimėje. Todėl nepasisekimas, galutinis 
ir neatšaukiamas nepasisekimas lydi kiekvieną egzisten- 
ciją, kuri, priėjusi savo ribą, vis dėlto ieško pagrindo 
savyje ir pasilieka viena su savimi, savo valia uždaryda- 
ma ontinį savo būties atvirumą. Egzistencija,— kartoja- 
me,— yra tiktai klausimas. Jis nurodo į atsakymą. Taip! 
Bet reikia peržengti — transcendere — klausimo plotmę, 
kad į atsakymo sritį patektume. Todėl kas šito žingsnio 
nepadaro, tas pasilieka amžinai klausimo plotmėje ir pa- 
regi galutinį savo pastangų nepasisekimą. Tačiau egzis- 
tencinis mąstymas, kuris supranta klausiamąjį savo po- 
büdi, savo atvirumo neužsklendžia, peržengia klausimo 
plotmę, pasiekia transcendenciją ir tuo pačiu pergali ne- 
pasisekimo grėsmę, gaudamas atsakymą iš anapus ir tuo 
būdu įprasmindamas savo klausimą. 

Štai kodėl Jobas, nors pats atsakymo ir neduoda ir 
savo draugų formulių nepriima, tačiau nenusimena, nes 
jaučia, kad atsakymas ne jam priklauso, kad jis ateis iš 
anapus, iš Viešpaties, kuris yra išminties šaltinis ir pa- 
žinimo tėvynė. Jobo pasitikėjimas Dievu yra nuostabus, 
„Nors Jis mane ir užmuštų, aš vis tiek Jo lauksiu“ (13, 
15)-- sako Jobas žinodamas, kad šitas laukimas giliau- 
sioje savo esmėje yra naujos būties laukimas. Sustojęs 
prie buvimo ribos, Jobas žiūri į anapus ir iš ten laukia 
savo išsigelbėjimo, nes šiapus išsigelbėjimo nėra. Dievas 
laiko Jobą jo būtyje. Jis gali jį užmušti. Bet Jis taip pat 
bus jam ir išganymas (13, 16). Bet kadangi šitas išganymas 
yra vienintelis Jobo troškimas, kadangi visas jo mąsty- 
mas yra susitelkęs aplinkui naujos būties pagrindimą ir 
išsivadavimą iš nebūties grėsmės, todėl nusikreipimas į 
transcendenciją Jobui darosi savaimingas ir būtinas, ne- 
paisant kad ši transcendencija būtų ir baisi, apsireikšdama 
žmogui, kaip matysime vėliau, savo elementariniu ga- 
lybiškumu. Kiekvienas žmogus, kuris mąsto ne teorijai, 
bet savam asmeniniam likimui, savaime peržengia egzis- 
tenciją ir susiduria su transcendencija, nes į ją veda pati 

šio mąstymo esmė: rasti ontologinį atsakymą savam on- 
tologiniam klausimui. Jeigu dabartinės egzistencinės fi- 
losofijos kai kurie atstovai ligi transcendencijos vis dėlto 
nenueina, tai tik todėl, kad ne vienas iš jų mąsto ne sa- 
vam likimui pagristi, bet teorijai sukurti. Jiems rūpi ne 
jų pačių egzistencija, bet nauja filosofija. Jobas sako: 
„Aš mąstau”. Šioje asmeninio mąstymo plotmėje pasiliko 
dar ir Kierkegaardas. Tuo tarpu mūsų dienų egzistencinin- 
kai jau sako: „Aš mąsto, Aš filosofuoja“. Skirtumas yra 
labai radikalus. Tasai Aš, kuris gauna trečiojo asmens 
veiksmažodį, jau nebėra mano Aš. Jis jau yra abstraktus 
Aš. Jis jau yra man objektas, kurį aš svarstau ir nagri- 
nėju, kaip jis mąsto, kaip jis kenčia, kaip jis miršta. O 
mirti ir filosofuoti apie mirtį yra du, rodos, labai skirtin- 
gi dalykai. Jobas ir daugybė kitų filosofijos istorijoje ne- 
žinomų mąstytojų patys mąstė ir patys kentė. Todėl jie 
buvo tikri egzistenciniai mąstytojai, nors jų šiuo vardu 
niekas ir nevadino. Tuo tarpu dabarties egzistencininkai 
prisiėmę vardą pametė esmę, nes įsijungė į abstrakčių 
mąstytojų eiles, statydami ne ontologinius savo pačių bū- 
ties klausimus, bet loginius teorijos klausimus ir todėl duo- 
dami atsakymus patys iš savęs. Čia tad ir yra pagrindas, 
kodėl transcendencijos problema dabarties egzistencinėje 
filosofijoje yra tokia tamsi. Abstraktus mąstymas dažniau- 
siai transcendencijos nepasiekia, nes į ją jis ir neina. 
Tuo tarpu tikras egzistencinis mąstymas, nesuterštas teo- 
riniais rūpesčiais, transcendenciją visados pasiekia, nes 
jis siekia ontologinio atsakymo, kitaip tariant, siekia Die- 
vo. Jobui nerūpėjo jokia teorija. Jam rūpėjo tik jo pa- 
ties likimas. Todėl jo mąstymas pasiliko grynai egzisten- 
cinis, atviras, neuždarytas jokia abstrakčia formule, to- 
dėl peržengė egzistenciją ir susidūrė su transcendencija. 
Dievo pasirodymas ir prabilimas besiginčijantiems Jobui 
ir jo draugams yra simbolinė šio susidūrimo išraiška. 
Tikras egzistencinis mąstymas yra visados mąstymas trans- 
cendencijos akivaizdoje. 

Tinkamai pastatyto ontologinio klausimo ir visiškai pa- 
tiektos būties atžvilgiu transcendencija nepasilieka ne- 
byli: ji aisako. Dievas atsiliepia į žmogaus šauksmą ir jį 
išvaduoja. „Jahvė atstatė Jobo likimą ir dvigubai padi- 
dino visa, ką šis buvo turėjęs“ (42, 10), Jobas vėl buvo 
priimtas į savųjų bendruomenę, vėl įsigijo turto; jam vėl 
gimė sūnų ir dukterų; jis gyveno labai ilgai ir „mirė se- 
nas bei prisisotinęs amžiumi" (42, 11—16). Tai buvo trans- 

cendencijos atsakymas į nubūtinto žmogaus klausimą. Bet 
šitas atsakymas yra labai savotiškas. Kančia nubūtino 
Jobą, ir šis šaukėsi Viešpaties, kad išgelbėtų svyrančią 
jo egzistenciją. Tačiau ar šis išgelbėjimas buvo tik Jobo 
atstatymas į senąją būseną? Ar Dievas, ištraukęs Žmogų 
iš nebūties upės, išneša jį į tą patį krantą? Jobo knygos 
autorius pastebi, kad Dievas „dvigubai padidino visa“, ką 
Jobas buvo turėjęs. Ar tai buvo tik atlygis už Jobo kančias? 
Ar šitame dvigubame neglūdi mintis, kad iranscendenci- 
jos atstatytoji būtis visados yra pilnesnė už senąją? Jo- 
bui buvo grąžinta ne tik tai, ką jis anksčiau turėjo, bet 
dar buvo ir pridėta. Ir šitas priedas, šitas gavimas dvi- 
gubai nėra tik moralinė atlygio idėja, bet gili metafizinė 
mintis, kuri mums atskleidžia transcendencijos atsakymo 
pobūdį. 

Didįjį Šeštadienį velykinės žvakės šventinimo apeigose 
Bažnyčia „Exultet“ giesmėje kartoja šv. Augustino žo- 
džius: „O felix culpa!” — „O laimingoji kaltė!“ Kaltės 
žodžiu Bažnyčia čia supranta aną pirmykštę Adomo nuo- 
dėmę, dėl kurios visa žmonija pateko į savotišką egzis- 
tenciją, nuodėmingą egzistenciją, iš kurios ją išvadavo 
Jėzus Kristus. Sunkus ir vargingas istorinės žmonijos li- 
kimas, kurį ji nešė tūkstančius metų ir kurio pasėkos 
yra pasilikusios ir dabar, buvo primestas jai ne kieno 
nors kito iš viršaus, bet kilo iš jos pačios laisvos valios 
ir laisvo apsisprendimo nepaklausyti Viešpaties įsakymo 
ir eiti savu keliu. Žmonijos kančia, susijusi su jos kalte, 
anaiptol nebuvo tos pačios kilmės, kaip ir Jobo ken- 
tėjimai. Jobas buvo ištiktas aukštesnės galybės. Jis buvo 
objektas. Jis buvo rungtynių kaina tarp Dievo ir velnio. 
Todėl jis pagrįstai nepriėmė Elifazo tezės, esą jis kenčiąs 
už savo nusikaltimus. Tačiau šita Elifazo tezė visa savo 
pilnatve tinka žmonijai. Žmonija iš tikro kenčia už savo 
nusikaltimus. Jos kančia jai yra bausmė, kilusi ne iš vir- 
šaus, bet iš jos pačios. Ir vis dėlto Bažnyčia, nepaisydama 
žmonijos atsakingumo už savo likimą, taria džiaugsmingu 
balsu „laimingos kaltės“ žodį. Kuo gi šita kaltė yra lai- 
minga? Ar tuo, kad užtraukė žmonijai baisų likimą? Anaip- 
tol! Ji yra laiminga ne savu puolimu, bet Viešpaties atpir- 
kimu. Dievas savo Sūnaus Jėzaus Kristaus mirtimi ir pri- 
sikėlimu atstatė kaltės nubūtintą žmonijos egzistenciją. 
Jis išvadavo ją iš mirties paunksmės, kurioje ji sėdėjo 
tūkstančius metų. Tačiau ar tai reiškia, kad Dievas at- 
statė tik tai, kas buvo prieš kaltę? Visai ne! Aitpirktasis 

žmogus yra pilnesnis už žmogų prieš puolimą. Atpirkimas 
įvedė žmoniją į tobulesnę būseną, negu ji buvo nenusi- 
dėjusi. Tai yra bendras Krikščionybės įsitikinimas. Visa 
puolusi žmonija vaitojo ir laukė Išganytojo. Visa ji buvo 
skausmingas klausimas Dievo akivaizdoje. Ir Dievas atsa- 
kė. Jis siuntė Amžinąjį Logą, kuris susijungė su žmogiš- 
kąja prigimtimi, prisiėmė žmonijos likimą, jį iškentė sa- 
vo mirtyje, pergalėjo savo prisikėlimus ir tuo būdu iš- 
vadavo iš nebūties grėsmės, nes nuodėmė, kaip jau šv. 
Augustinas pastebėjo, yra paslinkimas į nebūtį: „inclina- 
tio ad nihilum”. Jėzus Kristus yra Dievo alsakymas puo- 
lusiajai žmonijai. Bet šitas atsakymas yra toks nuosta- 
bus ir Jo įvykdytas žygis yra toks didingas, kad jis toli 
gražu pralenkia nekalto rojinio žmogaus būseną, pripildy- 
damas žmogaus būtybę tokiomis malonėmis ir sujungda- 
mas ją taip ankštai su Dievu, kaip niekados. Štai dėl ko 
Bažnyčia ir vadina aną pirmykštę kaltę laiminga, nes ji 
„pelnė tokį didį Atpirkėją“-—,,guae talem ac tantum me- 
ruit habere Redemptorem“ („Exultet“). Žmonijos kaltė 
buvo proga Dievui duoti žmonijai naują būtį, ją iš naujo 
pagrįsti ir pakelti aukštyn. Atpirkimo žygis yra naujas 
sukūrimas: creatio nova — ne tik moraline, bet ir onto- 
logine prasme, nes nuodėmė taip pat yra ne tik morali- 
nis, bet ir ontologinis aktas. 

Ši naujos, pilnesnės ir tobulesnės būties mintis glūdi ir 
Jobo knygoje, kurios autorius leidžia Dievui Jobą apdo- 
vanoti dvigubai. Tiesa, ši mintis čia yra išreikšta dar labai 
primityviai, dar labai konkrečiais, pasakytume, net eko- 
nominiais vaizdais: dvigubu avių, kupranugarių, galvijų 
ir asilių skaičiumi (42, 12). Tačiau šitie nomadinės tautos 
vaizdai mums nė kiek nekliudo įžvelgti, kad iranscen- 
dencijos atsakymas savo pilnaive visados pralenkia eg- 
zistencijos klausimą. Dievas atsako daugiau, negu žmogus 
klausia. Dievas atitiesia labiau, negu žmogus pasvyra. 
Todėl laiminga yra ne tik kaltė. Laiminga yra kiekviena 
kraštinė situacija, kuri nubūtina žmogų, nes nauja, iš 
transcendencijos gautoji būtis jau yra aukštesnė negu 
seniau turėtoji. Laiminga yra ir kaltė, ir kančia, ir ko- 
va, ir galop mirtis, nes visos jos pastato žmogų Dievo aki- 
vaizdoje. Jos visos atskleidžia transcendencijai jo egzis- 
tenciją. Jos visos žmogų atveria Dievui, kuris jį pripildo 
nauja šviesa, nauju turiniu, nauja galia. Šias situacijas 
pergalėjęs, žmogus jau yra naujas žmogus, naujas Vieš- 
paties kūrinys, gyvenąs nebe tiek savimi, kiek anuo gau- 

tuoju transcendentiniu turiniu. Todėl kraštinės situacijos 
pačios savimi, objektyviai jas svarstant, yra tikriausi ke- 
liai į Dievą, tikresni negu tradiciniai keliai, pasilieką teo- 
rijos plotmėje. Atvesdamos žmogų prie jo būties ribos, jos 
tuo pačiu jį atveda ir prie transcendencijos, nes leidžia 
žmogui pajusti, kad jo- egzistencija yra laikoma ne jo pa- 
ties, bet Kito, kuris yra būties atrama ir pagrindas. Gavęs 
iš šitojo Kito atsakymą ir juo iš naujo pagrindęs savo 
būtį, žmogus savaime esti pakeliamas aukštyn, nes juk ir 
pats atsakymas yra transcendentinis, vadinasi, peržengęs 
egzistenciją: iš Dievo kilęs ir į Dievą vedąs. Transcen- 
dencijos tad atsakymas yra visados žmogaus išaukštini- 
mas. Jeigu žmogus yra nuostabus jau pačioje savo eg- 
zistencijoje, tai dar nuostabesnis jis pasidaro tada, kai ši 
egzistencija, virtusi klausimu, esti Dievo atsakoma. Mišių 
metu Bažnyčia, maišydama vyną su vandeniu, kalba mal- 
dą, kurioje kreipiamasi į Viešpatį, kuris žmogaus subs- 
tancijos kilnumą nuostabiai sukūrė ir dar nuostabiau at- 
statė: „mirabiliter condidisti et mirabilius reformasti". 
Transcendencijos atsakymas pralenkia visus žmogaus lū- 
kesčius, nes jis kyla iš jos kaip iš Meilės. 

Ir vis dėlto ne kiekvienas egzistencijos paklausimas 
yra transcendencijos atsakomas. Jau buvome sakę, kad 
Jobas savo klausimą tinkamai pastatė tik tada, kai at- 
šaukė savo norą bylinėlis su Dievu ir pažadėjo jį ap- 
gailėti dulkėse ir pelenuose. Kitaip sakant, egzistencinis 
klausimas esti tinkamai pastalomas tik tada, kai egzis- 
tencija visa savo gelme atsiveria transcendencijai, nepa- 
silikdama nieko sau ir nė jokiu atžvilgiu į save neatsirem- 
dama, Tiktai tokiu atveju transcendencija atsako, Tiktai 
tokiu atveju žmogus esti Dievo išgelbstimas iš jį ištiku- 
sios nebūties. O kol žmogus būna atsivėręs Dievui tik iš da- 
lies, kol jis tebesitiki savo minties galia atstatyti pasvirusią 
savo būtį, tol jo statomas klausimas pasilieka daugiau ar 
mažiau abstraktus ir jo kreipimasis į Dievą — netikras; 
tol ir transcendencija tokiu atveju yra nebyli. Koks yra 
skirtumas tarp šių dviejų žmogaus nuotaikų ir tarp šių 
dviejų jo statomų klausimų, ryškiai parodo Adomo Mic- 
kevičiaus „Vėlinių“ Konradas, kuris nepaprastai inten- 
syviai kreipiasi į Dievą, tačiau jokio atsakymo negauna, 
Konrado šauksmas sudūžta į Viešpaties begalinę tylą. 

Konradas yra poetas. Jis dainuoja, tačiau ne žmo- 
nėms, bet pats sau: „Kam man žmonės? — sako jis, pa- 
silikęs vienas kalėjimo celėje.— Lyg jiems aš dainuoju... 

Tas nelaimingas, kur žmonėms dainuoja" !. Savo giesmė, 
tąją antpasaulinę žvaigždę, jis kreipia į Dievą ir į gamtą: 
„Klausykis, Dieve, ir tu, gamta, klausykis. Štai jūsų verti 
garsai, jūsų verta daina. Aš — jos milžinas" (ibid.). Ir ši- 
tas milžinas, šitas giesmės kūrėjas apvaldo savo žygiais 
visą pasaulį. Jis suka žvaigždes savo dvasia (ibid.); žvilg- 
teli į kometą visa sielos galia, ir kometa sustoja (86 p.); 
dirsteli į paukščius, „sparnais perskrodžiančius erdves“, 
ir šie pasijunta tarsi kilposna įkliuvę (ibid.). Medžiaginis 
ir gyvybinis pasaulis pasiduoda kūrėjo galiai, Tik vienas 
vienintelis padaras išsprunka iš kūrėjo poeto žinios, bū- 
tent žmogus. „Tiktai žmonės nuodėmingi, menki, bet ne- 
mirtingi, nei jie man tarnauja, nei manęs jie pažįsta“ 
(86 p.). O Konradas nori vis dėlto valdyti ir žmones. Jis 
nori, kad ir jie būtų objektas jo kūrybai. „Tą valdžią, 
kurią gamtai turiu, turiu turėti ir sieloms; kaip paukščius 
aš valdau, suku žvaigždes, taip ir artimus turiu valdyti" 
(ibid.). Deja, šitos sielų valdžios Konradas savyje nejau- 
čia. Nebūdama žmogiškosios kūrybos padaras, žmogaus 
siela negali būti kito valdoma, kaip yra valdomas me- 
džiaginis ar gyvybinis pasaulis. Poetas negali su žmo- 
gumi elgtis taip, tarsi jis būtų „lyg mintys ir žodžiai“, iš 
kurių „giesmių giesmės pinas“ (ibid.). 

Šitoje tad vietoje Konradas ir kreipiasi į Dievą. Iš jo 
jis nori gauti šios sielų valdžios. „Duok man sieloms val- 
džią“,— maldauja Konradas (86 p.). „Duok man ją arba 
bent kelią parodyk... Geidžiu valdžios, kokią Pats turi; 
geidžiu sielas valdyti, kaip Pats jas valdai" (87 p.). Krei- 
pimasis yra visiškai nuoseklus. Jeigu Dievas yra žmogaus 
būties Kūrėjas ir jos Palaikytojas, tai Jis yra vienintelis, 
kuris gali žmogų valdyti, kaip poetas valdo savo mintis ir 
žodžius. Žmogus yra Dievo ištartas žodis, Dievo įkūnyta 
mintis, todėl nuo Jo ir priklausoma visa savo esme. No- 
rėdamas tad šitas dieviškąsias įsikūnijusias mintis valdyti 
ir jas pinti į savo giesmę, Konradas gali kreiptis tik 
į Dievą, nes tik iš Jo vieno jis gali gauti šitokią galią. 
Žmoguje jos nėra, Tai Konradas jaučia labai gerai. To- 
dėl jis iš tikro į Dievą ir kreipiasi. 

Bet Dievas tyli. Nepaisydamas Konrado maldavimų, 
pakartotinių priekaištų ir net grasinimų sukrėsti visą san- 
tvarką, Viešpats neatsiliepia į Konrado balsą ir neatsako 
į jo klausimą. Konradas visaip mėgina prie Dievo prieiti. 


„Al dr aa M A a ĖS A i r is 
1 Cit, M. Biržiška. Iš Adomo Mickevičiaus raštų, 82 p., Kaunas, 
1927, 

Jis pažada šią galią panaudoti žmonių gerovei, užtrauk- 
damas laimės giesmę (86 p.). Jis priekaištauja Dievui, 
kad šis širdis palieka amžiname varge, patenkindamas tik- 
tai protą (87 p.). Jis galop grasina pastebėdamas, kad 
„jausmas sudegins tai, ko mintis neįstengs sulaužyt“ (90 
p.). Tačiau Dievas tyli. Kodėl? Kodėl Dievas, išklausęs Jo- 
bą ir net dvigubai jam grąžinęs to, ką jis buvo anksčiau 
turėjęs, yra toks nebylus Konrado atveju? Atsakymą 
mums duoda pats Konradas, atskleisdamas savęs, kaip kū- 
rėjo, pergyvenimą. Konradas jaučia turįs savyje nepa- 
prastą kūrybos galią, kuri „ne nuo žmogaus priklauso“ 
(85 p.). Šios galios jis negavo nei iš rojaus medžio „pa~ 
žint, kas gera ir kas pikta“, nei iš knyginių pasakojimų, 
„nei iš uždavinių sprendimo, nei iš burtininkų būrimo“ 
(85 p.). Iš kur tad yra ši galia? Konradas atsako: „Esu 
kūrėjas gimęs. Iš ten kilo mano jėgos, iš kur ir tavosios 
pas Tave atėjo... Turi, nustoti nebijai; aš irgi nebijau“ - 
(35 p.). Vadinasi, kūrybinių Konrado galių šaltinis yra jis 
pats. Jis jas semia iš ten pat, iš kur ir Dievas, o Dievas 
jas semia pats iš savęs. Taip ir Konradas. Jis yra kūrėjas 
gimęs, jis paprastai turi kūrybinę galią ir nebijo jos pra- 
rasti, nes jos versmė yra jis pats. Būdamas nemirtingas ir 
pats „aukštasis žemės jausmininkas“ (87 p.), jis tuo pačių 
nešiojasi savyje ir nežlungančią kūrybos jėgą. Tačiau jei- 
gu taip, kokios prasmės tada turi jo kreipimasis į Dievą? 
Tiesa, ši Konrado galia nėra visuotinė. Ji neliečia žmo- 
giškosios sielos. Todėl Konradas ir prašo Dievą suteikti 
jam šios sielų valdžios. Tačiau ką gi reiškia ši spraga 
anoje kūrybinėje nemirtingoje ir nežlungančioje galioje? 
Ar ji nerodo šios galios reliatyvumo? Ar ji nerodo, kad 
Konradui jo galia kyla anaiptol ne iš jo paties; kad Dievo 
kūrybiškumas ir žmogaus anaiptol nestovi toje pačioje 
plotmėje? Ką gi reiškia Konrado negalia pačiam užsitai- 
syti aną spragą savo kūrybiniame pajėgume? Kodėl gi 
jis neįstengia žmonių taip valdyti, kaip valdo savo gies- 
mės žodžius? Konradas atsistoja priešais Dievą ir sako: 
„Matai, jogei žmonių ir angelų pirmasis geriau Tave pa- 
žįstu negu arkangelai; esu vertas, kad su manim valdžia 
pasidalintum“ (89 p.). Iš tikro, jeigu Konrado kūrybinė 
galia yra iš to paties šaltinio kaip ir Dievo, kodėl Die- 
vas negalėtų šita valdžia su juo pasidalinti? Tačiau argi 
nejaučiame šito klausimo absurdiškumo? Ką gi reiškia 
pasidalinti? Tai reiškia duoti kitam tai, ko anas neturi. 
Konradas prašo, kad Dievas su juo pasidalintų savo val- 

džia sieloms, tuo pačiu prisipažindamas, kad jis šitos 
valdžios neturi ir negali iš savęs turėti. Bet tuomet kokia 
gi yra prasmė sakyti, kad „aš esu vertas, kad su manim 
valdžia pasidalintum", arba kad „iš ten kilo mano jėgos, 
iš kur ir tavosios pas Tave atėjo“? Susilyginimas su Die- 
vu, kurį nori Konradas išreikšti, virsta tik žodiniu, ne- 
turinčiu jokios ontinės atramos pačioje Konrado būtyje, 
Savo prašymu pasidalinti jis pats paneigia savo lygumą 
Dievui, patekdamas tuo būdu į prieštaraujantį kelią ir dėl 
to neatverdamas savo būties transcendencijai. Konradas 
Dievui neatsiskleidžia visu savimi kaip Jobas. Dievas jam 
nėra jo būties Nešėjas ir Palaikytojas. Konradas mėgina 
atsistoti pats ant savęs. Jis tik kviečiasi Dievą į talką — 
truputį jam padėti užtaisant mažą spragelę jo būtyje. Bet 
kas gi yra ši spragota būtis? Ar spragos buvimas neiš- 
duoda visos tos apgaulės, kuria Konradas gyvena? Bū- 
"ties spragotumas yra jos reliatyvumo ženklas. O spragos 
užtaisytojas, ateinąs iš anapus, jau nėra priemonė ar įran- 
kis, bet būties Pagrindas, nes jos kūrėjas. Užtaisyti būties 
spragą reiškia ją sukurti. Tai pajėgia Dievas, bet to ne- 
pajėgia Konradas. Bet juk Konradas Dievo tokiu pagrin- 
du nepripažįsta. Transcendencija Konradui yra ne žmo- 
giškosios būties pagrindas ir šaltinis, bet tik įrankis, tik 
talkininkas, tik pagalbininkas, kuris nenori ateiti ir pa- 
dėti. Konradas jaučia savyje būtinį plyšį. Tačiau žodiniu 
savo susilyginimu su Dievu jis užsklendžia pats save. 
Jis neišvysto šitos pajaustos spragos ligi visumos, kaip tai 
padarė Jobas, atsidūręs kančioje, ir todėl pasilieka trans- 
cendencijai uždaras. Konrado šauksmas į Dievą yra tik 
jo lūpų, bet ne jo būties šauksmas. 

Štai kodėl Dievas ir tyli. Ir štai kodėl Konradas nesu- 
laukia jokio atsakymo, nes iš tikro transcendencija čia 
nė neturi į ką atsakyti, kadangi Konradas nepastato klau- 
simo. Jis neatveria savo būties, bet tik parodo Dievui 
mažą jos plyšelį, kurį Dievas turįs užlopyti. Tarp Kon- 
rado ir Dievo neatsiranda tokio santykio, koks iš esmės 
yra tarp egzistencijos ir transcendencijos ir koks susi- 
daro tarp Dievo ir Jobo. Dėl to, nepaisant maldavimų, 
priekaištų ir grasinimų, Konradas jokio balso ir jokio 
ženklo iš anapus nepatiria. Ir šita Dievo tyla kaip tik par- 
bloškia Konradą. Pasiryžęs iššauti į viso kosmo santvarką 
savo šauksmą, kad Dievas yra „ne pasaulio tėvas, bet. ..“, 
Konradas nepajėgia ištarti šio sakinio paskutinio žodžio 
ir krinta apalpęs. Jo mintį užbaigia jau velnio balsas: „Ca- 

ras” (90 p.). Dievas yra ne pasaulio tėvas, bet tiktai jo 
caras, kuris jėga ir žiaurumu valdo ir nenori šia valdžia 
su niekuo pasidalinti. Ši mintis glūdėjo Konrado dvasioje 
jau iš pat pradžios. Tik jis jos nepajėgė garsiai ištarti. O 
pasiryžęs vis dėlto ją tarsi patrankos sviedinį iššauti į 
pasaulio sąrangą ir norėdamas, kad šis jo balsas eitų „iš 
kartų į kartas“ (90 p.), Konradas neteko fizinių jėgų šiam 
pasiryžimui įvykdyti. Ši Dievo tyla turi begalinės reikš- 
mės. Į ją sudūžta žmogaus pastangos atsiremti į save ir 
iš savęs išverpti savo būtį. Kaip Dostojevskio „Didžiaja- 
me inkvizitoriuje“ Kristaus tyla priverčia inkvizitorių eiti 
ligi galutinio savo minčių paneigimo, taip Mickevičiaus 
„Vėlinėse“ Dievo tyla priverčia Konradą eiti ligi fizinio 
sugriuvimo, kad tuo būdu būtų galima išsivaduoti iš ano 
prieštaravimo, į kurį jis buvo savo teigimais įsipainiojęs. 
Savoje improvizacijoje Konradas sykį pastebi, kad ši 
naktis reiškia aukščiausią jo jėgų pakilimą ir kad dabar 
jis patirsiąs, kas jis iš tikro yra: „Aukščiausias, o gal 
tik išdidęs“ (84 p.). Savo alpuliu jis patiria, kad jis yra 
ne aukščiausias, o tik išdidęs. Jis pajaučia, kad grimzta 
į bedugnę, neturinčią galo. Iš šitos bedugnės jį išgelbsti 
tik kunigo Petro malda, vadinasi, žmogiškosios būties at- 
vėrimas Dievui. 

Skirtumas tad tarp Jobo kreipimosi į Dievą ir Konrado 
yra, kaip matome, esminis. Tiesa, Jobas prometėjiškų už- 
mačių iš sykio taip pat turėjo. Tačiau jos neiškilo jam 
pilnon sąmonės švieson ir todėl kelio į transcendenciją 
neužtvėrė. Tuo tarpu Konradas šitų užmačių buvo veda- 
mas iš pat pradžios. Jo giesmė esanti verta Dievo; jo 
galia kurti esanti tokia pat, kaip Dievo; jis, kaip ir Die- 
vas, nemirtingumą jaučiąs ir nemirtingumą kuriąs. „Ką 
gi didesnio įstengei sukurt, Dieve?“ — pasididžiuodamas 
jis klausia Viešpatį (83 p.). ... Šios užmačios kaip tik ir 
užsklendžia Konradui tikrą egzistencinį kelią į transcen- 
denciją. Savęs, kaip lygaus Dievui, pergyvenimas nelei- 
džia Konradui pastatyti savojo klausimo tikrąja šio žo- 
džio prasme ir tuo pačiu neleidžia sulaukti atsakymo. Jo- 
bo kreipimasis į Dievą virto malda. Tuo tarpų Konrado 
kreipimasis pasibaigė grasinimu. Ir šitas grasinimas būtų 
visiškai Konradą pražudęs, jeigu ne jo fizinių jėgų išse- 
kimas, neleidęs jam paskutiniu žodžiu apvainikuoti savo 
maišto. Taigi nors abu — Jobas ir Konradas — jaučia 
savo negalią: Jobas išsivaduoti iš kančios, o Konradas 
valdyti žmones, tačiau jų nusistatymai šios negalios at- 

žvilgiu yra labai skirtingi. Abu juodu yra priėję prie savo 
būties ribos: Jobas kančioje, Konradas kūryboje. Tačiau 
Jobas šios ribos akivaizdoje meldžiasi, o Konradas maiš- 
tauja ir graso. Todėl ir jų egzistencinė išvada yra skir- 
tinga. Jobas peržengia šią ribą ir pasvyra į transcenden- 
cijos rankas. Konradas daužosi šiapus ribos ir išsekęs 
pasvyra į begalinę bedugnę, iš kurios jį išgelbsti taip pat 
tik malda, nors ir ne jo paties. Visos Jobo kalbos yra ne 
kas kita kaip jo kūriniškumo išskleidimas Viešpaties aki- 
vaizdoje, kaip nuolatinis prisipažinimas esant Dievo ran- 
kų menku padaru ir stebėjimasis, kaip Viešpats dar gali 
atkreipti savo akį į šį žmogaus menkumą. Tuo tarpu visa 
Konrado improvizacija yra ne kas kita kaip pastangos 
šį kūriniškumą paneigti ir parodyti, kad žmogus kūrėjas 
yra toks pat, kaip ir Dievas, tegul ir sų mažyte spragele. 
Todėl suprantama, kad šie du skirtingi nusistatymai 
transcendencijos atžvilgiu sukuria ir du skirtingus atsa- 
kymus. Jobas, kreipdamasis į Dievą visa savo būtimi, su- 
laukė Jo atsakymo taip pat būtimi. Konradas, kreipda- 
masis į Dievą maištaujančių žodžiu, sulaukė absoliutinės 
tylos ir paregėjo krintąs į begalinę tamsą. Prometėjiškas 
savęs pergyvenimas neleidžia žmogui patiekti savo bū- 
ties, neleidžia pastatyti savo ontologinio klausimo ir su- 
laukti atsakymo iš anapus. Transcendencija neatsako į 
žodžius, nes Ji pati yra ne žodis, bet Būtis. Todėl ir krei- 
„pimasis į ją turi būti būtimi tokia, kokia ji savyje yra. 
Ir taip atsitiko ne tik su Konradu. Taip būtų atsitikę ir su 
Jobu, jeigu jis nebūtų atšaukęs savo bylinėjimosi su Die- 
vu. Ir taip atsitinka su kiekvienu žmogumi, kuris prome- 
tėjiškame užsisklendime mėgina Dievą nutraukti į egzis- 
tencijos ribas ir čia jį uždaryti, paversdamas Jį įrankiu 
savo spragoms užtaisinėti. Prometėjiška egzistencija trans- 
cendencijos nepasiekia. Bet ne todėl, kad ji nežinotų savo 
kelio, bet todėl, kad ji laisva savo valia šį kelią pridengia. 
Kiekvienoje egzistencijoje yra spraga, ir kiekvienas pro- 
metėjas šią spragą skaudžiai išgyvena. Šita spraga kaip 
tik ir yra tasai langas, pro kurį žmogus gali paregėti 
Dievą. Tačiau ne sykį žmogaus valia užtraukia tankią už- 
dangą ant šito lango, ir transcendencija pasilieka anapus. 
Ji pasilieka už egzistencijos durų. Tačiau tai yra ne pačios 
egzistencinės sąrangos, 0 tiktai žmogiškosios laisvės ak- 
tas. Transcendencija savo atsakymu nusileidžia tiktai į 
visapusiškai atsivėrusią egzistenciją. O šitą egzistenciją 
atverti yra žmogaus rankose. 


II 
EGZISTENCIJOS ANALIZĖ 


1. EGZISTENCINĖ NUOTAIKA 


Mūsų dienų egzistencinė filosofija pagrindinę žmogaus 
nuotaika, liečiančia jo būtį, laiko rūpestį. Rūpestis, kaip 
jau anksčiau sakyta, nėra susirūpinimas kasdieniniu savo 
gyvenimu. Tiesa, jis, kaip ir kiekvienas kitas žmogaus 
nusiteikimas ar nusistatymas, gali prapulti pasaulyje, ga- 
li būti nutrauktas į kasdienybę ir virsti nesavu, vadinasi, 
esančiu tiktai žmogaus būtybės paviršiuje, bet nesiekian- 
čiu jo gelmės. Taip gali atsitikti ir su rūpesčiu, Iš tikro 
šitaip su juo ne sykį ir atsitinka. Ne sykį žmonės, kaip 
ta Evangelijos Morta, rūpinasi daugeliu, pamiršdami vie- 
ną vienintelį dalyką, būtent: savo būtį ir savo likimą. Kai 
Kristus Kalno Pamoksle įspėjo žmones nesirūpinti rytdie- 
nos valgiu ir gėrimu, o Dievo Karalyste, Jis taip pat turėjo 
galvoje žmogiškojo rūpesčio prapuolimą pasaulyje ir pa- 
skendimą kasdieniniuose rūpestėliuose, susitelkiančiuose 
aplinkui fizinės gyvybės palaikymą. Vis dėlto savo es- 
mėje rūpestis nėra kasdieninis ir paviršutiniškas. Jis yra, 
kaip sakėme, žmogaus būsena nebūties akivaizdoje. Tai 
yra atsitiktinės būtybės būsena, būtybės, kuri gali nebūti 
ir todėl rūpinasi, kad būtų. Rūpestis todėl yra įaustas į pa- 
čią ontologinę žmogaus sąrangą. Jis išreiškia nuolatos 
esančią nebūties grėsmę šitai atsitiktinei būtybei, kokia 
yra žmogus. Žmogus egzistuoja rūpindamasis, nes jis eg- 
zistuoja pripuolamai. Rūpestis kaip tik ir yra žmogaus no- 
ras šitoje pripuolamybėje išsilaikyti, nes pripuolamybė vi- 
sados yra gresiama išnykti, kadangi ji neturi pagrindo pa- 
ti savyje. 

Tačiau šalia rūpesčio, šalia šios plačios ir gilios eg- 
zistencinės nuotaikos, kurią taip labai pabrėžia dabartinis 
pasaulis, Jobo knyga kelia kitą nuotaiką, kuria yra bū- 
dingas žmogaus buvimas žemėje, būtent skundą. Visa 
Jobo knyga sakyte sako, kad žmogiškoji egzistencija yra 
skurdi savo buvimu, užtat turtinga savo skundu. Ilgas 

Jobo susimąstymas savos kančios akivaizdoje juk yra vie- 
nas ištisas skundas. „Eidamas gulti aš sakau: kada prašvis 
diena, kad galėčiau atsikelti? Atsikėlęs laukiu vakaro 
ir esu pilnas nerimo nuo sutemos ligi aušros. Mano kū- 
nas yra aptekęs puvėsiais, ir tarsi žemės pluta yra mano 
oda” (7, 4—5)... „Jeigu aš nusidėjau, tai ką aš padariau 
Tau, žmonių Sarge? Kodėl Tu pasirinkai mane savo tai- 
kiniu, kad aš virtau Tau našta? Kodėl Tu nepakeli mano 
nuodėmių ir neleidi mano kaltei pranykti?” (7, 20—21)... 
„Jis užmūrino mano kelią, kad neičiau toliau, ir tamsy- 
bes patiesė ant mano tako. Jis išvilko mane iš mano gar- 
bės ir nuėmė vainiką nuo mano galvos“ (19, 8—9)... „Jis 
atitolino nuo manęs mano brolius, ir mano pažįstami pasi- 
darė man svetimi. Nuo manęs nutolo mano giminės ir 
patikimieji, mane pamiršo mano namų saugotojai; mano 
tarnaitės niekina mane tarsi svetimą; lyg svetimšalis esu 
jų visų akyse“ (19, 13—15)... „Pasigailėkite manęs, pa- 
sigailėkite manęs bent jūs, mano draugai, nes Viešpaties 
ranka ištiko mane" (19, 21). Šitokiais paklausimais, savo 
buvimo analizėmis, priekaištais, maldavimais yra perpin- 
tos visos Jobo kalbos. Jobo egzistencija būna skųsdamasi. 
Ir tai nėra tik individualus Jobo atvejis. Kiekvienas žmo- 
gus skundžiasi, skundžiasi nuo pat jo sąmonės atbudimo 
vaikystėje ligi jos užgesimo mirties momentą. Skundas, 
kaip ir rūpestis, yra susijęs su pačia žmogaus būtimi. Jis 
yra nuotaika, kuri ištikimai žmogų lydi visą jo žemiškąjį 
kelią. Visi mes būname skųsdamiesi. 

Iš kur kyla šitas skundas ir kas yra jo pagrindas? Sa- 
vo kalbose Jobas nurodo dvi priežastis, kurios skundą 
žmogui pažadina ir jį palaiko. Visų pirma žmogus skun- 
džiasi dėl to, kad jis turi aprėžtą galią kentėti. „Ar mano 
jėga yra akmens jėga, ir ar mano kūnas yra geležinis? 

tai kadangi manyje nėra jokios pagalbos, tai man ir kiek- 
viena viršinė parama yra atsakoma“ (6, 12—13). Jobas 
jaučia savo negalią kančiai pergalėti; jaučia taip pat ir 
viršinį apleidimą, kuris ištinka kiekvieną kenčiantįjį, ir 
kaip tik todėl skundžiasi. Žmogaus jėgos yra aprėžtos, 
ir kai šios jėgos pasiekia savo ribas, tuomet ir kyla skun- 
das. Kol žmogus kančią pakelia, tol jis gali būti nera- 
mus, nepatenkintas, nerviškas, bet tol jis dar nesiskun- 
džia. Skundas atsiranda tik kraštinėje situacijoje, tik ta- 
da, kai žmogus atsiduria prie ribos. Čia jis atsistoja prie- 
šais nebūtį, paregi savo negalią nebūtį pergalėti ir todėl 
pradeda skųstis. Iš kitos pusės, žmogus skundžiasi tada, 

kai nesuvokia savo kančios prasmės. „Pamokykite ma- 
ne,— sako Jobas savo draugams,— ir aš nutilsiu“ (6, 24). 
Deja, Jobo draugai nesugeba tinkamai atskleisti kančios 
prasmės, ir todėl Jobas nenutyla. Prasminga kančia neža- 
dina skundo. Prasmingoje kančioje žmogus gali tik de- 
juoti dėl jį kamuojančių skausmų. Bet jis nesiskundžia 
dvasine prasme, kurią skundas savyje visados slepia. Jei- 
gu žmogus žino, kodėl šis kenčia, šitas žinojimas pripildo 
jo dvasią kartais net dideliu džiaugsmu. Kankinių istori- 
joje nėra skundo. Kankiniai eidavo į areną ne skųsdamie- 
si, bet dažnai giedodami, 0 visados melsdamiesi ir pra- 
džiugę, kad savo krauju turi progą paliudyti Tiesą. Jie 
žinojo, kodėl jie kenčia ir kokios prasmės yra šita jų 
kančia. Todėl jie ir nesiskundė. Skundas yra esmingai 
susijęs su kančios prasmės neaiškumų. Jeigu aprėžta žmo- 
gaus galia kęsti yra daugiau gyvybinė jo skundo prie- 
žastis, tai kančios prasmės nesuvokiamumas jau yra gry- 
nai dvasinė priežastis. Ir kai abi šios priežastys susitin- 
ka kartu, skundas pasidaro labai kartus ir labai gilus. 
Jobo atveju jos kaip tik susibėgo. Todėl Jobo skundas 
kaip tik ir apreiškia šios egzistencinės nuotaikos pačias 
gelmes. 

Šios dvi skundo priežastys mums parodo, kad skundas 
visados yra susijęs su kančia. Kančia yra skundo šaltinis, 
iš kurio jis išteka ir kuris jį maitina. Laimėje žmogus ne- 
siskundžia. Džiaugsmas taip pat skundo nepažįsta. Jobas 
irgi, kol gyveno paprastą, ramų gyvenimą, nesiskundė. 
Bet tos pačios priežastys parodo, kad ne kiekviena kančia 
žadina skundą. Skundas kyla tiktai iš žmogui per didelės 
ir nesuvokiamos kančios, Todėl jis niekados nėra pavir- 
šutiniškas dejavimas, atsirandąs dėl fizinių skausmų, bet 
gilus žmogiškosios būties balsas. Skundas nėra tik grynas 
psichologinis pergyvenimas, bet ontologinis žmogaus gel- 
mių atsiskleidimas. Juo prabyla ne nepatenkintas kasdie- 
ninis žmogaus gyvenimas, bet kančios paliesta, šitos kan- 
čios nubūtinta ir joje ligi nesusivokiamumo paklydusi pati 
žmogiškoji egzistencija, Skundas yra nykstančio žmogaus 
pagalbos šauksmas; žmogaus, kuris atsidūrė prie savo 
būties ribos ir kuris jaučia, kad pamažu, bet nesulaikomai 
slenka į nebūtį. 

Konkrečia savo išraiška, paviršium žiūrint, skundas 
gali kartais atrodyti kaip piktažodžiavimas. Šitaip Jobo 
skundą suprato ir jo draugai. Todėl jie, savotiškos baimės 
vedami, stojo prieš Jobą, mėgindami jį gelbėti, nes tikras 


499 


piktažodžiavimas Dievui juk reiškė mirtį. Kančios didumas 
ir sykiu jos nesuvokiamumas pažadina žmoguje tam tikrą 
kartėlį, kuris gali išsiveržti ir šiurkščiais žodžiais. Tai yra 
psichologinės skundo apraiškos, suaustos su žmogaus ne- 
kantrumu, su ana aprėžta galia kentėti. Tačiau savo es- 
mėje skundas niekados nėra piktažodžiavimas. Piktažo- 
džiavimas yra ne skundo, bet kovos forma. Kai žmogus 
nori kovoti, bet neįstengia, tuomet jis ima piktažodžiauti. 
Jobo žmonos patarimas prakeikti Dievą ir buvo savyje 
ne kas kita kaip patarimas paskelbti Dievui kovą. Bet 
juk žmogus, ir dar puvėsiais aptekęs žmogus, yra bejėgis 
Viešpaties akyse. Todėl, eidamas į kovą su Absoliutu, jis 
negali rasti jokio kito ginklo, kaip tik piktą žodį. Štai 
kodėl ir minėtoji Mickevičiaus „Vėlinių“ Konrado kova 
su Dievu baigiasi grasinimu ir galop pastanga sviesti į 
pasaulį piktą žodį, kad Dievas yra ne tėvas, o — caras. 
Bet juk kančios ištiktas žmogus, į nebūtį slenkąs žmogus 
paprastai nekovoja, nes jis neturi su kuo kovoti. Jis tik 
šaukiasi pagalbos. Todėl piktažodžiavimo jame paprastai 
nėra, nors, paviršium stebint skundo formą, ir gali atro- 
dyti. Jobas todėl ir atkreipia savo draugų dėmesį, kad 
šiurkštūs bei drąsūs jo posakiai anaiptol nėra piktažo- 
džiavimas: „Maro lūpose negyvena netiesa, ir mano lie- 
žuvis netaria pikto žodžio“ (6, 30). Savo skundu Jobas 
nori tik pasakyti, kad jis nepaprastai sunkiai kenčia ir 
kad nemato šios kančios pagrindo bei nesuvokia jos 
prasmės. Pagrindo bei prasmės ieškojimas virsta pagrin- 
diniu skundo motyvu. Kančios didumas skundą pažadina, 
Kančios nesuvokiamumas jį veda ir teikia jam turinio. Gi- 
liausia tad prasme skundas yra kančios prasmingumo ieš- 
kojimas. Vis tiek ar žmogus maldauja, ar prašo pagelbėti 
bei paguosti, ar vaizduoja savo sunkią situaciją, po visais 
jo žodžiais ir posakiais glūdi vienas vienintelis klausi- 
mas „kodėl?“. Kodėl kančia pasidarė nebepakeliama? Ko- 
dėl žmogus negali iš jos išsivaduoti? Kodėl jis kenčia? Ir 
t. t. Vidine savo sąranga skundas visados yra klausimas. 

Šitoje vietoje mes susekame esminį skundo ryšį su 
egzistenciniu mąstymu. Jau esame minėję, kad egzisten- 
cinis mąstymas yra žmogaus kova su nebūtimi, kuri at- 
siveria jame pačiame. Priėjęs kančioje ar kurioje nors 
kitoje kraštinėje situacijoje prie savo būties ribos ir at- 
sistojęs nebūties akivaizdoje, žmogus mėgina nebūtį per- 
galėti ir savo mąstymu save iš naujo atstatyti. Jis klausia, 
jis patiekia savo būtį, tačiau savyje ir savo egzistencijo- 

je atsakymo neranda. Tai yra egzistencinio mąstymo eli- 
ga. Skundas kaip tik ir įsijungia į šitą eigą. Jis virsta 
konkrečia žmogaus kovos su nebūtimi ir žmogaus klausi- 
mo išraiška. Egzįstencinis mąstymas, kaip minėjome, nėra 
abstraktus teorijos reikalui. Žmogus egzistenciškai mąsto 
visa savo būtimi savam asmeniniam likimui. Jo paties 
egzistencija yra šio mąstymo objektas. Tačiau negalėda- 
mas nebūties pergalėti ir atsakymo duoti, egzistencinis 
mąstymas virsta skundu. Egzistenciškai mąstąs žmogus 
regi nykstančią savo būtį ir todėl šaukiasi pagalbos. Klaus- 
damas ir nerasdamas atsakymo, žmogus pasijunta atsidū- 
ręs nesuvokiamybėje ir todėl pradeda skųstis. Tarp skun- 
do ir egzistencinio mąstymo skirtumas nyksta. Skundas 
virsta egzistencinio mąstymo būdu: egzistencine mąstysena. 
Skųsdamasis žmogus mąsto giliausiai, nes jis mąsto jaus- 
damas nebūties ir nesuvokiamybės laimėjimą savyje. Eg- 
zistencinis mąstymas, išvystytas ligi galo, visados virsta 
skundu, nes visados atsimuša į nebūtį, kurios perga- 
lėti jis nepajėgia. Dar daugiau, tik skundu virtęs mąsty- 
mas virsta tikra ir giliausia prasme egzistenciniu. Kol žmo- 
gus nesiskundžia, tol jis mąsto daugiau ar mažiau abstrak- 
čiai, kadangi jis mąsto apie tai, kas jam yra svetima ir 
tolima. Tačiau tada, kai mąstymas tikrai susitelkia aplin- 
kui savąjį Aš, jis būtinai atsiduria nebūties akivaizdoje 
ir todėl būtinai virsta skundu, virsdamas sykiu ir egzisten- 
ciniu. Skundas todėl savo esmėje yra ne kas kita kaip 
aukščiausia ir intensyviausia egzistencinio mąstymo forma. 
Mes mąstome skysdamiesi. Skundas glūdi visose asme- 
ninio mūsų gyvenimo ir asmeninio mūsų likimo proble- 
mose. Kiekvienas egzistencinis mąstytojas yra Jobo tipo 
žmogus, kurio klausimai atsakymo egzistencijoje neranda 
ir todėl darosi perpinti gilaus skundo motyvais. Šiais mo- 
tyvais yra perpinta ir egzistencinė poezija, išreiškianti ne- 
be gamtos, bet žmogaus būtį. Kas gi yra Rilke's „Duine- 
ser Elegien“, jeigu ne vienas ištisas žmogiškosios būties 
skundas? Angelai yra „kūrinijos lepūnėliai“, veidrodžiai, 
„kurie išspinduliuotą savą grožį susisemia atgal į savo 
veidą“. O mes? „Ak, mes, mes iškvėpuojame mus pa- 
čius. .. Kaip rasa nuo ryimečio žolės, taip kyla mūsų bū- 
tis nuo mūsų“ !. „Visomis akimis kūrinija regi atvirumą. 
Tik mūsų akys yra tarsi atbulos ir apstatytos lyg kil- 
pomis aplinkui laisvą išėjimą. O mažųjų sutvėrimų pa- 


1 Antroji elegija. Cit. Duineser Blegien, 11 p. 

laima, nes jie visados pasilieka įsčioje, kuri juos išnė- 
šiojal O laimė uodo, kuris visados viduje šokinėja, net 
ir tada, kai švenčia savo vestuves; nes įsčia yra visal... 
O mes: stebėtojai visados ir visur, į viską atsikreipę ir 
niekados negalėdami išeiti. Kas gi mus taip apgręžė, kad 
mes, viską darydami, esame tokioje būsenoje kaip tas, 
kuris iškeliauja? Kaip tasai, kuris ant paskutinio kalne- 
lio užkopęs dar pamato visą slėnį, atsisuka, stabteli, pa- 
stovi, — taip gyvename ir mes ir nuolatos atsisveikina- 
me" Ž. Kas gi yra visi šitie posakiai, jeigu ne žmogiškojo 
likimo apmąstymas skundžiantis? Skundas eina per visas 
mūsojo buvimo sritis ir apsireiškia kaip viena iš pagrin- 
dinių egzistencinių nuotaikų; nuotaikų ne praeinančių, ne 
kasdieninių, bet pastovių ir ontologinių. Pati mūsų būtis 
yra pilna skundo, 

Skundo tad pagrinduose glūdi klausimas. Gali žmogus 
skųstis įvairiausiomis žodinės išraiškos formomis. Gali 
jis daryti priekaištų ar pasakoti savo kančią bei nelai- 
mes. Tačiau visų šitų formų esmėje glūdi klausimas. Skun- 
das visados yra klausiamasis mąstymas. Net ir Rilke, ku- 
Iis sąmoningai norėjo pasilikti egzistencijos ribose, stato 
klausimą: „Kas gi mus taip apgręžė?" Bet skunde glūdįs 
klausimas nėra teorinis ir abstraktus. Tai yra egzistencinis 
klausimas. Jis nėra kuri nors loginė premisa, patiekta 
klausiamąja forma, iš kurios mes paskui silogistiniu būdu 
darytume išvadas. Ne, skundo klausimas yra klausimas 
pačia giliausia šio žodžio prasme. Skųsdamasis žmogus 
klausia ir tiktai klausia. Atsidūręs prieš nebūtį, jis ne- 
daro jokių išvadų, nieko nesprendžia, bet tik klausia, 
klausia visa savo būtybe, visa savo egzistencija, Skundo 
klausimas yra ontologinis. Skųsdamasis žmogus patiekia 
savo būtį ir ją atskleidžia. Skundas yra egzistencijos at- 
virumo išraiška. Štai kodėl skundo klausimas visados 
yra į ką nors nukreiptas. Loginis klausimas yra tiktai 
mąstymo priemonė. Jis nėra kreipiamas į kitą. Logiškai 
mąstydamas, žmogus pats klausia ir pats atsako. Tuo 
tarpu egzistencinis klausimas, būdamas mūsų būties pa- 
tiekimas ir jos atskleidimas, savaime krypsta į Kitą, nes 
pats žmogus atsakymo, kaip buvome minėję, duoti ne- 
gali. Skunde šitas kreipimasis kaip tik apsireiškia geriau- 
siai. Mes skundžiamės ne sau patiems, bet kažkam Ki- 


2 Aštuntoji elegija. Op. cit, 30—32 p. 

tam, kas jau yra ne mes, bet kas mums gali atsakyti ir 
mus paguosti. 

Kad mes skundžiamės ne sau, aiškinti nereikia. Pats 
skundo pobūdis mus veda už mūsų pačių. Tačiau dažnai 
mes skundžiamės žmonėms: savo artimiesiems, savo drau- 
gams, savo mylimiesiems. Viena egzistencija skundžiasi 
kitai tokiai pat egzistencijai. Viena egzistencija klausia 
kitą egzistenciją. Atrodo, kad skundas sukasi kažkokiame 
užburtame rate: kiekviena egzistencija skundžiasi ir kiek- 
viena atsimuša į kitą, šalia jos esančią egzistenciją. Bet 
jeigu pro šitą kreipimąsi į žmones pažvelgsime į pačią 
skundo linkmės esmę, nesunkiai galėsime pastebėti, kad 
skundas krypsta anaiptol ne į egzistenciją. Skųsdamasis 
žmogus ieško ko nors, kas galėtų jam atsakyti į jo egzis- 
tencijos klausimą. Jo žvilgis visų pirma užkliūva už ša- 
lia jo esančių žmonių. Bet tai yra tik psichologinis susto- 
jimas. Tai yra tik pirmasis tarpsnis skundo kelyje. Skun- 
das vyksta į atsakymą. Tuo tarpu jokia egzistencija at- 
sakymo duoti negali, nes kiekviena yra pilna skundo ir 
kiekviena stato tą patį klausimą. Žmogus savo skundą 
kitam žmogui tik ištaria, tik jį garsiai apreiškia. Bet savo 
esme jis kreipia šį skundą ne į jį. Viena egzistencija kitos 
skundą priima, bet į jį neatsako. Ji tik išklauso jį, bet 
nepaguodžia. Ir tai yra principinė egzistencijos negalia. 
Skundas, kaip sakėme, kyla iš žmogaus susidūrimo su 
nebūtimi ir su nesuvokiamybe. Žmogus skundžiasi tada, 
kai jis pasiekia savo būties ribą. Todėl jis negali savo 
skundo kreipti į tą, kuris stovi prie tos pačios ribos ir taip 
pat skundžiasi. Skundas yra pagalbos šauksmas. Tačiau 
pagalba žmogui gali ateiti tik ne iš egzistencijos, nes kiek- 
viena egzistencija čia stovi prie savo galimybių ribos. 
Žmogus kaip tik todėl ir šaukiasi pagalbos, kad jokioje 
egzistencijoje — nei savo, nei kitų — jis neranda atramos 
nebūčiai pergalėti ir nesuvokiamybei atskleisti. Todėl nors 
skundas psichologine savo forma dažnai yra kreipiamas 
į žmogų, tačiau savo esme jis žmogų pralenkia ir vyksta 
kažkur kitur, kas yra jau nebe egzistencija ir nebe žmo- 
gaus būtis. Šiuo atžvilgiu yra būdingas Jobo skundas. 
Kai jis prabilo ir išdėstė savo kančią ir jos pagrindo ne- 
suvokiamumą, draugai pasišovė jį suraminti manydami, 
kad jis skundėsi jiems ir jų prašė atsakymo. Tačiau Jo- 
bas gražiai jiems atsakė: „Aš taip pat turiu protą, kaip 
ir jūs; aš jums anaiptol nenusileidžiu“ (12, 3). Kiekviena 
egzistencija skundo atžvilgiu yra tokia pat. Kiekviena at- 

siduria prie nebūlies, ir todėl kiekviena žino tiek pat, 
kiek ir kita. Todėl ji gali kitos skundą išklausyti, tačiau 
žinodama, kad esmėje jis yra kreipiamas ne į ją ir kad 
šioje srityje ji neturi nieko pasakyti, kas kitai nebūtų 
žinoma. Kraštinėse egzistencijos situacijose visi mes esame 
vienodi. Nei loginis abstraktus išsilavinimas, nei profesi- 
nės ar luominės skirtybės čia neturi jokios reikšmės. Visi 
mes vienodai kenčiame, visi vienodai nusikalstame, visi 
vienodai kovojame, ir visi galop vienodai mirštame. Visų 
tad mūsų susidūrimas su nebūtimi ir atsistojimas prie ne- 
būties bedugnės yra toks pat. Visi mes tada skundžiamės, 
ieškodami atsakymo, ir visi jaučiame, kad šis atsakymas 
neglūdi mūsų rankose. 

Todėl Jobas, tarsi paaiškindamas draugams savo skun- 
do linkmę, liepia jiems nutilti, kad jis galėtų išsakyti sa- 
vo liūdesį (13, 13). Ir šitą liūdesį jis išsako Dievui. Apie 
tai jau esame kalbėję. Tai nėra tik vieno Jobo žygis. 
Kiekvienas skundas savo esme yra kreipiamas į anapus. 
Giliausia prasme žmogus skundžiasi Dievui. Egzislencijos 
skundas eina į transcendenciją. Būdamas giliausias mąs- 
tymas, skundas tuo pačiu yra ir didžiausias egzistencijos 
atsiskleidimas transcendencijai. Jau esame sakę, kad eg- 
zistenciniame mąstyme žmogus prieina prie ribos, sustoja 
ir laukia atsakymo iš transcendencijos. Skundas parodo, 
kad šitas laukimas iš žmogaus pusės nėra grynas pasyvu- 
mas, kad žmogus šitam atsakymui pasiruošia atsiverda- 
mas, kad jis pats šaukiasi šito atsakymo, kad jis jo pra- 
šo ir maldauja. Skunde išeina aikštėn egzistencijos ak- 
tyvumas transcendencijos atžvilgiu: egzistencija ieško 
transcendencijos. Skųsdamasis Dievui, žmogus parodo, 
kad transcendencija ne tik apskritai yra, bet kad ji jam 
yra; kad transcendencijai jis yra apspręstas sava būti- 
mi; kad ji yra jo išgelbėtoja iš nebūties ir neprasmės. 
Jeigu apskritai egzistencinis mąstymas parodo egzisten- 
cijos atvirumą transcendencijai, tai skundas šitą atvi- 
rumą jau pripildo tam tikru turiniu. Skunde egzistencija 
atskleidžia savo apsprendimą transcendencijos alžvilgiu. 
Skųsdamasis žmogus apreiškia ne tik savo negalią per- 
skverbti jį ištikusią nebūties tamsą, bet sykiu ir on- 
tologinį savo polinkį kreiptis į transcendenciją ir ją pra- 
šyti jam padėti. Skunde išeina aikštėn pirmasis transcen- 
dencijos kaip gelbėtojos pergyvenimas. Dievas išganyto- 
jas visų pirma pasirodo žmogaus dejonėse. Giliausia tad 
prasme skundas yra religinio pobūdžio. Skunde glūdi 

žmogaus religijos šaknys. Žmogus kreipiasi į transcen- 
denciją todėl, kad jam reikia peržengti egzistencijos ri- 
bas, nes egzistencijos prasmė glūdi anapus josios, ir 
kad jis pats negali šių ribų peržengti. Todėl jis ir šau- 
kiasi pagalbos, pagalbos ne iš žmonių, bet iš Dievo, 
kuriame glūdi egzistencijos pagrindas ir prasmė. Reli- 
ginis žmogaus nusiteikimas visų pirma apsireiškia skun- 
du. Skundas yra pirmykštė maldos forma, 

Dabartinė egzistencinė filosofija nepriėjo aiškiai prie 
transcendencijos, galimas daiktas, dėl to, kad ji neat- 
kreipė dėmesio į skundą. Ji susitelkė tiktai aplinkui 
rūpestį. Tuo tarpu rūpestis, tiesa, yra gili žmogaus nuo- 
taika. Jis, kaip sakėme, atskleidžia žmogiškosios būties 
reliatyvumą, nes parodo jos nuolatinę galimybę nebūti. 
Vis dėlto rūpestis savo esmėje yra imanentinis dalykas. 
Jam visu svoriu tinka Rilke's posakis, kad mūsų akys 
yra tarsi apgręžtos — „wie umgekehrt", — nes susirūpi- 
nusios akys žiūri į savo rūpesčio objektą, kuriuo yra 
mūsų pačių egzistencija. Rūpesčio vedami mes susitel- 
kiame aplinkui save. Rūpestis nesuponuoja kito, kuris 
būtų sudėtinis jo pradas. Rūpestis palieka žmogų vieną 
su savimi. Štai kodėl dabarties egzistencinė filosofija, 
padariusi rūpestį pagrindine žmogaus nuotaika, nepajėgė 
peržengti egzistencijos ir nerado nieko, kas tikrai būtų 
anapus žmogiškosios būties. Tuo tarpu skundas kaip tik 
atveria aną anapusinę Būtį. Skundas, kaip minėjome, ne- 
išsitenka egzistencijoje, nes skundimasis sau pačiam ar 
kitai tokiai egzistencijai yra neprasmingas. Pati skundo 
sąvoka suponuoja kažką Kitą, kam skundžiamasi ir kas 
yra jau nebe egzistencija. Atsiremdamas tiktai į rūpestį, 
egzistencinis mąstytojas žvelgia tik į save. Gali jis savo 
rūpestyje laikytis herojiškai, gali savo negalią perga- 
lėti, nebūtį priimti šaltai ir net su tam tikra meile: amor 
fati. Tačiau visados jis pasilieka vienas su savimi. Grynas 
rūpestis apstato laisvą išėjimą, jei čia vėl panaudosime 
vaizdingus Rilke's žodžius, tarsi kilpomis, ir todėl jo ve- 
dami mes visados žvelgiame atgal ir niekados negalime 
išeiti iš savęs: „nie hinaus" (aštuntoji elegija). Tuo tarpu 
atsiremdamas į skundą, kuris yra nė kiek ne mažiau 
reali žmogaus nuotaika kaip ir rūpestis, egzistencinis mąs- 
tylojas peržengia save ir pasiekia transcendenciją, kuriai 
skundžiasi ir iš kurios laukia išganymo. Iš rūpesčio kyla 
vienišas ir šaltas heroizmas. Iš skundo kyla dviasmeninis, 
vidinis santykis su transcendencija, arba religija. Skundas 

rūpesčio neneigia. Greičiau jį atbaigia nurodydamas, kas 
žmogui gali padėti jo susirūpinime. Skundas pralaužia rū- 
pesčio uždarumą ir išveda jį į tikras žmogiškosios egzis- 
tencijos platumas. Egzistencinė filosofija, neįėmusi į savo 
analizes skundo, neatskleidė žmogiškosios egzistencijos 
visoje jos platumoje ir tuo pačiu nepatiekė pilnutinio 
žmogiškosios būties vaizdo. Egzistencinės filosofijos žmo- 
gus rūpinasi, bet nesiskundžia. Jis yra herojiškas, bet ne 
religiškas. Tačiau tuo pačiu jis yra netikras žmogus, nes 
konkretus, šios žemės žmogus visados skundžiasi ir tuo 
pačiu visados yra apspręstas transcendencijai, nors jos 
savo protu bei valia nepripažintų. Rūpestis atveda žmogų 
ligi kraštinių situacijų ir čia sudūžta, nes šių situacijų 
jis pergalėti nepajėgia. Tada prasideda skundas. Todėl 
konkrečiame savo išsivystyme rūpestis yra tiktai įvadas 
į skundą. Visu pločiu egzistencija atsiskleidžia tiktai skųs- 
damasi. Šiuo atžvilgiu Jobo knyga papildo žmogaus vaiz- 
dą vienu iš esminių jo egzistencijos pradų, būtent skundu. 
Apie rūpestį Jobas nekalba. Tiesa, jo susimąstymas yra 
rūpesčio vedamas. Kančioje nubūtintas, jis rūpinasi būti. 
Bet šitas jo rūpestis jau yra virtęs skundu. Jobas skundžiasi 
ir tuo pačiu atveria savo būtį transcendencijai, vadindamas 
ją savo išganymu (plg. 13, 16 ir 19, 25). Jobo knygoje 
todėl žmogiškoji egzistencija yra pilnutinė. Žmogaus ima- 
nentiškumas čia yra pergalimas atsivėrimu transcenden- 
cijai. Štai dėl ko Jobo knyga yra religinė pačia savo 
esme, pačia žmogiškosios egzistencijos samprata. Keldamas 
skundą kaip pagrindinę egzistencinę žmogaus nuotaiką 
ir šiuo skundu atverdamas savo būtį, Jobas tuo pačiu kelia 
Dievą kaip pagrindinį veiksnį žmogaus gyvenime ir 
religiją kaip pagrindinį žmogaus apsprendimą. 

Skundas, būdamas esmėje kreipimasis į Kitą, visados 
suponuoja šitojo Kito atsakymą arba paguodą. Skundas 
ir paguoda yra koreliatyvios sąvokos, papildančios viena 
kitą ir viena kitą paaiškinančios. Kas skundžiasi, tas ieško 
paguodos, ir kas į skundą atsako, tas paguodžia. Paguoda 
yra toks pat gilus egzistencinis aktas, kaip ir skundas. Ko- 
kia tad yra jos prasmė ir vertė? 

„Trys Jobo draugai, patyrę visą negandą, kuris Jobą 
ištiko, pakilo kiekvienas iš savo tėviškės, Elifazas iš Te- 
mano, Baldadas iš Schuacho, Sofaras iš Naamaho, ir susi- 
tarė eiti sykiu pareikšti jam užuojautos ir jį paguosti“ 
(2, 11). Jie žinojo, kad Jobas sunkiai kenčia ir todėl yra 
reikalingas paramos. Todėl ir atėjo pas jį. Jau esame sa- 

kę, kad septynias dienas ir septynias naktis jie sėdėjo 
netardami nė žodžio, apsibarstę galvas pelenais. Jie pra- 
bilo tik po pirmosios Jobo kalbos, po pirmojo jo skundo. 
Guodę ir raminę Jobą tyla, paskui jie pradėjo jį guosti 
žodžiu. Jie pradėjo mėginti atsakyti į Jobo statomą savo 
būties klausimą. Būdamas iš esmės klausimas, skundas ieš- 
kosi atsakymo. Paguosti todėl reiškia atsakyti. Paguoda 
yra vienos egzislencijos atsakymas į kitos egzistencijos 
klausimą. Būdamas apspręstas būti drauge su kitais, žmo- 
gus jaučia savo bendruomeninį buvimą kiekvienoje situa- 
cijoje, vadinasi, ir kančioje, ir todėl savaime yra pažadi- 
namas atsakyti, kai kitas klausia savo skundu. Paguoda 
yra bendruomeninio žmogaus buvimo išraiška. Jos vertė 
todėl glūdi ne tiek tame, kad ji Žmogų suramina, kiek 
tame, kad ji apskritai ramina, vadinasi, apreiškia vieno 
žmogaus santykį su kitu. Paguoda yra bendruomeninio 
buvimo aktas, ir šio akto atlikime glūdi jo vertingumas. 
Štai kodėl ir Jobo draugai patyrę, kad jis tapo ištiktas 
nelaimės, tuojau pakyla kiekvienas iš savo vietos ir ke- 
liauja jo paguosti. Jie keliauja parodyti, kad Jobas eg- 
zistuoja ne vienas, kad jo egzistencija yra susieta su ki- 
tais laimėje ir nelaimėje, kančioje ir džiaugsme. Paguodos 
reiškimas nėra tik psichologiškai moralinė pareiga, bet 
gilus ontologinis aktas kaip konkreti apraiška žmogaus 
buvimo drauge su kitais. Būti yra visų bendras likimas, 
Jis yra ištikęs kiekvieną ne tik gryna savo egzistencine 
forma, bet kartais ir nepakeliamai sunkių savo turiniu. 
Drauge būdami, mes drauge kenčiame ir liūdimeę, džiau- 
giamės ir tikimės. Buvimas draugė pažadina ir jautimą 
drauge, pažadina aną gilią žmogiškąją simpatiją, iš kurios 
ir kyla paguoda skundo atveju. Paguoda įsijungia į giliau- 
sius egzistencinius mūsų aktus, kaip ir skundas. 

Tačiau savo esmėje paguoda yra ir turi būti aisakymas. 
Skųsdamasis žmogus ieško prasmės bei pagalbos ir todėl 
klausia. Guosdamas žmogus įsijungia į kenčiančiojo ieš- 
kojimus ir stengiasi atsakyti. Paguodoje žmogus ne tik 
drauge būna, ne tik drauge jaučia, bet ir drauge ieško. 
Paguoda yra pagalba kitam jo kelyje iš nebūties į būtį 
ir iš neprasmės į prasmę. Būdamas apspręstas kitam bu- 
vime, žmogus yra apspręstas kitam ir konkrečiuose šio bu- 
vimo aktuose. Skundas kaip tik ir yra vienas iš tokių aktų. 
Todėl per savo paguodą žmogus įsijungia į kito skundą ir 
padeda jam sykiu ieškoti atsakymo, Skųsdamasis žmogus 
klausia, guosdamas atsako, Klausime ir atsakyme įvyksta 

dviejų egzistencijų šusijungimas ir jų bendruomeninis ap- 
sprendimas. Paguoda ateina per atsakymą, nes tik atsaky- 
me viena egzistencija pajaučia kitą, įsijungusią į jos 
kelią. 

Paguodos, kaip atsakymo, būdai gali būti labai įvai- 
rūs. Jobo knyga pastato priešais kenčiantį Jobą tris jo 
draugus, kurių kiekvienas guodžia savotiškai. 

Elifazas mėgina duoti teorinį atsakymą. Jis ieško 
abstrakčios teorinės formulės, kuria galėtų atsakyti į Jobo 


„klausimą. Nurodydamas, kad kiekvienas dalykas žemėje 


turi savo priežastį, jis ir kančią įjungia į tokių priežastin- 
gų veiksmų eilę ir jos priežastį randa asmeninėje kaltėje. 
Nusikaltęs ir Dievui nusidėjęs žmogus turi kęsti. Jobas 
kenčia todėl, kad jis nusidėjo. Jis turi priimti visas savo 
nelaimes kaip bausmę ir pakelti jas nužeminta širdimi. 
Elifazo paguodos linkmė yra visai aiški. Jis yra teorinės 
paguodos atstovas. Jo paguoda prabyla į protą, aiškina 
pasaulį bei gyvenimą kaip racionalius dalykus, kurie yra 
lengvai suvokiami ir formuluojami. Tai yra intelektualinė 
paguoda, Ji kalba iš proto ir į protą. Ji yra bendruome- 
ninio protavimo apraiška. Šitokios paguodos atstovai bu- 
vimą drauge pergyvena kaip protavimą drauge. Jų sim- 
patija yra protinė. Ieškodami sykiu su kenčiančiuoju, jie 
ne tiek jaučia, kiek mąsto. Todėl ir jų pagalba, kiek ji 
apsireiškia paguodos forma, yra pagalba mąstyti, o jų 
atsakymas yra teorinė formulė. Ne veltui tad Elifazo for- 
mulę Jobo knygos autorius priskiria, kaip sakėme, nak- 
tiniam šešėliui, nes labai dažnai šita formulė neturi nieko 
bendro su kenčiančia egzistencija, kaip ji neturėjo bendro 
nė su Jobu. 

Sofaras guodžia Jobą jau visai kitaip. Jokios teorinės 
formulės jis neduoda. Jis atsiremia ne į gyvenimo aktų 
priežastingumą, bet į gyvenimo praeinamumą. Kadangi 
viskas praeina, praeis ir kančia. O praėjęs dalykas yra 
nebeskausmingas. Laikas viską neša užmarštin, jis nuneš 
ir didžiausius skausmus, Tiesa, ir Sofaras pataria Jobui 
paruošti širdį Dievui ir į Jį pakelti savo rankas (11, 13). 
Tačiau kai Dievas pažvelgs, „tuomet tu pamirši savo su- 
spaudimą ir jį atsiminsi tik kaip vandenis, kuriuos žmo- 
gus perplaukia“ (11, 16). Gyvenimas pasidarys šviesesnis 
už vidudienio saulę. „Jeigu tu tik peržiemosi, tai tikrai 
gyvensi“ (11, 18). Tai yra Sofaro atsakymas. Bet jis jau 
turi visai kitos prasmės negu Elifazo formulė. Elifazo for- 
mulė kilo iš abstraktaus mąstymo, iš priežastingų ryšių 

ieškojimo. Sofaro atsakymas kyla iš egzistencijos praei- 
namumo pergyvenimo. Sofaras, kaip ir Jobas, jaučia nuo- 
latinį laiko tekėjimą ir šitame tekėjime ieško atramos, 
Tekėdamas laikas nuneša ne tik kas yra gera, bet ir kas 
yra bloga. Jobas ne sykį skundžiasi, kad jo dienos grei- 
čiau bėga negu audėjo šaudyklė. Sofaras taip pat jaučia 
šitą praeinamumą ir į jį atsiremia parodydamas, kad jis 
kaip tik gali būti panaudotas paguodai, kad praeinamume 
žmogus gali rasti atsakymą į savo skundą. Sofaro atsa- 
kymas yra nebe racionalinis. Jis yra greičiau rezignacinis. 
Sofaras žiūri į žmogaus gyvenimą su tam tikru liūdesiu, 
nes viskas praeina, kuo mes džiaugėmės ir ko tikėjomės, 
dėl ko kentėjome ir skundėmės. Tai yra rezignacinė pa- 
guoda, kurios atstovai prasmės klausimo nekelia. Jie tik 
žiūri į egzistenciją jos praeinamumo atžvilgiu. Egzistenci- 
ja niekur neužtrunka. Neužtruks ji nė kančioje. Reikia 
tik suvokti šitą egzistencijos pobūdį, ir visi smūgiai bus 
lengvai pakeliami, nes juos pergyvensime kaip greitai 
praeinančius. Sofaras kaip tik ir nori nukreipti Jobo dė- 
mesį į šitą egzistencijos žymę ir iš jos kildinti savo pa- 
guodą. Pats Jobas ieško prasmės. Sofaras savo atsakymu 
mėgina jį nuo prasmės klausimo atitraukti ir nuvesti ki- 
tokiu keliu. 

Baldadas vėl guodžia Jobą visai kitaip. Tiesa, jis at- 
siremia į Elifazo tezę, kad kančia ateina kaip bausmė už 
kaltę. Tačiau jam yra svarbu ne tiek įrodinėti šios tezės 
tikrumą kaip Elifazui, kiek paguosti tuo, kas bus atei- 
tyje, jeigu Jobas kančią prisiims kaip skirtą ir pelnytą 
bausmę. „Jei tu iš savo pusės kreipsies į Dievą ir dėl Jo 
paties maldausi Visagalį malonės, jei tu pats pasiliksi gry- 
nas ir teisus, tai Jis tau jau dabar atsibus ir atstatys tei- 
singus tavo namus. Ankstesnis tavo likimas atrodys tik 
smulkmena, nes galutinį tavo likimą Jis nepaprastai iš- 
aukštins“ (8, 5—7). Juk „Dievas neatmeta nekaltojo“ (8, 
20). Todėl reikia palaukti, „kol jis tavo lūpas pripildys 
` šypsniu ir tavo burną džiūgavimu“ (8, 21). Baldado tad 
atsakymas atsiremia į visuotinį Dievo gailestingumą, ku- 
ris apsupa žmogų ir jo nepalieka visokiose situacijose. Tai 
yra providencinis atsakymas, atremtas į Dievo Apvaizdos 
visuotinumą. Baldadas prasmės klausimą taip pat išskiria. 
Jis mėgina nukreipti Jobo dėmesį į ateitį, kad iš būsimo- 
jo gyvenimo, kuris ateis po kančios tarpsnio, šis semtų 
galios dabarčiai nugalėti. Baldadas, kaip ir Jobas, giliai 

pergyvena egzistencijos ryšį su transcendencija ir iš šito 
u Mp nori duoti Jobui atsakymą. 

itie tad trys paguodos būdai — intelektualinis, rezig- 
nacinis ir providencinis — yra pagrindiniai. Guosdamas 
kitą, žmogus ieško atsakymo arba kurioje nors protinėje 
formulėje, arba mėgina kenčiančiojo dėmesį nukreipti į 
kančios praeinamumą ir todėl pažadinti susitaikymą su 
savo likimu, arba galop stengiasi pradžiuginti besiskun- 
džiantį žmogų šviesiomis ateities viltimis ir džiugiu būsi- 
mojo likimo paveikslu, kurį sukurs Viešpats begaline 
savo Apvaizda. Tačiau lengva pastebėti, kad visi šitie 
paguodos būdai į ontologines egzistencijos plotmes ne- 
prasiveržia. Visi jie pasilieka psichologiškai moralinėje 
plotmėje, šaukdamiesi žmogaus kantrumo, jo pasitikėjimo 
arba nusilenkimo aukštesnei valiai. Nė vienas jų neiš- 
reiškia to, ko skundas ieško. Skundas savo esme yra žmo- 
giškosios būties patiekimas. Tai ontologinio klausimo pa- 
statymas. Žmogus skundžiasi todėl, kad aptemsta jo eg- 
zistencija, kad jį ištinka nebūties grėsmė. Tuo tarpu visi 
šie paguodos būdai anos tamsos neišsklaido ir nebūties 
grėsmės nepašalina. Jie tik ragina žmogų ištverti tamso- 
je, kol ji pasibaigs. Todėl Jobas teisingai atsako savo 
guodėjams: „Ir aš galėčiau maždaug taip kalbėti, jeigu 
jūsų siela būtų mano sielos vietoje. Tuomet ir aš pinčiau 
prieš jus žodžius ir jūsų atžvilgiu purtyčiau galvą. Aš 
jus guosčiau savo lūpomis, bet mano burna netartų užuo- 
jautos“ (16, 4—5). Užuojauta, tikra ir gili užuojauta turi 
būti ne žodis, bet veiksmas. Tuo tarpu visos šitos pa- 
guodos ir užuojautos yra tiktai žodinės, tiktai psichologi- 
nės, tiktai moralizuojančios, todėl nepatenkinančios ir ne- 
paguodžiančios. Jos pasilieka šalia skundo giliausio troš- 
kimo. Kenčiančio žmogaus būties jos nepaliečia. „Jei aš 
kalbų, — sako Jobas, — mano skausmas nenurimsta, ir jei 
nutylu, jis neatsitraukia nuo manęs“ (16, 6). Šiais žodžiais 
Jobas nori pasakyti, kad ar jis priims Elifazo formulę ir 
jausis kaltai kenčiąs, ar jis rezignuos pagal Sofaro pata- 
rimą ir lauks, kada kančia praeis, ar galop žvelgs į ateitį 
ir džiaugsis būsimuoju, atstatytuoju savo likimu,— kiek- 
vienu atveju dabartinis skausmas pasiliks toks pat sun- 
kus ir toks pat Naikinantis. Todėl Jobo draugų noras pa- 
guosti jį, išliktą didelio negando, atrodo, yra nepasisekęs 
ir jų kelionė — be prasmės. Atlikę psichologiškai morali- 
nę savo pareigą, jie vis dėlto negalėjo duoti nieko, kas 
Jobą atitiestų jo būtyje. Ieškodami atsakymo, jie galop 

pradėjo ginčytis su savo guodžiamuoju. Paguoda virto sa- 
votiška kova, kurią nutraukė pats Dievas, papeikdamas 
guodėjus ir liepdamas jiems prašyti Jobą, kad už juos 
melstųsi ir aukotų (42, 8). 

Šitas Jobo draugų nepasisekimas pažadina mintį, ar iš 
viso paguoda yra galima. Ar gali vienas žmogus paguosti 
kitą? Ar gali žmogus duoti atsakymą, kurio skundas ieš- 
ko? Egzistencijos paguoda visados yra psichologiškai mo- 
ralinė arba grynai teorinė. Tuo tarpu skundas, būdamas 
ontologinis klausimas, ieškosi ir ontologinio atsakymo. To- 
dėl žmogiškoji paguoda, kaip atsakymas, prasilenkia su 
skundu, nepatekdama į šiojo plotmę ir todėl nepajėgda- 
ma atsakyti taip, kaip kenčiantis žmogus nori. Jobo drau- 
gų nepasisekimas nėra atsitiktinis. Jie mėgino Jobo skun- 
dą apžvelgti iš visų pusių. Jie stengėsi duoti įvairiopą 
atsakymą. Ir vis dėlto jie Jobo nepatenkino. Nepatenki- 
no todėl, kad neįstengė prasimušti ligi ontologinės plot- 
mės ir vietoje naujų patarimų duoti Jobui naują būtį. Jo- 
bo draugai ginčą su Jobu pralaimėjo. Ir tai nebuvo indi- 
vidualinis Elifazo, Sofaro ir Baldado pralaimėjimas, bet 
pralaimėjimas visos žmogiškosios egzistencijos. Paguoda 
yra egzistencijos reagavimas į skundą. Tačiau skundas, 
kaip anksčiau buvo sakyta, iš tikro yra kreipiamas ne į 
egzistenciją, bet į transcendenciją. Žmogus skundžiasi ne 
žmogui, bet Dievui. Todėl kai egzistencija pasišauna at- 
sakyti, ji iš tikro pasišauna atlikti tai, kas priklauso jau 
transcendencijai, ir todėl galų gale įsitikina, kad jos pa- 
guoda šliaužioja paviršiumi, nepaliesdama kenčiančiojo 
žmogaus būties gelmių. „Visi jūs esate nelemti guodėjai“ 
(16, 2). Šitie Jobo žodžiai tinka ne tik jo draugams, bet ir 
kiekvienai žmogiškajai paguodai. Savo psichologinėmis 
pastabomis, savo moraliniais patarimais ji pasidaro galų 
gale žmogui nepakeliama. Ji kartoja tai, ką kenčiantysis 
labai gerai žino. O ontologinės būties paliesti ji neįstengia. 
Todėl kiekviena žmogiškoji paguoda pasilieka be gilesnio 
turinio. Kiekviena pasitenkina tik paviršiumi. Paguoda 
yra gili kaip bendruomeninio žmogaus buvimo aktas. Ta- 
čiau ji yra paviršutiniška kaip atsakymas į skundą. Žmo- 
gus žmogaus paguosti negali. Jis gali jį tik guosti. Pa- 
guoda turi reikšmės daugiau pačiam guodėjui negu guo- 
džiamajam. 

Būdamas savo gelmėmis žmogaus būties atskleidimas 
transcendencijai, skundas ir paguodos gali sulaukti tiktai 
iš anapus. Žmogus skundžiasi Dievui, taigi tik Dievas ir 

gali jį paguosti. Tik iš transcendencijos gali ateiti pagrin- 
dinis atsakymas į skundo klausimą. Štai kodėl ir Jobas, 
išvadinęs savo draugus .,nelemtais guodėjais", savo skun- 
du kreipiasi į Dievą ir iš jo laukia tikros paguodos: „Jis 
yra tasai, kuris bus mano išganymas“ (13, 16). Juo Jobas 
pasitiki ir Jam siunčia savo skundą. Kaip pats skundas, 
taip ir paguoda nurodo žmogaus ryšį su transcendencija 
ir turi religinio pobūdžio. Paguoda ir skundas yra dvi ap- 
raiškos vieno ir to paties egzistencijos santykio su trans- 
cendencija. Žmogus skundžiasi Dievui ir laukia iš Jo pa- 
guodos, vadinasi, laukia atsakymo į savo pastatytą būties 
klausimą. Dievas šitą atsakymą duoda ir tuo būdu žmogų 
paguodžia. Paguoda tad giliausia prasme yra Dievo atsa- 
kymas žmogui; tai žmogiškosios būties atstatymas dieviš- 
kąja galia; tai naujos būties sukūrimas, Dieviškasis pa- 
guodos žodis ateina iš anapus, iš kur ateina ir pati egzis- 
tencija. Todėl jis šitą egzistenciją ir stato. Jis išgelbsti ją 
iš nebūties ir iš neprasmės. Jis nušviečia jos kelią nauja 
šviesa, kurios egzistencija — kenčianti ar guodžianti — 
iš savęs išskelti nepajėgia. 

Egzistencinė tad nuotaika, kaip matome, yra sunki, 
nes ji yra skundas. Bet ji nėra beviltiška, kadangi ji yra 
pūguodžiama, Egzistencijos atvirumas transcendencijai yra 
visados viltingas. Patiekęs skunde savo būtį, žmogus pa- 
sitiki, kad Dievas jį atgaivins ir iš naujo įbūtins, įpras- 
mindamas jo gyvenimą ir jo kančią. Transcendencija yra 
tasai švyturys, pagal kurį žmogus susivokia audringoje 
savos egzistencijos jūroje. Dabartinė egzistencinė filoso- 
fija yra tamsi todėl, kad ji šitokio švyturio neturi. Jos 
žmogus yra paliktas egzistencinėse audrose pats vienas. 
Jis nesiskundžia, nes neturi kam skųstis. Užtat jis nesu- 
laukia nė paguodos. Visas jo gyvenimas pasilieka neper- 
regima tamsa ir kova. Vilties jis neturi, nes jis neturi 
jos kuo pagrįsti ir neturi ko laukti, nes savos būties jis 
nepatiekia ir egzistencinio klausimo nepastato, Todėl jis 
herojiškai grumiasi su jį supančia tamsa, bet šitas he- 
roizmas jį stumia į neišvengiamą ir būtiną pralaimėjimą. 
Egzistencinės filosofijos žmogus yra ryžtingas, bet ryžtin- 
gas tiktai pralaimėjimui, kuris yra nuoseklus kiekvienos 
pačiai sau vienai paliktos egzistencijos likimas. Štai kodėl 
nepasisekimas (das Scheitern) yra viena iš pagrindinių 
šios filosofijos sąvokų. Tuo tarpu Jobo knygos žmogus 
pralaužia savo egzistencijos uždarumą ir prasiskverbia į 
transcendencijos sritis. Todėl šito žmogaus egzistencinė 

nuotaika pasidaro viltinga, nors ir nenusioja savo sunku- 
mo, kuris apsireiškia skundo forma. Mes skundžiamės, nes 
mes kenčiame; kenčiame visur ir visados. Bet mes skun- 
džiamės ne sau patiems, ne kitiems tokiems pat kenčian- 
tiesiems, o Dievui, sykiu žinodami, kad Jis bus mūsų Išva- 
duotojas. Egzistencijoje mes paguodos nerandame. Tai 
tiesa. Užtai mes ją randame transcendencijoje. Todėl mū- 
sų atvirumas transcendencijai yra susijęs su mūsų bū- 
ties sąranga. Jis yra įaustas į mūsų būtį. Skundas yra 
šito atvirumo ženklas. Gyvendami skundu kaip pastovia 
ir nuolatine egzistencine nuotaika, mes parodome, kad 
mes transcendencijai esame taip pat nuolatos atviri. 


2. EGZISTENCIJA KAIP PAŠAUKIMAS 


Ieškodami vaizdo, kuriuo Jobas išreiškia žemiškosios 
egzistencijos pobūdį, nerastume geresnio kaip Žmogaus 
gyvenimo palyginimas su karo tarnyba. „Argi žmogui nė- 
ra skirta karo tarnyba žemėje?“ (7, 1) — klausia Jobas. 
Ir kitoje vietoje teigdamas, kad mirusio Žmogaus nega- 
lima prikelti, jis pastebi: „Aš visas savo karo tarnybos 
dienas lauksiu, kol ateis mano atgaivinimas" (14, 14). Tai 
nėra tik metaforiniai posakiai. Tai gili ontologinė tikrovė. 
Karo tarnybos vaizdu Jobas mėgina išreikšti pagrindines 
egzistencijos savybes. Šis simbolis Jobo lūpose suima sa- 
vin esminius egzistencijos pradus, sujungia juos į vieną 
visumą ir ją konkrečiai pastato prieš mūsų akis. Karo tar- 
nyba virsta simboline egzistencijos funkcija. Kas tad glūdi 
šiame simbołyje? Kokie aktai sudaro egzistencijos reiški- 
mąsi, jeigu ji yra karo tarnyba? Kokios pareigos laukia 
žmogaus šioje tarnyboje? 

Jau esame sakę, kad egzistencinė žmogaus nuotaika 
yra skundas. Taip pat minėjome, kad skundas yra visados 
kreipimasis į ką nors ir kad šitas kas nors iš tikro yra 
transcendencija. Tačiau, be šio „į ką nors“, skunde glūdi 
dar ir kitas pradas, būtent dėl ko. Žmogus skundžiasi ne 
tik kam nors, bet ir dėl ko nors. Jis skundžiasi, kad kažko 
neteko, kad kažkas jam buvo atimta, kad kažkas jam bu- 
vo suardyta. Skundas visados yra apiplėšto žmogaus šauks- 
mas; apiplėšto pačioje savo būtyje. Vėliau kalbėsime 
apie tai, kad Jobas prakeikia savo gimimo dieną, linkė- 
damas jai virsti tamsybėmis ir niekados neišvysti aušros 
(3, 3—14). Ten matysime, kad gimimo dienos prakeiksmas 

yra ne kas kita kaip egzistencijos nevertingumo išsiver- 
žimas. Tačiau, iš kitos pusės, šis prakeiksmas parodo, 
kad egzistencija pasidarė nevertinga kaip tik dėl to, kad 
joje kažkas žuvo. Kančia nubūtino žmogų. Ji atvedė jį 
prie egzistencijos ribos. Kančioje atsidūręs žmogus dar 
yra, Tačiau jis nebe taip yra kaip seniau. Jo egzistencija 

ra pakitusi. Ji yra pasidariusi skurdesnė negu pirma. 
Ž aojus yra pradėjęs mažiau būti. Jis yra sumenkęs. To- 
dėl egzistencija ir yra pasidariusi nevertinga. Todėl žmo- 
gus ir skundžiasi, prakeikdamas savo gimimo dieną. Gi- 
mimas buvo pastatęs jį į kažkokį kitą kelią negu tasai, 
kuriuo jį nuvedė kančia. Kančia užtvėrė šitą gimimo nu- 
rodytą taką. Ji atėmė tai, ką gimimas buvo davęs. Todėl 
Jobui ir atrodo, kad geriau būtų buvę visiškai negimti, 
vadinasi, nieko negauti, negu gauti ir paskui būti apiplėš- 
tam, Gimimo dienos prakeiksmas savo esme yra nurody- 
mas, kad žmogui gimimu yra kažkas duota, kas yra dau- 
gidu negu tiktai grynas buvimas. Atsikreipimas į gimimo 
dieną yra atsikreipimas į šitąjį daugiau ir gailestis, kad 
žmogus jo neteko. Gimimo prakeiksmas yra sykiu gimi- 
mo teigimas, teigiant sykiu ir tai, kas iš gimimo kyla. Kas 
tad yra gimimas egzistencijos šviesoje? Ką jis atneša 
žmogui, ko šis paskui gailisi netekęs ir dėl ko jis taip 
giliai skundžiasi, kad net nori išnykti kaip Jobas (3, 13— 
14)? Kokios reikšmės egzistencijai turi ši gimimo duota 
dovana? 

Gimimas ir mirtis yra du stipriausi šviesosvaidžiai, ku- 
rių sankryžoje esti vykdoma mūsų egzistencija. Tai yra 
du taškai, kurie be galo tolsta vienas nuo kito, tačiau 
kurie abu meta tam tikros šviesos mūsų gyvenimui. Juo- 
du abu uždaro mūsų egzistenciją. Juodu abu pastato žmo- 
gų nebūties akivaizdoje. Tačiau egzistencijai juodu turi 
labai skirtingos reikšmės. Priešais mirtį žmogus stovi vie- 
nišas. Mirties akimirką jo gyvenimas jau yra praėjęs. Ga- 
lėjo jis būti vienoks ar kitoks; gali jis mirties valandą 
jam teikti džiaugsmo ar skausmo, bet kiekvienu atveju 
jo jau nebėra. Jis pasiliko praeityje. Jo nebegalima nei 
pakeisti, nei iš naujo gyventi. Mirties momentą žmogus 
esti išvelkamas iš objektyvinių buvimo formų ir pasilieka 
pats vienas su savuoju Aš. Jam palieka tik subjektyvinis 
jo nusistatymas, tik jo elgsena, kuria jis priima mirtį, ją 
pergyvena ir kuri, krikščioniškai kalbant, apsprendžia 
tolimesnį pomirtinį jo likimą. Todėl ta filosofija, kurios 
centre stovi mirtis, savaime virsta žmogaus nusistatymų 

filosofija. Mano santykis su mano mirtimi čia pasidaro 
pagrindinė problema. Kaip aš priimsiu mirtį ir kokios 
reikšmės man ji turės? Kokios prasmės ji jau dabar turi 
mano tebesitęsiančiam dar gyvenimui? Kaip aš turiu šį 
gyvenimą tvarkyti, kad mirties prasmė būtų atskleista ir 
įvykdyta? Štai klausimai, į kuriuos stengiasi atsakyti mir- 
ties filosofija. Atsakymai savo turiniu gali būti įvairūs. 
Tai priklauso nuo metafizinių pažiūrų į patį žmogų. Ta- 
čiau visus šiuos atsakymus mirties akivaizdoje riša viena 
formalinė jungtis: žmogaus elgsena. Mirties akivaizdoje 
ir egzistencijoje, kuri būna mirties akivaizdoje, žmogaus 
elgsena yra pagrindinis ir lemiamas dalykas. Todėl mirtis 
ir sutelkia žmogų prie jo paties. Egzistencija mirties aki- 
vaizdoje virsta rūpesčiu dėl savojo Aš. 

Tuo tarpu gimimas stato jau visai kitokius klausimus. 
Priešais gimimą stovinti nebūtis yra žmogaus egzistenci- 
jos ne galinis, bet, priešingai, pradinis taškas, kuriuo jis 
pradeda būti. Todėl gimimo akivaizdoje žmogus stovi ne 
vienas su savimi, bet su visu būsimu savo gyvenimu. Gi- 
mimas kaip tik pašaukia žmogų į aną Jobo minimą karo 
tarnybą. Jis įveda jį į objektyvinius uždavinius, į objek- 
tyvines pareigas; jis šitas pareigas uždeda; jis pažadina 
žmoguje lūkesčių. Gimimas iškelia žmogų iš nebūties ne 
apskritai ir paprastai būti, bet būti vienaip ar kitaip. Jis 
apvelka žmogų konkrečia būsena, apsireiškiančia tam tik- 
rais objektyviniais uždaviniais ir tam tikrais objektyvi- 
niais pavidalais. Mirdamas žmogus šituos pavidalus pa- 
lieka. Gimdamas jis juos prisiima. Mirdamas jis yra at- 
leidžiamas nuo gyvenimo ir atpalaiduojamas nuo visoke- 
riopo jo turinio. Jis pasilieka vienas. Gimdamas jis yra į 
gyvenimą pašaukiamas. Objektyvinis gyvenimas su savo 
turiniu yra jam patikimas. Žmogus čia pasidaro įjungtas. 
Mirties šviesoje egzistencija yra apsisprendimas ir elgi- 
masis. Gimimo šviesoje ji yra pašaukimas ir uždavinys. 
Mirtis nušviečia subjektyvinę, vidinę egzistencijos pusę: 
jos subjektyvinį pergyvenimą. ir žmogaus nusistatymą jos 
atžvilgiu. Gimimas apreiškia objektyvinę, viršinę jos pu- 
sę, jos objektyvinį turinį, tąji žygį, kurį Žmogus sava 
egzistencija yra pašauktas įvykdyti. Mirties šviesoje eg- 
zistencija yra manojo Aš rūpestis pačiu savimi. Gimimo 
šviesoje ji niekados nėra tiktai sau, bet visados ir kitam: 
kažkam skirta, kažkam įpareigota, kažkam pašaukta. Eg- 
zistencinė filosofija gimimą pergyvena kaip žmogaus 
nusviedimą į pasaulį. Nusviedimo sąvoka čia yra labai 

būdinga. Ji atskleidžia prievartinį nusviedimo pobūdį ir 
sykiu parodo, kad nusviestas žmogus yra paliktas žmo- 
gus — be jokio tikslo ir be jokio uždavinio. Nusviedimas 
nėra pašaukimas. Nusviedimas yra tik neprasminga prie- 
varta ir žmogaus palikimas vieno sau. Nusviestam žmo- 
gui belieka tik apsispręsti, kaip jis šitą nusviedimą bei 
palikimą priims ir kaip jį pergyvens. Tačiau jeigu prisi- 
minsime tą vilti, kuria yra sutinkamas kiekvieno naujo 
žmogaus pasirodymas žemėje; viltį, pasirodančią ne tik 
tėvų veiduose, bet ir akyse kiekvieno, kuris stebi kūdikį; 
taip pat jeigu prisiminsime visą tą gilų žvilgį, kuriuo 
kiekvienas savisąmonės sulaukęs jaunuolis žiūri į savo 
ateitį — negalėsime viso šio proceso pavadinti nusviedi- 
mu ir palikimu be jokio pašaukimo ir be jokio skirto 
uždavinio. Pro šias viltis ir šiuos ilgesingus žvilgsnius 
prabyla iš pačių būties gelmių besiveržiąs pasiryžimas 
kažką padaryti, kažką atlikti, kažkokį žygį įvykdyti, kuris 
būtų daugiau negu tiktai grynas buvimas. Atbundanti sa- 
visąmonė kaip tik mato šiame žygyje savos ateities pras- 
mę, juo remia savo gyvenimo pateisinimą, ant jo stato sa- 
vo egzistenciją. Objektyviniam žygiui žmogų ruošia ir ki- 
ti, ir jis pats jam ruošiasi. Tai nėra nusviedimo apraiška. 
Tai greičiau yra pašaukimo pergyvenimas. Egzistencija 
yra pašaukia. Ji yra ne nusviedimas, bet pašaukimas, ku- 
ris suponuoja laisvą prisiėmimą, atsakingumą ir reikalą 
pasiteisinti. 

Evangelijos pasakojimas apie padalintus talentus yra 
simbolinis egzistencijos vaizdas. Žmogus, „iškeliaudamas 
svetur, pasišaukė savo tarnus ir perdavė jiems savo tur- 
tus. Vienam jis davė penkis talentus, kitam du, o trečiam 
vieną, kiekvienam pagal jo gabumą, ir tuojau iškeliavo“ 
(Mt 25, 14—15). Gimdami mes kiekvienas gauname tam 
tikrą talentų skaičių. Tai yra Davėjo malonė. Tai darbas 
Dvasios, kuri dalina „kiekvienam, kaip ji nori" (1 Kor 
12, 11). Tačiau kiekvienas šių dovanų gauna. Kiekvienas 
yra pašaukiamas ir paskiriamas. Tačiau ne kiekvienas šį 
pašaukimą supranta. „Tas, kuris buvo gavęs penkis talen- 
tus, nuėjęs jais vertėsi ir pelnė kitus penkis. Taip pat ir 
kurs buvo gavęs du, pelnė kitus du. Kurs gi buvo gavęs 
vieną, nuėjęs įkasė jį į žemę ir paslėpė savo valdovo pi- 
nigus” (25, 16—18). Šis trečiasis ir yra žmogus, kuris nesu- 
pranta, kad egzistencija yra pašaukimas. Jis todėl nori 
tiktai būti, palikdamas šalia anąjį „daugiau negu tik bū- 
ti", kuris jam buvo duotas tegul ir vieno talento pavi- 

dalu. Jis neprisiima pašaukimo, pasilikdamas tik pats su 
savimi. Jis užkasa gautą dovaną, užsidaro savame Aš ir 
veda tiktai subjektyvinį formalinį buvimą. Jis apsispren- 
džia, bet nieko nevykdo. Jis gyvena ne gimimo, bet mir- 
ties šviesoje, Todėl jos galas ir yra mirtis. „Daug laiko 
praslinkus, tų tarnų valdovas parėjo ir darė su jais apy- 
skaitą. Priėjo tas, kurs buvo gavęs penkis talentus, ir at- 
nešė kitus penkis talentus sakydamas: „Viešpatie, tu man 
davei penkis talentus; štai aš pelniau dar kitus penkis“, 
Jo valdovas jam tarė: „Gerai, gerasis ir ištikimasis tame; 
kadangi tu buvai ištikimas ant nedaugelio, aš ant dau- 
gelio tave pastatysiu; įeik į savo viešpaties džiaugsmą“. 
Priėjo ir tas, kurs buvo gavęs du talentu, ir tarė: „Vies- 
patie, tu man davei du talentu; štai aš pelniau dar kitus 
du". Valdovas jam tarė: „Gerai, gerasis ir ištikimasis tar- 
ne; kadangi tu buvai ištikimas ant nedaugelio, aš ant dau- 
gelio tave pastatysiu; įeik į savo viešpaties džiaugsmą“. 
Priėjęs ir tas, kurs buvo gavęs tik vieną talentą, ir tarė: 
„Viešpatie, aš žinau, kad tu kietas žmogus; tu pjauni, kur 
nesėjai, ir renki, kur nebarstei; bijodamas aš nuėjau ir 
paslėpiau tavo talentą žemėje; štai jis, imk, kas tavo“. 
Atsakydamas jo viešpats jam tarė: „Piktasis tarne ir tin- 
giny, tu žinojai, kad aš pjaunu, kur nesėjau, ir renku, kur 
nebarsčiau; taigi tau reikėjo pavesti mano pinigus pinigų 
mainininkams, ir sugrįžęs aš juk būčiau gavęs kas mano 
su palūkanomis. Taigi atimkite iš jo talentą ir duokite 
tam, kurs turi dešimtį talentų. Nes kiekvienam turinčiam 
bus duota, ir jis apsčiai turės; O iš to, kurs neturi, bus 
atimta ir tai, ką jis regisi turįs. Ir nenaudingą tarą išmes- 
kite laukan į tamsybes" (25, 19—30). Formalinė egzisten- 
cija, susitelkusi ir užsidariusi tiktai savyje, baigiasi tamsy- 
bėmis. Egzistencija, kuri nori įeiti „į savo viešpaties 
džiaugsmą“, turi įvykdyti savo pašaukimą. Ji turi gautą 
talentą paversti vaisingu, 

Egzistencijos pašaukimas, į kurį mus pastato gimimas 
ir kurį Kristus vaizduoja gauto talento, o Jobas karo tar- 
nybos simboliu, gali būti įvykdytas tiktai veikiant. Abu 
pirmieji tarnai padvigubino savo talentus veikdami. Tre- 
čiasis, užkasęs savo talentą žemėje, yra neveikimo sim- 
bolis. Todėl kiek pirmųjų dviejų egzistencija išsiskleidė 
ir paregėjo savo pilnatvę, tiek trečiojo sunyko. Viešpaties 
džiaugsmas yra pasiekiamas tik veikiant, ir tamsybės iš- 
tinka kiekvieną neveikimą. Jobo vaizdas sako tą patį. 
Karo tarnyba yra veikimas iš esmės. Tai yra gautas ir 

prisiimtas veikimas. Tai yra pareiga. Jeigu tad žmogauš 
gyvenimas žemėje yra gautų talentų didinimas, jeigu jis 
yra karo tarnyba, tai, šiuos simbolinius vaizdus išverte į 
filosofinę kalbą, gausime išvadą, kad egzistencija yra vei- 
kimas. Egzistencija nėra tiktai grynas buvimas be turinio. 
Ji yra veikimas, kuriuo žmogus, iš vienos pusės, teigia 
save kaip šio veikimo subjektą ir daiktą kaip veikimo 
objektą. Mūsų egzistencija nėra kažkas savaiminga, kas 
mums kiltų iš pačios prigimties. Ji nėra gamtinių gali- 
mybių išsiskleidimas. Egzisiencija yra mūsų asmeninis ir 
sąmoningas veikimas. Męs patys turime talentus uždirbti. 
Mums yra duotas pagrindas, tasai pradinis kapitalas. Ta- 
čiau jis vienas nepadarys mūsų buvimo egzistencija. Jis 
vienas mus nuves tiktai į tamsybes. Prie šiojo mums duo- 
io pagrindo mes turime prijungti savo intensyvų veikimą. 
Tik tada anas pagrindas pasidaro prasmingas. Veikimas tad 
yra pagrindinis aktas, kuriuo egzistencija remiasi. A. Geh- 
lenas savo antropologijoje yra pastebėjęs, kad vieninte- 
lis veikiąs padaras yra žmogus. „Gyvuliai, — Gehleno tei- 
gimu,— neveikia" !. Gyvuliai tiktai būna, Jie yra nešami 
gamtinių jėgų, kurios juose individualizuojasi ir išsisklei- 
džia. Jų buvimas iš tikro yra perėjimas iš galimybės į 
tikrenybę, bet jis nėra veikimas egzistencine prasme. Vei- 
kia tiktai žmogus, nes tiktai žmogus save sąmoningai tei- 
gia, be ko veikimas yra negalimas. Tiktai žmogus žino, 
kad jis yra, ir šituo žinojimu jis suteikia savam buvimui 
naujos prasmės ir naujos vertės. Sąmoningas buvimas 
jau yra pralaužęs grynojo buvimo sritį. Žinodamas, kad 
jis yra, žmogus tuo pačiu daro, kad būtų. Žmogaus eg- 
zistencija vyksta ne savaime kaip gyvulių buvimas, bet 
esti vykdoma. Žmogus pats ima savo buvimą į savo ran- 
kas ir jį realizuoja. Egzistencija nėra žmogui duota iš 
anksto; ji turi būti įvykdyta jo palies; egzistencija žmo- 
gui yra užduota: ji yra uždavinys. Ji reikalauja sąmonin- 
go aktyvumo iš žmogaus pusės. Atlikdamas šį užda- 
vinį, žmogus veikia ir tuo pačiu egzistuoja. Žmogus būna 
veikdamas. Gyvulys būna paprastai. Todėl egzistencinė 
filosofija teisingai šalia paprasto gryno buvimo (Dasein) 
pastatė egzistenciją kaip sąmoningai ir veiksmingai 
įprasmintą buvimą. Gyvulys ir daiktas yra tiktai buvimas. 
Tuo tarpu žmogus jau yra egzistencija, vadinasi, vykdo- 


1 Der Mensch. Seine Natur und seine Stellung im Kosmos, 426 
P., 1940. i 

mas buvimas. Be abejo, žmogus taip pat gali nuslysti į 
paprastąjį buvimą. Jis gali tiek nusilpninti savo sąmo- 
ningą ir veiksmingą apsprendimą, kad jame gali pradėti 
veikti ne tiek jo asmeninis Aš, kiek arba grynos gam- 
tinės jėgos, arba bevardis masinis kolektyvas, kurį Hei- 
deggeris išreiškia neasmeniniu įvardžiu „man“. Šitasai 
man, šitasai kolektyvinis instinktas apvaldo tokio žmo- 
gaus ir sprendimą, ir skonį, ir meilę, ir neapykantą. Žmo- 
gus sprendžia taip, kaip visi; jis gėrisi tuo, kuo gėrisi 
visi; jis myli tai, kas patinka visiems; jis piktinasi tuo, 
kuo piktinasi visi. Asmeninis Aš čia dingsta. Žmogus 
nusileidžia į kasdienybę. Jis prapuola minioje, kuri su- 
daro vieną iš pagrindinių sudedamųjų pasaulio pradų *. 
Tačiau šita galimybė atkristi į paprastąjį buvimą kaip 
tik ir rodo, kad jis yra žmogui nesavas; kad egzistuoti, 
vadinasi, tikrai žmogiškai būti, galima tik tada, kai žmo- 
gus veikia kaip Aš; kai jis pats yra savos egzistencijos 
autorius, sąmoningas ir valingas. Be abejo, buvimas pa- 
deda egzistencijai pagrindą. Ir šį pagrindą žmogus turi ne 
iš savęs. Šiuo atžvilgiu jis nėra jo šaltinis. Apie tai mes 
esame jau kalbėję. Tačiau šitą iš Kito gautą buvimą pa- 
versti egzistencija yra žmogaus rankose. Jis gali gautą 
talentą paleisti apyvarton, bet gali ir užkasti į žemę. 
Sąmoningas, iš laisvai ir savarankiškai apsisprendžiančio 
Aš kyląs veikimas yra tasai aktas, kuriuo duotasis buvi- 
mas virsta egzistencija. 

Tačiau veikimas reikalauja ne tik žmogaus sąmoningo 
Aš, bet ir objekto, kurį šitasai Aš veiktų. Šalia asmeninio 
subjekto, veikimas reikalauja-ir objeklyvinio daikto. Daik- 
tas, kaip ir asmuo, yra sudedamasis veikimo pradas. Kur 
nėra daikto, kuris stovėtų prieš asmenį, ten nėra nė pa- 
ties veikimo. Gyvuliai neveikia ne tik todėl, kad jie ne- 
turi asmeninio Aš, bet taip pat ir todėl, kad jie neturi 
daikto. Jų buvimas nėra pastatytas šalia daiktų, bet su- 
daro daiktų arba aplinkos dalį. Gyvulys yra apspręstas 
aplinkai, kaip dalis yra apspręsta visumai. Jis negali iš 
jos išsiveržti. Jis negali jos pergalėti. Jis joje išsitenka 
visiškai. Todėl daiktas gyvuliui niekados ir nėra objek- 
tas. Daiklas yra tiktai gyvulio pratęsimas ir papildymas, 
prieš kurį gyvulys niekados neatsistoja. Daikto gyvulys 
niekad nepergyvena kaip ne-Aš, nes jis nė savęs ne- 
pergyvena kaip Aš. Gyvulio sąmonėje daiktas ir jis pats 


2 Plg. Sein und Zeit, 126—127 p. 

nėra persiskyrę. Juodu sudaro vienybę. Todėl gyvulys 
niekad nėra šalia pasaulio, bet visados pasaulyje pačia 
giliausia šio žodžio prasme. Šalia pasaulio savo sąmone 
gali atsistoti tiktai žmogus. Pasaulis jam yra jau ne-Aš. 
Pasaulis jau yra atsiskyręs nuo žmogaus. Žmogus jau 
yra paleistas iš tos gilios vienybės, kurioje būna gyvulys. 
Dėl to kiekvieną daiktą žmogus pergyvena kaip skirtingą 
nuo jo paties, kaip stovintį šalia jo, kaip objektą, kurį 
jis savo veikimu liečia, keičia, apdirba, įtraukia į 
savo gyvenimą, bet niekados nesulieja su savuoju Aš. 
Tačiau kaip tik dėl to, kad žmogus daikto su savimi nie- 
kad nesulieja, daiktas virsta žmogui jo veikimo lauku, 
kuriame esti vykdoma žmogaus egzistencija. Gyvulys ne- 
veikia todėl, kad, neturėdamas daikto, jis tuo pačiu ne- 
turi lauko, kur galėtų veikti. Tuo tarpų žmogui toksai 
laukas yra. Žmogus veikia daiktus ir daiktuose. Daiktas 
taip lygiai pasidaro esminė veikimo dalis, kaip ir asme- 
ninis žmogaus Aš. Veikimas eina į daiktą ir daikte įvyks- 
ta. Veikimas yra apspręstas daiktui. Jis išeina iš Aš ir 
eina į ne-Aš. Subjektas susitinka su objektu veikime. 

Ir čia mes prieiname svarbios išvados žmogaus egzis- 
tencijai suprasti, Įsijungdamas į veikimą, daiktas tuo pa- 
čiu įsijungia į egzistenciją. Negalėdami be daikto veikti, 
mes tuo pačiu negalime be jo nė egzistuoti. Mūsų egzis- 
tencija, kiek ji yra veikimas — o tokia ji yra iš esmės, — 
yra apspręsta šalia mūsojo Aš esančiam daiktui. Mes esd- 
me daiktui atviri. Mūsų egzistenciją pagrindžia ne tik 
mūsasis Aš, bet ir objektyvinis daiktas. Mes nesame už- 
daryti tik savame asmeniniame subjektyviniame pasau- 
lyje. Mūsasis Aš, pašauktas veikti, savaime išeina iš sa- 
vęs ir eina į tai, kas yra ne-Aš, kas yra šalia jo, ir tuo 
būdu parodo, kad savyje jis neišsitenka, savimi neišsise- 
mia: kad egzistuoti jis gali tik ryšium su daiktu. Veiki- 
mas mus išveda iš mūsų pačių ankštos srities. Veikdami 
mes peržengiame patys save ir pasiekiame tą, kas yra 
šalia mūsų. Egzistencija, kaip veikimas, niekados nėra 
tiktai savyje, bet visados ir šalia savęs. Idealizmo teigi- 
mas, kad mūsąją egzistenciją sudaro tik mūsų sąmonė ir 
kad tai, kas atrodo esą šalia mūsų, yra sąmonės gami- 
nys,— šitas teigimas galėjo atsirasti tik neišanalizavus vei- 
kimo esmės. Sąmonė juk tik todėl ir yra sąmonė, kad ji 
atsidaužia į tai, kas yra šalia jos ir kas nuo jos nepri- 
klauso. Be šitokio atsidaužimo ji negalėtų suvokti pati 
savęs, ir mūsasis Aš niekados neatbustų. Daiktas yra tasai 

titnagas, į kurį įsiskilia mūsojo Aš savęs pažinimas ir 
pergyvenimas. 

Visa tai, kas yra ne mūsų Aš, visa tai, kas yra šalia 
mūsų, mes. vadiname pasauliu. Pasaulis, kaip teisingai 
iškėlė egzistencinė filosofija, yra ne tik ta tikrovė, kuri 
mus apsupa iš viršaus, bet ir mūsų pačių paprastasis bu- 
vimas, apsireiškiąs mūsų pergyvenimais, jausmais, polin- 
kiais, pomėgiais; žodžiu, visu psichiniu ir fiziniu mūsų 
gyvenimu. Visa tai, kas yra ne-Aš, yra pasaulis, ne- 
paisant ar šis ne-Aš bus mums iš viršaus, ar gyvens pa- 
čioje mūsų būtybėje. Visa tai yra šalia giliausiojo mūsų 
Aš. Visa tai todėl ir yra daiktas, kuriam esame apspręsti 
ir kuri paverčiame savo veikimo lauku. Egzistencija yra 
apspręsta pasauliui. Heideggeris teisingai šį apsprendimą 
vadina „buvimu pasaulyje“ —,„In-der-Welt-sein"— ir jame 
mato išeities tašką, kuriuo turi prasidėti būties analizė 3, Bu- 
vimas pasaulyje anaiptol nėra erdvinis buvimas. Tai on- 
tologinė žmogiškosios būties būsena. Žmogus būna pasau- 
liškai, vadinasi, pagal pasaulio prigimtį ir jo reikalavi- 
mus. Jis niekad negali pasaulio palikti ir egzistuoti taip, 
tarsi šalia jo nieko nebūtų. Pasauliškas žmogaus buvimas 
yra viena iš esminių ir nepakeičiamų jo situacijų. Pa- 
saulis sudaro sudedamąją egzistencijos dalį. Būdami ap- 
spręsti daiktui, mes tuo pačių esame apspręsti pasauliui, 
kuris yra ne kas kita kaip daikto išsiskleidimas ir jo pil- 
natvė. 

Vis dėlto egzistencijos apsprendimas pasauliui, anos 
karo tarnybos atlikimas daiktuose dar nepasako, kokios 
reikšmės pasaulis turi egzistencijai. O atsakymai čia gali 
būti labai įvairūs. Vieną iš jų yra davusi ir dabarties eg- 
zistencinė filosofija. Ir jos nusistatymas pasaulio atžvilgiu 
"nėra teigiamas. Tiesa, ji pripažįsta, kad pasaulis egzis- 
tencijai yra būtinas, kad pats pirmasis egzistencijos pa- 
judėjimas jau yra susidūrimas su pasauliu, kuris atsklei- 
džia neužgrindžiamą tarpą tarp Aš ir ne-Aš. Egzis- 
tencija ir pasaulis yra du pirmykščiai, vienas iš kito ne- 
išvedami dalykai. Tačiau pasaulio reikšmė egzistencijai 
vis dėlto esanti negatyvi. Ankstesnioji romantinė „gyve- 
nimo — tiksliau, gyvybės — filosofija“ žmogų buvo pa- 
talpinusi pasaulyje tarsi jaukiuose ir savuose namuose. 
Žmogui pasaulyje buvo sava ir saugu. Jis jautėsi pasi- 
nėręs į gyvybės pilnatvę, tekančią visame kosme; jautėsi 


3 Plg. Sein und Zeit, 52—53 p. 

šios gyvybės nešamas, palaikomas ir globojamas. Tuo 
tarpu egzistencinei filosofijai šie namai sugriuvo. Žmo- 
gus pasijuto pasaulyje svetimas ir grasomas. Pasaulis 
virto jo pavojumi, ne tiek iš viršaus, kiek iš vidaus, nu- 
traukdamas jo. egzistenciją į megrynus ir nesavus pavi- 
dalus, ją sumenkindamas ir iškreipdamas, Pasaulis virto 
žmogaus aprėžimu. Pasauliškas žmogaus buvimas esąs jo 
baigtybės ženklas. Žmogus yra aprėžtas kaip tik todėl, 
kad jis yra apspręstas pasauliui ir kad jis yra į jį nu- 
sviestas. Priešiškas pasaulio pobūdis žmogaus yra pergy- 
venamas visu šiurpumu. „Priešiška mums yra tai, kas 
artima", — teigia Rilke ketvirtojoje elegijoje*. „Čia vis- 
kas mums yra tolima“, — kartoja jis tą patį aštuntojoje 
elegijoje?. Net gyvulys jaučiasi nejaukiai šiame pasau- 
lyje. Nepaisant kad jis „visados pasilieka įsčioje, kuri 
jį išnešiojo““, jame slypi „didelio liūdesio rūpestis ir 
svoris“; jį užklumpa dažnai kažkoks atsiminimas, kažko- 
kios kitos tėviškės ilgesys. Ir „po pirmosios tėviškės ši 
antroji jam yra hibridiška ir vėjinga“ 7. Tuo labiau vė- 
jinga ši antroji tėviškė yra žmogui. Čia jis nieko negali 
prisišaukti ir nieku pasinaudoti: „nei angelais, nei žmo- 
nėmis“. O „išmintingi gyvuliai jau pastebi, kad mes nepa- 
tikimai esame namie šiame išaiškintame pasaulyje“ 8. To- 
dėl nors iš pasaulio mes negalime pasitraukti, vis dėlto 
šis „buvimas pasaulyje“ yra mūsų nutraukimas į kasdie- 
nybę, į aną bevardę neasmeninę minią, subanalinant mū- 
sų egzistenciją ir suteršiant mūsąjį Aš. Egzistencinės fi- 
losofijos nusistatymas pasaulio atžvilgiu yra savotiškai 
aristokratiškas, tasai Horacijaus „odi profanum volgus”, 
suprantant „volgus“ pačia plačiausia ir giliausia prasme. 
Iš kitos pusės, šis nusistatymas yra asketinis ir anacho- 
retinis. Pergalėti pasaulį savo vidiniu egzistencijos sutel- 
kimu, nuo jo atsiskirti savęs teigimu yra pagrindiniai 
reikalavimai, kylą iš egzistencijos nepalyginamo prana- 
šumo prieš pasaulį. Pasaulis čia yra pergyvenamas kaip 
nevertingas ir todėl nustumiamas į užpakalį Gražiu 
O. Bolnovo pasakymu, pasaulis egzistencinėje filosofijo- 
je yra „nuvertintas ligi gryno užpakalinio fono, nuo ku- 


4 Op. cit., 17 p. 
5 Op. cit, 31 p. 
6 Op. cit., 31 p. 
7 Ibid. 

5 Op. cit, 7 p. 

řio nusigręžia egzistencija. Bet kokia savarankiška pa- 
saulio vertė ir prasmė neišvengiamai dingsta“ ?. 

Šitaip pasaulį pergyvena egzistencinė filosofija todėl, 
kad ji žiūri į jį kaip į žmogaus nusviedimo, o ne kaip į jo 
pašaukimo lauką. Iš tikro, jeigu Žmogus yra nusviestas, 
savaime suprantama, tuomet pasaulis yra ne jo: jis yra 
žmogui svetimas, nejaukus, šaltas ir grėsmingas. Tačiau 
jeigu žmogus yra pašauktas, pasaulis pasirodo jam visai 
kitoje šviesoje. Egzistencija, būdama pašaukimas, pergy- 
vena pasaulį kaip jai duotą. Ji negali pamiršti anų pir- 
mykščių Viešpaties žodžių: „Subjicite terram et domina- 
mini“ —,,palenkite sau žemę ir apvaldykite“. Egzistencinio 
pašaukimo akivaizdoje pasaulis yra veikimo ir tuo pačiu 
mūsų egzistencijos vykdymo laukas. Jeigu egzistencija 
yra veikimas, tai ji gali apsireikšti tiktai susidūrusi su 
daiktu, vadinasi, su pasauliu. Jeigu egzistencija yra ne 
gamtos davinys, bet žmogaus veikimo rezultatas, tai ji 
gali būti pasiekta tiktai pasaulyje. Jeigu egzistencija yra 
pašaukimas, vadinasi, turinti atlikti tam tikrą žygį, tai ji 
gali šį žygį atlikti tik ryšium su pasauliu. Pasaulis stato 
žmogui uždavinių, kuriuos vykdydamas jis kaip tik gry- 
nąjį savo buvimą paverčia egzistencija. Kas gi yra ta- 
sai mūsų jau anksčiau minėtas Rilke's žemei priskiriamas 
noras „neregimai mumyse prisikelti“ !°, jei ne mūsų pa- 
šaukimas pasaulio atžvilgiu? Pats Rilke jį todėl ir vadina 
„Verčiančiu uždaviniu“ —,,drūngender Auftrag“,— kurį, be 
abejo, gali atlikti tik žmogus. O dvidešimt pirmajame Or- 
fėjo sonete (I dalis) Rilke išvysto šią mintį dar aiškiau: 
„Pavasaris atėjo. Žemė kaip vaikas, kurs moka eilių; 
daug, o daug... Išsivadavusi žeme, tu laimingoji, žaisk 
su vaikais! Mes norime tave sugauti, linksmoji žeme! 
Linksmiausiajam pasiseks“ V. Sugauti žemę yra vienas iš 
egzistencijos uždavinių. Ne nuo jos pabėgti, ne nuo jos pa- 
niekinančiai ir išdidžiai nusigrįžti, bet eiti su ja žaisti ir ją 
sugauti, Egzistencija yra vedama į pasaulį, kad šį jimtų į sa- 
ve. Be abejo, žaidimas su žeme nėra be pavojų. Mes galime 
žemės ir nesugauti. Mes galime atitrūkti nuo savojo Aš 
ir sykiu nerasti pasaulio. Tai yra ta grėsmė, kuri verčia 
egzistencinę filosofiją laikytis atokiai nuo objektyvinių 
pavidalų. Vis dėlto ši grėsmė yra tiktai galimybė. Ji nėra 
ontologinė būtinybė, įdiegta į mūsų būtį. „Linksmiausia- 

° Existenzphilosophie, 426 p. 
10 Op, cit, 35 p. 
u Op. cit, 65 p. 

jam pasiseks!“ — nepaprastai gilus posakis. Kas eina į 
pasaulį visu atvirumu ir atsideda visa būtimi savam pa- 
šaukimui, tam pasiseka pasaulį įimti į savo egzistenciją, 
pasiseka žemę sugauti. Savo pašaukimo vykdymas pa- 
saulyje reikalauja atsivėrimo šiam pasauliui. Bet šis at- 
sivėrimas yra sykiu ir laimėjimo laidas. Tuo tarpu kiek- 
vienas užsisklendimas yra stoka reikalingo linksmumo 
šiame būties žaidime ir tuo pačiu pralaimėjimo pradžia. 
Nuliūdusiajam nesiseka žemės sugauti. Pasaulis ištrūksta 
iš pesimistinių rankų. Užtat jį sugauna linksmiausiasis, 
kuris giedria dvasia ir atvira širdimi prisiima savo pa- 
šaukimą ir eina į pasaulį jo vykdyti. Pirmieji du Kris- 
taus minimi tarnai ir buvo anie linksmiausieji. Jie sugavo 
žemę ir iš jos po tiek paėmė, po kiek ir patys turėjo. Jų 
egzistencija, nuvedusi juos į Viešpaties džiaugsmą, su- 
sis tarnas liūdnu ir nepasitikinčiu veidu paslėpė savo ta- 
lentą nuo žemės. Jis nėjo į pasaulį, mėgindamas savo eg- 
zistenciją išskelti tiktai iš savęs vieno. Todėl jis ir at- 
sidūrė tamsybėse, kur pilna verksmo ir dantų griežimo, 
Egzistencija apiemsia tik pasaulio neapgalėjimo atveju. 
Tačiau egzistencija, kuri pasaulį apgali jį sugaudama ir 
įjungdama į save, nušvinta dar skaidriau negu savo vie- 
natvėje, nes čia ji yra įvykdoma visa savo pilnatve. Pa- 
šaukimo atlikimas pasaulyje yra tiesioginis kelias į Kris- 
taus minimą Viešpaties džiaugsmą. Tai tasai žemės palen- 
kimas ir jos apvaldymas, apie kurį mums kalba Genezė 
ir kuris amžiais gyvena žmonijos sąmonėje. Jame apsi- 
reiškia žmogaus galia, jo kinybė ir sykiu žemiškasis 
jo tikslas. 

Toks tad egzistencijos pobūdis yra įvystytas į Jobo 
apibūdinimą, kad žmogui yra skirta žemėje „karo tar- 
nyba“. Šitas poetinis vaizdas išreiškia žmogaus egzis- 
tenciją kaip veikimą, kuris įima savin, iš vienos pusės, 
asmeninį žmogaus Aš, iš kitos — daiktinį pasaulį. 
Pasauliui žmogus yra taip pat atviras, kaip ir transcenden- 
cijai. Žmogus yra pašauktas atlikti pasaulyje tam tikrą 
uždavinį. Pasaulis jam yra duotas kaip jo veikimo ob- 
jektas ir laukas, kuriam jis taip pat turi pareigų, kaip 
sau pačiam ir Dievui. Vietoje nuo pasaulio bėgęs ir jį 
niekinęs, žmogus yra skiriamas į jį eiti ir jį pakeisti pa- 
gal save, kad žemė neregima mumyse prisikeltų. Žmo- 
gaus dvasios paliestas pasaulis pasidaro vertingas, nes 
jis yra nušviečiamas žmogiškosios egzistencijos šviesa, 

Jis tampa šios egzistencijos dalimi. Tuo būdu formalinis 
nusistatymas ir apsisprendimas esti pripildomas turiniu. 
Žmogiškoji egzistencija pasidaro ne tik subjektyvi, bet ir 
objektyvi, vykdoma šalia mūsų esančioje tikrovėje. 
Zmogiškoji egzistencija vyksta asmens ir daikto sąjungoje. 

Tačiau vienu tik veikimu žmogiškoji „karo tarnyba“ 
žemėje dar neišsisemia. Būti karo tarnyboje reiškia visados 
eiti sargybą, vadinasi, budėti ir saugoti. Kareivis visados 
eina sargybą, net ir tada, kai jokio karo nėra, kai taika 
yra pilname savo žydėjime. Kareivis esmingai yra budjs 
žmogus. Jeigu tad Jobas žmogaus gyvenimą pakartoda- 
mas vadina karo tarnyba, jis nori tuo pasakyti, kad 
egzistencija yra ne fik veikimas, bet ir budėjimas. Budė- 
jimas yra taip pat savotiškas veikimas. Bet jis jau rei- 
kalauja kitokio nusiteikimo ir kitokių prielaidų negu vei- 
kimas apskritai. Budėjimas visados suponuoja grėsmę. 
Mes budime todėl, kad mums kas nors graso. Kareivis 
eina sargybą todėl, kad tas ar kitas valstybės gyvenimo 
objektas yra grasomas. Gali šita grėsmė būti ir labai 
tolima, bet kol ji yra galima, tol kareivis budi. Taip yra 
ir su mūsų egzistencija. Jeigu ji yra karo tarnyba, ji yra 
ir budėjimas. O jeigu ji yra budėjimas, ji yra kieno nors 
grasoma. Mes egzistuojame kažkokios grėsmės akivaiz- 
doje. Mus tyko kažkoks pavojus. Todėl mes ir budime. 
Budėjimas ir grėsmė yra dvi koreliatyvinės sąvokos, ne- 
mąstomos viena be kitos. Iš kur tad šitas pavojus egzis- 
tencijai ateina? Kas mums graso ir kokios prasmės turi ši- 
ta egzistencinė grėsmė? i 

Prieš atsakydami į šituos klausimus pažiūrėkime, kaip 
Jobas suprato šitą grėsmę ir koks buvo jo budėjimas. 
Šiuo atveju mums yra būdingas jo elgesys laimingo gy- 
venimo metais. Kad nelaimių ir smūgių ištikta egzisten- 
cija pergyvena grėsmę, yra visai suprantama. Tada žmo- 
gus įtempia visas savo dvasios ir kūno jėgas šiai grėsmei 
pergalėti. Tada jo budėjimas pasidaro pats didžiausias. 
Bet kas graso egzistencijai tada, kai žmogus gyvena sa- 
vo laimės metus? Ar ir tuomet žmogus turi budėti? O 
jeigu taip, tai kas jį tyko? Į šitą tad klausima Jobo 
elgesys mums kaip tik ir duoda visai konkretų atsakymą. 
Knygos autorius prasmingai pasakoja, kaip Jobas sutik- 
davo savo sūnų ir dukterų puotas, Jau esame minėję, kad 
Jobo sūnūs nuolatos puotaudavo, susikviesdami kiekvie- 
nas iš eilės savo brolius ir seseris. Nėra abejonės, kad 
Jobas buvo patenkintas savo vaikų džiaugsmu. Jie bu- 

vo Viešpaties palaima, ir jų džiūgavime jis regėjo dosnią 
Dievo ranką. Ir vis dėlto, „kai jie pabaigdavo puotos 
dienų eilę, Jobas imdavo juos pašvęsti. Jis keldavosi 
anksti rytą ir aukodavo deginamųjų aukų pagal visų jų 
skaičių mąstydamas: „Gal mano vaikai nusidėjo ir pikta- 
žodžiavo Viešpačiui savo širdyje“. Taip Jobas elgėsi vi- 
są laiką“ (1, 5). Tai buvo Jobo atsakymas į kasdieninius 
savo vaikų džiaugsmus. Vaikai galėjo užsimiršti. Bet jų 
tėvas budėjo. Jobas jautė savotišką grėsmę, kuri tyko jo 
sūnus. Todėl malda ir aukomis jis stengėsi šitą grėsmę 
pašalinti. Jobas jautė, kad žemiškajame gyvenime mes 
vaikščiojame bedugnės pakraščiais, kad prie laimės šlie- 
jasi nelaimė, kad kiekvienas džiaugsmas gali būti su- 
drumstas jeigu ne iš viršaus, tai bent viduje nusikreipimu 
nuo Dievo arba bent jo pamiršimu. Todėl Jobas budėjo. 
Jis buvo susirūpinęs ne todėl, kad gero gyvenimo tarpsnis 
kada nors gali pasibaigti. Ne! Tai buvo greičiau nujau- 
timas, kad žemiškojoje egzistencijoje gėris ir blogis, laimė 
ir nelaimė, džiaugsmas ir skausmas yra sumišę tarp savęs, 
vienas su kitu neatskiriamai susiję, sudarydami mums sun- 
kiai suprantamą mūsų egzistencijos dvilypumą. Mes nie- 
kados negalime būti visiškai laimingi, nes jaučiame, kad 
mūsų laimė yra tykoma kažkokios nelaimės. Laimingo 
gyvenimo metus visados lydi baimė, savotiška baimė, ku- 
rioje kaip tik ir išeina aikštėn paslėptas nelaimingumas. 
Jo iš viršaus mes neregime. Bet mes jį jaučiame tūnantį 
kažkur gelmėse. Šitą gresiantį nelaimingumą jautė ir Jo- 
bas. Todėl jis meldėsi ir aukojo, kad grėsmė neištiktų 
jo vaikų pačiu sunkiausiu savo pavidalu, būtent nuodėme. 

Jobo elgesys rodo, kad mūsų egzistencija niekados 
nestovi prieš mūsų akis visoje savo pilnatvėje; kad jos 
visos mes negalime aprėpti bei suvokti; kad joje visados 
pasilieka kažkokių nesuprantamų gelmių ir paslapčių, ku- 
rių mes negalime pažinti ir todėl apvaldyti. Kažkoks chao- 
tiškas pradas glūdi egzistencijos gelmėse, iš kurių iššoksta 
tarsi iš nebūties mūsų veiksmai, nenumatyti, nemotyvuoti, 
nepagrįsti. Jie suardo pirmykščius mūsų planus. Jie pa- 
keičia mūsų užsimojimus ir pasiryžimus. Jie daro įtakos 
visai mūsų būčiai. Ir tačiau mes negalime padaryti, kad 
jų nebūtų. Mes negalime taip sutvarkyti savos egzisten- 
cijos, kad ji pasiduotų tiktai aiškiems mūsų proto nuro- 
dymams. Kažkas visados pasilieka anapus mūsų proto 
ribų; pasilieka kaip realus grėsmingas pradas. Šitą tad 
protu neaprėpiamą ir neperskverbiamą egzistencijos pusę 

mes vadiname egzistencijos iracionalumu. Egzistencija yra 
iracionali. Ji nesiduoda, kaip buvo anksčiau pastebėta, 
padalinama iš proto be liekanos. Liekana visados atsiran- 
da, reali, visados mus lydinti, kiekviename žingsnyje jau- 
čiama, nors ir nesuvokiama, Mūsų egzistencija mums pa- 
rodo tik vieną savo pusę. Antroji lyg mėnulio yra am- 
žinai paslėpta nuo mūsų, nes nuo mūsų nugrįžta. Ji būna 
kažkokioje tamsoje. Mes jaučiame, kad šitos tamsos įta- 
ka kartas nuo karto įsibrauna į šviesiosios pusės gyveni- 
mą. Tačiau kaip šita įtaka ateina, kada ir kodėl! ji ateina, 
mes pasakyti negalime. Čia protas atsiduria prieš nesu- 
vokiamybę. 

Šita tad iracionalinė, tamsioji mūsų egzistencijos pusė 
ir yra tasai šaltinis, iš kurio mums kyla grėsmė. Būdama 
nesuvokiama, iracionalinė pusė su savo veiksmais negali 
būti nei pramatoma, nei tuo labiau apvaldoma. Jos įtaka 
pasirodo nepriklausomai nuo mūsų sąmonės pastangų. 
Tamsioji egzistencijos pusė sviedžia savo šešėlį dažniau- 
siai kaip tik tada, kai jos nelaukiame ir jai priimti esame 
nepasirengę. Todėl šio šešėlio užslinkimą, šviesiosios pu- 
sės aptemimą mes ir pergyvename kaip didesnį ar ma- 
žesnį mūsų būties sukrėtimą. O sykį tokį sukrėtimą per- 
gyvenę, esame lydimi nuolatinio nerimo ir net baimės, 
kad jis gali pasikartoti. Egzistencija virsta nuolatiniu pa- 
vojumi. Mes egzistuojame nuolatinės grėsmės akivaizdoje. 
Tačiau ši grėsmė ateina ne iš šalies, bet iš mūsų pačių. 
Egzistencija pati savyje nešioja iracionalinį pradą ir todėl 
graso pati sau. Budėti tad esmėje reiškia būti pasiruošus 
sutikti tamsiosios mūsų pačių pusės prasiveržimus ir į 
juos tinkamai atsakyti. Ir juo labiau šviesioji mūsų eg- 
zistencijos pusė kyla į savo viršūnes, juo labiau ji tuo- 
met artėja prie tamsiosios savo pusės ir juo grėsmė mums 
tuomet darosi didesnė. Kai mus ištinka didelis džiaugs- 
mas ar didelė kančia, kai skęstame meilės ar maldos eks- 
tazėse, visais šiais momentais mūsų egzistencijos iracio- 
nalumas stipriai mums graso. Todėl visais šiais momen- 
tais ir budėjimas turi būti labai didelis. Kasdieniniame 
buvime, kuris vyksta egzistencijos paviršiumi, grėsmė 
yra ne tokia didelė, nes tuomet esame toli nuo tamsiosios 
savo pusės. Tačiau kai leidžiamės į savo būtybės vidų, 
kai pradeda atsidaryti mūsų gelmės, susidūrimas su tam- 
siąja puse pasidaro beveik neišvengiamas. Mistikai tei- 
gia, kad aukščiausiame tobulumo laipsnyje (via unitiva) 
pavojus žmogui atkristi nuo Dievo yra pats didžiausias 

ir kad šventieji, atsidūrę šiame laipsnyje, jautę nepapras- 
tą grėsmę ir todėl pergyvenę nepaprastą nerimą ir bai- 
mę. Teigimas yra visai suprantamas. Pakilęs ligi meilės 
vienybės su Dievu, žmogus pakyla sykiu ir ligi pat savo 
egzistencijos ribos, už kurios prasideda tamsa. Dar žings- 
nis, ir jis gali kaip tik įkristi į šitą tamsą. Stovėdamas 
pačioje viršūnėje, jis gali pasukti į visas puses: ne tik 
artyn prie Dievo, bet ir tolyn nuo Jo. Grėsmė čia išauga 
ligi milžiniško savo svorio, Artėjant prie transcendenci- 
jos, žmogaus laisvė ne tik nemažėja, bet išsivysto ligi vi- 
siškos savo pilnatvės, išvystydama sykiu ir grėsmingas ga- 
limybes. Tai, kas anksčiau žmogų varžė ar laikė iš vir- 
šaus — tradicijos, papročiai, artimieji, geismai, garbė — 
visa Čia netenka savo reikšmės. Čia pasilieka tik vienas 
žmogiškasis Aš su savo laisve ir su savo iracionalumu. 
Jo niekas nelaiko ir neremia. Todėl jis apsisprendžia 
pats vienas. Apsisprendimas yra nepaprastos reikšmės ir 
vertės. Bet sykiu ir nepaprastos grėsmės, nes jis kaip tik 
gali būti liuciferiškas. Dostojevskio inkvizitorius kaip tik 
ir yra tokio nuo viršūnių nuriedėjusio žmogaus pavyzdys. 
Jis gyveno tyruose, mito skėriais ir šaknelėmis, stengėsi 
įsijungti į išrinktųjų būrį, kad skaičius būtų pilnas. Ta- 
čiau tyruose buvo ne tik Kristus, bet ir gundytojas. Todėl 
inkvizitorius ir krito. Jis apsisprendė ne už Kristų, bet 
už gundytoją. Todėl metė visą pirmykštį anachoretišką 
savo gyvenimą, grįžo į pasaulį, prisiėmė kardinolo pur- 
purą, įsijungė į visuomenę ir pradėjo „taisyti“ Kristaus 
mokslą. Tai yra kritusios egzistencijos pavyzdys. O tokių 
kritusių -egzistencijų yra tūkstančiai. Ir jos esti nuo vir- 
šūnių ne kieno nors nustumiamos: jos krinta pačios, trau- 
kiamos anos tamsiosios pusės svorio. A. Mickevičius savo 
eilėraštyje „„Arimanas ir Ormuzdas“ duoda puikų šitokios 
savos traukos svorio vaizdą. Arimanas, tasai senovinis 
rytietiškasis tamsos ir blogio dievas, išvėmė iš savęs tam- 
siausią tamsybę ir ja kaip voras savo siūlu kopė į švie- 
siąją Ormuzdo karalystę. Tačiau iškišęs pro šią savo tamsos 
sieną galvą ir paregėjęs Ormuzdą, spindintį savoje švie- 
soje, Arimanas pajuto tokią savos tamsos trauką ir tokį 
svorį, kad jo rankos neišlaikė, ir jis stačia galva krito 
atgal į savo tamsybes. Šviesiosios ir tamsiosios pusės susi- 
dūrimai egzistencijoje yra patys pavojingiausi, nes jų 
abiejų svoriai tuomet pasidaro nepaprastai ryškūs. Tuo- 
met yra reali galimybė ne tik prasiveržti į transcenden- 
ciją, bet sykiu ir nuriedėti žemyn į savas tamsybes. Eg- 

zistencija yra nėščia ne tik šviesa, bet ir tamsa. Žmo- 
gaus svoris yra ne tik jo meilė — pasak šv. Augustino, 
pondus meum amor meus,— bet ir jo neapykanta; ne 
tik jo viltis, bet ir jo nusiminimas; ne tik jo džiaugsmas, 
bet ir jo kančia; ne tik dorybė, bet ir nuodėmė. Egzisten- 
cija stovi viduryje. Ji yra traukiama kilti ir sykiu nuriedėti. 
Ir galutinis žodis, kuria linkme mes pasuksime, priklauso 
mums patiems. Tai yra laisvės žodis. Todėl nenuostabu, kad 
šitas žodis yra pats sunkiausias, kad apsisprendimo mo- 
mentas yra pats pavojingiausias. Jeigu mums reikia ko 
nors bijoti, tai tik savęs pačių. Mes patys sau esame pats 
didžiausias pavojus ir pati didžiausia grėsmė, Budėti tad 
giliausia prasme reiškia saugotis paties savęs. 

Egzistencija, būdama pašaukimas, suima savin du pradu: 
veikimą pasaulyje ir budėjimą savyje. Pasaulyje mes tu- 
rime atlikti tam tikrą uždavinį sugaudami žemę ir ją per- 
keisdami. Tik šio uždavinio atlikimu mes paprastą, iš 
transcendencijos gautą buvimą paverčiame egzistencija, 
vadinasi, žmogiškuoju buvimu. Tačiau mums šį uždavinį 
vykdant, graso tamsioji iracionalinė mūsų pačių pusė, 
galinti mus nuvesti tolyn nuo mūsų pašaukimo, mus pra- 
puldyti pasaulyje ir galutinai atitraukti nuo Dievo. Užtat 
mums yra reikalo budėti saugojantis pačių savęs. Veiki- 
mas ir budėjimas pasidaro pagrindinės mūsosios karo tar- 
nybos pareigos. Mūsų egzistencija esti vykdoma veikimo 
ir budėjimo įtampoje. Todėl ji yra ne tik džiaugsminga, 
bet ir sunki; ne tik mūsų kuriamojo sakymo laikas, kaip 
nori Rilke („hier ist des Saglichen Zeit, hier seine Hei- 
mat“ '2), bet sykiu ir budėjimo valanda, kaip mus įspėja 
šv. Petras („sobrii estote et vigilate” (1 Pt 5, 8). 


3. EGZISTENCIJOS PRAEINAMUMAS 


Būdama pašaukimas, kurio esmę sudaro veikimas pa- 
saulyje, egzistencija tuo pačiu virsta lapsmu. Ji nuolatos 
esti vykdoma ir todėl nuolatos kinta, nuolatos kuriasi, 
nuolatos teka. Egzistencijai tinka žinomas Heraklito po- 
sakis, kad du kartu negalima įbristi į tą pačią upę. Mūsų 
gyvenimas teka kiekvieną momentą vis tolyn, ir mes ne- 
galime du kartu išgyventi to paties akimirksnio. Mes ne- 
galime susigrąžinti to, kas jau praėjo. O mums praeina 

visa: mūsų nuotaikos ir įspūdžiai, mūsų mintys ir mūsų 
pasiryžimai, mūsų meilė ir mūsų džiaugsmas, galop pati 
mūsų; būtis. Antroji Rilke's elegija kaip tik yra skirta 
šiam egzistencijos praeinamumui išreikšti. Rilke, kaip mi- 
nėjome, vadina angelus veidrodžiais, kurie susisemia savo 
pačių išspinduliuotą grožį atgal į savo veidą ir tuo pačiu 
nepraeina. Jų būtis grižta jiems atgal. Tuo tarpu mes sa- 
ve iškvėpuojame kiekvieną akimirką. Mūsų būtis garuoja 
tarsi rytmečio rasa, tarsi „karštis nuo šilto valgio“. O 
jeigu kas nors, Rilke's teigimu, mums sakytų, kad štai 
„šis kambarys, pavasaris tavimi prisipildo“, vadinasi, pa- 
siima iškvėpuotą mūsų būtį ir ja gyvena, tai kas iš to: 
„jis negali mūsų sulaikyti“. Labiausiai stengiasi nepraeiti 
besimylintieji. Jie nori jausti „gryną pastovumą“. Todėl 
savo glebėsčiavimuose jie pažada amžinybę. Tačiau po 
pirmųjų baimingų žvilgsnių, po ilgesingo pažvelgimo pro 
langą, po bendro pasivaikščiojimo po sodą „ar jūs, be- 
simylintieji, dar esate?“— klausia Rilke. „Kai jūs vienas 
kitą pakeliate ir pridedate prie lūpų — gėrimą prie gė- 
rimo, — O, kaip labai gėrėjas ištrūksta iš savo veiksmo“. 
Ir atrodo, kad visa yra lyg ir susitarę nuslėpti nuo mūsų 
šį praeinamumą. „Medžiai yra, mūsų gyvenamieji namai 
dar tebestovi, Tik mes traukiame pro jų šalį tarsi oro 
pasikeitimas. Ir visa yra susimokę mums tai nutylėti, pu- 
siau galbūt iš gėdos, pusiau dėl neapsakomos vilties“ !. 
Pasaulis tarsi gėdijasi šio žmogaus praeinamumo ir todėl 
savo pastovumu mums jį pridengia. Iš kitos tačiau pusės, 
pasaulis šiame žmogaus praeinamume regi neapsakomą 
savo viltį per žmogų išsivaduoti iš savo būsmo, sustingu- 
sio, kieto, nekintančio, todėl nieko nepralaiminčio, bet 
sykiu nieko ir nelaiminčio. Žmogus yra šiuo atžvilgiu 
neapsakoma pasaulio viltis, viltis būti perkeistam žmo- 
guje ir per žmogų. Galbūt šita prasme Rilke devintojoje 
elegijoje ir sako, kad žemės noras ir svajonė yra „nere- 
gimai mumyse prisikelti“ 2. Vis dėlto šita viltis yra tolimas 
dalykas. Kol ji įvyks, mes ne tiek esame, kiek tampame. 
Egzistencija pasidaro praeinanti pačia savo prigimtimi. 
Būdama veikimas, ji niekados nėra visa kartu. Ji esti 
vykdoma dalimis. Ji ateina iš ateities ir eina į praeitį, ne- 
pasilikdama nė vieną akimirką dabartinė. Savo gyvenimo 
mes niekados neturime: neturime ne tik viso iš sykio, bet 


! Op. cit, 11—13 p. 
2 Op. cit., 35 p. 

iš viso jo neturime, nes jis nuolatos teka. Jis iš nežino- 
mybės ateina ir nežinomybėje dingsta. Praeinamumas virsta 
mūsų būsena: mes būname praeidami. Mūsų gyvenimas 
yra nuolatinis atsisveikinimo mostas. 

Šitas egzistencijos praeinamumas yra išreikštas Jobo 
knygoje labai aiškiai ir labai giliai. Jis sudaro nuolatinį 
Jobo pergyvenimą, prie kurio jis vis iš naujo grįžta ir jį 
vis naujais vaizdais išreiškia. Egzistencijos praeinamumas 
yra viena iš pagrindinių temų jo susimąstymuose. „Mano 
gyvenimas yra atodūsis, kuris negrįžta... Kieno akis ma- 
ne mato, jau daugiau manęs nebematys; jei tavo akis 
yra prieš mane, manęs jau nebėra" (7, 7—8)... „Mano 
dienos skuba greičiau už bėgiką; jos bėga nepergyvenu- 
sios gėrio. Jos slenka kaip valtys, kaip erelis, puoląs ant 
tavo grobio“ (9, 25—26). Atrodo, kad net dieviškasis 
žvilgis negali sugauti žmogaus egzistencijos pastovumo. 
Nė Dievas negali pažvelgti į tą patį žmogų du kartu. Kol 
jis atkreipia piktą savo akį, žmogaus jau nebėra. Čia yra 
pagrindas Jobui skųstis, kodėl Dievas negali pakelti žmo- 
gaus nuodėmių ir leisti išnykti jo kaltei (7, 21). Juk vis- 
kas praeina, tuo pačiu praeina ir nuodėmės, ir kaltės. 
„Dabar einu gulti į dulkes, o jei manęs ieškosi, jau — ne- 
bebūsiu“ (ibid.). Iš vakaro kalbėjęs su žmogumi, jį bau- 
dęs kančia ir skausmu, rytą Dievas jo neberas tokio, 
koks jis buvo vakar. Praeinamumas valdo visą žmogaus 
gyvenimą. Egzistencija niekur neužtrunka. „Mano dienos 
bėga greičiau negu audėjo šaudyklė" (7, 6). Šiuo vaizdu 
Jobas nori pasakyti, kad egzistencijos praeinamumas jo- 
kiu laiko kiekiu negali būti matuojamas. Kiekvienas mūsų 
veiksmas turi tam tikrą mastą. Net tasai rankos švys- 
telėjimas, kuris audėjo šaudyklę permeta iš vienos audek- 
lo pusės į kitą. Tuo tarpu egzistencija jokio masto neturi. 
Egzistencija yra pats praeinamumas. Priešais transcenden- 
ciją kaip priešais absoliučiai nekintamą būtį stovi egzis- 
tencija kaip pats kintamumas. 

Būdinga, kad šitokį praeinamumo pergyvenimą Jobas 
yra patyręs kančios metu. Jis visur kalba apie savo die- 
nas, vadinasi, apie dienas, kada jis yra ištiktas nelaimės. 
Tuo tarpu žinome, kad sunkios dienos, ypatingai kančios 
ir fizinio skausmo dienos, psichologiškai slenka lėčiau 
negu kurios kitos, ypatingai laimingos. Psichologinis pra- 
einamumo pergyvenimas kančioje tarsi sulėtėja. Egzisten- 
cija kančioje lyg ir neskuba. Ji lyg ir leidžia žmogui iš- 
gyventi visą kančios sunkumą. Jeigu vis dėlto Jobas net 

ir šiuo sunkiu metu jaučia ypatingą egzistencijos praei- 
namumą, tai todėl, kad pro šitą psichologinį sulėtėjimą 
jis įžvelgia metafizinių žmogaus gelmių tapsmą ir suvo- 
kia nepaliaujamą jų tekėjimą. Kančia sulėtina tik praei- 
namumo pergyvenimą. Bet ji nesulėtina pačios būties te- 
kėjimo. Tikrovėje praeinamumas pasilieka toks pat, kaip 
ir visados, Mes vienodai praeiname laimėje ir nelaimėje, 
džiaugsme ir skausme. Psichologinis praeinamumo sulė- 
tėjimas ar pagreitėjimas kai kuriais ypatingesniais egzis- 
tencijos momentais nieko nepakeičia jos esmėje. Mūsų 
egzistencija, būdama tapsmas, visados yra nuolatinis te- 
kėjimas. „Žmogus, gimęs iš moters, yra tokių trumpų 
dienų ir tokio nerimo pilnas; jis išsprogsta kaip gėlė ir 
nuvysta; jis bėga kaip šešėlis ir nesustoja“ (14, 1—2). 
Argi tad verta Dievui su tokiu praeinančiu padaru prasi- 
dėti? „Ir į tokį tu pažvelgi ir leidi man Tave traukti teis- 
man!” (14, 3). 

Nuolatinis egzistencijos praeinamumas nurodo į ypa- 
tingą jos ryšį su laiku. Mes praeiname todėl, kad laikas 
sudaro vieną iš pagrindinių mūsų būties apsprendimų. Eg- 
zistencinė dabarties filosofija teisingai atkreipė dėmesį į 
žmogaus santykį su laiku ir parodė, kad žmogus gyvena 
laike ne viršinio buvimo prasme, bet kad laikas priklauso 
prie vidinės jo sąrangos; kad žmogus giliausia savo esme 
yra apspręstas laikui. Ne tiek žmogus gyvena laike, kiek 
laikas gyvena žmoguje kaip jo egzistavimo forma. Žmo- 
gus būna praeidamas todėl, kad jis būna laike. M. de 
Munnynckas yra pasakęs, kad „trunkąs dalykas (une cho- 
se durable) neturi egzistencijos visoje platumoje“ 3. Ki- 
taip sakant, tai, kas įvyksta, neegzistuoja visas kartu. Jo 
egzistencija nėra suimta į vieną buvimo tašką, bet ištiesta 
laike. Ji yra išvyniojama tarsi drobė. Laikas tuo būdu da- 
rosi įvykstančios egzistencijos būsena. Tačiau kadangi 
žmogaus egzistencija esmingai yra įvykdymas, todėl ji yra 
esmingai ir susijusi su laiku. Laikas nėra žmogui atsitik- 
tinis dalykas; pati jo egzistencija yra laikas, nes ji yra 
įvykdymas ir veikimas. Iš to egzistencinė filosofija pa- 
darė išvadą, kad žmogus yra aprėžta ir baigtinė būtybė iš. 
esmės. Laikas yra žmogaus balgtybės išraiška. Tai, kas 
būna laike ir per laiką, savaime baigiasi. Nuolatinis mū- 
sų praeinamumas yra ne kas kita kaip mūsų išsibaigimo, 
Rilke's žodžiais kalbant, iškvėpavimo ir išgaravimo ženk- 


3 La notion du temps.— In: Philosophia perennis, II, 860 p., 1930. 

las. Mes praeiname ne ta prasme, kad mes keistume si- 
tuacijas patys pasilikdami, bet kad mes dylame savo bū- 
tyje: pali mūsų būtis išsibaigia. Kiekviena egzistencijos 
įvykdymo akimirka yra sykiu ir šios egzistencijos nete- 
kimas. Turėdami egzistenciją savo rankose, mes sykiu 
jaučiame, kad ji iš jų teka tarsi vanduo iš rieškučių. Ir 
sulaikyti jos mes negalime. Mūsų rankos tam yra per 
mažai sandarios, 

Ir vis dėlto egzistencijos praeinamumas yra labai sa- 
votiškas. Kad mes praeiname, kad mūsų gyvenimas yra 
tik trumpai trunkąs atodūsis, tai yra visiškai aiškus, kas- 
dien patiriamas faktas, kurį dainuoja ne tik poetai, bet 
kurį jaučiame ir mes patys. Tačiau mūsų nusistatymas 
šio fakto atžvilgiu yra labai keistas. Žinodami ir jaus- 
dami, kad mes praeiname, mes vis dėlto nenorime praeiti. 
Mes ginamės nuo šio praėjimo, mes norime, kad jo ne- 
būtų, o negalėdami jo panaikinti savo būtyje, mes no- 
rime jį pamiršti bent savo sąmonėje. Mes trokštame, kad 
mūsų egzistencija būtų ne įvykdoma, bet visa kartu: tota 
simul, kaip Boecijus apibūdina laimę. Dalimis įvyksianti 
egzistencija mūsų nepatenkina, ir mes esame nelaimingi 
su savo įvykstančia, vadinasi, laike išsitiesiančia egzis- 
tencija. Kas gi yra anas Rilke's besimylinčiųjų grynojo 
pastovumo noras ir tasai amžinybės pažadas, kurį jie pa- 
daro savo glamonėse, jeigu ne pastangos meile bent pri- 
dengti savo būties nepastovumą? Žmogus praeina. Jo eg- 
zistencija išsibaigia. Tačiau žmogus kovoja su šituo pra- 
einamumu ir su šituo egzistencijos išsibaigimu. Žmogus 
ieško būdų ir priemonių šiam praeinamumui pergalėti. 
Kas gi yra savo esme kultūros kūrinys, kas yra visos 
anos kūrybinės žmogaus objektyvacijos, jei ne mėgini- 
mas suimti į pastovius bei nežlungančius pavidalus savo 
praeinančią dvasią ir tuo būdu išgelbėti ją iš ano nuo- 
Jatinio tekėjimo ir išgaravimo? Laikas, kuris mūsų eg- 
zistenciją neša ir ją dildo, yra mūsų pergyvenamas kaip 
kažkas mums svetima; kaip kažkas, su kuo mes negalime 
apsiprasti ir susitaikyti. Mes niekados negalime susigy- 
venti su mintimi, kad mes praeiname, nykstame ir kad 
vieną kartą mūsų nebebus. Mūsų būties praeinamumas 
yra toks pradas, kurio mes niekados nelaikome savu. Jis 
mums atrodo atėjęs iš šalies, mums primestas iš viršaus, 
mūsų prisiimtas ir nešamas tik prievartos būdu. Sava va- 
lia, jei tai priklausytų nuo mūsų, mes niekados neapsi- 
spręstume praeiti, Ir čia mes užčiuopiame kažkokį prieš- 

taravimą pačioje žmogaus būtyje. Ėgzistencija yra užda- 
vinys, pašaukimas, kurį vykdome mes patys. Mes patys 
esame autorius šios tikrovės gyvenimo. Užtat stengiamės 
šį gyvenimą kurti kuo labiausiai pastovų, nes į tai stumia 
mus giliausias mūsų būties noras. O tačiau sukuriame tik 
žlungančius pavidalus, Mūsų noras ir mūsų egzistencija yra 
persiskyrę. Savo noru mes stengiamės pergalėti laiką ir 
įvykdyti savo egzistenciją visą kartu, Bet ši egzistencijos 
visuma išsprunka iš mūsų rankų, ir mes vykdome ją tik 
dalimis, tuo pačiu palikdami ją dildančiam laiko tekėji- 
mui. Ir juo laikas labiau perskverbia mūsų būtybę, juo 
labiau mes stengiamės jį pergalėti. Tačiau sykiu pastebi- 
me, kad juo labiau šios mūsų pastangos yra nevaisingos. 
Egzistencijai dylant, auga jos troškulys, mažėjant jėgai 
šį dilimą sulaikyti. Čia mes atsiduriame prieš kažkokį eg- 
zistencijos tragiškumą joje pačioje, prieš kažkokį onto- 
loginį nesusipratimą, jaustą į pačią mūsų sąrangą. O ta- 
čiau šitas nesusipratimas turi gilios prasmės. 

Ką gi reiškia, jeigu žmogus nesusitaiko su savo praei- 
namumu, jeigu jis nuolatos ieško būdų jam pergalėti? 
Kas gi yra šitas laiko svetimybės pergyvenimas ir pas- 
tangos jį peržengti siekiant egzistencijos visumos? Juk 
jeigu laikas sudaro vidinę egzistencijos būseną, jeigu jis 
yra vienas iš esminių žmogiškosios būtybės apsprendimų, 
kodėl žmogui jis atrodo primestas iš viršaus ir kodėl žmo- 
gus nori iš jo išsivaduoti? Ką reiškia, jeigu laiko per- 
skverbta baigtinė būtybė trokšta išsiveržti iš šių ribų ir 
būti pastoviai bei nuolatos? Atsakymas į šituos klausimus 
tegali būti vienas: laiko svetimybės pergyvenimas paro- 
do, kad praeinamumas yra reali būsena, bet nenormali. 
Nenoras praeiti prileidžia kažką kita, kas neturi praeiti. 
O jeigu šitas kažkas vis dėlto praeina, vadinasi, jis yra 
priverstas praeiti. Jam praeinamumas yra uždėtas iš vir- 
šaus, bet ne kilęs iš jo paties. Jeigu praeinamumas būtų 
normali žmogiškosios egzistencijos būsena, žmogus netu- 
rėtų noro būti pastoviu ir negalėtų jo turėti. Šitoks noras 
normalioje būsenoje būtų nesąmonė. Tuo tarpu žmogus ši- 
tokį norą turi. Jis glūdi labai giliai, jis perskverbia visus 
žmogaus darbus, jis apsireiškia visuose žmonėse visais 
laikais ir visose tautose. Žmogaus veržimasis iš laiko yra 
toks pat tikras, kaip ir jo negalia išsiveržti. Argi tai nėra 
praeinamumo kaip nenormalios būsenos pergyvenimas? 
Gyvulys nesiveržia iš savos aplinkos. Užtat jis veržiasi 
iš narvo, nes aplinka jam yra normali jo gyvenimo erdvė, 

o narvas — nenormali, priverstinė, uždėta jam iš viršaus, 
Žmogus nesiveržia iš laisvės, bet veržiasi iš prievartos, nes 
laisvė yra normali jo būsena, o prievarta — nenormali. 
Noras ir veržimasis yra ženklas, kad egzistencija yra pa- 
tekusi į tokią būseną, kurios neturi būli. Taip yra su 
kiekvienu giliu noru, taip yra galop ir su noru išsiveržti 
iš laiko ir pergalėti savo praeinamumą. Taigi nors pra- 
einamumas yra įpintas į pačią mūsų būtį, nors mūsų eg- 
zistencija praeina nuolatos, tačiau tai yra nenormali mūsų 
būsena. Filosofija mums negali pasakyti, kaip mes į ši- 
tokią būseną patekome. Tačiau ji aiškiai pasako, kad ši- 
tokios būsenos mes nepriimame, kad ji yra giliausia pras- 
me ne mūsų būsena. Praeinamumas yra Žmogiškajai eg- 
zistencijai nesavas dalykas. Jis glūdi joje, egzistencija 
juo apsireiškia, ir vis dėlto šitaip būti neturi. 

Praeinančios ir laikinės mūsų būsenos nenormalumas 
parodo, kad mūsų egzistencija yra atvira kitai būsenai, 
kuri nepraeina, nesibaigia ir kurioje buvimas yra visas 
kartu. Šilokią būseną mes vadiname amžinybe. Amžinybė 
kaip tik ir yra tai, ko mes ieškome ir už ką mes kovo- 
jame su laiku. Tiesa, mes jos neturime. Bet mes norime 
ją turėti. Ji stovi priešais mūsų akis kaip mūsų ieškoma 
normali būsena. Jos mes ilgimės, ją pergyvename kaip 
aukštesnę vertybę negu laikas. Laikas amžinybės akivaiz- 
doje yra netikra būsena, į kurią mes iš tikro esame nu- 
sviesti. Susidūrę su praeinamumu, mes pajaučiame, kas 
mes esame patys savyje: nenorinčios praeiti būtybės. Lai- 
ko praeinamume mums apsireiškia esminis mūsų pačių 
nepraeinamumas. Amžinybės šviesoje dabartinė egzisten- 
cija pasirodo kaip nenormali, netikra, tikrosios egzisten- 
cijos vardo neverta. Mūsų giliausias siekimas yra kitokia 
egzistencija: nebe vykstanti, bet esanti visa kartu ir to- 
dėl nebepraeinanti. Kaip egzistencijos ribose mes atsive- 
riame transcendencijai, kaip savo veikime atsiveriame pa- 
sauliui, taip savo praeinamume mes atsiveriame amžiny- 
bei. Egzistencija veda į transcendenciją, asmeninis Aš ve- 
da į daiktą, laikas veda į amžinybę. Žmogus yra tokia bū- 
tybė, kuri savimi nurodo daugiau, negu ji faktiškai turi. 
Žmogus yra ontologinis simbolis, savotiškas ontologinis 
ženklas, po apčiuopiamų savo pavidalu slepiąs aukštesnę 
prasmę ir kalbąs aukštesne kalba. Dabartinė jo egzisten- 
cija, panaudojant Nietzsche's posakį, yra strėlė į kitą 
krantą. 

Kad amžinybė yra tikroji žmogiškosios egzistencijos 

būsena, galima matyti jau ir iš dabartinės egzistencinės 
filosofijos. Nors ši filosofija visu svoriu teigia žmogaus 
praeinamumą ir jo būties dilimą, tačiau ir ji ieško atra- 
mos, kuria galėtų pasikliauti šiame visuotiniame tekėjime. 
Ji ieško tilto žmogiškosios egzistencijos upėje. Ir šitą atra- 
mą, šitą tiltą ji randa vadinamuosiuose egzistenciniuose 
akimirksniuose. Egzistencinis akimirksnis yra savotiškas 
laiko suėmimas į visumą. Jame laikas pasidaro visas kartu, 
ir egzistencija apreiškia savo pilnatvę. Čia laikas netenka 
praeilies ir ateities, virsdamas gryna dabartimi. Egzisten- 
ciniai akimirksniai neturi ryšio vienas su kitu. Jie yra 
tik akimirksniai. Vis dėlto jie yra tarsi žiburiai tamsiame 
mūsų egzistencijos likime. Jie yra tikroji žmogaus egzis- 
tencija. Visa kita yra tik prietapos, prieaugos, prapuoli- 
mas pasaulyje, kasdienybė, nesavumas. Žmogus tikrai ir 
savai egzistuoja tik egzistencinį akimirksnį. Tačiau kaip 
tik dėl šio egzistencijos susitelkimo akimirksninį momentą 
egzistencinis akimirksnis peržengia laiko sritį ir įeina į 
amžinybę. Laiko tėkmėje įvyksta laiko pergalėjimas tuo 
būdu, kad egzistenciniame akimirksnyje žmogus susiranda 
tvirtą atramą, kuri nebepraeina. Egzistenciniame akimirks- 
nyje atsidaro žmogui absoliutinė nelygstama sfera, ne- 
turinti laikinio pobūdžio ir laiko nebenešama. Kaip eg- 
zistencijos momentas, egzistencinis akimirksnis, be abe- 
jo, praeina. Tačiau tai, kas jame atsivėrė ir apsireiškė, 
pasilieka amžinai. Vadinasi, net ir pati egzistencinė fi- 
losofija prileidžia ir net pabrėžia amžinybės prasiveržimą 
pačiame laike ir tuo pačiu laiko pergalėjimą. Egzisten- 
cinis akimirksnis, kuris egzistencinėje filosofijoje vaidina 
labai svarbų vaidmenį, tik patvirtina aukščiau minėtą 
mūsų teigimą, kad žmogus nesusitaiko su laiku, kad stengia- 
si jį Lai, Da ir kad amžinybė yra tikroji ir savoji žmogaus 
būsena, Žmogus tikrai ir normaliai egzistuoja tik amžiny- 
bėje. Amžinybė yra toks pat esminis žmogiškosios būties 
apsprendimas, kaip ir laikas. Dar daugiau, amžinybė yra 
gilesnis apsprendimas, nes jis kyla iš mūsų būties gelmių. 
Tuo tarpu laikas yra primestas mums iš viršaus. Laike 
mes egzistuojame netikrai ir nesavai. Laikinė egzistencija 
yra nusviestoji egzistencija. Amžinybė kaip tik yra mūsų 
išgelbėjimas iš šito netikrumo bei nesavumo, iš šito nu- 
sviedimo, iš savotiško mūsų prakeikimo laikiniam buvi- 
mui. Visi mūsų ilgesiai, visos mūsų dejonės kaip tik eina 
amžinybės linkui. Kai Jobas nuolatos primena savo greitai 
praeinančias dienas, tai jis čia ne tik konstatuoja praei- 

namumo faktą, bet sykiu ir skundžiasi dėl šio praeina- 
mumo. Jobas nenori praeiti. Jis visomis jėgomis spiriasi 
prieš aną erelinį savo dienų kritimą žemyn. Gyvendamas 
kasdienybėje, jis, atrodo, nebus jautęs šio tragiško skir- 
tumo tarp žmogaus noro būti ir nuolatinio jo praeina- 
mumo. Tačiau kančia atskleidė jam jo dienų trumpumą, 
jo būties dūžtamumą, ir todėl Jobas pradėjo gelbėtis. Jis 
pradėjo kovoti už savo buvimą. Jis pradėjo skųstis savo 
praeinamumu. Tuo pačiu jis pradėjo siekti kitos būsenos, 
kurioje mūsų egzistencija nebepraeina, kurioje ji yra ne 
dalimis, bet visa kartu. Savo skundu Jobas trokšta amži- 
nojo buvimo. Jis trokšta laiko pergalės ir amžinybės ap- 
sireiškimo. Tai yra kiekvieno žmogaus troškimas, įvysty- 
tas į giliausią mūsų sąrangą. Juo mes apreiškiame patys 
save, kad mes esame ne laiko, bet amžinybės būtybės; 
kad mūsų išsivadavimas iš laiko reiškia mūsų išsigelbė- 
jimą iš netikros ir nesavos būsenos. 

Tačiau amžinybės teigimas ir jos ilgesys anaiptol ne- 
panaikina laiko tekėjimo, kuris nešasi mūsų egzistenciją 
ir ją galop nusineša. Amžinybė, kaip tikroji mūsų būse- 
na, gali atsirasti tik pasibaigus šiai laikinei, netikrai būse- 
nai. Ilgėtis tad amžinybės reiškia ilgėtis dabartinės būse- 
nos galo. Amžinybė ne tik nejamžina žemiškojo mūsų 
buvimo, bet, priešingai, ji suponuoja jo pabaigą. 
Laikas turi baigtis, kad prasidėtų amžinybė. Dabartinės 
tad egzistencijos pabaiga pasirodo kaip natūralus daly- 
kas, kaip sąlyga mums pereiti į tikrąją ir mūsų giliausiai 
trokštamą būseną. Ir vis dėlto ši pabaiga žadina mums 
kažkokį liūdesį. Mintis, kad mes būname tik kartą, nėra 
džiaugsminga. Galima tikėti, kad tikroji egzistencija pra- 
sideda tiktai anapus, kad amžinybė yra mūsų ilgesių 
įvykdymas, tačiau tasai faktas, kad mes nebegrįžtamai 
žemę paliksime, kad šita, tegul ir nenormali, mūsų būsena 
mums duota tik kartą, kelia mumyse kažkokį nerimą ir 
instinktyvų prisirišimą prie šios žemės buvimo. Šalia pra- 
einamumo pergyvenimo, kuriame atsiveria amžinybė, žmo- 
gus turi ir vienkartilškumo pergyvenimą, kuriame atsisklei- 
džia egzistencijos vertingumas. Ir šitas vienkartiškumo 
pergyvenimas yra vienas iš pagrindinių egzistencinių 
žmogaus jausmų. 

Šituo jausmu yra perpinti ir Jobo apmąstymai. Jobas 
jaučia, kad jo egzistencija ne tik praeina, bet kad ji nie- 
kados daugiau nebepasikartos. „Kaip debesys skriedami 
pradingsta, taip iš mirusių karalystės negrįžta tasai, kuris 

tai įstengėme“ 5, Įstengėme savo mirtingumą įdėti į ne- 
mirtingus padarus ir tuo būdu juos galutinai išgelbėti iš 
bendro naikinančio visų likimo, išgelbstint tuo būdu ir 
pačius save. 

Todėl žmogus ne sykį, ieškodamas atramos prieš savo 
egzistencijos praeinamumą, kabinasi į kultūros kūrinius, 
deda į juos pats save ir kartoja Horacijaus „non omnis 
moriar“, manydamas tuo būdu pergalėsiąs savo negrįžta- 
mumą. Tačiau tikrovėje ši pergalė yra apgaulinga. Žmo- 
gaus pasilikimas savo rankų darbuose turi visai kitos 
prasmės negu jo realus gyvenimas. Tiesa, žmogus gyve- 
na savuose kūriniuose, bet tiktai simboliniu būdu. Žmo- 
gaus kūrinys, kaip sakėme, yra tiktai ženklas, kuris as- 
menybę išreiškia, į ją nurodo, bet realiai savyje jos netu- 
ri. Ženklas niekados nėra tai, ką jis reiškia. Priešingai, 
jis visados sako, kad to, ką jis reiškia, kaip tik ne- 
bėra; kad jis yra tik rodyklė į tai, kas buvo ir kas 
jame simboliniu būdu yra objektyvuota. Todėl kultūra 
nesudaro atsvaros prieš žmogaus negrįžtamumą, nes jos 
gėrybės nepajėgia sulaikyti realiai žmogiškojo asmens. 
Jos jį sulaiko tiktai ženklo pavidalu. Dėl to užuot žmogų 
paguodusi, kultūra tik dar labiau sustiprina jo liūdesį, 
nes savo simboliškumu ryškiai parodo kūrėjų nebuvimą. . 
Akivaizdoje praėjusiųjų amžių kūrinių mes ypatingai pa- 
jaučiame žmogiškosios egzistencijos trumpumą ir jos vien- 
kartiškumą. Mums savaime tada kyla klausimas: „Kur yra 
dabar visi tie žmonės, kurie tai sukūrė?“ Simbolinis ženkliš- 
kas kultūros pobūdis yra toji strėlė, kuri visados yra nu- 
kreipta tolyn nuo žemiškosios mūsų egzistencijos: ji rodo 
kažkur į anapus. Štai kodėl ir Rilke toje pačioje elegijoje 
įspėja angelą, kad šis netikėtų, jog kultūros kūrinius gir- 
damas poetas norėtų angelą prisivilioti. O jeigu ir norėtų, 
angelas vis tiek neateitų, „nes mano šauksmas visados 
yra pilnas kelio tolyn. Kaip ištiesta ranka yra manasis 
šauksmas“. O ši ištiesta ranka reiškia ne tik kvietimą, bet 
taip pat „atstūmimą ir įspėjimą“ ô, kuris sako, kad, ne- 
paisant išgelbėtų savo rankų darbų, pats žmogus yra pil- 
nas kelio tolyn. Kultūra išgelbsti mūsų turinį, bet ji ne- 
gali išgelbėti šio turinio nešėjo — mūsojo Aš. O be jo 
mes kultūroje taip lygiai esame negyvi, kaip ir patys šie 
kūriniai. 


5 Op. cit., 28 p. 
6 Op. cit, 29 p. 

Jau žymiai realiau žmogų žemėje sulaiko jo kūno ir 
kraujo palikimas, būtent vaikai. Jie perima testi toliau tė- 
vų gyvenimo būdą, jų kūno struktūrą, jų charakterį, ne 
sykį net gabumus ir profesinį darbą. Todėl pastaraisiais 
laikais rasės teorija paguodos ir net nemirtingumo kaip 
tik ir buvo pradėjusi ieškoti biologiniame žmogaus tęsi- 
nyje. Gimdydamas žmogus perteikia savo paties gyvybę 
vaikams ir tuo būdu juose gyvena. Horacijaus „non om- 
nis moriar“ pasikartoja ir šiuo atveju, tik žymiai realiau. 
O vis dėlto ir biologinis žmogaus palikimas žemėje, nors 
ir yra realus, nebe simbolinis kaip kultūros kūriniai, ta- 
čiau, deja, neasmeninis. Savo vaikuose žmogus pasilieka 
ne tuo, kuo jis yra dvasia ir asmuo, bet tuo, kuo jis yra 
gamta. Čia jis gyvena tąja bendrąja gyvybe, kuri sro- 
vena visoje žmonijoje ir kuri gimdymo aktu esti indivi- 
dualizuojama. Tiesa, šita gyvybė yra asmeninės mūsų 
dvasios nešėja ir įos veikimo atrama, Be jos dvasia negali 
šios žemės tikrovėje išvystyti ir apreikšti savo galių. 
Tačiau pati savyje gyvybė dvasios neturi. Todėl jos pa- 
silikimas mūsų vaikuose anaiptol dar neišsprendžia mūsų 
asmenybės praeinamumo ir nebegrįžtamumo. Asmeninės 
savo dvasios mes vaikams neperteikiame. Šiuo atžvilgiu 
juose mes nepasiliekame. Mūsasis Aš mūsų gimdiniuose 
negyvena. Tuo tarpu tai jis liūdi, kad praeina ir nebe- 
grįžta. Mumyse glūdi ne gyvybė, ne kūnas, bet giliausias 
Aš, kuris atsiskiria nuo žemės ir į ją daugiau nebegrįžta. 
Mūsų vaikai todėl mūsų nesulaiko ir nebepakartoja. Gy- 
venimas vaikuose yra bendras. Kaip lašas, įkritęs į jūrą, 
nebeturi savos individualios egzistencijos, taip ir mes jos 
neturime anoje visuotinėje žmonijos gyvybėje. Asmeniš- 
kumo atžvilgiu mes žymiai labiau gyvename savuose kū- 
riniuose negu savuose vaikuose. Kultūra sulaiko mūsų 
asmenybės bruožus, mūsų giliausius dvasios turinius, de- 
ja, tiktai simboliniu būdu. Vaikai sulaiko realiai, deja, 
ne dvasią ir ne asmenybę, o mūsų gyvybę, daugiausia 
mūsų psichiką. Taigi nei kultūra, nei gamta neturi galios 
mus šios žemės egzistencijoje sulaikyti arba pakartoti. 
Mes praeiname ir nebegrįžtame. Nei kultūros, nei gam- 
tos akivaizdoje mūsų liūdesys dėl mūsų negrįžtamumo bei 
vienkartiškumo nemažėja, ir abi šios sritys mūsų nepa- 
guodžia. 

Daugiausia paguodos savyje turi krikščioniškoji prisi- 
kėlimo ir žemės ainaujinimo idėja. Krikščionybė skelbia, 
kad mirtis gyvenimą tik pakeičia, bet jo nesunaikina; kad 

laikų pabaigoje dieviškoji galybė prikels mūsų kūną, su- 
jungs jį vėl su atsiskyrusia siela ir tuo būdu vėl atstalys 
sugriautą žmogiškosios būtybės pilnatvę. Iš kitos pusės, 
visuotiniu perkeitimo aktu bus išskaistinti šios žemės pa- 
vidalai, žemė bus paversta „nauja žeme“, ir žmogaus gy- 
venimas vyks toje išskaistintoje, perkeistoje žemėje (plg. 
2 Pt 3, 13; Apr 21, 1—5). Kitaip sakant, Krikščionybė tei- 
gia, kad mūsoji egzistencija pasikartos tame pačiame kūne 
ir toje pačioje žemėje, tik perkeistu pavidalu; kad pa- 
sitraukimas iš žemės yra tik laikinis, atsiradęs dėl mir- 
ties, kuri esanti nuodėmės pasėka. Tačiau kaip anais ro- 
jinės būsenos laikais žmogui buvo skiria amžinai gyventi 
žemėje, taip ir būsimaisiais amžiais jis bus toje pačioje 
žemėje apgyvendintas, pirmiau išskaistinus ją iš visokių 
blogybių. Tarp šitų dviejų polių — tarp rojaus ir perkeis- 
tosios žemės — įsiterpė sunki ir nuodėminga istorija, tu- 
rinti pereiti per mirtį ir per laikinį atsiskyrimą. Bet kai 
laikas pasidarys pilnas, istorija pasibaigs, mirties sugriau- 
tas gyvenimas bus atstatytas, žemės pavidalai perkeisti, 
ir žmogui bus grąžinta pirmykštė jo egzistencija ir pir- 
mykštis jo paskyrimas. 

Be abejo, Krikščionybės idėjos yra stipriai paguodžian- 
čios. Jos parodo, kad žmogaus atsiskyrimas yra galop 
pergalimas; kad egzistencijos vienkartiškumas yra tik lai- 
kinis ir reliatyvus; kad išsinėrimas iš dabartinių pavidalų 
yra netekimas tik jų blogybių, bet ne jų pačių iš esmės. 
Neperkeista žemė negali pakelti nei tikro dvasiškumo, 
nei tuo labiau pilnutinio dieviškumo. Todėl ji turinti pra- 
eiti. Tačiau po jos ateis nauja žemė ir naujas dangus 
kaip amžinojo žmogaus tėviškė, į kurią jis sugrįš. Todėl 
krikščionis mirties akivaizdoje nėra pesimistas. Jis žino, 
kad atsiskyrimas pasibaigs. Ir vis dėlto ano minėto liū- 
desio krikščioniškoji viltis panaikinti negali, kadangi ji 
negali žmogaus išgelbėti iš atsiskyrimo fakto. Krikščio- 
niškai žiūrint, grįžimas į perkeistą žemę yra tikras. Ta- 
čiau mes vis tiek esame priversti iš šios žemės pasitrauk- 
ti. Šitas priverstinis pasitraukimas yra nepergalimas, tuo 
pačiu yra nepergalimas nė iš jo kyląs liūdesys. Be abe- 
jo, krikščioniui šis liūdesys nėra beviltiškas kaip tam, 
kuris netiki į žemės atnaujinimą ir kūno prikėlimą. Ta- 
čiau jis vis tiek yra gilus ir skaudus. Todėl gedulo dra- 
bužiai laidotuvių liturgijoje yra išraiška ne tik žmogaus 
nuodėmingumo, kuriuo nešinas jis stoja prieš Viešpaties 
didybę, bet sykiu ir atsiskyrimo liūdesio, kylančio iš mir- 

ties, nors esmėje ir pergalėtos, tragiškumo. Atsiskyrimo 
liūdesys pasilieka visados ir yra būdingiausias mūsosios 
egzistencijos palydovas. Jis yra nepergalimas, kaip ne- 
pergalima šioje tikrovėje yra pati mirtis. 

Liūdesys dėl mūsų egzistencijos vienkartiškumo veda 
žmogų į žemiškojo buvimo teigimą ir verčia jį ne sykį 
laikyti šią žemę tikrąja savo tėviške. Nors mes esame at- 
viri transcendencijai ir amžinybei, tačiau norime, kad 
transcendencija mums apsireikštų šioje tikrovėje ir kad 
amžinybė, kaip buvimas visas kartu, įvyktų dabartiniame 
laike. Mes nenorime palikti gyvenamosios tikrovės ir ne- 
norime laiko pergalėti tuo būdu, kad mirtume ir šitaip jį 
užbaigiume. Mes nenorime mirti ir nenorime atsiskirti 
nuo šios žemės. Žemiškoji mūsų egzistencija yra pergy- 
venama kaip didelė vertybė, kurios mes nenorime išsi- 
žadėti. Būti yra mūsų apsprendimas, mūsų uždavinys, ir 
mes norime, kad šitą uždavinį galėtume vykdyti čia, šia- 
me pasaulyje, šioje žemėje, nes būti niekados nėra gana. 
Egzistencijos vertingumo pergyvenimas aiškiai iškyla jos 
praeinamumo ir nebegrįžtamumo akivaizdoje. Jobas skųs- 
damasis, kad žmogus žemėn daugiau nebegrįžta, kad jo 
tėviškė jo daugiau neberegės, kaip tik ir turi galvoje šitą 
žemiškosios egzistencijos vertingumo teigimą. Jeigu po 
kelerių metų žmogus įžengs į taką, kuris veda tiktai tolyn, 
o niekad ne atgalios, todėl reikia stipriai laikyti šiuos 
metus, reikia juos kuo intensyviausiai pergyventi ir pa- 
jausti. Nebegrįžtamumo šviesoje žemiškoji egzistencija 
prašosi išgyvenama kuo intensyviausiai. Ir tai nėra joks 
„carpe diem”. Priešingai, epikūriškas egzistencijos išgy- 
venimas kaip tik ją susilpnina, nes iš žmogaus asmenybės 
gelmių, kurios egzistenciją kuria, epikūrizmas perkelia 
šitą egzistenciją į psichologinių malonumų paviršių, kuris 
ja tiktai naudojasi. Epikūrizmas yra egzistencijos išnau- 
dojimas ir tuo pačiu jos dilinimas. Užuot egzistenciją stip- 
rines ir tuo būdu ją intensyviai išgyvenęs, epikūriškas 
žmogus pats prisideda prie jos dilinimo, prie ano rilkiško 
jos iškvėpavimo ir išgarinimo. Iškelta į psichologinių ma- 
lonumų paviršių, egzistencija užtrokšta. Todėl epikūrinin- 
kas niekados egzistencijos neišgyvena intensyviai, nes jis 
jos nekuria. Intensyviai egzistenciją išgyventi reiškia in- 
tensyviai ją kurti, nes tik kuriama egzistencija yra arti 
mūsų ir todėl yra kuo labiausiai mūsų pajaučiama. Bet 
egzistencija yra kuriama, kaip sakėme, mūsojo Aš ir pa- 
saulio teigimu. Juo mūsų Aš yra labiau save teigiąs ir 

juo labiau jis yra pasaulį keičiąs, juo intensyviau jis ku- 
ria savą egzistenciją ir juo intensyviau ją išgyvena. 
Egzistencijos intensyvumas glūdi savo asmenybės ir ob- 
jektyvinio pasaulio kūrime. Gali šitie du momentai konk- 
rečiame žmoguje persiskirti, gali vienas iš. jų imti viršų, 
tačiau esmėje egzistencija kuriasi tiktai asmens ir pa- 
saulio sutartinėje. Intensyviai egzistenciją išgyvena tik 
tas, kuris kuria ir save, ir pasaulį. Šventųjų ir menininkų 
gyvenime šitas intensyvumas pasidaro pats didžiausias, 
nes šventieji ypatingu būdu pabrėžia savęs kūrimą ir visą 
savo egzistenciją sutelkia aplinkui savą asmenybę, O me- 
nininkai ypatingu būdu pabrėžia pasaulio kūrimą ir savo 
egzistenciją sutelkia aplinkui daiktą. Be abejo, šių žmo- 
nių gyvenimas nueina skirtingomis linkmėmis ir pasidaro 
ne sykį vienašališkas. Tačiau jų egzistencija yra labai 
intensyvi. Tik apie šventuosius ir apie menininkus galima 
kalbėti kaip apie intensyvios egzistencijos žmones. Visi 
kiti toli atsilieka nuo šių dviejų kategorijų. Egzistencijos 
intensyvumas yra žmogaus kūrybos intensyvumas. Inten- 
syviai būti žmogaus atveju reiškia intensyviai kurti. Šita 
tad prasme egzistencija savo negrįžtamumo akivaizdoje ir 
prašosi kuo intensyviau išgyvenama. Vienkartiškumo ix 
negrįžtamumo pergyvenimas virsta žmogui kūrybos šal- 
tiniu. 

Egzistencijos tad praeinamumas, kaip matome, iš vie- 
nos pusės, žadina mums gilų ir niekados tikrai nepaguo- 
džiamą liūdesį, iš kitos — jis kelia mumyse egzistencijos 
vertingumo pajautimą ir verčia mus šitą vertingumą ap- 
reikšti kuo intensyviausia vidine ir viršine kūryba. Bū- 
dami žemėje tik kartą, turime būti taip, kad atliktume 
mums uždėtą uždavinį ir kad pateisintume mūsų pašauki- 
mą būti. Egzistencija, kaip minėjome, yra pašaukimas, ne 
nusviedimas. Bet pašaukimas reikalauja būti vykdomas. 
Žemiškoji egzistencija tam ir yra mums duota, kad mes 
atsakytume į aną pašaukimą, atsakytume ne žodžiu, bet 
būtimi, nauja būtimi, kurią mes sukursime savyje ir ap- 
link save. Devintojoje elegijoje Rilke kalba apie žemiš- 
kosios egzistencijos vienkartiškumą ir pastebi, kad būti 
žemėje yra daug, kad mums reikia šio buvimo, šių pra- 
einančių pavidalų, kurie nuostabiu būdu mums rūpi ir 
yra svarbūs. Tiesa, jis neslepia, kad visa čia būna „tik 
kartą. Tik kartą ir ne daugiau. Mes taip pat tik kartą“. 
Bet šitas „būti tik kartą, nors tiktai vieną kartą“ yra 

„nhebeatšaukiamas“ 7, Pašauktoji egzistencija praeina. Taip. 
Bet ji yra nebeatšaukiama. O nebeatšaukiama ji yra ne 
grynu savo buvimo faktu, bet tuo, kad ji pati šitą grynąjį 
buvimą, kuris duotas jai iš aukšto, paverčia egzistencija, 
vadinasi, kūrybiniu laimėjimu, Žemiškoji egzistencija yra 
paties žmogaus laimėjimas per kūrybą. Tik šito laimėji- 
mo šviesoje galima suprasti Rilke's posakį, kad „čionykš- 
tis buvimas yra puikus“ —,,Hiersein ist herrlich” *; puikus 
ano grynojo buvimo pergale. 


4. EGZISTENCIJOS PABAIGA 


Dažnai yra sakoma, kad būti yra geriau negu nebūti, 
kad gyvenimas yra didesnė vertybė negu mirtis. Galimas 
daiktas, kad šis posakis, kaip abstrakti teoretinė formulė, 
savyje ir yra teisingas. Scholastinėje filosofijoje jis yra ga- 
na gyvas ir išvystytas net ligi tam tikros metafizikos. Tačiau 
Jobo knygoje mes susiduriame su vienu pergyvenimų, 
kuris parodo, kad konkrečioje situacijoje žmogus gali 
mirtį statyti aukščiau už gyvenimą, gali mirties ilgėtis ir 
net jos trokšti Tai yra nuostabus dalykas, bet jis yra 
tikras. Juk kas gi yra visa pirmoji Jobo kalba arba pir- 
masis jo skundas, jeigu ne jo gimimo dienos prakeiksmas? 
„Tepražūsta diena, — kalbėjo Jobas, — kurią gimiau, ir nak- 
tis, kai buvo pranešta: „štai vaikutis išvydo dienos švie- 
są“. Tevirsta ji tamsybėmis, ir Dievas tenesirūpina ja iš 
anapus. Tenepuola ant jos šviesos spindulys. Tegul iš- 
sklaido ją tamsybės ir mirties šešėliai. Teapsiaučia ją de- 
besys. Tegąsdina ją dieniniai užtemimai. Tenugramzdina 
ją naktis į vidurnakčio tamsą, ir tenebūna ji niekados 
įskaityta į metų dienas.. . Tegul aptemsta žvaigždės jos 
prieblandoje. Telaukia ji šviesos, kuri niekados nepa- 
sirodys, ir teneišvysta ji niekad aušros blakstienų“ (3, 
3—6; 9). Kodėl Jobas išsižada savo gimimo dienos ir ją 
prakeikia? O todėl, kad ji neuždarė jo motinos įsčios ir ne- 
paslėpė vargo nuo jo akių (3, 10). „Kodėl aš nemiriau 
motinos įsčioje ir nepradingau, palikęs josios kūną? Kam 
aš buvau paimtas ant kelių ir kam man buvo paduota 
krūtis, kurią žindau? Tuomet būčiau buvęs palaidotas ir 
turėčiau ramybę; tuomet man būtų buvę duota poilsio 


7 Op. cit., 33 p 
* Op. cit, 27 3 septintoji elegija. 

tarsi karaliams ir šalies patarėjams“ (3, 11—14). Tuo tarpu 
gimimas užtraukė ant Jobo galvos visas nelaimes, įstūmė 
jį į vargą ir kančią. Gyvenimas virto viena ištisa dejone, 
ir skundas liejasi kaip vanduo (3, 24). Kančia apiplėšė 
Jobą jo būtyje. Ji kažką jam atėmė, kažką jo egzisten- 
cijoje pražudė. Ji uždarė jam kelią, kuriuo jis žygiavo; ji 
suardė jam planą, kurį jis vykdė. Egzistencija pasidarė 
nevertinga. 

Tačiau to dar negana. Jobas ne tik linki, kad jis ne- 
būtų gimęs arba tuoj po prasidėjimo miręs, bet jis 
ir dabar ne sykį trokšta mirties. Tiesa, jis purtosi prieš 
kančios ištiktą egzistenciją, jis stengiasi iš jos išsivaduoti. 
Jis maldauja Viešpatį atitraukti savo persekiojančią ran- 
ką ir nekreipti dėmesio į greitai praeinantį ir niekur ne- 
užtrunkantį žmogų. Tačiau jeigu vis dėlto šitokia kančios 
nubūtinta egzistencija turi pasilikti, tai Jobas geriau ren- 
kasi mirtį negu tokį gyvenimą. „Aš mąstau: gal mano 
guolis mane paguos, gal su savo lova pasidalinsiu savo 
skundą. Bet Tu gąsdini mane sapnais ir įvarai man bai- 
mès reginiais, taip kad mano siela mieliau pasirinktų Žu- 
vimą; iš savęs ji mieliau priimtų mirtį negu šiuos mano 
kaulus" (7, 13—15). Jeigu tad būtų leista Jobui apsispręs- 
ti, jis mirtų, bet ne pasiliktų gyventi su išsibaigusiu sa- 
vo kūnu ir su prislėgta bei nukamuota savo dvasia. Dar 
daugiau, mirtį Jobas vaizduoja kaip nepaprastai džiaugs- 
mingą dalyką, kaip laimingą radinį, jeigu ieškantis žmo- 
gus ją randa. Jobas klausia, kodėl Dievas „nuvargusiems 
teikia šviesos ir gyvenimo tiems, kurie sieloje yra nusi- 
minę? Jie laukia mirties, kuri neateina; jie ieško jos uo- 
liau negu paslėpto žemėje lobio ir džiūgauja, ir linksmi- 
nasi, jeigu pasiekia karstą“ (3, 20—22), Tai nėra šventųjų 
ar kankinių džiūgavimas Krikščionybėje. Krikščionis, ku- 
ris visa savo būtimi gyvena anapusinio tobulojo buvimo 
idėja, palieka šią žemę džiaugdamasis, nes susijungia su 
savo meilės ir ilgesio Objektu. Tačiau Jobui taip nėra. 
Anapusinis Jobo gyvenimas, kaip netrukus matysime, yra 
tiktai nyki šešėlių karalystė. Tai tik pusiau buvimas, pa- 
lygintas su šia žemiškąja egzistencija. Jeigu krikščionis, 
trokšdamas mirties ir ją džiaugsmingai pasitikdamas, es- 
mėje trokšta vertingesnio gyvenimo ir mirtyje jį pasi- 
tinka, tai Jobas, šaukdamasis mirties, šaukiasi nevertingo 
buvimo, chaoso, šešėlio, nes tikros sampratos, koks yra 
anapusinis buvimas, jis neturi. Todėl jo troškimas mirti 
yra beveik lygus troškimui išnykti. Jobas nori mirti ne 

todėl, kad paskui atsibustų laimingam ir pilnutiniam gy- 
venimui, bet todėl, kad „turėtų ramybę“, vadinasi, kad 
išsivilkių iš egzistencijos apskritai, nes egzistencija nie- 
kados nėra ramybė, kurios simbolis būtų palaidotas žmo- 
gus. 

Kas tad pažadina žmoguje nebūties ar mirties troški- 
mą ir kokios prasmės šitas troškimas turi? Aukščiau esame 
sakę, kad egzistencijos vienkartiškumas sukelia mumyse 
jos vertingumo pergyvenimą. Egzistencija mums atrodo 
esanti vertinga, nes mes gyvename tik kartą. Vis dėlto šis 
vienkartiškumas neatskleidžia mums pagrindo, kodėl bū- 
tent egzistencija yra vertinga. Egzistencijos praeinamu- 
mas ir nebegrįžiamumas dar neparodo, kodėl mes turime į 
šią egzistenciją kabintis ir neleisti jai neatšaukiamai pra- 
eiti. Vienkartiškumo šviesoje mes dar neregime egzisten- 
cijos turinio, dėl kurio mes ją vertintume. Šis turinys at- 
siveria mums tiktai nebūties bei mirties troškime. Jeigu 
kai kuriais atvejais mes norime išnykti, jeigu šio išny- 
kimo mes net ilgimės ir jo ieškome, vadinasi, mes jau 
pergyvename savą egzistenciją kaip nevertingą ir todėl 
stengiamės ja nusikratyti. Ji mums pasidaro ne tik sunki, 
bet ir bloga, blogesnė negu nebūtis. Mirties troškimas pa- 
rodo, kad egzistencijos mes ilgimės tik tol, kol ji yra ver- 
tybė, Nustojusi vertybės pobūdžio, ji nustoja tuo pačiu 
ir mūsų prisirišimo prie jos. Grynas egzistencijos faktas 
mūsų nežavi. Kada tad egzistencija nustoja buvusi ver- 
tinga? Kada ji virsta grynu faktu, kuriuo žmogus nori 
nusikratyti? . 

Atsakymą mums duoda Jobo kreipinys į Dievą: „Pa- 
leisk mane, nes mano dienos yra tiktai atodūsis" (7, 16). 
Tuo Jobas nori pasakyti, kad jam yra pasilikęs ne tik 
trumpas gyvenimas, kuris greitai išnyks, kaip išnyksta 
mūsų atsidūsėjimas, bet kad šis jo gyvenimas yra pasida- 
xęs be galo skurdus, iš viršaus nebepastebimas. kaip kva- 
pas, todėl nieko nereiškiąs, nieko nesakąs, jokios įtakos 
niekam nedarąs. Kitaip sakant, Jobo egzistencija yra at- 
kritusi į grynąjį buvimą ir todėl pasidariusi nevertinga. 
Jobas savo egzistenciją yra paleidęs iš savo rankų. Jis 
jos nebekuria, kaip kad buvo kūręs anksčiau. Jis jos 
nebevykdo savo pašaukimu pasaulyje. Objektyvinė turi- 
ninė jo egzistencijos pusė jam yra išplėšta. Jam pasiliko 
tiktai formalinė jos pusė, tiktai pats buvimas. Jo dienos 
yra tiktai grynas laiko tekėjimas. Tačiau kadangi šis te- 
kėjimas nieko nebeneša, kadangi jame niekas nebėra 

vykdoma, todėl jis yra niekas, vadinasi, formalus, tuščias 
tekėjimas, tuščias tapsmas, kuriame niekas netampa ir iš 
kurio niekas nekyla. Todėl šitoks laiko tekėjimas yra 
nevertingas, ir šitokiu tekėjimu išsisemianti egzistencija 
yra nebe egzistencija, bet grynas buvimas, vadinasi, gry- 
nas faktas, kad žmogus yra, bet jau nebe nurodymas, 
kam ir kodėl jis yra. Tuo tarpu grynas buvimas arba gry- 
nas šio buvimo faktas žmogaus nepatenkina. Šio fakto 
jis nelaiko jokia vertybe ir todėl trokšta juo nusikratyti. 
Formalinė egzistencija vertingumo atžvilgiu yra niekas. 
Noras nusikratyti šitokia egzistencija rodo, kad žmogus 
gali pakelti gyvenimą tik tada, kai jis yra vertingas; O 
vertingas jis yra tik tada, kai jis yra turiningas, kai jis 
yra tikra egzistencija, o ne grynas buvimas. Buvimas pats 
savyje nėra jokia vertybė, Vertybė yra tik šio buvimo 
turinys. Kai šitas turinys žlunga, ir buvimas nustoja ver- 
tės. 

Buvimo turinys, kuris grynąjį buvimą paverčia egzis- 
tencija ir tuo būdu padaro jį vertingą, susitelkia ir išsi- 
semia prasmėje. Prasmė yra tai, kas sudaro buvimo ver- 
tingumą, kas jį išvaduoja iš grynojo buvimo pavidalų, 
kas jį padaro tikrai žmogišką, todėl žmogui savą ir tuo 
pačiu pakeliamą nepaisant jo sunkybių. Dostojevskis di- 
džiojo inkvizitoriaus lūpomis yra teisingai pasakęs, kad 
„žmogiškojo buvimo paslaptis glūdi ne tik tame, kad jis 
gyvena, bet tame, kam jis gyvena. Neturėdamas tam tik- 
ro supratimo, kam jis gyvena, žmogus nenori gyventi; 
jis greičiau pats susinaikins negu pasiliks žemėje, nors 
ir turėtų duonos ligi soties" !. Kitaip sakant, prasmė yra 
žmogiškojo gyvenimo sąlyga. Žmogus gali gyventi tiktai 
prasmingą gyvenimą. Kai gyvenimas yra nebeprasmin- 
gas, jis pasidaro žmogui ne tik sunkus psichologine ar 
moraline prasme — tokia yra kiekviena egzistencija kiek- 
vieną akimirką, — bet jis pasidaro nebežmogiškas ontolo- 
giškai, vadinasi, žmogaus nevertas ir todėl nebepakelia- 
mas. Todėl prasmės klausimas yra pagrindinis egzisten- 
cijos klausimas. Egzistencija laikosi tiktai prasme. Pras- 
mės žlugimas yra egzistencijos pabaiga. Egzistencija ne 
sykį Žmogui pasibaigia žymiai anksčiau už fizinę jo mir- 
tį, būtent kai žmogaus gyvenimas netenka prasmės. Pras- 
mės netekusi egzistencija jau yra mirusi, nors žmogus 


! F. Dostojewskij. Der Gropinguisitor, 29 p., übersetzt von A. Lut- 
her, Krefeld, 1948. 

fiziškai gyventų dar kelias dešimtis metų. Todėl visi tiė 
gyvenimai, kurie yra nustoję prasmės, yra mirę. Jie yra 
nebe gyvenimai, bet tiktai buvimai, laukią savo biologinio, 
gamtinio galo, nes dvasinis, žmogiškasis galas jiems jau 
yra atėjęs. Štai kodėl Apokalipsės „pirmasis ir paskutinis" 
liepia Sardų bažnyčios angelui rašyti: „Aš žinau tavo 
darbus, kad tu turi vardą, būk esąs gyvas, o esi miręs“ 
(Apr 3, 1). Žmogiškąją egzistenciją jos gyvybėje išlaiko 
tiktai prasmė. Tiktai prasmė nušviečia ją išskirtine šviesa 
ir iškelia ją iš grynojo buvimo pavidalų. Todėl prasmė 
ir yra pagrindas, ant kurio esti statomas visas žmogiš- 
kasis gyvenimas, 

Tačiau kas yra prasmė savyje? Kuo ji pagrindžia mūsų 
egzistenciją, padarydama ją vertingą ir tuo pačiu žmo- 
gišką? Prasmė yra visados kažkas daugiau negu buvimas. 
Prasmė neišsitenka buvime. Ji yra jam pridėta, prijungta 
prie jo, jausta į jį, bet iš jo paties nekylanti ir jame pa- 
čiame nerandama. Todėl prasmingai būti reiškia visados 
daugiau negu tiktai būti. Prasmingai būti reiškia savame 
buvime iškelti šitą „daugiau“; apreikšti tai, kas jam yra 
pridėta; atskleisti tai, kas jame yra įausta. Kitaip sakant, 
prasmė yra tam tikro uždavinio vykdymas pačiu mūsų 
buvimu. Mes būname prasmingai tada, kai aną „kažką 
daugiau“ vykdome. Bet vykdome ne savo paviršiumi, ne 
viena kuria savo galia, ne vienu kuriuo savo būtybės 
veiksmu, bet pačiu savo buvimu. Aiškiau sakant, kai 
šitą „kažką daugiau“ įvykdome savame buvime, tuomet 
mes būname prasmingai. Prasmė yra uždavinys, užduotas 
mums iš viršaus. Kai mes šitą uždavinį prisiimame, kai 
jį vykdome ir įvykdome, tuomet mūsų buvimas gauna 
prasmę. Tačiau mums užduotą uždavinį įvykdyti savame 
buvime reiškia ne ką kita kaip šitą buvimą sutvarkyti 
pagal ano uždavinio reikalavimus. Uždavinys stovi prie- 
šais mus kaip reikalavimas, kaip pareiga, kaip pašauki- 
mas. Jam nusilenkdami, mes nusilenkiame ne psicholo- 
giškai ir morališkai, bet ontologiškai, visą savo būtį ir 
gyvenimą juo perskverbdami ir pagal jį perkeisdami. 
Prasmė keičia mus pačius, keičia pačioje mūsų būtyje. 
Giliausia tad prasme ji yra ne kas kita kaip savęs sutap- 
dymas su savo pašaukimu, Egzistencija, kaip sakėme, yra 
pašaukimas. Kiekviena egzistencija yra pašaukta. Kiek- 
vienai yra skirtas tam tikras uždavinys, Todėl kiekviena 
egzistencija turi save su šituo pašaukimu sutapdyti. Kiek- 
viena egzistencija turi nuleisti į savo buvimą aną paskirtį 

ir ją Čia įvykdyti. Tik tada ji būna prasmingai. Tik tada 
grynasis buvimas yra pakeliamas į tikrosios egzistenci- 
jos laipsnį. Ir tik tada egzistencija pasidaro vertinga, ku- 
rios žmogus laikosi ir nenori ja nusikratyti. 

Be abejo, žmogus nėra apspręstas griežtai tik vienam 
kuriam uždaviniui kaip gyvulys. Gyvulys yra savo būtyje 
uždaras, todėl gali vykdyti tik vieną uždavinį. Negalė- 
damas jo vykdyti, jis netenka ne tik savo prasmės, bet 
ir savo biologinio pagrindo ir žūsta. Žmogus, būdamas 
atvira būtybė, šitokio apsprendimo neturi. Prieš jį tįso 
ištisas uždavinių laukas, kuriame jis pats turi išsirinkti 
tai, kas jo bus vykdoma kaip jo gyvenimo prasmė. 
Žmogus pals susiieško savo prasmę. Pašaukimas glūdi 
šalia jo: jis yra žmogui transcendentus. Tačiau pats žmo- 
gus pasirenka šį, o ne kitą. Galėdamas pasirinkti, jis gali 
jį pamesti, pakeisti, sužaloti, paneigti. Vadinasi, pats su- 
siieškojęs savo prasmę, jis pats gali jos ir netekti. Pras- 
mė priklauso nuo paties žmogaus. Būdama jo pašaukimo 
vykdymas ir savęs sutapdymas su šituo pašaukimu, pras- 
mė yra atiduota į žmogaus rankas. Čia tad ir glūdi gili 
žmogaus tragika, kad jis gali paklysti prasmės kelyje, 
kad jis gali nerasti savo pašaukimo, kad jis gali su juo 
prasilenkti, kad jis gali pasiimti ne tą, kuris jam iš tikro 
yra skirtas. Laisvės grėsmė, kuria yra pažymėta visa 
egzistencija, tyko žmogų ir jo prasmės kelyje. Ir čia jis 
negali apsieiti be tam tikros rizikos, be tam tikros drą- 
sos ryžtis, nors ir žinodamas, kad gali pralaimėti. Tačiau 
kitokios išeities žmogui nėra. Negavęs vieno tiktai už- 
davinio iš gamtos ir todėl nebūdamas vienaprasmiai ap- 
spręstas, žmogus esti savaime pastatomas į daugiaprasmį 
kelią su visa jo didybe, bet sykiu ir su visu jo pavojin- 
gumu. Ir jis turi rinktis, turi apsispręsti, nes kitaip jis 
pasiliks grynajame buvime, paregės jo nevertingumą ir 
mėgins šiuo buvimu nusikratyti. Jis turi atsiskleisti sa- 
vam pašaukimui ir padaryti jį savos būties tvarkomuoju 
pradu. Kitaip jis gyvens — be prasmės. 

Mirties tad troškimas mums parodo, kad egzislencija 
yra vertinga tiktai tada, kai yra prasminga, o prasminga 
ji yra tada, kai ji sutampa su savo pašaukimu. Pašaukta 
egzistencija yra prasminga egzistencija. Todėl pašaukimas 
sudaro kaip tik tą pagrindą, ant kurio atsistojęs žmogus 
iškopia iš paprasto grynojo buvimo į tikrosios egzistenci- 
cijos sritis. Pašaukimo nustojimas yra atkritimas į gry- 

„nojo buvimo laipsnį Ir tuo pačiu egzistencijos vertlngumo 

praradimas. Pašaukimą praradęs žmogus gyvena be pras- 
mės ir todėl negali šitokio gyvenimo pakelti: jis trokšta 
arba būti negimęs, arba bent dabar numirti. Tuo tarpu 
pašaukimas išreiškia visus tuos objektyvinius uždavinius, 
kylančius iš žmogaus santykio su pasauliu ir su trans- 
cendencija ir vykdomus jo buvime. Todėl žmogaus ati- 
trūkimas nuo šių uždavinių ir yra jo egzistencijos nu- 
slydimas į grynąjį buvimą, į formalinį savęs teigimą, ta- 
čiau neturintį turinio, todėl nevertingą ir tuo pačiu ne- 
prasmingą. Keikdamas savo gimimo dieną ir trokšdamas 
mirti, Jobas kaip tik skundžiasi, kad kančia jam šituos 
uždavinius sunaikino, padarydama jo egzistenciją tiktai 
kvapu, kuris nieko nebešildo ir nebegaivina. Žmogaus ap- 
sprendimas peržengti patį save nepaprastai ryškiai išeina 
aikštėn ir prasmės klausime. Egzistencija yra vertinga tik 
lada, kai gyvena anapus savęs. $ 

Šituo atžvilgiu žmogaus egzistencija, kaip ji yra ap- 
rašyta Jobo knygoje ir kaip ją mes čia apibūdinome, žy- 
miai skiriasi nuo egzistencijos sampratos, randamos da- 
barties egzistencinėje filosofijoje. Egzistencinės filosofijos 
teigimu, egzistencija yra ne tik vertinga savyje, bet ji 
yra pati aukščiausia vertybė. Mirtis, kaip galas ar išny- 
kimas, čia niekados negali būti trokštama. Mirties šauki- 
masis egzistencinei filosofijai atrodo tiktai retoriškas žmo- 
gaus skeryčiojimasis, neturįs jokios atramos jo būtyje. 
O taip yra todėl, kad egzistencinė filosofija egzistenciją 
supranta tiktai formaline prasme. Jos egzistencija yra be 
turinio. Ji neturi vidinio apsprendimo ne tik transcen- 
dencijai, bet nė pasauliui, Egzistencija yra ne pašaukta, 
vadinasi, turinti tam tikrą paskirtį ir tam tikrus uždavi- 
nius, bet nusviesta, vadinasi, tiktai priversta prisiimti jai 
svetimus pradus objektyvinio turinio pavidalu. Egzisten- 
cija yra tai, kas pasilieka atitraukus žmogų nuo ryšių su 
pasauliu, su jo paties kūnu, su jo išgyvenimais ir dar- 
bais. Tai yra grynai formalinis buvimas, grynas kad, Tu- 
rinio atžvilgiu jis yra niekas. Egzistencija dabartinėje šio 
vardo filosofijoje, kaip gražiai pastebi O. Bolnov, yra 
virtusi be pasigailėjimo viskam svetima; ji yra išjungusi 
žmogų iš bet kurio santykio ir sutelkusi jį visiškai izo- 
liuotame jame pačiame?. Todėl suprantama, kad mirties 
troškimas tokiu atveju būtų lygus pačios aukščiausios 


2 Pig. Existenzphilosophie, 328 p. ir t. 


vertybės sunaikinimo troškimui, kas apreikštų ne nelai- 
mingą, bet demonišką žmogaus nuotaiką. Atsistojęs ant 
formalinės egzistencijos, žmogus turi jos laikytis ligi galo, 
nes ji sudaro pagrindinę jo vertybę ir prasmę. Minėti 
Rilke's posakiai „čia būti yra daug”, „čia būti yra puiku“ 
kaip tik kvėpuoja šita formalinės egzistencijos dvasia, 
Gražu yra ne kurti, ne. iškelti ir vykdyti tam tikrą už- 
davinį, bet — paprastai būti. Nėra jokios abejonės, kad 
galima sukurti tokios egzistencijos sampratą, teikiant jai 
aukščiausio vertingumo. Bet taip pat nėra abejonės, kad 
realus šios tikrovės žmogus, kaip jį regime mūsų žemėje, 
aisiremia ne į formalinę egzistenciją, bet į josios turin}. 
Mirties troškimo formalinėje egzistencijoje nėra ir negali 
būti. Tuo tarpu konkretus žmogus jį ne sykį turi. Egzis- 
tencinė filosofija šio troškimo nėra pastebėjusi arba jo 
reikiamai neįvertinusi. Tuo pačiu ji yra neįvertinusi nė 
objektyvinės žmogiškojo buvimo pusės, kuri kaip tik su- 
daro egzistencijos vertingumą ir jos prasmingumą. For- 
malinė egzistencija, egzistencija be objektyvinio turinio 
kaip tik yra tai, kuo žmogus nori nusikratyti. Ji yra anos 
Jobo dienos „kaip atodūsis“ (7, 18), kuris nereikalingai 
dar sulaiko žmogų žemėje. Mirties ir nebūties troškimas 
kaip tik yra šios formalinės egzistencijos išnykimo troš- 
kimas. Egzistencinė filosofija žmogaus pagrindu padarė 
tai, ko žmogus kaip tik negali pakelti. Jobas prakeikia 
savo gimimo dieną ne todėl, kad ji būtų apkrovusi jį ne- 
pakeliamais objektyviniais uždaviniais; ne todėl, kad ji 
būtų jam uždėjusi per sunkų pašaukimą, bet kaip tik 
todėl, kad ji įvedė jį į grynai formalinį buvimą, atplėšė 
jį nuo jo pašaukimo ir sutelkė tiktai aplinkui jį patį. Bu- 
vimas yra tiktai forma, kuri neša objektyvinį turinį. Ir 
šiam turiniui žmogus taip lygiai yra apspręstas, kaip ir 
anai formai. Todėl jis gali linkėti žlugti ir formai, jeigu 
turinys sykį jau yra žiugęs. Kai forma nieko neneša, kai 
ji pasidaro tuščia, ji yra verta anų tamsybių, kurias Jo- 
bas siunčia savo gimimo dienai. Prakeikti savo prasidėji- 
mą ir gimimą reiškia pasmerkti formalinę egzistenciją. 
Tuo tarpų modernioji egzistencinė filosofija iškėlė šitą 
pasmerkimą ligi aukščiausių pagyrų. Ji giria tai, ką Jo- 
bas keikia ir smerkia. Kad čia glūdi kažkoks demoniš- 
kas žmogaus vidaus lūžis, aiškiai pasako mūsų vidaus 
balsas. Praiadęs savo pašaukimą arba, tiksliau sakant, 
patis šio pašaukimo atsisakęs, modernusis žmogus džiau- 
giasi grynu savo buvimu, randamu formaliniame susitel- 

kime aplinkui patį save. Be abejo, išskridus peteliškei iš 
kiautelio, galima džiaugtis šio kiautelio tuštuma. Jobas 
šiuo kiauteliu nesidžiaugia. Jis yra pasiryžęs jį pamesti. 
Užtat jį mielai pasiima naujasis Žmogus. Iš neprasmės 
padaryti prasmę žygis yra drąsus. Tačiau jis reikalauja 
perkurti žmogų. 

Nors Jobas mirties trokšta, nors šiame troškime išeina 
aikštėn Žmogaus egzistencijos ryšys su objektyviniu bu- 
vimo turiniu, tačiau pačios mirties aiškumo Jobo sąmo- 
nėje dar nėra. Kas yra mirtis pati savyje? Šitas klausi- 
mas Jobo nėra atsakomas visai aiškiu būdu. Kartais mir- 
tis jam atrodo kaip perėjimas į visišką nebūtį, kaip vi- 
siškas išnykimas. Prakeikdamas savo gimimo dieną ir 
teigdamas, kad geriau jam būtų buvę visai negimti, ir 
čia pat laukdamas mirties, Jobas tarsi norėtų pasakyti, 
kad mirtis jį perkeltų į tokią būseną, kurioje jis būtų 
buvęs negimęs, vadinasi, į nebūtį. Tokia pat nuotaika 
skamba ir Jobo skundas, kad žmogus negrįžtamai praeina 
tarsi debesys, kad jis nebeatsikelia iš mirusiųjų karalys- 
tės, kad nebepareina į savo namus. Tasai didelis liūde- 
sys, kuris lydi visą šį skundą, tarsi rodytų, jog mirtis 
visiškai sunaikina žmogaus buvimą ir todėl kelia nepa- 
guodžiamą gailestį. Tačiau, iš kitos pusės, daugelyje vie- 
tų iš Jobo žodžių matyti, kad jis vis dėlto mirtį pergyvena 
ne kaip visišką išnykimą, o tiktai kaip perėjimą į nesą- 
moningą ramybės ir miego būseną. Miręs Jobas „turėtų 
ramybę“, jam „būtų suteiktas poilsis“ (3, 13). Mirusiųjų 
buveinėje „net bedieviai netenka savo šėlsmo; ten nurims- 
ta ir tie, kurie siekė turtų; ten ramiai gyvena belaisviai, 
negirdėdami jų varovo balso. Didelis ir mažas ten yra ly- 
gūs, ir vergas yra laisvas nuo savo pono“ (3, 17—19). Mirtis 
yra suirimas visų žemiškų santykių, visų ryšių, bet ji nė- 
ra visiškas išnykimas, nes Jobas aiškiai kalba apie 
gyvenimą po mirties, nors ir kitokį negu čia, žemėje. 

Šitas mirties supratimo savotiškas dvilypumas yra ga- 
na būdingas. Jobas yra religinis žmogus. Jis jaučia savo 
ryšį su transcendencija, o dieviškąją Apvaizdą pabrėžia 
visur ir visados. Tačiau jis dar nėra krikščioniškasis žmo- 
gus, kuris vaduotųsi aiškiu Apreiškimu ir todėl į mirtį 
žiūrėtų tiktai kaip į egzistencijos būdo pakeitimą: „vita 
mutatur, non tollitur“. Nereliginis žmogus, kuris su trans- 
cendencija neturi jokių ryšių, mirtį pergyvena kaip vi- 
sišką išnykimą, kaip perėjimą grynojon nebūtin, kaip 
galutinį mūsojo Aš žlugimą. Šiuo atžvilgiu jokių svyra- 

vimų toksai žmogus neturi, Iš kitos pusės, krikščioniška- 
sis žmogus taip pat nesvyruoja. Tikėdamas į dieviškąjį 
Apreiškimą, jis žino, kad mirtis yra ne išnykimas, bet 
tiktai. egzistencijos, vykstančios laike, pakeitimas į eg- 
zistenciją amžinybėje, kurioje ji nebevyks, bet bus visa 
kartu. Ir nereliginiam, ir krikščioniškajam žmogui mirtis. 
yra visiškai aiški: vienam išnykimas, antram perėjimas. 
Nereliginis žmogus mirtį supranta tiktai savo protu, kuris 
regi egzistencijos galą, o už šitos ribos prasiskverbti neįsten- 
gia. Todėl jis ir daro išvadą, tegul ir logiškai nepateisi- 
namą, kad mirtis yra išnykimas. Krikščioniškasis žmogus 
mirtį supranta jau pagal Dievo Apreiškimą, kuris teigia, 
kad mirtimi žmogus neišnyksta, bet tik peržengia šios 
egzistencijos ribas, pereidamas į kitokį buvimą, dar rea- 
lesnį negu šisai. Krikščioniškojo žmogaus protas jau yra 
nušviestas tikėjimo šviesa, todėl jis mato žymiai toliau 
ir giliau. 

Tuo tarpu Jobas stovi viduryje. Prigimtas jo protas 
lyg ir norėtų teigti, kad mirtis yra galas. Todėl jis ne 
kartą apie šį galą kalba ir galo nuotaika gyvena. Tačiau 
jausdamas savo ryšį su transcendencija, pasitikėdamas 
Jos globa ir Apvaizda, jis jau patiria tam tikros šviesos 
iš anapus ir todėl negali mirties laikyti visišku išnykimu. 
Mirtis jam virsta savotišku užmigimu, savotiška ramybės 
būsena, kur viskas nutyla, nurimsta, tačiau neišnyksta. 
Prigimtas Jobo protas jau yra paliestas transcendentinės 
šviesos ir todėl radikaliai spręsti nedrįsta. Jis pradeda 
nepasitikėti ir abejoti tuo, kas jam iš viršaus į mirtį žiū- 
rint atrodo. Bet šitoji transcendencijos šviesa dar yra 
neaiški. Atsakymas iš anapus į mirties esmės klausimą 
dar nėra galutinai duotas. Todėl Jobas nedrįsta nė teigti, 
kad mirtis yra tiktai perėjimas į kitą tokį pat realų, gal 
net realesnį buvimą. Jis pasilieka viduryje tarp nereligi- 
nio ir krikščioniškojo žmogaus. Jobas jau yra pralaužęs 
nereliginio žmogaus uždarumą, bet dar neišėjęs į krikš- 
čioniškojo žmogaus platumas. Jobas yra religinis žmogus 
su visa savo tragika ir su visu savo svyravimu. 

Viena, kas yra Jobui aišku, tai faktas, kad mirtis 
užbaigia žemiškąją žmogaus egzistenciją. Ir šitas užbai- 
gimas yra neatšaukiamas. Mes žinome, kad Indijos rein- 
karnacijos idėja leidžia žmogui ne sykį pasirodyti že- 
mėje, ne sykį tęsti šiapusinę egzistenciją ir todėl ne sykį 
mirti. Grįžimas į žemę reinkarnacijos moksle leidžia at- 
šaukti buvusį egzistencijos užbaigimą. Reinkarnacijoje yra 

neaišku, kada žmogus galop palieka šią tikrovę, nes neaiš- 
ku, ar mūsų regima mirtis yra jau paskutinė, ar gal tik vie- 
nas narys ilgoje mirčių grandinėje, Tuo tarpu Jobui žmogus 
miršta tik kartą. Jokio grįžimo atgal, jokio atsigavimo ar 
prisikėlimo žemiškajai egzistencijai pakartoti čia nėra. 
„Palaidotas žmogus nebeprisikelia“ (14, 12) — su tam tik- 
ra rezignacija sako Jobas. „Jeigu žmogus miršta, o, at- 
gaivink jį!“ (14, 14). Ši Jobo nuostaba kaip tik ir išreiš- 
kia atsigavimo negalimybę. Žmogus gyvena tik kartą ir 
todėl tik kartą miršta. Mirtis užsklendžia šią žemiškąją 
egzistenciją nebegrįžtamai ir jos daugiau nebeatidaro. Kas 
yra po mirties? Buvimas, kitoks negu čia; ramybės mie- 
gas; visko nutilimas; neaiški, šešėlinga karalystė? Viena 
tačiau yra tikra, kad žmogaus gyvenimas žemėje yra 
vienkartinis ir kad mirtis yra paskutinis šios nebepakar- 
tojamos egzistencijos aktas. 

Šalia mirties kaip galutinio žemiškosios egzistencijos 
užbaigimo Jobas iškelia ir mirties nuolatinumą. Mirtis Jo- 
bui nėra vienas aktas šalia kitų. Ji nėra momentas. 
Visa žmogaus egzistencija yra nuolatinis mirimas, nes 
nuolatinis praėjimas. Tai, ką mes vadiname mirtimi, yra 
tiktai paskutinis šio nuolatinio mirimo akimirksnis. ,„Kal- 
nas dyla ir trupa, uolos pajuda iš savo vietos; vanduo 
sugraužia akmenį, ir lietaus bangos nuplauna žemės dul- 
kes. Taip lygiai Tu sunaikini žmogaus viltį“ (14, 18—19). 
Žmogus tikisi būti. Tuo tarpu pastebi, kad visuotinis ny- 
kimas bei kitimas paliečia ir jį patį. Viskas pamažu gam- 
toje nyksta ir dyla. Gamta žlunga ne staiga, bet nuolatos. 
Žiugimas yra įpintas į visos būties buvimą. Kadangi žmo- 
gus gyvena gamtoje, kadangi jis yra net su ja surištas 
biologiniu savo pradu, todėl ir jis nėra laisvas nuo šio 
visuotinio nykimo. -Jis taip pat nyksta: pamažu, iš lėto, 
bet nuolatos ir tikrai, kol ateina paskulinis momentas, 
kada jis visiškai palieka šią tikrovę ir persikelia į pože- 
mių karalystę. Šiuo atžvilgiu Jobo turimas mirties kaip 
nuolatinės pergyvenimas visiškai sutinka su dabartinės 
egzistencinės filosofijos turimu mirties supratimu, Egzis- 
tencinėje filosofijoje mirtis taip pat nėra vienas momen- 
tas, bet nuolatinis nykimas. Visa žmogaus egzistencija 
yra ne kas kita kaip bėgimas į mirtį. Mirtis žmogaus ne- 
užpuolanti iš užpakalio kaip gyvulį, bet stovinti prieš 
žmogų, kuris į ją nuolatos artėja. Žmogaus likimas, gra- 
žiu bei prasmingu Rilke's posakiu tariant, „yra būti prie- 

šais, nieko daugiau kaip tai, ir visados priešais“ 3: prie- 
šais transcendenciją, priešais pasaulį ir galop priešais mir- 
tį. Veltui tad Žmogus mėgina mirties nematyti, „spokso- 
damas į lauką plačiu gyvuliniu žvilgiu“ 4. Mirtis glūdi 
mumyse pačiuose, ir ją visados regime, kai tik pasukame 
savo žvilgį į save, Mirtis ir egzistencija yra apspręstos 
viena kitai. Kaip tikra yra, kad mes esame, taip lygiai 
yra tikra, kad mes mirsime. Mirtis yra galutinė mūsų 
buvimo išvada, gal nuosekliausia išvada iš viso mūsų 
gyvenimo. Būdama suausta su pačia egzistencija, ji yra 
nuolatinė, vykstanti visą mūsų gyvenimą. Paradoksiškai 
kalbant, mes liaujamės mirti tik mirties momentą, nes 
tuomet pasibaigia mūsų praėjimas. Mirtis yra praėjimo 
užbaiga, Todėl žmogiškosios egzistencijos palyginimas su 
dylančiais kalnais, su graužiamais vandens akmenimis, su 
lietaus nuplaunamų žemės paviršiumi yra labai prasmin- 
gas ir tikras. Mes dylame visą laiką, o mirtis yra tik šio 
dilimo susitelkimas ir jo išsėmimas. 

Tačiau ar mes visiškai sudylame? Ar mirtis yra pas- 
kutinis momentas ne tik mūsojo laiko, bet ir mūsosios 
būties? Ar niekas iš mūsų egzistencijos turinio nepasilie- 
ka anapus? 

Štai klausimai, kurie turi begalinės svarbos. Žmogaus 
nemirtingumo problema egzistenciniu atžvilgiu yra pag- 
rindinė. Net Dievo buvimas čia atsistoja antroje vietoje. 
Gali Dievas ir būti, bet jeigu žmogus yra mirtingas iš 
esmės, jeigu jis sunyksta visas, Dievo egzistencija čia 
nieko neišsprendžia ir nepadeda. Mirtingas žmogus esan- 
čio Dievo akivaizdoje tik dar labiau pasijunta nuskriaus- 
tas ir paniekintas. Todėl savam likimui išspręsti nemir- 
tingumas yra pats didysis pagrindas. Štai kodėl visos tau- 
tos visais amžiais yra tikėjusios, kad žmogus gyvena ir 
po mirties. Apie šitą pomirtinį gyvenimą, kaip sakėme, 
kalba ir Jobas. Ir tai tik dar labiau patvirtina nuomonę, 
kad Jobui mirtis yra ne išnykimas, o tik perėjimas. Juk 
kam mirtis yra visiškas išnykimas, tas apie jokį pomirtinį 
buvimą nekalba. Todėl pomirtinio gyvenimo problemos 
dabartinėje egzistencinėje filosofijoje nėra. Nereliginis 
žmogus yra tikras, kad su mirtimi viskas baigiasi. Todėl 
jam nėra jokios prasmės kalbėti apie tai, kas yra ana- 
pus mirties: ten yra nebūtis. Tuo tarpų Jobas apie po- 


2 Aštuntoji elegija, op. cit, 31 p. 
4 Rilke, op. cit, 30 p. 

mirtinį buvimą kalba. Jis peržengia egzistencijos ribas 
ir mėgina įsijausti į anapusinę būseną. Ir šitas Jobo įsi- 
jautimas yra labai būdingas. Jis rodo, kaip žmogus per- 
gyvena pomirtinę egzistenciją ir ką jis randa anapus šio 
gyvenimo nevadovaujamas krikščioniškojo Apreiškimo. 

Štai kaip Jobas apibūdina tąją būseną, į kurią jis ti- 
kisi netrukus įžengsiąs: „Argi ne kelios tiktai dienos 
beliko man būti? Tad atstok nuo manęs, kad truputį links- 
miau pražiūrėčiau, kol eisiu ir nesugrįšiu į tamsos ir mir- 
ties šešėlių šalį, į šalį nejaukią kaip vidurnakčio tam- 
sybės, kur mirties šešėlių diena nepakeičia ir žara yra ly- 
gi vidunakčio tamsai“ (10, 20—22). Kai kurių egzegetų 
noras šiuos vaizdus taikyti pragarui prieštarauja kon- 
tekstui, nes čia Jobas kalba apie paprastą mirtį, o ne apie 
amžiną atkritimą nuo Dievo. Jis čia turi galvoje pats 
save, nes tikisi greitai mirsiąs ir eisiąs į aną liūdesio ir 
šiurpo šalį. Tai yra ne pragaro, bet apskritai viso pomir- 
tinio gyvenimo vaizdas, kurį turi Jobas. Atitrūkimas nuo 
šios žemės ir nežinia to, kas čia vyksta, yra taip pat anos 
pomirtinės egzistencijos bruožai. Jobas sako: „Tu jį-(žmo- 
gu.— A. M.) apgali visam laikui, ir jis išeina; jis pakeičia 
savo veidą, ir Tu jį išsiunti. Jeigu jo vaikai yra gerbia- 
mi, jis to nežino; jeigu jie nepaisomi, jis to nepastebi“ 
(14, 20—21). Nutrūkimas ryšių su žeme yra galutinis. Tam- 
sa pridengia mirusiųjų sąmonę nuo visko, kuo gyvena 
žmonės šioje tikrovėje. Tvarka, šviesa ir žinojimas yra 
tiktai čia. Anapus yra tik tamsa. 

Negalima nepastebėti, kad Jobo turimas pomirtinio 
gyvenimo vaizdas yra labai panašus į graikiškąjį. Grai- 
kai taip pat tikėjo, kad žmogus gyvena ir po mirties. Šitas 
jų tikėjimas yra aiškus jų poezijoje ir filosofijoje. Jis 
sudarė vieną iš didžiųjų graikiškosios minties problemų. 
Tačiau pats šitas gyvenimas graikams buvo tik kažkoks 
pusiau buvimas: tai buvo tik tikrosios egzistencijos še- 
šėlis. Būdingai jį vaizduoja Safo: „Tuomet tu būsi negy- 
vas, ir nieko po tavęs nepasiliks: nei atminties, nei mei- 
lės, nes tarp pyrinių rožių tu negyvensi. Beprasmis ir 
skurdus tu klajosi Hado namuose tarp šmėklų“ 5. Tokią 
pat pomirtinio gyvenimo sampratą slepia ir erinijos, kaip 
keršytojos už nusikaltimus, už kuriuos buvo persekioja- 
mas Orestas, nužudęs savo motiną. Šiame iš anapus atei- 
nančiame keršte glūdi mintis, kad pomirtinis gyvenimas 


5 Çit. B. Pelerich. Theologie der Helenen, 327 p., Leipzig, 1938. 

yra nevertingas, palyginus jį su šia egzistencija, ir kad 
todėl niekas neturi teisės atimti žmogui gyvybę, vadinasi, 
atimti jam vertingą gyvenimą ir pasiųsti į nevertingą. 
Oresto motina prašo erinijas atkeršyti Orestui už jos 
mirtį, nes dėl jos nužudymo ji patekusi į „šešėlių būrį“, 
kitaip sakant, iš tikrojo gyvenimo perėjusi į kažkokį še- 
šėlinį buvimą. E. Peterichas, aiškindamas šitokios pomir- 
tinio gyvenimo sampratos reikšmę graikų kūrybai, pa- 
stebi, kad „gilus pesimizmas, tasai rimtas ir kilnus liū- 
desys, kuris nuo Homero tarsi kokiais juodais. sparnais 
dengia visą didžiąją graikų poeziją, buvo ne kas kita 
kaip jausminė ir sąvokinė išvada iš homeriškojo šešė- 
linio mirusiųjų buvimo sampratos“ 6, Iš tikro, jeigu tikra- 
sis gyvenimas vyksta tiktai šiapus ir jeigu vis dėlto sykį 
reikės šitą gyvenimą palikti ir prisiimti šešėlių likimą, 
savaime suprantama, kad žmogaus nuotaika tokiu at- 
veju negali būti šviesi ir linksma. Žmogus, graikų pažiūra, 
būna ir po mirties. Tačiau šitas jo buvimas yra nebepras- 
mingas. 

Būdinga, kad ir Jobas, ir graikai pomirtinį gyvenimą 
vaizduoja šešėlio simboliu. Šešėlis yra. Tačiau jis yra 
tiktai kaip tamsioji tikrosios būties pusė, kaip tamsus jos 
atspindys. Pats savyje jis neturi nei prasmės, nei tikrojo 
buvimo. Jį meta kažkas kitas. Šitokio simbolio vartojimas 
rodo, kad religinis žmogus, neapšviestas pilnojo dieviš- 
kojo Apreiškimo, nujaučia anapusinio buvimo tikrovę, 
bet ją pergyvena kaip netikrą ir neprasmingą būseną. 
Tikroji egzistencija jam atrodo vykstanti žemėje. O vi- 
sa, kas yra anapus, yra tiktai šešėliai, vadinasi, netikri ir 
neprasmingi pavidalai. Tuo tarpu krikščioniškasis žmogus, 
kurį jau yra palietęs dieviškasis Apreiškimas visa savo 
pilnatve, pergyvena anapusinį „buvimą kaip tikresnį ir 
prasmingesnį negu šios tikrovės egzistencija. Tai yra ne 
šešėlio, bet absoliutinės šviesos (arba absoliutinės tamsos) - 
karalystė, kur yra arba absoliutinė laimė, arba abso- 
liutinė nelaimė. Krikščioniškajam supratimui anapusinis 
gyvenimas nėra chaosas, bet diferencijuota būsena pa- 
gal paties žmogaus apsisprendimą. Jis nėra vienalytis kaip 
Jobui ir graikams. Jo forma priklauso nuo žemiškojo gy- 
venimo ir nuo apsisprendimo transcendencijos atžvilgiu. 
Apreiškimo neapšviestas žmogus pomirtinį gyvenimą at- 
sieja nuo transcendencijos ir padaro jį savotiškai nepri- 


8 Op. cit, 324 p. 

klausomą. Žmogus, atrodo, kažkokio likimo esti stumia- 
mas į požemių pasaulį ir ten prievarta veda tamsų ir 
liūdną gyvenimą. Galimas daiktas, kad šitoks pomirtinio 
pasaulio atsiejimas nuo transcendencijos yra žmogaus pro- 
to negalios ženklas. Bet labai galimas daiktas, kad tai 
yra iš pasąmonės gelmių išsiveržusi neatpirkto Žmogaus 
tragedija. Nuodėmės apsunkintas ir iš jos neišvaduotas 
žmogus, negalėdamas susijungti su Dievu, iš tikro po mir- 
ties turi vesti šešėlio egzistenciją, turi be prasmės slankioti 
po Hado namus, laukdamas savo išvadavimo. Žiūrint tad į 
graikų ir Jobo turimą pomirtinio gyvenimo vaizdą ne- 
atpirkto žmogaus akimis, jis kitoks ir negalėjo būti. 
Pomirtinis gyvenimas prieš Kristų iš tikro buvo šešėlingas 
buvimas. Tiktai Kristus pergalėjo šią šešėlių karalystę ir 
išvedė mirusiuosius į amžinąją šviesą. Tik Jis organiškai 
sujungė pomirtinę būseną su transcendencija — iš vienos 
pusės ir su laisvu žmogaus apsisprendimu — iš kitos. 
Nuodėmės pažadintos objektyvinės kliūtys, sulaikiusios 
mirusius nuo susijungimo su Dievu ir įstūmusios juos į 
šešėlingą pusiau buvimą, buvo pergalėtos Kristaus mir- 
timi ir Jo prisikėlimu, Todėl Kristaus šviesoje galima 
visiškai suprasti, kodėl visai prieškrikščioniškajai istori- 
jai, neišskiriant nei Jobo, nei graikų, pomirtinė egzisten- 
cija yra atsieta nuo Dievo ir kodėl ji yra pergyvenama 
tarsi žmogui kažkieno primesta iš viršaus. Krikščionybei 
pomirtinis gyvenimas kyla iš dieviškosios malonės ir žmo- 
giškosios laisvės bendradarbiavimo. Prieškrikščioniškajam 
pasauliui jis kilo tiktai iš nuodėmės, kaip iš bendro ir 
visus palietusio likimo. Nuodėmė, prasidėjusi Adomo kal- 
te ir perskverbusi kiekvieną žmogų, tarsi koks visuotinis 
prakeiksmas slėgė žmoniją ir diktavo jos pomirtinį gy- 
venimą. Atskiras žmogus galėjo būti ir kuo labiausiai su- 
sijęs su Dievu kaip Jobas; galėjo savo sąžinėje jis būti 
laisvas nuo bet kokio individualinio nusikaltimo; tačiau 
savo paties pastangomis jis nepajėgė pergalėti ano nuo- 
dėmės užtraukto bendro prakeiksmo ir tuo pačiu negalėjo 
nušviesti pomirtinio savo buvimo. Šešėlių karalystė lau- 
kė kiekvieną neatpirktą žmogų. Tiktai Kristus, pergalėjęs 
nuodėmę, nuėmė nuo žmonijos šitą prakeiksmą ir tuo 
pačiu pakeitė visą pomirtinę egzistenciją, pastatydamas 
ją ant paties žmogaus laisvės, ant paties jo norų ir pas 
tangų, nes objektyvinių kliūčių jau nebuvo. Krikščiony- 
bėje pomirtinis buvimas jau nebėra likimas, bet apsispren- 
dimas. Todėl Krikščionybėje nebėra ano gilaus pesimiz- 

mo, kuris žymi Jobo skundą ir kuris, Petericho liudijimu, 
gaubia visą graikiškąją poeziją. Krikščionybėje pasilieka 
tik psichologinis liūdesys dėl atsiskyrimo, bet jis nieka- 
dos nevirsta nepergalimu juodu pesimizmu. Gedulingųjų 
Mišių prefacijoje yra sakoma: „Kuriuos nuliūdina tikra 
mirties būtinybė, tuos paguodžia būsimojo nemirtingumo 
pažadas", Šitie žodžiai yra gairės kiekvienam krikščionies 
turimam būsimojo likimo pergyvenimui,. 

Egzistencijos pabaiga, kaip matome, yra ne tiek fizinis 
jos galas, kiek prasmės netekimas. Praradusi savo prasmę, 
egzistencija darosi nevertinga, o nevertinga egzistencija 
nusmunka atgal į grynąjį buvimą, nevertą egzistencijos, 
vadinasi, žmogiškojo buvimo vardo. Būdama pašaukimas, 
egzistencija juo tegyvena. Ji laikosi tol, kol ji yra vyk- 
doma; kol ji yra pilna ano objektyvinio turinio, kuris jai 
kyla iš jos susidūrimo su pasauliu, iš žemės sugavimo 
ir iš jos apvaldymo. Mirtis fizine prasme yra ne kas kita 
kaip pašaukimo nutraukimas: tai įsakymas susirinkti Lar- 
nams pas savo valdovą ir parodyti, kiek talentų yra lai 
mėta aname būties žaisme. Ir tasai žmogus, kuris prigim- 
tąsias dovanas yra padvigubinęs, sutinka mirtį šviesių 
žvilgiu, tuo pačiu, kuriuo jis ir žemę sugavo. O tasai, 
kuris savo talentą pakasė žemėje, aptemsta savo egzis- 
tencijoje, nes mirtis jam yra neprasmės atsivėrimas. To- 
dėl apsisprendimas mirties akivaizdoje, kurį taip smarkiai 
pabrėžia egzistencinė filosofija, priklauso taip pat nu 
mūsų pašaukimo, nuo ištikimybės jam ligi galo. Ne mir- 
ties kaip fizinio fakto herojiškas prisiėmimas ir iškenti- 
mas yra tikro apsisprendimo ir tikros elgsenos ženklas, bet 
mirties pergyvenimas kaip pašaukimo užbaigos. Mirties 
akimirka yra paskutinė mūsų pašaukimo akimirka — štai 
egzistencijos pabaigos prasmė. 


III 
TRANSCENDENCIJA 


1. SUSIDŪRIMAS SU DIEVU 


Mickevičiaus „Vėlinių“ Konradas, kreipdamasis į Die- 
vą ir prašydamas duoti jam sielų valdžios, meta vieną 
posakį, kuris nuostabiai gražiai mums atskleidžia dvejopą 
transcendencijos santykį su žmogumi: loginį Dievo pažini- 
mą ir egzistencinį su Juo susidūrimą. Konradas sako 
Viešpačiui: „Nesu Tavęs sutikęs; tik spėju Tave esant; 
sutikęs tepajusiu, kad esi aukštesnis“ '. Kitaip tariant, 
žmogus spėja ir net žino, kad Dievas yra. Tačiau kol 
jis nėra su Juo susitikęs egzistenciškai, jis nežino, koks 
Dievas yra. Tik tiesioginiame susidūrime žmogui paaiški 
Dievo didingumas; tik tuomet žmogus pajunta, kad Die- 
vas yra už jį aukštesnis. 

Spėjimą ir žinojimą, kad Dievas yra, žmogus semia 
savu protavimu iš aplinkui jį esančio pasaulio, kuris ne- 
turi savyje pakankamo pagrindo būti ir todėl reikalauja 
Kito, kuris jį būtų pašaukęs į buvimą ir kuris jį šiame 
buvime išlaikytų. Dievas čia pasidaro būtina prielaida 
norint išaiškinti, kodėl atsitiktinė būtybė yra ir kas suda- 
ro jai pagrindą būti, jeigu ji šio pagrindo neturi pati 
savyje, Jeigu kas nors neturi savam buvimui pagrindo 
pats savyje, turi būti Kitas, kuris jam šį pagrindą pa- 
dėtų. Tai yra logiška išvada iš būties analizės, prieinama 
žmogaus protu be jokio Apreiškimo ir be jokio tiesioginio 
susitikimo su Dievu. Todėl visuotinis Vatikano susirinki- 
mas ir skelbia dogma teigimą, kad žmogus gali Dievą 
pažinti iš regimų daiktų prigimtojo proto šviesa: lumine 
naturali. Tačiau šitas logikos keliu pasiektas Dievo pa- 
žinimas ir pasilieka tiktai logiškas. Jo negalima paneigti. 
Jis yra absoliučiai tikras, kaip tikri yra logikos principai. 
Bet jis yra abstraktus kaip ir kiekviena kita loginio pro- 
tavimo keliu prieita išvada. Gali ji būti savyje ir nesu- 


! Iš Adomo Mickevičiaus raštų, 87 p. 

griaunama, bet ji nepaliečia žmogaus širdies, neužan- 
gažuoja jo asmenybės ir nesuveda Žmogaus į santykius su 
šitaip pažintu Dievu. Loginio protavimo keliu prieitas 
Dievo pažinimas yra melalizinis, bet jis nėra religinis. 
Jis pasilieka žmogaus būties paviršiuje, neperskverbia 
jo gelmių, jo nesukrečia ir todėl nepažadina tikėjimo, 
kuris vienintelis gali pagrįsti mūsų santykius su transcen- 
dencija, Mūsų religija nėra atremta į ištilosofuotą Dievą. 
Loginiame protavime mes, kaip ir Mickevičiaus Konra- 
das, Dievo nesutinkame. Čia mes tik spėjame, tik žinome 
Jį esant. Bet šio buvimo dar nesurišame su sava egzis- 
tencija ir todėl religijos dar neturime, 

Kad šitas ryšys atsirastų, kad Dievo buvimas virstų 
pagrindu ne tik metafiziniam atsitiktinių būtybių išaiški- 
nimui, bet ir konkrečiai mūsų pačių egzistencijai, mes tu- 
rime Dievą, Mickevičiaus žodžiais tariant, susitikli ir sa- 
vaime pajausti, kad Jis yra už mus aukštesnis paties buvimo 
prasme. Šalia loginio protavimo, atskleidžiančio mums 
Dievą kaip metafizinę būtybių buvimo prielaidą, esama ir 
egzistencinio susidūrimo, suvedančio mus su Dievu į tie- 
sioginį santykį bei sąryšį. Šitame susidūrime mums pa- 
aiški buvimas Dievo jau ne tik kaip abstrakčios Jėgos, 
iš kurios visa kyla ir kuria visa laikosi, bet ir kaip konk- 
rečios Galybės, kurioje mes patys esame, judame ir gy- 
vename. Egzistenciniame susidūrime palirtas Dievas jau 
yra mūsų Dievas, gyvasis Dievas, asmeninis Dievas, ku- 
riam nusilenkiame, kurį garbiname, į kurį kreipiamės, 
kurio prašome ir maldaujame. Ir tai jau yra ne tik meta- 
fizinis, bet ir religinis Dievo pažinimas. Egzistencinis su- 
sidūrimas yra religinis aktas pačia savo esme. Mes ne- 
klaupiame prieš loginio protavimo keliu pažintą Dievą, 
nes jis yra kosmologinis visatos Dievas. Tačiau mes klau- 
piame prieš Dievą, su kuriuo susidūrėme savoje egzis- 
tencijoje, nes Jis yra asmeninis mūsų pačių Dievas. Žmo- 
gus garbina Dievą ne tuo, kad jis yra atsitiktinė būtybė 
kaip akmuo, žolė ar gyvulys, bet tuo, kad jis yra asmuo. 
Taip pat ir Dievas yra garbinamas ne todėl, kad jis yra 
metafizinis atsitiktinių būtybių pagrindas, bet todėl, kad 
ir Jis yra Asmuo. Religija visados ir iš esmės yra dvias- 
meninis santykis. O patirti, kad Dievas yra Asmuo, ir kreip- 
tis į Jį kaip į Asmenį žmogus gali tik egzistenciniame 
susidūrime. Loginis protavimas Dievo kaip Asmens ne- 
atskleidžia ir Žmogaus į asmeninius santykius nesuveda. 

Kas tad yra toji vieta, kur žmogus susitinka su Dievu? 

Kas yra toji plotmė, kur egzistencija susieina su transcen- 
dencija ir susijungia į religinį santykį? Kame galop ke- 
roja religinio akto šaknys? Štai klausimai, kurie mus veda 
į transcendencijos pergyvenimo gelmes. 

Žmogus su Dievu susitinka savos egzistencijos atviry- 
bėje. Jau esame sakę, kad egzistencinis mąstymas yra 
klausimas, tačiau kreipiamas į transcendenciją; kad šitas 
klausimas savo esmėje yra savos būties patiekimas, ta- 
čiau taip pat transcendencijai; kad atsakymas į šį klau- 
simą žmogui ateina iš anapus, vadinasi, irgi iš transcen- 
dencijos; kad aukščiausiame laipsnyje egzistencinis mąs- 
tymas virsta skundu, siunčiamu taip pat transcendencijai; 
kad galop skundas tampa malda į transcendenciją. Visi 
šitie ankstesnieji svarstymai rodo, kad visi pagrindiniai 
egzistenciniai žmogaus aktai savo esme yra religiniai aktai. 
Egzistenciškai mąstyti reiškia klausti transcendenciją ir pa- 
siruošti jos atsakymui. Egzistenciškai skųstis reiškia skųs- 
tis transcendencijai ir prašyti ją paguodos. Egzistenciškai 
bijoti reiškia jausti nykstančią savo būtį ir kreiptis į 
transcendenciją, kad ši sutiktų ją laikyti ir toliau. Eg- 
zistenciškai rūpintis reiškia ieškoti priemonių būti ir tuo 
pačiu žvelgti į anapus tarsi į tuos psalmės kalnus, nuo 
kurių ateina išganymas (Ps 120). Kai tik žmogus nuo 
teorinių abstrakčių svarstymų atsigrįžia pats į save, kai 
tik jis bet kurio savo akto objektu padaro pats savo 
egzistenciją, jis būtinai susiduria su Dievu, nes visi šie 
aktai pačia savo prigimtimi yra į Dievą kreipiami. Die- 
vas yra visų jų siekimas. Jie galutinai įvyksta tik su Die- 
vu susidūrę. Kaip loginio protavimo kelias neišvengiamai 
nuveda žmogų į Dievą kaip į metafizinį būtybių pagrindą, 
taip egzistencinių aktų kelias irgi neišvengiamai suveda 
žmogų su Dievu kaip su jo paties egzistencijos įprasmin- 
toju. Egzistencinis susidūrimas su transcendencija įvyksta 
kiekviename egzistenciniame akle. Egzistencija, būdama 
atvira, kaip tik šituo atvirumu yra atgręžta į transcen- 
denciją ir todėl su ja susidurianti kiekvieną akimirką. 
Jeigu Rilke apgailestauja, kad žmogaus akys yra „tarsi 
apgręžtos“ ir kad jos nežvelgia taip tiesiai ir atvirai į 
pasaulį kaip gyvulio akys, tik todėl, kad Rilke nepa- 
stebi, jog šitas žmogaus apgręžimas iš tikro yra jo nu- 
gręžimas nuo pasaulio ir algręžimas į Dievą. Gyvulys 
žiūri į pasaulį. Žmogus žiūri į Dievą. Žmogaus veidas 
yra pažymėtas Viešpaties šviesa, ir tik žmogui yra skirta 
regėti Dievą veidas į veidą. 

Čia kaip tik ir glūdi žmogaus religiškumo šaknys. 
Zmogus yra religinė būtybė savo esmėje. Religiškumas 
žmogui yra ne priedas, ne viena kuri savybė šalia dau- 
gybės kitų, bet pats esminis jo egzistencijos apsprendi- 
mas, pats pagrindinis egzistencijos reiškimasis, Egzisten- 
cija pati savyje yra vienas ištisas nuolatinis religinis aktas. 
Ar šitas aktas pasieks žmogaus sąmonę ir virs jo laisvai 
prisiimtu ir pripažintu aktu, ar jis laisvės mostu bus pa- 
neigtas ir atmestas, kiekvienų tačiau atveju savo prigim- 
tyje egzistencija bus santykyje su transcendencija; kiek- 
vienu atveju ji bus Dievui atvira ir šauksis Jo net ir 
smulkiausią savo buvimo akimirką. Būdama esmingai at- 
kreipta į transcendenciją ir į ją siųsdama visus savo ak- 
tus, egzistencija savaime virsta nuolatiniu susidūrimo su 
Dievu lauku, nuolatine Dievo apsireiškimo vieta. Egzisien- 
cija yra teofanija giliausia ir tikriausia šio žodžio pras- 
me?, Todėl niekur kitur Dievo buvimas nėra toks ryš- 
kus, kaip žmoguje. Niekur kitur Viešpaties paveikslas nė- 
ra taip giliai įspaustas, kaip žmogaus gyvenime. Ir niekur 
kitur pats žmogus taip ryškiai ir taip jaučiamai su Dievu 
nesusitinka, kaip savoje egzistencijoje. Egzistencinis su- 
sidūrimas, kuris mums apreiškia religinį Dievą ir suveda 
mus su Juo į religinius santykius, yra nuolatinė ir pag- 
rindinė mūsų egzistencijos funkcija. Todėl kiekvienas nu- 
tolimas nuo Dievo yra ženklas, kad yra nutolta ir nuo 
egzistencijos. Iš kitos pusės, išsivilkimas iš savos egzis- 
tencijos yra sykiu ir Dievo praradimas. Atkritimas į pa- 
prastą kasdieninį buvimą yra anoji didžioji apostazija, 
kurios grėsmę mums piešia Apokalipsė ir kuri ištinka ne 
tik ištisus luomus, bet net ištisas tautas ir ištisus konti- 
nentus. Štai kodėl šv. Augustinas mums ir liepia neiti už 
savęs ieškoti tiesos, nes tiesa gyvena mūsų viduje: „Noli 
foras ire; in te ipsum redi; in interiore homine habitat 
veritas". Egzistencija, ne banalus kasdieninis buvimas, yra 
toji plotmė, kurioje žmogus susitinka su Dievu. Ir tik 
tada, kai žmogus, pasinaudodamas savo laisve, atgręžia 
egzistenciją į pasaulį, dar daugiau, kai jis ją pasaulyje 
prapuldo, tik tada ji netenka Dievo šviesos, aptemsta sa- 
vyje, bet tada ji ir virsta kasdienine banalybe, kurią val- 


2 Teofanija čia suprantamą ne Šventraštyje minimi Dievo apsi- 
reiškimai, įvykę tam tikrose aplinkybėse ir praėję, bet niekados ne- 
praeinantis Dievo apsireiškimas pačioje žmogaus būtybėje. Būdamas 
Dievo paveikslas, žmogus savaime yra sukurtas, kad Dievą rodytų. Teo- 
fanijoje žmogaus buvimo prasmė pasiekia patį aukščiausią laipsnį. 

do ne žmogiškasis Aš, bet bevardis, neasmeninis kolekty- 
vas. Būli nugara į Dievą yra prigimta gyvuliui, bet per- 
versiška žmogui. Valingasis ateizmas yra žmogaus iškrei- 
pimas. Sakome valingasis, nes ateizmas yra visados žmo- 
gaus egzistencijai primestas laisva valia, bet anaiptol ne 
kilęs iš jos pačios. Ateizmas yra žmogaus išdrįsimas at- 
sisukti nuo Dievo ir pamėginti žvelgti į Rilke's „das 
Offene” 3; kitaip sakant, tai bandymas žmogaus žvilgį 
pakeisti gyvulio žvilgiu. Bandymas yra galimas, kai kada 
net tikras, tačiau visados abstraktus, kadangi konkreti 
žmogiškoji prigimtis visados yra atgręžta į Dievą ir vi- 
sais savo aktais į Jį atvira. Paneigti šią atvirybę reiškia 
aprėžti žmogų ir tuo pačiu jį nustumti į gyvuliškojo bu- 
vimo rangą, nes tik gyvulys yra aprėžtas. 

Jobo epzistencija, kaip buvo galima pastebėti iš lig- 
šiolinių svarstymų, yra ypatingai atvira transcendencijai 
ir todėl ypatingai aiškiai apreiškia religinį savo pobūdį. 
Dievo problemą Jobas visados stato ne metafizikos, bet 
religijos plotmėje, Jam rūpi ne Dievo buvimą įrodinėti 
logiškai nesugriaunamais argumentais, bet nustatyti nau- 
jus santykius su savu Dievu, nes senieji yra sugriuvę. Bū- 
damas laimingas, Jobas meldėsi ir aukojo Viešpačiui. Jo 
religija buvo viltinga, giedri, pilna ramybės ir džiaugs- 
mo. Bet štai Dievas ištiko Jobą nelaimėmis. Jis atitraukė 
globojančią savo ranką ir leido Jobui pergyventi visą že- 
miškosios egzistencijos kartumą. Kaip tad dabar su šiuo 
persekiojančiuoju Dievu santykiuoti? Jobas iš tikro savo 
nelaimes pergyvena kaip Viešpaties persekiojimą. Tik jis 
nežino, už ką Dievas jį pradėjo persekioti. Todėl jis klau- 
sia, prašo parodyti jam jo nuodėmes, net kėsinasi trauk- 
ti Dievą į teismą, nors ir žino, kad šitoks kėsinimasis yra 
beprasmis. Visuose Jobo apmąstymuose Dievas užima 
centrinę vietą. Tačiau Jobas čia nori prieiti ne kurio nors 
teorinio pažinimo, bet iš naujo atstatyti savo santykius su 
Dievu. Nauja Jobo situacija reikalauja ir naujo pergy- 
venimo, kurio Jobas kaip tik dabar ir ieško. Kaip Die- 
vas laikė Jobą laimės metais, taip Jis turi jį laikyti ir 
kančioje. Kaip iš Dievo rankų Jobas priėmė gėrybes, taip 
jis priima dabar ir blogybes. Susidūrimas su Dievu kan- 
čioje darosi dar artimesnis ir santykis su Juo dar ankštes- 
nis. Laimėje gyvenanti egzistencija ne sykį esti kasdieny- 
bės aptemdoma. Dievo paveikslas joje prigęsta. Tuo tar- 


* Plg. aštuntoji elegija, op, cit, 30 p. 


pu kančia išryškina Dievą ligi visiško aiškumo. Laimin- 
gas žmogus leidžiasi ne sykį suviliojamas iliuzijos, esą 
jo gyvenama laimė galinti būti jo būties atrama. Todėl jis 
nejučiomis prisiriša prie šios Jaimės objektų. Tuo tarpu 
kančia visas šias iliuzijas išsklaido. Ji žmogui negailes- 
tingai parodo, kad jokios atramos egzistencija neturi ir 
negali turėti. Vienintelė jos atrama ir vienintelis jos pag- 
rindas yra Lranscendencija. Kančios paliesta egzistencija 
darosi Dievui ypatingai atvira ir imli. Štai kodėl visų 
Jobo apmąstymų centre stovi Dievas ir štai kodėl jis Jo 
šaukiasi kiekvienu savo atodūsiu. Jobo egzistencijos Die- 
vas giliausia prasme yra jo Dievas, religinis Dievas, to- 
dėl galįs žmogui pagelbėti skausmo bei nelaimės valandą. 

Tiesa, ne vienoje vietoje Jobas užsimena, kad Dievas 
yra ir visatos Kūrėjas; kad jis yra padaręs Žvaigždes 
(9, 9), patį Jobą (10, 8) ir kad tai gali paliudyti ir lauko 
žvėrys, ir dangaus paukščiai, ir jūros žuvys (12, 7—8). 
Iš sykio gali atrodyti, kad Jobas čia ieško Dievo kaip me- 
tafizinio būtybių pagrindo ir kad čia jis kalba nebe re- 
ligijos, bet metafizikos lūpomis. Tačiau labiau įsigilinus 
į šiuos posakius paaiškėja, kad Jobo žvilgis į pasaulio 
daiktus kaip į Dievo padarus Jobui nėra abstraktus me- 
tafiziko žvilgis, bet egzistencinis religininko pergyveni- 
mas, Jobas aisikreipia į daiktus ne tam, kad Dievo ieš- 
kotų, bet kad Jį pagarbinių. Konkreti Jobo žodžių ana- 
lizė mums gali patvirtinti šį teigimą. Jobas sako: „Jis 
vienas ištiesė dangų ir žengia viršum jūros aukštybių. 
Jis padarė šiaurės žvaigždę ir Orioną, plejadas ir Pietų 
užkampius. Jis vykdo didžių, neištiriamų dalykų, ir Jo 
stebuklai yra nesuskaitomi" (9, 8—10). Šiais žodžiais Jo- 
bas nori pavaizduoti neapsakomą Dievo Visagalybę, Jo 
visur buvimą, Jo galią apimti visą pasaulį. Šitoks visur 
esąs ir viską darąs Dievas juk turėtų, atrodo, būti žmo- 
gaus pastebimas ir sutinkamas kiekviename žingsnyje. O 
tačiau „štai Jis eina pro mane, ir aš nematau; skrenda 
pro šalį, ir aš nepastebiu" (9, 11). Anoji Visagalybė vis 
dėlto nepadaro Dievo regimu. Dievas pasislepia nuo žmo- 
gaus akių, Šitą tad paslėptąjį Dievo didingumą Jobas ir 
nori anais žodžiais išreikšti. Ir tai yra ne metafizinis, bet 
gilus religinis pergyvenimas. Arba kitoje vietoje: „Tavo 
rankos mane padarė ir išugdė“ (10, 8). Tai irgi yra anaip- 
tol ne pakankamo pagrindo ieškojimas savai būčiai. Tai 
yra priminimas Dievui, kad Jobas yra Viešpaties rankų 
padaras, nes čia pat Jobas pastebi: „Ir Tu naikini mane" 

(ibid). Kitaip sakant, Dievas žmogų sukūrė, tad kodėl da- 
bar naikina. Čia Jobas iš esmės prašo Dievą pasigailėti 
ir nenaikinti, nes jis esąs juk Jo paties padarytas ir iš- 
ugdytas. Tai yra taip pat specifiškai religinė nuotaika. 
Ir šitą prašymą Jobas užbaigia aiškiu kreipiniu į Dievą: 
„Atsimink tai, nes tu mane vėl paverti moliu ir dulkėmis“ 
(ibid.). Arba dar: „Paklausk galvijų, ir jie tave pamokys, 
dangaus paukščių, ir jie tau pasakys; prisimink žemės 
žvėris, kad jie tau aiškina ir kad jūros žuvys tau pasa- 
koja: „Kas gi nežino, kad Viešpaties ranka tai sukūrė““ 
(12, 7—9). Tai yra ta garsioji vieta, kurią vėliau parafra- 
zavo šv. Augustinas. Ir ši vieta anaiptol nėra kosmolo- 
ginis Dievo buvimo įrodymas. Ji yra žmogaus aiškus pa- 
kvietimas pagarbinti žemės Kūrėją, nes čia pat Jobas 
priduria: „Garbink Tą, kurio rankoje yra visokia gyvybės 
siela ir kiekvieno žmogaus kūno dvasia“ (12, 10). Kiek- 
vienas tad Jobo nurodymas į pasaulio daiktus kyla iš jo 
religinio santykio, kiekvienas jam tarnauja garbinimo mo- 
tyvu. Žvelgdamas į daiktus, Jobas žvelgia į juos religi- 
nės savo egzistencijos šviesoje. Daiktai jam yra panerti 
į Viešpaties spindulius. Jie pasakoja jam apie Dievą; jie 
kelia jam nuostabą; jie apreiškia Dievo savybes; juose 
jis susiduria ne su abstrakčiu metafizinių būtybių pag- 
rindu, bet su asmeniniu gyvuoju Dievų, kuris jį perse- 
kioja, ištinka nelaimėmis ir kančia, bet sykiu kuris yra 
vienintelė jo viltis ir išgelbėjimas. Visi tad Jobo kreipi- 
niai į Dievą yra egzistenciniai, vadinasi, kilę iš egzis- 
tencinio susidūrimo ir todėl slepią savyje gilų religinį 
bruožą. 

Jobo tad santykis su Dievu yra grynai religinis. Pa- 
tyręs Dievą ne loginiu protavimu, bet egzistenciniu su- 
sidūrimu, jis pasilieka Jam atviras ir ištikimas ligi galo. 
Visa Jobo egzistencija yra susitelkusi aplinkui transcen- 
denciją; visa ji yra vienas ištisas religinis aktas. Jeigu 
Jobo draugams atrodo, kad Jobo žodžiai yra maištas prieš 
Dievą, jeigu ir pats Jobas vėliau išsižada savo noro trauk- 
ti Dievą į teismą ir įrodyti Jam savo nekaltumą, visa tai 
tik dar labiau patvirtina religinį Jobo pergyvenimą. Reli- 
giniame akte, kaip jau buvo minėta, susiduria du asmens: 
žmogiškasis ir dieviškasis. Religija iš esmės yra asmeninis 
santykis. Ten, kur žmogus nusilenkia ne asmeninei galy- 
bei, kur jis Dievą pergyvena kaip elementarinę bevardę 
jėgą, ten tikros religijos nėra. Todėl panteizmas gali būti 
metafizika, bet jis niekados negali būti religija. Religija 

atsiranda tik tada, kai žmogus susitinka su Dievu kaip 
asmuo su asmeniu, kurį jis gali prašyti, garbinti, kuriam 
jis gali skųstis. Religinis žmogus patiekia save visą, koks 
jis yra. Religinis žmogus anaiptol nėra šventasis. 
Religinis žmogus yra tasai, kurio egzistencija yra atgręžta 
į Dievą; egzistencija su visu savo turiniu, su savo dory- 
bėmis, ydomis ir nuodėmėmis. Todėl ir Jobo priekaištai 
kaip tik kyla iš šitos atgręžimo pilnatvės. Jobas visas 
gyvena Dievuje. Jis ir maištaudamas į Jį kreipiasi. Jis 
ir bylinėtis su Juo nori. Nors ir jausdamas esąs nekaltas, 
Jobas nenusigrįžta tarsi būtų užsigavęs ir neteisingai ne- 
laimėmis įžeistas. Priešingai, jis dar arčiau prie Dievo 
glaudžiasi, dar intensyviau Jo šaukiasi ne tik tam, kad 
išvaduotų, bet ir tam, kad Viešpats paregėtų pagaliau jo 
nekaltumą. Todėl kiek Jobo draugai pabūgsta Jobo žo- 
džių, tiek jis pats neišsigąsta savo drąsos ir atvirai Die- 
vui sako: „Tegul Jis mane ir užmuštų, aš Jo lauksiu ir 
savo kelius Jam į akis įrodysiu“ (13, 15). Dievas gali žmo- 
gų sunaikinti. Tai yra Jo galioje, ir Jobas tai gerai žino. 
Tačiau Jis negali padaryti, kad nekaltas žmogus pasida- 
rytų kaltas, kaip tai mėgina įrodyti Jobo draugai. Todėl 
jeigu Jobas kenčia už tai, kad jis yra kaltas, jis drąsiai 
teigia savo nekaltumą Viešpaties akyse ir drįsta Jam ne- 
nusileisti, net jeigu dėl to reiktų ir žūti. Nekaltumo są- 
monė duoda- Jobui jėgos tarti Dievui atvirą žodį. Ta- 
čiau tai nėra joks religinio santykio paneigimas. Priešin- 
gai, tai yra šio santykio pagilinimas ir išplėtimas. Religija 
apima visą egzistenciją, ir todėl ji visa turi būti Viešpa- 
čiui atverta. 

Šita Jobo drąsa yra nepaprastai būdinga. Ji mums 
galutinai parodo, kad Jobo Dievas yra sutiktas egzisten- 
ciniame susidūrime, kad Jis yra pergyvenamas kaip Jobo 
asmeninės egzistencijos pagrindas, kad su Juo Jobo egzis- 
tencija yra susijusi visu savo plotu. Jobas yra Dievą ra- 
dęs religiniame akte, kuriuo yra pati į transcendenciją 
atsigrįžusi ir jai atsivėrusi jo egzistencija. Jobas nėjo, šv. 
Augustino žodžiais tariant, į lauką. Jis susitelkė savyje; 
jis apmąstė savo būtį; jis egzistencinius savo aktus išvystė 
ligi galo ir todėl susitiko Dievą. Dievas apsireiškė jam 
jame pačiame. Savo viduje jis rado gyvenančią Tiesą, 
todėl į ją ir kreipėsi visa savo būtybe. Konkretūs ir jau 
specifikuoti religiniai Jobo aktai, kaip malda, auka, buvo 

tiktai viršinės šio pagrindinio atsigręžimo, šio vieno ištiso 
religinio akto apraiškos. Egzistencijos buvimas veidu į 
Dievą savaime kildina kulto formas. 


ie 


2. DIEVO PERGYVENIMAS 


Suvokę pagrindinį Jobo santykį su Dievu, kylantį iš 
egzistencinio susidūrimo ir todėl apreiškiantį jam Dievą 
ne kaip abstrakčią metafizinę idėją, bet kaip gyvą asme- 
ninę Tikrovę;, kurioje jis pats laikosi, galėsime suprasti 
ir tą ištisą gamą jausmų, kurie Jobui kyla iš šito susi- 
dūrimo. Dievas Jobui nėra tik kažkoks anapusinis pasau- 
lio pagrindas, bet ryškiai jaučiamas pagrindas jo paties: 
jo paties egzistencija yra Dievu pagrįsta. Todėl kiek me- 
tafizikai, logiškai suradę Dievą kaip atsitiktinių būtybių 
pateisinimą, beveik nieko negali pasakyti apie Jo turinį, 
tiek Jobas kalba apie daugybę transcendencijos savybių, 
kurias jis yra patyręs savame susidūrime ir pergyvenęs 
savoje egzistencijoje. Ir šitos savybės anaiptol nėra antro- 
pomorfizmai, taip labai išugdyti ir išvystyti Izraelio tau- 
tos išminčių ir mokytojų. Ne, Jobo minimos savybės yra 
Dievo apsireiškimas žmogui. Jos yra Dievo pergyvenimas 
religiniame akte. Todėl jos visos turi religinio pobūdžio. 
Jos visos yra egzistencijos atvirybės išraiška. Pati re- 
liginė žmogaus prigimtis veda jį į šitą pergyvenimą ir 
paskui jį objektyvuoja įvairiomis viršinėmis formomis. 
Religinių objektyvacijų pagrinde glūdi Dievo pergyve- 
nimas, kilęs iš egzistencinio susidūrimo. Koks tad yra 
šis pergyvenimas Jobo susidūrime? 

Pirmas dalykas, kurį paregi Jobas, susidūręs su trans- 
cendencija, yra Dievas kaip jo būties Palaikytojas. Vieš- 
pats Jobą sukūrė. Jis yra Dievo rankų padaras. Tačiau 
Jobas jaučia, kad šitas kūrimas, šitas žmogaus kilimas iš 
Viešpaties yra nuolatinis; kad žmogus nėra tik vieną 
karią Dievo pašauktas būti, bet kad jis yra šaukiamas 
nuolatos. Ir jeigu tik Dievas sulaikytų šitą savo amžinąjį 
fiat, žmogus tuojau grįžtų atgal į nebūtį. Todėl Jobas ne- 
sipriešina savo ketvirtojo, anksčiau nebuvusio ar gal tik 
tylėjusio draugo Eljaus teigimui, kad jeigu tik Viešpats 
„atitrauktų savo kvapą, tuojau išnyktų kiekvienas mir- 
tingasis, ir žmogus grįžtų atgal į dulkes" (34, 14—15). 
Dievas tarsi iškvėpuoja žmogaus būtį. Jeigu tad Jis nu- 
trauktų šį iškvėpavimą, žmogus tuojau išsisklaidytų lyg 

atodūsis. Iš tikro žmogaus dienos yra atodūsis, kaip jas 
anksčiau yra pavadinęs pats Jobas. Atodūsis ne tik ta 
prasme, kad jos praeina ir nebegrįžta, bet ir ta, kad jos 
yra Dievo iškvepiamos. Žmogaus egzistencija yra Dievo 
atodūsis. Šiuose Eljaus žodžiuose prabyla anas pirmykštis 
Genezės teigimas, kad Dievas įkvėpė žmogui „gyvybės 
kvapą"— spiraculum vitae. Tačiau šitas „gyvybės kvapas“, 
objektyvavęsis žmoguje nemirtingos sielos pavidalu, yra 
nenutrūkstamai Viešpaties kvepiamas. Žmogus traukia savo 
būtį iš Dievo tarsi orą: žmogaus egzistencija kvė- 
puoja Dievu ir tuo būdu išsilaiko. Be abejo, šie vaizdai 
yra per daug medžiaginiai, kad jie išreikštų mūsų susijimo 
su Dievu pilnatvę. Tačiau religiniam Dievo pergyveni- 
mui jie yra būdingi. Religiniame akte sutiktas Dievas iš 
tikro yra šaltinis, iš kurio mes tekame sava būtimi. 

Todėl religininkas tučtuojau atsikreipia į tą galimą 
atvejį, kad jeigu tik Dievas užtvenktų aną šaltinį, mūsų 
egzistencija tuojau išsektų; jeigu Dievas atitrauktų savo 
kvapą, mes tuojau išnyktume. Metafizikas gali teigti, kad 
šitokia galimybė yra nereali, nes sykį sukūręs Dievas 
nieko nenaikina. Visiškai tikra. Tačiau religiniame akte 
prieš žmogaus akis atsistoja ne faktinis sunaikinimas, bet 
nepaprastos mūsų priklausomybės nuo Dievo pergyve- 
nimas, išreikštas išnykimo galimybe. Jeigu faktiškai Die- 
vas mūsų ir nesunaikins, jeigu Jis mūsų būties iškvėpimo 
ir nesulaikys, tai tas dar anaiptol nereiškia, kad anoji 
ontologinė galimybė išnykti pražus ir kad mes galėsime 
kada nors pasijausti oniologiškai tikri bei saugūs savo bū- 
tyje. Galimybė išnykti visados pasiliks kaip grėsmė, nu- 
rodanti absoliutinį mūsų įsišaknijimą transcendencijoje. 
Psichologiškai mes galime viso to nejausti. Kasdienybėje 
mes galime visa tai pamiršti ir manyti esą labiausiai sau- 
gūs. Tačiau religiniame akte, aname egzistenciniame su- 
sitikime su transcendencija, kada atsiveria mūsų gelmės, 
mes aiškiai atsistojame prieš šitą ontologinę grėsmę ir 
joje pajaučiame, kaip nepaprastai esame priklausomi nuo 
Dievo: ne savo viršinėmis savybėmis, kurias galime iš- 
siaiškinti gamtine ir kultūrine įtaka; ne savo kasdienos 
gyvenimu, kuris susikuria mūsų asmens ir aplinkinės 
bendruomenės įtampoje, bet pačiu savu pagrindu, pa- 
čia savo būtimi, ant kurios išauga ir mūsų savybės, ir 
mūsų gyvenimas. 

Jeigu tad pergyvenimas Dievo kaip Kūrėjo žadina mū- 
sų nuostabą ir garbinimo jausmą, tai susitikimas su Dievų 

kaip Palaikytoju kelia aikštėn nuolatinę mūsų egzisten- 
cijai grėsmę ir sykiu nepaprastą norą laikytis Dievo, kad 
ši grėsmė mūsų neištiktų. Dievas Palaikytojas yra suvo- 
kiamas kaip vienintelė žmogaus priebėga nuo nebūties 
grėsmės, Štai kodėl Jobas, nors ir šaukdamas Dievą į 
teismą, visą laiką pasilieka ankštai su Juo susijęs. Štai 
kodėl jis niekad nenustoja vilties, kad Viešpats bus jo 
Išgelbėtojas nuo jo kančių. Ir štai kodėl galop jis išva- 
dina kvaila moteriške savo žmoną, kuri jam pataria pra- 
keikti Dievą ir mirti. Jos lūpose šis patarimas, be abejo, 
skambėjo tik morališkai. Tačiau jame glūdi ir gili meta- 
fizinė prasmė, Prakeikti Dievą reiškia nuo Jo atitrūkti. 
Kitaip sakant, stengtis nubraukti aną Dievo vykdomą mū- 
sosios būties iškvėpimą, užtvenkti aną šaltinį ir tuo pa- 
čiu žūti. Dievo prakeikimas veda į mirtį ne tik juridine 
prasme, kaip bausmė už piktažodžiavimą, bet ir metafi- 
zine, kaip pakirtimas savo būties šaknų. Amžinasis atkri- 
timas nuo Dievo savo esme ir yra šitoksai Dievo prakei- 
kimas, paskui kurį eina Apreiškimo minima „antroji mir- 
tis" (Apr 21, 8). Ir priešingai, amžinasis gyvenimas yra 
ne kas kita kaip ištikimybė Dievui ligi galo. Todėl Jobui 
jo žmonos pasiūlymas ir pasirodo labai kvailas. Buvęs 
Dievui ištikimas džiaugsmo metais ir šioje situacijoje iš 
Jo sėmęs savo būtį, Jobas suvokia, kad tuo labiau Jis 
turi būti Viešpačiui ištikimas nelaimės bei kančios die- 
nomis, kada jo būtis sumenko ir kada jos tekėjimas iš 
dieviškojo šaltinio jam yra ypatingai reikalingas. Jis tad ir 
apsisprendžia pasilikti ištikimas Dievui visą laiką, net ir 
tuo atveju, jeigu jį Viešpats ir sutriuškintų savo pyktyje. 
Ištikimybė Dievui giliausia prasme yra prisipažinimas ne- 
turint būties iš savęs ir sykių maldavimas Viešpalį sulaikyti 
nebūties grėsmę. Religinis aktas yra šitokios ištikimybės 
pareiškimas, Todėl jis turi ne tik moralinės ir pedagogi- 
nės, bet ir ontologinės reikšmės. Jame žmogus suvokia sa- 
vos būties šaltinį, pergyvena save kaip absoliučiai pri- 
klausomą nuo Dievo, teigia šitą savo priklausomybę ir tuo 
pačiu pergali aną grėsmę. Nebūtis yra pergalima tik jos 
pripažinimu. Kai žmogus pripažįsta gyvenąs nebūties aki- 
vaizdoje ir galįs jon grįžti kiekvieną akimirką, tada jis 
tvirtai alsistoja ant savo būties pagrindo, nes tvirtai su- 
sisieja su transcendencija. Religinis aktas todėl visados 
yra mūsų būties sutvirtinimas ir nebūties pergalėjimas. 
Dievo kaip Palaikytojo pergyvenimas religiniame akte yra 

pagrindinis ir tuo pačiu mūsų egzistencijai pats reikšmin- 
giausias. 

Būties palaikymas suponuoja Dievo Visagalybę. Egzis- 
tenciniame susidūrime Dievas yra pergyvenamas kaip Jė- 
ga, kuri visa gali ir visa savimi persunkia, „Jis nejau- 
čiamai perkelia kalnus ir atkalnėse juos suardo savo pyk- 
tyje. Jis išjudina žemę iš savo vietos, kad net jos stulpai 
virpa. Jis paliepia saulei, ir ši nebespindi; žvaigždžių liu- 
dytoju jis ją užantspauduoja“ (9, 5—7). „Jis šiaurę ištiesia 
viršum tuštumos ir žemę pakabina ant jūros bedugnių. 
Jis vandenis surenka į debesynus... Jis sulaiko pilnačio 
skritulį, kol šviesa pasibaigia tamsybėmis. .. Jis nubrėžia 
užtvanką vandens plotui ir viršum jos ištiesia savo debesis: 
dangaus stulpai svyruoja ir virpa. Jo galybės ūžimu su- 
juda jūra... Jo kvapu nušvinta dangus“ (26, 6—18). Vi- 
sais šiais posakiais Jobas kaip tik ir nori išreikšti aną 
neapsakomą Viešpaties galybę ir jėgą. 

Savaime suprantama, kad su šia Galybe susidūręs su- 
virpa ir pats žmogus. Dievas čia apsireiškia kaip baisinga 
Didybė — tremenda Majestas, kurią iškėlė naujųjų laikų 
religijos filosofija ir kurią ypatingai analizavo R. Otto 
savo veikale „Das Heilige". Tačiau pats šios baisingos 
Didybės pergyvenimas yra žinomas visų amžių religiniam 
žmogui. Net pats posakis „tremenda Majestas” yra reli- 
ginės kilmės. Jį mes randame jau aname garsiajame 
„Dies illa, dies irae" (8 šimt.) himne, kur žmogus, prašy- 
damas jį išgelbėti, kreipiasi į Dievą kaip į baisingos di- 
dybės karalių: „Rex tremendae majestatis, gui salvandos 
salvas gratis, salve me, fons pietatis". Religiniame akte 
sutiktas Dievas apreiškia savo galybę ir yra Žmogaus 
pergyvenamas baisingu pavidalu. Egzistencinis susidūri- 
mas supurlo žmogų. „Aš drebu, — sako Jobas, — Jam pasi- 
rodžius; tik pamatęs aš Jo jau išsigąstu. Dievas gąsdina 
mano širdį" (23, 15—16). Čia pasikartoja tas pats per- 
gyvenimas, kurį turėjo Izraelis Sinajaus kalno papėdėje, 
kada Viešpats prabilo iš debesų, kada Jo žodžius lydėjo 
žaibai ir perkūnijos ir kada „visas kalnas kėlė baimės“ 
(Iš 19, 18). Dievo baimė yra sudedamasis egzistencinio su- 
sidūrimo pradas. 

Tr vis dėlto ši baimė nėra fizinių gaivalų baimė. Gali 
transcendencija mums apsireikšti siaubingais gamtos ka- 
taklizmais, gali ji prisiimti gamtinių jėgų pavidalus, ta- 
čiau kiekvienu atveju mes bijome ne tiek šių jėgų fi- 
ziškumo, ne tiek jų naikinančio pobūdžio, kiek anos ne- 

paprastai už žmogų aukštesnės Galybės, ano stipresniojo 
buvimo, dėl kurio Rilke net angelą vadina baisingu ir su- 
silaiko jo nešaukęs, kad nepražūtų „nuo jo stipresnio 
buvimo“ !. Susidūrimas su Absoliutine Būtimi Jos pilny- 
bėje pasidaro žmogui nepakeliamas. Grėsmė išnykti čia 
atsiveria visu plotu. „Jeigu arkangelas,— sako Rilke— tas 
pavojingasis, tik vieną žingsnį žengtų žemyn nuo žvaigž- 
džių, mus užmuštų pašokusi mūs pačių širdis“ 2. Todėl eg- 
zistenciniame susidūrime žmogus ir maldauja Dievą anais 
šv. Petro žodžiais, kuriuos jis taip pat pasakė susidūręs 
su Kristaus Visagalybe: „Eik sau nuo manęs, Viešpatie, 
nes aš žmogus nuodėmingas“ (Lk 5, 8). Tai nėra prašymas 
palikti žmogų vieną. Tai tik prašymas prisidengti, kad žmo- 
gus nejaustų taip nepakeliamai ano stipresniojo buvimo. Tai 
prašymas pasitraukti toliau, kad transcendencijos artumas 
neleistų pašokti žmogaus širdžiai ir jį patį užmušti. Tai pra- 
šymas prisiimti žmogui įprastus pavidalus: saulę, debesis, 
žaibus, galop patį kūną. Kristaus Įsikūnijimas yrane tik 
Amžinojo Logo susijungimas su žmogiškąja prigimtimi, 
bet sykiu ir Logo nepakeliamos šviesos pridengimas, kad 
ji žmogaus neapakintų. Kristus pasidarė mums nepapras- 
tai artimas todėl, kad jis pas mus atėjo mūsų pačių pa- 
vidalu, tarno pavidalu, paties menkiausio žmogaus pavi- 
dalu, kurį mes pažįstame, prie kurio esame pripratę ir to- 
dėl galime pakelti. Šydai ir uždangos, kurie mūsų šven- 
tyklose supa tabernaculum, yra taip pat simbolis mūsų 
noro regėti prisidengusį Dievą ir todėl paslėpusį savo 
begalinę Didybę. 

Evoliucionistinė tad religijos istorija ir sociologija 
(Morgan, Levy-Bruhl, Durkheim, Thumwald ir kt.) tei- 
singai įžiūrėjo religiniame akte glūdintį baimės momen- 
tą. Tačiau ji paviršutiniškai suprato pačią baimę, laiky- 
dama ją gamtos gaivalų baime (žaibų, žemės drebėjimų. 
audrų, potvynių ir t.t.) ir teigdama, kad, mokslui išaiški- 
nus šių gaivalų prigimtį, baimė dingstanti, o su ja sykių 
ir religija. Religija, šios srovės teigimu, galinti laikytis 
tik baime, o baimė galinti būti tik tol, kol žmogus gamtos 
nepažįsta. Bet kaip tik šioje vietoje evoliucionistinė re- 
ligijos istorija ir atidengė savo silpnybę. Jeigu žmogus 
senovės žilais amžiais gamtos gaivalų bijojo, tai ne tiek 
dėl jų grėsmės jo kūnui, kiek todėl, kad jis šiuos gaivalus 


! Pirmoji elegija, op. cit., 7 p. 
* Antroji elegija, op. cit, 11 p. 

pergyveno kaip iranscendentinės Galybės apraiškas, Fi- 
zinė gamtos jėgų grėsmė pasilieka visados. Tuo pačiu 
pasilieka ir su ja susijusi jų baimė. Net ir elektros pro- 
fesorius bijosi nutrenkiamas žaibo, nors jis labai gerai ži- 
no jo prigimtį ir kilmę. Bet ne šita baimė kėlė reli- 
ginį baimingumą pirmykščiame žmoguje. Gamtos gaivalai 
šiam žmogui buvo transcendencijos artumo ženklai. Ir 
šio artumo jis kaip tik bijojo. Žydai šimtus kartų savo 
klajonėse po dykumas buvo patyrę žaibų ir perkūnijų ir 
jų bijoję. Tačiau Sinajaus kalno žaibai ir perkūnai juose 
kėlė visai kitokios baimės jausmą. Jie žinojo, kad Si- 
najaus žaibai ir griausmai yra Dievo artumo ženklai, kad 
už jų slypi neišreiškiama Galybė, anas stipresnis buvi- 
mas. Todėl jie ir prašė Mozę, kad jis vienas eitų kal- 
bėtis su ana Galybe, patirtų Jos reikalavimus bei norus 
ir juos apreikštų žmonėms. Mozė čia turėjo tarsi atsistoti 
tarp savos tautos ir Dievo ir sava būtimi pridengti Vieš- 
paties Visagalybę nuo žmonių akių. Sutikime, kad pir- 
mykštis žmogus šiuo atžvilgiu ne sykį objektyviai klydo, 
kad ne kiekvienas gamtos gaivalo atsipalaidavimas buvo 
transcendencijos artumo išraiška, kad gamtos jėgos turi 
savas priežastis ir savą kilmę bei prigimtį. Tačiau šitas 
racionalinis gamtos pažinimas dar anaiptol nepanaikina 
anos stipresniojo buvimo baimės, nes ši baimė nėra pa- 
grįsta fizine gamtos grėsme. Vienoje vietoje Tolstojus yra 
gražiai pasakęs, kad kai laukinis žmogus sudaužo savo sta- 
bą, anaiptol dar nereiškia, kad Dievo nėra; tai tik reiš- 
kia, kad Dievas nėra medinis. Kai tas pats laukinis su- 
žino, kad žaibas yra atmosferinės elektros išsikrovimas tarp 
dviejų polių, tai dar nereiškia, kad jame išnyksta Dievo 
baimė; tai tik reiškia, kad paprastai žaibas nėra Dievo 
apvalkalas. Tačiau Dievo baimė, Dievo kaip stipresnės 
Būties, pasilieka žmoguje visados, kai tik žmogus su juo 
susitinka savoje egzistencijoje. Žmogus savo dvasios gel- 
mėse sudreba akivaizdoje visų apraiškų, už kurių jis 
pajaučia esant aną stipresnįjį buvimą; sudreba ne dėl šių 
apraiškų fizinės grėsmės, bet dėl anos nujaučiamos neap- 
sakomai aukštesnės Galybės artumo: Gali šitos apraiškos 
būti kosmologinės, kaip žaibai, griausmai, drebėjimai; ga- 
li jos būti sociologinės, kaip karai, revoliucijos, perse- 
kiojimai, kalėjimai, kankinimai; gali jos būti biologinės, 
kaip skausmai, ligos, epidemijos, galop mirtis; tačiau kiek- 
vieną sykį Žmogus prašys pasitraukti Dievą toliau nuo 
jo, jeigu jis šias apraiškas pergyvens kaip Viešpaties pri- 

sidengimą. Nebaisinga yra tik metafizinė Dievo idėja, nes 
ji yra be turinio; ji telpa mumyse, ji yra mūsų pačių 
padaras. Tačiau baisinga yra Dievo tikrovė, pasitinkanti 
mus religiniame akte, Dievo kaip baisingos Didybės per- 
gyvenimas yra esminis religinio žmogaus Jausmas. 
Netikra tad yra ta religija, kurioje šio pergyvenimo 
bei jausmo nėra. Netikra religiškai yra ir ta epocha, ku- 
rios metu žmogus bažnyčioje sėdi užsidėjęs koją ant ko- 
jos tarsi savo bičiulio salone. Taip, Krikščionybėje žmo- 
gus yra Dievo draugas. „Aš jau nebevadinu jūsų tar- 
nais, nes tarnas nežino, ką jo viešpats daro. Jus aš pa- 
vadinau prieteliais, nes pasakiau jums visa, ką tik esu 
girdėjęs iš savo Tėvo“, — kalbėjo Kristus apaštalams ke- 
lyje į Getsemani sodą (Jn 15, 15). Dar daugiau, Krikščio- 
nybėje žmogus yra Dievo vaikas, Dievo turinio ir laimės 
dalininkas, Jo Karalystės paveldėtojas. Krikščionybė Die- 
vo ir žmogaus santykį, arba religiją, grindžia meile, nes 
pats Dievas yra Meilė. Ir vis dėlto niekas taip gražiai ir 
taip aiškiai nevaizduoja baisingo susidūrimo su Dievų, 
kaip ta pati Krikščionybė. Jau minėjome šv. Petrą, ku- 
ris prašė Kristų atsitraukti nuo jo, „nes išgąstis buvo 
apėmęs jį ir visus su juo buvusius dėl to valksmo žuvų, 
kurias jie buvo sugavę“ (Lk 5, 9), pagal Kristaus palie- 
pimą užmesti tinklus dar sykį nepaisant, kad visą naktį 
jie buvo vargę ir nieko nesugavę. Argi ne tas pats Petras 
Taboro kalne, pamatęs persikeitusį Kristų, „nežinojo ką 
kalbąs, nes jie buvo labai nusigandę“ (Mk 9, 5)? O šv. 
Jonas, savo regėjimuose Patmos saloje išvydęs „panašų 
į Žmogaus Sūnų, apvilktą ilgu drabužiu ir apjuostą ap- 
link krūtinę auksine juosta“ (Apr 1, 13), puolė jam į ko- 
jas „kaip numiręs“ (1, 17). Ir tik išgirdęs suraminantį žodį 
„Nebijok“ (1, 17), jis išdrįso atsitiesti ir rašyti septynių 
bažnyčių angelams. Tas pats šv. Jonas pasakoja, kaip jis 
matęs, kad „dvidešimt keturi vyresnieji parpuldavo ties 
sėdinčiuoju soste, garbino gyvąjį per amžių amžius ir 
dėjo savo vainikus ties sostu“ (4, 10). Visur, kur tik žmo- 
gus susiduria su transcendentinės Galybės apraiškomis ar 
ženklais, visur jis nusigąsta. Dievo baimė yra sudedama- 
sis religijos pradas, kurio Krikščionybė neišnaikino, bet 
tik jį apvalė nuo žemiškųjų priemaišų. Ji parodė, kad 
religinė baimė yra ne fizinių gaivalų nusigandimas dėl jų 
kūninės grėsmės, bet pačios egzistencijos suvirpėjimas 
stipresniojo buvimo akivaizdoje. Ji taip pat parodė, kad 
žmogaus santykis su Dievu baime anaiptol neišsisemia; 

kad Dievas, būdamas esmingai meilė, apsireiškia taip pat 
ir gelbinčiuoju, prie žmogaus pasilenkiančiuoju pavida- 
lu, kaip matome Kristų gydantį ligonius, puotaujantį su 
vestuvininkais ar muitininkais. Baimė Krikščionybėje bu- 
vo įstatyta į savą vietą, kurią ji buvo per daug perau- 
gusi Senajame Testamente, o ypač stabmeldiškosiose reli- 
gijose. Tačiau ji anaiptol nebuvo nei išstumia, nei pa- 
miršta. Paneigti religijoje baimę reiškia mėginti atsistoti 
buvimo atžvilgiu toje pačioje plotmėje, kurioje stovi ir 
Dievas. Kitaip sakant, mėginti savo egzistencijos pagrindą 
rasti joje pačioje, nes toks yra juk Dievo buvimas. Die- 
vas yra tasai, kuris yra. Paneigti baimę reiškia paneigti 
atsitiktinę savo būtį ir teigti sau būtinai egzistuojančios 
būtybės rangą. Tai galima teorijoje. Bet tai negalima 
ontologinėje tikrovėje. Ypač tai negalima egzisienciniame 
susidūrime. Kiekvienas nemeluotas egzistencijos santykis 
su transcendencija yra baisingas. 

Dievas, kaip būtį palaikanti ir visagalė Jėga, taip toli 
prašoksta žmogų, kad Jis pasidaro egzistencijai be galo 
tolimas, nesuvokiamas ir neaprėpiamas. Dievo tolybės 
pergyvenimas yra taip pat vienas iš pagrindinių egzisten- 
cinio susidūrimo akių pradų. Dievas religiniame akte ap- 
sireiškia kaip visai kas kita, kaip neturįs jokio panašumo 
į bet kurią būtybę, kaip stovįs anapus jų visų, kaip ne- 
sutalpinamas jokiame kūrinijos ilgesyje. Jis peržengia 
visas žemiškosios būties kategorijas. Jis nesueina į jokią 
žemiškąją sąvoką. Jis darosi neišreiškiamas jokiu žemiš- 
kuoju vaizdu. Dievo kitoniškumas religiniame akte atito- 
lina Jį nuo žmogaus į nepasiekiamas sritis. 

Šita tad Dievo savybė ir padaro, kad santykis su tokiu 
be galo tolimu Dievu yra galimas tik Jam pačiam su- 
tinkant ir į žmogaus šauksmą atsiliepiant. Vienas tik 
žmogus čia nieko padaryti negali. Jis negali parkviesti 
Dievo iš šios anapusinės tolumos. Joks Dievo ieškotojas 
Jo neranda, jeigu Jis pats nepasirodo. „Štai Jis eina pro 
mane, — sako Jobas, —ir aš nematau; skrenda pro šalį, 
ir nepastebiu" (9, 11). Todėl visi pasaulio daiktai apreiš- 
kia Dievą tik tada, kai pats Dievas per juos žmogui ap- 
sireiškia. Kai savo malone Jis pažadina žmogaus dvasią, 
paaštrina jo žvilgį, tuomet žmogus iš tikro pastebi kūri- 
nijoje Viešpaties pėdsakų. Tačiau be šios, paties Dievo 
suteiktos, šviesos kūrinija yra nebyli. Viešpaties pėdsakai 
nėra vienaprasmiai. Gamta byloja daugeliu kalbų, ir rei- 
kia Sekminių stebuklo, kad tarp jų išgirstume Viešpaties 

žodį. Prel. A. Dambrauskas-Jakštas gamtą vadino įsime- 
džiaginusiu Dievo Žodžiu, pastatydamas ją šalia įsiraidi- 
nusio Žodžio šv. Rašte ir Įsikūnijusio Žodžio Jėzuje Kris- 
tuje. Sustatymas yra labai prasmingas. Jis atskleidžia ne 
tik dieviškojo Žodžio įvairiopą apsireiškimą, bet sykiu ir 
būdą šitam apsireiškimui suvokti. Kaip įsiraidinusį Žodį 
galime tikrai suprasti tik Bažnyčios vadovaujami, vadina- 
si, veikiant Šventajai Dvasiai, kaip Įsikūnijusį Žodį, arba 
Jėzų Kristų, galime pažinti ne kūno ar kraujo balsu, bet 
apreiškimu Tėvo, kurs yra danguje (plg. Mt 16, 17), taip 
lygiai įsimedžiaginusį Žodį, arba gamtą kaip Viešpaties 
pėdsaką, galime suprasti tik tos pačios Dvasios ir to paties 
Tėvo šviesoje. Dievo ieškojimas pasaulyje be paties Die- 
vo apsireiškimo baigiasi panteizmu arba sentimentalių 
gamtos sumistinimu. Dievas gyvena anapus pasaulio, ir 
pasaulyje Jį rasti galima tik tada, kai Jis pats prie mūsų 
per regimus daiktus priartėja. Kitaip Jis gali eiti pro mūsų 
šalį, ir mes jo nematysime, nes Jis egzistuoja ne toje 
pačioje plotmėje kaip mes., Štai kodėl ir Jobas, pasiry- 
žęs patraukti Dievą į teismą ir įrodyti Jam savo nekal- 
tumą, galų gale pastebi nežinąs, kur šį traukiamąjį rasti: 
„O kad žinočiau, kur Jį rasti ir kur prie Jo teismo kėdės 
prieiti!" (23, 3). Dievas tarsi išslysta iš Jobo akių. Jis 
pradingsta savo tolybėje. Ir jokia žemės vieta Jo nuro- 
dyti negali. „Štai aš einu į Rytus, — skundžiasi Jobas, — 
ten Jo nėra; einu į Vakarus, ir ten Jo neregiu. Jeigu Jis 
veikia Šiaurėje, Jo neišvystu; pasisuka Jis į Pietus, ir 
ten Jo nematau“ (23, 8—9). Žmogus gali blaškytis savo 
egzistencijoje ir vis dėlto Dievo niekur nerasti, jeigu 
pais Dievas Jam neapsireikš. Štai dėl ko po visų Jobo 
skundų, kalbų ir priekaištų, po to kartaus šauksmo dėl 
savo nekaltumo knygos autorius leidžia Dievui pačiam 
apsireikšti ir išspręsti Jobo egzistencijos klausimą. Die- 
vo apsireiškimas ir prabilimas čia yra daugiau negu tik 
literatūrinė priemonė išrišti nebeatmezgamam koniliktui 
kaip graikų dramose. Dievo pasirodymas čia yra gili me- 
tafizinė mintis, kad žmogus gali rasti Dievą tik Jam pa- 
čiam pasirodžius. Tik tada, kai Dievas palieka aną tolybę, 
aną visai kitą egzistavimo plotmę ir nusileidžia į žmogaus 
būtį, tik tada Jis pasidaro regimas ir sutinkamas. Egzis- 

è Čia reikia nepamiršti, kad visas šis skyrius yra religinio akto 
sklaida. Todėl ir čia minimas Dievo neradimas pasaulyje be Jo paties 
apsireiškimo yra religinis, ne metafizinis, apie kurį buvo kalbėta šios 
dalies I skyriuje. 

tencinis susidūrimas yra abipusis laisvas susiėjimas. Čia 
gali ir žmogus praeiti pro Dievo šalį, ir Dievas nepasiro- 
dyti žmogui. Štai kodėl religinis aktas visados yra pilnas 
prašymo, pilnas maldos, kad Dievas apsireikštų, ateitų, nu- 
sileistų, priartėtų. Dievas egzistencijai yra transcendens, 
vadinasi, ją peržengęs, esąs anapus josios. Todėl reikia, 
kad pats Dievas šį peržengimą nugalėtų, nes egzistencija 
jo nugalėti negali. Egzistencija negali pakilti ligi Dievo 
egzistavimo plotmės. Dievas visados yra ir pasilieka 
anapus jos. Egzistencija, kuri Dievą laikytų tiktai ima- 
nentiniu, vadinasi, sutelpančiu joje pačioje,— tokia eg- 
zistencija būtų suklastota ir pati savyje, ir savame Dievo 
pergyvenime, Grynai imanentinis Dievas yra joks Dievas, 
Tai yra antrasis paties žmogaus vardas. Tai žmogaus pa- 
sivadinimas dievu. Kiekvienas egzistencinis susidūrimas 
mus veda anapus mūsų, veda į begalines tolumas, ku- 
riose nyksta mūsų suvokimas, tačiau kuriose gyvena Die- 
vybė. 

Ir vis dėlto Dievas mums yra be galo artimas, daug 
artimesnis, negu mes patys sau. Žiūrint iš žmogaus pusės, 
Dievas yra nesurandamas. Tačiau žiūrint iš Dievo pusės, 
Jis yra čia pat. „Jis pažįsta kelią, kuriame aš stoviu“ 
(23, 10),— sako Jobas. „Jis parengia likimus“ (24, 1). Jis 
galop laiko mus savo atodūsiu (34, 14). Todėl transcen- 
dencija niekados nėra tiktai ten kažkur anapus, bet vi- 
sados ir čia pat, visados ir mumyse, visados ir šiapus. 
Transcendencija visados yra ir imanencija. Nepaprastas 
Dievo artumas yra vienas iš egzistencinio susidūrimo pag- 
rindinių pergyvenimų. Transcendentinis Dievas, kuris gy- 
ventų tiktai anapus, neturėdamas jokio ankstesnio ryšio 
su žmogumi, būtų taip pat ne Dievas, kaip ir tas, kuris 
susilietų su žmogumi ir sutilptų jo egzistencijoje. Grynai 
transcendentinis Dievas yra deistinis Dievas, kuris būtį 
sykį sukūrė, bet kuris jos daugiau nelaiko ir ja nesirū- 
pina. Tačiau deizmas, atitraukdamas Dievą nuo būties, 
nepastebi, kad jis tuo pačiu paneigia būtybių išsilaikymo 
pagrindą. Jeigu atsitiktinė būtybė neturėjo pakankamo 
pagrindo savo atsiradime ir todėl reikalavo Dievo Kū- 
rėjo, tai ji neturi šio pagrindo nė savo buvime ir nuosek- 
liai reikalauja Dievo Palaikytojo. Dievas Palaikytojas yra 
tik būtina išplauka iš Dievo Kūrėjo. O Dievas Palaikytojas 
jau yra imanentinis Dievas, gyvenąs būtybių būtyje kaip 
nuolatinis jų buvimo šaltinis. Jis nėra nuo būtybių pasi- 
traukęs ir jas palikęs vienas. Šitoks pasitraukimas reikštų 

būties pagrindo pasitraukimą. Dievas gyvena mumyse ir 
su mumis. Dar daugiau: mes labiau gyvename Dievuje, 
negu Dievas mumyse. Šia prasme mes niekados negalime 
Dievo palikti ar Juo nusikratyti. Psalmė 138 ypatingai 
gražiai ir giliai mums vaizduoja šį begalinį žmogaus gy- 
venimą Dievuje, šį nuolatinį Dievo neišvengiamumą. „Vieš- 
patie, Tu mane atskleidi ir pažįsti; Tu žinai, kada aš sė- 
duos ir keliuos. Tu jau iš iolo supranti mano mintis; Tu 
peržvelgi mane, ar aš vaikštau, ar guliu, ir pastebi visus 
mano kelius. Dar žodis nepasirodė ant mano lūpų, o Tu 
jau visa Žinai. Tu apsupi mane iš visų pusių ir uždedi 
ant manęs savo ranką... Kur tad eisiu nuo Tavo dvasios 
ir kur bėgsiu nuo Tavo veido? Jei žengčiau į dangų, Tu 
tenai; jei nusileisčiau į pragarus, ir ten Tu esi. Jei pri- 
sisegčiau aušros sparnus ir apsigyvenčiau jūros pakraš- 
čiuose, ir ten Tavo ranka nuves mane ir Tavo dešinė 
laikys mane. Jei sakyčiau: gal tamsybės mane pridengs 
ir bešviesė naktis mane apsups, tai nė pačios tamsybės 
Tau nėra tamsios, ir naktis tau šviesi kaip diena“ (Ps 
138, 1—11). Tai yra religinis žmogaus pergyvenimas, ku- 
riame Dievo artybė taip lygiai stipriai yra jaučiama, kaip 
ir Jo tolybė. Egzistencinis susidūrimas išryškina dvejopą 
Dievo santykį su žmogumi: begalinį žmogaus pralenkimą 
ir sykiu begalinį jame buvimą. Šių dviejų dieviškųjų sa- 
vybių įtampoje kaip tik ir vyksta religinis aktas. Kas 
gali mums būti arčiau kaip Dievas, ateinąs į mus duonos 
pavidalu ir virstąs mūsų valgiu? Ir sykiu kas gali būti 
mums labiau tolima kaip tas pats Dievas, prisidengęs 
duonos pavidalu ir todėl mums nesuvokiamas ir neaprė- 
piamas? Dievas ateina į mus, perskverbia mus ir mus su- 
dievina. Tačiau norėdami Jį užčiuopti, mes užčiuopiame 
tik balią plotkelę; norėdami Jį pajausti, mes pajaučiame 
tiktai kviečio skonį. 

Šitoje vietoje mes susiduriame jau su nauju Dievo 
pergyvenimu, kurį galima būtų pavadinti priešgynišku 
transcendencijos veikimu. Kas šiuo posakiu norima iš- 
reikšti, parodys mums tie Jobo knygos žodžiai, kurie šį 
priešgynišką veikimą kaip tik vaizduoja. Elifazas šitaip 
apibūdina Dievo veiksmus: „Jis sužiugdo išdidžiųjų pla- 
nus, kad jų rankos nieko nepasiektų. Jis sugauna išmin- 
čius jų išdidume, ir intrigantų nutarimai griūva. Dienos 
šviesoje jie atsimuša į tamsą; tarsi naktį jie grabaliojasi 
vidudienio saulėj. Taip Jis išgelbsti iš jų nasrų išnaudo- 
jamąjį ir iš galingojo rankos vargšą“ (5, 12—15). Tą patį 

patvirtina ir Jobas: „Štai Jis sugriauna, ir niekas neat- 
stato. Jis uždaro žmogų, ir niekas neatidaro... Jis pa- 
tarėjus vaikštydina basus ir teisėjams apsuka galvą. Ka- 
ralių atstumtiesiems Jis atidaro duris ir sujuosia jų strė- 
nas. Kunigus Jis vaikštydina basus ir paklaidina visad 
galinčiuosius... Ant kilmingųjų jis išpila panieką... Jis 
išaukština tautas ir leidžia joms pražūti... Jis vadams iš- 
plėšia širdį ir žmonėms alima žemę, leisdamas jiems 
klajoti dykumoje" (12, 14—24). Jobo knygos žodžiai pri- 
mena mums Marijos „Magnificat“, kur taip pat sakoma, 
kad „Jis numeta nuo sosto galinguosius ir išaukština že- 
muosius. Alkstančius Jis pripildo gėrybėmis, o turtuolius 
paleidžia tuščius“ (Lk 1, 52—53). Kristus šitą vaizdą vai- 
nikuoja savo posakiu: „Kiekvienam turinčiam bus duota, 
ir jis apsčiai turės; O iš to, kurs neturi, bus atimta ir 
tai, ką jis regisi turįs“ (Mt 25, 29). Visur tad, kur tik 
žmogus susiduria su Dievu, jis pajaučia kažkokį priešgy- 
nišką Viešpaties veikimą. Atrodo, kad Dievas tarsi ty- 
čiojasi iš žmogaus: Jis sulaiko žmogaus rankas, sukvailina 
jo protą, pakelia atstumtuosius, nužemina kilminguosius, 
praturtina turtuolį ir apiplėšia vargšą. Tai, kas žmogui 
atrodo nelogiška ir net beprasmiška, Dievas padaro su- 
griaudamas neva logiškus ir prasmingus Žmogaus sumany- 
mus, planus ir darbus. Kokia tad prasmė yra šitokio prieš- 
gyniško Viešpaties elgesio? Ką jis mums atskleidžia ir 
kuo jis remiasi? Kodėl Dievo akivaizdoje žmogus nežino 
kaip elgtis, nes visados jį tyko pavojus nepataikyti ir pa- 
sielgti taip, kaip Dievas nebuvo norėjęs? 

Ne vienas šitokį priešgynišką transcendencijos veikimą 
mėgina suprasti morališkai. Kadangi Dievas dažnai pasi- 
tyčioja iš galingųjų, iš turtuolių, iš valdovų, todėl mums 
artima pasidaro mintis, kad ši Viešpaties patyčia yra ne 
kas kita kaip bausmė už žmogaus puikybę, už jo kietą 
širdį, už jo artimo meilės stoką. Galingasis buvo numestas 
nuo sosto todėl, kad jis per daug paniekinančiai žiūrėjo 
į tuos, kurie stovi prie jo sosto laiptų. Turtuolis buvo 
paleistas vėjais todėl, kad jis savo turtais nepasidalino su 
badaujančiais ir nuskurusiais našlaičiais. Be abejo, esama 
tiesos šioje moralinėje Dievo priešginybių sampratoje. 
Dievas, kaip teisingasis Valdovas, ne sykį iš tikro nu- 
baudžia išdidžiuosius ir turtinguosius. Tačiau bausmės mo- 
mentas Čia visko neišaiškina ir neišsemia. Priešgyniškas 
transcendencijos veikimas žymus ir ten, kur jokios baus- 
mės nėra. Abraomui buvo pažadėta padidinti jo palikuo- 

nis kaip žvaigždes danguje ir kaip smiltis pajūryje. Bet 
štai vieną sykį patinka Viešpačiui pareikalauti vienatinio 
jo sūnaus Izaoko. Abraomas sutinka jį paaukoti, nors 
gerai žino, kad su šia auka sykiu nueina niekais ir visas 
Dievo pažadas. Bausmės pobūdžio čia nėra jokio. Taip 
pat Dievas laimina žydų tautos šeimų prieauglį, laimina 
moterystę. Tačiau Amžinajam Logui motiną parenka ne 
iš daugiavaikių garbingų Izraelio moterų, bet netekėjusią 
ir vyro nepažįstančią Mergaitę, kuriai reikėjo bent for- 
malios Juozapo globos, kad tautos panieka nekristų ant 
jos galvos. O kuris iš apaštalų buvo labiausiai svyruojan- 
tis, tikra ežero nendrė, jeigu ne Petras? Ar ne jis Kristų 
gundė nepasiduoti kentėjimams, kad Kristus jį net šėto- 
nu pavadino (Mt 16, 23)? Ar ne jis tris kartus Kaifo kieme 
Kristaus išsigynė? Ir vis dėlto ar ne jam Kristus patikėjo 
savo Bažnyčios vadovavimą, padarydamas jį Uola, neper- 
galima net visom pragaro galybėm? Šitose priešginybėse 
ne tik nėra bausmės pobūdžio, bet čia išeina aikštėn jau 
Viešpaties dovanos ir malonės, kurių gauna žmonių su- 
pratimu neverti asmenys. Moralinio tad aiškinimo nepa- 
kanka, kad galėtume bent kiek suprasti transcendencijos 
elgesio prasmę. 

Priešgyniškas transcendencijos veikimas yra jos on- 
tologinio suverenumo išraiška. Dievas yra nepriklausomas 
nuo bet kokios būtybės pačia savo būtimi. Jis yra BUTIS. 
Jis yra būties visuma ir pilnybė. Tai, kas kūrinijoje yra 
išskaidyta ir suskilę, tai, kas čia būna tik dalimis ir tik iš 
dalies, Dievuje yra sujungta, suvienyta, suvesta į absoliu- 
tinę visumą ir pilnatvę. Dievas yra VISA. Jis yra „pu- 
ritas essendi”, kaip jį savo metu yra pavadinęs Eckhartas. 
Ir čia kaip tik slypi minėto priešgyniško veikimo pagrin- 
das. Būtis yra priešgyniška pati savyje. Tačiau čia pat 
reikia pastebėti, kad priešginybė anaiptol nėra priešta- 
ravimas. Prieštaravimas yra metafizinis paneigimas. Tuo 
tarpu priešginybė yra papildymas. Prieštaravimas išreiš- 
kia būties vidinę negalimybę. Priešginybė išreiškia būties 
pilnatvę, jos visumą, jos talpą. Būdama pilnutinė Būtis, 
pati Būtis, Dievas tuo pačiu yra ir pilnutinė Priešginybė, 
pati Priešginybė: coincidentia oppositorum, kaip jį labai 
prasmingai vadina Nikolajus Kuzietis. Dievas apima visa 
ir Jame telpa visa, išskyrus prieštaravimą. Tai, kas yra 
priešinga kūrinijoje, juk yra atėję iš Dievo, nes kūrinija 
iš saves nieko nėra turėjusi. Tačiau šios priešginybės kū- 
rinijoje yra išsiskaldžiusios, apsireiškusios kiekviena sau, 

tuo tarpu Dievuje jos yra absoliučioje vienybėje. Bet 
kai Dievas susitinka su mumis mūsų egzistencijoje, Jis 
apsireiškia mums ne visa savo absoliutine pilnatve ir vi- 
suma, bet išsklaidytu pavidalu. Mūsų egzistencija tarsi 
prizmė suskaldo dieviškąją vienybę. Mes priimame Dievą 
tik dalimis. Ir štai šitie atskiri dieviškieji spinduliai, šitos 
dieviškosios dalys kaip tik ir pasirodo mums savo prieš- 
ginybėse. Jas mes regime izoliuotas vieną nuo kitos. Mes 
neapimame jų visumoje ir nesugebame jų suvesti į vie- 
nybę. Būties pilnatvė mums yra neaprėpiama. Todėl su- 
sidūrę su atskirais Dievo veiksmais, mes suvokiame tik 
jų apsireiškimą mums, tik aną spindulį, perėjusį jau per 
mūsų egzistencijos prizmę, todėl atskirtą nuo visumos ir 
ištrauktą iš pilnatvės. Savaime suprantama, kad vienas 
spindulys yra priešgyniškas kitam spinduliui, nes jų kiek- 
vienas neša tik dalį dieviškojo turinio. Mes stebimės 
šiomis priešginybėmis, nerasdami joms pagrindo. Tuo 
tarpu šis pagrindas glūdi Dievo pilnatvėje, aname suve- 
renume, kuriuo Dievas iškyla aukščiau už bet kokią bū- 
tybę. Dievas reiškiasi priešgyniškai todėl, kad Jis yra 
Būties pilnatvė ir visuma. Priešginybės, kurias mes pa- 
tiriame konkrečiuose Dievo veiksmuose, yra kaip tik šios 
pilnatvės ir visumos konkrečios apraiškos, išsisklaidžiu- 
sios dėl mūsų egzistencijos aprėžtumo. Suvokdami Dievą 
tik dalimis, tuo pačiu Jį suvokiame priešginybėmis, ku- 
rios nurodo mums į aną absoliutinį turtingumą ir vienin- 
gumą, slypintį pačiame Dievuje. Egzistencinio susidūrimo 
metu šios priešginybės pasirodo mums visa savo galia, 
nes ir dieviškoji Būtis tuomet yra arti mūsų. 

Begalinis transcendencijos artumas žmogui, mūsų gy- 
venimas joje, mūsų nuolatinis ir neišvengiamas su ja su- 
sirišimas padaro, kad egzistenciniame susidūrime Dievas 
yra pergyvenamas kaip mūsų Gelbėtojas. Egzistencija, 
kaip minėta, yra nuolatinė grėsmė. Nebūtis jos tyko iš 
visur ir ne sykį ją užpuola. Nei patys savyje, nei kituose 
pagalbos prieš šią grėsmę mes nerandame, nes visi jos 
esame tykomi ir visi jos vienokiu ar kitokiu pavidalu 
esame ištinkami. Mums tad belieka tik pakartoti psalmės 
žodžius: „Dievas yra mūsų priebėga ir stiprybė" —,,Deus 
est nobis refugium et robur“ (Ps 45, 1); pakartoti ne lū- 
pomis, bet savo būtimi, ne psichologiškai, bet ontologiš- 
kai. Ir juos kartoja visų amžių žmonija. Juos kartoja ir 
Jobas. Jis nuolatos kalba, kad Dievas bus jo Išgelbėtojas 
(13, 16); kad jo Išgelbėtojas yra Gyvasis ir Paskutinysis, 

kuris „pakils viršum žemės dulkių“, apvilks jį nauja oda, 
ir kad jis pasveikusiame kūne vėl regės savo Viešpalį 
(19, 25—26). Dievo Gelbėtojo pergyvenimas Jobo dvasioje 
yra toks stiprus, jog jis niekados, nė vieną akimirką Juo 
nesuabejoja. Savo egzistencijos atvirybėje jis jaučia gelbs- 
tinčią Viešpaties ranką. Tiesa, jis nepajėgia suvokti savo 
nelaimių prasmės. Jis daro priekaištų Dievui, kad šis jį 
nekaltai persekioja. Tačiau sykių su šiais priekaištais ei- 
na ir Jobo pasitikėjimas bei viltis. Dievas yra nesuvokia- 
mas, nesugaunamas, neprieinamas. Bet kartu ir be galo 
artimas, vienintelis, kuriame mes laikomės ir kuris todėl 
gali mus išvaduoti bei išgelbėti. O kadangi egzistencija 
šio išvadavimo yra nuolatos reikalinga, nes nuolatos būna 
nebūties akivaizdoje, tai tuo pačiu ir Dievo Gelbėtojo 
pergyvenimas pasidaro žmogui nuolatinis. Kiekvienas re- 
liginis aktas yra išgelbėjimo ilgesys, ir kiekviena religija 
yra išganymo religija. Kur nėra gelbėjimo jausmo, ten 
nėra nė religijos. Deizmas nėra religija todėl, kad jis, 
padarydamas Dievą tiktai transcendentu, sunaikina Dievo 
Gelbėtojo pergyvenimą. Dievas, kuris gyvena tiktai ana- 
pus mūsų, negali prie mūsų pasilenkti. Panteizmas taip pat 
nėra religija todėl, kad jis, padarydamas Dievą tiktai 
imanentų, tuo pačiu padaro negalimą gelbėjimo jausmą, 
nes čia nėra kam gelbėti. Dievas, kuris susilieja su mu- 
mis, negali pakilti viršum mūsų ir tuo pačiu negali mūsų 
pakelti. Tačiau kiekvienas Dievo kaip be galo mums 
tolimo ir sykiu kaip be galo mums artimo pergyvenimas 
gelbėjimo jausmą žadina, jį realiai pagrindžia ir tuo pa- 
čiu sukuria tikrą santykį tarp egzistencijos ir transcen- 
dencijos. Išganymas yra galimas tik tada, kai Dievas 
nesusilieja su mumis kaip panteizme ir sykiu nenutolsta 
nepasiekiamai kaip deizme. Ši didžioji Dievo priešginy- 
bė — transcendentus—imanentus, anapus mūsų ir mu- 
myse — ir yra pagrindas išganymo jausmui atsirasti ir 
tuo pačiu religijai apsireikšti. 

Jis yra sykiu ir pagrindas žmogaus drąsai prabilti į 
Dievą. Jobas šios drąsos parodo labai daug. Jeigu tarp 
Jobo ir Dievo tik būtų teisėjas, kuris savo ranką uždėtų 
ant jų abiejų, Jobas kalbėtų Viešpaties nebijodamas (9, 
33—35). Jis sakytų Dievui: „Tu neprivalai manęs pa- 
smerkti; pasakyk man, kodėl prieš mane eini?” (10, 2). 
Ir kitoje vietoje: „Aš noriu patirti žodžius, kuriais Jis 
man atsakys, ir sužinoti, ką Jis turl man pasakyti“ (23, 
5). Jobo draugams, kaip jau buvo minėta, atrodo, kad 

Jobas maištauja ir net piktažodžiauja. Eljus todėl ir pa- 
taria Jobui saugotis nenukrypti į netiesą (36, 21), nes „ne 
nuo žmogaus priklauso laikas, kada su Dievu stoti į teis- 
mą“ (34, 23). Tačiau tikro maišto Jobo dvasioje nėra. 
Jobas nėra Mickevičiaus Konradas, kuris skelbtų Dievui 
kovą, atsiremdamas pats į save: į savo kūrybinę galią, į 
savo begalinę jausmo įtampą. Jobas yra Konrado prieš- 
ginybė. Jis jaučiasi esąs niekis ir net stebisi, kaip dar 
Dievas kreipia dėmesio į tokį niekį. „Argi žmogaus die- 
nos yra Tavo dienos ir ar Tavo metai yra lygūs žmo- 
gaus metams, kad Tu tyrinėji mano kaltę ir ieškai mano 
nuodėmės?" (9, 5—6). Jeigu tad Jobas drįsta į Dievą kal- 
bėti, tai ne dėl savo galybės, bet, priešingai, dėl savo 
niekybės pajautimo. Transcendencija yra jo išganymas. Ji 
yra vienintelė, kuri gali jį išgelbėti. Todėl jis į ją ir krei- 
piasi; kreipiasi drąsiai, truputį net įžūliai, truputį pro- 
metėjiškai, tačiau nuoširdžiai ir atvirai. Jobas nuolatos 
Viešpačiui primena, kad jis yra Jo rankų padaras. Kam 
tad Dievas užsispyrė naikinti šį savo padarą? „Tu apvilkai 
mane oda ir raumenimis; Tu apaudei mane kaulais ir gys- 
lomis", Tad „argi išliesi mane tarsi pieną ir ar leisi man 
ištižti tarsi sūriui?“ (10, 10—11). Jobas netiki į šitokią 
galimybę. Jis laukia išgelbėjimo. Todėl ir kalba Viešpa- 
čiui, ir išlieja Jam visą savo skundą, ir prašo Jį pasigai- 
lėti. Išganymo ilgesys yra akstinas atsistoti žmogui prieš 
Dievą ir tarti savo žodį. Gali, paviršium žiūrint, šitas 
žodis atrodyti atšiaurus ir kietas, bet savo esmėje jis vi- 
sados yra malda. Žmogaus drąsa tarti Dievui savo žodį 
yra savotiškos rungtynės su Viešpačiu. Jobas rungiasi su 
Dievu, kaip su Juo rungėsi ir Jokūbas. Tačiau rungiasi 
ne Liuciferio ir ne Konrado prasme, kad Dievą nugalėtų 
ir užimtų būtyje Jo vietą, bet kad Jį priverstų pakelti 
žmogų, slystantį į nebūtį. „Aš nepaleisiu Tavęs, kol pa 
laiminsi mane!“ — šie Jokūbo žodžiai tinka kiekvienai 
į Dievą kalbančiai egzistencijai. Žmogaus rungtynės su 
Dievu yra būdas atverti savo egzistenciją ligi galo. Ir 
tada, kai egzistencija yra atverta, Viešpaties palaima nu- 
sileidžia ir ją pripildo. Tada žmogus paleidžia Dievą, nes 
jis turi Jį jau savyje. Tada žmogus laimi rungtynes, nes 
laimi — Viešpatį. Ir šitame laimėjime egzistencinis susi- 
dūrimas pasiekia pačią savo viršūnę. Žmogus susitinka 
Dievą kuo arčiausiai ir pergyvena Jį kuo giliausiai tada, 
kai transcendencija tampa egzistencijos laimikiu. 

Šitokia tad jausmų gama reiškiasi egzistencinis su- 

sidūrimas su Dievu. Jeigu metafizinis Dievo pažinimas 
yra skurdus savo turiniu, tai religinis Dievo pergyveni- 
mas yra nepaprastai turiningas. Loginiame pažinime mes 
suvokiame Dievą tiktai kaip metafizinį būtybių buvimo 
pateisinimą. Religiniame pergyvenime Jis mums apsireiš- 
kia kaip neišsemiama Būties Pilnybė, kaip Asmeninė Tik- 
rovė, nepaprastai aukštesnė už žmogų, tačiau sykiu prie 
jo pasilenkianti, jį pakelianti ir išgananti. Religinis ak- 
tas apreiškia Dievą Jo turiningume. Epzistenciniame su- 
sidūrimė žmogus susitinka su Dievu ne kaip su formaline 
idėja, bet kaip su Būtimi, kuri neša absoliutinį turinį ir 
visumą. Todėl Dievo savybės, Jo esmė ir Jo konkretus 
buvimas mums kaip tik ir paaiškėja iš religinio akto. 
Be abejo, žmogus, išreikšdamas šitą Viešpaties turiningu- 
mą, šitas pergyventas Jo savybes, griebiasi konkrečių 
vaizdų ir simbolių. Visi jie yra per silpni dieviškajai 
būčiai adekvatiškai išreikšti. Visi jie yra tik žmogiško- 
sios analogijos. Tačiau jais reiškiama Dievo esmė pasilie- 
ka neiškreipta. Tikras religinis aktas apreiškia ir tikrą 
Dievą. O šis aktas yra tikras tada, kai žmogus atsiveria 
Dievui taip, kaip jį prie šio atsivėrimo veda pati jo eg- 
zZistencijos sąranga, Nerimas Dievop yra egzistencijos ap- 
sprendimas ir sykiu religinio akto prigimties išraiška. 


3. KANČIA DIEVO AKIVAIZDOJE 


Dostojevskio romane „Broliai Karamazovai" Ivanas Ka- 
ramazovas sako savo broliui Aliošai: „Dievą aš pripažįstu. 
Bet visu pagarbos pareiškimu aš grąžinu Jam savą įėjimo 
bilietą“. Ir toliau paaiškina savo mintį: „Ne Dievo aš 
nepripažįstu, bet Jo sukurto pasaulio". Aliošai paklau- 
sus: „Kodėl tu pasaulio nepripažįsti?" — Ivanas papasa- 
koja ištisą eilę pačių baisiausių vaikų kančios istorijų, da- 
rydamas galop labai aiškią išvadą: „Tokia santvarka yra 
per brangiai įvertinta. Bent mano piniginė neleidžia man 
taip brangiai mokėti už įėjimą. Todėl aš ir skubu grąžinti 
savo bilietą. Jeigu aš esu padorus žmogus, man yra pa- 
reiga kuo greičiausiai tai padaryti“. Tuo Ivanas nori pa- 
sakyti, kad santvarka, kurioje yra galima nekaito kūdikio 
kančia, yra Dievo neverta; garbingas žmogus negali su 
tokia santvarka susitaikyti, jos pripažinti ir joje jaustis 
savas. Tuo pačiu jis negali susitikti su Dievu, nes jam 
kelią pastoja kaip tik šios santvarkos neprasmingumas. 

Kitaip sakant, kančios buvimas pasaulyje uždaro žmogui 
egzistencinio susidūrimo duris. Šitokia tragedija ištinka 
ne tik Dostojevskio Ivaną. Ji ištinka daugybę jautresnių 
sielų, kurios, nesugebėdamos atskleisti kančios prasmės, 
nuo Dievo nusisuka ir nueina savu keliu. Visų jų pergy- 
venime glūdi Ivano mintis: „Tokia santvarka yra per 
brangiai įvertinta“. Visiems tokiems žmonėms dieviškąją 
šviesą pasaulyje ir savoje egzistencijoje užstoja blogio 
tamsa. Kaip Dievas gali pakęsti blogį, ypatingai kančią, 
jeigu Jis pats pakartodamas savo kūrinius yra vadinęs 
gerais? Dievo pateisinimas blogio akivaizdoje yra amžinai 
žmoniją varginanti problema. Nuo Leibnizo laikų mėgina- 
ma rašyti sistemingas teodicėjas, vadinasi, Dievo pateisi- 
nimus, nes blogis yra amžinas Dievo traukimas į teismą. 
Dėl ko gi Jobas norėjo bylinėtis su Dievu? Kaip tik dėl 
to, kad buvo ištiktas kančios. Jis jautėsi nekaltas, todėl 
negalėjo su savo situacija susitaikyti ir ieškojo Dievo, 
kad šis jam paaiškintų, kodėl Jis jį persekioja. Ir kas gi 
buvo jo draugų atsakymai, jeigu ne pastangos pateisinti 
Dievą Jobo akyse? Jobo knyga yra teodicėja tiesiogine ir 
tikriausia šio žodžio prasme. Blogis neleidžia žmogui su- 
sitaikyti su jo paliesta tvarka, ir žmogus ieško jo pras- 
mės, ieško nuo pat savo buvimo pradžios ir ieškos visą 
savo istorijos metą. 

Ieškojimas ne sykį yra nevaisingas todėl, kad blogio 
problema yra pastatoma ir sprendžiama ieoretinėje plot- 
mėje. Teoretiškai statant blogio klausimą, galų gale pa- 
sirodo, kad jokio blogio nėra. Žmogaus protas taip iš- 
nagrinėja būties sąrangą, kad blogio joje neranda. Po 
daugybės subtiliausių svarstymų prieiname išvados, kad 
pasaulyje esama tik gėrio, kad tai, ką mes vadiname blo- 
giu, iš tikro yra tik priemonės gėriui. Kaip pavyzdį tokio 
teoretinio nagrinėjimo galime paimti kad ir A. Ryckmanso 
veikalą „Le problėme du mal" (Bruxelles, 1933), kuriame 
labai būdingai blogis ištirpsta proto analizėse, Sakysime, 
apie mirtį, kurią mes laikome fiziniu didžiausiu blogiu, 
Ryckmansas kalba kaip apie natūralią gyvybės išvadą. 
„Gyvybė— sako jis,— tokia, kokią mes pažįstame, yra 
nesuprantama be mirties“ (44 p.). Kokia teise, klausia 
Ryckmansas, gyva būtybė galėtų norėti nemirtingumo? 
Kokia teise ji galėtų norėti to, kas jai nėra sava? Ne- 
mirtingumas, sakoma, yra nei žmogui, nei gyvuliui ne- 
įgimtas. Todėl jo troškimas esąs tiktai iliuzija, neturinti 
gyvybėje jokio pagrindo. Todėl mirtis esanti joks blogis, 

nes blogis juk esąs trūkumas to, kas turi būti. Mirtis būtų 
blogis gyvai būtybei tik tada, jeigu ši būtybė savyje tu- 
rėtų turėti nemirtingumą ir sykiu jo stigtų. Tačiau gy- 
vybei nemirtingumas yra neprivalomas, todėl ir mirtis 
jai nėra joks blogis; bet tiktai natūralus jos gyvybinių 
jėgų išsivystymas ir išsibaigimas. Todėl Ryckmansas sa- 
vo išvedžiojimus apie mirtį ir baigia tokia išvada: „Šiose 
sąlygose mirtis yra tiktai epizodas, ir negalima būtų rasti 
protingo pagrindo pavadinti ją tikru blogiu“ (53 p.). 

Tas pat pasidaro ir su kančia. Ryckmansas teigia, kad 
„būtų absurdiška teigti galimybę pasaulio, kuriame ne- 
būtų kančios“ (58 p.). Kančia yra įdiegta į pasaulio są- 
rangą, iš šitos sąrangos kyla ir sudaro vieną jos dalį. Ji 
yra pasauliui visiškai natūrali. „Kančia yra prigimta žmo- 
gaus organizmui“ (60 p.). Kentėjimai yra įspėjimas, kad 
mūsų būtybėje arba mūsų gyvenime yra ne viskas tvar- 
koje. Jie yra signalai, kad ko nors pasisaugotume, kad 
ko nors vengtume arba ką nors įsitaisytume. Todėl jie 
anaiptol nėra blogi, bet geri, nes jie yra priemonės mūsų 
egzistencijai išsilaikyti. Nuosekliai tad ir kentėjimų ana- 
lizę Ryckmansas baigia išvadomis: „Mes įrodėme, kad 
daugybė blogybių iš tikro nesudaro jokios problemos, 
nes jų būtinumas bei naudingumas yra neabejotinas, arba 
jos yra natūraliai neišvengiamos. Kas liečia kitas, kurių 
prasmės mūsojoje egzistencijoje nesuvokiame, belieka iš- 
pažinti savo nežinojimą sutinkant, kad jeigu visa kūrinija 
egzistuoja dėl Tobulos Būties noro, tai šita kūrinija su- 
daro atbaigtą ir tobulą tvarką savo atsitiktinume“ (69 p.). 
Kitaip sakant, kiekviena blogybė yra naudinga. Tik vienos 
jos prasmę bei naudą suvokiame, o kitos ne. Tačiau ta, 
kuri mums yra nesuprantama, suprantama yra Dievui, 
kuris jos prasmę bei naudą regi ir tuo pačiu paverčia ją 
gėriu. Kiekvienu tad atveju kentėjimai nėra blogis. 

Šitie pavyzdžiai, kurių galima užtikti ne viename teo- 
dicėjos veikale, ryškiai parodo, kaip blogio problema iš- 
slysta iš ją sprendžiančių rankų. Iš sykio atrodo, kad blo- 
gio klausimas yra pats sunkiausias ir pats painiausias. 
Bet kai jį išanalizuojame, pasirodo, kad jo visai nėra. 
Tai, kas mums atrodė blogis, paaiškėja kaip neišvengia- 
mas gėris. Ne veltui tad Leibnizas, pirmas pasišovęs duo- 
ti teorinę teodicėją, paskelbė, kad pasaulis yra pats to- 
buliausias, koks tik galėjo būti Dievo sukurtas. 

Tačiau ar sunaikinę protu blogio klausimą, jau tuo 
pačiu sunaikiname ir blogį? Ar logika įrodę, kad mirtis, 

kančia, klaida yra prigimti dalykai, todėl geri ir naudin- 
gi, jau tuo pačiu paverčiame juos gėriais tikrovėje? Pro- 
tas, pasiėmęs blogio problemą, ją išanalizuoja ir blogio 
neranda. Bet mes aiškiai jaučiame, kad šiame proto dar- 
be slypi kažkokia klaida, kad šitoks blogio sunaikinimas 
mūsų nepatenkina, nes mes vis tiek jaučiame, kad blogis 
pasilieka ir veikia. Kas iš to, kad mes žinome, jog mir- 
tis yra natūrali gyvybės pabaiga, jeigu mes šitos pa- 
baigos nenorime, jos bijome ir ją pergyvename kaip patį 
baisiausią dalyką. Kas iš io, kad mes žinome, jog kentė- 
jimai yra mūsų egzistencijos signalai ir priemonės mums 
išsilaikyti, jeigu vis dėlto jais purtomės savo dvasia ir 
savo kūnu. Kas iš to, kad mes žinome, jog klaida yra 
labai daug prisidėjusi prie mokslo pažangos, jeigu vis 
dėlto mes graužiamės ir gailimės suklydę. Teorinis visų 
šių dalykų kaip gėrių nušvietimas dar anaiptol nepaver- 
čia jų gėriais savyje ir tuo pačiu mūsų dvasios neįtikina 
ir nenuramina. 

Kame glūdi šitokio sprendimo klaida? Kodėl protas blo- 
gio neranda? Todėl, kad teorinis blogio problemos spren- 
dimas visados reiškia jo supozityvinimą. Tai matyti iš 
nagrinėtų pavyzdžių. Jeigu mirtis yra natūralus gyvybės 
rezultatas, jeigu kentėjimai yra signalai egzistencijai iš- 
laikyti, jeigu klaida yra akstinas mokslo, o nuodėmė — 
dorovės pažangai, vadinasi, visi šitie blogiai yra pozityvūs 
dalykai. Gryna stoka, kuria yra blogis, juk negali būti 
nei rezultatas, nei signalas, nei akstinas. O jeigu mes blo- 
giui šią reikšmę priskiriame, tuo pačiu suteikiame jam 
pozityvaus turinio ir padarome jį nebe blogiu. Ir tai yra 
neišvengiamas proto likimas. Jau nuo Parmenido laikų 
filosofai skelbia, kad pažįstama gali būti tiktai būtis. Ne- 
būtis negali būti nei pažįstama, nei išreiškiama, nes ji ne- 
turi jokio turinio. Nebūtį galima tik pergyventi, bet ne 
pažinti, Pažinti galime tik tai, kas yra pozityvu, kas turi 
kokį nors pozityvų turinį. Todėl kai tik savo protą mes 
nukreipiame į blogį, tuojau mes jam priskiriame pozityvių 
pradų; tuoj mes jį paverčiame būtimi ir tuo pačiu nebe 
blogiu, nes kiekviena būtis yra gėris. Blogio supozityvi- 
nimas yra neišvengiamas teorinio jo tyrinėjimo rezultatas. 

Čia kaip tik ir glūdi šios problemos tragika. Blogis yra 
nebūtis, Tai reikia pabrėžti visu svoriu. Jokio pozityvaus 
pagrindo ir jokio pozityvaus turinio jis neturi ir negali 
turėti. Blogis yra tiktai trūkumas, stoka, neigimas. Neapsa- 
komos metafizinės išvados plaukia iš blogio laikymo po- 

zityviu dalyku ir iš jo pastatymo šalia gėrio kaip būties 
šalia būties. Taip darė pirmųjų amžių manicheizmas, at- 
sirėmęs į rytietiškąjį dualizmą. Blogio supozityvinimas 
perskelia visą būtį į du nesusisiekiančius, nesujungiamus, 
amžinai prieštaraujančius pradus; suskaldo transcendenci- 
ją į du šaltiniu; šalia gerojo Dievo alsistoja blogasis dievas; 
šalia gerosios tikrovės maišosi blogoji tikrovė, Arimanas iš 
savo tamsos nuolatos kopia pasidairyti po šviesią Ormuzdo 
karalystę. Todėl Krikščionybė visais laikais kovojo su šituo 
dualizmu ir tuo pačiu su blogio laikymu būtimi. Blogis yra 
būties stoka. Jis yra nebūtis tikriausia prasme. Tačiau kaip 
tik todėl jis ir negali būti proto pažįstamas. Jeigu kartais 
sakoma, kad „nėra to blogio, iš kurio neišeitų kas nors ge- 
ra“, tai čia yra tik iliuzija, tik neparegėjimas logiškos 
klaidos post arba cum hoc ergo propter hoc. Jeigu po 
blogio ir ateina gėris, tai šitas gėris kyla anaiptol ne 
iš blogio. Blogis negali būti jokia prasme gėrio priežastis 
ir jo šaltinis. Gėris visados kyla tik iš gėrio. Blogį gėrio 
priežastimi laiko tik protas, kuris blogio, kaip nebūties, 
nepažįsta, todėl teigia jam pozityvų turinį, priskiria jam 
gėrio savybių ir tada iš jų kildina kitus gėrius. Čia ir 
yra proto nepasisekimas blogio akivaizdoje. Būdamas 
nebūtis, blogis negali būti proto objektas. Todėl teoretiš- 
kai ir racionaliai pastatyta blogio problema negali būti iš- 
sprendžiama. O jeigu protas vis dėlto ryžtasi ją spręsti, 
tuomet jis pamato, kad blogis išslysta iš jo rankų, su- 
tirpsta jo analizėse, dėl to nė kiek nesumažėdamas žmo- 
gaus gyvenime ir viso pasaulio sąrangoje. 

Ar tat reiškia, kad blogio problema iš viso negali būti 
žmogaus sprendžiama ir išsprendžiama? Klausimas yra dvi- 
prasmis. Blogis priklauso prie mūsosios egzistencijos. Jis 
yra joje pačioje, Jis nėra nei idėja, nei teorija, bet mūsų 
jaučiama ir gyvenama tikrovė. Tuo tarpu visas egzisten- 
cijos problemas galima spręsti dvejopai: teoretiškai ir eg- 
zistenciškai. Teorinis kurios nors problemos sprendimas 
yra jos esmės bei prasmės įžvelgimas protu ir išreiškimas 
bendra visiems galiojančia formule. Egzistencinis prob- 
lemos sprendimas yra jos pergyvenimas, nusistatymas jos 
atžvilgiu ir reagavimas į ją savuoju asmeniniu Aš. Teo- 
tinis sprendimas veda į bendrybės. Egzistencinis spren- 
dimas veda į individualinį atsakymą. Visa mūsoji egzis- 
tencija yra galima šitaip spręsti. Su kiekvienu gyvenimo 
klausimu mes galime susidurti teorijai ir mums patiems ir 
kiekvieną šitaip dvejaip galime išspręsti. Taip yra ir su 

blogiu. Ir blogį galime mėginti spręsti teoriškai, vadinasi, 
stengtis suvokti jo esmę, jo prasmę ir visa tai išreikšti 
bendra formule. Tačiau ši pastanga yra nevaisinga. Bū- 
damas nebūtis, blogis neturi jokios pozityvios esmės bei 
prasmės, todėl negali būti proto suvokiamas ir išreiškia- 
mas, Teorinis blogio problemos sprendimas mums yra am- 
žinai uždarytas, Tačiau mes galime prie blogio prieiti eg- 
zistenciškai. Su juo juk susiduriame kiekviename savo 
žingsnyje. Mūsų tad nusistatymas jo atžvilgiu, mūsų rea- 
gavimas į jį, mūsų jo priėmimas ir bus egzistencinis jo 
išsprendimas. Savo egzistencijoje mes pergyvename tą 
nebūtį, kurią padaro pagrindinės blogio apraiškos: klai- 
da, kančia, nuodėmė, mirtis. Mūsų tad elgsena šių ap- 
raiškų situacijoje išspręs mums blogio klausimą. Pabrė- 
žiame žodį mums, nes egzistencinis išsprendimas visados 
yra individualinis. Jis nėra jokia bendra formulė, kuri 
tiktų visiems. Jis yra kiekvieno asmeninis atsakymas ir 
asmeninis apsisprendimas. O vienaip ar kitaip į blogį rea- 
guoti, vienaip ar kitaip apsispręsti ir elgtis jo akivaizdoje 
yra mūsų galioje. Negalėdami tad su blogiu susidurti ir 
jo pergalėti loginėje srityje, mes su juo susiduriame ir jį 
pergalime egzistencinėje srityje. Blogio mąstyti mes nega- 
lime. Užtat mes galime jį gyventi. Blogio išgyvenimas ir 
yra jo egzistencinis išsprendimas, Jis yra individualus, 
kaip ir pats gyvenimas yra individualus, nes kiekvienas 
žmogus gyvena tik savą gyvenimą. Bet tuo labiau jis yra 
reikšmingas, nes šitame individualume kaip tik ir glūdi 
jo jėga ir vertė. Teoriniai išsprendimai asmenybės neuž- 
angažuoja ir jos egzistencijos nekeičia. Platono meilės 
samprata man nėra privaloma. Užtat man yra privalomas 
egzistencinis meilės išsprendimas, kurį aš patvirtinau prie- 
saika prieš altorių. Tolstojaus nusistatymas nesipriešinti 
blogiui manęs neįpareigoja. Užtat mane įpareigoja mano 
paties apsisprendimas kančios, klaidos, nuodėmės ir mir- 
ties atžvilgiu, Nuo to priklauso manos egzistencijos vertė. 
Egzistenciniame sprendime žmogus užangažuoja patį sa- 
ve, nes čia jis ir sprendžia pats sau. Egzistencinis išspren- 
dimas yra atrama, ant kurios esti statomas visas tolimes- 
nis žmogaus gyvenimas. Ir šitokį išsprendimą daro kiek- 
vienas žmogus kiekvienu savos egzistencijos klausimu. 
Blogis, būdamas vienas iš skaudžiausių klausimų, sulau- 
kia egzistencinio išsprendimo taip pat iš kiekvieno. Be 
abejo, labai nevienodai. Kai Jobo žmona patarė savo vy- 
rui prakeikti Dievą ir mirti, ji taip pat jam siūlė egzisten- 

cinį išsprendimą. Kai gyvenimo smūgių ištikta mergaitė 
nušoka nuo tilto į upę, ji blogio klausimą irgi išsprendžia. 
Kai mylimosios apviltas ir apgautas vyras apsivelka mi- 
sionieriaus sutaną ir iškeliauja į Afriką, jis padaro taip 
lygiai griežtą sprendimą blogio atžvilgiu, kaip ir anoji 
mergaitė. Visi šitie sprendimai yra egzistenciniai. Visi 
jie yra individualūs. Visi jie yra nepaprastai reikšmingi 
kiekvieno sprendėjo egzistencijai. Blogis tik šitaip 
ir yra išsprendžiamas, Jo sprendimas iš tikro yra mūsų 
apsisprendimas jo atžvilgiu. 

Kaip tad Jobas blogio klausimą yra išsprendęs? Koks 
buvo jo nusistatymas kančios situacijoje? Kokią prasmę 
jis skyrė savo kentėjimams? Atsakymas į šituos klausi- 
mus, be abejo, nieko neduos teorinei blogio problemos 
pusei. Tačiau jis gali daug duoti egzistenciniam išspren- 
dimui, nes kiekvienas žmogus savoje egzistencijoje yra 
didesnis ar mažesnis Jobas ir todėl kiekvieno apsisprendi- 
mas galį būti Jobo paskatintas ir sustiprintas. 

Kai Jobas pakilo savo skausme ir tarė pirmą savo žo- 
dį, prakeikdamas savo gimimo dieną, jis pastatė kančios 
problemą visu jos aštrumu: geriau yra negimti negu būti 
ištiktam kančios. Klausimo pastatymas iš tikro yra šiur- 
pus, ir pirmoji Jobo kalba yra pati šiurpiausia iš visų. 
Todėl yra visai suprantama, kodėl Jobo draugai tuojau 
šoko ieškoti kančios prasmės, nes nujautė, kad nuo šių 
pastangų priklauso Jobo likimas. Jeigu kančia neturi 
prasmės, tuomet ji naikina žmogų, ir Dievas tuomet virsta 
žmogaus persekiotojų, pasityčiotoju, savo rankų darbo 
ardytoju. O jeigu ji turi prasmę, tai kokia ji yra? Štai 
dilema, į kurią Jobas pastatė savo draugus ir į kurią 
patenka kiekvienas, susidūręs su dideliais kentėjimais. 
Jobo draugai todėl ir subruzdo kalbėti. 

Pirmasis pakilo Elifazas Temanietis. Jo atsakymą esame 
jau minėję. Jo tezės esmė glūdi teigime, kad joks žmogus 
nėra grynas Dievo akyse. Kiekvienas yra nusikaltęs, to- 
dėl kiekvienas yra vertas ir reikalingas bausmės. Kančia 
ir yra tokia bausmė už nuodėmes. Nusidėjėliai yra Vieš- 
paties baudžiami. Tai patvirtina ne tik patyrimas, bet ir 
išminčiai bei seneliai, kurie iš kartos į kartą perduoda 
mintį, kad nusidėjėlis „miršta mirtinai paliestas“ (15, 19). 
Nedorėlio metai yra suskaityti. Jį ištinka visoks negandas 
(15, 22—35). Tačiau, iš kitos pusės, kančia yra ženklas, 
kad Viešpats šaukia žmogų atgailoti. Jeigu tad žmogus 
susipranta, gailisi, prašo atleisti, Dievas jį išgelbsti. To- 

dėl Elifazas ir sako, kad „laimingas yra žmogus, kurį 
Viešpats ištinka“ (5, 17), nes tuo būdu jam duoda progos 
įžvelgti į savo kaltę ir ja nusikratyti. Kančia, Elifazo nuo- 
mone, yra „„Visagalio pamokymas“ (ibid.). Jis tad pataria 
ir Jobui neatmesti šio pamokymo, nes Viešpats pats „su- 
žeidžia ir žaizdas apraišioja, sutraiško ir išgydo“ (5, 18). 
Elifazo tezei pritaria ir kiti abu jo draugai. Sofaras Naa- 
mietis į Jobo teigimą, esą jis esąs nekaltas, atšauna, kad 
jei tik Dievas prabiltų, tuojau paaiškėtų Jobui jo nuodė- 
mės. Žmogus juk nesuvokia Viešpaties paslapčių. Jis „yra 
gimęs lyg laukinis asilas“ ir „tarsi asiliukas turėtų mo- 
kytis mąstyti“ (11, 11—12). Tą patį teigia ir Baldadas 
Schuachietis. Jis, kaip ir Elifazas, šaukiasi senelių patyrimo 
(8, 8) ir vaizdingai klausia: „Argi auga nendrė ten, kur 
nėra dumblo?“ (8, 11). Kitaip sakant, argi pasirodo kan- 
čia ten, kur nėra nuodėmės? Jobo vaikai buvo kal- 
ti, todėl Dievas juos ir atidavė „jų nedorybės galiai“ 
(8,4). Pats Jobas nebuvo tiek kaltas, todėl nežuvo. O jei- 
gu dabar pasiliks grynas ir tiesus, viskas praeis, ir jis 
pats galop bus išaukštintas (8, 6—7). Ketvirtasis Jobo 
draugas Eljus, prabilęs pats paskutinis, irgi iš esmės pa- 
laiko Elifazo mintį, kad kančia yra bausmė už nuodėmę. 
Eljaus nuomone, Dievas „atlygina žmogui pagal jo elgesį 
ir jį suseka jo paties taku“ (34, 11). Tačiau Eljus mėgina 
pridėti dar ir naujų pradų kančios prasmei suvokti. Visų 
pirma į kančios reiškimąsi jis įjungia absoliutinį Dievo 
suverenumą. Dievas elgiasi su žmogumi taip, kaip Jam 
patinka. Nei žmogaus nuodėmės, nei geri darbai Dievo 
nekeičia ir nieko Jam nei prideda, nei atima. „Jei nu- 
sidėjai, ką gi tu Jam padarei?... Jei esi teisingas, ką tu 
Jam duodi?“ (35, 6—7). Dievas yra žmogaus elgesio ne- 
paliečiamas. Jis gyvena savą nepriklausomą gyvenimą. 
Kančia kaip tik ir yra šitokios Dievo nepriklausomybės 
išraiška. Iš kitos pusės, kančia yra Dievo noras apsaugoti 
žmogų nuo nuodėmės. „Štai Dievas ištinka žmogų du tris 
kartus, kad jo sielą atkreiptų nuo puolimo“ (33, 29—30). 
Ir sunaikina tik tada, kai žmogus nepaklauso. Todėl kan- 
čia kartais yra didesnė negu esama kaltė. Tačiau šitas 
didesnis saikas yra taikomas ateičiai kaip įspėjimas. Ga- 
lop Dievas yra tokia Galybė, kad jos akivaizdoje reikia 
tik stebėtis ir nutilti, o ne klausti. Išpasakojęs Dievo 
darbus, Eljus ir sako Jobui: „O Jobai, būk tylus ir svars- 
tyk Viešpaties stebuklus“ (37, 14). Dievas elgiasi taip, kaip 

Jam patinka, nes „žmonės yra Jo“ (37, 24), — baigia ilgą 
savo kalbą Eljus. 

Tačiau Jobas su savo draugų pažiūromis nesutinka. Iš- 
vadina juos, kaip sakėme, melo kalviais, niekingais ple- 
piais ir savo kalbomis griauna jų mintis. Tiesa, Jobas 
neturėjo progos tiesiog atsakyti ketvirtajam savo draugui 
Eljui, nes pasirodęs Dievas nutraukė įsisiūbavusį ginčą. 
Tačiau iš esmės Eljus savo kalba nebuvo davęs nieko 
naujo kančios prasmei išaiškinti. Ir jam kančia pasiliko 
susijusi su nuodėme: su esama ar su būsima. Ateities mo- 
mento arba nuodėmės galimybės įjungimas čia nieko svar- 
baus neįnešė, nes kaip kančia neturi būtino ryšio su da- 
bartine nuodėme, taip lygiai ji gali neturėti ir su būsima. 
Todėl atsakydamas pirmiesiems trims savo draugams, Jo- 
bas tuo pačių atsakė ir Eljui, nors šis ir kalbėjo pasku- 
tinis. Kuo tad Jobas griauna savo draugų pažiūras? 

Pagrindinis argumentas, kurį Jobas pastato prieš ra- 
cionalinius savo draugų išvedžiojimus, yra jis pats su ne- 
kalta savo širdimi. Jobo draugai pasigauna abstrakčios 
tezės, kad niekas Dievo akyse nėra grynas. Bet štai Jobas 
atsistoja priešais juos ir sako: O aš! „Viešpats pripa- 
žįsta mano grynumą“ (31, 6). Visa pastaroji Jobo kalba 
yra ne kas kita kaip paties savęs apologija prieš nuodė- 
me jį kaltinančius savo draugus. Kaltės savyje jis neran- 
da. Jis nenusidėjo nei anksčiau, nei dabar. Pats Dievas 
knygos pradžioje vadina Jobą vyru grynu ir tiesiu, bi- 
jančiu Dievo ir vengiančiu pikto (1, 1). Vadinasi, Jobo 
nekaltumo sąmonė yra ne jo subjektyvus įsikalbėjimas ar 
užsispyręs gynimasis, bet tikras ir nemeluolas savęs pergy- 
venimas. Jobas yra iš tikro nekaltas. O jeigu taip, tuomet 
jo draugų tezė, kad kančia esanti bausmė už nuodėmę, 
griūva neatlaikomai. Jobas kenčia, ir vis dėlto jis yra ne- 
kaltas. Vadinasi, kančia ne visada ir ne visur yra bausmė 
už nuodėmes. Bausmė jos išaiškinti nepajėgia. Nieko čia 
neišgelbsti nė Elijaus nurodymas, kad kančia esanti Die- 
vo noras apsaugoti žmogų nuo nuodėmės. Šitas nurody- 
mas serga tais pačiais trūkumais, kaip ir bausmės teo- 
rija. Visų pirma apsauga yra pozityvus aktas, o ne nega- 
tyvinis naikinimas, kokiu yra kančia savyje. Jeigu Die- 
vas tik tokiu būdu gali apsaugoti žmogų, kad jį sunai- 
kina, tai šita apsauga yra per daug naivi, jog ji galėtų 
išsemti kančios prasmę. Jeigu tikėsime Eljum, kad, užlei- 
dęs nelaimes ir ligas, Dievas mėgina Jobą apsaugoti, kad 
jis ateityje nenusidėtų, turėsime pripažinti labai keistą 

Dievo elgseną su žmogumi. Norėdamas apsaugoti, kad Jo- 
bas nenusidėtų pojūčiais, jis juos votimis sunaikina; kad 
nenusidėtų savo turtu, jis jį paleidžia vėjais; kad nenu- 
sidėtų savo šeima, ją išžudo. Be abejo, kai žmogus ne- 
turės pojūčių, turto, šeimos, jis šitais objektais nenusidės. 
Tačiau juk lengvai galima suprasti šitokios apsaugos nai- 
vumą. Todėl ir Eljaus pastaba kritikos neišlaiko. Ji tik 
dar ryškiau parodė, kad kančios siejimas su nuodėme jos 
prasmės neatskleidžia, nes neatsispiria egzistencinei tikro- 
vei. Kančia gali būti ir bausmė, ir apsauga. Tačiau šiais 
dviem pradais ji neišsisemia. Bausmė ir apsauga yra tik 
atsitiktiniai kančios pradai. Pasaulyje esama kančios, kuri 
nėra nei bausmė, nei apsauga. Sakysime, vaikų kančia: 
ji nėra bausmė, nes vaikai yra nekalti; ji nėra nė apsau- 
ga, nes vaikai miršta šioje kančioje. Todėl Jobas visai 
nuosekliai, išeidamas iš savęs pergyvenimo ir apskritai iš 
žmogiškosios egzistencijos patyrimo, atmeta savo draugų 
atsakymus. 

Kokį tad atsakymą duoda jis pats? Teoretiškai — jokio. 
Jobas instinktyviai jaučia, kad teorinio atsakymo čia būti 
negali; kad kiekvienas šios rūšies atsakymas kančią su- 
pozilyvina, paverčia ją gėriu ir tuo pačiu ją iš viso pa- 
neigia. Todėl Jobas tik kritikuoja savo draugus, pats ne- 
formuluodamas jokios teorinės pažiūros, kuria ryžtųsi at- 
sakyti į kančios prasmės klausimą. Šiuo atžvilgiu kančia 
jam ir pasilieka nesuvokiamas dalykas. Užtat jis duoda 
atsakymą sava egzistencija. Jobas kančią prisiima ir ją 
iškenčia. Jos akivaizdoje jis apsisprendžia sujungti ją su 
Dievu ir sudėti savo likimą į Jo rankas nenustodamas 
vilties, kad Viešpats pergalės jo kančios situaciją. Tai ir 
yra Jobo atsakymas. Kančios prasmę Jobas randa savo 
paties apsisprendime; iškęsti yra jo uždavinys kančios si- 
tuacijoje. Tai jau yra ne teorinis, bet egzistencinis atsa- 
kymas. Jobas blogio, specialiai kančios, problemą išspren- 
džia ne duodamas kokią nors abstrakčią formulę kaip jo 
draugai, bet tam tikru būdu elgdamasis kančioje, tam 
tikru būdu jos atžvilgiu nusistatydamas ir į ją reaguoda- 
mas. Tai yra atsakymas, kurio gelmės mums yra sunkiai 
suvokiamos, tačiau kuriose slypi kančios didybė. Verta 
tad ties šiomis gelmėmis valandėlę susimąstyti ir bent 
truputį į jas pažvelgti. 

Jobo atsakymas esmėje yra toks pat, kaip ir visų am- 
žių šventųjų. Visi šventieji buvo apsisprendę prisiimti kan- 
čią ir ją iškęsti Dievuje. Dar daugiau! Ne vienas šventasis 

kančios troško ir jos ieškojo. Ne vienas su džiaugsmu pa- 
sitiko ligą, nelaimę, skurdą, kankinimus ir galop mirtį. Tai 
yra nuostabūs faktai, bet tikri. Kančios troškimas ir 
džiaugsmas kęsti yra vienas iš būdingiausių šventos asme- 
nybės ženklų. Tačiau ar tai nėra nesąmonė? Kančia juk 
yra blogis. Jokia loginė spekuliacija nepavers jos pozi- 
tyviu dalyku, vadinasi, gėriu. Kančia yra stoka, neigimas, 
nebūtis. Kaip tad galima trokšti blogio? Kaip galima 
džiaugtis nebūtimi? Kančia ardo žmogaus egzistenciją ir 
jį nubūtina. Kaip tad galima ieškoti šio ardymo ir šio nu- 
būtinimo? Kančioje žmogus pasidaro mažiau esąs; jis pa- 
slenka į nebūtį. Kaip tad galima būties pilnatvę iškeisti į 
šį slidų kelią, vedantį nebūties linkui? Ir vis dėlto šventie- 
ji šitaip elgėsi. Ar tad jie buvo nenormalūs? Anaiptol! 
Kančios troškimas šventųjų gyvenime mums atskleidžia 
didelę žmogiškosios egzistencijos mįslę, gal paskutinę jo 
atvirybėje transcendencijai. 

Kančia nubūtina žmogų. Ji padaro jį mažiau esantį. 
Tai yra jos esmė, deja, grynai negatyvi. Tačiau kaip tik 
todėl ji yra trokštama ir ieškoma. Kaip tik todėl, kad ji 
nubūtina, jos vertė darosi neišmatuojama. Kančios ištik- 
tas žmogus slenka į nebūtį. Pats savęs jis pagrįsti negali. 
Nebūtį pergalėti yra ne jo žinioje. Apie tai mes jau esame 
kalbėję. Todėl tokiam žmogui pasilieka du keliai: arba 
slinkti ir toliau ligi visiško žlugimo, arba ieškoti naujo 
pagrindo nebe savyje, bet anapus savęs. Kančioje jam 
atsiveria dvi galimybės su nepaprastomis savo perspek- 
tyvomis. Ir žmogus turi apsispręsti. Ne vienas pasirenka 
pirmąjį kelią ir žūsta. Ne vieną kančia sulaužo ne tik 
fiziškai, bet ir nužmogina ligi tokio laipsnio, jog jame 
dingsta visi aukštesni jausmai, potroškiai, pomėgiai, do- 
rybės, apskritai bet koks dvasingumo ženklas. Nestatoma 
būtis kančios esti suardoma ligi galo. Kančia yra savo- 
tiškas būties vėžys, nesulaikomai ir nesustabdomai ėdąs 
žmogiškąją egzistenciją. Todėl mes ir matome pasaulyje 
slankiojančių daugybę kreatūrų, kurias kančia nužmogino 
ligi visiško jų neatpažinimo. N. Berdiajevas teisingai ke- 
lia aikštėn šią, kaip jis pats sako, „tamsią ir pragarišką“ 
kančios pusę ir pastebi, kad „pirmoji pasigailėjimo pa- 
reiga ir yra išvaduoti kūriniją iš šios antrosios kančios ir 
tobulinti gryninantįjį veikimą pirmosios“ '. Berdiajevui 
taip pat atrodo, kad kančia turi dvi galimybes. Pirmoji 


! De la destination de l'Homme, 159 p., Paris, 1935. 

yra „šviesi ir atperkanti“, antroji, kaip sakėme, „tamsi 
ir pragariška“. Pasirinkęs šią tamsiąją pusę, žmogus nu- 
stoja būti žmogumi aukštesne ir dvasine šio žodžio pras- 
me. f 

Tačiau Jobas, o su juo ir visi Krikščionybės šventieji 
pasirinko kitą galimybę, šią šviesiąją ir atperkančiąją kan- 
čios pusę. Jie jautė savo slinkimą į nebūtį kaip ir tam- 
siosios pusės mėgėjai. Jie jautė, kad jie nyksta, kad jų 
būtis tarsi ištirpsta ir išgaruoja. Tačiau jie griebėsi ją 
pagrįsti iš naujo. Ne pačiais savimi, nes patys jie čia nie- 
ko negalėjo kaip ir pirmieji. Žmogaus negalia kančios 
situacijoje yra vienoda visur ir visiems. Užtat Jobas ir 
šventieji nė nesirėmė žmogiškąja galia, kylančia iš jų 
pačių. Jie peržengė save ir pagrindo naujai savo būčiai 
ieškojo jau transcendencijoje. Matydami nykstančią savo 
egzistenciją, jie sujungė ją su transcendencija, kad ši iš 
naujo juos įbūtintų. Jie elgėsi čia taip, kaip ana sužeista 
jūrų sraigė, kuri savo žaizdą užtaiso perlu. Kančia pa- 
daro žaizdų pačioje būtyje. Ji palieka tuštumą po savęs. 
Ir štai Jobas ir šventieji šitas žaizdas, šitą tuštumą kaip 
tik ir užtaiso transcendencija. Atsivėręs Dievui ir Jam 
patiekęs visą savo būtį, žmogus nepasilieka vienas. Die- 
vas nusileidžia į jo atvirybę ir jį pripildo savimi. Kan- 
čios nubūtinta egzistencija atsitiesia ir pakyla, bet jau 
ant naujo pagrindo, nešina nauja būtimi, dieviškąja bū- 
timi, nes jai atėjusia iš anapus. Prisiimta ir Dievuje iš- 
kęsia kančia yra kelias į žmogaus sudievinimą. Pati sa- 
vyje kančia ir čia nieko pozityvaus neturi. Ji ardo žmo- 
gų kiekvienu atveju. Tačiau žmogus, kuris Dievui neat- 
siveria, pasilieka be pagalbos ir esti suardomas ligi galo, 
Tuo tarpu žmogus, kuris Dievui atsiskleidžia, transcenden- 
cijos pagalba atsistato naują būtį; ne senąją grąžina, bet 
įsigyja naują iš paties Dievo rankų. 

Štai kodėl Jobas prisiėmė kančią, ir štai kodėl šven- 
tieji jos ieškojo ir ja net džiaugėsi. Kančia buvo jiems 
proga nusikratyti senuoju žmogumi ir apsivilkti naujuoju. 
Ji buvo vienintelė proga ir vienintelis kelias, nes nenuo- 
dėmingai žmogų nubūtinti gali tiktai kančia. Nuodėmė, 
tiesa, taip pat nubūtina. Šv. Augustino posakis, kad nuo- 
dėmė yra „inclinatio ad nihilum” — paslinkimas į nebū- 
tį, — išreiškia giliausią jos esmę. Tačiau nuodėmė sykiu už- 
daro žmogaus egzistenciją nuo Dievo: šiame uždaryme 
kaip tik ir įvyksta anas nubūtinimas. Per nuodėmę žmo- 
gus atsigrįžta nugara į Dievą ir tuo pačiu žvelgia į ne- 

būtį. Todėl nuodėmės įvykdytas nubūtinimas nesudaro 
progos žmogui apsivilkti nauja būtimi, nes nuodėmingas 
nubūtinimas nukreipia žmogų nuo būties šaltinio. Tuo 
tarpu kančia nubūtina žmogų visiškai priešingai. Ji eg- 
zistencijos neuždaro, žmogaus nuo Dievo pati savimi ne- 
atitraukia. Ji tik suardo senąją būtį, palikdama žmogui 
galimybę pasirūpinti naująja. Jeigu tad žmogus šią gali- 
mybę panaudoja, jeigu jis atsikreipia į transcendenciją 
ir ją padaro pagrindu šios naujos būties, jis iš tikro ne 
tik išsigelbsti nuo žlugimo, bet ir pakyla į naują egzis- 
tencijos laipsnį. Kančią prisiėmęs ir ją Dievuje kenčiąs 
žmogus eina tad dviem kryptimis. Iš vienos pusės, jis 
slenka į nebūtį netekdamas senosios savo būties: savo 
įpročių, savo polinkių, savo kasdienybės, savo pasaulio. 
Iš kitos tačiau pusės, jis kopia būties linkui, transcen- 
dencijos įtakoje laimėdamas naujų pergyvenimų, naujų 
jausmų, naujų pažiūrų, naujos meilės ir naujo tikėjimo, 
Transcendencija leidžiasi į tokį žmogų ir su juo sutampa. 
Kančioje žmogus pakinta, išryškindamas savyje dieviš- 
kąjį pirmavaizdį. Tai, ką kasdienybė buvo jame suforma- 
vusi sunkaus, nedoro, gamtiško, pasauliško, visa tai kan- 
čioje išnyksta. Kančia nuvalo žmogiškąją būtybę nuo 
visų jo esmei ir jo idealui svetimų prieaugų. Kančia pa- 
šalina iš mūsų visa, kas kliudo dieviškajam pirmavaizdžiui 
mumyse apsireikšti. Kęsti Dievuje reiškia giliausia prasme 
save sudievinti. 

Čia tad ir darosi suprantama, kodėl šventieji, pasiry- 
žę eiti Dievo linkui, savaime ryžosi ieškoti kančios. Tik 
kančia galėjo juos išgryninti ir paruošti Viešpaties nu- 
sileidimui. Tik kančia galėjo juos apvilkdinti anuo nau- 
juoju žmogumi, apie kurį kalba šv. Paulius. Todėl es- 
mėje šventieji troško ne kančios kaip tokios, kaip ne- 
būties skleidėjos, kaip žmogaus ardytojos, bet jie troško 
Dievo. Kančia buvo jiems tik kelias, vienintelis tikras 
kelias -į Dievą. Kentėdami jie džiaugėsi ne savos būties 
nykimu, bet tuo, kad šis nykimas yra sykiu ir statymas 
iš Dievo pusės. Kančia buvo ir pasiliks blogis. Šiuo ne- 
gatyviniu savo pobūdžiu ji nenusikratys nė šventųjų gy- 
venime. Tačiau kaip tik todėl, kad ji yra nebūtis, ji nu- 
sineša šiton nebūtin senąją, nevykusią, neišskaistintą žmo- 
gaus būtį, sudarydama ontologinės galimybės mūsų būtį 
pagrįsti iš naujo, šį sykį jau pačia Absoliutine Būtimi, ir 
tuo pačiu įgyti aukštesnės atramos, negu buvome anks- 

čiau jos turėję. Stiebdamiesi aukštyn, šventieji kaip tik 
troško kentėti, kad kuo greičiausiai galėtų šį aukštį pa- 
siekti, patikėdami kančiai atimti iš jų aną svorį, kuris 
juos nuolat traukė žemyn ir buvo pririšęs prie pasaulio. 
Šitokia tad yra egzistencinė kančios prasmė. Tai yra 
atsakymas, kurį Jobas davė savo draugams ir kurį Baž- 
nyčios šventieji duoda kenčiančiajam ir kančios prasmės 
ieškančiajam pasauliui. Ir šitas atsakymas rodo, kad kan- 
čia yra dviašmenis kalavijas. Savo esme ji yra nubū- 
tinimas: žmogaus suardymas ir žudymas. Šitą esmę ji 
vykdo kiekviename. Tačiau žmogaus nusistatymas šio ar- 
dymo atžvilgiu yra nevienodas. Jeigu žmogus Dievui 
užsisklendžia, naujos būties Juo negrindžia, kančia jį 
suardo ligi visiško nužmoginimo. Bet jeigu Jis Dievui 
atsiveria, Jame ieško naujai savo būčiai pagrindo bei tu- 
rinio, jis pakyla aukštyn ir kančios padarytas žaizdas 
užtaiso kaip ana sraigė dieviškuoju perlu. Iš to mes gau- 
name svarbią išvadą: kančia yra prasminga tik tada, kai 
ji yra Dievui kelias į mūsų nubūtinią egzistenciją. Visais 
kitais atvejais, kur Dievo nėra, kur žmogus pasilieka 
vienas su savo kentėjimais, kančia yra neprasminga. Šiais 
atvejais ji yra nebūties prasiveržimas, prasiveržimas ano 
pirmykščio chaoso, kuris glūdi mūsosios tikrovės gelmė- 
se ir kuris nuolatos tyko mūsų būties. Užsisklęsdami Die- 
vui ir ištikti kančios, mes pasidarome išduoti į šio chao- 
so rankas, kad jis mus galutinai pražudytų. Tai ir yra ana 
tamsioji ir pragariškoji kančios pusė, apie kurią kalba 
Berdiajevas. Šitas chaosas, šita pragariškoji kančios pusė 
galima pergalėti tik transcendencijos nusileidimu. Kaip 
ana pirmykštė Viešpaties Dvasia sklendeno viršum pir- 
mykščio chaoso ir kūrė būties pavidalus, taip lygiai ta 
pati Dvasia gali sukurti ir mumyse naują būtį, kai senoji 
kančios esti naikinama, Jeigu senoji mūsų būtis, senasis 
mūsų žmogus ir senasis mūsų pasaulis yra kliūtis Dievui 
apsigyventi mumyse ir mus sujungti su savimi, kančia tu- 
ri ateiti ir nebūtin nustumti šitą kliūtį. Susijungimas*su Die- 
vu ir apsigyvenimas Jame yra visos tikrovės — žmogaus 
ir pasaulio — troškimas. Tuo pačiu troškimas yra ir kan- 
čia, kadangi ji yra vienintelis kelias į šitą susijungimą. 
Tai, ką šventieji individualiniame gyvenime yra iškentę, 
turi iškęsti kiekvienas žmogus skyrium ir visas pasaulis 
drauge, Kančios troškimas šventųjų asmenybėje yra ne 
kas kita kaip visuotinio kančios reikalingumo išraiška. 
Šitoje vietoje mums paaiški ir ana didžioji žmogaus 

iliuzija, kurios simbolis yra Petro pasiūlytos trys palapi- 
nės Taboro kalne. Evangelija pasakoja, kad „Jėzus pa- 
siėmė su savimi Petrą, Jokūbą ir jo brolį Joną ir užsivedė 
nuošaliai į aukštą kalną. Tenai Jis atsimainė jų akivaiz- 
doje: Jo veidas sužibo kaip saulė, o Jo drabužiai pasida- 
rė balti kaip sniegas. Ir štai jiems pasirodė Mozė ir El- 
jas, kuriuodu kalbėjosi su Juo. Atsiliepdamas Petras tarė 
Jėzui: „Viešpatie, mums čia gera būti; jei nori, padaryki- 
me čia tris padangtes: vieną Tau, vieną Mozei ir vieną 
Elijui" (Mt 17, 1—4). Šis įvykis turi ypatingos reikšmės 
kiekvieno žmogaus gyvenime. Taboro kalnas iškyla žmo- 
gaus egzistencijoje kiekvieną valandą. Visi mes daromės 
apakinti anų ekstatinių žiežirbų, pasirodančių mums mei- 
lės, garbės, gerovės, apskritai žemiškosios laimės pavi- 
dalais; visiems mums pasidaro gera čia būti; visi mes 
kartojame Rilke's žodžius „HRiersein ist herrlich“; ir visi, 
kaip ir Petras, kalbame nežinodami ką (plg. Lk 9, 33). 
Todėl debesys pridengia mūsų regėjimus, mes puolame 
ant veido, o kai pakeliame akis, nieko daugiau nebema- 
tome, „kaip tik vieną Jėzų“ (Mt 17, 8), ir tąjį prikaltą ant 
kryžiaus. Taboras yra tik praeinantis švystelėjimas neiš- 
skaistintoje mūsų egzistencijoje. Kančia ir mirtimi ne- 
perkeista žemė negali išlaikyti šio švystelėjimo. Nuos- 
tabiu būdu pasakojimas apie persikeitimą Taboro kalne 
yra sujungtas su Kristaus ypatingu savo kančios ir mirties 
pabrėžimu. Pažadėjęs duoti Petrui dangaus Karalystės rak- 
tus, „nuo to meto Jėzus pradėjo rodyti savo mokytiniams, 
kad Jam reikia eiti į Jeruzalę, daug kentėti nuo vyres- 
niųjų, Rašto žinovų ir vyriausiųjų kunigų, būti nužudy- 
tam ir trečią dieną prisikelti“ (Mt 16, 21). Taip pat Kris- 
tus pabrėžė savo mokiniams: „Jei kas nori eiti paskui 
mane, tegul pats savęs išsižada; tegul ima savo kryžių 
ir teseka mane“ (ibid. 24). Ir čia pat eina pasakojimas apie 
Kristaus persikeitimą Taboro kalne. Visu tuo Kristus no- 
rėjo pasakyti, kad kas nori Jį lydėti persikeitusį ir žiban- 
tį kaip saulė, turi Jį lydėti ir aptekusį krauju; kas nori 
statyti palapinę su Juo Taboro kalne, turi būti pirmiau 
nukryžiuotas Kalvarijoje. Štai kodėl net paties persikeiti- 
mo metu, kaip liudija Lukas, Mozė ir Elijas kalbėjosi su 
Kristumi „apie mirtį, kurią Jis turėjo iškentėti Jeruzalėje" 
(Lk 9, 31). Taboras yra dingusios tikrovės simbolis. Kad 

Jis pasidarytų realus, reikia kopti į jį per Golgotą. 
Tuo tarpu kiekvienas žmogus, kaip ir Petras, siūlo 
Viešpačiui pastatyti palapinę ir pasilikti ano švystelėjimo 

būsenoje, kurioje „gera būti“. Tai yra pasiūlymas Taborą 
atskirti nuo Kalvarijos. Tai noras būti perkeistam be kan- 
čios. Kai Kristus pradėjo kalbėti mokiniams, kad Jam 
reikės daug kentėti ir net būti nužudytam, „ėmęs Jį Pet- 
ras pradėjo barti sakydamas: „Nieku būdu, Viešpatie, tai 
Tau neatsitiks“ (Mt 16, 22). Bet Kristus davė Petrui labai 
aiškų atsakymą: „Eik nuo manęs, šėtone, nes tu mėgsti 
ne tai, kas Dievo, bet kas žmonių“ (ibid. 23). Šiuo pas- 
taruoju žodžiu Kristus praplečia Petro nuogąstį į visą 
žmogiškąją prigimtį. Ne tik Petras, bet ir kiekvienas žmo- 
gus nenori sutikti su kančia ir mirtimi. Jis tebegyvena 
savo dvasios gelmėse anuo rojaus prisiminimu, kada 
jo gyvybė, dvasios tobulai valdoma, nekentėjo ir nemirė. 
Jis norėtų persikelti į aną palaimintąją būseną ir joje 
pasistatyti palapinę. Jis norėtų pamiršti, kad žemė yra ne- 
be rojus ir kad jo ilgesiai yra apgaulingi. Užtat visų mū- 
sų svajonių žibėjime stovi Mozė su Eliju ir kalbasi apie 
kančią ir mirtį. Į visus pasiūlymus įsitaisyti šiose svajo- 
nėse Evangelija atsako kaip ir tuomet Petrui: „Jis nežino- 
jo, ką kalbąs“ (Lk 9, 33). Per kančią neperėjusi egzisten- 
cija negali pakelti iranscendencijos žibėjimo. Kančios pras- 
mė yra paruošti mūsų egzistenciją taip, kad joje suspin- 
dėtų Dievas. Taboras be kryžiaus yra iliuzija ?. 


2 Čia mes galime šiek tiek nujausti ir skaistyklos prasmę. Kadangi 
kelias į galutinį perkeitimą veda tik per kančią, todėl kančios situacija 
mums yra neišvengiama. Jeigu joje mes neatsiduriame ir jos Dievuje 
neiškenčiamę ar per maža iškenčiame šiame gyvenime, turime jos pa- 
tirti arba bent ją išbaigti antgamtinėje tikrovėje. Kitaip vartai į dan- 
giškąjį pastovų Taborą mums pasiliks amžinai užsklęsti, nes pro juos 
įeiti gali tik tas, kuriame Dievas visiškai gyvena. Štai kodėl Bažnyčia 
šalia dangaus, kuris yra galutinė išganymo būsena, ir šalia pragaro, ku- 
Tis yra galutinė atmetimo būsena, stato dar trečiąją kančios būseną, ku- 
rioje žmogus yra galutinai išskaistinamas ir paruošiamas. Skaistyklos 
esmė yra tokia pat, kaip ir kiekvienos kančios, prisiimtos ir kenčiamos 
Dievuje. Skaistykloje, kaip ir žemėje, kančia nubūtina žmogų tam, kad 
jis savo naują būtį pagrįstų Dievu. Skaislykloje, kaip ir žemėje, kančia 
yra kelias Dievui nusileisti į mūsų egzistenciją. Štai kodėl šventieji, 
ieškodami kančios žemėje, tuo pačiu jos išvengė antgamtinėje tikro- 
vėje, Kiekvienu atveju kelias į susijungimą su Dievu eina per kančią. 


PABAIGA 


DIEVO NUŽUDYMAS 


Ir vis dėlto žmogus gali į Dievą netikėti. Jis gali Jo 
nerasti nei kaip atsitiktinių būtybių pagrindo, nei nesu- 
sidurti su Juo savoje egzistencijoje, Egzistencijos susiji- 
mas su transcendencija, kaip matėme visoje šioje kny- 
goje, glūdi pačioje jos sąrangoje. Žmogus yra būties lan- 
gas, pro kurį matyti Dievas. Ir vis dėlto šis langas gali 
užsitrenkti. Jis gali prisidengti įvairiausiomis uždango- 
mis. Jis gali būti apteptas kasdienybės kalkėmis. Jis ga- 
li Dievo nerodyti, Be abejo, šitoks egzistencijos nusista- 
tymas visados bus tik psichologinis. Ontologinio pagrindo 
jis niekados neturės. Ontologinio bedieviškumo nėra ir 
būli negali. Egzistencija neišvengiamai laikosi transcen- 
cijoje, todėl savo gelmėse ji bedieviška virsti negali. 
Ontologinis netikėjimas yra nebūtis. Nužudyti Dievą sa- 
voje būtyje reiškia žlugti ir pačiam. 

Tačiau ir šis psichologinis nusigrįžimas nuo Dievo, ir 
šis sąmoningas savos būties lango užtrenkimas, kad ne- 
būtų matyti Absoliuto, turi nepaprastos prasmės. Užsklen- 
dęs savą egzistenciją Dievui, žmogus mėgina taip sudės- 
tyti visą save ir savo gyvenimą, tarsi šis vyktų pats iš 
savęs, tarsi jis turėtų pagrindą pats savyje. Tačiau tai yra 
ne tik psichologinė iliuzija, bet sykiu ir nepaprasta onto- 
loginė grėsmė. Juk atsipalaiduoti nuo Dievo reiškia pa- 
sukti į nebūtį ir mėginti ją savomis jėgomis pergalėti. 
Nebūtis žmogui gresia visados. Būti nebūties akivaizdoje 
yra amžinas žmogaus likimas. Žmogus, gražiu Heidegge- 
rio pasakymų, yra „nebūties vietininkas“ !. Baimėje, kaip 
minėjome, ši nebūties grėsmė, ši galimybė nebūti kaip tik 
ir atsiskleidžia. Tada mes pajaučiame, kad mes laikomės 
ne savimi, bet Kitu. Jeigu tad šitą Kitą paneigiame, kuo 

tada ginsimės nuo nebūties? Kieno jėga galėsime ištverti 
jos akivaizdoje? Atmetus Dievą, žmogui nieko kito nebe- 
lieka, kaip tik pavartoti Dostojevskio „Velnių“ Kirilovo 
žodžius: „Jeigu Dievo nėra, tuomet aš esu dievas“. Tuo- 
met aš pats esu sau pagrindas ir mastas, tuomet aš pats 
turiu nugalėti nebūtį, atstatyti savo nubūtintą būtį ir šį 
atrastą „dieviškumą“ išplėsti visoje savo egzistencijoje. 
Nesant Dievo, egzistencija yra priversta teigti sau die- 
viškąsias savybes. Bet čia kaip tik ir prasideda ana nepa- 
prasta grėsmė. Juk kas gi įvyks, jeigu žmogus pradės 
elgtis kaip Dievas? Kas įvyks, jeigu egzistencija nusigrįš 
nuo transcendencijos ir visa savo jėga palinks nebūtin? 
Kas įvyks, jeigu žmogus pradės tikėti, kad jis stovi pats 
ant savęs? 

Į šiuos klausimus atsako Nietzsche savo vaizdeliu „Be- 
protis žmogus": „Ar jūs negirdėjote apie aną beprotį, ku- 
ris šviesų vidudienį užsidegė žiburį, lakstė po rinką ir be 
paliovos šaukė: „Aš ieškau Dievo! Aš ieškau Dievo!“ Ap- 
linkui stovėjo minia, kuri netikėjo į Dievą ir todėl juokėsi 
iš jo. Vienas klausė: „Ar Jis pražuvo?" „Ar Jis paklydo 
lyg vaikas?" — tyčiojosi antrasis. „Ar Jis pasislėpė? Ar Jis 
mūsų bijo? Gal Jis įsėdo į laivą? Gal iškeliavo?“ Taip jie 
šaukė ir juokėsi vienas po kito. Tada beprotis puolė į jų 
vidurį ir pervėrė juos savo klaikiu žvilgiu. „Aš jums 
pasakysiu, kur yra Dievas! — sušuko jis— Mes Jį nu- 
žudėme: jūs ir aš. Mes visi esame žudikai! Bet kaip mes 
tai padarėme? Kaip mes galėjome išgerti jūrą? Kas mums 
davė tokią kempinę, kad visą horizontą nušluostytume? 
Ką mes darėme, atkabindami žemę nuo josios saulės? Kur 
ji dabar skrieja? Kur mes skriejame? Ar tolyn nuo visų 
saulių? Ar mes nekrintame visą laiką? Atgal, į šalis, pir- 
myn, į visas puses? Ar yra dar viršus ir apačia? Ar mes 
neklajojame tarsi begalinę naktį? Ar mes nekvėpuojame 
tuščia erdve? Ar nepasidarė šalčiau? Ar naktis nesidaro 
vis juodesnė ir juodesnė? Ar nereikia degti žiburių jau 
priešpiet? Ar negirdime triukšmo duobkasių, kurie laidoja 
Dievą? Ar neužuodžiame dieviškųjų puvėsių kvapo? Ir 
dievai pūsta! Dievas yra miręs! Dievas pasilieka nebe- 
gyvas! Ir mes Jį užmušėme! Kuo gi mes pasiguosime, 
mes, žudikų žudikai? Švenčiausiasis ir Galingiausiasis, ko- 
kį tik pasaulis turėjo, pasruvo krauju po mūsų peiliais! 
Kas nuplaus nuo mūsų šį kraują? Kokiu vandeniu mes 
apsivalysimeį Kokias aukas, kokius šventus žaidimus iš- 
rasime? Ar šito darbo didybė nėra per didelė mums pa- 

kelti? Argi mes patys neturime tapti dievais, kad būtume 
jo verti?" ? Šį pasakojimą Nietzsche baigia pastebėdamas, 
kad „beprotis dar tą pačią dieną įsiveržė į keletą bažny- 
čių ir jose giedojo Dievui requiem aeternam, Išvestas ir 
kalbinamas jis tiek teatsakė: „Kas gi yra šios bažnyčios, 
jei ne Dievo karstai ir Dievo antkapiai?“ 

Šiame vaizdelyje glūdi visa žmogaus netikėjimo trage- 
dija, netikėjimo, suvokto pačiose jo gelmėse. Kad žmogus 
gali nužudyti Dievą ir savyje, ir savo gyvenime, tai mes 
patiriame kiekvieną dieną. Kiekviena nuodėmė yra dieva- 
žudystė. Kiekvienas nusidėjėlis yra dievažudys. Mes visi 
esame dalyviai ne tik anoje šiurpioje Kalvarijos kalno 
tragedijoje, bet ir jos istoriniame išplėtime, nes Jėzus, 
prasmingu Pascalio pasakymu, miršta ligi amžių galo. Ta- 
čiau Nietzsche's beprotis kelia labai įdomų klausimą: „Mes 
nužudėme Dievą: jūs ir aš. Bet kaip mes tai padarėme? 
Kaip mes galėjome išgerti jūrą? Kas mums davė tokią 
kempinę, kad visą horizontą nušluostytume? Ką mes da- 
rėme, atkabindami žemę nuo josios saulės?“ Klausimas 
yra be galo prasmingas. Kokiu veiksmu įstengia žmogus 
užmušti savyje Dievą? Į tai atsako M. Heideggeris: „Ką 
žmonės darė, atkabindami žemę nuo saulės, pasako pas- 
kutinių pusketvirto šimto metų Europos istorija“ 3. Kuo 
tad yra būdinga ši istorija? Kas įvyko šiuo metu? Šį 
tarpsnį Heideggeris apibūdina tokiu trumpu posakiu: 
„Žmogus sukilo savuoju Aš“. Ir iš tikro visa pastarųjų 
pusketvirto šimto metų istorija buvo ne kas kita kaip 
vienas didžiulis žmogaus sukilimas. Šiuo metu žmogus nu- 
kreipė savo žvilgį į save. Seniau jis žiūrėjo į transcen- 
denciją. Dievas stovėjo jo dėmesio centre. Tuo tarpu pas- 
taraisiais trimis šimtais metų žmogus nusisuko nuo Dievo 
ir atsikreipė į save. Dievą jis paliko savo užnugaryje, 
pavertė Jį viena būtybe šalia daugelio, paskelbė Jį ne- 
prieinamu, nerandamu, galop nesančių. Todėl žmogiškasis 
Aš savaime atsistojo centran ir pasidarė didžiausias rū- 
pestis. Tai ir buvo tasai Nietzsche's bepročio ieškomasis 
kaip, kuriuo žmogus nužudė Dievą. Tai ir buvo tasai veiks- 
mas, kuriuo žmogus atkabino savo žemę nuo josios sau- 
lės. Tai ir buvo tasai indas, kuriuo jis išgėrė jūrą, ir toji 
kempinė, kuria jis nušluostė horizontą. Žvilgio pasukimas 


2? Die fröhliche Wissenschaft, Nr. 125, 
3 Holzwege, 241 p., Frankfurt a. M., 1950. 

nuo Dievo į savė yra tokios nepaprastos reikšmės, kad jis 
visą naująją istoriją esmingai atskiria nuo senosios. 
Tačiau Nietzsche's beprotis nepasitenkina tiktai paklau- 
sęs, kaip žmogus galėjo Dievą nužudyti, bet sykiu vaiz- 
duoja ir tą naują buvimą, kurį žmogus pradėjo jau bo 
Dievo. Atkabintos žemės simbolis čia yra nuostabiai gi- 
lus. Atsitraukęs nuo Dievo žmogus pasidaro tarsi nuo sau- 
lės alsipalaidavusi žemė, lekianti į tuščią ir tamsią erdvę. 
Čia viskas yra susimaišę. Čia nežinia, kur yra apačia ir 
kur viršus, nes nebėra centro. Čia darosi kas kartą vis 
šalčiau ir tamsiau. Čia apiemsta visi pavidalai, ir reikia 
žiburius degti jau priešpiet. Iš tikro, jeigu žmogus yra 
Dievo paveikslas, tai atsikabinti nuo Jo reiškia atsikabinti 
nuo savo Originalo, nuo savo Modelio, nuo savcz egzis- 
tencijos Pagrindo. Argi paveikslas negyvena savo Origi- 
nalo prasme? Ir kuo gi jis virsta šį Originalą paneigęs? 
Bedieviškoje egzistencijoje girdėti Dievą laidojančių duob- 
kasių triukšmas. Bet ar tai nėra triukšmas, kad išsklaidytų 
begalinę anos tuščios erdvės tylą? Bedieviškoje egzisten- 
cijoje jausti dieviškųjų puvėsių kvapas. Bet ar tai nėra 
ženklas, kad pati mūsoji egzistencija pradėjo pūti? Die- 
vas yra miręs, ir mes skriejame nežinia kur. Todėl Nietz- 
sche's beprotis ir klausia, kas nuplaus nuo mūsų Viešpaties 
kraują. „Kokiu vandeniu mes nusivalysime?" Kokias au- 
kas turėsime sudėti, kad grįžtume atgal? Kokius šventus 
žaidimus turėsime išrasti, kad permaldautume mirusį Die- 
vą ir Jam leistume mumyse vėl prisikelti? Naujoji isto- 
rija yra atsistojusi ant pat bedugnės kranto. 
Įdomiausias tačiau yra paskutinysis Nietzsche's be- 
pročio klausimas: „Ar šito darbo didybė nėra per didelė 
mums pakelti? Argi mes neturime patys tapti dievais, kad 
būtume jo verti?" Kitaip sakant, ar egzistencija gali pa- 
kelti transcendencijos ištrėmimą? Ar žmogus gali egzis- 
tuoti be Dievo, pats nevirtęs dievu? Pats beprotis kėlė 
šį klausimą iš gilaus savo nusivylimo. Rinkoje stovinti 
ir jį išji okianti minia anaiptol nebuvo dievų minia. Ji 
nesuprato savo darbo prasmės ir reikšmės, Dievažudystė jai 
atrodė esanti toks pat žygis, kaip ir visi kiti jos kasdie- 
niniai darbai. Bet bepročio žvilgis buvo žymiai skvarbesnis. 
Jis suvokė, kad nužudyti Dievą yra pats didžiausias žygis, 
koks tik gali būti. Egzistencija, kuri pajėgia tai padaryti 
ir nežlunga pati, turinti būti dieviška savo esmėje. Tuo 
tarpu rinkos minia šio dieviškumo kaip tik neturi. Ji yra 
dievažudė, pati to nesuprasdama, Ji žūsta sykiu su Dievo 

mirtimi, nors to įr nejaučia. Todėl beprotis sviedė savo 
žiburį į žemę, sudaužė jį ir sušuko: „Aš ateinu per anks- 
ti. Man dar ne laikas! Šis nepaprastas įvykis yra dar 
tik pakeliui... Šis žygis yra jiems dar tolesnis negu to- 
limiausios žvaigždės. Ir vis dėlto jie jį atliko!“ Vis dėlto 
minia nužudė Dievą, nors ir nesuprasdama šio savo akto 
giliausios reikšmės. Todėl ji ir pasidarė, kaip žemė, at- 
kabinta nuo saulės, nebesuvokdama, kur yra viršus ir kur 
apačia. Ji stovi ir juokiasi iš žmogaus, su žiburiu rankoje 
ieškančio Dievo. Tačiau ji nesupranta šio ieškojimo pras- 
mės. Egzistencija pačia savo esme ieško Dievo, nes ji 
pati nėra Dievas. Žmogus gali Dievą išguiti iš savęs. Jis 
gali Jį nužudyti. Tačiau šis darbas jam visados yra per 
didelis. Šis darbas atskleidžia jam begalinę tuštumą, ku- 
ria jis turi kvėpuoti ir kurioje jis turi gyventi. Todėl žmo- 
gus užsidega šioje nebūties tamsoje žiburį ir vėl eina 
ieškoti prarasto Dievo. Nietzsche's beprotis kaip tik ir yra 
tokios ieškančios egzistencijos simbolis. Jis yra tragiškas 
kaip ir visa pastarųjų amžių istorija. Tačiau jis yra labai 
būdingas. Jis rodo, kad egzistencija bedievybės pakelti 
negali, Jeigu ji tik suvokia šiosios reikšmę. Bedievybė 
yra tik psichologinis kasdienybės nusiteikimas. Prapuo- 
limas pasaulyje atitraukia žmogų ne tik patį nuo savęs, 
bet ir nuo transcendencijos. Tačiau kai tik žmogus iš- 
sivaduoja iš kasdienybės pinklių, kai tik jis atsigrįžta į 
save, jis tuoj pasijunta esąs tuštumoje ir eina ieškoti pra- 
rasto Dievo. Dievo ieškojimas yra egzistencijos sąmonės 
aktas. Suvokusi save, egzistencija suvokia ir Dievą. 

Tai ir buvo pagrindinė šios knygos mintis. Tebūna tad 
mums leista šiuos lapus užsklęsti nuostabiu, jau sykį mi- 
nėtu šv. Augustino posakiu: 


Noli foras ire, in te ipsum redi; 
in interiore homine habitat 
VERITAS. 


LEIDĖJŲ ŽODIS 


Leisdamas „Didžiojo inkvizitoriaus“ antrąjį leidimą 1950 m., A. Ma- 
ceina autoriaus žodyje rašo apie sumanytą studijų ciklą „Cor inguietum“, 
kurį turėjo sudaryti mažiausiai penkios knygos. Tačiau realizuodamas 
šį sumanymą, autorius apsiribojo trimis knygomis, kuriose išanalizavęs 
neigiamą žmogaus santykį su Dievu, ėmėsi kitos trilogijos, skirtos tei- 
giamam Dievo ir žmogaus ryšiui nušviesti. Tad liko neparašyta knyga 
„Kova su Dievu“ (A. Mickevičiaus „Vėlinių“ pagrindu) bei studija, 
paremta F. Dostojevskio romanu „Nusikaltimas ir bausmė“. Pirmoji tri- 
logija — filosofinė, antroji („Saulės giesmė“, 1954 m.; „Didžioji pa- 
dėjėja“, 1958 m.; „Dievo avinėlis“, 1966 m.) — daugiau teologinė, skir- 
ta religijos apologijai. 

Šios dvi trilogijos — A. Maceinos pokarinio periodo filosofinių ap- 
mąstymų branduolys. Jose jis išsiaiškino pagrindinius žmogaus egzisten- 
cijos klausimus, kurie vėliau paskatino autorių imtis sistemiškų teorinių 
filosofijos ir religijos studijų (turima galvoje „Religijos filosofija“, 
1976 m., bei „Filosofijos kilmė ir prasmė“, 1978 m.). 

Rengiant spaudai trilogiją „Cor inguietum", buvo pataisytas tik vie- 
nas kitas rašybos ir skyrybos mažmožis, šiek tiek suvienodinta tikrinių 
vardų originalo rašyba; visai nebuvo liečiama leksika, Bibliografinės 
nuorodos išnašose paliktos tokios, kokias jas pateikė pats autorius. 


+) * + 


Serijoje „Iš Lietuvos filosofijos palikimo“ planuojama paskelbti vi- 
sus atskirais leidiniais išėjusius A. Maceinos veikalus ir svarbesnius 
straipsnius. Tai sudarys dvylika stambių tomų. Į kiekvieną tomą bus 
stengiamasi chronologiškai sudėti artimos tematikos darbus. Numatoma 
tokia A. Maceinos „Raštų“ struktūra ir leidimo seka: 

I tomas: KULTŪROS FILOSOFIJA („Kultūros filosofijos įvadas“, 1936 m.; 
„Pirminės kultūros pagrindai“, 1936 m.; „Kultūros sintezė ir lie- 
tuviškoji kultūra“, 1938 m.) 

II tomas: SOCIALINĖ FILOSOFIJA („Socialinis teisingumas", 1938 m.; 
„Buržuazijos žlugimas“, 1940 m.) 

III tomas: Trilogija „COR INGUIETUM" („Didysis inkvizitorius", 1946 m.; 
„Niekšybės paslaptis", 1964 m.; „Jobo drama“, 1950 m.) 

IV tomas: TEOLOGINĖS-FILOSOFINĖS STUDIJOS („Saulės giesmė“, 
1954 m.; „Didžioji padėjėja“, 1958 m.; „Dievo avinėlis“, 1966 m.) 

V tomas: RELIGIJA DABARTIES PASAULYJE („Bažnyčia ir pasaulis“, 
1970 m; „Didieji dabarties klausimai“, 1971 m.; „Krikščionis pa- 
saulyje“, 1974 m.) 

VI tomas: BENDRIEJI FILOSOFIJOS KLAUSIMAI („Filosofijos kilmė ir 


prasmė“, 1978 m; „Filosofijos keliu“, 1979 m.; „Asmuo ir is- 
torija", 1981 m.) 


VII tomas: RELIGIJOS FILOSOFIJA („Religijos filosofija“, t. 1, 1976 m; 


„Dievas ir laisvė“, 1985 m.; „išsilaisvinimo teologija“, 1986 m.; 
„Ora et labora“, 1987 m.) 


VIII tomas: PEDAGOGIKOS FILOSOFIJA („Tautinis auklėjimas“, 1934 m.; 
„Pedagogikos istorija“, t. 1, 1940 m.) 

IX tomas: STUDIJOS IR STRAIPSNIAI 

X tomas: STUDIJOS IR STRAIFSNIAI 

XI tomas: RECENZIJOS, LAIŠKAI, POEZIJA 

XII tomas: DARBAI, PARAŠYTI VOKIEČIŲ KALBA („Sovietinė etika ir 
krikščionybė“, 1969 m.; paskaitos bei kita rankraštinė medžiaga) 


LOTYNIŠKŲ 
IR KITŲ KALBŲ ŽODŽIŲ BEI POSAKIŲ 
ŽODYNĖLIS 


Ad majorem Dei gloriam — didesnei Dievo garbei 
Ama el fac quod vis — mylėk ir daryk ką nori 
Amor fati — likimo meilė 


Caritas — meilė 

Carpe diem — pažodžiui skink dieną; džiaukis diena, naudokis proga 
Circenses — žaidimai 

Cum hoc ergo propier hoc — po to, vadinasi, dėl to 

Civitas diaboli — velnio valstybė 

Consummatum est — atlikta 

Coincidenlia oppositorum — priešybių sutapimas 

„Cor inguietum“ — „Nerami širdis" 

Crealio continua — nepaliaujamas kūrimas 

Credo — tikiu 


Deus deceptor — Dievas apgavikas 
Dies illa, dies irae -~ šita diena — Iūsties diena 


Dixi — pasakiau 
Dona nobis paccm — duok mums taiką 


Ex Oriente lux — šviesa sklinda iš Rytų 
„Exuliet“ — „Tedžiūgauja“ 


Fiat — lebūnie 


Gratias ag'mus! Domine, salvum fac magnum imperalorem! — Dėkoja- 
me! Viešpatie, apsaugok didįjį imperatorių! 

Hic et nunc — čia ir dabar 

Hciocaustis non deleciaberis — nesidžiaugsi aukomis 

Homo atheista — bedievis žmogus 


Individuum ineffabile — nenusakomas individas 
In nuce — pažodžiui riešute; glaustai, iš esmės 


„Magnificat“ — „Šlovina“ 

or t ae a 


Natura prius — gamta pirmesnė 

Nec aliter quam dicendo facis — darai ne kitaip, kalp tik sakydamas 

Noli foras ire, in ie ipsum redi; in interiore homine habitat veritas — 
neik už savęs, grįžk į save patį: žmogaus viduje glūdi tiesa 


Odi profanum volgos — nekenčiu prastuolių minios 


Pereant — težūva 

Pondus meum amor meus — mano svoris yra mano meilė 

Post panem — pavalgę 

Post hoc — po to 

Potentia oboedientialis — paklusni galia 

Pulchrum est quod visum placet — gražu tai, kas patraukia akis 
Puritas essendi — būties tyrumas 


Rzdactus sum in nihilum — esu paverstas niekais 

Reguiem aeternam — amžiną atilsį 

Rex tremendae majestatis, qui salvandos salvas gratis, save me, fons 

V. MYKOLAITIS-PUTINAS. Raštai 


14, 
V. SEZEMANAS. Raštai. Gnoseologija 


15. 
V. SEZEMANAS. Raštai. Logika 


16. 
V. SEZEMANAS, Raštai. 


Filosofijos istorija 
17, 


V. SEZEMANAS. Raštai. Estetika 
18. 


J. REPŠYS. Raštai 
19. 


J. V. VINCIŪNAS. Raštai. Gnoseologija 
20. 


K. RICKEVIČIUTĖ. Raštai. 
Filosofijos istorija 


21; 
A. DAMBRAUSKAS-JAKŠTAS. Raštai 


22, 
P. DOVYDAITIS, Raštai 


23. 
I. TAMOŠAITIS. Raštai 

24. 
P. KURAITIS. Raštai. 1—2 t. 


25. 
A. MACEINA. Raštai. 1—12 t. 


26. 
J. GIRNIUS. Raštai. 1—4 t. 


27. 
A. MALIAUSKIS. Raštai 


28. 
P. MANTVYDAS. Raštai 


29. 
P. JAKAS. Raštai 


30. 
J. KELIUOTIS. Raštai 


